
INTRODUCCIÓN 


Tachi Ak'õre Úraa p'ádade jara bi saga Tachi Ak'õrepa ichi 
k'awapipari eperáarámaa. Jara bi irua k'isia iru bi o k'achiadeepa 
eperáará k'aripa atait'ee, sága ijáadai irude máik'aapa k'àata k'inia bi 
irude ijáapataarápa oopataadamerá. Chonaaráweda Tachi Ak'orepa 
Israel pidaará jiritteraji ichi puuru pidaará p'aneedamerá. Ma p'uuru 
pidaará úk'uruurámaa k'awapiji ichia oopi k'inia bi eperáarámaa. 
Mápai Tachi Ak'óre Jaurepa k'aripap'eda, ma k'awapida p'ájida librode 
áchi toruta wedapema pedeede. Mágá Tachi Ak'óre Úraa p'áda 
uchiaji. Ma libro p'idap'edaa úk'uru t'i bijida Antiguo Testamento; 
ük'uru Nuevo Testamento. Ma chaachaa libro awara—awaraa paraa: 
treinta y nueve Antiguo Testamentode máik'aapa veintisiete Nuevo 
Testamentode. 

Na librode Nuevo Testamento aupai bi. Nágide jara bi Tachi Ak'óre 
Warra Jesucristode: iru t'oda, bapata, piuda máik'aapa chok'ai p'irabaida 
eperáará k'aripaittee atuanaadamera. Ichiaba jara bi irude ijáapataarápa 
jarateedap'edaa iru ittaa wáda t'éepai. 

Na üraa eperá pedeede p'ajida eperáarápa pia k'awaadamerá pedee 
pia Tachi Ak'órepa jara péida na p'ek'au eujidepemaarámaa. Tachi 
Ak'órepa jiriterada eperáarápa ewaa Nuevo Testamento p'idak'ári, 
p'ájida griego pedeede, maapai ma pedee pedeepachida pera Jesucristo 
nipada eujáde. Griego pedee awara bi eperá pedee k'áyaara. Mamida 
ma griego pedeede p'á bi eperá pedeede p'ájida k'awaadamerá k'áata 
jara K'inia bi. 

Eperáarápa na úraa p'áda leedak'ári, Tachi Ak'óre Úraa jara péida 
pedee awara unudait'ee, piara k'awaadamerá k'áata jara K'inia bi. 
Libro chaa leedak'ári, naapiara unudait'ee introducción. Made jara bi 
üraa unudait'ee ma librode. Libro chaachaa ichiaba título unudait'ee. 
Chonaaráweda título bipachida Tachi Ak'óre Úraa p'ádade, chi título 
leerupa k'awaamerá k'iaredeta jara bi. Awaraa üraa ma jíak'a uchiaru 
pirá awaraa librode, cita p'ájida ma título edaik'a eere, jiridamerá 
máik'aapa leedamerá. Ichiaba edaare página edaik'a eere awaraa 
pedee unudait'ee. Made jara bi k'áata jara k'inia bi chi pedee letra 


Vv 

chak'e ome ma paginade. Ma awara glosario unudait'ee na üraa 

p'áda ápiteik'a eere. Made ichiaba jara bi k'aata jara k'inia bi pedee 
awara—awaraa na úraa unurutade. Ichiaba na úraa p'áda ápiteik'a eere 
unudait'ee Índice Tópico apata, chi madepema pedee leerupa úraa 
awara-awaraa estudiamerá. Made cita jara bi chi waapiara k'awa 
k'inia bipa jirimerá na úraa p'ádade. 

Na üraa p'ádade cita unudak'ári, nága unudait'ee. Naapiara unudait'ee 
libro abreviatura. Ai eere unudait'ee capítulo. Ai eere unudait'ee 
versículo. Versículo awara—awaraa jara K'inia bak'ári, ma número 
chaachaa awara beeit'ee coma ome. Jódee versículo chok'ara jara k'inia 
bak'ári, chi naapema número chi último parumaa iru bait'lee guión. 

Pia jarait'eera, Mt 2.1 jara k'inia bi libro t'ijarapata Mateo, capítulo 

2, versículo 1. Jódee Mt 2.1, 4 jara k'inia bi libro Mateo, capítulo 2, 
versículo 1 máik'aapa 4. Ma awara Mt 2.1-19 jara K'inia bi libro Mateo 
capítulo 2, versículo unodeepa 19 parumaa. Cita awara—awaraa unuruta 
pirá, nága unudait'ee; punto y coma ome: Mt 2.1; Mr 3.3-5; Jn 3.16. Libro 
chok'ara—ee p'anide capítulo apai unudait'lee. Maga bak'ári, chi versículo 
aupai unudait'ee: Flm 17 maa—e pirá Jud 6. 

Edaare versículo unudait'ee corchetes | ] esajiak'a. Mága bak'ári, jara 
k'inia bi ma versículo uchia—e paji jóomaweda griego pedeede p'áda 
copiade, ewaa Nuevo Testamento libro p'e wádak'ári. 


vi 

SAN MATEO 


San Mateopa Pedee 
Pia P'áda 

San Mateopa na pedee pia p'áji. Ichiaba t'ijarapachida Leví. Judío paji. 
Jesucristo ome nipapachi. Na pedee pia p'adade Mateopa jara bi Jesús Tachi 
Ak'õrepa pëida eperáará o k'achiadeepa k'aripa atamerá Tachi Ak'orepa jaradak'a 
judiorá chonaarámaa Antiguo Testamento apatade. Audú jara bi Jesupa 
jarateepatade. Irua eperáarámaa üraapachi; chi k'op'ayooramaa jarateepachi; 
nepiripachi ne-inaa jarateeit'ee máik'aapa jarapachi saga p'anapataadaipia bi 
Tachi Ak'ore jua ek'ari p'anapataará. 

Naapiara Mateopa jara bi Jesús chonaaráwedapema judiorá éreerádeepa 
uchiada; iru toda máik'aapa treinta años wáyaap'eda, Juan Bautistapa irude 
jarateeda (caps. 1.1-3.12). Jara bi Juanpa Jesús poro chooda; Jesús unuda 
netuara ome eujá pania wée bide máik'aapa Jesús ewaa jaratee beek'ári (caps. 
3.13-4.25). Jara bi Jesupa jarateepata Galilea eujáde: üraa jarateeda ee bide 
nipak'ári (caps. 5-7); ne-inaa ooda eperáarápa p'oyaa oodak'aa áchi juadoopa 
(caps. 8-9); ichi k'op'ayoora doce jiritterada (cap. 10); awaraa úraa jarateeda 
Galileade (caps. 11-12); awaraa nepirida jarateeit'ee (cap. 13) máik'aapa Rey 
Herodepa ooda Jesupa jarateepatade úrik'ári (cap. 14.1-12). Jara bi Jesús 
nipapata awaraa eujáde (caps. 14.13-17.20); ichia t'ée ooda Galilea eujáde (caps. 
17.21-18.35) máik'aapa wáda Jerusalendee (caps. 19-20); ichia mama ooda 
máik'aapa jarateeda (caps. 21.1-26.13). Jara bi iru jita atadap'eda, ateedap'edaa 
judiorá poroorá k'irapite máik'aapa iru peet'aadap'edaa (caps. 26.14-27.66). 
T'ëepai jara bi iru chok'ai p'irabaida máik'aapa pedee t'ée jarada ijáapataarápa 
iru úraa jarateenadamerá na p'ek'au eujá jómaade (cap. 28). 





Jesucristo éreerá t'i p'áda 
(Lc 3.23-38) 


1 Jesucristo uchiaji chonaaráwedapema Rey Daviddeepa máik'aapa 
Abrahamdeepa. Chonaaráwedapemaarápa iru éreerá t'f p'ájida ichi 
t'éepemaarápa k'awaadamerá k'airádeepa uchiaji. 

2Abraham Isaac ak'ore paji. Isaac Jacob ak'óre paji. Jacob Judá ak'ore 
paji máik'aapa Juda ipemaaráde ichiaba. 

3 Judá Fares máik'aapa Zara ak'óre paji. Achi nawe Tamar paji. Fares 
Hesrón ak'óre paji. Hesrón Aram ak'óre paji. 

4Aram Aminadab ak'õre paji. Aminadab Nahasón ak'óre paji. Nahasón 
Salmón ak'óre paji. 

5Salmón Booz ak'õre paji máik'aapa Rahab Booz nawe paji. Booz Obed 
ak'óre paji máik'aapa Rut Obed nawe paji. Obed Jesé ak'óre paji. 

6Jesé Rey David ak'óre paji. Rey David Salomón ak'óre paji máik'aapa 
Urías wéra pada Salomón nawe paji. 

7 Salomón Roboam ak'óre paji. Roboam Abías ak'óre paji. Abías Asá 
ak'óre paji. 

8 Asa Josafat ak'óre paji. Josafat Joram ak'õre paji. Joram Ozías ak'ore 
paji. 

9Ozías Jotam ak'óre paji. Jotam Acaz ak'Ore paji. Acaz Ezequías ak'Ore 
paji. 

10Ezequías Manasés ak'óre paji. Manasés Amón ak'óre paji. Amón Josías 
ak'ore paji. 

11 Josías Jeconías, chi ipemaara ome ak'óre paji. Máirá p'anapachida 
Babilónia p'uurudepemaarapa Israel pidaara p'oyaadap'eda, presok'a 
ateedak'ari áchi eujádee. 

12 Ma Babilónia p'uurudee wádap'edaa, Jeconías Salatiel ak'ore paji. 
Salatiel Zorobabel ak'óre paji. 
13Zorobabel Abihud ak'ore paji. Abihud Eliaquim ak'õre paji. Eliaquim 
Azor ak'óre paji. 

14 Azor Sadoc ak'óre paji. Sadoc Aquim ak'óre paji. Aquim Eliud ak'óre 
paji. 

15Eliud Eleazar ak'õre paji. Eleazar Matán ak'óre paji. Matán Jacob ak'óre 
paji. 

l6 Jacob José ak'Ore paji. José María imik'ira paji. María Jesús nawe paji. 
Ma Jesús ichiaba tijarapachida Cristo; jara k'inia bi Tachi Ak'órepa péida 
eperáará rey pameraá. 

17 Abrahamdeepa uchiada catorce uchiadap'edaará uchiajida Rey David 
parumaa. Daviddeepa ichiaba uchiada catorce uchiadap'edaará uchiajida 
Israel pidaará ateerutamaa Babilónia p'uurudee. Ichiaba madeepa 
uchiada catorce uchiadap'edaará uchiajida Jesucristo t'orumaa. 


Jesucristo t'oda 
(Lc 2.1-7) 


18 Jesucristo t'oda nága paji. Iru nawe, María, pedeetee baji José 
ome miak'íidaittee. Mamida araa padai naaweda, Tachi Ak'óre Jaurepa 
biak'oopiji. 19 Josepa biak'oo bi unuk'ári, miak'ii-e pait'ee paji iru ome. 

Mamida José t'ári pia bada pera, María k'ira nejasiapiamaapa k'iup'ee 
amaat'aait'ee paji, awaraarápa k'awaanaadamera. 20Mága k'isia bide, 
k'áimok'araaji ittaripema ángel ome. Mágipa mágaji: 

— José, Rey Daviddeepa uchiada, waaweenáaji María ome miak'ãiit'ee, 
Ak'õre Jaurepata ma warra oopida pera. 21 Mariapa imik'ira warra t'oit'ee. 
T'í biitteeda aji, Jesús, irua eperaara k'aripaittee pera atuanaadamerá 
achia p'ek'au k'achia oopata k'aurepa. 

22Mága paji Tachi Ak'drepa jarapidak'a chonaaráweda ichi pedee 
jarapari ittaideepa: 
23 'Awéra imik'ira ome k'ái-ee bita biak'ooit'ee máik'aapa imik'ira 
warra toit'ee. Iru t'ijaradait'ee Emanuel. (Is 7.14) 
Magi tí jara k'inia bi: “Tachi Ak'óre tachi ome bapari.” 
24 José irimak'ari, ooji ma angelpa jaradak'a. María ataji ichi wéra pamera. 
25Mamíida miak'áida—e paji, chi warra t'oru misa. T'ok'ári, Josepa t'i biji Jesús. 


K'isia k'awaa beerá chedap'edaa Jesús ak'ide 
1Jesús t'oji Belén puurude” Magi p'uuru Judea eujáde bi. T'ok'ári, 
Herodes Judea eujádepema rey paji. Maapai k'isia k'awaa beerá 
ak'órejiru uchiapari eereepa Jerusalén p'uurudee chejida. Achia lucero 
ak'ipachida k'awaadait'ee ne-inaa p'asait'ee bi. 2Pachedak'ári, eperáará 
iidijida: 

—¿Sáma bima ajida, Judiorá Rey toda? Iru lucero uchiak'ári ak'orejiru 
uchiapari eere, rey waibia toda k'awaajida. Mapa ma lucero t'ée chejida 
pará rey jiride. Irumaa it'aa tíde chejidada ajida. 

3Rey Herodepa mága úrik'ári, p'era pik'a níbeeji, Jerusalén p'uuru 
pidaará ichiaba. 4Mápai Herodepa t'í péiji p'aareerá poroorá máik'aapa 
Moisepa p'áda jarateepataara. lidiji samata Tachi Ak'órepa péiittee bada 
t'oit'ee paji. 5Mápai p'anaujida: 

—Belén p'uurude, Judea eujáde t'oit'ee. Chonaaráweda Ak'óre pedee 
jaraparipa nága p'aji: 

6 Belén p'uuru apema Judea eujádepema p'uuru k'iyaara ek'ariara 
bi-e, ma pluurude eperáará poro waibia t'oit'ee pera. Irua Israel 
pidaará ak'iit'ee mi pari” (Mi 5.2) 

7 Herodepa mága úrik'ári, ma kisia k'awaa beerá mera ti péiji iidiitee 
sáaweda ma lucero unujida. 8Maap'eda áchi Belendee péiji. Mamida mágaji: 

—Wáti ma warra jiride. Pia iididapáde aji, ma warra pari. Unu 
atadak'ári, mimaa jara chedapáde aji, mi jida ichiaba irumaa it'aa t'ide 
wa k'inia bairá. 





"2.1 Belén p'uurude t'oji mida, wariji Nazaret puurude. Magi p'uuru Galilea eujáde bi (Mt 
2.23). “2.1 Jesucristo na p'ek'au eujáde bapariik'ári, Jerusalén Judea eujádepema p'uuru 
waibiara baji. Mama Tachi Ak'óre te waibia baji. 

9Mapai k'isia k'awaa beerá wájida. Ma lucero áchi naa wápachi. Mata 
ak'iní banaji ma warra badamái. 10Mága unudak'ari, o-iadachida. 11 Teeda 
tiudak'ári, unujida ma warra chi nawe María ome. Mápai bedabaidap'eda, 
iaa t'ida ma warra k'Irapite máik'aapa áchi net'aa aneedap'edaa 
ewat'idak'ári, teejida nge, ne-inaa tíía bapari bajúbak'a máik'aapa K'era pia 
tíjarapatap'edaa mirra. 12Maap'eda k'iimok'araade Tachi Ak'õrepa jaraji 
waa wánaadamerá Herodemaa. Mapa awaraa ode wájida áchi eujádee. 


María José ome Egipto eujádee mirudap'edaa 


13K'isia k'awaa beerá wádap'edaa t'éepai, k'áimok'araade it'aripema 
angelpa Josemaa mágaji: 

—P'irabáiji máik'aapa wáji Egipto eujádee pichi wéra iru warra ome. 
Mama p'ananadapáde aji, mia jararumaa, Herodepa na warra jiripiittee 
perá peepiit'ee. 

14 Aramagá José p'irabaiji. María máik'aapa chi warra atap'eda, 
p'árik'ua Egiptodee wájida. 15Mama p'aneejida Herodes piurumaa. Mága 
paji Tachi Ak'órepa jaradak'a, ichi pedee jarapari it'aideepa: 

“Egipto eujádeepa mi warra tí péiji chemerá.” (Os 11.1) 


Herodepa imik'ira warrará peepida 


16 Herodepa k'awaak'ári ma k'isia k'awaa beerápa ichi k'úrat'aadap'edaa, 
K'iraudachi. Achia jaradade k'isiap'eda, ichi soldaorá péiji Belén 
p'uurudee máik'aapa p'uuru k'ait'a p'anadap'edaamaa, warrará año 
omeedeepa edaa peek'oodamerá. 17 Mágá Tachi Ak'óre pedee jarapari 
Jeremiapa ` jaradak'a uchiaji: 

18 “Rama p'uurude jéepi ororoo úrijida. Jéepi chupiria úrijida. Raquel 

jee níbaji ichi warrará-ittee. Apidaapa ichi t'ári o-¡“¡apidak'aa paji, 
chi warrará k'iniidaidap'edaa pera.” (Jer 31.15) 

19 Herodes piuda t'éepai, Egiptode at'ári p'anide k'iimok'araade angelpa 
jaraji Josemaa: 

20 —Wapáde aji, Israel eujádee pichi wéra, chi warra ome, warra pee 
k'inia p'anadap'edaará piudap'edaa pera. 

21Maga wájida Ak'õrepa jara péidak'a. 22Mamida Josepa k'awaak'ári 
Arquelao rey bi chi ak'óre Herodes pari Judea eujáde, waawee baji mama 
banait'lee. Maga nide k'iimok'araade Tachi Ak'Orepa jaraji Galilea eujádee 
wádamerá. 23Mama panadak'ári, Nazaret p'uurude* p'ananajida. Mága 
paji Ak'õre pedee jarapataarápa jaradap'edaak'a: “Eperáarápa Jesús 
tijarapataadait'ee Nazaret pida.”* 





*2.17 Jeremías chonaaráwedapema Ak'óre pedee jarapari paji. “2.23 Nazaret p'uuru 
Galilea eujáde bi. Jesús ma p'uurude wariji ichi ak'órek'aa, José mapema pada pera. 
*2.23 Le 2.39. 

Juan Bautistapa jarateeda 
(Mr 1.1-8; Lc 3.1-9, 15-17; Jn 1.19-28) 


3 1Ma t'ëepai eperá tijarapatap'edaa Juan Bautista ` Tachi Ak'órepa 
jara péida jara cheji Judea eujáde, eujá pania wee bimái. 2Magaji: 
—iP'ek'au k'achia oo amáati máik'aapa Tachi Ak'órede ijáapatáati! 

Taará-e nide Tachi Ak'drepa eperáará p'e biit'eeda aji, ichi jua ek'ari, 

ichideerá p'aneedamerá. 

3Chonaaráweda Tachi Ak'óre pedee jarapari Isaíapa jaraji: 
“Eujá pania wée bide eperá bia bi: “O pi-ia oopatak'a poro waibia 
chei naaweda, mága pik'a p'ek'au k'achia oo amáati Tachi Waibia 
chei naaweda.” ” (Is 40.3) 
4Magí eperá Juan paji. P'aru camello k'aradee k'ada jipachi. Chi 

Kirride jipari ne-edee ooda paji. K'opachi sisi máik'aapa topachi jirri 

miéle. 5Eperáará Jerusalén puurude p'anadap'edaará awaraa Judea 

eujádepemaará ome máik'aapa Jordán to k'ait'a p'anadap'edaará ome 
chejida Juan pedee úride. 6Tachi Ak'dremaa chupiria iidi chejida achia 
p'ek'au k'achia oopatap'edaa k'aurepa. Mápai Juanpa áchi poro choo 
wapachi Jordán to jade. 

7Fariseorá saduceorá ome chok'ara ichiaba chejida Juanmaa poro 
choopide. Mamida Juanpa mágaji: 

—i¡Pará Kk'achia-idaa beerádeepa uchiadap'edaará! ¡Taamák'api 
p'ani! ¿Poro choopi chejida-ek'á Tachi Ak'óre juapa mia k'iniada-e 
p'anadairá? 8Mága pirá, p'ek'au k'achia oo amáati máik'aapa 
p'anapatáati Tachi Ak'órepa k'inia bik'a. 9K'isianáati Tachi Ak'órepa 
paráta miapi-e paittee Abrahamdeepa uchiadap'edaa pera. Mia jara 
bi: Na máudeepa Tachi Ak'órepa Abrahamdeepa uchiadap'edaará oo 
atai. 10 Ara chaarapa nejó biiri chauk'aa bi t'u peet'aapatak'a t'ipitaude 
bat'attaadait'ee paa jóomerá, mága pik'a taará-e Tachi Ak'órepa 
jópiit'ee pará, chi oodaamaa p'anapataará irua k'inia bik'a. 11 Mia 
pará poro choopari paniapa, ak'ipidamerá páchia p'ek'au k'achia 
oopata oodaamaa p'ani máik'aapa wáara Tachi Ak'órede ijáa p'ani. 
Mamida eperá mi t'ée cheru mi k'áyaara waibiara bi. Mia iru chancla 
ateeik'araa bi, mi iru k'áyaara ek'ariara bairá. Irua eperáara nágá 
poro chooit'ee. Tachi Ak'õre Jaure ba chepiit'ee pará k'ap'tade. Mamida 
ichide ijáadak'aa beerá t'ipitaude jópiit'ee. 120o0it'ee trigo ewaparipa 
ooparik'a. Mágipa pala aneek'ári, trigo ewada it'aa jira bat'apari chi 
tau uchiamerá máik'aapa náupa chi e áyaa ateemerá. Maap'eda ma 
trigo tau ia bipari chi iapatamái. Mamida chi e beeda t'ipitaude 
bat'at'aapari. Magi t'ipitau k'Tik'aada aji. 





*3.1 Griego pedeede: Juan, chi eperáará poro choopari. 

Jesús poro chooda 
(Mr 1.9-11; Lc 3.21-22) 


13Maapai Jesús wáji Galilea eujadeepa Jordán todee, Juan badamaa 
poro choopide. 14Ewaa weda Juanpa iru poro choo-e pait'ee paji. Mapa 
mágaji: 

—Piata mi poro chooipia bi. ¿Sáap'eda mimaa cheruma aji, pi poro 
choopide? 

15Mamida Jesupa p'anauji: 

—Mi poro choopáde aji, Tachi Ak'Orepa jara bik'a uchiamerá. 

Mápai Juanpa poro chooji. 16Poro choop'eda, Jesús toiduupa uchiak'ári, 
paja ewadachi máik'aapa irua unuji Tachi Ak'óre Jaure ichi tri palomak'a 
baai cheru. 17 Mápai úriji itariipa nága pedeeru: 

—Nata mi Warra k'inia. Irua mi t'ári o-¡apipari. 


Netuara Poro Waibiapa Jesús k'achiade baaipiit'ee pada 
(Mr 1.12-13; Lc 4.1-13) 


1Maap'eda Tachi Ak'óre Jaurepa Jesús wápiji eujá pania wee bimaa, 
Netuara Poro Waibiapa irumaa ne-inaa k'achia oopi k'inia bada perá. 
2 Mama k'áima cuarenta nek'o-ee baji. Mapa jarrapisia níbeeji. 3Mága 
nide Netuara Poro Waibiapa ne-inaa k'achia oopide cheji máik'aapa 
mágaji: 
—Wáara pi Tachi Ak'óre Warra pira, na mau pan papit'aapáde aji. 
4 Jesupa p'anauji: 
—¡Oo-eda! aji. Tachi Ak'óre Úraa p'ádade jara bi: 
“Eperá chik'o k'o bipapai chok'ai bak'aa. Tachi Ak'óre pedee k'awa 
bipa ichita chok'ai bapari.' (Dt 8.3) 
5T'éepai Netuara Poro Waibiapa iru ateeji Jerusalendee, Tachi Ak'órepa 
jiriterada puurudee. Mama Tachi Ak'óre te waibia ek'arra iri ití ateeji 
6máik'aapa mágaji: 
—Wáara pi Tachi Ak'óre Warra pirá, namáik'aapa jitidaipáde aji, Tachi 
Ak'óre Úraa p'ádade jara bairá: 

“Ak'órepa ichi angeleerá péiittee pi k'aripadamerá. Achia pi jita 
atadait'ee máik'aapa pi t'idik'adait'ee, pichi biiri pida máumaa p'u 
oopiamaapa.” (Sal 91.11-12) 

7 Jesupa p'anauji: 
— ¡¡Jíti-eda! aji. Ichiaba Tachi Ak'óre Úraa p'ádade jara bi: 

“Ne-inaa pariatua oonáaji k'awaaittee wáara Tachi Ak'óre Waibiapa 
tachi ak'ipari wa mága-e.' (Dt 6.16) 

8 Maap'eda Netuara Poro Waibiapa iru ee it'iara bi nok'ode ateeji. 
Mama ak'ipiji jomaweda na p'ek'au eujáidepema p'uuru, net'aa pi-ia ome. 
2Mápai mágaji: 

—Pita mi k'irapite bedabaip'eda, mimaa it'aa tírura, mágara na 
jómaweda péré payada aji. 

10 Jesupa p'anauji: 

—¡Oo-eda! aji. Ayaa wápáde aji, Satanás. 

Tachi Ak'úre Úraa p'ádade jara bi: 

‘Tachi Ak'óre Waibiamaa aupai it'aa típatáati máik'aapa jip'a 
oopatáati irua jara bik'a.” (Dt 6.13) 

11 Mápai Netuara Poro Waibia áyaa wáji. Mága nide angeleerá chejida 

Jesús k'aripade. 


Jesupa naapiara jaratee beeda 
(Mr 1.14-15; Lc 4.14-15) 


12 Jesupa úrik'ári Juan Bautista carcelde t'i níbidap'edaa, waji Galilea 
eujádee. 183 Mamída Nazaret p'uurude bana-e paji. Ma k'áyaara banaji 
Capernaum p'uurude, lago ik'aawa bi Zabulón, Neftalí éreerá eujáde. 

14 Mágá uchiaji Tachi Ak'óre pedee jarapari Isaíapa p'ádak'a: 

15 ‘Zabulón éreerá eujáde máik'aapa Neftalí éreerá eujáde, Jordán to 
k'iraik'a eere p'usadee o wáparide, Galilea apata eujáde Israel 
pidaará—eerá p'anapachida. 16Mápemaará p'áriu pik'a bide 
p'anapatap'edaa, idaa pi-ia unudait'ee. Tachi Ak'órepa ma idaa 
pëiit'ee chi p'áriu pik'a bide p'aniirámaa atuanaadamerá.” (Is 9.1-2) 

17 Maadak'áriipa Jesupa jarateemaa beeji: 

—P'ek'au k'achia oo amáati máik'aapa Tachi Ak'órede ijáapatáati. Taará-e 
nide Tachi Ak'õrepa eperáará bi k'inia bi ichi jua ek'ari, ichideerá p'aneedamerá. 


Jesupa to-iapataará k'imari jiritterada 
(Mr 1.16-20; Lc 5.1-11) 


18Ewari aba Jesús Galilea Lago ide nipak'ári, unuji ipemaará omé: 
Simón; ichiaba tíjarapatap'edaa Pedro máik'aapa Andrés. To-iapataará 
paji. Mapa t'iri taamaa p'anajida. 12Ára unuk'ãri, Jesupa mágaji: 

—Mi ome nipapatáati máik'aapa óoti mia ooparik'a. Idideepa eperáará 
jiridaittee Tachi Ak'óre-it'ee, to-iapataarápa chik'o jiripatak'a. 

20 Aramata áchi t'iri atabéijida máik'aapa wájida iru ome. 

21 Ipu nok'ode Jesupa awaraa ipemaará omé unuji: Santiago máik'aapa 
Juan. Zebedeo warrará paji. Barcode t'iri pi-ia p'e bimaa p'anajida chi 
ak'óre ome. Mága oomaa p'anide Jesupa áchi t'iji ichi ome wádamera. 

22 Aramata chi ak'óre atabéijida barcode máik'aapa wájida Jesús ome. 


Jesupa eperáara chok'araarámaa jarateeda 


(Lc 6.17-19) 


23 Maapai Jesús Galilea eujá jóomaade nipaji. Tachi Ak'óre pedee jaratee 
nipapachi judiorá Tachi Ak'óre Uraa jarateepata te bee chaa. Pedee pia 

jarateepachi k'awaadamerá taará-e Tachi Ak'órepa eperáará p'e biit'ee 
ichi jua ek'ari, ichideerá p'aneedamerá. Ma awara k'ayaa jóomaweda jipa 
nipapachi. 24Siria eujidepemaarápa mága úridak'ári, irumaa aneejida 
k'ayaa beerá k'ira t'ádoo: k'ap'ia p'ira-idaa beerá; netuara k'ap'tade 
merátia beerá; wawa beerá; k'ap'ia chiwa beerá. Ma k'ayaa jomaweda 
Jesupa jipapachi. 

25Fperáará chok'ara iru ome nipapachida: Galilea eujidepemaará; 
Decápolis eujidepemaara; Jerusalén puurudepemaará, awaraa Judea 
eujádepemaará ome máik'aapa Jordán to ak'Orejiru uchiapari eerepemaara. 


Jesupa úraada ee bide bak'ári 
(Lc 6.20-23) 


5 1 Jesupa eperáará chok'ara unuk'ári, su-ak'i banaji ee bide. Ichi ome 
nipapataará wájida iru k'aita. 2Mápai ichia jarateemaa beeji: 

3 —T'ári o—a p'ani chi chupiria chedeerá. Tachi Ak'õre k'awa k'inia 
p'anadairá, ichideerá p'aneedait'ee. 

4 Tri oa pani chi k'isia p'ua p'aniirá, Tachi Ak'orepa chupiria 
k'awaait'ee pera.” 

5  T'ári oa pani chi audua-ee p'aniirá, atadaittee pera jóomaweda 
Tachi Ak'órepa jarada ichideerámaa teeit'ee.* 

6  T'ári oa pani chi Tachi Ak'órepa jara bik'a oo k'inia p'aniirá, 
irua K'aripait'ee pera mága oodamera. * 

7 Tári oa pani chi awaraará chupiria k'awaa p'aniirá, Tachi 
Ak'orepa áchi jida chupiria k'awaait'ee pera. 

8  T'ári oa pani chi t'ári jip'a oopataará Tachi Ak'õrepa k'inia bik'a, 
iru unudait'ee pera.” 

9  T'ári oía p'ani chi t'ári auk'a bipataará awaraará ome máik'aapa 
Tachi Ak'õre ome, máirá t'ijaradaittee pera Tachi Ak'óre 
warrará. 

10  T'ári ola plani eperáará awaraarápa áchi jiridak'ári miapidaitee, 
Tachi Ak'órepa k'inia bik'a oopata pera. Ichia áchi biit'ee ichi 
jua ek'ari ichideerá p'aneedamerá. 

1 ”T'ári ola p'ani awaraarápa parámaa ik'achia jaradak'ári, maa-e pirá 
ne-inaa k'achia oodak'ári, maa—e pirá seewadak'ári pará imiateedait'ee, 
mide ijáapata pera. 12Mága oodak'ári, t'ári oa, k'áiwee p'anéeti, Tachi 
Ak'óre truade panadak'ári, irua parámaa ne-inaa pi-ia teeit'ee perá. 
Magá chonaaráweda Tachi Ak'óre pedee jarapataarámaa ne-inaa k'achia 
ichiaba oopachida. 





*5.4 Is 57.18; 61.2. *5.5 Sal 37.11. *5.6 Eperápa ne-inaa k'o k'inia bik'a jarrapisia 
bak'ári máik'aapa pania to k'inia bik'a opisia bak'ári, mága pik'a mágipa audú oo K'inia bi 
Tachi Ak'%repa jara bik'a. Pr 9.5; Is 55.1-2. “5.8 Sal 24.3-4. 


El Nuevo Testamento en Epena de Colombia, 2da ed. ©2010, Liga Bíblica Internacional 


9 San Mateo 5 


Jesupa jarateeda Tachi Ak'óredeerá t'ák'a p'ani 
màik'aapa idaa pik'a p'ani 
(Mr 9.50; Lc 14.34-35) 

13—Na p'ek'au eujádepema ijáadak'aa beerá-itlee pará t'ák'api p'ani. 
K'awa p'ani chik'o warraa bi t'á ome. Mamída t'á k'iyaa—-edaik'ári, warraa— 
ee bi. ¿Sága K'iyaapii waya? T'á k'iyaa—-ee bak'iri, bat'at'aapata o jáde 
eperáará ai iri tiadamerá. 

14”Ichiaba na p'ek'au eujádepema ijáadak'aa beerá-it'ee pará idaa pik'a 
p'ani. P'uuru ee nok'ode bi p'oyaa meradak'aa, p'árik'ua chi uchiterree 
timiipa unupata pera. 15Ichiaba lámpara k'oodak'aa ne-inaa ek'ari mera 
bidait'ee. Ma k'iyaara k'oodak'ári, ne-inaa iri ití ata bipata jóma te jade 
p'aniirápa idaa unudamera. 16 Mága pik'a jiríti jóomaarápa pará ídaa pik'a 
unudamerá. Mágá unudak'ári parápa t'ári pia ne-inaa pia oomaa p'ani, 
it'aa tídaittee pará Ak'Ore Waibia it'ari bimaa. 

Jesupa Moisepa p'ádade jarateeda 

17 —K'isianáati mi cheji Moisepa p'ida maa-e pirá Tachi Ak'óre pedee 
jarapataarápa p'áidap'edaa jópide. Ma k'áyaara mi cheji k'awaapiit'ee 
magi pedee p'áda k'áata jara k'inia bi. 18Mia wáarata jararu. Paja bi 
misa máik'aapa na p'ek'au eujá bi misa, apidaapa áyaa atada-e pai 
ma p'idadepema letra biiri chak'e apida, Tachi Ak'orepa ooit'ee bi 
p'asarumaa. 19 Mapa eperápa Moisepa p'ádade jara bik'a oo—e bi pira, 
üraa abapai oo-e pijida, maa—e pirá awaraarámaa jarateeru pirá ma 
íiraade jara bik'a oonaadamerá, magi apemaará k'iyaara ek'ariara 
bait'ee Tachi Ak'õre k'Irapite. Jódee eperápa ook'ári ma úraade jara bik'a 
máik'aapa awaraarámaa jarateek'ári mága oodamerá, ichi apemaará 
k'áyaara waibiara baittee Tachi Ak'õre k'irapite. 20Mia wáarata jararu. 
Parápa Tachi Ak'õrepa jara bik'a pipiara ooda-e pirá Moisepa p'áda 
jarateepataarápa oopataadai k'iyaara máik'aapa fariseorápa oopataadai 
k'áyaara, Tachi Ak'Oredeerá p'anada-e pai. 


Jesupa k'irau p'aniiráde jarateeda 
(Lc 12.57-59) 


21 —Parápa úridooda páchi chonaarápa úraapatap'edaa: 
“Eperá peenaadapáde apachida, eperá peeru pirá, awaraarápa 

charraarámaa ateedait'ee pera.” (Ex 20.13) 
22Mamída miata jara bi: Apida ichi auk'aa ome k'iraudaru pira, ma k'irau 
bi charraarámaa ateedait'ee. Ichiaba apidaapa ichi auk'aamaa ik'achia 
jararu pirá, ma pedee jarada k'aurepa Junta Supremadee ateedait'ee. Ma 
awara apidaapa ichi auk'aamaa jararu pirá: “¡Netuara!” ma pedee k'achia 
jaradapa atuait'ee tok'arradee. 

23'Maperá parádepemapa primisia Tachi Ak'ore altarde ateek'ari, 
k'iraparu pirá pichi auk'aapa nepira iru bi pi ome, 24ma primisia altar 
k'irapite atabéipia bi. Mápai wãipia bi t'ári auk'a bide pichi auk'aa ome. 
Maap'eda waya chei altarmaa ma primisia teede Tachi Ak'óremaa. 

25”Eperá nepira iru bi pirá pi ome máik'aapa pi charramaa atee k'inia 
bi pirá, wai naaweda t'ári pia pedeeipia bi iru ome t'ári auk'a bidaitee. 
Maa-e pirá charra k'rapite panadak'ári, mágipa pi ata biijiapataará 
juade carcelde t'i ní?binadamerá. 26Mia wáarata jararu. Mamáik'aapa 
uchia—e pai p'arat'a jomaweda p'aa-emaa. 


Jesupa jarateeda miak'3i p'aniirá awaraará ome k'aidaik'araa bi 
p 


27 —Parápa úridooda naawedapemaarápa úraapatap'edaa: 
“Miak'ái p'aniirá awaraará ome k'áinaadapáde apachida. (Ex 20.14) 

28 Mamida miata jara bi: Eperápa wéra unuk'ári, kisiaru pirá ai ome 
k'áiittee, magi p'lek'au ooji ma wēra ome, ichi t'áridepai ooji mida. 

29”'Maperá pi tau juaraarepema ne-inaa unuda k'aurepa pi 
k'achiade baairu pirá, piara bak'aji ma tau ét'lattaamerá máik'aapa t'imí 
bat'ataamerá, ma k'aurepa k'achiade baai k'iyaara. 30Ichiaba pi jua 
juaraarepemapa ne-inaa ooda k'aurepa pi k'achiade baairu pirá, piara 
bak'aji ma jua tiap'ettaamerá máik'aapa t'imí battatiaamerá, k'achiade baai 
k'áyaara ma k'aurepa. Piara bi pichi k'ap'iadepema ne-inaa atuamera, 
k'ap'ia jomaweda atuai k'iyaara tok'arradee. 


Jesupa jarateeda wéra amaadait'ee k'isia p'aniiráde 
(Mt 19.9; Mr 10.11-12; Lc 16.18) 


31 —Ichiaba naawedapemaarápa úraapachida: 
‘Wēra amaat'aak'ári, mia amaada Kk'art'a irumaa p'á teeipia bi? (Dt 
24.1-4) 
32Mamída miata jara bi: Eperápa ichi wéra amaat'aaru pira, chi wéra 
awaraa ome k'ái-ee badata, ma wéramaa p'ek'au oopii, k'iidarii pera 
awaraa imik'ira ome. Ma awara eperápa wéra amaat'aada ataru pirá 
ichi wéra pamerá, ma eperápa p'ek'au oomaa bi awaraa wéra ome Tachi 
Ak'õre k'irapite. 


Jesupa ne-inaa k'irapite juraapataaráde jarateeda 
p pite J p J 


33—Ichiaba úridooda pará chonaarápa úraapatap'edaa: 
“Ichita oodapáde apachida, parapa juraadap'edaak'a Tachi Ak'óre 
k'irapite.” (Nm 30.2) 
34Mamida miata jara bi: juraanáati ne—inaa apida k'irapite awaraarápa 
pará pedee ijáiadamerá. Juraanáati Tachi Ak'õre trua k'irapite, iru mama 





*5.31 Mt 19.7; Mr 10.4. 

su-ak'i bapari pera. 35Ichiaba juraanáati na p'ek'au eujá k'irapite, Tachi 
Ak'orepa na p'ek'au eujá ooda pera. Ichiaba juraanáati Jerusalén k'irapite, 
Jerusalén Tachi Ak'óre, Tachi Rey Waibia p'uuru pera. 36Ma awara 
juraanáati páchi poro k'irapite, parápa puda k'áu apida p'áimaapida-e 
pai pera maa-e pirá t'orroopida—e pai pera. 37 Maga ne-inaa k'irapite 
juraadak'ári awaraarápa ma pedee ijáadamerá, ne-inaa k'achia oomaa 
p'ani. Parápa ne-inaa oodait'ee pak'ári, jaradaipia bi: “Ooit'eeda” adaipia 
bi. Jódee ne-inaa ooda-e pait'ee pak'ári, jaradaipia bi: “Oo-eda” adaipia 
bi. 


Jesupa k'ira jó-ee p'aniiráde jarateeda 
(Lc 6.29-30) 


38—Parápa úridooda naawedapemaarápa úraapatap'edaa: 

“Sidapa eperá tau áriru pira, chi sida tau auk'a jiattaadapáde 
apachida; ichiaba sidapa k'ida k'óradaru pirá, chi sida k'ida auk'a 
k'Orat'aadapáde ajida.” (Ex 21.24) 

39 Mamída miata jara bi: Awaraapa pimaa ne-inaa k'achia ooru pirá, k'ira 
jO-ee banáaji magi ome. Ma k'áyaara pichi k'ira tarramaa siru pirá, t'ári 
pia chi apema k'ira tarra ak'ipíji, auk'a simerá. 40Ichiaba nepirade bide 
awaraapa pichi camisa jári ataru pirá, t'ári pia téeji pichi fripema p'aru 
jida. 1Ichiaba tachi poro waibiapa ne-inaa chik'ia uapiru pirá kilometro 
aba, t'ári pia atéeji kilometro omé. 42Ma awara apidaapa pimaa ne-inaa 
iidiruta pira, téeji máik'aapa wáak'anáaji ne-inaa presta k'inia p'anadak'ári. 


Jesupa jarateeda k'ira unuamaa iru p'anapataaráde 
(Lc 6.27-28, 32-36) 


43 —Ichiaba úíridooda naawedapemaarápa úraapatap'edaa: 


“Awaraará k'inia iru baparíiji (Lv 19.18) 
máik'aapa pi k'ira unuamaa iru p'anapataará k'ira unuamaa iru 
baparíiji.” (Sal 139.21-22) 


44Mamída miata jara bi: Pará k'ira unuamaa iru p'anapataará k'inia 
iru p'lanapatáati máik'aapa eperáarápa pará jiridak'ári ne-inaa k'achia 
oodait'ee, it'aa tipatáati ara pari. 45 Mága ooruta pira, páchi ittaripema 
Ak'óre Waibia warrará p'anadait'ee. Irua ak'õrejīru jerapipari jómaará 
iri; pia beerá fri, k'achia beerá fri paara. Ma awara irua k'oi chepipari 
ichi ŭraade jara bik'a oopataarámaa, ichi úraade jara bik'a ooamaa 
p'anapataarámaa paara. 6Parápa k'inia iru p'ani pirá pachi k'inia 

iru p'anapataará aupai, ¿k'áare-ittee Tachi Ak'orepa pará pia ak'iima? 
Romadepemaará rey-it'ee impuesto” plepataarápa paara K'inia iru 





"5.46 Impuesto jara K'inia bi p'larat'a tachi poro waibiarápa p'aapipata áchi jua ek'ari 
p'aniirámaa. 

p'ani áchi k'inia iru p'aniira. 47 Ma awara parapa páchi auk'aará aupai 
auteebairuta pirá, ¿ne-inaa pipiara oomaa p'anik'a? Ijaadak'aa beerápa 
paara áchi auk'aará auteebaipata. 48 Mágá eperáará jip'aarák'a p'anadai 
k'áyaara, t'ári pia p'anapatáati ne-inaa k'achia ooda-ee, páchi it'aripema 
Ak'óre Waibia baparik'a. 


Jesupa jarateeda ne-inaa pia oo k'awaadamerá 


6 1—K'irak'aupai awaraará taide ne-inaa pia oodai Tachi Ak'óre-it'ee, 

achia t'o p'anadamerá. Mága ooruta pirá, pará it'taripema Ak'ore 
Waibiapa parámaa tee-e pait'ee ne-inaa pia ichia k'isia iru bi teeit'ee 
ichideerámaa. 

2"Maperá parádepemapa ne-inaa chupiria beerámaa teek'ári, 
jOómaarámaa pia ooda jaranáaji. Seewata Tachi Ak'órede ijáapatada 
apataarápa mága oopata Tachi Ak'úre Úraa jarateepata tede máik'aapa 
calle jade, eperáarápa áchi to p'anadamerá. Mia wáarata jararu. Ma 
t'o p'aniirá pedee pia aupai iru p'anadait'ee, Tachi Ak'drepa áchimaa 
tee-e pait'ee pera ne-inaa pia irua k'isia iru bidepema. 3Achia oopata 
k'áyaara pia net'aa teek'ári chupiria beerámaa, jaranáaji, pichi k'op'ayo 
piara bimaa paara. 4K'iup'ee óoji pi it'taripema Ak'ore Waibiapa unu bairá. 
Ichiata ne-inaa pia teeit'ee pimaa ichia k'isia iru bidepema. 


Jesupa jarateeda it'aa ti k'awaadamerá 
(Lc 11.2-4) 


5—Parápa itaa t'íidak'ári, oonáati Tachi Ak'órede ijáapatada apataarápa 
oopatak'a. Tachi Ak'óre Üraa jarateepata tede jómaará taide ichi ak'iní 
p'aneepata it'aa t'ídait'ee. Ichiaba p'uuru jade plaza bee k'idaa mága oopata 
eperáarápa unudamerá. Mia wáarata jararu. Eperáará pia pedeepata aupai 
iru planadait'ee. 6 Maperà pi itaa tik'ári, pichi cuartode tíuji máik'aapa chi 
puerta pia jíaji. Mápai it'aa t'i pichi Ak'óre Waibiamaa, iru mama bairá 
pi ome. Irua pia oomaa bi unuk'ári, ne-inaa pia teeit'ee pimaa, ichia k'isia 
iru bidepema ma ne-inaa ichideerámaa teeit'ee. 
7'itaa t'ik'ári, pia-e bi ip'ii ichi ai pedeeta jara níbait'ee. Ijáadak'aa 
beerápa mága oopata, k'isiapata pera audú pedee jónipa Tachi Ak'9repa 
audupiara úriittee. 8Máirák'a p'ananáati, Tachi Ak'órepa k'awa bapari 
pera parapa falta p'ani, iididai naaweda. 9Naga it'aa t'ídaipia bi: 
‘Tachi Ak'óre it'ari bi, 
pi tí awaraa tí k'áyaara pipiara bi. 
10 Eperadara bíji pichi jua ek'ari pichideerá p'aneedamerá. 
Óoji pichia k'inia bik'a na p'ek'au eujáde, it'ari ooparik'a. 
11 Tai-itee chik'o téeji ewari chaa k'odait'ee. 
12 Taipa p'ek'au k'achia oopata chupiria k'awáaji máik'aapa 
perdonáaji 

taipa perdonaapatak'a, awaraarápa taimaa ne-inaa k'achia 
oodak'ari. 
13 Tai k'achiade baaipináaji. 
Tai k'aripa atáji Netuara Poro Waibia juadeepa.' 
14”Parápa perdonaaruta pirá awaraarápa ne-inaa k'achia oopata 
parámaa, Tachi Ak'õre it'ari bipa ichiaba perdonaait'ee parapa ne-inaa 
k'achia oopata. 15Mamíida parapa perdonaada-e p'ani pirá awaraarápa 
ne-inaa k'achia oopata parámaa, mágara Tachi Ak'órepa ichiaba 
perdonaa—e parapa ne-inaa k'achia oopata. 


Jesupa jarateeda nek'oda-ee it'aa tí k'awaadamerá 


16 —Pará nek'oda-ee p'anadak'ári jīp'a k'isiaittee Ak'ore net'aade, k'ira 
pia-ee p'ananáati Ak'õrede ijáapatada apataarápa oopatak'a. Maga 
nipapata awaraarápa k'awaadamerá nek'oda—ee p'ani, máik'aapa áchi t'o 
p'anadamerá. Mia wáarata jararu. Mágapai iru planadait'ee. 17Pi it'aa ti 
bak'ári nek'o-ee, k'ira síiji máik'aapa ti“irúji 18apidaapa k'awanaadamerá 
pi nek'o-ee bi. Eperáarápa pi it'taripema Ak'ore Waibia p'oyaa unuda-e 
p'ani mida, irua k'awa bi pia ne-inaa mera oo bi, pi ome bairá. Ma pari 
iruata ne—inaa pia teeit'ee pimaa ichia k'isia iru bidepema. 


Jesupa it'aripema ne-inaa piade jarateeda 
(Lc 12.33-34) 


19 —P'arat'áa, net'aa pia p'enáati na p'ek'au eujáde p'ani misa iru 
p'anadait'ee, polillapa ma net'aa árit'aai pera, maa—e pirá mogosiadarii 
perá taará ia iru bipa, maa—e pirá nechiapataarápa chia atadaridai perá. 
20 Ma k'áyaara jiríti it'aripema ne-inaa iru p'anadait'ee, mapema ne-inaa 
polillapa árik'aa perá, mogosiak'aa perá máik'aapa nechiapataará mama 
tíiudak'aa pera. 21 Na p'ek'au eujidepema ne-inaa pia audú ata K'inia 
bak'ári, pi t'ári araa baittee ma ne-inaa ome. Jódee it'aripema ne-inaa 
pia audú ata k'inia bak'ári, pi t'ári araa baittee magi ne-inaa ome. 


Jesupa tachi taude jarateeda 
(Lc 11.34-36) 


22—Tachi tau lamparak'a ídaa pik'a bi tachi k'ap'ia—it'ee. Pichi tau pia 
bak'ári, k'ap'ia jomaweda ídaa pik'a bide bait'ee. 23Mamida pichi tau 
K'achia bi pirá, k'ap'ia jomaweda p'áriu pik'a bide bait'ee. Mágá pi k'ap'tade 
{daa pik'a bi wáara p'áriu pik'a bi pirá, audupiara p'áriu pik'a bide bait'ee. 

K'aita tachi chipari 
(Lc 16.13) 

24 —Fperá chipariirá omé jua ek'ari mimia baik'araa bi. Maga bi 

pirá, chipari aba k'ira unuamaa iru bai máik'aapa chi apema K'inia iru 

bai, maa—e pirá abaapa jara bik'a ooi máik'aapa chi apemapa jara bik'a 
ooamaa bai. Mága pik'a apidaapa ooda-e pai Tachi Ak'órepa jara bik'a, 
p'arat'a, net'aa pia p'e bi misa. 


Tachi Ak'órepa ichi warrará pia ak'i bapari 
(Lc 12,22-31) 


25 —Maperá mia jara bi: K'isia jonanáati k'ata k'odait'ee maa—e 
pirá todait'ee, mágá chok'ai p'anadait'ee. Ichiaba k'isianáati saga p'aru 
atadait'ee. Tachi Ak'orepa pará k'ap'ia ooji máik'aapa pará chok'ai 
p'anapiji. Maga bita, ¿p'aru tee—e paik'á máik'aapa chik'o, ne-inaa toparii 
tee—e paik'á parámaa? 26 Ak'íti, ipanaará ití wáabai p'ani. Achia net'atau 
uudak'aa, ewadak'aa máik'aapa ia bidak'aa chi net'atau iapatamaái. 
Mamida pará it'aripema Ak'óre Waibiapa ne-inaa teepari k'odamera. ¡Iru- 
itee pará pipiara p'ani ipanaará k'áyaara! 27 Epera audú k'isia níbipa hora 
aba pida waa chok'ai ba-e pai. 

28'Ma awara ¿k'iare-ittee pará audú k'isiapata p'aru-it'ee? AK'íti, 
saga nep'ono p'üajara t'áide níbi waripata. Mimiadak'aa máik'aapa 
p'aru Kadak'aa mágá pi-ia p'lanadait'ee. 22Mamíida mia jara bi: Rey 
Salomonpa p'arat'ara, net'aa pia iru bapachi mida, iru p'aru piara 
ji bak'ári, eperáarápa iru pi-iara unuda—e paji nágí nep'ono k'áyaara. 
301di na p'üajara wari wa. Mamida nu uratidaik'ári, t'ipitaude paa 
jOdariit'ee. Tachi Ak'órepa maga pia ak'i bi pirá nep'ono p'üajara t'áide 
níbi, audupiara pará ak'i bapariit'ee, at'ári irude mak'iara ijáada-e p'ani 
mida. 31 Tachi Ak'órepa mágá ichia ooda pia ak'i bapari pera, k'isia 
jOnanáati: “¿K'áata K'odait'ee?” maa—e pirá “¿K'áata todait'ee?” maa-e 
pirá “¿K'áata jidait'ee?” 32Mágá k'isiapata ijiadak'aa beerápa. Mamida 
parápata ittaripema Ak'óre Waibia iru p'ani. Irua k'awa bi ne-inaa parápa 
falta p'ani. 33 Maperápi naapiara jiríti iru jua ek'ari p'anapataadait'ee 
máik'aapa oopatáati irua jara bik'a. Mága ooruta pirá, ma ne-inaa jóma 
iru p'anadait'ee. 34Audú k'isianáati nupema ne-inaade, nu ne-inaa 
paraait'ee pera aide k'isiadamerá. Ewari chaa ne-inaa audupai paraa aide 
k'isiadamerá. 


Jesupa jarateeda awaraarápa oopata ak'inaadamerá 
pedee k'achia jaradait'ee 
(Lc 6.37-38, 41-42) 


7 1—Awaraarápa ne-inaa oopata ak'ináati jaradait'ee ne-inaa k'achia 
oomaa p'ani. Mága ooruta pirá, ma jaradap'edaa k'aurepa Tachi 

Ak'orepa pará mágá ak'iit'ee. 2Parápa awaraarápa oo p'ani ak'ipatak'a, 

mágá Tachi Ak'orepa ak'ipariittee parápa oo p'ani. Ne-inaa k'achia 

aupai jiriruta pirá pedee k'achia jaradait'ee ara apite, Tachi Ak'9repa 

auk'a jiriittee parápa ne-inaa k'achia oopata aupai jarait'ee iru kTrapite 

p'anadak'ãri. 3¿K'áare—it'ee ak'i bima nejarra pichi auk'aa tau jáde bi, 
mamida unu-e bi pak'uru pichi tau jáde bi? 4Pichi tau jáde pak'uru iru 
bi pira, ¿sága pichi auk'aamaa jaraima: “Mimaa eepiji já nejarra pichi 
tau jade bi”? 5iSeewata pia chíara k'aripa k'inia bi, irua oo bi ak'ik'ari! 
Pichi tau jade bi pak'uruta naapiara ët'at'áaji. Mapaipi unui nejarra pichi 
auk'aa tau jáde bi, mágá wáara iru k'aripait'ee. 

6'Net'aa awara bidap'edaa Tachi Ak'óre-it'ee teeruta pirá usa k'achia 
beemaa, orradaidap'eda k'aak'oodai. Ma awara ne-inaa ipia perlak'a 
atabéiruta pirá sinaará p'animái, yoorode jaut'aadai. 


Jesupa jarateeda Tachi Ak'óremaa iididamerá 
(Lc 6.31; 11.9-13) 


7—lidipatáati Tachi Ak'óremaa. Irua teeit'eepi. Jiripatáati. Irua 
k'awapiit'eepi. Eperápa t'iparik'a puerta t'aide, Ak'dremaa t'ipatáati. Irua 
pará K'aripait'eepi. 8Chi iidi bimaa Tachi Ak'órepa teepari; chi jiri bimaa 
Tachi Ak'orepa k'awapipari máik'aapa chi tí bimaa ewapari. 

9¿Parádepemapa mau teeik'ã ichi warramaa, irua pan iidik'ári? 
10Maa-e pirá, ¿taama teeik'á irumaa, chiko iidik'ári? 11i¡Mága-epi! Pará 
ne-inaa k'achia oopataará mida, páchi warrarámaa net'aa pia tee k'awa 
p'ani. Parápa mága ooruta pirá, iaudupiara páchi itaripema Ak'óre 
Waibiapa ne-inaa pia teeit'ee chi iidirutaarámaa! 

12"Maperá, óoti apemaarámaa parapa k'inia p'anik'a achia parámaa 
oodamerá, mágata jara bairá Moisepa p'idade máik'aapa Tachi Ak'ore 
pedee jarapataarápa p'idap'edaade. 


Tachi Ak'óre truadee wáit'ee puerta p'irup'ee pik'a bi 
(Lc 13.24) 


13—Tachi Ak'óre truadee wáit'ee puerta p'irup'ee bide tíupaták'ata bi. 
Mapa t'Íuti puerta p'irup'ee bide, chi atua beerá puerta jet'ee bapari pera. 
Ichiaba áchi o k'achia ewaraa k'obi, chok'ara aide wápata perá. 14Wáit'ee 
eperáará ichita p'anapatamái Tachi Ak'óre ome puerta p'irup'ee bide 
tiupaták'ata bi máik'aapa Ak'óre o pirup'ee bapari, mágide chok'ara-ee 
wapata pera. 


Pak'uru k'awaadai chi nejodeepa 
(Lc 6.43-44) 


15—K'irak'aupai ijáadai jõmaweda Tachi Ak'õre pedee jarapatada 
apataaráde, máirá úk'uru seewa-idaa bee pera. Seewata eperá pia 
beerák'a parámaa chepata. Mamída áchi t'áride k'isia k'achia iru 
p'anapata. 16Parápa máirá k'awaadai achia oopata pia ak'idak'ári. Pak'uru 
iiri—idaa bide uva chauk'aa; ichiaba mágeede higojó chauk'aa. 17 Ma 
awara nejó biiri pia bipa nejó pia chaupari. Mamíida nejó biiri k'achia 

bipa nejó k'achia chaupari. 18Nejo k'achia chauk'aa pak'uru pia bide. 
Ichiaba nejó pia chauk'aa pak'uru k'achia bide. 12Maperá pak'uru nejó 
pia chauk'aa bee t'u peepata t'ipitaude bat'at'aadait'ee. 20 Mágá ma Ak'ore 
pedee jarapatada apataarápa ne-inaa oopata k'aurepa parápa k'awaadai 
wáara Ak'órepa péida wa mága-e. 


Jesupa jarateeda jómaaráta 
Tachi Ak'óre truadee wáda-e pait'ee 
(Lc 13.25-27) 


21 —Eperáará úk'uruurápa mimaa: “Tachi Waibia, Tachi Waibia” a 
p'ani mida, jóomaweda wáda-e pait'ee Tachi Ak'óre truadee. Jip'a chi 
oopataarápa mi Ak'óre it'ari bipa oopi bik'a; mágiiráta ittaa wádait'ee. 
22 Ak'õre ewari waibia ewate chok'araarápa mimaa jaradait'ee: “Tachi 
Waibia, Tachi Waibia, tai pi ome p'anapíji. Taipa pi t'íde jarateejida 
máik'aapa pi tíde netuaraará uchiapik'oojida. Ma awara pi t'ide oojida 
ne-inaa eperáarápa p'oyaa oodak'aa áchi juadoopa.” 23Mamída mia 
p'anautlee: “¡Mia pará k'awa-e bi! iAyaa wati mi ik'aawaapa, ne-inaa 
k'achia oopataará!” 


Jesupa te oopataaráde jarateeda 
(Mr 1.22; Lc 6.47-49) 


24 —Fperaá k'isia k'awaa bipa mi úraa úripari máik'aapa oopari mia jara 
bik'a. Magi eperá ichi te oo bík'ata bi máu iri. 25K'oi cheji; to chedachi 
máik'aapa náu golpe p'uaji ichi temái. Mamida t'ee—e paji mau iri oo bada 
pera. 26 Jódee chi mi úraa úripleda, oo-e bipa mia jara bik'a k'isia k'awa- 
ee bi. Eperá ichi te ipude oodak'a bi. 27K'oi cheji; to chedachi; náu golpe 
p'uaji máik'aapa ichi te tudú tteedachi. Mágá ichi te jódachi. 

28 Jesús pedee aupak'ári, eperáará jóomaweda ak'itrua para beeji irua 
jarateeda k'aurepa. 22Mága p'anajida irua jip'a jarateeda pera Tachi 
Ak'órepa jarateepidak'a. Ak'óre Úraa pipiara jarateeji Moisepa p'áda 
jarateepataará k'áyaara. 


Jesupa leprapa k'ayaa bada jipada 
(Mr 1.40-45; Lc 5.12-16) 


8 l Jesús eedeepa edaa chek'ári, eperáará chok'ara iru t'ée chejida. 

2Maga che wáde iru Kait'a cheji eperá leprapa k'ayaa bi. Magi iru 
k'irapite bedabai níba cheji máik'aapa mágaji: 

—Tachi Waibia, pia k'inia bi pirá, mi k'ayaa wépapipáde aji, Ak'óre 
k'irapite mi pia beemerá. 

3 Jesupa juapa t'Obaip'eda, mágaji: 

— ¡K'inia bida! aji. Jipa beepáde aji. 

Aramata jipa beeji. *Mápai Jesupa mágaji: 

—iÚríji! Jaranáaji apidaamaa. Jip'a p'aaremaa ak'ipináji máik'aapa 
Moisepa p'adade jara bik'a ipana omé atéeji teeit'ee Tachi Ak'óremaa. 
Maga jomaarapa pi jipa beeda k'awadayada aji. 


Jesupa Romadepema soldaorá poro mimiapari jipada 
(Lc 7.1-10; Jn 4.43-54) 


5T'éepai Jesús Capernaum p'uurude panak'ári, Romadepema soldaorá 
poro waibiapa irumaa chupiria iidi cheji: 
6—Jesús, mi mimiapari k'ayaa bida aji. P'oyaa mimik'a-e bi máik'aapa 
chupiria níbida aji, p'uapa. 
7 Jesupa p'anauji: 
—Wait'eeda aji, jipade. 
8Mamida ma soldaorá poro waibiapa mágaji: 

—Tachi Waibia, mi pi k'áyaara ek'ariara bi. Pi mi temaa wá-e pijida, 
namáik'aapa pedeeru pirá, mi mimiapari jipa beeit'ee. 9Mi jida waibiará 
jua ek'ari bi. Ma awara mia soldaorá iru bi michi jua ek'ari. Mia abaamaa 
waápáde ak'ári, wápari; awaraamaa chepáde ak'ári, chepari. Ichiaba mi 
mimiaparimaa ne-inaa oopáde ak'ári, voonaparida aji. 

10 Jesupa mága úrik'ári, p'era pik'a beeji ma soldaorá poropa jara bada 
k'aurepa. Mapa ichi ome nipapataarámaa mágaji: 

—Mia waáarata jararu. Israel pidaará t'aide na eperák'a apida waide unu-e 
bi, iru wáara ijáapari pera. 11 Eperáará chok'ara chedaitee ak'órejiru uchiapari 
eereepa máikaapa ak'órejiru baaipari eereepa. Máiráta Tachi Ak'óre truade 
su—ak'i p'ana chedaitee nek'ode Abraham ome, Isaac ome máik'aapa Jacob ome. 
12Mamíida chi itari p'anadaipia biirá Ak'órepa jérek'ooiteeda aji, taawaa páriudee, 
atua beerá ome jéedamerá máik'aapa k'ida kierrkierree para bamerá papa. 

13Mága jarap'eda, Jesupa ma soldaorá poromaa mágaji: 

—Wapáde aji, pichi temaa pia ijáadak'a uchiada pera. 

Aramata chi k'ayaa bada jipadachi. 


Jesupa Pedro p'àk'óre jipada 
(Mr 1.29-31; Lc 4.38-39) 


14Mápai Jesús waji Pedro temaa. Mama ununaji Pedro p'ak'ore k'ayaa 
bi k'iamiapa. P'arude baji k'ayaa bada pera. 15 Jesupa iru jua t'Obaik'ári, 
ma k'iamia tuudachi. Mápai ma wēra p'irabaidaip'eda, nek'opiji Jesumaa. 


Jesupa k'ayaa beerá chok'ara jipada 
(Mr 1.32-34; Lc 4.40-41) 


16K'eudaik'ári, netuara k'ap'iade merátia beerá chok'ara aneejida 
Jesumaa. Pedee jarada abaapa netuaraará jóomaweda uchiapik'ooji. 
Ichiaba k'ayaa beerá jómaweda jipak'ooji. 17 Maga ooji p'asamerá Tachi 
Ak'óre pedee jarapari Isaíapa chonaaráweda jaradak'a: 

“rua k'ayaa tachimaa baridap'edaa awara áyaa ataji máik'aapa tachi 
k'ayaa beerá jipaji” (Is 53.4) 


Jesús ome nipa k'inia p'anadap'edaará 


(Lc 9.57-62) 


18 Awaraa ewaride Jesupa unuk'ári eperáará chok'ara ichi wap'ira iru 
p'ani, chi k'op'iyoorámaa jaraji síadait'ee lago k'iraik'a eeree. 19Mamida 
wadai naaweda, Moisepa p'áda jarateepari k'ait'a cheji máik'aapa mágaji: 

—Tachi Jarateepari, pi ome wá k'inia bida aji, chi wárumaa. 

20 Jesupa p'anauji: 

—Usap'á yooro te uria iru bee máik'aapa ipanaará te iru bee. Mamida 
mi, chi Eperá Ak'óre Truadepema' arajágaa ni, k'Gipari wee. Made k'isíaji 
jarai naaweda wáara mi ome nipa k'inia bi wa mága-e. 

21 Awaraa Jesús ome nipadapa mágaji: 

—Tachi Waibia, mi jida pi ome nipaparii k'inia bi. Mamida ai naaweda, 
mi ak'õre iapipáde aji, iru piuk'ári. 

22 Jesupa p'anauji: 

—Chepáde aji, mi ome máik'aapa ichiak'au bipáde aji, atuadaitteerápa 
achi piudap'edaará iadamerá. 


Jesupa náu p'usa ome t'umátipida 
(Mr 4.35-41; Lc 8.22-25) 


23 Ma t'éepai Jesús waji barcode chi k'op'ayoora ome. 24Mága nide 
p'usara t'o níbeeji. P'usapa barco pirubaai wa nipaji. Máimisa Jesús k'ái 
baji. 25Mapa chi k'5p'iyoorápa frimat'aajida máik'aapa mágajida: 

—Tachi Waibia, itai k'aripáji! ¡Tachi pirubaai wádapi! 

26 Jesupa p'anauji: 

—+¿Sáap'eda p'era jónima? aji. ¡Pará pia ijáada—e p'anida! aji. 

Maga jarap'eda, p'irabaidachi máik'aapa pedeeji náumaa máik'aapa 
p'usamaa. Aweda jóma ip'ii Gu beeji. 27 Mága unudak'ári, chi k'op'áyoorá 
ak'itrua para beeji máik'aapa áchi pitapai iidi para beeji: 

—¿K'aima ajida, nágí? Náu, p'usa paara iru pedee úripatada ajida. 


Eperáara k'ap'iade netuara merátia bada 
(Mr 5.1-20; Lc 8.26-39) 


28 Jesús chi kop'ayoora ome panadak'ári lago k'iraik'a eere Gadara eujáde, jáira 
mau te uriade badadeepa uchiajida eperáará omé netuara áchi k'apiade merátia 
bee. Ma eperáara Jesús Kait'a chejida. Achi audú tári kachia-idaa p'anadapledaa 
pera, eperáará ma ode poyaa wáyaadakaa paji. 22 Jesumaa bia chejida: 





"8.20 Chi Eperá Ak'óre Truadepema jara k'inia bi Tachi Ak'óre mimiapari na p'ek'au eujádee 
cheda. Jesucristopa ichi nága tijaraji ak'ipiittee ichi Mesías. 

—iJesús, Ak'ore Waibia Warra, tai ome t'iunáaji! ¿At'ári-e weda tai 
miapide cheji-ek'á? ajida. 

30Ma K'ait'a sinaará chok'ara nek'omaa p'anajida. 31 Mapa netuaraarápa 
Jesumaa chupiria iidijida ma sinaará k'ap'tade t'iupimera. 

32 Aramãgá Jesupa jaraji mamaa wádamerá. Mápai ma netuaraará 
ma eperáaráa k'ap'tadeepa uchiak'oodachida máik'aapa sinaará k'ap'tade 
t'iudachida. Aramata sinaará jóomaweda p'irak'oodachida ee k'dot'ari jira 
bidee. Mata lagode baainajida máik'aapa yapa jiak'oodachida. 

33 Ma sinaará jia p'anadap'edaarápa mága unudak'ári, p'irak'oodachida 
pluurudee. Nepirinajida achia unudap'edaa ma netuara merátia 
p'anadap'edaará ome. 34Mápai p'uuru pidaará jóomaweda chejida 
máik'aapa Jesumaa chupiria iidijida áchi eujideepa wámera. 


Jesupa chiwa bada jipada 
(Mr 2.1-12; Lc 5.17-26) 


1Ma t'éepai, Jesús barcode bataup'eda, waji lago k'iraik'a eeree. 
Magá ichi p'uurude pacheji. 2Mama bide eperáarápa jira aneejida 
eperá chiwa bi p'arude. Jesupa k'awaak'ári achia wáara ichide ijáa p'ani, 
ma chiwa bimaa mágaji: 
—Warra, t'ári o-la báji pia p'ek'au k'achia oopata jomaweda wépada pera. 
3Uk'uru arii ppanadap'edaa Moisepa p'áda jarateepataarápa mága 
úridak'ári, k'isiajida: “Jágipa ik'achia pedeemaa bi Tachi Ak'ore apite. 
Tachi Ak'orepapai p'ek'au k'achia wépapiyada” ajida. 4Mamida Jesupa 
k'awaji achia k'isia p'ani. Mapa iidiji: 
—¿Sáap'eda parapa k'isia k'achia k'isia p'anima? aji. 5Mia irumaa jarai: 
“Pia p'ek'au k'achia oopata wépajipi” maa-e pirá jarai: “P'irabáiji máik'aapa 
waji”. Mamida irua maarepida oo-e pai, Tachi Ak'órepa oopi-e pirá. 6Mia 
ak'ipiittee na p'lek'au eujáde mi, chi Eperá Ak'õre Truadepema k'ap'ia pari, 
Tachi Ak'óre Waibiapa wépapipari eperáarápa p'ek'au k'achia oopata. 
Mápai mágaji ma eperá chiwa bimaa: 
—¡P'irabáiji! Pichi p'aru atáji máik'aapa waji pichi temaa. 
7 Aramágá ma chiwa bada p'irabaidachi máik'aapa wiji ichi temaa. 
8 Mága unudak'ári, eperáará p'era pik'a para beeji máik'aapa Tachi 
Ak'óremaa o-ía it'aa t'ijida, irua ma eperámaa mága ooda pera. 


Jesupa Mateo jiritterada ichi ome nipapariimerá 
(Mr 2.13-17; Lc 5.27-32) 
92Mamáik'aapa Jesús waji. Ma wárude eperá tijarapatap'edaa Mateo ` 
unuji. Su-ak'i baji Cesar—ittee impuesto p'laapatamái. Jesupa mágaji 
irumaa: 





*9.9 Mateo ichiaba t'ijarapachida Leví. Mateopa na pedee pia p'áji. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Mateo 9 20 


—Mi ome nipaparíiji. 
Aramaga baini beep'eda, Jesús ome waji. 
10T'éepai Jesús chi k'9p'iyoorá ome teeda nek'omaa bak'ári, impuesto 
p'epataará Roma pidaará rey-ittee pachejida awaraa eperáará k'achia—- 
idaa beerá apatap'edaará ome. Máirá ai mesade su-ak'i p'aneejida Jesús 
ome. MFariseorápa mága unudak'ári, Jesús k'0p'3yoorámaa iidijida: 
—+¿Sáap'eda pará jarateepari nek'omaa bima ajida, impuesto p'epataará 
ome máik'aapa awaraa p'ek'au k'achia oopataará ome? 
12Mairápa iididap'edaa úrik'ári, Jesupa mágaji: 
—Médico péidak'aa k'ap'ia pia beerámaa. Jip'a péipata k'ayaa beerámaa. 
13Pará waádak'ári, kisiadapáde aji, nágí Ak'óre Uraa jara K'inia bi: 
“Mia K'iniara bi awaraará chupiria k'awaadamerá, ne-animalaará 
peedap'eda, paadai k'iyaara mi-it'ee.' (Os 6.6) 
Mápai Jesupa mágaji: 
—Tachi Ak'órepa mi péi-e paji t'ári pia beerá jiride. Ma k'áyaara p'ek'au 
k'achia oopataará jirideta péiji. 


Sáapai nek'oda-ee p'anadaipia bi 
(Mr 2.18-20; Lc 5.33-35) 


14Mápai Juan Bautista k'op'iyoorá Jesumaa chejida máik'aapa iidijida: 
—Edaare tai, fariseorá ome nek'oda-ee p'aneepata jip'a Tachi Ak'óre 
net'aade k'isiadait'ee. ¿Sáap'eda pi k'op'ayoorapa mága oodak'aama? ajida. 
15 Jesupa p'anauji: 
—Miak'áipata fiestade t'í péidap'ledaará k'ira pia-ee p'lanadak'aa 
chi miak'áiittee bi áchi ome bi misa. Mamída ewari cherude iru ata 
chedak'áripi, t'ári puapa nek'oda-ee p'aneedait'eeda aji. 


Úraa chiwidi máik'aapa chonaaráweda p'idap'edaa 
(Mr 2.21-22; Lc 5.36-39) 


16 —Fperá apidaapa p'aru chiwididepema pite aba t'iiik'araa bida aji, 
p'aru sorede parchaait'ee. Mága ooru pira, chi p'aru chiwidi áridariit'ee 
máik'aapa ma pite auk'a bee-e pait'ee chi p'aru sore ome. 17Ichiaba vino 
ewaa juda t'idak'aa ne—e” sorede, ma vino baak'ak'ári, ma ne—e sore 
jiadarii pera máik'aapa chi vino atuadarii perá. Maperá vino ewaa juda 
tiidaipia bi ne-e chiwidide, ma ne—e chi vino ome atuapiamaapa. 


Jairo k'au máik'aapa wérapa Jesús p'aru ide t'óbaida 
(Mr 5.21-43; Lc 8.40-56) 


18 Jesús at'ári pedeemaa bide, judiorá poro waibia tijarapatap'edaa 
Jairo Jesús k'irapite bedabai niba cheji máik'aapa mágaji: 





"9.17 Maapai vino iapachida ne—animal edee oodade. 

—Et'ewapai mi k'au jai—idaajida aji. Mamida mia k'awa bi pi cheru pirá 
mi ome máik'aapa pi jua biru pirá iru fri, waya chok'ai beeyada aji. 

19 Mápai Jesús waji chi k'dp'iyoorá ome ma eperá temaa. 20Ma wádade 
wēra doce años bi k'ayaa bi waamiapa Jesús ápiteik'aapa k'ait'a wáp'eda, 
iru fripema p'aru i tóbait'aaji. 21 Mága ooji k'isia bada pera iru p'aru i 
t'óbairupapai jipa beei. 22Mamida mãgá t'obaik'ári, Jesupa ápitee ak'iji 
máik'aapa mágaji ma wéramaa: 

—Wéra, t'ári o-1a béeji. Pia mide ijáa bairá, jipa beejida aji. 

Aramata ma wēra jipa beeji. 

23Maap'eda Jesús ma judiorá poro waibia temaa panak'ári, unuji 
siru chaapataará máik'aapa eperáará jéepi ororoo níbi. 24Mápai Jesupa 
mágaji: 

—Taawaa uchíati. Na wēra k'au jai-idaa—e bi. Jip'a k'áita bida aji. 

Maga úridak'ári, arii panadap'edaará éik'oodachida, Jesús k'ira k'awa- 
ee bi jiak'aapa. 25Mamída Jesupa eperáaráa uchiapik'ooji máik'aapa 
jai-idaada badamái t'iup'eda, iru jua jita atanaji. Mápai ma wéra k'au 
p'irabaidachi. 26 Maap'eda ma eujádepemaará jóomaarápa k'awaa wájida 
Jesupa mága ooda. 


Jesupa tau p'áriu beerá omé jipada 


27 Mamáik'aapa uchia wádade, Jesús t'ée tau p'ariu bee omé bia che 
waápachida: 
—i¡Rey David Warra,* tai chupiria k'awaapáde! ajida. 
28 Jesús teeda tiunak'ári, ma tau p'áriu beerá auk'a tíujida. Mápai 
Jesupa iidiji: 
—¿Parápa ijáa p'anik'a aji, mia jipai? 
P'anaujida: 
—Tachi Waibia, ijáa p'anida ajida. 
29Mápai Jesupa taumái tóbaip'leda, mágaji: 
—Parápa ijáa p'anik'a, mágá paneedapáde aji. 
30 Aweda tau eratik'oodachida. Mápai Jesupa jip'a mágaji: 
—Mia ooda chíaramaa nepirinaadapáde aji. 
31Mága jaraji mida, mamáik'aapa uchiarutata Jesupa ooda nepiri 
waápachida ma eujádepemaarámaa. 


Jesupa pedee atua bada jipada 


32 Ma tau p'áriu p'anadap'edaará uchiarutade, eperáarápa aneejida 
eperá pedee atua bi Jesumaa. Mága baji netuara ichi k'ap'iade merátia 
bada pera. 33 Jesupa ma netuara uchiapit'aak'ári, ma eperá pedee beeji. 





*9.27 Jesucristo David Warra tíjarapachida, iru chonaaráwedapema Rey Daviddeepa 
uchiada perá máik'aapa Mesías pada perá. 

Maga unudak'ári, arii panadap'edaarápa ak'itrua para beeji máik'aapa 
mágajida: 

—ilsraelde waide nága unudak'aada! ajida. 

34Mamida fariseorápa mágajida: 

—Netuara Poro Waibia juapata jágá netuaraará uchiapiparida ajida. 


Jesupa eperáara chupiria k'awaada 


35 Jesús nipapachi puuru beede máik'aapa ai ik'aawa p'uuru k'aipee 
beede. Tachi Ak'úre Úraa jarateepata te chaa pedee pia jarateepachi 
k'awaadamerá taará-e Tachi Ak'órepa eperaara p'e biit'ee ichi jua 
ek'ari, ichideerá p'aneedamerá. Ma awara k'ayaa k'ira t'ádoo jipapachi. 
36 Eperaara chok'ara see níbi unuk'ári, chupiria k'awaaji, ara chupiria, 
k'ira pia-ee para bada perá, oveja chak'eerá ak'ipari wée chitoonik'a. 
37 Mápai chi k'op'iyoorámaa mágaji: 

—Eperáará chok'ara mide waide ijáiada—e p'ani. Ne-uu audú chau 
bík'api p'ani. Mamida mimiapataará chok'ara-ee p'ani. 38 Mapa it'aa 
iididapáde aji, ma ne-uu chiparimaa, irua awaraa mimiapataará péimerá 
chi chau bi p'ede. 


Jesupa k'op'ayoora jiritterada mimiadamerá ichi ome 
(Mr 3.13-19; Lc 6.12-16) 
1 0 1 Jesupa chi k'õp'ãyoorã doce tí p'eji máik'aapa áchi ichi jua ek'ari 
biji netuaraará uchiapidamerá máik'aapa k'ayaa k'ira t'ádoo 

jipadamera. 

2 Nãgí imik'iraará doce jirit'eraji péiittee ichi üraa jarateede. Naapiara 
jiritteraji Simón, ichiaba tijarapatap'edaa Pedro, chi ipema Andrés 
ome. Ma t'éepai jiriteraji Santiago chi ipema Juan ome. Máirá Zebedeo 
warrará paji. 3Ichiaba jirit'eraji Felipe; Bartolomé; Tomás; mi, Mateo, chi 
impuesto p'epari bada Roma pidaará-it'ee; Alfeo warra, Santiago; Tadeo; 
4Simón Celote apatap'edaa” máik'aapa Judas Iscariote, ma téepai Jesús 
traicionaada. 


Jesupa chi k'op'ayoora péida Ak'óre Úraa jarateenadamerá 
(Mr 6.7-13; Lc 9.1-6) 


5Jesupa ma k'õp'ãyoorã doce péiji eperáará paraamaa. Péi naaweda 
jaraji: 

—Wanáati judio-eerá p'anapatamaa. Ichiaba wánáati Samaria 
eujádepema p'uurudee. 6Ma k'áyaara wati Israel eujádepema ovejaará 
atua pik'a beerámaa. 7 Jaratéeti taará-e Tachi Ak'órepa eperáará ichi jua 
ek'ari biit'ee ichideerá p'aneedamerá. 8K'ayaa beerá jipáti; piudap'edaará 





*10.4 Roma jua ek'ariipa uchia k'inia p'anadap'edaará t'ijarapachida Celote eerepemaará. 

chok'ai p'irabaipíti; leprapa k'ayaa beerá jipáti máik'aapa netuara 
K'ap'iade merátia bee jipáti. Mia pará michi jua ek'ari bik'Gri mága 
oodamerá, p'arat'a maarepida iidi—e paji. Mapa p'arat'a iidináati ma pari. 
9Ateenáati nge, p'arat'a, cobre, páchi k'irride jípata. 10Ichiaba 
ateenáati muchila, awaraa chancla máik'aapa p'aru jidait'tee, pak'uru jida 
tidik'adait'ee, pará mimia pari ma ne-inaa teedaipia p'anadairá. 
1”P'uurude maa-e pirá te chok'ara-ee beemái panadak'ári, eperá 
t'ári piata jiríti arii paneedait'tee mamáik'aapa wáruta misa. 12Teeda 
tiudak'ári, arii paniirámaa pedee pia jaráti. 13Ai tede p'aniirápa pará 
auteebairuta pirá, ma pedee pia jaradak'a áramaa uchiait'ee. Mamida 
auteebaida-e pirá, ma pedee pia jaradak'a áramaa uchia-e pait'ee. 
14Pará auteebaida-e pirá máik'aapa parapa jarateepata úridaamaa 
p'ani pira, uchíati ma tedeepa maa—e pirá ma p'uurudeepa máik'aapa 
biiridepema yooro p'lora néeepéti ak'ipidaittee Tachi Ak'órepa ara 
K'aripa—e pait'ee. 15Mia wáarata jararu. Tachi Ak'õre ewari waibia 
ewate irua ma puurudepemaará audupiara k'achia ooit'eeda aji, Sodoma 
pluurudepemaará, Gomorra p'uurudepemaará k'achia ooda k'áyaara. 


Jesupa jarada ichi k'aurepa ijáapataará miadait'ee 
(Lc 12.11-12; 21.12-17) 


16—jUriti! Mia pará péiru eperáarámaa jarateede. Péiru ovejaará 
péik'ajik'a ne-animalaará k'achia beerá t'áide. Mapa k'ira k'awaa 
nipapatáati, taama k'ira k'awaa nipaparik'a. Ichiaba k'áiwee nipapatáati 
paloma nipaparik'a. 17 Tauk'a nipapatáati eperáarápa pará ateedait'ee 
pera áchi charraarámaa miapidamerá, maa—e pirá pará p'ua oodait'ee 
Tachi Ak'óre Úraa jarateepata tede. 18Ma awara mide ijáapata k'aurepa 
ateedait'ee áchi poro waibiarámaa máik'aapa áchi reyrámaa. Mágá 
parapa mi üraa jaradai maira k'irapite máik'aapa awaraa ijáadak'aa 
beerá k'irapite. 12?Mamída máirá k'irapite p'anadak'ári, k'isianáati saga 
pedeedait'ee, maa-e pirá k'áata jaradait'ee, pedeedait'ee pak'ári, Tachi 
Ak'órépata pedeepiit'ee pera. 20Pará pedeeda-e pait'ee páchi k'iradoopa. 
Tachi Ak'ore Jaurepata pedeeit'ee pará k'apiia. 

21”Maapai eperáarápa áchi ipemaará paara teedait'tee miapidamerá 
piurutamaa. Ma awara chi ak'Oreerápa áchi warrará paara mágá 
peepidait'ee; maa—e pirá warrarápa áchi ak'Oreerá peepidait'ee. 22 Jóomaarápa 
pará k'ira unuamaa iru p'lanapataadaittee mide ijáapata k'aurepa. Mamida 
t'áridepai chooruta pirá, Tachi Ak'orepa pará k'aripaittee atuanaadamerá na 
p'ek'au eujá jórumaa. 23P'uuru abaade pará jiri paneedak'ári, mirúti awaraa 
p'uurude. Mia wáarata jararu. Pará Israel p'uuru jómaade jaratee nipadai 
naaweda, mi, chi Eperá Ak'0re Truadepema, cheit'ee. 

24”K'irápáti eperá apida ichi jarateepari k'ayaara waibiara bi-e. Ichiaba 
mimiapari apida chipari k'Gyaara waibiara bi-e. 25Chi ne-inaa k'awaa 

k'inia bi o-1a baipia bi chi jarateepari jiak'a pait'ee. Ichiaba mimiapari o- 
Ta baipia bi chipari jiak'a pait'ee. Chi te chipari t'ijarapata pirá Beelzebú, 
Netuara Poro Waibia, audupiara irudeeramaa magi ti bidait'ee. 


Jesupa jarateeda k'aita waaweedaipia bi 
(Lc 12.2-7) 


26—Maga jara pani mida, eperáará waaweenáati. ra Tachi Ak'óre netaa mera 
pika bi mida, téepai parápa jomaaramaa jaradaitee. 27Mia üraa jarada p'áriu 
pika baji. Mamida jómaarámaa mága jip'a jaradaipia bi. Ma awara mia úraa mera 
pika jarada, golpe jaradaipia bi terraza iriipa biaruk'a. 28Waaweenáati pará jiri 
planiirá peedaitlee, árapa pará poyaa atuapida—e pera tok'arradee. Ma k'áyaara 
Tachi Ak'óre waawéeti. Iruata tachi piupii máik'aapa atuapii. 

29 ¿Netopata—ek'á ipana chak'e omé p'arat'a tau abaa pari? Eperáarápa 
mága oopata, ipana chak'e mak'iara vale—e bi jiak'aapa. Mamída ipana 
chak'e apida eujáde baaidak'aa, pará Ak'0re Waibiapa mága jara-emái. 
30-31 Pará puda paara irua juasia iru bi. Mapa waaweenáati, Tachi 
Ak'órepa pará k'iniara iru bapari pera ipanaará k'iyaara. 


Jesucristode ijáapatada apataará awaraará k'irapite 
(Lc 12.8-9) 


32—Fperápa tau taawa jararu pirá ichi Jesucristode ijáapari, mia pida jarai: 
“Magi mere” mi Akõre k'irapite it'ari. 38 Mamida eperápa meraru pirá mide ijáapari, 
mágara mia pida meraitee. “Magi mére—eda” aitee mi Akõre k'irapite itari. 


Jesús k'aurepa éreerá t'ári auk'a panada-e 
(Lc 12.51-53; 14.26-27) 
34—K'sianáati mi cheji na p'ek'au eujádee eperáará k'áiwee p'anapide. 
Jip'a cheji chóopide. 35Mi cheji 
‘warra t'ári auk'a banaamerá chi akóre ome, wēra k'au tári auk'a banaamerá 
chi nawe ome máik'aapa áigu tari auk'a banaamerá chi pák'óre ome. 36Ma 
Kaurepa eperáará tari auk'a para ba—e pait'ee áchi éreerá ome?  (Mi76) 
37'"Eperápa ichi ak'óre wa chi nawe k'iniara iru bi pirá mi Kinia iru bai káyaara, 
mere pa— pai. Ichiaba eperápa chi warra wa chi kau Kiniara iru bi pirá mi Kinia 
iru bai káyaara, magi mere pa-e pai. 38 Ma awara mide ijáapari kaurepa eperá 
piuamaa bi pirá kurusode piu waka, magi mëré pa—e paitee. 39Eperá piuamaa bi 
pirá mide ijáapari kaurepa, mágí piuk'ári, atuaittee. Mamida eperá piuru pirá mide 
ijáapari k'aurepa, mágí eperá piuk'ári iaa wáitee. 


Jesupa jarada ijáapataarápa ne-inaa pia atadait'ee 
(Mr 9.41) 
40 —Eperápa pará auteebaik'ári, mi jida auteebai bi máik'aapa mi 
Ak'óre, mi péida, auk'a auteebai bi. 44 Ma awara eperápa auteebaik'ári 

Tachi Ak'ore pedee jarapari, Tachi Ak'órepa pëida pera, ne-inaa pia 
atait'ee Tachi Ak'ore pedee jarapataarápa atapatak'a. Ichiaba auteebaik'ári 
eperá t'ári pia, magi t'ári pia bairá, ne-inaa pia atait'ee eperá t'ári pia 
beerápa atapatak'a. 42 Ma awara eperápa teek'ári pania vaso aba mi ome 
nipaparimaa magi mere pera, Tachi Ak'orepa ne-inaa pia ichiaba teeitlee 
ma pania teedamaa. 


Juan Bautistapa eperáará péida 
(Lc 7.18-23) 


1 1 1 Jesupa chi k'op'ayoora doce úraap'eda, mamáik'aapa waji 
Ak'órepa jara péida jarateede ma eujádepema p'uuru bee chaa. 
2 Juan carcelde bi misa, úriji Cristopa oomaa bi. Aramata ichi ome 
nipapatap'edaará úk'uru péiji Jesumaa. lidinajida: 
3—¿Pik'á ajida, tai k'aripapari chonaarápa cheit'ee bida adap'edaa? 
Maa-e pirá, ¿taipa awaraa nidaipia bik'á? ajida. 
4 Jesupa p'anauji: 

—Wáti Juanmaa máik'aapa nepiríti parápa nama unu p'ani máik'aapa 
üri p'ani. 5Jaráti tau p'áriu beeda ira unu p'ani; biiri nik'anik'aa beeda 
tia níutee; leprapa k'ayaa beeda jipa p'ani; k'iiri k'i beeda ira úri p'ani; 
piudap'edaará waya chok'ai p'ani máik'aapa chupiria chedeerámaa Tachi 
Ak'órepa pedee pia jara péida jarateemaa bi. 6¡T'ári o—Ta bida aji, chi 
mide ijáa bi, k'awa—e bi mida mia ne-inaa jóma oo bi! 


Jesupa Juande pedee pia jarada 
(Lc 7.24-35) 


7 Juanpa eperáará péida wádap'edaa t'éepai, eperáarámaa Jesupa pedee 
pia jaramaa beeji Juande: 

—¿K'áata parápa ak'inajidama aji, eujá pania wee bimaa wádak'ári? 
¿K'isiajida-ek'á ak'inadait'ee eperá pariatua k'isia bi, p'üajara náupa 
pariatua néunéuwaa pluaparik'a? 8Maa-e pirá, ¿k'Isiajida-ek'á 
ak'inadait'ee eperá p'aru pi-ia ji bi? Parápa pia k'awa p'ani eperá p'aru pi- 
ia ji beerá rey tede p'anapata. 2Mága-e pirá ¿k'Tsiajida-ek'á ak'inadaittee 
Ak'óre pedee jarapari? Wáara, iru Ak'óre pedee jarapari k'áyaara 
waibiara bi. 10Na Juandeta Tachi Ak'õre Úraa p'ádade jara bi: 

“Mia eperá chok'a péiit'ee pi naa o pia oonamerá pi, eperáará poro 

waibia, chei naaweda. (Mal 3.1) 
11 Mia wáarata jararu. Juan Bautista k'iáyaara eperá apida waibiara bi-e. 
Mamida chi ek'ariara bita iru k'áyaara waibiara pait'ee Tachi Ak'órepa 
ma eperá ichi jua ek'ari bik'ári, ichideerá ome beemerá. 
12'Juan Bautista chedak'áriipa, eperáara choo pik'a p'ani t'íudait'ee 

Tachi Ak'óre jua ek'ari, ichideerá p'aneedait'ee máik'aapa k'achia beerá 
auk'a chóo pik'a p'ani apida mága p'ananaadamerá. 13 Juan jaratee chei 

naaweda, Tachi Ak'óre pedee jarapataarápa jarapachida Tachi Ak'órepa 
maga eperáará biit'ee ichi jua ek'ari, ichideerá p'aneedamerá. Moisepa 
p'ádade ichiaba mága jara bi. 14Parãpa k'awaa k'inia p'ani pirá Juanta 
Elías” chi cheit'ee bada jara p'anadap'edaa; ichipi. 15Pia k'isíati parápa 
et'ewa üridap'edaade k'awaadamerá k'áata jara k'inia bi. 

16”Mia jarait'ee saga p'ani pará, mide ijáadak'aa beerá. Warrará 
su-ak'i p'aneedap'eda, jemenemaa p'aník'ata p'ani p'uuru jáde. Achi 
k'dp'iyoorámaa biapata: 

17 “Taipa siru chaajida. Mamíida pará péirada-e paji. K'ari k'isia 

paraa K'arijida. Mamida pará jéeda-e paji.”* 

18Mága pik'a baji Juan ome. Iru cheji máik'aapa nek'ok'aa paji, ne-inaa 
tok'aa paji, eperá jip'aarápa oopatak'a. Maperá eperáarápa: “Netuara iru 
k'ap'iade merátia bida” ajida. 19 T'éepai mi, chi Eperá Ak'óre Truadepema 
cheji máik'aapa nek'oji, ne-inaa toji eperá jip'aak'a. Maperá jara p'ani 
mi nek'oyaa, ne-inaa toyaa bapari. Ma awara mi k'0p'iyo meraaparida a 
p'ani, k'achia-idaa beerá ome máik'aapa Cesar-it'ee impuesto p'epataará 
ome. Mamída Tachi Ak'0repa wáarata ak'ipimaa bida aji, mia oo bi 
k'aurepa pará jómaará pari. 


Tachi Ak'órepa oo bi unuamaa iru p'anapataará 
(Lc 10.13-15) 


20Mápai Jesús ijiati pedeemaa beeji awara-awaraa 
puurudepemaarámaa, achia p'ek'au k'achia oopata oodaamaa 
p'anadap'edaa pera. Mága p'anajida unupachida mida irua ooda ne-inaa 
eperáarápa p'oyaa oodak'aa ichi juadoopa. Jesupa áchimaa mágaji: 

21 —¡Aai, Corazín puurudepemaara! ¡Aai, Betsaida puurudepemaará! 
¡Tachi Ak'orepa pará k'achiadee péiiteepi! Tiro p'uurude, Sidón puurude 
eperápa ooda paara ne-inaa eperáarápa p'oyaa oodak'aa ichi juadoopa 
mia pará p'uurude oodak'a, taará-e weda ijáak'ajida. Arapa p'ek'au Kachia 
oopata oo amaa k'inia jónipa chupiria iidik'ajida Tachi Ak'óremaa. Ma p'lek'au 
k'achia oopata k'aurepa t'ári puapa p'aru p'áimaa jik'ajida máik'aapa ittabarre 
pora itaa p'ok'ajida áchi poro iri. 22Maperá mia jara bi: Tachi Ak'õre ewari 
waibia ewate irua pará k'achiara ooittee ma Tiro puurudepemaará k'áyaara 
máik'aapa Sidón pruurudepemaará k'áyaara. 23Ichiaba pará Capernaum 
puurudepemaara, ¿kisia p'anik'á pará puuruta awaraa p'uuru k'ayaara 
waibiara paitee Ak'úre k'irapite? ¡Mága-e! ¡Ma k'áyaara irua pará p'uuruta 





“11.14 Chonaaráweda Elías Ak'óre pedee jarapari paji. Ak'óre Úraa p'ádade jara bi na 
p'ek'au eujá jõi naaweda, Elías waya uchiait'ee Israel pidaará t'áide. Mal 4.5. “11.17 Pia 
jaraiteera, Tachi Ak'órepa péida eperáarápa oodak'aa paji judiorá poro waibiarápa 
oopidap'edaak'a. Ma warrarápa oodap'edaak'a judiorá chonaará poro waibiarápa 
oopachida Ak'óre pedee jarapataará ome. 

jõt'aait'ee! Sodoma p'uurude eperápa ooda paara ne-inaa eperáarápa p'oyaa 
oodak'aa áchi juadoopa, mia pará t'áide oodak'a, ma p'uuru at'ári bak'aji. 
24Mamida mia jara bi: Tachi Ak'óre ewari waibia ewate irua pará k'achiara 
ooit'eeda aji, Sodoma puurudepemaará k'achia ooi k'iyaara. 


Jesupa eperáará jipipari 
(Lc 10.21-22) 


25Maapai Jesupa mágaji: 

—Ak'õre Waibia, pi jomaará k'iyaara waibiara bi. Ne-inaa jomaweda 
it'ari níbi, na p'ek'au eujáde níbi paara pi jua ek'ari bi. Mi t'ári oía bi pia 
eperáará jip'aarámaa k'awapiru pera ne-inaa pia waide k'awapi-e pada 
k'isia k'awaa beerámaa máik'aapa poro wésaa beerámaa. 26Pia mága ooji 
mága oo k'inia bada pera. 

27'Mi Ak'õrepa ne-inaa jóma biji mi jua ek'ari mia ak'ipariimerá. 
Tachi Ak'orepapai wáara mi, ichi Warra k'awa bi. Maga ichiaba mi, chi 
Warrapapai wáara iru k'awa bi. Mamida mia iru k'awapii mia k'awapi 
k'inia bi eperáarámaa. 28Maperá mimaa cheti pará jómaweda sé p'laniirá 
mimia p'anipa máik'aapa k'isia jóonipa. Mia pará t'ári a—tu beepiit'ee. 
29K'õp'ãyo meráati mi ome. Úríti mia jaratee bi máik'aapa óoti mia jara 
bik'a. Mi t'ári pia, chupiria k'awaayaa bapari. Mide ijáadak'ári, k'áiwee 
p'anapataadait'ee. 30Mia jara bik'a oodayada aji, mia k'aripak'ári. 


fipata ewate trigo k'imi chak'eerá p'edap'edaa 
(Mr 2.23-28; Lc 6.1-5) 


1 2 1Maapai judiorá fipata ewate Jesús nipaji trigo k'ãide. Chi 

k'op'ayoora jarrapisia p'anadap'edaa pera, trigo k'imi chak'eerá 
oro atadap'eda, chi tau jonamaa p'aneejida k'odait'ee. 2Arii p'anadap'edaa 
fariseorápa mága unudak'ári, Jesumaa mágajida: 

—¡Pichá ak'íji! Pichi k'5p'iyoorápa ne-inaa oomaa p'anida ajida, fipata 
ewate oodaik'araa bita. 

3 Jesupa p'anauji: 

—¿Parápa Ak'úre Úraa p'ádade leeda—e p'anik'á aji, Rey Davidpa ooda 
chonaaráweda jarrapisiadaidak'ári chi k'óp'ayoorá ome? 4Iru tíuji Tachi 
Ak'óre te ne-edee oodade máik'aapa ma tedepema pan awara bidap'edaa 
Tachi Ak'ore-it'ee atap'eda, k'oji chi k'5p'iyoorá ome. Maga oojida 
p'aareerápapai magi pan k'odaipia baji mida. SIchiaba Moisepa p'idade 
parapa leedooda p'aareerápa ne-inaa k'achia ooda-e paji fipata ewate, 
Tachi Ak'õre te waibiade fida-ee mimiadak'ári. 6Mia jara bi: Nama 
ne-—inaa pipiara paraa Tachi Ak'õre te waibia k'iyaara. 7?Wáara parapa 
k'awada-e na p'ádade jara k'inia bi: 

“Mia K'inia bi awaraará chupiria k'awaadamerá, mi-it'ee ne- 
animalaará peedap'eda, paadai k'iyaara.' (Os 6.6) 

Parápa k'awadap'edaa paara ma pedee jara k'inia bi, ne—inaa k'achia 
ooda-e p'aniirá peepida-e pak'aji. Stipata ewate mi, chi Eperá Ak'ore 
Truadepema jua ek'ari bida aji. 


Eperá jua chiwa bada 
(Mr 3.1-6; Lc 6.6-11) 


9Mamáik'aapa Jesús waji Tachi Ak'óre Úraa jarateepata tedee. 10 Mama baji 
eperá jua chiwa bi. Jesús imiatee k'inia p'anadap'edaarápa iidijida irumaa: 

—¿Eperá k'ayaa bi pirá, fipata ewate jipaipia bik'a? ajida. 

11 Jesupa p'anauji: 

—Hipata ewate pichi oveja toidú padarida paara, ¿taawaa uchia ata-e 
pak'ajik'3? 12¿Eperá pipiara bi-ek'á oveja k'iyaara? Mapa fipata ewate 
ne-inaa pia ooipia bida aji. 

13Mápai Jesupa ma jua chiwa bimaa mágaji: 

—Pichi jua jirupáde aji. 

Mápai jua jíruji. Aramata jipa beeji chi apema juak'a. 14Mápai fariseorá 
taawaa uchiadak'ári, pedeeteemaa p'aneejida Jesús peepit'aadait'ee. 


Jesupa ooda Ak'óre Úraa p'ádade jara bik'a 
15 Jesupa máira k'isia k'awaak'ári, mamáik'aapa waji. Eperáará 
chok'ara iru t'ée wájida. Jesupa madepema k'ayaa beerá jómaweda jipaji. 
16Mamida jarapachi ichia ooda jóomaarámaa nepirinaadamerá. 17 Mága 
jaraji Tachi Ak'óre pedee jarapari, Isaíapa p'idade jara bik'a uchiamerá: 
18 “Nama bi mi mimiapari, mia jiritterada. Mia iru K'inia iru bi; mi 
t'ári o-Tapipari. Mi Jaure iru ome bapariit'ee. Mi k'ap'ia pari irua 
eperáará jóomaarápa oopata ak'iittee máik'aapa jarait'ee pia wa 
Kk'achia. 19 Aupedee-e pait'ee; ichiaba bia—e pait'tee. Apidaapa iru 
biapi úrida—e pait'ee calle jáde. 201rua yiaraa iru ba-e pait'ee 
chupiria chitooniirá wa k'ira pia-ee jóniirá. Mága bait'ee Tachi 
Ak'órepa jomaarámaa wáarata jara péida k'awaapirumaa. 21 Mága 
pak'ári, jomaarápa irude ijáadait'ee. (Is 42.1-4) 


Jesús Netuara Poro Waibia jua ek'ari bida apatap'edaa 
(Mr 3.20-30; Lc 11.14-23; 12.10) 


22 Jesumaa aneejida eperá tau p'áriu bi máik'aapa pedee atua bi, 
netuara iru k'ap'iade merátia bada pera. Jesupa iru tau pia unupiji 
máik'aapa pedeepiji. 23Mága unudak'ári, arii panadap'edaarápa ak'itrua 
para beeji máik'aapa áchi pitapai iidi para beeji: 

—¿Nagí chonaaráwedapema Rey David Warra-ek'á? ajida. 

24Mamida mága úridak'ári, fariseorápa mágajida: 

—Beelzebú, Netuara Poro Waibia juapata jágá netuaraará uchiapiparida 
ajida. 


El Nuevo Testamento en Epena de Colombia, 2da ed. ©2010, Liga Bíblica Internacional 


29 San Mateo 12 


25Jesupa k'awaji áchia k'isia p'ani. Mapa mágaji: 

—P'uuru pidaarápa maa-e pirá éreerápa maa-e pirá te pidaarápa áchi 
auk'aará jéreruta pirá, waa araa p'anapataada-e pai máik'aapa áchi 
pluuru jódaridai. 26 Măga pik'a Netuara Poro Waibiapa ichi auk'aará 
jéreru pirá, waa araa p'anada-e pai máik'aapa áchi itu jódaridai. 

27 Parápa jara p'ani mia netuaraará uchiapipari Beelzebú juapa. Magara, 
¿K'ai juapa uchiapipatama pará eere p'aniirápa? Achia ak'ipipata pará pia 
k'isiada—e p'ani. 28Mia netuaraará uchiapipari pirá Tachi Ak'óre Jaurepa, 
jara K'inia bi ira Tachi Ak'oredeerá poro waibia nama bi. 

29'¿K'aita t'iuyama aji, eperá juataura bi tede iru net'aa chiade? 
Naapiara ji níbi-e pirá, iru net'aa jári p'e ata-e pai. 

30”Eperá mi eere bi-e pirá, mi k'ira unuamaa iru bi. Ichiaba mi 
K'aripa—e bi pirá awaraará Tachi Ak'õre jua ek'ari p'anapataadamerá, 
eperáará áyaa péipari mi ik'aawaapa. 

31”Maperá mia jara bi: Tachi Ak'orepa wépapii eperáarápa p'ek'au k'achia 
oopata jómaata máik'aapa iru apite ik'achia jarapata paara. Mamída iru 
Jaure ápite ik'achia jarapata wépapi-e pait'ee. 32Ichiaba wépapii ik'achia 
jarapata mi, chi Eperá Ak'óre Truadepema apite. Mamida wépapi-e 
pait'ee ik'achia jararuta pirá iru Jaure ápite. Mágee p'ek'au k'achia oopata 
wépapi-e pait'ee chi ma pedee jarapataará na p'ek'au eujáde p'anide maa-e 
pirá itari iru kTrapite p'anide paara, iru ewari waibia ewate. 


Jesupa jarateeda pak'uru k'awapata chi nejódeepa 
(Lc 6.43-45) 

33 —Nejó biiri pia iru bi pira, chauk'ári, nejó pia iru baittee. Jódee 
nejó biiri k'achia iru bi pirá, chauk'ári, nejó k'achia iru p'anadait'ee. 
Nejó biiri k'awapata chi nejódeepa. 34¡Pará k'achia-idaa beerádeepa 
uchiadap'edaará! ¡Taamák'api p'ani! ¿Sága pedee pia jaradai, pará t'ári 
K'achia p'anita? Pachi t'áride k'isia p'anita jarapata páchi ittaideepa. 

35 Epera t'ári pia bipa pedee pia jarapari k'isia pia iru bairá ichi t'áride. 

Jódee eperá t'ári k'achia bipa pedee k'achia jarapari k'isia k'achia iru 

bairá ichi t'áride. 36Mia jara bi: Tachi Ak'õre ewari waibia ewate ichia 

eperá chaachaa k'awapiittee achia pedee k'achia pariatua jaradap'edaa. 

37 Ma ewate Tachi Ak'órepa ak'iit'ee eperáarápa pedee jaradap'edaa 

máik'aapa ichiata jarait'eeda aji, k'achia-idaa bi, maa-e pirá t'ári pia bi. 
Ne-inaa eperáarápa p'oyaa oodak'aa unu k'inia p'anadap'edaará 

(Mr 8.11-12; Lc 11.29-32) 

38 Mápai úk'uru fariseorápa máik'aapa Moisepa p'áda jarateepataarápa 
Jesumaa mágajida: 

—Tachi Jarateepari, taipa unu k'inia p'anida ajida, pia oo bi ne-inaa 
Tachi Ak'orepapai oopari. 

39 Jesupa p'anauji: 

—+Hrapemaará t'ári k'achia-idaa p'ani, Tachi Ak'órede ijáadak'aa 
pera. Unu k'inia p'anida a p'ani ne-inaa eperáarápa p'oyaa oodak'aa 
achi juadoopa. Mamida mia mága oo-e pait'ee. Jip'la Tachi Ak'órepa 
ooit'ee ichi pedee jarapari Jonás ome oodak'a. 40 Jonás k'áima Opee baji 
chik'o choma bi bide. ° Mága pik'a mi, chi Eperá Ak'óre Truadepema 
k'áima Opee eujá ek'ari bait'ee. 411 Tachi Ak'õre ewari waibia ewate 
Nínive p'uuru pidaarápa irapemaará imiateedait'ee, Tachi Ak'orepa 
pará k'achiadee péimerá. Chonaaráweda Tachi Ak'õrepa Jonás péik'ári 
ma Nínive pidaarámaa, árapa p'ek'au k'achia oopatap'edaa oo amaajida. 
Mamida irapemaarápa p'ek'au k'achia oopata oo amaada-e p'ani, aba 
Jonás k'iyaara waibiara bipa jara cheji mida mága oodamerá. Ichiaba 
ma ewate Reina Sur Eerepemapa auk'a trapemaará imiateeit'ee Tachi 
Ak'orepa pará k'achiadee péimerá. Chonaaráweda ma reina t'imiipa 
cheji Rey Salomón k'isia k'awaa bi pedee úride. Mamida irapemaarápa 
ŭridaamaa p'ani, aba Salomón k'áyaara k'isia k'awaara bi pedee bi mida 
pará t'áide. 


Jesupa jarateeda netuara waya eperá k'ap'iade merátia badade 
(Lc 11.24-26) 


43 —Eperá k'ap'iadeepa netuara uchiapidak'ári, mágipa jiri nipapari 
eujá p'üasaa sama fiittee. Mamida unu-e pak'ári, k'isiapari: 44“Waya 
merátianaittee ma eperá k'ap'tade; mi naaweda badamái.” Chek'ári, 
unu chepari ma eperá k'ap'ia pi-ia bi; te barrep'eda, siip'eda, pi-ia 
bik'a. 5Mága unuk'ári, jirinapari awaraa netuara siete k'achiara ichi 
k'áyaara máik'aapa ma eperá k'ap'iade merátia chepata. Mágá ma eperá 
audupiara k'achiade beeittee naaweda bada k'iyaara. Mága p'asait'eeda 
aji, irapemaará t'ári kachia-idaa beerá ome; audupiara k'achiade 
p'aneedait'ee. 


María Jesús ipemaará ome pachedap'edaa 
(Mr 3.31-35; Lc 8.19-21) 


46 Jesús at'ári pedeemaa bide pachejida chi nawe chi fpemaará ome. 
Pedee k'inia p'anajida iru ome. Mamída taawa p'aneedap'edaa pera, 
47 eperápa Jesumaa jaranaji: 

—Pi nawe, pi ipemaará ome taawa nimaa p'ani. Pedee k'inia p'anida aji, 
pi ome. 

48 Mápai Jesupa p'anauji: 

—d¿K'aima mi nawe? ¿K'áiráma, mi ipemaara? 

49 Mápai juapa ¡aji chi k'0p'3yoorámaa máik'aapa mágaji: 





*12.40 Jon 1.17. 

—Nagiiráta mi nawek'a máik'aapa mi ipemaarák'a. 50 Chi mi it'aripema 
Ak'õre Waibiapa jara bik'a oo bi, mata mi ipemak'a, mi ipewérak'a 
máik'aapa mi nawek'a. 


Net'atau p'oparide nepirida 
(Mr 4.1-9; Lc 8.4-8) 


1 3 1Ma ewate Jesús uchiaji temáiipa máik'aapa lago ide su-ak'i 

banaji. 2Eperáará chedap'edaa irumái see níbada pera, Jesús 
barcode bataudachi máik'aapa su—ak'i beeji. Jódee eperáará ipude 
para beeji. 3Mápai Jesupa eperáarámaa nepirimaa beeji Ak'óre Úraa 
jarateeit'ee: 

—Eperá wiji net'atau p'ode. 4Ma p'o wák'ari, ük'uru baaijida o jade. 
Mápai ipanaarápa k'ok'oo chejida. 5Uk'uru baaijida máu-idaade, mak'iara 
yooro wee badamái. Mágí isapai tonojida, mak'tara yooro wee bada pera. 
6 Mamida ak'órejiru jérak'ári, piidachi chi K'arra Trii bada pera. 7 Úk'uru 
baaijida ne-+iri-idaade. Mamida ne-¿iri k'ap'ip'iara waripari pera, magi 
net'atau tono wádap'edaa piuk'oodachida. 8Jódee awaraa net'atau 
baaijida eujá piade. Magi tonop'eda, chau níbeeji. Úk'uru net'atau 
abaadeepa uchiajida cien, sesenta maa—e pirá treinta. “Pia k'Tsíati parapa 
ettewa úridap'edaade k'awaadamerá k'áata jara K'inia bi. 


Sáap'eda Jesupa nepiripachi jarateeit'ee 
(Mr 4.10-12; Lc 8.9-10) 
10Maap'eda chi k'9p'iyoorá k'ait'aara chejida máik'aapa iidijida: 
—¿K'iare-it'ee nepiriparima ajida, jarateeit'ee? 
11 Jesupa p'anauji: 

—Tachi Ak'órepa parámaa k'awapimaa bida aji, ne-inaa naaweda 
k'awapik'aa pada awaraarámaa; saga ichideerá p'aneedai. 12Pará Ak'óre 
üraa pia k'awa beerámaa waapiara k'awapiit'ee; awaraará k'iyaara ne- 
inaa chok'araara k'awarutamaa. Mamída chi ne-inaa mak'iara k'awa-ee 
beerámaa, achia k'awa p'ani paara irua wépapiit'ee, waa k'awa k'iniada—e 
p'anadairá. 13 Maperápi mia nepiripari. Achia ak'i p'ani mida, wáara 
unuda-e. Uri p'ani mida, k'awada-e. 14Árapa oomaa p'ani Tachi Ak'úre 
pedee jarapari Isaíapa jaradak'a: 

“Uri p'ani mida, k'awada—e. Ak'i p'ani mida, unuda-e. 15Na eperáará 
k'iiri k'isua p'anadairá, mia jara bi úridaamaa p'ani; mia oo bi 
unudaamaa p'ani máik'aapa k'awadaamaa p'ani. Maga p'anada-e 
pada paara, mide ijáak'ajida máik'aapa mia áchia p'ek'au k'achia 
oopata wépapik'aji.” (Is 6.9-10) 

16”Pará t'ári ola p'ani mia oo bi unu p'anadairá máik'aapa mia jara 
bi tiri p'anadairá. 17 Mia wáarata jararu. Chonaaráweda Ak'óre pedee 
jarapataarápa máik'aapa Tachi Ak'órede ijáapataarápa unu k'inia 

p'anajida parápa unu p'ani. Mamida unuda-e paji. Ichiaba üri k'inia 
p'anajida parápa nama üri p'ani. Mamida ürida-e paji. 


Jesupa k'awapida net'atau p'oparide 
(Mr 4.13-20; Lc 8.11-15) 


18 —Úríti kawaadamerá mia nepirida net'atau p'oparide k'áata jara 
k'inia bi. 19Net'atau ode baaida jara k'inia bi chi úri p'laniirá Tachi 
Ak'õrepa eperáará bi k'inia bi ichi jua ek'ari ichideerá p'aneedamerá. 
Mamida mágiirápa k'awada-e k'aata jara K'inia bi. Ipanaará 
chedap'edaak'a ma net'atau k'ok'oodait'ee, mága pik'a Netuara Poro 
Waibia chepari ne-inaa ooit'ee, t'áripa ma pedee ijáanaadamerá. 20 Jódee 
chi net'atau máu-idaade baaidap'edaa jara k'inia bi eperáarápa ma jara 
péida oía úri p'ani. 21 Mamida chi máu-idaade tonoda taará-e weda 
piidaiparik'a, mága pik'a mágiirápa ma jara péida taará-epai ijáapata. 
Ma úraade ijáadap'edaa k'aurepa nepirade baairuta pirá maa-e pirá 
awaraarápa áchi jiriruta pirá miapidait'ee, ijia amaapata. 22Jódee 
chi net'atau ne-+iri-idaade baaidap'edaa jara k'inia bi eperáarápa 
ma jara péida pia úri p'lani. Mamida audupiara k'isiapata ne-inaa 
netodait'ee maa—e pirá p'arat'a waibia atadait'ee, achia úridap'edaa 
k'ira atuadarutamaa. Mágá p'aneepata ne-uu warip'eda, chauk'aa bik'a. 
23 Mamída chi net'atau eujá piade baaidap'edaa jara k'inia bi eperáarápa 
ma jara péida úridap'eda, k'awaa wapata ma úraa jara k'inia bi máik'aapa 
t'áride wáara ijáapata. Net'atau aba p'oda eujá piade pia t'onop'eda, 
chauparik'a net'atau cien, sesenta wa treinta; mága pik'a ma eperáarápa 
oo k'awaa wapata ma úiraade jara bik'a. 


Jesupa nepirida p'úajara t'onoda trigo p'odade 


24Mápai Jesupa awaraa nepiriji jarateeit'ee: 

—Naga pik'a pait'ee Tachi Ak'órepa eperáará ichi jua ek'ari bik'ári, 
ichideerá p'aneedamerá. Eperápa trigo tau pia p'oji ichi eujáde. 25 Mamida 
p'árik'ua, eperáara k'ái p'ani misa, ichi k'ira unuamaa iru bipa cheji 
máik'aapa ma trigo p'odade mera p'oji púajara tau chak'eerá, aidee 
neera k'achia oopata. Mápai jirabodoji. 25 Maap'eda ma eperápa trigo 
poda t'onop'eda, wari waji ma p'üajara ome. 27Mága unudak'ári, ma eujá 
chipari mimiapataarápa irumaa jaranajida: “Señor, pia trigo tau poda 
pia badata, ¿sámáik'aapa uchiajima ajida, jágee p'úajara?” 28Chiparipa 
p'anauji: “¿Tachi k'ira unuamaa iru bípata jága ooji-ek'á?” aji. Mápai 
chi mimiapataarápa iidijida: “¿Pia k'inia bik'á ajida, taipa já púajara 
éttanadamerá?” 29Mamida chiparipa mágaji: “Nágaweda ichiak'au 
bidapáde aji. Íraweda parápa já p'üajara étatlaarutara, auk'a ¿t'adariittee 
chi trigo K'arra, ai ik'aawa níbi. 30Piara bi ichiak'au bidamerá trigo 
ewarutamaa. Mamáik'aapata mia ewapataará naapiara péiit'lee já púajara 


El Nuevo Testamento en Epena de Colombia, 2da ed. ©2010, Liga Bíblica Internacional 


33 San Mateo 13 


éttakoodamerá máik'aapa p'edamerá k'orajimade paat'aadait'ee. T'éepai 
trigo ewadak'ári, iadaittee mi ne-inaa iaparide.” 


Mostaza taude nepirida 
(Mr 4.30-32; Lc 13.18-19) 


31 Jesupa ichiaba awaraa nepiriji jarateeit'ee: 

—Naága pik'a pait'ee Tachi Ak'órepa eperáará ichi jua ek'ari bik'ári, 
ichideerá p'aneedamerá. Eperápa mostaza tau uuji ichi eujáde. 32Chi tau 
ma-áriara bi awaraa net'atau tachia uupata k'iáyaara. Mamida warik'ári, 
waibiara waripari awaraa ne-uu k'áyaara pak'uruk'a níbeerumaa. Mágá 
waibiara waripari pera, chi jua t'aide ipanaará chepata fidait'ee. 


Levadurade nepirida 
(Lc 13.20-21) 


33Ichiaba Jesupa nága nepiriji jarateeit'ee: 

—Naága pik'a pait'ee Tachi Ak'órepa eperáará ichi jua ek'ari bik'ári, 
ichideerá p'aneedamerá. Wérapa levadura p'oiraparik'a bi harina waibia 
ome, pan masa pia warimera. 


Jesupa nepirida chonaaráweda eperáarápa jaradap'edaak'a 
(Mr 4.33-34) 


34 Jesús jarateek'ári, audú nepiripachi. Nepiri-ee jarateek'aa paji. 
35Mága ooji uchiamerá Tachi Ak'dre chonaaráwedapema pedee 
jaraparipa irude jaradak'a: 

Jarateek'ári, mia nepiriitee máik'aapa jarait'ee ne-inaa Tachi 
Ak'órepa waide k'awapi-e pada na p'ek'au eujá ooru wedapema.” 
(Sal 78.2) 


Jesupa k'awapida p'úajara tau p'oda trigo k'áide 
36Ma jóma nepirip'eda, Jesupa eperáará béiji máik'aapa tíuji chi 

k'õp'ãyoorã p'anadap'edaamái. Mápai áchi iru k'ait'a chedak'ari, iidijida 
k'ãata jara k'inia bi ma nepirida p'üajara tau p'oda trigo k'aide. 37 Jesupa 
p'lanauji: 

—Chi eperá net'atau pia ploda jara k'inia bi Eperá Ak'õre Truadepema. 
38 Ma net'atau ploda eujá jara k'inia bi na p'lek'au eujá. Ma trigo tau pia jara 
K'inia bi Tachi Ak'orede ijáapataará. Jódee púajara k'achia jara k'inia bi 
Netuara Poro Waibia jua ek'ari p'aniirá. 32Ma k'ira unuamaa iru bada, chi 
ma p'üajara k'achia poda jara k'inia bi Netuara Poro Waibia. Ma ne-inaa 
poda ewadap'edaa ewate jara k'inia bi Tachi Ak'õre ewari waibia ewate, 
ichi angeleerápa eperáará p'e ateedak'ári iru k'irapite. 40 Mia nepiridade 
ma púajara k'achia pedap'edaak'a paat'aadait'ee, mága pik'a oodait'ee na 
plek'au eujá jótaak'ári. 44 Mi, chi Eperá Ak'ore Truadepemapa angeleerá 

pëiit'ee mi jua ek'ari p'aniirá t'áide k'achia beerá jomaweda p'ede; chi 
awaraarámaa p'ek'au k'achia oopidap'edaará, awaraa ne-inaa k'achia ooi 
awaa p'lanapatap'edaará ome. 42Ma k'achia beerá jomaweda bat'ak'oodait'ee 
t'ipitau jérajéraa jira bide. Mama jee para bait'ee máik'aapa k'ida 
kierrkierree para bait'ee puapa. 43Jõdee Tachi Ak'órepa jara bik'a oopataará 
urua pik'a para beeit'ee ak'Orejiruk'a, it'ari pani pera áchi ak'õre waibia ome. 
Pia kisíati parapa ettewa útridap'edaade k'awaadamerá k'ãata jara K'inia bi. 


Jesupa née waibia unu atadade nepirida 
44—Naga pik'a pait'ee Tachi Ak'órepa eperáará ichi jua ek'ari bik'ári, 
ichideerá p'aneedamerá. Chok'o unuji jau bi nge ome. Eperápa magi unu 
atak'ári, waya mera níbip'eda chi badamái, t'ari o—ia waji jómaweda ichi 
net'aa iru bada netok'oode. Mápai ápitee cheji ma née mera bada eujá 
neto atade. 


Jesupa perla unudade nepirida 
45—Ichiaba nága pik'a paittee Tachi Ak'drepa eperaara ichi jua ek'ari 
bik'ári, ichideerá p'aneedamerá. Net'aa netoparipa perla jiri nipaji. 
46Perla ípia unu atanak'ári, waji ichi net'aa jomaweda netok'oode 
máik'aapa ma perla pi-ia neto ata cheji. 


Jesupa tiride nepirida 

47 —Ichiaba nága pik'a paittee Tachi Ak'orepa eperáaraá ichi jua ek'ari 
bik'ári, ichideerá p'aneedamerá. To-iapataarápa t'iri t'aadak'ári, chik'o 
k'ira t'ádoo peejida. 48Ma t'iride chik'oradaik'ári, chipariirápa jidiu 
atajida ipudee máik'aapa jiritteramaa p'aneejida chik'o piara bee awara 
p'edait'ee k'oraade. Jódee chik'o k'achia bee bat'ak'oojida toidaa. “%Mága 
pik'a pait'ee na p'ek'au eujá jok'ári. Angeleerá chedak'ári, jirittera 
chedait'ee eperá pia beerá awara p'edait'ee. 50 Jódee chi k'achia beerá 
t'ipitau jerajéraa jira bide bat'ak'oodait'ee, mama jee para bamerá 
máik'aapa k'ida kierrkierree para bamerá p'uapa. 


Ne-inaa chiwidi máik'aapa ne-inaa sorede nepirida 
51 Mápai Jesupa chi k'9p'iyoorámaa iidiji: 
—¿Parápa ma nepirida jóomaweda k'awajidak'á? aji. 
Maápai p'anaujida: 
—K'awajidapi. 
52Mápai Jesupa mágaji: 

—Moisepa p'áda jarateeparipa k'awaa wák'ári Tachi Ak'õrepa eperáará 
biit'ee ichi jua ek'ari, ichideerá p'aneedamerá, nága pik'a bi. Eperá te 
chiparipa ichi net'aa ia p'e iru bidepema net'aa atak'ári, k'awa bi chisagí 
net'aa chiwidi, chiságí net'aa sore. 

Jesús Nazaret p'uurudee wáda 
(Mr 6.1-6; Lc 4.16-30) 


53 Jesupa ma nepirida jaratee aupak'ári, mamáik'aapa waji 54ichi 
warida p'uurudee. Mama jarateemaa beeji mapema Ak'óre Úraa 
jarateepata tede. Irua jaratee bi úridak'ári, eperáará ak'itrua para beeji 
máik'aapa mágapachida: 

—¿Sáma k'awaajima ajida, na jóma irua jarateemaa bi? ¿Sága ooparima 
ne-inaa eperáarápa p'oyaa oodak'aa ichi juadoopa? 55¿Jágí eperá ne- 
inaa pak'urudee oopari warra-ek'3? ¿Chi nawe Maria-ek'ã? ¿Santiago, 
José, Simón, Judas chi ipemaara—ek'a? 56 ¿Chi ipewéraará nama 
p'anapata—ek'á? ¿Sága k'awaajima ajida, na jóma ichia oo bi? 

57 Ma eperáarápa Jesús ichi te pidaará ome mágá k'awadap'edaa pera, 
iru pedee üri k'iniada-e paji. 

Mapa Jesupa mágaji: 

—Jómaará t'áide üri k'inia p'anapata Tachi Ak'óre pedee jaraparipa 
jara bi. Mamída ichi pruurudepemaará ichi tedepemaará ome iru pedee 
üridaamaa p'anapata. 

58 Mágá mápemaarápa irude ijáada-e p'anadap'edaa pera, mama 
Jesupa mak'iara o0-e paji ne-inaa eperáarápa p'oyaa oodak'aa áchi 
juadoopa. 


Juan Bautista piuda 
(Mr 6.14-29; Lc 9.7-9) 


1 4 1Maapai Galilea eujidepema poro waibia t'jarapachida Herodes. * 
Ichia úrik'ári Jesupa oo bi, 2ichi ek'ariirámaa mágaji: 
—¿Magí Juan Bautista-epaa, piup'eda p'irabaida? Maperápi oopari ne- 
inaa eperáarápa p'oyaa oodak'aa áchi juadoopa. 

3Ai naaweda Herodepa Juan j atapiji máik'aapa carcelde t'ipit'aaji. 
Mága ooji chi ipema Filipo wēra Herodías k'aurepa. +Ai naaweda Juanpa 
Herodemaa mágaji: “Pia p'ek'au k'achia oomaa bida aji, pi ipema wéra iru 
bairá pichi wérak'a.” 

5Mága úrik'ári, Herodepa Juan pee k'inia bapachi. Mamida mága oo-e 
pedee jarapari paji. 

6 Mamida ewari aba Herodepa jara péiji eperáará chedamerá ichi toda 
fiesta oode. Ma fiesta o—ia oo jóni misa, Herodías k'au péirade cheji see 
nibadaará taide. Mága unuk'ári, Herodes audupiara o-iadachi. 7Maperá 
jaraji ma awéramaa: 

—Tachi Ak'õre k'irapite mia juraa bi teeitlee pichia iidiruta. 





"14.1 Na Herodes tíijarapachida Antipas. 

8Mápai chi nawepa jaradak'a jaraji: 

—Iraweda Juan Bautista poro mi-it'ee p'arat'ude teepáde aji. 

9Maga tirik'ari, Rey Herodes k'ira pia-eedachi. Mamida Tachi Ak'ore 
k'irapite máik'aapa jómaweda arii p'anadap'edaara k'irapite juraada pera, 
10jaraji chi ek'ariirámaa Juan poro t'iap'e atanadamerá carcelde. 11Mága 
oojida. Ma awéra nawepa jaradak'a aneejida p'arattude máik'aapa teejida 
ma awéramaa. Mápai ichia teenaji chi nawemaa. 

12 Juan k'óp'ayoorapa úri atadak'ári iru peedap'edaa, chejida iru k'ap'ia 
ianadait'lee. Maap'eda jaranajida Jesumaa. 


Jesupa eperáará cinco mil nek'opida 
(Mr 6.30-44; Lc 9.10-17; Jn 6.1-14) 


13 Jesupa Juan piuda úrik'ári, barcode t'imí waji eperáará mak'iara 
wéemaa. Mamida eperáarápa k'awaadak'ári, t'ée wájida ode. 14 Jesús 
barcodeepa batauk'ári, eperáará chok'ara unuji. Mapa ara chupiria 
k'awaaji máik'aapa ode wádap'edaarápa k'ayaa beerá ateedap'edaa 
jipak'ooji. 15K'eu wáda pera chi k'op'ayoora ichi k'ait'a chedap'eda, 
mágajida: 

—K'eu wapi; nama te wé—epi. Mapa eperáará péipáde ajida, p'uuru 
beemaa chik'o netonadamera. 

16 Jesupa p'anauji: 

—Ara áyaa wádaik'araa bi. Parápa chik'o téeti k'odamerá. 

17 Mápai mágajida: 

—Mamída taipa iru p'anida ajida, pan joisomaa máik'aapa chik'o omé; 
magi aupai. 

18 Jesupa p'anauji: 

—Mimaa aneedapáde aji. 

19 Mápai Jesupa jaraji eperáará su-ak'i p'aneedamerá eujáde p'üajara 
Tri. Maap'eda jita ataji ma pan joisomaa chik'o omee ome máik'aapa 
it'aa akK'ip'eda, gracias jaraji Tachi Ak'óremaa. Ma pan k'õrak'ook'ãri, 
chok'ara eepadachi. Mápai chi k'op'iyoorápa eperáarámaa jedenajida. 
20 Jómaweda nek'ojida bi jiwaa p'aneerutamaa. Ma pan pite chik'o ome 
níbeeda p'ejida k'oraa docena aba. 21 Chi nek'odap'edaará imik'Iraará 
cinco mil paji, wéraará, warrará juasiada-ee. 


Jesús pania iri tia nipada 
(Mr 6.45-52; Jn 6.16-21) 
22Ma t'éepai Jesupa chi k'op'iyoorá barcode bataupiji ichi naa lago 
siadamerá. Maga ooji ara k'iraik'a eere panadamera, ichia eperáará 
péiru misa áchi temaa. 23Eperáará erreuk'oodaidak'ári, Jesús ituaba waji 
ee nok'odee it'aa tíde. Mama bide k'eudachi. 24Máimisa chi barcode 
wádap'edaará tok'esá panadak'ári, p'usara níbeeji, áchimaa náu p'ua 

nibada pera. 25Taujaaweda Jesús chi k'óp'ayoorámaa t'ia wa nipaji 
pania iri. 26 Chi k'op'ayoorapa mága unudak'ári, p'eradachida máik'aapa 
achobeepa biajida: 

—iNetuarada! ajida. 

27 Mapai Jesupa mágaji: 

—iP'eranáati! ¡Mida! aji. 

28Mapai Pedropa mágaji: 

—Tachi Waibia, wáara pi pirá, pimaa mi wápipáde aji, pania iri. 

29 Jesupa: 

—Chepáde, aji. 

Maápai Pedro toida bataup'eda, t'ia waji pania iri Jesumaa. 30 Mamida 
náu audú pua níbi unuk'ári, áchobeedachi máik'aapa pirubaai waji. 
Maápai biaji: 

—Tachi Waibia, imi k'aripáji! 
31 Aramata Jesupa juade jita ataji máik'aapa mágaji: 
—¿At'ari pia ijáa-e bik'ã? aji. ¿Sáap'eda pia ijáa-e bima? aji. 

32Barcode bataudak'ári, náu pua—-edachi máik'aapa p'usa t'tumátidachi. 
33 Mápai ma barcode nipadap'edaará Jesús k'irapite bedabaik'oodachida 
máik'aapa mágajida: 

—iWáarada ajida, pi Tachi Ak'óre Warra! 


Jesupa k'ayaa beerá chok'ara jipada Genesaret eujáde 
(Mr 6.53-56) 


34Mata panajida lago k'iraik'a eere máik'aapa wiibainajida Genesaret 
eujáde. 35 Ariipemaarápa Jesús pacheru k'awaadak'ári, ma eujádepema 
jómaarámaa jara péijida. Mapa k'ayaa beerá ateepachida irumaa 
36máik'aapa chupiria iidipachida ichi p'aru ide pijida t'obaipimerá. Mágá 
chi t'óbaidap'edaará jipa p'aneejida. 


Judiorápa áchi k'isiadoopa jarateedap'edaa 
(Mr 7.1-13) 


1 5 1Maapai úk'uru fariseorá máik'aapa Moisepa p'áda jarateepataará 
pachejida Jerusalendeepa. Jesumaa iidijida: 

2—¿Sáap'eda pi k'op'iyoorápa ooda-e p'anima ajida, tachi chonaarápa 
chonaaráweda oopatap'edaak'a? ¿Sáap'eda nek'odai naaweda, áchi jua 
siidak'aama ajida, tachi chonaarápa jarateedap'edaak'a? 

3P'anau k'áyaara, Jesupa iidiji: 

—¿Sáap'eda parapa oodak'aama aji, Tachi Ak'Orepa jara bik'a? Ma 
k'áyaara chonaaráweda oopatap'edaak'a oo k'inia p'anapata. *Tachi 


Ak'orepa jaraji: 
“Pichi ak'óre máik'aapa pichi nawe k'inia iru baparíiji máik'aapa ára 
pedee üriparíiji” (Ex 20.12) 

Ma awara jaraji: 
“Warrapa ik'achia jararu pirá ichi ak'óremaa wa ichi nawemaa, 
peet'aadaipia bi.” (Ex 21.17) 
sMamida parapa jarateepata eperápa jarai chi ak'oremaa wa chi 
nawemaa: “Pi p'oyaa k'aripa—epi, jóma mia iru bi primisiak'a teeda pera 
Tachi Ak'oremaa.” 6Eperápa mága jarak'ari, pia bida apata, chi ak'oreera 
k'aripanaamerá. Mamida parapa mága jarateedak'ari, jarateemaa p'ani 
piara bi oodait'ee páchia jarapatak'a, Tachi Ak'óre Uraa p'adade jara 
bik'a oodai k'áyaara. ¡Tachi Ak'óre Üraa yiaraa iru p'ani! 7¡Seewata 
Tachi Ak'orede ijáapataaráda apata! Chonaaráweda Ak'õre pedee jarapari 
Isaíapa pará apite wáara pedee baji jarak'ári: 
8 Na eperáarápa mi k'inia iru p'anida apata it'aipa. Mamida áchi 
t'áripa wáara mi k'iniada—e p'ani. 9Páripi mi k'Trapite it'aa típata, 
oo k'inia p'anapata pera eperáarápa jara p'anik'a, mia jara bik'a 
oodai k'iyaara.” (Is 29.13) 


Ne-inaa tachi k'achia beepipari Ak'óre k'irapite 
(Mr 7.14-23) 


10Maap'eda, Jesupa eperáará ti p'e ataji máik'aapa mágaji: 

—Üríti k'awaadamerá mia jararu. 11Chik'o k'odak'ári, tachi k'ap'iade 
edú banapari. Ma chik'o k'odap'edaa k'aurepa tachi k'achia p'aneedak'aa 
Tachi Ak'õre k'irapite. Ma k'áyaara, ne-inaa eperá t'árideepa uchiarúpata, 
k'achia beepiparida aji. 

12Mápai chi k'op'ayoora Jesús k'ait'a chedap'eda, iidijida: 

—¿K'awa-e bik'á ajida, fariseorápa ma pedee úridak'ári, k'irau 
p'aneedap'edaa? 

13 Jesupa p'anauji: 

—Mi Ak'õre it'ari bipa pak'uru uu—e pada ét'ak'oodait'eeda aji, chi k'arra 
paara. 14Ichiak'au biti ma tau p'áriu pik'a beerápa awaraa tau p'áriu pik'a 
beerá jarateedamerá. Tau p'áriu bipa awaraa tau p'áriu bimaa o jarateeru 
pirá, omeeweda uriade baainadait'eeda aji. 

15Mápai Pedropa Jesumaa mágaji: 
—Pia nepirida eperáarámaa taimaa jarateepáde aji. 
16 Jesupa p'anauji: 

—¿Parápa pida k'awada-ek'á aji, káata jara k'inia bi? 17 Ne-inaa 
jómaweda t'íuru eperá it'aide bide banapari, maap'eda uchiapari. 
18Mamida pedee k'achia it'aideepa uchiaru iru t'árideepa uchiada. 
Mapata eperá k'achia beepipari Tachi Ak'õre k'Trapite. 19 Eperá 
t'árideepa nágee k'isia k'achia uchiaparida aji: chíara peeit'ee; miak'ái bi 
awaraará ome k'áiit'ee; p'ek'au ooit'ee awaraará ome; nechiait'ee; seewa 
jarait'ee; ik'achia jarait'ee; jagee k'isia. 20 Magee k'isia k'aurepata eperá 
k'achia beepipari Tachi Ak'õre k'Trapite. Mamída nek'oit'ee jua sii-ee 

chonaaráweda tachi chonaarápa oopatap'edaak'a apidaamaa k'achia 
beepik'aa. 


Wéra judio-ee bipa Jesude ijáada 
(Mr 7.24-30) 
21Mamáik'aapa Jesús waji Tiro p'uuru máik'aapa Sidón p'uuru K'ait'a 
bimaa. 22Canaán eujádepema wéra" bapachi ma eujáde. Mágipa Jesús 
unuk'ári, irumaa chupiria iidi cheji: 

—Tachi Waibia, Rey David Warra, imi chupiria k'awáaji! ¡Mi k'au 
k'ap'iade netuara merátia bida! aji. 

23 Mamíida Jesupa p'anau—e paji. Mápai chi k'9p'iyoorá Kk'ait'aara 
chedap'eda, Jesumaa mágajida: 

—Jarapáde ajida, já wéramaa áyaa wámerá, tachi t'ée bia cheru pera. 

24Mápai Jesupa mágaji: 

—Tachi Ak'órepa mi péijida aji, k'aripamerá Israel pidaará, ovejaará 
atua p'anik'a p'anadairá. 

25Mamida ma wéra bedabai níbanaji Jesús k'irapite máik'aapa mágaji: 
—Tachi Waibia, imi k'aripáji! 
26Maápai Jesupa p'anauji: 

—Pia-e bi warrará chik'o jári ataittee máik'aapa usaarámaa 

teebaibiittee. Naapiara judiorámaa ita-aria chupiria iidipipáde aji. 
27 Ma wérapa mágaji: 

—Waáarapi, Tachi Waibia. Mamida usaarápa paara k'opata chipari 
mesadeepa baaida juajára. Mapa, mi judio-e mida, pimaa chupiria iidi 
bida aji. 

28Mápai Jesupa mágaji: 
—Wera, ipia wáara ijáa bida! aji. Oojida aji, pichia k'inia badak'a. 
Aramata ma wérapa k'au iru bada jipa beeji. 


Jesupa k'ayaa beerá chok'ara jipada 


29 Jesús mamáik'aapa uchiak'ári, waji Galilea Lago idee. Mama bide 
ee nok'odee waji máik'aapa su—ak'i beeji. 30 Eperáará seedachida irumái. 
Aneepachida biiri chiwa beerá; tau p'ariu beerá; jua k'achia beerá; pedee 
atua beerá; awaraa k'ayaa beerá ome. Ma jómaweda Jesús biirimái bi 
chepachida. Mápai ichia jipak'ooji. 31 Eperáará ak'itrua para beeji unudak'ári 
pedee atua p'anadap'edaará pedee jiwaa para bee; jua k'achia beeda jipa bee; 
biiri chiwa beeda áchi biiripa níutee; tau p'áriu p'anadap'edaará unu bee. Ma 
jóma unudak'ári, oía itaa tí p'aneejida Israel pidaará Ak'óre Waibiamaa.* 





*15.22 Jesús na p'ek'au eujáde bapariik'ári, ma eujá t'ijarapachida Sirofenicia. Mamida 
chonaaráweda t'ijarapachida Canaán. Ma wéra ak'óchonaará ma eujáde p'anapachida. 
*15.31 Pia jarait'teera, Tachi Ak'óremaa. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Mateo 15, 16 40 


Jesupa eperáará cuatro mil nek'opida 
(Mr 8.1-10) 
32Jesupa chi k'op'ayoora t'i p'eji máik'aapa mágaji: 

—Mia na eperáará chupiria k'awaa bida aji, k'áima Opee p'anadairã 
nama mi ome nek'oda-ee. Ayaa péi k'inia—e bida aji, ewaa ode wádade 
k'ap'ia t'ëmaadaridai jiak'aapa. 

33Mápai chi k'op'ayoorapa mágajida: 

—Mamida ¿sama taipa unudayama ajida, chik'o na eperáará 
chok'ara-it'ee, nama eperáará wé-e pera taimaa chik'o neto 
péidamerá? 

34 Jesupa áchimaa iidiji: 

—¿Pan jómasaa iru p'anima? aji. 

P'anaujida: 

—Iru p'anida ajida, pan siete, chik'o chok'ara—ee. 

35Mápai Jesupa eperáarámaa jaraji eujáde su-ak'i p'aneedamerá. 
36 Maap'eda ma pan siete chik'o ome juade ataji máik'aapa it'aa t'iji 
gracias jaraittee Tachi Ak'óremaa. Ma pan k'órak'ook'ári, chok'ara 
eepadachi. Mápai chi k'óp'iyoorápa eperáarámaa jedenajida. 
37 Jómaarápa k'ojida bi jiawaadarutamaa. Ma pan pite chik'o ome 
níbeeda p'ejida k'oraa siete. 38Chi nek'odap'edaará imik'iraará cuatro 
mil paji; wéraará, warrará juasiada-ee. 32Maap'eda Jesupa eperáará 


eujádee. 


Ne-inaa eperáarápa p'oyaa oodak'aa unu k'inia p'anadap'edaa 
(Mr 8.11-13; Lc 12.54-56) 


1 6 1Mama p'anide fariseorá saduceorá ome chejida Jesumaa. Iru 
imiatee k'inia p'anadap'edaa pera, iidijida ne-inaa oomerá Tachi 
Ak'õrepapai oopari ak'ipimerá wáara ichi Tachi Ak'órepa péida. 
2Mápai Jesupa p'anauji: 

—K'ewaraa parapa jarapata: “Eu pia wáit'ee, paja p'oree wa pera.” 
3Ichiaba tap'eweda jarapata: “Idi eu k'achia bait'ee paja p'oree níbairá 
máik'aapa jiararara níbairá.” Parápa maga paja ak'i p'anipa eu k'achia 
wa eu pia k'awa p'ani pirá, ¿sáapleda ne-inaa nágaweda p'asamaa bi 
k'awada-e p'ani? “frapemaará t'ári k'achia-idaa p'ani Tachi Ak'órede 
ijáadak'aa pera. lidi p'ani mia oomerá ne-inaa eperáarápa p'oyaa 
oodak'aa áchi juadoopa. Mamida mia mága oo-e pait'ee. Jip'a Tachi 
Ak'órepa ooit'eeda aji, ichia oodak'a Jonás ome. 

Maga jarap'eda, áchi atabeiji. 





*16.4 Jon 3.4-5. 

Jesupa jarada fariseorápa oopatak'a oonaadamerá 
(Mr 8.14-21) 


5Lago k'iraik'a eere panadak'ári, k'irápajida pan aneeda-e padap'edaa. 
6Ma t'éepai Jesupa mágaji áchimaa: 

—iÜríti! K'ira kawaa nipapatáati fariseorá pan, saduceorá pan 
Kk'onaadamera, áchi levadura k'achia bairá. 

7 Măga úridak'ári, chi k'op'ayoora áchi pitapai pedee para beeji: 

— ¡Pan aneeda-e paji! Maga jarajida irua jara k'inia bada k'awada-e 
p'anadap'edaa pera. 

8 Jesupa k'awaji árapa k'isiadap'edaa. Mapa mágaji: 

—¿Sáap'eda pan wee p'anida a p'lanima? ¿Atari ijiada-e p'lanik'á? aji. 
9¿At'ári k'awada-e p'anik'á mia jaratee k'inia bi? ¿K'irápada-e p'anik'á 
pan joisomaadeepa imik'iraará cinco milmaa k'opida máik'aapa parápa 
chi beeda k'oraa sietede p'e atadap'edaa? 10Maa—e pirá ¿k'irápada—e 
p'anik'á pan sietedeepa jedepida imik'iraará cuatro milmaa máik'aapa 
parápa chi beeda k'oraa sietede p'e atadap'edaa? 11 ¿Sáap'eda mia jarada 
k'awada-e p'anima? aji. Mia pande pedee-e paji jarak'ári k'onaadamerá 
fariseorá pan saduceorá pan ome, áchi levadura k'achia bairá. 

12Mápai k'awaajida Jesupa jara—e baji levadura jip'aade, pan jip'aa 


saduceorápa jarateepata ome. 


Pedropa jarada Jesús Tachi Ak'ore Warra 
(Mr 8.27-30; Lc 9.18-21) 


13Cesarea de Filipo p'uuru k'ait'a panak'ári, Jesupa iidiji chi 
k'op'ayooramaa: 

—¿K'aita chi Eperá Ak'õre Truadepema a p'anima aji, eperaarapa? 

14P'anaujida: 

—Úk'uruurápa jara p'ani pi Juan Bautista, piup'eda p'irabaida. 
Awaraarápa jara p'ani pi Elías maa—e pirá Jeremías maa-e pirá awaraa 
Ak'óre pedee jarapari. 

15Mápai Jesupa iidiji: 

—Parápárama, ¿mi k'aima adaima? aji. 

16Simón Pedropa p'anauji: 

—Pi Cristoda aji; Tachi Ak'órepa péida eperáará rey pamerá. Pi Tachi 
Ak'ore Waibia ichita chok'ai bapari Warra. 

17 Mápai Jesupa mágaji: 

—i¡Simón, Juan” warra, pi t'ári o-ía bida aji, eperá apidaapa pimaa 

mága k'awapi-e pada pera! Jip'a mi Ak'õre it'ari bipata mága k'awapiji. 





*16.17 Juan ichiaba tíjarapachida Jonás. 

18 Mia jara bi: Pi tijaradait'ee Pedro; jara k'inia bi “mau”. Mau iri 
te oopatak'a pia beemerá, mága pik'a pia et'ewa jarada eperáarápa 
jaradak'ári, michideerá p'aneedait'ee. Mága p'aneedak'ári, ichita chok'ai 
p'anapataadait'eee, piuruta pijida. 19%Llave teepatak'a puerta ewadamera, 
mága pik'a mia pi k'aripaittee eperáará p'anapimerá Tachi Ak'óre jua 
ek'ari, mágá ichideerá p'aneedamerá máik'aapa ichi truadee wádamerá. 
Na p'ek'au eujáde bi misa, pia ne-inaa oopi-e bi pirá ichideerámaa, Tachi 
Ak'õrepa auk'a oopi-e pait'ee. Jódee ne-inaa oopi bi ichideerámaa, irua 
auk'a oopiit'ee. 

20Maap'eda Jesupa jaraji chi k'0p'iyoorámaa awaraarámaa 
nepirinaadamerá ichi Cristo, Tachi Ak'órepa péida eperáará rey pamerá. 


Jesupa ichi peedait'eeda ada 
(Mr 8.31-33; Lc 9.21-22) 


21Maadamáiipa Jesupa jaramaa beeji chi k'9p'iyoorámaa ichi wáit'ee 
Jerusalendee. Mama judiorá poro waibiarápa, p'aareerá poroorápa 
máik'aapa Moisepa p'áda jarateepataarápa iru miapidait'ee máik'aapa 
peepit'aadaittee. Mamida ewari ópeemaa chok'ai p'irabaiit'ee. 

22Mága úrik'ári, Pedropa Jesús awara áyaa ateeji máik'aapa itriamaa 
beeji: 

—i¡Tachi Ak'drepa mága k'inia-e! ¡Pimaa mága oopi-eda! aji. 

23Mápai Jesús p'irrabaiji máik'aapa Pedromaa mágaji: 

— ¡Mi ik'aawaapa áyaa waji, Satanapa mága jarapida pera! ¿Pia mi 
waápiamaata bik'3? Magara k'isia-e bi Tachi Ak'orepa k'isia bik'a. Jip'a 
k'isiamaa bida aji, eperáarápa k'isiapatak'a. 


Sága nipapataadai Jesús ome 
(Mr 8.34—-9.1; Lc 9.23-27) 


24Maap'eda, Jesupa mágaji chi k'dp'iyoorámaa: 

—Eperá mi ome nipa k'inia bi pirá, k'isiaik'araa bi ichia ne-inaa 
oo k'inia bidepai. Ichi kuruso áp'aipia bi eperá peenadait'eek'a. Pia 
jarait'eera, ooipia bi mia oopi bik'a, ma k'aurepa miapiruta pijida 
piurumaa. 25Fperá piuamaa bi pirá mide ijáapari k'aurepa, mágí piuk'ári, 
atuaittee. Mamída eperá mide ijáapari k'aurepa piuru pirá, it'aa wãit'ee 
ichi piuk'ári. 26¿K'iare piata baima eperápa na p'ek'au eujáde níbi 
jómaweda ataru pirá, mamida piup'eda chok'ai p'irabai-e pirá Ak'õre 
eujáde? Maa-e pirá, ¿k'áata teeima Tachi Ak'óremaa it'aa wápimerá? 
27 Mi, chi Eperá Ak'õre Truadepemapa mi Ak'óre k'ira wáree unupiit'ee, 
itiariipa chek'ári iru angeleerá ome. Maapaita ak'iit'ee na p'ek'au 
eujádepemaarápa oopata máik'aapa jarait'ee pia wa k'achia. Ne-inaa pia 
ooit'lee chi ne-inaa pia oodap'edaarámaa. Jódee k'achiadee pëiit'ee chi ne- 
inaa k'achia oopatap'edaará. 28Mia wáarata jararu. Nama p'aniirá úk'uru 

piudai naaweda, unudait'ee mi, chi Eperá Ak'õre Truadepema, reyk'a 
pacheru. 


Jesús k'ira awaradaida 
(Mr 9.2-13; Lc 9.28-36) 


1 7 1K'áima seismaa Jesús waji ee it'ia bi nok'ode. Ichi ome ateeji 
Pedro, Santiago máik'aapa chi ípema Juan. 2Mama ara taide 
Jesús k'ira awaradachi. Ichi k'ira urua níbeeji ak'orejiruk'a máik'aapa 
chi p'aru t'o-t'oo uchiterreedachi. 3Mága nide chi k'op'iyoorápa unujida 
chonaaráweda p'anapatap'edaará Moisés jaure máik'aapa Elías jaure 
pedeemaa p'ani Jesús ome. +Mápai Pedropa mágaji Jesumaa: 

—i¡Tachi Waibia, pia bi nama p'anadait'ee pi ome! Pia K'inia bi pirá, mia 
ooyada aji, te chak'eerá Opee; aba pi-it'ee, aba Moise-it'ee, chi apema 
Elia-it'ee. 

5Pedro at'ári mágá pedeemaa bide, jiarara t'o-t'oo idaa bipa achi aneu 
cheji. Madeepa Tachi Ak'órepa pedeeji: 

—Nagida aji, mi Warra k'inia; mia jiritterada. Irua mi t'ári oTapipari. 
Úríti iru pedee. 

6Mága üridak'ari, áchobeepa Jesús k'5p'iyoorá bedabaik'oodachida 
tau biiri eujáde t'0bairutamaa. 7 Mamíida Jesús ara K'ait'a chep'eda, 
t'óbaik'ooji máik'aapa mágaji: 

—P'irabáiti. Achobeenaadapáde aji. 

8Ak'idak'ári, áchi ikaawa apida unuda-e paji; Jesús aupaita áchi ome baji. 
9Eedeepa cherutade Jesupa mágaji: 

—Parápa unudap'edaa nepirinaadapáde aji, apidaamaa mi, chi Eperá 
Ak'õre Truadepema piup'eda, chok'ai p'irabai naaweda. 

10Mápai chi k'dp'iyoorápa Jesumaa iidijida: 

—+¿Sáap'eda Moisepa p'áda jarateepataarápa jarapatama ajida, 
chonaaráwedapema Elías naapiara cheit'ee, Tachi Ak'orepa péiit'ee bi 
chei k'áyaara? 

11 Jesupa p'anauji: 

—Waáarata jara p'ani Elías naapiara cheit'eeda adak'ári máik'aapa ne- 
inaa jóomaweda pia ooiteeda adak'ári, eperáarápa auteebaidamerá iru t'ée 
cheru. 12Mia jara bi: Elías jiak'aa cheji. Mamida áchia iru kawada-e paji. 
Mapa áchia oo k'iniata oojida iru ome. Ma awara auk'a oodait'ee mi, chi 
Eperá Ak'óre Truadepema ome. 

13Mápai chi k'5p'iyoorápa k'awaajida Jesús pedee baji Juan Bautistade. 


Jesupa netuara merátia bada uchiapit'aada 
(Mr 9.14-29; Lc 9.37-43) 
14 Jesús, Pedro, Santiago máik'aapa Juan pachedak'ári eperáará see 
nibadamái, eperá bedabai niba cheji Jesús k'irapite máik'aapa mágaji: 

15—Tachi Waibia, mi warra chupiria k'awáaji. Audú chupiria nibi. 
Wawadaipari máik'aapa at'apai t'ipitaude maa-e pirá toida baainapari. 
16 Nama aneejida aji, pi k'0p'iyoorámaa. Mamíida árapa p'oyaa jipada—e 
pajida aji. 

17 Mápai Jesupa p'anauji: 

—Aai, eperáara, ¿at'árita mide ijáada-e p'anik'a? ¡Ijáadak'aarák'api 

p'ani! ¿Jómasaa taaráit'ee pará ome ijáarutamaa? Anéeti ma warra. 
18Mápai Jesupa ma netuara itriat'aap'eda, uchiapit'aaji ma warra 
k'ap'iadeepa. Aweda jipadachi. 
19 Maap'eda awaraará wé-e pak'ári, chi k'9p'iyoorápa Jesumaa iidijida: 
—+¿Sáap'eda taipa ma netuara p'oyaa uchiapida-e pajima? ajida. 
20 Jesupa mágaji: 

—Parápa ijáada—e p'anadairá p'oyaa uchiapida—e paji. Mia wáarata 
jararu. Mostaza tau ma-ári bik'a, mága pik'a parapa ma-ári pida 
ijáarutara, jaradai ara bi eemaa: “Jámáik'aapa uchiap'eda, awara áyaa 
waji” máik'aapa parápa jaradak'a ma ee áyaa wai. Mia pará K'aripak'ári, 
parapa ne-inaa jóma oodai. 21 [Nek'o-ee it'aa tí bipapai mágee netuara 
uchiapiparida aji.] 


Jesupa waya jarada ichi peedait'ee 
(Mr 9.30-32; Lc 9.43-45) 


22At'ári áchi jomaweda Galilea eujáde nidade, Jesupa mágaji chi 
k'dp'iyoorámaa: 

—Eperápa mi, chi Eperá Ak'óre Truadepema, k'achia beerá juade 
baaipiit'ee máik'aapa 234chia mi peepit'aadait'tee. Mamida ewari Opeemaa 
chok'ai p'irabaiit'eeda aji. 

Mága úridak'ári, k'ira pia-ee para beeji. 


Tachi Ak'óre te waibia-it'ee impuesto p'aadap'edaa 


24 Jesús chi k'óp'ayoorá ome panadak'ári Capernaum p'uurude, Tachi 
Ak'õre te waibia-it'tee impuesto p'epataarápa Pedromaa iidi chejida: 

—¿Pi poro waibiapa impuesto” p'aaparik'á ajida, Tachi Ak'õre te 
waibia-it'ee? 

25Pedropa p'anauji: 

—P'aaparida aji. 

Maap'eda Pedro tiuk'ári Jesús badamái, Jesús naapiara pedeeji: 
—Simón, ¿k'áata k'isia bima? aji. ¿K'airámaa impuesto p'aapipatama 
aji, na p'ek'au eujidepema reyrápa; áchi jua ek'ari p'aniirámaa wa k'ira 

tewaraarámaa? 





*17.24 Na impuesto dracma p'arat'a tau omé paji. Maapai ewari omé mimiapachida dracma 
omee pari. 

26Pedropa p'anauji: 

—K'ira tewaraarámaa. 

Mapai Jesupa maaji: 

—Magara áchi jua ek'ari p'aniirápa impuesto p'aadaik'araa bi. 
27 Mamida tachi apite ik'achia jaranaadamerá, waji lagodee to-iade. 
Naapiara chik'o peeru it'aide unuittee p'arat'a tau aba.” Ma p'arat'apa 
impuesto plaanapáde aji, mi pari máik'aapa pichi k'ap'ia pari. 


Chiságí eperáta waibiara bi Tachi Ak'óre k'írapite 
(Mr 9.33-37; Lc 9.46-48) 
1 8 1Mama p'anide chi k'op'iyoorá Jesumaa chedap'eda, iidijida: 
—¿Chiságí Ak'dredeerá waibiara bima ajida, iru jua ek'ari? 
2Mápai Jesupa warra chai tí ataji máik'aapa áchi esajiak'a ak'iní biji. 
3Maap'eda mágaji: 

—Mia wáarata jararu. Parápa awaraa k'isia atada—e pirá máik'aapa na 
warra chak'ek'a t'áripa ijáada-e pirá, p'oyaa p'aneeda-e pai Tachi Ak'ore 
jua ek'ari ichideerá ome. 4Chi ijáapari chok'ek'ee bi na warra chak'ek'a; 
magi waibiara bi apema Tachi Ak'õre jua ek'ari p'aniirá k'áyaara. 5Mide 
ijáa bi k'aurepa nágí warra chaik'a auteebairu pirá, mi jida auteebaiit'ee. 


Jesupa jarada p'ek'au k'achia oonaadamerá 
(Mr 9.42-48; Lc 17.1-2) 


6—Apidaapa p'ek'au k'achia oopiru pirá nágee warra chaik'a mide 
t'áripa ijáa bimaa, piara bak'aji k'úruma iru otaude ji atadap'eda, to 
t'ai napia bimái toidú bat'at'aadait'ee, yapa jia piumerá. 7Na p'ek'au 
eujádepemaará k'achiade p'anapata p'ek'au k'achia oopipataará nama 
p'anapata pera. Ichita mágeerá paraait'ee. Mamída iaai, chi eperápa 
chíaramaa ne-inaa k'achia oopiru, Tachi Ak'órepa miapiit'ee pera! 

8”Mapa pichi juapa maa-e pirá pichi biiripa ne-inaa ooda k'aurepa pi 
k'achiade baairu pirá, ma k'achia oo amáaji, pichi jua maa-e pirá biiri 
tiapetlaak'ajik'a. Piara bi itaa wáittee jua mosaa maa-e pirá biiri mosaa, 
K'ap'ia jóomaweda atuai k'áyaara t'ipitau ichita jerajéraa jira bide. “Ichiaba 
pichi taupa ne-inaa unuda k'aurepa pi k'achiade baairu pirá, ma k'achia 
oo amáaji pichi tau ét'ak'ajik'a máik'aapa t'imí bat'ataak'ajik'a. Piara bi 
it'aa wãit'ee tau apai ome, k'ap'ia pia tau omeepa atuai k'iyaara t'ipitau 
ichita jerajéraa jira bide tok'arradee. 

10 Nagee warrará apida unuamaa iru p'lananáati. Mia jara bi: Haripema 
angeleerá Tachi Ak'óre k'Trapite p'aniirápa ara chaachaa ak'ipata. 11 [Mi, 
chi Eperá Ak'óre Truadepema cheji atua beerá o k'achiadeepa k'aripa 
atade.] 





"17.27 Ma p'arat'a tau dracma k'imari vale baji. 

Jesupa oveja atua badade nepirida 
(Lc 15.3-7) 


12—K'isíati nágí nepirirude. Eperápa cien oveja p'e iru bidepema aba 
atuadaru pirá, ¿atabéi-e paik'á chi apemaará noventa y nueve áchi 
p'anapatamái, chi atuadaida jirinait'ee? 13Unu ataru pira, o-lara bait'ee 
ma oveja k'aurepa, chi apemaará atuada-e p'ani k'iyaara. 14Mága bi 
ichiaba pará ittaripema Ak'óre Waibia ome. Apida atuapiamaa bi, ma- 
áriara bi pijida. 


Jesupa jarateeda perdonaa k'awaadamerá 
(Lc 17.3-4) 


15—Awaraa ijáaparipa pimaa ne-inaa k'achia ooru pirá, iru k'irapite 
pedéeji k'awaapiit'ee irua k'achia ooda. Irua pi pedee úriru pira, t'ári 
auk'a bidai. 16Mamida irua pi pedee üGri k'inia—e bi pira, tí atáji 
eperá omé maa-e pirá Opee, máirá wádamerá pi ome máik'aapa auk'a 
jómaarámaa; pi ome chip'epataará it'aa t'ipataadaitlee. Mágiirá pedee 
paara úri k'inia-e bi pirá, mágara ichi beeittee Ak'orede ijáak'aa bik'a, 
maa-e pirá impuesto p'eparik'a Roma pidaará pari. 

18”Mia wáarata jararu. Na p'ek'au eujáde p'ani misa, parápa ne-inaa 
oopida-e p'ani pirá, Tachi Ak'drepa auk'a oopi-e pait'ee. Jódee ne-inaa 
oopiruta pira, irua auk'a oopiit'ee. 

19'Waya mia jara bi: Parádepema omé pedeedak'ári, t'ári a-ba ne-inaa 
it'aa iidiruta pirá, mi Ak'Ore it'ari bipa teei. 20Eperáará omé maa-e pirá 
Opee chip'edaidak'ári mide ijáapata k'aurepa, mi auk'a bait'ee áchi ome. 

21 Mápai Pedropa Jesumaa iidiji: 

—Tachi Waibia, ijiapari awaraapa mimaa ne-inaa k'achia ook'ári, 
ma ooda ¿jómasaa perdonaaipia bima? aji. ¿Siete k'achia ooda aupai 
perdonaaipia bik'á? aji. 

22 Jesupa p'anauji: 

—Mia pimaa sietepai jara—e bi. Pimaa setenta ne-inaa k'achia ooda 
juasiada siete perdonaaipia bida aji.” 


Jesupa nepirida rey ek'ari bipa tewe 
perdonaa k'inia-e badade 


23 —Maperá naga pik'a pait'ee Tachi Ak'órepa eperáará ichi jua 
ek'ari bik'ári, ichideerá p'aneedamerá. Reypa ichi ek'ariirápa p'larat'a 
p'aa p'lanadap'edaa ak'i k'inia baji k'awaait'ee tewe paraa p'ani wa wee 
p'ani ichi ome. 24Mága nide eperá aneejida. Mágí eperápa millón 





*18.16 Dt 19.15. “18.22 Pia jarait'eera, ichita perdonaadaipia bi. 

chok'ara paraa baji ma reymaa. ° 25Ma mimiaparipa p'oyaa p'aai 
wee bada pera, reypa jaraji netot'aadamera esclavok'a; chi wéra, chi 
warrará ome, jóma ichi net'aa iru bi paara. Maga chi tewe paraa 
bada p'aayada aji, reypa. 26 Mamida ma mimiapari rey k'irapite 
bedabaidachi máik'aapa chupiria iidiji: “Mi chupiria k'awaapáde aji. 
Choopáde aji, mi ome mia jóma p'aait'ee pera.” 27 Maga úrik'ári, reypa 
chupiria k'awaaji. Ma eperá tewe paraa bada perdonaaji máik'aapa 

28'Mamida ma eperá taawaa uchiarude unuji ichi k'op'ayo ome. 
Maágipa ichimaa mak'iara p'arat'a paraa-e baji. Mamida ichia 
chi k'op'ayo otaude jita ataji máik'aapa iyapa jia wák'ári, mágaji: 
“iP'aapáde aji, mimaa paraa bi!” 22Mápai chi k'dp'iyo bedabaidachi 
jóma p'aait'eepi.” 30 Mamida chi apemapa úri k'inia-e paji. Ma 
k'áyaara carcelde t'ipit'aaji p'aa jórumaa chi tewe paraa bada. 31 Mága 
unudak'ári, apema rey ek'ari p'anadap'edaará k'ira pia-ee p'aneejida 
máik'aapa reymaa ma jóma jaranajida. 32Mága úrik'ári, ma reypa chi 
tewe paraa bada t'i péiji. Pachek'ári, reypa mágaji: “¡T'ári k'achia-idaa 
bida! aji. ¡Pia chupiria iidi chek'ári mimaa, mia chupiria k'awaaji 
máik'aapa pia tewe paraa bada perdonaaji! 33¿Sáap'eda pia auk'a oo-e 
pajima aji, pichi k'õp'ãyo ome?” 34Ma rey audú k'irau bada pera ma 
mimiapari ome, carcelde t'ipit'aaji chi tewe p'aa jórumaa. 

35Maápai Jesupa mágaji: 

—Maga pik'a ooit'ee mi Ak'õre it'ari bipa ichiaba pará ome, parapa 
awaraará chupiria k'awaada—e pirá máik'aapa t'áripa perdonaada—e pirá 
árapa parámaa ne-inaa k'achia ooda. 


Jesupa jarateeda miak'ái p'aniirá mia amaanaadamerá 
(Mr 10.1-12; Lc 16.18) 


19 1 Ma pedee jarap'eda, Jesús waji Galilea eujádeepa. Panaji Judea 
eujáde, Jordán to k'iraik'a eere. 2Eperáará chok'ara wájida Jesús 
t'ée. Mágá irua áchi k'ayaa jipak'ooji. 
3 Mama fariseorá úk'uru irumaa chejida. Moisepa p'ada merapii 
jlak'aapa, iidijida: 
—¿Imik'irapa ichi wéra ichi k'inia amaaipia bik'3? ajida. 
4 Jesupa p'anauji: 
—¿Tachi Ak'óre Úraa p'á bide parápa nága leeda-e p'anik'a? aji. Na eujá 
ook'ari, 
“Ooji imik'ira mãik'aapa wera'. (Gn 1.27) 





*18.24 Ma p'arat'a vale baji diez mil talentos; jara k'inia bi p'arat'a p'aadap'edaa ewari 
sesenta millones mimiada pari. 

5 “Mapa imik'irapa atabëiit'ee chi ak'õre chi nawe ome, araa 
p'anapataadait'ee chi wéra ome. Mágá eperá omee weda eperá 
apai pik'a p'aneedait'ee. (Gn 2.24) 
6Eperã omé p'ani mida, jip'a eperá apai pik'a p'aneepata. Mapa Tachi 
Ak'õrepa eperáará omé araa papik'ári, apidaapa amaapidaik'araa bida aji. 
7Mápai ma fariseorápa iidijida: 

—Magara, ¿sãap'eda Moisepa jarajima ajida, wéra amaaru pira, mia 

amaada k'art'a p'á teeipia bi jérettaadai naaweda? 
8 Jesupa p'anauji: 

—Maga jaraji pará K'iiri k'isua p'anadairá. Moisepa pachi wéra amaapiji. 
Mamida Tachi Ak'órepa na eujá ewaa ook'ári, mága-e paji. “Mia jara bi: 
Eperápa amaat'aaru pirá chi wēra awaraa imik'ira ome bi-eeta, maap'eda 
awaraa wéra ome miak'áiru pirá, p'ek'au oomaa bida aji, ma téepema 
wēra ome. 

10Mápai chi k'dp'iyoorápa mágajida: 
—Maga pirá, imik'ira miak'áik'araa bida ajida, wēra ome. 
11 Mápai Jesupa mágaji: 

—Jómaarápa k'awada-e mia et'ewa jarada. Jip'a k'awadait'ee Tachi 
Ak'õrepa k'awapi k'inia biirámaa. 12Edaare imik'iraará wēra ata 
k'iniadak'aa. Imik'iraará úk'uru áchi toruta weda p'oyaa warra oodak'aa. 
Úk'uru k'ap'adap'edaa pera ployaa warra oodak'aa. Awaraará miak'ái 
k'iniadak'aa jíp'a itaa tídaittee Tachi Ak'óremaa máik'aapa oodait'ee irua 
oopi bik'a, wérade k'isia-ee. Mága p'oyaa ooruta pirá, oodapáde aji. 


Jesupa warrará bendiciada 
(Mr 10.13-16; Lc 18.15-17) 


13Maap'eda eperáarápa áchi warrará aneejida Jesumaa iru jua bimerá 
ara iri máik'aapa it'aa t'ímerá ára pari. Mamida Jesús k'op'iyoorápa mága 
unudak'ári, ma warrará aneedap'edaará itriajida. 14Mápai Jesupa mágaji: 

—iftrianaati! Ichiak'au mimaa warrará chepíti, Tachi Ak'orepa ara 
jlak'aará biitee pera ichi jua ek'ari, ichideerá p'aneedamerá. 

15Mága jarap'eda, ichi jua ara iri bi wápachi máik'aapa it'aa tii ara 
pari. Maap'eda ichi ode waji. 


K'íitráa p'arat'ara bi pedeeda Jesús ome 
(Mr 10.17-31; Lc 18.18-30) 


16Maapai k'úitráapa Jesumaa iidi cheji: 
—Tachi Jarateepari, ¿k'áare ne-inaa piata ooipia bima aji, it'aa wãit'ee? 
17 Jesupa p'anauji: 
—¿Sáap'eda mimaa mága iidi bima? aji. Tachi Ak'óre aupaita pia bi. Pi 
iaa wa k'inia bi pira, oopáde aji, Tachi Ak'órepa Moisemaa p'ípidade 
jara bik'a. 

18Ma k'ütráapa iidiji: 
—¿Chisagí üraade jara bik'a ooipia bima? aji. 
Jesupa p'anauji: 
—'Epera peenáaji; miak'ai bi pirá, awaraará ome k'aináaji; 
nechianáaji; seewa jaranáaji chiara k'achiade baaipiit'ee. 19Pichi 
ak'óre máik'aapa pichi nawe k'inia iru baparíiji máik'aapa ara 


pedee üriparíiji. * (Ex 20.12-16) 
Awaraará k'inia iru baparíiji pichi k'ap'ia k'inia iru baparik'a (Lv 
19.18) 


20Mápai ma k'ütráapa mágaji: 
—Ma jóma ooparida aji. ¿K'3ata waa ooyama? aji. 
21 Jesupa p'anauji: 

—Ne-inaa jóma oo k'inia bi pirá Tachi Ak'órepa k'inia bik'a, pichi 
net'aa netok'oonáji máik'aapa chupiria beerámaa ma p'arat'a téeji. Mága 
ooru pirá, ne-inaa pipiara iru baittee Tachi Ak'ore eujáde. Mága oop'eda, 
mi ome nipa chéji. 

22Ma K'iitráapa mága úrik'ári, k'ira pia-ee waji, p'arat'a audú K'inia 
bada perá. 
23Maap'eda Jesupa mágaji chi k'9p'iyoorámaa: 

—Mia wáarata jararu. Chaaree bait'ee p'arat'ara bi beeittee Tachi Ak'ore 
jua ek'ari ichideerá ome. 24Waya jarait'ee. Chaareera bida aji, p'arat'ara 
bi beeit'ee Tachi Ak'õre jua ek'ari, camello aguja taude wáyaai k'áyaara. 

25Chi k'óp'iyoorápa mága úridak'ári, waapiara p'era pik'a para beeji. 

Maápai iidijida: 

—Maágara, ¿K'aita p'oyaa ittaa wáyama? ajida. 

26 Jesupa áchimaa ak'iji máik'aapa p'anauji: 

—Eperáarápa p'oyaa ooda—e, audú chaaree bairá. Mamida Tachi Ak'óre— 

itee ne-inaa chaaree wé-—eda aji. 
27 Mápai Pedropa mágaji: 

—Tai net'aa jomaweda atabéijida pi ome nipapataadait'ee. ¿K'áata 

atadaitteema aji, ma pari? 
28 Jesupa p'anauji: 

—Mia wáarata jararu. Tachi Ak'órepa k'inia bak'ári, mi, chi Eperá 
Ak'óre Truadepema, su—ak'i beepiit'ee ichi rey su-ak'i beeparide 
it'ari ichi k'ira wáreede. Maapai pará mi ome nipapatap'edaará auk'a 
mama su-ak'i planeedait'ee rey su-ak'i beepari docede. Mama parapa 
Israeldeepa éreerá doce uchiadap'edaará iru p'anadait'ee pará jua ek'ari 
máik'aapa jaradaittee máirápa oopatap'edaa pia wa k'achia. 22Eperá 
mide ijáa bi k'aurepa atabéiru pirá ichi te, ipemaará, ipeweéraara, ak'óre, 
nawe, warrará maa-e pirá eujá, ma k'iyaara mágee ne-inaa pia atada 





*19.19 Dt 5.16-20. 

cien atait'ee na p'ek'au eujáde bi misa. Ma awara piuk'ári, it'aa wáitee. 
30 Mamida irapema waibiara p'aniirá eperáara k'irapite, ek'ariara 
p'anadait'ee Tachi Ak'õre k'irapite. Jódee ek'ariara p'aniirá eperáará 
k'irapite waibiara p'anadait'ee Tachi Ak'óre k'irapite. 


Jesupa mimiapataaráde nepirida 


) 0 1—Nága pik'a pait'ee Tachi Ak'orepa eperaara ichi jua ek'ari 
bik'ári, ichideerá p'aneedamerá. Tap'eda eujá chipari uchiaji 
mimiapataaraá jiride ichi uva k'áide mimianadamerá. 2Mimiapataarámaa 

jaraji ewari aba mimiada pari denario aba p'aaittee ma mimiapataará 
chaachaa. Mápai péiji mimiade. 3Ástaawa ma eujá chipari waya 
uchiaji mimiapataará jiride. P'uuru jade net'aa netopatamái unu cheji 
mimiapataará mimia wee para bi. 4Mãga unuk'ári, mágaji: “Pará 
ichiaba wádapáde aji, mimiade mi uva k'áide. Mia pia p'aayada aji, pará 
mimia pari.” Mápai wájida mimiade. 5Imat'ipa ma eujá chipari waya 
uchiaji mimiapataará jiride, ai naaweda oodak'a. Ichiaba k'ewara auk'a 
ooji. £Mata waya k'ewaraa uchiaji máik'aapa waya unu cheji awaraa 
mimiapataará p'uuru jade p'ani, mimia wee para bi. Mapa mágaji: 
“¿Sáapleda pará nama mimiada-ee k'eu wádama?” aji. 7P'anaujida: 
“Apidaapa taimaa mimia teeda—e pera, mimiada-e p'lanida” ajida. Mápai 
ma eujá chiparipa mágaji: “Mimianadapáde aji, mi uva k'áide.” 
8"P'áriupodopa ma eujá chiparipa mágaji chi mimiapataará poro 

waibiamaa: “T'ipáde aji, mimiapataará jóomaweda. Naapiara p'aapáde aji, 
chi t'ée tiudap'edaarámaa máik'aapa jómaará k'iyaara t'ée p'aapáde aji, 
chi naapiara tiudap'edaarámaa.” 2Mága ooji. K'ewara tiudap'edaarámaa 
p'aaji denario aba, eperá chaachaa. 10 Apemaarámaa p'aa aupak'ári, 
pachejida chi naa mimiadap'edaará. Mágiirápa k'isiajida p'arat'a 
audupiara jitadaittee apemaará k'iyaara. Mamida mága-e paji. Áchimaa 
ichiaba denario abapai p'aaji chi mimiadap'edaa pari. 11 Àchi p'arat'a 
jitadak'ári, ik'achia pedee p'aneejida ma eujá chipari ome: 12“Ma t'ée 
hora apai mimiadap'edaarámaa pia denario aba p'aajida ajida. Jódee 
tai tapleda weda ak'órejirumaa mimia k'eudap'edaa párita áchi ome 
auk'a p'aaji. ¡Taimaa audupiara teeipia bida!” ajida. 13 Mamida ma 
eujá chiparipa áchidepema abaamaa p'anauji: “Mia pará k'ííra-eda 
aji. ¿Parápa jarajida-ek'á aji, ewari aba mimiada pari denario abapai 
iididait'ee? 14Pichi p'arat'a jitapáde aji, máik'aapa k'iiwee wápáde aji. Mia 
auk'a plaa k'inia bi pirá chi t'ée ttudap'edaarámaa, mága ooit'eeda aji. 
15 ¿Mi na eujá chipari-ek'á? aji. Michi p'aratta ome ooi michia oo k'inia 
bik'a, mere pera. ¿Pará t'ári k'achia jonik'á aji, mi t'ári pia bairá?” 

16Mãga nepirip'eda, Jesupa mágaji: 

—Maága bi Tachi Ak'óre ome. trapema t'ée chedap'edaará Tachi Ak'órepa 
achi bimerá ichi jua ek'ari, naapiara ichideerá p'aneedait'ee ichi k'irapite. 

Mamida chi naapiara chedap'edaará Tachi Ak'õrepa áchi bimerá ichi jua 
ek'ari, mága p'aneeda—e payada aji, t'če p'aneedait'ee pera ichi k'irapite. 


Jesupa jarada Opee jarada ichi peedait'ee 
(Mr 10.32-34; Lc 18.31-34) 


17 Jesús wárude Jerusalén p'uurudee, chi k'9p'iyoorá doce awara ãi t'i 
pe ataji máik'aapa mágaji: 

18 —Tachi wáruta Jerusalendee. Mama mi, chi Eperá Ak'ore 
Truadepema, jita atadait'ee máik'aapa ateedait'ee p'aareerá poroorámaa 
máik'aapa Moisepa p'áda jarateepataarámaa peepit'aadamerá. 19Máirápa 
mi teedait'ee k'ira tewaraarámaa mi oo iru p'anadamerá, widamerá, 
máik'aapa kurusode peet'aadamerá. Mamida ewari Opeemaa waya 
chok'ai p'irabaiit'eeda aji. 


Zebedeo wérapa Jesumaa chupiria iidida 
(Mr 10.35-45) 


20 Zebedeo wēra chi warrará Santiago, Juan ome Jesús k'ait'a chejida. 
Ma wēra iru k'irapite bedabai niba cheji chupiria iidiit'ee. 21 Mága 
unuk'ári, Jesupa iidiji: 

—¿K'áata k'inia bima? aji. 

Ma werapa p'anauji: 

—Jarapáde aji, pi eperáará rey beek'ári, mi warrará su-ak'i 
p'aneedamerá pi ik'aawa, aba juaraare, aba juabi eere. 

22Mapai Jesupa mágaji ma warrarámaa: 

—Parápa wáara k'awada-e p'ani k'áata iidi p'ani. ¿Parápa ne-inaa 
K'achia choodaik'á aji, mia chooit'ee bik'a? 

P'anaujida: 

— ¡P'oyaadaipi! 

23Maápai Jesupa mágaji: 

—Parápa ne-inaa k'achia choodait'eeda aji, mia chooit'ee bik'a. Mamida 
mia ployaa jara—e k'airáta mi juaraare wa juabi eere su-ak'i p'aneedait'ee. 
Mi Ak'orepapai jarayada aji. 

24 Apemaará diez k'op'iyoorápa úridak'ári Santiago Juan ome 
iididap'edaa, k'iraudachida áchi ome. 25Mapa Jesupa chi k'dp'iyoorá 
jómaweda tí p'e atap'eda, mágaji: 

—Parápa k'awa p'ani ijáadak'aa beerá poro waibiarápa achia oo 
k'iniata oopipata eperáarámaa. Waaweepa achi jua ek'ari p'aniirápa 
oopata achia jara p'anik'a. 26 Mamida parápa oodaik'araa bi ma poro 
waibiarápa oopatak'a. Ma k'áyaara ijáapataara t'áide chi waibiara pa 
K'inia bipa apemaaraá chupiria k'awaaipia bi máik'aapa K'aripaipia bi. 
27Pia jaraiteera, parádepema aba poro waibia pa k'inia bi pirá, awaraará 
K'aripaipia bi esclavopa chipari k'aripaparik'a. 28Mi, chi Eperá Ak'óre 

Truadepema mida, na p'ek'au eujáde che—e paji eperáarápa mi jiia 
iadamerá. Jip'a cheji eperáará k'aripa ataittee o k'achiadeepa. Piut'ee 
eperáará chok'ara uchiadamerá p'ek'au k'achia jua ek'ariipa. 


Jesupa tau p'áriu bee omé jipada 
(Mr 10.46-52; Lc 18.35-43) 


29 Jesús chi k'op'iyoorá ome Jericó p'uurudeepa uchia wádak'ári, 
eperáará chok'ara t'ée nipajida. 30Mama tau p'áriu bee omé o bi ik'aawa 
su-ak'i p'anajida. Úridak'ári Jesuta wáyaa wa, biajida: 

—i¡Tachi Waibia, Rey David Warra, tai chupiria k'awaapáde! ajida. 

31 Eperaara auk'a wa nipadap'edaarápa itriat'aapachida k'¡up'ee 
p'aneedamerá. Mamida waapiara biapachida: 

—i¡Tachi Waibia, Rey David Warra, tai chupiria k'awaapáde! ajida. 
32Mápai Jesús ak'iní beep'eda, tí ataji máik'aapa iidiji: 

—¿K'áata K'inia p'anima aji, mia oomerá pará ome? 

33P'anaujida: 

—Tachi Waibia, tachi taupa pia unu k'inia p'anida ajida. 

34Mága úrik'ári, Jesupa chupiria k'awaaji máik'aapa taumái t'óbaiji. 
Aweda tau pia unujida. Mápai wájida Jesús t'e. 


Jesús Jerusalén p'uurudee wáda 
(Mr 11.1-11; Lc 19.28-40; Jn 12.12-19) 


2 1 1Jerusalendee wádak'ári, panajida Betfagé p'uuru k'idaa. Ma 
p'uuru Olivo Eede baji, Jerusalén k'ait'a. Mama p'anide Jesupa 
chi k'óp'áyoorá omé naa péiji p'uurudee. 2Mãgaji: 

—Wáti ara bi p'uuru tachi k'irapite bimaa. Jama ununadait'ee burro 
wëra ji baini bi chi warra ome. Era atáti máik'aapa anéeti. 3Apidaapa 
ateepi-e pirá, jaráti: “Tachi Waibiapa arak'atia atee k'inia bi. Waya tee 
chedait'eepi.” 

4Maga paji chonaaráweda Ak'óre pedee jaraparipa jaradak'a: 

5 Jaráti Sión” puurudepemaarámaa: “iAk'íti! Páchi Rey cheru, 
chupiria beerá chepatak'a burro iri. Cheru ne-animal ne-inaa 
uapata warra, burro chak'e Tri.” ” (Zac 9.9) 

6 Jesús k'op'ayoora wájida máik'aapa oojida irua jaradak'a. 7 Aneejida 
ma burro wéra chi warra chai ome. Maap'eda ma fri ata bijida áchi 
iripema p'aru jipatap'edaa, Jesús bataup'eda aide su-ak'i beemerá. 
8Eperáará ode see níbaji. Uk'uruurápa áchi p'aru t'ó jera bijida o jáde, 
Jesús aide wámerá. Awaraarápa k'iru tiapedapeda, bipachida ma o jade, 
achi rey pai jiak'aapa. 9Jesús naa wádap'edaarápa máik'aapa t'ée che 
waádap'ledaarápa o-la biapachida: 





*21.5 Chonaaráweda Jerusalén tíjarapachida David P'uuru maa-e pirá Sión. 

—iHosana!" ¡Tachi K'aripapari, Rey David Warra cheru! iTachi Ak'orepa 
ichita pia ak'i bapariit'ee ichia rey péida! iK'ira wáree Ak'óre 
eujáde, Tachi K'aripapari cheru pera! ¡Hosana!” (Sal 118.25-26) 
10 Jesús Jerusalén p'uurude panak'ári, puuru pidaará jóma biuk'a 
níbeeji. Chok'araarápa iidipachida: 
—¿K'aima ajida, jágí? 
11 Mápai awaraarápa p'anaujida: 
—Nagí Jesús, Tachi Ak'óre pedee jaraparipi, Nazaret p'uurudepema. 
Magi p'uuru Galilea eujáde bi. 


Jesupa ne-inaa netopataará jérek'ooda 
Ak'ore te waibiadeepa 
(Mr 11.15-19; Lc 19.45-48; Jn 2.13-22) 


12Maap'eda Jesús Tachi Ak'Ore te waibiade t'íuji máik'aapa netaa 
netopataará taawaa jérek'ooji. P'arat'a tau tterabaipataará mesa sia 
bat'ak'oo waji, paloma netopataará banco paara. ` 13 Mápai mágaji: 
—Tachi Ak'úre Úraa p'a jera bide jara bi: 
“Mi te itaa t'ipata teda apataadait'ee.” (Is 56.7) 
“Mamida parapa nechiapataará ték'ata oo iru p'ani.' (Jer 7.11) 
14 Jesús at'ári Ak'ore te waibiade bide, irumaa chejida tau p'áriu 
beerá máik'aapa chiwa beerá. Mápai Jesupa jóma jipak'ooji. 15 Mamida 
p'laareerá poroorá Moisepa p'áda jarateepataará ome k'Iraudachida 
unudak'ári Jesupa ma ne-inaa pia oo bi máik'aapa úridak'ári warrará 
nága bia para bi Tachi Ak'óre te waibiade: “¡Hosana! ¡Tachi K'aripapari, 
Rey David Warra!” 16Mápai Jesumaa mágajida: 
—K'iup'ee beepipáde ajida. <Uri—e bik'á ajida, achia jara jóni? 
Jesupa p'anauji: 
—Uri bida aji. ¿Parápa nágí leeda-e p'anik'3? 
'Ak'ore, pia warra chak'eerámaa k'aripipari máik'aapa jude beerámaa 
t'ári ola itaa ti k'awapipari. (Sal 8.2) 
17 Mápai Jesupa máirá atabéiji máik'aapa waji Betania p'uurudee k'áide. 


Jesupa higuera biirimaa ijíati pedeeda 
(Mr 11.12-14, 20-26) 


18Tap'eda Jesús waya chek'ári p'uurudee, jarrapisia níbeeji. 19Ma che 
wade higuera biiri unuji o bi ik'aawa baini bi, k'iru paraa. Mápai araa 
ak'inaji, chau bi jíak'aapa. Mamida chau-ee baji. Chi k'iru aupaita unuji. 
Mápai ma higuera biirimaa mágaji: 





*21.9 Hosana jara K'inia bi Tachi O K'achiadeepa K'aripa Atapari. “21.12 Mága oo—e paji 
Tachi Ak'õre te waibia edajáde. Ooji chi te íuk'idaa, judio-eerá t'iudaipia bada t'iak'au 
badamái. 

— ¡Pi waa chauk'aa pait'eeda! aji. 

Aweda ma higuera biiri piidachi. 22Mága unudak'ári, chi k'op'iyoorá 
ak'itrua para beeji máik'aapa mágajida: 

—¿Sáap'eda aweda já higuera biiri jágá piidachima? ajida. 

21 Jesupa p'anauji: 

—Mia wáarata jararu. Parápa Tachi Ak'órede wáara ijáaruta pira, 
iididaipia bi irua ne-—inaa oomera; páchi t'áridepai k'isiada—ee: “¿Tachi 
Ak'õrepa ooik'a?” Magara mia oodak'a já higuera biiri ome, parápa oodai. 
Ma awara ara bi eemaa jararutara “Jámáik'aapa áyaa wáji máik'aapa 
p'usa jáde baaináji”, mága oopidaipi. 22Parápa ne-inaa jóma iidiruta it'aa 
tí p'lanide t'áripa ijáa p'anadairá, ma ne-inaa iru p'anadait'ee. 


Tachi Ak'órepa Jesús péida 
(Mr 11.27-33; Lc 20.1-8) 


23 Ma t'éepai Jesús t'iunaji Tachi Ak'Ore te waibiade. Mama jarateemaa 
bi misa, p'aareerá poroorápa judiorá poro waibiará ome Jesumaa iidijida: 

—¿Tachi Ak'õrepa tai biji-ek'á ajida, ichi te waibia ak'idamerá? ¿K'aipa 
pimaa nága oopi bima? ajida. 

24-25 Jesupa p'anauji: 

—Mia pida parámaa iidiittee: ¿K'aipa péijima aji, Juan Bautista 
poro choo chemerá; Tachi Ak'órepa maa-e pirá eperáarápa? Parápa 
p'anaurutara, mia pida jarayada aji, k'aipa mimaa nága oopi bi. 

Maápai áchi pitapai pedee para beeji: 

—Tachi Ak'órepa péidada aruta pirá, irua iidiittee: “Magara ¿sáap'eda 
Juan ŭraa ijáada-e pajima?” 26 Jódee jararuta pirá “eperáarápa Juan 
péijida”, jómaweda k'iraudaridait'ee tachi ome, Aachia ijáapata pera Juan 
Tachi Ak'óre pedee jarapari paji. 

27 Mapa p'anaujida: 
—K'awada-e p'anida ajida, k'aipa Juan péiji. 
Mápai Jesupa mágaji: 
—Magara mia pida jara-eda aji, k'aipa mimaa nága oopi bi. 


Jesupa warrará omeede nepirida 
28 Mápai Jesupa iidiji: 

—¿K'áata k'isia p'anima aji, parápa? Eperápa warrará omé iru baji. 
Abaamaa jaraji: “Warra, wápáde aji, mimiade mi uva k'áide.” 22Chi 
warrapa p'anauji: “¡Mi wa k'inia—eda!” aji. Mamida t'éepai, k'isia awara 
ataji máik'aapa waji mimiade. 30Maap'eda ma eperápa chi apema 
warramaa auk'a jaranaji. Ma warrapa p'anauji: “Ak'óre, mi wáit'eeda aji, 
mimiade.” Mamída mimiana-e paji. 

31 Mápai Jesupa iidiji: 
—¿Chiságí warrapa oojima aji, chi ak'órepa k'inia badak'a? 

P'anaujida: 
—Chi naa chok'ada warrapa. 
Mapai Jesupa magaji: 

—Mia waarata jararu. Cesar-it'ee impuesto p'epataara maik'aapa 
prostitutaara Tachi Ak'oredeera p'aneedait'ee pará naa. 32¿Sáap'eda? Juan 
Bautista chek'ári jarateede eperãarãpa p'ek'au k'achia oo amaadamera 
máik'aapa t'ári pia panapataadamerá, parapa ijáada-e paji. Jódee ma 
Cesar-ittee impuesto p'epataará máik'aapa ma prostitutaarápa ijáajida 
Juan pedee máik'aapa oojida irua jaradak'a. Mamída parápa mága 
unujida mida, k'isia awara atada-e paji iru pedee ijáadait'ee. 


Jesupa mimiapataara k'achia beeráde nepirida 
(Mr 12.1-12; Lc 20.9-19) 

33 —Úríti mia nepiriru jarateeit'ee: Eujá chiparipa uva eujá uuji 
máik'aapa tiak'auk'ooji. Ichiaba bogo máudee ooji uva aide piart'idait'ee. 
Maápai te it'ia ooji itiipa uva eujá jóma ak'i panadamerá. Maap'eda ne- 
uu eujá ak'ipataará jiriji aide mimiadamerá máik'aapa awara áyaa waji. 
34T'éepai uva oropata ewari pak'ári, péiji chi mimiapataará iidinadamerá 
ichi eere bee bi chauda tee péidamerá. 35Mamida chi eujá ak'ipataarápa 
ma mimiapataará jita atadak'ári, aba sik'oojida, awaraa jip'a peejida 
máik'aapa awaraamaa máupa bat'ajida. 36 Maap'eda ma eujá chiparipa 
awaraa mimiapataará péiji. Mamida ma ne-uu ak'ipataarápa naaweda 
oodap'edaak'a oojida máirá ome. 

37'Maap'eda, chi warra péiji. K'isiaji: “Mi warra pera iru 
waaweedait'ee.” 38 Mamida magi unudak'ári, mágajida: “Jágipa ichi ak'ore 
net'aa jóomaweda atait'ee chi ak'ore piuk'ári. Peet'aadáma ajida. Maga 
na eujá jóomaweda tachide payada” ajida. 32Mága k'isiadap'edaa pera, 
chi warra atadachida máik'aapa ma uva eujádeepa uchia atadap'eda, 
peet'aajida. 

40 Mápai Jesupa mágaji arii p'anadap'edaarámaa: 

—Chipari wak'ari ma eujá ak'ipataarámaa, ¿k'áata k'isia p'lanima aji, 
irua ooittee ma ak'ipataará ome? 

4 P'anaujida: 

—Ma eujá ak'ipataará jóomaweda peek'ooit'ee, chupiria k'awa-ee. Mápai 
ma uva eujá biyada ajida, awaraará jua ek'ari, chaujara pak'ári áchia 
teedamerá ichi eerepema. 

42Mápai Jesupa mágaji: 

—¿Parápa waide nága leeda-e p'anik'á aji, Tachi Ak'óre Úraa p'á jera 
bide? 

“Te oopataarápa mau k'iniada—e padap'edaa pipiara padachi. Tachi 
Ak'órepa mága ooji, tachia unudamerá máik'aapa ak'itrua para 
beemerá.' (Sal 118.22-23) 

43 Maperá mia jara bi: Tachi Ak'órepa pará bi-e pait'ee ichi jua ek'ari, 
ichideerá p'aneedamerá. Ma k'iyaara awaraaráta ichideerá p'aneedait'ee, 
achia teepata pera ichi eerepema chauru, parápa teedai k'iyaara. 

44 “Eperá ma mau pipiara bi iri tíutiru pirá, magi p'u oodaipari, 
p'arat'u mau iri baaik'ári áridaiparik'a. Jódee ma mau epera iri 
baairu pirá, magi jót'aaittee mau choma p'arat'u iri baaik'ári 
jódaiparik'a; chi p'ora aupai beeparik'a.” (Is 8.14) 

45P'aareerá poroorápa fariseorá ome Jesupa nepirida úri aupadak'ári, 

k'awaajida irua áchideta jara baji. 46 Mapa iru jita atapi k'iniadachida. 
Mamída waawee p'anajida eperáarápa ijáa p'anadap'ledaa pera Jesús 
Tachi Ak'óre pedee jarapari. 


Miak'aipata fiestade nepirida 
(Lc 14.15-24) 
2 2 1Jesupa waya jarateemaa beek'ári, nepiriji: 
2—Nága pik'a pait'ee Tachi Ak'órepa eperáará ichi jua 
ek'ari bik'ári, ichideerá p'aneedamerá. Reypa k'isia iru baji miak'áipata 
fiesta ooit'ee ichi warra-it'ee. 3Chi mimiapataará pëiji ichia eperáará 
tí péida p'e atanadamerá. Mamida che k'iniada-e paji. 4Waya awaraa 
mimiapataará chok'ak'ári, mágaji: “Jaranadapáde aji, mia tf pëida 
eperáará chedamerá chik'o iipa níbaira. Peepiji p'ak'a, awaraa ne- 
animal poreera iru bada ome. Magi jóma lipa ak'iní bairá, chedapáde 
aji, miak'áipata fiesta oode.” 5Mamida ma eperáarápa úri k'iniada-e 
paji irua jara péida. Fiesta oode chedai k'iyaara, aba waji ichi eujádee. 
Jódee awaraa waji nettaa netode. $Apemaarápa eperáará reypa péida 
jita atadak'ári, pua oojida peet'aarutamaa. 7 Reypa mága k'awaa 
atak'ári, k'iraudachi. Mapa péiji ichi soldaorá ma eperáará peenadamerá 
máik'aapa áchi puuru paat'aadamerá. 8Maap'eda mágaji chi 
mimiapataarámaa: “Miak'áipata fiesta at'ári oodait'ee. Mamida ooda-e 
ma tí péida eperáará ome, chedaamaa p'anadap'edaa pera. *Mapa 
waádapáde aji, calle jidee máik'aapa chi unurutaarámaa jaradapáde aji, 
mi ome fiesta oode chedamerá.” 10 Aramágá chi mimiapataará wájida 
calle jádee. Chok'ara p'e aneejida; eperáará pia beerá, k'achia beerá paara. 
Maga ma rey te p'u níbeeji eperáarápa. 
11”Mamida rey tíiuk'ári ma p'e aneedap'edaará ak'ide, unuji eperá 
miak'áipata fiestade jipata p'aru ji-ee bi. 12Mapa mágaji: “K'op'ayo, ¿sága 
tíujima aji, nama, fiestade p'aru jipata jí-ee?” Mamída ma eperá k'iup'ee 
beeji. 13 Maperá reypa jaraji chi mesa ak'ipataarámaa: “Já eperá biiri, 
jua ome ji níbidapáde aji, máik'aapa taawaa p'áriudee ateedapáde aji, 
mama jéemerá, k'ida kierrkierree para bamerá pluapa.” 14Tachi Ak'órepa 
chok'ara tí péipari. Mamida chok'ara-ee jiritterapari wápiit'ee ichi 
truadee. 

Impuesto-it'ee reymaa p'arat'a p'aapatap'edaa 
(Mr 12.13-17; Lc 20.20-26) 


15Ma t'ëepai fariseorá chip'edaidap'eda, pedeeteejida Jesús k'üradait'ee. 
P'anauru pirá, imiateedai máik'aapa peepit'aadai. 16Ma-it'ee pëijida áchi 
eere p'lanadap'edaará, Rey Herodes eere p'anadap'edaará ome Jesumaa. 
Mairapa mágajida: 

—Tachi Jarateepari, taipa kawa p'ani pia wáarata jarapari máik'aapa 
jarateepari p'anapataadamerá Tachi Ak'õrepa k'inia bik'a, eperáarápa 
achia k'iniata oopata mida. K'awa p'ani pia eperáará iripai ak'ik'aa; 
ma k'áyaara tachi t'áride iru bi ak'ipari. 17 Maperá k'awa k'inia p'ani 
pia k'áata k'isia bi. ¿Pia bik'á ajida, impuesto p'aadaittee Cesarmaa, wa 
mága-e? 

18 Jesupa k'awa bada pera máirápa k'isia k'achia iru p'ani, mágaji: 

— ¡Seewata parápa Tachi Ak'orede ijáapatada apata! ¿Sáap'eda mi k'üra 
K'inia p'anima? 19Ak'ipidapáde aji, p'arat'a tau impuesto p'aapata. 

Aramágá denario aneejida. 20Mápai Jesupa iidiji: 

—¿K'ai K'irata nade bi máik'aapa K'ai títa p'á bima? aji. 

21P'anaujida: 
—César k'ira máik'aapa ichi títa p'á bida ajida. 
Mápai Jesupa mágaji: 

—Magara téeti Cesarmaa irua net'aa iidipari, máik'aapa auk'a téeti 

Tachi Ak'óremaa irua iidipari. 
22Mága úridak'ári, ak'itrua para beeji máik'aapa erreujida. 


Chok'ai p'irabaidait'eeráde iididap'edaa 
(Mr 12.18-27; Lc 20.27-40) 

23Ma ewate weda saduceorá úk'uru Jesumaa chejida. Mágiirápa 
ijáadak'aa tachi piup'eda chok'ai p'irabai. Maperá mágajida: 

24 —Tachi Jarateepari, Moisepa jaraji eperá miak'ái bi warra wee piuru 
pirá, chi ipemapa iru wēra ataipia bi máik'aapa ai ome warra ooipia bi 
chi ipema piuda K'ap'ia pari.* 25Tai t'áide p'anapachida ipemaará siete. 
Chi naapema miak'aiji. Mamida warra wee piuji. Mágá chi wēra beeji chi 
araarepema ípema ome. 26Mamida mágí ichiaba warra wee piuji. Chi 
araarepema máik'aapa araarepema miak'áijida ma p'étráa ome. Mamida 
auk'a warra wee piujida. Ma t'éepai chi apemaará jida miak'áijida ma 
p'étráa ome. Mamíida áchi jóomaweda warra wée piujida. 27 Maap'eda, 
ma wēra ichiaba piuji. 28¿K'iata k'isia bima? ajida. Eperaara piudap'eda 
chok'ai p'irabaidak'ári, ¿chiságí ipemata ma wēra imik'ira paitteema ajida, 
achi jómaweda iru ome miak'ai p'anadap'edaa pera? 





*22.24 Dt 25.5-10. 

29 Jesupa p'anauji: 

—Parápa pia k'awada-e p'ani Tachi Ak'óre Úraa p'ada máik'aapa 
k'awada—e p'ani ne-inaa jómaweda iru juapa oopari. Mapa parapa pia 
k'isiada-e p'ani. 30Eperáará piudap'eda chok'ai p'irabaidak'ári, imik'Traará 
wéraará ome waa miak'iida-e pait'ee. Angeleerá ichi truade p'aniirák'api 
p'anadait'ee. 31 Ma awara parápa k'achia k'isia p'anapata jaradak'ári 
piudap'edaará chok'ai p'irabaidak'aa. ¿Parápa leeda—e p'anik'a Tachi 
Ak'óre Úraa p'ádade jara bi? 

32'Mi pi chonaará Ak'óre Waibia; Abraham, Isaac, Jacob ijáadap'edaa 
Ak'óre Waibia (Ex 3.6) 
¡Tachi Ak'óre piudap'edaará Ak'óre Waibia—epi. Chok'ai p'aniirá Ak'ore 
Waibia! 
33Mága úridak'ári, eperáará ak'itrua para beeji, Jesupa mágá k'isia 
k'awaa jarateeda perá. 


Tachi Ak'óre Úraa waibiara bi 
(Mr 12.28-34) 


34Fariseorápa k'awaa atadak'ári Jesupa ma saduceorá k'iup'eepik'ooda, 
chip'ejida. 35Maap'eda Jesús k'üra k'iniapa Moisepa p'áda jarateeparipa 
iidiji: 
36—Tachi Jarateepari, ¿chiságí firaata waibiara bima aji, apema Ak'óre 
Úraa p'idadepema k'áyaara? 
37 Jesupa p'anauji: 
—“Tachi Ak'óre Waibia k'inia iru baparíiji pichi t'áripa máik'aapa 
ne-inaa jómaa k'áyaara iru k'inia iru baparíiji. Ewari chaa k'isíaji 
irude pichi t'áripa.” (Dt 6.5) 
38 Mágita chi üraa naapiara; awaraa üraa k'iyaara pipiara bi. 
39 Araarepema mágik'a bi: 
“Awaraará k'inia iru baparíiji pichi k'ap'ia k'inia iru baparik'a. (Lv 
19.18) 
40Ma üraa omeeweda waibiara p'ani, madeepa uchiadap'edaa perá 
awaraa üraa jomaweda Moisepa p'ada máik'aapa Tachi Ak'óre pedee 
jarapataarápa p'idap'edaa. 


K'aideepa uchiada Tachi Ak'órepa péida 
(Mr 12.35-37; Lc 20.41-44) 
4 Fariseorá at'ári see níbide, 42 Jesupa iidiji: 
—¿K'áata k'isia p'anima aji, parápa? ¿K'aideepa uchiayama aji, Tachi 
Ak'órepa péiit'ee bi, Mesías apata? 
P'anaujida: 
—Rey Daviddeepa uchiait'eeda ajida. 
43Mápai Jesupa mágaji: 

—Magara, ¿sáap'leda Rey Davidpa irumaa: “Tachi Waibia” aji, Tachi 
Ak'ore Jaurepa nága jarapik'ári? 

44 “Tachi Ak'orepa jaraji Tachi Waibiamaa: “Pi mi ome auk'a waibia 
bairá, su-ak'i beepáde aji, mi juaraare, mia pi k'ira unuamaa iru 
p'lanapataará p'oyaaru misa.” ”” (Sal 110.1) 

45Davidpa ichi éreerádeepa uchiaitee bimaa taraji “Tachi Waibia”. ¿Mapa 
K'awada-ek'á aji, Mesías waibiara bi chonaaráwedapema Rey David k'áyaara? 

46 Ma fariseorápa maarepida p'oyaa p'anauda—e paji. Maadamáiipa 

waawee p'aneejida waa iididait'ee. 


Jesupa jarada fariseoráde 
máik'aapa Moisepa p'áda jarateepataaráde 
(Mr 12.38-40; Lc 20.45-47) 


) 3 1Ma téepai Jesupa mágaji eperáarámaa máik'aapa chi kóp'iyoorámaa: 
2—Moisepa p'ada jarateepataarápa fariseorá ome jarateepata k'áata 

jara p'anik'a. Mamida plananáati áchi p'anapatak'a, ne-inaa jaradap'eda, ne-inaa 
awaraata oopata pera. 4Eperáarámaa ne-inaa audú chok'ara oopipata. Mamida 
chupiria kawaadak'aa árapa poyaa ooda-e pak'ãri. 5Achia ne-inaa jóma 
oopata awaraarápa áchi t'o panadamerá. Porode máik'aapa juade p'irajipata 
ne-e jobiadee ooda Tachi Akóre Úraa p'áda ome. Ma awara paru teesoo sidibai 
i jiichoo jipata awaraarápa pia unudamerá. 6 Nek'onadak'ári awaraará ome, 
su—aki paneepata jóomaará taide, poro waibiará su—ak'i paneepatamái. Ichiaba 
Tachi Ak'óre Úraa jarateepata tede p'anadak'ári, su-aki beepari pipiara bide 
su—aki paneepata. 7Ma awara calle jade nipadak'ári, k'inia panapata jóomaarápa 
áchimaa saludaadamerá máik'aapa “Tachi Jarateepari” adamerá.* 

8”Parápa jódee mága oodaik'araa bi, pará auk'a p'anadairá ipemaarák'a 
máik'aapa Jarateepari Waibia apai iru p'lanadairá. 9Ichiaba na p'ek'au 
eujádepema apidaamaa “Tachi Ak'óre” adaik'araa bi, parápa Ak'óre 
apai iru panadairá Ak'óre truade. 10Ichiaba jiridaik'araa bi awaraarápa 
pará “tachi waibiará” adamerá mi, Cristo aupaita, pará Poro Waibia 
pera. 11 Parãdepema waibiara bita apemaará jua ek'ari baipia bi áchi 
mimiaparik'a. 12Chi waibiara pa k'inia bi ek'ariara beeit'ee. Jódee chi 
ek'ariara bi mida t'ári o-1a bapari pirá, waibiara pait'ee. 


Jesupa jarada judiorá waibiaráde 
(Mr 12.40; Lc 11.39-52) 


13—¡Aai, Tachi Ak'orepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'Orede ijáapatada apata! Pará 





"22.44 Griego pedeede: Pichi biiri ek'ari biru misa. “23.7 Hebreo pedeede: Rabí, jara 
k'inia bi Tachi Ak'óre Úraa p'áda jarateepari. 

k'aurepa eperáará p'anadak'aa Tachi Ak'õre jua ek'ari. Pará jida ichideerá 
p'aneeda-e pait'ee, eperáarámaa ijáapi k'iniada-e p'anadairá irua péidade. 

14 PiAai, Tachi Ak'órepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'órede ijáapatada apata! 
Parápa p'etraara te jári atapata máik'aapa taará it'aa t'ípata eperáarápa 
pará pia ak'idamerá. ¡Maperápi Tachi Ak'drepa pará k'achiara ooit'ee 
awaraará k'achia ooi k'iyaara!] 

15”¡Aai, Tachi Ak'órepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'orede ijáapatada apata! T'imí 
wapata parapa ijáapata jarateede, mágá eperáará páchi eere tíudamerá. 
Mapai aba páchi eere pa atadak'ári, parapa jaratee jónipa magi papipata 
páchi k'áyaara audupiara atuamerá. 

16'¡Aai, Tachi Ak'órepa pará k'achiadee péiit'ee! ¡Pará tau p'áriu 
beerák'api p'ani, pariatua o ak'ipimaa p'anadairá awaraarámaa! Parápa 
jarapata pipiara bi eperáarápa juraadamerá Tachi Ak'óre tede níbi nge 
k'irapite, ichi te waibia k'irapite juraadai k'iyaara. 17 ¡K'ira k'awa-ee pik'a 
p'ani máik'aapa tau p'ariu pik'a p'ani! ¿Tachi Ak'ore te waibia piara bi- 
ek'á née iru tede awara bida k'iyaara? 18Parápa ichiaba jarapata pipiara 
bi juraadamerá ne-inaa altar tri bidap'edaa paadait'ee k'irapite, Tachi 
Ak'õre tedepema altar kirapite juraadai k'iyaara. 19iTau p'áriu pik'a 
p'aniirá! ¿Altar awara bida Tachi Ak'õre-it'ee piara bi-ek'á ne-—inaa ma 
altar iri bida k'áyaara? 20Eperápa ne-inaa ooit'eeda ak'ári Tachi Ak'õre 
altar kTrapite, ma altar k'irapitepai juraa—e bi. Auk'a juraa bi ne-inaa 
ma altar fri bi kTrapite. 21 Ma awara eperápa ne-inaa ooit'eeda ak'ári 
Tachi Ak'õre te waibia k'irapite, ma te k'irapitepai juraa—e bi. Auk'a juraa 
bi Tachi Ak'óre k'irapite, iru ma tede bapari pera. 22Ichiaba eperápa ne- 
inaa ooit'leeda aru pirá ne-inaa it'ari níbi kTrapite, ma pedee auk'a jara bi 
Tachi Ak'ore su-ak'i beepari k'irapite máik'aapa Tachi Ak'óre k'irapite, iru 
ma su—ak'i beeparide su-ak'i bapari pera. 

23"¡Aai, Tachi Ak'órepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'órede ijáapatada apata! 
Tachi Ak'Ore-it'ee awara bipata nágee aliño: menta, anís, comino; 
mágí diezdepema chaa, aba. Mamida oodak'aa nágí Tachi Ak'óre Úraa 
p'idadepema úraa waibiara jara bik'a: “Awaraará k'üradaik'araa bi; 
awaraará chupiria k'awaadaipia bi; oodaipia bi parápa oodait'eeda 
apatak'a.” Magi üraa jara bík'ata oodaipia bi, auk'a ne-aliño ome 
oopatak'a. 24¡Pará tau p'áriu beerák'api p'ani; pariatua o ak'ipimaa 
p'anadairá awaraarámaa! ¡Pania néesipata ne-animal chak'eerá 
tíunaadamerá pania toparide! Mamida parapa k'awada-ee, camello 
k'ap'ia joma mit'aak'ajík'api p'ani. 

25"¡Aai, Tachi Ak'órepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'orede ijáapatada apata! 

Parápa vaso máik'aapa p'arat'u taawaik'a eere pi-ia siipata. Mamida magi 
edajáde ipuru bi ne—inaa k'achiapa, pará t'ári k'achia p'anadairá. Chiara 
net'aa chiapata máik'aapa chíara k'ürapata. 26¡Fariseo, pi tau p'áriu pik'a 
bi! Naapiara chi vaso edajáde síiji. ¡Mágá chi taawaik'a eere ichiaba sii 
beeipi! 

27"¡Aai, Tachi Ak'órepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'Orede ijáapatada apata! Pará 
nága pik'a p'ani. Jáiradepema mau te t'o-t'oo p'urupata taawaik'a eere, 
pi-ia unudamerá. Mamida ma mau te edajáde paraa piudap'edaará 
K'ap'ia mik'ia biiri ome. 28Mága pik'a parápa ne-inaa k'ira t'ádoo oopata 
taawaik'a eere pi-ia unudamerá. Mamída pará edajáde k'ürayaa, t'ári 
K'achia-idaa p'ani. 

29¡Aai, Tachi Ak'órepa pará Moisepa p'áda jarateepataará fariseorá 
ome k'achiadee péiit'ee! ¡Seewata Tachi Ak'órede ijáapatada apata! 
Parápa te chak'e pi-ia máudee oopipata chonaaráwedapema Ak'ore 
pedee jarapataará iadap'edaa iri. Ma awara chonaaráwedapema t'ári pia 
p'anadap'edaará iadap'edaamái parapa pi-ia nep'ono p'irrabai uuk'oopata. 
Ma jóma oopatada apata ma chonaará k'irápadamerá. 30Maap'eda 
mágapata: “Tai p'anadap'edaa paara tai chonaarápa Ak'óre pedee 
jarapataará peedak'ári, táipata k'aripada-e pak'ajida” apata. 31 Mága 
jaradak'ári, ak'ipipata parapa k'awa p'ani páchi chonaarápa Ak'óre pedee 
jarapataará peedap'edaa. 32Pará mágá uchiadap'edaa perá Tachi Ak'óre 
pedee jarapataará peedap'edaarádeepa, ¿parápa auk'a oodai-ek'á irapema 
Ak'óre pedee jarapari ome? 

33"¡Pará k'achia-idaa beerádeepa uchiadap'edaará! ¡Taamák'api 
p'ani! ¿Sága uchiadai Tachi Ak'óre juadeepa? ilrua pará atuapiit'eepi! 
34 Maperá mia péiit'ee Ak'óre pedee jarapataará, k'isia k'awaa beerá, mi 
íiraa jarateepataará ome. Mamida parapa máirá úk'uru jip'a peedait'ee 
kurusode baijira bidak'ári piurutamaa. Ichiaba úk'uru p'ua oodait'ee 
Tachi Ak'óre Úraa jarateepata tede máik'aapa úk'uru p'uuru bee chaa jiri 
nipapataadait'ee miapi k'inia p'anadairá. 35Parápa mága oodait'ee perá, 
Tachi Ak'õrepa pará k'achia ooit'ee jómaweda irude wáara ijáapataará 
peedap'edaa k'aurepa, Abeldeepa Berequías warra Zacarías parumaa. 
Pachi auk'aarápa iru peejida Tachi Ak'õre tede, te t'íupata, altarmái 
esajiak'a. 36 Mia wáarata jararu. Ma peedap'edaa k'aurepa Tachi Ak'órepa 
irapemaará k'achia ooit'ee. 


Jesús jéeda Jerusalén p'uurudepemaará pari 
(Lc 13.34-35) 


37 —i¡Jerusalén, Jerusalén, pidepemaarápa Tachi Ak'óre pedee 
jarapataará peepata máik'aapa irua péida eperáará máupa bat'a peepata! 
At'apai mia pidepemaará araa p'e k'inia bapachi, et'erre wérapa chi 

chak'eerá p'e ataparik'a ichi isia ek'ari. iMamida parapa k'iniada-e paji! 

38 jUriti! iPáchi te ituaba beeit'ee, Tachi Ak'órepa pará waa ak'i-e pait'ee 

pera! 39Mia jara bi: Parápa mi waa unuda-e pait'ee nága jararutamaa: 
“¡Tachi Ak'órepa ichia péida ichita pia ak'i bapariittee!” (Sal 118.26) 


Jesupa jarada Tachi Ak'óre te waibia t'eet'aa chedait'ee 
(Mr 13.1-2; Lc 21.5-6) 
) 4 1 Jesús uchiak'ări Tachi Ak'óre te waibiadeepa, chi k'óp'ayoorapa 
jara chejida Ak'óre te waibia pi-ia oo k'obi. 2Mápai Jesupa 
mágaji: 
—¿Parápa na te jóma pia unu p'ani-ek'a? aji. Mia wáarata jararu. Ewari 
cherude nama mau apida bee-e pait'ee awaraa mau iri. Na jomaweda 
t'eek'oo chedait'eeda aji. 


Tachi Ak'óre ewari waibia ewate pai naaweda 
(Mr 13.3-23; Lc 17.22-24; 21.7-24) 


3 Maap'eda wájida Olivo Eedee. Jesús ittuaba su—ak'i beek'ári, chi 
k'op'ayoorapa iidi chejida: 

—Jaráji sáapai Ak'Ore te waibia teet'aa chedait'lee. ¿Sága nibeeyama 
ajida, pi chei naaweda máik'aapa Tachi Ak'dre ewari waibia ewate pai 
naaweda? 

4 Jesupa p'anauji: 

—Tauk'a nipapatáati apidaamaa k'¡irapiamaapa. 5Mi jíak'a chok'ara 
chedait'ee. Seewata jaradait'ee: “Mi Cristopi, Tachi Ak'orepa péida.” Mága 
jara p'anipa eperáara chok'ara k'üradait'ee. 6 Mi chei naaweda parapa 
ítridait'ee nama máik'aapa awara ai jura choo jóni. Mamida p'eranáati. 
Ichita mága p'asaittee. Mamida at'ári na p'ek'au eujá jó-e pait'ee. 7Ai 
naaweda eperáará awaraará ome chóodait'ee. Jarra oodait'ee máik'aapa 
awérachai wáyaapariit'ee, eujá awara-awaraade. 8Mamida mága 
p'lasak'ári, ewaapi na p'ek'au eujidepemaará miamaa p'aneedait'ee. 

9'Maapai pará jita atadak'ári, p'ua oodait'tee máik'aapa peedait'ee. 
Jómaarápa pará k'ira unuamaa iru p'anapataadait'ee mide ijáapata 
k'aurepa. 10Mága oo p'anadak'ári, eperáará chok'ara mide ijáa 
amaadait'ee máik'aapa chik'ira unuamaa jónadait'ee, áchi k'op'ayoora 
traicionaarutamaa. 11 Seewa-idaa beerá chok'ara uchiadait'tee Ak'óre 
pedee jarapataará jiak'a. Máirápa eperáará chok'ara k'íiradait'ee. 
12Maga na p'ek'au eujidepemaarápa audú ne-inaa k'achia oodait'ee 
pera, eperãarã chok'araarápa awaraará waa k'inia iru p'anada-e 
pait'ee. 13Mamida Tachi Ak'õrepa k'aripait'ee atuanaadamerá k'ira jip'a 
nipapataará Ak'õre ode jai-idaarutamaa. 14Mia péiittee eperáarápa 
mága jaradait'ee na p'ek'au eujá jómaade, p'uuru pidaará jóomaarápa 
k'awaadamerá. Mápaipi na pek'au eujá jóit'ee. 

15"Tachi Ak'õre pedee jarapari Danielpa p'idade jara bi abaapa ne-inaa 
audú k'achia ooit'ee Tachi Ak'õre te waibia edajade.” Chi nágí leerupa pia 
k'isiaji k'awaait'ee k'áata jara k'inia bi. 16 Mapa Judea eujáde p'aniirápa 
mága unudak'ári, p'ira mirudaipia bi eera jéra bimaa. 17Ichiaba eperá 
terrazade bi pirá, teedaa tíuk'araa bi ichi net'aa p'e atade. 18Ma awara 
eperá ichi ne-uu k'áide ni pirá, teedaa cheik'araa bi p'aru p'ede pida. 
Aramata wáipia bi. 19¡Aai, maapai chupiria jóneedait'ee wéraará biak'oo 
bee maa-e pirá warra chak'eerá jude iru bee! 20Chupiria iidíti Tachi 
Ak'óremaa ma ewari p'asapinaamerá k'oijara níbide maa-e pirá fipata 
ewate. 21 Maapai eperáará audupiara chupiria mia jónadait'ee, na p'ek'au 
eujá ooru weda chupiria para bada k'iyaara máik'aapa ma t'éepai 
waa mágá chupiriara p'anada-e pait'lee. 22Tachi Ak'órepa ma ewari 
isapai wáyaapi-e pirá, apida chok'ai p'aneeda-e pai. Mamída isapai 
wáyaapiit'ee ichia jiritteradaará k'aurepa, ara chupiria k'awaa bapari pera. 

23"Maapai apidaapa parámaa jararuta pirá: “iPichá, ak'íti! ¡Nama bi 
Cristo, Tachi Ak'órepa péida!” maa-e pirá jararuta pirá: “¡Ara bita Cristo!” 
ijáanáati. 24Mi jíak'aará máik'aapa Tachi Ak'óre pedee jarapataará 
jiak'aará chok'ara chedait'ee. Mamida máirápa jara p'ani ijáanáati, 
seewa-idaa bee pera. Ne-inaa k'ira t'ádoo eperáarápa p'oyaa oodak'aa 
achi juadoopa oo p'anipa eperáara k'úradait'ee, perá Tachi Ak'órepa 
jiriteradaará k'ürarutamaa. 25Mia parámaa úiraapari k'awaadamerá mága 
p'asai naaweda. 26 Mapa parámaa jararuta pirá: “¡Ak'Íti! Achú bi Tachi 
K'aripapari, eujá pania wee bide,” mamaa wánáati mi jiride. Maa-e pirá 
jararuta pirá: “iAk'íti! Ichi nama miru bi,” ijianáati. 27 Atu p'anide pa 
tau jera tíuparik'a ak'õrejīru uchiapari eereepa baaiparimaa, mága pik'a 
eperáará atu p'anide mi, chi Eperá Ak'óre Truadepema waya cheit'ee. 
28 Piuda k'ap'ia bimái ákoso seedaipatada aji. 


Jesupa jarateeda Eperá Ak'óre Truadepema waya cheit'ee 
(Mr 13.24-27; Lc 21.25-28) 


29 —Ma chupiria jóonadap'edaa t'éepai, nga pait'ee: 
‘Tachi Ak'órepa paja wérepiit'ee. Ak'orejiru p'iriudariit'ee; atane waa 
idaa—e pait'ee máik'aapa lucero baaik'oodaridait'ee pajádeepa.” (Is 
13.10) 
30 Mápai pajáde eperáarápa ne-inaa unudait'ee. Ma k'aurepa k'awaadait'ee 
mi, chi Eperá Ak'ore Truadepema, cheru. Mápai na p'ek'au eujidepemaará 
jee para beeit'ee ichobeepa. Unudait'ee mi, chi Eperá Ak'óre Truadepema, 
jómaará k'iyaara waibiara bi k'ira wáree cheru jiararade. 31 Mápai mia 
trompeta golpe chaapiit'tee angeleerámaa, ple chedamerá eperáará mia 
jiritera iru biirá na p'ek'au eujá jómaade, t'imí bee pijida. 





"24.15 Dn 11.31; 12.11. 

Jesupa higuera biiride jarada 
(Mr 13.28-31; Lc 21.29-33) 


32—K'isíati higuera biiride. Higuera k'iru t'u—k'ua uchia níbeek'ári 
máik'aapa ewaa t'ono nibeek'ari, k'awaapata eujá wasia wa. 33 Maga pik'a 
mia et'ewa jaradak'a unudak'ári, k'awa p'ani taara—e mi, chi Eperá Ak'ore 
Truadepema cheru. 34Mia wáarata jararu. frapemaarã piudai naaweda, 
ma ne-inaa jóomaweda p'asait'ee. 35 Ewari cherude paja na p'ek'au eujá 
ome jódait'ee. Mamida ichita p'asait'ee mia pedee jaradak'a. 


K'awada-e p'ani sáapai cheit'ee Eperá Ak'ore Truadepema 
(Mr 13.32-37; Lc 17.26-30) 


36—Epera apidaapa k'awada-e p'ani Eperá Ak'óre Truadepema cheit'ee 
ewate; chi hora jida. H'aripema angeleerápa pida k'awada-e p'ani; mia 
pida ichiaba. Mi Ak'orepapai k'awa bi. 

37'Noé bada ewaride p'asadak'a mága pik'a p'asaittee mi, chi Eperá 
Ak'õre Truadepema waya chek'ári. 38 Maapai na p'ek'au eujá úui naaweda, 
eperáará nek'opachida, ne-inaa topachida máik'aapa miak'3ipachida 
Noé ichi barcode bataurumaa. 39 Mamida atu p'anide k'oi chedachi, 
eujá ítudachi máik'aapa jóomaweda k'iniidachida. Mága pik'a p'asait'ee 
ichiaba mi, chi Eperá Ak'óre Truadepema waya chek'ári. Atu p'lanide 
cheit'ee. 40 Ma ewate eperáará omé mimiamaa p'anadait'ee áchi eujáde. 
Angeleerápa aba it'aa ateedait'ee; chi apema atabéidait'ee. 41 Ichiaba 
weraara omé trigo bamaa p'anadait'ee k'úrumade. Aba it'aa ateedait'ee; 
chi apema atabéidait'ee. 

42"Maperá tauk'a p'anapatáati k'awada—e p'anadairá sáapaita cheit'ee 
Pachi Waibia. 3 Nagt pedee pia k'awáati. Te chiparipa k'awa bada paara 
nechiapari cheit'ee hora p'árik'ua ichi net'aa chia atait'tee, chok'ai bak'aji 
ma nechiapari ichi tede t'iupiamaapa. *4Mágá pará jida chok'ai pik'a 
p'anadaipia bi, atu p'anide mi, chi Eperá Ak'óre Truadepema, cheit'ee 
perá. 


Mimiapari pia mimiapari k'achia ome 
(Mr 13.34-37; Lc 12.41-48) 

45—¿Sagá baparima aji, mimiapataará poro waibia pia? Mágipa k'isia 
k'awaa oopari chiparipa oopi bik'a. Pia ak'ipari chipari net'aa atabéida 
ichi juade máik'aapa chiparimaa nek'opip'eda, mimiapataarámaa chik'o 
tawapari. 460-ía bapari chipari pachek'ári, ichi mimiamaa unu chepari 
pera. 17Mia wáarata jararu. Chiparipa mága unu chek'ári, jóma ichia 
net'aa iru bi biittee ma mimiapari jua ek'ari ak'i bamerá. 48 Mamida 
ma mimiapari t'ári k'achia bi pira, nága k'isiai: “Taaráittee mi chipari.” 
49 Mapa apemaará mimiapataará wimaa beei máik'aapa tomaa beei, 

nek'omaa beei toyaa beerá ome. 50Mamida ma mimiapari k'achia atu 
bide chi te chipari pacheit'ee. 51 Mápai irua ooda k'awaa atak'ari, iru 
miapiit'ee máik'aapa áyaa péit'laaittee mimiapataará seewata mimiapatada 
apataará ome bade. Mama jee níbaittee máik'aapa k'ida kierrkierree 
nibait'ee pluapa. 


Jesupa awéraará diezde nepirida 


25 1—Naága pik'a paitee Tachi Ak'repa eperáará ichi jua ek'ari 

bik'ári, ichideerá paneedamerá. Diez wéraará imik'ira ome waide 
k'aida—ee beerá wájida miak'áipata fiestadee. Achi lámpara atadap'eda, nijida 
K'irachuudaitee chi imik'ira miak'áiitee bi ome, iru k0p'iyaadait'ee pada 
pera fiesta oo p'animái.* 2Ma wéraará diezdepema joisomaa pia k'isiada—e 
paji, ne-inaa oodai naaweda. Jódee chi apema joisomaa pia k'isiapachida, 
ne-inaa oodai naaweda. 3Chi pia k'isiada—e p'anadapedaarápa áchi lámpara 
atadak'ári, k'isiada-e paji aceite waapiara ateedaittee áchi ome. Mapa áchi 
lamparade bada aupai anipajida. +Jódee chi pia k'isia panadap'edaarápa achi 
lamparade bi awara ateejida aceite botella aba-abaa. 5Mamida chi miak'ãiit'ee 
bi taará níbada pera cheittee, ma wéraará jomaweda k'áidachida achia ni 
p'anadapledaamái. 6Esapite pa wãk'ãri, úrijida bia cheruta: “¡Miak'áiittee bi 
pacheruda! ajida. ¡Uchiadapáde ajida, iru k'irachuude!” 7Ma wéraará k'ài 
jOnadap'edaa aramata p'irabaik'oodachida máik'aapa áchi lamparadepema 
mecha tiik'oojida pia unudait'ee. 8Mápai chi pia kisiada-ee p'anadapledaarápa 
mágajida apemaarámaa: “Taimaa aceite ma-ári teedapáde ajida, tai lámpara 
K'iikoodaruta pera.” 9Mamida apemaarápa p'anaujida: “Taipa teeda—eda ajida, 
jOmaará-itee araa-e pera. Waádapáde ajida, aceite netopatamaa páchi-itlee 
netode.” 10Mamida ma wéraarápa aceite netonaruta misa, pacheji chi imik'ira 
miak'aiitee bada. Mágá ma awéraará pia k'isiadapedaará auk'a tíujida iru ome 
fiesta oodait'eemái. Tiudak'ári, irua ma te tiupata jia níbiji. 11 Taará-e nide 
pachejida chi aceite netonadapedaará. Te taawaik'a eereepa mágajida: “¡Tachi 
Waibia, Tachi Waibia, ewapáde ajida, tai t'iudait'ee!” 12Mamída irua p'anauji: 
“Mia wáarata jararu. Pará k'awa—e bida” aji. 

13Mága nepirip'eda, Jesupa mágaji chi k'0p'iyoorámaa: 

—Maga pait'ee pera, tauk'a p'anapatáati parápa k'awada-e p'anadairá 
sáapai mi cheit'ee. 

Jesupa p'arat'a teedade nepirida 
(Lc 19.11-27) 


14—Tchiaba nága pik'a paittee Tachi Ak'órepa eperáará ichi jua 
ek'ari bik'ári, ichideerá p'aneedamerá. Eperá awara áyaa wái naaweda, 





"25.1 Wádait'ee paji chi wéra miak'áiittee bada temaa iru atade máik'aapa k'dp'iyaadait'ee 
chi imik'ira miak'áiittee bada temaa mama fiesta oodait'ee. 

ichi mimiapataara tí p'eji máik'aapa p'arat'a teeji áchi chaachaa ak'i 
p'anadamera, ichi cheru misa. 15Mimiapari abaamaa teeji p'arat'a tau 
cinco mil; awaraamaa teeji p'arat'a tau dos mil; apemamaa p'arat'a tau 
mil. Magá p'arat'a tau awara-awaraa teeji, k'awa bada perá áchi auk'a 
mimiadak'aa. Maap'eda áyaa waji. 16Ma t'éepai ma mimiapari cinco mil 
jitadapa ne-inaa netomaa beeji ma p'arat'apa. Mágá ne-inaa neto bipa 
awaraa cinco mil eepa ataji. 17Mágá ichiaba ma p'arat'a tau dos mil 
jitadapa awaraa dos mil eepa ataji. 18Mamida ma p'arat'a tau mil jitadapa 
chi poro waibia p'arat'a eujáde jau níbinaji, atuadarii jiak'aapa. 

19”Taarápai pacheji chi p'larat'a chipari. Juasia k'inia baji ma p'arat'a 
atabéida chi mimiapataará ome. Mapa áchi tí péiji. 22Naapiara 
pacheji chi mimiapari p'arat'a tau cinco mil jitada. Mágipa chi p'arat'a 
chiparimaa mágaji: “Señor, pia mimaa teejida aji, p'arat'a tau cinco mil. 
Nama bida aji, waa awaraa cinco mil uchiada ne-inaa neto bipa.” 21 Chi 
p'arat'a chiparipa mágaji: “¡Pi pia bida aji, pia mimiapari pera! Mia 
atabéida pia ak'iji máik'aapa ai Tri waapiara uchiapiji. Mága ooda perá 
ira pi jua ek'ari biiteeda aji, ne-inaa audupiara ak'imerá. Teedaa t'iupáde 
aji, o-Ta bapariimerá mi ome.” 22Magí t'ée pacheji chi mimiapari p'larat'a 
tau dos mil jitada. Ichia mágaji: “Señor, pia mimaa teejida aji, p'arat'a tau 
dos mil. Nama bida aji, waa awaraa dos mil, uchiada ne-inaa neto bipa.” 
23Chi p'arat'a chiparipa mágaji: “¡Pi pia bida aji, pia mimiapari pera! Mia 
atabéida pia ak'iji máik'aapa ai iri waapiara uchiapiji. Mága ooda pera irá 
pi jua ek'ari biit'eeda aji, ne-inaa audupiara ak'imerá. Teedaa t'Tupáde aji, 
o-ía bapariimerá mi ome.” 

24'Mamida chi mimiapari p'larat'a tau mil jitada pachek'ári, mágaji 
chiparimaa: “Señor, mia k'awa bida aji, pia eperáará pia chupiria 
k'awak'aa. K'awa bi pichia ne-inaa jóma p'e atapari awaraará 
mimiadap'edaa pari. 25 Mia waawee baji pichi p'arat'a atuadarii jíak'aapa. 
Mapa ma p'arat'a jau iru baji eujáde. Nama bida aji, pichi p'larat'a.” 
26 Mápai chi p'arat'a chiparipa mágaji: “¡Pi k'achia bida aji, pia mimiak'aa 
pera máik'aapa k'oo-idaa bapari pera! Wáara k'awa baji pirá mia michi- 
it'ee ne-inaa jóma p'e atapari awaraará mimiadap'edaa pari, 27mágara 
¿sáap'eda mi p'larat'a iana—e pajima aji, parat'a iapata tede, mápemaarápa 
ai tri p'aadamerá, mi p'arat'a taará iru p'anadap'edaa pari?” 28 Mápai 
ma p'arat'a chiparipa mágaji arii panadap'edaarámaa: “Ma p'arat'a tau 
mil jári atadapáde aji, máik'aapa teedapáde aji, chi diez mil iru bimaa. 
29 Eperapa iru bimaa waapiara teeit'ee, audupiara iru bamerá. Mamida 
chi mak'iara wee bipa ma-ári iru bi paara jári ataitteeda aji. 30Na 
mimiapari k'achia taawaa ateedapáde aji, p'áriudee jéenamerá máik'aapa 
k'ida kierrkierree níbamerá p'uapa.” 





"25.15 Ma p'arat'a tau cinco mil p'aapachida ewari seis mil mimiada pari. 

Tachi Ak'óre ewari waibia ewatede jarateeda 


31 —Mi, chi Eperá Ak'óre Truadepema, chek'ári mi angeleerá ome, su—ak'i 
beeit'ee rey su-ak'i beepari k'ira wáreede. 32Na p'ek'au eujádepemaará k'ira 
t'ádoo cheepurudait'ee iru k'irapite. Mápai irua eperáará awara—awaraa 
biittee, ne-animalaará chiparipa ichi oveja, cabra awara—awaraa biparik'a. 

33 Ovejaarák'a bee péiittee ichi juaraare; jóodee cabrak'a bee chi juabi eere. 

34”'Maapeda Reypa mágait'ee ichi juaraare p'laniirámaa: “¡Chéti, mi 
Ak'órepa pará pia ak'ida pera! Wáti Tachi Ak'õre truadee, na plek'au eujá 
ewaa oodak'áriipa irua pará jirit'erada pera. 35Mi jarrapisia níbak'ári, parápa 
mimaa nek'opijida máik'aapa opisia nibak'ári, ne-inaa topijida. Ma awara mi 
chíara eujáde nipak'ári, mi auteebaijida pachi tede. 36P'aru wee chidi pak'ári, 
parapa p'aru teejida. K'ayaa bak'ári, pará wájida mi ak'ide. Carcelde bak'ári, 
ichiaba mi ak'inajida.” 37Mápai ichi juaraare k'achia wee p'laniirápa iididait'ee: 

“Tachi Waibia, ¿sáaweda unujidama ajida, pi jarrapisia nibi máik'aapa 
nekopijida? Maa—e pirá ¿sáaweda unujidama opisia níbi máik'aapa ne-inaa 
topijida? 38¿Sáaweda unujidama pi chíara eujáde ni máik'aapa auteebaijida 
tai tede maa-e pira plaru wee ni máik'aapa p'aru teejida pimaa? 39¿Sáaweda 
pi ak'inajidama ajida, kayaa bak'ári maa-e pirá carcelde bak'ári?” 40 Mapai 
Reypa p'anaut'ee: “Mia wáarata jararu. Parápa mágee ne-inaa oodap'edaa mi 
ipemaará, na chupiria beerámaa, auk'a mimaa oojida.” 

41”Maap'eda Reypa ichi juabi eere p'aniirámaa mágait'ee: “iParã, 
chi k'achia-idaa beerá, áyaa wati mi ik'aawaapa! Wáti tipitau ichita 
jerajéraa jira bidee, ooda Netuara Poro Waibia-it'ee; ichideerá-it'ee. 42Mi 
jarrapisia níbak'ári, parapa mimaa nek'opida—e paji máik'aapa opisia 
nibak'ári, ne-inaa topida-e paji. 43Ma awara chíara eujáde t'imí nipak'ári, 
mi auteebaida-e paji páchi tede. P'aru wée nipak'ári, parápa p'aru 
teeda—e paji. Mi k'ayaa bak'ári máik'aapa carcelde bak'ári, mi ak'inada-e 
paji.” 44Mapai máirápa iididait'tee: “Tachi Waibia, ¿sáaweda pi unujidama 
ajida, jarrapisia níbi maa-e pirá opisia níbi; chíara eujáde t'imí ni maa-e 
pirá p'aru wëe ni; k'ayaa bi maa-e pirá carcelde bi, taipa pi k'aripada— 
eeta?” 45Mápai Reypa p'anaut'ee: “Mia wáarata jararu. Parápa mágee 
ne-inaa ooda—e p'anadap'edaa eperáará chupiria beerámaa, auk'a mimaa 
ooda-e paji.” 46Mápai ma k'achia beerá péiit'ee t'ipitau ichita jéerajéraa 
jira bidee. Jódee chi pia beerá Tachi Ak'óre ome ichita p'anapataadait'ee. 


Judiorá poroorápa pedeeteedap'edaa Jesús jita atapidait'ee 
(Mr 14,1-2; Lc 22.1-2; Jn 11.45-53) 
) 6 1 Ma jóma jara aupak'ári, Jesupa mágaji chi k'op'iyoorámaa: 
2—Parápa k'awa p'ani k'áima omeemaa Pascua fiesta pait'ee. 
Maapaita mi, chi Eperá Ak'óre Truadepema, jita atapidait'tee máik'aapa 
kurusode baijira bipidait'ee piumerá. 

3Jesupa mága jaradadeepa p'aareerá poroorá judiorá poro 
waibiará ome chip'ejida p'aareerá poro waibiara bi, Caifás palaciode. 
4Mama p'anide pedeeteejida Jesús mera jita atapidait'ee máik'aapa 
peepit'aadait'ee. ¿Mamida mágajida: 

—Fiestade ooda—eda ajida, eperáará k'irau para beepiamaapa tachi ome. 


Mariapa k'era weeda Jesús poro iri 
(Mr 14.3-9; Jn 12.1-8) 


6 Jesús Betania puurude bak'ári, Simón, chi leprapa k'ayaa bada 
apatap'edaa tede baji. 7 Mága nide wéra Jesús k'ait'a cheji chok'o chak'ek'a 
mau pi-ia alabastrodee ooda ome. Ma chok'o chak'e ipuru baji k'era ípiapa. 
Jesús mesade su—ak'i bide magi wérapa ma k'era weet'aaji iru poro iri. 8 Chi 
k'op'ayoorapa mága unudak'ári, k'iraudachida máik'aapa pedee para beeji: 

—¿Sáap'eda já K'era ichi k'inia weemaa bima? ajida. 9 ¿Ipia netot'aak'aji— 
ek'á ajida, máik'aapa ma p'arat'a chupiria beerámaa teek'aji-ek'a? ajida. 

10 Jesupa ma pedee úrik'ári, mágaji: 

—Ita-aria biti. Irua mimaa oo bi pia bida aji. 11 Chupiria beerá ichita 
paraait'lee pará t'áide. Mamída mi pará ome ichita ba—e pait'ee. 12Na 
wérapa mi iri k'era weeji, mak'iara taará-e mi peedap'eda, iadait'ee 
pera. 13 Mia wáarata jararu. Na p'ek'au eujáde jarateepata chaa mia ooda 
eperáará k'aripait'ee, ichiaba nepiripataadait'ee na wérapa ooda mi-it'ee. 
Magá iru ichita k'irápadait'eeda aji. 


Judapa Jesús traicionaada 
(Mr 14.10-11; Lc 22.3-6) 


l4Maap'eda Jesús k'5p'iyoorá docedepema aba, Judas Iscariote, waji 
p'laareerá poroorámaa. 15lidiji: 
—Parápa, ¿jómasaa mimaa p'aadayama aji, Jesús jita teeru pari? 
—Teedayada ajida, p'arat'a tau treinta. ° 
lóMaadak'áriipa Judapa jiri bapachi saga Jesús áchimaa jitapiit'ee. 


Jesús chi k'dp'iyoorá ome nek'oda 
(Mr 14,12-25; Lc 22.7-23; Jn 13.1-2, 21-30) 

17 Naapema ewaride fiesta pan levadura wée k'opatade Jesús 
k'op'ayoorapa irumaa iidi chejida: 

—¿Sáma k'inia bima ajida, k'odaittee Pascua fiesta ewatepema chik'o? 

18 Jesupa p'anauji: 

—Wáti p'uurudee parápa k'awa p'ani tede máik'aapa jaranáti chi te 
chiparimaa: “Tachi Jarateeparipa jara péiji: “Mi ewari k'ait'a bi. Wãit'ee pi 
temaa Pascua fiesta ewatepema chik'o k'ode michi k'9p'iyoorá ome. ” 





"26.15 Chonaaráweda esclavo aba p'arat'a tau treinta vale baji (Ex 21.32). 

19 Chi k'op'ayoorapa oojida Jesupa jaradak'a máik'aapa mama ne-inaa 
jóma oojida Pascua chik'o k'odait'ee. 

20P'ariupodopa Jesús mesade nek'omaa baji chi k'óp'áayoorá ome. 
21Nek'omaa p'anide Jesupa mágaji: 

—Mia waarata jararu. Parádepema abaapa mi traicionaait'eeda aji. 

22Mága úridak'ári, chi k'op'ayoora k'ira pia—ee para beeji máik'aapa 
aba-abaa iidijida: 

—Tachi Waibia, ¿mik'3? apachida. 

23 Jesupa p'anauji: 

—Mi ome auk'a p'arat'tude pan sá atarupata mi traicionaait'ee. 24 Mi, 
chi Eperá Ak'óre Truadepema, ichita piut'ee Tachi Ak'óre Úraa p'ídade 
jara bik'a. Mamíida iaai, Tachi Ak'orepa k'achiadee péit'ee chi mi 
traicionaait'ee bi! Piara bak'ajida aji, magi t'o-e pada paara. 

25Mápai Judas, chi traicionaait'ee badapa, iidiji: 

—Tachi Jarateepari, ¿mik'á? aji. 

Jesupa mágaji: 

—Pichia jara bik'ada aji. 


Pan k'opata vino ome Jesús piuda k'irápadait'ee 
(Mr 14.22-26; Lc 22.19-20; 1 Co 11.23-26) 


26Nek'omaa p'anide Jesupa pan ataji máik'aapa it'aa t'iji gracias 
jaraittee Tachi Ak'óremaa. Ma pan k'órat'aaji máik'aapa chi 
k'op'iyoorámaa teeji. Mápai mágaji: 

—Jitáti máik'aapa k'óti. Nágí pan mi k'apia. 

27 Nek'odap'edaa t'éepai ichiaba mágá ooji ma vino ome. Ht'aa t'íp'eda, 
gracias jaraji Tachi Ak'dremaa máik'aapa chi k'0p'iyoorámaa teeji. Mápai 
mágaji: 

—Nagí vino mi waa. Todapáde aji, pachi jóomaarápa. 28Tachi Ak'órepa 
nágí üraa chiwidi jara bi. Mi piuk'ári, michi waa bat'aittee k'aurepa irua 
wepapiit'ee eperáará chok'araarápa p'ek'au k'achia oopata máik'aapa 
michideerá papiit'ee. 22 Mamída mia jara bi: Pará ome vino waa to-e 
pait'eeda aji, it'aripema vino torumaa mi Ak'óre truade. 

30Tachi Ak'óre Úraa p'idadepema k'ari k'aridap'eda,* Olivo Eedee 
wajida. 

Jesupa jarada Pedropa iru k'awa-e bida ait'ee 
(Mr 14.26-31; Lc 22.31-34; Jn 13.36-38) 

31Mama Jesupa mágaji: 

—Idi p'árik'tua pará jomaweda ijáadaamaa p'aneedait'ee máik'aapa mi 
ituaba atabéidaittee Tachi Ak'óre Úraa p'i jera bide jara bik'a: 





*26.30 Pascua fiestade Salmos 113-118 k'aripachida. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Mateo 26 70 


“Mia oveja ak'ipari peepiit'ee máik'aapa chi ovejaará 
jichoodaridait'ee.” (Zac 13.7) 
32Mamída mi chok'ai p'irabaik'ári, Galilea eujádee wáit'ee pará naa. 
33Mápai Pedropa mágaji: 
—Apemaarápa pi atabéiruta pijida, mia pi atabéi-eda aji. 
34 Jesupa p'anauji: 
—Mia wáarata jararu. Idi p'árik'ua et'erre k'arii naaweda, jarada Opee 
pia mi k'awa-e bida ait'ee. 
35Waapiara Pedropa mágaji: 
—Pi ome auk'a piuru pijida, mia jara-eda aji. 
Apemaará k'op'iyoorápa ichiaba auk'a jarapachida. 


Jesús it'aa tída Getsemanide 
(Mr 14.32-42; Lc 22.39-46) 


36Maap'eda Jesús waji chi k'op'iyoorá ome Getsemaní ne-uu eujá 
apatap'edaamaa. Mama panadak'ári, mágaji: 

—Nama su-ak'i p'anéeti mi itaa tínaru misa. 

37Ichi ome ateeji Pedro máik'aapa Zebedeo warrará omé. Mága nide 
Jesús k'isia paraa níbeeji t'ári puapa. 38Mapa mágaji áchimaa: 

—Mi piut'ee pik'a níbi t'ári puapa. Nama p'anéeti, k'aida—ee. Chok'ai 
p'anadapáde aji, mi ome auk'a. 

39 Mápai Jesús waawipai wãp'eda, bedabaiji tau biiri eujáde 
t'óbairumaa máik'aapa it'aa iidiji: 

—Ak'õre, k'inia bi pirá, mi k'aripáji na miaittee bideepa. Mamida 
oonaapáde aji, mia k'inia bik'a. Jip'a pia k'inia bík'ata oopáde aji. 

40 Maap'eda, ak'i chek'ári, chi k'op'ayoora k'ái jónita unu cheji. Mápai 
Pedromaa mágaji: 

— ¿Hora apida p'oyaa chok'ai p'anada—ek'a aji, k'áida-ee? 1 Chok'ai 
p'anáti máik'aapa iaa titi p'ek'au k'achiade baaipiamaapa. Tachi 
Ak'orepa oopi k'inia bik'a t'áripa oo k'inia p'ani. Mamida páchi k'ap'iapa 
chooda-e p'ani. 

42Waya waji nága it'aa iidide: 

—Ak'õre, mi na miait'ee bita uchia ata—e pira, mágara pia bida aji. Pia 
oo k'inia bík'ata oopáde aji. 

43 Waya chek'ári, naa unu chedak'a unu cheji; k'ái jóni tap'ok'eepa. 
44Mápai ichiak'au biji máik'aapa wáda Ópee it'aa t'maji. Waru chaa 
ichi ai pedeeta jarapachi. 45 Maap'eda waya chek'ári chi k'dp'iyoorá 
p'anadap'edaamaa, mágaji: 

—¿At'ari para k'ái jonik'a? aji. Mi peepidait'tee hora pajipi. Eperá 
Ak'õre Truadepema teedait'ee p'ek'au k'achia oopataará juade. 46 Eperá 
mi traicionaait'ee bi k'ait'a cheru. ¡P'irabáiti máik'aapa wadama 
apemaarámaa! 

Jesús jita atapidap'edaa 
(Mr 14.43-50; Lc 22.47-53; Jn 18.2-11) 

47 Jesús at'ári pedeemaa bide, ichi k'õp'ãyo Judas pacheji eperáará 
chok'ara ome. Espada” pak'uru ome anipajida. P'aareerá poroorápa 
máik'aapa judiorá poro waibiarápa ma eperáará péijida achi pari. 
48Panadai naaweda, Judapa máirámaa jaraji: 

—-Chi mia k'ira fruta saludaak'ári, mágita jita atadapáde aji. 

49 Mapa pachedak'ári Jesumái, Judas pedee cheji: 

—Tachi Jarateepari, ¿k'ap'ia pia bik'á? aji. 

Maga jarap'eda, k'ira itaaji. 50 Jesupa p'anauji: 

—K'óp'áyo, oopáde aji, pia ne-inaa oode cheda. 

Mápai Judas ome che p'anadap'edaarápa Jesús jita atadap'eda, 
mamaáik'aapa ateejida. 

51 Mága nide Jesús ik'aawa badapa ichi espada ét'a atap'leda, p'aareerá 
poro waibia mimiapari k'iiri orp'et'aaji. 52Mapai Jesupa mágaji: 

— ¡Pichi espada ata bíji ichi badamái! Chi espadapa chóopataará 
piupata espadapa. 

53 ¿K'awa-e bik'á aji, mi Ak'óremaa k'aripa iidiru pirá, irua angeleerá 
setenta y dos mil” iraweda péik'aji? 54Mamída mága ooru pirá, uchia—e 
pai Tachi Ak'óre Úraa p'á jera bide nága p'asaittee jara bik'a. 

55 Mápai Jesupa iidiji ichi jita ata chedap'edaarámaa: 

—¿Sáap'eda pará chejidama aji, espada ome máik'aapa pak'uru ome mi 
jita atade, eperá nechiayaa bi jita atapatak'a? Ewari chaa mi Tachi Ak'ore 
te waibiade bapari iru pedee jarateemaa. Mamida mi jitada—e paji. 56Na 
jóma p'asaruda aji, Tachi Ak'óre pedee jarapataarápa jaradap'edaak'a iru 
Úraa p'ádade. 

Jesupa mága jaramaa bide jómaweda chi k'9p'iyoorápa atabaibéijida 
máik'aapa miruk'oodachida. 


Jesús Junta Suprema k'irapite 
(Mr 14.53-65; Lc 22.54-55, 63-71; Jn 18.12-14, 19-24) 


57 Jesús jita atadap'edaarápa ateejida Caifás temaa. Caifás p'aareerá 
poro waibia paji. Mama Junta Supremadepemaará see níbaji. 58 Pedro 
timiipapai t'ée wak'ati waji. Mágá wapa panaji Caifás temái. Ma te 
tiak'au badamái edú tíup'eda, Tachi Ak'õre te waibia jiapataará ome su- 
aki banaji ak'iit'ee saga oodai Jesús ome. 

59P'aareerá poroorápa jóomaweda Junta Supremadepemaará ome 
testigo jiri panapachida. Mágá Jesús peepit'aadait'ee. 60 Eperáará chok'ara 





"26.47 Espada nek'o choma bik'a bi, mamida k'iraichaa weda p'ewedee bapari. “26.53 
Griego pedeede: doce legiones. Maapai legión apatap'edaa abaade soldaorá seis mil paraaji. 

seewa jarade chejida mida, maarepida unuda-e paji imiateedait'ee. 
Mamida seewa-idaa beerá omé pachejida. 61 Máairápa mágajida: 

—Na eperápa jaraji: “Mia Tachi Ak'õre te waibia t'eet'aap'eda, k'íima 

Opeemaa waya oo atai.” 
62Mága úrik'ári, p'aareerá poro waibia baini beeji máik'aapa iidiji 
Jesumaa: 

—¿Wáarak'i aji, pi k'irapite jara p'ani pedee? ¿Maarepida p'anau-ek'á? 
aji. 

63 Mamíida Jesupa maarepida p'anau-e paji; k'iup'ee beeji. Mápai 
p'aareerá poro waibiapa mágaji: 

—i¡Tachi Ak'õre ichita chok'ai bi kTrapite wáarata jaráji! ¿Pik'á Tachi 
Ak'õrepa péida eperáará rey pamerá? ¿Pik'á aji, Tachi Ak'ore Waibia 
Warra? 

64 Jesupa p'anauji: 

—Mida aji, pia jara bik'a. Mia jara bi: Parápa Eperá Ak'õre Truadepema 
unudait'ee su-ak'i bi Tachi Ak'õre Waibia juaraare máik'aapa jiararade 
cheru. 

65 Mápai Caifapa ichi p'aru jét'aaji t'ári k'achiapa máik'aapa mágaji: 

— ¡Na eperápa pedee k'achia jaramaa bida aji, Tachi Ak'óre apite! 
¿K'áare-it'ee waa jiridayama aji, eperáarápa ichia ooda jaradamerá? 
¿Parápa úrijida-ek'á ichia ma pedee k'achia jarada? 66 ¿K'áata k'isia 
p'anima? aji. 

P'anaujida: 

—Piupia bida ajida, ichia jarada k'aurepa. 

67 Mápai Jesús k'iramaa idujida máik'aapa p'ua oo wájida. Awaraarápa 
k'iramaa sijida. 68Mága oo jonide mágajida: 

— ¡Pi wáara Tachi Ak'óre Warra pirá, jarapáde ajida, k'aipata pi siji! 


Pedropa Jesús k'awa-e bida ada 
(Mr 14.66-72; Lc 22.56-62; Jn 18.15-18, 25-27) 


69 Máimisa Pedro taawa su—ak'i baji te áuk'idaa. Mága nide awéra 
mama mimiapari cheji máik'aapa mágaji Pedromaa: 
—Pi auk'a nipajida aji, já eperá Jesús Galileadepema ome. 
70 Mamída Pedropa meraji jómaará taide: 
—Mia k'awa-e bida aji, k'áaredeta pia jara bi. 
71Maap'eda Pedro waji puerta edú tiupatamái. Mama awaraa awéra 
mimiaparipa iru unuk'ári, arii panadap'edaarámaa mágaji: 
—Pichá, na eperá nipajida aji, Jesús Nazaretdepema ome. 
72Waya Pedropa meraji: 
—Tachi Ak'óre k'Irapite mia juraaru: ¡Já eperá k'awa-e bida! aji. 
73Taará-e nide arii see níbadaará Pedro k'ait'a chejida máik'aapa 
mágajida: 

—Wáara pi áchi k'op'ayo. Pedeedeepa p'oyaa mera-eda aji, pi Galilea 
eujádepema. 

74Mapai Pedropa juraaji Tachi Ak'ore k'irapite: 

—iMia já eperá k'awa-e bida! aji. iSeewa jaramaa bi pirá, Tachi 
Ak'õrepa mi miapiipia bida! aji. 

Aramata et'erre k'ariji. 75Mapai Pedropa k'irapaji Jesupa jarada: 
“Et'erre k'arii naaweda, pia jarada Opee jarait'ee mi k'awa—e bi.” Mápai 
Pedro taawaa uchiap'eda, jëe nibeeji audú k'isia p'ua bada pera. 


Jestis Romadepemaara poro waibiamaa ateedap'edaa 
(Mr 15.1; Lc 23.1-2; Jn 18.28-32) 


27 1Tap'eda weda p'aareera poroorá judiorá poro waibiará ome 
pedeeteejida Jesús peet'aadait'ee. 2Jidap'eda, ateejida Romadepemaará 
poro waibia Poncio Pilatomaa. Mágí Romadepema paji. Judea eujá ak'ipari paji. 


Judas Iscariote piuda 


3 Judas, Jesús traicionaadapa unuk'ári Jesús peet'aadait'ee p'ani, t'ári 
pluadachi ichia traicionaada pera. Mapa ma p'arat'a tau treinta ichimaa 
p'aadap'edaa teenaji p'aareerá poroorámaa máik'aapa judiorá poro 
waibiarámaa. *Mágaji: 

—Mia plek'au k'achia oojida aji, ma eperápa k'achia ook'aata peepittaada pera. 

Maápai achia p'anaujida: 

—'¡Tai-ittee p'ua—e bida ajida, piata ooda pera! 

5Mápai Judapa ma p'arat'a tau Ak'óre te waibiade bat'ak'oop'eda, 
mamaáik'aapa uchiaji. Maap'eda ichi juadoopa otau j: atap'eda, it'í baijira 
beeji piurumaa. 

6 Ai naaweda Judas Ak'õre te waibiadeepa uchiak'ári, p'aareerá 
poroorápa ma p'arat'a tau p'e atajida máik'aapa mágajida: 

—Na p'arat'a tau bidaik'araa bi p'arat'a ia bipatade Tachi Ak'ore-it'ee, 
tachi úraade jara bairá p'larat'a p'aada eperá peeda pari teenaadamerá 
Tachi Ak'oremaa. 

7Maperá ma p'arat'apa eujá neto atajida aide iadamerá áchi eujáde 
k'ira tewaraará piurutaará. Ai naaweda ma eujá tijarapachida Chok'o 
K'apataará Eujá.* 8Mamida mágá netodap'eda eperá peeda pari p'arat'apa, 
eperáarápa t'i bijida “Waa Eujá.” *Mága paji Ak'ore pedee jarapari, 
Jeremiapa chonaaráweda jaradak'a: 

P'arat'a tau treinta jitajida; Israel pidaarápa bidap'edaak'a. 10Ma 
plarat'apa neto atajida Chok'o K'apataará apata eujá Tachi Ak'órepa 
mimaa jaradak'a.” (Zac 11.12-13; Jer 18.1-7; 32.6) 





*27.7 Maga tíijarapachida chok'o k'a k'awaa beerá chepatap'edaa pera ma eujádee yooro 
atade, ma eujádepema yooro piara bada pera chok'o K'ait'ee. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Mateo 27 74 


Jesús Pilato k'irapite 
(Mr 15.2-5; Lc 23.3-5; Jn 18.33-38) 


11 Jesús Pilato k'irapite ateedak'ari, Pilatopa iidiji: 

—ċ¿Pik'ã aji, Judiorá Rey? 

Jesupa p'anauji: 

—Mida aji, pia jara bik'a. 

12Mápai p'aareerá poroorápa judiorá poro waibiará ome Jesús imiatee 
jonapachida. Mamida irua maarepida p'anauk'aa paji. 13 Mapa Pilatopa 
iidiji: 

—¿Úri-e bik'á aji, pi K'irapite jara p'ani? 

14Mamída Jesupa pedee apida p'anauk'aa paji. Mapa Pilatopa k'awa-e 
paji k'áata ooit'ee. 


Pilatopa Jesús peepida 
(Mr 15.6-20; Lc 23.13-25; Jn 18.38-19.16) 


15 Ma fiestade Pilatopa preso aba k'ena péipachi, eperáarápa iidirutata. 
16Maapai eperá tijarapatap'edaa Jesús Barrabás carcelde baji. Eperáarápa 
ma eperá t'o p'lanajida, irua ne-inaa k'achia ooda k'aurepa. 17 Jesús at'ári 
Pilato k'Trapite bide, Pilatopa see nibadaarámaa iidiji: 

—¿K'aita k'inia p'anima aji, mia k'ena péimerá, Jesús Barrabás maa-e 
pira Jesús, Mesías apata? 

18Pilatopa mága iidiji áchi k'íraupiitee, k'awa bada pera Jesús 
aneedap'edaarápa iru k'ira unuamaa iru p'anadap'edaa. 

19Pilato at'ári su-ak'i bide poro waibia su—ak'i beeparimái, chi wérapa 
jara pëiji: 

—K'irak'aupai ne-inaa k'achia ooi já eperá ome, irua k'achia ook'aa 
pera. P'árik'ua mi k'áimok'araa k'achia níbajida aji, iru ome. 

20Mamida p'aareerá poroorápa judiorá poro waibiará ome 
eperáarámaa jarajida iididamerá Pilatopa Barrabata k'ena péimerá; jódee 

—¿Chiságita k'inia p'anima aji, mia k'ena péimerá? 

Eperáarápa p'anaujida: 

—i¡Barrabata k'ena péipáde! ajida. 

22Mápai Pilatopa iidiji: 

—Magara mia ¿k'áata ooyama aji, Jesús, Mesías apata ome? 

Jómaarápa p'anaujida: 

— ¡Kurusode peepit'aapáde! ajida. 

23 Mápai Pilatopa mágaji: 

—¿K'áare k'achiata oojima? aji. 

Mamida waya eperáarápa biajida: 

—¡Kurusode peepit'aapáde! ajida. 

24Pilatopa unuk'ari eperáará mágá audupiara biuk'a nibeeruta, k'awaji 
achi ome p'oyaa—e pai. Maperá pania atapiji máik'aapa jomaará taide jua 
siiji, Mápai mágaji: 

—Mia ne-inaa k'achia oo-e na eperá ome. ¡Páchia oo k'iniata 
oodapáde! aji. 

25Mápai jóma see níbadaarápa p'anaujida: 

—iIchi tai k'aurepa piuru pira, auk'a tai warrará k'aurepa adaipia bida! 
ajida. 

26Mápai Pilatopa Barrabás k'ena péiji. Maap'eda Jesús soopa wipiji ichi 
soldaorámaa máik'aapa péiji kurusode baijira bidamerá piurumaa. 


Romadepema soldaorápa Jesús oo iru p'anadap'edaa 
(Mr 15.16-20; Jn 19.2-3) 


27 Pilato soldaorápa Jesús ateejida ichi palaciode. Mama soldaorá 
chok'araara seedachida Jesús ik'aawa. 28Tru p'aru érat'aadap'eda, p'aru 
teesoo, p'oree ji bijida. 22 Mápai poro jira pak'uru jua ne—+iri-idaa bidee 
ooda ji bijida. Ichiaba pak'uru jitapijida reypa jita iru baparik'a. Maap'eda 
iru oo iru paneejida. Iru kirapite bedabaidap'eda, mágapachida: 

— ¡AK'íti Judiorá Rey! 

30Ichiaba irumaa idupachida máik'aapa juade iru bada pak'urupa 
wipachida poromaa. 31 Mágá oo iru p'anadap'eda, ma p'aru p'oree 
érat'aajida máik'aapa ichi p'aru waya jí bijida. Mápai ateejida kurusode 
baijira bidait'ee. 


Jesús kurusode baijira bidap'edaa 
(Mr 15.21-32; Lc 23.26-43; Jn 19.17-27) 


32P'uurudeepa uchia wádade unujida eperá, tijarapatap'edaa Simón. 
Magí eperá Cirene p'uurudepema paji. Mágimaa Jesús kuruso ateepijida. 

33Panajida Gólgota apatap'edaamái. (Gólgota jara k'inia bi “Tachi 
Poro Biiri.”) 34Mama Jesumaa topijida vino hiel 2Z34 ome p'oiradap'edaa. 
Mamída Jesupa ma-ári to chaap'eda, to—e paji. 

35Soldaorápa Jesús jua máik'aapa chi biiri kurusode merap'ejida 
máik'aapa baijira bijida piumerá. Mágiirápa suerte jemenejida 
k'awaadait'ee k'aipata iru p'laru atait'ee. 36 Maap'eda, su-ak'i p'aneejida 
ak'idait'ee. 37Soldaopa iru poro it'aik'a eere kurusode letrero merap'eji 
jaraitee k'iare-ittee kurusode baijira bijida piumerá. P'á baji: NAct Jesús; 
JUDIORÁ REY. 

38Ichiaba Jesús ik'aawa nechiapataará omé kurusode baijira 
bijida, aba ichi juaraare, chi apema juabi eere. 39 Chi arii wáyaa wa 





"27.34 Jara p'ani chonaaráweda wéraarápa hiel vinode bipachida kurusode 
p'anadap'edaarámaa teedak'ári. Ma hiel k'aurepa p'ua sentidak'aa pajida apachida. 

nipadap'edaarápa irumaa ik'achia jarapachida. Achi poro p'irap'iraa 
40mágapachida: 

—¿Pi-ek'á ajida, Tachi Ak'õre te waibia t'eet'aap'eda ewari ópeemaa 
waya oo atayada ada? ¡Mágara pichi itu jamáik'aapa uchiadaríji! ¡Pi 
Tachi Ak'óre Warra pirá, kurusodeepa irabaidaipáde! ajida. 

4lIchiaba mágá oo iru p'lanapachida p'aareerá poroorápa Moisepa p'áda 
jarateepataará ome, judiorá poro waibiarápa paara. Mágapachida: 

42—Awaraará k'aripajida ajida. Mamída ichi itu p'oyaa uchia-e 
nadeepa. Israel pidaará Rey pira, ¡irabaidaríji! ¡Mágara taipa ijáadaipi! 
43 ¡Tachi Ak'orede ijáa bida apari pera, mágara Tachi Ak'órepa iru 
K'aripaipia bi, wáara k'inia iru bi pirá! ¿Jaraji-ek'á ajida, ichi Tachi 
Ak'õre Warra? 

44Tru ik'aawa baijira panadap'edaarápa ichiaba irumaa ik'achia 
jarapachida. 


Jesús jai-idaada 
(Mr 15.33-41; Lc 23.44-49; Jn 19.28-30) 

45Imat'ipa ak'orejiru k'iat'idachi. Na eujá jóma p'áriudachi las tres 
parumaa. 46Ma hora Jesupa golpe biaji: 

— “Elí, Elí, ¿lemá sabactani?’ (Ma pedee jara K'inia bi: ‘Mi Ak'Ore, Mi 
Ak'ore, ¿K'áare-ittee mi atabaibéijima?”) (Sal 22.1) 

47 Ük'uru arii panadap'edaarápa úridak'ári, mágajida: 

—Elías, chonaaráwedapema Ak'óre pedee jarapari, t'ímaa bida ajida. 

48 Aramata eperá p'ira waji máik'aapa esponjak'a p'éesap'éesaa bi topa 
ataji vino achuchuade. Sia k'ide jói bip'eda, saji máik'aapa Jesús it'aimái 
t'i atanaji sómerá, opisia bi jiak'aapa. 49Mamida apemaarápa mágajida: 

—Ichiak'au bíji. Unu K'inia p'anida aji, Eliapa iru k'aripa chei wa mága-e. 

50 Mága nide Jesús waya golpe biaji máik'aapa jai-idaaji. 51 Máimisa 
Jerusalende Tachi Ak'óre te waibiade chi edupiara bi cuarto tíupatamaái 
p'aru teesoo eebai jira bada esajíak'a jedachi itiipa edaa. Eujá were 
níbeeji máik'aapa mau tapia t'oop'ek'oodachida. 52Máu te piudap'edaará 
ia jera bada ewat'ik'oodachida máik'aapa chonaaráwedapema Ak'órede 
ijáapatap'edaará chok'ara chok'ai p'irabaijida. 53 Achi ia jera badamáiipa 
uchiajida máik'aapa Jesús chok'ai p'irabaip'eda, wájida Tachi Ak'órepa 
jiriterada puuru Jerusalendee. Mama eperáará chok'araarápa máirá 
unujida. 

54 Jesús ik'aawa bada soldaorá poro ichi jua ek'ari p'anadap'edaará ome 
unudak'ári eujá were níbi máik'aapa awaraa ne-inaa p'asa níbi, audú 
p'eradachida. Mápai mágajida: 

—i¡Wáara, na eperá Tachi Ak'óre Warra paji! 

55 Mama t'imiipapai ak'i p'anajida wéraará chok'ara, Galilea eujádeepa 

che p'anadap'edaa Jesús ome. Achia Jesús k'aripapachida. 56 Ára ome 

baji María Magdalena. Ichiaba baji Santiago máik'aapa José nawe 
tijarapatap'edaa María. Ichiaba baji Zebedeo wēra. 


Jesús iadap'edaa 
(Mr 15.42-47; Lc 23.50-56; Jn 19.38-42) 


57 P'áriupodopa pacheji eperá p'larat'ara bi, tijarapatap'edaa José. Magi 
eperá Arimatea p'uurudepema paji. Ichiaba Jesude ijáapachi. 58 José 
waji Pilatomaa Jesús k'ap'ia piuda iidide iait'ee. Pilatopa teepiji. 59 Mapai 
Josepa Jesús k'ap'ia lienzo chiwidide piraji 50máik'aapa biji mau te uria 
K'oropida ichi-it'ee iru badade. Made piuda apida waide iada—e p'anajida. 
Maap'eda ma mau te uria t'ai jia béiji mau choma bipa máik'aapa waji. 
61 Mamida María Magdalena apema María ome su-ak'i p'aneejida ma mau 
te uria t'ai k'irapite. 


Jesús iadap'edaamái jiapataará péidap'edaa 


62 Ai norema fipata ewate paji. Ma ewate p'aareerá poroorá fariseorá 
ome wájida Pilatomaa. 63 Máganajida: 

—Señor, taipa k'irápa p'ani já seewa-idaa bada chok'ai bak'ári, jaraji 
ichi piup'eda ewari Ópee parumaa chok'ai p'irabaiitteeda ajida. 64 Mapa 
soldaorá péiji jagi iadap'edaamái jiade k'áima õpee paru misa, maa-e 
pirá chi k'op'ayoora p'árik'ua chedap'eda, atadaridai iru k'ap'ia piuda 
máik'aapa eperáarámaa jaradai iru waya chok'ai bi. Mága ooruta pira, 
eperáarápa ma seewa audupiara ijáadayada ajida, naawedapema k'áyaara. 

65Pilatopa p'anauji: 

—Acha p'ani soldaorá atéeti máik'aapa chi iadap'edaamái jia paraa 
binadapáde aji. 

66Aramágá mamaa wádap'eda, ma mau te uria t'aide màu choma bipa 
t'ap'a bijida. Pi-ia sellaa ata bijida. Maap'eda soldaorá jia paraa atabéijida 
mama. 


Jesús chok'ai p'irabaida 
(Mr 16.1-8; Lc 24,1-12; Jn 20.1-10) 


2 8 1fipata ewate wáyaap'eda, tomia ewate ta-p'eda weda María 
Magdalena awaraa María ome wájida Jesús k'ap'ia iadap'edaamaa 

iru ak'ide. 2Mága nide eujá wére nibeeji, it'ariipa ángel ma eujádee cheda 
pera. Mágipa Jesús ia bada mau te uria t'aidepema mau choma jia bada 
ayaa atap'eda, ai Tri su—ak'i beeji. 3Ma ángel idaa ak'i baji, pa tau če- 
éeparik'a. Chi p'aru audú t'o—t'oo baji nievek'a. 4Soldaorápa magi unudak'ari, 
k'ap'ia wéree para beeji p'era jonipa máik'aapa piudak'a baip'aneejida eujáde. 

5Mága nide angelpa mágaji ma wéraarámaa: 

—Waaweenáati. Mia k'awa bi parapa jirimaa p'ani Jesús, chi kurusode 
baijira bidap'edaa. 6Iru nama wé-e. Chok'ai p'irabaiji ichia jaradak'a. 

Pichá, ak'i cheti iru iadap'edaamái. 7 Maap'eda, isapai wati máik'aapa 
chi k'óp'ayoorámaa jaranáti: “i¡Chok'ai p'irabaijipi! Pará naa iru wãit'ee 
Galilea eujádee. Mama iru unudait'ee.” Mata mia parámaa jara chejida aji. 
8Aramata Jesús k'ap'ia iadap'edaamáiipa ma wéraará isapai wájida chi 
k'dp'iyoorámaa jarade. Mamáik'aapa áchobee, ma awara t'ári oía piira 
wájida. 2Mágá wádade Jesús áchi k'Trapite uchiaji máik'aapa áchimaa 
saludaaji. Aramata ma wéraarápa Jesumaa orradachida. Maap'eda iru 
biiri were atajida máik'aapa irumaa it'aa tíjida. 10Mápai Jesupa mágaji: 
—Waaweenáati. Wáti jarade mi k'óp'iyoorámaa Galileadee wádamera. 
Mama mi unudayada aji. 


Soldaorápa nepiridap'edaa 


11 Ma wéraará wáruta misa, ma jíamaa p'anadap'edaará úk'uru wájida 
p'uurudee áchi ome p'asada nepiride p'aareerá poroorámaa. 12Máirá 
wajida pedeeteede judiorá poro waibiará ome. Maap'eda soldaorámaa 
p'arat'a waibia p'aajida máik'aapa 13mágajida: 

—Jaráti pará k'ái joni misa, Jesús k'op'ayoora chedap'eda, iru k'ap'ia 
chia atadachida. 14Pilatopa ma p'asada k'awaa ataru pirá, taipa 
pedeedait'ee pará k'ap'ia. Mágá pará k'aripa atadayada ajida. 

15Soldaorápa ma plarat'a jitadap'eda, oojida máirápa jaradap'edaak'a. 
Ma seewa at'ári jarapata judiorá t'áide. 


Jesupa chi k'dp'iyoorámaa jarada 
(Mr 16.14-18; Lc 24.36-49; Jn 20.19-23) 


16T'éepai Jesús k'9p'iyoorá once wájida Galileadee. Panajida irua 
jarada eemái. 17 Jesús unudak'ári, irumaa t'ári ola it'aa tíjida. Mamida 
tík'uruurápa at'ári pia ijaada—e p'anajida iru wáara chok'ai p'irabaida. 
18Mága nide Jesús ára k'aita cheji máik'aapa mágaji: 

—Tachi Ak'órepa jómaweda ne-inaa it'ari níbi, na p'ek'au eujáde níbi 
biji mi jua ek'ari. 19Maperá wati na p'ek'au eujá eperáará paraamaa, 
michi K'óp'áyoorá papide. Ara poro chóoti Tachi Ak'õre tíde, ichi Warra 
tíde máik'aapa ichi Jaure tíde. 20 Jaratéeti voodamerá mia parámaa 
jaradak'a. Mi pará ome bapariittee ewari chaa, na p'ek'au eujá jórumaa. 

San Marcopa Pedee 
Pia P'ada 


Marcos, ichiaba t'ijarapatap'edaa Juan Marcos. Mágipa na pedee pia p'aji. 
Ichiaba judío paji. Tachi Ak'õre Uraa p'ída k'awaa beerápa jara p'ani Marcopa 
Jesús bapata k'awaaji Jesupa jirit'erada, Simón Pedro ome. 

Na pedee pia p'idade Marcopa audú jara bi Jesupa ne-inaa ooda na p'ek'au 
eujáde bi misa. K'awapi k'inia baji Jesús jómaará k'iyaara waibiara bi. Mága 
aK'ipiji, jarak'ári Jesupa Tachi Ak'õre Úraa p'áda iru bada ichi jua ek'ari; 
netuaraará p'loyaada máik'aapa eperáarápa p'ek'au k'achia oopata wépapida. 
Ichiaba na p'idade Marcopa Jesús audú t'ijara bi “Eperá Ak'õre Truadepema” 
máik'aapa “Tachi Ak'óre Warra”. 

Naapiara Marcopa jara bi Juan Bautistapa jarateeda eujá pania wée bide (cap. 
1.1-8); irua Jesús poro chooda (cap. 1.9-11) máik'aapa Jesús unuda netuara ome 
eujá pania wée bide (cap. 1.12-13). 

Mateopa oodak'a ma eere ichiaba jara bi Jesús nipapata Galilea eujáde 
jarateede; chi k'op'ayoora jiritterada máik'aapa Capernaum p'uurude ne-inaa 
ooda maap'eda jarateeda, Galilea eujáde bi misa (caps. 1.14-6.29). 

Ma eere jara bi Jesús jaratee nipapata awaraa eujáde (caps. 6.30-9.50); irua 
ooda máik'aapa jarateeda Judea eujáde máik'aapa Perea eujáde (cap. 10.1-52); iru 
wáda Jerusalendee máik'aapa irua mama ooda (caps. 11.1-12.44); irua jarateeda 
Tachi Ak'óre ewari waibia ewatede (cap. 13) máik'aapa k'era weeda iru biiri iri 
(cap. 14.1-11). 

Ma eere jara bi Jesupa üraa t'ée jarada, iru peet'aadap'edaa máik'aapa chok'ai 
p'irabaida (caps. 14.12-16.20). 





Juan Bautistapa jarateeda eujá pania wée bide 
(Mt 3.1-12; Lc 3.1-9, 15-17; Jn 1.19-28) 


1Mi, Marcopa p'áru Jesucristode; iru Tachi Ak'ore Warra; Tachi 
Ak'orepa eperáarámaa pedee pia Jesucristode k'awapida. 
2Chonaaráweda Tachi Ak'óre pedee jarapari Isaíapa p'áji: 

‘Tachi Ak'órepa mágaji ichi Warramaa: “Mia eperá chok'a péiit'ee 
pi naa o pia oonamerá pi, eperáará poro waibia, chei naaweda.” 
zi (Mal 3.1) 
3 “Euja pania wee bide eperá bia bi: “O pi-ia oopatak'a poro waibia 
chei naaweda, mága pik'a p'ek'au k'achia oo amáati Tachi Waibia 
chei naaweda.” ” (Is 40.3) 

4-6 Ewari aba Isaíapa p'ádak'a p'asaji. Eperá t'ijarapatap'edaa Juan 
Bautista” cheji eujá pania wée bimaa. P'aru camello k'aradee k'ada jipachi. 
Chi k'irride jipari ne-edee ooda paji. K'opachi sisi máik'aapa topachi jirri 
miéle. Judea eujidepemaará máik'aapa Jerusalendepemaará chok'ara 
waápachida iru üraa úride. Irua jarateepachi Tachi Ak'órede ijiadamerá 
máik'aapa poro choopidamerá ak'ipidait'ee achia p'ek'au k'achia oopata 
oodaamaa p'ani. Mágá Tachi Ak'órepa achia p'ek'au k'achia oopata 
wepapii. 

Maga úridak'ári, eperáarápa Tachi Ak'óremaa chupiria iidi chejida 
achia p'ek'au k'achia oopata k'aurepa. Mápai Juanpa poro chooji Jordán 
to jáde. 

7Ichiaba jarateepachi: 

—Eperá mi t'ée cheru. Magi waibiara bi mi k'iyaara p'ek'au k'achia wee 
bairá. Mapa ijaabaip'eda, iru chancla jida éraik'araa bi. 8Mia pará poro 
choopari paniapa, mamída irua pará nágá poro chooit'ee. Ak'õre Jaure ba 
chepiit'eeda aji, pará k'ap'iade. 


Jesús poro chooda 
(Mt 3.13-17; Lc 3.21-22) 


9Maapai Jesús cheji Nazaret” puurudeepa. Ma p'uuru Galilea eujáde 
bi. Cheji Juanpa jaratee badamaa. Mápai Juanpa Jesús poro chooji 
Jordán tode. 10 Jesús toiduupa uchiak'ári, unuji paja ewadaru máik'aapa 
Tachi Ak'õre Jaure ichi Tri palomak'a baai cheru. 11 Mápai it'ariipa Tachi 
Ak'órepa jaraji: 

—Pida aji, mi Warra k'inia, mia jiritterada. Pia mi t'ári o-lapipari. 


Netuara Poro Waibiapa Jesús k'achiade baaipiit'ee pada 
(Mt 4.1-11; Lc 4.1-13) 


12Mága bap'eda, Ak'óre Jaurepa Jesús wápiji eujá pania wee bimaa. 
13 Mama ne-animal k'achia paraamái ituaba baji k'áima cuarenta. 
Netuara Poro Waibiapa ne-inaa k'achia oopi k'inia baji, mamida p'oyaa-e 
paji. Jesupa oo-e pak'ári, angeleerá chejida iru k'aripade. 





*1.2 Irua eperáarámaa jarateeit'ee k'ãata oodaipia bi. *1.4-6 Griego pedeede: Juan, chi 
eperáará poro choopari. “1.9 Nazaret p'uuru Galilea eujáde bi. Jesús ma p'uurude wariji 
ichi ak'órek'aa, José mapema pada pera. 

Jesupa jarateemaa beeda 
(Mt 4.12-17; Lc 4.14-15) 


14 Juan Bautista carcelde t'i nibidap'eda, Jesús waji Galilea eujádee 
Tachi Ak'óre pedee pia jarateede. 15Jarapachi: 

—Idi weda eperáarápa k'awaadait'ee Tachi Ak'orepa eperáará bi k'inia 
bi ichi jua ek'ari ichideerá p'aneedamerá. Mapa k'isia p'ua bap'eda, p'ek'au 
k'achia oo amaadapáde aji, máik'aapa ijiadapáde aji, iru pedee pia jara 
péidade. 


Jesupa to-iapataará k'ímari jiritterada 
ichi ome nipapataadamerá 
(Mt 4.18-22; Lc 5.1-11) 


lóMaap'eda Jesús Galilea Lago ide nide unuji Simón máik'aapa chi 
ipema Andrés. To-iapataará paji. Mapa t'iri t'aamaa p'anajida. 17 Jesupa 
mágaji: 

—Mi ome nipapatáati máik'aapa óoti mia ooparik'a. Idideepa eperáará 
jiridaittee Tachi Ak'óre-it'ee, to-iapataarápa chik'o jiripatak'a. 

18 Aramata áchi t'iri atabéijida máik'aapa wájida iru ome. 

19Tpu nok'ode unuji Santiago máik'aapa chi ipema Juan. Zebedeo 
warrará paji. T'iri pi-ia p'e bimaa p'anajida barcode. 20 Jesupa ara 
unuk'ári, t'iji ichi ome auk'a nipapataadamerá. Aramata atabéijida áchi 
mimia barcode áchi ak'óre chi k'aripapataará ome máik'aapa wájida Jesús 
ome. 


Eperá k'ap'iade netuara merátia bada 
(Lc 4.31-37) 


21 Panajida Capernaum p'uurude. Magi p'uuru Galilea eujáde bi. 
Judiorá fipata ewate pada pera, Jesús waji Ak'óre Úraa jarateepata tedee. 
Mama jarateemaa beeji. 22 Jómaará taide jíp'a jarateeji Tachi Ak'9repa 
jarateepidak'a. Moisepa p'áda jarateepataará k'áyaara pipiara jarateeji. 
Mapa eperáará ak'itrua para beeji. 23Mama t'íuji eperá k'achia bi Tachi 
Ak'ore K'irapite, netuara iru k'ap'iade merátia bada pera. Ma netuarapa 
biaji: 

24— Jesús Nazaret p'uurudepema, ¿k'áata oo chejima aji, taimaa? ¡Tai 
ichiak'au bíji! ¿Tai kenat'aadeta cheruk'a? aji. Mia pi k'awa bi. Tachi 
Ak'órepa pi péiji. Mapa pide p'ek'au k'achia wee bida aji. 

25 Mapai Jesupa ma netuara itriataaji: 

—¡K'up'ee beepáde aji, máik'aapa uchiapáde aji, na eperá k'ap'iadeepa! 

26Mápai ma netuarapa eperá wawat'aaji máik'aapa golpe biap'eda, 
K'ap'iadeepa uchiadachi. 27 Mága unudak'ári, jomaweda ak'itrua para 
beeji máik'aapa pedee para beeji áchi pitapai: 

—¿K'aima na eperá? ¡Eperá poro waibiak'a jaratee bi! Irua jarateeda 
waide úíridak'aa nama. ¡Ma awara netuaramaa pedeek'ári, irua jararuk'a 
auk'a oo p'anida! aji. 

28Mapa taará-e weda Galilea eujidepemaarápa Jesús k'awaajida. 


Jesupa Simón Pedro p'ak'ore jipada 
(Mt 8.14-15; Lc 4.38-39) 

29 Jesús, Santiago” Juan ome uchiadak'ári Ak'óre Úraa jarateepata 
tedeepa, wájida Simón máik'aapa Andrés temaa. 30Simón p'ak'ore 
k'iamiapa p'arude baji. Mapa jaranajida Jesumaa. 31 Jesús irumaa waji 
máik'aapa juade jita atap'eda, p'irabai ataji. Aramata k'iamia tuudachi. 
Mapai chi k'ayaa badapa nek'opiji Jesumaa máik'aapa chi k'op'ayooramaa. 


Jesupa k'ayaa beerá chok'ara jipada 
(Mt 8.16-17; Lc 4.40-41) 


32K'eudaik'ári, eperáarápa k'ayaa beerá chok'ara aneejida Jesumaa. 
Ichiaba aneejida netuara k'ap'iade merátia beerá. 33P'uuru pidaará 
chok'ara see níbeeji te tiupatamái. 34Jesupa k'ayaa k'ira tádoo iru 
p'anadap'edaará jipaji. Ichiaba netuaraará eperá k'ap'iade merátia beeda 
uchiapik'ooji. Ma awara ma netuaraarámaa pedeepi-e paji, áchia k'awa 
p'anadap'edaa pera iru Tachi Ak'órepa péida eperáara k'aripamera. 


Jesús Galilea eujáde jaratee nipada 
(Lc 4.42-44) 


35Tap'edapodopa Jesús p'irabaiji máik'aapa uchiaji p'uurudeepa it'aa 
t'inait'ee eperáará p'anadak'aamaa. 36Simón p'irabaik'ári, iru unu-e 
paji. Mapa apemaará k'9p'iyoorá ome waji Jesús jiride. 37Unu atadak'ári, 
mágajida: 

—Jómaarápa pi jiri nidada ajida. 

38 Mamída Jesupa mágaji: 
wadama aji, awaraa puuru k'ait'a beemaa. 

39 Jesús mágá jaratee nipapachi jóma Galilea eujáde chi k'dp'iyoorá 
ome. Jarateepachi Ak'óre Úraa jarateepata tede p'uuru bee chaa 
máik'aapa eperá k'ap'iade netuara merátia bee uchiapipachi. 


Jesupa leprapa k'ayaa bada jipada 
(Mt 8.1-4; Lc 5.12-16) 


40 Ewari aba eperá leprapa k'ayaa bi cheji Jesumaa máik'aapa 
bedabaip'eda, mágaji: 





*1.29 Santiago ichiaba t'ijjarapachida Jacobo. 

—K'inia bi pira, mi k'ayaa wépapipáde aji, Ak'õre k'irapite mi pia 
beemera. 

41 Jesupa iru chupiria k'awaaji. Juapa t'Obaiji máik'aapa mágaji: 

— ¡K'inia bida! aji. Jipa beepáde aji. 

42Aramata ichi k'ap'tadeepa lepra k'ayaa wépadachi máik'aapa jipa 
beeji. 43 Jesupa áyaa pëik'ari, úraaji: 

44 —¡Úríjil Jaranáaji apidaamaa. Jip'a p'aaremaa ak'ipináji. Moisepa 
p'ádade jara bik'a ipana omé atéeji, teeittee Tachi Ak'óremaa. Mágá 
jomaarapa pi jipa beeda k'awadayada aji. 

45 Mamída wák'ári, ma eperápa pariatua jara wápachi. Mapera Jesús 
p'oyaa wák'aa paji puurudee. Eperáará p'anadak'aamái nipapachi. 
Mamída at'ári p'uuru pidaará irumaa wápachida. 


Jesupa chiwa bada jipada 
(Mt 9.1-8; Lc 5.17-26) 


1Ma t'éepai Jesús waya waji ichi bapatamaa Capernaum pluurudee. 

Mamida eperáarápa k'awaadak'ári iru mama bi, 2taará-ee eperáará 
chok'ara teeda see niba cheji. T'iupatamái pida araa—ee níbeeji. Irua 
Ak'óre Úraa jaratee bi misa, 3eperáará k'imariirápa irumaa aneejida eperá 
chiwa bi. 4Mamida Jesumái p'oyaa t'íuda-e paji, chok'ara see níbada 
pera ma tede. Maperá terrazade wájida máik'aapa uria ewa atajida. Magi 
uriadeepa chi chiwa bi irabai atajida ichi p'arude. 5Jesupa mága unuk'ári, 
k'awaji wáara ichide ijáa p'ani. Mapa mágaji ma chiwa bimaa: 

—Warra, pia pek'au k'achia oopata jomaweda wépajipi. 

6 Moisepa p'áda jarateepataará úk'uru mama su-ak'i p'anajida. Mága 
üridak'ári, k'isiajida: 7“Já eperá ik'achia pedeemaa bi Tachi Ak'óre apite. 
Na eujádepemaarápa p'ek'au k'achia wépapidak'aa; Tachi Ak'Orepapaita 
mága ooi.” 

8 Mamíida Jesupa ichi t'áride k'awaji achia k'achia k'isia p'ani. Mapa 
mágaji: 

—+¿Sáap'eda parapa k'isia k'achia k'isia p'anima? aji. 9Mia irumaa 
jarai: “Pia pek'au k'achia oopata wépajipi” maa-e pirá jarai: “P'irabáiji 
máik'aapa waji”. 10Mi chi Eperá Ak'óre Truadepema.* Mapa Tachi Ak'óre 
jua ek'ari mia p'ek'au k'achia wépapipari na p'ek'au eujáde. Parápa mágí 
k'awaadamera mia jarait'ee: 11 ¡P'irabáiji! Pichi p'aru atáji máik'aapa waji 
pichi temaa. 

12Mápai ma chiwa bada p'irabaidachi máik'aapa ichi p'aru atap'eda, 
uchiadachi jómaará taide. Mápai jóomaaráta ak'itrua para beeji. O-iapa 
jarapachida Tachi Ak'óre jómaará k'iyaara waibiara bi: 





"2.10 Chi Eperá Ak'óre Truadepema jara k'inia bi Tachi Ak'óre mimiapari na p'ek'au eujádee 
cheda. Jesucristopa ichi nága t'ijaraji ak'ipiittee ichi Mesías. 

—Waide nága unudak'aada apachida. 


Jesupa Leví jirida ichi ome nipapariimerá 
(Mt 9.9-13; Lc 5.27-32) 


13Maap'eda Jesús waya waji Galilea Lago idee. Eperáará irumaa 
chepachida. Mápai Ak'úre Úraa jarateepachi. 14Wáyaa wáde, unuji Levi.” 
Magi Alfeo warra paji. Su-ak'i baji Cesar-it'ee impuesto p'aapatamái. 
Jesupa mágaji irumaa: 
—Mi ome nipapariiji. 
Aramata p'irabaip'eda waji Jesús ome. 
15Maap'eda chok'ara impuesto p'epataará Roma pidaará rey-it'ee 
máik'aapa awaraa eperáará k'achia-idaa beerá apatap'edaa Jesús ome 
nipapachida. Maapai Jesús nek'onaji Leví tede. Jesús máik'aapa ichi 
ome nipapataará su-ak'i p'aneejida mesade. Auk'a magi eperáará su-ak'i 
p'aneejida mama Jesús ome. 16Moisepa p'áda jarateepataaraá, fariseorá 
eere p'lanapatap'edaarápa mága unudak'ári, iidijida Jesús k'9p'iyoorámaa: 
—¿Sáapleda pará jarateepari nek'omaa bima ajida, impuesto plepataará ome 
máik'aapa awaraa p'ek'au k'achia oopataará ome? Jága ooik'araa bida ajida. 
17 Jesupa achia jaradapledaa úrik'ári, mágaji: 
—Médico péidak'aa k'ap'ia pia beerámaa. Jip'a péipata k'ayaa beerámaa. 
Mága pik'a Tachi Ak'9repa mi péi-e paji t'ári pia beerá jiride; ma k'áyaara 
p'ek'au k'achia oopataará jirideta péiji. 


Sáapai nek'oda-ee p'anadaipia bi 
(Mt 9.14-15; Lc 5.33-35) 


18Ewari aba Juan Bautista k'0p'iyoorá máik'aapa fariseorá it'aa t'ímaa 
p'anajida nek'oda-ee Tachi Ak'óre waaweepa. Eperáará úk'uruurápa mága 
unudak'ári, Jesumaa iidinajida: 

—Juan ome nipapataará máik'aapa fariseorá ome nipapataará edaare 
nek'odak'aa. ¿Sáap'eda pi k'5p'iyoorápa auk'a oodak'aama? ajida. 

19 Jesupa p'anauji: 

—FEperáará miak'áipata fiesta oodak'ári, oía p'anapata. Mapa kop'iyoorá 
miak'áidaitee p'aniirá ome pani misa, nek'opata ola panadairá. 22 Mamida 
ewari aba miak'ãiit'ee bada imik'ira ata chedait'ee chi k0p'iyoorá ik'aawaapa. 
Wáara, ma ewate chi k'op'ayoora nek'oda-e pait'ee t'ári puapa. 


Úraa chiwidi máik'aapa úraa chonaaráwedapema 
(Mt 9.16-17; Lc 5.36-39) 


21 —Eperá apidaapa p'aru chiwididepema pite aba t'itik'araa bida aji, 
p'aru sorede parchaait'ee. Mága ooru pira, chi p'aru chiwidi áridariit'ee 





*2.14 Leví ichiaba t'ijarapachida Mateo. 

máik'aapa ma pite auk'a bee—e pait'ee chi p'aru sore ome. 22Ichiaba 
vino ewaa juda t'idak'aa ne-e sorede. Maga ooruta pirá, baak'adaipari 
máik'aapa ne—e jiadaipari. Vino jida ichiaba atuadaipari. ¡Maperá vino 
ewaa juda t'idaipia bi ne—e chiwidi bide! 


Trigo k'imi chak'eerá jonadap'edaa fipata ewate 
(Mt 12.1-8; Lc 6.1-5) 


23 Judiorá fipata ewate Jesús nipaji trigo k'áide máik'aapa chi 
k'9p'iyoorá wáyaa wádak'ári, trigo k'imi chak'eerá oro ata wájida chi tau 
K'odait'ee.* 24 Arii p'anadap'edaa fariseorápa mága unudak'ári, Jesumaa 
mágajida: 

—¡Pichá ak'íji! ¿Sáap'eda pi k'op'iyoorápa jága oomaa p'anima? ajida. 
Chonaaráweda Moisepa jaraji mimiadaik'araa bi tipata ewate. 

25 Jesupa mágaji: 

—Parápa Tachi Ak'õre Úraa p'a jera bide pia K'isiada-e p'ani. 
Chonaaráweda Rey David chi k'õp'ãyoorã ome audú jarrapisia 
p'anadak'ári, 26ichi t'iuji Tachi Ak'óre te ne-edee oodade. Abiatar, 
p'laareerá poro waibiapa, pan k'opiji Davidmaa, ai naaweda Tachi 
Ak'órepa jaraji mida p'aareerápa aupai mágee pan k'odamerá. Davidpa 
ma pan k'op'eda, ichi ome nipapataarámaa teeji. Tachi Ak'órepa ara 
miapi-e paji mága oodap'edaa k'aurepa. 27 Tachi Ak'órepa eperáará oo-e 
paji fipata ewari iadamerá. Naapiara Tachi Ak'orepa eperá ooji. T'éepai 
ooji {ipata ewari eperáará fidamerá mimiada-ee. 28fipata ewate paara mi, 
chi Eperá Ak'óre Truadepema jua ek'ari bida aji. 


Eperá jua chiwa bada 
(Mt 12.9-14; Lc 6.6-11) 


3 1Waya Jesús waji Ak'úre Úraa jarateepata tedee. Mama baji eperá 

jua chiwa bi. 2Úk'uru arii p'anadap'edaarápa Jesumaa aki para 
baji, fipata ewate jipai jiak'aapa. Mágá áchi charraarámaa jaranadait'ee. 
3Mápai Jesupa jua chiwa bimaa maaji: 

—P'irabáiji máik'aapa jóomaará esajiak'a ak'iní béeji. 

4Mápai apemaarámaa iidiji: 

—¿K'áare p'ádata iru p'ani Ak'óre Úraade fipata ewate oodamerá? 
¿Pia ooipia bi wa k'achia? ¿Jipaipia bi piupiamaapa wa piupiipia bi, 
k'aripada—ee? 

Mamida ichi kTup'ee para beeji k'awa p'anadap'edaa pera piata ooipia 
bi. 5Jesupa k'irau ak'iji ichimaa. Ma eperá chupiria k'awaa k'iniada-e 
p'anadap'edaa pera, Jesús k'ira pia-ee beeji. Mápai ma eperámaa mágaji: 

—Pichi jua jirupáde aji. 





"2.23 Dt 23.25. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Marcos 3 86 


Mápai jua jiruji. Aramata jipa beeji. 6 Mapa fariseorá mamáik'aapa 
uchiadap'eda, Rey Herodes eere p'anadap'edaara ome pedeeteemaa 
p'aneejida Jesús peepit'aadait'ee. 


Jesupa eperaara chok'araarámaa jarateeda lago ide 


7 Galilea eujidepemaará chok'ara Jesús t'ée chejida. Mapa iru waji 
chi k'dp'iyoorá ome Galilea Lago idee. 8Jesupa ne-inaa pia oopari 
k'awaadak'ári, eperáará chok'araara cheepurujida irumaa: Judea 
eujádepemaará, Jerusalén p'uurudepemaará, Idumea eujádepemaara. 
Ichiaba chejida Jordán to k'iraik'a eerepemaaraá, Tiro p'uuru K'ait'a 
p'anapatap'edaará máik'aapa Sidón p'uuru k'ait'a p'anapatap'edaará. 
9-10Chok'ara jipada pera, k'ayaa beerápa iru p'ísua ata chejida, t'õbairupa 
jipa p'aneedai jíak'aapa. Eperáará audú chok'ara níbada pera, ichi ome 
nipapataaraá péiji barco jiride, eperáará ichimaa chenaadamerá. Mápai 
jarateeji barcodeepa. 

11 Netuara merátia beerápa Jesús unudak'ári, iru k'irapite 
bedabaik'oodachida máik'aapa biapachida: 

— ¡Pi Tachi Ak'óre Warrapi! 

12Mamida Jesupa netuaraará itriapachi ichia ooda nepirinaadamerá 

eperáará k'irapite. 


Jesupa k'óp'áyoorá jiritterada 
(Mt 10.1-4; Lc 6.12-16) 
13Maap'eda Jesús ee nok'odee waji chi k'5p'iyoorá ome 
máik'aapa jiritteraji ichi k'isiade iru bada. 14Doce jirit'eraji ichi ome 
nipapataadamerá máik'aapa Ak'óre Úraa jarateepataadamerá awara ái. 
[Mágiirá tT biji apóstoles. | 15 Mágtirá ichiaba pëiji netuara merátia bee 
uchiapidamerá eperáará k'ap'tadeepa. 16Nágiirá paji chi doce jiritlerada: 
Simón, (Jesupa tí bida Pedro); 17 Zebedeo warrará, Santiago Juan ome; 
Jesupa ichiaba ára tí bida Boanerges;* 18 Andrés; Felipe; Bartolomé; 
Mateo; Tomás; Santiago (Alfeo warra); Tadeo; Simón Celote apatap'edaa;* 
19máik'aapa Judas Iscariote; mágipa t'éepai Jesús traicionaada. 


Jesús Netuara Poro Waibia ome 
(Mt 12.22-32; Lc 11.14-23; 12.10) 

20 Ma t'éepai Jesús teeda t'iuji chi k'95p'iyoorá ome máik'aapa waya 
eperáará chok'ara irumaa chejida. Mapa p'oyaa nek'odak'aa paji. 21 Jesús 
éreerápa mága k'awaadak'ári, iru ata chejida jaradap'edaa pera k'ira 
k'awa—ee bi. 





*3.14 Magi pedee jara k'inia bi Jesupa péida. “3.17 Magi pedee jara k'inia bi Pa Warrará. 
"3.18 Roma jua ek'ariipa uchia k'inia p'anadap'edaará t'ijarapachida Celote eerepemaará. 

22Moisepa p'ada jarateepataará che p'anajida Jerusalendeepa. Achia 
jarapachida: 

—Beelzebú, Netuara Poro Waibia juapata jágá netuaraará uchiapiparida 
apachida. 

23 Jesupa áchi tí p'e atap'eda, nepiriji: 

— ¿Saga Satanapa uchiapiima ichi auk'aará? 24P'uuru pidaará chik'ira 
unuamaa p'aneeruta pirá, taaráda-e áchi itu jódaridait'ee. 25Auk'a 
te pidaará awara—awaraadaidak'ári, waa araa p'anapataada-e pait'ee 
máik'aapa jódaridait'ee. 25Mága pik'a Netuara Poro Waibiapa ichi 
auk'aará jéreru pirá, áchi itu jódaridai. 

27'Ma awara, apida tíudak'aa eperá juataura bimái iru net'aa jari 
atade. Naapiara ji níbi-e pira, iru net'aa jári p'e ata-e pai. Mi waibiara bi 
Netuara Poro Waibia k'iyaara. Mapa netuaraará mi jua choodak'aa. 

28'Mia wáarata jararu. Tachi Ak'órepa p'ek'au k'achia jóomaata wépapii, 
pedee k'achia jaradap'edaa paara iru apite. 22 Mamída ik'achia jararuta 
pirá iru Jaure ápite, Tachi Ak'órepa perdonaak'aa. Mágee p'ek'au k'achia 
wépapi-eda aji. 

30Moisepa p'áda jarateepataarápa jarapachida Jesupa ne-inaa oopachi 
netuara juapa máik'aapa merapachida Tachi Ak'óre Jaure. Mapa mága 
jaraji Jesupa. 


María Jesús ipemaará ome pachedap'edaa 
(Mt 12.46-50; Lc 8.19-21) 


31 Mápai pachejida Jesús nawe chi ipemaará ome. Mamída taawa 
p'aneejida máik'aapa tí péijida Jesús áchimaa uchiamerá. 32Jesús ik'aawa 
su-ak'i p'anadap'edaarápa jarajida: 

—Pi nawe pi ipemaará ome taawa nimaa p'anida ajida. Arapa pi jiri 
nidada ajida. 

33Trua p'anauji: 

—Parápa k'awa p'ani mi nawe máik'aapa mi ipemaará. Mamida 
¿K'airáta mia K'inia iru bima mi nawek'a máik'aapa mi ipemaarák'a? 

34 Ak'ip'eda ichi ik'aawa su—ak'i p'anadap'edaarámaa, mágaji: 

—Acha p'aniiráta mia k'inia iru bi mi nawek'a máik'aapa mi 
ipemaarák'a. 35Tachi Ak'õrepa k'inia bik'a oopataaráta mi ípemak'a, mi 
ipewérak'a p'ani máik'aapa mi nawek'a. 


Net'atau p'opari nepirida 
(Mt 13.1-9; Lc 8.4-8) 
1Waya Jesús jarateemaa beek'ári lago ide, eperáará chok'ara chejida. 
Audú chok'ara chedap'edaa pera, Jesús batauji barco lago jade badade 
máik'aapa su—-ak'i beeji. Jódee eperáará jomaweda p'aneejida lago ide. 
2Mamáik'aapa Jesupa eperáarámaa nepirimaa beeji Ak'óre Úraa jarateeit'ee: 

3—Mia nepiriru pia k'isiati. Eperá waji net'atau p'ode. 4Ma p'o wák'ári, 

ük'uru baaijida o jáde. Mápai ipanaarápa k'ok'oo chejida. 5Uk'uru baaijida 
máu-idaade mak'iara yooro wee badamái. Mágí isapai t'onojida, mak'iara 
yooro wee bada pera. 6Mamida ak'Orejiru jerak'ári, chi k'iru piidachi, chi 
K'arra frii bada pera. 7 Ük'uru baaijida ne-+iri-idaade. Mamida ne-iiri 
k'ap'ip'iara waripari perá, mágí net'atau tono wádap'edaa piuk'oodachida. 
Maperá chauda-e paji. 8Jódee awaraa net'atau baaijida eujá piade. Magi 
tonojida, warijida máik'aapa pia chaujida. Úk'uru nettatau abaadeepa 
uchiajida treinta, sesenta maa-e pirá cien. 

2Mapai Jesupa mágaji: 

— ¡Pia k'īsíati parápa ettewa úridap'edaade k'awaadamerá k'áata jara 
k'inia bi!” 


Sáap'eda Jesupa nepiripachi jarateeit'ee 
(Mt 13.10-17; Lc 8.9-10) 


10T'éepai Jesús ituaba beeji chi k'op'ayoora doce ome, awaraa ichi ome 
nipapatap'edaará paara. Mápai áchia iidijida: 

—¿K'áata jara k'inia bima ajida, pia nepiri bada? 

11 Jesupa p'anauji: 

—Tachi Ak'órepa parámaa k'awapimaa bi ne-inaa naaweda k'awapik'aa 
pada; saga ichideerá p'aneedai. Mamída awaraarámaa mia nepiripari 
jarateeit'ee, k'awada-ee p'laneedamerá. 

12 Mia oo bi ak'i p'ani mida, wáara unuda-e máik'aapa mia jara bi úri 
p'lani mida, k'awada-e. Mia jarateepari pia k'awadap'edaa paara, 
Tachi Ak'órede ijáak'ajida máik'aapa irua achia p'ek'au k'achia 
oopata wépapik'aji. Mamida wáara mága k'iniadak'aa.. (I 6.9-10) 


Jesupa k'awapida net'atau p'oparide 
(Mt 13.18-23; Lc 8.11-15) 
13Mápai Jesupa iidiji chi k'op'ayooramaa: 
—¿Parápa k'awada-e p'anik'á mia jaratee k'inia bi ma nepiridade? 

¿Sága k'awaadaittee awaraa nepirik'ári jarateeittee? Nága jara K'inia bi: 

14Ma net'atau p'opari Ak'úre Úraa jarateeparik'a bi máik'aapa ma 
net'atau Ak'óre tiráak'ata bi. 15Net'atau baairutamái eperáará Ak'õre Úraa 
tiripataarak'ata bi. Mamida úridap'eda, Netuara Poro Waibia chepari ne-inaa 
ooit'ee, t'áripa ma pedee ijáanaadamerá. 16Awaraa eperáará chi net'atau máu— 
idaade baaidapledáak'api p'ani. Tachi Ak'óre Úraa o-ía üripata. 17 Mamida ma 
net'atau tonoda taará-e weda piidaiparik'a, mága pik'a mágiirápa ma jara 
péida taará ijaada—e. Maperá ma úraade ijáadapledaa k'aurepa awaraarápa 
nepira jiri cheruta pirá áchi ome, maa—e pirá awaraarápa áchi jiriruta pirá 





"4.9 Griego pedeede: ¡K'iiri paraa beerá, pia úríti! 

miapidait'ee, ijáa amaapata. 18 Awaraa eperáará chi net'atau ne—iri—idaade 
baaidap'edáak'api p'ani. Ak'óre Uraa üri p'ani. 19 Mamida áchia na p'ek'au 
eujádepema net'aa k'isia p'aneepata áchi-itee atadait'ee. Tachi Ak'óre Uraa 
üridai k'áyaara, p'arat'a mãik'aapa awaraa ne—inaa waapiara k'inia panapata. 
Maperá Tachi Ak'órepa oopi k'inia bik'a oodak'aa. 20 Jódee awaraa eperáará 
chi net'atau eujá piade baaidap'edáak'api p'ani. Net'atau aba eujá piade uuda 
chauparik'a tau treinta maa—e pirá sesenta maa-e pirá cien, mága pik'a ma 
eperáarápa Ak'úre Úraa úridak'ári, 'áride ijáa p'aneepata. Mágá Tachi Ak'óre 
Üraa waapiara k'awaa wápata máik'aapa oopata irua K'inia bik'a. 


K'áata oodaipia bi 
Jesupa jarateeda úridak'ári 


(Lc 8.16-18) 


21Ichiaba jarateeji: 

—Tachia lámpara k'oodak'aa cajón ek'ari ata bidaittee maa—e pirá cama 
ek'ari. Ma k'áyaara lámpara k'oodak'ári, it'í ata bipata pia idaamerá. 
22Mága pik'a, irá Tachi Ak'õre net'aa mera pik'a bi mida, t'éepai parápa 
jómaarámaa jaradait'ee.* 23 iPia k'isíati parápa et'ewa úridap'edaade 
k'awaadamerá k'áata jara k'inia bi! 

24Ichiaba jaraji: 

— Pia k'isíati mia jararude. Eperápa ne-inaa pia ook'ári mia jarateeda 
pia k'isia bairá, pia oo bi. Tachi Ak'õrepa ichi úraa audú k'awaapii irumaa, 
máik'aapa ne-inaa pipiara ooyada aji, iru ome. 25Tachi Ak'drepa eperá 
k'isia k'awaa bimaa k'isia k'awaara bapiit'ee, Ak'óre Úraa Pia ijáapari pera. 
Jódee mia jarateeda pia k'isia k'inia-e bak'ári, ichia naaweda k'awa bada 
k'ira atuapiitee.* 


Net'atau t'onoda nepirida 


26Ichiaba Jesupa nepiriji: 

—Tachi Ak'óre jua ek'ari p'aniirá Twapata net'atau eujáde p'odak'a. 
27 Tachia net'atau p'odap'eda, k'euru chaa k'áiruta pijida máik'aapa ewari 
chaa piirabairuta pijida, ma net'atau t'onopari máik'aapa wari wápari. 
Tachia k'awada-e saga mágá waripari. 28Yoorode net'atau ichi itu 
t'onopari. Naapiara uchiapari chi tuk'u; mamáik'aapa chi k'iru. Maap'eda 
uchiapari chi k'imi chak'e; téepai net'atau chok'ara chaupari. 22P'oo 
bak'ári, ewapata. Maga bi Tachi Ak'óre jua ek'ari p'aniirá ome. 





*4,22 Pia jarait'eera, Tachi Ak'órepa ooda mera bi eperáarápa k'awanaadamerá. Ichiaba 
irua ooda oopachi ununaadamerá. Mamida frapi irua mera iru bada eperáará úk'uruurápa 
pia k'awaaruta máik'aapa úk'uruurápa irua oopari pia unuruta. “4.25 Griego pedeede: 
Eperápa iru bimaa waapiara teeit'ee. Jódee chi mak'iara wee bimaa maarepida tee—e pait'ee. 
Trua ma-ári iru bi paara jári atait'ee. 

Mostaza tau nepirida 
(Mt 13.31-32; Lc 13.18-19) 


30Jesupa ichiaba awaraa nepiriji jarateeit'ee: 
—¿K'àarek'a bima aji, Tachi Ak'órepa eperáara ichi jua ek'ari bik'ãri, 
ichideerá p'aneedamerá? ¿K'ãata nepiriit'eema pia k'awaadamerá? 
31 Mostaza tau uudák'api bi. Magi net'latau apemaará net'atau k'iyaara 
ma-áriara bi. 32 Mamida uup'eda, apemaará ne-uu k'iyaara waibiara 
waripari. Mágá waibia warik'ári, ipanaarápa áchi te oopata chi juade.* 


Jesupa ooda nepirik'ári 
(Mt 13.34-35) 


33 Jesupa mága nepiri wápachi Tachi Ak'orede k'isia paneedamerá. 
Ichia nepirida pia úridak'ári, waa nepiripachi. 34 Jarateek'ári, ichita maga 
nepiripachi. Nepiri-ee jarateek'aa paji. Mamida chi k'dp'iyoorá ituaba 
p'aneedak'ári, ma nepirida jóma jara k'inia bi jarateepachi. 


Jesupa náu p'usa ome t'umátipida 
(Mt 8.23-37; Lc 8.22-25) 


35Ma ewate k'eu wak'ari, Jesupa maaji ichi ome nipapataarámaa: 
—Waádáma aji, lago k'iraik'a eeree. 
36Fperáará atabéijida máik'aapa bataujida Jesús su-ak'i bada barcode. 
Awaraará jida auk'a wájida awaraa barcode. 37 Maga lago sia wádade 
náu golpe p'ua níbeeji máik'aapa p'usara t'o níbeeji. Mapa barco pirubaai 
wa nipaji. 38Máimisa Jesús k'ái baji barco trumaa. Su-ak'i beepata iri 
porok'au baji. Aramata frimat'aajida máik'aapa mágajida: 
—i¡Tachi Waibia! ¡P'irabáiji! ¡Tachi pirubaai wádapi! ¿Pi-ittee p'ua—ek'a 
ajida, tachi pirubaaidaruta pijida? 
39 Mápai Jesús p'irabaip'eda, mágaji náumaa: 
—Waa p'uanaapáde aji. 
Mápai náu waa p'ua—e paji. Ichiaba pusamaa maaji: 
—T'umáti beepáde aji. 
Aramata jóomaweda ip'ii ŭu beeji. 40 Mápai Jesupa maaji ichi ome 
nipapataarámaa: 
—¿Sáap'eda p'era jónima? ¿At'ári ijjada-eeta p'anik'a? aji. 
41 Mamida ichi p'era para beeji, waide mága unudak'aa pada pera. Achi 
pitapai iidi para beeji: 
—¿K'aima nágí? Tachi Ak'orepapaita pedeepari náumaa, p'usamaa ip'ii 
beemerá. 





"4.32 Mága pik'a Ak'órede ijáapataará chok'ara-ee p'ani mida, isapai iwa wapata 
chok'aradarutamaa. 

Eperá k'ap'iade netuara merátia bada 
(Mt 8.28-34; Lc 8.26-39) 


1Lago k'iraik'a eere panajida Gerasa eujáde. 2Jesús barcodeepa 
batauk'ári, irumaa cheji jáiradeepa eperá k'ap'iade netuara meratia bi. 
3Ma eperá ák'adaa bapachi jáira máu te uriade. Ichi ome p'oyaadak'aa paji; 
cadenapa pida. 4Edaare cadenapa biiride máik'aapa juade ji nibipachida. 
Mamida t'iit'aapachi. Mapa p'oyaadak'aa paji. 5Ástaawa, p'arik'ua pida 
bia nipapachi ee beede máik'aapa jáira bee chaa. Ichi itu p'u oo nipapachi 
máupa. 6 Mamida t'imí weda magi eperápa Jesús unuk'ári, p'iradachi 
irumaa máik'aapa bedabaidachi. 7-8 Mápai Jesupa mágaji: 
—'¡Netuara, uchiapáde aji, na eperá k'ap'iadeepa! 

Biaji: 

— Jesús, pi Ak'óre Waibia Warrapi. ¿K'áata ooitteema aji, mi ome? Tachi 
Ak'õre k'irapite jaráji mi k'achia oo—e pait'ee. Mi ichiak'au bipáde aji. 

9Mapai Jesupa iidiji: 

—¿Pi, Kasaa tíijarapatama? aji. 

—Mi t'ijarapatada aji, Legión," chok'ara nipapata pera. 

10Mápai Jesumaa chupiria iidipachi awara áyaa péinaamerá. 11 Ma 

ee k'arraya sinaará chok'ara nek'omaa p'anajida. 12Mapa netuaraarápa 
—Awara áyaa péii k'áyaara, ara p'ani sina k'ap'iade tTupipáde ajida. 
13Mápai Jesupa netuaraará mamaa péiji. Uchiapiji ma eperá 
K'ap'iadeepa máik'aapa t'Tupiji sinaará k'ap'iade. Maira p'irak'oodachida ee 
k'dot'ari jira bidee máik'aapa lago jáde baainajida. Mama jómaweda yapa 
jtak'oodachida. Sinaará perá dos mil paji. 

14Ma sina jia p'anadap'edaarápa mága unudak'ári, plera 
p'irak'oodachida. Achia unudap'edaa nepirinajida p'uuru pidaarámaa 
máik'aapa puuru k'ait'a beerámaa. Eperáarápa Jesupa ooda k'awaa k'inia 
p'anadap'edaa pera, chejida ak'ide. 15Jesumái pachedak'ári, ma eperá 
netuaraará merátia p'anadap'edaa unujida, p'aru jip'eda, su-ak'i bi Jesús 
ik'aawa máik'aapa k'ira pia ak'i baji. Mága unudak'ári, p'era para beeji. 
16Chi unudap'edaarápa nepirijida apemaarámaa netuaraará merátia 
p'anadap'edaa máik'aapa sinaará k'ap'iade péik'ooda. 17 Mápai waaweepa 
Jesumaa chupiria iidijida áchi eujideepa wámerá. 

18 Jesús barcode batauk'ári, ma eperá naaweda netuaraará merátia 
badapa chupiria iidiji Jesupa ichi ome auk'a wápimerá. 19 Mamida Jesupa 
oo-e paji; jip'a jaraji: 

—Wáji pichi temaa. Nepirinapáde aji, j)maweda Ak'órepa ooda 
máik'aapa pi chupiria k'awaada. 





*5.9 Legión jara k'inia bi soldaorá seis mil. 

20Mápai nepiri wapachi Jesupa ooda ichi ome Decápolis eujáde, p'uuru 
bee chaa. Mága úridak'ári, eperáará jóomaweda o-ía ak'itrua para beeji. 


Jairo k'au jipada máik'aapa wéra abaapa 
Jesús p'aru i tóbaida 
(Mt 9.18-26; Lc 8.40-56) 

21 Waya Jesús chek'ári k'iraik'a eereepa barcode, eperáara chok'ara 
chejida irumaa lago ide. 22Mága nide Tachi Ak'óre Úraa jarateepata 
tedepema poro pacheji. Ichi tíjarapachida Jairo. Jesús unu atak'ári, 
biirimãi bedabaidachi 23maik'aapa chupiria iidiji: 

—Mi K'au juak'aya níbi. Chupiria k'awáaji. Pi jua binapáde aji iru iri, 
maga jipa beemerá máik'aapa chok'ai beemerá. 

24Mápai Jesús ichi ome waji. Ichiaba eperáará chok'ara wájida Jesús 
ome. Maperá p'isua wájida. 25Ma eperáará see níbide baji wéra bi k'ayaa 
bi waamiapa. Doce años mágá baji. 26 At'apai mia baji. Jóma chi plarat'a 
jódai baji jipapataará juade nipa, jipa-ee. Waapiara k'ayaa k'erapachi. 

27 Jesupa ooda üri bada pera awaraará it'aideepa, k'ait'a waji ápiteik'a 
eereepa iru p'aru t'óbait'aade. 28Mága ooji k'isia bada pera iru p'aru 
i tóbairupapai jipa beei. 22T'0baik'ári, aramata waamia t'ibaidachi, 
máik'aapa ichia k'awaaji Jesupa ichi jipada. 30 Aweda Jesupa k'awaaji 
jiparu ichia jara-eeta. Mapa ápitee ak'ip'eda, iidiji: 

—¿K'aipa mi p'aru t'baijima? aji. 

31Ichi ome nipapataarápa mágajida: 

—¿Pia unu-e bik'á ajida, eperáará p'isua níbi? Maga bita iidi bi: 
“¿K'aipa mi t'óbaijima?” 

32 Mamida Jesupa tau k'ittaa ak'i níbeeji unui jiak'aapa k'aipa paji. 33Ma 
wēra k'ap'ia were níibapachi p'era níbipa, k'awa bada pera ichita jipa bi. 
Mapa bedabaidachi Jesús k'irapite máik'aapa jomaweda jaraji. 34Mápai 
Jesupa mágaji irumaa: 

—Wera, pia mide ijáa bairá, jipa beejida aji. K'iiwee wápáde aji, pi 
k'ayaa wépada pera. 

35 Jesús pedeemaa bide Jairo tedeepa eperáará chejida máik'aapa 
mágajida Jairomaa: 

—Pi k'au jai-idaaji. Mapa ¿k'iare—itee Jesús ateedayama ajida, pichi temaa? 

36 Mamíida Jesupa mága úrik'ári, mágaji Jairomaa: 

—Waaweenáaji; jip'a mide ijáapáde aji. 

37 Mamáik'aapa k'0p'áyapi-e paji apemaarámaa; aba ateeji Pedro, 
Santiago máik'aapa chi ipema, Juan. 38 Jairo temái panadak'ári, biuk'a 
níbaji. Ununajida eperáará jarajée para níbi. 39T'iujida teedaa máik'aapa 
Jesupa mágaji: 

—+¿Sáap'eda audupai jee para bima? aji. Na wēra k'au jai-idaa-e bi. 
Jip'a k'áita bida aji. 

40 Màga úridak'ári, ëik'oodachida. Mápai Jesupa jomaweda taawaa 
uchiapik'ooji. Aba tTupiji ma wēra k'au jai—idaada k'ap'ia badamaa, chi 
ak'ore, chi nawe máik'aapa Jesús ome wadap'edaara. 41Juade jita atap'eda 
magaji: 

—Talita, cum; (jara k'inia bi: “Wera k'au, p'irabáiji”.) 

42Aramata p'irabaidachi máik'aapa p'irria beeji. (Ma wéra k'au doce 
años iru baji.) Maga unudak'ári, eperáará ak'itrua para beeji. 43Mamida 
Jesupa úraaji apidaamaa nepirinaadamerá. Maap'eda jaraji nek'opidamerá 
ma wēra k'aumaa. 


Jesús Nazaret p'uurudee wáda 
(Mt 13.53-58; Lc 4.16-30) 
6 1Mamaáik'aapa Jesús waji ichi warida p'uurudee chi k'5p'iyoorá ome. 
2fipata ewate Ak'óre Úraa jarateemaa beeji mapema Ak'óre Úraa 
jarateepata tede. Eperáarápa Jesupa jarateeda úridak'ári, p'era pik'a iidi 
para beeji: 

—¿Sámapi k'awaajima ajida, ichia jarateemaa bi? ¿Ságapi k'isia k'awaa 
beejima? Ma awara, ¿Sága ooparima ne-inaa eperáarápa p'oyaa oodak'aa 
achi juadoopa? 3¿Jágipa ne-inaa pak'urudee oopari-ek'a? ¿Ichi María 
warra-ek'3? ¿Santiago, José, Judas máik'aapa Simón chi ipemaará-ek'á? 
Ichiaba, ¿ichi ipewéraará nama p'anapata—ek'a ajida, tachi t'áide? 

Mapa iru pedee ijáa k'iniadak'aa paji. *Mápai Jesupa maaji: 

—Jómaará t'áide úri k'inia p'anapata Tachi Ak'óre pedee jaraparipa jara 
bi. Mamída ichi puurudepemaarámaa jaratee chek'ári, ijiadak'aa. Auk'a 
ijáadak'aa jarateek'ári ichi éreerámaa máik'aapa ichi tedepemaarámaa. 

5Mama irua ne-inaa eperáarápa p'oyaa oodak'aa oo-e paji, ichide 
ijaada—e p'anadap'edaa pera. K'ayaa beerá chok'ara—eepai jipaji ichi juapa 
t'óbaik'ári. 6P'era pik'a beeji ichi p'uurudepemaarápa ichide pia ijaada—e 
pada perá. 


Jesupa chi k'óp'áyoorá péida Ak'óre Úraa jarateenadamerá 
(Mt 10.5-15; Lc 9.1-6) 


Jesús p'uuru bee chaa nipaji jarateede. 7 Maga nidade chi k'dp'iyoorá 
doce tí p'eji máik'aapa ome—-omee péiji netuara uchiapidamerá ichi tíde, 
ichi jómaará k'áyaara waibiara bairá. 8Jaraji ne-inaa ateenaadamerá; 
jip'a ateedamerá pak'uru t'idik'adaittee ode wádak'ári. Wádaipia bi 
muchila wee, chik'o wee máik'aapa p'arat'a wee. 9 Achi chancla máik'aapa 
p'aru jidaipia bi, mamida awaraa p'aru ateedaik'araa bi jídait'ee. 10 Mápai 
mágaji: 

—Pará teedaa wádak'ári, ai tede p'anéeti, mamáik'aapa wáruta misa. 

11 Mamíida eperáarápa pará auteebaida-e pirá, ichiaba parapa jarateeruta 
Uri K'iniada—e pirá, mamáik'aapa uchíati. Uchiadak'ári, biiridepema 

yooro p'ora nëep'edapáde aji, ak'ipidait'ee Ak'drepa mága k'inia—e bi. 
[Ara K'achiara uchiadait'ee Sodoma pidaará máik'aapa Gomorra pidaará 
k'áyaara Tachi Ak'õre k'irapite panadak'ári, iru ewari waibia ewate.] 

12Mápai chi k'9p'iyoorá wájida jarateede. Eperáarápa ma jarateeda 
üridak'ári, áchia p'ek'au k'achia oopata oo amaajida máik'aapa Tachi 
k'ap'iadeepa máik'aapa aceitepa p'urudak'ári, k'ayaa beerá chok'ara 
jipapachida. 


Juan Bautista piuda 
(Mt 14.1-12; Lc 9.7-9) 


14 Awaraará ideepa Rey Herodepa' úriji Jesupa ooda, iru to 

p'anadap'edaa perá. Jarapachida: 
—Magí eperá Juan Bautistada apachida, chi piuda chok'ai p'irabaida. 

Mapa ne-inaa eperáarápa p'oyaa oodak'aa oopari. 

15Uk'uruurápa jarapachida: 

—Jágí Elias,” chonaaráwedapema Ak'óre pedee jarapari. 

Jódee awaraarápa jarapachida: 

—Ak'õre pedee jarateeparipi, chonaaráwedapema Ak'óre pedee 
jarapataará jíak'a. 

16 Herodepa eperáarápa jaradap'edaa úrik'ári, maaji: 

—Magí Juanpi, mia otau tiap'epittaada; máik'aapa irá chok'ai p'irabaida. 

17 Ai naaweda Herodepa Juan cadenapa j atapiji máik'aapa carcelde 
tipit'aaji chi fpema Filipo wēra Herodías k'aurepa. Herodepa ma wéra 
ataji ichi ome beemerá. 18 Juanpa mága k'awaa atak'ári, mágapachi 
Herodemaa: “Pia pichi ipema wéra iru baik'araa bi pichi wérak'a.” 

19 Maperá Herodiapa Juan k'ira unuamaa iru beeji máik'aapa peepit'aa 
k'inia baji Herodemaa. Mamída p'oyaa oo-e paji. 20 Herodepa Juan 
waawee baji, irua Ak'órepa oopi bik'a oopachi pera máik'aapa Tachi 
Ak'órepa iru pia ak'i bapachi pera. Maperá Juan jia paraa iru bapachi. 
Ma awara Juanpa jaratee bi üri k'inia bapachi, k'awak'aa paji mida irua 
k'áata jara K'inia bi. 

21Mamída Herodiapa k'isia ataji Herodepa ichi toda fiesta ook'ári. Ichi 
ek'ariirá poroorá, soldaorá poroorá, máik'aapa eperáará waibiará Galilea 
eujádepemaará pachejida ma nek'opari fiesta oode. 22Ma fiesta oomaa 
p'anide Herodías k'au t'iuji nek'odap'edaamái máik'aapa péiramaa beeji. 
Rey Herodepa máik'aapa ichi ome p'anadap'edaarápa ma péira bada audú 
k'inia p'anajida. Mapa reypa mágaji ma awéramaa: 





*6.14 Nágí Herodes ichiaba tijarapachida Antipas. “6.15 Chonaaráweda Elías Ak'úre 
pedee jarapari paji. Ak'óre Uraa p'ádade jara bi na p'ek'au eujá jõi naaweda, Elías waya 
uchiait'ee Israel pidaará t'áide. Mal 4.5. 

—Mimaa iidíji, pichia iidi k'iniata. Mia teeit'ee. 23 Wáarapi; Tachi 
Ak'óre k'irapite mia juraa bi, mia teeit'ee pichia iidiruta. Mia eujá ak'i bi 
esajiak'a teeit'ee, k'inia bi pira. 

24Ma awéra taawaa uchiap'eda, iidinaji chi nawemaa: 
—¿K'áata lidiyama? aji. 

Chi nawepa p'anauji: 

—lidipáde aji, Juan Bautista poro. 

25Ma awéra isapai waya t'luji rey badamái máik'aapa maaji: 

—K'inia bida aji, iraweda teemerá Juan Bautista poro p'arat'ude. 

26 Rey Herodes k'ira pia—ee beeji, Juan peepi k'inia-e bada pera. Mamída 
chi che p'anadap'edaará k'irapite juraada k'aurepa mera k'inia—e paji. 
27 Aramata péiji soldao Juan poro aneemerá. Soldao wáp'eda carcelde, Juan 
otau tiapletaaji 28máik'aapa ma awéra nawepa jaradak'a aneeji iru poro 
p'laratude. Ma awéramaa tee cheji. Maap'eda ichia teenaji ichi nawemaa. 

29 Juan k'op'ayoorapa úri atadak'ári iru peedap'edaa, chi piuda k'ap'ia 
iidinajida iadait'ee. 

Maga paji Juan Bautista peepidap'edaa. 


Jesupa eperáará cinco mil nek'opida 
(Mt 14.13-21; Lc 9.10-17; Jn 6.1-15) 


30 Jesús k'óp'áyoorá waya araa p'anadak'ári iru ome, irumaa nepirijida 
jóma achia oodap'edaa máik'aapa jarateedap'edaa. 31 Eperáará chok'ara 
waápachida máik'aapa chepachida. Maperá chi k'5p'iyoorá ome p'oyaa 
nek'odak'aa paji. Mapa Jesupa mágaji áchimaa: 

—K'op'ayoora, cheti. T'imí finadáma eperáará wádak'aamaa. 

32Mápai barcode bataujida awara áyaa wádait'ee. 33Mamída 
chok'araarápa unujida ára wá nidá máik'aapa k'awaajida Jesús aide wá. 
Maperá eperáará jóomaweda p'irajida, naapiara nide. 34 Jesús barcodeepa 
batauk'ári, eperáará chok'ara unuji. Ara chupiria k'awaaji ovejaarák'a 
para bada pera, ak'ipari wee. Mápai Jesupa Ak'óre Úraa jarateemaa beeji. 
35K'eupodopa chi k'õp'ãyoorã ik'aawa chejida máik'aapa mágajida: 

—K'eu wapi; nama eperáará p'lanadak'aa. 36 Péipáde ajida, eperáará 
waádamerá te chaa máik'aapa p'uuru bee chaa ne-inaa k'oparii netonadamerá. 

37 Mamida Jesupa p'anauji: 

—Parápa chik'o téeti k'odamera. 

Mapai mágajida: 

— ¿Pia K'inia bik'á taipa pan netonadamerá k'opidait'ee áramaa? ¿K'áare 
p'arat'apa netodayama ajida? ¿Atane ocho mimiada valorta* pande 
netonadaik'á? ajida. 





*6.37 Griego pedeede: doscientos denarios. Denario p'arat'a tau p'arat'adee ooda paji. 
Maapai ewari aba mimiapachida denario abaa pari. 

38 Mápai Jesupa iidiji: 

—¿Pan jómasaa iru p'anima? aji. Ak'ináti. 

K'awaadak'ari, jara chejida: 

—Pan joisomaa máik'aapa chik'o omé iru p'anida ajida. 

39 Mápai jaraji eperáará su-ak'i p'aneepidamerá awara—awaraa chok'ara, 
eujáde p'üajara iri. 40 Su—ak'i p'aneejida awara-awaraa cien máik'aapa 
cincuenta. H Mápai Jesupa pan chik'o ome jitaji ichi juade, maap'eda it'aa 
ak'iji. H'aa típleda gracias jarait'ee Tachi Ak'óremaa, ma pan k'órak'ooji. 
Maga oop'eda, pan chok'ara teeji chi k'9p'iyoorápa eperáarámaa 
jedenadamerá. Ichiaba chik'o jedejida jóomaarámaa magi chik'o omé iru 
p'anadap'edaadepema. 2Jómaweda nek'ojida bi jawaa p'aneerutamaa. 

43 Jesús k'0p'áyoorápa k'oraa docena aba p'ejida pan pite máik'aapa chik'o 
níbeeda. 44Chi magi pan k'odap'edaará imik'iraará cinco mil paji. 


Jesús lago iri t'ia nipada 
(Mt 14.22-33; Jn 6.16-21) 

45 Ma t'éepai Jesupa chi k'op'ayoora barcode bataupiji ichi naa 
lago siadamera Betsaida p'uurudee ichi eperáará ome despediiru 
misa. 46Eperáará erreuk'oodaidak'ári, iru waji ee nok'odee it'aa t'íde. 
47K'eudaik'ári, chi k'Op'iyoorá barcode lago esa-auk'a ewaa wa nipajida. 
Máimisa Jesús truwá bee baji. 48 Jesupa unu baji chupiria jóni, áchimaa 
náu pua níbada pera. Mápai taujaaweda waji áramaa lago iri. Barco 
k'ait'a wá nipak'ári, unujida máik'aapa k'isiajida netuara. Mapa biajida. 
50 Jómaweda audú p'eradachida. Mamída irua mágaji: 

—i¡P'eranáati! ¡Mida! aji. 

51 Mápai batauji ara ome máik'aapa náu p'ua níbada t'umátidachi. 
Ak'itrua para beeji 52ára waide ijáada—e p'anadap'edaa pera Tachi 
Ak'õrepa ne-inaa mágá chaaree bee oopipari Jesumaa. Mágá p'anajida, 
unujida mida irua pan k'opida eperáarámaa, pan wée p'anadak'ári. 


Jesupa k'ayaa beerá chok'ara jipada 
Genesaret eujáde 
(Mt 14.34-36) 


53 Panadak'ári lago k'iraik'a eere, wiibainajida Genesaret eujáde. 
Mama barco ji bijida to ide. 54Barcodeepa bataurutade, eperáará mama 
p'anapataarápa Jesús k'awa atajida. 55Isapai jóomaarámaa jara wájida. 
Mapa k'ayaa beerá chok'ara aneejida Jesús wáyaait'ee úiridap'edaamái. 
56lru wárumaa p'uuru beede máik'aapa p'uuru awara ái te beede, ichiaba 
k'ayaa beerá ateepachida áchi p'arude. Ata bipachida eperáará ode 
wáyaapatamái máik'aapa Jesús wáyaa wák'ári, chupiria iidipachida ichi 
p'aru ide pijida t'Obaipimerá. K'ayaa beerápa t'óbaidak'ári, jomaweda jipa 
p'aneepachida. 

Judiorápa áchi k'isiadoopa jarateedap'edaa 
(Mt 15.1-9) 


1Moisepa p'áda jarateepataará Jerusalendeepa chejida Jesús 

badamaa fariseorá ome. 2Máirápa unudak'ári Jesús k'dp'áyoorá 

ük'uru jua siida-ee nek'o p'ani, pedee k'achia jarapachida ara apite. 
3(Fariseorápa máik'aapa awaraa judiorá pia bee k'inia p'aniirápa jua pi-ia 
siipata. Maga jarateepachida chonaaráweda maáik'aapa at'ári mága oopata 
áchi naawedapemaarápa oopatap'edaak'a. Achi k'isiade judiorá pia beerá 
nek'odaik'araa bi, mágá áchi jua siida-ee. 4Ne-inaa k'oparii netodap'eda 
pluurude, nek'odak'aa pia siidai naaweda. Ichiaba oopata nágee ne-inaa 
awaraa áchi naawedapemaarápa oopatap'edaak'a: nek'odai naaweda 
ne-inaa mesade siipata; vaso, k'uuru metaldee, chok'o máik'aapa áchi síu— 
ak'i p'aneepatamái.) 5Mága oopata pera iidijida k'üradait'ee: 

—¿Sáap'eda pi ome nipapataarápa ooda-e p'anima ajida, tachi 
chonaarápa chonaaráweda oopatap'edaak'a? Ma k'áyaara jua pia siida—e 
p'ani nek'odai naaweda. 

6 Jesupa p'anauji: 

—Chonaaráweda Ak'óre pedee jarapari Isaíapa pará ápite wáara 
pedeeji. ¡Seewata Tachi Ak'órede ijáapataaráda apata! Isaíapa mágaji: 

“Na eperáarápa mi k'inia iru p'anida apata it'aipa. Mamída áchi 
t'áripa wáara mi k'iniadak'aa. 7Páripi mi k'irapite it'aa típata, oo 
k'inia p'anapata pera eperáarápa jara p'anik'a, mia jara bik'a oodai 
k'áyaara. (Is 29.13) 

8Mápai Jesupa mágaji: 

—Parápa audupiara ijáapata eperáarápa áchi k'isiadeepa jarateepata. 
Jódee Ak'úre Úraade p'á jera bik'a oodait'ee k'isiadak'aa. 

9Ichiaba mágaji: 

—Ak're Úraa yiaraa iru p'ani. Jódee chonaaráweda oopatap'edaak'a oo 
K'inia p'anapata. ¿Mága-ek'a? aji. 10 Chonaaráweda Tachi Ak'úrepa jaraji 
Moisés it'aideepa: 

“Pichi ak'óre máik'aapa pichi nawe k'inia iru baparíiji máik'aapa ára 
pedee üriparíiji” (Ex 20.12) 

Ma awara jaraji: 

“Warrapa ik'achia jararu pirá ichi ak'óremaa wa ichi nawemaa, 

peet'aadaipia bi.” (Ex 21.17) 
11 Mamida parapa jarateepata eperápa jarai chi ak'dóremaa wa chi 
nawemaa: “Pi p'oyaa k'aripa—epi, jóma mia iru bi Corbán' pera.” 
12Fperápa mága jarak'ári, pia bida apata chi ak'0reerá k'aripanaamera. 
13Magí üraa uchiapari eperáará k'isiadeepa. Mágide ijáadak'ári, Tachi 





*7.11 Hebreo pedeede Corbán jara k'inia bi teeit'ee Tachi Ak'óremaa. Nu 30.2. 

Ak'óre Üraa yiaraa iru p'aneepata. Ichiaba awaraa üraa jarateepata 
máik'aapa ma k'aurepa eperáarápa oodak'aa Tachi Ak'õre Uraade jara 
bik'a. 


Ne-inaa tachi k'achia beepipari 
Tachi Ak'óre k'irapite 
(Mt 15.10-20) 


14T'čepai Jesupa eperáará ti p'e atap'eda, maaji: 

—Jómaarápa mi pedee üríti, máik'aapa k'awáati mia jararu. 15Chik'o 
k'odak'ári, tachi k'ap'iade edú banapari. Ma chik'o k'odap'edaa k'aurepa 
tachi k'achia p'aneedak'aa Tachi Ak'õre k'irapite. Ma k'áyaara, ne—inaa 
eperá t'árideepa uchiarúpata k'achia beepipari. 16 [Pia k'isiadapáde aji, 
mia jaradade.] 

17 Jesupa eperáará atabéip'eda, t'iuji teedaa. Mama chi k'op'ayoorapa 
iidijida: 

—¿K'áata jara k'inia bima ajida, pia eperáarámaa jarateeda? 

18Trua jaraji: 

—¿Mágara, parapa ichiaba k'awada-e p'anik'3? Chik'o k'odak'ári, tachi 
k'achia beepik'aa Tachi Ak'ore k'irapite, 19t'áride banak'aa pera. Jip'a bide 
banapari, maap'eda uchiapari. (Mága jarak'ári, Jesupa jara K'inia baji 
Tachi Ak'orede ijáapataarápa chik'o k'ira t'ádoo k'odaipia bi.) 

20Ichiaba jaraji: 

—Mamiída ne-inaa k'achia eperá t'árideepa uchiadapa tachi k'achia 
beepipari Tachi Ak'óre k'irapite. 21 Eperá t'árideepa nágee k'isia k'achia 
uchiaparida aji: p'ek'au ooit'ee awaraará ome; nechiait'ee; chíara peeit'ee; 
22miak'3i bi awaraará ome k'aiit'ee; chiara net'aa k'Tait'ee; chíaramaa 
ne-inaa k'achia ooit'ee; chiara k'ürait'ee; ne-inaa k'achia ooi awaa 
bapariit'ee; chíara k'ira unuamaa iru bapariit'ee irua ne—inaa iru bi 
k'aurepa; chíara apite seewa jara nipait'ee; audua bapariit'ee máik'aapa 
ne-inaa pariatua oopariit'ee. 23 Jómaweda ma ne-inaa k'achia uchiapari 
eperá t'árideepa. Ma ne-inaa oodak'ári, k'achia p'aneepata Tachi Ak'óre 
k'irapite. 


Wéra judio-ee bipa Jesude ijáada 
(Mt 15.21-28) 
24Mamaáik'aapa Jesús Tiro p'uuru k'ait'a waji chi k'op'ayoora ome. 
Waáji teedaa ichi unupi k'inia-e bada pera. Mamída p'oyaa miru-e paji. 
25-26 Maga nide wēra k'au netuara merátia bada nawepa úriji Jesús mama 
bi. Ma wēra judio—e paji; Sirofenicia eujáidepema paji.* Teedaa wáp'eda, 
bedabai níbanaji Jesús k'irapite máik'aapa irumaa chupiria iidiji: 





*7.25-26 Sirofenicia eujidepemaarápa griego pedee pedeepachida. 

—Mi k'au k'ap'iade netuara merátia bi. Chupiria k'awáaji máik'aapa 

uchiapit'aapáde aji, iru k'ap'tadeepa. 
27 Mamida Jesupa mágaji: 

—Judiorámaa ita-aria naa mimaa chupiria iidipíji. Pia-e bida aji, 
warrará chik'o jári ataittee máik'aapa usaarámaa tee baibiit'ee. 

28Ma wérapa p'anauji: 

—Magada aji, Tachi Waibia. Mamída usaarápa paara k'opata warrará 
juadeepa baaida mesa ek'ari. Mapa, mi judio-e mida, pimaa chupiria iidi 
bida aji. 

29Mápai Jesupa maaji: 

—Pia p'anauji. Wápáde aji, pi k'au k'apiadeepa netuara uchiada pera. 

30Ma wēra teedaa panak'ári, chi k'au p'arude k'áiwee ununaji. Netuara 
uchiadai baji chi k'au k'ap'tadeepa. 


Jesupa eperá K'iiri k'i bi maik'aapa pedee atua bi jipada 

31 Jesús uchiaji Tiro puuru k'ait'a bi eujádeepa chi k'op'iyoorá ome. 
Waáyaaji Sidón p'uurude panait'lee Decápolis eujáde, Galilea Lago k'ait'a. 
32Mama Jesumaa eperá ateejida. Ma eperá k'+iri k'T baji máik'aapa pedee 
atua baji. Chupiria iidijida Jesumaa iru jua bimerá ma eperá iri, jipa 
beemerá. 33 Jesupa awara áyaa ateeji see nibadamáiipa máik'aapa ichi 
jua chak'epa t'it'aaji ma eperá k'iiri chaa. Ichiaba idubapa t'óbait'aaji 
iru k'irame. 34Maap'eda it'aa ak'iji, golpe iyapaaji máik'aapa mágaji ma 
eperámaa: 

—¡Efatá! (Jara Kinia bi: “¡K'iiri desáaji!”) 

35Aramata pedee atua bada pia pedeeji máik'aapa k'iiri déesaadachi. 
36 Mápai Jesupa jaraji apidaamaa jaranaadamerá. Mága jarapachi mida, 
waapiara jara wápachida. 37Chi úridap'edaará o-ía ak'itrua para beeji 
máik'aapa pedee para beeji: 

—Jesupa jóma pia ooparipi. ¡K'iiri k'i bi úripipari máik'aapa pedee atua 
bi paara pedeepipari! 


Jesupa eperáará cuatro mil nek'opida 
(Mt 15.32-39) 


1Ewari aba eperáará chok'ara waya see níbaji Jesús badami. 
Mamida nek'odait'ee wee p'anadap'edaa pera, chi k'op'ayoora t'i p'eji 
máik'aapa mágaji: 
2—Mia na eperáara chupiria k'awaa bi, mi ome k'áima Opee p'lanadairá 
máik'aapa irá áchi nek'odait'ee wee p'ani. 3Mágá péiru pirá áchi te chaa, 
ode k'ap'ia tíímaak'oodaridait'ee jarrapa, úk'uru t'imiipa che p'anadairá. 
4Chi k'op'ayoorapa iidijida: 
—Mamída ¿sága nek'opidayama ajida, nama eperáará wé-e pera chik'o 
netodait'ee taimaa? 

s— ¿Pan jómasaa iru p'anima? aji. 
Maajida: 
—Siete. 

6 Eperaara su—ak'i beepiji máik'aapa ma pan atap'eda, it'aa t'iji 
gracias jarait'ee Tachi Ak'óremaa. K'9rak'oop'eda teeji chi k'op'iyoorápa 
eperáarámaa jedenadamera. 7Ichiaba chik'o chak'eerá chok'ara—ee iru 
p'anajida. Jesupa it'aa iidik'ári, chok'araara eepadachi máik'aapa jedepiji. 
8 Jómaarápa k'ojida bi jiawaadarutamaa. K'oraa siete ipuru p'ejida pan 
chik'o ome beeda. 9 Chi nek'odap'edaará perá cuatro mil paji. Maap'eda 
Jesupa áchi temaa péiji. 10Mapai Jesús chi k'0p'áyoorá ome barcode 
bataup'eda, wáji Dalmanuta eujádee. 


Ne-inaa eperáarápa p'oyaa oodak'aa unu k'inia p'anadap'edaa 
(Mt 16.1-4) 


11 Mama bide fariseorá pachejida máik'aapa aupedeemaa p'aneejida 
Jesús ome. Imiatee k'inia p'anadap'edaa pera, iidijida ne-inaa oomerá 
Tachi Ak'orepapai oopari, máik'aapa ak'ipimerá wáara Tachi Ak'Orepa iru 
péida. 12 Jesús golpe iyapaaji máik'aapa mágaji: 

—¿K'asaa pará pedeeta? ¿Awaraa ne-inaa unu k'inia p'anik'á Tachi 
Ak'óre juapa ooda? Mia wáarata jararu. Mia 00-e pait'ee parapa iidi 
p'lanik'a. 

13Maap'eda mama atabéiji. Barcode bataup'eda, uchiaji lago kTraik'a 
eere chi k'9p'iyoorá ome. 


Jesupa úraada fariseorápa oopatak'a oonaadamerá 
(Mt 16.5-12) 


14Ma wa nidade chi k'op'iyoorápa k'ira atuadai p'anajida ateedait'ee ne- 
inaa K'oparii. Pan apai iru p'anajida barcode. 15 Jesupa ara úraaji: 

—K'ira k'awaa nipapatáati fariseorá pan, Herodes pan k'onaadamerá, 
achi levadura k'achia bairá. 

16 Jesús k'9p'iyoorá pedee para baji áchi pitapai, irua jara k'inia bada 
k'awada-e p'anadap'edaa pera. Maajida: 

—Maága jara bi, tachi pan wee p'lanadairá. 

17 Jesupa k'awaji árapa k'isiadap'edaa. Mapa mágaji: 

—+¿Sáap'eda pan wee p'anida a p'lanima? aji. ¿At'ári k'awada-e p'anik'á 
mia jaratee k'inia bi? ¿Pandepai k'isia p'ani-ek'3? aji. Mapa k'awada-e 
p'ani. 18Pará tau iru p'lani mida, unudak'aa mia oo bi. K'iiri iru p'lani 
mida, mia jaratee bi úridak'aa. ¿Maarepidata k'irápada—ek'á? 19Mia pan 
joisomaa jedek'ári imik'iraará cinco milmaa, ¿chi pite beedapa k'oraa 
jómasaa ipurujidama? aji. 

P'anaujida: 
—K'oraa docena aba. 

20 —Ichiaba pan siete jededak'ári imik'iraará cuatro milmaa, 
nek'odap'eda, ¿k'oraa jómasaa ipurujidama? aji. 
Maajida: 
—K'oraa siete. 
21Mápai maaji: 
—¿Parápa at'ári k'awada-ek'á? aji. K'Ira k'aupai ijáadai fariseorá pedee 
máik'aapa Herodes pedee. 


Jesupa Betsaida p'uurude tau p'áriu bada jipada 


22Betsaida puurude panadak'ári, tau p'áriu bi ateejida Jesumaa 
chupiria iidide irua t'Obaimerá. 23 Jesupa ma tau p'áriu bi juade jitap'eda, 
pluuru k'idaa ateeji. Mápai ma eperá tau jade idut'aaji máik'aapa ichi tau 
wák'a atap'eda juapa, Jesupa maaji: 

—¿frá pia unuruk'a? aji. 

24 AK'ip'eda, maaji: 

—Unu bipi eperáara pak'uruk'a níutee. 

25 Jesupa jua waya tau iri biji máik'aapa áyaa atak'ári, ma eperápa pia unu 
beeji. Maga jipa beeji. 26 Mápai Jesupa ichi temaa péiji máik'aapa maaji: 

—P'uurudee wánaapáde aji, máik'aapa p'uuru pidaarámaa maarepida 
jaranaapáde aji. 


Pedropa Jesús Tachi K'aripaparida ada 
(Mt 16.13-20; Lc 9.18-20) 
27 Ma t'éepai, Jesús chi k'5p'iyoorá ome wiji p'uuru k'aipee beedee, 
k'9p'iyoorámaa: 
—¿Mi k'aima a p'lanima aji, eperáarápa? 
28P'anaujida: 

—UÚk'uruurápa jara p'ani pi Juan Bautista, piup'eda p'irabaida. 
Awaraarápa jara p'ani Elías. Ichiaba úk'uruurápa jara p'ani pi awaraa 
Ak'óre pedee jarapari. 

29 —Parápárama, ¿mi k'aima adaima? aji. 
Pedropa p'anauji: 

—Pi Cristo; Tachi Ak'órepa péida tachi k'aripamerá.* 

30Mamida Jesupa jaraji: 

—Awaraarámaa mága nepirinaadapáde aji. 


Jesupa jarada ichi peedait'ee 
(Mt 16.21-23; Lc 9.21-22) 


31 Jesupa jarateemaa beeji: 





"8.29 Mesías. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Marcos 8, 9 102 


—Mide ijáadak'aa p'anadairá, tachi judiorá poro waibiarápa, p'aareerá 
poroorápa, máik'aapa Moisepa p'ada jarateepataarápa mi miapidait'ee 
máik'aapa yiaraa iru p'anadait'ee. Maap'eda mi, chi Eperá Ak'ore 
Truadepema, peepit'aadait'ee. Mamida ewari 0peemaa mi chok'ai 
piirabaiit'ee. 

32 Mãgí pedee jaraji jómaará k'Irapite. Mápai Pedropa Jesús awara áyaa 
ateeji máik'aapa itriamaa beeji, mágá pedee bada perá. 33Mamida Jesús 
p'irrabaiji máik'aapa chi k'óp'áyoorá k'ira ak'ip'eda, mágaji Pedromaa: 

— ¡Mi ik'aawaapa áyaa waji, Satanapa mága jarapida pera! Pia kisia-e 
Ak'õrepa k'isia bik'a. Jip'a k'isiamaa bida aji, eperáarápa k'isiapatak'a. 


Sága nipadai Jesús ome 
(Mt 16.24-28; Lc 9.23-27) 


34Mága bap'eda, Jesupa chi k'9p'iyoorá tí p'e ataji awaraará ome 
máik'aapa maaji: 

—Eperá mi ome nipa k'inia bi pirá, k'isiaik'araa bi ichia ne-inaa oo 
k'inia bidepai. Ichi kuruso áp'aipia bi eperá peenadait'eek'a. Ooipia bi mia 
ooparik'a, ma k'aurepa miapiruta pijida piurumaa. 35 Epera piuamaa bi 
pirá mide ijáapari k'aurepa, mágí piuk'ári atuaittee. Mamida eperá piuru 
pirá mide ijáapari k'aurepa, magi it'aa wãit'ee ichi piuk'ári. 36Ma awara 
¿k'ãare piata baima eperápa ne-inaa pia na p'ek'au eujáde níbi jóomaweda 
ataru pirá, mamida piup'eda chok'ai p'irabai-e pirá Ak'õre eujáde? 
37Ichiaba, ¿k'áata teeima Tachi Ak'óremaa, tachi piudap'eda chok'ai 
p'irabaipimerá? Mága p'oyaa ooda—e. 38frapema eperáará audú p'ek'au 
oo k'inia p'anapata mide ijáadak'aa pera. Máirá taide eperá k'ira nejasia 
bi pirá jaraittee mide ijáa bi maa-e pirá mi úraa jaraittee awaraarámaa, 
mágara mi, chi Eperá Ak'óre Truadepema jida k'ira nejasia bait'ee méreda 
aittee, mi Ak'õre Waibia k'ira wáreede chek'ári iru angeleerá ome. 

Q 1Jesupa ichiaba mágaji: 

—Mia waarata jararu. Nama p'aniirã ŭk'uru piudai naaweda 
unudait'ee Tachi Ak'õrepa eperáará biru ichi jua ek'ari ichideerá 
p'aneedamera. 


Jestis k'ira awaradaida 
(Mt 17.1-13; Lc 9.28-36) 


2K'áima seismaa Jesús waji ee it'ia bi nok'ode. Ichi ome ateeji Pedro, 
Santiago máik'aapa Juan. Mama ára taide Jesús k'ira awaradachi. 3Ichi 
p'aru t'o-t'oo idaadachi pi-ia t'odak'a. 4Mãga nide chi k'9p'iyoorápa 
unujida chonaaráweda p'anapatap'edaará Elías mãik'aapa Moisés 
pedeemaa p'ani Jesús ome. 5Mãpai Pedropa mágaji Jesumaa: 

—Tachi Jarateepari, ipia bi nama p'anadait'ee pi ome! Oodait'ee te 
chak'eerá Opee; aba pi-it'ee, aba Moise-it'ee, chi apema Elia-it'ee. 


El Nuevo Testamento en Epena de Colombia, 2da ed. ©2010, Liga Bíblica Internacional 


103 San Marcos 9 


6Pedropa k'isia—ee mága jaraji, p'era ak'i nibada pera apemaará ome. 
7Mága nide jiararapa ara aneu cheji. Madeepa Tachi Ak'orepa pedeeji: 

—Nágida aji, mi Warra K'inia. Úríti iru pedee. 8 Aramata ak'idak'ári, 
achi ik'aawa apida unuda-e paji; Jesús aupaita áchi ome baji. 

9Eedeepa cherutade Jesupa” jaraji Achia unudap'edaa nepirinaadamerá, 
ichi jai-idaap'eda waya chok'ai p'irabai naaweda. 10Maperá nepirida-e 
paji áchia unudap'edaa. Mamida áchi pitapai pedee p'anapachida k'asaa 
jara K'inia bi “jai-idaap'eda waya chok'ai p'irabaiittee”. 11 Maapleda 
Jesumaa iidijida: 

—¿Sáap'eda Moisepa p'áda jarateepataarápa jarapatama ajida, 
chonaaráwedapema Elías naapiara cheit'ee Tachi K'aripapari k'iyaara? 

12Trua p'anauji: 

—Wáarata jara p'ani. Elías naapiara cheit'ee máik'aapa ne-inaa 
jómaweda pia ooit'ee, eperáarápa auteebaidamerá iru t'ée cheru. Mamida 
mia jara bi: Ak'óre Úraa p'ádade ichiaba jara bi mi, chi Eperá Ak'óre 
Truadepema, miapidait'ee máik'aapa k'ira unuamaa iru p'anadait'ee. 
Tachi Ak'óre Úraa p'ádade p'á jera bik'a ichia oopiit'ee. 13Mamíida eperá 
Elías jiak'aa chejipi. Magi tíjarapachida Juan Bautista. Achia oo K'iniata 
oojida iru ome Ak'óre Úraa p'ádade jara bik'a. 


Jesupa k'útráa k'ap'iadeepa netuara uchiapida 
(Mt 17.14-21; Lc 9.37-43) 


14 Jesús, Pedro, Santiago máik'aapa Juan pachedak'ári apemaará 
k'õp'ãyoorã p'anadap'edaamái, unu chejida eperáará chok'araarápa 
wap'ira iru p'lani máik'aapa Moisepa p'áda jarateepataará úk'uru 
aupedee jóni ma k'dp'iyoorá ome. 15 Jesús unudak'ári, ak'itrua para beeji 
máik'aapa p'ira wájida irumaa auteebaide. 16Mápai Jesupa iidiji áchimaa: 

—¿K'áaredeta aupedee p'anima mi k'óp'áyoorá ome? 

17 Eperápa p'anauji: 

—Tachi Jarateepari, mi warra aneeji pimaa netuarapa ichiwa iru bairá. 
18Ma netuarapa wawat'i bat'at'aapari eujáde. Maap'eda it'aidee k'óp'ep'ee 
che níbeepari, k'ida kierrkierree níbeepari, ichiaba k'ap'ia ibia níbeepari. 
Mia chupiria iidiji pi k'0p'iyoorámaa ma netuara uchiapit'aadamerá. 
Mamida p'oyaada-e paji. 

19 Mápai Jesupa mágaji arii p'anadap'edaarámaa: 

—Aai, eperáara, ¿at'árita mide ijáada—e p'anik'a? ¡Ijáadak'aarák'api 
p'ani! ¿Jómasaa taaráit'ee pará ome ijáarutamaa? Anéeti ma warra. 

20Mápai aneejida Jesumaa. Mamida netuarapa Jesús unuk'ári, warra 
wawat'aaji máik'aapa bat'at'aaji eujáde. Ittaideepa k'óp'ep'ee eujáde pirabai 
níbeeji. 21 Jesupa iidiji ma warra ak'óremaa: 





"9.9 Jesús p'ái k'áyaara, na versiculode Marcopa p'áji Eperá Ak'óre Truadepema. 

—¿Saáaweda mágá nibima? aji. 
Chi ak'órepa p'anauji: 

—Ma-ári weda. 22At'apai netuarapa bat'at'aapari t'ipitau urua níbide 
maa-e pirá toida peet'aait'ee. Mapa p'oyaa ooita bi pirá, tai chupiria 
k'awáaji máik'aapa k'aripapáde aji. 

23 Jesupa p'anauji: 

—¿K'asaa pi pedee? ¿P'oyaa ooik'á a bik'a? ¡Eperápa mide ijáa bi pira, 

mia ne-inaa jóma oopari! 
24Mápai chi warra ak'órepa golpe pedeeji: 

—Ijáa bida aji. ¡Mi K'aripáji waapiara ijáait'ee! 

25 Jesupa unuk'ári eperáará seedaruta, mágaji netuaramaa: 

—Netuara, ichiwapipari máik'aapa K'iiri k'ipipari, uchíaji já warra 
k'ap'iadeepa máik'aapa waa iru k'ap'iade ttunaapáde aji. 

26Mápai netuara biadachi máik'aapa warra golpe wawat'aaji. Maap'eda 
uchiadachi warra k'ap'iadeepa. Ma warra piudak'a atabaibeeji. Mápai arii 
see nibadaarápa mágajida: 

—Piudachida, ajida. 

27 Mamida Jesupa juade jita atap'eda, p'irabai ataji. Mápai ma warra 
k'ap'ia pia beeji. 

28Maap'eda Jesús waji teedaa chi k'9p'iyoorá ome. Ituaba bak'ári, chi 
k'op'ayoorapa iidijida Jesumaa: 

—+¿Sáap'eda taipa ma netuara p'oyaa uchiapida-e pajima? ajida. 

29 Jesupa p'anauji: 
—H'aa tí bipapai mágee netuara uchiapiparida aji. 


Jesupa waya jarada ichi peedait'ee 
(Mt 17.22-23; Lc 9.43-45) 


30 Mamaáik'aapa wádak'ári, Galilea eujáide wáyaajida. Mamida 
eperáarámaa k'awapi k'inia-e bada pera, 31 Jesupa ne-inaa oo-e paji 
mama, chi k'9p'iyoorámaa jarateemaa bada pera. Mágapachi: 

—Eperápa mi, chi Eperá Ak'õre Truadepema, baaipiit'ee k'achia beerá 
juade máik'aapa achia mi peepit'aadaittee. Mamida ewari Opeemaa mi 
waya chok'ai p'irabaiit'ee. 

32Chi k'9p'iyoorápa k'awada-e paji sáap'eda irua mága jaraji. Mamida 
waawee p'anajida iididait'ee. 


Eperá waibiara bi Tachi Ak'õre k'irapite 
(Mt 18.1-5; Lc 9.46-48) 


33Pachejida Capernaum p'uurude. Teeda p'anide, Jesupa iidiji: 
—¿Pará k'iata pedee che wájidama aji, ode? 

34Mamida k'ira nejasiapa k'iup'ee para beeji, ode aupedee che 
wádap'edaa pera, áchidepema k'aita waibiara bi. 35 Jesús su-ak'i beeji 
máik'aapa chi k'op'iyoorá doce tí p'e atap'eda, maaji: 

—Eperá apemaará k'iyaara waibiara pa K'inia bi pirá, ek'ariara baipia 
bi máik'aapa t'ári o-ía apemaará K'aripaipia bi. 

36Mápai Jesupa warra chai jua jita atap'eda, ak'i níbiji áchi esajíak'a. 
Jira atap'eda, wére ataji jarateeit'ee máik'aapa jaraji: 

37 —Eperápa mide ijáa bi k'aurepa nágí warra chaik'a auteebairu pira, 
mi jida auk'a auteebaipari. Ma awara mi aupai auteebai-e; ichiaba Tachi 
Ak'óre auteebai bi, iruata mi péida perá. 


Ak'órede ijáak'ári, ne-inaa pia oopari 
(Mt 10.42; Lc 9.49-50) 
38Mápai Juanpa maaji: 

—Tachi Jarateepari, taipa unujida eperápa pi tí jarapleda, netuara 
uchiapi bi eperáará k'ap'tadeepa. Mága unudak'ári, taipa waa oonaapáde 
ajida, tachi ome nipak'aa perá. 

39 Jesupa p'anauji: 

—Ichiak'au oopíti. Eperápa ne-inaa pia ooru pirá mi tíde eperáarápa 
p'oyaa oodak'aa, mága oop'eda, pedee k'achia jara—e pai mi apite. +0Tachi 
ome nipak'aa pijida, tachi eere bida aji. 44 Mia wáarata jararu. Eperápa 
parámaa pania vaso aba pida teeru pirá todamerá, parápa mi, Cristode 
ijáapata pera, Tachi Ak'órepa ma eperámaa ne-inaa pi-ia teeit'eeda aji. 


K'irak'aupai p'ek'au k'achia oodai 
(Mt 18.6-9; Lc 17.1-2) 


42—Mamida eperápa mide ewaa ijáa p'aniirámaa acha bi warra chaik'a, 
ijáapiamaa bi pira, piara bak'aji k''íruma iru otaude ji atadap'eda, p'usa 
jáde bat'at'aadait'ee. 43-44Pichi juapa ne-inaa ooda k'aurepa pi k'achiade 
baairu pirá, ma k'achia oo amáaji, pichi jua tiap'et'aak'ajik'a. Piara bi 
iaa wáit'ee jua mosaa, k'ap'ia jomaweda atuai k'áyaara t'ipitau ichita 
jérajéraa jira bide. 15-46Ichiaba pichi biiripa ne-inaa ooda k'aurepa 
k'achiade baairu pirá, ma k'achia oo amáaji, pichi biiri tiap'etaak'ajik'a. 
Piara bi Ak'óre ode nik'anik'aa nipait'ee biiri abapai bik'a, k'ap'ia pia 
tok'arradee bat'a atapéi k'iyaara. 7 Ichiaba pichi taupa ne-inaa unuda 
K'aurepa pi k'achiade baairu pirá, ma k'achia oo amáaji pichi tau 
etak'ajik'a. Piara bi Tachi Ak'óre ode nipait'ee tau abapai bik'a, tau 
omeeweda nipai k'áyaara netuara ode tok'arradee. 

48 “Mama ichita miapiit'ee tachi chiara k'opari k'ipa piuk'aa máik'aapa 

tachi k'ap'ia paapari t'ipitau k'ik'aa bide” (Is 66.24) 

49 —T'4 purupata chik'ode mik'iapiamaapa. Auk'a Tachi Ak'órepa 

ichideerá pia ak'i bapari atuapiamaapa netuara o k'achiade. 50 Ma awara 

chik'o warraara bi t'á ome. Mamida tá k'iyaa—edaik'ari, ma chik'o 
warraa-ee bi. ¿Sága ma t'á waya k'iyaapiima? Ichiaba tachi t'ári pia 
p'anada-e pak'ári, Tachi Ak'óre k'irapite servi-e p'ani. Mapa óoti Ak'óre 
Uraade jara bik'a. Mágá k'áiwee p'anadait'ee apemaará ome. 


Jesupa jarateeda miak'ái p'aniirá mia amaanaadamerá 
(Mt 19,1-12; Lc 16.18) 


10 1 Jesús uchiap'eda chi k'op'ayoora ome Capernaumdeepa, wájida 

Jordán to k'iraik'a eeree, Judea eujáde panarutamaa. Mama p'anide 
waya Jesús badamái eperáará cheepurupachida, eperáarápa oopatap'edaak'a 
iru wárumaa. Waya Jesupa jarateemaa beeji naaweda oopatak'a. 2Mága nide 
fariseorá ŭk'uru irumaa chejida. Moisepa p'áda merapii jiak'aapa, ¡idijida: 

—d¿Imik'irapa ichi wéra amaaipia bik'á? ajida. 

3Trua p'anauji: 
—¿Kiáata úraaji Moisepa? 
4 Jarajida: 

—Moisepa úraajida ajida, wéra amaaru pirá, mia amaada karta pá teeipia bi.” 

5Mapai Jesupa maaji: 

—Moisepa mága jaraji pará judiorá k'iiri k'isua p'anadairá. 6 Mamída 
Tachi Ak'órepa na eujá ook'ári, 

“Ooji imik'ira máik'aapa wēra. (Gn 1.27) 
7 “Mapa imik'irapa atabéiittee chi ak'óre chi nawe ome, araa 
p'lanapataadait'ee chi wéra ome. 8Mãgá eperá omee weda eperá 
apai pik'a p'aneedait'ee. (Gn 2.24) 
Eperã omé p'ani mida, jip'a eperã apai pik'a p'aneepata Tachi Ak'õre 
k'irapite. 9Tachi Ak'órepa maga eperáará omé araa papik'ári, apidaapa 
amaapidaik'araa bida aji. 
10 Ai t'čepai teeda p'anadak'ãri, Jesús ome nipapataarápa pedee 
p'aneejida fariseorápa iididap'edaade. 11 Jesupa jaraji: 

—Eperãpa chi wéra amaat'aaru pirá, awaraa wēra ataik'araa bi. Mága ooru 
pirã, p'ek'au oomaa bi Tachi Ak'õre k'īrapite mãik'aapa chi wēra k'īrapite, Tachi 
Ak'óre Üraa p'adade jara bairá wēra iru bak'ãri, awaraa ome k'ãik'araa bi. 
12]chiaba wérapa chi imik'ira amaat'aaru pirá, awaraa imik'ira ataik'araa bi. 
Maga ooru pirá, auk'a p'ek'au oomaa bi Tachi Ak'õre k'irapite. 


Jesupa warrará bendiciada 
(Mt 19.13-15; Lc 18.15-17) 


13Warrará aneejida Jesumaa iru jua bimerá ára fri. Mamida Jesús 
k'dp'iyoorápa ma warrará aneedap'edaara itriajida. 14Jesupa mága 
unuk'ári, t'ári áriidachi chi k'op'ayoora ome. Mápai mágaji: 





*10.4 Dt 24.1-4. 

—iłtrianáati! Ichiak'au mimaa warrará chepíti, Tachi Ak'órepa ara 
jiak'aará biit'ee pera ichi jua ek'ari ichideerá p'aneedamerá. 15Mia 
wáarata jararu. Warra chak'eerápa waawee-ee ijáapata t'ári o-ía Tachi 
Ak'órede. Auk'a tachi chonaarápa pida ijáadaipia bi p'aneedait'ee Tachi 
Ak'óre jua ek'ari ichideerá ome. 

l6Warra chak'eerá jira atap'eda, ichi jua ara iri bi wápachi máik'aapa 
bendicia wápachi. 


Eperá p'arat'ara bi Jesús ome pedeeda 
(Mt 19.16-30; Lc 18.18-30) 


17 Jesús wait'ee arude, eperá p'ira chep'eda, iru k'irapite bedabaidachi 
máik'aapa mágaji: 

—Tachi Jarateepari t'ári pia, ¿k'áata mia ooipia bima aji, it'aa wáit'lee? 

18 Jesupa p'anauji: 
—¿Sáap'eda mimaa t'ári pia bida a bima? aji. T'ári pia apaita bi; mágí 
Tachi Ak'ore. 19Pia k'awa bi Tachi Ak'órepa Moisemaa úraa p'ápida: 
“Eperá peenáaji; miak'ái bi pirá, awaraará ome k'ãináaji; nechianáaji; 
seewa jaranáaji chíara k'achiade baaipiit'ee; ichiaba chíara 
k'íiranáaji; pichi ak'óre máik'aapa pichi nawe k'inia iru baparíiji 
máik'aapa ara pedee ŭriparíiji. * (Ex 20.12-16) 
20Mápai ma eperápa maaji: 
—Tachi Jarateepari, mia ma jóma ooparida aji, k'útráa weda. 
21 Jesupa irumaa k'inia ak'iji máik'aapa mágaji: 

—Ne-inaa aba waide oo-e bi. Pichi net'aa jomaweda netok'oonáji 
máik'aapa chupiria beerámaa ma p'arat'a téeji. Mága ooru pirá, ne-inaa 
pipiara iru baitee Tachi Ak'õre eujáde. Mága oop'eda, mi ome nipa chéji. 

22Ma eperápa mága úrik'ári, kTsia paraadachi máik'aapa k'ira pia-ee 
waji, p'arat'a audú k'inia bada pera. 

23 Jesupa ichi ik'aawa p'anadap'edaarámaa ak'ip'eda, mágaji chi 
k'9p'iyoorámaa: 

—i¡Chaaree bait'ee p'arat'ara beerá p'aneedait'ee Tachi Ak'ore jua ek'ari 
ichideerá ome! 

24 Jesús k'op'ayoora ak'itrua para beeji mága úridak'ári. Mápai waya 
Jesupa maaji: 

—Aai, warrará, ichaaree bi p'larat'ara bi beeittee Tachi Ak'õre jua ek'ari 
ichideerá ome! 25Chaareera bida aji, p'arat'ara bi beeittee Tachi Ak'ore 
jua ek'ari, camello aguja taude wáyaai k'áyaara. 

26Chi k'óp'iyoorápa mága úridak'ári, waapiara p'era pik'a para beeji 
máik'aapa áchi pitapai iidi para beeji: 

—Magara, ¿K'aita p'oyaa ittaa wáyama? ajida. 





*10.19 Dt 5.16-20. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Marcos 10 108 


27 Jesupa áchimaa ak'iji máik'aapa p'anauji: 
—Eperáarápa p'oyaa ooda-e, audú chaaree bairá. Mamida Tachi Ak'óre— 
it'ee ne-inaa chaaree wé-eda aji. 
28 Mápai Pedropa mágaji: 
—Tai net'aa jóomaweda atabéijida pi ome nipapataadait'ee. 
29 Jesupa maaji: 

—Mia wáarata jararu. Parápa atabéijida páchi te, ipema, ipewéra, nawe, 
ak'óre, warrará máik'aapa eujá, mi k'aurepa máik'aapa mia pedee pia 
jaratee bi k'aurepa. 30 Mamida net'aa atabéidap'edaarápa ma k'iyaara 
na p'ek'au eujáde p'ani misa, na ne-inaa atada cien audú atadait'ee: 
te, ipemaara, ipeweéraará, naweerá, warrará máik'aapa eujá, chiíarapa 
ara miapi iru p'ani jida mi k'aurepa. Ma awara piuk'ári, ichita chok'ai 
bapariittee Tachi Ak'óre ome. 31 Mamida irapema waibiara p'aniirá 
eperáará k'irapite, ek'ariara p'anadait'ee Tachi Ak'ore k'irapite. Jódee 
ek'ariara p'laniirá eperáara k'irapite waibiara p'anadait'ee Tachi Ak'ore 
k'irapite. * 


Jesupa jarada Opee jarada ichi peedait'ee 
(Mt 20.17-19; Lc 18.31-34) 


32 Ai t'éepai Jesús apemaará naa waji Jerusalendee. Chi k'óp'áyoorá 
pera pik'a iru t'ée wájida. Awaraará ichiaba iru t'če waaweede wájida. 
Mápai Jesupa waya chi k'op'iyoorá doce awara ai tí p'e ataji máik'aapa 
nepiriji ichi p'asait'ee bi: 

33 —Tachi wáruta Jerusalendee. Mama mi, chi Eperá Ak'ore 
Truadepema, jita atadaitlee máik'aapa ateedait'ee p'aareerá poroorámaa 
máik'aapa Moisepa p'áda jarateepataarámaa. Achia iididait'ee k'ira 
tewaraarámaa mi peet'aadamerá. 34Mi oo iru p'anadait'ee; k'iramaa 
idudait'ee; soopa widaittee máik'aapa peet'aadait'ee. Mamida ewari 
Opeemaa mi waya chok'ai p'irabaiit'eeda aji. 


Santiago Juan ome chupiria iididap'edaa 
(Mt 20.20-28) 


35Zebedeo warrará, Santiago máik'aapa Juan, Jesús k'ait'a chejida 
máik'aapa mágajida: 

—Tachi Jarateepari, taipa ne-inaa audú k'inia p'ani. Mapa chupiria iidi 
p'ani mága oomerá. 

361rua iidiji: 

—¿K'áata K'inia p'anima aji, mia oomerá pará ome? 

37Mágajida: 





*10.31 Griego pedeede: Mamíida irá chi naa p'aniirá t'ëe p'aneedait'ee; jódee irá chi t'ëe 
Pp'aniirá naapiara p'anadait'ee. 

—Pi truade jómaará poro waibia pak'ari, tai auk'a poro waibiará pi 
ek'ari planee K'inia p'ani; aba su-ak'i beei pi juaraare, apema pi juabi eere. 

38Mápai Jesupa p'anauji: 

—Parápa wáara k'awada-e p'ani k'áata iidi p'ani. ¿Parápa ne-inaa 
K'achia choodaik'á aji, mia chooit'ee bik'a? Maap'eda ¿pará piu 
k'iniadaik'á aji, mi piut'ee bik'a? 

39 Achia p'anaujida: 

—¡P'oyaadaipi! 

Jesupa maaji: 

—Parápa ne-inaa k'achia choodait'eeda aji, mia chooit'ee bik'a. Ma 
awara piudait'ee mi piut'ee bik'a. 40Mamida mia p'oyaa jara-e k'airáta mi 
juaraare wa juabi eere su-ak'i p'aneedait'ee. Tachi Ak'drepapai mága jarai. 

41 Apemaará diez k'9p'iyoorápa úridak'ári Santiago Juan ome 
iididap'edaa, k'iraudachida áchi ome. 42Mapa Jesupa t'i p'e ataji 
máik'aapa maaji: 

—Parápa k'awa p'ani ijáadak'aa beerá poro waibiarápa achia oo 
K'iniata oopipata eperáarámaa. Waaweepa ichi jua ek'ari p'laniirápa 
oopata achia jara p'anik'a. 43Mamida parapa oodaik'araa bi ma poro 
waibiarápa oopatak'a. Ma k'áyaara ijáapataará t'áide chi waibiara pa 
K'inia bipa apemaaraá chupiria k'awaaipia bi máik'aapa k'aripaipia bi. 
44Pia jarait'eera, parádepema aba poro waibia pa k'inia bi pira, awaraará 
K'aripaipia bi, esclavopa chipari k'aripaparik'a. 45Mi, chi Eperá Ak'õre 
Truadepema mida, na p'ek'au eujáde che—e paji eperáarápa mi jiia 
iadamerá. Jip'a cheji eperáará o k'achiadeepa k'aripa atait'lee. Piuttee 
eperáará chok'ara uchiadamerá p'ek'au k'achia jua ek'ariipa. 


Jesupa tau p'ariu bada Bartimeo jipada 
(Mt 20.29-34; Lc 18.35-43) 


46 Jesús wáyaa wák'ári Jericó p'uurude chi k'op'ayoora ome, eperáará 
chok'ara auk'a chejida ára ome. Ma p'uurudeepa uchia wádade, o 
bi ik'aawa eperá tau p'áriu bi su-ak'i baji p'arat'a iidimaa. Ma eperá 
tijarapachida Bartimeo. ° Magi Timeo warra paji. 47 Ürik'ári Jesús 
Nazaretdepema ichi ik'aawa wáyaa wa, ma tau p'áriu bipa golpe biamaa 
beeji: 

— Jesús! ¡Rey David Warra,* mi chupiria k'awáaji! 

48 Ma ode p'anadap'edaarápa itriat'aapachida k'iup'ee beemerá. Mamida 
waapiara biapachi: 

— ¡Rey David Warra, mi chupiria k'awáaji! 





*10.46 Bar jara k'inia bi warra. Mapa Bartimeo jara k'inia bi: Timeo Warra. “10.47 Jesús 
tíjarapachida David Warra, iru uchiada pera chonaaráwedapema Rey Daviddeepa 
máik'aapa Mesías pada perá. 

49Mapai Jesús ak'ini beeji máik'aapa mágaji: 
—T% atanáti. 

Maápai tí atanajida tau p'áriu bi: 
—Isapai, p'irabáiji. Pi tí bipi. ¡Waaweenáaji! 

50 Mápai chi poroba áyaa bat'at'aap'eda, p'inajíti bainí beeji máik'aapa 

Jesumaa cheji. 51 Mápai Jesupa iidiji: 

—¿K'áata k'inia bima aji, mia oomerá pi ome? 

Tau p'áriu bipa p'lanauji: 
— Jesús, Tachi Waibia, michi taupa pia unu k'inia bida aji. 

52 Jesupa magaji: 
—Jipajipi mide ijáada perá. Wáipia bida aji. 

Aweda tau p'áriu badapa pia unuji máik'aapa Jesús t'ée waji ode. 


Jesús Jerusalén p'uurude 
(Mt 21.1-11; Lc 19.28-40; Jn 12.12-19) 


1 1 1 Jesús Jerusalén p'uuru K'ait'a wák'ári, Olivo Ee k'irapite panaji 
chi k'op'iyoorá ome. Mama p'ani Betfagé máik'aapa Betania 
pluuru. Jesupa chi k'op'ayoora omé naa péik'ári, mágaji: 

2—Wati ara bi p'uuru tachi k'irapite bimaa. Ará panadak'ri, 
ununadait'ee burro ji baini bi, waide apida batauda—e p'ani iru iri. Era 
atáti máik'aapa anéeti. 3Apidaapa iidiruta pirá, k'iare-it'ee éramaa p'ani, 
jaráti: “Tachi Waibiapa arak'atia atee k'inia bi. Waya tee chedait'eepi.” 

4Chi k'op'ayoora wádak'ári, ununajida burro ji baini bi o bi ikaawa te 
áuk'idaa. Mápai éra atajida. 

sMamida arii p'anadap'edaarápa iidijida: 

—¿K'áata oomaa p'anima parapa? ¿K'iare-it'lee éra ataruta já burro? 

65 Mápai Jesupa jaradak'a p'anaudak'ári, ichiak'au péijida. 

7 Burro ateedap'eda Jesumaa, áchi fripema p'aru jipatap'edaa ata 
bijida ai Tri máik'aapa Jesús batauji.* 8 Jesús mágá wáyaa wãk'ãri, 
chok'araarápa áchi p'aru t'ó jera bijida o jáde Jesús k'irapite; ichiaba 
tik'uruurápa tó jera bijida k'iru tiap'edap'edaa, áchi rey pai jíak'aapa. 

9 Jesús naa wádap'edaarápa máik'aapa t'ée che wádap'edaarápa o-ia 
biapachida: 
—“¡Hosana!* ¡K'ira wáree! ¡Tachi Ak'orepa pia ak'i bapari ichia 
péida ichi pari nipamerá na eujáde! ¡K'ira wáree Ak'óre 
eujáde, Tachi K'aripapari cheru perá!” (Sal 118.25-26) 

10  ¡Tachi Ak'órepa pia ak'i bapariit'ee ichia rey péida! ¡David tachi 

rey padak'a waya rey iru p'lanadait'ee! Tachi Ak'órepa nágí 





*11.7 Ez 9.9. Eperáará úk'uruurápa k'isiapata rey waibia chek'ári burro iri, jara K'inia bi 
iru jua ek'ari p'aniirá t'ári pia ak'ipariittee. “11.9 Hosana jara k'inia bi ¡Tachi O 
K'achiadeepa K'aripa Atapari!. 

auk'a pia ak'i bapariit'ee. iHosana! iK'ira wáree Ak'ore eujade, 
Tachi K'aripapari cheru pera! 
11 Jesús Jerusalende pachek'ári, waji Ak'óre te waibiadee. Aide 
eperáarápa oo para bi unup'eda, waya wáji Betania p'uurudee chi 
k'õp'ãyoorã ome, k'ewara bada pera. 


Jesupa higuera biirimaa ijíati pedeeda 
(Mt 21.18-19) 


12 Ai norema, Betania p'uurudeepa uchiadak'ári, Jesús jarrapisia 
níbeeji. 13T'imiipa unuji higuera biiri baini bi K'iru paraa. Mápai araa 
ak'inaji chau bi jiak'aapa. Mamida chau-ee baji. Chi k'iru aupaita unuji, 
chaujara—e pada pera.” 14Mápai ma higuera biirimaa mágaji: 

— ¡Pi waa chauk'aa pait'eeda! aji. 
Chi k'op'ayoorapa irua jarada úrijida. 


Jesupa ne-inaa netopataará jérek'ooda Ak'óre te waibiadeepa 
(Mt 21.12-17; Lc 19.45-48; Jn 2.13-22) 


15 Aj norema waya Jerusalende pachedak'ári, Jesús Ak'óre te waibiade t'Tuji 
máik'aapa net'aa netopataará taawaa jérek'ooji. Plarat'a tau terabaipataará 
mesa sia bat'ak'oo waji, paloma netopataará banco paara. 16 Ak'óre te 
waibiadee wáyaapik'aa paji netaa ateerutaará. 17Mápai jarateemaa beeji: 

—Tachi Ak'úre Úraa p'a jera bide jara bi: 
“Mi te itaa típata teda apataadait'ee, jóma na eujáidepemaará-it'ee.” 
(Is 56.7) 
“Mamida parapa nechiapataará ték'ata oo iru p'ani.' (Jer 711) 
18Mága úridak'ári, p'aareerá poroorá Moisepa p'ada jarateepataará ome 
k'isia p'aneejida Jesús peepit'aadait'ee. Iru waawee p'anajida, eperáarápa 
ak'itrua para bada pera irua jaratee bi k'aurepa. 19K'ewaraa Jesús chi 
k'9p'iyoorá ome uchiajida p'uurudeepa. 


Higuera biiri p'oodarida 
(Mt 21.20-22) 


20 Ai norema tap'eda waya Jesús chi k'op'ayoora ome wáyaajida higuera 
biiri badamái. Unujida chi k'arra jomaweda p'oo ak'iní bi. 21 Mápai 
Pedropa k'irápaji Jesupa jarada máik'aapa jaraji Jesumaa: 

—i¡Tachi Jarateepari, ak'íji! Pia higuera biirimaa ijíati pedeeda 
p'oodachida aji. 

22 Jesupa p'anauji: 

—Ijáapatáati Tachi Ak'órede. 23Mia wáarata jararu. Eperá wáara Tachi 
Ak'órede ijáa bi pira, iidiipia bi ne-inaa oomerá, ichi t'áridepai k'isia—ee: 





"11.13 Mamíida, ma atanede higojó chik'aa aba-abaa chaupari. 

“¿Ooik'á wa oo-e pai?” Mágá Tachi Ak'õrepa irua jaradak'a ooit'ee. Jararu 
pirá eemaa: “Jămãik'aapa áyaa wáji máik'aapa p'usa jáde baaináji,” Tachi 
Ak'órepa mága ooit'ee. 24Mágá it'aa iididak'ári, naapiara ijáati Tachi 
Ak'õrepa ooru parapa k'iniata, pachi t'ári auk'a p'ani pera iru ome. Maga 
p'anadairá irua ooit'ee parapa it'aa iididap'edaa. 25Pará it'aa t'idak'ari, 
k'isianáati apemapa k'achia ooda parámaa. Haa t'idai naaweda, iru 
chupiria k'awáati máik'aapa perdonáati irua k'achia ooda. Mága ooruta 
pirá, Tachi Ak'ore it'ari bipa perdonaait'ee parapa p'ek'au k'achia oopata. 
26 [Mamida awaraarápa k'achia oodap'edaa parámaa perdonaada—e 

pirá, mágara Tachi Ak'órepa ichiaba perdonaa-e parápa ne-inaa k'achia 
oopata.] 


Tachi Ak'órepa Jesús péida 
(Mt 21.23-27; Lc 20.1-8) 


27 Ma t'éepai waya chejida Jerusalendee. Jesús Tachi Ak'õre te waibiade 
ni misa, irumaa chejida p'aareerá poroorá, Moisepa p'áda jarateepataará 
máik'aapa judiorá poro waibiará. 28lidijida: 

—¿Tachi Ak'órepa tai biji-ek'4 ichi te waibia ak'idamerá? ¿K'aipa pimaa 
nága oopi bima? ajida. 

29-30 Jesupa p'anauji: 

—Mia pida parámaa iidiittee: ¿K'aipa péijima aji, Juan Bautistapa 
poro choo chemerá; Tachi Ak'drepa maa-e pirá eperáarápa? P'anauruta 
pirá, mia pida ichiaba jarait'ee k'ai juapa mia nágí ne-inaa oo bi. 
P'anaudapáde aji. 

31 Mápai áchi pitapai pedee para beeji: 

—Tachi Ak'órepa péidada aruta pirá, irua iidiittee: “Magara, ¿sáap'eda 
Juan ŭraa ijáada-e pajima?” Mapa mága p'oyaa jarada—-e. 32Ma awara 
¿tachia saga jaradaima eperáarápa Juan péidap'edaa? Maga jararuta pirá 
eperáará k'iraudaridait'ee tachi ome. 

Achia waawee p'anapachida k'awa p'anadap'edaa perá jómaarápa ijáa 
p'anapachida Juan Tachi Ak'óre pedee jarapari paji. 38 Mapa p'anaujida: 

—K'awada-e p'anida ajida, k'aipa Juan péiji. 

Mápai Jesupa mágaji: 

—Magara mia pida jara-eda aji, k'aipa mimaa nága oopi bi. 

Mimiapataará k'achia beeráde nepirida 
(Mt 21.33-46; Lc 20.9-19) 
1 2 1Jesupa nepirimaa beeji áchimaa: 
—Eperapa uva eujá uuji máik'aapa t'iak'auk'ooji. Ichiaba bógo 
máudee ooji uva piart'idait'ee.” Ma awara te it'ia ooji ma iriipa ak'idait'ee. 





*12.1 Is 5.1-2. 

Maga oop'eda, ne—uu eujá ak'ipataará jiriji mimiadamerá ichi-it'ee. 
Maap'eda awara áyaa waji. 2T'éepai uva oropata ewari pak'ári, ma eujá 
chiparipa ichi mimiapari péiji mimiapataarámaa iidinamerá ichi eere bee 
bi chauda tee péidamerá. 3Mamída achia iru jita atadak'ári, sik'oojida 
maap'eda jua arajáa péit'aajida chiparimaa. 4*Mápai chi eujá chiparipa 
waya awaraa mimiapari péiji. Mamida magi poro k'dop'et'aajida 
máik'aapa waajarak'oojida. 5Péiji awaraa mimiapari; magi peet'aajida. 
Mápai awaraará chok'ara péiji. Máagiirádepema úk'uru wik'oojida, 
apemaará peek'oojida. 

6'Mamida at'ári ichi ome iru baji ichi warra K'inia iru bada. K'isiaji: 
“Mi mimiapataará ome k'achia oojida. Mamída acha bi mi warra pera, 
waaweedait'ee. Mapa mia iru péiit'ee.” 7 T'imí weda iru warra unudak'ári, 
ma mimiapataará pedee para beeji: “Jágipa ichi ak'óre net'aa jomaweda 
atait'ee chi ak'õre piuk'ári. Peet'aadáma ajida, tachi eujá chiparik'a 
p'aneedait'ee.” 8Mápai iru pachek'ári, jita atajida máik'aapa peet'aajida. 
Maap'eda chi k'ap'ia ma uva eujádeepa bat'at'aanajida. Mágapai paji. 

2Mamida, ma nepiri aupak'ári, iidiji: 

—iK'īsíati! ¿K'áata ooittee chiparipa? Mia jaraitee. Wak'ari, ma eujá 
ak'ipataará peek'oonaittee máik'aapa awaraa mimiapataará jirinaittee chi 
ne-—uu eujá ak'ipataadamerá. 

10'¿Parápa Ak'óre Úraa p'áda leeda-e p'anik'á? 

“Te oopataarápa mau k'iniada—e padap'edaa pipiara padachi. 11 Tachi 
Ak'órepa mága ooji, tachia unudamerá máik'aapa ak'itrua para 
beemeraá. (Sal 118.22-23) 

Magara k'isiadapáde aji, pia k'awaadait'ee mia jarateeda. 

12Mápai judiorá poroorápa Jesús jita atapidait'ee paji, k'awadap'edaa 
pera irua áchideta pedee baji. Mamída eperáará chok'ara paraaji 
Jesús eere. Ma k'aurepa waawee p'anajida jitapidait'ee. Mapa ichiak'au 
atabéijida; maap'eda wájida. 


P'arat'a p'aapatap'edaa reymaa impuesto-it'tee 
(Mt 22.15-22; Lc 20.20-26) 


13T'éepai waya judiorá poroorápa péijida fariseorá máik'aapa 
Rey Herodes” eere p'lanadap'edaará Jesús imiateedamerá máik'aapa 
peepit'aadamerá. 14Wájida máik'aapa iidijida: 

—Tachi Jarateepari, taipa kawa p'ani pia wáarata jarapari. Ma awara 
pariatua ijáak'aa awaraará k'isiadeepa jara p'ani. Ichiaba pia auk'a 
jarateepari eperáará waibiarámaa máik'aapa chi chupiria beerámaa. 
Pia jarateepari tachi p'anapataadamerá Ak'órepa k'inia bik'a. Maperá 





*12.13 Rey Herodes judio-e paji. Roma eujádepema reypa ichi chok'a péiji jipema poro 
waibia pait'ee. 

taipa iidi k'inia p'ani: ¿Pia bik'á tachia impuesto p'aadait'ee Cesarmaa? 
¿P'aadaipia bik'á irua jara bik'a wa p'aadaik'araa bi? 

15Mamida Jesupa k'awaji achia Tachi Ak'orede ijáapatada apata mida, 
wáara ijáadak'aa. Maperá mágaji: 

—¿Sáap'eda mi k'üra K'inia p'anima? aji. Denario p'arat'a tau anéeti mia 
ak'iit'ee. 

16 Jesupa p'arat'a tau ak'ik'ári, iidiji: 

—¿K'ai k'irata nade bi, máik'aapa k'ai t'ita p'á bima? aji. 

P'anaujida: 

—César k'ira máik'aapa ichi t'ita p'á bida ajida. 

17 Mapai Jesupa mágaji: 

—Magara téeti Cesarmaa irua net'aa iidipari, máik'aapa téeti Tachi 
Ak'óremaa irua iidipari. 

Tru pedee úridak'ári, ak'itrua para beeji. 


lididap'edaa piudap'edaará chok'ai p'irabaipatade 
(Mt 22.23-33; Lc 20.27-40) 


18 Mápai saduceorá úk'uru wájida Jesumaa ne-inaa ¡idide iru k'üradait'ee. 
Mairápa jarateepata piudap'edaará chok'ai p'irabaidak'aa. Mapera iidijida: 

19 —Tachi Jarateepari, Moisepa nága p'á béiji tachi-ittee: Eperá miak'ai 
bi warra wee piuru pirá, chi ipemapa iru wéra ataipia bi máik'aapa 
ai ome warra ooipia bi chi ipema piuda k'ap'ia pari. ` 20 Mapa ¿pia 
k'áata K'isia bi nágide? fpemaará siete p'anajida. Chi naapema miak'ãiji. 
Mamida warra wee piuji. 21 Mápai araarepema ípema miak'áiji ma 
p'étráa ome. Mamida ichiaba warra wee piuji. Ichiaba mága p'asaji chi 
araarepema ipemaará ome. 22Jómaweda miak'aijida mida ma wēra ome, 
warra ooda-e paji. Maap'eda ichiaba ma wēra piuji. 23Mápai wáara pirá 
piudap'edaará chok'ai p'irabaipata, waya chok'ai p'aneeruta ewate, ¿k'ai 
wēra paitteema ajida, jomaweda iru ome miak'ái p'anadap'edaa pera? 

24 Jesupa p'anauji: 

—Ak'óre Úraa pia k'awada—e p'anadairá, parápa awara k'isia iru p'ani. 
Ichiaba k'awada-e Tachi Ak'órepa ne-inaa jómaweda oopari. 25Eperáará 
piudap'eda chok'ai p'irabaidak'ári, imik'iraará wéraará ome waa 
miak'áida-e pait'ee. Angeleerá ichi truade p'aniirák'api p'anadait'ee. 26Ma 
awara parapa k'achia k'isia p'anapata jaradak'ári piudap'edaará chok'ai 
p'irabaidak'aa. ¿Waide parápa Ak'óre Úraade pia k'isiada-e p'anik'á? 
Abraham, Isaac máik'aapa Jacob jai-idaajida mida, Tachi Ak'órepa maaji 
Moisemaa pak'uru jep'eda urua jira bideepa t'ipitauk'a: 

“Mi pi chonaará Ak'óre Waibia; Abraham, Isaac, Jacob ijáadap'edaa 
Ak'óre Waibia (Ex 3.6) 





*12.19 Dt 25.5-10. 

27 Jara—e paji: “Mi ara Ak'õre paji.” Mapa Tachi Ak'oredeera jai-idaajida 
mida, at'ári chok'ai p'ani. ¡Iru piu beerá Ak'óre—epi! Ma k'áyaara iru 
chok'ai beerá Ak'orepi. Maperá parapa ne-inaa awaraata k'isia p'ani, 
Tachi Ak'órepa jarada k'iyaara. 


Tachi Ak'óre Úraa waibiara bi 
(Mt 22.34-40) 


28 Mágá pedee jóni misa, cheji Moisepa p'áda jarateepari. Achi 
pedee úrii beeji. Jesupa apemaarápa iididap'edaa pia p'anauk'ári, mágí 
jarateeparipa iidiji: 

—Tachi Ak'úre Úraa jómaweda p'idadepema, ¿chiságita waibiara bima 
aji, apemaará k'iyaara? 

29 Jesupa p'anauji: 

—Tachi Ak'õre Úraa waibiara bide jara bi: 

‘Ŭríti Israel pidaará. Tachi Ak'óre Waibia apaita bi. Tachi Ak'óre 
awara wé-e. 30Tachi Ak'ore Waibia wáara k'inia iru baparíiji pichi 
t'áripa máik'aapa ne-inaa jómaa k'iyaara iru k'inia iru baparíiji. 
Ewari chaa k'isíaji t'áripa irude. T'ári o-1a ooparíiji irua jara bik'a. 

(Dt 6.4-5) 
31 Araare jara bi: 
“Awaraará k'inia iru baparíiji pichi k'ap'ia k'inia iru baparik'a.(Lv 19.18) 
Ak'úre Úraa waibiara wé-eda aji, magi omé jara aupada k'áyaara. 
32 Mápai Moisepa p'áda jarateeparipa mágaji: 
—Pia bi, Jesús. Wáarapi pia jara bi: 

‘Tachi Ak'óre Waibia abapai bi. Awaraa wé-e iruk'a. 33Tachi Ak'óre 
wáara k'inia iru baipia bi t'áripa. Iru k'inia iru baipia bi ne- 
inaa jóma iru bi k'iyaara. Ewari chaa k'isiaipia bi t'áripa irude 


máik'aapa irua jara bik'a ooipia bi t'ári o-1a.” (Dt 6.4-5) 
“Ichiaba awaraará k'inia iru baparíiji pichi k'ap'ia k'inia iru baparik'a.” 
(Lv 19.18) 


Mágata oodaipia bi awaraa ne-inaa oodai k'áyaara; net'atau bida altarde 
wa ne-animal peeda altarde paadai k'áyaara Ak'Ore-it'ee. 
34Maga Moisepa p'áda jarateeparipa pia p'anauru úrik'ári, Jesupa maaji: 
—Pia Ak'óre Uraade ewaa ijáa wáda aji, Ak'órepa k'inia bik'a ichi jua 
ek'ari o-ía nipamerá iru ode.” 
Maadamáiipa waawee p'aneejida waa iididait'ee. 


Tachi K'aripapari waibiara bi Rey David k'áyaara 
(Mt 22.41-46; Lc 20.41-44) 


35 Jesupa jarateemaa bide Ak'óre te waibia áuk'idaa, iidiji: 





*12.34 Griego pedeede: Pi mak'iara t'imia—e bida aji, Ak'Óre truadeepa. 

—¿K'aata jara k'inia p'ani Moisepa p'áda jarateepataarápa jaradak'ari 
Mesías David éreerádeepa uchiaittee? ¿David poro waibiara bi-ek'á, iru 
éreerádeepa uchiait'ee bi k'Ayaara? 36 ¡Pia k'isíati! Tachi Ak'óre Jaurepa 
p'ápiji Rey David éreerádeepa uchiait'tee badade: 

‘Tachi Ak'órepa jaraji Tachi Waibiamaa: “Pi mi ome auk'a waibia 
bairá, su-ak'i beepáde aji, mi juaraare, mia pi k'ira unuamaa iru 
p'lanapataará p'oyaaru misa.” ”” (Sal 110.1) 

37 Davidpa ichi éreerádeepa uchiaittee bimaa tijaraji “Tachi Waibia”. ¿Mapa 
k'awada-ek'á aji, Mesías waibiara bi chonaaráwedapema Rey David k'áyaara? 

Eperáará chok'ara mama p'anadap'edaarápa Jesús pedee úridak'ari, 
o-ladachida. 


Jesupa jarada k'irak'aupai Moisepa p'áda jarateepataará ome 
(Mt 23.1-36; Lc 11.37-54; 20.45-47) 


38 Jesupa jaratee bi misa, mágaji: 

—Kiirak'aupai panapataadai Moisepa p'áda jarateepataarák'a. Achi audua 
panadaira, paru teesoo jíi awaa p'lanapata máik'aapa k'inia panapata jóomaarápa 
áchimaa saludaadamerá plaza bee chaa, tachi poro waibiará ome oopatak'a. 
39Ichiaba su-aki p'laneepata su-ak'i beepari pipiara bide Tachi Ak'õre Úraa 
jarateepata tede máik'aapa nek'odak'ári, chi su-ak'i beepari pipiara bide su-ak'i 
planeepata. 40Ma awara, pétráa chupiria beerá te jári atapata máik'aapa seewata 
taará itaa típata eperáará k'irapite. Tachi Ak'õre ewari waibia ewate ichia áchi 
audupiara miapiitee. 


P'étráa chupiria K'iripa p'arat'a tau teeda Tachi Ak'óremaa 
(Lc 21.1-4) 

41 Ewari aba Jesús su—aki baji primisia p'arat'a pepata Kaita, akimaa eperáarápa 
eda ata bidakári. P'laratara beerápa waibia ata bi chepachida. 2Mága nide pétráa 
chupiria k'iri pacheji. Ata bi cheji parata tau omé cobredee. Magi parata tau 
makiara ipia—e paji. 43Mãga unukari, Jesupa chi k0páyoorámaa maaji: 

—Mia wáarata jararu. Tachi Ak'õre k'irapite na p'étráapa primisia 
waibiara teejida aji, apemaará k'iyaara. 44 Jómaarápa tee p'lani achi 
p'aratia waibia iru ppanadap'edaadepema beeda. Jodee na pétráa, 
chupiria k'iri mida, ichia iru kerada jómaweda teeji Tachi Ak'óremaa. 
Teejida aji, chi p'arat'a iru bada paara chik'o netoit'ee. 


Jesupa jarada Tachi Ak'óre te waibia t'eedariit'ee 
(Mt 24.1-2; Lc 21.5-6) 


1 3 1 Jesús uchiak'ári Tachi Ak'õre te waibiadeepa chi k'dp'iyoorá ome, 
abaapa maaji: 





*12.36 Griego pedeede: Pichi biiri ek'ari biru misa. 

—i¡Tachi Jarateepari, ak'Íji, acha bi mau ta-pia p'ani máik'aapa Tachi 
Ak'õre te waibia pi-ia oo k'obi! 

2 Jesupa maaji: 

—Wáara, acha p'ani te pi-ia p'ani. Mamida ewari cherude mau apida 
bee-e pait'ee awaraa mau iri. Na jóomaweda t'eek'oo chedait'ee. 


(Mt 24.3-14; Lc 17.22-24; 21.7-24) 


3T'epai wájida Olivo Eedee; Ak'Ore te waibia k'irapite beepari. Jesús 
ituaba su-ak'i beek'ári, Pedro, Santiago, Juan máik'aapa Andrés iru K'ait'a 
wájida máik'aapa iidijida: 

4—¿Sáapai p'asait'ee pia jarada Ak'õre te waibiade? ¿Saga taipa 
k'awadayama ajida, ma ewari k'aita pak'ári p'asait'ee pia jaradak'a? 

5Jesupa p'anauji: 

—Tauk'a nipapatáati apidaamaa k'¡irapiamaapa. 6Mi jíak'a chok'ara 
chedait'ee. Seewata jaradait'ee: “Mita Ak'ore Warra, Tachi Ak'orepa 
péida.” Mága jara p'anipa eperáará chok'ara k'üradait'ee. 

7'Parapa úridak'ári nama máik'aapa awara ai jura choo jóni, p'eranáati. 
Ichita mága p'asaittee. Mamíida at'ári na p'ek'au eujá j6—e pait'ee. 8Ai 
naaweda eperáará awaraará ome chóodait'ee. Jarra oodait'ee máik'aapa 
awérachai wáyaapariit'ee eujá awara-awaraade. Mamida mága p'asak'ári, 
ewaapi na p'ek'au eujidepemaará miamaa p'aneedait'ee. 

iTauk'a nipapatáati! Mi k'ira unuamaa iru p'anapataarápa pará 
atapidait'tee judiorá poroorámaa, mide ijáapata k'aurepa. P'ua oodait'ee 
Ak'óre Úraa jarateepata tede. Ateedait'ee áchi poro waibiarámaa 
máik'aapa áchi reyrámaa. Mãirã k'irapite parápa jaradai Tachi Ak'orepa 
ooda pará-it'ee mi k'ap'ia pari. 10Mamida na eujá jõi naaweda, Ak'orepa 
ooda eperáará k'aripait'ee ichita nepiridait'tee eperáarámaa awara ai 
t'imí na eujáde. 11 Mi k'ira unuamaa iru p'anapataarápa pará charraará 
K'irapite ateedak'ári, k'isianáati k'áata jaradai. Maapai jarapatáati 
Ak'órepa jarapi bik'a. Ak'óre Jaurepata k'awapipariit'ee k'aata jaradai. 

12"Maapai ipemaarápa peepidait'ee áchi ipemaará. Ak'dreerápa 
peepidait'tee áchi warrará. Ichiaba warrará k'iraudaridait'ee áchi 
ak'õreerã ome peepirutamaa. 13 Jomaarápa pará k'ira unuamaa iru 
p'anapataadait'lee mide ijáapata k'aurepa. Mamída Tachi Ak'órepa 
K'aripait'ee atuanaadamerá k'ira jip'a nipapataará Ak'óre ode 
jai-idaarutamaa. 


Ak'óre ewari waibia ewate jarada 
(Mt 24.15-28; Lc 21.20-24) 
14 —EFwari cherude abaapa ne-inaa audú k'achia ooit'ee Tachi Ak'óre te 
waibia edupiara bi cuartode ichi baik'araa bimái. Magi Tachi Ak'órepa 

yiaraa iru bapari, k'ira unuamaa iru bairá. Mága unudak'ari, Judea 
eujáde p'aniirá p'ira mirudaipia bi ee nok'odee. (Acha bi pedee p'áda 
leerupa pia k'awaipia bi, miapiamaapa.)" 15Maapai eperá ichi terrazade 
bi pirá, teedaa tíuk'araa bi ichi ne-inaa p'e atade. 16Eperã ne—uu k'aide 
ni pira, teedaa cheik'araa bi ichi p'aru atade pida. Aramata waáipia bi. 
17¡Aai, maapai chupiria jóneedait'ee wéraará biak'oo bee maa-e pirá 
warra chak'eerá jude iru bee! 18Mága wáyaai naaweda, chupiria iidíti 
Tachi Ak'óremaa ma ewari p'lasapinaamera k'oijara níbide. 19 Mágí ewate 
jómaaráta chupiria mia jónadait'ee. Ak'órepa na eujá oodak'áriipa mága 
ook'aa paji, ma awara t'éepai waa mága oo-e pait'ee. 20 Mamida Tachi 
Ak'õrepa k'isiaittee: “Mia eperáará taará miapi-e pait'ee.” Mága pada 
paara, eperá apida bee-e pak'aji. Ak'orepa audú chaaree miapi-e pait'ee 
ichia jiritteradaará k'inia p'e iru bapari pera. 
21”Maapai apidaapa parámaa jararuta pirá: “¡Pichá, ak'íti! ¡Nama bi 

Cristo, Tachi Ak'órepa péida!” maa-e pirá jararuta pirá: “¡Ara bita Cristo!” 
ijáanáati. 22Mi jiak'aara máik'aapa Tachi Ak'óre pedee jarapataará 
jiak'aará chok'ara chedaittee. Mamida máirápa jara p'ani ijáanáati, jip'a 
seewa-idaa bee pera. Ne-inaa k'ira t'ádoo eperáarápa p'oyaa oodak'aa 
achi juadoopa oo p'anipa eperáara k'úiradait'ee, perá Tachi Ak'órepa 
jiriteradaará k'úirarutamaa. 

23 Jesupa ichi ome nipapataarámaa waya maaji: 

—i¡Tauk'a p'anapatáati! Mia mága jaraji parápa k'awaadamerá mága 
p'asai naaweda. 


Eperá Ak'óre Truadepema waya chek'ári 
(Mt 24.29-31; Lc 21.25-28) 


24 —Ichiaba maapai mia p'anadap'eda, 

‘Ak'õrejīru p'iriudariittee; atane waa idaa—e pait'ee 25máik'aapa 
lucero baaik'oodaridait'ee pajádeepa. Tachi Ak'orepa paja 
wérepiit'ee.” (Is 13.10) 

26”"Mápai eperáarápa unudait'ee mi, chi Eperá Ak'ore Truadepema 
jómaará k'áyaara waibiara bi, k'ira wáree cheru jiararade. 27Péiit'ee 
mi angeleerá Ak'óre truadeepa mia jiritteradaará chip'e atadamera, 
jómaweda áchi p'anapatamáiipa. T'imí bee jida na p'ek'au eujáde, p'e 
atanadait'ee. 
Higuerade jarateeda 
(Mt 24.32-35; Lc 21.29-33) 


28 —K'isíati higuera biiride. Higuera k'iru tu-k'ua uchia níbeek'ári 
máik'aapa ewaa t'ono níbeek'ári, k'awaapata eujá wasia wa. 22Mága pik'a 





*13.14 Dn 11.31; 12.11. 

mia et'ewa jaradak'a unudak'ári, k'awa p'ani taará—e mi, chi Eperá Ak'ore 
Truadepema cheru. 30Mia wáarata jararu. frapemaarã piudai naaweda, 
ma ne-inaa jóomaweda p'asait'ee. 31 Ewari cherude paja na p'ek'au eujá 
ome jódait'ee. Mamíida ichita p'asaittee mia pedee jaradak'a. 


K'awada-e sáapai pait'ee Ak'óre ewari waibia ewate 
(Mt 24.36-44; Lc 17.26-30) 


32 —Eperá apidaapa k'awada-e p'ani Eperá Ak'óre Truadepema cheit'ee 
ewate, chi hora jida. Ht'aripema angeleerápa pida k'awada-e p'ani; mia 
ichiaba k'awa-e, Tachi Ak'óre Warra mida. Mi Ak'Orepapaita k'awa bi. 

33”Maperá tauk'a p'anapatáati, parápa k'awada—e p'anadairá sáapai mi 
waya na eujádee cheit'ee. 


Mimiapari pia 
(Mt 24.45-51; Lc 12.41-48) 
34—Oopatáati te chiparipa oodak'a. Magi tedeepa awara áyaa wai 
naaweda, ichi mimiapataarámaa jara béiji te pia ak'idamerá. Achi 
chaachaa mimia teeji máik'aapa chi te tíupata ak'iparimaa úraaji tauk'a 
bamerá. 35Chi mimiapataarápa k'awada-e sáapaita chi te chipari waya 
cheit'ee ichi temaa. Maga pik'a bi pará ome. Tauk'a p'anapatáati k'awada-e 
p'anadairá sáapai páchi Chipari Waibia waya cheit'ee. Chei p'iriupodopa, 
esapite, et'erre k'arik'ári, maa—e pirá tap'edapodopa. ¡Parápa k'awada—epi! 
36Tachi Ak'ore mimiapataara, k'irak'aupai k'awada—e p'anadairá pariatua 
mimia p'ani pira, k'ira nejasia p'anadait'ee Tachi Chipari Waibia chek'ári. 
37 Mia parámaa úraada, auk'a jómaarámaa jararu: ¡Tauk'a panapatáati! 


Jesús jita atadait'ee pedeeteedap'edaa 
(Mt 26.1-5; Lc 22.1-2; Jn 11.45-53) 


1 4 1K'aima omé falta baji Pascua fiesta pait'ee. Mágí fiestade 
pan levadura wée k'opata. P'aareerá poroorápa Moisepa p'áda 
jarateepataará ome jiripachida saga Jesús k'íirat'aadait'ee. Maga jita 
atadait'ee paji máik'aapa peepit'aadait'ee paji. 2Mamida úk'uru arii 
p'anadap'edaarápa maapachida: 
—Fiestade ooda—eda ajida, eperáará k'irau para beepiamaapa tachi ome. 


Mariapa Jesús poro iri k'era weeda 
(Mt 26.6-13; Jn 12.1-8) 


3 Jesús Betania puurude bak'ári, Simón, chi leprapa k'ayaa bada 
apatap'edaa tede baji. Jesús su-ak'i beep'eda,* nek'omaa baji. Mága nide 





*14.3 Judiorá mesade su-ak'i p'aneedak'ári, siu—ak'i p'aneepachida ák'auk'a bee iri, áchi 
mesa biiri k'ak'attua bada pera. 

wera pacheji. Ateeji chok'o chak'ek'a máu pi-ia alabastrodee ooda. Magt 
ipuru baji k'era ipia nardodee oodapa. Chok'o t'ap'a ewa ataji máik'aapa 
weeji Jesús poro iri. 4Ük'uru arii p'anadap'edaará k'iraudachida 
máik'aapa pedee para beeji áchi pitapai: 

—+¿Sáap'eda já k'era ichi k'inia weejima? ajida. 5Já wérapa netot'aada 
paara, trescientos denarios” iru bak'aji chupiria beerá k'aripaitee. 

Mapa ma wéra itriapachida. 6 Mamída Jesupa mágaji áchimaa: 

—Ita-aria biti; ¿K'Gare-it'ee ik'achia jara jóonima? Irua ooda pia bipi. 
7Chupiria beerá nama p'anapata pará t'áide ewari chaa. Achi k'aripa 
k'inia p'ani pirá, chupiria k'awaadai máik'aapa áchimaa ne-inaa pia 
oodai. Mamida mi pará ome ichita ba-e pait'ee. Na ewari parápa waa 
mi unuda-e pait'ee. 8Na wérapa ooji ichia p'oyaarutapai mi-it'ee; mi 
p'urut'aaji k'erapa mi K'ap'ia iadai naaweda.* 9Mia wáarata jararu. Mia 
ooda eperáara k'aripait'ee, mága jarateepata chaa na p'ek'au eujáde, 
ichiaba nepiripataadait'ee na wérapa ooda mi-it'ee. Mágá iru ichita 
k'irápadait'eeda aji. 


Judapa Jesús traicionaada 
(Mt 26.14-16; Lc 22.3-6) 


10 Judas Iscariote, Jesús k'O0p'iyoorá docedepema aba, waji p'aareerá 
poroorámaa. Jaraji ichia áchi k'aripait'ee Jesús jitadamerá. 11Mága 
üridak'ári, o-iadachida máik'aapa pedeejida p'arat'a teedait'ee Judamaa. 
Mapai Judapa jirimaa beeji sága Jesús áchimaa jitapiit'ee. 


Pascua fiestadepema chik'o k'odap'edaa 
(Mt 26.17-30; Lc 22.7-18; Jn 13.1-2, 21-30) 


12Perá Pascua fiesta ewari pait'ee baji. Ma fiestade oveja chak'e 
peepata máik'aapa pan levadura wée k'opata. Fiesta pai naaweda Jesús 
k'op'ayoorapa iidijida irumaa: 

—¿Sáma k'oit'ee Pascua fiesta ewatepema chik'o tai ome? Mama taipa 
ne-inaa oodait'ee nek'odai naaweda. 

13Mápai Jesupa péiji chi k'op'ayoora omé: 

—Wáti p'uurudee. Mama ununadait'ee eperá pania chok'ode 
ateeru. T'ëe wati. 14Teedaa wák'ári, chi te chiparimaa jaráti: “Tachi 
Jarateeparipa iidi péiji: ¿Chiságí cuartode Pascua chik'o k'oit'ee michi 
k'dp'iyoorá ome?” ” 15Irua ak'ipiittee ittipema pisode cuarto waibia pia oo 
bi. Mama ne-inaa jóma óoti tachi nek'odait'ee. 

16Chi k'op'ayoora wájida p'uurudee. Jómaweda ununajida Jesupa 
jaradak'a máik'aapa mama ne-inaa jóma oojida Pascua chik'o k'odait'ee. 





*14.5 Trescientos denarios jitapachida año aba mimiadap'edaa pari. “14.8 Judiorápa 
piuda k'ap'ia iadai naaweda, p'urupachida k'erapa. 

17P'áriupodopa Jesús pacheji chi k'óp'áyoorá doce ome. 18Mesade 
nek'omaa p'anide, Jesupa mágaji: 

—Mia waarata jararu. Mia k'awa bi paradepema abaapa mi 
traicionaait'ee. Iru mi ome nama nek'omaa bi. 

19 Mapai chi k'op'ayoora k'ira pia—ee para beeji máik'aapa aba—abaa 
iidijida Jesumaa: 

—¿Mik'á? apachida. 

20Mápai Jesupa p'anauji: 

—Pará docedepema aba mi ome auk'a p'arattude pan sá atarupata mi 
traicionaait'ee. 21 Mi, chi Eperá Ak'óre Truadepema, ichita piut'ee Tachi 
Ak'õre Úraa p'idade jara bik'a. Mamida, iaai, Tachi Ak'órepa k'achiadee 
péiitee chi mi traicionaait'ee bi! Piara bak'aji magi t'o—e pada paara. 


Pan k'opata vino ome Jesús k'irápadait'ee 
(Mt 26.26-30; Lc 22.19-20; 1 Co 11.23-26) 


22Nek'omaa p'anide Jesupa pan ataji máik'aapa it'aa t'iji gracias 
jaraittee Tachi Ak'óremaa. Ma pan k'Orat'aaji máik'aapa chi 
k'dp'iyoorámaa teeji. Mápai mágaji: 

—Jitáti máik'aapa k'óti. Nágí pan mi k'ap'ia. 

23Maap'eda mágá ooji ma vino ome. H'aa t'íp'eda, gracias jaraji Tachi 
Ak'óremaa máik'aapa chi k'dp'iyoorámaa teeji. Jómaarápa aidepema vino 
tojida. 24 Mápai mágaji: 

—Nágí vino mi waa, michi waa bat'aitee pera mi piuk'ári chok'araará 
pari. Tachi Ak'órepa nágí úraa chiwidi jara bi. Michi waa bat'ada 
k'aurepa irua wépapiit'tee eperáará chok'araarápa p'ek'au k'achia oopata 
máik'aapa michideerá papiit'ee.* 25Mia wáarata jararu. Vino waa to-e 
pait'eeda aji, pará ome it'aripema vino torumaa Tachi Ak'ore truade. 

26Tachi Ak'óre Úraa p'idadepema k'ari k'aridap'eda,* Olivo Eedee 
wajida. 


Jesupa jarada 
Pedropa iru k'awa-e bida ait'ee 
(Mt 26.31-35; Lc 22.31-34; Jn 13.36-38) 


27 Mama Jesupa magaji: 
—Pará jómaweda ijáadaamaa p'aneedait'lee máik'aapa mi ituaba 
atabéidaitlee Tachi Ak'óre Úraa p'a jera bide jara bik'a: 
“Mia oveja ak'ipari peepiit'ee máik'aapa chi ovejaará 
jichoodaridait'ee.” (Zac 13.7) 
28 Mamida mi chok'ai p'irabaik'ári, Galilea eujádee wáit'lee pará naa. 
29Mápai Pedropa mágaji: 





"14.24 Ex 24.8. “14.26 Pascua fiestade Salmos 113-118 k'aripachida. 

—Apemaarápa pi atabéiruta pijida, mia pi atabéi-eda aji. 

30 Jesupa p'anauji: 

—Mia wáarata jararu. Idi p'árik'ua et'erre k'arida omé k'arii naaweda, 
jarada 6pee pia mi k'awa-e bida ait'ee. 

31Mamida Pedropa waapiara mágapachi: 

—Pi ome auk'a piuru pijida, mia jara-eda aji. 

Apemaarápa ichiaba mága jarapachida. 


Jesús it'aa tída Getsemanide 
(Mt 26.36-46; Lc 22.39-46) 


32Maap'eda wájida Getsemaní ne-uu eujá apatap'edaamaa. Mama 
panadak'ári, Jesupa mágaji chi k'op'iyoorámaa: 

—Nama su-ak'i p'anéeti mi itaa tínaru misa. 

33Ichi ome ateeji Pedro, Santiago máik'aapa Juan. Jesús k'isia paraa 
nibeeji t'ári puapa. 34Mapa mágaji áchimaa: 

—Mi piut'ee pik'a níbi t'ári puapa. Nama p'anéeti, k'áida—ee. 

35Mápai Jesús waawipai wáp'eda, bedabaiji tau biiri eujáde 
t'óbairumaa máik'aapa Ak'óremaa chupiria iidiji k'inia bi pira, iru magi 
miapi p'asapinaamera. 36łt'aa t'ji: 

—Abbá, ° Mi Ak'óre, pia jóma p'oyaapari. K'aripáji na miait'ee 
bideepa. Mamida oonáaji mia k'inia bik'a. Jip'a pia k'inia bík'ata 
óoji. 

37 Maap'eda, ak'i chek'ári, chi k'dp'iyoorá k'ái jónita unu cheji. Mápai 
mágaji Simón Pedromaa: 

—Simón, ¿k'ái níbik'a? aji. ¿Hora apida p'oyaa chok'ai p'anada-ek'á 
k'áida-ee? 38Chok'ai p'anáti máik'aapa it'aa t'iti plek'au k'achiade 
baaipiamaapa. Tachi Ak'órepa oopi k'inia bik'a t'áripa oo k'inia p'ani. 
Mamida páchi k'ap'iapa chooda-e p'ani. 

39 Waya waji it'aa t'íde naaweda oodak'a: 

—K'aripáji na miait'ee bideepa. Mamída oonáaji mia k'inia bik'a; jip'a 
pia oo k'inia bík'ata oopáde aji. 

40Waya chek'ári, naa unu chedak'a unu cheji; k'ái jóni 
tap'ok'eepa. frimadap'eda, k'iup'ee p'anapachida, k'awada-e pada 
pera k'aata jaradai. 41łt'aa t'ída Opeemaa waya chek'ári, Jesupa 
mágaji: 

—¿At'ari k'ai jonik'a? Jágapaipi. Mi peepidait'ee hora pajipi. Eperá 
Ak'õre Truadepema teedait'ee p'ek'au k'achia oopataará juade. 42Eperá 
mi traicionaait'ee bi k'ait'a cheru. ¡P'irabáiti máik'aapa wadama 
apemaarámaa! 





*14.36 Abbá arameo pedeede jara k'inia bi Mi Ak'óre wa Tate. 

Jesús jita atadap'edaa 
(Mt 26.47-56; Lc 22.47-53; Jn 18.2-11) 


43 Jesús at'ári pedeemaa bide ichi k'op'ayo Judas pacheji eperáará 
chok'ara ome. Espada pak'uru ome anipajida. P'aareerá poroorápa, 
Moisepa p'áda jarateepataarápa máik'aapa judiorá poro waibiarápa ma 
eperáará péijida áchi pari. K'awaadamerá chiságita Jesús, panadai 
naaweda, Judapa jaraji máirámaa: 

—-Chi mia k'ira fruta saludaak'ári, mágita pia jita atadapáde aji, 
máik'aapa atadaridapáde aji. 

45 Mapa pachedak'ári Jesumái, Judas pedee cheji: 

— ¡Tachi Jarateepari! 

Maga jarap'eda, k'ira ft'aaji. 46 Mápai Jesús jita atajida máik'aapa 
ateejida. 

47 Mamida eperá Jesús k'ait'a badapa ichi espada ét'a atap'eda, p'aareerá 
poro waibia mimiapari k'+iri orpet'aaji. 48 Mápai Jesupa iidiji ichi jita ata 
chedap'edaarámaa: 

—¿Sáap'eda pará chejidama aji, espada ome máik'aapa pak'uru ome 
mi jita atade eperá nechiayaa bi jita atapatak'a? 49 Ewari chaa mi Tachi 
Ak'óre te waibiade bapari iru pedee jarateemaa. Maapai mi jitada—e paji. 
Mamida nága p'asaru Ak'óre Úraa p'ádade jara bik'a. 

50 Jesupa mága jaramaa bide, jóomaweda chi k'op'iyoorápa atabéijida 
máik'aapa miruk'oodachida. 51 Mamída k'ütráa aba Jesús t'ée nipaji. 

Chi k'ap'ia pira baji sabanapa, ák'adaa nipada pera. Judas ome 
nipadap'edaarápa ma k'ŭtrãa jita atajida. 52Mamida, waaweepa sabana 
K'enat'aaji máik'aapa ák'adaa p'ira uchiadachi. 


Jesús Junta Suprema k'irapite bada 
(Mt 26.57-68; Lc 22.54-55, 63-71; Jn 18.12-14, 19-24) 


53 Mápai achia Jesús ateejida Caifás temaa. Ichi p'aareerá poro waibia 
paji. Mama ichiaba see níbaji p'aareerá poroorá, judiorá poro waibiará 
máik'aapa Moisepa p'ada jarateepataará. 54Pedro t'imiipapai t'ée wak'áti 
waji. Maga wapa Caifás te tiak'au badamái edú tíuji. Mama tipitau 
ik'aawa su-ak'i beeji k'ara p'aiittee Ak'Ore te jjapataará ome. 

55P'aareerá poroorápa jomaweda Junta Supremadepemaará ome 
testigo jiri p'anapachida. Mágá Jesús peepit'aadait'ee. Mamida maarepida 
unuda-e paji imiateedait'ee, 56ma eperáará chok'araarápa wáara 
jaradak'aa pada pera máik'aapa auk'a pedeedak'aa pada pera. 57 Uk'uru 
chi poroorá k'irapite p'irabaijida máik'aapa seewa jarajida: 

58 —Taipa úrijida irua jararu: “Chonaaráweda eperáarápa Tachi Ak'ore 
te waibia oojida. Mia magi te t'eettaap'eda, k'áima Opeemaa waya oo atai. 
Mamída eperáarápa oopatak'a oo-e pait'leeda” aji. 

s9Maga jarajida mida, at'ári auk'a pia pedeeda-e paji tachi judiorá 
üraade jara bik'a. 

60 Màga úrik'ári, p'aareera poro waibia Caifás baini beeji jomaará 
k'irapite máik'aapa iidiji Jesumaa: 

—¿Wáarak' aji, pi k'irapite jara p'ani pedee? ¿Maarepida p'anau—ek'a? 
aji. 

61 Mamida Jesupa maarepida p'anau—e paji; k'iup'ee beeji. 

Waya mágaji: 

'¿Pik'á Mesías, Tachi Ak'órepa péida eperáará rey pamerá? ¿Piká aji, 
Tachi Ak'óre Waibia Warra? 

62 Jesupa p'anauji: 

—Mida aji. Parápa mi unudait'ee Ak'óre Waibia juaraare su-ak'i bi. 
Ichiaba mi, chi Eperá Ak'óre Truadepema waya chek'ári, unudait'lee 
jtararade cheru. 

63 Mápai Caifapa ichi p'aru jét'aaji t'ári k'achiapa máik'aapa mágaji: 
—¿K'dare-itlee waa jiridaima eperáarápa jaradamerá ichia ooda? 
64 ¿Parápa úrijida-ek'á ichia pedee k'achia jarada Tachi Ak'óre apite? 
¿K'áata k'sia p'anima? aji. 

Jóma auk'a bia para beeji: 

—Ichia jarada k'aurepa piupia bida ajida. 

65Uk'uru arii p'anadap'edaarápa Jesumaa idujida máik'aapa tau p'áraji 
atadap'eda, sijida. Mága oo jonide mágajida: 

— ¡Pi wáara Tachi Ak'óre Warra pira, jarapáde aji, k'aipata pi sīji! 

Ichiaba Ak'õre te jiapataarapa k'iramaa sipachida. 


Pedropa Jesús k'awa-e bida ada 
(Mt 26.69-75; Lc 22.56-62; Jn 18.15-18, 25-27) 


66 Máimisa Pedro tuda baji te áuk'idaa. Mága nide Caifás mimiapari 
awéra irumaa cheji. 67 Ma wérapa Pedro unuk'ári k'ara p'aimaa bi t'ipitau 
ik'aawa, pi-ia ak'iji máik'laapa mágaji: 

—Pi auk'a nipajida aji, já eperá Jesús Nazaretdepema ome. 

68 Mamíida Pedropa meraji: 

— ¡Seewa! Mia iru k'awa-e bi. Ichiaba k'awa-e bida aji, pia k'ãaredeta 
pedee bi. 

Maap'eda mamáik'aapa uchiaji chi cercao edú tíupatamaa. Mága 
nide et'erre K'ariji. 6 Ma wérapa waya unu atak'ári, mágaji arii 
p'anadap'edaarámaa: 

—Pichá, jagi Jesús k'op'ayo. 

70 Mamida Pedropa waya meraji. Taará-e nide chi arii 
p'anadap'edaarápa waya mágajida: 

—Wáara, pi áchi k'op'iyo. Ma awara, pi Galilea eujidepemak'a pedee 
bida ajida. 

71Mápai Pedropa juraaji: 
—iSeewa! iK'awa—e bi parapa jara p'ani eperá! Mia seewa jaramaa bi 
pirá, Tachi Ak'órepa mi miapiipia bida aji. 
72Aramata et'erre waya k'ariji. Mápai Pedropa k'irápaji Jesupa jarada: 
“Et'erre k'arida omé k'arii naaweda, pia jarada Opee jarait'ee mi k'awa-e 
bi.” Mága k'isiap'leda, Pedro jéedachi t'ári p'uapa. 


Jesús Pilato k'irapite 
(Mt 27.1-2, 11-14; Lc 23.1-5; Jn 18.28-38) 


1 5 1Tap'eda weda p'aareerá poroorá, judiorá poro waibiará 
máik'aapa Moisepa p'ada jarateepataará, magi Junta 

Supremadepemaará chip'edaidap'eda, pedeeteejida k'awaadait'ee k'iata 
oodait'ee Jesús ome. Jesús jua ji atapidap'eda, teenajida Pilato temaa. Ichi 
Romadepemaará poro waibia paji. 

2Pilatopa iidiji Jesumaa: 

—¿Pik'á aji, Judiorá Rey? 

Jesupa p'anauji: 

—Mida aji, pia jara bik'a. 

3P'aareerá poroorápa audupai imiatee jóonadap'edaa pera, +Pilatopa 
waya iidiji: 

—¿Maarepida p'anau-ek'á aji, imiatee jónita? 

sMamida Jesupa maarepida p'anauk'aa paji. Mapa Pilatopa k'awa-e 
paji k'áata ooit'ee. 


Pilatopa Jesús peepida 
(Mt 27.15-26; Lc 23.13-25; Jn 18.38-19.16) 


6 Ma fiestade Pilatopa preso aba k'ena péipachi, eperáarápa iidirutata. 
7Eperá tijarapatap'edaa Barrabás carcelde baji awaraa k'9p'iyoorá ome, 
Roma pidaará juadeepa uchia k'iniapa chíara pee p'anadap'edaa pera. 
8Eperãarãpa iidinadak'ári Pilatomaa preso k'ena péimerá ichia ooparik'a, 
9irua p'anauji: 

—¿K'inia p'anik'á aji, mia Judiorá Rey apata k'ena péimerá? 

10Maga iidiji k'awa bada pera judiorá p'aareerá poroorápa Jesús k'ira 
unuamaa iru p'anadap'edaa. 11 Mamida p'aareerá poroorápa eperáarámaa 
jarajida iididamerá Pilatopa Barrabata k'ena péipimerá. 12Mapa Pilatopa 
iidiji: 

— ¿Saga oopi k'inia p'anima aji, parápa Judiorá Reyda a p'ani ome? 
13Mápai biajida: 
—¡Kurusode peepit'áaji! 
14Pilatopa mágaji: 
—¿K'áare k'achiata oojima? aji. 
Mamida waya eperáarápa biajida: 

—¡Kurusode peepit'áaji! 
15Pilato pia bee k'inia bada pera eperáará ome, Barrabata k'ena pëiji. 
Jesús soopa wipip'eda, péiji kurusode baijira bidamerá piurumaa. 


Soldaorápa Jesús oo iru p'anadap'edaa 
(Mt 27.27-31; Jn 19.2-3) 


l6Soldaorápa Jesús ateejida Pilato palaciode, t'ijarapatap'edaa pretorio. 

Mama tuda soldaorá chok'araara seedachida. 1700 iru p'anapachida. 
Rey p'aruk'a p'oree k'ira p'áimap'áimaa ji bidap'eda, poro jira pak'uru 
jua ne-iiri-idaa bidee oojida máik'aapa ji bijida. 18Maap'eda bia 
éipachida: 

— ¡AK'íti Judiorá Rey! 

19Poromaa wipachida pak'urupa. Idupachida máik'aapa 
bedabaidaipachida iru k'irapite it'aa t'ř pik'adaittee. 20 Màgá oo iru 
p'anadap'eda, ma p'aru p'oree érat'aajida máik'aapa ichi p'aru waya ji 
bijida. Maap'eda ateejida kurusode baijira bidait'ee. 


Cirene puurudepemamaa 
Jesús kuruso ateepidap'edaa 
(Mt 27.32-44; Lc 23.26-43; Jn 19.17-27) 


21Uchia wádak'ári Jerusalendeepa, unujida eperá Cirene p'uurudepema 
tíjarapatap'edaa Simón. Ewaa p'uurude panaji. Magi eperá Alejandro 
máik'aapa Rufo ak'óre paji. Simón ik'aawa wáyaa wádak'ári, soldaorápa 
kuruso ateepijida Jesús pari. 


Jesús kurusode baijira bidap'edaa 


22 Jesús ateejida Gólgota apatap'edaamaa. (Gólgota jara k'inia bi: “Tachi 
Poro Biiri”.) 23Maap'eda teejida vino mirra" ome p'oirada, mamida Jesupa 
to—e paji. 24Mápai soldaorápa Jesús jua máik'aapa chi biiri merap'ejida 
máik'aapa kurusode baijira bijida piumerá. Mágiirápa suerte jemenejida 
k'awaadait'ee k'aipata iru p'aru atait'ee. 

25Mága oojida tap'eweda, las nueve. 26Soldaopa iru poro it'aik'a 
eere kurusode letrero merap'eji, jaraittee k'iare-ittee kurusode baijira 
bijida piumerá. P'á baji: JubiorA Rey. 27 Mama ichiaba nechiapataará 
omé kurusode baijira bijida, aba Jesús juaraare, chi apema juabi eere. 

28 [Mága p'asaji Tachi Ak'õre Úraa jaraparipa p'idak'a chonaaráweda: 
“Tru p'ek'au k'achia oopataará ome auk'a ata bijida.”] (Is 53.12) 
29Chi arii wáyaa wà nipadap'edaarápa irumaa ik'achia jarajida. Achi 
poro p'irap'iraa mágapachida:* 





*15.23 Mirra neera asia bi. Úk'uruurápa k'isiapata mirra teejida Jesumaa p'uapiamaapa. 
*15.29 Achi poro p'irap'iraadak'ári, jara k'inia bi oo iru p'ani. 

—iAai, pia Tachi Ak'õre te waibia jomaweda t'eet'aait'ee paji 
máik'aapa waya oo atait'ee paji ewari Opeemaa! 30Pia jarada wáara pira, 
ijimáik'aapa irabáiji piunaamerá! 

31Ichiaba mágá oo iru p'anapachida p'aareerá poroorápa Moisepa p'áda 
jarateepataará ome: 

—i¡Awaraará karipajida ajida. Mamida ichi itu nadeepa p'oyaa uchia—e! 
32 Ak'íti! ¿Jágí Tachi Ak'órepa péida tachi k'aripamerá, Israel pidaará Rey 
poro waibiak'a? ¡Jámaik'aapa irabáiji traweda tai kTrapite! Maga ooru 
pirá, taipa ichiaba pide ijáadait'eepi. 

Kurusode iru ik'aawa baijira p'anadap'edaarápa ichiaba irumaa ik'achia 
jarapachida. 


Jesús jai-idaada 
(Mt 2745-56; Lc 23.44-49; Jn 19.28-30) 


33Imat'ipa ak'orejíru k'iattidachi. Na eujá jóma p'áriudachi las tres 
parumaa. 34Ma hora Jesupa golpe biaji: 

— ‘loí, Eloí, ¿lemá sabactani?’ (Ma pedee jara k'inia bi: “Mi Ak'ore, 
Mi Ak'õre, ¿K'áare-ittee mi atabéijima?”) (Sal 22.1) 
35Uk'uru arii p'anadap'edaarápa úridak'ári, maajida: 

—i¡Úríti! Elías, chonaaráwedapema Ak'óre pedee jarapari t'ímaa 
bida ajida. 

36Eperá p'ira waji máik'aapa esponjak'a p'éesap'éesaa bi topa ataji vino 
achuchuade.* Sia k'ide jõi bip'eda, Jesús it'aimái ti atanaji sómerá, opisia 
bi jiak'aapa máik'aapa maaji: 

—Hrá, ichiak'au bidait'ee. Unu k'inia p'ani Elías cheru pirá ichi 
irabai atade. 

37 Mamida Jesús golpe biaji máik'aapa jai-idaaji. 38Máimisa 
Jerusalende Tachi Ak'óre te waibiade chi edupiara bi cuarto 
t'lupatamái p'aru teesoo eebai jira bada esajiíak'a jédachi it'iipa 
edaa. 39Jesús k'irapite ak'i níbada soldaorá poropa iru mágá piu 
wá unuk'ári, mágaji: 

—i¡Wáara, na eperá Tachi Ak'óre Warra paji! 

40T'imiipapai úk'uru wéraará p'anadap'edaarápa ak'i p'anajida: 
María Magdalena; María, Santiago (chi t'éepema) ` máik'aapa 
José nawe; ichiaba Salomé. * 41 Jesús Galilea eujáde nipak'ári, 
ma wéraarápa iru chi k'op'ayoora ome k'aripa nipapachida. 
Mama ichiaba wéraará chok'ara p'anajida iru ome Jerusalendee 
chedap'edaaraá. 





*15.36 Eperáarápa vino achuchua topachida opisia wépamerá. Ma vino ichiaba edaa baji. 
"15.40 Santiago ichiaba tíjarapachida Jacobo. “15.40 Salomé Zebedeo wēra paji. 

Jesús iadap'edaa 
(Mt 27.57-61; Lc 23.50-56; Jn 19.38-42) 


42Ma ewate p'áriupodopa jómaweda ne-inaa aupa jera baitee paji fipata ewate 
pai naaweda.*** 43 José Arimatea puurudepema waawee—ee waji Pilatomaa 
Jesús kap'ia piuda iidide iaittee. Magi Junta Supremadepema paji máik'aapa 
apemaará judiorápa iru pia ak'ipachida. Ma awara irua unu k'inia baji Tachi 
Karipaparipa ichita eperáará pia ak'ipari. “Pilatopa Jesús piuda kawaakári, 
peraji isapai piuda pera. Mapa soldaorá poro tt ataji máik'aapa iidiji: 

—¿Wáara piujik'á? aji. 

45 Mápai Jesús piu bida ak'ári, Pilatopa teeji iru k'ap'ia Josemaa. 
46Mápai Josepa neto ataji p'aru lienzodee máik'aapa Jesús k'ap'ia 
kurusodeepa irabai atap'eda, aide pira biji. Maap'eda binaji máu te uria 
k'oro iru p'anadap'edaade máik'aapa chi t'ai t'ap'a béiji máu choma bipa. 
47 María (José nawe), María Magdalena ome ak'i p'anajida sama iaruta. 


Jesús chok'ai p'irabaida 
(Mt 28.1-10; Lc 24.1-12; Jn 20.1-10) 


1 6 1fipata ewate wáyaap'eda, p'árik'ua María Magdalena, María 
(Santiago nawe) máik'aapa Salomepa neto atajida k'era Jesús 

K'ap'iade p'urudait'ee. 2Tomia ewate,* tap'eda weda ak'orejiru uchiaruta 
waájida iru k'ap'ia tadap'edaamaa. 3Pedee wájida: 

—¿K'aipa áyaa ata biyama ajida, mau choma chi t'aide jia bi? 

4Mamida timf weda ak'inadakári, unujida máu piradai bi awara ai. 5Máu 
te uriade edú tiudak'ári, ununajida ktitraa su-aki bi ichi juaraare. Chi paru 
ji bada to-t'oo teesoo baji. Magi ángel Tachi Ak'óre truadepema paji. Ma 
weéraarápa mága unudak'ári, peradachida. 5Mamida mágipa mágaji: 

—P'eranáati. Parápa jiri pani Jesús Nazaretdepema kurusode baijira 
bidapledaa. ilru nama wé-e! ¡Chok'ai pirabaijipi! Pichá, aki cheti iru 
iadapledaamái. 7 Wáti jarade Pedromaa ichiaba chi apemaará k'óp'áyoorámaa: 
“Iru wáitee Galilea eujádee pará naa. Mama iru unudaitee irua jaradak'a.” 

8Mápai wéraará k'ira kawa-ee pik'adachida p'era jónadap'edaa pera. 
P'ira uchiajida Jesús k'ap'ia iadap'edaamáiipa. K'ap'ia wéree jónajida 
waaweepa. Mapa maarepida p'oyaa jarada-e paji. 

Jesupa María Magdalenamaa chok'ai unupida 
(Jn 20.11-18) 


9 [Tomia ewate Jesús chok'ai p'irabaiji. Naapiara unupiji María 
Magdalenamaa. Ma wéra naaweda netuara siete merátia baji ichi 





15.42 Judiorá-it'ee k'eudaik'ári, ai norema paji. “16.2 Achi-it'ee tomia ewate naapema 
ewari paji. 

k'ap'iade. Mamida Jesupa jómaweda áyaa uchiapik'ooji. 10 Jesús unup'eda, 
María Magdalenapa jaranaji iru ome nipapatap'edaarámaa. Ára k'isia 
paraa jarajée p'anajida Jesús k'ap'ia-itee. 11Mága nide Mariapa jara cheji: 
— ¡Mia Jesús chok'ai unujida! aji. 
Mamida árapa mága úridak'ári, ijjada-e paji. 


Jesupa awaraa k'op'ayoora omeemaa chok'ai unupida 
(Lc 24.13-35) 


12T'éepai, Jesupa k'ira awara unupiji chi k'9p'iyoorá omeemaa ode 
nidade. 13 Achia iru k'awa atadak'ári, aramata ápitee nepiride wájida 
apemaarámaa. Mamída árapa pida ijáada-e paji. 


Jesupa chi k'dp'iyoorámaa chok'ai unupida 
(Mt 18.16-20; Lc 24.36-49; Jn 20.19-23) 


1T'éepai, Jesupa chok'ai unupiji chi k'dp'iyoorá oncemaa, nek'omaa 
p'anide. Iru chok'ai bi pia ijáadak'aa paji k'iiri k'isua p'anadap'edaa pera. 
Ma awara apemaarápa mága nepiridap'edaa jida ijáada-e paji. Mapa irua 
ik'ati pedeeji. 15Ichiaba jaraji áramaa: 

—Wáti na p'ek'au eujá eperáará paraamaa máik'aapa jaratéeti Tachi 
Ak'óre pedee pia mia k'awapida parámaa. 16Apidaapa ma üraa chiwidide 
ijáa bi pirá, poro choopiipia bi k'awapiittee mi ome araa bi. Maga it'aa 
waáit'ee ichi piuk'ári. Jódee mide ijaa—e pirá, tok'arradee mianait'ee ichia 
p'ek'au k'achia ooda k'aurepa. 17Mide ijáa p'aniirápa oodak'ári ne-inaa 
eperáarápa p'oyaa oodak'aa, awaraarápa k'awaadait'ee Tachi Ak'óre 
achi ome bi. Mi tíde netuara uchiapidait'ee; awaraa pedee k'awada—e 
p'ani mida, Ak'õre Jaurepa pedeepiit'ee; l8taama k'achia jitadait'ee áchi 
juapa; máik'aapa neera k'achia todait'ee. Mamída mágee ne-inaapa 
achi maarepida k'achia ooda-e pait'lee. Jódee áchi juapa k'ayaa beerá 
t'óbaidak'ári, k'ayaa jipadait'ee. 


Jesús Tachi Ak'óre eujádee wáda 
(Lc 24.50-53) 


19Tachi Waibia Jesús pedeep'eda chi k'dp'iyoorá ome, Tachi Ak'9repa 
iru it'aa ateeji ichi eujádee. Mama su—ak'i beeji Ak'õre juaraare, 
ijáapataará poro waibia pera. 20 Mápai chi k'%p'iyoorápa Ak'óre Úraa 
chiwidi o-la jarateenajida awara ái eperáará paraamaa. Jesupa ne-inaa 
pia oopachi áchi k'ap'ia pari. Maga Aachia ne-inaa eperáarápa oodak'aa 
oodak'ári, awaraarápa k'awaajida Jesús üraa wáara.] 

SAN LUCAS 
San Lucapa Pedee Pia P'ada 


San Lucapa na pedee pia p'áji. Lucas judio-e paji. Macedonia eujadepema 
médico paji. Jesucristopa jiritterada Pablo k'op'ayo paji. Na pedee pia p'á péiji 
chi k'op'ayo Teofilomaa, auk'a Jesucristode ijáiamerá. K'awapi k'inia baji Jesupa 
judio-eerá o k'achiadeepa ichiaba k'aripa atapari. Na pedee p'ãi naaweda, 
Lucapa pi-ia ak'iji ne-inaa jóomaweda p'a bada Jesude. Pedeepachi Jesús bapata 
k'awadap'edaará ome, Jesús nipapata pia nepiri k'inia bada pera. Na p'ádade 
audú jara bi chupiria beeráde; it'aa t'ipatade; Tachi Ak'ore Jaurede; Cristo piuda 
k'aurepa Ak'órepa eperáarápa p'ek'au k'achia oopata wépapiparide máik'aapa 
wéraará mimiade Tachi Ak'úre-it'ee. 

Naapiara Lucapa jara bi ichia k'awaada na pedee pia p'ii naaweda (cap. 1.1-4). 
Mateopa p'áda k'iyaara pedee chok'araara jara bi Jesús t'odade (caps. 1.5-2.52) 
máik'aapa Juan Bautistapa jarateedade (cap. 3.1-20). Awaraarák'a Lucapa jara 
bi Jesús poro choodade máik'aapa iru netuara ome unuda (caps. 3.21-4.13); 
irua jaratee nipada Galilea eujáde (caps. 4.14-9.9) máik'aapa awaraa eujáde (cap. 
9.10-50); iru Judea eujádee wáda (caps. 9.51-13.21) máik'aapa irua jarateeda 
Perea eujáde (caps. 13.22-19.27). Ma jómaade Lucapa pedee chok'araara jara bi, 
awaraa pedee pia p'idap'edaará k'iyaara. T'éepai jara bi Jesús peedap'edaa (caps. 
19.28-23.56); iru chok'ai p'irabaida; chi k'dp'iyoorámaa unupida máik'aapa ara 
taide ittaa wáda (cap. 24). 





Teofilomaa naapiara p'áda 


1 1Eperáará poro waibia Teófilo, mi naa awaraarápa p'ájida 

ne-inaa p'lasada tachi t'áide. 2P'ájida Jesús áchi taupa 
unudap'edaa máik'aapa tachimaa irude nepiridap'edaa. Tachi 
Ak'órepa ara jiritteraji mágá irua ooda jarateepataadamerá. 3Mia 
ma p'ádap'edaa pia ak'iji. Ma awara áramaa máik'aapa Jesús 
unudap'edaará awaraarámaa iidi waji. Mágá Jesús t'odadeepa 
p'asada pia k'awaaji. Eperáará poro waibia Teófilo, (ma jómaade 
k'isiap'eda, mia nága p'á bi, pia ma wáara pedee jarateedap'edaa 
pipiara k'awaamerá. 

Tachi Ak'órepa jara pëida Juan Bautista t'oit'ee 


5Jesús t'oi naaweda Herodes rey paji Judea eujáde. Mama 
bapachi p'aare tijarapatap'edaa Zacarías. Iru p'aare Abías eere 
p'anadap'edaarádepema paji. Chi wēra, Isabel, ichiaba chonaaráwedapema 
p'aareerá poro waibia Aarondeepa uchiada paji. 6Zacarías chi wéra ome 
K'achia wee p'anapachida Tachi Ak'óre k'irapite, iru úíraade jara bik'a 
oopachida pera. Maperá apidaapa ara p'oyaa imiateedak'aa paji. 7 Mamida 
ara warra wée p'anajida, Isabel warra ttok'aa pada pera. Ma awara áchi 
omee weda audú chonaa p'anajida warra oodait'ee. 

8Ewari aba p'aareerá poroorápa jarajida Abías eerepema p'aareerá 
mimia p'laneedamerá Tachi Ak'õre te waibiade. %P'aareerápa oopatak'a 
suerte jemenejida k'awaadait'ee k'aita tíuttee Tachi Ak'õre te waibia 
edupema cuartode ne-inaa tía bapari paade. Mágá Zacariata uchiaji. 
10T'íuji ma ne-inaa tía bapari paade. Mága oomaa bi misa, eperáará 
jómaweda taawa it'aa t'i para baji. 11 Zacarías mama te jade bide 
it'aripema angelpa ichi unupiji. Bainí baji ma ne-inaa t'üa bapari paapata 
altar juaraare. 12Zacariapa mága unuk'ári, p'eradachi. 13 Mamida ma 
angelpa mágaji: 

—Zacarías, waaweenaapáde aji. Tachi Ak'órepa pia it'aa iidida úrijipi. 
Pi wéra Isabelpa warra t'oit'ee. Tí biitteeda aji, Juan. 14Pará o-i-ía 
p'anadait'ee iru ome. Ichiaba eperáará chok'ara oía p'anadait'ee iru 
toda k'awaadak'ári. 15Piwarra waibia pait'ee Tachi Ak'óre k'Trapite. 
Maarepida it'ua, vino jida tok'aa pait'ee. Iru toi naaweda, Tachi Ak'óre 
Jaure bapariitee iru ome. 16Irua Israel pidaará* chok'araarámaa waya 
ijáapiittee Tachi Ak'orede. 17Na Juanpa Ak'óre pedee jaranait'ee, Tachi 
Waibia chei naaweda. Audú Ak'orede ijáapariittee. Ne-inaa ooit'ee 
Tachi Ak'ore juapa máik'aapa sócharra bait'ee Ak'óre pedee jarapari 
Elías chonaaráweda bapatak'a. Ak'0reerámaa k'isiapiittee áchi t'ári auk'a 
bidamerá áchi warrará ome. T'ári k'achia beerámaa jarateeittee oo k'awaa 
wádamerá Ak'õrepa oopi bik'a. Mága oo bipa Israel pidaará k'aripait'ee 
Tachi Waibia k'awaadamerá máik'aapa irude ijáapataadamerá. 

18Mága úrik'ári, Zacariapa ma angelmaa iidiji: 

—¿Sága mia pi pedee ijáayama? aji. Mi audú chonaa bida aji, warra 
ooit'ee; mi wēra jida. 

19Mápai angelpa mágaji: 

—Mi Gabrielda aji. Tachi Ak'orepa jararuk'a mia ooparida aji. Irua mi 
péiji pi ome pedeede máik'aapa pimaa ma pedee pia jarade. 22Mamída 
pia mi pedee ijáa—e pada pera, iraweda pi p'oyaa pedee-ee beeit'eeda aji, 
mia jaradak'a parumaa. 





*1.16 Piara jarait'eera, judiorá. 

21 Zacarías mágá edú bi misa, eperáará taawa it'aa ti para badaarápa 
k'isia p'aneejida: “¿Ságap'edapi taaráruma?” apachida. 22Zacarías 
uchiak'ári, poyaa pedeek'aa paji. Jip'a juapa jarapachi. Mapa ma 
eperáarápa k'awaajida irua k'3imok'araa pik'a bide ne-—inaa unuda Ak'ore 
te waibiade. 

23 Zacariapa ichi mimia Ak'Ore te waibiade aupak'ári, ichi temaa wiji. 
24T'éepai chi wéra Isabel biak'oo beeji. Atane joisomaa wáyaaru misa, 
uchia-e paji ichi tedeepa. 25K'siaji: “Tachi Ak'órepa mimaa ne-inaa pia 
ooji. Mi k'ira nejasia bapachi, biak'ook'aa pada pera. Mamída irua mi 
chupiria k'awaada pera, irá mi biak'oo bida” aji. 

Tachi Ak'órepa jara péida Jesús t'oit'ee 

26 Atane seismaa Isabel biak'ooda, Tachi Ak'orepa ichi ángel Gabriel 
péiji Galilea eujidepema p'uuru Nazaretdee. 27 Mama bapachi awéra 
waide imik'ira ome k'ii-ee. T'jarapachida María. Mama ichiaba bapachi 
imik'ira tíijarapatap'edaa José. Ichi chonaaráwedapema Rey Daviddeepa 
uchiada paji. María José ome pedeetee p'anajida miak'áidait'ee. 28 Gabriel 
cheji Mariamaa máik'aapa mágaji: 

— ¡Pia baparíiji! Tachi Ak'órepa pi piara ak'ipari awaraará k'iyaara. Iru 
pi ome bida aji. 

29Mága úrik'ári, María p'era pik'a beeji máik'aapa k'isiaji: “¿Sáap'edata 
mimaa mága jara cheruma?” aji. 30Mápai Gabrielpa mágaji: 

—María, waaweenaapáde aji. Tachi Ak'orepa pi jirit'eraji k'inia iru 
bairá. 31Pi biak'oo beeittee máik'aapa imik'ira warra t'oit'ee. T't biittee 
Jesús. 32Iru Tachi Waibia pait'ee. Tachi Ak'óre Warrada adait'ee. Tachi 
Ak'õre Waibiapa iru rey papiit'ee, iru chonaaráwedapema Rey Davidk'a. 
33Iru ichita Jacobdeepa uchiadap'edaará rey pait'ee, na p'ek'au eujá jóru 
pijida. 

34Mápai Mariapa iidiji ma angelmaa: 

—Mamida, ¿sága biak'ooyama aji, mi imik'ira ome k'ái-ee bita? 

35Gabrielpa p'anauji: 

—Pi biak'oo-e pait'ee awaraa wéraarák'a. Ak'óre Jaure pi ome bait'ee. 
Tachi Ak'õrepa ne-inaa jómaata oopari. Iru Jaurepa pi aneu pik'a cheit'ee 
jiararak'a. Mágá imik'ira wee bi mida, biak'oo beeit'ee. Ak'órepa mága 
ooit'ee pera, pi warra k'achia wee bapariit'ee. Iru Tachi Ak'óre Warrada 
apataadait'ee. 36Ma awara pichi éreerá Isabel, chótráa k'iri mida, atane 
seis iru bi biak'ooda. Iru warra tok'aada apachida mida, imik'Ira warrata 
t'oit'eeda aji. 37Tachi Ak'órepa mága ooi, wé-e pera ne-inaa irua p'oyaa 
00-e pai. 

38Mápai Mariapa mágaji: 

—Mi Tachi Ak'óre jua ek'ari bapari. Irua jara bik'a ooipia bida aji, mi 
ome. 


El Nuevo Testamento en Epena de Colombia, 2da ed. ©2010, Liga Bíblica Internacional 


133 San Lucas 1 


Maap'eda Gabriel waji. 


Maria Isabelmaa wada 


39 Ma t'éepai Maria waji Isabel bada p'uurudee ee jera bimái Judea 
eujade. 40Zacarías temai panak'ari, Mariapa Isabelmaa saludaaji. 
NIsabelpa María pedee ŭrik'ãri, chi chai o—íapa jiti jira beeji iru bide. 
Mapai Tachi Ak'óre Jaure ba cheji Isabel ome. 42Mapa golpe pedeeji: 

—Tachi Ak'orepa pita pipiara ak'i bida aji, awaraa wéraará k'ayaara. 
Irua pi warra bide bi pia ak'i bapariit'eeda aji. 43Mi ek'ariara bi mida 
Tachi Ak'ore k'irapite, mi o—īa bi, pi, Michi Waibia nawepa mi ak'i cheda 
pera. 44Pi salude úriruta mi warra o-—iapa jiti jira beeji mi bide. 45iPi o- 
Ta bi ijáada perá Tachi Ak'órepa ooit'ee ichia jara pëidak'a! 

Mariapa pedee pia jarada Tachi Ak'órede 

46 Mapai Mariapa mágaji: 

—T'áripa mia jara bi: Tachi Ak'óre jomaara k'ayaara waibiara bi. 

47 Michi t'áride o—ía níbi, Tachi Ak'órepa mi o k'achiadeepa k'aripa 
atapari pera. 

48 Mi chupiria k'iri mida iru esclavak'a, irua mi jiritteraji máik'aapa 
t'ári o—Tapiji. Mapa iraweda jóomaarápa mi t'ijaradait'ee chi 
Tachi Ak'õrepa t'ári o-Tapida. 

49 iTachi Ak'óre Waibia t'ijarapata Chi K'achia Wee Bapari! Iruata 
ne-inaa pi-ia ooji mi ome. 

50 Tachi Ak'õrepa chupiria k'awaapari ichide ijáapataará; achi 
warrara; áichak'eerá paara. 

51 Ne-inaa pi-ia oodoo ichi juapa. T'áride audua beerá jérek'ooji. 

52  Reyrá uchiapiji áchi mimiadeepa máik'aapa ara k'iyaara audua— 
ee beerá poro waibiará papiji. 

53  Jarrapisia beerá irumaa chedak'ári, ne-inaa pia teeji k'iiwee 
nipadamerá ichi ode. Jódee net'aa piara iru p'anadap'edaará 
arajágaa wápiji áchi ode. 

54 Tachi Israel pidaará, ichi eperáará k'aripapachi ichia oopi bik'a 
oopatap'edaa perá. Ára ichita chupiria k'awaaji 55mága 
ooitteeda ada pera tachi chonaarámaa; Abrahammaa 
máik'aapa irudeepa uchiadait'eerámaa.* 

56 María Isabelmái atane Opee beeji. Maap'eda cheji ichi temaa. 


Juan Bautista t'oda 


57Isabel warra t'ok'ári, imik'ira warrata t'o ataji. 58 Achi te Kait'a 
p'anapatap'edaarápa máik'aapa áchideerápa k'awaadak'ári Tachi Ak'órepa 





*1.55 Gn 17.7. 

maga áchi k'aripada, áramaa chejida pedee pia jarade. 59 Warra t'op'eda, 
k'áima ocho pak'ári, iru k'ap'iade tauchaa bipijida. Arii p'anadap'edaarapa 
tí bidaitlee paji Zacarías, chi ak'Orek'a. 6Mamída chi nawepa mágaji: 

—Maága-e. Iru tí bidaittee Juan. 

61 Mápai mágajida: 

—Parádeerá apidaamaa ma t' bida-e paji. 

62 Mápai juapa jarajida chi ak'óremaa, chi warra tí k'awaadait'ee. 63 Mápai 
Zacariapa juapa jaraji ichi-itee tabla pite aneedamerá máik'aapa aide p'ãji: 
Iru tí biittee Juan. Maga unudak'ári, eperáará jomaweda ak'itrua para beeji. 
64 Aramata Zacarías pedee uchiaji máik'aapa Tachi Ak'órede pia pedeeji. 

65 Jómaweda iru Kait'a p'anapatap'ledaará ak'itrua para beeji máik'aapa magi 
plasada pia ttopachida jómaweda eperáará eede p'anapataaráamái Judea 
eujáde. 66Mãga úiridak'ári, jomaarápa k'isia panapachida áchi t'áridepai: 

“¿K'áata ooitteepaama ajida, ma warrapa?” ¿Chonaa pak'ári, eperá waibia 
paittee-epaa? ¿Wáara Tachi Ak'úre iru ome bapariittee-epaa? 


Zacariapa Tachi Ak'óremaa jarada 


67 Mápai Tachi Ak'óre Jaure ba cheji Zacarías ome. Mapa mágaji: 

68  —i¡Tachi Ak'õre, tachi Israel pidaará Ak'ore Waibia t'ári pia bapari, 
ichi p'uuru pidaará k'aripa cheda pera! 

69 Ichi mimiapari Daviddeepa uchiada péiji Tachi K'aripa Atapari 
bamerá. Magi jómaará k'ayaara waibiara bi. 

70 Chonaaráweda mágide pedeepachi ichi pedee jarapataara k'ap'ia 
pari. 

71 Jaraji mágipa tachi k'aripa atait'ee tachi k'ira unuamaa iru 
p'lanapataará juadeepa. 

72 Ichiaba jaraji mágipa tachi chonaará chupiria k'awaait'ee 
máik'aapa ooit'ee irua jaradak'a ara poro waibiarámaa. 

73 K'rapaji ichi pedee jarada ichi t'i waibiade tachi ak'dchona 
Abrahammaa: 

74 Karipaitee tachi kira unuamaa iru p'anapataará juadeepa, waawee- 
ee oopataadamerá irua oopi bik'a iru jua ek'ari p'anide. 

75  K'aripaitee chok'ai p'lanide k'achia wee p'anapataadamerá iru 
K'irapite.* 

76 Mamída warra, pi t'ijaradait'eeda aji, Ak'õre Waibia pedee 
jarapari. Tachi Waibia naa jarateenait'ee, eperáarápa iru 
pedee üri k'inia p'anapataadamera. 

77 Jarait'ee Tachi Ak'órepa eperáarápa p'ek'au k'achia oopata 
wépapipari máik'aapa ára o k'achiadeepa k'aripa atapari 
atuanaadamerá. 





*1.75 Gn 22.17, 18. 

78 'Tachi Ak'órepa tachi chupiria k'awaapari pera, aba ak'orejiruk'a 
urua bi it'ariipa pëiit'ee. 

79 Magi idaa pik'a bait'ee na p'ek'au eujadepema p'áriu pik'a p'aniira 
atuadait'eerá t'áide. Tachi Ak'óre o ak'ipiit'ee, aide tachi 
nipapataadamerá máik'aapa k'ãiwee p'anapataadamera. 

80 Zacarías warra wari waji máik'aapa audú ijáa beeji Tachi Ak'órede. 

K'ütráa pak'ári, banaji eujá pania wee bide Israel pidaarámaa jarateemaa 
beerumaa. 


Jesús toda 
(Mt 1.18-25) 


) 1-2 Juan at'ári ma-ári bak'ári, César Augusto Romadepema reyrá 

poro waibia paji Romadepemaará eujáde, ichiaba awaraa eujá iru 
jua ek'ari badade. Cirenio ichi jua ek'ari baji. Mágipa Siria eujá ak'ipachi. 
Maapai eperáará ichi truadepema jóomaweda tí p'ápiji k'awaait'ee jomasaa 
p'ani. Magi chi naapema tí p'ápida paji. 3Mágá eperáará juasiadak'ári, 
jómaweda waápijida áchi chonaará p'uurudee ti p'ápide. 

4Maperá José uchiaji Galilea eujidepema Nazaret puurudeepa wãit'ee 
Judea eujádee. Ichi chonaaráwedapema Rey Daviddeepa uchiada pera, waji 
David toda p'uuru Belendee. 5Mamaa waji ichi tí p'4pide María ome, ichi 
wēra paittee bada pera. Uchiadak'ári, María warra ttoyama baji. 6Belende 
panadak'ári, María bi p'ira níbeeji chi warra t'oittee. 7 Mamida te unuda-e 
paji, araada-e pada pera jóomaweda ti p'api chedap'edaará-ittee. Mapa 
mama Belende chi warra naapema t'oji, ne-animalaará nek'opata tede. Chi 
warra p'arude pira atap'eda, biji ne-animalaará nek'opatade k'iimerá. 


Angelpa oveja ak'ipataarámaa unupida 
8 Ma p'árik'ua Belén” k'aita p'úajara paraamái eperáarápa áchi ovejaará 
ak'imaa p'anajida. 9Mãga nide angelpa ichi unupiji máik'aapa Tachi 
Ak'õre k'ira wáree idaadachi áchi ik'aawa. Mapa p'eradachida. 10 Mamida 
ma angelpa mágaji: 

—P'eranaadapáde aji, mia pedee pia jara cheru perá. Mia nepiriru 
k'aurepa eperáará jómaweda audú o-ía p'aneedait'ee. 11Idi p'árik'ua Rey 
David toda p'uurude t'oji eperáará o k'achiadeepa k'aripa atapari. Iru 
Tachi Waibia, Tachi Ak'õrepa péida eperáará rey pamerá. 12 Jirinadapáde 
aji. Ununadak'ári imik'ira warra p'arude pira bi ne-animalaará 
nek'opatade, k'awadayada aji, mia wáarata jarada. 

13Aramata unujida it'taripema angeleerá cho-k'ara chi apema ik'aawa 
para bi. Jómaarápa o-la it'aa tí para beeji. Mágapachida: 





*2.8 Belén p'uuru Judea eujáde bi. Ma p'uurude Jesucristo t'oji mida, wariji Nazaret 
p'uurude. Magi p'uuru Galilea eujáde bi (Mt 2.23). 


El Nuevo Testamento en Epena de Colombia, 2da ed. ©2010, Liga Bíblica Internacional 


San Lucas 2 136 


14 —iTachi Ak'õre it'ari bita jomaara k'ayaara waibiara bi! ilrua pia 
ak'i biirá t'ári ola p'anapata máik'aapa k'áiwee p'anapata! 
15Ma angeleerá jómaweda wádak'ári Ak'óre eujádee, ma oveja 
ak'ipataarapa mága jõnapachida: 
—Wadama apachida Belendee, Ak'orepa jara pëida ak'ide. 
16Mápai isapai wájida. Wáara ununajida María José ome maik'aapa 
María warra k'ai bi ne-animalaará nek'opatade. 17 Mága unudap'eda, 
nepirinajida ma angelpa jarada ma warrade. 18Jómaweda ára pedee 
ŭridap'edaarã ak'itrua para beeji. 19?Mamida ma jómaade Mariapa ichi 
t'áridepai k'isiaji. K'ira atuak'aa paji árapa jaradap'edaa. 20Jódee ma 
oveja ak'ipataará o-1a wájida áchi p'anadap'edaamaa. Wák'áti wádapa 
mágapachida: 
—Tachi Ak'óre jomaará k'áyaara waibiara bi. Iru t'ári pia bi. Jóma 
unujida irua jara péidak'a. 


Jesús ak'óreerápa iru ateedap'edaa Tachi Ak'óre te waibiade 


21 Ma warra t'op'eda, ewari ochomaa iru k'ap'iade tauchaa bijida 
máik'aapa t'í bijida Jesús, María biak'oo beei naaweda, angelpa jaradak'a. 
22-24 Ewari cuarenta wayaak'ári, wájida Jerusalendee oodait'ee Moisepa 
p'ádade jara bik'a, t'iu pia p'aneedaitee Ak'óre te waibiade. María k'ap'ia 
pari oojida Ak'óre Úraa p'idade jara bik'a wéraarápa oodamerá warra 
top'eda: 
“Peepidap'eda, paapidaipia bi tortola omé maa—e pirá paloma 
chak'eerá omé. (Lv 12.6-8) 
Ichiaba chi warra awara bijida Tachi Ak'óre-it'ee Moisepa p'ádade jara 
bik'a: 
“Israel pidaarápa áchi warrará naapemaará awara bidaipia bi Tachi 
Ak'Ore-it'ee.” (Ex 13.2, 12) 
25 Maapai Jerusalende bapachi chonaa aba tijarapatap'edaa Simeón. Iru 
Tachi Ak'orede ijáapachi máik'aapa oopachi irua oopi bik'a. Ijáapachi Tachi 
Ak'õrepa Israel pidaará k'aripait'ee áchi k'ira unuamaa iru p'anapatapedaará 
juadeepa. Tachi Ak'õre Jaure bapachi Simeón ome. 26Iruata k'awapiji 
Simeón piu—e pait'ee unui naaweda Cristo, Tachi Ak'órepa péida eperáará 
rey pameraá. 27 Ma ewate Ak'óre Jaurepa iru wápiji Tachi Ak'õre te waibiadee. 
Maga nide Jesús ak'dreerá wájida mamaa. Oomaa p'anajida Moisepa p'idade 
jara bik'a oodamerá áchi warra ewaa toda ome. 28Simeónpa ara unuk'ári, 
ma warra chai jira ataji máik'aapa t'ári o-ía mágaji Tachi Ak'óremaa: 
29 —Ak'ore, jomaará Ak'õre Waibia, irá mi, pi mimiapari, k'iiwee 
piut'ee, pia eperá jaradak'a unuru perá. 
30 Michi taupa unuru Tachi K'aripapari. 
31 Pia na imik'Tra warra péiji pi o ak'ipimerá na p'ek'au 
eujádepemaarámaa. 

32 Iru {daa pik'a bi k'aurepa judio-eerápa paara pi o k'awaadait'ee 
maáik'aapa iru k'aurepa eperáarápa Israel pidaará t'o 
p'anadait'ee. 

33Simeón pedee úridak'ári, Jesús ak'Oreerá p'era pik'a p'aneejida. 

34 Mápai Simeónpa iidiji Ak'órepa ara pia ak'i bapariimerá máik'aapa 
Mariamaa mágaji: 

—Pi warra k'aurepa Israel eujidepemaará chok'ara it'aa wádait'ee 
máik'aapa chok'ara atuadait'tee. Ichiaba chok'araarápa jaradait'ee Tachi 
Ak'órepa iru péi-e paji. 35Mágá Tachi Ak'órepa k'awaapiittee eperáarápa 
K'isiapata áchi t'áridepai; wáara irude ijáa p'ani maa-e pirá ijáada—e p'ani. 
Mamida ma jómaade pi t'ári pua níbait'ee, espadapa" pi t'áride su atarutaK'a. 

36P'étráa tijarapatap'edaa Ana ichiaba mama baji. Tachi Ak'óre pedee 

jarapari paji. Chi ak'õre Aser éreerádepema paji. T'ijarapachida Penuel. 
Awéra weda Ana miak'aiji. Mamida siete añopai baji chi imik'íra ome. 

37 Mamáik'aapa p'étráa beeji ochenta y cuatro años parumaa. Ak'Ore te 
waibiade bapachi. Ewari chaa it'aa típachi. Edaare nek'ok'aa paji itaa 

tí k'iniapa. 38Simeón pedee auparude Ana uchiaji. José máik'aapa María 
unuk'ári ma warra ome, Tachi Ak'óremaa gracias jaraji iru pari. Mápai 
arii panadap'edaarámaa jarapachi: 

—Na warrata tachi Jerusalén” pidaarápa ni p'ani tachi K'aripaitee. 


Waya chedap'edaa Nazaret p'uurudee 


39 José María ome ne-inaa jóma oo aupadak'ári Moisepa p'idade 
jara bik'a, waya chejida Galilea eujádee ichi p'uuru Nazaretde. 40 Achi 
warra juatau chaareera wari wápachi máik'aapa k'isia k'awaara wápachi. 
Ichiaba Tachi Ak'óre o-ia baji iru ome. 


Jesús warra weda Ak'óre te waibiade 


41 Año chaa Jesús ak'Oreerá wápachida Jerusalén p'uurudee Pascua 
fiesta oode. 42 Jesús doce años iru bak'ári, mága oojida máik'aapa iru 
auk'a waji ara ome. 43 Ma fiesta jódaik'ári, eperáará erreujida áchi te chaa. 
Mamida Jesús Jerusalende beeji, chi ak'Oreerápa k'awada-ee. 44Ode 
wádade chi ak'9reerápa k'awada-e paji, chok'ara cheepuru wádap'edaa 
pera. K'isia p'lanajida Jesús cheru apemaará ome. Mapa k'ewara 
iidipachida áchi éreerámaa máik'aapa k'ira k'awaarámaa. 15 Mamida 
unuda-e pak'ári, ápitee jirinajida Jerusalende. 

46 K'áima Opeemaa áchi warra unu atajida Ak'õre te waibiade. Su-ak'i 
baji Moisepa p'áda jarateepataará esajíak'a. Máirápa jaratee p'ani úrii 





"2.35 Espada nek'o choma bik'a bi, mamida k'iraichaa weda p'ewedee bapari. “2.38 
Jesucristo na p'ek'au eujáde bapariik'ári, Jerusalén Judea eujáidepema p'uuru waibiara baji. 
Mama Tachi Ak'óre te waibia baji. 

bap'eda, iidipachi. 47 Arii p'anadap'edaará jóomaarápa iru pedee üridak'ari, 
ak'itrua para beepachi, poro wésaa bada perá máik'aapa pia p'anaupata 
pera. 48Mamida chi ak'óreerapa iru mágá unudak'ári, p'era pik'a 
p'aneejida. Mápai chi nawepa mágaji: 

—Warra, ¿sáap'eda nága oojima? aji. Taipa pi unuda-e pak'ári, k'isia 
plua jónajida. 

49Mápai Jesupa mágaji: 

—¿Sáap'eda mi jiri p'anima? aji. ¿K'awada-eta p'anik'á aji, mi Ak'õre 
tede ichita bait'ee? 

50 Mamida árapa k'awada-e paji ma pedee k'áata jara k'inia baji. 

51 Mápai iru waji ára ome Nazaret p'uurudee. Mama ara ome chok'ek'ee 
bapachi. Mamida Mariapa irua ooda k'ira atuak'aa paji. Ichi t'áridepai 
ma ne-inaa jomaweda audú k'isiapachi. 52Mágá Jesús wari wápachi. 
Ichiaba k'isia k'awaapiara wápachi, Tachi Ak'órepa iru pia ak'i bada pera, 
eperáarápa pida ichiaba. 


Juan Bautistapa jarateeda 
(Mt 3.1-12; Mr 1.1-8; Jn 1.19-28) 


1César Tiberio quince años rey bide, ichi ek'ari bada Poncio Pilato 

Judea eujá ak'ipari paji. Jódee judiorá Tiberio ek'ari reyrák'a 
p'anadap'edaarápa eujá awara—awaraa ak'ipachida. Herodepa Galilea 
eujá ak'ipachi. Chi ipema Filipopa Iturea máik'aapa Traconite eujá 
ak'ipachi. Jódee Lisaniapa Abilene eujá ak'ipachi. 2Anás máik'aapa Caifás 
p'laareerá poro waibiará paji. Maapai Tachi Ak'órepa ichi pedee jara 
cheji Zacarías warra Juanmaa eujá pania wée bide. 3Maap'eda Juanpa 
Tachi Ak'õre pedee jaratee nipapachi jóma Jordán tode. Jarateepachi 
eperáarápa ichimaa poro choopidamerá ak'ipidait'ee achia p'ek'au k'achia 
oopata oodaamaa p'ani máik'aapa wáara Tachi Ak'Orede ijáa p'ani. Mágá 
ijiadak'ári, Tachi Ak'órepa achia p'ek'au k'achia oopata wépapii. +Mága 
p'asaji Ak'óre pedee jarapari Isaíapa chonaaráweda jaradak'a: 

“Eujá pania wée bide eperá bia bi: “O pi-ia oopatak'a poro waibia 
chei naaweda, mága pik'a p'ek'au k'achia oo amáati Tachi Waibia 
chei naaweda. 5Iru k'aurepa eujá joobai beeda jewedaa beeit'ee 
máik'aapa ee nok'o jida jewedaak'oodariit'ee. O jomaweda jip'a 
beeit'ee máik'aapa eujá máu-idaa bi k'ak'ayaa beeit'ee. 6 Maapai 
jómaarápa k'awaadait'ee iru k'aurepa Ak'órepa eperáará 
K'aripaittee atuanaadamera.” ” (Is 40.3-5) 

7 Juanpa mágá jaratee bide eperáara chok'ara chejida irua poro 
choomerá. Mamida Juanpa áramaa mágaji: 

— ¡Pará k'achia-idaa beerádeepa uchiadap'edaará! ¡Taamák'api 
p'ani! ¿Poro choopi chejida—ek'á, Tachi Ak'óre juapa mia k'iniada-e 
p'anadairá? 8Mága pirá, p'ek'au k'achia oo amáati máik'aapa p'anapatáati 

Tachi Ak'orepa k'inia bik'a. K'isianáati Tachi Ak'órepa paráta miapi-e 
pait'ee Abrahamdeepa uchiadap'edaa perá. Mia jara bi: Na máudeepa 
Tachi Ak'orepa Abrahamdeepa uchiadap'edaará oo atai. 9Ara chaarapa 
nejó biiri chauk'aa bi t'u peet'aapatak'a t'ipitaude bat'attaadait'ee paa 
jomera, mága pik'a taará-e Tachi Ak'orepa jópiit'ee pará, chi voodaamaa 
p'anapataará irua k'inia bik'a. 

10Mága úridak'ári, eperáarápa Juanmaa iidipachida: 

—Magara, ¿k'áata oodaipia bima apachida, ak'ipidait'ee tai Ak'õre ode 
nipapata? 

1 Juanpa p'anauji: 

—Chi p'aru omé iru bipa aba chi wée bimaa teeipia bida aji. Auk'a 
chik'o jede k'odaipia bida aji, chi wée beerá ome. 

12 Cesar-itlee impuesto p'epataará ichiaba chejida poro choopide. 
Magajida: 

—Tachi Jarateepari, ¿k'áata oodaipia bima ajida, ak'ipidait'ee taipa 

p'ek'au k'achia oopata oo amaa k'inia p'ani? 
13 Juanpa p'anauji: 

—P'aapináati Romadepemaarápa jarapata impuesto Tri. 

l4Soldaorápa ichiaba iidijida: 

—¿Mágara taipárama? ajida. ¿K'áata oodaipia bima taipa ak'ipidaittee 
p'ek'au k'achia oopata oo amaa k'inia p'ani? 

Juanpa p'anauji: 

—Ichi k'inia chíara p'arat'a jari atanáati máik'aapa seewa jaranáati 
chíara k'achiade baaipidait'ee. K'ãiwee p'anapatáati parámaa p'arat'a 
p'aapata ome páchi mimiapata pari. 

15Eperáarápa Juanpa jarateeda úridak'ári, áchi t'áridepai k'isia 
p'aneejida: “¿Juan Cristopaa ajida, Tachi Ak'órepa péida tachi rey 
pamerá?” 16 Mamida Juanpa jómaarámaa mágaji: 

—Mia wáara pará poro chooparida aji, paniapa. Mamida eperá mi 
t'ée cheru mi k'áyaara waibiara bi. Mia iru chancla jida éraik'araa bi, 
iru k'áyaara ek'ariara bairá. Irua eperáará nágá poro chooit'ee. Tachi 
Ak'õre Jaure ba chepiit'ee pará k'ap'iade. Mamida ichide ijáadak'aa beerá 
jópiit'ee tipitaupa. 17 Ooit'ee trigo ewaparipa ooparik'a. Mágipa pala 
aneek'ári, trigo ewada it'aa jira bat'apari, chi tau uchiamerá máik'aapa 
náupa chi e áyaa ateemerá. Maap'eda ma trigo tau ia bipari chi iapatamaái. 
Mamida chi e beeda t'iipitaude bat'ataapari. Magi t'ipitau k'Tik'aada aji. 

18Mágá awaraa úraa chok'ara ome, Juanpa jarateepachi Ak'drepa pedee 
pia jara péida. 19Mamida mága jaratee ni misa, itriaji Romadepemaarápa 
rey bidap'edaa, Herodes. Maga ooji Herodepa chi ipema wéra Herodías 
iru bada perá ichi wérak'a máik'aapa awaraa ne-inaa k'achia k'ira t'ádoo 
oopachi pera. 20Ma t'éepai Herodepa awaraa ne-inaa k'achia ooji. Juan 
carcelde t'i níbipiji. 

Jesús poro chooda 
(Mt 3.13-17; Mr 1.9-11) 


21Mamida ai naaweda, Juanpa at'ári eperáará poro choomaa bide 
ichiaba Jesús poro chooji. Poro choopip'eda, Jesús it'aa tik'ári, paja 
ewadachi 22máik'aapa Tachi Ak'õre Jaure iru Tri palomak'a baai cheji. 
Mága nide it'ariipa Tachi Ak'Orepa jaraji: 
—Pida aji, mi Warra k'inia, mia jiritterada. Pia mi t'ári o-lapipari. 


Jesucristo éreerá t'i p'áda 
(Mt 1.1-17) 


23 Jesupa mágá ne-inaa oo beek'ári eperáará taide, treinta años iru baji. 
Eperáarápa jip'a k'isia p'anapachida iru José warra. 

José ak'óre paji Elí. 
24 Elí ak'Ore paji Matat. Matat ak'óre paji Leví. Leví ak'õre paji Melquí. 
Melquí ak'óre paji Janai. Janai ak'óre paji José. 
25 José ak'Ore paji Matatías. Matatías ak'Ore paji Amós. Amós ak'óre paji 
Nahúm. Nahúm ak'óre paji Eslí. Eslí ak'óre paji Nagai. 
26 Nagai ak'õre paji Máhat. Máhat ak'óre paji Matatías. Matatías ak'Ore 
paji Semeí. Semeí ak'óre paji Josec. Josec ak'õre paji Joiadá. 
27 Joiadá ak'óre paji Johanán. Johanán ak'ore paji Resá. Resá ak'óre paji 
Zorobabel. Zorobabel ak'óre paji Salatiel. Salatiel ak'dre paji Neri. 
28 Neri ak'ore paji Melquí. Melquí ak'óre paji Adi. Adi ak'õre paji Cosam. 
Cosam ak'õre paji Elmadam. Elmadam ak'óre paji Er. 
29Er ak'ore paji Jesús. Jesús ak'óre paji Eliézer. Eliezer ak'ore paji Jorim. 
Jorim ak'ore paji Matat. 
30 Matat ak'ore paji Leví. Leví ak'õre paji Simeón. Simeón ak'õre paji Judá. 
Judá ak'ore paji José. José ak'óre paji Jonam. Jonam ak'óre paji Eliaquim. 
31 Eliaquim ak'óre paji Meleá. Meleá ak'óre paji Mená. Mená ak'ore paji 
Matatá. Matatá ak'óre paji Natán. 
32 Natán ak'óre paji David. David ak'óre paji Jesé. Jesé ak'ore paji Obed. 
Obed ak'óre paji Booz. Booz ak'õre paji Salmón. Salmón ak'óre paji 
Nahasón. 
33Nahasón ak'óre paji Aminadab. Aminadab ak'õre paji Admin. Admin 
ak'ore paji Arní. Arní ak'ore paji Hesrón. Hesrón ak'óre paji Fares. Fares 
ak'óre paji Judá. 
34 Judá ak'óre paji Jacob. Jacob ak'õre paji Isaac. Isaac ak'óre paji 
Abraham. Abraham ak'óre paji Térah. Térah ak'ore paji Nahor. 
35Nahor ak'óre paji Serug. Serug ak'óre paji Ragau. Ragau ak'óre paji 
Péleg. Péleg ak'óre paji Éber. Éber ak'úre paji Sélah. 
36Sélah ak'õre paji Cainán. Cainán ak'óre paji Arfaxad. Arfaxad ak'Ore 
paji Sem. Sem ak'óre paji Noé. Noé ak'õre paji Lámec. 

37Lámec ak'óre paji Matusalén. Matusalén ak'óre paji Enoc. Enoc 
ak'óre paji Jared. Jared ak'óre paji Mahalaleel. Mahalaleel ak'óre 
paji Cainán. 

38 Cainán ak'ore paji Enós. Enós ak'ore paji Set. Set ak'ore paji Adán 
máik'aapa Adán ak'óre paji Tachi Ak'óre. 


Netuara Poro Waibiapa Jesús k'achiade baaipiit'ee pada 
(Mt 4.1-11; Mr 1.12-13) 


4 1 Ak'õre Jaure Jesús ome bapachi máik'aapa irua Jesús wápiji Jordán 
todeepa eujá pania wee bimaa. 2Mama baji k'áima cuarenta. Mága 
nide Netuara Poro Waibiapa ne-inaa k'achia oopi k'inia baji Jesumaa. 
Mama bide Jesús nek'o-ee bada pera, jarrapisia níbeeji. 3Mápai Netuara 
Poro Waibiapa mágaji: 
—Waara pi Tachi Ak'óre Warra pira, na mau pan papit'aapáde aji. 
4Jesupa p'anauji: 
—iOo-edal! aji. Tachi Ak'óre Üraa p'ádade jara bi: 
“Eperá chik'o k'o bipapai chok'ai bak'aa. Tachi Ak'óre pedee k'awa 
bipa ichita chok'ai bapari” (Dt 8.3) 

sMaap'eda Netuara Poro Waibiapa iru ee it'iara bi nok'ode ateeji. 
Jómaweda na p'ek'au eujádepema p'uuru ak'ipiji máik'aapa mágaji: 

6—Mia pi já pruurudepemaará poro waibia papiyada aji. Achi 
net'aa pia jomaweda péré papii. Mëré pera chi tee k'inia bimaa 
teei. 7Mi k'irapite bedabaip'eda, mimaa it'aa tírura, jomaweda péré 
payada aji. 

8 Jesupa p'anauji: 

—¡Oo-eda! aji. Tachi Ak'óre Úraa p'ádade jara bi: 

‘Tachi Ak'óre Waibiamaa aupai it'aa típatáati máik'aapa jip'a 

oopatáati irua jara bik'a.” (Dt 6.13) 
9T'éepai Netuara Poro Waibiapa iru ateeji Jerusalén p'uurudee. 
Mama Tachi Ak'óre te waibia ek'arra iri it'í ateeji máik'aapa 
mágaji: 
—Wáara pi Tachi Ak'óre Warra pirá, namáik'aapa jitidaipáde aji, 
10Tachi Ak'óre Úraa p'ádade jara bairá: 

“Ak'órepa ichi angeleerá péiittee pi k'aripadamerá. 11 Achia pi jita 
atadaitee máik'aapa pi t'idik'adait'ee, pichi biiri pida máumaa p'u 
oopiamaapa.” (Sal 91.11-12) 

12 Jesupa p'anauji: 
—iJiti—eda! aji. Ichiaba Tachi Ak'óre Úraa p'ádade jara bi: 

“Ne-inaa pariatua oonáaji k'awaaittee wáara Tachi Ak'óre Waibiapa 
tachi ak'ipari wa mága-e.' (Dt 6.16) 

13Netuara Poro Waibiapa p'oyaa—e pak'ári Jesús ome, atabéiji awaraa 
ewaride cheit'ee. 

Jesupa naapiara jarateeda Galilea eujáde 
(Mt 4.12-17; Mr 1.14-15) 


14Jesús waji Galilea eujádee. Ne-inaa jomaweda oopachi Ak'óre 
Jaurepa oopi bik'a. Maperá iru t'opachida ma eujá jómaade. 151rua 
jarateepachi Ak'óre Üraa jarateepata tede p'uuru bee chaa. Maapai 
jOómaarápa iru pia ak'ipachida. 


Jesús Nazaret p'uurudee wáda 
(Mt 13.53-58; Mr 6.1-6) 


16Maapai Jesús waji ichi warida p'uuru Nazaretdee. Ichia oopatak'a 
Tipata ewate pak'ári, t'iuji Ak'óre Uraa jarateepata tede. Ma ewate baini 
beeji Ak'óre Úraa p'áda leeit'ee. 17Irumaa teejida Ak'óre pedee jarapari 
Isaíapa p'áda. Ewat'i atap'eda unuji na pedee máik'aapa leeji: 

18 —“Tachi Ak'õre Jaure mi ome bapari, Ak'órepa mi jiritterada pera 
pedee pia jarateemerá chupiria beerámaa. Mi péiji jaramerá 
carcelde pik'a beerá uchiapiit'ee máik'aapa tau p'áriu beerámaa 
unupiit'ee; ma awara chupiria beerá k'aripaittee máik'aapa ichi 
eperáará pia ak'i bapariitee. 12Mága mimaa jarapiji irua eperáará 
pia oo k'inia bairá na año irua jiritteradade.” (Is 61.1-2) 

20Mága pedeep'eda, Jesupa ma p'áda pirat'i ataji máik'aapa teeji Ak'ore 

Úraa jarateepata te ak'iparimaa. Mápai su-ak'i beeji jarateeit'ee. Jóma 
arii p'anadap'edaarápa irumaa ak'i para beeji. 21 Mápai irua mágaji: 

—Idi weda pará t'ãide p'asamaa bi ma úraa p'ádade jara bik'a. 

22Mága úridak'ári, arii panadap'edaarápa iru t'o p'anajida máik'aapa 

ak'itrua para beeji, irua pedee pia jarapachi pera. Achi pitapai iidi para 
beeji: 

—¿Sága jarayama ajida, ma p'idade jara bik'a idi p'asaru? ¿Na José 
warra-ek'á? ajida. 

23Mápai Jesupa mágaji: 

—¿Parápa na pedee jarapata jara k'inia p'ani-ek'á? aji. Eperápa mi 
medicoda ak'ári, k'awa p'ani wáara pedee jara bi ichi k'ayaadaip'eda, 
jipa beeru pirá ichi juadoopa. Mapa pi wáara Tachi Ak'órepa péida pirá 
pia jara bik'a, mágara nama pichi warida p'uurude ne-inaa pia óoji pia 
oodak'a Capernaum p'uurude. 

24Maápai Jesupa mágaji: 

—Mia wáarata jararu. Tachi Ak'óre pedee jarapari puurudepemaarápa 
iru pedee úridaamaa p'anapata. Mapa parápa mi pedee ijáa k'iniada—e p'ani. 
25Ichiaba mága paji chonaaráweda Tachi Ak'óre pedee jarapari Elías ome. 
K'oi che—e bide año 6pee ap'eda esa-auk'a, jarra oojida Israel eujá jómaade. 
26 Mamida pará chonaarápa Tachi Ak'orede ijaada—e p'anadap'edaa pera, 
irua Elías péi-e paji Israel eujidepema p'étráará k'aripade. Ma k'iyaara 

pëiji Sarepta p'uurudee, Sidón p'uuru k'ait'a, mapema p'ëtráa ° k'aripamera. 
271chiaba Ak'ore pedee jarapari Eliseo chok'ai bak'ári, Israel eujáde leprapa 
K'ayaa beerá chok'ara paraaji. Mamída irua apida jipa—e paji. Aba Siria 
eujádepema k'ayaa bada tijarapatap'edaa Naamán ` jipa beeji iru juapa. 
28Mága úridak'ári, ma Ak'óre Úraa jarateepata tede p'anadap'edaará 
jomaweda k'iraudachida Jesús ome. 29 Jita atajida máik'aapa jidi babataa 
atadachida p'uurudeepa. Ateejida ee nok'ode ira bada eere máik'aapa 
sia bat'attaanadait'ee paji piudaimerá. 30 Mamida Jesús áchi juadeepa 
uchiadaip'eda, wáyaaji áchi esajiak'a. 


Netuara epera k'ap'iade merátia bada 
(Mr 1.21-28) 


31 Maap'eda Jesús waji Capernaum pluurudee. Mágí p'uuru Galilea 
eujáde bi. fipata ewate Tachi Ak'óre Úraa jarateemaa beeji Ak'óre Úraa 
jarateepata tede. 32Mápemaarápa iru pedee úridak'ári, ak'itrua para beeji 
irua jip'a jarateeda pera Tachi Ak'orepa jarateepidak'a. 

33 Mama baji imik'ira netuara merátia bada iru k'ap'iade. Jesús 
jarateeda úrik'ári, netuarapa golpe biapiji: 

34—Aai, Jesús Nazaretdepema, ¿k'áata oo chejima aji, taimaa? ¡Tai 
ichiak'au bíji! ¿Tai Kenat'aadeta cheruk'a? ajida. Mia pi k'awa bida aji. 
Pita chi k'achia wee bapari, Ak'óre Waibiapa péida. 

35Mápai Jesupa ma netuara itriat'aaji: 

— iK'iup'ee beepáde aji máik'aapa uchiapáde aji, na eperá k'ap'iadeepa! 

Mápai ma netuarapa ma eperá te jade baaipiji jomaará k'irapite 
máik'aapa uchiadachi, iru pua oo-ee. 36Mága unudak'ári, jomaweda 
ak'itrua para beeji máik'aapa áchi pitapai pedee para beeji: 

—iAai, irua jarateeda waide nama úridak'aada! ajida. ¡Eperá poro 
waibiak'a jaratee bi! Netuaraarápa pida iru pedee üri p'ani máik'aapa 
uchiapata, iru Tachi Ak'óre k'ap'ia pari pedeepari pera. 

37 Jesupa mága ooda pera, irude nepiripachida p'uuru bee chaa Galilea 
eujáde. 


Jesupa Simón Pedro p'ák'óre jipada 
(Mt 8.14-15; Mr 1.29-31) 


38 Jesús uchiak'ári Ak'óre Úraa jarateepata tedeepa, wáji Simón Pedro 
temaa. Simón p'ãk'õre k'ayaa baji k'tamiapa. Mapa chupiria iidijida 
Jesumaa iru jipamerá. 39Tru ik'aawa ak'ini banaji máik'aapa ma k'iamia 
itriatiaaji. Aramata tuudachi. Mápai chi k'ayaa bada p'irabaip'eda, 
nek'opiji Jesumaa máik'aapa chi k'dp'iyoorámaa. 





"4.26 Ma pétráa eujáidepemaará máik'aapa Naamán eujádepemaará Israel pidaará-e paji. 
1 R 17.1, 8-16. “4.27 2 R 5.1-14. 

Jesupa k'ayaa beerá chok'ara jipada 
(Mt 8.16-17; Mr 1.32-34) 


40 K'eudaik'ári, k'ayaa k'ira t'ádoo iru beerá aneejida Jesumaa. Iru 
jua bik'ári máira Tri, jipak'oodachida. 4 Ichiaba eperáará chok'ara 
k'ap'iadeepa netuara merátia beeda bia uchiak'oodachida: 
—Pita Tachi Ak'óre Warrada ajida. 
Mamida Jesupa itriak'ooji pedeepiamaapa, achia k'awa p'anadap'edaa 
pera iru Tachi Ak'órepa péida eperáara k'aripamerá. 


Jesupa Judea eujáde jaratee nipada 
(Mr 1.35-39) 


42Taujaaweda Jesús uchiaji ma puurudeepa wáit'ee eperáará 
p'anadak'aamaa. Mamída p'uuru pidaarápa jirinajida máik'aapa chupiria 
iidijida wánaamerá awara áyaa. 43 Mamida Jesupa mágaji: 

—Awaraa p'uurudee ichita wáit'ee pedee pia jarateede, ichiaba 
k'awaadamerá Tachi Ak'orepa ara bi k'inia bi ichi jua ek'ari ichideerá 
p'aneedamerá. Ma-it'eepi irua mi péiji. 

44Mágá Jesupa jaratee nipapachi Ak'úre Úraa jarateepata te bee chaa 
judiorá p'anapata eujáde. 


Jesupa chik'ora peepida 
(Mt 4.18-22; Mr 1.16-20) 


5 1Ewari aba Jesús Genesaret Lago ide baini bak'ári, eperáará chok'ara 
p'ísua seedachida irumái, Tachi Ak'úre Úraa úri kiniapa. 2Mága nide 
Jesupa barco omé unuji to ide. Chipariirápa áchi t'iri siimaa p'anajida ipu ide. 
ma barcode su-ak'i beeji jarateeit'ee. 4Jaratee aupak'ári, Simonmaa mágaji: 
—Naápiadee wadáma máik'aapa jama páchi t'iri t'aadapáde aji. 
5Simonpa p'anauji: 
—Tachi Jarateepari, t'iri 'aamaa ewarijidada aji, maarepida peeda-ee. 
Mamida pia jara bairá, t'iri taanait'eeda aji. 

6 Magá t'aadap'eda, jira atadak'ári, chik'ora níbaji t'iri jade. Perá 
jedachi. 7Mága unurutata juapa t'ijida apema barco pidaarámaa k'aripa 
chedamerá. Chejida máik'aapa ma chik'ora pee aupadak'ári, barco omee 
weda perá pirubaaidachida. 8Mága unuk'ári, Simón Pedro Jesús k'irapite 
bedabaidachi máik'aapa mágaji: 

—Tachi Waibia, mi ik'aawaapa áyaa beepáde aji, mi p'ek'au ooyaa bairá. 
Pia-e bi pi mi Kait'a bamerá. 

9Simón awaraa arii p'anadap'edaará ome ak'itrua para beeji mágá 
chik'o cho-k'ara peedap'edaa pera. 10 Auk'a p'anajida Simón k'9p'iyoorá, 
Zebedeo warrará Santiago Juan ome. Mápai Jesupa mágaji Simonmaa: 

—Waaweenaapáde aji. Idideepa pia eperáara jiriit'ee Tachi Ak'óre-—it'ee, 
to—iapataaraápa chik'o jiripatak'a. 

11 Mápai barco ipu ide binadap'eda, jomaweda áchi net'aa atabéijida 
achi ak'óreerá ome máik'aapa wájida Jesús ome. 


Jesupa leprapa k'ayaa bada jipada 
(Mt 8.1-4; Mr 1.40-45) 


12Ewari aba Jesús p'uurude nide eperá leprapa k'ayaa bipa ununaji. 
Jesumaa chep'eda, bedabaidachi tau biiri eujáde t'dbairumaa máik'aapa 
chupiria iidiji: 

—Tachi Waibia, pia k'inia bi pirá, mi k'ayaa wépapipáde aji, Ak'óre 
k'irapite pia beemerá. 

13 Jesupa juapa t'óbaiji máik'aapa mágaji: 

—K'inia bida aji. Jipa beepáde aji.” 

Aramata chi lepra k'ayaa wépaji. 14Mápai Jesupa mágaji: 

—Jaranáaji apidaamaa. Jip'a p'aaremaa ak'ipináji. Moisepa p'ádade jara 
bik'a ipana omé atéeji teeittee Tachi Ak'óremaa. Mágá jómaarápa pi jipa 
beeda k'awadayada aji. 

15 Jesupa mága jarapachi mida, audupiara pedeepachida irua oodade. 
Ma awara eperáará chok'araara cheepurujida iru pedee úridait'lee 
máik'aapa áchi k'ayaa jipapidait'ee. 16 Ma k'aurepa Jesús wápachi 
eperáará p'anadak'aamaa it'aa t'ide. 


Jesupa chiwa bada jipada 
(Mt 9.1-8; Mr 2.1-12) 


17Ewari aba Jesupa jarateemaa bi misa, iru k'ait'a su-ak'i p'anajida 
fariseorá máik'aapa Moisepa p'áda jarateepataará. Che p'anajida jómaweda 
Galilea eujádepema p'uurudeepa, ichiaba Judea eujádeepa máik'aapa 
Jerusalén p'uurudeepa. Tachi Ak'õre baji Jesús ome, k'ayaa beerá jipamerá. 
18Mága nide pachejida eperáará eperá chiwa bi ome. Jira aneejida ichi 
p'arude. T'iu ata k'inia p'anajida teedaa, Jesús k'irapite bidait'tee. 19Mamida 
unudak'aa paji sámáaik'aapa tíudai, eperáará chok'ara see níbada pera. 
Mapera it'í ateejida terraza Tri máik'aapa uria ewa atajida. Mápai ma 
chiwa bi ichi p'arude irabai atajida jómaará taide Jesús k'Trapite. 20 Jesupa 
k'awaak'ári achia wáara ichide ijáa p'ani, ma chiwa bimaa mágaji: 

—K'óp'áyo, pia p'ek'au k'achia oopata jomaweda wépajipi. 

21Mága úridak'ári, Moisepa p'áda jarateepataarápa máik'aapa 
fariseorápa k'isia p'aneejida: “Já eperá nága pedeeik'araa bi. Tachi 
Ak'orepapaita p'ek'au k'achia wépapipari. Já eperá Tachi Ak'ore apite 
ik'achia pedeemaa bi jarak'ári ichiata mágee ne-inaa oopari.” 





*5.13 Griego pedeede: Wepajipi. “5.14 Lv 14.1-7. 

22Mamida Jesupa k'awaji achia k'isia p'ani. Mapa iidiji: 

—¿Saap'eda parapa k'isia kachia k'isia panima? aji. 23Mia irumaa jarai: “Pia 
p'ek'au k'achia oopata wëpajipi” maa-e pirá jarai: “P'irabáiji maik'aapa waji”. 
Mamida irua maarepida oo-e pai Tachi Akórepa oopi—e pirá. 24Mia ak'ipiit'ee 
na pekau eujáde mi, chi Eperá Ak'óre Truadepema' k'ap'ia pari, Tachi Akóre 
Waibiapa wépapipari eperáarápa pekau kachia oopata. 

Mápai mágaji ma eperá chiwa bimaa: 

—Mia jara bi: iP'irabáiji! Pichi p'aru atáji máik'aapa waji pichi temaa. 

25 Aramata chiwa bada p'irabaidachi jómaará taide máik'aapa ichi p'aru 
jera bada atap'eda, Ak'óre ome o-la waji ichi temaa. 26Mága unudak'ari, 
jómaweda ak'itrua para beeji máik'aapa o-iapa jarapachida Tachi Ak'ore 
jómaará k'áyaara waibiara bi. Mágá plera pik'a jonipa mágajida: 

—-Idi ne-inaa pia unujidada ajida, Tachi Ak'õre juapa ooda. 


Jesupa Leví jiritterada ichi ome nipapariimerá 
(Mt 9.9-13; Mr 2.13-17) 


27 T'éepai, Jesús mamáik'aapa uchiap'eda, ununaji eperá 
tijarapatap'edaa Levi.” Magi Cesar-it'ee impuesto p'epari paji. Su—ak'i baji 
ma impuesto p'epataará su-ak'i p'anapatamái. Jesupa irumaa mágaji: 

—Mi ome nipaparíiji. 

28 Mápai Leví pirabaipeda, ichi netaa pe atabéiji maik'aapa waji Jesús ome. 

29 Ma t'éepai, Levipa fiesta ooji ichi tede Jesu-it'ee. Impuesto 
p'epataará Roma pidaará rey-it'ee t'f péiji awaraa k'Op'áyoorá ome. Ma 
fiesta oo p'anide Jesús chi k'óp'áyoorá ome su-ak'i p'anajida mesade, 
nek'omaa apemaará ome. 30 Mamída fariseorápa máik'aapa Moisepa 
p'áda jarateepataarápa k'isia p'anadap'edaa pera áchi chonaarápa 
oopatap'edaade, aupedeemaa p'aneejida Jesús k'óp'áyoorá ome. lidijida: 

—¿Sáap'eda nek'omaa p'lanima máik'aapa ne-inaa tomaa p'anima jágee 
impuesto p'lepataará ome máik'aapa awaraa p'ek'au k'achia oopataará 
ome? Parápa jága oodaik'araa bida ajida. 

31 Jesupa p'anauji: 

—Médico péidak'aa k'apia pia beerámaa. Jipa péipata kayaa beerámaa. 32 Tachi 
Akorepa mi péi-e paji t'ári pia beerá jiride. Ma káyaara pek'au kachia oopataará 
jirideta péiji, pek'au kachia oo amaadamerá máik'aapa irude ijáapataadameraá. 


Sáapai it'aa t'ídaipia bi nek'oda-ee 
(Mt 9.14-15; Mr 2.18-22) 


33 Jesumaa mágajida: 





*5.24 Chi Eperá Ak'óre Truadepema jara k'inia bi Tachi Ak'óre mimiapari na p'ek'au eujádee 
cheda. Jesucristopa ichi nága tijaraji ak'ipiittee ichi Mesías. “5.27 Leví ichiaba 
tíjarapachida Mateo. 

— Juan Bautista k'op'ayoora máik'aapa fariseorá audú it'aa t'ipata 
nek'oda-ee. ¿Sáap'eda pi k'óp'áyoorá ichita nek'opata máik'aapa ne-inaa 
topatama? ajida. 

34Jesupa p'anauji: 

—Miak'áipata fiestade t'i pëidap'edaará pachedak'ári, ma fiesta ola 
oopata chi miak'áiittee bi ome. Mama p'anide ¿parapa nek'opida—e paik'á 
aji, áramaa? 35Ewari cherude chi miak'áiit'ee bi wé-e pak'ári ara ome, 
fiesta ooda—e pait'ee t'ári puapa. Ma ewatepi nek'oda-e pait'ee.* 


Moisepa p'áda máik'aapa Jesucristopa jarateeda 
auk'a ak'idaik'araa bi 
36Ichiaba Jesupa nága nepiriji jarateeit'ee ichi üraa p'oiradaik'araa bi 
Moisepa p'áda ome: 

—Eperá apidaapa p'aru chiwididepema pite aba t'itik'araa bida aji, 
p'aru sorede parchaait'ee. Mága ooru pira, chi p'aru chiwidi áridariit'ee 
máik'aapa ma pite auk'a bee-e pait'ee chi p'aru sore ome. 37Ichiaba vino 
ewaa juda t'idak'aa ne—e sorede. Maga oodak'aa ma vino baak'ak'ári, ma 
ne—e sore jiadarii pera máik'aapa chi vino atuadarii pera. 38Maperá vino 
ewaa juda t'idaipia bi ne—e chiwidide. 32Eperápa vino chona bi tok'ári, to 
k'inia-e chi ewaa juda jarapata pera: “Chi chonata warraara bida” apata. 
Maga pik'a parápa chonaaráwedapema úraa k'iniara iru p'anida aji, mia 
üraa jaratee bi k'áyaara. 


fipata ewate trigo k'imi chak'eerá p'edap'edaa 
(Mt 12.1-8; Mr 2.23-28) 


1 Judiorá fipata ewate Jesús nipaji trigo k'iide. Ma wáyaa wáde chi 

k'9p'iyoorápa trigo k'imi chak'eerá oromaa p'aneejida. Jua jáde 
siratidap'eda, chi trigo tau chak'eerá k'opachida. 2Mága unudak'ari, 
ŭk'uru arii panadap'edaa fariseorápa iidijida: 

—+¿Sáap'eda parapa oo p'anima ajida, tachi üraade jara bi 
oonaadamerá? fipata ewate mimiadaik'araa bida a bi. 

3 Jesupa k'awaji chi k'9p'iyoorápa ne-inaa k'achia ooda-e paji ma trigo 
tau Kodak'ári. Mapa p'anauji: 

—¿Parápa Ak'úre Úraa p'ádade leeda—e p'anik'á aji, Rey Davidpa ooda 
chonaaráweda jarrapisiadaidak'ári chi k'0p'iyoorá ome? 4TTuji Tachi 
Ak'õre te ne-edee oodade máik'aapa ataji pan awara bidap'edaa Tachi 
Ak'õre-it'ee. Magi pan úk'uru k'oji máik'aapa teeji chi k'dp'iyoorámaa 
auk'a kodamerá. Mága oojida, p'aareerápapai magi pan k'odaipia baji 
mida. Tachi Ak'órepa ara miapi-e paji mága oodap'edaa k'aurepa. 





*5.33 Griego pedeede Bautista jara k'inia bi chi eperáará poro choopari. “5.35 Jesupa 
mága jaraji ewari cherude ichi wé-e pait'ee pada pera chi k'dp'áyoorá ome. 

5Jesupa ichiaba mágaji: 
—Hipata ewate mi, chi Eperá Ak'óre Truadepema jua ek'ari bida aji. 


Eperá jua chiwa bada 
(Mt 12.9-14; Mr 3.1-6) 


6 Awaraa fipata ewate Jesús t'íuji Tachi Ak'óre Úraa jarateepata tede 
máik'aapa jarateemaa beeji. Mama baji eperá jua juaraarepema chiwa 
bi. 7Moisepa p'áda jarateepataará fariseorá ome Jesús imiatee k'inia 
p'anajida. Mapa ak'i p'anajida Jesupa ma k'ayaa bi jipai maa-e pirá jipa—e 
pai ma ewate. 8 Mamida Jesupa k'awaji árapa k'isiadap'edaa. Mapa ma jua 
chiwa bimaa jaraji: 

—P'irabáiji máik'aapa jómaará esajiak'a ak'iní béeji. 

Aramágá ma eperá it'a ak'iní beeji. 92Mápai Jesupa mágaji 
apemaarámaa: 

—Mia parámaa ne-inaa iidiittee. ¿K'áata oodaipia bima aji, fipata 
ewate; ne-inaa pia maa-e pirá ne-inaa k'achia? ¿Eperá k'aripadaipia 
bik'á piunaamerá maa-e pirá piupidaipia bik'á? aji. 

10T'éepai máirámaa ak'iji. Maap'eda ma eperá jua chiwa bimaa mágaji: 

—Pichi jua jirupáde aji. 

Mápai jua jíruji. Aramata jipa beeji. 11 Mamida máirápa mága 
unudak'ári, audú k'iraudachida máik'aapa pedeeteemaa p'aneejida Jesús 
peepit'aadait'ee. 


Jesupa k'0p'iyoorá doce jiritterada ichi ome nipapataadamerá 
(Mt 10.1-4; Mr 3.13-19) 


12Maapai Jesús ee nok'odee wiji it'aa t'íde. Mama ewariji it'aa t'ímaa. 
13 Ástaawa pak'ári, ichi ome nipapataará tji. Máirádepema jiritteraji doce 
máik'aapa ara t'f biji apóstoles. * 14Nágiirá paji: Simón, Jesupa ichiaba 
tí bida Pedro; chi ipema Andrés; Santiago; Juan; Felipe; Bartolomé; 
15 Mateo; Tomás; Alfeo warra Santiago; Simón Celote apatap'edaa;* 
l6Santiago warra Judas máik'aapa Judas Iscariote; ma t'éepai Jesús 
traicionaada. 


Jesupa eperáara chok'araarámaa jarateeda 
(Mt 4.23-25) 


17 Ma k'op'ayoora jiritterap'eda, Jesús edaa cheji ma ee it'ia bideepa 
ara ome máik'aapa pachejida eujá jewedaade. Mama chip'e p'anajida 
iru ome nipapatapeedaará máik'aapa awaraa eperáará chok'ara: Judea 
eujádepemaará, Jerusalén pruurudepemaará, p'usa ide p'ani Tiro 





*6.13 Magi pedee jara k'inia bi: Jesupa péida. “6.15 Roma jua ek'ariipa uchia k'inia 
p'anadap'edaará tíijarapachida Celote eerepemaará. 

pluurudepemaará Sidón p'uurudepemaará ome. 18Che p'anajida Jesús 
pedee úridait'ee máik'aapa irua áchi k'ayaa jipamerá. Mama bide Jesupa 
netuara merátia iru beerá ichiaba jipak'ooji. 19Eperãarã jóomaarápa Jesús 
K'ap'ia t'óbai k'inia p'anapachida, iru juapa áchi jóomaweda jipak'ooda 
perá. 


Jesupa jarateeda t'ári o-ía p'anapataadamerá 
(Mt 5.1-12) 


20Maap'eda Jesupa ichi ome nipapataarámaa ak'iji máik'aapa mágaji: 
—T'ári ola p'ani, pará chi chupiria chedeerá. Tachi Ak'õre k'awa 
k'inia p'anadairá, irudeerá p'anadait'ee. 

21  T'ári oa pani, pará chi jarrapisia jóniirá, parámaa Tachi 
Ak'órepa nek'opiit'ee pera. Ichiaba t'ári o-ía p'ani, pará chi 
iraweda jee jóniirá t'ári puapa, t'éepai Tachi Ak'drepa pará 
éipiittee pera. 

22  T'ári oa pani eperáarápa pará k'ira unuamaa iru p'aneedak'ári; 
yiaraa iru p'laneedak'ári; parámaa ik'achia pedeedak'ári, 
maa-e pirá pará apite pedee k'achia jaradak'ári mi, chi Eperá 
Ak'óre Truadepemade ijáapata pera. 

23Mága oodak'ári, t'ári o-la, k'áiwee p'anéeti, Tachi Ak'õrepa ne-inaa pi- 
ia teeitlee pera, pará iru truade panadak'ári. Chonaaráweda ichiaba mágá 
ne-inaa k'achia oopachida Tachi Ak'óre pedee jarapataarámaa. 

24  Mamída iaai, Tachi Ak'órepa k'achiadee péiit'eepi pará, chi 
parat'ara beerá, na p'ek'au eujádepai o-ía p'anadait'ee pera! 

25  ¡Aai, Tachi Ak'órepa k'achiadee péiit'eepi pará, chi fraweda bi 
jáwaa p'laniirá, téepai jarrapisia p'aneedait'ee pera! 

¡Aai, Tachi Ak'õrepa k'achiadee péiit'eepi pará, chi traweda ëi 
joniira, téepai jée jóonadait'ee pera t'ári puapa! 

26  ¡Aai, Tachi Ak'órepa k'achiadee péiit'eepi pará, chi jóomaarápa 
t'o p'anapataará! ¡Mága oopachida Judea eujidepemaará 
chonaarápa, seewata Tachi Ak'óre pedee jarapatada 
apatap'edaará ome! 


Jesupa jarateeda k'ira unuamaa iru p'anapataaráde 
(Mt 5.38-48; 7.12) 


27 —Mamida pará, mi pedee üri p'aniirámaa mia jara bi: Pará k'ira 
unuamaa iru p'anapataará k'inia iru p'anapatáati máik'aapa áramaa ne- 
inaa pia óoti. 28Pia óoti árapa pará k'achia oopata pari. Haa t'ipatáati 
páchimaa ik'achia jarapataará pari. 22Eperápa pi k'ira tarramaa siru pira, 
auk'a oonáaji irumaa. Ma k'áyaara chi apema k'ira tarra ak'ipíji, auk'a 
simerá. Ichiaba eperápa pichi fripema p'aru ji bi jári ataru pirá, ichiaba 
pichi camisa t'ári pia téeji. 30 Apidaapa pimaa ne-inaa iidiruta pira, téeji. 

Ichiaba pi net'aa jári ataruta pirá, iidináaji waya pimaa teemerá. 31 Óoti 
apemaarámaa parapa k'inia p'anik'a achia parámaa oodamerá. 
32"Parápa k'inia iru p'ani pirá páchi k'inia iru p'anapataará aupai, 
¿ne-inaa pipiara oomaa p'anik'3? P'ek'au k'achia ooyaa beerápa paara 
mága oopata. 33Parápa ne-inaa pia oo p'ani pirá páchi pia oopataarámaa 
aupai, ¿ne-inaa pipiara oomaa p'anik'a? P'ek'au k'achia oopataarápa 
paara mága oopata. 34Ichiaba páchi net'aa presta péiruta pirá, ma pari 
awaraa net'aa jitait'ee aupai, ¿ne-inaa pipiara oomaa p'anik'á? P'ek'au 
k'achia oopataarápa pida prestapata áchi pitapai, ma pari ne-inaa 
jitadaitlee. 35Parápa páchi k'ira unuamaa iru p'anapataará k'inia iru 
p'anapataadaipia bi máik'aapa ara pia oopataadaipia bi. Áramaa net'aa 
prestadaipia bi, nida-ee ne-inaa jitadait'ee ma pari. Mága ooruta 
pirá, Tachi Ak'õrepa ne-inaa pia teeittee parámaa máik'aapa pará 
Ak'õre Waibia warrará p'anadait'ee. Iruata ne—inaa pia oopari gracias 
jaradak'aarámaa máik'aapa t'ári k'achia-idaa beerámaa paara. 36Maperá 
awaraará chupiria k'awáati páchi Ak'óre Waibiapa ooparik'a. 


Awaraarápa oopata ápite ik'achia jaradaik'araa bi 
(Mt 7.1-5) 


37 —Awaraarápa ne-inaa oopata ak'ináati jaradait'tee ne-inaa k'achia 
oomaa p'ani. Mágá Tachi Ak'órepa auk'a o0-e pait'ee pará ome. Ne-inaa 
k'achia aupai jirináati pedee k'achia jaradait'tee awaraará apite, maa—e 
pirá Tachi Ak'órepa auk'a jiriittee parápa ne-inaa k'achia oopata aupai 
jarait'ee, p'anadak'ári iru k'irapite. Chiarapa parámaa ne-inaa k'achia 
ook'ári, perdonáati. Mágá Tachi Ak'órepa parapa ne-inaa k'achia oopata 
perdonaait'ee. 38 Awaraarámaa téeti. Mágá Tachi Ak'0repa parámaa 
teeit'ee. T'ãri pia teedak'ári awaraarámaa, ma pari irua audupiara teeit'ee 
parámaa. Irua parámaa ooit'ee parápa oopatak'a awaraarámaa. 

39Ichiaba Jesupa nága nepiriji jarateeit'ee, chi k'9p'iyoorápa k'awaa 
wádamerá oodait'ee irua jara bik'a. 

—P'ananáati chi wáara k'awada-e p'aniirák'a. Mágiirá tau p'áriu 
beerák'api p'ani awaraa tau p'áriu beerá atee k'inia planadak'ári awara 
áyaa. ¿Achi omee weda uriade baainada-e paik'a? 40Mi úraa k'awaa 
waádak'ári, pia p'anapataadait'ee. Estudiante apida ichi jarateepari 
k'áyaara k'awaara bi-e. Mamída jómaweda estudia aupak'ári, ichi 
jarateepari jíak'a uchiai. 

41'¿K'dare-ittee ak'i bima nejarra pichi auk'aa tau jade bi, mamída 
unu-e bi pak'uru pichi tau jáde bi? 42Pichi tau jade pak'uru iru bi pira, 
¿sága pichi auk'aamaa jaraima: “fpema, mimaa éepíji já nejarra pichi 
tau jade bi”? ¡Seewata pia chíara k'aripa k'inia bi, irua oo bi ak'ik'ári! 
Naapiara ét'aipia bi ma pak'uru pichi tau jade bi. Mápaipi pia unui ma 
nejarra pichi auk'aa tau jáde bi máik'aapa mágá iru K'aripai. 

Pak'uru k'awaapata chi nejódeepa 
(Mt 7.17-20; 12.34-35) 

43—Nejo biiri pia bipa nejó k'achia chauk'aa. Jódee nejó biiri k'achia 
bipa nejó pia chauk'aa. 44Nejõ biiri chaa k'awapata chi nejódeepa. 
Eperáarápa higojó orodak'aa pak'uru iiri-idaa bideepa. Ichiaba uva 
orodak'aa mágee pak'urudeepa. 45Mãga pik'a eperá t'ári pia bipa pedee 
pia jarapari, k'isia pia iru bairá ichi t'áride. Jódee eperá t'ári k'achia bipa 
pedee k'achia jarapari, ichi t'áride k'isia k'achia iru bairá. Ma k'isia joma 
uchiaru ichi t'árideepa ichi it'aipa jarapari. 


Jesupa te oopataaráde nepirida 
(Mt 7.24-27) 


46 —¿K'áare-itlee parápa mi tíjarapatama: “Tachi Waibia, Tachi 
Waibia”, mamida ooda-e p'ani mia jara bik'a? 47 Mia jarait'ee K'aik'a bi 
chi mimaa cheru úriittee mi pedee máik'aapa oopariit'ee mia jara bik'a. 
48 Mágí eperá te oo bík'ata bi. Naapiara irua edú k'orop'eda, chi te biiri 
mau iri bipari. Maap'eda to chek'ári, wee jira beepari ma te biiri sudamái. 
Mamida p'oyaa mimik'api-e, basa máu iri bida perá. Mágí eperápa ichi 
te mágá basa mau iri pia oopari pera, jó-e pait'ee. 4% Jódee chi mi úraa 
ürip'eda, oo—e bipa mia jara bik'a nága pik'a bi. Ichi te ook'ári, te biiri 
pariatua supari ipu náusaade, basa wée. Maap'eda to chek'ári máik'aapa 
wee jira beek'ári ma te biiri sudamái, ma te teedaipari máik'aapa 
jomaweda jódaipari, chi te chipari paara. 


Jesupa Romadepema soldaorá poro waibia esclavo jipada 
(Mt 8.5-13; Jn 4.43-54) 


7 l Jesupa ma eperáarámaa mága jara aupap'eda, waji Capernaum 

pluurudee. 2Mama bapachi Romadepema soldaorá poro waibia. Ichi 
esclavo k'inia iru bapachi. Mamida magi juak'aya níbaji. 3Ma soldaorá 
poro waibiapa úrik'ári Jesús mama ni, péiji judiorá poro waibiará 
Jesumaa chupiria iidide, ichi esclavo jipa chemerá. 4Ára Jesumaa wájida 
máik'aapa chupiria iidijida: 

—Na capitán t'ári pia baparida ajida, tachi ome. Mapa pia k'aripaipia 
bida ajida. 5Irua tachi judiorá k'inia iru bapari. Oopijida ajida, 
namapema Ak'óre Úraa jarateepata te. 

6Mápai Jesús waji ara ome. Mamída ma soldaorá poro waibia te K'ait'a 
panadak'ári, irua jara péiji chi k'op'iyoorá ome: 

—Tachi Waibia, mi temaa chenaapáde aji, mi pi k'áyaara ek'ariara 
bairá. 7 Maperá michi itu wá-e paji pi jiride. Mamida k'awa bi ne-inaa 
jómaweda pi jua ek'ari níbi. Jip'a jarapáde aji, mi esclavo jipa beemerá. 

8 Mi jida waibiará jua ek'ari bi. Ma awara mia soldaorá iru bi michi jua 

ek'ari. Mía abaamaa wapáde ak'ári, wapari; awaraamaa chepáde ak'ari, 
chepari. Ichiaba mi esclavomaa ne-inaa oopáde ak'ári, oonapari. Mi 
jua ek'ari paniirápa mága oopata pera, mia k'awa bi pia jararupapai mi 
esclavo jipait'ee. 

2Mága jaranadak'ári, Jesús p'era pik'a beeji. Mapa ichi ome 
nipapataarámaa ak'iji máik'aapa mágaji: 

—Mágara mi wá-eda aji. Mia wáarata jararu. Tachi Israel pidaará t'áide 
mia apida unu-e bida aji, ma eperák'a; Tachi Ak'órede wáara ijáa bi. 

10Ma péidap'edaará capitán temaa pachedak'ári, chi esclavo jipa bita 
unu chejida. 


Jesupa p'étráa warra piuda chok'ai p'irabaipida 

11 Ma t'éepai, Jesús waji Naín p'uurudee. Chi k'5p'iyoorá máik'aapa 
awaraa eperáará chok'ara wájida iru ome. 12P'uuru k'aitta panadak'ári, 
unujida eperáarápa jai-idaada atee wáruta iade. Magi p'étráa warra 
apai iru bada paji. Ai ome chi puurudepemaará chok'ara wa nipajida. 

13 Jesupa magi p'étráa unuk'ári, chupiria k'awaaji máik'aapa mágaji: 
—Jéenaapáde aji. 

14 Aramata araa wáp'eda, Jesupa t'Obait'aaji ma k'ap'ia atee wádap'edaa 
p'aru. Chi atee wa nipadap'edaará ak'iní p'aneedak'ári, Jesupa mágaji ma 
jai-idaa badamaa: 

—K'ütraa, p'irabáiji. 

15Mápai chi jai-idaa bada su-ak'i beeji máik'aapa pedeemaa beeji. 

Maap'eda, Jesupa chi nawemaa mágaji: 
—Acha bida aji, pi warra. 

16Mága unudak'ári, arii panadap'edaará jomaweda p'era pik'adachida 
máik'aapa Tachi Ak'orede pia pedee para beeji: 

—Ak'õre pedee jarapari waibia tachi t'aide uchiajida ajida. 

Ichiaba mágajida: 

—Tachi Ak'óre che bi tachi p'uuru pidaará k'aripade. 

17 Maga Jesupa ooda k'awaajida Judea eujidepemaarápa máik'aapa ma 
ik'aawapemaarápa. 


Juan Bautistapa chi k'op'ayoora péida 
(Mt 11.2-19) 

18 Juan Bautista ome nipapatap'edaará wájida iru badamái carcelde ma 
jóma nepiride. Mága úrik'ári, omé tí péiji wádamerá Jesumaa. 19Máirá 
péiji Jesumaa iididamerá iru chi cheit'ee bada eperáará k'aripaittee 
maa-e pirá awaraa nidaipia bi. 20 Jesús k'aitta panadap'eda, mágajida: 

—Juan Bautistapa tai péijida ajida, iidide: “¿Pik'á tai k'aripapari 
chonaarápa cheit'ee bida adap'edaa? Maa—e pirá, ¿awaraa nidaipia bik'a?” 
ajida. 

21Mága iidi p'anadak'ãri, Jesupa eperaara chok'ara jipaji: k'ayaa beerá; 
k'ap'ia p'ira beerá; netuara k'ap'iade merátia beerá máik'aapa tau p'áriu 
beerá. 22Maap'eda ma Juanpa eperáará péidamaa p'anauji: 

—Wáti Juanmaa máik'aapa nepiríti parápa nama unu p'ani máik'aapa 
ŭri p'ani. Jaráti tau p'áriu beeda irá unu p'ani; nik'anik'aa beeda t'ia 
míutee; leprapa k'ayaa beeda jipa p'ani áchi k'ayaadeepa; k'iri k'i beeda 
ira Uri plani; piudap'edaará waya chok'ai p'ani máik'aapa chupiria 
chedeerámaa Ak'órepa pedee pia jara péida jarateemaa bi. 23¡T'ári o—ia 
bida aji, chi mide ijáa bi, k'awa-e bi mida mia ne-inaa jóma oo bi! 

24 Juanpa eperáará péida wádap'edaa t'éepai, eperáarámaa Jesupa 
pedee pia jaramaa beeji Juande: 

—¿K'áata parápa ak'inajidama aji, eujá pania wee bimaa wádak'ári? 
¿K'isiajida-ek'á ak'inadait'ee eperá pariatua k'isia bi, p'üajara náupa 
pariatua néunéuwaa pluaparik'a? 25Maa-e pira, ¿k'siajida-ek'á 
ak'inadait'ee eperá p'aru pi-ia ji bi? Parápa pia k'awa p'ani eperá p'aru pi- 
ia ji beerá rey tede p'anapata. 26Mága-e pirá ¿k'isiajida-ek'á ak'inadait'ee 
Ak'óre pedee jarapari? Wáara, iru Ak'óre pedee jarapari k'áyaara 
waibiara bi. 27Na Juandeta Tachi Ak'óre Úraa p'ádade jara bi: 

“Mia eperá chok'a péiit'ee pi naa o pia oonamerá pi, eperáará poro 
waibia, chei naaweda. (Mal 3.1) 
28 Mia jara bi: Eperá apida Juan k'áyaara waibiara bi-e. Mamida chi 
ek'ariara bita iru k'iyaara waibiara pait'ee, Tachi Ak'órepa ma eperá ichi 
jua ek'ari bik'ári, ichideerá ome beemerá. 

29 Jómaweda Juan pedee úridap'edaará, Cesar—ittee impuesto 
p'epataará paara, irumaa poro choopijida. Mága oodak'ári, ak'ipijida 
Tachi Ak'óre wáarata jara baji Juan k'ap'ia pari. 30 Mamida fariseorá 
Moisepa p'áda jarateepataará ome Juanmaa poro choopida-e pak'ãri, 
ak'ipijida achia k'iniada-e p'ani Tachi Ak'9repa áchimaa pia oo k'inia 
bada. 

31”Mia jarait'ee saga p'ani pará, mide ijáadak'aa beerá. 32Warrará 
su-ak'i p'aneedap'eda, jemenemaa p'aník'ata p'ani p'uuru jáde. Achi 
k'9p'iyoorámaa biapata: 

“Taipa siru chaajida. Mamída pará péirada-e paji. K'ari k'isia 
paraa K'arijida. Mamida pará jéeda-e paji.”* 
33 Juan Bautista chek'ári, pan k'o-e paji eperáará jip'aarák'a máik'aapa 
vino tok'aa paji. Maperá parápa jarajida: “Netuara iru k'ap'iade merátia 
bida” ajida. 34T'éepai mi, chi Eperá Ak'ore Truadepema cheji máik'aapa 
nek'oji, ne-inaa toji eperá jip'aak'a. Maperá jara p'ani mi nek'oyaa, ne- 





"7.32 Pia jaraiteera, Tachi Ak'repa péida eperáarápa oodak'aa paji judiorá poro 
waibiarápa oopidap'edaak'a. Ma warrarápa oodap'edaak'a judiorá chonaará poro 
waibiarápa oopachida Ak'óre pedee jarapataará ome. 


El Nuevo Testamento en Epena de Colombia, 2da ed. ©2010, Liga Bíblica Internacional 


San Lucas 7 154 


inaa toyaa bapari. Ma awara mi k'op'ayo meraaparida a p'ani k'achia-idaa 
beerá ome máik'aapa Cesar-it'ee impuesto p'epataará ome. 35 Mamída 
Tachi Ak'órepa wáarata ak'ipimaa bida aji, mia oo bi k'aurepa pará 
jOmaará pari. 


Jesús Simón tede 


36 Fariseo tijarapatap'edaa Simonpa Jesús tí péiji nek'o chemerá ichi 
ome. Maga Jesús waji iru temaa. Su—ak'i beeji mesade. 37 Ma p'uurude 
wéra p'ek'au k'achia ooyaa bapachi. Mágipa k'awaak'ári Jesús wáda 
nek'ode ma fariseo tede, ataji chok'o chak'ek'a máu pi-ia alabastrodee 
ooda ipuru bi k'erapa máik'aapa waji irumaa. 38 Jée wapa su-ak'i banaji 
Jesús biirimái máik'aapa iru biiri siimaa beeji ichi taubapa. Maap'eda ichi 
pudapa p'ooji. Mápai Jesús biiri were atap'eda, it'aaji máik'aapa ma k'era 
weet'aaji ai tri ak'ipiittee Jesús k'inia iru bi. 39Simonpa mága unuk'ari, 
k'isiaji: “Na eperá wáara Ak'óre pedee jarapari pada paara, k'awak'ajida 
aji, káare eperápa ichi t'óbaimaa bi máik'aapa mága oopi-e pak'aji, ma 
wéra p'ek'au k'achia ooyaa bairá.” 

40 Mápai Jesupa Simonmaa mágaji: 

—Simón, mia pimaa ne-inaa jara k'inia bida aji. 

Simonpa p'anauji: 

—Tachi Jarateepari, jaráji. 

41 Jesupa nepiriji: 

—Eperáará omé p'arat'a paraa p'anajida p'arat'a prestapatamái. Abaapa 
paraa baji quinientos denarios; chi apemapa cincuenta denarios. 2P'oyaa 
p'aada—e pak'ári, chi p'arat'a presta péidapa ara chupiria k'awaaji 
máik'aapa omeerámaa p'aapi-e paji. rá mimaa jaráji: ¿chiságipa ma 
p'arat'a prestapari audú k'iniara iru bait'eema? aji. 

43Simonpa p'anauji: 

—¿Chi p'arat'a waibiara paraa bada-ek'á? aji. 

Jesupa mágaji: 

—Wáarada aji. 

44 Mápai Jesupa ma wéramaa ak'iji máik'aapa Simonmaa mágaji: 

—¿Na wēra unu bik'a? aji. Mi tiuk'ári pi tede, pia mi pia auteebai-e 
taubapa máik'aapa p'ooji ichi pudapa. 45Mi tíuk'ári, pia mi k'ira -e paji. 
Mamída mi nama t'íuru weda na wérapa mi biiri ímaa bi. 46Pia mi poro 
iri aceitepa p'uru-e paji. Mamída irua k'era weeji mi biiri fri. 47 Mapa mia 
jara bi: Irua p'ek'au k'achia chok'ara oopata wépapiji, mi audú k'inia iru 
bairá. Mamíida eperápa k'isia bi pirá ichia mak'iara p'lek'au k'achia oo-e 
bi, mágara ma eperápa mi mak'iara k'inia—e bi. 

48 T'éepai Jesupa mágaji ma wéramaa: 

— Pia p'ek'au k'achia oopata wépajida aji. 

49Mápai apemaará arii p'anadap'edaarapa iidi para beeji: 
—¿K'aima ajida, jagi? ¿Eperáarapa p'ek'au k'achia oopata paara wépapi 
bik'a? ajida. 
50 Mápai Jesupa waya jaraji ma wéramaa: 
—Pi wáara Ak'órede ijáa bairá, irua pi o k'achiadeepa k'aripa ataji 
atuanaamerá. K'áiwee wápáde aji. 


Wéraarápa Jesús k'aripapatap'edaa 

8 1Ma t'éepai Jesús nipapachi puuru beede máik'aapa ai ik'aawa 

pluuru k'aipee beede. Jaratee nipapachi Ak'órepa pedee pia jara 
péida; irua eperáará bi K'inia bi ichi jua ek'ari, ichideerá p'aneedamerá. 
Chi k'op'ayoora doce auk'a nipapachida iru ome. 2Ichiaba wéraará 
nipapachida iru ome. Ai naaweda ma wéraará ük'uru netuara k'ap'iade 
merátia p'anajida máik'aapa úk'uru k'ayaa p'anajida. Mamida Jesupa 
ma jómaweda jipaji. Máirádepema paji María, ichiaba tijarapatap'edaa 
Magdalena. Iru k'ap'iadeepa Jesupa netuara siete uchiapiji. 3Ichiaba 
baji Cuza wēra tíijarapatap'edaa Juana. Ma Cuza Rey Herodes tedepema 
mimiapataará poro waibia paji. Ichiaba baji Susana, awaraa wéraará 
chok'ara ome. Ma wéraarápa Jesús chi k'9p'iyoorá ome k'aripapachida; 
teepachida net'aa máik'aapa p'arat'a. 


Net'atau p'oparide nepirida 
(Mt 13.1-9; Mr 4.1-9) 


4Maapai eperáará chok'ara uchiajida puurudeepa Jesús ak'ide. Mágá 
eperáará chok'ara chip'edachida. Mága nide Jesupa na pedee nepiriji 
Ak'úre Úraa jarateeit'ee: 

5—Eperá waji net'atau pode. Ma plo wak'ari, tik'uru baaijida o jáde. 
T'éepai mama eperáará biiripa tiak'oojida máik'aapa ipanaarápa k'ok'oo 
chejida. SÚk'uru baaijida máu-idaade máik'aapa t'onojida mida, taará-e 
weda piik'oodachi, pania wéede baaidap'edaa perá. 7 Ük'uru baaijida 
ne-iiri-idaade máik'aapa auk'a ttonojida. Mamida ne-iiri k'ap'ip'iara 
waripari pera, magi net'latau tono wádap'edaa piuk'oodachida. 8Jódee 
awaraa net'atau baaijida eujá piade. Mágí t'onojida, warijida máik'aapa 
pia chaujida. Úk'uru net'atau abaadeepa tau cien uchiajida. 

Nepirip'eda, Jesupa golpe pedeeji: 

— ¡Pia k'isíati parápa ettewa úridap'edaade k'awaadamerá k'áata jara 
Kinia bi! 


Sáap'eda Jesupa nepiripachi jarateeit'ee 
(Mt 13.10-17; Mr 4.10-12) 
9Ma t'éepai Jesús k'dp'iyoorápa iidijida: 
—¿K'áata jara k'inia bima ajida, pia nepiri bada? 

10 Jesupa p'anauji: 

—Tachi Ak'órepa parámaa k'awapimaa bida aji, ne-inaa naaweda 
k'awapik'aa pada awaraarámaa: saga ichideerá p'aneedai. Mamida 
awaraarámaa mia nepiripari jarateeit'ee: 

“Arapa mia oo bi ak'i p'ani mida, wáara unuda—e máik'aapa mia jara 
bi úri p'ani mida, k'awada-ee p'aneedameraá. (Is 6.9) 


Jesupa k'awapida net'atau p'oparide 
(Mt 13.18-23; Mr 4.13-20) 


11 Mápai Jesupa mágaji: 

—Mia nepirida net'atau poparide nága jara k'inia bi. Ma netatau poda jara 
kinia bi Tachi Ak'óre Úraa jara péida. 12Chi o jáde baaidapedaa jara Kinia bi 
eperáarápa ma jara péida ŭripata. Mamida Netuara Poro Waibia chepari ne-inaa 
ooit'ee, t'áripa ma pedee ijáanaadamerá máik'aapa wánaadamerá Akóre eujádee. 
13 Jódee chi netatau máu-idaade baaidap'ledaa jara k'inia bi eperáarápa ma jara 
péida oa üri pani. Mamida chi máu-idaade tonoda taará-e weda piidaiparik'a, 
mága pika mágiirápa ma jara péida taará—epai ijáapata. Ma úiraade ijáadapedaa 
K'aurepa nepirade baairuta pirá, maa-e pirá awaraarápa áchi jiriruta pirá 
miapidaitee, ijáa amaapata. 14Jódee chi netatau ne-iiri-idaade baaidapedaa jara 
k'inia bi eperáarápa ma jara péida pia úri pani. Mamíida téepai k'isia paneeruta 
piara bi parat'a atadaitee maa—e pirá achia ne-inaa audú oo k'inia p'ani oodaitee, 
Ak'õrepa K'inia bik'a oodai káyaara. Mágá paneepata ne-uu waripleda chauk'aa 
bik'a. 15Mamida chi netatau eujá piade baaidapeedaa jara Kinia bi eperáarápa 
ma jara péida wáara ijáapata áchi táride. Mápai panapata ma úraade jara bik'a 
máik'aapa choopata áchi ijáa panide. Mágá paneepata ne-uu pia chauparik'a. 


Jesupa lamparade nepirida 
(Mr 4.21-25) 


lóMaap'eda Jesupa awaraa nepiriji: 

—Tachia lámpara koodak'aa ata bidaittee ne-inaa edajáde maa—e pirá cama 
ekari. Ma káyaara lámpara koodapeda, iti ata bipata pia idaamerá te jáde 
planiirá—itee. 17Mága pika Tachi Ak'órepa oo bi mera pika bi eperáarápa 
k'awanaadamerá. Mamida téepai irua jóomaarámaa k'awaapiittee k'áata jara K'inia 
bi. Ichiaba irá irua oo bi jómaarámaa k'awapi—e. Mamída téepai k'awaapiitee. 

18 Maperá pia ŭríti. Chi kawa bimaa Tachi Ak'órepa audupiara k'awaapiitee. 
Mamida chi ne—inaa k'awaara k'isia bipa kawa bi paara wépapiitee. 


María Jesús ipemaará ome 
(Mt 12.46-50; Mr 3.31-35) 


19 Jesús nawe chi ipemaará ome wájida irumaa. Mamída iru Kait'a 
p'oyaa wáda-e paji eperáará see níbada pera. 20Mápai eperápa jaranaji 
Jesumaa: 

—Pi nawe pi ipemaara ome taawa nimaa p'anida aji, pi ak'idait'ee. 
21Mága úrik'ári, ichia mágaji: 
—Ak're Úraa úripataará máik'aapa oopataará Ak'órepa jara bik'a, 
máiráta mi nawek'a bi máik'aapa mi ipemaarák'a. 


Jesupa náu p'usa ome t'umátipida 
(Mt 8.23-27; Mr 4.35-41) 
22Ewari aba Jesupa mágaji chi k'5p'iyoorámaa: 
—Wadáma aji, lago k'iraik'a eeree. 

Mapai barcode bataujida máik'aapa wájida. 23Sía wádade Jesús 
k'áidachi. Máimisa p'usara t'o níbeeji. Mapa barco pirubaai wá nipaji. 
24 Mapa Jesús irimat'aajida máik'aapa mágajida: 

—i¡Tachi Jarateepari, pirubaai wádapi! 

Jesús p'irabaidachi máik'aapa pedeeji náumaa máik'aapa p'usamaa. 
Jómaweda t'tumátidachi máik'aapa ip'ii üu beeji. 25Mápai Jesupa chi 
k'dp'iyoorámaa iidiji: 

—¿Sáap'eda parapa ijaada—e p'anima aji, mia pará ak'iit'ee? 

Mamida ichi jómaweda p'era jónipa ak'itrua para beeji máik'aapa áchi 
pitapai iidi para beeji: 

—¿K'aima ajida, nágí? Iru pedeepa náu, p'usa paara t'tumátipiparida 
ajida. 


Eperá k'ap'iade netuara merátia bada 
(Mt 8.28-34; Mr 5.1-20) 


26T'éepai panajida Gerasa eujáde lago k'iraik'a eere, Galilea eujá 
k'irapite. 27 Jesús batauk'ári, eperá netuara merátia bi iru k'ait'a cheji. 
P'uurudepema paji mida, taará p'aru ji-e baji; ichiaba teeda bak'aa paji. 
Bapachi jáira mau te uriade. 28Mágí eperápa Jesús unuk'ári, iru k'irapite 
sinapotepa bia baainaji: 
— Jesús, Ak'óre Waibia Warra, mi ome tTunáaji. ¡Mi chupiria k'awáaji! 
¡Ichiak'au bíji! 
29Mága jaraji Jesupa jara bada pera uchiamerá ma eperá k'ap'iadeepa. 
Taará baji ma netuara merátia bi iru k'ap'iade. At'apai ma netuarapa 
irumaa ne-inaa pariatua oopiji. Máimisa eperáarápa iru jua biiri ome 
cadenapa ji níbijida áyaa wánaamerá. Mamída ma netuara juapa irua ma 
cadena t'iittaapachi máik'aapa jirabodoji t'imí eperáará p'anadak'aamaa. 
30 Mápai Jesupa iidiji: 
—¿Pi, Kasaa tijarapatama? aji. 
Ichia p'anauji: 
—Mi t'ijarapatada aji, Legión. * 





*8.30 Legión jara k'inia bi soldaorá seis mil. 

Maga jaraji netuara chok'ara ichi k'ap'iade t'iudap'edaa pera. 31 Mãpai 
ma netuaraarápa Jesumaa chupiria iidipachida áchi péinaamerá uria 
audú nápia bidee. 32Ma k'ait'a ee k'arraya sinaará chok'ara nek'omaa 
p'anajida. Mapa netuaraarápa chupiria iidijida ma sinaará k'ap'iade 
t'iupimera. Mápai Jesupa mága ooji. 33Aramágá netuaraará uchiajida 
eperá k'ap'iadeepa máik'aapa t'iujida ma sinaará k'ap'iade. Aramata 
sinaará p'irak'oodachida ee k'Oot'ari jira bidee. Toida baainadap'eda, 
yapa jiak'oodachida. 

34 Ma sinaará jia p'anadap'edaarápa mága unudak'ári, p'irak'oodachida 
p'uurudee nepiridait'ee p'uuru pidaarámaa máik'aapa ma puuru K'ait'a 
beerámaa. 35Mapa eperáará uchiajida ak'ide. Jesumái pachedak'ári, 
unujida ma eperá netuara k'ap'iade merátia bada su-ak'i bi Jesús biiri 
K'ait'a. P'aru jip'eda, k'áiwee su—ak'i baji. Mága unudak'ári, ma eperáará 
pera para beeji. 38Mápai chi unudap'edaarápa nepirijida sáagapi Jesupa 
jipaji ma eperá netuara k'ap'iade merátia bada. 37 Maap'eda ma Gerasa 
eujádepemaarápa Jesumaa chupiria iidijida áyaa wámerá mamáik'aapa, 
audú nejasia p'anadapledaa pera. Mápai Jesús barcode bataup'eda, waji. 
38Wái naaweda, ma eperá netuara k'ap'iade merátia badapa chupiria iidiji 
Jesupa ichi ome auk'a wápimerá. Mamida Jesupa jaraji beemerá. Mágaji: 

39 —Wapáde aji, pichi temaa máik'aapa nepiripáde aji, Tachi Ak'órepa 
pi ome ooda. 

Aramágá ma eperá waji ma p'uurudepema jómaarámaa nepiride 
Jesupa ichi ome ooda. 


Jairo k'au máik'aapa wérapa Jesús p'aru i tóbaida 
(Mt 9.18-26; Mr 5.21-43) 


40 Jesús lago k'iraik'a eere pachek'ári, eperáarápa iru oía auteebaijida, 
jOmaarápa iru ni p'anadap'edaa pera. 41 Mága nide pacheji eperá 
tijarapatap'edaa Jairo. Ichi Ak'óre Úraa jarateepata tedepema poro paji. 
Jesús biirimái bedabaidachi máik'aapa chupiria iidiji wámerá ichi temaa 
42chi k'au jipade, juak'aya níbada pera. K'au apai iru baji; mágí doce años 
iru baji. 

Jesús wárude Jairo temaa, iru ome nipapataará see níbada k'aurepa 
p'isua baji. 43Ma eperáará ome baji wēra bi k'ayaa bi. Doce años 
waamiapa k'ayaa baji. Ichi p'arat'a jódai baji jipapataará juade nipa. 
Mamida apidaapa p'oyaa jipadak'aa paji. 44Ma wéra Jesús ápiteik'aapa 
k'ait'a waji máik'aapa iru Tripema p'aru i tóbait'aaji. Aramata ma waamia 
tibaidachi. 45 Mápai Jesupa iidiji: 

—¿K'aipa mi t'óbaijima? aji. 

Chi k'op'ayoora jóomaarápa áchia-e pajida apachida. 

Mápai Pedropa mágaji: 

—Tachi Jarateepari, eperáarápa pi t'isia wárutada aji. 

46 Mamida Jesupa mágaji: 

—Eperá k'ayaa bipa mi t'õbaijida aji. Mideepa uchiajida aji, Ak'óre juapa 
ma eperá jipait'ee. 

47 Mápai ma wérapa unuk'ári p'oyaa miru-e paji, biiri wérewéree waji 
máik'aapa bedabaidachi Jesús biirimái. Jómaará taide jaraji k'áare—it'ee 
t'õbait'aaji máik'aapa saga jipa beeji. 48 Mápai Jesupa mágaji irumaa: 

—Wéra, pia mide ijáa bairá, jipa beejida aji. K'¡iwee waji. 

49 At'ari Jesús pedeemaa bide Jairo tedeepa péida pacheji máik'aapa 
mágaji ma Ak'úre Úraa jarateepata tedepema poromaa: 

—Pi K'au jai-idaajipi. Tachi Jarateepari ichiak'au bipáde aji. 

50 Mamida Jesupa mága úrik'ári, mágaji Jairomaa: 

—Waaweenaapáéde aji. Jip'a ijiapáde aji. Pi k'au jipa beeit'ee. 

51 Temái panadak'ári, Jesupa chi k'óp'áyoorá jóomaweda t'iupi—e paji. 
Aba tíupiji Pedro, Santiago, Juan máik'aapa chi k'ayaa nawe chi ak'óre 
ome. 52Fperáará taawa p'anadap'edaará jóomaweda jée para baji t'ári 
p'uapa. Mamída Jesupa mágaji: 

—Jéenáati. Na wēra k'au jai-idaa-e bi. Jip'a k'áita bida aji. 

53 Mága ŭridak'ări, jomaaráta éidachida iru-itee, kawa p'anadapedaa pera jai- 

idaa bi. 54Mamida Jesupa ma wéra k'au juade jita atap'eda, golpe pedeeji: 
—Wera chai, ¡p'irabáiji! 

55 Aweda chok'ai beeji máik'aapa aramata p'irabaidachi. Mápai Jesupa 
jaraji nek'opidamerá. 56Chi ak'óreerá p'era pik'a jóneejida. Mamida 
Jesupa jaraji ma p'asada awaraarámaa nepirinaadamerá. 


Jesupa chi k'op'ayoora péida jarateenadamerá 
(Mt 10.5-15; Mr 6.7-13) 
9 1 Jesupa chi kop'áyoorá doce ti ple atapeda, jaraji Tachi Ak'ore juapa netuara 
uchiapidamerá máik'aapa k'ayaa k'ira tádoo jipadamerá. 2Mápai ara pëiji 
Kayaa beerá jipadamerá máikaapa jarateedamerá Tachi Akórepa eperáará biitee 
ichi jua ekari, ichideerá ppaneedamerá. 3Mágá péirude Jesupa mágaji: 

—Ode waárutade ateenáati pak'uru tidik'a wádaitee, muchila, pan, parata, 
maa-e pirá awaraa paru jidaitee. 4K'eudaik'ári, parápa unuruta tede p'anéeti, 
mamáik'aapa wáruta misa. 5P'uuru abaade pará auteebaida—e pirá máik'aapa 
parapa jarateepata üridaamaa p'ani pirá, uchíati ma puurudeepa máik'aapa 
biiridepema yooro pora néepéti ak'ipidaitee Tachi Akórepa ara karipa-e paitee. 

6 Mápai chi k'op'ayoora wájida p'uuru bee chaa. Tachi Ak'óre pedee pia 
jara péida jaratee wápachida máik'aapa k'ayaa beerá jipapachida. 


Rey Herodepa k'isia bada 
(Mt 14.1-12; Mr 6.14-29) 
7Rey Herodepa úrik'ári Jesupa mágee ne-inaa jómaweda oo bi, 
k'awa-e paji k'áata k'isiaitee. Eperáara tik'uruurapa jarapachida 

Juan Bautista, chi piuda chok'ai p'irabaijida apachida. $Uk'uruurapa 
jarapachida iru chonaaráwedapema Ak'óre pedee jarapari Elías. Jódee 
awaraarápa jarapachida awaraa chonaaráwedapema Ak'óre pedee 
jarapari, chok'ai p'irabaida. 9Mamida Herodepa mágaji: 

—Taaráru mia jara péida Juan Bautista otau tiap'ettaadamerá. ¿K'aipaa 
magi eperá? Mia úridoo irua oopari ne-inaa eperáarápa p'oyaa oodak'aa 
achi juadoopa. 

Mapa Herodepa Jesús k'ira unu k'inia baji. 


Jesupa eperáará cinco mil nek'opida 
(Mt 14,13-21; Mr 6.30-44; Jn 6.1-14) 


10 Jesús k'óp'iyoorá pachedak'ári achia jaratee nipadap'edaamaapa, 
irumaa nepirijida jóma áchia oodap'edaa. Mápai irua ára áyaa ateeji 
Betsaida p'uurudee. 11 Mamíida eperáarápa k'awaadak'ári, t'ée wájida. 
Maira pacheruta unuk'ári, Jesupa ara auteebaiji máik'aapa jarateeji 
Ak'õrepa eperáará bi k'inia bi ichi jua ek'ari ichideerá p'aneedamerá. Ma 
awara ára k'ayaa beerá jipaji. 

12K'eupodopa chi k'9p'iyoorá Jesumaa chejida máik'aapa mágajida: 

—Eperáará péipáde ajida, finadamerá máik'aapa chik'o jirinadamerá 
p'uuru beemaa maa-e pirá ai ik'aawa eperáará beemaa, nama wé-e pera 
nek'odait'ee. 

13Mápai Jesupa mágaji: 

—Parápa chik'o téeti k'odamera. 

Achia p'anaujida: 

—Taipa iru p'anida ajida, pan joisomaa máik'aapa chik'o omé. Magi 
araa—e pait'ee wáda-e pirá chik'o netode na eperáará chok'ara para 
biirá-itee. 

14fmik'Traará cinco mil paji. Mamida Jesupa mágaji chi k'0p'iyoorámaa: 

—Su-ak'i p'aneepidapáde aji, cincuentacincuentaa. 

15Aramágá jómaaráta su—ak'i p'aneepijida. 16 T'éepai, Jesupa jitaji 
ma pan joisomaa chik'o omee ome máik'aapa it'aa ak'ip'eda, gracias 
jaraji Tachi Ak'óremaa ma chik'o pari. Mápai k'orak'oop'eda, teeji chi 
k'dp'iyoorápa eperáarámaa jedenadamerá. 17 Eperáará nek'ojida bi jiwaa 
p'aneerutamaa. Maap'eda Jesús k'9p'iyoorápa p'ejida k'oraa docena aba, 
ma chik'o pan pite ome níbeeda. 


Pedropa jarada Jesús Tachi Ak'órepa péida 
(Mt 16.13-19; Mr 8.27-29) 
18Ewari aba Jesús it'aa timaa bak'ári chi k'op'iyoorá ome, áramaa 
iidiji: 
— ¿Mi k'aima a p'lanima aji, eperáarápa? 
19P'anaujida: 

—UÚk'uruurápa jara p'ani pi Juan Bautista, piup'eda p'irabaida. 
Awaraarápa jara p'ani pi chonaaráwedapema Elías. Jódee awaraarápa 
jara p'ani pi chonaaráwedapema Ak'óre pedee jarapari, chok'ai p'irabaida. 

20Mápai Jesupa iidiji: 

—Parápárama, ¿mi k'aima adaima? aji. 

Mapai Pedropa p'anauji: 
—Pi Cristo, Tachi Ak'órepa péida eperáará rey pamerá. 


Jesupa jarada ijáadak'aa beerápa 
ichi peedait'ee 
(Mt 16.20-28; Mr 8.30-9,1) 
21 Mamida Jesupa jip'a jaraji mága nepirinaadamerá awaraarámaa. 
22Mápai mágaji: 

—Mi, chi Eperá Ak'óre Truadepema ichita chupiria níbait'ee. Judiorá 
poro waibiarápa, p'laareerá poroorápa, máik'aapa Moisepa p'ada 
jarateepataarápa mi k'ira unuamaa iru planadait'ee máik'aapa mi 
peepit'aadait'tee. Mamida ewari Opeemaa mi chok'ai p'irabaiit'teeda aji. 


Sága eperáará nipadaipia bi 
Jesús ome 

23T'éepai Jesupa mágaji jomaweda ichi ome nipapataarámaa: 

—Eperá mi ome nipa k'inia bi pirá, k'isiaik'araa bi ichia ne-inaa 
oo k'inia bidepai. Ichi kuruso áp'aipia bi eperá peenadait'eek'a. Pia 
jarait'eera, ewari chaa ooipia bi mia oopi bik'a, ma k'aurepa miapiruta 
pijida piurumaa. 24Eperá piuamaa bi pirá mide ijáapari k'aurepa, magi 
piuk'ári, atuaittee. Mamida eperá piuru pirá mide ijáapari k'aurepa, magi 
it'aa wáit'ee ichi piuk'ári. 25Ma awara ¿k'áare piata baima eperápa ne- 
inaa pia na p'ek'au eujáde níbi jóomaweda ataru pirá, mamida piup'eda 
chok'ai p'irabai-e pirá Ak'óre eujáde? Ichia net'aa iru bi atuait'ee 
máik'aapa banait'ee tok'arradee. 26 Eperá k'ira nejasia bi pirá jarait'ee 
mide ijáa bi maa-e pirá mi üraa jaraittee awaraarámaa, mágara mi, chi 
Eperá Ak'óre Truadepema jida k'ira nejasia bait'tee méreda ait'ee, mi 
Ak'õre Waibia k'ira wáreede chek'ári iru angeleerá ome. 27 Mia wáarata 
jararu. Nama p'aniirá úk'uru piudai naaweda, unudait'ee Tachi Ak'órepa 
eperáará biru ichi jua ek'ari, ichideerá p'aneedamera. 


Jesús k'ira awaradaida 
(Mt 17.1-8; Mr 9.2-8) 


28 Tomiamaa mága jarada t'éepai, Jesús waji ee nok'odee. Ichi ome 
ateeji Pedro, Santiago máik'aapa Juan. Mama iru it'aa t'ímaa beeji. 
29Maga it'aa t'ímaa bide ichi k'ira awaradachi máik'aapa chi p'aru tto-t'oo 
uchiterreedachi. 30Mága nide eperáará jaure omé chejida máik'aapa 

pedee p'aneejida iru ome. Chonaaráwedapemaará Moisés Elías ome paji. 
31 Achi ik'aawa idaa pia urua níbaji. Chejida Jesumaa jarade taará-e nide 
chupiria níbait'ee máik'aapa piut'ee Jerusalende. 32 Mama ee nok'ode 
Pedro chi k'op'ayoora ome tap'ok'ee jónajida mida, k'iida-ee p'anajida. 
Maperá unujida Jesús mágá k'ira wáree máik'aapa ma eperáará omé. 
33 Ma eperáará Jesús ik'aawaapa uchiarutade Pedropa mágaji: 
—Tachi Jarateepari, ipia bi nama p'anadait'ee pi ome! Oodait'eeda aji, 
te chak'eerá Opee, aba pi-it'tee, aba Moise-it'ee, chi apema Elia-it'ee. 
Mamida Pedropa k'isia-ee mága jaraji. 34lru pedee níbide jíararapa 
achi jómaweda aneu ata cheji. Mágá jíarara esajiak'a áchi unudak'ári, 
nejasiadachida. 35 Mápai ma jiararadeepa Tachi Ak'drepa pedeeji: 
—Nágida aji, mi Warra K'inia, mia jiriterada. ¡Úríti iru pedee! 
36 Ma pedee üridap'eda, Jesús ituaba beeji ara ome. Mápai k'iup'ee 
p'aneejida. Ma t'éepai achia unuda ma ewate apidaamaa nepirida-e paji. 


Jesupa netuara uchiapida warra k'ap'iadeepa 
(Mt 17.14-21; Mr 9.14-29) 


37 Ai norema Jesús, Pedro, Santiago máik'aapa Juan ee nok'odeepa 
edaa chedak'ári, eperáará chok'ara chejida Jesús ome unudait'ee. 
38 Máirádepema eperá abaapa golpe pedeeji: 

—Tachi Jarateepari, mi chupiria k'awaapáde aji. Mi warra apai iru 
bi ak'inapáde aji. 3%Netuarapa iru jita atak'ári, biapipari, wawapipari 
máik'aapa iduba k'op'ep'ee uchiapipari iru ittaideepa. Iru ichiak'au bik'aa. 
Mapera piupiit'eeda aji. 40 Mia pi k'9p'iyoorámaa chupiria ¡idiji ma 
netuara uchiapittaadamerá. Mamída p'oyaada-e paji. 

4 Jesupa p'anauji: 

—Aai, eperáara, ¿at'árita mide ijáada—e p'anik'a? ¡Ijáadak'aarák'api 
p'ani! ¿Jómasaa taaráit'ee pará ome ijáarutamaa? Anéeti ma warra. 

42Ma warra Jesús k'ait'a chek'ári, netuarapa eujáde bat'at'aaji máik'aapa 
waya wawat'aaji. Mamida Jesupa ma netuara itriat'aaji máik'aapa uchiapitaaji. 
Ma warra mágá jipap'eda, teeji chi ak'óremaa. 43Arii panadapedaará 
jómaweda p'era pik'a para beeji, Ak'õrepa ne-inaa pia ooda unudapledaa pera. 


Jesupa waya jarada ichi peedait'ee 
(Mt 17.22-23; Mr 9.30-32) 


Eperáará ak'itrua para beeru misa Jesupa ooda k'aurepa, irua mágaji 
chi k'dp'iyoorámaa: 

44 —Na pedee pia úríti máaik'aapa k'ira atuanáati: eperápa mi, chi Eperá 
Ak'õre Truadepema baaipiit'ee k'achia beerá juade. 

45 Mamída achia k'awada-e paji irua jara k'inia bada. Tachi Ak'órepa 
áramaa at'ári mága k'awapi k'inia-e baji. Ma awara achia waawee 
p'anajida iididaitee k'áata jara K'inia baji. 

Epera waibiara bi Ak'ore k'irapite 
(Mt 18.1-5; Mr 9.33-37) 


46 Maapai Jesús k'op'ayoora aupedee p'aneejida k'awaadait'ee 
achidepema k'aita waibiara bi. 47 Jesupa k'awaak'ári árapa k'isia p'ani, 
warra chai ataji máik'aapa ak'ini biji ichi ik'aawa 48máik'aapa mágaji: 

—Eperapa mide ijáa bi k'aurepa nágí warra chaik'a auteebairu pira, 
mi jida auteebaipari. Ma awara chi mi auteebairupa mi pëida auk'a 
auteebaipari. Mapa chi parádepema ek'ariara pik'a bi audua-ee bairá, 
mágita waibiara pait'ee Ak'õre k'irapite. 


Jesús ome nipak'aa bipa netuara uchiapida 
(Mr 9.38-40) 
49Mápai Juanpa magaji: 

—Tachi Jarateepari, taipa unujida eperápa pi tí jarap'eda, netuara 
uchiapi bi eperáará k'ap'iadeepa. Mága unudak'ári, taipa oonaapáde ajida, 
tachi ome nipak'aa perá. 

50 Jesupa p'anauji: 
—Ichiak'au oopíti. Tachi ome nipak'aa pijida, tachi eere bida aji. 


Samaria eujáidepemaarápa Jesús yiaraa iru p'anadap'edaa 
51 Ewari k'ait'a pa wak'ari Jesús ittaa wáit'lee, sócharra waji Jerusalén 
ode. 52Ichi naa eperáara chok'a péiji Samaria eujidepema p'uuru 
K'aipee bimaa, te jiridamerá aide k'áidait'ee. 53 Mamida ma Samaria 
eujádepemaarápa iru auteebai k'iniada—e paji, k'awa p'anadap'edaa pera 
judiorá puuru Jerusalendee waru. 54Chi k'op'iyoorá Santiago Juan ome 
mága k'awaa atadak'ári, Jesumaa mágajida: 
—Tachi Waibia, ¿K'inia bik'á ajida, taipa pa it'iipa baaipidamerá máirá 
iri, jóodaidamerá? 
55 Mamida Jesupa ara itriak'ooji, mágá k'achia kisiadap'edaa pera. 
56 Mápai wájida awaraa p'uuru k'aipeedee. 


Jesús ome nipa k'inia p'anadap'edaará 
(Mt 8.19-22) 


57Ode wádade eperápa Jesumaa mágaji: 
—Tachi Waibia, pi ome wá k'inia bida aji, chi wárumaa. 
58 Jesupa p'anauji: 

—Usap'á yooro te uria iru bee máik'aapa ipanaará te iru bee. Mamida 
mi, chi Eperá Ak'óre Truadepema arajágaa ni, k'áipari wee. Made k'isíaji, 
jarai naaweda wáara mi ome nipa k'inia bi wa mága-e. 

59 Mápai Jesupa mágaji awaraa eperámaa: 

—Mi ome nipa chéji. 

Irua p'anauji: 

—Tachi Waibia, mi jida pi ome nipaparii k'inia bi. Mamida ai naaweda 

mi ak'õre iapipáde aji, iru piuk'ári. 
60 Jesupa p'anauji: 

—Ichiak'au bipáde aji, atuadait'eerápa áchi piudap'edaará iadamera. 
Pi, jódee, nipa chéji mi ome máik'aapa jaratéeji Tachi Ak'drepa eperáará 
biit'ee ichi jua ek'ari ichideerá p'aneedamerá. 

61 Mápai awaraa eperápa mágaji: 

—Tachi Waibia, pi ome nipa k'inia bida aji. Mamida ai naaweda wapíji 

mi tedepemaará ak'ide. 
62 Jesupa p'anauji: 

—Eperápa eujá p'éirat'imaa bi pirá aradopa, jip'a nok'ooree ak'iipia bi. 

Apitee ak'iru pirá, pia ba-e pait'ee Tachi Ak'óre jua ek'ari ichideerá ome. 


Jesupa eperáará setenta y dos péida jarateenadamerá 


1 0 1Maap'eda Jesupa chi k'óp'áyoorá awara setenta y dos jirit'eraji 
ichi ome nipapataarádepema. Ára ome—omee pëiji ichi naa 
wádamerá p'uuru bee chaa ichi wáit'ee badamaa. 2Ara péik'ári, mágaji: 

—Eperáará chok'ara mide waide ijáiada—e p'ani. Ne-uu audú chau 
bík'api p'ani. Mamida mimiapataará chok'ara-ee p'ani. Mapa iidipatáati 
Tachi Ak'óre, ma ne-uu chiparimaa awaraa mimiapataará péimerá 
chi chau bi p'ede. 3Wáti eperáarámaa jarateede. Mia pará péiru oveja 
chak'eerá péik'ajik'a ne-animalaará k'achia beerá t'áide. 4Na wárutade 
ateenáati muchila, p'arat'a maa—e pirá awaraa chancla. Ichiaba taará 
ak'iní p'aneenáati pedeedait'ee chi unurutaará ome. 5Eperá tede 
tíudak'ári, naapiara jarapatáati: “Na te pidaará pia p'lanapatáati.” 
6Maga eperá t'ári pia paraa pirá ma tede, iru k'iiwee beeit'ee. Mamida 
iru t'ári pia-e bi pirá pará ome, Tachi Ak'Orepa iru k'áiwee bapi-e 
pait'ee. 7Ma tede p'anéeti. Arapa teeruta k'óti máik'aapa tóti, pará, mi 
mimiapataarápa mága atadaipia bairá páchi mimia pari. Te awara- 
awaraa nipanáati; te abaadepai p'anéeti. 

8”P'uurude panadak'ári, ma puurudepemaarápa pará auteebairuta 
pirá, k'óti árapa teeruta. 9Ma puurudepema k'ayaa beerá jipak'óoti 
máik'aapa máirámaa jaráti: “Tachi Ak'órepa pará bi k'inia bi ichi jua 
ek'ari ichideerá p'aneedamerá.” 10 Mamida awaraa p'uurude panadak'ári, 
ma pluurudepemaarápa pará auteebaida-e pirá, calle jade wáyaarutade 
nága jaráti: 11 “iPáchi puurudepema yooro p'ora tai biiride beeda paara 
néep'eruta, pará t'ári k'achia p'anadairá tai ome! K'awáati Tachi Ak'órepa 
pará bi k'inia bi ichi jua ek'ari ichideerá p'aneedamerá. Mamída parapa 
mága k'iniada—e.” 12Mia jara bi: Ak'óre ewari waibia ewate irua ma 
pluurudepemaará audupiara k'achia ooit'ee, chonaaráweda Sodoma 
pidaará k'achia ooda k'iyaara. 

P'uuru pidaarápa Ak'óre Üraa üridaamaa p'anadap'edaa 
(Mt 11.20-24) 


13—iAai, Corazín p'uurudepemaara! iAai, Betsaida p'uurudepemaara! 
¡Tachi Ak'orepa pará k'achiadee péiiteepi! Tiro p'uurude, Sidón p'uurude 
eperápa ooda paara ne-inaa eperáarápa p'oyaa oodak'aa ichi juadoopa, 
mia pará p'uurude oodak'a, taará-e weda ijáak'ajida. Arapa p'ek'au k'achia 
oopata oo amaa k'inia jónipa chupiria iidik'ajida Tachi Ak'õremaa. Ma p'ek'au 
k'achia oopata k'aurepa t'ári p'uapa p'aru p'áimaa jik'ajida máik'aapa it'abarre 
pora it'aa p'ok'ajida áchi poro iri. 14Maperá mia jara bi: Tachi Ak'õre ewari 
waibia ewate irua pará k'achiara ooittee ma Tiro puurudepemaará k'áyaara 
máik'aapa Sidón pruurudepemaará k'áyaara. 15Ichiaba pará Capernaum 
puurudepemaara, ¿kisia p'anik'á pará puuruta awaraa p'uuru k'ayaara 
waibiara paitee Ak'õre k'Trapite? ¡Ma k'áyaara irua pará p'uuruta jót'aaitlee! 

16"K'9p'áyoorá, eperápa pará pedee úrik'ári, mi pedeek'a úriittee. Jódee 
chi pará yiaraa iru bipa mi jida yiaraa iru bi. Ma awara mi yiaraa iru bi 
pirá, ichiaba mi Ak'óre, mi péida, yiaraa iru bi. 


Setenta y dos ápitee chedap'edaa 


17 Ma setenta y dos péida eperáará ápitee chedak'ári, t'ári 0o—i—ia 
p'lanajida. Mágapachida: 

—Tachi Waibia, itaipa pi k'ap'ia pari pedeedak'ári, netuaraarápa paara 
oopachida taipa jaradap'edaak'a! 

18 Jesupa p'anauji: 

—Wáara. Mia Satanás unuji itariipa baaik'ári pa baaiparik'a. 12Mia 
pará K'aripaji t'iadamerá taamaará ri máik'aapa tusóre iri, parámaa 
maarepida k'aada-ee. K'aripaji ch0opataadamerá Netuara Poro Waibia 
ome; irua pará p'ua 00-ee. 20Maperá pará t'ári o-ía p'lanadaipia bi. 
Mamída ma k'áyaara o-lara p'anadaipia bi Tachi Ak'õrepa pará t'i p'á iru 
bairá it'ari ichideerá tí p'a jera bi librode. 


Jesús t'ári o-ía bada 
(Mt 11.25-27; 13.16-17) 


21Maga pedee bide Tachi Ak'ore Jaurepa iru audú t'ári oTapiji. Mápai 
irua mágaji: 

—Ak'õre Waibia, pi jomaará k'iyaara waibiara bi. Ne-inaa jomaweda 
it'ari níbi, na p'ek'au eujáde níbi paara pi jua ek'ari bi. Mi t'ári oía bi pia 
eperáará jip'aarámaa k'awapiru pera ne-inaa pia waide k'awapi-e pada 
k'isia k'awaa beerámaa máik'aapa poro wésaa beerámaa. Mága ooji mága 
oo k'inia bada pera. 

22'Mi Ak'õrepa ne-inaa jóma biji mi jua ek'ari mia ak'ipariimerá. 
Tachi Ak'órepapai wáara mi, ichi Warra k'awa bi. Maga ichiaba mi, chi 

Warrapapai wáara iru k'awa bi. Mamida mia iru k'awapii mia k'awapi 
k'inia bi eperáarámaa. 
23Mápai Jesupa ak'iji chi k'9p'iyoorámaa máik'aapa mágaji: 

—Para, chi na ne-inaa unu p'aniira, wáara t'ári o-la p'lani. 24Mia jara 
bi: Chonaaráweda Ak'óre pedee jarapataarápa máik'aapa reyrápa unu 
k'inia p'anajida parápa unu p'ani. Mamida unuda-e paji. Ichiaba úri k'inia 
p'anajida parápa nama úri p'ani. Mamida úrida—e paji, ewari ma-it'ee 
waide pa—e bada pera. 


Jesupa nepirida Samariadepema t'ári pia badade 


25Ewari aba Moisepa p'áda jarateepari pedeenaji Jesús ome. 
K'awaaitlee Jesupa wáara Ak'óre Úraa k'awa bi wa mága-e, mágipa iidiji: 

—Tachi Jarateepari, ¿k'áata ooyama aji, mi itaa wáit'ee? 

26 Jesupa p'anauji: 

—¿K'áata jara bi Moisepa p'ádade? ¿K'áata unu bima aji, aide? 

27 Ma Moisepa p'áda jarateeparipa p'anauji: 

—“Tachi Ak'óre Waibia k'inia iru baparíiji pichi t'áripa máik'aapa 
ne-inaa jómaa k'iyaara iru k'inia iru baparíiji. Ewari chaa k'isíaji 


irude pichi t'áripa; (Dt 6.5) 
“ma awara awaraará k'inia iru baparíiji, pichi k'ap'iia k'inia iru 
baparik'a. (Lv 19.18) 


28Mápai Jesupa mágaji: 
— Pia p'anaujipi. Maga ooru pira, ichita bapariittee Ak'óre eujáde. 
29 Mamíida ma Moisepa p'áda jarateeparipa waapiara k'awaa k'inia baji. 
Mapa iidiji: 
—Pia awaraaráda ak'ári, ¿k'aita jara k'inia bima? aji. 
30Mápai Jesupa nága nepiriji jarateeit'ee: 

—Eperá Jerusalén ode waji Jericó puurudee. Mágá ode wáde 
nechiapataará uchiajida. Ma eperá p'ua oojida máik'aapa iru p'aru paara 
chia atajida. Pera peet'aajida. 31 Bii-ap'eda, p'aare cheji ma ode. Mamida ma 
eperá eujáde bi unuk'ári, jip'a wáyaaji ichi ode. 32T'čepai Leví éreerádepema 
uchiada ichiaba ma ode che waji. Mamida ma eperá mágá unuk'ári, ichiaba 
jip'a ichi ode wáyaaji. 33 Ma t'éepai Samariadepema**”% ichiaba ma ode 
cheji. Mágipa ma eperá unuk'ári, iru chupiria k'awaaji. 34Iru k'aita wápleda, 
aceite vino ome p'uruji iru k'apia pua bimãi máik'aapa p'aru sorede beda 
ataji. Mápai ma eperá su—ak' binaji ichi burrode máik'aapa ateeji eperáará 
temaa ak'i p'anadamerá. 35Ai norema ma Samariadepemapa p'arat'a tau 
omé” ët'a atap'eda, teeji ma te chiparimaa máik'aapa mágaji: “Já eperá ak'i 
baparíiji mi cheru misa. Na p'arat'a awara faltaru pirá, mia paaitteeda” aji. 





"10.33 Judiorápa Samariadepemaará k'ira unuamaa iru p'lanapachida. “10.35 Maapai 
p'arat'a tau omé p'aapachida ewari omé mimiada pari. 

—¿K'áata k'isia bima? aji. ¿Ma Opeedepema chiságipa ma eperá ak'ijima 
ichi k'ap'ia ak'iparik'a? 

37 Ma Moisepa p'áda jarateeparipa p'anauji: 

—Chi chupiria k'awaadapa pajida aji. 

Mapai Jesupa mágaji: 

— Pia auk'a oopáde aji, chupiria chedeerámaa. 


Jesús Marta tede p'asianada 


38 Maap'eda ma ode Jesús waya wa nipaji Jerusalendee. Panaji puuru 
k'aipeede. Mama wéra t'ijarapatap'edaa Martapa iru auteebaiji ichi 
tede. 32Marta ipewéra María mama baji. Ichi Jesús biiri ik'aawa su-ak'i 
beeji ŭriit'ee irua jararu. 40 Mamida Marta ne-inaa audú oomaa beeji 
nek'opiittee Jesumaa máik'aapa chi k'0p'áyoorámaa. Mapa Jesús k'ait'a 
cheji máik'aapa mágaji: 

—Tachi Waibia, ¿pi-itee p'ua—e bik'á aji, mi ipewérapa mi k'aripa—e bi? 
Mia ne-inaa chok'ara iru bi ooittee. Mapa jaráji irua k'aripameraá. 

41 Mamida Jesupa p'anauji: 

—Marta, Marta, pi audú k'isia níbida aji, ne-inaa pi-ia oo k'iniapa. 


Apidaapa jarada—e pait'ee irua mága oonaamerá. 


Jesupa jarateeda it'aa ti k'awaadamerá 
(Mt 6.9-15; 7.7-11) 
1 1 1Ewari aba Jesús it'aa tí aupak'ári, k'0p'iyo abaapa mágaji: 
—Tachi Waibia, jaratéeji taipa it'aa tí k'awaadamerá, Juan 
Bautistapa chi k'op'iyoorámaa jarateedak'a. 
2Mápai Jesupa mágaji: 
—Pará it'aa tidak'ári, nága jaráti: 
Tachi Ak'Ore it'ari bi, 
pi tí awaraa tí k'áyaara pipiara bi. 
Eperáará bíji pichi jua ek'ari pichideerá p'aneedamera. 
[Óoji pichia k'inia bik'a na p'ek'au eujáde, it'ari ooparik'a.] 
Tai-ittee chik'o téeji ewari chaa k'odait'ee. 
Taipa p'ek'au k'achia oopata chupiria k'awáaji máik'aapa perdonáaji 
taipa perdonaapatak'a, awaraarápa taimaa ne-inaa k'achia 
oodak'ári. 
Tai k'achiade baaipináaji. 
Tai k'aripa atáji Netuara Poro Waibia juadeepa. 
5Ichiaba Jesupa mágaji: 
—K'isiadáma nágide. Parádepemapa k'op'ayo iru bai. Esapite pi wai 


iru temaa máik'aapa jarai: “K'9p'áyo, mi-it'ee pan Opee téeji, 6k'óp'áyo 

aba et'ewapai t'imiipa pacheda perá mi temái. Maarepida wëe bi teeit'ee 
k'omerá.” 7Mága p'asada paara, irua jara—e pai: “Mi ichiak'au bíji. Puerta 
jia iru bi. Mi warrará mi ome nama k'ãi p'anipi. Mapa p'irabai-eda 

a—e pai, pimaa ne-inaa teede.” 8Mia jara bi: Magi k'op'ayo p'irabai-e 
pirá ne-inaa teeit'ee pi ichi k'õp'ãyo pera, mágara p'irabaiitee waa iidi 
níbanaamerá. Teeit'ee ne-inaa jóma pia falta bi. 92Maperá mia nága 

jara bi. lidipatáati Tachi Ak'óremaa. Irua teeit'eepi. Jiripatáati. Irua 
k'awapiit'eepi. Eperápa puerta t'aide t'íparik'a, Ak'óremaa t'ipatáati. Irua 
pará K'aripait'eepi. 10Chi iidi bimaa Tachi Ak'órepa teepari; chi jiri bimaa 
Tachi Ak'õrepa k'awapipari máik'aapa chi tí bimaa ewapari. 

1 '¿Parádepema ak'órepa taama teeik'3 ichi warramaa, irua chik'o 
iidik'ári? 12Maa-e pirá, ¿tusóre teeik'á irumaa, ne-imi iidik'ári? 13¡Mága- 
epi! Pará, ne-inaa k'achia oopataará mida, páchi warrarámaa net'aa pia 
tee k'awa p'ani. Parápa mága ooruta pirá, iaudupiara páchi ittaripema 
Ak'õre Waibia ichi Jaure teeit'ee chi iidirutaarámaa! 


Jesús Netuara Poro Waibia jua ek'ari bida adap'edaa 
(Mt 12.22-30; Mr 3.20-27) 


14Ewari aba Jesupa netuara uchiapimaa baji eperá pedee atua bi 
k'ap'iadeepa. Ma netuara uchiak'ári, ma eperá pedee beeji. Mága 
unudak'ári, arii panadap'edaará ak'itrua para beeji. I5Mamida 
úk'uruurápa mágajida: 

—Beelzebú, Netuara Poro Waibia juapata jágá netuaraará uchiapiparida 
ajida. 

16Mápai awaraarápa Jesús imiatee k'inia p'anadap'edaa pera, iidijida 
ne-inaa oomerá Tachi Ak'orepapai oopari. Mága ooru pirá, k'awadayada 
ajida, Tachi Ak'óre juapa ooda. 17 Mamida Jesupa k'awaji achia k'isia p'ani. 
Mapa magaji: 

—P'uuru pidaarápa áchi auk'aará jéreruta pirá, waa araa 
p'anapataada-e pai. Achi itu jódaridaittee máik'aapa áchi te ári 
baibeeit'ee. 18Mága pik'a Netuara Poro Waibiapa ichi auk'aará jéreru 
pira, áchi itu jódaridai. Parápa jara p'anik'a mi Beelzebú eere bada paara, 
ichideerá jére-e pak'aji. 12Ma awara mága pada paara ¿k'ai juapa pará 
eere p'laniirápa netuaraará uchiapipatama? ¡Netuara juapa-epi! Achiata 
ak'ipipata pará pia k'isiada—e p'ani. 20Jódee mia netuaraará uchiapipari 
pirá Tachi Ak'óre Waibia juapa, jara k'inia bi frá Tachi Ak'óredeerá poro 
waibia nama bi. 

21”Eperá juataura bipa ichi te jiak'ári espada ome, k'isia bi apida 
t'iuda—e pai ichi net'aa chiade. 22Mamida eperá iru k'ayaara juataura bi 
cheru pirá máik'aapa iru p'oyaaru pirá, iru espada jári atai máik'aapa iru 
net'aa p'e atadari. Mi waibiara bi Netuara Poro Waibia k'iyaara. Mapa 
netuaraará mi jua choodak'aa. 

23'Eperá mi eere bi-e pira, mi k'ira unuamaa iru bi. Ichiaba mi 
K'aripa—e bi pirá awaraará Tachi Ak'õre jua ek'ari p'anapataadamera, 
eperáará áyaa pëipari mi ik'aawaapa. 


Netuara eperá k'ap'iade waya merátia bada 
(Mt 12.43-45) 


24 —Fperá k'ap'iadeepa netuara uchiapidak'ári, mágipa jiri nipapari 
eujá p'üasaa sama fiittee. Mamida unu-e pak'ári, kisiapari: “Waya 
merátianaittee ma eperá k'ap'iade, mi naaweda badamái.” 25Chek'ári, 
unu chepari ma eperá k'ap'ia pi-ia bi; te barrep'eda, siip'eda pi-ia bik'a. 
26Mága unuk'ári, jirinapari awaraa netuara siete k'achiara ichi k'ayaara 
máik'aapa ma eperá k'ap'iade merátia chepata. Mágá ma eperá audupiara 
K'achiade beeit'ee naaweda bada k'áyaara. 

Waara t'ári oía p'aniirá 

27 Jesupa mágá pedeemaa bide arii p'anadap'edaarádepema wérapa 
magaji: 

—¡T'ári ola bapari pi nawe, chi pi toda máik'aapa warida! 

28 Jesupa p'anauji: 

— ¡Ma k'áyaara t'ári o-1ara bapari chi Tachi Ak'óre pedee úrip'eda, 
ooparipa ma jara bik'a! 


Ne-inaa eperáarápa p'oyaa oodak'aa unu k'inia p'anadap'edaa 
(Mt 12.38-42; Mr 8.12) 


29Mágá pedee bide eperáará cho-k'ara chepachida iru ik'aawa 
seedarutamaa. Mápai ichia jaramaa beeji áramaa: 

—Pará irapemaará t'ári k'achia-idaa p'anida aji. lidipata mia oomerá 
ne-inaa eperáarápa p'loyaa oodak'aa áchi juadoopa. Mamída Tachi 
Ak'õrepa ooit'tee chonaaráweda Jonás ome oodak'a. 30Tachi Ak'órepa 
Jonás péidak'a Nínive puurudepemaarámaa ichi pedee jaramerá, mága 
pik'a mi, chi Eperá Ak'óre Truadepema péiji ichi pedee jaramerá 
pará irapemaarámaa. 31 Tachi Ak'óre ewari waibia ewate irua pará 
irapemaarápa oopatap'edaa ak'ik'ári jaraittee pia wa k'achia, Reina 
Sur Eerepemapa pará imiateeit'ee Tachi Ak'órepa k'achiadee péimeraá. 
Chonaaráweda ma reina t'imiipa cheji Rey Salomón k'isia k'awaa bi 
pedee úíride. Mamida nama bi aba waibiara bi Salomón k'áyaara. 32Ma 
ewate ichiaba Nínive p'uuru pidaarápa pará trapemaará imiateedait'ee, 
Tachi Ak'órepa pará k'achiadee péimerá. Chonaaráweda Tachi Ak'órepa 
Jonás péik'ári Nínive pidaarámaa, árapa p'ek'au k'achia oopatap'edaa 
oo amaa wájida. Mamida pará frapemaarápa p'ek'au k'achia oopata 
oo amaada-e, aba Jonás k'áyaara waibiara bipa jara cheji mida mága 
oodamerá. 

Jesupa tachi taude jarateeda 
(Mt 5.15; 6.22-23) 


33—Lampara k'oodak'aa mera bidait'ee ne-inaa ek'ari. Ma k'áyaara 
k'oodak'ári, ne—inaa iri it'í ata bipata, jóma te jade p'aniirapa idaa 
unudamerá. 34Tachi tau lamparak'a idaa pik'a bi tachi k'ap'ia-it'ee. Pichi 
tau pia bak'ári, k'ap'ia jomaweda idaa pik'a bide bait'ee. Mamida pichi tau 
k'achia bi pirá, k'ap'ia jomaweda p'áriu pik'a bide bait'ee. 35K'irak'aupai 
pi ídaa pik'a bi p'áriu pik'a padarii. Pia jarait'eera, k'Trak'aupai k'isiai 
pia Tachi Ak'ore wáara k'awa bi, mi üraade ijáa—e bi mida. 36Mi úiraade 
ijáa bi k'aurepa pi k'ap'ia jóomaweda ídaa pik'a bide bi pirá, Tachi Ak'õre 
wáara k'await'ee, lámpara uruade ne-inaa pia unupatak'a. 


Jesupa jarada fariseorámaa 
máik'aapa Moisepa p'áda jarateepataarámaa 
(Mt 23.1-36; Mr 12.38-40; Lc 20.45-47) 


37 Jesús pedee aupak'ári, fariseo abaapa jaraji ichi ome wámerá ichi 
temaa nek'ode. Ma tede t'íup'eda, Jesús mesade su—ak'i beeji. 38Ma 
fariseo p'era pik'a baji Jesupa ichi jua sii-e pada perá nek'oi naaweda, 
fariseorápa oopatak'a. 32 Mamida Jesupa mágaji: 

—Pará fariseorápa vaso máik'aapa p'arat'u taawaik'a eere pi-ia siipatada 
aji. Mamida magi edajáde ipuru bi ne-inaa k'achiapa, pará t'ári k'achia 
p'anadairá. Chiara net'aa chiapata máik'aapa chíara k'úrapata. 40iPará 
k'isia k'awada-ee p'ani! ¿K'awada—e p'anik'á chi pará k'ap'ia oodapa 
para t'ári ichiaba ooda? 41 Eperáará chupiria k'awáati máik'aapa t'áripa 
áchimaa ne-inaa téeti. Mápaipi Tachi Ak'orepa pará pia ak'ipariit'ee. 

42—¡Aai, Tachi Ak'orepa pará fariseorá k'achiadee péiit'ee! Tachi Ak'ore— 
it'ee nágee aliño awara bipata: menta, ruda, awaraa ne-inaa k'arra 
ome; magi diezdepema chaa, aba. Mamida pará-ittee p'ua—e bi ne-inaa 
oodait'ee Ak'órepa oopi bik'a, iru k'inia iru panadairá. Mágata oodaipia 
bi parápa ne-inaa oopata ome. 

43"¡Aai, Tachi Ak'õrepa pará fariseorá k'achiadee péiit'ee! Tachi Ak'ore 
Úraa jarateepata tede p'anadak'ári, su-ak'i beepari pipiara bide su-ak'i 
p'aneepata, k'inia p'anapata pera eperáarápa pará ak'idamerá áchi 
waibiarák'a. Ma awara calle jade nipadak'ári, k'inia p'anapata jomaarápa 
parámaa saludaadamerá, áchi poro waibiará ome oopatak'a. 

44¡Aai, Tachi Ak'orepa pará k'achiadee péiit'ee! Eperáará pariatua 
jáira Tri tiapata, k'awada-ee aide eperá piuda bi. Pará ma jáirák'ata p'ani, 
pachi t'áride k'isia k'achia iru p'anadairá. 

45 Mápai Moisepa p'áda jarateeparipa mágaji: 

—Tachi Jarateepari, pia ma pedee jarak'ári, ichiaba taimaa ik'achia jara 
bida aji. 

46 Mamida Jesupa mágaji: 

—iAai, Tachi Ak'órepa pará Moisepa p'áda jarateepataará ichiaba 
k'achiadee pëiit'ee! Eperáarámaa audú ne-inaa chok'ara oopipata tachi 
chonaarápa chonaaráweda oopatap'edaak'a. Mamida árapa ma jóma 
p'oyaa ooda-e pak'ári parapa jarapatak'a, maarepida k'aripada-e. 

47'¡Aai, Tachi Ak'orepa pará k'achiadee péiit'ee! Pi-ia oopata 
chonaaráwedapema Ak'óre pedee jarapataará iadap'edaamái, eperáarápa 
ara k'irápadamerá. iMamida pará chonaarápata ara peek'oojida! 
48Parápa mága oodak'ári, ak'ipipata auk'a ook'ajida páchi chonaarápa 
oodap'edaak'a, pará trapemaarápa auk'a úridaamaa p'anapata pera 
Ak'óre pedee jarapataarápa jara p'ani. Achia ma Ak'úre pedee jarapataará 
peek'oojida máik'aapa parápa mágiirá iadap'edaamái pi-ia oopata. 

49'Mapa Tachi Ak'órepa na k'isia k'awaa pedee jaraji: “Mi pedee 
jarapataará péiit'eeda aji, mi úraa jarateepataará ome. Mamída úk'uru 
peedait'ee; jõdee awaraará jiridaittee miapidait'ee.” 50Pará chonaarápa 
mága oopachida. Ak'óre pedee jarapataará peepachida. Mapera irá 
Tachi Ak'õrepa pará k'achia ooit'ee. 51 Na eujá oodak'áriipa iru pedee 
jarapataará peepata; Abeldeepa Zacarías parumaa. Ma Zacarías peejida 
Tachi Ak'õre tede, te tíupata altarmái esajíak'a. Maperápi mia jara bi: 
Tachi Ak'orepa frapemaará k'achia ooit'ee ma oopatap'edaa pari. 

52>¡Aai, Tachi Ak'órepa pará Moisepa p'áda jarateepataará k'achiadee 
péiittee! Eperáarápa llave iru p'anapatak'a puerta ewadait'ee, mága pik'a 
parápa Tachi Ak'óre Úraa iru p'anapata. Mamida ma üraade jara bi 
awaraarámaa k'awapidaamaa p'ani. K'iniadak'aa awaraarápa ma pedee 
úridamerá máik'aapa oodamerá irua jara bika. 

53-54 Jesupa ma jóma jarap'leda, ma Moisepa pada jarateepataará máik'aapa 
fariseorá k'iraudachida. lidida chok'ara iidi p'aneejida iru k'achiade baaipidai 
jíak'aapa irua p'anauda k'aurepa. Mamíida ployaa imiateeda-e paji. 


Jesupa úraada fariseorák'a p'ananaadamerá 


1 ) 1 Jesús at'ári mama bide eperáará audupiara see niba cheji iru 
badamái. Audú cho-k'ara* níbada pera, awaraará biiri iri paara 

tiak'oo wápachida. Mápai Jesupa jarateemaa beeji chi k'0p'iyoorámaa: 

—K'irak'aupai fariseorá levadura ome; pia jarait'eera, áchia jarateepata 
ome. Jarateepatada apata Tachi Ak'órepa k'inia bi eperáarápa oodamerá. 
Mamida achia mága oodak'aa, t'ári k'achia p'anadairá. 2Tachi Ak'órepa 
achi k'isia t'áridepai k'awaapiittee máik'aapa achia ne-inaa mera oopata 
unupiittee. 3Wáara ne-inaa jóomaweda parápa mera jarapata irua tau 
taawa k'awaapiit'ee. Páchi puerta jtadap'eda pedee mera jaradap'edaa 
paara tau taawa k'awaapiit'ee terraza iriipa biaruk'a. 





*12.1 Griego pedeede: miles y miles. 

K'aita waaweedaipia bi 
(Mt 10.26-31) 

4—Michi k'op'ayoora, mia nága jara bi. Waaweenáati pará jiri p'aniirá 
peedait'ee, árapa pará p'oyaa atuapida—e pera tok'arradee. 5Jarait'ee 
k'aita waaweedaipia bi. Tachi Ak'õre waawéeti iruata tachi piupii pera 
máik'aapa atuapii pera. Wáara iruta waaweedaipia bi. 

6'¿Netopata—-ek'á ipana chak'e joisomaa p'arat'a tau omee pari? 
Eperáarápa mága oopata ipana chak'e mak'iara vale—e bi jíak'aapa. 
Mamida Tachi Ak'órepa ma ipana chak'eerá pia ak'ipari. 7Pará jida mágá 
ak'ipari. Pará puda paara irua juasia iru bi. Mapa waaweenáati, Tachi 
Ak'órepa pará k'iniara iru bapari pera ipanaará k'iyaara. 


Jesucristode ijáapatada apataará awaraará k'irapite 
(Mt 10.32-33; 10.19-20; 12.32) 


8—Mia nága jara bi. Eperápa tau taawa jararu pirá ichi Jesucristode 
ijáapari, mi, chi Eperá Ak'óre Truadepemapa pida jarait'ee: “Magi mere” 
Tachi Ak'ore angeleerá k'irapite. 2Mamída eperápa meraru pirá mide 
ijáapari, mágara mia pida merait'ee. “Magi mére—eda” ait'ee Tachi Ak'óre 
angeleerá k'irapite. 

10”Tachi Ak'órepa eperáarápa p'ek'au k'achia oopata wépapik'ári, 
weépapii achia ik'achia jarapata paara Eperá Ak'óre Truadepema apite. 
Mamida ik'achia jararuta pirá iru Jaure apite, mágee p'ek'au k'achia 
wépapi-e pait'ee. 

11”Pará mide ijáapata k'aurepa eperáarápa pará ateedak'ári Ak'óre Úraa 
jarateepata tede maa-e pirá charraarámaa máik'aapa poro waibiarámaa 
imiateedait'ee, k'isianáati saga p'anaudaitlee maa-e pirá k'iata jaradait'ee. 
12Máirá k'irapite panadak'ári máik'aapa pedeedait'ee pak'ári, Tachi Ak'óre 
Jaurepa jarateeit'ee, panau k'awaadamerá. 


Jesupa nepirida p'arat'a paraa bi, k'isia k'awa-ee bide 


13See nibadadepema abaapa Jesumaa mágaji: 

—Tachi Jarateepari, jaráji mi ipemamaa tai ak'õrepa net'aa béida 
tioomerá mi ome. 

14 Jesupa p'anauji: 

—K'óp'áyo, ¿k'aipa mi bijima aji, pará charrak'a mága jaramerá? 

I5Ichiaba mágaji: 

—K'irak'aupai net'aa kadai. Eperáará t'ári o-ía p'anadak'aa net'aara p'e 
iru p'anadairá. 

16Mápai Jesupa nága nepiriji jarateeittee ma ettewa jaradade: 

'Eperá plarat'ara bi bapachi. Ne-uu waibia iru bada pera, net'atau waibia 
ewapachi. 17Mapa k'ísia beeji: “¿K'iata ooyama? aji. Te wee bi michi 

net'atau jóomaweda iait'ee.” 18 Mapai ma p'arat'ara bipa k'isia ataji. “K'awa 
bida aji, k'áata ooit'ee. Mi net'atau iapata te wãrait'ee máik'aapa awaraa 
te waibiara oo atait'ee. Mágá michi net'atau net'aa iru bi ome, jóomaweda 
iayada aji, ma tede. 19Maapai mia jarai michi t'áridepai: Mia net'aara iru 
bi. Nágí ome año chok'ara pia bapariit'ee. frá fiittee, nek'oit'ee, ne-inaa 
toitee máik'aapa o-ía bapariit'eeda' aji.” 220 Mamida ma p'larat'ara bipa mága 
k'isia bide Tachi Ak'órepa irumaa mágaji: “¡Pi k'isia k'awa-ee bi! Idi weda 
p'árik'ua pi piut'ee. Maap'eda, ¿k'aipa ataitteema aji, pia net'aara ia iru bi?” 
21 Ma nepiri aupak'ári, Jesupa mágaji: 

—Magá uchiait'eeda aji, eperápa net'aara p'e atak'ári ichi-it'ee, Tachi 

Ak'orede ijáa—ee. 


Tachi Ak'órepa chi warrará pia ak'ipari 
(Mt 6.25-34) 


22Maap'eda Jesupa mágaji chi k'9p'iyoorámaa: 

—Mia jara bi: K'isia jonanáati k'ãata k'odaittee mágá chok'ai 
p'anadait'ee. Ichiaba k'isianáati saga p'aru atadait'ee. 23Tachi Ak'órepa 
tachi chok'ai p'anapipari. Iruata tachimaa chik'o teeittee. Ma awara irua 
tachi k'ap'ia ooda pera, tachimaa p'aru teeit'ee. 24Pichá, ak'íti já ipanaará. 
Achia net'atau uudak'aa, ewadak'aa máik'aapa ia bidak'aa chi net'atau 
iapatamái. Mamíida Tachi Ak'órepa ne—inaa teepari k'odamera. ¡Iru-ittee 
pará pipiara p'ani ipanaará k'áyaara! 25 Eperá audú k'isia níbipa hora aba 
pida waa chok'ai ba-e pai. 26Ma ne-inaa ma-ári p'oyaa oodak'aa pira, 
¿sáap'eda k'isia jónima awaraa ne-inaa p'oyaa ooda-e p'anadak'ári? 

27'Ak'íti saga nep'ono waripata. Mimiadak'aa máik'aapa p'aru k'adak'aa 
mágá pi-ia p'anadait'ee. Mamida mia jara bi: Rey Salomonpa p'arat'ara, 
net'aa pia iru bapachi mida, iru p'aru piara j bak'ári, eperáarápa iru 
pi-iara unuda-e paji nágí nep'ono k'áyaara. 28Tachi Ak'órepa na p'üajara 
pia t'onopipari. Idi wari wa. Mamída nu uratidaik'ári, tipitaude paa 
jOdariit'ee. Tachi Ak'órepa maga pia ak'i bi pirá nep'ono púajara t'áide 
níbi, audupiara pará ak'i bapariit'ee, at'ári irude mak'iara ijáada-e p'ani 
mida. 29Tachi Ak'drepa mágá ichia ooda pia ak'i bapari pera, k'isia 
jOnanáati jiridait'ee ne-inaa k'odait'tee maa-e pirá ne-inaa todait'ee. 
30 Mága k'isiapata na p'ek'au eujádepema ijáadak'aa beerápa. Mamida 
parápata ittaripema Ak'óre Waibia iru p'ani. Irua k'awa bi ne-inaa parápa 
falta p'ani. 31 Maperápi jiríti p'anapataadait'ee iru jua ek'ari. Maga ooruta 
pirá, ma ne-inaa jóma iru p'anadait'ee. 


Haripema ne-inaa pia 
(Mt 6.19-21) 
32 —K'9p'áyoorá, pará michi ovejaarák'a p'ani. Mapa waaweenáati. 
Pará chok'ara—ee p'ani. Mamida Tachi Ak'órepa pará k'inia iru bi. Mapa 

pará biji ichi jua ek'ari, ichideerá p'aneedamerá. 33 Mapera parápa 

net'aa iru p'ani netok'óoti máik'aapa chupiria beerámaa téeti. Na p'ek'au 
eujádepema muchila atadai k'áyaara, óoti Tachi Ak'9repa k'inia bik'a. 
Magá atadai it'aripema ne-inaa, sore pak'aa. Ma ne-inaa pi-ia bimái 
nechiapataará p'loyaa tíudak'aa máik'aapa polillapa p'oyaa áridak'aa. 
34Na p'ek'au eujádepema ne-inaa pia audú ata k'inia bak'ári, pi t'ári araa 
bait'ee ma ne-inaa ome. Jódee it'aripema ne-inaa pia audú ata k'inia 
bak'ári, pi t'ári araa bait'ee magi ne-inaa ome. 


Jesupa jarateeda 
ijáapataará poro waibia waya cheit'ee ewatede 


35—Mi pará poro waibia pera, mi waya cheit'ee nidaipia bi, 
mimiapataarápa p'aru jidap'eda lámpara k'oopatak'a áchi chipari cheru 
misa. 36Mimiapataarápa nipatak'a chipari teedaa cheru misa miak'iipata 
fiesta oop'leda, puerta ewadait'ee iru tik'ári, mága pik'a pará nidaipia bi 
pará poro waibia cheit'ee ewate. 37Ma mimiapataará chiparipa ara pia 
ak'ipariittee, chok'ai p'anaruta pirá iru pachek'ári. Mia jara bi: Irua ara 
mágá unuk'ári, jaraittee su-ak'i p'aneedamerá mesade, ichia áchimaa 
chik'o teeru misa. 38Ichia ma mimiapataará pia ak'ipariittee mágá chok'ai 
p'anadak'ári, ichi esapite maa—e pirá idatipodopa cheru pijida. 32Mamida 
nága k'awáati parápa. Te chiparipa k'awa bada paara nechiapari cheit'ee 
hora ichi net'aa chia atait'ee, chok'ai bak'aji ma nechiapari ichi tede 
tiupiamaapa. 40Magá pará jida chok'ai pik'a p'anadaipia bi, atu p'anide 
mi, chi Eperá Ak'ore Truadepema, cheit'ee pera. 


Mimiapari pia mimiapari k'achia ome 
(Mt 24.45-51; Mr 13.34-37) 


41 Pedropa Jesumaa iidiji: 

—Tachi Waibia, ¿ma pedee nepirijik'á aji, tai-ittee aupai, wa 
jómaará-itlee? 

42 Jesupa nága nepiriji: ¿Ságá baparima aji, mimiapataará poro waibia 
pia? Mágipa k'isia k'awaa oopari chiparipa oopi bik'a. Pia ak'ipari 
chipari net'aa atabéida ichi juade máik'aapa chiparimaa nek'opip'eda, 
mimiapataarámaa chik'o tawapari. 430-ía bapari chipari pachek'ári, 
ichi mimiamaa unu chepari pera. 44Mia wáarata jararu. Chiparipa 
mága unu chek'ári, jóma ichia net'aa iru bi biittee ma mimiapari jua 
ek'ari ak'i bamerá. 45Mamída ma mimiapari t'ári k'achia bi pirá, naga 
k'isiai: “Taaráit'ee mi chipari.” Mapa apemaará mimiapataará wimaa 
beei máik'aapa tomaa beei, nek'omaa beei toyaa beerá ome. 46Mamida 
ma mimiapari k'achia atu bide, chi te chipari pacheit'ee. Mápai irua 
ooda k'awaa atak'ári, iru miapiittee máik'aapa áyaa péit'aaittee awaraa 
ijáadak'aa beerá chupiria chitoonimaa. 

47”Mimiaparipa k'awaak'ári chiparipa oopi bi, mamida chipari ni-e 
maik'aapa oo-e irua k'inia bik'a, chiparipa ma mimiapari wima chok'ara 
wipiit'ee. 48Mamida mimiaparipa mágee ne-inaa k'achia ooru pirá 
k'awa—eeta, mak'iara wipi-e pait'ee. Tachi Ak'órepa eperámaa k'isia 
k'awaapik'ári ne-inaa oo k'awaamera, k'inia bi ma eperápa mága oomerá, 
ma ne-inaa chaaree bi mida. Ma awara eperáará bik'ári ma eperá jua 
ek'ari, k'inia bi irua ára pia ak'i bapariimerá, chaaree bi mida. 


Jesús k'aurepa tachi ëreerã ome t'ári auk'a p'anada-e pait'ee 
(Mt 10.34-36) 

49 —Mi cheji na p'ek'au eujádee t'ipitauk'a k'oode, aide ijáadak'aa 
beerá miapiit'ee. ¡Mága oo aupada paara, mi o-ía bak'aji! 50 Mamida 
ai naaweda mimaa ne-inaa k'achia p'asait'ee. Chupiria níbaittee mága 
parumaa. 51 ¿Parápa k'isia p'anik'á mi cheji eperáará k'iiwee p'anapide? 
Mága-e. K'isia awara—awaraa papideta cheji. 52Idideepa te pidaará 
joisomaadepema Opeerápa mide ijáadait'ee; jóodee omeerápa ijáada-e 
pait'ee. Maa-e pirá omeerápa ijáadait'ee; jódee Opeerápa ijáada-e pait'ee. 
Mi K'aurepa t'ári auk'a p'anada-e pait'ee. 53 Ak'ore t'ári auk'a ba-e pait'ee 
chi warra ome maa-e pirá chi warra t'ári auk'a ba-e pait'ee chi ak'ore 
ome. Nawe t'ári auk'a ba-e pait'ee chi k'au ome maa-e pirá chi k'au t'ári 
auk'a ba-e pait'ee chi nawe ome. P'ak'óre t'ári auk'a ba-e pait'ee chi áigu 
ome maa-e pirá chi áigu t'ári auk'a ba-e pait'ee chi p'ák'óre ome. 


Ewari k'awa p'aniirá 
(Mt 16.1-4; Mr 8.11-13) 
54 Jesupa ichiaba mágaji eperáará arii panadap'edaarámaa: 

—Parápa unudak'ári jiarara uchiaruta ak'orejiru baaipari eere, jarapata 
K'oi cheit'ee. Maga p'asapari parapa jarapatak'a. 55Ichiaba náu p'uak'ári 
sur eereepa, jarapata wasia níbait'ee. Maga p'asapari. 56¡K'isia atua 
p'laniirá! Parápa mágá paja máik'aapa eujá ak'i p'anipa eu k'achia wa eu 
pia k'awa p'ani pirá, ¿sáapleda ne-inaa mia oomaa bi k'awada-e p'anima? 
aji. 


T'ári auk'a p'anapataadaipia bi 
(Mt 5.25-26) 


57”Mia oo bi máik'aapa jaratee bi ak'fti k'awaadait'ee Tachi Ak'drepa 
oopi bi wa maga—e. Mápai pará t'ári auk'a biti iru ome. 58Eperá nepira 
iru bi pirá pi ome máik'aapa pi charramaa atee k'inia bi pirá, wai 
naaweda t'ári pia pedeeipia bi iru ome t'ári auk'a bidaittee. Maa—e pirá 
charra k'irapite panadak'ári, mágipa pi ata biijtapataará juade carcelde 
ti níbinadamerá. 59 Mia wáarata jararu. Mamáik'aapa uchia-e pai plaratia 
jómaweda p'aa-emaa. 

P'ek'au k'achia oo amaadaipia bi 
1 3 1Maapai eperáará ük'uru wájida Jesús ak'ide. Nepirijida Pilatopa 
Galilea eujadepema imik'Iraará peepida, árapa p'aareerámaa 

ne—animalaará peepidap'eda, paapidak'ári. Mágá ma eperáará waa p'oira 
beeji ma ne-animalaará waa ome. 2Mága úrip'eda, Jesupa mágaji: 

—¿Parápa k'isia p'anik'á aji, Tachi Ak'órepa mága p'asapiji ma Galilea 
eujádepemaarápa p'ek'au k'achiara oodap'edaa pera ma eujidepemaará 
awaraará k'iyaara? 3Mága-e. Mamída páchia p'ek'au k'achia oopata oo 
amaada-e pira, ichiaba piudait'tee. +Mága-e pirá ¿k'isia p'anik'á dieciocho 
piudap'edaará Siloé torre teek'ári, mágá piujida ne-inaa k'achiara 
oopachida pera awaraa Jerusalendepemaará k'iyaara? 5Mága-e. Mamida 
páchia p'ek'au k'achia oopata oo amaada-e pirá, ichiaba piudait'ee. 


Jesupa nepirida higuera biiride 
6Mápai Jesupa nága nepiriji jarateeit'ee: 

—FEperápa higuera biiri uu iru baji ichi uva k'aide. Ewari aba ak'inaji, 
higojó chau bi jiak'aapa. Mamida chau-ee baji. 7Mapa jaraji eperá chi 
ne-uu ak'i baparimaa: “Año Ópee iru bida aji, higojó jiri che bi nama. 
Mamída unuk'aada aji. T'iap'ettaapáde aji. ¿K'iare-it'ee ichi k'inia jama 
baini bayama aji, eujá jamaa?” 8 Mamída ma eujá ak'iparipa p'anauji: 

“Señor, ichiak'au bipáde aji, na año aupai. Yooro p'oirait'ee ujára ome 
máik'aapa arii p'e binait'eeda aji. 2Mága ook'ári, ¿chau-e paik'á? aji. Mata 
chau-e pirá, tiap'et'aaitteeda” aji. 


Jesupa wéra eburuk'uk'ua bada jipada 


10Ewari aba tipata ewate Jesupa jarateemaa baji Tachi Ak'óre Úraa 
jarateepata tede. 11Mama baji wéra dieciocho años k'ayaa bi. Netuarapa 
ma wēra eburuk'uk'uapiji. Mapa jip'a p'oyaa baini beek'aa paji. 12Jesupa 
ma wéra unu atak'ári, tí ataji máik'aapa mágaji: 

—Weéra, pi jipa bida aji. 

13Mápai ichi jua biji ma wēra ek'arra iri. Aramata jip'a baini beeji 
máik'aapa Ak'óremaa it'aa t'ímaa beeji o-Tapa. 14Mamída ma Ak'úre 
Úraa jarateepata tedepema poro waibia k'iraudachi, fipata ewate Jesupa 
jipattaada pera. Mapa eperáarámaa mágaji: 

—Ewari seis paraada aji, mimiadait'ee. Chedapáde aji, mágí ewate 
jipapide. fipata ewate chenaadapáde aji. 

15Mápai Tachi Waibiapa p'anauji: 

—i¡Mamíida parápa paara oodak'aa páchia jarateepatak'a! ilipata ewate 
ichiaba mimiapata! ¿fipata ewate páchi p'ak'a maa—e pirá burro érapata—ek'á 
aji, ateedaitlee pania topide? 16Na wēra Abrahamdeepa uchiada Satanapa 
dieciocho años k'ayaa iru baji. ¿fipata ewate ployaa jipaik'araa baji-ek'ã? aji. 

17 Jesupa mága jarak'ári, ichi k'ira unuamaa iru p'anadap'edaará k'ira 
nejasia p'aneejida eperáara k'irapite. Mamída arii p'anadap'edaará oía 
para baji Jesupa ne-inaa pia ooda k'aurepa. 


Mostaza taude nepirida 
(Mt 13.31-32; Mr 4.30-32) 


18 Jesupa ichiaba awaraa nepiriji jarateeitlee: 

—¿K'áarek'a bima aji, Tachi Ak'órepa eperaara ichi jua ek'ari bik'ári, 
ichideerá p'aneedamerá? ¿K'áare ome auk'a bima? aji. 12Mostaza tau 
pisi kedéek'ata bida aji, eperápa uuda ichi te áuk'idaa. Wari wápachi 
pak'uruk'a níbeerumaa. Waibia níbeek'ari, chi jua t'aide ipanaará chepata 
Tidait'ee. 


Levadurade nepirida 
(Mt 13.33) 


20Ichiaba Jesupa nága nepiriji jarateeit'ee: 

—¿K'áarek'a bima aji, Tachi Ak'órepa eperáará ichi jua ek'ari bik'ári, 
ichideerá p'aneedamerá? 21 Weérapa levadura p'oiraparik'a bi harina 
waibia ome, pan masa pia warimerá. 


Tachi Ak'óre truadee wáit'ee puerta p'irup'ee pik'a bi 
(Mt 7.13-14, 21-23) 


22 Jerusalén ode wádade Jesupa jarateeji p'uuru bee chaa máik'aapa ai 
ik'aawa eperáará p'anapatamái. 23 Maapai eperápa iidiji: 

—Tachi Waibia, ¿eperáará chok'ara-ee Ak'õre eujádee wádait'eek'á? aji. 

Jesupa p'anauji: 

24— Tachi Ak'óre truadee wáit'ee puerta p'irup'ee bide t'iupaták'ata 
bi. Mia jara bi: Eperáará chok'ara wa k'inia p'anadait'ee Tachi Ak'óre 
truadee. Mamida ployaa wáda-e pait'ee. 25Te chipari p'irabaip'eda, ichi 
puerta jia níbiparik'a, mága pik'a ewari cherude mi, pará poro waibiapa 
Ak'óre truadepema puertak'a bi jíaittee. Mápai pará taawa p'aniirápa 
mágadait'ee: “Tachi Waibia, ewapáde adait'ee tai t'íudait'ee.” Mamída 
mia p'anaut'ee: “Mia pará k'awa—e bi. Mapa pará tíupi-e pait'ee. Pará 
michideerá-eda ait'ee.” 26Mápai parapa jara p'aneedait'ee: “Tai pi ome 
nek'opachida máik'aapa ne-inaa topachida. Tai p'uuru jáde pia jaratee 
nipapachida” adait'ee. 27 Mamida mia p'anaut'ee: “¿Mia jara—e pajik'á pará 
michideerá-e? iAyaa wati mi ik'aawaapa, ne-inaa k'achia oopataará!” 
28 Parápa unudak'ári Abraham, Isaac, Jacob, jomaweda Ak'óre pedee 
jarapataará ome Tachi Ak'óre truade, k'awaadait'ee pará taawa p'ani. 
Mapai jéedait'ee máik'aapa páchi k'ida kierrkierree para bait'ee p'uapa. 
29 Eperaara chedait'ee norte eereepa, sur eereepa, ak'9rejiru uchiapari 
eereepa máik'aapa ak'Orejiru baaipari eereepa. Máiráta su-ak'i p'ana 

chedait'ee nek'ode Tachi Ak'óre ome ichi truade. 30Maapai chi irapema 
ek'ariara beerá Tachi Ak'órepa waibiara papiit'ee. Jódee trapema 
waibiara beerá irua ek'ariara papiit'ee. 


Jesús jéeda Jerusalén p'uuru pidaará pari 
(Mt 23.37-39) 


31 Mápai fariseorá úk'uru chejida máik'aapa mágajida Jesumaa: 

—Wáji namáik'aapa, Herodepa pi peet'aa k'inia bairá. 

32Trua p'anauji: 

—Wáti jarade já ik'awaa bimaa: “Idi máik'aapa nu uchiapik'ooit'ee 
netuara merátia bee eperáará k'ap'tadeepa máik'aapa k'ayaa beerá 
jipak'ooit'tee. Maap'eda nunorema parumaa aupait'ee.” 33Mamída idi, nu 
máik'aapa nunorema ichita wáittee michi ode, pia-e bairá Ak'óre pedee 
jarapari Jerusalén p'uurudeepa taawa piumerá. 

34”¡Jerusalén, Jerusalén, pidepemaarápa Tachi Ak'óre pedee 
jarapataará peepata máik'aapa irua péida eperáará máupa bat'a peepata! 
At'apai mia pidepemaará araa pee k'inia bapachi, et'erre wérapa chi 
chak'eerá p'e ataparik'a ichi isia ek'ari. Mamida parapa k'iniada-e paji. 
35 ¡ÚUríti!l ¡Páchi te ituaba beeit'ee, Tachi Ak'órepa pará waa ak'i-e pait'ee 
perá! Mia jara bi: Parápa mi waa unuda-e pait'ee ewari cherude nága 
jararutamaa: 

“¡Tachi Ak'órepa ichia péida ichita pia ak'i bapariittee!” (Sal 118.26) 


Jesupa eperá k'ap'ia ooro bada jipada 


1 1 Ewari aba fipata ewate Jesús waji nek'ode fariseorá poro waibia 
temaa. Mama bide awaraa fariseorápa iru ak'i p'anajida, imiatee 

k'inia p'anadap'edaa perá. 2Mama ichiaba baji eperá aba k'ap'ia ooro 
Moisepa p'áda jarateepataarámaa máik'aapa fariseorámaa: 

— ¿fipata ewate k'ayaa bi jipaipia bik'á aji, maa—e pirá jipaik'araa bi? 

4Mamida áchi k'up'ee para beeji. Mápai irua chi k'ayaa bi jita atap'eda, 
jipat'aaji máik'aapa jaraji wámerá. 5Mápai fariseorámaa mágaji: 

—Pichi warra maa-e pirá p'ak'a toidú padarida paara, ¿isapai jitana-e 
pak'ajik'á aji, fipata ewate mida? 

6 Mamída maarepida p'anauda-e paji. 

Eperáara miak'áipata fiesta oode ti péida 

7 Jesupa unuk'ári ma fariseopa awaraará t'i péida su-ak'i p'aneeruta su- 
ak'i beepari piara bide, nága nepiriji jarateeit'ee: 

8 —Eperápa pi tí péik'ári miak'áipata fiesta oode, su-ak'i beenáaji 
su-ak'i beepari piara bide, eperá pi k'áyaara waibiara bi t'ée chei pera. 
9Magara chi t'ídapa pimaa mágai: “Téeji pi su-ak'i beepari na eperámaa.” 

Mapai pi k'ira nejasia bai máik'aapa su-ak'i banai su-ak'i beepari 
t'imipiara bide. 10Ma k'áyaara pi t'i péidak'ári, su-ak'i banáji su-ak'i 
beepari t'imiara bide, pi t'idapa mága chemerá: “K'op'ayo, su-ak'i ba 
chéji su-ak'i beepari piara bide.” Magara pi o-la su-ak'i banai apemaará 
waawí mesade. 11 Tachi Ak'órepa chi waibiara pa Kk'inia bi ek'ariara 
papiit'lee. Jódee chi audua—ee bi waibiara papiit'ee. 

12Ichiaba Jesupa mágaji ma fariseorá poro waibiamaa: 

—Eperáará tí peik'ári nek'o chedamerá pichi temaa, t'f péináaji pichi 
k'op'ayoora, ipemaará, éreerá, wa pi te K'ait'a p'ani p'arat'ara beerá, ma pari 
árapa ichiaba pi tídai pera nek'ode áchi temaa. 13 Ma k'áyaara fiesta ook'ári, 
tí péipia bi chupiria chedeerá, ployaa t'ia—ee beeraá, biiri nik'anik'aa beerá 
máik'aapa tau p'áriu beerá. 14Mágá o-ia bait'ee, ma pari árapa ne-inaa 
oodaitlee wee p'anadairá. Ma awara ma pari Tachi Ak'órepa pimaa ne-inaa 
pia ooit'ee, ichia pia ak'i biirá jai-idaadap'eda p'irabairuta ewate. 


Nek'opata fiesta waibiade nepirida 
(Mt 22.1-10) 


15Mága úrik'ári, ma mesade su-ak'i p'anadap'edaadepema abaapa 
mágaji Jesumaa: 

—iO-Ta bait'eepi chi nek'oru nek'opata waibiade Ak'óre truade! 

16Mápai Jesupa nága nepiriji jarateeit'ee: 

—Eperápa chik'o waibia joopiji máik'aapa eperáará chok'ara t'i 
péiji. 17Chik'o aupa nibak'ari, pëiji chi chok'apari jarade ma t'í péida 
eperáarámaa: “Cheti, jõma aupa jera bairá.” 18 Mamida jóomaarápa: 
“P'oyaa wáda-eda” ajida. Chi naapemapa mágaji: “Ettewapai mia eujá neto 
ataji. Ichita wáit'ee ak'ide. Mi chupiria k'awaapáde aji, poyaa wá-e pera.” 
19 Awaraapa mágaji: “Ettewapai p'ak'a diez neto atajida aji, mimiapinait'ee 
michi eujáde. Mi chupiria k'awaapáde aji, poyaa wá-e pera.” 20 Jódee 
awaraapa mágaji: “Ewaa miak'aiji. Mapa p'oyaa wá-eda” aji. 21 Chi chok'a 
péida ápitee cheji chiparimaa jarade. Mápai ma te chipari kiraudachi 
máik'aapa mágaji chi chok'aparimaa: “Wáji p'uuru jádee máik'aapa p'e 
anéeji chupiria chedeerá, p'oyaa t'iak'aa beerá, tau p'áriu beerá máik'aapa 
biiri nik'anik'aa beerá.” 22Bii-ap'eda, mágaji chi chok'a péidapa: “Señor, 
mia ooji pia jaradak'a. Mamída su-ak'i beepari at'ári pari jēra bida” aji. 
23Mápai ma te chiparipa mágaji chi chok'aparimaa: “Mágara wáji o bee 
chaa eperáara jiride, mi te p'iu niba chemerá. 24Mia jara bi: Chi eperáará 
naa tí péida apidaapa k'oda-e pait'ee mi chik'o.” 


Cristo ome nipapataará nága p'asadait'ee 
(Mt 10.37-38) 
25Fperáará chok'ara nipajida Jesús t'ée. Mapa irua ápitee ak'iji 
máik'aapa mágaji: 

26—Mi ome niparupa mi k'iniara iru ba-e pirá chi ak'óre, chi nawe, chi 
wēra, chi warrará, chi ipemaara, chi ipewéraara, ichi paara k'inia bai 
k'ayaara, magi p'oyaa mëré pa-e pai. 27 Ichiaba eperá piuamaa bi pirá mide 
ijáa bi k'aurepa, magi mëré pa—e pai. 28Parádepema abaapa te itia oo K'inia 
bi pira, naapiara juasia-e paik'á k'awaaittee jómasaa p'larat'a falta bi ma te oo 
aupaitee. 22Mága oo—e pirá, ma te basa oop'eda, ployaa oo aupa—e pak'ári, chi 
unurutaarápa pi oomaa iru p'laneedai. 30 Jarapataadai: “Na eperápa te oomaa 
beeji. Mamida p'oyaa oo aupa-e paji.” 31 Maa-e pirá, rey wa k'inia bak'ári 
jura chóode awaraa rey ome, naapiara chi soldaorá juasiapari k'awaait'ee diez 
mil soldaorápa p'oyaadai wa ployaada—e pai soldaorá veinte mil ara iri chóo 
cherutaará. 32P'oyaa-e paita bi pira, ¿chi apema rey t'imí cheru weda jara 
péiittee-ek'á k'ira jip'a paneedaittee chóoda—ee? 33Mága pik'a paráadepemapa 
k'isiap'eda mide ijáaittee, ma k'aurepa ichia ne-inaa jómaweda iru bi 
atuaamaa beeru pira, mágara ployaa méré pa-e pai. 


Jesupa jarateeda t'á k'iyaa—-ee pik'a p'aniiráde 
(Mt 5.13; Mr 9.50) 

34—T'a pia bi. Mamída k'iyaa—edaru pirá, ¿sága waya k'iyaapiima? 
aji. 35 Pia—e bi eujã-it'ee pijida. Ichiaba ne—uu k'arra ik'aawa p'eit'ee 
pida pia—e bi. Jip'a bat'at'aaipia bida aji. Pia k'isiati parápa etewa 
úiridap'edaade k'awaadamerá k'áata jara K'inia bi. 


Oveja atua badade nepirida 
(Mt 18.10-14) 


1 5 1Ma téepai Cesar-itlee impuesto p'epataará máik'aapa awaraa k'achia 
oopataaráda apatapledaa k'ait'a chejida Jesús pedee ŭride. 2Mapa 

fariseorá Moisepa p'áda jarateepataará ome iru ápite ik'achia pedeejida: 

—Jágipa pek'au kachia oopataará auteebaipari máik'aapa nek'opari ara ome. 

3Mápai Jesupa nága nepiriji jarateeit'ee: 

4—Parádepema abaapa cien oveja iru bi pirá máik'aapa madepema aba 
atuadaru pirá, ¿atabéi-e paik'á aji, chi apemaará noventa y nueve ichi 
p'anapatamái chi atuadaida jirinaittee unu atarumaa? 5Unu atak'ári, o— 
Tapa pi ik'ia iri jira atap'eda, Saneeittee máik'aapa pachek'ári teeda, pichi 
k'op'ayoora tí pe atait'ee. Mápai mágait'ee: “O-ía p'anadáma mi oveja 
atua bada unu atada perá.” 7Mia jara bi: Ak'óre truade mágá ichiaba 
audú o-Tadaipata p'ek'au k'achia ooparipa ichia p'ek'au k'achia oopata oo 
amaak'ári máik'aapa Tachi Ak'9rede ijáa beek'ári. O-iara p'anapata ma 
k'ap'ia, o-Ta p'anadai k'áyaara noventa y nueve t'ári pia beerá k'ap'ia. 


P'arat'a tau atua badade nepirida 


8—Weérapa p'arat'a tau diez iru bipa madepema aba atuadaru 
pirá, ¿lámpara k'oo atap'eda, piak'ía te já barremaa bee-e paik'á unu 

atarumaa? 9 Unu atak'ári, chi k'op'ayoora tí p'e atait'ee máik'aapa 
magait'ee: “O-Ía p'anadáma mia unu atada pera p'arat'a tau atuadaida.” 
10 Mia jara bi: Angeleerápa ichiaba mágá o-1adaipata p'ek'au k'achia 
ooparipa ichia p'ek'au k'achia oopata oo amaak'ári máik'aapa Tachi 
Ak'orede ijáa beek'ari. 
Eperapa chi warrapa k'achia ooda perdonaada 
11 Jesupa ichiaba naga nepiriji jarateeit'ee: 

—Eperápa warrará omé iru baji. 12Ewari aba chi k'útráara badapa 
mágaji chi ak'óremaa: “Ak'óre, teepáde aji, mi eerepema net'aa pi piuk'ári 
atabéiit'ee bidepema.” Mága ooji chi ak'órepa. Ma k'útráa eerepema 
net'aa teeji irumaa. 13Maap'eda ma warra t'éepemapa ichi eerepema 
net'aa p'e atap'eda, netok'ooji máik'aapa ma p'arat'apa t'imí waji awaraa 
todee. Mama p'arat'a pariatua gasta wápachi máik'aapa jót'aaji ichia 
oo k'iniata oo bipa. 14Ma awara p'arat'a jõma jódaik'ári, at'apai jarra 
oojida ma eujáde. Maperá jarra choomaa beeji. 15Mapa waji mimia 
jiride ma eujádepema eperámaa. Ma eperápa péiji sinaará jiade. 16 Audú 
jarrapa bi jawaa k'inia bapachi sinaará chik'opa. Mamída apidaapa 
nek'opidak'aa paji. 17 Mápai k'isia beeji: “Mi ak'õre tede mimiapataará 
chok'araarápa nek'odait'ee iru p'lanida aji. ¡Jódee mi nama jarrapa piu 
wa! 18Mi ak'óremaa wáit'eeda aji. Panak'ári, naga jarait'eeda aji: Ak'óre, 
mia p'ek'au k'achiata ooji Tachi Ak'óre k'irapite máik'aapa pi apite. 19 Waa 
pichi warrak'a mi iru banáaji. Jip'a pichi mimiaparik'a iru báji anait'ee.” 
20 Maap'eda cheji chi ak'Ore temaa. 

'At'ari timí cheru weda, chi ak'9repa unu ataji máik'aapa chupiria 
k'awaaji. P'iraji chi warramaa máik'aapa were atap'eda, k'ira #t'aaji. 

21 Mápai chi warrapa mágaji: “Ak'ore, mia p'ek'au k'achiata oojida aji, 
Tachi Ak'õre k'irapite máik'aapa pi apite. Waa pichi warrak'a iru banáaji. 
Jip'a pichi mimiaparík'ata iru báji.” 22Mamida chi ak'óre audú o-ía bada 
pera, mágaji chi mimiapataarámaa: “P'aru pipiara bita atanáti máik'aapa 
ji biti. Ichiaba ichi juade sortija ji biti máik'aapa ichi biiride chancla 
ji biti. 23 Anéeti plak'a poreera bita máik'aapa peet'áati. ¡K'odait'ee 
máik'aapa péiradait'ee! 24iMi warra piu pik'a bada waya chok'ai bi! ¡Chi 
atua pik'a bada unu atajidapi!” Mápai fiesta oojida. 

25'Maimisa chi warra naapema ne-uu k'ãide baji. Teedaa chek'ári, úri 
cheji o-ía péira para bi. 26 Mapa mimiapari aba tí ataji máik'aapa iidiji: 
“¿Saga jonima?” aji. 27 Mápai ma mimiaparipa mágaji: “Pi ipema pachejida 
aji. Pi ak'órepa p'ak'a poreera bita peepiji, iru k'ap'ia k'ayaa wee pacheda 
pera.” 28Mága úrik'ári, chi ipema ne-uu k'iideepa cheda k'iraudachi 
máik'aapa teedaa t'iuamaa beeji. Maperá chi ak'õre taawaa uchiaji 
enenee pedeede t'iumerá. 22Mamída chi warrapa mágaji chi ak'óremaa: 
“Pia k'awa bida aji, mi taará mimiadoo. Ichita k'ira jip'a oodoo pia 

jaradak'a. Mamida mimaa tee-e paji cabra chak'e pida, o-1a nek'omerá 
michi k'9p'iyoorá ome. 30Jódee pi warra pacheda-it'eeta peepiji p'ak'a 
poreera bi, jóma pichi p'larat'a teeda jót'aaji mida prostitutaará ome.” 

31”Mápai chi ak'órepa p'anauji: “Warra, pi ichita mi ome bapari. Net'aa 
jómaweda mia iru bi péré. 32 Mamíida irá ola p'anadaipia bi pi ipema piu 
pik'a bada chok'ai bairá; chi atua bada unu atadap'edaa pera.” 


Mimiapataará poro waibiade nepirida 
1 6 1 Jesupa ichiaba nága nepiriji chi k'dp'iyoorámaa jarateeit'ee: 
—Eperá p'arat'ara bi bapachi. Ichia iru baji mimiapataará poro 
waibia ichi jua ek'ari. Ewari aba magi imiateejida irua net'aa pariatua 
atuapi bada pera. 2Mapa chi mimia chiparipa tí atap'eda, mágaji: 
“¿Wáaraká aji, pi apite jara chedap'edaa? fraweda p'á téeji jómaweda mi 
net'aa iru bi, pi waa mi mimiapataará poro waibia pa—e pait'ee pera.” 
3Mága úrik'ári, ma mimiapataará poro waibiapa k'isiaji: “Tra ¿ságapi 
ooitleema mi mimia chiparipa mi mimia wee bik'ári? Juatau wee bi 
mimia chaaree ooit'ee máik'aapa k'ira nejasia bi ne-iidipariittee. 4K'awa 
bida aji, saga ooitlee eperáarápa mi auteebaidamerá mimia wee beek'ári.” 
5Maápai t'ípiji aba-abaa chedamerá chi paraa p'anadap'edaará chi mimia 
poro waibiamaa?” 6P'anauji: “Aceite olivodee ooda ochocientos galones 
paraa bida” aji. Mápai ma mimiapataará poro waibiapa mágaji: “Acha 
bida aji, pia paraa bada p'ida. Nágí jet'áaji maik'aapa awaraata oo atapáde 
bima?” aji. Ma eperápa p'anauji: “Trigo bulto cien paraa bida” aji. Mápai 
mimiapataará poro waibiapa mágaji: “Acha bida aji, pia paraa bada p'ida. 
Nagi jet'aap'eda, awaraata oo atapáde aji, ochenta bulto pari.” 8 Chi mimia 
chiparipa k'awaji ma mimiapataará poro waibia k'achia bada ik'awaa 
bi. Mapa itria—e paji. Ichiaba mága pik'a p'ani na p'ek'au eujidepema 
ijáadak'aa beerá. Ik'awaara p'anapata Tachi Ak'Oredeerá k'iyaara. 
9'Mapera mia parámaa úraait'ee. Na p'ek'au eujidepema net'aa iru 
p'ani téeti k'op'ayoora atadait'ee mi-it'ee. Mága ooruta pirá, ma net'aa 
jodaik'ári, Tachi Ak'órepa pará auteebaiit'ee ichi truade. 


Chiságita tachi chipari; Tachi Ak'óre wa p'arat'a 


10— Chi t'ári jip'a bipa net'aa chok'ara-ee iru bi pijida, awaraarámaa 
teeru pirá, auk'a teepariit'ee net'aa chok'ara iru bak'ári. Jódee chi 
k'ürayaa bipa teeamaa bi pirá net'aa chok'ara—ee iru bidepema, auk'a 
teeamaa bapariit'ee net'aara iru bak'ári. 11 Mapa pará t'ári jip'a panada-e 
pirá na p'ek'au eujáidepema net'aa, p'arat'a ome, ¿k'aipa ittaripema net'aa 
pará jua ek'ari biima? 12Ichiaba na p'ek'au eujáde p'anide chíara net'aa 
t'ári jip'a ak'ida—e pira, ¿k'aipa parámaa ittaripema net'aa pia teeima? 

13'Eperá chipariirá omé jua ek'ari mimia baik'araa bi. Maga bi pira, 
chipari aba k'ira unuamaa iru bai máik'aapa chi apema k'inia iru bai, 
maa-e pirá abaapa jara bik'a ooi máik'aapa chi apemapa jara bik'a 
ooamaa bai. Mága pik'a apidaapa ooda-e pai Tachi Ak'Orepa jara bik'a; 
p'arat'a, net'aa pia p'e bi misa. 


Jesupa fariseorámaa jarada 


lFariseorápa ma üraa úridak'ári, Jesús oo iru p'aneejida, p'arat'a k'inia 
p'anadap'edaa pera. 15 Mapa Jesupa mágaji: 

—Pará t'ári pia beerák'a p'anapata eperáara k'irapite. Mamida Tachi 
Ak'õrepa k'awa bi k'isia k'achia pará t'áride iru p'ani. Ne-inaa parapa 
audupiara k'inia iru p'ani; ma ne-inaa Tachi Ak'orepa unuamaa iru 
bapari. 


Jesupa jarada Moisepa p'idade 

16 —Moisepa úraa p'idak'áriipa máik'aapa Tachi Ak'ore pedee 
jarapataarápa úraa p'ádak'áriipa Juan Bautistapa úraa jarada parumaa, 
eperáarápa jiripachida Tachi Ak'oredeerá p'aneedait'ee ma úraade jara 
bik'a oo p'anipa. Mamida ma úraa jóru. Juan badak'áriipa mia pedee 
pia jarateepari, eperáarápa k'awaadamerá mi k'aurepa Tachi Ak'órepa 
eperáará biit'ee ichi jua ek'ari, ichideerá p'aneedamerá. 

17”Pajá máik'aapa na p'ek'au eujá jódaridai, joma Tachi Ak'orepa úraa 
p'ápidade jara bik'a p'asai naaweda. 


Jesupa jarateeda miak'ái p'aniirá mia amaanaadamerá 
(Mt 19.1-12; Mr 10.1-12) 

18 —FEperápa ichi wéra amaat'aaru pirá máik'aapa miak'áiru pirá 
awaraa ome, p'ek'au oomaa bi Tachi Ak'óre k'Irapite. Ichiaba eperá 
miak'ãiru pirá wéra amaat'aada ome, p'ek'au oomaa bi Tachi Ak'Ore 
K'rapite. 


P'arat'ara bada máik'aapa Lázaro, chupiria chada 


19 —Fperá plarat'ara bi bapachi. Mágí p'aru pi-ia jipachi máik'aapa 
ewari chaa fiesta waibia oopachi. 20Ichiaba mama bapachi eperá 
chupiria chi tíjarapatap'edaa Lázaro. Magi k'ap'ia jõma aida-idaa baji. 
Eujáde su-ak'i beepachi ma plarat'ara bi te tiupatamái. 21Mága oopachi 
ma p'arat'ara bi mesadeepa chik'o baaida k'o k'inia bada pera. Mama 
bide usaarápa iru aida senepachida. 22 Ewari aba ma chupiria chi jai- 
idaaji máik'aapa angeleerápa iru jaure it'aa ateejida Abraham ome bade. 
Ichiaba ma p'arat'ara bada piuji máik'aapa tajida. 

23"Ma p'arat'ara bada jaure chupiria níbaji piudap'edaarámái. 
Mamáik'aapa it'aa ak'ik'ári, timiipa unuji Abraham Lázaro ome. 24Mápai 

biaji: “Michi chonaará ak'óchona Abraham, imi chupiria k'awáaji! 
Lázaro jua kí paniade beepíji máik'aapa péiji mi k'irame K'urátipide, na 
tipitaude chupiria níbairá.” 25Mamida Abrahampa p'anauji: “Warra, 
k'irápáji pi pia bapachi chok'ai bak'ári; jodee Lázaro chupiria bapachi. 
frá iru fimaa bi nama; jódee pi chupiria níbi. 26Ma awara tachi p'ani 
esajiak'a waibia k'0ot'ari jira bi. Mapa chi náik'aapa wa k'inia p'aniirá 
p'oyaa wáda-e jamaa. Ichiaba chi jáik'aapa che k'inia p'aniirá p'oyaa 
cheda-e namaa.” 

27 Mapai ma p'arat'ara badapa mágaji: “Magara ak'óchona Abraham, 
mi chupiria Kawáaji. Péiji Lázaro michi ak'óre temaa. 28 Mama michi 
ipemaará joisomaa p'anapata. Jara péiji chenaadamerá namaa, mi mia 
níbimaa.” 22Mamida Abrahampa p'anauji: “Arapa iru p'anida aji, Moisepa 
p'áda máik'aapa Tachi Ak'óre pedee jarapataarápa p'idap'edaa. Magi üraa 
ítridaipia bi máik'aapa Ak'órede ijáadaipia bi.” 30 Mamida ma p'arat'ara 
badapa p'anauji: “Wáarada aji, akóchona Abraham. Mamída piuda 
chok'ai p'irabaip'eda, wáru pirá áramaa, mágara wáara áchia p'ek'au 
k'achia oopata oo amaadait'ee máik'aapa Ak'Orede ijáadait'ee.” 31 Mamida 
Abrahampa mágaji ma p'arat'ara badamaa: “Moisepa p'áda máik'aapa 
Ak'óre pedee jarapataarápa p'ádap'edaa úri k'iniada—e p'ani pira, ichiaba 
ijaada—e pait'ee eperá piuda p'irabaip'eda, wáru pijida áramaa jarade.” 


Jesupa jarateeda p'ek'au k'achiade baainaadamerá 
(Mt 18.6-7, 21-22; Mr 9.42) 

1 7 1 Jesupa mágaji chi k'0p'iyoorámaa: 

—Na p'ek'au eujáde ichita p'ek'au k'achia paraait'ee. ¡Mamida 
Tachi Ak'orepa k'achiadee péiit'eepi chi eperápa p'ek'au k'achia oopi bi 
awaraarámaa! 2Piara bak'aji k'úruma iru otaude ji atadap'eda, p'usa 
jade bat'at'aadait'ee, ichia na warrarámaa p'ek'au k'achia oopii k'áyaara. 
3¡K'irak'aupai parápa mága oodai! 

'Awaraa ijáaparipa p'ek'au k'achia ooru pira, itríati. Mamida irua p'ek'au 
k'achia oo amaa bi pirá, chupiria k'awáati máik'aapa ma k'achia ooda 
perdonáati. 4Ewari abaade pimaa ne-inaa k'achia ooda siete ooru pijida, 
jarada siete irua jara cheru pirá mága waa oo-e, ichita chupiria k'awáaji 
máik'aapa ma k'achia ooda perdonáaji. 

Ijáapataarápa wáara ijáadak'ári 

5Mápai chi k'op'iyoorápa Jesumaa iidijida: 

—Taimaa waapiara ijáapíji Tachi Ak'órede. 

6 Jesupa p'anauji: 

—Mostaza tau p'isi k'edee mida, waibiadaipari pak'uruk'a. Mága pik'a 
irá parapa wáara ijáaruta pirá, ma-ári pida, ne-inaa oodai Ak'órepa 
k'inia bik'a. Waapiara ijáadak'ári, ne-inaa waibiara oodai iru-it'ee. Maga 

p'anadak'ári, na nejó biirimaa jaradai: “Jámáik'aapa áyaa wáji máik'aapa 
p'usa jáde baaináji.” Mágá wáara ijáarutara, ma nejó biiripa ooi parápa 
jararutak'a. 


Ichita oodaipia bi Ak'órepa oopi bik'a 


7 —Parádepemapa chok'apari aba iru bi ne-uu k'áide mimia bap'eda 
maa-e pirá oveja ak'ideepa cheru pirá, ¿naga jarak'ajik'3? “Su—ak'i béeji 
máik'aapa nek'óji.” 8Mága—-e. Ma k'iyaara nága jarai: “Mi-it'ee nejóoji 
máik'aapa mia iidiruta anéeji, mi nek'omaa, ne-inaa tomaa bi misa. 
T'éepai pi nek'oi máik'aapa ne-inaa toi.” 2Ma awara pia gracias jara—e 
pait'ee ma chok'aparipa ooda pari pia jaradak'a. 10Mága pik'a parápa 
oodap'eda jómaweda Ak'órepa jaradak'a, irumaa nága jaradaipia bi: 

“Piata tai chok'apari. Jip'a oojida pia jaradak'a.” 


Jesupa leprapa k'ayaa beerá diez jipada 


11 Jesús ode wáde Jerusalendee, wáyaaji Samaria eujáde máik'aapa 
Galilea eujáde. 12Panaji p'uuru chak'ede. Mama irumaa chejida diez 
imik'iraara leprapa k'ayaa p'ani. Mamida t'imí p'aneejida mágá k'ayaa 
p'anadap'edaa pera. 13Mága nide biajida: 

— Jesús, Tachi Jarateepari, itai chupiria k'awáaji! 

14 Jesupa áchi unuk'ári, mágaji: 

—P'aareerámaa wati jarade Tachi Ak'óre juapa páchi k'ap'ia jipak'ooda. 

Maga wárutade, jipa p'aneejida. 15Ma diezdepema abaapa unuk'ári 
ichi k'ap'ia jipada, ápitee o—Ta cheji. Tachi Ak'óremaa golpe pedee pia 
jara cheji. 16Mapai Jesús k'irapite bedabaidachi ichi tau biiri eujáde 
t'óbairumaa. Mága ooji gracias jarait'ee ichi jipada pera. Ma eperá 
judio—e paji. Samaria eujádepema paji. 17 Mápai Jesupa mágaji: 

—¿Diez paji-ek'á aji, jipa p'aneedap'edaará áchi k'ayaadeepa? ¿Sáma 
p'anima apemaará nueve? 18¿Na k'ira tewaraa aupaita chejik'á aji, gracias 
jarade Tachi Ak'dremaa? 

19Mápai Jesupa mágaji ma eperámaa: 

—P'irabáiji máik'aapa wáji. Pia wáara ijáada perá, jipa beejida aji. 


Saga pait'ee Tachi Ak'órepa eperáara ichideerá papik'ári 
(Mt 24.23-28, 36-41) 


20Fariseorápa Jesumaa iidijida: 

—¿Sáapaita Tachi Ak'Orepa ichia péida rey papiit'ee na eujáde? 

Jesupa p'anauji: 

—Tachi Ak'órepa péida rey papi-e pait'ee eperáará taide. 21 Eperáarápa 
jarada—e pait'ee: “Iru nama bi” maa-e pirá “iru jama bi”. Mága ployaa 
jarada-e iru pará ome bapari pera, unuda-e p'ani mida. 

22Mápai Jesupa chi k'óp'iyoorámaa mágaji: 

—Ewari cherude parapa mi, chi Eperá Ak'õre Truadepema, audú unu 
k'inia jonadait'ee. Mamida unuda-e pait'ee. 23Eperáará úk'uruurápa 
jaradait'ee: “Iru nama bi” maa—e pirá “iru jama bi”. Mamida wánáati 
achia jara p'animaa máik'aapa ijáanáati áchi pedee. 24Atu p'anide pa 
tau porep'orek'ári paja jomaweda idaa ataparik'a, mága pik'a atu p'anide 
mi, chi Eperá Ak'óre Truadepema, waya cheit'ee. 25 Mamida mága 
pai naaweda irapemaarápa mi chupiria papidait'ee máik'aapa yiaraa 
iru p'lanadait'ee. 26 Noé bada ewaride p'asadak'a, mága pik'a p'asaitlee 
mi, chi Eperá Ak'óre Truadepema waya chek'ári. 27 Maapai eperáará 
nek'opachida, ne-inaa topachida máik'aapa miak'iipachida Noé ichi 
barcode bataurumaa. Mápai k'oi che níbeeji, na p'ek'au eujá tiudachi 
máik'aapa eperáará jóomaweda k'iniidachida. 28Mága paji ichiaba Lot 
bapariik'ári. Eperáará nek'o para bapachi, to para bapachi, ne-inaa 
neto para bapachi, ne-uu para bapachi máik'aapa te oo para bapachi. 

29 Mamíida Lot Sodoma p'uuurudeepa uchiak'ári, ma ewate it'ariipa k'oi 
tau baaiparik'a, azufre máuk'a baaiji t'ipitau ome ma p'uuru iri. Mapa ma 
pluurudepemaará jómaweda k'iniidachida. 30 Mága pik'a paittee Eperá 
Ak'õre Truadepema waya chek'ári. Eperáarápa Tachi Ak'orede k'isiada—e 
p'anadait'ee. 

31'Ma ewate eperá terrazade bi pirá, mamáik'aapa irabaik'ári, teedaa 
tíiuk'araa bi ichi net'aa p'e atade. Ma awara eperá ichi ne-uu k'áide ni 
pirá, teedaa cheik'araa bi ichi net'aa atade. 32K'iráapáti Lot wéra p'asada. 
33Fperá piuamaa bi pirá mide ijáapari k'aurepa, magi piuk'ári atuait'ee. 
Mamida eperá piuru pirá mide ijáapari k'aurepa, magi eperá piuk'ári, 
it'aa wãit'ee. 

34 Mia jara bi: Ma ewate p'árik'ua mi waya cheit'ee. Omé araa 
p'aru abaade k'ái p'anide angeleerápa aba it'aa ateedait'ee; chi apema 
atabéidait'ee. 35Ichiaba wéraará omé trigo bamaa p'anadait'ee k'tirumade. 
Aba it'aa ateedait'ee; chi apema atabéidait'ee. 36 [Ichiaba imik'iraará omé 
ne—uu k'áide mimiamaa p'anadait'ee. Aba it'aa ateedait'ee; chi apema 
atabéidait'ee.] 

37 Mápai Jesús k'9p'iyoorápa iidijida: 

—Tachi Waibia, ¿sáma mága p'asaitteema? ajida. 

P'anauji: 

—Piuda k'ap'ia bimái, ákoso seedaipatada aji. 

Jesupa p'étráade máik'aapa charrade nepirida 
1 8 1 Jesupa chi k'op'iyoorámaa nága nepiriji jarateeit'ee ichita séda— 
ee it'aa tipataadamerá. 2Mágaji: 

—P'uuru abaade charra bapachi. Mágipa Tachi Ak'óre, eperáará paara 
waaweek'aa paji. 3Ma p'uurude ichiaba bapachi p'étráa. Magi nepira iru 
baji awaraa eperá ome. Mapa wápachi ma charramaa irua ma nepira 

ak'imerá. 4Ewari chaa ma charrapa iru pedee úripachi mida, k'aripa 
k'iniak'aa paji. Mamida t'éepai k'siaji: “Mia Tachi Ak'óre waaweek'aa, 
eperáará jida. 5Mamida na pétráapa mi itu bi-e bairá, mi t'ári k'achiadai 
naaweda, k'aripaittee waa chenaamerá.” 

6Mápai Jesupa ichiaba mágaji: 

—Ma charra k'achia bipa mága ooji pirá ma p'étráa ome, 7audupiara 
Tachi Ak'órepa ichia jiritteradaará k'aripaitteeda aji, árapa it'aa iidipata 
pera ástaawa, p'árik'ua pida. ¿Áramaa taará nipiik'4? 8Mia jara bi: 
Taará—e weda ara k'aripait'ee. Mamida mi, chi Eperá Ak'óre Truadepema 
waya chek'ári, ¿unu cheik'á aji, na p'lek'au eujáde p'ani ijáapataará at'ári 
mide wáara ijáapata? 


Jesupa nepirida fariseode máik'aapa impuesto p'eparide 


9 Jesupa awaraa nepiriji jarateeittee chi awaraará ek'ariara ak'i 
p'aniirámaa, áchi t'ári piara p'ani jíiak'aapa: 

10 —Fmik'iraará omé wájida Tachi Ak'óre te waibiadee it'aa t'íde. Aba 
fariseo paji. Jódee chi apemapa Cesar-it'ee impuesto p'epachi. 11 Ma 
fariseo ak'iní beep'eda, nága it'aa típachi: “Aai, Ak'óre, pimaa gracias 
jarapari, mi apemaarák'a bak'aa perá. Mi nechiayaa bak'aa; k'achia 
ooyaa bak'aa; chiíara wéra ome k'áik'aa máik'aapa ook'aa já impuesto 
Cesar-it'ee p'eparipa ooparik'a. 12 Tomia chaa k'ãima omé nek'ok'aa itaa 
tíittee máik'aapa mia jitaru ne-inaa diezdepema chaa aba pimaa teepari.” 
13Mamida ma Cesar-it'ee impuesto p'epari t'imí baini baji, audú p'ek'au 
k'achia ooyaa bi jíak'aapa. Mapa it'aa pida ak'ik'aa paji. Jip'a tía t'aap'e 
nibapachi máik'aapa it'aa tíipachi: “Aai, Ak'óre, mi chupiria k'awáaji 
p'ek'au k'achia ooyaa bairá.” 14Mia jara bi: Ma impuesto p'epari k'áiwee 
waji ichi temaa, Tachi Ak'õrepa irua p'ek'au k'achia oopata wépapida 
pera. Jódee mága-e paji ma fariseo ome. Tachi Ak'õrepa irua p'ek'au 
K'achia oopata wépapi-e paji. Chi awaraará k'iyaara waibiara pa K'inia bi 
ek'ariara baittee Tachi Ak'óre k'irapite. Jõdee chi audua—ee bi awaraará 
k'áyaara waibiara paittee Tachi Ak'õre k'irapite. 


Jesupa warrará bendiciada 
(Mt 19.13-15; Mr 10.13-16) 


l5Ichiaba eperáarápa warra chak'eerá aneejida Jesumaa iru jua 
bimerá ara iri máik'aapa bendiciamerá. Mamída chi k'dp'iyoorápa mága 
unudak'ári, ma warrará aneedap'edaará itriajida. 16 Mápai Jesupa chi 
k'op'ayoora t'i p'eji máik'aapa mágaji: 

—Ichiak'au mimaa warrará chepíti, Tachi Ak'orepa ara jiak'aará biit'ee 
pera ichi jua ek'ari, ichideerá p'aneedamerá. 17 Mia wáarata jararu. Warra 
chaipa t'áripa wáara ijáapari. Eperápa mágá Tachi Ak'órede ijaa—e pira, 
p'oyaa ba-e pai iru jua ek'ari ichideerá ome. 

Eperá p'arat'ara bada Jesús ome pedeeda 
(Mt 19.16-30; Mr 10.17-31) 


18Eperáará poro waibiapa iidiji Jesumaa: 
—Tachi Jarateepari t'ári pia, ¿k'áata mia ooipia bima aji, it'aa wáit'lee? 
19 Jesupa p'anauji: 
—¿Sáap'eda mimaa t'ári pia bida a bima? aji. T'ári pia apaita bi: mágí 
Tachi Ak'õre. 20Pia k'awa bi Tachi Ak'drepa Moisemaa üraa p'apida: 
“Eperá peenáaji; miak'ái bi pirá, awaraará ome k'aináaji; nechianáaji; 
seewa jaranáaji chíara k'achiade baaipiit'ee; pichi ak'óre 
máik'aapa pichi nawe k'inia iru baparíiji máik'aapa ára pedee 
úriparíiji. (Ex 20.12-16) 
21Mápai ma eperápa mágaji: 
—Mia ma jóma ooparida aji, k'útráa weda. 
22Mága úrik'ári, Jesupa p'anauji: 

—Ne-inaa aba waide oo-e bi. Pichi net'aa jomaweda netok'oonáji 
máik'aapa chupiria beerámaa ma p'arat'a téeji. Mága ooru pirá, ne-inaa 
pipiara iru baitee Tachi Ak'õre eujáde. Mága oop'eda, mi ome nipa chéji. 

23 Mamíida mága úrik'ári, ma eperá k'ira pia-ee waji, p'arat'a audú 
k'inia bada perá. 24Mága unuk'ári, Jesupa mágaji: 

—'¡Chaaree bi p'larat'ara beerá p'aneedait'ee Tachi Ak'ore jua ek'ari 
ichideerá ome! 25Chaareera bida aji, p'arat'ara bi beeittee Tachi Ak'ore 
jua ek'ari, camello aguja taude wáyaai k'áyaara. 

26Mápai chi úri p'anadap'edaarápa iidijida: 
—Magara, ¿K'aita p'oyaa itaa wáyama? ajida. 
27 Jesupa p'anauji: 

—Eperáará p'oyaa it'aa wada—eda aji, áchi kiradoopa, audú chaaree 

bairá. Mamida Tachi Ak'óre-it'ee ne-inaa chaaree wé-eda aji. 
28 Mápai Pedropa mágaji: 
—Tachi Waibia, tai net'aa jomaweda atabéijida pi ome nipapataadaitee. 
29 Jesupa p'anauji: 

—Mia wáarata jararu. Eperá mide ijáa bi k'aurepa atabéiru pirá ichi te, 
wéra, ipemaara, ak'Oreerá maa-e pirá warrará, 30 màgí eperápa waapiara 
atait'ee na p'ek'au eujáde bi misa, máik'aapa piuk'ári, ichita chok'ai 
bapariit'ee Tachi Ak'óre ome. 


Jesupa jarada õpee jarada k'achia beerápa ichi peedait'ee 
(Mt 20.17-19; Mr 10.32-34) 
31T'éepai Jesupa chi k'9p'iyoorá doce awara ái t'f p'e ataji máik'aapa 
mágaji: 
—+Hrá tachi Jerusalendee wádait'ee. Mama jómaweda 
chonaaráwedapema Ak'óre pedee jarapataarápa p'idap'edaak'a p'asaitlee 


El Nuevo Testamento en Epena de Colombia, 2da ed. ©2010, Liga Bíblica Internacional 


189 San Lucas 18, 19 


mi, chi Eperá Ak'óre Truadepema ome. 32K'achia beerápa mi k'ira 
tewaraarámaa teedait'ee. Mágiirápa mi oo iru p'anadait'ee, ik'achia 
jaradaitee mimaa máik'aapa k'iramaa idudait'ee. 33Maap'eda mi widait'ee 
maik'aapa peet'aadait'ee. Mamida ewari OÓpeemaa mi waya chok'ai 
p'irabaiit'eeda aji. 

34Jesús k'óp'ayoorápa maarepida k'awada-e paji irua jarada. Ichiaba 
k'awada-e paji k'áaredeta pedee baji. Irua jara k'inia bada p'oyaa 
k'awadak'aa paji. 


Jesupa tau p'ariu bi jipada Jericó p'uurude 
(Mt 20.29-34; Mr 10.46-52) 
35Jesús Jericó p'uuru k'ait'a pak'ári, unuji tau p'áriu bi o bi ik'aawa 
su—ak'i bi. Magi chupiria chipa chi wáyaarutaarámaa p'arat'a iidimaa baji. 
36 Ürik'ári eperáará chok'ara wáyaa wáruta ichi ik'aawa, iidiji: 
—¿K'aita nama wáyaa wádama? aji. 
37P'anaujida: 
— Jesús Nazaret puurudepemata wáyaa wáda ajida. 
38Mága úrik'ári, ma tau p'áriu bipa biaji: 
—iJesús, Rey David Warra,* mi chupiria k'awáaji! 
39 Chi naa wádap'edaarápa itriat'aapachida k'iup'ee beemerá. Mamida 
waapiara biapachi: 
—Rey David Warra, mi chupiria k'awáaji. 
40 Mápai Jesús ak'iní beeji máik'aapa jaraji aneedamerá. K'ait'a 
pachek'ári, Jesupa iidiji: 
41—¿K'áata k'inia bima aji, mia pi ome oomerá? 
Tau p'áriu bipa p'anauji: 
—Tachi Waibia, michi taupa pia unu k'inia bida aji. 
42Mápai Jesupa magaji: 
—¡Unúji! Pia ijáada pera, jipa beejida aji. 
43 Aramágá ma tau p'áriu badapa pia unu beeji máik'aapa Jesús 
t'ée waji. O-Tapa pia pedeeji Tachi Ak'óremaa. Ichiaba Jesupa ooda 
unudap'edaarápa o-lapa pia pedee p'aneejida Tachi Ak'óremaa. 


Jesús Zaqueo ome 


19 1 Jesús Jericó pruurude panak'ári, nipaji calle jade. 2Mama 
bapachi eperá p'arat'ara bi, tijarapatap'edaa Zaqueo. Magi 
Cesar-itlee impuesto p'epataará poro waibia paji. 3Ma eperápa Jesús 
k'awa k'inia baji. Mamida p'oyaa unuk'aa paji, eperáará audú chok'ara 
nipadap'edaa pera iru ome. Ma awara ichi audú jep'eda baji. *Mapa 





*18.38 Jesús t'ijarapachida David Warra, iru uchiada pera chonaaráwedapema Rey 
Daviddeepa máik'aapa Mesías pada perá. 

Jesús naa p'iraji máik'aapa it'í padachi pak'uru o bi ik'aawa badade Jesús 
wáyaaiteemái. 5Mapai Jesús Zaqueo badamái wáyaa wák'ári, it'aa ak'iji 
máik'aapa mágaji: 

6Aramágá Zaqueo irabaidachi máik'aapa t'ári o-ía Jesús ateeji ichi 
temaa. 7Mága unudak'ári, arii panadap'edaará jómaarápa ik'achia pedee 
p'aneejida Jesús apite, iru wáda pera p'ek'au k'achia ooyaa bida apata 
tede. 8T'éepai teeda p'anadak'ári, Zaqueo baini beeji máik'aapa mágaji: 

—Tachi Waibia, mia net'aa p'e iru bidepema esa-auk'a chupiria 
beerámaa teeitleeda aji. Ichiaba chíara p'arat'a chiadoo pirá, ma chiada 
aba chaachaa pari k'imari teeit'eeda aji. 

2Mapai Jesupa mágaji: 

— Idi Tachi Ak'órepa na te chipari k'aripa ataji iru o kachiade 
wádadeepa, auk'a Tachi Ak'órede ijáapari pera, ichi chonaaráwedapema 
ak'óchona Abrahampa ijáadak'a. 10 Ma-it'eepi mi, chi Eperá Ak'õre 
Truadepema cheji; atua beerá jiriittee máik'aapa o k'achiadeepa k'aripa 
ataitlee. 


Jesupa p'arat'ade nepirida 
(Mt 25.14-30) 


11 Eperáarápa úrimaa p'anajida Jesupa mága jarak'ári. Jerusalén K'ait'a 
bada pera, achia k'siajida taará-ee Tachi Ak'órepa iru rey papiittee. Mapa 
Jesupa nága nepiriji jarateeit'ee. 

12 —P'arat'lara beerádepema aba bapachi. Magi t'imí waji awaraa 
eujádee, Cesarpa ichi rey bimerá máik'aapa t'éepai ichi ápitee chemerá 
ichi eujá ak'ide. 183 Mamída wai naaweda, t'f p'eji ichi mimiapataará 
diez máik'aapa p'arat'a waibia” teeji áchi chaachaa. Mápai mágaji: “Na 
p'arat'apa net'aa neto p'e atáti máik'aapa netóti awaraarámaa waapiara 
eepadameraá, mi cheru misa.” 14Mamída ichi eujidepemaarápa iru k'ira 
unuamaa iru p'anapachida. Mapa iru t'ée eperáará péijida jaradamerá: 

“K'iniada-e já eperá tai rey pamerá.” 

15'Maga jara péijida mida, Cesarpa iru rey biji. Ma téepai waya 
cheji ichi eujádee. Pachek'ári, tí péiji ichi mimiapataará, magi p'larat'a 
teedaarámaa, k'awaa k'inia bada pera jómasaa eepa iru p'ani áchi 
chaachaa. 16 Chi naa chedapa mágaji: “Señor, pia p'larat'a teeda mimaa, 
ma p'arat'a tau chaa waa diez eepa wájida” aji. 17 Reypa mágaji: “¡Pi 
pia bida aji, pia mimiapari perá! Mia atabéida pia ak'iji máik'aapa ai Tri 
waapiara uchiapiji. Mága ooda pera irá mia pi eperáará poro waibia 


=n 


papiit'ee p'uuru diez ak'ipariimerá.” 18 Araarepema mimiaparipa ichiaba 





*19.13 Hebreo pedeede jara k'inia bi mina. Mina aba vale baji p'arat'a p'aadap'edaa ewari 
cien mimiada pari. 

jara cheji: “Señor, pia p'arat'a teeda mimaa, ma p'arat'a tau chaa waa 
joisomaa eepa wájida” aji. 12Ichiaba mágimaa reypa mágaji: “Magara pia 
p'uuru joisomaa ak'ipariitteeda” aji. 

20'Mamida awaraa mimiapari chedapa mágaji: “Señor, acha bida aji, 
pia p'arat'a mimaa teeda. P'arude pia j: bip'eda, ia iru bajida aji. 21 Mia pi 
waawee bapari, k'awa bairá pia eperáará pia chupiria k'awak'aa. K'awa bi 
pichia ne-inaa jóma p'e atapari awaraará mimiadap'edaa pari.” 22Mápai 
ma reypa mágaji: “¡Mimiapari k'achia! Pia jaradak'a ooit'eeda aji, pi ome. 
K'awa bida a bi, mia pia chupiria k'awak'aa máik'aapa mia ne-inaa joma 
pe atapari awaraará mimiadap'edaa pari. 23Mágara ¿sáapleda pia mi 
p'arat'a iana—e pajima aji, p'arat'a iapata tede, mi chek'ári, mápemaarápa 
mimaa waya teedamerá ai iri eepadap'edaa ome?” 24Mápai ma reypa 
mágaji arii panadap'edaarámaa: “Jári atáti mia p'arat'a teeda irumaa 
máik'aapa téeti ma p'arat'a tau chaa waa diez eepadamaa.” 25Mápai achia 
mágajida: “Mamida tachi poro waibia, ¡irua ma tau chaa waa diez eepada 
iru bida!” ajida. 26 Mapai ma reypa mágaji: “Mia jara bi: Chi iru bimaa 
waapiara teeitlee. Mamída chi mak'iara wee bipa ma-ári iru bi paara jári 
atait'eeda aji. 27 Ma awara jirináti mi k'iniada-ee p'lanadap'edaará áchi rey 
pamerá. Anéeti mi k'irapite máik'aapa peek'óoti.” 


Jesús Jerusalén p'uurudee wáda 
(Mt 21.1-11; Mr 11.1-11; Jn 12.12-19) 


28 Ma pedee jara aupap'eda, Jesús waji Jerusalén ode. 220Olivo Eede, 
Betfagé máik'aapa Betania p'uuru k'aita panadak'ári, chi k'op'ayoora omé 
naa péiji. 30 Aramaa mágaji: 

—Wáti ara bi p'uuru tachi K'irapite bimaa. Panadak'ári, ununadait'ee 
burro ji baini bi, waide apida batauda-e p'ani iru iri. Era atáti máik'aapa 
anéeti. 31 Apidaapa iidiruta pirá k'iare—itee éramaa p'ani, jaráti: “Tachi 
Waibiapa arak'atia atee k'inia bi.” 

32Mápai Jesús k'dp'iyoorá wájida máik'aapa ununajida jóma irua 
jaradak'a. 33Ma burro éramaa p'ani misa, chipariirápa iidijida: 

—¿K'áare-ittee éramaa p'anima? ajida. 

34P'anaujida: 

—Tachi Waibiapa arak'atia atee k'inia bida ajida. 

35Mápai ma burro Jesumaa ateedap'eda, áchi fripema p'aru 
jipatap'edaa ata bijida ai Tri máik'aapa bataupijida. 36Wáruta misa, 
eperáarápa áchi tripema p'aru t'õ jéra bijida o jáde, áchi rey pai jíiak'aapa. 
37 Mápai Olivo Eedeepa irabaipata o k'ait'a pa wádak'ári, jomaweda iru 
ome nipapataará o-lapa biuk'a para beeji, taará-ee áchi rey pai jiak'aapa. 
O-iapa Tachi Ak'óremaa pedee pia pedeepachida, achia unudap'edaa 
pera Jesupa oo bi; ne-inaa eperáarápa p'oyaa oodak'aa áchi juadoopa. 

38 Mágapachida: 

—“¡K'ira wáree Ak'óre eujáde, Tachi K'aripapari reyk'a cheru pera! 
ifrá Tachi Ak'óre k'áiwee bapariit'ee ichi eperáará ome! ilru 
jómaará k'iyaara waibiara bi!” (Sal 118.26) 

39 Mápai úk'uru fariseorá ma eperáará t'ãide p'anadap'edaarápa 
Jesumaa mágajida: 

—Tachi Jarateepari, pi ome nipapataará itriapáde ajida, mága 
jaranaadamerá. 

40 Mamida Jesupa p'anauji: 

—Na eperáara k'up'ee p'aneeruta pirá, mau paara mága biadait'eeda aji. 


Jesús Jerusalen-it'ee jéeda 


41 Jerusalén p'uuru K'ait'a parutade Jesupa araa ak'ik'ári, jéedachi. 
42Maápai mágaji: 

—¡Pidepemaarápa mide ijáadap'edaa paara, idi weda mia pará 
k'áiwee p'aneepik'aji!l Mamida mága k'awada-e p'anadairá, pará-it'ee 
mera pik'a bi. Mapa p'oyaa unuda-e Tachi Ak'órepa oo bi. 43 Jerusalén, 
ewari cherude pimaa ne-inaa k'achia p'asait'ee. Pi kira unuamaa 
iru p'lanapataarápa muralla yoorodee oodait'ee pi ik'aawa. Pi wap'ira 
atadait'ee máik'aapa ma muralladeepa pi k'idaa chaa wawadait'ee. 
44Pi muralla jóma t'eet'aadait'ee, edajidepema te jera bi paara. Aide 
p'aniirá chok'ara peedait'ee. Mau apida bee—e pait'ee awaraa máu fri, 
pidepemaarápa úridaamaa p'anadap'edaa pera mia pará k'aripa chek'ári. 


Jesupa ne-inaa netopataará jérek'ooda Ak'óre te waibiadeepa 
(Mt 21.12-17; Mr 11.15-19; Jn 2.13-22) 


45 Jerusalén p'uurude panadak'ári, Jesús Tachi Ak'õre te waibiade t'iuji 
máik'aapa jéremaa beeji aide ne-inaa netomaa p'anadap'edaará. 46 Mágaji: 
—Tachi Ak'úre Úraa p'a jera bide jara bi: 
“Mi te itaa t'ipata teda apatadait'ee. (Is 56.7) 
“Mamida parapa nechiapataará ték'ata oo iru p'ani.' (Jer 7.11) 
47 Ewari chaa Jesupa jarateepachi Tachi Ak'óre te waibiade. Maapai 
p'aareerá poroorá, Moisepa p'áda jarateepataará máik'aapa Jerusalén 
pluuru pidaará poro waibiarápa jiripachida Jesús peepit'aadait'ee. 
48 Mamída p'oyaadak'aa paji, eperáarápa iru pedee audú üri k'inia 
p'anadap'edaa perá. 


Tachi Ak'órepa Jesús péida 
(Mt 21.23-27; Mr 11.27-33) 


) 0 1Ewari aba Tachi Ak'óre te waibiade Jesupa jarateemaa baji 

pedee pia Ak'õrepa jara pëida. Maga nide pachejida p'aareerá 
poroorá, Moisepa p'áda jarateepataará máik'aapa judiorá poro waibiará. 
2Máirápa Jesumaa iidijida: 


El Nuevo Testamento en Epena de Colombia, 2da ed. ©2010, Liga Bíblica Internacional 


193 San Lucas 20 


—¿Tachi Ak'õrepa tai biji—ek'á ichi te waibia ak'idamerá? ¿K'aipa pimaa 
nága oopi bima? ajida. 

3Jesupa p'anauji: 

—Mia pida parámaa iidiit'eeda aji. P'anáuti p'oyaa p'anaudai pirá. 
4¿K'aipa péijima aji, Juan Bautistapa poro choo chemerá; Tachi Ak'õrepa 
maa-e pirá eperàarapa? 

5Mápai áchi pitapai pedee para beeji: 

—Tachi Akórepa péidada aruta pirá, irua iidiitee: “Magara, ¿sáapleda Juan 
íiraa ijáada—e pajima?” ait'ee. 6Ichiaba jaradaik'araa bi: “eperáarápa Juan péijida”. 
Maga jararuta pirá, na eperáará k'iraudaridaittee tachi ome máik'aapa tachi 
máupa bata peedai. Jómaarápa ijáa p'ani Juan Tachi Akóre pedee jarapari paji. 

7 Mapa achia p'anaujida: 

—K'awada-e p'anida ajida, k'aipa Juan péiji poro choo chemerá. 

8Maápai Jesupa mágaji: 

—Magara mia pida jara-eda aji, k'aipa mimaa nága oopi bi. 


Mimiapataará k'achia beeráde nepirida 
(Mt 21.33-44; Mr 12.1-11) 


9Maap'eda Jesupa nága nepirimaa beeji jarateeittee eperáarámaa: 

—=Eperápa uva eujá uuji. Maapeda ne-uu eujá akipataará jiriji aide 
mimiadamerá. Mápai awara áyaa timí waji. 10T'éepai uva oropata ewari pak'ári, 
ma eujá chiparipa ichi mimiapari péiji ma ne-uu akipataarámaa, ichi eere bee 
bi chauda tee péidamerá. Mamíida achia ma mimiapari sik'oojida máik'aapa 
péitaajida waya chiparimaa, maarepida netaa wee. 11 Mápai ma ne-uu chiparipa 
awaraa mimiapari péiji. Mamida mágimaa ichiaba ik'achia jaradapleda, pua 
Mamíida ma ne-uu ak'ipataarápa iru auk'a pua oojida máik'aapa taawaa péijida. 

13'Mápai ma ne-uu chiparipa mágaji: “frá, ¿k'áata ooyama? aji. 
Péiit'eeda aji, mi warra k'inia iru bi. Taawa iru waaweedayada” aji. 
14 Mamída ma ne-uu ak'ipataarápa iru warra t'imí cheru unu atadak'ári, 
achi pitapai mágapachida: “Jágipa ichi ak'óre net'aa jomaweda atait'ee 
chi ak'óre piuk'ári. Peet'taadáma ajida, tachi-ittee na ne-uu eujá beemera.” 
15 Mapa ma uva eujádeepa uchia atajida máik'aapa peet'aajida. 

Mápai Jesupa mágaji: 

—Parápa, ¿k'ãata k'isia p'anima aji, ma uva eujá chiparipa ooit'ee ma eujá 
ak'ipataará ome? 16Mia jaraittee. Wák'ári, ma eujá ak'ipataará peek'ooitteeda 
aji, máik'aapa chi eujá teeitteeda aji, awaraarámaa achia ak'ipataadamerá. 

Maga úridak'ári, eperáarápa mágajida: 

—iMãga p'asa—e pait'eeda! ajida.* 





"20.16 Mága jarajida k'awadap'edaa pera Jesupa judiorádeta nepiri baji. K'iniada—e paji ara 
k'áyaara Tachi Ak'órepa judio-eerá papimerá ichi jua ek'ari ichideerá p'aneedamerá. 

17 Mamíida Jesupa áramaa ak'iji maik'aapa mágaji: 

—Magara, ¿k'áata jara k'inia bima aji, na pedee Tachi Ak'óre Üraa 
p'idadepema? 

“Te oopataarápa mau k'iniada—e padap'edaa pipiara padachi. (Sal 
118.22) 

18Eperá ma mau pipiara bi fri tíutiru pira, chupiria níbeeit'ee. Jódee ma 
mau eperá iri baairu pirá, iru peet'aait'ee. 

19P'aareerá poroorápa Moisepa p'áda jarateepataará ome ma nepirida 
üri aupadak'ári, k'awaajida Jesupa áchideta pedee baji. Mapa aramata 
jita atapi k'inia p'anajida. Mamida mága ooda-e paji eperáará waawee 
p'anadap'edaa pera.” 


Judiorápa Cesar-it'ee impuesto p'aapatap'edaa 
(Mt 22.15-22; Mr 12.13-17) 

20 Maperá t'éepai ma judiorá poroorápa péijida t'ári jip'a pik'a beerá 
Jesús ome pedeede. K'inia p'anapachida ma eperáarápa iidi p'anipa 
Jesupa pedee k'achia jarapidai Romadepemaará poro waibiará ápite. 
Magá ma eujá ak'ipari, Romadepemaará poro waibiapa iru atapii. 21 Ma- 
it'ee ma péida eperáarápa Jesumaa iidijida: 

—Tachi Jarateepari, taipa k'awa p'anida ajida, pia pedee wáara jarapari 
máik'aapa jarateepari eperáarápa ne-inaa pia oo k'awaadamerá. Eperáará 
maarepida k'ürak'aa. Ichita jara bi eperáará k'ira jip'a panapataadamerá 
Tachi Ak'õrepa K'inia bik'a. 22Mága bita, nága iidi k'inia p'ani: ¿Pia bik'á 
ajida, taipa Cesarmaa impuesto p'aadait'ee wa mága-e? 

23 Jesupa k'awa bada pera máirápa k'isia k'achia iru p'ani, mágaji: 

24 —AK'ipíti denario p'arat'a tau. ¿K'ai k'Trata nade bi máik'aapa K'ai 
títa p'a bima? aji. 

P'anaujida: 

—César k'ira máik'aapa ichi t'íta p' bida ajida. 

25Mápai Jesupa mágaji: 

—Magara téeti Cesarmaa irua net'aa iidipari, máik'aapa auk'a téeti 
Tachi Ak'óremaa irua iidipari. 

26Mága úridak'ári, k'awaajida Jesumaa pedee k'achia p'oyaa jarapida—e 
pai eperáará taide. Mapa ak'itrua para beeji máik'aapa kTup'eek'oodachida. 


Piudap'edaará chok'ai p'irabaipatade 
iididap'edaa 
(Mt 22.23-33; Mr 12.18-27) 
27 Maap'eda saduceorá ük'uru wájida Jesumaa. Saduceorápa ijáadak'aa 
eperá piup'eda waya chok'ai p'irabaii. Maperá iidijida: 





*20.19 Dn 2.34, 44; Is 8.14. 

28—Tachi Jarateepari, Moisepa nága p'a bëijida ajida. Eperá miak'ái bi 
warra wee piuru pira, chi ipemapa iru wēra ataipia bi máik'aapa ai ome 
warra ooipia bi chi ipema piuda k'ap'ia pari.* 22Mága jaradap'eda, ma 
saduceorápa nága nepirijida. P'anajida ipemaará siete. Chi naapema miak'aiji. 
Mamida warra wee piuji. 30 Chi araarepema 31máik'aapa araarepema 
miak'áijida ma pétráa ome. Mamida auk'a warra wee piujida. Ma téepai chi 
apemaará jida miak'áijida ma p'étráa ome. Mamida áchi jóomaweda warra 
wee piujida. 32Maap'eda ma wēra ichiaba piuji. 33 ra taipa nága k'awa k'inia 
p'ani. Piudap'edaará waya chok'ai p'irabaidak'ári, ¿chiságí ipemata ma wēra 
imik'ira paitteema ajida, áchi jómaweda iru ome miak'ái p'anadap'edaa pera? 

34 Jesupa p'anauji: 

—Na p'ek'au eujáde imik'iraará máik'aapa wéraará miak'áipata. 
35Mamída Ak'orepa jiritteradaará ichi eujáde p'anadak'ári, imik'iraará 
wéraará paara waa miak'aida—e pait'ee, 36waa piuda—e pait'ee pera. 
Angeleerák'a p'anadait'ee máik'aapa Tachi Ak'óre warrará padait'ee, 
chok'ai p'irabaidap'edaa pera. 37 Moisepa paara tachimaa k'awapipari 
piudap'edaará chok'ai p'irabaidaittee. Chonaaráweda Tachi Ak'órepa 
irumaa pedeek'ári pak'uru jepleda urua jira bideepa t'ipitauk'a, jaraji 
ichi Abraham, Isaac, Jacob ijáadap'edaa Ak'óre Waibia.* 38¡Tachi Ak'ore 
piudap'edaará Ak'óre Waibia—e! ¡Chok'ai p'aniirá Ak'óre Waibia, iru-ittee 
eperáará jaureerá jóma chok'ai p'anadairá! 

39 Mápai úk'uru Moisepa p'áda jarateepataarápa mágajida: 

—Tachi Jarateepari, pia p'anaujida ajida. 

40 Maadamáiipa waawee p'aneejida waa iididait'ee. 


Tachi Ak'órepa péida eperáará rey pamerá 
(Mt 22.41-46; Mr 12.35-37) 
41 Mápai Jesupa iidiji: 
—+¿Sáap'eda jara p'anima aji, Mesías chonaaráwedapema Rey 
Daviddeepa uchiait'ee? 42Salmos p'idade Rey Davidpa paara jara bi: 
‘Tachi Ak'órepa jaraji Tachi Waibiamaa: “Pi mi ome auk'a waibia 
bairá, su-ak'i beepáde aji, mi juaraare, 43mia pi k'ira unuamaa iru 
panapataara p'oyaaru misa.” ”” (Sal 110.1) 
44Davidpa ichi éreerádeepa uchiaittee bimaa tijaraji “Tachi Waibia”. ¿Mapa 
k'awada-ek'ã aji, Mesías waibiara bi chonaaráwedapema Rey David k'áyaara? 


Jesupa Moisepa p'áda jarateepataará imiateeda 
(Mt 23.1-36; Mr 12.38-40; Lc 11.37-54) 


45 Eperaara jóomaarápa ürimaa p'anajida, Jesupa chi k'dp'iyoorámaa 
mágak'ári: 





"20.28 Dt 25.5-10. *20.37 Ex 3.6. *20.43 Griego pedeede: pichi biiri ek'ari biru misa. 

46—K'irak'aupai p'anapataadai Moisepa p'ada jarateepataarák'a. Achi 
audua planadairá p'aru teesoo jii awaa p'anapata máik'aapa k'inia 
p'anapata jómaarápa áchimaa saludaadamerá plaza bee chaa, tachi 
poro waibiará ome oopatak'a. Ichiaba su-ak'i p'aneepata su-ak'i beepari 
pipiara bide Tachi Ak'úre Úraa jarateepata tede máik'aapa nek'odak'ãri, 
chi su-ak'i beepari pipiara bide su-ak'i p'aneepata. 47Ma awara p'étráará 
k'aripadai k'iyaara, ara te jári atapata máik'aapa taará it'aa típata, 
eperáarápa áchi t'o panadamerá. Mága p'anapata pera, Tachi Ak'órepa 
ara audupiara miapiit'ee, k'achia beerá miapik'ári ichi ewari waibia 
ewate. 


P'ëtráa chupiria k'iripa primisia teeda 
(Mr 12.41-44) 
2 1 1Jesupa ak'imaa baji, p'arat'ara beerápa primisia ata bi p'ani misa 
p'arat'a p'epatade Tachi Ak'õre te waibiade. 2Mápai ichia unuji 
p'čtrãa chupiria k'iripa ata bi cheru p'arat'a tau omé cobredee. 3Mága 
unuk'ári, Jesupa mágaji: 

—Mia wáarata jararu. Na p'ëtràa chupiria k'iripa primisia waibiara 
teejida aji, apemaará k'iyaara. 4Jómaarápa tee p'ani áchi p'larat'a waibia 
iru p'anadap'edaadepema beeda. Jódee na p'étráa, chupiria k'iri mida, 
ichia iru Kerada jómaweda teeji Tachi Ak'óremaa. Teejida aji, chi p'arat'a 
iru bada paara chik'o netoit'ee. 


Jesupa jarada Tachi Ak'óre te waibia t'eet'aait'ee 
(Mt 24.1-2; Mr 13.1-2) 


5Eperáará ük'uru pedeemaa p'anajida Tachi Ak'ore te waibiade. 
Jarapachida mau pi-iadee oo k'obi máik'aapa k'ira wáree baini bi 
eperáarápa net'aa tee p'anadap'edaa k'aurepa. Mága úrik'ári, Jesupa 
mágaji: 

6 —Ewari cherude parapa na jóma unu p'ani unuda-e pait'ee. Mau 
apida bee-e pait'ee awaraa mau iri, na jomaweda t'eek'oo chedait'ee pera. 


Ne-inaa p'asait'ee na p'ek'au eujá jõi naaweda 
(Mt 24.3-28; Mr 13.3-23) 
7Mápai Jesumaa iidijida: 

—Tachi Jarateepari, ¿sáapaita mága p'asaitteema? ajida. ¿Sága 

k'awadayama ajida, ma ewari k'ait'a pak'ári p'asaittee pia jaradak'a? 
8 Jesupa p'anauji: 

—Tauk'a nipapatáati apidaamaa k'irapiamaapa. Mi jíak'a chok'ara 
chedait'ee. Seewata jaradait'ee: “Mita Ak'óre Warra; frapi paji chi cheit'ee 
bada.” Mamíida áchia jara p'ani ijãanáati. 9Úridak'ári eperáarápa jura 
choo joni máik'aapa oodaamaa p'ani áchi poro waibiarápa jara panik'a, 

p'eranáati. Ichita mága p'asait'ee naapiara. Mamida Tachi Ak'óre ewari 
waibia ewate at'ári pa—e pait'ee. 
l0Ichiaba Jesupa mágaji: 

—Eperáará awaraará ome chóodait'ee. 11 Awérachai were níbeeit'ee; jarra 
oodaitlee máik'aapa k'ayaara paraaittee eujá awara-awaraade. Ma awara 
pajáde ne-inaa waide unudak'aa unupataadait'ee; ne-inaa tachi p'erapipari. 

12'Mamida mága p'asai naaweda, ijáadak'aa beerápa pará 
jiripataadait'lee miapidait'ee máik'aapa jita atadap'eda, ateedait'ee Tachi 
Ak'óre Úraa jarateepata tede. Mama pará ak'idait'ee jaradait'ee eperáará 
pia wa k'achia. Ichiaba carcelde t'i níbinadait'ee máik'aapa ateedait'ee 
reyrá k'irapite maa-e pirá eperáará poro waibiará k'irapite. Ma jóma 
parámaa oopataadait'ee, mide ijáapata k'aurepa. 13Mága oodak'ári, achi 
k'irapite parápa jarapataadai Tachi Ak'drepa ooda pará-ittee mi k'ap'ia 
pari. 14Maapai k'isianáati k'iare pedeeta jaradai. 15Mia k'isia k'awaa 
pedee jarapiit'ee, pará k'ira unuamaa iru p'anapataarápa p'anaupiamaapa 
máik'aapa jarapiamaapa parapa seewa jara jóni. 16 Mamida páchi 
ak'Oreerápa, ipemaarápa, éreerápa máik'aapa k'dp'iyoorápa paara pará 
traicionaadait'ee. Maapai pará úk'uru peepidait'ee. 17 Jómaarápa pará 
k'ira unuamaa iru p'anapataadait'ee mide ijáapata k'aurepa. 18Mamíida 
pará puda k'íu apida atuada—e, mia pará ak'i bapariittee pera. 19Mapa 
itáripa choopatáati! Mágá pará itaa wádait'ee. 

Jerusalén p'uuru jódariit'ee 

20—Unudak'ári soldaorápa Jerusalén p'uuru wapiira iru p'ani, 
K'awáati taará-e jódariit'ee. 21 Maapai Judea eujáde p'aniirá mirudaipia 
bi eera jera bidee. Jódee Jerusalén p'uurude p'aniirá mamáik'aapa 
uchiadaipia bi. Ichiaba chi taawa p'aniirá chedaik'araa bi p'uurudee. 
22Mága oodaipia bi ma ewate Tachi Ak'órepa mide ijáadak'aa beerá 
K'achia ooit'lee pera. Eperáará chupiria chitoonadait'ee, Tachi Ak'drepa 
ara k'achia ooit'ee pera ichi üraa p'ádade jara bik'a. 23¡Aai, ma ewate 
chupiria jóneedaittee wéraará biak'oo bee maa-e pirá warra chak'eerá 
jude iru bee, isapai p'oyaa wáda-e pait'ee perá! Ma eujáde audú 
chupiria jónadait'ee máik'aapa Tachi Ak'drepa ne-inaa k'achia ooit'ee na 
p'uurudepemaarámaa. 24ÚUk'uru piudait'ee espadapa; awaraará ateedait'ee 
awaraa eujádee esclavoorák'a p'aneedamerá. Maapai Tachi Ak'orede 
ijáadak'aa beerápa Jerusalén p'uuru iru p'anadait'ee áchi jua ek'ari, Tachi 
Ak'órepa ewari awara bida parumaa ara k'achia ooit'ee. 


Eperá Ak'óre Truadepema waya chek'ári 
(Mt 24.29-35, 42-44; Mr 13.24-37) 


25—Maapai ne-inaa eperáarápa waide unudak'aa unudait'ee 
ak'orejírude, atanede máik'aapa lucerode. Na p'ek'au eujidepemaarápa 

mága unudak'ári, k'awada—e pait'ee k'áata k'isiadai máik'aapa p'eradait'ee, 
audú p'usa t'o jiwaa níbait'ee pera. 26 Eperaara k'ira k'idaipataadaittee 
pera jónipa, k'isiadak'ári na p'ek'au eujá p'asarude, paja were níbait'ee 
pera. 27 Mápai eperáarápa unudait'ee mi, chi Eperá Ak'óre Truadepema 
jOmaará k'áyaara waibiara bi, k'ira wáree cheru jíararade. 28Mága 
p'asak'ári, sócharra p'anapatáati máik'aapa t'ãri o—ïa para báti, taará-e 
nide mi cheit'ee perá pará k'aripade atuanaadamerá. 


Jesupa higuera biiride jarateeda 
29Ichiaba Jesupa nága nepiriji jarateeit'ee ichi waya cheit'ee pak'ári: 
—K'isíati higuera biiride maa-e pirá awaraa nejó biiride. 30Unudak'ári 
k'iru tuk'ua uchia níbeeru, parapa k'awaapata eujá wasia wa. 31 Maga 
pik'a unudak'ári magi ne-inaa p'lasaruta, k'awaadait'ee Tachi Ak'óre ewari 
waibia ewate K'ait'a bi. 
32'Mia wáarata jararu. trapemaará piudai naaweda, ma ne-inaa 
jómaweda p'asait'ee. 33Ewari cherude paja na p'ek'au eujá ome jódait'ee. 
Mamída ichita p'asaittee mia pedee jaradak'a. 
34'K'Trak'aupai k'iiri kisua p'aneedai páchi k'inia ne-inaa oo k'iniapa; ittua 
to k'iniapa maa-e pirá audú k'isia jóonipa na p'ek'au eujidepema ne-inaade. 
Maa-e pirá atu bide 35ne—animal trampade baaiparik'a, mága pik'a pará 
atu p'anide mi waya cheit'ee. Ma ewate ne-inaa k'achia p'asaittee jomaweda 
na p'ek'au eujidepemaarámaa. 36 Mapa tauk'a nipapatáati máik'aapa ichita 
itaa tipatáati. Mágá baaida—e paittee ma ne-inaa k'achia p'asait'ee bi juade 
máik'aapa panadait'ee mi, chi Eperá Ak'úre Truadepema k'rapite. 
37 Ewari chaa ástaawa Jesupa jarateepachi Tachi Ak'Ore te waibiade. 
Jódee p'arik'ua beepachi Olivo Eede. 38Maperá tap'eda weda eperáará 
wápachida Tachi Ak'óre te waibiadee iru pedee úride. 


Jesús jita atapidait'ee pedeeteedap'edaa 
(Mt 26.1-5, 14-16; Mr 14.1-2, 10-11; Jn 11.45-53) 


2 2 1K'ait'a baji fiesta pan levadura wee k'opata t'ijarapatap'edaa 

Pascua. 2P'aareerá poroorápa Moisepa p'áda jarateepataará ome 
eperáará waawee p'anadap'edaa pera, ara taide Jesús jita atapida—e paji. 
Mamída ichita jiripachida saga iru peepit'aadait'ee. 


Judapa Jesús traicionaada 
3Mápai Satanás Judas k'ap'iade t'íuji. Magi Judas Jesús k'9p'iyoorá 
docedepema paji. Ichiaba tíijarapachida Iscariote. 4Mágí waji p'aareerá 
poroorámaa máik'aapa Tachi Ak'óre te waibia jfapataarámaa. Mama 
pedeeji áchi ome saga Jesús atapii. 5Mápai áchi o-iadachida máik'aapa 
pedeejida p'arat'a teedait'ee Judamaa. 6Ichia ma p'arat'a jitap'eda, jirimaa 
beeji saga Jesús áchimaa atapii, eperáará wé-e misa. 

Pascua fiestadepema chik'o k'odap'edaa 
(Mt 26.17-30; Mr 14.12-25; Jn 13.21-30; 1 Co 11.23-26) 


7Fiesta pan levadura wée k'opata ewate pak'ári, oveja chak'e peepata Pascua 
fiesta-—itee. 8Mapa Jesupa jaraji Pedro Juan ome Pascua fiestadepema chik'o 
jiridamerá máik'aapa awaraa ne-inaa oodamera, neklodai naaweda. 
9Mapai achia iidijida: 
—¿Sáma maga oodaipia bima? ajida. 
10 Jesupa p'anauji: 
—Pará p'uurude panadak'ári, unudait'ee eperápa pania chok'ode ateeru. 
Iru tée wati ichi temái tíurumaa. 11 Mápai chi te chiparimaa jaráti: 
“Tachi Jarateeparipa iidi péiji: ¿Chiságí cuartode Pascua chik'o k'oit'ee 
michi k'9p'iyoorá ome?” ” 12Ht'ipema pisode irua ak'ipiitteeda aji, cuarto 
waibia ne-inaa jóomaa ome. Mama ne-inaa jóma óoti tachi nek'odait'ee. 

13 Achi wádak'ári, jómaweda ununajida Jesupa jaradak'a máik'aapa 
mama ne-inaa jóma oojida Pascua chik'o k'odait'ee. 

14Nek'odait'ee pak'ári, Jesús chi k'0p'iyoorá ome mesade su-ak'i 
p'aneejida. 15Mápai ichia mágaji: 

—¡Wáara mi piu naaweda, pará ome na Pascua fiestadepema chik'o 
audú k'o k'inia baji! 16 Mia jara bi: Pará waa nágá nek'oda-e pait'ee mi 
ome, Tachi Ak'óre truade p'anadai naaweda. 

17 Mápai copa jitapleda, gracias jaraji Tachi Ak'óremaa máaik'aapa mágaji: 

—Jitáti na copa máik'aapa jedéti páchi pitapai. 18Mia jara bi: Mia vino 
waa to-e pait'leeda aji, Tachi Ak'óre truade pai naaweda. 


Pan vino ome k'odap'edaa 

19Maap'eda Jesupa pan ataji máik'aapa itaa ti gracias jaraitee Tachi 
Ak'óremaa. Ma pan k'orat'aaji máik'aapa chi k'op'ayooramaa teeji. Mápai mágaji: 

—Nagí pan mi k'ap'ia, mi peepiit'ee pará k'aripait'ee. Nágá pan 
K'odak'ári, kopatáati k'irápadaittee mi piuda pará pari. 

20Nek'odap'edaa t'éepai, ichiaba mágá ooji ma vino ome. Mágaji: 

—Nagí vino mi waa, michi waa bat'ait'ee pera mi piuk'ári eperáará pari. 
Tachi Ak'órepa nágí úraa chiwidi jara bi. Michi waa bat'ada k'aurepa irua 
wépapiit'ee parapa p'ek'au k'achia oopata máik'aapa michideerá papiitee. 
21 Mamida chi mi traicionaaittee bi jua na mesa fri bi michi jua ome. 22Mi, 
chi Eperá Ak'óre Truadepema ichita piuttee Ak'drepa oopi bik'a. Mamida, 
iaai, Tachi Ak'órepa k'achiadee péiit'ee chi mi traicionaait'ee bi! 

23 Mápai áchi pitapai iidi para beeji k'aipata traicionaait'ee. 


K'aita Jesús k'op'ayo pipiara bi 


24Mápai chi k'dp'iyoorá aupedee para beeji k'awaadait'ee k'aita pipiara 
bi apemaará k'iyaara. 25 Mapa Jesupa mágaji: 

—Ijáadak'aa beerá t'áide reyrápa achia oo k'iniata oopipata 
eperáarámaa máik'aapa máirá poro waibiarápa áchi jua ek'ari p'aniirá 
pia ak'i p'anida apata. 26 Mamida pará mágá p'anadaik'araa bi. Ma 
k'áyaara pará t'áidepema waibiara bi warra chok'ek'ee baparik'a baipia bi. 
Ma awara pará t'áidepema poro waibiara bi mimiapari jip'aak'a beeipia 
bi pará K'aripait'ee. 27 ¿Chiságí eperá waibiara bi; chi mesade su-ak'i bi 
nek'oittee maa—e pirá chi chik'o jedepari? ¿Chi mesade su-ak'i bi-ek'á? 
Jódee mi nama bi pará t'áide chi chik'o jedeparik'a. 

28”Pará ichita mi ome p'ani, nepirade wa ne-inaa k'achiade p'anajida 
mida. 22Mapa mia pará reyrá papiittee mi Ak'órepa mi rey papidak'a. 
30Pará nek'odait'ee Ak'óre truade máik'aapa ne—inaa todaittee mi ome mi 
itlaripema mesade. Ma awara su—ak'i p'aneedait'ee rey su—ak'i beeparide. 
Israeldeepa éreerá doce uchiadap'edaará iru p'anadait'ee pará jua ek'ari 
máik'aapa jaradaittee máirápa oopatap'edaa pia wa k'achia. 


Jesupa jarada Simón Pedropa ichi k'awa-e bida ait'tee 
(Mt 26.31-35; Mr 14.27-31; Jn 13.36-38) 


31Ichiaba Jesupa mágaji: 

—Simón, Simón, Satanapa pará iididoo oo k'inia bairá trigo ome 
oopatak'a néesidak'ári chi tau áyaa atadait'lee. 32 Mamída mi it'aa típari 
pi pari mide ijáa bapariimerá. Waya mi ome nipak'ári, k'aripáji pichi 
ipemaará mi k'ap'ia, ichita ijiapataadamera. 

33Mápai Simonpa magaji: 

—Tachi Waibia, mi pi ome nipa k'inia bida aji, mi carcelde t'i níbiruta 

pijida maa—e pirá piuru pijida. 
34 Jesupa p'anauji: 

—Pedro, mia jara bi: Idi p'árik'ua et'erre k'arii naaweda, jarada Opee pia 

mi k'awa-e bida ait'ee. 


Jesús chupiria níbait'ee hora K'ait'a pak'ári 


35Maap'eda Jesupa iidiji: 

—Mia pará péik'ári muchila wee, p'arat'a te wee, chancla wee, ¿net'aa 

apida faltajidak'á? aji. 
P'anaujida: 

—Maarepida faltada—e pajida ajida. 

36Mápai irua mágaji: 

—+rá, jódee, chi muchila iru bipa ateeipia bi ichi p'arat'a te ome; chi 
espada wee bipa ichi fripema p'aru j: bi netoipia bi máik'aapa espada aba 
neto ataipia bi. 37 Mia mága jara bi ichita uchiaittee pera mide jara bik'a 
Ak'óre Úraa p'ádade: 

“Epera t'ári k'achia-idaak'a iru p'lanajida. (Is 53.12) 
Jóma ma p'ádade jara bi mide ichita p'asait'leeda aji. 

38 Mápai achia mágajida: 

—Tachi Waibia, nama espada omé iru p'anida ajida. 
Mapai irua p'anauji: 

—Jágapaipi. 


Jesús Getsemaní ne—uu k'áide it'aa t'ida 
(Mt 26.36-46; Mr 14.32-42) 


39 Maap'eda Jesús waji Olivo Eedee ichi wápatak'a máik'aapa chi 

k'op'ayoora t'ée wájida. 40 Mama panadak'ári, ichia áramaa mágaji: 
—Htaa titi plek'au k'achiade baaipiamaapa. 

41 Maap'eda Jesús waawipai waji chi k'op'iyoorá p'anadap'edaamáiipa. 
Mama bedabaiji it'aa t'tit'ee. 2Mágaji: 

—Ak'õre, pichia k'inia bi pira, k'aripáji na miaittee bideepa. Mamida 
oonaapáde aji, mia k'inia bik'a. Jip'a pia k'inia bík'ata oopáde aji. 

43 [Mága nide ittaripema ángel iru ik'aawa baini ba cheji iru k'aripait'ee. 
44 Jesús audú t'ári p'ua níbada pera, audupiara it'aa típachi, ichi jia 
eujáde baairumaa waa t'eutiewaak'a.] 

45H'aa tí aupak'ari, chi k'op'ayoora atabéidamaa waji. Mamida ununaji 
k'ai para bi, audú t'ári pua jónipa. 46 Mápai irua mágaji áramaa: 

—¿Sáap'eda k'ái jónima? aji. P'irabáiti máik'aapa it'aa 1Íti p'lek'au 
Kk'achiade baaipiamaapa. 


Jesús jita atadap'edaa 
(Mt 26.47-56; Mr 14.43-50; Jn 18.2-11) 


47 Jesús at'ári pedeemaa bide, eperáará chok'ara pachejida. Ma 
eperáará chok'ara chedap'edaa naa che waji Judas, Jesús k'op'ayoora 
docedepema. Magi Jesús k'ait'a chek'ári k'ira ft'aait'ee, 48 Jesupa mágaji: 

—Judas, ¿mi k'ira írupa mi, chi Eperá Ak'ore Truadepema 
traicionaaruk'a? aji. 

49 Jesús ome p'lanadap'edaarápa mága unudak'ári, ¡idijida: 

—Tachi Waibia, ¿espadapa chóodaipia bik'á? ajida. 

50 Aramata áradepema abaapa p'aareerá poro waibia mimiapari 

juaraarepema k'iiri orp'et'aaji espadapa. 51 Mápai Jesupa mágaji: 
—Ichiak'au bíti; jáagapaipi. 

Mapai Jesupa ma epera k'iiri orp'ettaadamái t'óbait'aaruta, anidachi. 
52 Mápai mágaji ichi ata chedap'edaa p'aareerá poroorámaa, Tachi Ak'óre 
te waibia jrapataarámaa máik'aapa judiorá poro waibiarámaa: 

—¿Sáap'eda pará espada ome máik'aapa pak'uru ome chejidama aji, mi 
jita atade, nechiayaa bi jita atapatak'a? 53 Ewari chaa mi Tachi Ak'õre te 
waibiade bapari pará ome. Maapai parapa mi jita atada—e paji. Mamida 
hora pajipi parápa ne-inaa k'achia oodamerá mimaa, Netuara Poro 
Waibiapa k'inia bik'a. 

Pedropa Jesús k'awa-e bida ada 
(Mt 26.57-58, 69-75; Mr 14.53-54, 66-72; Jn 18.12-18, 25-27) 


54 Jesús mágá jita atadap'eda, ateejida p'aareerá poro waibia temaa. Máimisa 
Pedro timiipapai tée wák'áti waji. 55 Mama te taawaik'a eere tiak'au bimái t'ipi 
oro iru p'anajida máik'aapa ai ik'aawa eperáará su-ak'i p'anajida. Pedro jida 
ichiaba su—ak'i beeji ara ome. 56Mága nide ariipema mimiapari awérapa Pedro 
unuji, tipitau ik'aawa su—ak'i bi. Ma mimiaparipa pi-ia ak'iji máikaapa mágaji: 

—Nagí jida auk'a já eperá ome bajida aji. 

57 Mamíida Pedropa meraji: 

—Mia iru k'awa-e bida aji. 

58 Taará-e nide awaraapa Pedro unu atak'ári, ichiaba mágaji: 

—Pi auk'a já eperá k'op'iyoorádepemada aji. 

Pedropa p'anauji: 

— ¡Mi iru k'op'iyo—eda! aji. 

59 Hora abaamaa awaraapa ichiaba mágaji: 

—Wáara na eperá ichiaba bajida aji, jigí ome. Ma awara ichi Galilea 
eujádepemada aji. 

S0Pedropa p'anauji: 

—Mia k'awa-e bida aji, k'áaredeta pedee bi. 

Aramata Pedro at'ári pedeemaa bide, et'erre K'ariji. 6 Mápai Jesupa 
ápitee ak'iji Pedromaa máik'aapa Pedropa k'irápaji irua jarada: “Etlerre 
K'arii naaweda, pia jarada Ópee jarait'ee mi k'awa-e bi.” 62Mápai Pedro 
taawaa uchiap'eda, jée níbeeji audú t'ári p'ua níbada pera. 


Jesús oo iru p'anadap'edaa 
(Mt 26.67-68; Mr 14.65) 


63 Jesús jia p'anadap'edaarápa iru oo iru p'aneepachida máik'aapa 
sipachida. 64Iru tau p'árají atadap'eda, mágapachida: 
— ¡Pi wáara Tachi Ak'óre Warra pira, jarapáde aji, k'aipata pi sīji! 
65Ichiaba awaraa ik'achia pedee jarapachida. 


Jesús Junta Suprema k'irapite 
(Mt 26.59-66; Mr 14.55-64; Jn 18.19-24) 


66 Tapleda weda judiorá poro waibiará, p'aareerá poroorá máik'aapa Moisepa 
p'áda jarateepataará, pia jarait'eera, chi Junta Supremadepemaará chip'ejida. 
Maápai Jesús aneejida ara k'irapite. Irumaa iidijida: 

67 —¿Pik'á ajida, Mesías, Tachi Ak'órepa péida eperáará rey pamerá? 

Ichia p'anauji: 

—Mia mágada aru pirá, parapa ijáada—eda aji. 68 Jódee mia parámaa 
ne-inaa iidiru pirá, p'anauda-e. 69 Mamida mia jara bi: fraweda mi, chi 
Eperá Ak'õre Truadepema Tachi Ak'ore Waibia juaraare su—ak'i banait'ee. 

70 Mápai jomaarapa iidijida: 
—¿Maágara pi Tachi Ak'óre Warrak'á? ajida. 
Jesupa p'anauji: 
—Páchia jara p'anik'a, mágada aji. 
71Mápai achia mágajida: 
—¿K'dare-itlee eperáará waa jiridayama ajida, irua ooda jaradamerá? 
Tachi k'iiripa úrijidada ajida, ma pedee k'achia ichi ittaideepa jarada 
Ak'ore Waibia ápite. 


Jesús Pilato k'irapite 
(Mt 27.1-2, 11-14; Mr 15.1-5; Jn 18.28-38) 


) 3 1Ma judiorá poro waibiará p'irabaik'oodaidap'eda, Jesús ateejida 
Pilato k'irapite. 2Mama iru k'irapite imiateemaadachida: 

—Taipa na eperá unujidada ajida, tai p'uuru pidaarámaa k'isia awara- 
awaraa papimaa bi. Jara bi taipa Cesarmaa impuesto p'aadaik'araa bi. Ma 
awara jara bi ichi Mesías, Tachi Ak'órepa péida rey pamerá. 

3 Mápai Pilatopa iidiji: 

—¿Pik'á aji, Judiorá Rey? 

Jesupa p'anauji: 

—Mida aji, pia jara bik'a. 

4Mápai Pilatopa mágaji ma p'aareerá poroorámaa máik'aapa arii 
p'anadap'edaarámaa: 

—Mia unu-e bida aji, na eperápa ne-inaa k'achia ooda. 

5Mamída audupiara golpe pedeejida: 

—Ichia jaratee bi k'aurepa tai p'uuru pidaará jóomaweda choo pik'a para bi. 

Naa Galilea eujáde jaratee nipa beeji. {rá nama Judea eujáde auk'a oomaa bi. 


Jesús Herodes k'irapite 

6Maga úrik'ári, Pilatopa iidiji: 

—¿Na eperá Galilea eujidepemak'a? aji. 

7Ichida adak'ári, Pilatopa péiji Herodemaa. Magi Galilea eujá ak'ipari 
paji. Auk'a baji Jerusalende. 8 Herodepa Jesús unuk'ári, o-Tadachi ai 
naaweda iru k'ira unu k'inia bada pera máik'aapa úrida pera nepiri 
p'ani irua oopari ne-inaa eperáarápa p'oyaa oodak'aa ichi juadoopa. 
Mapa unu K'inia baji ichi taide irua mágee ne-inaa oomerá. 9 Ma-it'ee 
iidida chok'ara iidiji Jesumaa. Mamida Jesupa maarepida p'anauk'aa 
paji. 1%Mama ichiaba p'aareerá poroorá máik'aapa Moisepa p'áda 
jarateepataará p'anajida. Áchiata audú Jesús imiateepachida. 11 Mapa 
Herodes ichi soldaorá ome Jesumaa ik'achia pedee jarajida máik'aapa 
reypa jipari p'aru pi-iara bita ji bijida iru oo iru p'anadait'ee. Maap'eda 
Herodepa waya ápitee péit'aaji Pilatomaa. 12Ma ewate Pilato k'op'ayo 
meraaji Herodes ome, ai naaweda chik'ira unuamaa p'anapachida mida. 

Pilatopa Jesús peepida 
(Mt 27.15-26; Mr 15.6-15; Jn 18.39-19.16) 


13Pilatomái panadak'ári, irua waya tí p'eji p'aareerá poroorá, judiorá 
poro waibiará máik'aapa p'uuru pidaará. 14Maap'eda mágaji: 

—Parápa mimaa jara chejida na eperápa p'uuru pidaará k'isia awara- 
awaraa papik'oomaa bi. Mamida pará k'irapite irumaa mia iidida 
chok'ara iidiji máik'aapa unu-e ne-inaa k'achia apida ichia oo bida a 
p'ani. 15¿Ichiaba Herodepa iru mága unu bi-ek'á? aji. Maa-e pirá waya 
namaa péi-e pak'aji. Parápa k'awa p'ani irua ne-inaa k'achia oo-e bi ma 
k'aurepa iru peepimerá. 16 Mapa wipip'eda, ichiak'au wápiit'eeda aji. 

17 (Magi fiestade Pilatopa k'ena péipachi carceldepema preso; chi 
iidirutata p'uuru pidaarápa.] 18 Mamída arii p'anadap'edaará jóomaweda 
biuk'adachida: 

—i¡Jágí áyaa atáji! ¡Barrabata K'ena péiji! 

19Ma Barrabás carcelde baji ooamaa bada perá Romadepemaarápa 
oopipatak'a ma p'uurude; ma awara chíara peet'aada pera. 20Mápai 
Pilatopa Jesús uchia péi k'inia bada pera, waya pedeeji. 21 Mamíida áchi 
waapiara biuk'a níbeeji: 

—¡Kurusode peepit'áaji! ¡Kurusode peepit'áaji! 

22Mápai waya jarada Opee Pilatopa mágaji: 

—¿K'áare k'achiata oojima aji, irua? Mia unu—e bi ne-inaa k'achia ooda 
ma k'aurepa peepiit'ee. Wipip'eda, ichiak'au k'ena péiitteeda aji. 

23 Mamída audupiara biapachida Jesús kurusode baijira bipimerá. 
Magá bia jónipa achia k'inia panadap'edaak'a oopijida. 2*Pilatopa 
ooji Aachia iidi panadap'ledaak'a. 25K'ena péiji Barrabás, achia k'inia 
p'anadap'edaa, ma ooamaa bada Romadepemaarápa oopidap'edaak'a 
máik'aapa chíara peeda. Jódee Jesús ateepiji kurusode baijira 
binadamerá, achia k'inia p'anadap'edaak'a. 


Jesús kurusode baijira bidap'edaa 
(Mt 27.32-44; Mr 15.21-32; Jn 19.17-27) 


26 Jesús ateedak'ári kurusode baijira bidait'ee, jita atajida eperá aba 
pluurudee che wa nipada, Cirene p'uurudepema tijarapatap'edaa Simón. 
Mágimaa kuruso ateepijida Jesús t'ée. 

27 Ma wádade eperáará chok'ara ichi t'ëe wa nipapachida. Máirá 
ome wádap'edaará wéraará chok'ara jee wápachida máik'aapa biuk'a 
wápachida t'ári puapa, Jesús mágá atee wádap'edaa pera. 28 Mamida 
Jesupa áchimaa ak'iji máik'aapa mágaji: 

—Jerusalendepema wéraará, jéenáati mi pari. Jéeti páchi pari 
máik'aapa páchi warrará pari, ewari cherude audú chupiria 
chitoonadait'ee pera. 29 Tachi Ak'drepa na eujáidepemaará k'achia ook'ari, 

mágadait'ee: “O—Ta p'ani chi ju tawadak'aa beerá warra t'odak'aa pera.” 
30Ma ewate eperáarápa eemaa jaradait'ee: 

“¡Tai iri irak'oodaríti!” máik'aapa: “¡Tai t'ap'a atáti! (Os 10.8) 
31 Eperáarápa pak'uru õdoo bi t'ipitaude bat'at'aapata pirá, ¿audupiara 
pak'uru p'üasaa bi bat'at'aada—e paik'á, taará-ee paa jódaipari pera? 


Eperáaráa Jesús ik'aawa kurusode baijira bidap'edaa 


32Ichiaba Jesús ome atee wa nipajida k'achia beerá omé auk'a kurusode 
baijira bidait'ee. 33Panadak'ári eujá “Tachi Poro Biiri”” apatap'edaamái, 
Jesús ma k'achia beerá ome kurusode baijira bijida; aba juaraare, chi 
apema juabi eere. 34[Mápai Jesupa mágaji: 

—Ak'õre, mi nágá oo p'aniirá perdonáaji, k'awada-e p'anadairá ne-inaa 
K'achiata oomaa p'ani.] 

Maápai soldaorápa suerte jemenejida k'awaadait'ee k'aipata iru p'aru 
atait'ee. 35Máimisa arii p'anadap'edaarápa Jesumaa ak'i para bapachi 
máik'aapa judiorá poroorápa iru nága oo iru p'anapachida: 

—Awaraará k'aripadak'a, pichi k'ap'ia jida k'aripa atáji, wáara Tachi 
Ak'órepa pi péida pirá, maa-e pirá irua jiritterada pirá. 

36Soldaorápa ichiaba Jesús oo iru p'anapachida. Iru k'aitta wádap'eda, 
vino achuchua teepachida 37máik'aapa mágapachida: 

— ¡Pi wáara Judiorá Rey pira, jimáik'aapa uchiadaríji! 

38Ichiaba Jesús poro it'aik'a eere letrero bijida: NAGt JupioRA REY. 

39 Ma awara iru ik'aawa baijira badapa ik'achia jarapachi: 

— ¡Pi wáara Tachi Ak'õrepa péida pirá, jimáik'aapa uchiadaipáde 
apachi, máik'aapa tai jida auk'a k'aripapáde! apachi. 

40 Mamida chi apemapa magi pedee bada itriat'aaji: 

— ¿Pia Tachi Ak'óre waawee-e bik'á aji, nama auk'a baijira bita? 41 Tachi 
nama chupiria chitooni ne—inaa k'achia oodap'edaa pera. Mamida na 
eperápa ne-inaa k'achia ook'aa pajida aji. 

42Maap'eda, mágaji: 

—Jesús, pi Ak'óre Waibia truade rey beek'ári, mi k'irápáji. 

43 Jesupa p'anauji: 

—Mia wáarata jararu. Idi pi mi ome bapariitteeda aji, Ak'ore Waibia eujáde. 


Jesús jai-idaada 
(Mt 27.45-56; Mr 15.33-41; Jn 19.28-30) 
44Imat'ipa ak'orejiru k'iattidachi. Na eujá jóma p'áriudachi las 
tres parumaa. 45Ak'órejiru k'iat'idachi máik'aapa Tachi Ak'óre te 
waibiadepema cuarto edupiara t'iupatamái p'aru eebai jira bada esajíak'a 
jedachi. 46Mápai Jesús golpe biaji: 





"23.33 Ichiaba t'ijarapata Calavera. 

—“¡Ak'óre, michi jaure pi juade biru! (Sal 31.5) 

Maga jarap'eda, jai-idaaji. 

47 Romadepema soldaorá poropa ma jóma unuk'ári, pedee pia jaraji 
Tachi Ak'óremaa máik'aapa mágaji: 

—Wáara na eperápa ne-inaa k'achia ook'aa pajida aji. 

48 Fperáará jóomaweda mama see nibadaarápa mága unudak'ári, 
achi tía taap'e erreudachida t'ári puapa. 49 Mamida Jesús ome 
nipapatap'edaara, imik'Iraará máik'aapa wéraará iru ome chedap'edaa 
Galilea eujádeepa, ma ne-inaa p'asada t'imiipa ak'imaa p'aneejida. 


Jesús iadap'edaa 
(Mt 27.57-61; Mr 15.42-47; Jn 19.38-42) 


50 Ma eujáde eperá t'ári pia bapachi. Ne-inaa k'achia ook'aa paji. Magi 
tíjarapachida José. Iru Arimatea p'uurudepema paji. Magi p'uuru Judea 
eujáde bi. 51Ni baji Tachi Ak'órepa péida eperáará rey pamerá. Junta 
Supremadepema paji. Mamida ijáa—e paji máirápa oodap'edaade Jesús 
ome. 52 Mapa waji Pilatomaa Jesús k'ap'ia piuda iidide iait'ee. 53T'éepai 
Jesús k'ap'ia kurusodeepa irabai atap'eda, pirat'aaji lienzode máik'aapa 
binaji mau te uria k'oro iru p'anadap'edaade. Made piuda apida waide 
iada—e p'anajida. 54Ma ewate judiorá fipata noreweda paji. P'iriupodopa 
pada pera, ne-inaa waa ooik'araa baji, fipata ewate wáyaaru misa. 

55 Ma wéraará Jesús ome Galilea eujádeepa chedap'edaa ichiaba wájida 
ma mau te uriade iru bidap'edaamaa máik'aapa ak'ijida saga Jesús k'ap'ia 
ata bijida. 56Maap'eda teedaa chedak'ári, k'era oojida ne-inaa awaraa 
tía bee ome Jesús k'ap'ia iri bidait'ee, judiorápa oopatak'a áchi auk'aará 
piudak'ári. fipata ewate ma wéraará fijida Tachi Ak'óre Úraa p'ádade jara 
bik'a. 


Jesús chok'ai p'irabaida 
(Mt 28.1-10; Mr 16.1-8; Jn 20.1-10) 


2 4 1Tomia ewate tap'eweda ma wéraará wãjida Jesús k'ap'ia 
iadap'edaamaa. Ateejida k'era ne-inaa túa ome achia oodap'edaa. 

2Panadak'ári, unujida chi mau te uria t'ai máupa t'ap'a bada awara ai 

bi. 3T'iudak'ári, Tachi Waibia Jesús k'ap'ia unuda-e paji. *K'awadak'aa 

paji k'iata oodait'ee. Maga nide unujida imik'iraará omé p'aru t'o-t'oo 

uchiterree ji baini p'ani áchi ik'aawa. 5Mápai áchobeepa bedabaidachida 

tau biiri eujáde t'óbairutamaa. Mamída máirápa mágajida: 

—¿Sáap'eda jáiramái jiri p'anima ajida, iru chok'ai bita? 6Iru nama 
we—e. ¡Chok'ai p'irabaiji! K'irápáti iru at'ári Galilea eujáde bak'ári, 7jaraji 
ichi, chi Eperá Ak'óre Truadepema, k'achia beerá juade bidait'ee; árapa 
kurusode baijira bidait'ee piumerá máik'aapa ewari Opeemaa ichi chok'ai 
p'irabaiit'ee. 

8Mága üridak'ári, ma wéraarápa Jesupa jarada k'irapajida. 9 Mapai 
iru k'ap'ia iadap'edaamáiipa wádak'ári, ma jomaweda nepirinajida 
Jesús k'9p'iyoorá oncemaa máik'aapa awaraarámaa. 10Chi mága 
nepirinadap'edaará paji María Magdalena, Juana, Santiago nawe María 
máik'aapa awaraa wéraará. 11 Mamída árapa nepiridap'edaa úridak'ári, 
Jesús k'9p'iyoorápa k'isiajida pariatua pedeemaa p'ani. Mapa ijáa 
k'iniada—e paji. 

12Mága jarajida mida, Pedro p'iradachi Jesús k'ap'ia iadap'edaamaa 
máik'aapa edajáde ak'ik'ári, chi k'ap'ia lienzode beda bada unu-e paji. 
Jip'a chi p'aru aupai unuji. Mápai p'era pik'a teedaa cheji. K'awa-e paji 
k'áata ooit'ee. 


Jesús unudap'edaa 
ode wádade Emaús p'uurudee 
(Mr 16.12-13) 


13Ma ewate weda Jesús ome nipapatap'edaará omé wa nipajida Emaús 
pluurudee. Ma pluuru Jerusalendeepa perá once kilometros bi. 14Ma ode 
wádade áchi pedee wa nipajida ma jóma Jesús ome p'lasadade. 15Mãgá 
pedee wádade, Jesús cheji áchi ik'aawa máik'aapa auk'a tia waji. 16 Unu 
p'anajida mida auk'a wáru awaraa eperá áchi ome, k'awada-e paji k'aita 
mága bi. 17 Mápai Jesupa iidiji áramaa: 

—¿K'daredeta pará pedee wádama? aji. 

Maápai áchi k'ira pia—ee baini p'aneejida 18máik'aapa áchidepema 
Cleofás apatap'edaapa p'anauji: 

— ¿Pi Jerusalende badata k'awa-e bik'á aji, mama p'asada? 

19 Mápai ichia iidiji: 

—¿Kiáata p'asajima? aji. 

Achia mágajida: 

—Jesús Nazaretdepema Ak'óre pedee jarapari paji. Ne-inaa pi-ia 
oopachi máik'aapa pedee pia jarateepachi Tachi Ak'õre k'irapite 
máik'aapa p'uuru pidaará k'irapite. 20P'aareerá poroorápa máik'aapa 
tachi poro waibiarápa iru ateejida Romadepema poro waibia Pilatomaa 
kurusode peepit'aamerá. 21 Taipa ijáa p'anajida ma Jesupata tachi Israel 
pidaará uchiapiit'tee Romadepemaará juadeepa. Mamida ewari Ópee paru 
magi ne-inaa jóma p'asada. 22Ma awara wéraará tai ome nipapataarápa 
tai p'erapijida. Taujaaweda wájida Jesús iadap'edaamaa. 23Mamida 
iru k'ap'ia unuda-e pak'ári, ápitee chejida teedaa máik'aapa taimaa 
nepirijida angeleerá unudap'edaa. Máirápa jarajidada ajida, Jesús chok'ai 
bi. 24Mága úridak'ári, tai k'9p'iyoorá úk'uru wájida iru iadap'edaamaa 
máik'aapa ununajida ma wéraarápa jaradap'edaak'a. Mamida iru unuda-e 
paji. 

25 Mapai Jesupa mágaji: 

— ¡Pará k'isia k'awada-ee p'ani! ¿Ijiada—e p'anik'a Ak'ore pedee 
jarapataarápa chonaaráweda jaradap'edaa? 26¿Tachi Ak'drepa péida mágá 
chupiria níbaittee paji-ek'á aji, Ak'órepa iru ateei naaweda ichi truadee? 

27 Mápai Jesupa jarateemaa beeji ichi p'asaittee bada Tachi Ak'ore 
Úraa p'ádade jara bik'a. Jarateeji Moisepa p'idadeepa, Ak'óre pedee 
jarapataarápa p'idap'edaade jara bi parumaa. 

28Chi p'uuru wádap'edaamaa panadak'ári, Jesús k'ira jiwaa wáyaait'lee 
paji, p'uurude bee—-ee. 22Mamída achia mágajida: 

—Tai ome béeji kewara bairá máik'aapa p'áriu wa pera. 

Maápai Jesús auk'a teedaa waji ara ome. 30T'ëepai mesade su-ak'i 
p'aneedak'ári nek'odait'ee, Jesupa ichi juade pan ataji. Mápai it'aa t'iji 
gracias jarait'ee Tachi Ak'óremaa máik'aapa toop'eda áramaa teeji. 

31 Mata Tachi Ak'órepa aweda ara tau eratik'oopiji máik'aapa áramaa 
Jesús k'awapiji. Mamída mamáik'aapa iru wépadachi. 32 Mápai mágajida: 

—¿Wáara-ek'a? ajida. ilru paji! Tachi t'áripa mága jara níbaji, ode 
Ak'úre Úraa p'áda tachimaa jaratee che wà nipak'ári. 

33 Aramata waya ápitee chejida Jerusalendee. Mama unu chejida iru 
k'dp'iyoorá once awaraa nipapatap'edaará ome see níbi. 34Mágí see 
nibadaarápa mágajida: 

—Wáarada ajida, Jesús chok'ai bi. Simón Pedromaa ichiaba unupijida 
ajida. 

35Mápai áchi omeerápa nepirijida ode plasada máik'aapa Jesupa pan 
t'oop'eda, jedek'ári k'awaadap'edaa. 


Jesupa chi k'óp'iyoorámaa unupida 
(Mt 28.16-20; Mr 16.14-18; Jn 20.19-23; Hch 1.6-8) 


36At'ári mágá nepirimaa p'anide, Jesús ara esajiak'a baini ba cheji 
máik'aapa mágaji: 

—K'aiwee p'anapatáati. 

37 Jesús unudak'ári, áchi p'eradachida, iru jaureta unu p'ani jiak'aapa. 
38 Mamida Jesupa mágaji: 

—¿Sáap'eda p'era jónima? aji. ¿Sáap'eda páchi t'áride at'ári ijjada-e 
p'anima? aji. 39 Ak'íti mi jua, mi biiri ome. Mipi. Mi K'ap'ia t'obáiti 
máik'aapa ak'íti. Eperá jaure chiara wee bi, biiri jida mia iru bik'a. 

40Mága jarap'eda, áramaa ak'ipiji ichi jua máik'aapa ichi biiri. 1 Mamida 
at'ári pia ijaada—e p'anajida, audú o-ía p'lanadap'edaa pera máik'aapa p'era 
pik'a p'anadap'edaa pera. Jesupa ichi k'awapi k'inia bada pera, iidiji: 

—¿Nama ne-inaa k'oparii iru p'lanik'á? aji. 

42Mápai achia chik'o paada esajiak'a teejida. 43Irua jitaji máik'aapa 
achi taide k'ot'aaji. 44Maap'eda mágaji: 

—Mimaa p'asajida aji, mia jaradak'a, at'ári pará ome bak'ári. Jaraji ne- 
inaa jóomaweda p'asait'lee paji Moisepa p'idade jara bik'a máik'aapa Tachi 

Ak'óre pedee jarapataarápa p'ádap'edaade jara bik'a, Salmos libro p'adade 
jara bik'a paara. 

45Mápai jarateeji Tachi Ak'óre Úraa p'idade jara bi Mesiade. 46Mágaji: 

—Tachi Ak'úre Úraa p'ádade jara bi Mesías ichita piut'ee máik'aapa 
ewari ópeemaa chok'ai p'irabaiit'ee. 47 Ak'orepa k'aripap'eda, 
Jerusalendeepa na p'ek'au eujá eperáará paraamaa jarateenáti p'ek'au 
k'achia oo amaadamerá máik'aapa Tachi Ak'órede ijiapataadamerá. 
Magá irua achia pek'au k'achia oopata wépapiit'ee. 48Parápa mi plasada 
jomaweda k'awa p'ani, unudap'edaa pera. 49Mapa parámaa mia ne-inaa 
péiittee mi Ak'órepa jaradak'a. Mamida mága ooru misa, nama p'anéeti 
Jerusalén puurude. T'éepai itariipa Tachi Ak'órepa ichi jaure péiittee 
pará ome bapariimera. 


Jesús Ak'óre eujádee wáda 
(Mr 16.19-20; Hch 1.9-11) 


50 Maap'eda Jesupa ara ateeji ma p'uurudeepa Betania p'uuru Kait'a. 
Mama ichi jua it'aa iap'eda, ára bendiciaji. 51 Mápai mágá pedeemaa bide 
Tachi Ak'Orepa iru it'aa ateeji ara ik'aawaapa. 52T'éepai chi k'dp'iyoorápa 
itiaa tídap'eda, pedee pia jarajida irude máik'aapa t'ári oía ápitee chejida 
Jerusalendee. 53 Maadamáiipa ewari chaa Tachi Ak'óre te waibiade 
p'anapachida it'aa tímaa máik'aapa pedee pia jaramaa Tachi Ak'óremaa. 

SAN JUAN 


San Juanpa Pedee 
Pia P'ada 


Juan, Zebedeo warrapa na pedee pia p'áji. Judío paji. Nipapachi Jesucristo 
ome. Na p'ádade Juanpa jara bi Jesupa jarada máik'aapa ooda, mak'iara uchia-e 
bi awaraarápa p'adade. Na p'ádade chi Jesús k'op'ayo k'iniara iru bida apachi. 
Jesús ome nipapachi pera pia k'awaji iru bapata. Na p'ádade k'awapi k'inia baji 
K'aita paji Jesús; Tachi Ak'óre na eujádee cheda. Jara bi Jesús pank'a bi; idaa 
pik'a bi; puertak'a bi; ovejaará ak'iparik'a bi; uva k'arrak'a bi; eperáará chok'ai 
p'anapipari; piudap'edaará chok'ai p'irabaipipari; Tachi Ak'óre o ak'ipipari; 
wáarata jarapari; chi ichita bapari. 

Naapiara Juanpa jara bi Jesús Tachi Ak'óre pedee, na p'ek'au eujádee cheda 
(cap. 1.1-18). Jara bi Juan Bautistapa jarateeda máik'aapa Jesupa k'9p'iyoorá 
ŭk'uru jiriterada (cap. 1.19-51). Mamida mak'iara jara—e bi Jesús nipada Galilea 
eujáde. Ma k'áyaara jara bi irua ooda máik'aapa jarateeda Judea eujáde bak'ári 
máik'aapa judiorá fiesta awara-awaraade bak'ári (caps. 2.1-10.42). Jara bi 
Jesupa Lázaro chok'ai p'irabaipida (cap. 11) máik'aapa Mariapa Jesús biiri iri 
k'erapa weeda (cap. 12.1-11). Ichiaba jara bi Jesús p'asada Jerusalendee wak'ari 
(cap. 12.12-50). Jara bi Jesupa jarada nek'ok'ári chi k'op'ayoora ome (caps. 13.1- 
14.14); irua jarateeda Tachi Ak'óre Jaurede (caps. 14.15-16.33) máik'aapa irua 
it'aa tída ijáapataará pari (cap. 17); iru jita atadap'edaa máik'aapa ateedap'edaa 
poro waibiará k'irapite (caps. 18.1-19.16). Jara bi Jesús piuda máik'aapa chok'ai 
p'irabaida (caps. 19.17-21.14). Juanpa téepai Pedrode p'áda uchia-e awaraarápa 
pedee pia p'áidade (cap. 21.15-25). Maperá jara p'ani Juanpa pedee pia p'áda 
awara uchiaji apemaarápa p'idap'edaa k'iyaara. 





Jesús na p'ek'au eujádee cheda 


1Na p'ek'au eujá bai naaweda Jesucristo, Tachi Ak'õre Pedee apata, 

bapachi. Magi bapachi Tachi Ak'óre ome. Iru ichita Tachi Ak'óre 
bapari. 2Tachi Ak'óre ome bapachi. 3Iru k'ap'ia pari Tachi Ak'drepa ne- 
inaa jóomaweda ooji. Iru wee Tachi Ak'órepa ne-inaa maarepida oo-e paji. 

4Irua chok'ai bapipachi ne-inaa jómaweda chok'ai bi. {daa pik'a bapachi 
eperáará t'áide, ma k'aurepa eperáarápa Tachi Ak'ore k'awapataadamerá. 
5At'ári irua Tachi Ak'Ore k'awapimaa bi eperáarámaa. Apidaapa p'oyaa 
jarada-e irua mága oonaamerá. 

6 Bapachi eperá, tíjarapatap'edaa Juan Bautista. ° 7Tachi Ak'drepa 
magi eperá jirit'eraji jaramerá ma ídaa pik'a bide, jomaarápa Ak'orede 
ijiadamerá ma jarateeda k'aurepa. 8Juan idaa pik'a ba-e paji. Jip'a cheji 
jarateede 9ma wáara idaa pik'a bi na p'lek'au eujádee cheji, Tachi Ak'ore 
eperáarámaa k'awapiit'ee. 

10Magí Pedee, Jesucristo ba cheji na p'ek'au eujáde, ichia eujá oodade. 
Mamída na p'ek'au eujidepemaarápa k'awada-e paji iru Tachi Ak'ore 
Warra. 11 Cheji mida ichi auk'aará t'áide, Aachia auteebaida-e paji. 
12Mamída eperáara úk'uruurápa iru auteebaijida máik'aapa wáara irude 
mágá padait'ee, magi eperáará toda-e paji warra jip'aará topatak'a, 
eperápa warra oo k'inia ooparik'a. Ma k'iyaara Tachi Ak'órépata mágiirá 
ichi warrará papiji, irude ijáa p'aneedap'edaa perá. 

14Mágí Pedee, Jesucristo Tachi Ak'drepa péida. T'oji eperá k'ap'iade 
máik'aapa tachi t'aide bapachi. Iru Tachi Ak'óre Warra pada pera, 

Tachi Ak'õre k'ira wáree unupiji tachimaa. Eperáará k'inia iru bapachi 
máik'aapa Tachi Ak'óre wáarata áchimaa k'awapipachi. 

15 Juan Bautistapa k'awaji magi Pedee Tachi Ak'órepa péida. Mapa 
jarapachi: 

—Nágide mia jara baji jarak'ári eperá mi t'éepai cheru mi k'iyaara 
waibiara bi, mi t'oi naaweda iru bapachi perá. 

16 Ma epera t'ári pia bapari tachi jõmaarã ome máik'aapa tachi ichita 
K'aripapari. 17Tachi Ak'orepa ichi üraa k'awapiji eperáarámaa Moisés 
K'ap'ia pari. Mamída eperaara k'inia iru baji máik'aapa ichi wáarata 
k'awapiji áramaa Jesucristo k'ap'ia pari. 18Eperá apidaapa Tachi Ak'ore 
unudak'aa. Mamíida Jesucristo, iru Warra apai iru bi, iru ome auk'a baira, 
iru eperáarámaa k'awapiji. 


Juan Bautistapa Jesucristode jarada 
(Mt 3.11-12; Mr 1.7-8; Lc 3.15-17) 


19 Judiorá poroorápa Jerusalendeepa péijida p'aareerá Leví 
éreerádepemaará ome, máirápa Juanmaa iididamerá: 

— ¿Pi k'aima? ajida. 

20 Juan Bautistapa wáarata p'anauji: 

—Mi Tachi Ak'órepa péida—epi, eperáará rey pamerá. 

21 Mápai iidijida: 





*1.6 Griego pedeede: Juan, chi eperáará poro choopari. 

—Magara, ¿pi Tachi Ak'óre pedee jarapari Eliak'ã? ajida. 
—Maga-eda aji. 

Mamida waya iidijida: 

— ¿Pi Tachi Ak'õre pedee jaraparik'a ajida, tachia ni p'ani? 
—Maga-eda aji. 

22Mápai mágajida: 

—Magara, ¿pi k'aima? Jarapáde ajida. Tai péidap'edaarámaa 
jaranadait'ee. ¿K'áata jara péiitteema? ajida. 

23 Juanpa p'anauji Tachi Ak'óre pedee jarapari Isaíapa* chonaaráweda 
p'ádade jara bik'a: 

—Mi ni eujá pania wée bide máik'aapa bia bi: 

“O pi-ia oopatak'a poro waibia chei naaweda, mága pik'a p'ek'au 
K'achia oo amáati Tachi Waibia chei naaweda.” (Is 40.3) 
24 Ma fariseorápa péidap'edaarápa 25 Juanmaa iidijida: 

—Pi Tachi Ak'órepa péida-e pirá eperáará rey pamerá, Elia-e pirá 
wa Tachi Ak'óre pedee jarapari-e pira, ¿k'iare—itee eperáará poro 
chooparima? ajida. 

26 Juanpa magaji: 

—Mia pará poro choopari paniapa. Mamida páchi t'áide bida aji, 
awaraa eperá, parápa k'awada-e p'ani. 27 Magi mi t'éepai parámaa jaratee 
cheru. Iru mi k'áyaara waibiara bi. Mia iru chancla jida €raik'araa bida 
aji, mi iru k'áyaara ek'ariara bairá. 

28Mága p'asaji Betania puurude Jordán to k'iraik'a eere, Juanpa poro 
choomaa badamái. 


Jesús Tachi Ak'orepa péida eperáará pari piumerá 


29 Ai norema Juanpa unuk'ári Jesús ichi k'ait'a cheru, mágaji: 

— ¡Ak'íti! Nágí eperá oveja chak'ek'a bi, Tachi Ak'órepa péida pera 
piumerá eperáará pari. Nágipa wépapiit'ee eperáarápa p'ek'au k'achia 
oopata. 30 Nágí eperáde mia pedee baji nága jarak'ári: “Eperá mi t'éepai 
cheru mi k'áyaara waibiara bi, iru mi t'oi naaweda bapachi pera.” 

31 Aj naaweda mia pida k'awa-e baji iru Tachi Ak'órepa péida tachi 
k'aripamerá. Mamída ma-it'ee mia eperáará poro choo cheji; mágá Israel 
pidaarápa iru k'awadameraá. 

32 Mápai Juanpa jaraji ichia unuda: 

—Mia Tachi Ak'óre Jaure unuji iru tri palomak'a baai chek'ári. 33 Mia 
k'awa-e bak'aji iru Tachi Ak'óre Warra. Mamida ai naaweda mi péidapa 
eperáará paniapa poro choomerá, mimaa jaraji: “Pia unuit'eeda aji, mi 
Jaure baai cheru eperá fri, ichita iru ome bapariit'ee. Magi eperápa mi 
Jaure ba chepiit'eeda aji, eperáará ome.” 34Tachi Ak'orepa jaradak'a mia 





*1.23 P'áji Jesucristo cheit'ee bi Tachi Ak'órede ijáapataará o k'achiadeepa k'aripa atade. 

mága unuji. Maperápi mia parámaa jara bi: Nágí Jesús, Tachi Ak'ore 
Warra. 


Jesús ome nipapatap'edaará 


35Ai norema Juan Bautista waya mama baji chi k'dp'iyoorá omeerá 
ome. 36 Jesús wáyaa wa unuk'ári, mágaji: 

— ¡Akítil Jágita chi oveja chak'ek'a bi, Tachi Ak'órepa péida. 

37 Chi k'op'ayo omeerápa mága úridak'ári, Jesús t'ée wájida. 38 Jesús 
ápitee p'irrabaik'ári, unuji ichi tée cheruta máik'aapa mágaji: 

—¿K'áata K'inia p'lanima? aji. 

Magajida: 

—Rabuni (jara k'inia bi Tachi Jarateepari), ¿pi, sáma baparima? ajida. 

39 Jesupa p'anauji: 

—Chéti k'awaadamerá. 

Mágá wajida iru baparimaa máik'aapa ma ewate p'aneejida iru ome 
k'ewara las cuatro pada perá. 

40 K'õp'ãyo abaapa Juan pedee úrida máik'aapa Jesús t'ée wáda Andrés 
paji. Iru Simón Pedro ipema paji. 41 Magi Jesús ome bap'eda, ne-inaa 
awaraa ooi naaweda, isapai waji chi ípema jiride. Unu atak'ári, mágaji: 

—Mesías unujidada aji. (Mágí t'i jara k'inia bi Cristo, Tachi Ak'drepa 
péida eperáará rey pamerá.) 

42Mápai Andrepa chi ipema aneeji Jesumaa. Jesupa iru unuk'ari, 
magaji: 

—Pi Simón, Juan warra. Mamida pi t'ijaradait'eeda aji, Cefas." (Magi tf 
griego pedeede jara k'inia bi Pedro.) 


Jesupa Felipe Natanael ome jirit'erada 


43 Ai norema Jesús waji Galilea eujádee. Mama unuji eperá 
tíijarapatap'edaa Felipe. Mápai mágaji: 

—Mi ome nipaparíiji. 

44 Màəí Felipe, Andrés máik'aapa Pedro Betsaida puurudepemaara paji. 
45 Felipepa Natanael jirinaji máik'aapa unu atak'ári, mágaji: 

—Unujidada aji, eperá Moisepa jarada Tachi Ak'óre Úraa p'ádade. 
Magi ichiaba Tachi Ak'óre pedee jarapataarápa chonaaráweda áchi 
p'ádap'edaade jaradap'edaa. Magi eperá José warra; tijarapata Jesús 
Nazaretdepema. 

46 Natanaelpa mágaji: 

—i¡Nazaretdepema! ¿Nazaret p'uurudeepa eperá pia uchiaik'á? aji. 

Felipepa mágaji: 





*1.42 Arameo pedeede Cefas jara k'inia bi máu. Griego pedeede Pedro ichiaba jara k'inia bi 
máu. 

—Wadama aji, ak'ide. 

47 Jesupa Natanael ichi k'aitta cheru unuk'ári, mágaji: 

—Na Israel pida wáara t'ári pia bapari. Apida k'ürak'aa. 

48 Natanaelpa Jesumaa iidiji: 
—¿Sága pia mi k'awa bima? aji. 
Jesupa p'anauji: 

—Felipepa pi atanai naaweda, mia pi unuji higuera k'arra ek'ari. 

49Mápai Natanaelpa mágaji: 

—Tachi Jarateepari, pi Tachi Ak'óre Warra. Pi Israel pidaará Rey, chi 
cheit'ee bada. 

50 Jesupa magaji: 

—¿ljáa bi—ek'a aji, mia jarada pera pi unuji ma pak'uru ek'ari? Pia 
unuit'ee ne-inaa awara ma k'áyaara pi-iara. 51 Mia wáarata jararu. Parápa 
unudait'ee Tachi Ak'óre eujá ewaraa k'obi máik'aapa angeleerá itaa wáruta 
máik'aapa edaa cheruta mi, chi Eperá Ak'óre Truadepema,"* k'aripade. 


Caná p'uurude miak'áidak'ári, fiesta oodap'edaa 


1Natanael ome pedeep'eda, k'iáima Opeemaa miak'áipata fiesta oojida 
Caná p'uurude. Mágí p'uuru Galilea eujáde bi. Jesús nawe mama 
baji. 2 Jesús chi k'0p'iyoorá ome ichiaba tí péijida chedamerá ma fiestade. 
3Mama p'anide vino jodachi. Maperá Jesús nawepa mágaji: 
—Vino jódachida aji. 

4Maápai Jesupa mágaji: 

—Nawe, ¿sáap'eda pia mimaa mága jara bima? aji. Waide ewari pa- 
eeta mia Ak'óre jua ak'ipimerá. 

5Mápai chi nawepa mágaji vino jedepataarámaa: 

—Óoti jóma irua jara bik'a. 

6 Mama baini p'anajida chok'o seis, máudee ooda. Judiorápa mágee 
chok'o iru p'anapachida aide pania t'idaittee. Mágá siidai áchi jua, biiri 
maa-e pirá net'aa Tachi Ak'óre Úraa p'ádade jaradak'a. Chok'o abaade 
cincuenta wa setenta litros araapachi. 7 Jesupa vino jedepataarámaa 
mágaji: 

—Paniapa na chok'o ipuruk'óoti. 

Pania atanajida máik'aapa ma chok'o ipuruk'oojida. 8 Mápai Jesupa 
mágaji: 

—+Hrá ma-ári joi atadapáde aji, máik'aapa teepáde aji, na fiesta 
chiparimaa. 

Maga oojida. 9Ma fiesta chiparipa pania vino padai bada tok'ári, 
k'awa-e paji sámáaik'aapa uchiaji ma vino. Ma vino jedepataarápapai 





*1.51 Chi Eperá Ak'óre Truadepema jara k'inia bi Tachi Ak'óre mimiapari na p'ek'au eujádee 
cheda. Jesucristopa ichi nága tijaraji ak'ipiittee ichi Mesías. 

k'awajida, áchia ma vino chok'odeepa joidap'edaa perá. Mágá top'eda, ma 
fiesta chiparipa chi imik'íra miak'áiittee bada t'f ataji 10máik'aapa mágaji: 
—Fiesta oodak'ári, jomaarápa naapiara vino piara bita jedepata. 
Maap'eda, waibia to p'anadap'eda, jedepata chi vino mak'iara pia—e bi. 
Mamída pia ia níbijida aji, chi vino piara bita iraweda todamerá. 

11 Magi ooda Jesupa Galilea eujidepema Caná p'uurude paji irua 
naapiara ooda eperáarápa p'oyaa oodak'aa áchi juadoopa. Mága ook'ãri, 
unupiji ichi wáara Tachi Ak'órepa péida. Ma ooda unudak'ári, chi 
k'9p'iyoorápa audupiara irude ijáa p'aneejida. 

12Ma t'čepai Jesús waji Capernaum pluurudee chi nawe ome, chi ipemaará 
ome máik'aapa chi k'óp'ayoorá ome. K'áima chok'ara-ee mama p'anajida. 


Jesupa ne-inaa netopataará jérek'ooda Ak'óre te waibiadeepa 
(Mt 21.12-13; Mr 11.15-18; Lc 19.45-46) 


13 Judiorá Pascua fiesta iri pa wáda pera, Jesús waji Jerusalendee. 
14Mama Tachi Ak'óre te waibia áuk'idaa tiak'au bide ununaji p'ak'a 
netopataaraá, oveja netopataará máik'aapa paloma netopataará. Ichiaba 
unuji p'arat'a tau t'erabaipataará mama su-ak'i p'ani. 15Mága unuk'ari, 
Jesupa soo oo ataji máik'aapa ma jómaweda taawaa jérek'ooji áchi p'ak'a, 
oveja ome. Ma p'arat'a tau terabaipataará mesa eujáde sia bat'ak'oop'eda, 
achi p'larat'a eujáde p'ok'ooji 16maik'aapa paloma netopataarámaa mágaji: 

— ¡Páchi net'aa atéeti namáik'aapa! ¡Mi Ak'Ore te net'aa netopata tek'a 
papináati! 

17 Jesupa mága oo bide chi k'op'ayoorapa k'irápajida Tachi Ak'úre Úraa 
p'ádade jara bi: 

“Mia pi te k'inia iru bapari pera, mi peet'aadait'ee.” (Sal 69.9a) 
18Mápai judiorá poroorá, arii p'anadap'edaarápa mágajida Jesumaa: 
—Wáara Tachi Ak'õrepa nága oopiru pirá pimaa, ¿k'áata ooit'eema 
ajida, taipa ijáadamerá wáara Ak'órepa pi péida? 

19 Jesupa p'anauji: 

—Na te t'eet'aaruta pirá, ewari OÓpeemaa mia waya baik'o biit'eeda aji. 

20Mápai judiorápa mágajida: 

—-Cuarenta y seis años mimiajidada ajida, na te oodait'ee. ¿T'eep'eda 
pia ewari Opeede baik'o biit'eek'á? ajida. 

21Mamida Jesupa “na te” ak'ári, jara k'inia baji ichi k'ap'ia. 22Mapa ai 
t'éepai, iru piup'eda, chok'ai p'irabaik'ári, chi k'9p'iyoorápa k'irápajida 


jarada máik'aapa Jesupa jarada. 


Jesupa jómaara t'ãri k'awapari 


23 Jesús Jerusalende bide Pascua fiesta wáyaaru misa, eperáará 

p'oyaa oodak'aa áchi juadoopa. 24Mamida Jesupa k'awaji wáara ijáada-e 
p'anajida, áchi t'ári pia kawada pera. 25Faltak'aa paji apidaapa eperáará k'isia 
k'awaapidamerá irumaa, irua eperáará t'ári k'awa bada pera. 


Jesús Nicodemo ome 


1Bapachi fariseo t'ijarapatap'edaa Nicodemo. Judiorá poro 
waibiarádepema paji. 2P'arik'ua magi eperá Jesumaa p'asiade waji 
máik'aapa mágaji: 

—Tachi Jarateepari, k'awa p'anida aji, Tachi Ak'9répata pi péida taimaa 
jarateede. Pia p'oyaa oo-e pak'ajida aji, nágee ne-inaa pia pia ooparik'a, 
Tachi Ak'ore pi ome ba-e pada paara. 

3 Jesupa magaji: 

—Mia wáarata jararu. Eperá waya t'o-e pirá, p'oyaa ba-e pai Tachi 
Ak'õre jua ek'ari ichideerá ome. 

4Mápai Nicodemopa iidiji: 

—Mamida ¿sága waya t'oyama aji, eperá chona bita? ¡P'oyaa tíuk'aa chi 
nawe bide waya t'oit'ee! 

5Jesupa p'anauji: 

—Mia wáarata jararu. Eperá paniapa to-e pirá máik'aapa Tachi Ak'óre 
Jaurepa topi-e pirá, poyaa ba—e pai Ak'óre jua ek'ari ichideerá ome. 
SEperádeepa uchiapari eperá. Mamida Tachi Ak'óre Jauredeepa uchiapari Tachi 
Ak'redeerá. 7P'era pik'a banáaji mia jarada pera eperáará waya todaipia bi. 
8Náu puapari chi pua k'iniamaa. Pia ma náu úriru mida, kawak'aa sámaik'aapa 
cheru wa sámaa wa. Maga pik'a bi ichiaba eperá Tachi Ak'óre Jaurepa topida. 

—Mamida ¿sága mága payama? aji. 

10 Jesupa p'anauji: 

—Pi Israeldeepa uchiadap'edaará jarateepari. ¿K'awa-e bik'á aji, mia 
jara bi? 11 Mia wáarata jararu. Taipa jarapata ne-inaa k'awa p'ani 
máik'aapa unudap'edaa. Mamida parapa ijáadak'aa taipa jarapata. 
12Parápa ijáada-e p'ani pirá mia na eujáidepema ne-inaa jarak'ári, ¿sága 
ijiadayama aji, mia ittaripema ne-inaa jarak'ári? 

13"Apida Ak'ore eujádee wada—e p'ani. Jódee aba, chi Eperá Ak'óre 
Truadepema, Ak'ore eujádeepa cheji. 14Moisés eujá pania wée bide Israel 
pidaará ome nipak'ári, taama broncedee ooda pak'urude jiraji eperáarápa 
magi ak'idamerá. Mágá piuda-e paji. Mága pik'a ichiaba chi Eperá Ak'óre 
Truadepema pak'urude ichita jiradaittee 15eperáarápa iru ak'idamerá. 
Maga jómaarápa irude ijáapata ichita iru ome it'ari p'anapataadait'ee. 


Tachi Ak'órepa eperáará jómaweda k'inia iru bapari 


16—Tachi Ak'órepa na p'ek'au eujidepemaará audú k'inia iru bada 
pera, ichi warra apai iru bada péiji piumerá eperáaráa pari. Eperápa 

iru Warrade ijáa bi pira, atua—e. Jai-idaak'ári, Ak'ore eujáde banait'ee. 
17Tachi Ak'orepa ichi Warra péi-e paji na p'ek'au eujidepemaará 
atuapiit'ee. Jip'a pëiji eperáará o k'achiade wádap'edaadeepa k'aripa atade 
atuanaadamerá. 

18”Mapa Tachi Ak'õrepa atuapi-e ichi Warrade ijáa bi. Mamida 
atuapiitee chi ijáa—ee bi, mágipa ijáak'aa pera Tachi Ak'ore Warra apai 
iru badade. 19Chi ídaa pik'a bi cheji na p'ek'au eujádee. Mamida eperáará 
tík'uruurápa ma ídaa pik'a bi k'iniadak'aa paji, p'áriu pik'a bide p'anee 
K'inia p'anadap'edaa pera ne-inaa k'achia oodait'ee. 20 Chi k'achia ooyaa 
beerápa ma idaa pik'a bi unuamaa iru p'anapata. Iru k'awa k'iniadak'aa. 
Maga p'ani k'iniadak'aa pera irua unupimerá achia ne-inaa k'achia 
oopata. 21 Jódee chi oopataarápa Tachi Ak'órepa wáarata jara péidak'a, 
ma idaa pik'a bi k'awa k'inia p'anapata. Mága p'anapata jóomaarámaa 
k'awapi k'inia p'anadairá achia ne-inaa pia oo p'ani Tachi Ak'órepa 
oopiparik'a. 


Juan Bautistapa waya Jesude jarada 


22Ma t'éepai, Jesús chi k'óp'áyoorá ome wájida Judea eujádee. Mama 
taaráji áchi ome, achia eperáará poro choodamerá. 23 Juanpa ichiaba 
eperáará poro choomaa baji Enonde, Salim k'ait'a, mama paniara 
paraada pera. Mama eperáara chepachida poro choopidait'ee. 24(Mága 
paji Herodepa Juan carcelde t'ipittaai naaweda.) 

25Ewari aba Juan k'dp'iyoorá aupedeemaa p'laneejida awaraa judío ome, 
eperáará poro choopata k'ap'ia. 26 Juanmaa chejida máik'aapa mágajida: 

—Tachi Jarateepari, ma eperá pi ome bada Jordán to k'iraik'a eere 
máik'aapa pia jarada taimaa, mágipa eperáará poro choomaa bida ajida. 
Ma awara jómaaráta irumaa wa p'ani poro choopide. 

27 Mapai Juanpa p'anauji: 

—Apidaapa mágee ne-inaa ooda-e pak'ajida aji, Tachi Ak'drepa 
oopi—e pada paara. 28Páchia pia úrijida mia jarak'ári mi Tachi Ak'órepa 
péida—e eperáará rey pamerá. Iru péi naaweda, Tachi Ak'órepa mi 
péiji. 22K'isiadáma nágide. Miak'áidak'ári, wéra chi imik'Ira wēra 
paru. Mamída ma imik'ira k'op'ayo k'ait'a baini beepari máik'aapa o- 
ladaipari úrik'íri ma imik'Trapa jararu chi wéramaa. Mága pik'a mi ma 
poro choomaa bi k'op'iyok'a bi. Maperápi mi oía bi. 30Iru mi k'iyaara 
waibiara pait'ee eperáará k'Trapite. Jódee mi iru ek'ariara pait'ee. 


Juan Bautistapa eperá it'ariipa chedade jarada 


31 —Fperá it'ariipa cheda jómaará k'iyaara waibiara bi. Eperá na p'ek'au 
eujádepema na eujáde bapari pera, ichita jarapari na eujidepema ne-inaa. 
Jódee chi ittariipa cheda jómaará k'iyaara waibiara bi. 32Trua jarapari ichia 
unuda máik'aapa úrida itari, apidaapa ijáa k'iniada-e p'ani pijida irua jara 

bi. 33 Mamida eperápa irua jara bi ijáak'ári, k'awa bi Tachi Ak'orepa ichita 
wáarata jarapari. 34Tachi Ak'órepa pëidapa jarapari Tachi Ak'õre pedee, 
Ak'õrepa ichi Jaure péipari pera iru ome bapariimerá. 35Tachi Ak'orepa ichi 
Warra k'inia iru bapari. Ne-inaa jómaweda iru jua ek'ari biji irua ak'imera. 
36 Eperápa iru Warrade wáara ijáak'ári, ichita bapariitee Tachi Ak'õre 

ome. Mamída eperápa iru Warrade ijáa k'inia—e bi pirá, Ak'õre trua unu-e 
pait'ee. Tachi Ak'ore ichita k'irau bait'eeda aji, magi eperá ome. 


Jesús Samaria eujádepema wéra ome pedeeda 

1 Fariseorapa úrijida Jesupa Juan k'iyaara k'Op'áyoorára p'e wa 

máik'aapa eperáará chok'araara poro choopachi. 2(Mága úrijida 
Jesupa poro chook'aa paji mida. Chi k'óp'áyoorápata poro choopachida.) 
3Jesupa mága k'awaa atak'ári, waya uchiaji Judea eujádeepa Galilea 
eujádee wait'ee. 

4Ma wádade wáyaaji Samaria eujáde. 5 Maga Jesús pacheji Sicar 

pluurude. Mágí p'uuru Samaria eujáde bi. Chonaaráweda ma p'uuru 
Jacobpa ichi warra Josemaa eujá teeda k'ait'a baji. 6Ma eujáde Jacob 
pozo baji. Ma che wádade ode cherupa Jesús iyapaa cheda pera, ma pozo 
ik'aawa su—ak'i beeji. Imat'ipa pa wa nipaji. 7-8(Chi k'9p'iyoorá p'uurudee 
wa p'anajida chik'o netode.) Maga nide Samariadepema wéra cheji ma 
pozodee pania joide. Mápai Jesupa mágaji irumaa: 

—Mimaa pania teepáde aji. 

2 Mamida judiorá, Samariadepemaará ome pedeedak'aa pada pera, magi 
wérapa mágaji: 

—Mi Samaria eujádepemapi. ¿Sáap'eda pi, judío bita mimaa pania iidi 
cheruma? aji. 

10 Jesupa p'anauji: 

—Pia k'awada paara jóma Tachi Ak'órepa oo k'inia bi eperáará 
k'aripaitee máik'aapa k'awada paara k'aipata pimaa pania iidimaa bi, 
mimaa iidik'aji teemerá pania eperáará ichita chok'ai p'anapipari. 

11 Mápai magi wérapa mágaji: 

—Señor, na pozo napia bida aji. Pia ne-inaa wee bi pania joi atait'ee. 
¿Sáma mágee pania atayama? aji. 12Na pozo tachi chonaaráwedapema 
Jacobpa béida. Irua na pozodepemata pania topachi, ichi warrará ome 
máik'aapa chi ne-animalaará ome. ¿Pi iru k'iyaara waibiara k'isia bik'a? 
aji. 

13 Jesupa p'anauji: 

—Eperáarápa na pozodepema pania toruta waya opisiadaridait'eeda aji. 
14 Mamida mia pania teerudepema todak'ári, waa opisiada—e pait'ee. Ma 
k'áyaara ara pania poatri uchiaparik'a eujáideepa, mága pik'a mia pania 
teeru uchiait'ee ara t'árideepa máik'aapa ma k'aurepa k'awaadait'ee ichita 
p'anapataadait'ee Tachi Ak'óre ome. 

15Mápai magi werapa magaji: 

—Señor, mi-it'ee teepáde aji, magi pania, mi waa opisia-e pait'ee, 
ichiaba waa che—e pait'ee pania joide na pozode. 

16 Jesupa p'anauji: 

—Wapáde aji, pichi imik'ira atade máik'aapa waya namaa chepáde aji. 

17 Magi wérapa p'anauji: 

—Mi imik'Tra wee bida aji. 

Jesupa mágaji: 

—Waáarata jaraji imik'ira wee bida ak'ári. 18fmik'iraará joisomaa iru 
badoo máik'aapa chi ira iru bi pére-e. Mapa wáarada aji, pia jara bi. 

19Mága úrik'ári, ma wérapa mágaji: 

—Señor, pia pedee jarada k'aurepa mia k'awaa wáda aji, pi Tachi Ak'óre 
pedee jarapari. 20 Tai chonaará nágí eede it'aa tipachidada aji. Mamida 
pará judiorápa jarapata Jerusalende eperáarápa it'aa t'ípataadaipia bi. 


t'ipataadait'ee Tachi Ak'óremaa. Mamida mága ooda-e pait'ee nagi eede 
wa Jerusalende. 22Parápa it'aa típata Tachi Ak'óremaa. Mamída iru pia 
k'awada-e p'ani. Jódee táipata iru pia k'awa p'ani, tai judiorá k'ap'ia 
pari irua jara péida pera saga eperáará o k'achiadeepa k'aripa atait'ee. 
23 Mamíida ewari paittee máik'aapa iraweda paru wáarata it'aa típataará 
Tachi Ak'óremaa it'aa t'ípataadait'ee iru Jaure k'ap'ia pari, Tachi Ak'óre 
wáara k'awapata perá. Tachi Ak'órepa mágeerá jiripari mágá ichimaa 
it'aa típataadamera. 24Tachi Ak'õreta, Jaure. P'aareerá irumaa it'aa 
típataadaipia bida aji, iru Jaure k'ap'ia pari, iru wáarata k'awapata pera. 

25Maápai magi wérapa mágaji: 

—Mia k'awa bi Mesías (ichiaba tijarapata Cristo) cheit'eeda aji. Iru 
chek'ári, tachimaa ne-inaa jómaata jarateeit'ee. 

26 Jesupa mágaji: 

—Magí mida aji, pi ome pedeemaa bi. 

27 Maga pedeemaa bide chi k'õp'ãyoorã pachejida. Achi t'áridepai 
k'isiajida: “¿Sáap'eda Jesús pedeemaa bi já wéra ome?” Mamida apidaapa 
iidida—e paji ma wérapa k'áata k'inia baji, maa—e pirá k'iare-it'ee 
iru pedeemaa baji ma wéra ome. 28 Mápai mágí wérapa ichi chok'o 
atabéip'eda, waji puurudee máik'aapa jaranaji eperáarámaa: 

29 —¡Ak'i cheti! Eperápa mimaa nepiriji ne-inaa jóma mia oopari. 
¿Magí Mesia-epaama? aji. 

30Mápai eperáará wájida Jesumaa. 31 Maga cherutade, Jesús 
k'õp'ãyoorãpa enenee jónajida nek'omerá: 

—Tachi Jarateepari, nek'óji, ma-ári pijida. 

32 Mamida irua mágaji: 

—Parápa k'awada-e p'anida aji, chik'o mia iru bi k'oit'ee. 

33Chi k'9p'iyoorá áchi pitapai pedeepachida: 
—¿Apidaapa chik'o aneejida-epaama? aji. 

34Mamída Jesupa mágaji: 

—Mi-it'ee chik'o nága pik'a bi: ooittee mi péidapa k'inia bik'a máik'aapa 
aupait'ee mimia irua k'isia iru bi mi-ittee. 35¿Parápa jarapata—ek'á? 
“Atane k'imari falta bi ne-uuda ewadaitee.” ¡Ak'Íti pará ik'aawa! 
Unudait'ee ne-uuda chiwari níbi. Mapa ewadaipia bi. 36 Ne—uuda 
ewaparipa ma ne-uuda ewak'ári, o-Tadaipari p'arat'a jitaittee pera ichi 
mimia pari. Mága pik'a mi, Tachi Ak'óre Úraa jarateepari, 0o-Tadaipari 
parapa eperáará p'e atadak'ári mide ijiapataadamerá, ma k'aurepa ichita 
p'anapataadait'ee pera Tachi Ak'dre ome. Maperá chi ne—uupari chi ne- 
uu ewapari ome o-a para beepari. 37 Nagi pedee eperáarápa jarapata 
wáara bi. “Abaapa uupari máik'aapa awaraapa ewapari.” 38 Mia pará 
péiji ne-uu ewanadamerá, parapa uuda—e paji mida. Awaraará pará naa 
mimiajida eperáarápa mide ijiadamerá. Maap'eda parápa ara mimia 
aupajida. 
wérapa jarada pera: 

—Jóma mia ne-inaa ooda jarajida aji. 

40 Maperápi ma Samariadepemaará Jesumái pachedak'ári, chupiria 
iidijida iru áchi ome beemerá. Mapa iru mama beeji k'áima omé. 4 Mama 
bide chok'araarápa irua jarateeda úridak'ári, ijáajida. 42% Mápai máirápa 
magi Samariadepema wéramaa mágajida: 

—+rapi ijáada—eda ajida, pia taimaa nepirida k'aurepapai. Ichiaba 
ijáapata irua jarateeda úiridap'edaa pera. Maperápi k'awa p'ani wáara nágí 
eperá cheji na p'ek'au eujidepemaará o k'achiadeepa k'aripa atade. 


Jesupa rey mimiapataará poro waibia warra jipada 
(Mt 8.5-13; Lc 7.1-10) 


43K'áima omé wáyaap'eda, Jesús uchiaji Samaria eujádeepa 
máik'aapa waji Galilea eujádee. *4Ichi ome nipapatap'edaarápa k'isiajida 
mápemaarápa áchi auteebaida-e pai, ichia jarada pera Tachi Ak'ore 
pedee jarapari p'uurudepemaarápa iru waaweedak'aa. 15 Mamíida 
Galileade panadak'ári, ma eujidepemaarápa iru auteebaijida. Máirápa 
irua ooda Jerusalende unujida, mama p'anadap'edaa perá Pascua fiesta 
oodait'ee. 

46 Jesús waya cheji Caná p'uurudee, ichia pania vino papidamai. 
Maapai Capernaum p'uurude bapachi rey mimiapataará poro waibia. 
Magi warra k'ayaa baji. 47 Mágipa k'awaa atak'ári Jesús cheda Judea 
eujádeepa Galileadee, waji iru ak'ide máik'aapa chupiria iidiji wámerá 
ichi temaa ichi warra jipade, chi warra juak'aya bada pera. 48Mága 
úrik'ári, Jesupa mágaji: 


El Nuevo Testamento en Epena de Colombia, 2da ed. ©2010, Liga Bíblica Internacional 


221 San Juan 4, 5 


—Parápa unuda-e pirá mia ooru ne-inaa eperáarápa p'oyaa oodak'aa 
achi juadoopa, mide ijáadak'aa pait'eeda aji. 
49 Mamida magi poro waibiapa mágaji: 
—Tachi Waibia, chepáde aji, mi warra jai-idaai naaweda. 
50 Mápai Jesupa mágaji: 
—Wapáde aji, pichi temaa. Pi warra jipa beeit'eeda aji. 
ichi mimiapataarápa unu chejida máik'aapa mágajida: 
—Pi warra jipa beejida ajida. 
52Ichia iidik'ári chiságí horade jipa beeji, p'anaujida: 
—Nuweda la una k'iamia tuu beejida ajida. 
53Chi ak'órepa k'awaji mágí hora paji Jesupa jarak'ári: “Pi warra jipa 
54 Ma cheda omeede Judea eujádeepa Galilea eujádee, Jesupa ichiaba 
ooji ne-inaa eperáarápa p'oyaa oodak'aa áchi juadoopa. 


Betzatá pozode Jesupa chiwa bi jipada 


5 1 Ma téepai Jesús cheji Jerusalendee judiorá fiesta oode. 2Jerusalén 

p'uuru murallade t'íupata aba Ovejaará T'iupata apachida. Mágí 
k'ait'a baji eperáará k'uipatamái, hebreo pedeede t'ijarapata Betzatá. 
Magi pozo wapiira baji joisomaa tarimbak'a bipa. Magi wák'a beeji te 
K'irupa. 3Mama eujáde k'ayaa beerá chok'ara p'aneepachida: tau p'áriu 
beerá, nik'anik'aa tia beerá máik'aapa chiwa beerá. [Nipachida pania 
p'érebai jira beerumaa. +Mága oopachida edaare angelpa pania p'érebai 
jira beepik'ári, chi naa tíuru aide jipa beepachi perá.] 5Mama baji eperá 
treinta y ocho años k'ayaa bada. 6Jesupa iru mama jera bi unuk'ári 
máik'aapa k'awaa atak'ári taará weda ichi mágá che bapachi, irumaa 
iidiji: 

— ¿Jipa bee K'inia bik'á? aji. 

7Chi K'ayaa bipa p'anauji: 

—Eperá wé-eda aji, mi toida ata bimerá já pozode pania p'ërebai jira 
beek'ári. Mi tíudariittee pak'ári, awaraata mi naa t'iudaiparida aji. 

8Mápai Jesupa mágaji: 

—¡P'irabáiji! Pichi p'aru atáji máik'aapa waji pichi temaa. 

9%Aramata ma eperá jipa beeji. Bainí beep'eda máik'aapa ichi p'aru 
atap'eda, t'ia waji. Mamída fipata ewate pada pera, 10arii p'anadap'edaa 
judiorá poro waibiarápa chi jipa beedamaa mágajida: 

—Idi tachi fipata ewate. Tachi Ak'óre Úraa p'ádade jara bi tipata ewate 
mimia oodaik'araa bi. Já p'aru pia ateeik'araa bida ajida. 





"5.2 Jesucristo na p'ek'au eujáde bapariik'ári, Jerusalén Judea eujádepema p'uuru waibiara 
baji. Mama Tachi Ak'óre te waibia baji. 

11 Mápai magi eperápa p'anauji: 

—Mi jipadapa jarajida aji: “Pichi p'aru atáji máik'aapa wáji.” 

12 Achia iidijida: 

—¿K'aipata pimaa mága jarajima? ajida. 

13Mamida ma k'ayaa badapa k'awa-e paji k'aipata ichi jipat'aada, Jesús 
tau atuat'laada pera tíuk'ári eperáará chok'ara see níbide. 

14Ma t'éepai, Tachi Ak'õre te waibiade Jesupa ma eperá unuk'ári, 
irumaa mágaji: 

—i¡Úríji! Irá pi jipa bida aji. P'ek'au k'achia oo amáaji ne-inaa k'achiara 
p'lasanaamerá. 

15Maap'eda mágí eperápa judiorá poroorámaa nepirinaji Jesupa 
ichi jipada. 16fipata ewate Jesupa mágá jipapachi pera, judiorá poro 
waibiarápa iru jiripachida peedait'ee. 17 Mamida Jesupa p'anaupachi ichi 
imiatee p'anadap'edaarámaa: 

—Mi Ak'õre ichita mimiapari máik'aapa fraweda mimiamaa bi. Mi jida 
mágá mimiaparida aji. 

18Mága úridak'ári, ma judiorápa audupiara peet'aa k'inia p'anapachida, 
Tipata ewate mimiapachi pera máik'aapa Tachi Ak'óre ome auk'a bida ada 
pera. Maga jaraji Tachi Ak'ore ichi Ak'óreda ak'ári. 
Tachi Ak'óre Warrapa oopari Tachi Ak'órepa ooparik'a 
19 Achia imiateeda úrik'ári, Jesupa mágaji: 

—Mia wáarata jararu. Tachi Ak'óre Warrapa ne-inaa ployaa oo-eda 
aji, ichi kiradoopa. Ma k'áyaara irua unupari chi Ak'órepa oo bi 
máik'aapa auk'a oopari. Jómaweda chi Ak'órepa oo bi ichiaba oopari 
chi Warrapa. 20Mága bi chi Ak'9repa ichi Warra k'inia iru bapari pera. 
Mapa jóma ichia oo bi ak'ipipari chi Warramaa. Wáara na ewari ne- 
inaa pi-iara ak'ipiitee chi warramaa. Mága unudak'ári, pará pera pik'a 
para beeit'ee. 21 Chi Ak'õrepa piu beerá p'irabaipiparik'a ichita chok'ai 
p'anapataadamera, chi Warrapa auk'a ichia k'inia biirá p'irabaipiparida 
aji, ichita chok'ai p'anapataadamerá. 22Chi Ak'órepa jara—e chiságí na 
p'ek'au eujidepemaará ichita chok'ai p'anapataadait'ee máik'aapa chisagí 
atuadait'ee. Ma-it'ee chi Warra péiji. 23K'inia baji jomaarapa ichi Warra 
waaweedamerá iru waaweepatak'a. Eperá iru Warra waawee-ee bipa 
ichiaba waawee-e Tachi Ak'õre, chi Warra péida. 

24'Mia wáarata jararu. Tachi Ak'óre Waibiapa mi péiji. Mi pedee úri 
bipa máik'aapa irude ijáa bipa ittaa wáitteeda aji. Magi eperá atua-e 
pait'ee. Irua ijáadak'áriipa ichita bapariittee Tachi Ak'dre ome. 25Mia 
wáarata jararu. Ewari paittee máik'aapa traweda paru piu pik'a beerápa 
ŭridait'ee Tachi Ak'óre Warra pedee. Chi ma pedee ijáarutaará ichita 
p'anapataadait'ee Tachi Ak'õre ome. 26Tachi Ak'orepa eperáará ichita 
chok'ai p'anapiparik'a, ichi Warra biji auk'a oomerá. 27 Ma awara ichi 

Warra biji ichik'a jomaará k'ayaara waibiara bamerá. Mágá irua jarai 
chisagi eperáará ichita chok'ai p'anapataadait'ee máik'aapa chiságí 
atuadait'ee. Tachi Ak'9repa iru mága biji iru Eperá Ak'óre Truadepema 
pera. 28P'era pik'a p'ananáati mia jararu úridak'ári. Ewari cherude 
jómaweda jáirade p'aniirápa mi pedee úridait'ee. 22Chok'ai p'irabaidait'ee 
máik'aapa jáiradeepa uchiadait'ee. Ne-inaa pia oopatap'edaará ichita 
p'anapataadait'ee Tachi Ak'óre ome. Mamída chi ne-inaa k'achia 
oopatap'edaará atuadait'ee. 


Jesús jómaará k'iyaara waibiara bi 

30—Mia ne-inaa p'oyaa oo-eda aji, michi k'iradoopa. Mia úripari mi 
Ak'órepa jara bi máik'aapa irua jara bik'a oopari. Mapa mia eperáarápa 
oopata ak'ipari jaraittee pia wa k'achia. Mia mága jarak'ári, wáarata 
jarapari, michia oo k'iniata oo k'iniak'aa pera. Jip'a oo k'inia bi mi péidapa 
k'inia bik'a. 31 Michi kisiadoopapai na pedee jarada paara, mágara 
eperáarápa wáarata jara—e bida ak'ajida. 32 Mamida awaraapa jara bi mi 
ichi Warra. Mia k'awa bi irua ichita wáarata jarapari. 33Parápa eperáará 
péidak'ári Juan Bautistamaa iidide, irua p'anauda wáarata paji. 34Mia 
p'ua-e bida aji, eperápa jarada. Mamida mága jaraji parápa k'irápadamerá 
Juanpa jarada máik'aapa mide ijiadamerá. Mágá mia pará o k'achiadeepa 
K'aripa atai. 35Juan urua pik'a bapachi lamparak'a na p'ek'au eujá p'áriu 
pik'a bide. Maapai pará o-ia p'lanapachida iru ome ma urua pik'a bide. 
36 Mamída ne-inaa piara paraa Juanpa jarada k'iyaara. Mia ne-inaa 
jóma oopari mi Ak'õrepa k'isia iru bik'a. Maga ook'ári, ak'ipipari wáara 
irua mi péiji. 37 Irua pida ak'ipidoo mi péiji, parápa jara p'ani mida waide 
iru pedee úíridak'aa máik'aapa iru k'ira unudak'aa. 38Ma awara parapa 
ak'ipipata iru pedee jara péida wáara ijáadak'aa, irua péidade ijaada—e 
p'anadairá. 39Parápa Tachi Ak'óre Úraa p'ada pi-ia ak'ipata, ijáapata pera 
ma k'aurepa it'aa wádaittee. Magi úraade mideta jara bi. 40 Mamida parapa 
mide ijáa k'iniada—e p'ani, mia pará ittaa wápimeraá. 

41”Mia mága jara-e paji k'inia bairá eperáarápa mi ak'idamerá eperá 
t'ári piak'a. 42Ma awara mia pará k'awa bida aji. Wáara Tachi Ak'óre 
K'inia iru p'anada-e. 43 Mi chejida aji, mi Ak'õre pari. Mamida parápa 
mi auteebaida-e paji. Jódee awaraa eperá ichi k'inia cheru pirá, mata 
parapa auteebaipata. 44¿Sãga mide ijáadayama? aji. Jiripata eperáarápa 
pará ak'idamerá judiorá pia beerák'a, jiridai k'ayaara Tachi Ak'órepa 
pará ak'imerá ichideerák'a. ¡Iru aupaita Ak'ore Waibia! 45K'Isianáati 
mia pará imiateeittee mi Ak'õre k'Trapite. Ma k'iyaara Moisepa p'idapa 
pará imiateepari, ma úraade ijáa p'ani mida. 46Parápa wáara Moisepa 
p'áda ijáadap'edaa paara, ichiaba mide ijáak'ajida, irua mide p'áda perá. 
47 Mamída wáara irua p'áda ijáada-e p'anadairá, audupiara mi pedee 
ijáada—e pai. 

Jesupa eperáará cinco mil nek'opida 
(Mt 14.13-21; Mr 6.30-44; Lc 9.10-17) 
6 1Ma t'ëepai, Jesús waji Galilea Lago k'iraik'a eeree. Magi lago ichiaba 
t'jarapata Tiberias. 2Eperáará chok'ara iru t'če nipapachida, irua k'ayaa 

beerá jipada pera máik'aapa árapa unudap'edaa pera irua oo bi ne—inaa 
eperáarápa p'oyaa oodak'aa áchi juadoopa. 3Mápai Jesús waji ee nok'odee 
máik'aapa su-ak'i banaji chi k'op'ayoora ome. 4Judiorá Pascua fiesta iri pa baji. 
5Jesupa unuk'ári ma eperáará chok'ara ichi tée che wáda, Felipemaa mágaji: 

—¿Sáma chik'o netodait'eema aji, na eperáará jómaweda nek'odamerá? 

6 Jesupa k'awa baji k'áata ooit'ee. Mapa iidiji k'awaait'ee k'áata p'anau 
Felipepa. 7 Felipepa p'anauji: 

—Doscientos denariopa* pida araa—e pak'aji, pan netodait'ee ma-ári 
ma-ária pida k'odamerá. 

8Mápai Jesús k'op'ayo Andrés, Simón Pedro ipemapa mágaji: 

92 —Nama bida aji, warra aba. Ichia iru bida aji, pan cebadadee ooda 
joisomaa máik'aapa chik'o omé. Mamída, ¿k'áata araayama aji, na 
eperáará see níbi-ittee? 

10 Jesupa p'anauji: 

—Jaráti jóomaweda su-ak'i p'aneedamerá. 

Mama p'üajara jep'eda paraaji. Mama su-ak'i p'aneejida. Achi 
imik'Traará cinco mil paji. 11 Jesupa ma pan jita atap'eda, it'aa t'iji gracias 
jarait'ee máik'aapa jomaarámaa jedepiji. Ichiaba mága ooji chik'o ome. 
12 Jómaweda bi jáwaa p'aneedak'ári, Jesupa chi k'0p'iyoorámaa mágaji: 

—-Chi níbeeda p'e atadapáde aji, maarepida árinaamerá. 

13 Arapa ipurujida k'oraa docena aba ma pan joisomaadeepa. 
1Eperáarápa unudak'ári Jesupa oo bi ma ne-inaa eperáarápa p'oyaa 
oodak'aa áchi juadoopa, jarapachida: 

—Wáara nata Ak'óre pedee jarapari tachia ni p'anadap'edaa chemerá 
na p'ek'au eujádee. 15Mamida Jesupa k'awa bada pera ichi rey papi k'inia 
p'ani, ee nok'odee waya waji, ituaba ba k'inia bada pera. 


Jesús pania iri tia nipada 
(Mt 14,22-27; Mr 6.45-52) 
16P'áriupodopa Jesús k'5p'iyoorá lago idee chejida 17máik'aapa barcode 

bataudap'eda, Capernaum p'uurudee wájida. P'áriudaik'ári, waide Jesús 
pache-e baji. 18Mágá áchi ituaba wárutade p'usara t'o níbeeji, náu golpe 
p'ua níbada pera. 19 Tok'esaa wa nidade kilometro joisomaa maa—e 
pirá seis, unujida Jesús barco k'ait'a 'ia cheru pania iri. Mápai áchi 
p'eradachida. 20Mápai irua mágaji: 





*6.7 Maapai atane ocho mimiapachida doscientos denarios pari. 

—iP'eranáati! ¡Mida! aji. 
21 Achia mága úridak'ári, o—ía iru batau atajida. Taará-ee panajida áchi 
wà nipadap'edaamaa. 


Eperaarapa Jesús jiridap'edaa 


22Ai norema eperáará lago k'iraik'a eere p'anadap'edaarapa k'awaajida 
Jesús k'óp'áayoorá wádap'edaa barco mama badade. Ichiaba k'awaajida 
Jesús ára ome wá-e pada. 23Mága nide barco pachejida Tiberias 
p'uurudeepa, Jesupa Ak'óremaa gracias jarap'eda, eperáarápa pan 
k'odap'edaa k'ait'a. 24 Magá eperáarápa Jesús chi k'õp'ňyooră ome mama 
unuda-e pak'ári, ma barcode bataudap'eda, Capernaum p'uurudee wájida 
iru jiride. 

Eperá Jesude ijáa bi ichita chok'ai bapariit'ee 

25 Ma eperáará lago k'iraik'a eere panadak'ári, Jesús ununajida 
máik'aapa iidijida: 

—Tachi Jarateepari, ¿sáaweda pachejima? ajida. 

26 Jesupa mágaji: 

—Mia wáarata jararu. Parápa mi jiri nidada aji, mia pará bi jawaa 
netawada pera, jiridai k'iyaara k'awaadaittee mia ne-inaa pi-ia oopari 
eperáarápa p'oyaa oodak'aa áchi juadoopa. 27 Mimianáati chik'o k'odait'ee 
aupai, mágee chik'o jópari perá. Ma k'áyaara mimíati k'awaadamerá mi, 
chi ne-inaa jõk'aa. Mi, chi Eperá Ak'õre Truadepema k'aurepata pará 
ichita p'anapataadai Tachi Ak'óre ome. Irua ak'ipi bi mi pia ak'i bapari, 
iru juapa mia ook'ári ne-inaa eperáarápa p'oyaa oodak'aa áchi juadoopa. 

28 Mápai arii p'anadap'edaarápa Jesumaa iidijida: 
—¿K'áata oodayama ajida, Tachi Ak'órepa tai pia ak'ipariimerá? 
29 Jesupa p'anauji: 
péidade. 
30Mápai iidijida: 

—¿K'áata pia ooit'eema ajida, taipa ijjadamerá pi Tachi Ak'órepa péida? 
¿K'áata pia taimaa ak'ipiit'eema? 31 Eujá pania wée bide tachi chonaarápa 
iaripema chik'o maná, K'ojidada ajida, Tachi Ak'óre Úraa p'ídade jara 
bik'a: 

‘Tachi Ak'órepa áramaa it'aripema chik'o teeji nek'odamerá. (Ex 16.4) 
32 Jesupa p'anauji: 

—Mia wáarata jararu. Moisepa parámaa magi chik'o tee—e paji. Mi 
Ak'õre it'aripemapata chik'o jomaweda teepari. Mágí chik'o chi pipiara 
bi-e paji. 33Chi pipiara bita it'ariipa cheji na p'ek'au eujidepemaará 
chok'ai p'anapiit'ee ichita p'anapataadamerá. 

34Achia mágajida: 

—Tai—it'ee magi chik'ota teeparíiji. 

35Mápai Jesupa mágaji: 

—Mida aji, chi chik'o eperáará ichita chok'ai p'anapipari. Eperá ewaa 
nek'oda jarrapisia—e bik'a máik'aapa chi ewaa ne-inaa toda opisia—e 
bik'a, mága pik'a eperá mide ijáa bi o—ía bapariit'ee. 38Mamiída mia 
parámaa et'ewa jaradak'a, parápa mide ijáada-e p'ani, mi unupata mida. 
37 Jómaweda eperáará mi Ak'órepa mi jua ek'ari bida mimaa chedait'ee. 
Chi cherutaarámaa mia k'inia-eda a-e pait'ee. 38Mi it'ariipa che-e 
paji ooit'ee michia oo k'iniata. Ma k'áyaara cheji ooit'ee mi Ak'órepa 
k'inia bik'a. 32Ma-it'ee mi péiji; jóomaweda mi jua ek'ari bidaará aki 
bamerá apida atuanaamerá. Mágá Ak'Ore ewari waibia ewate ara chok'ai 
p'irabaidait'ee. 40 Mi Ak'órepa k'inia bi jomaweda ichi Warra k'awa 
p'laniirá máik'aapa irude ijáa p'aniirá it'aa wádamerá. Ak'óre ewari waibia 
ewate miata mágiirá p'irabaipiit'ee. 

41 Mápai judiorá poro waibiarápa Jesús apite pedee k'achia pedee 
p'aneejida irua jarada pera: “Mida aji, chi chik'o it'ariipa cheda”. 
42Maperá mágajida: 

—¿Naági-ek'á Jesús, José warra? Taipa k'awa p'anida ajida, chi ak'óre 
máik'aapa chi nawe. ¿Ságapi it'ariipa chejida a bima? ajida. 

43 Mápai Jesupa mágaji: 

—'¡Pedee k'achia pedee amáati! +4Mi Ak'órepa mi péiji. Eperá apida 
mimaa p'oyaa cheda-eda aji, irua anee-emái. Ak'óre ewari waibia 
ewate irua aneeda eperáará mia piirabai atait'eeda aji. 45 Ak'óre pedee 
jarapataarápa p'idap'edaade jara bi: 

‘Tachi Ak'órepa eperáarámaa ichi úraa jarateeit'ee. (Is 54.13) 
Mapa jómaarápa iru úraa úri p'ani máik'aapa k'awaa wáda mimaa 
chedait'ee. 

46”Mia mága jarak'ári, jara k'inia—e bi eperáarápa Tachi Ak'óre unupata. 
Eperá apidaapa Tachi Ak'óre unuda-e p'ani. Irua it'ariipa péidapapaita iru 
unupari. 7 Mia wáarata jararu. Eperápa mide ijáa bi it'aa wáittee. 48 Mida 
aji, chi chik'o eperáará ichita chok'ai p'anapipari. 4%Pará chonaará eujá 
pania wee bide wáyaadak'ári, maná k'ojidada aji. Mamida ma chik'opa ara 
ichita chok'ai p'anapi-e paji, ai t'éepai áchi piudap'edaa pera. 50Mia “chik'o” 
ak'ári, jara k'inia bi chik'o ittariipa cheda. Eperápa magi chik'o k'oru pira, 
atua—e. 51 Mida aji, ma chik'o it'ariipa cheda eperáará chok'ai p'anapiit'ee. 
Chi nágí chik'o k'o bipa ichita chok'ai bapariitlee. Nágí chik'o mi k'ap'ia, mia 
teeit'eeda aji, piumerá jómaará pari, ichita chok'ai panapataadamera. 

52Mága úridak'ári, judiorá aupedee para beeji: 

— ¿Saga na eperápa tachimaa ichi k'ap'ia k'opiitteema? ajida. 

53 Mápai Jesupa mágaji: 

—Mia wáarata jararu. Parápa Eperá Ak'óre Truadepema k'ap'ia koda-e 
pirá máik'aapa iru waa toda—e pira, it'aa wada—e pai. 54Chi mi k'ap'ia 

k'o bipa máik'aapa mi waa to bipa Ak'óre eujáde banait'ee. Ak'õre ewari 
waibia ewate miata iru chok'ai p'irabai atait'ee. 55 Mapa mi k'ap'iata chi 
chik'o pipiara bida aji. Ichiaba mi waata chi ba pipiara bida aji. 56 Chi mi 
k'ap'ia k'o bipa, ichiaba mi waa to bipa mi ome araa bapariit'eeda aji. 57 Mi 
Ak'õre ichita chok'ai bapari; mi jida auk'a. Irua mi péiji mi k'ap'ia k'opataará 
ichita chok'ai p'anapimera. 58Mia jara bida aji, chik'o it'ariipa chedade. 
Nàgí chik'o pará chonaarápa maná k'odap'edaak'a bi—e. Arapa maná k'ojida. 
Mamida ma chik'opa ara ichita chok'ai p'anapi-e paji, ai t'éepai piudap'edaa 
pera. Jódee chi nágí chik'o k'o bipa ichita chok'ai bapariit'ee. 

59 Jesupa ma jóma jara aupada jarateeji Tachi Ak'óre Úraa jarateepata 
tede Capernaum p'uurude. 


Jesupa jarada saga eperáará ittaa wadai 


60 Jesupa jarateemaa bi úridak'ári, iru ome nipapataarápa mágajida: 

— Pia jara bi p'loyaa k'awada—eda ajida. ¿K'aipa ijiayama? ajida. 

61 Jesupa k'awa bada perá ichi ápite mágá pedeemaa p'ani, iidiji: 

— ¿Na pedee parapa k'achia úri p'anik'á? aji. 62 Magara audupiara ijaada—e 
pai, parápa Eperá Ak'óre Truadepema unuruta pirá it'aa waru ichi badamaa. 
63Tachi Ak'óre Jaurepa eperáará ichita chok'ai p'anapipari. Tachi k'iradoopa 
apida ichita chok'ai p'anada—e pai. Mia jaradak'a parápa mi k'ap'ia k'oruta 
pirá, pia jarait'eera, mide wáara ijáaruta pira, Tachi Ak'óre Jaure cheit'ee 
pará ichita chok'ai p'anapide. 64 Mamida waide pará úk'uru ijaada—e p'ani. 

Jesupa mága jaraji ai naaweda k'awa bada pera k'airápa ijáada—e p'ani 
máik'aapa k'aipa ichi traicionaait'ee. 65Ichiaba mágaji: 

—Mapa mia parámaa jaraji eperá apida mimaa p'oyaa cheda—eda aji, 
mi Ak'õrepa anee-e pira. 

656 Maadamaáiipa chok'ara Jesús ome nipadap'edaarápa iru atabaibéijida. 
67 Mápai Jesupa iidiji chi k'0p'iyoorá docemaa: 

— ¿Para jida ichiaba wa k'inia p'anik'a? aji. 

68 Simón Pedropa p'anauji: 

—Tachi Waibia, pik'a awaraa wé-e. Pi üraa k'aurepa k'awa p'ani itaa 
wádait'ee. 69% Taipa pide ijáa p'anida ajida, máik'aapa k'awa p'ani pi chi 
K'achia wee bapari, Tachi Ak'órepa péida. 

70 Jesupa p'anauji: 

—Mia pará doce weda jirit'erajida aji. Mamida parádepema aba netuara 
eere bida aji. 

71 Jesupa mága jarak'ári, jara k'inia baji Simón Iscariote warra Judapa 
ichi traicionaait'ee, chi k'dp'iyoorá docedepema paji mida. 


Jesús ipemaarápa irude ijáada-e padap'edaa 


7 1 Ma t'éepai Jesús nipaji Galilea eujáde. Judea eujáde ba k'inia—e paji, 
judiorá poro waibiarápa iru jiri p'anadap'edaa pera peepit'aadait'ee. 

2Mamida judiorá fiesta Rancho Oopata iri p'anadap'edaa perá, 3Jesús 
ipemaarápa mágajida: 

—Nama beenaapáde ajida. Wápáde ajida, Judea eujádee, arapemaará 
pide ijáapataarápa ichiaba pia ne-inaa oo bi ak'idamerá. 4Eperápa ichia 
oo bi merak'aa ma oo bi k'awapi k'inia bi pirá. Mapa pia ne-inaa oo bi 
nama jómaarámaa ak'ipinapáde aji. 

5Mága jarajida chi ipemaarápa pida ijiada-e p'anadap'edaa pera iru 
Tachi Ak'õrepa péida. 5Mápai Jesupa mágaji: 

—Ewari Tachi Ak'õrepa awara bida ma-it'ee waide pa-e bida 
aji. Mamída pará wa k'inia p'anadak'ári, wádaipia bi. 7 Na p'ek'au 
eujádepemaarápa pará k'ira unuamaa iru p'anadak'aada aji. Mamida 
mi k'ira unuamaa iru p'lanapata, mia jarapari pera achia k'achia oopata. 
8 Wáti fiestadee. Mi wá-eda aji, waide mi ewari pa-e pera. 

9Maga jarap'eda, beeji Galilea eujáde. 


Jesús fiesta Rancho Oopatade bada 


10Mamida chi ipemaará wádap'edaa t'éepai, Jesús ichiaba waji ma 
fiestadee. Mamida awaraará ome wá-e paji. Ituaba miru waji, chi 
k'dp'iyoorá ome. 11 Máimisa judiorá fiestade p'anadap'edaarápa Jesús 
jiripachida máik'aapa mágapachida: 
—¿Sáma bima apachida, já eperá? 
12Fperáará chok'ara áchi pitapai osausawaa pedeepachida iru apite. 
Uk'uruurápa mágapachida: 
— Já eperá t'ári pia bapari. 
Mamida awaraarápa mágapachida: 
—Já eperápa eperáara k'úramaa nipapari. 
13Mamida judiorá poroorá waidoopa, jómaará taide apidaapa mága 
jarada-e paji. 
14Ma fiesta tomia esa-auk'a wáyaa wáde Jesús t'íuji Ak'óre te waibiade 
máik'aapa jarateemaa beeji. 15 Arii panadap'edaa judiorá ak'itrua para 
beeji máik'aapa iidijida: 
—¿Ságapi na eperápa Tachi Ak'óre Úraa audú k'awa bima ajida, 
estudia—e padata awaraarák'a? 
16 Jesupa p'anauji: 
—Michi k'isiadoopa jaratee—e bida aji. Mia jaratee bi mi péidapa 
jarateepi bik'a. 17 Eperápa oo K'inia bi pirá Tachi Ak'órepa oopi 
bik'a, ma eperápa k'awaaittee mia wáara jarateemaa bi Ak'óre Úraa, 
maa-e pirá wáara jarateemaa bi michi k'isiadoopa. 18Eperápa ichi 
k'isiadoopa jarateek'ári, mága oopari awaraarápa ichi t'o p'anadamera. 
Mamida eperápa jarateek'ári awaraarápa Tachi Ak'óre Úraa pia ak'i 
p'anapataadamerá, mágipa wáarata jarateepari. Seewa jarak'aa máik'aapa 
eperáará k'úirak'aa. 

19'Moisepa pará chonaarámaa Ak'õre Uraa p'a teeji. ¿Wáara-ek'á? 
Mamida apidaapa ichita oodak'aa ma üraade jara bik'a. ¿Sáap'eda parápa 
mi peet'aa k'inia p'anima? aji. 

20 Arii p'anadap'edaarápa mágajida: 

—¿Netuara pi k'ap'iade merátia bi-ek'á? ajida. ¿K'aipa pi jiri bima ajida, 
peet'aait'lee? 

21 Jesupa magaji: 

—Parápa ijáa p'ani fipata ewate mimiadaik'araa bida aji, Moisepa 
p'adade mága jara bairá. Mapa pará jóomaweda plera pik'a para baji, fipata 
ewate mia ook'ári ne-inaa eperáarápa p'oyaa oodak'aa áchi juadoopa. 
22Mamíida fipata ewate parápa paara ne-inaa oopata. Páchi imik'ira 
warrará k'ap'iade tauchaa bipata. Mága oopata Moisepa jarada pera mága 
oodamerá. (Wáara Moisepa naapiara mága oopi-e paji. Iru t'oi naaweda, 
pará chonaarápa mága oopachida.) 23fipata ewate parápa mága oopata, 
oo k'inia p'anadairá Moisepa p'idade jara bik'a. Mága bita, ¿sáap'eda 
k'irau p'anima aji, fipata ewate mia eperá jipada pera? 24 Mia oo bi fripai 
ak'ináati jaradaittee pia wa k'achia. Ak'Íti Tachi Ak'órepa mi ak'iparik'a, 
iruapai jarapii pera chiságí pia máik'aapa chiságí k'achia. 

Jesús it'ariipa péida 
25Maapai Jerusalén p'uurudepemaarápa iidi para beeji: 

—¿Nagí eperá-ek'á ajida, tachi poroorápa jirimaa p'ani peet'aadait'ee? 
26 Jama jomaará taide pedeemaa bi. Mamida apidaapa jarada-e p'ani 
iru pedeenaamerá. ¿Tachi poroorápa ijáa p'lanik'á na eperá Mesías, 

Tachi Ak'órepa péida tachi k'aripamerá? 27Taipa k'awa p'ani sámapema 
na eperá. Mamida Mesías chek'ári, apidaapa k'awada-e pait'ee iru 
sámapema. 

28 Máimisa Tachi Ak'Ore te waibiade Jesupa jarateemaa baji. Máirá 
pedee úrik'ári, Jesupa golpe mágaji: 

—Wáara parapa mi k'awa p'ani máik'aapa k'awa p'ani mi sámapema. 
Mamida michi k'iradoopa che-e bida aji. Abaapa mi péiji. Magi wáara 
bapari. Mamída parapa iru k'awada-e p'ani. 22Jódee mia iru k'awa bi, iru 
baparimáiipa cheda pera. Iruata mi péijida aji. 

30Mága úridak'ári, Jesús jita atadait'ee paji. Mamida p'oyaada-e paji, 
at'ári iru ewarimaa pa—e bada pera. 31 Mága baji mida judiorá poroorá 
ome, eperáará chok'ara Jesude ijáajida máik'aapa mágapachida: 

—Mesías chek'ári, ¿ne-inaa piara ooik'á ajida, na eperápa oo bi k'iyaara? 


Fariseorápa Jesús jita ata k'inia p'anadap'edaa 
p J p p 


32 Fariseorápa ürijida eperáará mágá pedee p'ani. Mapa ma fariseorápa 
p'aareerá poroorá ome péijida Tachi Ak'Ore te waibia jrapataará Jesús jita 
atadamerá. 33Mamída Jesupa mágaji: 

—Mi pará ome mak'iara taará-eda aji. Ma t'éepai mi waya wáit'ee mi 
péida baparimaa. 34Parápa mi jiridayada aji. Mamida mi unuda-e pait'ee, 
p'oyaa wádak'aa pera mi wáit'ee bimaa. 

35Mápai judiorá poroorá pedee para beeji: 

—¿Sámapi wáitteema ajida na eperá, tachia p'oyaa unuda-e 
pait'ee? ¿Tok'esaa wáittee-epaa jarateede judiorámaa, k'ira tewaraará 
pluurudepemaarámaa, maa-e pirá judio-eerámaa? 36 ¿K'áata jara k'inia 
bima ajida, irua jarak'ári: “Parápa mi jiridaittee. Mamida mi unuda-e 
pait'ee, p'oyaa wádak'aa pera mi wáit'ee bimaa”? 


Ak'óre Jaurepa eperáará chok'ai p'anapipari 


37 Fiesta Rancho Oopata jo wáda ewate, ma ewari waibiara paji. Ma 
ewate Jesús baini beeji máik'aapa golpe pedeeji: 

—Apida opisia bi pirá, mimaa chepáde aji, tode. 38 Chi mide ijáa bi 
baitlee Tachi Ak'óre Úraa p'idade jara bik'a: 

“Eperá t'árideepa to chak'ek'a jichooyada aji, paniapa eperáará 
chok'ai p'anapiparik'a. (Is 55.1) 

39 Ma pedee “paniapa eperáará chok'ai p'anapiparida” ak'ári, Jesupa 
jara k'inia baji Tachi Ak'óre Jaure, mágí pëiit'ee bada pera irude 
ijiapataarámaa. Mamida Jesupa mága jarak'ári, waide Ak'õre Jaure péi-e 
paji, ichi waide ittaa wá-e bada pera. 


Eperáara k'isia awara-awaraadaidap'edaa 


40 Ma pedee úridak'ári, eperáará úík'uruurápa mágapachida: 

—Wáara, na eperá Ak'õre pedee jarapari. 

41 Awaraarápa mágapachida: 
—Na Mesías, Tachi Ak'órepa péida eperáará rey pamerá. 
Mamida awaraarápa mágapachida: 

—Maága- epi. ¿Saga Mesías adaima? Iru Galilea eujidepema. Galilea 
eujádeepa Mesías uchia-e pait'ee. 42¿Tachi Ak'õre Uraa p'ádade jara 
bi-ek'á ajida, Mesías uchiait'ee Rey David éreerádeepa máik'aapa t'oit'ee 
Belén p'uurude* Rey David ttodamái? 

Jesús Tachi Ak'órepa péida; ük'uru ijáadak'aa paji. 4 Máirápa Jesús jita 
ata k'inia p'anajida. Mamida apidaapa p'oyaa ooda-e paji. 


Judiorá poroorápa Jesude ijáada-e p'anadap'edaa 


45Mápai Tachi Ak'õre te waibia jiapataará áchi péidap'edaarámaa 





*7.42 Belén p'uuru Judea eujáde bi. Ma p'uurude Jesucristo t'oji mida, wariji Nazaret 
p'uurude. Magi p'uuru Galilea eujáde bi (Mt 2.23). 

—¿Sãap'eda Jesús aneeda—e pajima? ajida. 

46Ma Ak'õre te waibia jíapataarápa p'anaujida: 

—iEpera apida pedeeda-eda ajida, magi eperák'a! 

47 Mapai fariseorápa mágajida: 

—¿Parãpa pida irumaa k'tirapijidak'a? ajida. 48¿Sáma tachi poroorápa 
maa-e pirá tai fariseorápa irude ijáa p'anima? ajida. ¡Mága oodak'aa! 

49 Já eperáarápa k'awadak'aa Tachi Ak'órepa Moisemaa üraa p'apida, 
irude ijáadak'aa pera. Mapa Ak'orepa ara k'achia ooit'ee. 

50 Mápai fariseo Jesumaa naaweda wa bada, Nicodemopa mágaji: 

51 —¿Tachi Ak'óre Üraa p'ádade nága jara bi-ek'2? aji. Úridaipia bi 
eperápa jara bi máik'aapa k'awaadaipia bi irua oo bi, jaradai naaweda ma 
eperá pia wa K'achia. 

52Achia p'anaujida: 

—¿Pi jida ichiaba Galilea eujidepemak'2? ajida. Tachi Ak'óre Úraa p'áda 
pia léeji. Maga ooru pirá, k'awaaittee Tachi Ak'õre pedee jarapataará 
Galilea eujádeepa uchiadak'aa. 

53 [Mápai jómaweda wájida áchi te chaa. 

1Mamida Jesús wáji Olivo Eedee. 2Ai norema tap'eda, waya cheji 
Tachi Ak'óre te waibiadee. Mama pachek'ári, eperáará chok'ara 
chejida irumaa. Mapa iru su—ak'i beeji máik'aapa jarateemaa beeji. 


Wéra chi k'ima-ee ome k'áida 

3Moisepa p'ada jarateepataarápa fariseorá ome aneejida wéra unu 
atadap'edaa p'ek'au oomaa bi. Eperáará taide ata bijida 4máik'aapa 
Jesumaa mágajida: 

—Tachi Jarateepari, taipa na wēra miak'ái bita unujidada ajida, awaraa 
ome nibi. 5Ak'óre Úraa p'idade Moisepa jaraji nágee wéraará máupa bata 
peet'aadamerá.* Mamida taipa k'awaa k'inia p'ani ¿pia k'áata jara bi? 
imiateek'ajida. Mamida Jesupa made t'iupi—e paji. Edaa ijaabaip'eda, 
p'ámaa beeji yooro p'orade ichi jua k'ipa. 7Mápai achia iidi jonide Jesús 
jip'a su-ak'i beeji máik'aapa mágaji: 

—Naapiara ichimaa máupa bat'apáde aji, parádepema chi p'ek'au 
Kk'achia wee bipa. 

8 Maap'eda waya edaa ijaabaip'eda, yooro p'orade waya p'imaa beeji 
ichi jua k'ipa. 2Mágí pedee úridak'ári, jomaweda aba-abaa uchia wádapa 
erreudachida. Naapiara wájida chonaará, maap'eda apemaará. Jesús 
ituaba beeji magi wéra ome. 10Mapa Jesús jip'a su-ak'i beep'eda, irumaa 
iidiji: 

—¿Sáma p'anima? aji. ¿Apidaapa pi pee k'iniada—e pajik'á? aji. 





*8.5 Lv 20.10; Dt 22.22-24. 

11 Ma wérapa magaji: 

—Apidaapa, Tachi Waibia. 

Jesupa mágaji: 

—Mia pida pi pee K'inia-eda aji. frá wápáde aji, máik'aapa iraweda 
p'ek'au k'achia oo amáaji.] 

Jesús idaa pik'a bi na p'ek'au eujidepemaará-it'ee 

12Mápai Jesupa waya jarateemaa beeji eperáarámaa: 

—Mida aji, idaa pik'a bi na pek'au eujidepemaará-it'ee, mia áramaa 
Tachi Ak'óre o ak'ipipari pera. Mide ijáa bi p'áriu pik'a bide nipa-e pait'ee, 
Tachi Ak'õre k'awa-ee. Ma k'áyaara ichita chok'ai bapariit'ee, daa pik'a 
bide Tachi Ak'óre ode nipapari pera. 

13Mápai fariseorápa irumaa mágajida: 

—Pichi k'isiadoopa mágí pedee jaramaa bida ajida. Awaraa wé-e pera 
auk'a jarait'ee, pari pi pedeemaa bida ajida. 

14 Jesupa p'anauji: 

—Mi pedeek'ári, wáarata jarapari. Mia k'awa bida aji, sámáik'aapa 
cheda máik'aapa sámaa wáit'ee. Jódee parápa mága k'awada-e p'ani. 

15 Awaraarápa oo p'ani iripai ak'ipata jaradait'ee pia wa k'achia. Jódee 
mia mágá ak'i-epi. 16 Mamida eperápa oo bi ak'ik'ári, mia jararu pirá 

pia wa k'achia, wáarata jarait'ee, mi péidapa mi k'aripapari perá. Michi 
ituabaapa eperáarápa oopata mágá ak'ik'aa. 17Páchi üraa p'ádade jara 

bi eperá omeerápa ne-inaa unudap'edaa auk'a jaradak'ári, ma jarada 
wáara. Auk'a bi mi ome. 18 Michia oo bi jarapari máik'aapa mi Ak'óre, mi 
péidapa, auk'a jarapari. 

19 Mápai achia iidijida: 

—¿Sáma bima ajida, pi Ak'õre? 

Jesupa p'anauji: 

—Parápa mi wáara k'awada-eda aji. Mi Ak'õre jida wáara k'awada-e. 
Mi wáara k'awa p'anadap'edaa paara, mi Ak'õre jida wáara k'awa 
p'anak'ajidada aji. 

20 Jesupa mága jaraji, Tachi Ak'óre te waibiade primisia iapatamái 
jaratee bi misa. Eperáará chok'ara mama wáyaa wájida mida, apidaapa 
iru jitada—e paji irua jarateeda k'aurepa, ewari Tachi Ak'órepa awara bida 
ma-it'ee waide pa—e bada pera. 


Jesupa ichi wáit'ee bimaa p'oyaa wáda-eda ada 
21 Mápai waya Jesupa mágaji: 

—Mi áyaa wáit'eeda aji. Parápa mi jiridaittee. Mamida mi unuda-e 
pait'ee. Atuadait'ee páchia p'ek'au k'achia oopata k'aurepa. Mapa mi 
wáitlee bimaa pará p'oyaa wáda-eda aji. 

22Mága úridak'ári, judiorá poroorá pedee para beeji: 

—Tachi p'oyaa wada-eda a bi, iru wãit'ee bimaa. ¿Ichi juadoopa piut'ee— 

epaama? aji. 
23Mápai Jesupa áchimaa mágaji: 

—Pará ek'aripemaaráda aji. Mamida mi ittaripema. Pará na p'ek'au 
eujádepema. Mamida mi na p'ek'au eujidepema-e. 24 Mapa mia jaraji 
pará atuadait'ee páchia p'ek'au k'achia oopata k'aurepa. Wáara mágá 
aupaita eperáarápa p'ek'au k'achia oopata wépapii. 

25 Mápai irumaa iidijida: 

—Pi, ¿k'aima? ajida. 

Jesupa p'anauji: 

—Mi chedak'áriipa, parámaa mága jaraparida aji. 26Mia unupari páchia 
ne-inaa k'achia oopata máik'aapa pedee chok'araapa pará imiateek'aji. 
Mamída mága oo-e pait'ee. Jip'a jaraittee mi péidapa jarapi bik'a na 
p'ek'au eujidepemaarámaa. Irua ichita wáarata jaraparida aji. 

27 Mamida achia k'awada-e paji, Jesupa jarak'ári ichi Tachi Ak'órepa 
péida. 28Mapa Jesupa mágaji: 

—Parápa Eperá Ak'óre Truadepema kurusode jiradak'ári peedait'ee, 
k'awaadait'ee Mita Tachi Ak'órepa péida. Ma awara k'awaadait'ee mia ne— 
inaa jóma oopari irua oopi bik'a máik'aapa jóma jarapari irua jarapi bika. 
29 Mi péida na p'ek'au eujádee mi ome baparida aji. Mi ituaba atabéi-epi, 
irua k'inia bik'a oopari perá. 


Abrahamdeepa uchiadap'edaada apatap'edaará 
31 Mápai Jesupa judiorá irude ijiadap'edaarámaa mágaji: 

—Parápa oo p'ani pirá mia úraa bik'a, wáara mi k'9p'iyoorá. 32Mága 
ooruta pira, k'awaadaittee Tachi Ak'orepa wáarata jara péida máik'aapa 
ma k'aurepa waa esclavoorá p'anada-e pait'eeda aji. 

33 Achia p'anaujida: 

—Tai Abrahamdeepa uchiadap'edaará. Mapa tai esclavoora—epi. Apidaa 
jua ek'ari p'anadak'aa. Tachi Ak'õre juadepai p'anapata. ¿Sãap'eda taimaa 
jara cheruma ajida, waa esclavoora p'anada—e pait'ee? 

34 Jesupa p'anauji: 

—Mia wáarata jararu. Jóomaweda p'ek'au k'achia oopataará esclavoorák'a 
p'anida aji, p'ek'au k'achia jua ek'ari p'anapata pera. 35K'isiadáma nágide. 
Esclavo ichita ba-e chipari tede. Jódee ma te chipari warra ichita bapari 
ma tede, ichi ak'órede pera. 36 Mapa Tachi Ak'óre Warrapa pará p'ek'au 
K'achia jua ek'ariipa uchia ataru pirá, wáara uchiadait'ee. 37 Mia k'awa bi 
pará Abrahamdeepa uchiadap'edaará. Mamída mi peet'aa k'inia p'ani, mi 
íiraa wáara ijáa k'iniada—e p'anadairá. 38 Mia jaraparida aji, mi Ak'Orepa 
mimaa ak'ipida. Jódee parapa oopata páchi ak'orepa jarateedak'a. 

39 Mápai achia mágajida: 
— ¡Tai ak'óre Abrahamda! ajida. 
Mamida Jesupa p'anauji: 

—Pará wáara Abraham warrará pada paara, irua oodak'a ook'ajidada 
aji. 40 Mamida mága ooda-e p'ani. Mia parámaa Tachi Ak'óre wáarata 
jaraji, irua mimaa mága jarada pera. Mamida irá parapa mi peet'aa 
k'inia p'ani. Abrahampa mága oo-e paji Ak'óre pedee jarapataará ome. 

4 Parápa ne-inaa k'achia oomaa p'anida aji, páchi ak'drepa ooparik'a. 

Achia mágajida: 

— ¡Tai awaraa ak'óredeepa uchiada-e pajida! ajida. ¡Ak'9re abapaita iru 
p'anida! ajida. ¡Mágí Tachi Ak'ore! 

42 Jesupa p'anauji: 

—Tachi Ak'óre wáara pará ak'õre pada paara, mi k'inia iru panak'ajidada 
aji, mi Tachi Ak'õremãiipa cheda pera. Mapa mi nama bi. Michi k'iradoopa 
nama che-e paji. Tachi Ak'õrépata mi péiji. 48 ¿Parápa mia jaratee bi at'ári 
k'awada-e p'anik'a? Parápa mi úraa úri kiniada—e p'ani. Maperápi mia jara bi 
k'awada-e p'lani. “Pará ak'õre Netuara Poro Waibia. Ichideerá pera ichia oopi 
k'iniata oo k'inia p'ani. Na eujá beedak'áriipa ichia eperáará peeyaa bapari. 
Ma awara ne-inaa wáara unuamaa iru bapari, wáarata k'awak'aa pera. Seewa 
jarapari wáarak'a; mága bapari. Ichi seewa-idaa beerá ak'óre, seewa-idaa 
bapari pera. 5Mamíida mia Tachi Ak'ore wáarata jarak'ári, parápa mi pedee 
ijáadak'aa. 46¿K'aipa ak'ipii mia p'ek'au k'achia aba pida ooda? ¡Mága p'oyaa 
ooda-e! Maga bita, mia wáarata jarak'ári, ¿parápa sáapleda mi pedee ijáada— 
ema? 47Tachi Ak'óredeerápa iru Úraa úri k'inia p'anapata. Mamida pará 
Ak'oredeerá-e p'lanadairá, iru tiraa üri k'iniadak'aada aji. 


Abraham t'oi naaweda, Jesús bapachi 


48 Mápai judiorá poroorápa Jesumaa mágajida: 

—¿Pi Samariadepema-ek'a?* ajida. Ma awara pichi k'ap'tade netuara 

merátia bida ajida. 
49 Jesupa p'anauji: 

—Mi Kk'ap'iade netuara wée bida aji. Ma k'áyaara mia mi Ak'óre waawee 
bapari. Mamída parápa mi waaweedak'aa. 50 Mia jiri-e bi eperáarápa mi 
t'o p'anadamerá, mi Ak'órepa mága k'inia bi mida. Iruata ak'i bi parápa 
oopata máik'aapa jarait'ee pia wa k'achia. 51 Mia wáarata jararu. Eperápa 
mi üraa úrip'leda, ooru pirá ma üraade jara bik'a, piu-e pait'eeda aji. 

52Mápai ma judiorápa mágajida: 

— ifrapi Kawa p'ani wáara pi K'ap'iade netuara merátia bi! Abraham 
máik'aapa Tachi Ak'óre pedee jarapataará jómaweda piujida. Mamida 





*8.48 Achia mága jarajida Jesús oo iru panadap'edaa pera. Judiorápa Samaria pidaará 
k'ira unuamaa iru p'anapachida. 

pia jara bi pi úraa jara bik'a oopari piu—e pait'ee. 53Mágara, ¿pi waibiara 
bik'á tai chonaaráwedapema piuda Abraham k'áyaara? ¿Waibiara bik'á 
Tachi Ak'õre pedee jarapataará piudap'edaa k'iyaara? ¿K'áata k'inia bima 
ajida, taipa k'Isiadamerá pide? 

54 Jesupa p'anauji: 

—Mia jarada paara mi waibiara bi awaraará k'iyaara, pari mága 
jarak'aji. Mamida mi Ak'orépata mága jarapari. Magi Ak'óre parapa 
“Tachi Ak'õre” apata. 55Mamida parapa Tachi Ak'óre k'awada-e p'ani. 
Jódee mia iru wáara k'awa bi. Mia iru k'awa-e bida ada paara, seewa- 
idaa bak'aji pará jíak'a. Mamida mága—-e. Mia wáara iru k'awa bi 
máik'aapa oopari irua jara bik'a. 56Páchi chonaarawedapema Abraham 
o-ladachi mi na eujádee cheda unuitlee bada pera. Wáara mága unuji 
máik'aapa o-ia beejida aji. 

57 Mápai achia mágajida Jesumaa: 

—Pi waide cincuenta años wee bi. Mága bita, ¿Abraham unujida a 
bik'a? ajida. 

58 Jesupa p'anauji: 

—Mia wáarata jararu. Abraham t'oi naaweda, Mita bapachida aji. 
59Mága úridak'ári, achia mau p'e atajida bat'adait'ee Jesumaa, ichi 
Tachi Ak'óreda ada pera. Mamida Jesús mirudachi máik'aapa Ak'õre te 

waibiadeepa uchiadachi. 


Jesupa tau p'áriu bada jipada 
1Maap'eda Jesús awara ai wa nide unuji eperá tau p'áriu bi ichi t'oru 
weda. 2Ma eperá unudak'ári, Jesús ome nipapataarápa iidijida: 

—Tachi Jarateepari, ¿k'áare k'aurepata na eperá tau p'áriu t'ojima? 
ajida. ¿Ichia p'ek'au k'achia oopata k'aurepa pajik'á ajida, maa—e pirá chi 
ak'dreerápa p'ek'au k'achia oopata k'aurepa? 

3 Jesupa p'anauji: 

—Ichi k'aurepa—epi; ichiaba ichi ak'óreerá k'aurepa—epi. Tachi Ak'órepa 
mága t'opiji eperáarápa ak'idamerá iruata ne-inaa pia ooi ma eperá 
k'ap'iade. 4Ástaawa tachia oodaipia bi mi péidapa oopi bik'a, p'árik'ua 
pak'ári, apidaapa mága p'oyaa oodak'aa pera. 5Mi na p'ek'au eujáde bi 
misa, idaa pik'a bi na eujidepemaará-it'ee. 

6Mága jarapeda, Jesupa eujáde idut'aaji máik'aapa yooro p'ora ome 
p'oirat'aap'eda, tau p'áriu bi taude p'urut'aaji. 7? Mápai mágaji: 

—Wapáde aji, pichi tau siide pania t'ipata Siloé apatamaa. (Siloé jara 
k'inia bi “Péida”.) 

Mápai tau p'áriu bi wiji ichi tau siide. Ápitee chek'ári, pia unu beeji. 
8 T'éepai ma eperá K'ait'a p'anadap'edaarápa máik'aapa iru ne-iidimaa 
unudap'edaarápa mágapachida: 

—¿Nagí chi ne-inaa iidimaa su-ak'i bapariida—ek'3? apachida. 

9Ük'uruurápa mágapachida: 

—Já ichipi. 

Awaraarápa mágapachida: 

— Já iru—-epi, iru k'ira papaa bi mida. 

Mamída ichia p'anauji: 

—Mipt. 

10Mápai iidijida: 

— ¿Saga ira pia unu bima? ajida. 
1 Ichia p'anauji: 

—Eperá t'ijarapata Jesupa iduba yooro p'ora ome p'oirap'eda, mi taude 
p'urut'aajida aji, máik'aapa mágaji: “Wáji pichi tau siide pania t'ipata 
Siloé apatamaa.” Aramágá mi wájida aji, máik'aapa michi tau siitlaak'ari, 
unuji. 

12Mápai achia iidijida irumaa: 
—¿Sáma bima ajida, ma eperá? 
Ichia p'anauji: 

—K'awa-e bida aji. 


Fariseorápa tau p'ariu badamaa iididap'edaa 
p p p 


13-14 Jesupa ma yooro ook'ári p'uruit'ee tau p'áriu bada taude, tipata 
ewate paji. Maperá judiorá poro waibiarápa ma tau p'áriu bada ateejida 
fariseorámaa. 15Mápai achia iidijida: 

—¿Sága ira unu bima? ajida. 

Ichia p'anauji: 

—Yooro mi taude p'urujida aji. Maap'eda mia siit'aaji. Mapa ira pia unu 
bida aji. 

l6Fariseorá úk'uruurápa mágajida: 

—Jágí eperá Tachi Ak'órepa péida—eda ajida, fipata ewate mága 
ooda pera. ¿Tachi Ak'óre Úraa p'idade jara bi-ek'á ajida, fipata ewate 
mimiadaik'araa bi? 

Mamida awaraarápa mágapachida: 

—¿Sãgá eperá p'ek'au k'achia ooparipa nágee ne-inaa pia ooyama? 
ajida. 

Magá áchi k'isia awara-awaraadachida máik'aapa áchi k'op'áyoorá 
ome aupedee jónapachida. 17 Maap'eda waya iidijida naaweda tau p'áriu 
badamaa: 

—Pia ¿k'áata k sia bima ajida, já eperápa pi tau jipadade? 

Ichia p'anauji: 

—Mi- ¡tee iru Ak'óre pedee jaraparida aji. 

18Mamida ma judiorápa ijáada-e paji ma eperá wáara naaweda tau 
p'áriu baji máik'aapa irá pia unu bi. Mapa chi ak'óre chi nawe ome t'i 
péijida. 19Mápai iidijida: 

— ¿Na pará warrak'ã? ajida. ¿Parápa jaradaik'á ichi tau p'áriu toda? 
¿Sága ira pia unu bima? ajida. 

20Chi ak'0reerápa p'anaujida: 

—Taipa k'awa p'anida ajida, nágí tai warra máik'aapa k'awa p'ani ichi 
tau p'áriu toda. 21 Mamida k'awada-e irá saga ichi taupa unu bi. Ichiaba 
k'awada-e k'aipa ichi taupa unupiji. lidíti irumaa. Iru chona baira, ichi 
itu jarayada ajida. 

22Chi ak'oreerapa mága jarajida judiorá waidoopa. Ai naaweda 
judiorá poro waibiarápa pedeeteejida chi eperá Jesús Mesías aru pira, 
waa t'lupida—e paittee Tachi Ak'úre Úraa jarateepata tede. 23 Mapa chi 
ak'Oreerápa jarajida: “Ichimaa iidíti. Iru chona bida” ajida. 

24 Maperá judiorá poro waibiarápa waya tí péijida ma naaweda tau 
p'áriu bada máik'aapa mágajida: 

—Wáara jarapáde ajida, Tachi Ak'ore k'irapite. Taipa k'awa p'anida ajida, 
já eperá p'ek'au k'achia ooyaa bapari. 

25Ichia p'anauji: 

—Mia k'awa-e bida aji, ma eperápa p'ek'au k'achia oopari wa mága-e. 
Nagapai k'awa bi. Mi tau p'áriu baji. Mamída ira pia unu bida aji. 

26Waya iidijida: 

—¿K'áata oojima? ajida. ¿Sága pi tau pia unupijima? ajida. 

27Ichia p'anauji: 

—Mia parámaa jarajida aji. Mamida mi pedee ijáada-e p'ani. ¿Waya 
jarapi k'inia p'anik'3? ¿Parápa ichiaba irude ijáa k'inia p'anik'a? aji. 

28Mága úridak'ári, ik'achia pedee p'aneejida ma tau p'áriu badamaa: 

—iPiata já eperápa jaratee bide ijáa bida! ajida. iJõdee taipa Moisepa 
p'ádade ijáapata! 29Taipa k'awa p'anida ajida, Tachi Ak'órepa Moisemaa 
pedeeda. Mamíida k'awada-eda ajida, sámáik'aapa cheji já eperá. 

30Ichia p'anauji: 

—¿Sága? ¡Parápa k'awada-eda a p'ani sámáik'aapa cheji! ¡Mamída irua 
mi tau unupiji! 31 Jóomaarápa k'awa p'ani Tachi Ak'órepa p'ek'au k'achia 
ooyaa beerá pedee úrik'aa. Mamida úripari ichimaa it'aa típataará pedee, 
máirápa irua k'inia bik'a oopata pera. 32Na p'ek'au eujá beedak'áriipa 
waide úridak'aa eperápa tau p'áriu bee pia unupida. 33Ma eperá Tachi 
Ak'õrepa péi-e pada paara, nágee ne-inaa oo-e pak'ajida aji. 

34Mápai ma fariseorá k'iraudachida máik'aapa mágajida: 
—Pichi t'oru weda p'ek'au k'achia ooyaa bapari. Maga bita, ¿taimaa 
jaratee k'inia bik'a? ajida. 
Maap'eda taawaa jéret'aajida. 
Tau p'áriu pik'a p'aniirápa Tachi Ak'óre k'awada-e 
35 Jesupa k'awaaji magi tau p'áriu bada taawaa jéret'aadap'edaa. T'éepai 


iru ome unuk'ári, iidiji: 

— ¿Pia Eperá Ak'õre Truadepemade ijáa bik'á? aji. 
36Ichia p'anauji: 

—Mimaa jarapáde aji, k'aita pia jara bi. Mia irude ijáait'ee. 
37 Jesupa mágaji: 

—Pia mágí unuda; mida aji, pi ome pedeemaa bi. 

38 Mápai Jesús k'irapite bedabaiji máik'aapa mágaji: 

—Tachi Waibia, mia ijáa bida aji. 

39Ma t'éepai Jesupa mágaji: 

—Mi na p'ek'au eujádee chejida aji, eperáará ak'ide, k'awaaittee wáara 
ijáa p'ani wa ijáada—e p'ani. Chejida aji, Tachi Ak'õre k'awapiit'ee tau 
p'áriu pik'a beerámaa, achia iru k'awaadamerá. Ichiaba cheji ak'ipiit'ee 
tau ídaa pik'a beerámaa, achia Tachi Ak'ore wáara k'awada-e p'ani. 

40Fariseorá úk'uruurápa mága úridakári, iidijida: 

—¿K'áata jara k'inia bima? ajida. ¿Tai jida Tachi Ak'ore k'awada-e 
panik'a? ajida. 

4 Jesupa p'anauji: 

—Pará mága p'anadap'edaa paara, apidaapa pará imiateeda—e 
pak'aji. Mamída parapa jarapata Tachi Ak'óre wáara k'awa p'ani. Maga 
jaradak'ári, p'ek'au k'achia oomaa p'ani, seewa jara p'ani pera. 


Ovejaará ak'ipari nepirida 
1 0 1Mápai Jesupa mágaji: 

—Mia waáarata jararu. Eperáara oveja k'áipatamái t'iudak'ari, 
puerta eere t'lupata. Maperá eperá ma puerta eere t'iu—e pirá, magi 
nechiayaa bi. 2Mamíida chi eperá puerta eere tíupari; magi chi ovejaará 
ak'ipari. 3Puerta jíaparipa ewapari magi oveja ak'ipari t'íumerá. Mápai 
irua ichi ovejaará aba—abaa t'ipari. Ma ovejaarápa iru pedee k'awapata 
pera, áchi k'iipatamáiipa uchiadak'ári, iru t'ée k'iup'ee wapata. +Ichi 
ovejaará jómaweda uchia atak'ári, ara naa wápari máik'aapa chi ovejaará 
iru tée wapata, chipari pedee k'awapata pera. 5Mamída awaraa eperápa 
ma ovejaará atee k'inia bi pirá, wádak'aa magi ome. Ayaa wapata, magi 
pedee k'awadak'aa perá. 

6 Jesupa mága nepiriji jarateeittee ma fariseorámaa. Mamida achia 
k'awada-e paji irua k'áata jara k'inia bada. 


Jesupa ichideerá pia ak'ipari 
7 Mapa Jesupa áchimaa waya mágaji: 
—Mia wáarata jararu. Mida aji, ma puertak'a, ovejaará t'iupatamái. 
8 Jómaarápa mi naa jara chedap'edaa áchita Tachi Ak'órepa péida, 
nechiayaa beerák'a p'anajidada aji. Mapa michi ovejaará, pia jarait'eera, 
michideerápa máirá pedee ijáada-e paji. 9Mida aji, puertak'a bi. Mia 
eperáará o k'achiadeepa k'aripa atapari tiudamerá michi jua ek'ari 

michideerá ome. Oveja ak'ipari pia bipa ichi ovejaará ak'iparik'a, mága 
pik'a mia michideerá ak'ipari máik'aapa k'aripapari pia p'anapataadamerá. 

10'Chi nechiapari chepari nechiait'ee aupai máik'aapa peeit'ee aupai; 
ichiaba ne-inaa jóma p'e atadariit'ee aupai. Jódee mi nama cheji eperáará 
pia p'anapiit'ee máik'aapa ichita p'anapiittee Tachi Ak'óre ome. 

11"Mi chi ovejaará ak'ipari t'ári piara bik'a máik'aapa eperáará mi 
ovejaarák'a. Ovejaará ak'ipari t'ári pia bak'ári, chi ovejaará pia ak'ipari, mága 
oo bi k'aurepa piuru pijida. 12Mamida mága-e mimiapari jip'laa ome. Chiara 
ovejaará aki bide, mágipa ne—animal k'achia cheru unuk'ari, mirudaipari 
ma ovejaará k'iniak'aa pera. Maperápi ne—animal k'achia bipa ma ovejaará 
ük'uru ata chepari máik'aapa apemaará awara áyaa jichoopipari. 13Ma eperá 
mirudaipari ma ovejaará ak'ipari-e pera máik'aapa ma ovejaará ichide—e pera. 

14-15”Ovejaará ak'ipari t'ári piara bipa ichi ovejaará pia ak'iparik'a, 
mága pik'a mia michideerá pia ak'ipari. Mi Ak'Orepa mi t'ári kawa 
bi; ichiaba mia pida mi Ak'õre t'ári k'awa bi. Mágá ichiaba mia michi 
ovejaará t'ári k'awa bi máik'aapa árapa pida mi t'ári k'awa p'ani. Michi 
K'ap'ia peepiit'lee ara k'aripait'ee. 16 Mia ichiaba awaraa ovejaará iru 
bi. Magi ovejaará nápemaará-e, judiorá-e pera. Mamida mia ichiaba 
ára K'aripa k'inia bi. Arapa ichiaba mi pedee úripataadayada aji. Mapa 
mia ara p'e biit'ee apemaará michideerá, judiorá mide ijáapataará ome, 
jomaweda ak'ipari apai jua ek'ari p'anapataadamerá. 

17'Mi Ak'orepa mi k'inia iru bapari michi k'ap'ia peepiittee pera 
eperáará pari. Mamida waya chok'ai p'irabaiittee. 18 Awaraarápa mi 
K'ap'ia peepida—e pai. Ma k'iyaara miata áchimaa michi k'ap'ia peepiit'ee. 
Mia mága ooit'ee máik'aapa waya chok'ai p'irabaiit'ee, mi Ak'orepa mága 
jara bairá. Iru jómaará k'iyaara waibiara bi. 

19 Ma pedee úridak'ári, judiorá waya k'isia awara-awaraa p'aneejida. 
20Uk'uruurápa mágapachida: 

—+¿Sáap'eda parapa já eperá pedee üri p'anima? ajida. Iru k'ap'iade 
netuara merátia bi máik'aapa k'ira k'awa-ee bi. 

21 Mamida awaraarápa mágapachida: 

—Eperá k'ap'iade netuara merátia bak'ári, mága pedeek'aada ajida. 
¿Netuarapa tau p'áriu beerá pia unupiik'á? ajida. 


Judiorápa Jesús yiaraa iru p'anadap'edaa 


22Ma t'éepai k'oijara pak'ári,* judiorápa fiesta oojida Jerusalén 
p'uurude. Ma fiesta oopachida k'irápadait'ee chonaaráwedapema ewari 
Tachi Ak'õre te waibia awara bidap'edaa iru-it'ee. 23 Jesús mama nipaji 
Ak'óre te áuk'idaa, Salomón Pórtico apatap'edaamái. 24Mapera judiorá 
poro waibiarápa iru wap'ira ata chejida máik'aapa iidijida: 





*10.22 Ma eujáde invierno pak'ári, eujá k'irasaa bapari. 

—¿At'ari tai audú k'isiapimaa iru bait'eek'ã? ajida. Pi Tachi Ak'órepa 
pëida, Mesías pira, aweda jaráji. 

25Jesupa p'anauji: 

—Naaweda mia parámaa mága jarajida aji. Mamida ijáada—e paji. Mia 
oopari mi Ak'orepa oopi bik'a. Oopari ne-inaa eperáarápa p'oyaa oodak'aa 
achi juadoopa. Ma k'aurepata ijáadaipia bi mi Tachi Ak'õrepa péida. 
26Mamida parapa ijaada—e p'ani, michideerá-e pera. 27 Michideerápa 
mi pedee k'awapata máik'aapa mia áchi k'awapari. Mapa áchi mi t'ée 
nipapata. 28Mia áchi o k'achiadeepa k'aripa atapari atuanaadamera; jip'a 
ichita chok'ai p'anapataadamerá Tachi Ak'õre ome. Apidaapa áchi p'oyaa 
jári atada—e pai mi juadeepa. 22Mi Ak'órepa áchimaa mide ijáapiji. Iru 
jómaará k'áyaara waibiara bi. Maperápi apidaapa áchi p'oyaa jári atada—e 
pai iru juadeepa. 30Mi, mi Ak'óre ome abapai. 

31Mága úridak'ári, ma judiorápa mau p'e atajida iru bat'a peedait'ee. 
32Mamíida Jesupa mágaji: 

—Mi Ak'órepa mimaa oopiparida aji, ne-inaa pia chok'ara eperáarápa 
p'oyaa oodak'aa áchi juadoopa. ¿Chiságí k'aurepata mi bat'a pee k'inia 
p'anima aji, máupa? 

33 Ma judiorápa p'anaujida: 

—Pia ne-inaa pia oo bi k'aurepa pi bat'a pee k'iniada—eda ajida. Maga 
oodait'ee pia Tachi Ak'úre apite ik'achia pedeeda pera. Jaraji pi Tachi 
Ak'óre ome auk'a, pi eperá bi mida taik'a. 

34Mápai Jesupa mágaji: 

—¿Pará úraa p'idade Tachi Ak'drepa jara bi-ek'á: 

“Mia jaraji pará mik'a; ak'Ore waibiará”? (Sal 82.6) 
35Tachi Ak'óre Úraa jók'aa. Maperá p'oyaa merada-e. Ma úraa p'adade 
Ak'õrepa t'ijaraji “ak'óre waibiará mik'a” iru pedee úridap'edaarámaa, 
pará chonaarápa máirá awara bidap'edaa pera iru-it'ee. 36Tachi 
Ak'órepa mi auk'a awara biji máik'aapa péiji na pek'au eujádee. Maga 
bita, ¿sága parapa jaradai mia ik'achia pedee baji Tachi Ak'óre ápite, 
jarak'ári mi Tachi Ak'óre Warra? 37 Oo—e pirë mi Ak'órepa oopi bik'a, 
mágara ijáanáati. 38Mamída oo bi pirá mi Ak'órepa oopi bik'a, mia jara 
bi ijáada—e p'ani mida, ijáati mia ooda k'aurepa. Mágá parápa wáara 
k'awaadai mi Tachi Ak'óre ome abapai. 

39Mága úridak'ári, waya iru jita atadait'ee paji. Mamida Jesús 
mirudachi. 

40 Maap'eda Jesús waji Jordán to k'iraik'a eeree. Mama Juanpa 
naaweda poro choopatamái beeji. 44 Mama bide eperaara chok'ara irumaa 
wájida máik'aapa áchi pitapai mágapachida: 

— Juanpa oo-e paji ne-inaa eperáarápa p'oyaa oodak'aa ichi juadoopa, 
na eperápa ooparik'a. Mamida irua wáarata jarapachi na eperáde. 

Lázaro jai-idaada 


1 1 1 Epera, t'ijarapatap'edaa Lázaro k'ayaa baji. Ma eperá chi 
ipewéraará María, Marta ome Betania p'uurudepema paji. 
2(T'éepai magi Mariapa k'era weeji Jesús biiri iri máik'aapa Jesús biiri 

p'ooji ichi pudapa.) 3Lázaro k'ayaa bada perá, chi ipewéraarápa jara 
péijida Jesumaa: 

—Tachi Waibia, pi k'óp'ayo k'inia Lázaro k'ayaa bi. 

4 Jesupa mága úrik'ári, mágaji chi k'op'iyoorámaa: 

—Ma k'ayaapa jai-idaaru pijida, chok'ai p'irabaiit'ee. Iru k'ayaa bi 
eperáarápa k'awaadamerá Tachi Ak'óre jóomaará k'áyaara waibiara bi 
máik'aapa k'awaadamerá Tachi Ak'óre Warrapa ne-inaa jóma ooi ichi 
Ak'órepa oopi bik'a. Mága ook'ári, jarapataadait'ee Tachi Ak'óre t'ári pia 
bapari eperáará ome; chi Warra jida auk'a. 

5Jesupa k'inia p'e iru bapachi Marta, María máik'aapa Lázaro. 
6 Jesumaa jara péijida mida, ichi badamái k'áima omé beeji. 7?Maap'eda 
mágaji chi k'óp'iyoorámaa: 

—Waya wádáma aji, Judea eujádee. 

SP'anaujida: 

—Mamiída Tachi Jarateepari, mak'iara taará-e bida ajida, judiorá poro 
waibiarápa pi máupa peedait'ee p'anadap'edaa. ¿Waya jamaa wa k'inia 
bik'a? ajida. 

9 Jesupa p'anauji: 

—¿Ewari doce hora idaa níbapari-ek'á? aji. Eperá ástaawa nipak'ári, 
tíutik'aa, idaa níbairá.* 10 Mamida eperá p'arik'ua ni pirá, tíutipari 
idaa—e bairá.”* 

11 Mága jarap'eda, Jesupa mágaji: 

—Tachi k'op'ayo Lázaro k'ái bi. Mamida mia frimat'aanait'ee. 

12Chi k'op'ayoorapa p'anaujida: 

—Tachi Waibia, iru K'ái bi pira, jipaitteeda ajida. 

13 Jesupa jara K'inia baji Lázaro jai-idaa bi. Mamida árapa k'awada-e 
p'lanajida. K'isiajida jip'a k'ái bi. 14Mápai Jesupa jip'a mágaji: 

—Lázaro jai-idaajida aji. 15 Pia bi mi naaweda wá-e paji, ma k'aurepa 
irá parápa waapiara ijáadait'ee pera Tachi Ak'%rede. frá wádáma aji, 
Lazaromaa. 

16Mápai Tomapa (ichiaba tijarapatap'edaa Me-iso) apemaarámaa 
magaji: 

—Wadama aji, iru ome, tachi peek'ooruta pijida. 





"11.9 Maga jarak'ari, Jesupa jara k'inia baji at'ári aupa—emaa ichi pëidapa oopi bik'a, pia 
nipapariit'ee. “11.10 Jesupa jara k'inia baji ichia aupak'ári ichi pëidapa oopi bik'a, 
k'achia beera juade baaiit'ee. 

Jesude ijáapataará chok'ai p'irabaidait'ee jai-idaaruta pijida 
17 Jesús pachek'ári Lázaro bapatamái, k'áima k'Tmari baji 
iadap'edaa. 18 Jerusalendeepa Betania p'uuru perá kilometro ópee baji. 
19Mamáik'aapa judiorá chok'ara cheepuru p'anajida Marta máik'aapa 
María k'0p'iyaadait'ee, ara ipema jai-idaa bada pera. 20 Martapa 
k'awaak'ári Jesús cheru, waji iru k'irachuude. Mamída María teeda beeji. 
21 Jesús unuk'ári, Martapa mágaji: 

—Tachi Waibia, pi cheda paara, mi ipema jai-idaa—e pak'ajida aji. 

22Mamída mia k'awa bi at'ári pia iidiruta Tachi Ak'órepa ooit'ee. 
23 Jesupa mágaji: 
—Pi ipema p'irabaiit'eeda aji. 
24 Martapa p'anauji: 

—Mia k'awa bi na p'ek'au eujá jódaik'ári, iru chok'ai p'irabaiit'ee 
máik'aapa it'aa wáitee. 

25Mápai Jesupa mágaji: 

—Mia piu beerá waya chok'ai p'anapiparida aji. Chi jai-idaada Ak'ore 
eujáde ichita chok'ai bapariit'eeda aji, mide ijáa bapachi pera. 26Ma 
perá. ¿Pia mága ijáa bik'á? aji. 

27 Martapa magaji: 

—Ijáa bipi. Pita Mesías, chi na p'ek'au eujádee cheittee bada eperáará 

k'aripade. Pita Tachi Ak'ore Warra. 


Jesús Lázaro iadap'edaamái jéeda 

28Mága jarap'eda, Marta waji ichi ipewéra Mariamaa máik'aapa k'iiri 
ik'aawa máganaji: 

—Tachi Waibia nama bi. Pi t'f bida aji. 

29 Mariapa mága úrik'ári, isapai Jesumaa waji. 30 Jesús waide pana—e 
baji puurude; at'ári Marta ome unudamái baji. 31 Judiorá María ome 
p'anadap'edaarápa ichi isapai uchiaru unudak'ári, iru tée wájida, wãit'ee 
jiak'aapa jéede Lázaro iadap'edaamái. 

32 Mamíida Mariapa Jesús unuk'ári, bedabaidachi máik'aapa mágaji: 

—Tachi Waibia, pi nama bada paara, mi ipema jai-idaa—e pak'ajida aji. 
33 Jesupa unuk'ári María chi che p'anadap'edaará ome jée para níbi, 
t'ári pua níbeeji. 34Mápai iidiji: 
—¿Sáma jajidama? aji. 
P'anaujida: 
—Chepáde ajida, ak'ide. 
35 Jesús jeedachi. 36Mága unudak'ári, judiorápa mágajida: 
— ¡Ak'ítil ¡Mágara Lázaro K'inia iru baji! 
37 Mamida maira úk'uruurápa mágajida: 

—Na Jesupa tau p'áriu beerá pia unupipari. Maperá ¿Lázaro jipak'aji- 
ek'á ajida, jai-idaanaamerá? 


Lázaro chok'ai p'irabaida 


38Lázaro piuda k'aurepa Jesús at'ári t'ári pua níbide, panaji Lázaro 
iadap'edaamái. Mau te uria baji máik'aapa chi tai jia níbaji mau choma 
bipa. 32 Mapa Jesupa mágaji: 

— Jà mau áyaa ata binadapáde aji. 

Mápai Marta, chi piuda ipewérapa mágaji: 

—Mamída Tachi Waibia, ira iru k'ap'ia mik'ia jo níbida aji, k'áima 
k'ímari bairá iadap'edaa. 

40 Mápai Jesupa mágaji: 

— ¿Mia pimaa jaraji-ek'á? aji. Ijáa bi pirá, Ak'Orepa ne-inaa pia ooit'ee 
eperáarápa p'oyaa oodak'aa áchi juadoopa. 

41 Mápai chi mau áyaa ata bijida. Maap'eda Jesús it'aa ak'iji máik'aapa 
mágaji: 

—Ak'õre, gracias mia chupiria iidida úrida pera. 42K'awa bi mia iidipari 
chaa pia úripari. Mamida na pedee jararu na eperáarápa úridamerá 
máik'aapa ijáadamerá pia mi péiji. 

43 Mága jarap'eda, Jesupa golpe biaji: 

— Lázaro, uchíaji jimáik'aapa! 

44 Mápai chi jai-idaa bada uchiaji. Ichi k'ap'ia jóma at'ári pira baji 
p'arupa; chi jua, jiru paara. Ichiaba ichi poro pira baji p'arupa. Mapa 
Jesupa mágaji: 

—Iru ia bada p'aru érat'aadapáde aji. 


Jesús jita atadait'ee pedeeteedap'edaa 
(Mt 26.1-5; Mr 14.1-2; Lc 22.1-2) 


45 Jesupa ooda unudak'ári, judiorá chok'ara María ome wa 
fariseorámaa wájida Jesupa ooda nepiride. 47 Mapa ma fariseorá p'aareerá 
poroorá ome t'i péijida Junta Supremadepemaará máik'aapa mágajida: 

—¿K'áata oodait'eema? ajida. Já eperápa oomaa bi ne-inaa chok'ara 
eperáarápa p'oyaa oodak'aa áchi juadoopa. 48Ita-aria birutara, 
jomaarapa irude ijáadai. Magara Romadepemaará chedayada ajida, Tachi 
Ak'õre te waibia t'eet'taade máik'aapa tachi auk'aará jóot'aade. 

49 Judío tijarapatap'edaa Caifás p'aareerá poro waibia paji ma añode. 
Ichia mágaji: 

—Parápa maarepida k'awada—e p'anida aji. 50Piara bi eperá aba piumerá 
tachi p'uuru pidaará pari, tachi p'uuru pidaará jóomaweda piudai k'áyaara. 

51 Mamída Caifapa mága jara-e paji ichi k'isiadoopa. Ma añode 
p'aareerá poro waibia pada pera, Tachi Ak'orepa ne-—inaa p'asaittee bada 

ichimaa jarapiji. Maperapi ichia jaraji Jesús piut'ee áchi p'uuru pidaará 
pari. 52Mamida wáara ma eujádepemaará-it'ee aupai piu—e pait'ee 

paji. Ichiaba piut'ee paji eperáará jómaará pari, chi Tachi Ak'orede 
ijáapataadait'eerá awara-awaraa eujáde p'anapataará pari. 53Caifapa mága 
jarada ewatedeepa judiorá poroorápa pedeeteepachida Jesús peedait'ee. 

54 Maperá Jesús judiorá t'áide tau taawa nipak'aa paji naawedapemak'a. 
Mamáik'aapa waji eujá pania wee bi k'aita, eperáará mak'iara p'anadak'aa 
pluurude. Magi puuru t'ijarapachida Efraín. Mama beeji chi k'p'iyoorá ome. 

55 Ma t'éepai judiorá Pascua fiesta Tri pak'ári, eperáará chok'ara awara 
áiipa chejida Jerusalendee Tachi Ak'óre Úraa p'ádade jara bik'a oodait'ee 
máik'aapa pia p'anadait'ee iru k'irapite. 56 Mama p'anide ma eperáará 
Jesús jiri nipapachida máik'aapa Tachi Ak'óre te waibiade pedee para baji 
achi k'óp'iyoorá ome: 

—¿K'áata k'isia p'anima? ajida. ¿Iru cheipaa na fiestade wa mága-e? 

57 Mamída fariseorápa máik'aapa p'aareerá poroorápa Jesús jita atapi 
k'inia p'anapachida. Mapa jarajida apidaapa Jesús unuruta pirá, áchimaa 
jara chedamerá. 


Mariapa k'era weeda Jesús biiri iri 
(Mt 26.6-13; Mr 14.3-9) 


1 2 1Ewari seis falta bak'ãri Pascua fiesta oodait'ee, Jesús wãji Betania 
p'uurudee, Lázaro bapatamái. Ma Lázaro paji Jesupa chok'ai 

p'irabaipida. 2Mama bide k'ewara Jesumaa nek'opijida. Martapa jedepachi. 

Jõdee Lázaro Jesús ome nek'omaa baji. 3 Máimisa Mariapa aneeji k'era 

ipia nardodee ooda. Litro k'audaa baji. Ma k'era Jesús biiri tri weet'aaji 

máik'aapa ichi pudapa p'oot'aaji. Te já t'íía jo níbeeji k'erapa. 4Mapai Jesús 

k'op'ayo, Judas Iscariote, Jesús traicionaait'ee badapa mágaji: 

5—Já k'era ichi k'inia weemaa bida aji. Netot'aak'aji trescientos 
denarios pari máik'aapa chupiria beerá k'aripak'aji. 

6 Mamida Judapa mága jara-e paji chupiria beerá k'aripa k'inia bada 
pera. Ma k'áyaara mága jaraji nechiayaa bada pera. Ichia ara p'arat'a 
anipapachi máik'aapa aidepema chia atapachi. 7Mápai Jesupa mágaji: 

—Ita-aria bíji. Irua nágí K'era ia iru bajida aji, mi iaruta ewatepema— 
ittee. 8Chupiria beerá ichita paraait'ee pará t'áide. Mamida mi pará ome 
ichita ba—e pait'eeda aji. 


Judiorá poroorápa Lázaro jiridap'edaa peet'aadait'ee 
9Úridak'ári Jesús Betania p'uurude bi, judiorá chok'ara wájida iru 
ak'ide. Ichiaba wájida Lázaro ak'ide, Jesupa iru chok'ai p'irabaipida pera. 
10Maperá p'aareerá poroorápa pedeeteejida Lázaro ichiaba peet'aadait'ee. 
11 K'īsiajida Jesupa iru p'irabaipida k'aurepa judiorá chok'ara áchi fíraade 
ijiadaamaa p'aneeruta Jesude ijáadait'ee. 

Jesús Jerusalén p'uurudee wáda 
(Mt 21.1-11; Mr 11.1-11; Lc 19.28-40) 


12Ai norema eperáará chok'ara, chi wa p'anadap'edaarápa k'awaajida 
Jesús Jerusalendee Pascua fiesta oode cheru. 13Mapa t'ap'uru k'iru 
t'iap'edap'eda, wájida iru auteebaidait'ee máik'aapa biapachida: 

—“¡Hosana!” ¡Tachi K'aripapari cheru Tachi Ak'óre k'ap'ia pari! 
¡Tachi Ak'órepa iru pia ak'iji máik'aapa péiji Israel pidaará 
Rey pamera!” (Sal 118.25-26) 

14 Jesupa burro chak'e atapiji máik'aapa bataudachi ai iri, Ak'óre Úraa 
p'ádade jara bik'a: 

15 “Sión puurudepemaará, waweenáati. ¡Ak'íti! Pachi Rey cheru burro 

chak'e Tri” (Zac 9.9) 
16Chi k'op'iyoorápa k'awada-e paji ma pedee p'áda k'áata jara K'inia bi. 
Mamida Jesús ittaa wáda t'éepai k'irápajida ma pedee máik'aapa Jesús 
p'asada. Mápai k'awaajida ma pedee p'áda irude jara baji. 

17 Jesupa Lázaro p'irabaipida unudap'edaarápa irua ooda jómaarámaa 
nepiripachida. 18Mapa eperáará chok'ara wájida Jesús ome unudait'ee. 
Maga wa k'inia p'anajida úridap'edaa pera irua ne-inaa ooda eperáarápa 
p'oyaa oodak'aa áchi juadoopa. 1%Fariseorá úk'uruurápa mága unudak'ári, 
achi k'op'ayooramaa mágajida: 

—¿Parápa unu p'anik'3? ajida. ¡Iru maarepida p'oyaada-e pai! 
¡Jómaaráta irude ijáa wádada! ajida. 


Judio-eerápa Jesús unu k'inia p'anadap'edaa 


20Pascua fiesta pai naaweda, eperáará wápachida Jerusalendee it'aa 
tíde Tachi Ak'óremaa. Ma wádap'edaará t'áide p'anajida judio-eerá, 
judiorá tiraade ijáadap'edaará. 21 Máira Felipemaa waájida. Magi Felipe 
Betsaida p'ruurudepema paji. Magi p'uuru Galilea eujáde bi. Ma judio- 
eerápa mágajida irumaa: 

—Señor, taipa Jesús unu k'inia p'anida ajida. 

22Mápai Felipepa nepirinaji Andreemaa. Maap'eda áchi omé wájida 
Jesumaa nepiride. 
23Úrik'ári judio-eerápa iru jirimaa p'ani, Jesupa mágaji: 

—Ewari paruda aji, Eperá Ak'óre Truadepema it'aa wáit'ee. 24Mia 
wáarata jararu. Eperápa trigo tau apai iru bita, magi tau uu-e pira, tau 
apai iru bait'ee. Jódee mágí tau uuru pira, baaipleda yoorode piu pik'a 
bi mida, madeepa trigo k'arra chiwidi t'onopari máik'aapa warip'eda, 
chaupari. Mágá tau apaideepa chok'ara uchiadait'ee. 25 Na p'ek'au eujáde 
bi misa, eperápa jiriru pirá ooit'ee ichia oo k'iniata, ichi piuk'ári atuait'ee. 





*12.13 Hosana jara k'inia bi Tachi O K'achiadeepa K'aripa Atapari. 

Mamida na p'ek'au eujáde bi misa, eperápa jiriru pirá ooit'ee Tachi 
Ak'õrepa k'inia bik'a, ma k'aurepa ichita chok'ai bapariittee Tachi Ak'õre 
ome. 26Apidaapa oo k'inia bi pirá mia oopi bik'a, magi nipaipia bi mi 
ome mi wárumaa. Mága ooru pira, mi Ak'órepa iru pia ak'iit'ee. 


Jesupa ichi piut'eeda ada 

27 —frá mi t'ári p'ua nibida aji. ¿K'áata jaraima? ¿Nága jaraik'á: “Ak'óre, 
mi K'aripáji nágá banaamerá”? Ma-it'ee mi cheji, chupiria chait'ee. Mapa 
mia jara bi mi Ak'óremaa: 28 “Ak'ore, ak'ipíji wáara pi jómaará k'iyaara 
waibiara bi. iÓoji pichia oo K'iniata!” 

Maápai arii p'anadap'edaarápa úrijida it'ariipa jara bi: 

—Mia mága ak'ipidoo pi k'ap'ia pari máik'aapa waya mága ak'ipiit'ee. 

29Fperáarápa magi pedee úridak'ári, kisiajida pata k'írau níbi. Mamida 
máirá úk'uruurápa mágajida: 

—Haripema ángel paji. Magípata pedeejida ajida. 

30Mápai Jesupa mágaji: 

—Já pedee íiridap'edaa, mi-it'ee-e pajida aji. Pará-it'eeta paji. 31frapi 
Tachi Ak'orepa k'awapiit'ee na p'ek'au eujidepemaarápa k'achia oopata. 
frapi Tachi Ak'órepa p'oyaait'ee na p'ek'au eujádepemaará poro waibia 
Satanás. 32Mamida michi k'ap'ia kurusode jira atadak'ári eujádeepa, 
eperáarápa mide ijáa p'aneedait'eeda aji. 

33Mága jarak'ári, Jesupa jara k'inia baji ichi saga piut'ee. 34Mápai 
eperáarápa p'anaujida: 

—Tai üraade jara bi Mesías ichita bapariittee. ¿Sága pia jaraima Eperá Ak'ore 
Truadepema kurusode jiradait'ee? ¿K'aima ma Eperá Ak'ore Truadepema? 

35 Jesupa mágaji: 

—Mi, chi idaa pik'a bi mak'iara taará-e pará ome. Nipapatáati mi 
idaa pik'a bide p'áriu pik'a bide t'iunaadamerá. Chi p'áriu pik'a bide 
nipaparipa k'awa—e bi sámaa waru. 36Mi, chi ídaa pik'a bi pará ome bi 
misa, mide ijáapatáati. Mia Tachi Ak'drepa wáarata jara péida jarateepari, 
parápa ma pedee ijáadap'eda, iru warrará p'aneedamerá. 

Maga jarap'eda, Jesús áyaa waji ichi ununaadamera. 


Judiorápa Jesude ijáada-e p'anadap'edaa 


37 Jesupa ne-inaa eperáarápa p'oyaa oodak'aa áchi taide oopachi mida, 
judiorá chok'araarápa irude ijáadak'aa paji. 38 Mága paji wáara uchiamerá 
nágí pedee Ak'ore pedee jarapari Isaíapa p'idade jara bik'a: 

pia ooda ak'ipijima?” (Is 53.1) 
39Isaíapa p'ádade ichiaba jara bi Aachia p'oyaa ijáadak'aa paji naga pera: 

40 ‘Tachi Ak'órepa áchi tau p'áriu pik'apiji irua ooda ak'i p'ani mida, 

ununaadamerá. Ma awara k'iiri k'isua pik'apiji irua jarada úri 

p'ani mida, k'awanaadamerá máik'aapa irumaa chenaadamerá, 
irua achia p'ek'au k'achia oopata wépapimera. (Is 6.10) 
4 Isaíapa mága jaraji, k'4imok'araa pik'a bide Jesús unuda pera Tachi 
Ak'ore k'ira wáree eujáde. Maperápi Jesude pedee baji. 
42Isaíapa jaradak'a wáara uchiaji mida chok'araará ome, judiorá 


jaradak'aa paji. Waawee p'anajida fariseorápa áchi tiupida-e pai jiak'aapa 
Tachi Ak'óre Úraa jarateepata tede. 43 Audupiara k'inia p'anapachida ichi 
auk'aarápa áchi ak'idamerá judiorá pia beerák'a, k'inia p'anadai k'iyaara 
Tachi Ak'órepa áchi ak'imerá ichideerák'a. 


Tachi Ak'órépata eperáarápa oopata ak'iit'ee 


44 Maap'eda Jesupa golpe pedeeji judiorá arii p'anadap'edaarámaa: 

—Chi mide ijáa bi midepai ijáa—e bida aji. Ichiaba mi Ak'órede ijáa 
bi, iruata mi na p'ek'au eujádee péida pera. 45 Chi mi unu bipa ichiaba 
mi péida unu bi. 46 Mita chi {daa pik'a bi. Mi cheji na p'ek'au eujádee 
mide ijáapataará p'ananaadamerá p'ek'au oopataará p'anapatak'a p'áriu 
pik'a bide. 47 Eperápa mi úraa úripleda, made jara bik'a oo-e pirá, mia 
jara—e ma eperá atuait'ee. Mi che-e paji na p'ek'au eujidepemaará 
atuapiitee. Ma k'áyaara mi cheji eperáará o k'achiadeepa k'aripa atade. 
48Fperápa mi yiaraa iru bi pirá mi úraa úri kinia-e bairá, Tachi Ak'óre 
ewari waibia ewate ichia magi eperá miapiit'ee. Mia jarada k'aurepa irua 
eperáarápa oopata ak'iitee k'awaait'ee ijjapachida wa ijáadak'aa paji. 
49 Michi k'isiadoopa pedee-e bajida aji. Mi Ak'óre, mi na eujádee péidapa 
ma pedee jóma mimaa jarapiji. Irua jaraji mia pedeeittee máik'aapa 
jarateeit'ee. 50Mia k'awa bi jómaweda mi Ak'9repa mimaa jarapiru, mága 
jara bi eperáarápa ijiadamerá máik'aapa it'aa wádamerá. 

Jesupa chi k'óp'iyoorá biiri siida 
1 3 1Pascua fiesta ewate pai naaweda, Jesupa k'awa baji ewari awara 
bida ichi na p'ek'au eujádeepa uchiaittee máik'aapa ichi Ak'óremaa 

waáit'ee; magi ewari paru. Ichia chi k'óp'áyoorá na p'ek'au eujáde p'ani 
K'inia iru bapachi. Mágá áchi k'inia iru bapachi ichi piurumaa. 

2Ai k'ewara Pascuadepema chiko jedei naaweda, Netuara Poro Waibiapa k'isia 
kachia kisiapiji Judas, Simón Iscariote warramaa, ichia Jesús traicionaamerá. 
3Mamída Jesupa k'awa baji ichi Tachi Ak'Oredeepa cheda máik'aapa Akóremaa 
wáitee. Ichiaba k'awa baji Tachi Ak'õrepa ne—inaa jómaweda biji ichi jua ekari. 
4Mapa nek'lomaa p'anide Jesús baini beeji máik'aapa ichi tripema paru ji bada 
érataap'eda, áyaa biji. Maapleda toalla ji nibiji ichi kirride, mimiapataarápa 
oopatak'a chíara biiri siidaittee pak'ári. 5Mápai jarrade pania wee atapleda, chi 
kõpãyoorã biiri siimaa beeji. Maapleda ma toallapa pook'ooji. 

6 Mamida Simón Pedro biiri siinait'ee pak'ári, irua mágaji: 

—Tachi Waibia, ¿mi biiri paara sititteek'á? aji. 

7 Jesupa p'anauji: 

—+Hrá pia K'awa-e bida aji, mia oomaa bi. Mamida t'éepai k'awayada aji. 

8Mápai Pedropa mágaji: 

— ¡Mi biiri siipi-eda! aji. 

Jesupa p'anauji: 

—Pi biiri siipi k'inia—e bi pirá, mágara waa nipanaapáde aji, mi ome. 

2Mápai Simón Pedropa mágaji: 

—i¡Tachi Waibia, mágara mi biiri aupai siinaapáde aji. Ichiaba mi jua 
máik'aapa poro paara siipáde! aji. 

10Mamida Jesupa p'anauji: 

—Eperá ewaa kuipeda máik'aapa taawaa uchiap'leda, waya k'ui-eda aji. Chi 
biri aupaita siipari, k'apa jõma táu—ee bairá. Mága pika pará táu—ee pika p'ani 
pekau kachiapa. Mamida pará jómaweda mága pani-eda aji. 

11 Jesupa mága jaraji k'awa bada pera k'aipa ichi traicionaait'ee bi. 
12Chi k'op'ayoora biiri siip'eda, waya ichi fripema p'aru ji beeji. 
Maap'eda mesade su—ak'i beeji máik'aapa mágaji: 

—¿Parápa k'awa paniká aji, káata jara k'inia bi mia etewa ooda? 13Parápa 
mimaa “Jarateepari” mãik'aapa “Tachi Waibia” apata. Mága jaradak'ári, wáarata 
jara pani. 14Mi pará Waibia máik'aapa pará Jarateepari bi mida, pará biiri siiji, 
Mapa parapa pida pachi kóp'áyoorá biiri siidaipia bi. 15Mia mága ooji parápa auka 
oodamerá. 16Mia wáarata jararu. Mimiapari ichi poro waibia káyaara waibiara 
bi-e. Ichiaba choka péida iru péida káyaara waibiara bi-eda aji. 17 Parápa mia 
ettewa jarada úrijida. Ma jaradak'a ooruta pirá, t'ari o-ía panadaitee. 

18'Mamida mága-e pait'ee pará jóomaará ome. Mia k'awa bi mi 
k'op'ayoora jiritterada. Mapa ichiaba k'awa bi wáara p'asait'ee Tachi 
Ak'õre Úraa p'ádade jara bik'a: 

“Mi ome nek'orupa mi peepit'aait'ee.” (Sal 41.9) 
19frá mia mága jara bi mága p'asak'ári, parápa wáara ijáadamerá Mita, 
Tachi Ak'orepa péida eperáará k'aripamerá. 20Mia wáarata jararu. 

Chi mia péida auteebairupa mi jida auteebai bi. Mága pik'a chi mi 
auteebairupa mi Ak'Ore, mi péida, auk'a auteebai bi. 


Jesupa jarada k'aipa ichi traicionaait'ee 
(Mt 26.20-25; Mr 14.17-21; Lc 22.21-23) 
21Mága jarap'eda, Jesús t'ári p'ua níbeeji. Mápai mágaji: 
—Mia wáarata jararu. Parádepema abaapa mi traicionaait'eeda aji. 
22 Jesupa mága jarak'ári, chi k'9p'iyoorá ak'i trua para beeji, k'awada-e 
p'anadap'edaa pera k'aita jara bi. 23Máirádepema aba, Jesupa audú 
k'inia iru bada, iru ik'aawa siu-ak'i baji. 24Mapa Simón Pedropa taupa 
jarapachi mágimaa iidimerá k'aipata Jesús traicionaait'ee. 

25Mápai magi k'op'ayopa k'iiri ik'aawa iidiji Jesumaa: 

—Tachi Waibia, ¿k'aima? aji. 

26Jesupa p'anauji: 

—Nagí pan pite sá atak'ári, mia teeit'eeda aji, mágimaa. 

Aramata Jesupa ma pan pite sá ataji máik'aapa teeji Judamaa. Magi 
Judas Simón Iscariote warra paji. 27 Judapa mágí pan jitak'ári, Satanás iru 
t'áride tiudachi. Mápai Jesupa mágaji: 

—Pichia ooit'ee bi isapai oopáde aji. 

28 Mamíida Jesús ome nek'omaa p'anadap'edaarápa k'awada-e paji 
sáap'eda mága jaraji. 22 Judapa áchi p'arat'a anipapachi pera, úk'uruurápa 
k'isiajida Jesupa jara baji ne-inaa netonamerá fiesta-it'ee, maa-e pirá 
chupiria beerámaa ne-inaa teenamerá. 

30 Judapa ma pan jitap'eda, uchiadachi taawaa. P'árik'ua paji. 

Úraa chiwidi eperáará-ittee 

31 Judas taawaa uchiada t'éepai, Jesupa mágaji: 

—+Hrá Tachi Ak'órepa ichi k'ira wáree unupiit'ee, mi chi Eperá Ak'óre 
Truadepema k'ap'ia pari. Mi k'aurepa jóomaarápa wáara k'awaadait'ee 
Tachi Ak'óre jómaará k'áyaara waibiara bi. 32Mia mága ak'ipik'ári, 
taará-e nide Tachi Ak'órepa ichiaba ak'ipiit'ee mi wáara irua péida. 

33"Warrará, naapai mi taará-e pará ome. Parápa mi jiridayada aji. Mamida 
unuda-e paitee. Mia judiorá poro waibiarámaa jaradak'a parámaa auk'a 
jaraitee; poyaa wada—e mi wárumaa. 34Parámaa üraa chiwidi jararu. Chik'inia 
p'anapatáati. Mia pará k'inia iru baparik'a, mágá pará jida chik'inia panapatáati. 
35Maágá chik'inia panaruta pira, jomaarápa kawadayada aji, pará mi kop'áyoorá. 


Jesupa jarada Pedropa ichi k'awa-e bida ait'ee 
(Mt 26.31-35; Mr 14.27-31; Lc 22.31-34) 


36Mápai Simón Pedropa Jesumaa iidiji: 
—Tachi Waibia, ¿sámaa waáit'eema? aji. 
Jesupa p'anauji: 
—Mi wárumaa waide pi poyaa wa—eda aji. Mamida téepai wáiteeda aji. 
37Pedropa mágaji: 
—Tachi Waibia, ¿sáapleda mi pi tée wá-e payama? aji. ¡Pi ome wa 
k'inia bi, pi k'aurepa piuru pijida! 
38Mápai Jesupa p'anauji: 
—¿Wáara pichi k'ap'ia peepit'aaik'á aji, mi k'aurepa? Mia wáarata 
jararu. Et'erre k'arii naaweda, jarada Opee pia mi k'awa-e bida ait'ee. 


Jesupa jarada ichi Tachi Ak'óre ok'a bi 


1 4 1—K'isia paraa p'ananáati. Ma k'áyaara ijaapataati Tachi Ak'orede 
máik'aapa mide. 2Mi Ak'õre eujáde te chok'ara paraada aji, 

ichideerá-ittee. Maga—e pada paara, mia jarak'aji. Pará naa wáitee te 

pi-ia oode pará-ittee. 3Ma t'éepai mi waya cheit'ee pará atade, mi ome 

p'ananadamerá mi baparimaa. Mágá pará ichita p'anapataadait'lee mi 

ome. +Mi wárumaa parapa k'awa p'anida aji, chi o k'awa p'anadairaá. 
5Mapai Tomapa mágaji Jesumaa: 

—Tachi Waibia, k'awada-e p'anida aji, pi sámaa wáru. ¿Saga chi o 
k'awadayama? aji. 

6 Jesupa p'anauji: 

—Mita Tachi Ak'óre truadee wápari ok'a bi. Miata Tachi Ak'óre wáarata jarapari. 
Miata eperáara chok'ai panapipari ichita panapataadamerá Tachi Akóre ome. 
Mi awara apidaapa eperáará wápida—e pai Tachi Ak'óremaa. Mapa midepai 
ijáadakári, mi Ak'óremaa wádaitee. 7Parápa wáara mi kawada paara, ichiaba mi 
Ak'úre k'awakajida. Wáara, iraweda iru kawadaitee, iru unupata pera. 

8Mápai Felipepa mágaji: 

—Tachi Waibia, Ak'õre Waibia k'ira taimaa ak'ipipáde aji. Mágapaita 
k'inia p'anida aji. 

9 Jesupa p'anauji: 

—Felipe, mi taará nipapari pará ome. Mága bita, ¿waide mi k'awa-e bik'á? aji. 
Chi mi unuparipa ichiaba Ak'ore Waibia unupari. ¿Saga pia “Ak'óre Waibia Kira 
akipipáde” ayama? aji. 10¿Ijáa—e bik'á aji mi, Ak'óre Waibia ome araa bapari? 

Mi araa bapari iru Jaure ome; jódee iru araa bapari mi k'apia ome. Mia jaramaa 
bi michi kisiadoopa jara—e bida aji. Mi Ak'órépata mága jarapi bi. Ma awara 
mia ne-inaa oo bi ook'aa michi juadoopa. Mi Ak0répata mága oopi bi, mi ome 
bapari pera. 11 Ijáati mia jarak'ári mi, Akóre Waibia ome araa bapari. Maa-e 
pirá ijáati mia ne-inaa ooda k'aurepapai, oopari pera ne-inaa eperáarápa poyaa 
oodak'aa ichi juadoopa. 12Mia wáarata jararu. Chi mide wáara ijáa bipa auk'a 
ooyada aji, mia ne-inaa oo bik'a. Ma awara ne-inaa pi-iara ooyada aji, mi wáitee 
pera mi Ak'óre bimaa. 13 Mia oopariit'ee jómaweda parapa it'aa iidiruta mi tide 
michideerá pera. Mágá iru Warra k'aurepa jómaarápa unudai Tachi Ak'ore 
jOmaará k'áyaara waibiara bi. 14Pará michideerá pera, mi tide itaa iididakari, 
mia nejómaata oopariiteeda aji, parápa iidi panika. 
Jesupa jarada ichia Tachi Ak'óre Jaure péiit'tee ichideerámaa 

15—Parápa mi k'inia iru p'ani pirá, oopataadait'eeda aji, mi úraade jara 
bik'a. 16 Mápai mia chupiria iidiit'ee mi Ak'óremaa, irua awaraa K'aripapari 
péimerá mi pari, magi ichita pará ome bapariimerá. 17 Magi Tachi Ak'ore 
Jaure. Ichia wáara aupaita jarateepari. Ijáadak'aa beerá ome iru ba che-e, iru 
unuda-e p'lanadairá máik'aapa k'awada-e p'anadairá. Mamída parápata iru 
k'awa p'ani, pará ome bapari pera máik'aapa pará t'áride bapariit'ee pera. 

18”Mia pará chupiria atabéi-eda aji. Waya cheit'ee. 19 Taará-e na p'lek'au 
eujádepemaarápa mi waa unuda-e pait'ee. Mamida parápata mi unudaitee. 
Mi ichita chok'ai bapari pera, pará jida auk'a ichita chok'ai p'anapataadaitee. 

20Maapai parápa wáara k'awaadait'ee mi, Tachi Ak'óre Waibia ome araa 
bapari máik'aapa pará mi ome ichiaba araa panapataadait'ee, t'ári a—ba. 
21 Chi mi úraa úri bipa máik'aapa oo bipa ma úraade jara bik'a wáara mi 
K'inia iru bi. Mi Ak'órepa magt eperá ichiaba k'inia iru bapariittee. Ma awara 
mia pida iru k'inia iru bapariittee máik'aapa irumaa unupiitee. 

22Mápai Judas, chi Simón Iscariote warra—ee badapa iidiji: 

—Tachi Waibia, ¿sáap'leda pia taimaa unupiitteema aji, mamida 
ijáadak'aa beerámaa unupi-e pait'ee? 

23 Jesupa p'anauji: 

—Eperápa mi k'inia iru bi pirá, mi úraade jara bik'a oopariit'eeda aji. 
Mi Ak'órepa mágí eperá k'inia iru bapariit'ee máik'aapa mi Ak'óre mi 
ome chedait'ee iru ome p'anapataade. 24 Jódee chi mi k'inia-e bipa oo 
K'inia-e bi mi tiraade jara bik'a. Na pedee parápa úri p'ani mére—eda aji; 
mi Ak'orede. Iruata mi péiji. 

25”Mia na üraa jara bida aji, pará ome bi misa. 26 Mamida mi uchiada 
t'éepai, Ak'óre Waibiapa péiittee awaraa K'aripapari mi pari; magi iru 
Jaure. Mágipa ne-inaa jómaata jarateeittee parápa oodamerá mia oopi 
bik'a. Ma awara irua k'aripaittee mia jarada jomaweda k'irápadamera. 

27”Mi wai naaweda, pará tari k'áiweepi k'inia bi. T'ári káiwee p'anapatáati. 
Mia arak'atiapai k'áiwee p'anapi-e, na p'ek'au eujidepemaarápa oopatak'a. 
Mapa tari pua p'lananáati mãik'aapa peranáati. 28Parápa úrijida mia jarak'ári: 
“Mi wãit'ee, maapeda waya cheit'ee.” Parápa wáara mi k'inia iru panadap'ledaa 
paara, t'ári o-Ta p'anak'ajida mia nága jarak'ári. O-la p'anadaipia bi mi waru 
pera Ak'ore Waibiamaa; mi k'áyaara waibiara bimaa. 22Ma jóma p'asai 
naaweda, mia mága jaraji, pasak'ári, parápa mi pedee ijáadamera. 

30”Waa mak'iara pedee-e pait'ee pará ome, Satanás, na p'ek'au 
eujádepemaará poro waibia, cheru pera. Ichia mi p'oyaa chok'ak'aa. 
31 Mamída na p'ek'au eujidepemaarápa k'awaadamerá mia Ak'ore Waibia 
k'inia iru bapari, ooit'ee irua jara bik'a. 

"P'irabaidapáde aji. “yaa wádáma namáik'aapa. 


Jesús uva Kk'arrak'a bi 


1 1Uchiadai naaweda, Jesupa mágaji: 

—Mi uva K'arrak'a pipiara bida aji. Jódee mi Ak'õre chi uva uuda 
ak'iparik'a bi. 2Mi k'arradepema jík'ara chau-e bi pira, irua magi jik'ara 
tiapletaapari. Jódee chi jik'ara chauparidepema jua chak'eerá jarittaapari magi 
jik'ara waapiara chaumeraá. 3Pará magi jik'ara jaridák'ata pani mia ŭraa jarada 
ijáadapledaa pera. 4Mi ome araa p'lanapatáati mi pará ome araa baparika. 

Uva jík'ara ichi itu chauk'aa chi k'arra ome araa bae pirá. Mága pik'a páchi 
K'iradoopa mia oopi bik'a poyaa ooda—e, mi ome araa panapataada-e pira. 

5”Mida aji, uva K'arrak'a bi. Jódee pará chi jik'arák'ata p'ani. Uva jik'ara 
pia chauparik'a araa bak'ári chi k'arra ome, mága pik'a pará mi ome 

araa p'anapataadak'ári, ne—inaa chok'ara mia oopi bik'a oopataadait'ee. 
Mamida mi wëe parapa maarepida ooda-e pai mia oopi bik'a. 6Uva 
jik'ara chauk'aa bak'ári, tiap'ek'oodap'eda, p'e nibipata ak'órejirumaa 
p'ook'oodaimerá. Maap'eda t'ipitaude bat'ak'oopata paak'oodaimerá. Mága 
pik'a pait'ee chi mi wée beerá ome. 

7"Mamída pará araa p'anaruta pirá mi ome máik'aapa mi úraade 
jara bik'a ooruta pira, it'aa iidipatáati páchia iidi k'iniata. Mi Ak'órepa 
ooit'ee parapa iidi p'anik'a. 8Parápa ne-inaa chok'ara mia oopi bik'a 
oodak'ári, ak'ipipata wáara mi k'op'ayoora. Maga unudak'ári, awaraarápa 
“Tachi Ak'Ore jómaará k'áyaara waibiara bida” adait'ee. 2Mi Ak'drepa mi 
k'inia iru baparik'a, mia auk'a pará k'inia iru bapari. Mi ome chik'inia 
p'anapatáati. 10Mi, mi Ak'óre ome chik'inia bapari, mia oopari pera irua 
jara bik'a. Mágá pará mi ome chik'inia p'anapataadait'ee, mia jara bik'a 
ooruta pira. 

11”Mia mága jaraji mik'a pará t'ári o-la p'anapataadamera. K'inia 
bi pará t'ári o-a p'anapataadamerá. 12Mia nága jara bi: Chik'inia 
p'anapatáati, mia pará K'inia iru baparik'a. 13Eperápa chi k'9p'iyo audú 
k'inia iru bak'ári, iru k'aripapari ma k'aurepa piuru pijida. Ma k'áyaara 
apidaapa awaraa eperá audupiara k'inia iru p'anada—e pai. 14Pará wáara 
mi k'op'ayoora, mi üraa jara bik'a oo wáruta pirá. 15Waa mia pará 
tíjara-e “mimiapataará”, mimiaparipa k'awa-e bairá ne-inaa jóomaweda 
chi poropa oo bi. Ma k'áyaara t'jara bi “michi k'õp'ãyoorã” mia k'awapida 
pera jóomaweda mi Ak'órepa mimaa jarada. 16Parápa mi jiritterada-e 
paji. Miata pará jiritteraji máik'aapa awara biji mi üraa jarateenadamerá. 
Magá pará k'aurepa eperáarápa ma üraa úridap'eda, mide ijáadai 
máik'aapa ichita p'anapataadai mi ome. Ma awara ma jarateenadap'edaa 
k'aurepa parapa mi t'ide ne-inaa iididak'ari mi Ak'óremaa michideerá 
pera, irua ooit'ee parápa iidi p'anik'a. 17Waya mia jara bi: chik'inia 
p'anapatáati. 


Ijáadak'aa beerápa Jesús ichideerá ome 
k'íra unuamaa iru p'anapata 


18—Mide ijáadak'aa beerápa pará k'ira unuamaa iru p'ani pirá, k'iráapáti 
mita naapiara k'ira unuamaa iru p'lanapachida. 19%Pará p'anadap'edaa 
paara áchi p'anapatak'a, achia pará k'inia iru p'lanak'ajida áchideerák'a. 
Mamida pará áchideerá-e. Miata pará jiriteraji áchi k'iyaara awara 
p'anapataadamerá. Maperápi achia pará k'ira unuamaa iru p'anapata. 
20K'irápáti mia jarada: “Mimiapari ichi poro waibia k'áyaara waibiara 
bi-e.” Mi jiri nipapatap'edaak'a ichiaba pará jiri nipapataadait'ee. Jódee 
mia jarateeda ijáajida pirá, parapa jaratee p'ani ichiaba ijáadait'ee. 
21 Mamída ma k'iyaara audupiara pará jiri nipapataadait'ee, michideerá 
pera. Maga oodait'ee k'awada—e p'anadairá k'aipata mi péiji. 

22'Mia Ak'õre net'aa jara che-e pada paara, árapa k'isiada-e 
p'anak'ajida achia p'ek'au k'achia oopata. Mamida mi Ak'orepa jara 
pëida jara cheji. Mapa irá “taipa k'awada-e p'anida” adaik'araa bi. 23Mi 
k'ira unuamaa iru p'laniirápa mi Ak'õre jida k'ira unuamaa iru p'ani. 
24Unuda-e pada paara mia ne-inaa ooda awaraarápa p'oyaa oodak'aa, 
achia p'ek'au k'achia ooda—e pak'aji Tachi Ak'õre k'Trapite. Mamída achia 
mága unujida mida, at'ári mi, mi Ak'óre ome k'ira unuamaa iru p'ani. 
25P'asaji achi úraa p'ádade jara bik'a: 
“Achi K'inia mi k'ira unuamaa iru p'anapachida. (Sal 35.19) 
26'Mamida mia awaraa K'aripapari péiit'eeda aji. Mágipa wáara 
aupaita jarapariitee. Magi uchiapari Tachi Ak'dredeepa, iru Jaure pera. 
Magi chek'ári, irua mi k'awapiittee eperáarámaa. 27Parápa pida mi 
k'awapidait'ee awaraarámaa, mide ijáadak'áriipa mi ome p'lanapatap'edaa 
perá. 
1 6 1'Mia ma jóma jaraji parapa mide ijáapataadamerá. 2Tachi 
Ak'óre Úraa jarateepata tedeepa pará jéret'aapataadait'eeda aji. 
Ma awara pará peet'aadait'eeda aji. Maga oodak'ári, achia kisiadaittee 
mágata pia oomaa p'ani Tachi Ak'ore-it'ee. 3 Mága oodait'ee mi, mi Ak'óre 
ome wáara k'awada-e p'anadairá. 4Mapa ma jóma jaraji parámaa, mága 
p'lasak'ári, kirápadamerá. Naaweda mága jara-e paji, pará ome bada pera. 


Tachi Ak'óre Jaurepa oo bi 


5—frá mi wáittee mi péida baparimaa. Mamida parádepema apidaapa 
iidida—e p'ani mi sámaa wáit'ee. 6Ma k'iyaara pará k'ira pia-ee p'ani, 
mia mága jarada pera. 7 Mia wáarata jararu. Pará-ittee piara bi mi 
wámerá. Mi wá-e pirá, Ak'óre Jaure, Tachi K'aripapari, che—e pait'ee 
pará ome bapariit'ee. Mamida mi wáru pirá, mia iru péiittee parámaa. 
SIru chek'ári, na p'ek'au eujidepemaarámaa k'awapiit'ee achia p'ek'au 
Kk'achia oopata. Ichiaba áchimaa k'awapiit'ee Tachi Ak'9redeerápa ne-inaa 
pia oopata irua k'inia bik'a. Ma awara k'awapiit'ee Tachi Ak'ore ewari 
waibia ewate ichia ak'iittee eperáarápa oopata jarait'ee pia wa k'achia. 
9K'awapiittee eperáarápa mide ijáada—e p'anadak'ári, k'achia oomaa p'ani. 
10K'awapiit'ee mia oopachi Tachi Ak'õrepa k'inia bik'a, mi irumaa wáru 
pera. Maga ook'ári, parápa mi waa unuda-e pait'ee. 11K'awapiit'ee Tachi 
Ak'órepa pia ak'i-e na p'ek'au eujidepemaará poro waibiapa oo bi. Mapa 
iru, iru eere p'aniirá ome miapiit'ee. 

12'Mia k'isia chok'ara iru bida aji, parámaa jarait'ee. Mamida ira waa 
jara-e, parapa ma jóma k'irápada—e pai pera. 13 Mamíida Ak'õre Jaure 
chek'ári, ne-inaa wáarata joma k'awapiit'ee parámaa, ichia wáara aupaita 
jarapari pera. Ichi k'isiadoopa pedee-e pait'ee. Tachi Ak'órepa jara bi 
ürip'eda, mága jarapariittee máik'aapa jarapariittee ne-inaa waide p'asa—e 
bi. 14 Ak'ipiittee mi apemaará k'iyaara waibiara bi, mia ne-inaa k'awa 

bi parámaa k'awapik'ári. 15Jóma mi Ak'õrepa k'awa bi mia pida k'awa 
bi. Maperápi mia jaraji Ak'õre Jaurepa k'awapiit'ee joma mia ne-inaa 
k'awapi k'inia bi parámaa. 

16'Na ewari mi waa unuda-e pait'ee. Mamida ai téepai taarápai waya 
unudait'eeda aji. 


K'ira pia—ee p'anadap'eda, t'ári o-ía p'aneedait'ee 
17 Màga úridak'ári, chi k'op'ayoora úk'uru áchi pitapai pedee para beeji: 

—¿K'áata jara k'inia bima, ajida, na pedee: “Na ewari mi unuda-e 
pait'ee, mamída ai t'éepai waya unudait'ee”? ¿Ichiaba k'áata jara k'inia 
bima nágí pedee: “mi Ak'óremaa waru pera”? 18¿K'áata jara K'inia bima 
na pedee: “taarápai”? K'awada-e p'anida ajida, irua k'áata jara K'inia bi. 

19 Jesupa k'awaji chi k'op'iyoorápa k'áata iidi k'inia p'ani. Mapa mágaji: 

—Mia jarajida aji, na ewari parumaa mi waa unuda-e pait'ee, mamida 
ai téepai waya unudait'ee. ¿Mata parapa iidi para bi-ek'á? aji. 20 Mia 
wáarata jararu. Pará jarajéedaittee máik'aapa t'ári pua p'aneedait'ee. 
Jódee na p'ek'au eujádepema ijáadak'aará ola p'aneedait'ee. Mamida 
pará k'ira pia-ee p'lanadap'eda, o-la p'aneedayada aji. 21 K'isiadáma 
nágide. Wéra warra toit'ee pak'ári, p'ua níbeepari, toit'ee pera. Mamida 
chi warra t'o atak'ári, kira atuadaipari p'ua níbada máik'aapa o-ía 
nibeepari warra chai t'o atada pera. 22Mága pik'a bi pará ome. frá pará 
k'ira pia-ee p'ani mi wáru pera. Mamída mia pará waya unuit'lee. Maapai 
pará t'ári oía p'aneedak'ári, apidaapa ma o-ía wépapida—e pait'ee. 

23"Maapai parápa mimaa maarepida iidida-e paittee. Mia wáarata 
jararu. Mi tíde mi Ak'óremaa ne-inaa iidiruta pirá, irua parapa iidi p'ani 
teepariit'ee, michideerá pera. 24Waide mi t'ide parapa maarepida it'aa 
iidida—e p'ani. lidíti mi Ak'órepa teemerá parapa iidi p'ani. Mágá pará 
wáara t'ári ola p'anapataadait'ee. 

25'Ma et'ewa jarada mia imeraa pik'a jarateeji. Mapa parapa pia 
k'awada-e paji. Mamída na ewari mágá jaratee—e pait'teeda aji. Jip'a 
pedeeit'lee Ak'ore net'aa pia k'awaadamerá. 26 Maapai parapa mi tíde it'aa 
iididait'ee, michideerá pera. Mapa mia jara—e chupiria ¡idiittee pará pari 
Tachi Ak'óoremaa. 27 Ak'Orépata pará k'inia iru bapari parapa mi K'inia iru 
p'anapata perá máik'aapa ijáapata perá mi wáara cheji iru baparimáiipa. 
28 Cheji na p'ek'au eujádee eperá jip'aak'a bapariit'ee. frá jódee na p'ek'au 
eujá atabéiitteeda aji, máik'aapa waya irumaa wáit'ee. 

29Mápai chi k'op'iyoorápa mágajida: 

—+rapi jip'a pedee bida ajida. Imeraa pik'a jaratee-e bida ajida. 30frapi 
k'awa p'ani pia ne-inaa jómaata k'awa bi. Apidaapa pimaa iidida—e 
pait'ee, taipa iididai naaweda, pia k'awa bairá taipa iidi k'inia p'ani. Mapa 
ijáa p'anida ajida, pi wáara cheji Tachi Ak'óre baparimáiipa. 

31 Jesupa p'anauji: 

—¿Magara ira wáara ijáa p'anik'a? aji. 32Ewari k'ait'a pa wa, pará 
jichoodait'ee páchi te chaa máik'aapa mi ituaba atabëidait'ee. Mamida 
wáara mi ituaba bi-eda aji, mi Ak'õre mi ome bairá. 33Ma jóma jaraji 
pará t'áaridepai choodamerá mide ijáa p'anide máik'aapa pará k'iiwee 
p'anapataadamerá. Na p'ek'au eujáde p'ani misa, nepirade baaidait'ee 
pará jiridaittee pera. Mamida sócharra p'anapatáati. Miata na p'ek'au 
eujádepema ijáadak'aa beerá áchi poro waibia ome p'oyaajida aji. 

Jesús ichi pari it'aa tida 
1 7 1Ma pedee jarap'eda, Jesupa it'aa ak'iji máik'aapa mágaji: 
—Ak'óre, mi ewari pajida aji. Ak'ipíji mi wáara pichi Warra, 
mágá mia ak'ipimerá pi wáara jómaará k'iyaara waibiara bi. 2Pia 
eperáará jóomaweda biji mi jua ek'ari, chi mide ijáa p'aniirá jomaweda 
ichita p'anapataadamerá pi ome. 3Mágá ichita p'anapataadait'ee 
pi ome, k'awaadak'ári pi aupaita wáara Tachi Ak'óre máik'aapa 
k'awaadak'ári mi, Jesucristo, pichia péida eperáara k'aripamerá. 
#Na p'ek'au eujáde bi misa, mia ak'ipiji pi aupaita Tachi Ak'óre, 

ook'ári pia mimaa oopidak'a. 5frá Ak'úre, ak'ipíji mi wáara pichi 

Warra. Mi atéeji pimaa bapariit'ee pichi k'ira wáreede, na p'ek'au 

eujá bai naaweda badak'a. 
Jesús it'aa t'ida chi k'óp'iyoorá pari 

6—Mia pi k'ira unupipachi mi ome nipapatap'edaarámaa, ma-itlee 
pia ara jiritera atada pera na p'ek'au eujádepemaará t'áideepa. Pere 
paji máik'aapa pia michideerá papiji. Pi úraade ijáa p'anipi. 7frá 
árapa k'awa p'ani ne-inaa jomaweda mia k'awa bi piata mimaa 
k'awapida. 8Mia jóma jarateeji pia jarapidak'a. Arapa ma pedee 

9'Mia chupiria iidimaa bi ara pari. Na p'ek'au eujidepemaará 
jip'aará pari chupiria iidi-e bi. Pia jiriteradaará mide ijáadamera, 
máirá párita chupiria iidimaa bi, ara pichideerá pera. 10Michideerá 
pichideerá auk'a. Ichiaba pichideerá michideerá auk'a. Arapa ne-inaa 
oodak'ári mia oopi bik'a, ak'ipipata mi waibiara bi apemaará k'áyaara. 

11”Mi na p'ek'au eujáde waa ba-e pait'ee. Mamída ara p'aneedait'ee, 
mi pi ome banaru misa. Mapa Ak'ore, pi jómaará k'áyaara t'ári piara 
bairá, ara ak'i baparíiji pichi juapa pia mimaa teeda juapa, ara t'ári 
a—ba, chik'inia p'anapataadamerá, pi mi ome baparik'a. 12Mi na 
p'ek'au eujáde ara ome bak'ári, ara ak'i bapachi pi k'ap'ia pari, apida 
atuanaadamerá. Aba chi atuait'ee bita atuait'ee, p'asamerá pi üraa 
chonaaráweda p'idade jaradak'a. 

13'Frá mi wãit'ee pimaa. Na p'ek'au eujáde bide mia nágí pedee 
jara bi, árapa o-la úridamerá máik'aapa t'ári o-1adaidamerá, mi 

tări ola bik'a. 14Mia áramaa pi üraa jarateeji. Mide ijaadak'ari, 

na p'ek'au eujádepema ijáadak'aa beerápa ara k'ira unuamaa iru 
p'aneejida, mik'a máirá eere p'lani-e pera. 15Mia iidi-e bi pia ara 

na p'ek'au eujádeepa uchia atamerá. Ma k'áyaara iidi bi ara chi 
k'achia ooyaa bi juadeepa k'aripa atamerá. 16Mi magi jua ek'ari 
bak'aak'a, ara jida magi jua ek'ari p'anada-e, iru eere p'ani-e pera. 
17 Mapa ara awara bíji pi wáarata bide t'ári pia p'anapataadamerá pi 
baparik'a. Mága p'anapataadai pi üraa k'awaadak'ári, wáara bairá. 
18Pia mi na p'ek'au eujádee péidak'a, mágá ichiaba mia ara na p'ek'au 
eujádepemaarámaa péiji. 19 Ara k'aurepa mia ne-inaa jóma oopari 
pia oopi bik'a, michi k'ap'ia piuru pijida mága oo k'iniapa. Mia 
mága oopari árapa pida auk'a wáara ne-inaa jóma pia oopi bik'a 
oopataadamerá. 


Jesús it'aa t'ida ichideerá jómaará pari 

20—Ara-it'ee aupai mia iidi—e bida aji. Ichiaba iidimaa bi jómaará 
eperáará pari, chi téepai mide ijáadaitteerá árapa jarateepata 
k'aurepa. 21Ak'óre, mia iidi bi mágí ijáapataará ichiaba t'ári a—ba, 
chik'inia p'anapataadamerá, pi mi ome t'ári a—ba, chik'inia baparik'a. 
Maga p'anapataadak'ári, jóomaarápa ijáadaittee wáara pia mi péiji na 
p'ek'au eujádee. 22Pia mimaa pia oodak'a mia ichiaba áramaa pia 
ooji, t'ári a-ba p'anapataadamerá, pi mi ome t'ári a—ba baparik'a. 
23Mi t'ári a-ba bapari ára ome, pi mi ome baparik'a, ara mágá t'ári 
a-ba p'anapataadamerá áchi k'9p'iyoorá ome. Mágapi na p'ek'au 
eujádepemaarápa k'awaadaitlee wáara pia mi péiji máik'aapa pia ara 
auk'a K'inia iru bapari, mi k'inia iru baparik'a. 

24”Ak'óre, pia ara jiritteraji mide ijáapataadamerá. Mia K'inia bi 
ara p'lananadamerá mi ome, mi wárumaa. Mágá jóma mi k'ira wáree 
unudait'ee, pia mimaa teeda mi k'inia iru bapachi perá na p'ek'au 
eujá bai naaweda. 25 Ak'õre, pi jóomaará k'áyaara t'ári piara bi. Na 
p'ek'au eujidepemaarápa pi k'awada-e p'ani mida, mia pi k'awa bi 
máik'aapa nágiirápa pida k'awa p'ani pia mi péida. 26Mia pi áramaa 
k'awapiji máik'aapa at'ári k'awapiit'ee, mi ara t'áride bapariit'ee 
pera. Maga pia mi k'inia iru baparik'a, ara jida ichiaba K'inia iru 
bapariit'leeda aji, árapa jódee awaraará k'inia iru p'anapataadamera. 


Jesús jita atapidap'edaa 
(Mt 26.47-56; Mr 14.43-50; Lc 22.47-53) 
1 8 1Magá it'aa t'ip'eda, Jesús chi k'op'ayoora ome Cedrón to chak'e 
siajida. Mama t'iujida olivo k'áide. 
2 Judas, Jesús traicionaaitee badapa k'awa baji ara tiudapeedaamái, Jesús 
chi kópáyoorá ome mama chiplepatapledaa pera. 3Mapa Judapa mamaa ateeji 

Romadepema soldaorá chok'ara máik'aapa Tachi Akõre te waibia jiapataara, 
judiorá paareerá poroorápa pëidapedaa; ichiaba fariseorápa pëidap'edaa. Espada" 
pak'uru ome, lámpara, ipirá paara anipajida. 4Jesupa k'awa baji ichi pasaittee bada. 
Mapa marra cheruta unu atak'ári, uchiaji ma ne-uu k'áideepa máik'aapa iidiji: 
—¿Kaita jiri p'anima? aji. 
5Achia p'anaujida: 
—Jesús Nazaretdepema. 
Jesupa mágaji: 
—Mida aji. 
Judas, chi traicionaaitee bada mama baini baji ma chedapedaará ome. 6Jesupa 
“mida” ak'ári, chi jóma ápitee jítijida máik'aapa eujáde baainajida. 
7Mápai Jesupa waya iidiji: 
—¿Kaita jiri p'anima? aji. 
Waya p'anaujida: 
—Jesús Nazaretdepema. 

8Mapai Jesupa mágaji: 

—Mia jaraji mi Jesús Nazaretdepema. Mita jiri p'ani pirá, mi ome 
p'aniirá ichiak'au wapiti. 

9 Jesupa mága jaraji pasamerá ichia naaweda jaradaka. “Pia mi juade bidaará 
apida atuada—e paittee.” 10Mápai Simón Pedropa espada iru bada če atapleda, tuji 
máirádepema aba, tijarapatapedaa Malco. Magi Kiiri juaraarepema orpetaaji. 
Magi paareerá poro waibia esclavo paji. 11 Mápai Jesupa mágaji Pedromaa: 

— ¡Pichi espada ata bíji ichi badamái! ¿Mia choo-e paik'á aji, mi 
Ak'órepa miapiru?* 


Jesús p'aareerá poro waibia Anas k'irapite bada 
(Mt 26.57-58; Mr 14.53-54; Lc 22.54) 


12Mápai ma soldaorá see nibada áchi poro ome máikaapa judiorá, chi 
Tachi Ak'ore te waibia jíapataará paara, Jesús jita atadachida. Mápai ji níbijida. 
13Naapiara ateejida Anas temaa, ichi Caifás cháure pada pera. Ai naaweda Anas 
plaareerá poro waibia paji. Mamida ma año Caifás áchi poro waibia paji. 14Caifás 
paji chi jarada: “Piara bi eperá aba piumerá tachi judiorá puuru pidaará pari.” 


Pedropa naapiara Jesús k'awa-e bida ada 
(Mt 26.69-70; Mr 14.66-68; Lc 22.55-57) 


15 Jesús jita atadak'ári, Simón Pedro awaraa k'9p'iyo ome ara t'ée 
waájida. P'aareerá poro waibiapa magi k'op'ayo k'awa bada pera, tTupiji 
ma te tiak'lau badamái Jesús ome. 16Mamida Pedro taawa baini beeji 





*18.3 Espada nek'o choma bik'a bi, mamida k'iraichaa weda pewedee bapari. “18.9 Jn 
6.39; 10.28; 17.12. “18.11 Griego pedeede: ¿Mia to—e paik'á aji, mi Ak'órepa ne-inaa asia 
topiru? “18.14 Jn 11.49-50. 

puerta t'aide. Mapa chi apema k'õp'ãyo* Caifás k'awa badapa pedeenaji 
awéra puerta jfapari ome Pedro ichiaba tíupimerá. Mágá Pedro ichiaba 
tíuji. 17Ma puerta jjaparipa Pedromaa iidiji: 

— ¿Pi já eperá k'op'ayo—ek'a? aji. 

Maápai Pedropa p'anauji: 

—Mi-eda aji. 

18 Jísua níbada pera, p'aareerá poro waibia mimiapataarápa máik'aapa 
te jiapataarápa t'ipi orojida máik'aapa k'ara p'aimaa p'aneejida. Bainí 
p'anide t'ipitau ik'aawa, Pedro ichiaba áchi ome k'ara p'aimaa beeji. 


P'aareerá poro waibiapa Jesumaa iidida 
(Mt 26.59-66; Mr 14.55-65; Lc 22.66-71) 


19 Máimisa p'aareerá poro waibiapa Jesumaa iidiji: 

—¿K'áiráma aji, pi k'op'iyoorá? Pia, ¿k'áata jarateeparima? aji. 

20 Jesupa p'anauji: 

—Mi jipa pedeeparida aji, jomaará taide Ak'õre te waibiade máikaapa Tachi 
Akõre Úraa jarateepata te beede. Judiorá chepatamái mia jarateepari. Maarepida 
chiara apite pedee-e bi. 21 ¿Sáapleda mimaa mága iidi bima? aji. Mi pedee 
itridapledaarámaa iidináji. Arapa jaradaipi, kawa p'lanadairá mia jarapari. 

22 Jesupa mága jarak'ári, te jjaparipa iru k'íramaa síji máik'aapa 
mágaji: 

—¿Jágata p'lanauparik'á aji, p'aareerá poro waibiamaa? 

23 Jesupa mágaji: 

—Mia pedee K'achia jaraji pira, jarapáde aji, k'Gare pedeeta k'achia baji. 

Mamida mia jarada wáara pira, ¿sáap'eda mi síjima? aji. 
24Mápai Anapa Jesús jua jip'eda, Caifamaa péiji. Maapai Caifás 
p'aareerá poro waibia paji. 


Pedropa waya Jesús k'awa-e bida ada 
(Mt 26.71-75; Mr 14.69-72; Lc 22.58-62) 
25Máimisa taawa Simón Pedro baini baji tipitau ik'aawa k'ara p'aimaa. 
Arii p'anadap'edaarápa iidijida: 
— ¿Pi já eperá k'0p'iyo-ek'á? ajida. 
Pedropa meraji: 
— ¡Mi iru k'op'iyo—eda! aji. 
26Mamíida awaraa eperápa Pedro k'ira k'awa ataji. Magi p'aareerá poro 
waibia mimiapari paji. Ereerá paji Pedropa k'iiri orp'ettaada ome. Mágipa 
mágaji: 
—¿Pi-ek'á mia ne-uu k'áide Jesús ome unuda? 
27 Mápai Pedropa waya meraji. Aramata et'erre k'ariji. 





*18.16 Na pedee pia p'áda, Juan, chi apema k'óp'áyo paji. 

Jesús Pilato k'irapite 
(Mt 27.1-2, 11-14; Mr 15.1-5; Lc 23.1-5) 


28'Tap'eda weda judiorá poro waibiarápa Jesús ateejida Caifás tedeepa Pilato 
palaciodee. Pascua fiesta iri pada pera, ai tede tíuda—e paji. Kawa panajida 
judio—eera tede tiudapedaa paara, Pascua chik'o p'loyaa koda—e pak'aji. Mága 
K'awajida áchi üraade jara bairá. 22Maperá Pilato uchiaji pedeede áchi ome: 
—¿K'áare k'aurepata na eperá nágá iru p'anima? aji. 
30P'anaujida: 

—Na eperá t'ári k'achia—idaa—e bada paara, pimaa aneeda—e pak'ajida ajida. 

31Mápai Pilatopa mágaji: 

—Magara páchia atadaríti máik'aapa iru ak'Íti pachi üraade jara bik'a. 
Maap'eda óoti páchia oo k'iniata. 

Mamida ma judiorápa p'anaujida: 

—Páchi Romadepemaará üraade jara bi tai judiorápa chíara 

peedaik'araa bi irua ne-inaa k'achia ooda k'aurepa. 
32Mága jarajida uchiamerá Jesupa ai naaweda jaradak'a, irua jarak'ári saga 
ichi piut'tee. 33Pilato waya ichi palaciode t'iup'eda, Jesús ti ataji máik'aapa iidiji: 

—¿Pik'á aji, Judiorá Rey? 

34 Jesupa magaji: 

—¿Pichi k'iradoopapai mága iidi bik'á, maa-e pir awaraarápa pimaa 
mága jaradap'ledaa pera? 

35Pilatopa p'anauji: 

— ¡Mi judio-epi! Pichi auk'aarápata máik'aapa p'aareerá poroorápata pi 
mimaa aneejida. ¿Pia k'iata oojima? aji. 

36 Jesupa p'anauji: 

—Mi rey-eda aji, na p'ek'au eujádepema reyrák'a. Achik'a pada 
paara, mi ome nipapataará chóok'ajida, judiorá poro waibiarápa mi 
jitanaadamerá. Mamída mi rey-e na p'ek'au eujádepema reyrák'a. 

37 Mápai Pilatopa iidiji: 

—¿Wáara pi reyk'á? aji. 

Jesupa p'anauji: 

—Pichia jarajipi. Mi reypi. Ma-it'ee mi t'oji máik'aapa cheji na p'ek'au 
eujádee; Tachi Ak'óre wáarata jarait'ee. Wáarata k'awa k'inia p'aniirá 
jomaarapa mi pedee úripatada aji. 

38 Mápai Pilatopa mágaji: 

—¿K'aipa wáarata k'awayama? aji. 


Jesús péida peedamerá 
(Mt 27.15-31; Mr 15.6-20; Lc 23.13-25) 
Maga jarap'eda, Pilato taawaa uchiaji waya pedeede ma judiorá poro 
waibiará ome: 

—Mia maarepida k'achia unu—eda aji, na eperáde. 39 Mamida k'irápáti 
año chaa Pascua fiestade mia preso aba k'ena pëipari. Mapa ¿k'inia 
p'anik'a aji, mia Judiorá Rey apata k'ena pëimerã? 

40 Mápai arii p'anadap'edaará jóomaweda waya biajida: 
—iJàgí k'ena pëináaji! iBarrabata k'ena péiji! 
Barrabás nechiayaa bapachi máik'aapa chóoyaa bapachi 
Romadepemaará ome, áchi jua ek'ariipa uchia k'inia bada perá. 
19 1 Mápai Pilatopa Jesús wipiji soldaorámaa. 2Soldaorápa poro jira 
pak'uru jua ne—+iri-idaa bidee oodap'eda, Jesús porode ji bijida 
máik'aapa p'aru p'oree teesoo, k'ira p'4áimap'iimaa bi, ji bijida. 3Maap'eda 
irumaa chejida máik'aapa mágajida: 
— ¡AK'íti Judiorá Rey! 
máik'aapa k'iramaa síipachida. 
4Pilato waya tedeepa uchiak'ári, mágaji: 

—Ak'iti. Mía iru nama aneeru pará taide. K'awapi k'inia bi parámaa 

mia maarepida ne-inaa k'achia unu—e na eperáde. 
5Jesús uchiak'ári, ma poro jira ji baji máik'aapa p'aru teesoo. Mápai 
Pilatopa mágaji: 

—i¡Nama bi chi eperá! 

6 Jesús unu atadak'ári, p'aareera poroorápa máik'aapa Tachi Ak'Ore te 
waibia jiapataarápa biapachida: 

—¡Kurusode peepit'áaji! ¡Kurusode peepit'áaji! 

Mamida Pilatopa mágaji: 

—Magara páchia atadaidapáde aji, máik'aapa peet'aanadapáde aji. Mia 

maarepida unu—e bi ne-inaa k'achia ooda ma k'aurepa peepiit'ee. 
7 Mamida ma judiorá poro waibiarápa p'anaujida: 

—Tai úraade jara bi eperápa ichi Tachi Ak'óre Warrada aru pirá, piupia 

bi. Mága ooji jágí eperápa. 
8Mága úrik'ári, Pilato waapiara p'eradachi. 9Waya ichi palaciode t'iuji 
máik'aapa Jesumaa iidiji: 

—¿Pi, sápemama? aji. 

Mamida Jesupa maarepida p'anauk'aa paji. 10 Mápai Pilatopa mágaji: 

—¿Mi pedee p'lanau-ek'á? aji. ¿K'awa-e bik'á aji, mia pi kurusode peepi 
k'inia bait'teera peepit'aai, maa—e pirá peepi k'inia—e bait'eera k'ena pei? 

11 Mápai Jesupa p'anauji: 

—Pia mimaa maarepida oo-e pak'aji, ittari baparipa pi eperáará poro 
waibia papi-e pada paara. Maperá chi eperá mi nama péidapa ne-inaa 
k'achiara oo bida aji, pi k'iyaara. 

12Maadak'áriipa Pilatopa k'isiapachi saga Jesús k'ena péii. Mamida 
judiorápa biapachida: 

— ¡Jágí eperá peepi-e pirá, pi César k'op'iyo—eda! apachida. ¡Eperápa 
ichi reyda a bi pirá, mágipa César k'ira unuamaa iru bida! ajida. 

13Pilatopa mága úrik'ári, Jesús taawaa ateepiji máik'aapa ichi su-ak'i 
beeji charra su-ak'i beeparimái, hebreo pedeede Gabatá apatap'edaa, 
griego pedeede “Mau Choma P'ep'edee Bimái”. 14Maágí ewate Pascua fiesta 
norema paji. Imat'ipa Pilatopa mágaji ma judiorá poro waibiarámaa: 
— ¡AK'ítil ¡Nama bida aji, páchi rey! 
15Mamida achia biapachida: 
— ¡Ayaa ateepíji! iyaa ateepíji! ¡Kurusode peepit'áaji! 
Pilatopa iidiji: 
—¿K'inia p'lanik'á aji, mia páchi rey peepimerá? 
P'aareerá poroorápa p'anaujida: 
—¡Taipa rey awaraa wée p'anida ajida, César k'iyaara! 
16 Mápai Pilatopa Jesús teeji ichi soldaorámaa kurusode peet'aanadamera. 


Jesús peet'aadap'edaa 
(Mt 27.32-44; Mr 15.21-32; Lc 23.26-43) 


17 Jesumaa kuruso ateepidap'eda, uchiajida pruurudeepa taawaa 
wádait'ee “Tachi Poro Biiri” apatap'ledaamaa. (Hebreo pedeede Gólgota 
apachida.) 18Mama merap'edap'eda, ma kurusode baijira bijida piumerá. 
Tru ik'aawa bijida awaraará omé, aba juaraare, aba juabi eere. 

19Pilatopa letrero p'aji Jesús kurusode bidamerá. Nága p'aji: Jesús 
NAZARETDEPEMA, JUDIORÁ Rey. 20 Judiorá chok'araarápa leejida ma p'áda, 
Jesús peedap'edaamái p'uuru k'ait'a bada pera. Ma p'áda p'a baji hebreo 
pedeede, latín pedeede máik'aapa griego pedeede. 21 Ma p'áda leedak'ári, 
p'aareerá poroorápa mágajida Pilatomaa: 

—P'ánáaji Judiorá Rey. Ma k'áyaara nága p'ipáde ajida. Na eperápa 
jaraji ichita Judiorá Rey. 

22Mamida Pilatopa p'anauji: 

—Mia p'áda pera jágá p'a beeit'eeda aji. 

23Soldaorápa Jesús kurusode baijira bidap'eda máik'aapa iru p'laru 
atadap'eda, áchi k'imariirámaa jedet'aajida. Mamida chi edupema p'aru 
teesoo baji, k'aat'i-ee; jip'a k'a baji. 24Mapa mágajida: 

—Jénaadáma. Ma k'iyaara suerte jemenedáma k'awaadait'ee k'aipata 
ataitlee. 

Mága oojida uchiamerá Tachi Ak'óre Úraa p'ádade jara bik'a: 

“Michi p'aru jedejida máik'aapa suerte jemenedap'eda, michi p'aru 
jitajida”. (Sal 22.18) 

25Soldaorápa mága oo p'ani misa, kuruso k'ait'a baini p'anajida Jesús 
nawe chi nawe ipewéra ome, awaraa María, magi Cleofás wéra pada, 
máik'aapa María Magdalena. 26 Jesupa unuk'ári chi nawe k'ait'a baini bi 
mi, chi k'dp'áyo k'inia iru bada ome, chi nawemaa mágaji: 

—Nawe, já pichi warrapi. 

27 Maap'eda mimaa mágaji: 

—Jă pichi nawepi. 
Maadak'ariipa mia María iru bapachi mi tede michi nawek'a. 


Jesús jai-idaada 
(Mt 27.45-56; Mr 15.33-41; Lc 23.44-49) 


28Ma t'éepai Jesupa k'awaak'ári jomaweda ichia ooit'ee bada auparu, 

magaji: 
—“Opisia níbida aji” (Sal 69.21) 

Mága jaraji uchiamerá Tachi Ak'óre Úraa p'ádade jara bik'a. 22Mama 
iru p'anajida vino achuchua chok'ode. Aide esponjak'a p'ëesap'ëesaa 
bi topa atadap'eda, jõi bijida hisopo k'ide máik'aapa it'aimái t'i atajida. 
30Sóp'eda, Jesupa mágaji: 

—+Hrá jóma aupajida aji, 

máik'aapa ichi poro ijaabaip'eda, jai-idaaji. 


Miasupa Jesús orro sudap'edaa 


31 Ma ewate Pascua fiesta fipata ewate norema paji. Judiorápa 
mágí ewate iapata pera, k'iniada—e p'anajida piuda k'ap'ia kurusode 
p'aneedamerá. Maperá iidijida Pilatomaa kurusode p'lanadap'edaará 
jiru k'Orapik'oomerá, mágá isapai piudamerá. Maga chi piuda k'ap'ia 
kurusodeepa irabai atapidai. 32Pilatopa ooji achia iididap'edaak'a. 
Romadepema soldaorá wádap'eda, Jesús ik'aawa baijira p'anadap'edaará 
jiru k'órak'oonajida, waide piuda—e p'anadap'edaa pera. 33 Mamida Jesús 
k'ait'a panadak'ári, piu bi unujida. Maperá iru jíru k'órada-e paji. 
34 Ma k'áyaara soldaopa Jesús orrode miasupa sut'aaji. Aramata uchiaji 
waa pania ome. 35Mi, chi mága unudapa nepirimaa bi mia unuda. Mia 
k'awa bi wáarata jara bi, mia mága unuda pera. Mia nága jara bi parapa pida 
ichiaba ijáadamerá. 36Mága p'asaji uchiamerá Ak'úre Úraa p'ádade jara bik'a: 
‘Iru biiri apida biada—e paji”.* (Sal 34.20) 
37Ichiaba mága p'asaji uchiamerá pedee awaraa Ak'óre Úraa p'ádade jara 
bik'a: 
“AK'idait'ee eperá achia sut'aadap'edaa.. (Zac 12.10) 


Jesús iadap'edaa 
(Mt 27.57-61; Mr 15.42-47; Lc 23.50-56) 


38Ma t'éepai Josepa Pilatomaa Jesús k'ap'ia iidinaji, ichimaa iapimerá. 
Ichi Arimatea puurudepema paji máik'aapa Jesude ijáa bapachi. Mamida 
judiorá poro waibiará waidoopa, awaraarámaa k'awapi-e paji. Pilatopa 
Josemaa jaraji Jesús k'ap'ia atanamerá. 39 José ome cheji Nicodemo, chi 
naaweda Jesús ome p'árik'ua pedeenada. Mágipa aneeji treinta kilos 





*19.36 Ex 12.46; Nm 9.12. 

mirra k'era aloe k'era ome p'oirada Jesús piuda k'ap'ia iri p'odait'ee. 

40 Judiorápa oopatak'a piuda iadak'ári, achia Jesús k'ap'ia ma k'era ome 
pi-ia pirat'aajida lienzode. 41Jesús peedap'edaamái ne-uu eujá k'ait'a 
baji. Mama baji máu te uria ewaa k'orodap'edaa piuda iadait'ee. Mamída 
waide apida iada-e p'anajida. 42 Jesús k'ap'ia mama binajida, ma mau te 
uria k'ait'a bada pera máik'aapa judiorá fipata ewate iri bada pera. 


Jesús chok'ai p'irabaida 
(Mt 28.1-10; Mr 16.1-8; Lc 24.1-12) 


) 0 1Tomia ewate tap'eweda, Maria Magdalena waji Jesús k'ap'ia 
iadap'edaamaa. Panak'ári, unuji chi mau te uria t'ai máupa t'ap'a 

bada awara ái bi. 2Mapa p'ira cheji Simón Pedromaa máik'aapa mi, chi 
apema k'op'ayo Jesupa k'inia iru badamaa. Mápai mágaji: 

—iTachi Waibia k'ap'ia ateejidada! aji. ¡K'awada-e p'ani sama ata 
binajida! 

3Mága úridak'ári, Pedro mi ome araa wájida ak'ide. 4Omee weda auk'a 
p'ira wájida. Mamida mi Pedro k'iyaara isapaira p'iradachi. Mapa naapiara 
panaji Jesús iadap'edaamái màu te uriade. 5fjaabaik'ãri ak'iitee edaa, chi 
P'aru aupai unuji. Mamida t'iu—e paji. 6Mãga nide Simón Pedro pacheji 
máik'aapa tíuji edú. Ma lienzo ichiaba unuji. 7 Ma awara unuji Jesús poro 
pira bada p'aru, bedap'eda awara ai bi. 8Mápai mi auk'a tíuji. Ak'ik'ari, 
k'awada-e paji Tachi Ak'óre Úraa p'idade jara k'inia bi Jesús piup'eda, 
chok'ai p'irabaiiteeda ak'ári. 10Maap'eda tai omee weda temaa wájida. 


María Magdalenapa Jesús unuda 
(Mr 16.9-11) 


11 Mamida María beeji máu te uria k'ait'ta jëemaa. Maga jée níbide 
ijaabaiji edaa ak'iitee. 12Unuji angeleerá omé p'aru t'o-t'oo ji p'lani. Su- 
aki p'anajida Jesús k'ap'ia badamái, aba chi poro bada eere, aba chi jīru 
bada eere. 13ÁAchia iidijida Mariamaa: 

—Wera, ¿sãap'eda jéemaa bima? ajida. 

Mapai Mariapa mágaji: 

—Michi Waibia k'ap'ia ateejidada aji. K'awa-eda aji, sámaapi binajida. 

14Mata ápitee ak'ik'ári, unuji Jesús mama baini bi. Mamida iru k'ira 
k'awa-e paji. 15Mapai Jesupa iidiji: 

—Wera, ¿sáap'eda jee níbima? aji. ¿K'aita jiri bima? aji. 

Mariapa k'isiaji ma eperá chi jáiradepema ne-uu ak'ipari. Mapa mágaji: 

—Mi chupiria k'awáaji. Pia Jesús k'ap'ia ateeji pira, jaráji sama iru bi. 
Mia atanait'eeda aji. 

16Mápai Jesupa mágaji: 

— ¡María! 

Ichi tíjarak'ári, waya ápitee ak'iji máik'aapa hebreo pedeede mágaji: 

—'¡Rabuni! (Jara k'inia bi “Tachi Jarateepari”.) 

17 Jesupa mãgaji: 

—Mi k'ena péiji waide mi Ak'óremaa wá-e bairá. Jaranapáde aji, mi 
k'dp'iyoorámaa: “Mi wáittee mi Ak'óremaa; iru ichiaba pará Ak'óre. Mi 
wáitlee mi Ak'óre Waibiamaa; iru ichiaba pará Ak'õre Waibia.” 

18Mápai María Magdalena waji Jesús k'0p'iyoorámaa nepiride ichia 
unuda máik'aapa Jesupa jarada. 


Jesús chi k'p'iyoorámaa cheda 
(Mt 28.16-20; Mr 16.14-18; Lc 24.36-49) 


19 Mágí ewate tomia ewate paji. K'eupodopa Jesús k'op'ayoora teeda 
p'lanajida. Puerta jia iru p'anajida judiorá poro waibiará waidoopa. Maga 
nide Jesús ára esajiak'a baini ba cheji máik'aapa mágaji: 

—P'eranáati. K'áiwee p'anapatáati. 

20Mága jarap'eda, áramaa ak'ipiji ichi jua máik'aapa ichi orro. Jesús 
k'awaadak'ári, t'ári o-1adachida. 21 Waya Jesupa mágaji: 

—¡K'áiwee p'anapatáati! Mi Ak'órepa mi péidak'a, mia pará jida auk'a péiru. 

22Mága jarap'eda, járap'uaji áchi iri máik'aapa mágaji: 

—Ak'óre Jaure auteebáiti, pará ome ba chemerá. 23 Fperáarápa achia 
p'ek'au k'achia oopata oo amaaruta pirá mide ijáadait'lee, parápa áramaa 
jaradai: “Tachi Ak'órepa páchia p'ek'au k'achia oopata wépapiit'ee,” 
máik'aapa Ak'órepa ooit'ee parapa jaradap'edaak'a. Jódee eperáarápa 
mide ijáadaamaaruta pira, parápa áramaa jaradai: “Tachi Ak'9repa 
páchia p'ek'au k'achia oopata wépapi-e pait'ee,” máik'aapa Ak'orepa 
ooit'ee parapa jaradap'edaak'a. 


Tomapa Jesús unuda 


24 Tomás, ichiaba tijarapatap'edaa Me-iso, Jesús k'9p'iyoorá 
docedepema paji. Mamida magi wé-e paji Jesús chek'ári apemaarámaái. 
25 Mapa chi k'op'iyoorápa irumaa mágajida: 

—Taipa Tachi Waibia unujidada ajida. 

Mága úrik'ári, Tomapa mágaji: 

—Mia unuk'ári clavopa merap'edap'edaamái iru juade máik'aapa aide 
mi jua Ki t'ik'ári, maap'eda iru orrode sudamái mi jua tik'ári, ijjayada aji, 
Jesús chok'ai bi. Mága—e pira, ijáa—eda aji. 

26 Tomia abaamaa waya Jesús k'Op'iyoorá ma tede p'lanadak'ári, Tomás jida 
baji. Puerta jia baji mida, Jesús áchi t'áide baini ba cheji máik'aapa mágaji: 

— ¡K'áiwee p'anapatáati! 

27 Mápai Tomamaa magaji: 

—AK'i chéji mi jua, máik'aapa pichi jua ki tit'áaji. Ichiaba pichi jua mi 
orrode tiit'áaji. iljaa—eda ai k'iyaara, ijáa bida aparíiji! 

28Mapai Tomapa mágaji: 

—iMichi Waibia, ira mia ijáa bipi. Pi Tachi Ak'óre Waibia! 

29Maápai Jesupa mágaji: 

— Pia ijáa bi mi unuda pera. ¡T'ári o-ía p'ani chi mide ijáa p'aniirá, mi 
unuda—e p'ani mida! 
Sáap'eda nágí p'áda 

30Wáara chi k'0p'iyoorá taide Jesupa awaraa ne-inaa chok'ara ooji, 
ne-inaa eperáarápa p'oyaa oodak'aa ichi juadoopa. Mia na p'ádade ma 
jóma p'á-e paji. 31 Mamida nágí p'aji parapa ijáapataadamerá Jesús Tachi 
Ak'õre Warra; irua péida eperáará k'aripamerá. Jesude ijáa p'ani pira, 
it'aa wádait'ee jai-idaadak'ári. 

Jesupa chi k'op'ayoora úk'uruurámaa unupida 
) 1 1Ma t'éepai Jesupa ichi waya unupiji chi k'op'iyoorámaa, 
Tiberias Lago ik'aawa. Nága paji. 2Ma lago ik'aawa p'anajida 

Simón Pedro; Tomás ichiaba tijarapatap'edaa Me-iso; Natanael, Caná 
pluurudepema Galilea eujáde bi; Zebedeo warrará omé máik'aapa Jesús 
k'dp'áyoorá awaraará omé. 3Mama p'anide Simón Pedropa mágaji: 

—Mi to-ianait'eeda aji. 

Apemaarápa p'anaujida: 

—Tai jida wádaitteeda ajida, pi ome. 

Mágá wajida máik'aapa barcode batauk'oodachida. Mamida ma ewate 
p'árik'ua maarepida peeda-e paji. *Taujaaweda unujida Jesús baini bi 
lago ide. Mamída iru k'awada-e paji. 5Mapai Jesupa iidiji: 

—Warrará, ¿Peeda-ek'a? aji. 
Achia p'anaujida: 
—Maarepida peeda-eda ajida. 

6 Mapai Jesupa magaji: 

—Barco juaraare t'iri taadapáde aji. Magara peedayada aji. 

Irua jaradak'a oodak'ári, ma t'iri p'oyaa jirada-e paji chik'o chik'iapa. 
7Mápai mi, chi k'óp'áayo Jesupa audú k'inia iru badapa Pedromaa mágaji: 

—iJăgí Tachi Waibia! 

Simón Pedropa “Tachi Waibia” ŭriruta, ichi iripema p'aru ji beeji, ma p'aru 
érapachi pera ma mimia ook'ãri. Mápai toidú jitidachi. 8Jódee chi apemaará 
k'op'ayoora barcode chejida. T'iri jidiu aneejida chik'o ome, mak'iara t'imia-e 
bada pera lago ideepa; cien metropai baji. 9Ipude bataudak'ári, unujida 
ok'ok'íra urua níbi chik'o ome máik'aapa pan. 10Mápai Jesupa mágaji: 

—Chik'o úk'uru anéeti parápa et'ewa peedap'edaadepema. 

11 Simón Pedro barcode bataudaip'eda, t'iri ipu idee jidiu aneeji. Aide 
ciento cincuenta y tres chik'o waibia bee p'aneejida. Mamida ma t'iri je-e 
paji. 12 Jesupa mágaji: 

—Nek'o chéti. 

Chi k'op'ayoora apidaapa iididak'aa paji k'aita iru, Jesuta k'awa 
p'anadap'edaa perá. 13Mápai Jesús ára k'ait'aara cheji. Ma pan chik'o 
paada ome atap'eda, áramaa jedet'aaji. 

14Ma Jesupa unupida ópee paji chi k'óp'áyoorámaa, iru chok'ai 
p'irabaida t'éepai. 


Jesupa Simón Pedromaa iidida 


15Nek'odap'edaa t'éepai, Jesupa Simón Pedromaa iidiji: 

—Simón, Juan warra, ¿pia mi k'inia iru baparik'á aji, apemaarápa mi 
k'inia iru p'anapata k'áyaara? 

Pedropa p'anauji: 

—Tachi Waibia, piata k'awa bi. Mia pi K'inia iru bi. 

Mápai Jesupa mágaji: 

—Ewaa ijáa p'aniirá ak'ipariipáde aji, oveja ak'iparipa oveja chak'eerá 
ak'iparik'a. 

16 Jesupa waya iidiji: 

—Simón, Juan warra, ¿pia mi k'inia iru baparik'á? aji. 

Pedropa p'anauji: 

—Tachi Waibia, piata k'awa bi. Mia pi K'inia iru bi. 

Jesupa mágaji: 

—Mide ijáapataará ak'ipariipáde aji, oveja ak'iparipa ovejaará ak'iparik'a. 

17 Waya iidida Ópee iidiji: 

—Simón, Juan warra, ¿pia mi K'inia iru bik'á? aji. 

Pedro k'ira pia-ee baji Jesupa iidida Opee mágá iidida pera. P'anauji: 

—Tachi Waibia, pia jóma k'awa bi. K'awa bida aji, mia pi K'inia iru bi. 

Jesupa mágaji: 

—Mide ijáapataará ak'ipariipáde aji, oveja ak'iparipa ichi ovejaará 
ak'iparik'a. 18Mia wáarata jararu. Pi k'ütráa bak'ári máik'aapa yaa 
wait'ee pak'ári, pichi p'aru pichi juadoopa ji beepachi. Mamída pi 
chonaa pak'ári, pichi jua eratiitee máik'aapa awaraapa pi p'aru jf biit'ee, 
maap'eda pi ateeit'ee pi wa k'inia—e bimaa. 

19 Jesupa mága jarak'ári, jara k'inia baji saga Pedro piut'ee paji, mága 
p'lasak'ári, eperáarápa jaradamerá Tachi Ak'óre jómaará k'iyaara waibiara 
bi. Mága jarap'eda, Jesupa Pedromaa mágaji: 

—Maga p'asaitlee mida, mide ijáaparíiji.* 

Jesús k'õp'ãyo k'inia iru bada 


20 Apitee ak'ik'ári, Pedropa unuji mi, chi k'óp'áyo Jesupa audú K'inia iru 
bada. (Pascua chik'o k'odak'ári, mi Jesús ik'aawa baji iru k'9p'iyoorá ome. 





"21.19 Griego pedeede: Mi ome nipaparíiji. 

Mi paji chi iidida: “Tachi Waibia, ¿k'áipapi pi traicionaait'eema?” ada.) 
21Pedropa mi unuk'ári, Jesumaa iidiji: 
—Tachi Waibia, ¿k'áata p'asait'eema aji, iru ome? 

22 Jesupa p'anauji: 

—Mia K'inia bi pirá iru chok'ai bamerá mi waya cherumaa, pi-itlee 
p'ua-e bida aji. Mide ijáaparíiji. 

23 Jesupa mága jarada pera irude ijáapataarápa k'isiapachida magi 
k'õp'ãyo piu—e pait'ee. Mamida Jesupa mága jara-e paji. Jip'a jaraji: “Mia 
k'inia bi pirá iru bamerá mi waya cherumaa, pi-it'ee p'ua—e bida” aji. 

24Mágí “k'9p'iyo” et'ewa jarada mi, Juanpa nágí pedee nepirimaa bi 
parámaa. Na jóma mia p'ãji. Mapa k'awa p'ani jóma nepirida na p'adade 
wáara. 

25 Jesús na p'ek'au eujáde bak'ári, awaraa ne-inaa chok'ara oopachi. 
Ma ne-inaa jóma aba-abaa p'ádap'edaa paara, mia k'isia bi ma p'áda 
jómaweda araa-e pak'aji na eujáde. 





*21.20 Jn 13.25. 

Jesucristopa 
Jirit'eradaarãpa 
Oodap'edaa 


San Lucapa na historia p'ãji. Irua pedee pia p'ada ome oodak'a p'á pëiji 
ichi k'op'ayo Teofilomaa, nepiri aupait'ee Jesús bapata máik'aapa ichideerá 
p'anapatap'edaa iru itaa wáda téepai. Na p'ádade Lucapa jara bi Ak'õre Jaure 
chep'eda, sága Jesude ijáapataarápa iru üraa jaratee wápachida judiorámaa 
máik'aapa judio-eerámaa paara. Audú jara bi Jesús ome nipapatap'edaará 
p'anapata máik'aapa Pablo bapata. 

Naapiara jara bi Jesús itaa wáda chi k'9p'iyoorá taide máik'aapa angeleerápa 
iru waya cheit'eeda adap'edaa (cap. 1.1-11). Jara bi Matías jiritteradap'edaa Judas 
Iscariote pari (cap. 1.12-26); Tachi Ak'óre Jaure ba cheda Jesude ijáapataará 
ome máik'aapa árapa jarateedap'edaa judiorá t'áide (cap. 2); Pedro Juan ome 
jaratee nipapata (caps. 3.1-4.31); Cristode ijáapataará p'anapatap'edaa (caps. 
4.32-5.11) máik'aapa irua jiriteradaará carcelde t'i nibidap'edaa (cap. 5.12-42); 
siete k'aripapataará bidap'edaa (cap. 6.1-7); Esteban jita atadap'edaa máik'aapa 
peedap'edaa (caps. 6.8—7.60); ijdapataará erreudap'edaa Israel eujá jómaade 
máik'aapa Felipepa jaratee nipapata (cap. 8.1-40); Saulo Jesude ijáa beeda (cap. 
9.1-31); Pedropa jaratee nipapata (caps. 9.32-11.18); judio-eerá chip'epatap'edaa 
Antioquía p'uurude (cap. 11.19-30); Herodepa ooda máik'aapa piuda (cap. 12); 
Pablo naapiara wáda Jesús üraa jarateede judio-eerámaa (caps. 13.1-14.28); 
ijáapataará poro waibiará chip'edaidap'edaa Jerusalende (cap. 15.1-35); Pablo 
waya wáda judio-eerámaa jarateede (caps. 15.36-18.22); Pablo t'éepai wáda 
judio-eerámaa (caps. 18.23-21.16) máik'aapa ijáadak'aa beerápa Pablo carcelde 
ti nibidap'edaa Jesude ijáa bada k'aurepa (caps. 21.17-28.31). 





Tachi Ak'órepa jarada ichi Jaure péiit'ee 


1 1Teófilo, naapiara K'art'a p'ádade pimaa mia p'aji Jesupa ne-inaa 
ooda máik'aapa jarateeda it'aa wárumaa. 2Wái naaweda, Ak'ore 

Jaure k'ap'ia pari jaraji ichia jiritteradaarámaa k'áata oopataadait'ee. 
3Piuda t'éepai chi k'op'ayooramaa cheji máik'aapa unupiji wáara ichi 
chok'ai bi. K'áima cuarenta wayaaru misa, ichi k'ap'ia unupipachi 
máik'aapa jarateepachi Tachi Ak'órepa oopi k'inia bi ichide 
ijáapataarámaa. 

4Ewari aba chi k'óp'áyoorá ome bak'ári, mágaji: 

—Waánaadapáde aji, Jerusalendeepa awara áyaa. Nidapáde aji, mi 
Ak'õrepa jarada oorumaa, mia parámaa jaradak'a ooit'tee pera. 5Juan 
Bautistapa* poro choopachi paniapa. Mamíida taará—e Tachi Ak'õrepa ichi 
Jaure ba chepiit'ee pará k'ap'iade. 


Jesús itaa wáda 
6 Ma t'éepai Olivo Eede p'anadak'ári, Jesús k'dp'iyoorápa iidijida: 

—Tachi Waibia, ¿iraweda Israel pidaará p'uuru waibia papiit'eek'á ajida, 
ai naawedapemak'a, chíara jua ek'ari p'anada-ee? 

7Irua p'anauji: 

—Parápa k'awadaik'araa bida aji, sáapai Tachi Ak'órepa ne-inaa ooit'ee, 
pará-it'ee-e pera. Irua aupaita mágee net'aa k'awa bi. 8Mamída Tachi 
Ak'õre Jaure pará ome ba chek'ári, ichia k'aripaittee nejómaata oodamerá 
Ak'õrepa oopi k'inia bik'a. K'awapiit'teeda aji, jomaweda mia ooda 
eperáará k'aripaitlee, parápa jarateenadamerá Jerusalén p'uurude, Judea 
eujáde, Samaria eujáde, awaraa eujá t'imí beede paara. 

9Mága jarap'eda, Tachi Ak'órepa iru it'aa ateeji. Achia ak'i jónide 
jtararade t'iudachi máik'aapa waa unuda-e paji. 

10Mágá it'aa ak'i jóni misa, angeleerá omé áchi ikaawa baini p'ana 
chejida. P'aru t'o—t'oo ji p'anajida. 11 Máirápa mágajida: 

—Galilea pidaará, ¿sáapleda it'aa ak'i jónima? ajida. Jágí Jesús pará 
ome bada máik'aapa ittaa wáda waya cheit'leeda ajida, parápa iru it'aa 
wáru unudap'edaak'a. 


Matías jiritteradap'edaa Judas Iscariote pari 


12Maap'eda Olivo Eedeepa Jesús ome nipapatap'edaará waya chejida 
Jerusalendee. fipata ewate paji máik'aapa ichi üraade jara bi ma ewate 
timí wádaik'araa bi. Mamída t'imia—e bada pera, chejida. 13P'uurude 
panadak'ári, wájida áchi p'anapatap'edaamaa it'ipema pisode. Ma 
chedap'edaara paji Pedro, Juan, Santiago, Andrés, Felipe, Tomás, 
Bartolomé, Mateo, Alfeo warra Santiago, Simón Celote apatap'edaa 
máik'aapa Santiago warra Judas. 14Mama áchi it'aa t'ipachida Jesús 
ipemaará ome máik'aapa Jesús nawe María ome, ichiaba awaraa wéraará 
ome. 





*1.5 Griego pedeede Bautista jara k'inia bi: chi eperáará poro choopari. 

15Ewari aba Jesucristode ijáapataará ciento veinte see nibide Pedro 
baini beeji máik'aapa mágaji: 

16—Ipemaarà Cristo k'aurepa, chonaaráweda Ak'óre Jaurepa jarajida 
aji, Rey David it'taideepa eperá abaapa Jesús peepiit'ee. Mága jara bi Tachi 
Ak'õre Úraa p'adade. frá Davidpa jaradak'a uchiaji Judas ome. 17 Judas 
tachi k'õp'ãyo paji máik'aapa tachi ome auk'a mimiapachi. 18 Mamíida 
k'achia ooda pari p'arat'a p'aadap'edaapa irua eujá neto ataji. Mama iru 
baaidachi máik'aapa chi jisi chedachi. 19 Jerusalende p'lanapatap'edaarápa 
iru piuda k'awaadak'ári, ma eujá tí bijida Hacéldama, áchi pedeede jara 
k'inia bi “Waa Eujá”. 20Mága p'asada pera Judas ome, awaraa jiridaipia 
bi iru mimia oomerá. Mága oodaipia bi Tachi Ak'óre Úraa p'idadepema 
Salmode jara bairá: 


“Pi tede apida p'anada—e. Mapa ichita te tuma bait'ee.” (Sal 69.25) 
máik'aapa awara ai ichiaba jara bairá: 
“Awaraapa pi mimia atait'ee. (Sal 109.8) 


21”"Nama p'anida aji, eperáará tachi ome nipapatap'edaará, Jesús 
tachi ome niparu weda. 22 Juan Bautistapa iru poro choodak'áriipa it'aa 
wárumaa mágá nipapachida. Judas pari áchidepema jiridaipia bi aba 
tachi ome auk'a Jesús unuda chok'ai p'irabaip'eda. 

23Mápai madepema omé jirijida aba jiritteradait'ee. Aba paji José. 
Magi ichiaba tijarapachida Barsabás, maa-e pirá Justo. Chi apema 
tíjarapachida Matías. 24Ma omé jiridap'eda, it'aa t'ijida: 

—Tachi Waibia, pia jómaará t'ári k'awa bida ajida. Maperá k'awapíji na 
omeedepema k'aita pia k'inia bi. 25Mágipa pi üraa jarateenait'eeda aji, 
Judas pari, irua k'achia ooda k'aurepa ichi wáittee padamaa wáda pera. 

26Mága it'aa tidap'eda, suerte jemenejida jirit'eradaittee. Mápai Matiata 
uchiaji. Ma ewate weda apemaará once Cristopa jiritteradaará ome 
mimiamaa beeji. 


Tachi Ak'óre Jaure cheda 


1 Jerusalén p'uurude Pentecostés fiesta ewate pak'ári, jõmaweda 

Cristode ijáapataará abaamaa see nibaji. 2Mãga nide naumia 
pururua jiwaaparik'a úrijida it'tariipa cheru áchimaa. 3 Mápai unujida 
tipitauk'a jérajéraa cheru áchi iri. Maap'eda ichi chaachaa iri urua 
jerajéraa níbeeji. +Jómaweda Ak'õre Jaure ome p'aneejida máik'aapa 
Ak'õre Jaurepa pedeepiji ichia k'inia badak'a. Pedeepachida achia ai 
naaweda k'awada—e p'anadap'edaa pedeede. 

5Maapai Jerusalende p'anajida judiorá Tachi Ak'órede ijáapataará 

fiesta-ittee chedap'edaará awara áiipa. 6 Achia magi náu pururua 
jiwaaparik'a úridak'ári, jomaweda seedachida ma ciento veinte ijáapataará 
p'lanadap'edaamái. K'awadak'aa paji k'áata k'isiadai, úripachida pera áchi 
todap'edaa pedeede. 7 Mapa áchi ak'itrua para beeji máik'aapa mágapachida: 

—d¿Jómaweda na eperáará pedee para bi Galileadepemaará-ek'á? 
8 ¿Ságapi k'ira tádoo pedee para bima ajida, eperáará nama para bi 
pedee chaa? 2Nama eperáará p'ani Partia, Media, Elam, Mesopotamia, 
Judea, Capadocia, Ponto máik'aapa Asia eujádepemaará. 10Ma awara 
chejida Frigiadepemaara, Panfiliadepemaará, Egiptodepemaará, ichiaba 
Libiadepemaará Cirene p'uuru k'aitta p'anapataará. Ichiaba Roma 
pluurudepemaará úk'uru chejida. 11 Judiorá úk'uru mága ttodap'ledaa 
pera máik'aapa úk'uru judiorá pak'oodaidaará, judiorá úraade 
ijiadap'edaa pera. Ichiaba chejida Creta isladepemaará máik'aapa Arabia 
eujádepemaará. Nágiirá Galilea eujidepemaará mida, tachi chaachaa 
todap'edaa pedeede tachia üri p'anida ajida. Achia pedee para bida ajida, 
jaradaittee Tachi Ak'õrepa ne-inaa pia ooda. 

12Magá áchi ttodap'edaa pedeede úridap'edaa pera, jóomaaráta ak'itrua 
para beeji máik'aapa k'awadak'aa paji k'áata k'isiadai. Achi pitapai 
mágapachida: 

—Na ¿k'áata jara k'inia bima? apachida. 

13Mamida úk'uru, chíara oo k'iniapa, mágapachida: 

—i¡Vinopata piu para bi! ¡Mapa pariatua pedee p'anida! apachida. 


Pedropa jarada Jerusalende p'anadap'edaarámaa 


14Mápai Pedro, it'a ak'iní beep'eda chi k'op'iyoorá once ome, golpe 

pedeeji: 

—Tachi auk'aará máik'aapa jóomaweda nama Jerusalende p'aniirá, mia 
jararu pia úríti, 15At'ári tap'eda níbairá tai vinopa piuda-e p'anida aji, 
parapa k'isia p'anik'a. Parápa pia k'awa p'ani tai judiorá tap'eda weda 
todak'aa. 16Parápa nama unu p'ani chonaaráwedapema Ak'óre pedee 
jarapari Joelpa nága jaradak'a: 

17 ‘Tachi Ak'õrepa jara bi: Na ewari na eujá jõi naaweda, eperáará 
chok'araarámaa mi Jaure péiitteeda aji. Pará warrará máik'aapa pará 
k'aurápa jaradait'ee mia jarapirukK'a. K'iitráarápa k'áimok'araa pik'a 
bide mia ooru unudait'ee máik'aapa chonaará k'áimok'araadait'ee 
mi ome. 18 Wàara, maapai mia oopi bik'a oopataarámaa mi Jaure 
péiit'lee; imik'iraarámaa, wéraarámaa auk'a. Mia ooru árapa 
jarapataadait'tee. 19%Pajáde máik'aapa eujáde ne-inaa eperáarápa 
waide unudak'aa unupiit'ee: waa, t'ipitau máik'aapa nari jirak'awaa 
nibi. 20 Ak'orejiru K'idariitee máik'aapa atane k'ira ploree waak'a 
padariitee. Mágá paittee Ak'óre ewari waibia ewate, na eujá jõi 
naaweda. 21 Mamida ai naaweda Tachi Ak'órepa ichimaa chupiria 
iidirutaará k'aripa ataitteeda aji, atuanaadamerá.' (JI 2.28-32) 

22Mápai Pedropa mágaji: 

—K'awa p'anida aji, Joelpa jaradak'a wáara uchiaru idi, Tachi Ak'órepa 
ichi Jaure taimaa péida pera. Israel pidaara, úríti mia jararu. Tachi 

Ak'orepa Jesús Nazaretdepema péiji tachi t'aide. Mága k'awa p'ani 

Tachi Ak'órepa irumaa oopipachi pera ne-inaa eperáarápa p'oyaa 
oodak'aa. 23Mamida Tachi Ak'õrepa k'isia iru badak'a, parapa iru jita 
atadachida, maap'eda ijáadak'aa beerámaa peepijida. Mairapa kurusode 
baijira bijida mama piumerá. 24Mamida Tachi Ak'órepa chok'ai p'irabai 
ataji. Mágá chok'ai p'irabai atada perá, waa piu-e; ichita chok'ai bait'ee. 
25Chonaaráweda Tachi Ak'drepa Jesús ome ooit'ee bada jaraji Rey David 
itaideepa: 

“Ichita mi Ak'óre Waibia unupachida aji, mi k'irapite. Ichi mi 
ome bairá, maarepida mi waawee-e. 26Mapa mi t'ári o-ía 
nibi, máik'aapa k'ari k'inia bi, kawa bairá Tachi Ak'órepa mi 
K'aripapari. 27 Ak'óre, pia mi k'ap'ia beraupi-e pait'ee mi iarutamái, 
mia oopari pera pia oopi bik'a. 28 Ak'õre eujadee wápari o mimaa 
ak'ipiji. Mapa mi o-ia bait'eeda aji, pi kTrapite.” (Sal 16.8-11) 

29Maap'eda Pedropa mágaji: 

—Tachi auk'aará nama see nibi, úríti. Tachi chonaaráwedapema Rey 
David jai-idaaji máik'aapa iajida. Iru k'ap'ia at'ári jáirade bi tachi t'áide. 
30K'awa p'ani David chok'ai bak'ári, Ak'óre pedee jarapari paji. Mapa 
irua k'awa baji Tachi Ak'õrepa jarada irumaa, irudeepa rey uchiapiit'ee. * 
31 Maga, wáara Davidpa unu pik'aji máik'aapa jaraji saga Cristo 
p'irabaiit'ee iru iadap'edaamáiipa máik'aapa iru k'ap'ia berau—e pait'ee.* 
32K'awa p'ani na pedee Jesudeta jara bi, Tachi Ak'órepa iru p'irabai 
atada pera máik'aapa taipa unudap'edaa pera. 33Tachi Ak'órepa iru itaa 
ateeji ichi juaraare ak'i banamerá. Maap'eda ichia jaradak'a ichi Jaure 
teeji Jesumaa, irua péimerá irude ijiapataarámaa. Mágita parapa etlewa 
unujida máik'aapa úrijida. 34 Tachi Ak'órepa Rey David k'ap'ia piuda 
chok'ai p'irabaipi-e paji it'aa ateeittee. Mamida Davidpa jaraji: 

‘Tachi Ak'órepa jaraji Tachi Waibiamaa: “Pi mi ome auk'a waibia 
bairá, su-ak'i beepáde aji, mi juaraare, 35mia pi k'ira unuamaa iru 
p'lanapataará p'oyaaru misa.” * (Sal 110.1) 

36”Israel pidaará, pia k'awáati magi Jesús parapa kurusode 
peepidap'edaa Tachi Ak'órepa Tachi Waibia papiji. Iruta Tachi Ak'órepa 
péijida aji, tachi rey pamerá. 

37Mága úridak'ári, arii p'anadap'edaará k'sia puadachida. Mapa 
iidijida Pedromaa máik'aapa chi k'op'iyoorámaa: 

—¿K'áata oodayama ajida, taipa? 

38Pedropa p'anauji: 

—P'ek'au k'achia oo amáati, Tachi Ak'0repa pará p'ek'au k'achia 
wépapik'oomerá máik'aapa Jesucristo t'íde poro choopíti. Maga ooruta 
pirá, Ak'orepa ichi Jaure péiittee pará ome bapariimerá. 39 Magi jarada 





"2.30 Sal 132.11-12. “2.31 Sal 16.10. 

pará-it'ee aupai-eda aji; ichiaba páchi warrarã-it'ee máik'aapa t'imí 
p'aniirá-it'ee; pia jaraiteera, Tachi Ak'ore Waibiapa ichi odee atee k'inia 
biirã-it'ee. 

40 Mãgí pedee jóma jarap'eda, Pedropa ŭraaji: 

—P'ananáati Jesús peedap'edaarák'a; jip'a ijáati máik'aapa óoti Tachi 
Ak'órepa oopi bik'a. 

41 Ma ewate weda Pedro pedee ijáadap'edaarápa poro choopijida 
máik'aapa apemaará Cristode ijáapataará ome t'íujida. Ma ijáadap'edaará 
Pedro k'aurepa eperáará tres mil paji. %Mamáik'aapa achia úri K'inia 
p'anapachida Cristopa jiritteradaarápa jarateepata máik'aapa jedepachida 
achia ne-inaa iru bee. Ichiaba jomaweda cheepurupachida it'aa tídait'ee 
máik'aapa ne-inaa jedek'odait'ee, mágá k'irápadait'ee Cristo piuda áchi 
pari. 


Chi naa ijáadap'edaará 


43 Maapai eperáará p'era pik'a para bapachi, Tachi Ak'orepa oopipachi 
pera Cristopa jiriteradaarámaa ne-inaa eperáarápa p'oyaa oodak'aa. 
44Ma awara Cristode ijáapataará chik'inia para bapachi máik'aapa chi 
Wee beerámaa áchi ne-inaa jedepachida. 45Pia jaraiteera, netopachida 
achi net'aa iru p'lani máik'aapa ma p'arat'a toopachida teedait'ee chi 
wee beerámaa. 46 Ewari chaa cheepurupachida Ak'óre te waibiade 
it'aa tídaittee máik'aapa t'ári o-¡apa ne-inaa jedek'opachida áchi 
tede. 47 Ak'óremaa it'aa típachida jaradait'ee iru t'ári pia bi. Jerusalén 
pidaarápa pia pedeepachida ára ápite. Maperá ewari chaa chok'araara o 
k'achiadeepa uchiapachida áchi k'aurepa. 


Pedropa eperá chiwa bi jipada 


3 1Ewari aba Pedro Juan ome wájida Tachi Ak'óre te waibiadee a las 
tres, ma hora judiorá itaa típatap'edaa hora pada pera. 2Mama 
Ak'óre te waibiade baji eperá chiwa bi, ichi t'oru weda. Ewari chaa 
eperáarápa magi ateepachida máik'aapa binapachida Ak'óre tede chi 
T'iupata Pi-ia apatamái, p'arat'a iidipariimerá chi mama tiurutaarámaa. 
3Maágí eperápa unuk'ári Pedro máik'aapa Juan Ak'óre tede t'iu wáda, 
p'arat'a iidiji. 4Mápai achia ak'ijida irumaa máik'aapa Pedropa mágaji: 
—Taimaa ak'ipáde aji. 
5Maágí eperápa ak'iji, p'arat'a teedai jiak'aapa. SMamida Pedropa 
magaji: 

—Mia wee bida aji, p'arat'a, nge jida. Mamida mia pi k'aripait'ee. 
Jesucristo Nazaretdepemapa mimaa nága oopi bairá, iru t'ide mia jararu: 
p'irabáiji máik'aapa wáji. 

7Mága jararuta, Pedropa juaraarepema juade jitap'eda, p'irabai ataji. 
Aramata ma chiwa bada biiri pia beeji 8máik'aapa p'inajíti baini beeji. 

Maap'eda p'irria beeji. Ma t'ëepai ichi biiripa tíuji Ak'óre tede áchi ome. 
Jitijitia waji máik'aapa o-Tapa it'aa tí waji Ak'óremaa. *Mága unudak'ari, 
jómaweda arii panadap'edaará 10p'era pik'a para beeji. Mágá p'anajida ai 
naaweda achia unupatap'edaa pera ma eperá su—ak'i bi p'arat'a iidimaa 
Ak'õre tede, chi T'iupata Pi-ia apatamái. 


Pedropa jarada Tachi Ak'óre tede p'anadap'edaarámaa 


11 Magi chiwa bada jipa beeda pera, Pedro máik'aapa Juan ik'aawaapa 
áyaa wák'aa paji. Achi p'anajida Ak'óre te waibia áuk'idaa, Salomón 
Pórtico apatap'edaamái. Áchimaa eperáará jómaweda p'era pik'a p'ira 
erreujida. 12Pedropa mága unuk'ári, mágaji: 

—Israel pidaará, ¿sáap'eda pará p'era para bima? aji. ¿Sáap'eda tai 
k'ira ak'ijónima? ¿Parápa k'isia p'anik'á taipa tachi juadoopa na eperá 
jipajida? 13 Tachi chonaará Abraham, Isaac máik'aapa Jacob ijáadap'edaa 
Ak'õre Waibiapa ichi Warra Jesús waibiara papiji jómaará k'iyaara, ichia 
oopi badak'a oopachi pera. Mamída parapa magi Jesús jita atadap'eda, 
charraarámaa teenajida. Maap'eda Pilatopa uchia péiittee pak'ári, parápa 
k'iniada—e paji. 14Eperá t'ári pia bi p'ek'au k'achia wee k'lena péidai 
k'áyaara, chíara peeparita parapa uchiapit'aajida. 15Mágá peepit'aajida 
Tachi Ak'õre o ak'ipipari. Mamída parapa peepidap'eda, Tachi Ak'9repa 
chok'ai p'irabai ataji. Taipa mága unujida tachi taupa. 16Nágí eperá jipa 
beeji ichia ijaada pera Jesupa jipai. Maperápi jipa beeji, parápa unu 
p'anik'a. Jesús jomaara k'iyaara waibiara bairá, k'ayaa beerá jipai. 

17"Michi auk'aará, mia k'awa bi páchi poroorápa máik'aapa parapa Jesús 
peepidak'ári, k'awada-e paji iru Tachi Ak'orepa péida tachi k'aripamerá. 

18 Mamíida parapa mága oo p'anipa Tachi Ak'%repa uchiapiji ichia jaradak'a, 
ichi pedee jarapataará ittaideepa: ichia péida piut'ee. 12Mápai Tachi Ak'órepa 
k'isia iru badade pia k'isiadapleda, k'achia oo amáati máik'aapa irude ijáati, 
irua páchi plek'au k'achia wépapik'oomerá. 20Mága ooruta pira, Ak'órepa 
pará k'áiwee p'anapiitee máik'aapa péiittee Jesucristo, ichia jiriterada pará 
k'aripapariimerá. 21 Mamída Jesús at'ári Ak'ore eujáde bait'ee, Ak'õrepa ne- 
inaa jomaweda chiwidi pik'a ooru misa, chonaaráweda ichi pedee jarapataará 
itaideepa jaradapeedaak'a. 22Maapai Moisepa tachi chonaarámaa mágaji: 
‘Ak'õrepa ichi pedee jarapari uchiapiittee pará t'áide mi jíak'a. 
Oopatáati irua jara bik'a. 23Mágí Ak'óre pedee jaraparipa jara bi 
pedee úri k'iniada—e p'aniirá Ak'óre eperáará p'animáiipa áyaa 
jérek'ooittee máik'aapa peek'ooit'ee. (Dt 18.15-19) 
24”Ichiaba Samuel beedak'áriipa jóma apemaará Ak'õre pedee 
jarapataarápa jarapachida tachia irá unu p'ani. 25Mapa parápa k'awa 
p'ani Tachi Ak'órepa jarada chonaaráweda ichi pedee jarapataará 
itaideepa pará irapemaará-it'ee. Ichiaba ichia jarada Abrahammaa pará 
irapemaará-ittee. Mágaji Abrahammaa: 


El Nuevo Testamento en Epena de Colombia, 2da ed. ©2010, Liga Bíblica Internacional 


275 Hechos 3, 4 


“Mia na p'ek'au eujádepemaará jóomaweda k'aripait'eeda aji, pideepa 
uchiadait'eerá k'ap'ia pari” (Gn 22.18) 
26Ichia jaradak'a Abrahammaa Tachi Ak'órepa pará pia ooji, ichi Warra 
piup'eda chok'ai p'irabai atak'ári pará t'áide. Maga ooji k'inia bada 
pera parapa naapiara ijaadamera máik'aapa páchia k'achia oopata oo 
amaadamerá. 


Pedro Juan ome judiorá poroorá k'irapite 


4 1At'ári Pedro Juan ome pedeemaa p'ani misa, judiorá p'aareerá 

pachejida Ak'õre te waibia jjapataará poro ome. Ichiaba áchi 
ome chejida saduceorá.* 2K'irau p'anajida Pedropa máik'aapa Juanpa 
jaratee p'anadap'edaa pera eperáará piudap'eda chok'ai p'irabaidai, 
Jesús p'irabaidak'a. 3 Mapa jita atadachida. K'lewara bada pera, carcelde 
tittaanajida, ai norema ma nepira ak'idait'ee. +Mága oojida mida, 
Ijáapataará jóomaweda imik'Iraará aupai cinco mil paji. 

5Ai norema Jerusalende abaamaa see níbaji judiorá poro waibiará, 

achi chonaará máik'aapa Moisepa p'áda jarateepataará. 6Mama baji 
ichiaba Anas, judiorá p'aareerá poro waibia pada. Ichiaba baji p'aareerá 
poro waibia Caifás, Juan, Alejandro máik'aapa Anás éreerá awaraará. 
7Pedro Juan ome atapijida máik'aapa áchi k'irapite baini beepidap'eda, 
iidijida: 

—¿K'ai juapa parapa jágee net'aa oo p'anima? maa-e pirá ¿k'aipa jaga 
oopi bima? ajida. 

8Ak'õre Jaure Pedro ome bada pera, pia p'anauji: 

—Judiorá poro waibiará máik'aapa chonaará, %parápa taimaa iidiruta, 
saga nágí k'ayaa bada k'aripajida máik'aapa saga jipa beeji. ¿Mága-ek'á? 
aji. 10Pia bi. Taipa pará k'irapite jaradait'ee, jomaweda Israel pidaarápa 
k'awaadamerá. Nágí eperá pará jomaara k'irapite baini bi, jipa beeji 
Jesucristo Nazaretdepema juapa, parápa kurusode peepidap'edaa 
máik'aapa Tachi Ak'órepa chok'ai p'irabai atada. 11 Tachi Ak'óre Üraa 
p'ádade jara bi: 

“Te oopataarápa mau k'iniada—e padap'edaa pipiara padachi. (Sal 

118.22) 
12Mapa Jesucristodepai ijáa p'ani pirá, ittaa wádait'ee, maarepida awaraa 
eperá wé-e pera iruk'a na p'ek'au eujáde, tachi o k'achiadeepa k'aripa 
ataitlee. 
13 Judiorá poroorá arii p'lanadap'edaarápa unudak'ári Pedro máik'aapa 

Juan jip'a pedeemaa p'ani waaweeda-ee, máik'aapa k'awaadak'ári 
achi eperá jip'aará, mak'iara k'art'a tau k'awada-ee, ak'itrua para beeji. 





"4.1 Saduceorápa ijáadak'aa paji eperá piup'eda waya chok'ai p'irabai. 

K'awaajida Jesús ome nipapatap'edaa perá, mága pedeejida. 14Ma awara 
chiwa bada áchia jipadap'edaa arii baji. Mapa judiorá poroorápa p'oyaa 
p'anaudak'aa paji. 15Mápai achia Juan, Pedro, ma chiwa bada ome 
taawaa uchiapijida. Maap'eda pedee para beeji áchi pitapai: 

16 —¿K'áata oodait'eema ajida, já eperáará ome? Jómaweda 
Jerusalendepemaarápa k'awa p'ani árapa ne-inaa pia oodap'edaa, 
eperáarápa p'oyaa oodak'aa áchi juadoopa. Tachia p'oyaa merada-e. 

17 Mamida ira jaradáma ajida, ma eperáarámaa jarateenaadamerá Jesupa 
ne-inaa oopata, maga—e pirá miapidai. 

18Mápai waya t'i p'e atajida máik'aapa jarajida waa jarateenaadamerá 
Jesupa ne-inaa oopata. 19 Mamida Pedropa Juan ome p'anaujida: 

— Pia k'isíati parapa. ¿K'áare piata bayama ajida, Ak'órepa jara bi 
ooda-e pait'ee, pará pedee úri k'iniapa? 20Taipa unudap'edaa máik'aapa 
íiridap'edaa p'oyaa nepiri amaada-eda ajida. 

21 Judiorá poroorá arii p'anadap'edaarápa áchi juade iru p'anajida mida 
miapidait'ee, arajágaa péijida eperáará waidoopa. Jómaweda eperáará o- 
ia it'aa t'ímaa p'lanapachida Tachi Ak'óremaa, 22 Jesús Jaurepa ma eperá 
jipat'aada pera, cuarenta años audú iru bita. 


Ijáiapataarápa Tachi Ak'óremaa k'aripa iididap'edaa 


23K'ena péidap'eda, Pedro Juan ome chejida áchi k'op'iyoorá 
p'anadap'edaamaa. Nepirijida judiorá p'aareerá poroorápa máik'aapa 
awaraa judiorá poro waibiarápa áchimaa jaradap'edaa. 24Mágí pedee 
üridap'eda, jomaweda auk'a it'aa t'ijida: 

—Tachi Waibia, pia paja, na eujá, p'usa máik'aapa ne-inaa jóomaweda 
aide níbi ooji. 25Pi Jaurepa tachi chonaa Davidmaa nága pedeepiji irua 
pide ijáa bada perá: 

¿K'áare-itee awaraa eujádepemaará k'irau p'anapatama? Michi eperáará 
paara pariatua k'isiapata. 25 Na pek'au eujádepema reyrá máik'aapa poro 
waibiará audua p'anadairá, pedeeteepata k'achia oodait'ee. Pedee kachia 
jarapata Tachi Ak'úre apite máik'aapa ichia rey péida apite. (Sal 2.1-2) 

27"Tachi Waibia, pia jaradak'a David itaideepa, mága uchiaji. Rey Herodes, 
Poncio Pilato máik'aapa awaraará judio-eerá na puurude pedeeteejida Israel 
pidaará ome k'achia oodaitee Jesús, pia péida oo chemerá pia oopi k'inia bi. 
28 Mága oojida pia naaweda k'isia iru badak'a. 291rá Tachi Waibia, akiji pi ápite 
kachia pedee paniirá máik'aapa taimaa waapiara pi üraa waawee-ee jarateepíji, 
taipa oo k'inia panadairá pia oopi bik'a. 30Ichiaba tai Karipáji k'ayaa beerá 
jipapataadamerá máik'aapa ne-inaa eperáarápa ployaa oodak'aa áchi juadoopa 
oopataadamerá Jesús tíde. Iruata pichia oopi bika ichita oopari. 

31H'aa tí aupadak'ári, achi panadap'edaamái wirriwirria níbeeji. Mápai 
jomaweda Ak'óre Jaurepa oopi bik'a oo k'inia p'aneejida máik'aapa Tachi 
Ak'órepa ooda Jesús piuda k'aurepa waawee-ee jarateepachida. 

Ijáapataarápa áchi net'aa jedepatap'edaa 

32Maapai ijáapataará jóomaweda auk'a k'isiapachida máik'aapa chik'aripa 
p'lanapachida. Apidaapa áchi net'aa iru p'ani ãchi-it'ee aupaida adak'aa paji. 
Jip'a jóomaará-itee paji. 38Mapa Ak'órepa áchi pia oopachi. K'aripaji Cristopa 
jiriteradaarápa jarateedamerá Jesús chok'ai p'irabaida máik'aapa oodamerá 
ne-inaa eperáarápa ployaa oodak'aa ichi juadoopa. 34Achi chupiria 
p'anadak'aa paji. Chi eujá iru beerápa máik'aapa ne-inaa awaraa iru beerápa 
netot'aapachida. 35 Mápai ma p'arat'a Cristopa jiritteradaarámaa teepachida, 
jedenadamerá wee beerámaa. 36Mága ooji Levi éreerádepema Josepa. Magi 
eperá Chipre isladepema paji. Mágimaa Cristopa jiritteradaarápa pedida 
tí bijida Bernabé (jara k'inia bi “T'ári O-Tapipari”). 37 Magi eperápa eujá iru 
bada netot'aaji máik'aapa ma p'arat'a Cristopa jiritteradaarámaa teeji. 


Ananías chi wéra Safira ome ne-inaa k'achia ooda 


5 1Mamida Bernabepa oodak'a ooda-e paji Ananías chi wēra Safira 

ome. Mágiirápa áchi eujá netot'aajida. 2?Mamida mágí eperá chi wēra 
ome pedeeteejida p'arat'a jóma teeda-e pait'ee Cristopa jiritteradaarámaa. 
Ananiapa magi p'arat'a tik'urupai teenak'ári, 3Pedropa mágaji: 

—Ananías, ¿pi seewa cheruk'á aji, Ak'õre Jauremaa, p'arat'a joma 
tee che-ee? ¿Sáapleda oojima Satanapa oopi bik'a? 4¿Já eujá pichide 
paji-ek'á netot'aai naaweda? ¿Ma p'arat'a pichide paji-ek'á netot'aap'eda? 
¿Sáap'eda nága oo k'iniadachima? Pia eperáarámaa seewa-e paji. 
Ak'óremaata seewajida aji. 

5Mága üriruta, Ananías eujáde piu baainaji. Arii panadap'edaarápa 
unudak'ári, perak'oodachida. 6Mápai k'útráará úk'uruurápa chi piuda 
beda atajida máik'aapa ateejida iade. 

7 Hora Opeemaa Ananías wéra tíuji, chi imik'ira piuda k'awa-ee. 
8 Mápai Pedropa irumaa iidiji: 

—¿Wáara nagi p'aratia pari eujá netot'aajidak'a? aji. 

Ichia p'anauji: 

—Netot'aajidapi. 

9Pedropa mágaji: 

—¿Sáap'eda pará pedeeteejida Ak'dre Jauremaa seewadait'ee? Ara 
cherutada aji, pi imik'ira iadeepa. Naade pi jida auk'a ateedait'eeda aji. 

10Aramata Safira piu baainaji Pedro biiri ik'aawa. K'ütráará tíudak'ári, 
unujida piu bi. Maap'eda ianajida chi imik'ira ik'aawa. 11 Jomaweda 
ijáapataará máik'aapa awaraará mága k'awadap'edaará p'era para beeji. 


Ak'óre Jaurepa k'aripap'eda, Cristopa jiritteradaarápa oopatap'edaa 


12At'ári Jerusalende p'anide Cristopa jiritteradaarápa oopachida 
ne-inaa eperáarápa p'oyaa oodak'aa áchi juadoopa. Maapai jómaweda 

Cristode ijáapataará cheepurupachida Salomón Pórtico apatap'edaamái, 
Tachi Ak'óre te waibia áuk'idaa. 13 Apemaará judiorá Tachi Ak'ore te 
waibiade tiupataará waaweepa araa p'anada-e paji áchi ome. Mamida 
pia pedeepachida áchi ápite, apemaará Jerusalendepemaará ome. 
14 Máirá mágá t'iuda—e paji mida áchi ome, Cristode ijáapataará Twajida, 
wéraará máik'aapa imik'Traará. 15Cristopa jiritteradaarápa ne-inaa pia 
oo p'lanadap'edaa pera, eperáarápa áchi k'ayaa beerá calle já ik'aawa 
uchia atapachida joip'aruk'a bi Tri, Pedro wáyaa wák'ári, chi jaurepa 
pida ara t'óbaimerá máik'aapa jipamerá. 16Ichiaba puuru k'aitta beerápa 
Jerusalendee k'ayaa beerá chok'ara aneepachida máik'aapa ichiaba 
eperá netuara merátia bee aneepachida. Tachi Ak'órepa jóomaweda 
jipak'oopachi Cristopa jiritteradaará juapa. 
Cristopa jiritteradaará jiridap'edaa miapidait'ee 

17Unudak'ári jomaweda Cristopa jiritteradaarápa oopata, judiorá 
p'aareerá poro waibia máik'aapa úk'uru saduceorá iru ome 
nipapatap'edaarápa Cristopa jiritteradaará k'ira unuamaa iru p'aneejida. 
18Mapa Tachi Ak'õre te waibia jíapataarámaa atapijida carcelde 
tik'oonadamerá. 12Mamída p'árik'ua angelpa carcelde t'iupata ewat'aa 
cheji. Maap'eda áchi taawaa uchiapik'ooji. Mápai mágaji: 

20—Wati Tachi Ak'óre te waibiadee máik'aapa arii p'laniirámaa 
jaratéeti Cristopa ooda eperáará k'aripait'ee it'aa wádamerá. 

21Mágá ai norema tap'eweda t'íujida Ak'õre tede máik'aapa jarateemaa 
p'aneejida. 

Máimisa ma p'aareerá poro waibiapa máik'aapa ichi ome 
p'anadap'edaarápa t¡ péijida Junta Supremadepemaará jómaweda. 
Ichiaba carceldeepa Cristopa jiritteradaará atapijida. 22Mamida Ak'óre te 
jtapataarápa carcelde jirinadak'ári, unuda-e paji. Maperá nepiri chejida: 

23 —Ununajidada ajida, carcel te pia jia níbi, máik'aapa chi jrapataará 
ai t'aide jia p'ani. Mamida ewa atadak'ári, apida unuda-e paji. 

24Mága úridak'ári, ma p'laareerá poro waibia apemaará p'aareerá 
poroorá ome máik'aapa Ak'Ore te jiapataará poropa k'awada-e paji k'áata 
oodai. 25Mága nide eperá pacheji máik'aapa mágaji: 

—Parápa carcelde tik'oodap'edaará Ak'óre te waibiade eperáarámaa 
jarateemaa p'anida aji. 

26 Aramata Ak'óre te waibia jiapataará poro apemaará jiapataará ome 
waájida jita p'e atade. Mamída k'ira jip'a p'e aneejida, eperáarápa áchimaa 
máupa bat'adai jiak'aapa. 27 Pachedak'ári, ak'ini p'aneepijida Junta 
Suprema k'irapite. Mápai ma p'laareerá poro waibiapa mágaji: 

28 —Taipa parámaa jarajida waa jarateenaadamerá já eperápa oopata. 
Mamída mága ooda-e p'ani. Waapiara jomaweda Jerusalén pidaarámaa 
jarateemaa p'ani. Ma awara táipata já eperá peet'aajidada a jóni. 

29 Apemaará pari Pedropa p'anauji: 

—Taipa ichita Ak'órepa oopi bik'a oodait'eeda aji, eperápa jara bik'a 
oodai k'áyaara. 30 Tachi chonaaráwedapema Ak'orépata Jesús, parapa 
kurusode peepidap'edaa, chok'ai p'irabaipiji. 31 Tachi Ak'orepa iru p'irabai 
atap'eda, su-ak'i biji ichi juaraare, jomaará k'iyaara waibiara bairá. Mama 
biji eperáará ak'ipariimerá máik'aapa o k'achiadeepa k'aripa atamerá. 
K'inia baji Jesús piuda k'aurepa Israel pidaarápa p'ek'au k'achia oopata oo 
amaadamerá. Magá irua wépapik'ooi árapa pek'au k'achia oopata. 32 Tachi 
Ak'õre Jaurepa ma jóma k'awa bida aji. Taipa pida ichiaba mága k'awa 
p'anida aji, Cristode ijáadak'ári, Ak'orepa ichi Jaure taimaa péida pera. 

33 Judiorá poroorápa mága úridak'ári, Cristopa jiritteradaará peek'oo 
k'iniadachida. 34 Mamida ara t'áide baji fariseo" tijarapatap'edaa Gamaliel. 
Magi Gamalielpa Moisepa p'áda pia k'awaa baji. Mapa eperáarápa iru 
t'o planapachida. Magi baini beep'eda, Cristopa jiritteradaará arak'atia 
taawaa uchia atapiji. 35T'éepai mágaji apemaará judiorá poroorámaa: 

—Israel pidaará, pia k'isíati ne-inaa oodai naaweda já eperáarámaa. 
36K'irápáti mak'iara taará-e bi eperá Teudas apatap'edaapa k'isiaji ichita 
jómaará k'áyaara waibiara pai. Magi eere cuatrocientos imik'iraará 
p'anajida. Mamída magi peet'aadak'ári, iru ome nipapatap'edaará 
jichoodachida. Mágá achia k'ísia iru p'anadap'edaa jódachi. 37 Ai 
t'éepai, Romadepemaarápa eperáará ti p'ápimaa p'anadak'ári, ichiaba 
Judas Galileadepemapa mága k'isiaji. Eperáará úk'uruurápa iru pedee 
áyaa erreudachida. 38 Mapa mia parámaa úraait'ee já eperáará k'achia 
oonaadamerá. Achia jaratee p'ani pirá áchi k'isiadeepa máik'aapa ne— 
inaa oo p'ani pirá áchi juadoopa, achia oopata jódariyada aji. 32Mamida 
Tachi Ak'orepata áchimaa mága oopi bi pirá, parápa p'oyaada—eda aji. 
K'irak'aupai, Tachi Ak'óre ome chóomaa p'aneedai. 
atajida máik'aapa wik'oojida. Jarajida waa jarateenaadamerá Jesupa 
ooda. Maap'eda k'ena péijida. 44 Mamida Cristopa jiritteradaará judiorá 
poroorá k'irapiteepa o-la uchiajida, Ak'orepa áchi ita-aria miapida pera 
Jesús k'aurepa. 42 Maap'eda ewari chaa jarateepachida Jesucristota Tachi 
Ak'órepa péida eperáará k'aripamerá. Mága jaratee wápachida Tachi 
Ak'óre te waibiade máik'aapa te bee chaa. 


Ijáapataara siete jiritteradap'edaa 
Cristopa jiritteradaará k'aripadamerá 


6 1 Maapai ijáapataará chok'arapiara Twajida. Judiorá griego pedee 
pedeepataarápa imiateejida judiorá hebreo pedee pedeepataarámaa, 





*5.34 Fariseorápa ijáa p'anapachida tachi piup'leda waya Tachi Ak'órepa p'irabaipii. 

achia griego pedee pedeepataará p'étráará pia ak'idak'aa pada pera ewari 
chaa ne-inaa jededak'ári k'aripadait'ee. 2Maperá chi doce jiritteradaarápa 
tí péijida jomaweda Cristode ijáapataará cheepurudamerá. See níbeek'ári, 
mágajida: 

—K'óp'áyoora, tai jua araada-e ijáapataará jóomaweda ak'idait'ee. Pia-e 
bida ajida, taipa waa jarateeda—-e pait'ee Ak'órepa jara péida Jesucristo 
k'ap'ia pari, chi ne-inaa wee beerá ak'i k'iniapa. 3 Mapa eperáará siete 
jiriteráti ma mimia oodamera. Jiridaipia bi nágee eperáara: k'isia k'awaa 
beerá; t'ári pia beerá máik'aapa Ak'óre Jaurepa oopi bik'a oo k'inia 
beerá. 4Tai jódee it'aa t'ímaa p'anadait'ee máik'aapa Ak'órepa jara péida 
jarateedait'eeda ajida. 

5Maápai achia p'anaujida: 
—Pia bida ajida. 
Ak'ore Jaurepa oopi bik'a oopachi. Ichiaba jirit'erajida Felipe, Prócoro, 
Nicanor, Timón, Pármenas máik'aapa Nicolás Antioquiadepema. Naaweda 
maágí Nicolás Tachi Ak'órede ijáak'aa bap'eda, judiorápa ijáapatade ijáa 
baji. 6 Ma t'éepai ateejida Cristopa jiritteradaará p'anadap'edaamaa. 
Magiirá it'aa tíjida áchi pari máik'aapa jua bijida áchi iri. Maga oojida 
ak'ipidaitee ma mimia áchimaa teeruta. 

7Ma téepai, Ak'órepa ooda Cristo piuda k'aurepa waapiara 
jarateepachida máik'aapa ijáapataará waapiara iwapachida Jerusalende. 


Judiorá poroorápa Esteban jita atadap'edaa 


8 Maapai Jerusalendepemaará t'aide Estebanpa oopachi ne-inaa 
eperáarápa p'oyaa oodak'aa áchi juadoopa. Mága oopachi Tachi Ak'órepa 
iru k'aripa bada pera. 2Mamida ewari aba pachejida judiorá Tachi Ak'õre 
Úraa jarateepata tedepema. Ma te tíjarapachida Esclavoorá P'anadap'eda 
Uchiadap'edaa. Máirápa nepira jiri chejida Estebanmaa. Áchi ome 
chejida auk'a Cirene puurudepemaara, Alejandría p'uurudepemaara, 
Cilicia eujáidepemaará máik'aapa Asia eujádepemaará. 10 Mamida 
aupedeedak'ári, Esteban p'oyaa kTup'eepidak'aa paji, Ak'óre Jaurepa iru 
k'isia k'awaapida pera achia iidida p'anaut'ee. 11 Mapa awaraarámaa 
p'aajida seewa jaradamerá ichia pedee k'achia pedeemaa bi Moisés 
apite máik'aapa Tachi Ak'óre apite. 12Mágá p'uuru pidaará, judiorá 
poro waibiará máik'aapa Moisepa p'áda jarateepataará k'iraupik'oojida 
Esteban ome. Máirápa Esteban jita atadap'eda, atadachida Junta Suprema 
k'irapite Tachi Ak'óre te waibiade. 13Mápai ma p'aadap'edaará aneejida 
seewa jaradamerá. Máirápa mágajida: 

—Nagí eperápa ik'achia pedeeparida ajida, Tachi Ak'ore te ápite 
máik'aapa Moisepa p'áda apite. 14Jara bi Jesús Nazaretdepemapa nagi 

te t'eet'aait'ee máik'aapa tachimaa waa oopi-e pait'ee Moisepa p'adade 
jaradak'a, tachia oodamerá. 

15Judiorá poroorápa máik'aapa arii p'anadap'edaarápa Esteban 
ak'idak'ári, chi k'ira ángel k'irak'a unujida. 


Estebanpa p'aare poro waibia k'irapite p'anauda 


7 1Mápai p'aareerá poro waibiapa iidiji Estebanmaa: 
—¿Waáarak'á aji, na eperáarápa jara p'ani? 
2Trua p'anauji: 

—Michi auk'aará máik'aapa chonaará, úríti. Tachi Ak'õre k'ira wáree 
bipa ichi unupijida aji, tachi ak'dchona Abrahammaa Mesopotamia 
eujáde bak'ári, Harande banai naaweda. 3Ak'orepa jaraji: 

“Atabéipáde aji, pi eujá pi éreerá ome máik'aapa wápáde aji, mia 
ak'ipiittee eujámaa. (Gn 12.1) 

4Mápai Abraham uchiaji Caldea eujádeepa máik'aapa banaji Harande. 
T'éepai chi ak'óre piuk'ári, Tachi Ak'orepa Abraham aneeji na eujádee 
tachi ira p'animái. 5Mamida na eujá maarepida waide tee—e paji irumaa; 
biiri aba t'iait'ee pida. Jip'a jaraji teeittee irudeepa uchiadait'eerámaa iru 
piuda téepai, Abraham waide warra wée baji mida.” 6Ma awara Ak'órepa 
jaraji: 

“Pideepa uchiadait'eerá p'anapataadait'eeda aji, awaraa eujáde 
mimiamaa chíara-it'ee. Mama esclavoorá p'anadait'ee máik'aapa 
jápemaarápa ara miapi iru p'anadait'ee cuatrocientos años? (Gn 
15.13) 

7Mamida Ak'órepa ichiaba jaraji: 

“Mia K'achia ooit'eeda aji, ára esclavoorá papirutaará. T'éepai ára 
mamáik'aapa uchiadait'ee máik'aapa mimaa it'aa t'ídait'eeda aji, 
na eujáde.” (Gn 5.14) 

8 Mágá pedee níbide Abraham ome, Ak'úrepa jaraji Abrahampa tauchaa 
bimerá ichi warra k'ap'iade. Tachi Ak'drepa k'inia baji mága oodamerá 
ichi eperáarápa ak'ipidait'ee ichide ijáa p'ani. Mapa Abraham warra Isaac 
tok'ári, k'áima ocho parumaa iru k'ap'iade tauchaa biji. Isaacpa mága ooji 
ichi warra Jacob ome. Ichiaba Jacobpa mága ooji chi warrará doce ome. 
Maáirádeepa Israel pidaará éreerá doce uchiajida. 

9'Magí Jacob warrará pada, tachi chonaarápa, áchi ipema José k'ira 
unuamaa iru p'anapachida. Maperá netot'aajida esclavok'a Egiptodee 
wáyaa wádap'edaarámaa. Mamída Tachi Ak'óre José ome baji. 10 Maperá 
K'aripa ataji jómaweda ne-inaa k'achiadeepa. Ma awara k'isia k'awaapiji 
máik'aapa k'inia iru bapiji rey Egiptodepema Faraonmaa. Mágipa José 
Egiptodepemaará poro waibia papiji ichi palaciode. 





*7.5 Gn 17.8. 

11”Ma t'čepai jarra oojida Egipto eujade máik'aapa Canaán eujáde. 
Maperá mak'iara nek'odait'ee wé-e paji. 12Mamida Jacobpa k'awaak'ári 
Egiptode ne-inaa k'oit'ee paraa, jamaa péiji ichi warrará, ne-inaa netode. 
Magi paji tachi chonaará naapiara wádap'edaa. 13Ai t'éepai wadak'ari, 
Josepa ichi ipemaarámaa k'awaapiji. Madeepa Faraónpa José éreerá 
k'awaji. 14T'éepai, Josepa jara péiji chi ak'óre Jacob máik'aapa chi éreerá 
jómaweda chedamerá Egiptodee. Áchi setenta y cinco paji. 15Mágapi 
Jacob banaji Egiptode. Mama jai-idaaji. Ichiaba mama tachi chonaará 
jai-idaajida. 16 Jacob biiri máik'aapa chi warrará biiri ateejida Siquem 
pluurudee máik'aapa mama iajida Abrahampa Hamor éreerá juak'aawa 
netoda jáirade. 

17 Ewari Kait'ta pak'ári Tachi Ak'órepa uchiapiittee Abrahamdeepa 
uchiadap'edaará Egiptodeepa ichia jaradak'a, áchi chok'ara p'anajida, iwa 
p'anadap'edaa pera. 18 Maapai Egiptodepema reypa José k'awa-e pada 
Faraón paji.” 19Mágí reypa tachi chonaará k'üraji waa iwanaadamerá. 
Achi chupiria ooji. Jaraji áchi warrará ewaa t'o Kedeerá ita-aria 
piupidamerá. 20Maapai t'oji Moisés. Tachi Ak'drepa mágí warra chai 
pia ak'iji. Mapa chi ak'Oreerápa atane Ópee warimaa iru p'anajida áchi 
tede. 21 Mamida p'oyaa waa merada-e paji. Mapa ituaba atabéidak'ári, 
Faraón k'aupa unu ataji máik'laapa wari ataji ichi warrak'a. 22Mágapi 
Moisés wariji Egipto pidaará t'ãide máik'aapa k'awaa waji ne-inaa k'ira 
t'ádoo Egiptodepemaarápa k'awa p'anadap'edaak'a. Mápai jómaarápa iru 
k'awajida, irua pedeeda k'aurepa máik'aapa ooda k'aurepa. 

23 "Cuarenta años iru bak'ári, k'isiaji wáittee Israel pidaará ak'ide, ichi 
auk'aará pada pera. 24Mamida unuk'ári Egiptodepemapa ichi 
auk'aa símaa bi, Moisepa k'aripanaji máik'aapa ma Egipto pida pee 
atapéiji.” (Ex 2.11-12) 

25 Moisepa k'siaji ichi auk'aarápa ijáadai Tachi Ak'órepa ichi péida áchi 
k'aripamerá. Mamida achia mága ooda-e paji. 

26 “Ai norema unuji Israel pidaará omé chóomaa p'ani. Mágá 
chóonaadamerá mágaji: “¿Páchi auk'aará-ek'á aji, jigá chóo 
jónadait'ee?” 27 Mápai chi k'op'ayo simaa badapa Moisés siat'aaji 
máik'aapa mágaji: “¿K'aipa pi tai porok'a bijima aji, taipa oopata 
ak'imerá? 28 ¿Mi peet'aa k'inia bik'á aji, nuweda Egipto pida 
peet'aadak'a?” ” (Ex 2.13-14) 

29Maga úrik'ári, Moisés mirudachi. Maap'eda t'imí waji Madián eujádee. 
Mama banaji k'ira tewaraak'a. Ariipema wéra atapleda, warrará omé 
paraaji. 

30”Cuarenta años wáyaap'eda, ewari aba Moisés baji eujá pania wee 
bimai Sinaí ee k'ait'a. Mama bide unuji pak'uru jepleda t'ipitauk'a urua 





*7.18 Ex 1.8. 

nibi, angelpa aide ichi unupi bada perá. 31 Mágá urua unuk'ári, Moisés 
k'ait'aara waji pi—iara ak'iit'ee k'aata mága bi. Mága nide úriji Tachi 
Ak'órepa mágaru: 
32 “Mi pi chonaará Ak'õre Waibia; Abraham, Isaac, Jacob ijáadap'edaa 
Ak'óre Waibia (Ex 3.6) 
Maga úrik'ári, Moisés biiri wëre nibeeji p'era nibipa máik'aapa p'oyaa 
ak'ik'aa paji ma pak'urumaa. 33Mápai Tachi Ak'órepa mágaji: 

“Pichi chancla érat'aapáde aji, nama pi mi k'irapite baini bairá. 34Mia 
k'awa bi mi eperáará chupiria chitooni Egiptode. Úri bi áchi bia 
chitooni. Mapa cheji k'aripait'ee. Pia auk'a k'aripanáji. Mia pi 
Egiptodee péiit'eeda aji.” (Ex 3.5-10) 

35'Ai naaweda achia Moisés pedee úri k'iniada—e paji nága p'lanauda 
pera: 

“Kipa pi tai porok'a bijima ajida, taipa oopata ak'imerá?” (Ex 2.14) 
Maga yiaraa pik'a iru p'anajida mida, Tachi Ak'õrepa ichi ángel pak'uru 
iiri—idaade unupida k'ap'ia pari Moisés pëiji áchi porok'a. Tachi Ak'órepa 
k'inia baji Moisepa áchi uchia atamerá Egipto pidaará juadeepa. 36Mágá 
Moisepa tachi chonaará uchia p'e ataji Egiptodeepa. Ichia ne-inaa ooji 
eperáarápa p'oyaa oodak'aa áchi juadoopa magi eujáde, Mar Rojode 
máik'aapa cuarenta años wáyaaruta misa eujá pania wee bide. 37 Magi 
Moisepa jaraji Israel pidaarámaa: 

“Parádeepa Ak'orepa uchiapiit'ee ichi pedee jarapari mi jīak'a? (Dt 

18.15) 

38P'anadak'ári eujá pania wée bide, Israel pidaará pari Moiseta 
pedeeji ángel ome Sinaí eede. Ichiata Ak'orepa jarada naapiara p'aji, 
tachi chonaarápa máik'aapa tachia magi üraa ijáadap'eda, ichita 
p'anapataadamerá. 

39'Mamíida tachi chonaarápa iru pedee ijáa k'iniada-e paji. Ma k'áyaara 
waya Egiptodee wa k'iniadachida. 40 Mapa Moisés wë-e pak'ári, ichi 
ipema Aaronmaa mágajida: 

“Tachi-it'ee ak'óre waibiará oopáde ajida, tachi naa o jaratee 
wádamerá, k'awada—e p'anadairá ságataji ja Moisés ome, 
Egiptodeepa tai áyaa aneeda (Ex 32.1) 

41 Mápai oojida p'ak'a chak'ek'a ai kirapite it'aa t'ídait'ee. Ne-animalaará 
peejida ai k'irapite paadait'ee máik'aapa fiesta oojida o-lapa, ma p'ak'a 
chak'ek'a ooda-it'ee. 2%Maperápi Tachi Ak'ore achi ikaawaapa áyaa waji. 
Mapa pajáde níbi ne-inaamaa it'aa tipachida, Tachi Ak'óremaa it'aa t'ídai 
k'áyaara. Oojida Ak'óre pedee jarapataarápa p'idap'edaade jara bik'a: 

“Israel pidaará, pará cuarenta años eujá pania wée bide p'anadak'áari, 
¿mi-ittee ne-animalaará peedap'eda, paapachidak'á, mide 
ijáa p'anadap'edaa pera? 48 Ma k'iyaara parapa it'aa t'ípachida 
Canaandepemaará ak'ore waibia Molocmaa máik'aapa 

Egiptodepemaará ak'óre waibia Refanmaa. Mia mága k'awa bi 
ne-inaa páchi juapa oodap'edaa atee p'anadap'edaa pera pachi 
wárutamaa. Mapa mia pará áyaa jërek'ooit'eeda aji, Babilónia 
puuru k'áyaara t'imiara. (Am 5.25-27) 
44”Tachi chonaará eujá pania wee bide p'anadak'ári, ateepachida Tachi 
Ak'õre te ne—-edee ooda, k'irápadait'ee Tachi Ak'óre arii bi áchi ome. 
Magi te oojida Tachi Ak'órepa Moisemaa ak'ipidak'a. Oojida aide it'aa 
t'ipataadait'ee Tachi Ak'óremaa. 45 Ma t'éepai tachi chonaará magi tede 
it'aa tipachida áchi chonaarápa oodap'edaak'a. Mapa Tachi Ak'orepa 
awaraa p'uuru ome jura choo p'oyaapik'ári, Josué ome chedap'edaarápa 
achi ome aneejida magi te ne-edee ooda. Mágá iru p'anapachida David 
rey parumaa. 46 Tachi Ak'órepa Rey David k'inia iru bapachi. Mapa 
Davidpa iidiji Tachi Ak'óremaa te waibia oo teeit'ee, te pia oo k'inia 
bada pera Jacobpa ijiadap'edaa Ak'Ore-it'ee. 47 Mamida David warra 
Salomonpa Tachi Ak'óre te waibia ooji. 48 Salomonpa magi te ooji mida, 
k'awa p'ani Tachi Ak'óre Waibia bak'aa te eperáará juapa oodade. Mága 
k'awa p'ani Ak'óre pedee jaraparipa jarada pera: 
49 “Mi, Jomaará Rey, it'arita baparida aji, máik'aapa eujá mi jua 
ek'ari bi. ¿Te k'áaredeeta mimaa oo teedaitteema? ¿Sámata mi 
Tinait'eema? 50¿Michi juadoopa jómaweda ooji-ek'á? aji.” (Is 
66.1-2) 
51 Mápai Estebanpa mágaji: 
—Parápa Tachi Ak'órede ijáa p'anida apata mida, t'ári k'achia-idaa 
oo k'iniadak'aa pera Ak'óre Jaurepa oopi bik'a. Páchi chonaarák'api 
p'ani. 52Pará chonaarápa ichita Tachi Ak'óre pedee jarapataará jirijida 
peedait'ee. Peejida chi p'ek'au k'achia wée bi cheit'ee bida apatap'edaará. 
Maap'eda chi p'ek'au k'achia wee bi chek'ári Tachi Ak'órepa oopi bik'a 
ooit'ee, iru ichiaba jita atapidap'eda, peepijida parápa. 53Parápata Ak'óre 
Úraa iru p'anapata angeleerá k'aurepa. Mamida at'ári ooda-e p'anida aji, 
magi üraa jara bik'a. 
Esteban peedap'edaa 
54 Mága úridak'ári, t'ári k'achiapa Esteban peet'aa k'inia p'aneejida. 
55 Mamíida Ak'óre Jaure ichi ome bada pera, it'aa ak'iji máik'aapa unuji 
Ak'õre k'ira wáree máik'aapa Ak'óre juaraare Jesús baini bi. 56Mápai 
magaji: 
—Ak'idapáde aji. Mia unu bi paja ewa níbi máik'aapa unu bi Eperá 
Ak'õre Truadepema Ak'óre Waibia juaraare. 
57 Mamída áchi k'iiri t'ap'ak'oodachida máik'aapa golpe biadap'eda, 
jómaweda iru iri wájida. 58 Jerusalén p'uurudeepa uchia atadap'eda, 
máupa bat'amaa p'aneejida iru peet'aadait'ee. Auk'a k'aripajida Esteban 

imiateedap'edaarápa. Achi iripema p'aru jipatap'edaa ata bijida eperá 
Saulo apatap'edaa biiri ik'aawa irua ak'imerá, áchia máu bat'aruta misa. 
59Máupa bat'amaa p'anide Esteban it'aa t'iji: 
—Tachi Waibia Jesús, mi jaure pichimaa atéeji. 

60T'čepai bedabaiji máik'aapa golpe it'aa t'iji: 

—Tachi Waibia, áchi chupiria k'awáaji, mi nágá k'achia oo p'ani mida. 

Maga jarap'eda, piuji. 

Saulopa ijáapataará miapiit'ee jirida 
8 1-2 Esteban peedak'ári, Saulo mama baji ak'iit'ee, ichi judiorá 
poroorá eere bada pera. Esteban piup'eda, úk'uru Tachi Ak'orede 
ijáapataarápa iajida; ichiaba audú jéejida iru-it'ee. 

Ma ewatedeepa Jerusalende Cristode ijaadak'aa beerápa irude ijáapataará 
jirijida peedait'ee. Mapa jomaweda miruk'oodachida Judea eujádee máik'aapa 
Samaria eujádee. Cristopa jiritteradaará aupai miruda-e paji. 3Maga jiri 
p'ani misa, Saulopa Cristode ijáapataará auk'a jiripachi. Te chaa t'iu wápachi 
weraara imik'iraará ome jita p'eit'ee. Maap'eda carcelde t'ipik'oopachi. 


Samariade jarateedap'edaa Cristopa ooda eperáará k'aripaittee 
J p p p p 


4Saulopa mága oo baji mida, chi Jerusalendeepa mirudap'edaarápa 
jaratee wápachida Cristopa ooda eperáará k'aripait'ee áchi wárutamaa. 
5Felipe wáji Samaria eujádee máik'aapa Cristopa ooda jarateepachi. 
SArii p'anadap'edaarápa mága úridak'ári máik'aapa unudak'ári irua 
ooda eperáarápa p'oyaa oodak'aa áchi juadoopa, waapiara k'awa k'inia 
p'anajida. 7 Mama Felipepa uchiapik'oopachi netuaraará merátia bee 
eperáará chok'ara k'ap'iadeepa. Magi netuaraará ara k'ap'tadeepa bia 
uchia wápachida. Ma awara Felipepa jipak'oopachi eperáará chok'ara 
chiwa beerá máik'aapa p'oyaa áchi biiripa pia nipadak'aará. 8Maperá ma 
p'uurudepemaará o-ía p'anapachida. 

9Mamida mama bapachi eperá tijarapatap'edaa Simón. Mágipa petau 
tau k'awaa baji máik'aapa ma eujádepemaara k'üra p'e iru bapachi ichia 
oo bi k'aurepa. Mapa áchi t'áide eperá waibiak'a bapachi. 10Waibiara 
beerá, ek'ariara beerápa paara iru pedee úri k'inia p'anapachida 
máik'aapa mágapachida: 

—Tachi Ak'órépata irumaa nága oopi bi. 

lllrua jararu ijáapachida, ichi petau taupa k'ürap'e iru bada pera. 
Taaráji ma k'apite bi. 12Mama bide Felipepa jarateeji: Jesucristo Tachi 
Ak'orepa péida máik'aapa iru k'aurepa Tachi Ak'órepa eperáará p'ek'au 
K'achia wépapik'oopari. Maga ijáadak'ári, mapema imik'Traará máik'aapa 
máik'aapa nipaji Felipe ome. Unuk'ári Felipepa ne-inaa oo bi eperáarápa 
p'oyaa oodak'aa áchi juadoopa, ichia k'awa-e bapachi saga k'isiai. 

14Cristopa jiritteradaará Jerusalende p'anadap'edaarápa úridak'ári 
Samaria pidaarápa ijáaruta Ak'órepa ooda Cristo piuda k'aurepa, mamaa 
péijida Pedro Juan ome. 15Arii panadak'ári, itaa t'ida Samaria pidaará 
Cristode ijáapataará pari, Tachi Ak'óre Jaure ara ome ba chemera, 16waide 
Ak'õre Jaure ara k'ap'iade ba che-e bada pera. Jip'la poro choopijida Tachi 
Waibia Jesús t'ide, ak'ipidaittee irude ijáadap'edaa. 17 Mápai Pedropa 
máik'aapa Juanpa jua bidak'ári ara īri, mágá Ak'ore Jaure ba cheji ara ome. 
18Simonpa unuk'ári Ak'ore Jaure che bi Cristopa jiritteradaarápa 
jua birutade eperáara iri, p'arat'a teeit'ee paji, ichia auk'a mága ooit'ee. 
19 Mãgaji: 

—Mimaa k'awaapidapáde aji, ichiaba mia jua bik'ári eperá iri, Ak'õre 
Jaure iru ome ba chemerá. 

20Mápai Pedropa p'anauji: 

— ¡Pichi p'arat'a ome atua baibeepáde aji, k'isia bairá neto atai Tachi 
Ak'órepa oopipari ichi jiritteradaarámaa! 21 Pia na mimia p'oyaa oo-e, 
Ak'õre k'irapite k'ira jip'a k'ísia-e bairá. 22Mágá k'isia amáaji máik'aapa 
Tachi Ak'óremaa chupiria iidíji. Mága oorura, Tachi Ak'órepa perdonaaipi 
pia K'achia oo K'inia bi. 23Mia mága jara bi k'awa bairá pi t'áride tai ome 
k'irau bi, waibiara paruta pera pi k'áyaara nápemaará k'Trapite. Wáara pi 
at'ári plek'au k'achia jua ek'ari bi. 

24Mápai Simonpa p'anauji: 
—Parápa Ak'óremaa chupiria iididapáde aji mi pari, mi baainaamerá 
parápa mimaa jaradap'edaade. 

25Maap'eda Pedropa Juan ome ma p'uurudepemaarámaa jarajida achia 
unudap'edaa Jesús ome nipadak'ári. Ichiaba Tachi Ak'órepa jara péida 
jarateejida. Ma t'éepai chejida Jerusalendee. Mamida ode Samariade 
pluuru bee chaa jaratee che wápachida Tachi Ak'órepa pedee pia jara 
péida Cristode. 


Felipe Etiopía eujidepema poro ome unuda 
26Ma t'éepai, Tachi Ak'órepa ichi ángel péiji Felipemaa jaramerá: 
—Wáji barree, Jerusalendeepa chonaaráwedapema Gaza p'uurudee 
wápari ode. Mágí o wáyaapari eujá pania wee bide. 

27 Mápai Felipe waji máik'aapa ode unuji eperá Etiopía eujádepema. 
Mágí Etiopiadepemaará poro waibiara paji. Achi reina p'arat'a jiapari paji. 
Ichi wa baji Jerusalendee Tachi Ak'óremaa itaa tíde. 28Mata waya che 
waji ichi eujádee. Su-ak'i baji ichi caballopa jidiupata carrode máik'aapa 
lee waji chonaaráwedapema Ak'óre pedee jarapari Isaíapa p'áda. 

29Mágá wáde, Ak'ore Jaurepa mágaji Felipemaa: 

—Wáji já carro Kaita. 

30 Felipe ma carro ik'aawa pak'ári, úriji Etiopiadepemapa Isaíapa p'áda 

leemaa bi. Mápai iidiji: 


El Nuevo Testamento en Epena de Colombia, 2da ed. ©2010, Liga Bíblica Internacional 


287 Hechos 8, 9 


—¿K'awa bik'á aji, k'áata jara k'inia bi pia leemaa bi? 
31Etiopiadepemapa p'anauji: 
— ¿Saga mia k'awaayama aji, apidaapa mimaa jarateeda—eeta? 

Mapai Felipemaa chupiria iidiji bataumerá máik'aapa ichi ik'aawa su- 
ak'i beemerá. 32Isaíapa p'adadepema ichia leemaa badade nága p'á baji: 

“Tru ateejida oveja ateepatak'a chi peepatamaa. Ara oveja k'iup'ee 

baparik'a chi k'ara tiimaa p'anadak'ári, mága pik'a iru k'iup'ee baji. 
33Iru k'ira nejasiapijida máik'aapa maarepida chupiria k'awada-e 
paji. Achi audú t'ári k'achia-idaa p'anadap'edaa pera, pee 
atapéijida. Maperá irudeepa warra apida uchiada-e paji. Mágá iru 
peedak'ári, uchiapijida na p'ek'au eujádeepa. (Is 53.7-8) 

34Mápai Etiopiadepemapa Felipemaa iidiji: 

—Mi chupiria k'awáaji. ¿K'aideta pedeemaa bima aji, na Ak'óre pedee 

jaraparipa; ichide wa awaraa eperáde? 
35 Mápai Felipepa ma Etiopiadepemamaa mágaji: 
—Pia leemaa bi Tachi Ak'ore Warrade; Jesús p'asada. 

Maápai Felipepa jarateemaa beeji jóma Jesupa ooda eperáará 
k'aripait'ee. 36Maap'eda waawipai ode wáyaadak'ári pania paraamái, magi 
eperápa mágaji: 

—Nama pania paraa. ¿Sáap'eda mi poro choo-ema? aji. 

37 [Felipepa p'anauji: 

—Pia wáara Jesucristode ijáa bi pirá, pia bida aji. 

Ma eperápa mágaji: 

—Mia ijáa bida aji, Jesucristo Tachi Ak'óre Warra.] 

38 Ma carro t'ibaipip'eda, áchi omee weda irabaijida máik'aapa wájida 
pania paraamaa. Mama Felipepa poro chooji. 32Paniadeepa uchiadak'ári, 
Felipe wépadachi Tachi Ak'óre Jaurepa ateeda perá. Ma Etiopiadepemapa 
waa unu-e paji. Mamida ichi o-ía waji ichi eujádee. 40Máimisa Ak'Ore 
Jaurepa Felipe uchiapiji Azoto p'uurude. Mamáik'aapa p'uuru bee chaa 
Cristopa ooda eperáará k'aripaitlee jaratee wápachi Cesarea puurude 
panarumaa. 


Saulopa Cristode ijáada 
(Hch 22.6-16; 26.12-18) 


9 1Felipepa mága oo bi misa, Saulopa Cristode ijáapataará 
peek'ooit'eeda apachi. Mapa waji judiorá p'aareerá poro waibiamaa 
2maik'aapa iidiji k'arta p'á teedamerá. K'isia iru baji wáit'tee Damasco 
p'uurudee Tachi Ak'óre Ode P'aniiráda apata jiride, imik'Iraará wéraará 
ome, mágiirá jita p'e ateeittee Jerusalendee. Ma k'art'a p'ádap'edaade 
jaraji Saulopa oo K'inia bi, judiorá poroorápa Tachi Ak'úre Úraa 
jarateepata te bee chaa k'awaadamerá máik'aapa k'aripadamerá. 3Ma 
Kart'a p'ádap'edaa atap'eda, Saulo waji. Damasco k'ait'a pa wãk'ãri, 

it'ariipa ichi iri {daa jera t'iudachi. 4Mãga unuk'ari, Saulo eujáde baainaji. 
Maap'eda pedee üriji: 

—Saulo, Saulo ¿sáap'eda michideerá jiri nima? aji. 

5Saulopa iidiji: 

—¿Pi, k'aima? aji. 

Chi pedee badapa p'anauji: 

—Mi Jesupi, pia jiri ni eperáará poro waibia. 6P'irabáiji máik'aapa waji 
pluurudee. Mama jaradai pia k'iata ooit'ee. 

7 Saulo ome wa nipadap'edaará pedee wee ak'iní p'aneejida p'era jónipa, 
árapa pedee úridap'edaa pera. Mamida unuda-e paji k'aipata pedee bi. 
8 Ma t'éepai Saulo p'irabaidachi. Mamída tau éek'ári, maarepida unuk'aa 
paji. Mágá juade jitadap'eda, ateejida Damascodee. 9 K'áàima pee mama 
baji tau p'áriu; maarepida ne-inaa to-ee máik'aapa nek'o-ee. 

10 Ma puurude bapachi eperá Cristode ijáapari, tijarapatapedaa Ananías. Saulo 
mága bi misa, Ak'õrepa k'áimok'araa pika bide Ananías tijaraji. Ichia panauji: 

—Tachi Waibia, mi nama bida aji. 

11 Ak'orepa mágaji: 

—Wiji calle t'ijarapata Derechamaa máik'aapa Judas tede iidiji Tarso 
pida, tijarapata Saulo. Mágipa mimaa it'aa timaa bida aji. 12Mágimaa 
k'áimok'araa pik'a bide mia unupijida aji, eperá tijarapata Ananías wáru 
irumaa máik'aapa jua biru iru Tri, waya pia unumera. 

13Mága úrik'ári, Ananiapa mágaji: 

—Tachi Waibia, mia üridooda aji, já eperápa pide ijiapataará miapida 
Jerusalende. 14frá nama che bi p'aareerá poroorápa k'aripa k'inia 
p'anadairá. Maperá péijidada aji, pide ijiapataará jita p'e atade. 

15Mamida Ak'órepa p'anauji: 

—Wapade aji, mia iru jiriterada pera mi úraa jarateenamerá awaraa 
eujádepemaarámaa máik'aapa áchi reyrámaa, ichiaba Israel pidaarámaa. 
16Mia irumaa k'awapiit'eeda aji, ságapi iru mia iru p'lanapataadait'ee, mia 
ooda jaratee k'inia bi k'aurepa. 

17 Maap'eda Ananías waji Saulo badamaa. Teeda panap'eda, jua biji iru 
iri máik'aapa mágaji: 

—K'óp'áyo Saulo, pia unuda ode che wák'ári, Tachi Waibia Jesupata mi 
péijida aji, pia waya unumerá máik'aapa Tachi Ak'óre Jaure ome beemerá. 
18 Aramata Saulo taudeepa chiko escamak'a baaijida mãik'aapa waya pia unu 
beeji. Maapleda poro choopiji Ananiamaa. 19T'ëepai nek'oji waya juatau paraaitee. 

Ewari chok'ara—ee beeji Damascodepemaará Cristode ijáapataará ome. 


Saulopa Damasco p'uurude jarateeda 


20Saulopa jarateenapachi Ak'óre Úraa jarateepata tede. Jarapachi 
Jesuta Tachi Ak'ore Warra. 21 Mága úridak'ári, jóomaarápa ak'itrua para 
beepachi máik'aapa mágapachida: 

—¿Nagí paji-ek'á ajida, Jerusalende jiri nipapata peeit'ee jõmaweda 
Jesude ijáapataará? ¿Ichiaba nama cheji-ek'á ajida, ijiapataará jita p'e 
ateede p'aareerá poroorámaa? 

22Mága jarapachida mida, Saulopa ewari chaa waapiara jarateepachi 
Jesuta Tachi Ak'órepa péida eperáará k'aripamerá. Mapa judiorá 
Damascode p'anapatap'edaarápa k'awadak'aa paji k'áata kTsiadai. 


Saulo judiorá juadeepa uchiada 


23 Ma t'éepai taará pak'ári, judiorápa pedeeteejida Saulo peet'aadait'ee. 
24 Mamida ichia k'awaa ataji. Ástaawa máik'aapa p'árik'ua p'uuru 
tíupata chaa ot'ewa p'anapachida uchiak'ári jita atadaittee. 25 Mamida 
ijáapataarápa k'oraa choma bide t'i atajida máik'aapa chi p'uuru ik'aawa 
tiak'au jera bi friipa irabai péijida. Mágá mirudachi. 


Saulo Jerusalende 


26Mamaáik'aapa Saulo Jerusalendee waji. Mama ijáapataará ome 
k'op'ayo meraa k'inia baji. Mamida jomaarápa iru waawee p'anapachida. 
Ijáadak'aa paji wáara irua Cristode ija bi. 27 Awaraa ijáapataará mága 
p'anajida mida, Bernabepa ateeji Cristopa jiritteradaarámaa. Nepiriji 
Saulopa Tachi Waibia unuda Damasco ode máik'aapa Jesupa irumaa 
pedeeda. Maap'eda nepiriji Saulo Damascode bak'ári, waawee-ee 
jarateemaa bada Jesupa ooda. 28Mágá Saulo beeji Jerusalende máik'aapa 
nipapachi Cristode ijáapataará ome. Mama bide Cristopa ooda waawee— 
ee jarateepachi judiorámaa. 29Ichiaba aupedeepachi judiorá griego 
pedee pedeepataará ome. Mapa árapa iru peet'aa k'inia p'anapachida. 
30Cristode ijáapataarápa mága k'awaadak'ári, ateejida Cesarea p'uurudee. 
Mamáik'aapa péijida Tarso p'uurudee. 

31 Maapai ijáapataará Judeadepemaara, Galileadepemaará máik'aapa 
Samariadepemaará k'íiwee p'anapachida. Ak'óre Jaurepa áchi 
k'aripapachi pera, waapiara oo k'awaa wápachida Tachi Ak'órepa oopi 
k'inia bi máik'aapa chok'araara iwa wápachida. 


Pedropa eperá t'íijarapatap'edaa Eneas jipada 


32Maapai Pedropa Cristode ijáiapataarámaa p'asia nipak'ári, panaji 
Lida puurude. 33Mama ununaji eperá t'ijarapatap'edaa Eneas. Magi 
ocho años iru baji chiwa bi. 34Ma eperá unuk'ári, Pedropa irumaa 
mágaji: 

—Eneas, Jesucristopa pi jiparupi. P'irabaipáde aji, máik'aapa pichi p'aru 
bedáji. 

Aramata Eneas p'irabaidachi. 35Chok'ara Lida pruurude 
p'anapatap'edaarápa máik'aapa Sarón eujáde p'anapatap'edaarápa Eneas 

Dorcas piup'eda, chok'ai p'irabaida 


36Maapai Jope p'uurude baji wéra Cristode ijaapari, t'ijarapachida 
Tabita; griego pedeede Dorcas” apata. Magi wérapa awaraará k'aripapachi 
máik'aapa chupiria beerámaa ne-inaa teepachi. 37 Ma wēra k'ayaadachi 
máik'aapa jai-idaaji. Judiorápa oopatap'edaak'a iru k'ap'ia k'uittaadap'eda, 
te itipema pisode binajida. 38 Maapai Pedro Lida p'uurude baji. Lida 
Jope pluuru k'ait'a bada pera, ijáapataarápa eperáará omé péijida irumaa. 
Maáganajida: 

—Isapai chepáde ajida, Jopedee. 

39 Pedro waji áchi ome máik'aapa panadak'ári, ateejida piuda bimaa. 
Jómaweda p'étráará jee para baji iru ik'aawa máik'aapa Pedromaa 
ak'ipijida Dorcapa p'aru k'aatida chok'ai bak'ári. 40Pedropa jómaweda 
taawaa uchiapik'ooji. Mápai bedabaip'eda, it'aa t'ji. Téepai jai-idaa 
badamaa ak'iji máik'aapa mágaji: 

— ¡Tabita, p'irabáiji! 

Iru tau éeji máik'aapa Pedro unuk'ári, su-ak'i beeji. 41 Pedropa 
juadeepa p'irabai ataji máik'aapa t'i p'eji chi p'étráará máik'aapa awaraa 
ijáapataará, áchimaa ak'ipiittee chok'ai bi. 4%Jopedepemaarápa mága 


beeji ma p'uurude, ne—e p'oopari t'ijarapatap'edaa Simón tede. 


Corneliopa Pedro ti péida 


10 1Pedro Jope p'uurude bi misa, Cesarea p'uurude baji eperá 

tijarapatap'edaa Cornelio. Magi Romadepema soldaorá 
batallondepema poro paji. Ma batallón tíjarapachida Italiadepema. 2Mágí 
eperá t'ári pia bapachi. Ichi tedepemaará ome Tachi Ak'õrede ijáapachida. 
Ichiaba p'arat'a teepachi judiorá k'aripaittee máik'aapa Tachi Ak'óremaa 
it'aa tipachi. 

3Ewari aba a las tres, k'4imok'araa pik'a bide taawapemak'a unuji 

itaripema ángel ichimái tíuru máik'aapa jararu: 

— ¡Cornelio! 

4Corneliopa waaweede mágí ángel k'ira ak'i níbeep'eda, ¡idiji: 
—¿K'áata k'inia bima? aji. 
P'anauji: 

—Tachi Ak'órepa úrijida aji, pia it'aa iidida máik'aapa unu bi pia plaratia 
teepari chupiria beerámaa. Pia pia oo bi iru k'irapite. 5Eperá péiji Jope 
p'uurudee aneemerá Simón Pedro apata. 6Irua pimaa Ak'ore net'aa 
jarateeit'ee. Awaraa Simón, ne—e p'oopari tede bi. Magi p'usa ide baparida 
aji. 





*9.36 Ma ti jara k'inia bi: “Bigi”. 

7Ma ángel ichi ome pedeemaa bada wak'ari, Corneliopa t'i pëiji ichi 
mimiapataará omé máik'aapa Romadepema soldao aba Ak'orede ijáa 
bada. 8Ichia k'áimok'araa pik'a bide unuda nepirip'eda, áchi péiji Jopedee. 

9Ai norema imat'ipa áchi Jope puuru k'ait'a wárutade, Pedro waji 
terrazade it'aa t'íde. 10Mama bide jarrapisia níbeeji. Nejoomaa p'ani misa, 
ichia k'áimok'araa pik'a bide 11 unuji paja ewadaru. Madeepa it'ariipa 
che waji lienzok'a bi. Ma k' chaa jf beeji. 12Mágí p'arude ne-animalaará 
k'ira tádoo p'anajida: biiripa níuteepata, bipa niuteepata máik'aapa 
wáabaipata. 13Pedropa mága ak'i bide pedee úriji: 

—Pedro, p'irabáiji. Péeji máik'aapa k'opáde aji. 

14Pedropa p'anauji: 

—Tachi Waibia, k'o-eda aji, michi t'oru weda waide k'ok'aa pera jágee 
ne—animalaaraá, pia k'oik'araa bida ada. 

15Waya pedee úriji: 

—Ak'orepa k'oipia papida k'oik'araa bida anaapáde aji. 

16 Jarada Opee mága jarap'eda, mágí lienzok'a bi waya it'aa waji. 
17Pedropa k'sia beeji k'áata jara k'inia baji ichia unuda magi k'áimok'araa 
pik'a badade. Mága nide Simón te iidi wádapa Cornelio mimiapataará 
pachejida te tiupata t'aide. 18Arii panadak'ári, ¡iidijida: 

—¿Nama bik'á ajida, eperá t'ijarapata Simón Pedro? 

19 At'ári Pedro k'isiamaa bide ichi k'iimok'araa pik'a badade, Ak'óre 
Jaurepa mágaji irumaa: 

—Eperá ópeerápa pi jiri nidada aji. 20P'irabáiji máik'aapa irabáiji. Wáji 
ara ome k'isia-ee, miata ara péida pera. 

21 Pedro irabaip'eda, mágaji ma eperáarámaa: 

—Mida aji, parápa jiri p'ani. ¿K'áata oo che p'anima? aji. 

22P'anaujida: 

—Tai chejida Cornelio, Romadepema soldaorá poropa péida perá. Iru 
Tachi Ak'orede ijáapari máik'aapa t'ári pia bapari. Mapa jóomaweda 
Cesareadepema judiorápa iru k'inia iru p'anapata. Ht'aripema angelpa 
jaraji irumaa tai péimerá pi atade, pi iru temaa wámerá jarateede. 

23 Mápai Pedropa teeda tíupip'eda, nek'opiji máik'aapa p'aru teeji 
k'áidamerá. Ai norema, Pedro waji áchi ome. Jopedepema ijáapataará 
ŭk'uruurãpa iru k'op'ayanajida. 

24 Ai norema panajida Cesareade, Corneliopa nimaa badamái, ichi te 
pidaará ome máik'aapa ichia tí péida k'Op'iyoorá k'iniará ome. 25Pedro 
ai temaa panak'ári, Cornelio taawaa cheji máik'aapa Pedro k'irapite 
bedabaidachi, irumaa it'aa tíitee. 26Mamida Pedropa p'irabaipiji, 
máik'aapa mágaji: 

—Mi jida pik'a, eperá jip'aada aji. 

27Maap'eda pedee wádapa teeda tíujida eperáará see nibadamai. 

28 Mápai Pedropa mágaji: 

—Parápa k'awa p'anida aji, tai judiorá tíudaik'araa bi judio-eerá tede 
máik'aapa k'óp'áyo meraadaik'araa bi pará ome. Mamida Tachi Ak'0repa 
mimaa k'awapijida aji, jómaará ome k'óp'áyo meraaipia bi. 22Maperá jararutata 
mi cheji, K'isia—ee. frá k'awa k'inia bida aji, ¿k'áare—it'eeta mi ti péiji? 

30Corneliopa p'anauji: 

—K'áima k'imari paruda aji, na horak'a k'ewara, mi itaa tímaa bi misa, eperá 
p'aru uchiterree ji bi mi k'irapite baini ba cheji. 31 Jaraji ma eperápa: “Cornelio, 
Ak'õrepa úrijida aji, pia ittaa iidida máikaapa unu bida aji, pia parat'a teepari 
chupiria beerámaa. Pia pia oo bi iru k'irapite. 32Eperá péipáde aji, Jope 
p'uurudee eperá tíijarapata Simón Pedro atade. Iru baparida aji, awaraa Simón 
ne-e ploopari tede p'usa ide.” 33 Maperá mia isapai péiji pi jiride máik'aapa pi 
tári pia bairá, cheji. frá nama jómaweda p'ani misa Ak'óre k'irapite, taipa úri 
k'inia p'anida aji, jõma Tachi Ak'Orepa pimaa jarapiru. 


Pedropa Cornelio tede jarada 


34Mápai Pedro pedeemaa beeji: 

—Ará wáara mia k'awaaruda aji, Tachi Ak'órepa mi auk'aará apemaará 
k'áyaara pipiara ak'i-e bi. 35Awaraa eujádepemaara jida k'inia iru bapari 
ichide ijáadak'ári máik'aapa ne—inaa pia oodak'ári. 36Tachi Ak'õrepa k'awapiji 
Israeldeepa uchiadapledaarámaa ichia áchi k'ãiwee p'anapiitee Jesucristo 
K'aurepa, iru jómaará Waibia pera. 37Parápa pia k'awa p'ani Tachi Ak'órepa 
ooda Galilea eujáde máik'aapa Judea eujáde, Juanpa poro chooipia bida a 
nipada téepai. 38Ichiaba k'awa p'ani Tachi Ak'órepa Jesús Nazaretdepema 
péida ichia oopi bik'a oomera, ichi Jaurepa k'aripap'leda. Magi Jesupa ne-inaa 
eperáarápa ployaa oodak'aa áchi juadoopa oo nipaji máik'aapa jipapachi 
eperáará netuara merátia beerá. Maga oopachi Tachi Ak'õre iru ome bada pera. 
39 Tai iru ome nipapatapedaarápa unujida jóomaweda irua ooda Judea eujáde 
máik'aapa Jerusalén puurude. Ichiaba p'anajida iru kurusode peedak'ári. 
40Mamida Tachi Ak'õrepa iru chok'ai p'irabai ataji k'áima Opeemaa, maap'eda 
taimaa unupiji. 1 Judiorá jomaarámaa unupi-e paji. Jip'la taimaapaita 
unupiji, Tachi Ak'órepa ai naaweda tai jiriterada pera iru unudamera. 

Chok'ai pirabaida téepai iru tai ome nek'oji ak'ipiit'ee wáara chok'ai bi. 

42 Ai téepai irua tai péiji judiorámaa jaranadamerá taipa unudap'edaa 
máik'aapa jarateenadamerá iruta Tachi Ak'0repa bida jómaará Waibia. Ak'ore 
ewari waibia ewate chok'ai p'aniirápa oopata máik'aapa piudapledaarápa 
oopatap'eedaa ak'iittee. 48Jómaweda Ak'õre pedee jarapataarápa irua ooit'ee 
bada k'awa panajida máik'aapa jarapachida Tachi Ak'órepa iru kaurepa 
weépapipariit'ee irude ijáarutaarápa p'lek'au k'achia oopata. 


Tachi Ak'óre Jaure judio-eerámaa cheda 


44 At'ári Pedro pedeemaa bide, Ak'õre Jaure cheji chi fírimaa 
p'anadap'edaarámaa. 45 Judiorá ijiapataará Pedro ome chedap'edaará 

ak'itrua para beeji, Tachi Ak'õrepa ichi Jaure ba chepida pera judio-eerá 
k'ap'iade. 46 Üripachida pedee para bi áchia k'awada-e p'ani pedeede 
máik'aapa Ak'óremaa it'aa iidi para bi. 47 Mápai Pedropa mágaji: 

—Tachi Ak'órepa na eperáarámaa ichi Jaure péiru taimaa péidak'a. 
Maga bita, ¿k'aipa poro choonaapáde adayama? aji. 

48 Mápai Pedropa jaraji Jesucristo tide poro choopidamerá. Maap'eda 
Corneliopa chupiria iidiji Pedromaa áchi ome taará beemerá. 


Pedropa nepirida ijáapataará Jerusalende p'anadap'edaarámaa 


1 1 1 Cristopa jiriteradaará máik'aapa apemaará ijáapataará Judea 
eujáde p'aniirápa úrijida judio-eerápa Tachi Ak'õrepa jara péida 
üridap'eda, ichiaba Cristode ijáadap'edaa. 2Mapa Pedro waya chek'ári 
Jerusalendee, ük'uru judiorá Cristode ijáa p'anadap'edaará k'irau p'anajida 
irua ooda k'aurepa judio-eerá t'áide. 3Tidijida: 
—¿Sáap'eda judio-eerá ak'inajima? ajida. ¿Sáap'eda ara ome nek'ojima? 
ajida. 

4Mápai Pedropa nepirimaa beeji jóomaweda Tachi Ak'õrepa ichimaa 
K'awapida: 

5—Mi bajida aji, Jope p'uurude. Ht'aa t'ímaa bide k'áimok'araa pik'a 
bide unuji lienzok'a bi ittariipa mimaa che wa. Ma k'f chaa jf beeji. 6 Pi— 
ia ak'iji kawaait'ee k'áata edajáde paraaji. Unuji ne-animalaará k'ira 
t'ádoo, biiripa niuteepata, k'achia beepata, bipa niuteepata máik'aapa 
wáabaipata. 7 Maap'eda pedee úriji: “Pedro, p'irabáiji. Peep'eda, k'óji.” 

8 Mápai mia p'anauji: “Waide jágee ne-animalaará pia k'oik'araa bida 
adadepema k'ok'aada” aji. 

2'Mápai it'ariipa waya pedeeji: “Ak'órepa k'oipia papida k'oik'araa bida 
anáaji.” 10Jarada Opee mága jaraji. Maap'eda ma lienzok'a bi waya it'aa 
jidiu ataji. 11 Aramata eperáará õpee péidap'edaa Cesareadeepa mi jiri 
chejida mi te badamái. 12Tachi Ak'óre Jaurepa mimaa jaraji wámerá ara 
ome, k'isia-ee. Na k'0p'áyoorá seis wájida ichiaba mi ome. Jómaweda 
tíujida ma eperá ichi mimiapataará péi bada temái. 13 Ma eperápa taimaa 
nepiriji ichia ángel unuda máik'aapa ma angelpa jarada: “Eperá péipáde 
aji, Jope puurudee eperá t'íjarapata Simón Pedro atanadamera. 1*Irua 
jarayada aji, saga Ak'órepa pi o k'achiadeepa k'aripa atai pichi te pidaará 
ome.” 

15'Mi pachep'eda, pedeemaa beek'ári, Ak'óre Jaure áramaa cheji, 
naaweda tachi judiorámaa chedak'a. 16 Maga pak'ári, mia k'irápaji Tachi 
Waibiapa jarada: “Wáara Juan Bautistapa poro choopachi paniapa. 
Mamida Tachi Ak'órepa ichi Jaure ba chepiit'ee pará k'ap'iade.” 17 Maga 
mia k'awaaji Tachi Ak'orepa ichi Jaure ba chepi k'inia bi ara ome tachi 
ome ba chepidak'a, auk'a ijáapata pera Tachi Waibia Jesucristode. Mága 
bita ¿sága mia Tachi Ak'órepa ooda k'achia bida ayama? aji. 

18 Jerusalendepema ijáapataarápa mága úridak'ári, k'iup'ee para beeji. 
Maap'eda it'aa tíjida Tachi Ak'óremaa. Mágajida: 

—iMágara Tachi Ak'õrepa ichi Jaure judio-eerá k'ap'iade ichiaba 
ba chepiit'ee, k'achia oodaamaa p'aneedak'ári máik'aapa Jesucristode 
ijiadak'ári! ¡Mágá ichita iru ome chok'ai p'anapataadait'ee! 


Ijáapataará Antioquía p'uurude chip'epatap'edaa 


19Esteban piuda t'éepai, Jesucristode ijáapataará jirimaa p'anadak'ári 
peedait'ee, úk'uru miruk'oodachida Fenicia eujádee, Chipre isladee 
máik'aapa Antioquía p'uurudee. Achi wádapledaa chaa Cristopa ooda 
eperáará k'aripaitlee jarateepachida judiorámaa aupai. 20 Mamida 
Cristode ijáapataarápa Chipredepemaará máik'aapa Cirene 
puurudepemaará chedap'eda Antioquía p'uurude, Jesupa ooda eperáará 
k'aripait'ee jarateepachida judio-eerámaa. 21 Tachi Ak'órepa ara k'aripaji. 
Mapa judio-eerá chok'ara Jesucristode ijáa p'aneejida. 

22ljáapataará Jerusalendepemaarápa mága úridak'ári, Bernabé péijida 
Antioquiadee. 23Panak'ári, Bernabepa unuji Tachi Ak'órepa ara k'aripada. 
Mapa o-iadachi. Úraaji t'áripa Cristode ijjadamerá máik'aapa irua oopi 
bik'a oodamerá. 24Bernabé eperá t'ári pia bapachi. Cristode pia ijáapachi 
máik'aapa oopachi Tachi Ak'óre Jaurepa oopi bik'a. Maperá eperáará 

25 Ma t'éepai Bernabé waji Tarso p'uurudee Saulo jiride. 26 Unu 
atak'ári, ateeji Antioquiadee. Mama p'aneejida año aba ijáapataará ome 
jarateemaa Cristopa ooda eperaara k'aripait'ee. Eperáará chok'araarápa 
achia jarateeda úripachida. Antioquía p'uurude naapiara Cristode 
ijáapataará tí bijida Cristodeerá. * 

27 Maapai Ak'óre pedee jarapataará ük'uru wájida Jerusalendeepa 
Antioquiadee. 28 Mama p'anide máirádepema aba tijarapatap'edaa Agabo, 
ijiapataará k'Trapite baini beep'eda, Tachi Ak'óre Jaurepa jarapiji jarra 
oodait'ee jomaweda Roma jua ek'ari p'aniirá eujáde. Wáara, ai t'éepai 
mágipa jaradak'a p'asaji César Claudio Romadepema reyrá poro waibia 
bak'ári. 22 Antioquiadepema Cristode ijáapataarápa mága úridak'ári, 
pedeeteejida Judeadepema ijáapataará k'aripadait'ee, achia p'arat'a 
teedai pitapai. 30Mágí p'arat'a p'edap'eda, Judeadepema ijáapataará 
ak'ipataarámaa tee péijida Bernabé ome máik'aapa Saulo ome. 


Santiago peedap'edaa máik'aapa Pedro carcelde t'i níbidap'edaa 


1 ») 1Bernabé Saulo ome Antioquía p'uurude at'ári p'ani misa, Rey 
Herodepa' Cristode ijáapataará úk'uru jirimaa beeji miapiit'ee. 





*11.26 Cristodeerá jara k'inia bi Cristode ijáapata máik'aapa oopata iru úraade jara bik'a. 
*12.1 Na Herodes tíijarapachida Agripa I. 

2Jaraji Juan ipema, Santiago espadapa peet'aadamerá. 3Herodepa 
k'awaak'ari judiorá oía p'ani ichia oo bi unudap'eda, ichiaba Pedro jita 
atapiji. Maga ooji judiorápa fiesta pan levadura wée k'opata oo p'anide. 
4Pedro jita atadap'eda, Herodepa carcelde t'i níbipiji. Mama Romadepema 
soldaorá dieciséis p'epachida k'imarik'ímarii carcel jtadamerá. Herodepa 
k'isia iru baji Pedro imiateeit'ee eperáará taide Pascua fiesta t'éepai. 
5Mãgá Pedro baji carcelde jiapari paraa. Mamida awaraa Cristode 
ijiapataarápa ewari chaa it'aa t'ípachida iru pari. 


Tachi Ak'órepa Pedro uchiapida carceldeepa 


6 Herodepa Pedro imiateeit'tee pada ewate ai noreweda p'árik'ua, 
Pedro jua cadenapa soldao jua k'iraichaa jíp'eda, k'ái baji áchi esajíak'a. 
Máimisa apemaará soldaorá taawa jtamaa p'anapachida chi tíupatamái. 
7Mága nide Pedromái idaadachi máik'aapa it'aripema ángel baini ba 
cheji. Mágipa Pedro orromái t'óbaiji máik'aapa mágaji: 

—ilsapai p'irabáiji! 

Maga jararuta, cadena baaik'oodachida Pedro juadeepa. 83Mápai ma 
angelpa mágaji: 

—P'aru ji beep'eda, pichi chancla ji béeji. 

Mága ooji Pedropa. Maap'eda mágaji angelpa: 

—Pichi fripema p'aru ji beep'eda, mi ome chéji. 

9Pedro uchiaji iru t'ée, k'awa-ee wáara wa seewa angelpa oo bi. Ichi 
k'isia—it'ee k'áimok'araa pik'a baji. 10 Mamida wáyaajida chi jíapari 
naapema, maap'eda araarepema ichiaba. Carcel puerta hierrodee 
ooda badamái pachedak'ári calle jádee uchiadait'ee, ma puerta ichi itu 
ewadachi. Uchiadap'eda, calle jade wájida máik'aapa ma angelpa ituaba 
atabéiji. 

11 Mápai Pedropa k'awaaji k'áimok'araa—e bi. Mapa mágaji: 

—+Hrá mia k'awa bida aji, wáara Tachi Ak'órepa ichi ángel péiji mi 
K'aripait'ee Herodes juadeepa máik'aapa judiorá poroorá k'achia oodait'ee 
padadeepa. 

12Mága k'awaak'ári, Pedro waji María temaa. Magi Juan nawe paji. Ma 
Juan ichiaba tijarapachida Marcos. Arii ijáapataará chok'ara it'aa tímaa 
p'anajida Pedro pari. 13Ma te tíupata taawaik'a eereepa Pedropa t'iji. 
Mapai te ak'ipari awéra Rode apatap'edaapa ak'i cheji k'awaait'ee k'aita 
mága ni. 14Pedro otau k'awaak'ári, o-¡adachi. O-Tapa puerta ewa-ee, 
edaa p'iradachi jarade Pedro taawa bi. 15Mága úridak'ári, mágajida: 

— ¿Kira k'awa-ee níbik'á? ajida. 

Mamida ichia wáarada ak'ári, áchia mágapachida: 

—Iru-epi, Tachi Ak'õre angelpi; iru ome nipaparida ajida. 

16Máimisa Pedropa taawaik'a eereepa t'ímaa bapachi. Mápai puerta 
ewadap'eda, unudak'ári, p'eradachida. 17 Mamída ichi juapa jaraji kTup'ee 

p'aneedamerá máik'aapa nepiriji saga Tachi Ak'orepa ichi carceldeepa 
uchia atada. Maap'eda mágaji: 

—Nepiride wáti Santiagomaa máik'aapa apemaará Cristode ijáapataarámaa. 

T'éepai Pedro waji awara áyaa. 

18Ewarik'ári, carcelde k'iraupik'a para beeji, k'awada-e pada pera 
sámaa waji Pedro. 19 Herodepa k'awaa atak'ári, jaraji jirinadameraá. 
Mamida p'oyaa unuda-e pada pera, chi soldaorá jia p'anadap'edaarámaa 
iidip'eda, jita p'e atapiji máik'aapa peepik'ooji. Ma t'éepai Herodes uchiaji 
Judeadeepa máik'aapa Cesarea p'uurude banaji. 


Herodes piuda 


20Maapai Herodes k'irau baji Tiro puurudepemaará ome máik'aapa Sidón 
puurudepemaará ome. Mapa áchi wájida iru ome pedeede. Mamída panadakari, 
paajida Herodes mimiapataará poro aba, Blastomaa, irua naapiara chupiria 
iidinamerá áchi pari, chóoda-e paittee. Mága oojida achia ne-inaa kodait'ee 
netonapachida pera Herodes jua ek'ari panadap'eedaará eujáde. 21 Ma eperápa 
iidinak'ári, Herodepa jaraji ichia jararu ewate chedamerá. Ma ewate pakári, ichi 
paru pia ji beep'eda, rey su-ak'i beeparide su—ak'i banaji máik'aapa pedeemaa 
beeji. 22Ichi pedeemaa úridakári, eperáará biuk'a níbeeji máikaapa mágapachida: 

—Nagí eperá nama pedeemaa bi eperá-eda ajida. Ak'õre waibíak'ata 

bida apachida. 

23 Aramata, angelpa Herodes k'ayaapit'aaji, irua itria-e pada pera mága 
jaradak'ári. Mapa mok'it'a k'ida p'uapa piuji. 

24 Maapai ijáapataará chok'araara iwa wápachida. T'imipiara jaratee 
waápachida Tachi Ak'orepa ooda Cristo piuda k'aurepa. 

25Bernabé Saulo ome Jerusalendepema ijáapataarámaa tee chejida ma p'arat'a 
ijáapataarápa teedapedaa Antioquiade. Maapleda waya wájida Antioquiadee. 
Achi ome ateejida Juan. Magi ichiaba tijarapachida Marcos. 


Tachi Ak'óre Jaurepa Bernabé Saulo ome awara bida 


1 3 1 Antioquiadepema Cristode ijáapataará t'áide paraaji Ak'õre 
pedee jarapataará máik'aapa jarateepataará. Magiira paji Bernabé, 

Simón (ichiaba tífjarapata Nerro), Lucio Cirene puurudepema, Menahem 
(auk'a warida Galilea pidaará poro Herodes ome) máik'aapa Saulo. 
2Ewari aba máirá it'aa t'ímaa p'anide nek'oda-ee, Ak'ore Jaurepa mágaji: 

—Awara bidapáde aji, Bernabé máik'aapa Saulo, mia ara jiritterada pera 
oodamerá mimia mia k'isia iru bi áchi-it'ee. 

3Htaa tidap'eda nek'oda-ee, mágiirá iri jua bijida, maap'eda péijida. 


Saulo Bernabé ome Chipre islade 


4Tachi Ak'óre Jaurepa mágá péida pera, Bernabé Saulo ome wájida 
Seleucia pruurudee. Mama barcode bataudap'eda, Chipre isladee wájida. 

5Salamina p'uurude panadak'ári, Tachi Ak'órepa ooda Cristo piuda 
k'aurepa judiorámaa jarateemaa p'aneejida, Tachi Ak'óre Üraa jarateepata 
tede. Ichiaba Juan Marcos mama nipaji áchi ome k'aripait'ee. 

6 Chipre isla jóomaweda biiripa wáyaa wádapa, jaratee wãjida Pafos 
p'uurude panarutamaa. Mama ununajida judío tijarapatap'edaa Barjesús. 
Magipa petau tau k'awaa baji. Seewa-idaa bapachi, ichia Tachi Ak'ore 
pedee jaraparida apachi pera. 7 Magi Romadepema poro Sergio Paulo 
k'op'ayo paji. Sergio Paulo k'isia k'awaa baji. Mapa tí pëiji Bernabé 
máik'aapa Saulo, úri k'inia bada pera achia jarateepata Tachi Ak'9repa 
ooda Cristo piuda k'aurepa. 8 Mamíida achia jarateemaa p'ani misa, mágí 
petau tau k'awaa bipa, (griego pedeede Elimas apatap'edaa) jarapachi 
Romadepema poromaa irua ijianaamerá Aachia jaratee p'ani. 2Mápai 
Saulo, ichiaba Pablo apatap'edaapa, Ak'õre Jaure iru ome bapachi pera, 
magi petau tau k'awaa bi k'ira pia ak'iji máik'aapa mágaji: 

10 —¡Seewa-idaa, netuara warra! ¡K'achia ooyaa bi! ¿Chiara k'üra k'inia 
bi-ek'á seewa jara bipa? ¿Sáap'eda Ak'Orepa jarateepida pia seewada 
aparima? 11 fraweda Ak'úrepa pi k'achia ooit'ee. Pi tau p'áriu baibeeit'ee. 
Taará mágá nipait'eeda aji, ak'õrejīru unu-ee. 

Aramata Elimas tau p'áriudachi máik'aapa pariatua jiri nipapachi ichi 
juadeepa jidibai ateedamerá. 12?Romadepema poropa mága unuk'ári 
máik'aapa achia jaratee p'ani úrik'ári, k'awaaji wáarata pedee p'ani. Mapa 


Pablo Bernabé ome Antioquía p'uurude 


13Pablo máik'aapa ichi ome nipapatap'edaará Pafos p'uurudeepa 
barcode wájida Perge p'uurudee. Magi p'uuru Panfilia eujáde bi. Mama 
p'anide Juan Marcopa áchi atabéiji máik'aapa ápitee wáji Jerusalendee. 
14 Mamíida áchi Pergedeepa wájida Antioquía p'uurudee. Magi puuru 
Pisidia eujáde bi. Mama p'anide tipata ewate t'lujida judiorá Tachi Ak'ore 
Úraa jarateepata tede máik'aapa su-ak'i p'aneejida. 15Mágí tedepema 
judiorá poroorápa Moisepa p'áda máik'aapa Ak'óre pedee jarapataarápa 
p'ádap'edaa pedeedap'eda, jara péijida Pablomaa máik'aapa Bernabemaa: 

—Tachi auk'aará, parapa eperáarámaa pedee pia jara k'inia p'ani pira, 
iraweda jaradapáde aji. 

16Mápai Pablo it'a ak'iní beep'eda máik'aapa juapa jarap'eda kTup'ee 
p'aneedamerá, mágaji: 

—Üríti Israel pidaará máik'aapa pará awaraa eujádepemaará, 
Tachi Ak'Orede ijáa p'aniirá. 17 Tai Israel pidaarápa ijáa p'anida aji, 
chonaaráweda Tachi Ak'õrepa tai chonaará jirit'eraji ichi—it'ee. Achi 
Twapiji Egiptode, at'ári awaraa eujáadepemaarák'a p'anajida mida. Ichi 
juapa áchi mamáik'aapa uchiapiji, ichi jomaará k'iyaara waibiara 
bairá. 18 Ma awara áchi ak'ipachi cuarenta años eujá pania wee bide 

waáyaadak'ári. 19 Canaán eujáde panadak'ari, ichia Canaandepema 
awara—awaraa to pidaará siete k'iniipiji, ara eujá tai judiorá chonaarápa 
atadamerá. 20 Ak'órepa tai judiorá jiritteradak'áriipa magi eujá Canaánde 
atarutamaa cuatrocientos cincuenta años paji. 

"Ma t'čepai Tachi Ak'orepa eperáará charraarák'a biji aba-abaa, áchi 
ak'ipataadamerá, ichi pedee jarapari Samuel áchi poro waibia parumaa. 
21 Mápai achia iidijida Samuelmaa rey bimerá áchi ak'ipari. Mapa Tachi 
Ak'orepa Saúl áchi rey papiji cuarenta años. Magi Quis warra paji, 
Benjamín éreerádepema. 22Ai t'éepai Saúl uchiapip'eda, Tachi Ak'órepa 
Rey David biji iru pari. Mágaji: 

“Mia Jesé warra David unujida aji, mia k'inia bik'a. Ichiaba mia k'awa 
bida aji, irua ooit'ee mia oopi k'inia bik'a.” (1 S 13.14) 

23'Rey David éreerádeepa uchiaji Tachi K'aripapari. Mágí Jesús, Tachi 
Ak'órepa péida Israel pidaará k'aripamerá, ichia naaweda jaradak'a 
ichi pedee jarapataará it'taideepa. 24Mãgí Jesús chei naaweda, Juan 
Bautistapa jarateepachi jóomaweda Israel pidaarámaa áchi p'ek'au k'achia 
oo amaadamerá máik'aapa poro choopidamerá. 25Mápai Juanpa, ichi 
mimia aupa wák'ári, mágaji: 

“Mi pará poro waibia—e, parapa k'isia p'anik'a. Mamida mi t'éepai 
cheit'leeda aji, eperáará poro waibiara bi. Mia iru chancla jida 
éraik'araa bida aji, iru mi k'ayaara waibiara bairá.” (Mr 1.7) 

26”"Michi auk'aará, Abrahamdeepa uchiadap'edaará, ichiaba pará 
judio-eeraá, iŭríti! Tachi Ak'órepa tachi jóomaarámaa jara péi bi saga 
ichia tachi o k'achiadeepa k'aripa ata k'inia bi. 27 Eperáará Jerusalende 
p'anapatap'edaarápa máik'aapa áchi poroorápa k'awada-e p'anajida 
Jesús Tachi Ak'órepa péida eperáará k'aripamerá. Ichiaba k'awadak'aa 
paji Tachi Ak'órepa jara k'inia bada chonaaráwedapema Ak'óre pedee 
jarapataarápa p'idap'edaade, fipata ewari chaa judiorápa magi leepata 
mida Ak'úre Úraa jarateepata tede. Maperá áchiata oojida ma úraade 
jaradap'edaak'a Jesús peepidak'ári. 28Irua maarepida k'achia oo-e 
paji. Mamída achia iru pee K'inia p'anajida. Mapa Pilatomaa iidinajida 
peepit'aamerá. 22 Maap'eda jóma oodap'eda iru ome Tachi Ak'óre Üraa 
p'ádade jara badak'a, awaraarápa kurusodeepa irabai atadap'eda, ianajida. 
30 Mamida Tachi Ak'orepata chok'ai p'irabaipiji. 31 Ai téepai iru ome 
chedap'edaarápa Galileadeepa Jerusalendee unuda chok'ara unupachida, 
máik'aapa irá tai auk'aarámaa achia unudap'edaa jara p'ani. 

32'Mapa taipa parámaa nágí pedee pia jara k'inia p'ani. Tai judiorá 
chonaarámaa Tachi Ak'órepa jaraji 33aba péiittee eperáará k'aripade. 
Mamida ichia mágí péi-e paji tai chonaará chok'ai p'ani weda. Jip'a péiji 
achideepa uchiadap'edaará, tachi frapemaará chok'ai p'anide. Magi péida 
paji ichi Warra Jesús, ichia chok'ai p'irabaipida. K'awa p'ani ichi Warra 
péiji ichi úraa p'ádadepema Salmode jara bairá: 

“Mia idi jómaarámaa jara bi pi mi Warra. (Sal 2.7) 
34'Tachi Ak'órepa jaraji ichi Warra chok'ai p'irabaipiit'ee, waa piu-e 
pait'ee ichi üraa p'ádade jara bik'a: 

“Rey Davidmaa jaradak'a mia ooit'ee, mia wáarata jarapari pera.” (Is 

55.3) 
35Ichiaba jara bi awaraa Salmo p'ádade: 
“Pia mi k'ap'ia beraupi-e pait'ee, mia oopari pera pia mimaa oopi 
bik'a.” (Sal 16.10) 
36"Wáara na eujáde bak'ári, Rey Davidpa ooji Tachi Ak'orepa k'isia iru 
badak'a. Maap'eda jai-idaaji. tajida chi ak'Oreerá ik'aawa máik'aapa ichi 
k'ap'ia beraudachi. 37 Mamida Tachi Ak'órepa Jesús chok'ai p'irabaipida 
K'ap'ia berau—e paji. 38 Maperápi, tachi auk'aará, k'awaadaipia bi Tachi 
Ak'orepa tachia p'ek'au k'achia oopata wépapipari Jesús piuda k'aurepa. 
39 Ma k'aurepa ichide ijáapataará p'ek'au k'achia wee p'ani Tachi Ak'õre 
k'Trapite. Moisepa p'idak'a oodap'edaa k'aurepa p'ek'au k'achia wépak'aa 
paji mida, Tachi Ak'órepa Jesude ijáapataará p'ek'au k'achia wépapipari, 
Jesupa ooda k'aurepa. +0K'irak'aupai p'anadai Tachi Ak'óre pedee 
jarapataarápa p'idap'edaade jara bik'a: 

41 “Uriti pará chi oo iru p'anapataarápa Tachi Ak'órepa jara bi. AKíti 
máik'aapa ak'itrua para bati. Pará at'ári chok'ai p'anide mia ooit'ee 
ne-inaa parapa ijáada-e pai, ai naaweda abaapa parámaa mága 
jararu pijida.” (Hab 1.5) 

42Pablo Bernabé ome judiorá Ak'úre Úraa jarateepata tedeepa 
uchiadak'ári, chi waa k'awa k'inia p'anadap'edaarápa chupiria iidijida 
Tipata ewate pak'ári waya jaratee chedamerá. 43Judiorã máik'aapa judio- 
eerá Tachi Ak'orede ijáapataará uchiadap'eda, chok'ara wájida Pablo 
máik'aapa Bernabé t'ée. Maperá achia ma Ak'orede ijáapatap'edaarámaa 
üraajida k'irápadamerá Tachi Ak'órepa áchi k'aripada Cristo piuda 
k'aurepa. 

44 Apema tomiade fipata ewate, pera jóomaweda p'uuru pidaará 
cheepurujida Ak'órepa jarapida úride. 45 Mamida judiorápa unudak'ári 
eperáará chok'ara see níbi, k'iraudachida máik'aapa Pablomaa ik'achia 
jaramaa p'aneejida, Cristo apite paara. 46 Mãpai Pablopa Bernabé ome 
waawee-ee p'anaujida: 

—Tachi Ak'orepa tai naapiara péijida ajida, pará judiorámaa ichia jara 
péida Cristode jarateedamerá. Mamída parapa úri k'iniada-e p'anadairá, 
páchi k'iradoopa atuadait'ee. Mága p'anadairá, tai wádait'ee judio- 
eerámaa jarateede. 17Mága oodait'ee Tachi Ak'óre Úraa p'ádade jara bairá: 

‘K'õp'ãyoorã ome lámpara péipatak'a idaamerá ode p'arik'ua 

nipadak'ári, mága pik'a mia pi péiru mi o ak'ipimerá na p'ek'au 
eujáidepemaarámaa. Mia mágá péiru k'inia bairá pia chi ttimiara 
beerá paara o k'achiadeepa k'aripa atamerá.' (Is 49.6) 

48 Judio-eerápa mága üridak'ári, ola para beeji máik'aapa Tachi 
Ak'õrepa k'isia iru bada ichita chok'ai p'anapataadamerá. 49 Magiirapa 
Tachi Ak'órepa ooda jaratee wápachida áchi wárutamaa. Cristo piuda 
k'aurepa irua tachi o k'achiadeepa k'aripa ataji. 50 Mamida judiorápa 
pedeejida wéraará áchik'a Tachi Ak'óre waaweepataará ome. Pablo 
Bernabé ome apite ik'achia pedeejida. Maperá ma p'arat'ara beerápa 
máik'aapa imik'iraará chi puuru pidaará poroorápa Pablo Bernabé ome 
ma eujádeepa jéret'aajida. 51 Máirápa mága oodak'ári, Pablo Bernabé 
ome áchi biiri p'ora néep'ejida ak'ipidaittee waa jarateeda—e pait'ee ma 
judiorámaa, Cristode ijáadak'aa p'anadap'edaa pera. Maap'eda waájida 
Iconio p'uurudee. 52Pablo Bernabé ome mágá jérek'oojida mida, chi 
Cristode ijáapataará ma eujáde oía p'anajida, Tachi Ak'óre Jaure áchi 
ome bada perá. 


Pablo Bernabé ome Iconio p'uurude 


1 4 llconiode panadak'ári, oojida Antioquiade oodap'edaak'a. T'iujida 
judiorá Ak'óre Uraa jarateepata tede máik'aapa jarajida Tachi 
judio-eerá jida ichiaba. 2Mamída judiorá Cristode ijáa k'iniada-ee 
p'anadap'edaarápa pedee k'achia jaramaa p'aneejida Pablo máik'aapa 
Bernabé ápite. Mapa judio-eerá k'iraudachida ára ome. 3Mága p'anajida 
mida, áchi omé arii taarájida máik'aapa waawee-ee jarateepachida Tachi 
Ak'órepa jarapidak'a, Cristopa áchi k'aripa bapachi pera. Jarateepachida 
Tachi Ak'orepa eperáará pia ooda Cristo piuda k'aurepa. Maperá Ak'orepa 
áchimaa oopiji ne-inaa eperáarápa p'oyaa oodak'aa áchi juadoopa. 
4Mamida, mága oo p'anajida mida, ma p'uuru pidaará k'isia awara- 
awaraa p'anajida. Úk'uru judiorá eere p'anajida, jódee chi apemaará 
Cristopa jiritteradaará eere. 5Maapai úk'uru judiorá máik'aapa judio-eerá 
pedeeteejida áchi poroorá ome miapidait'ee; máupa bat'a peedait'ee. 
6Mamíida Pablopa Bernabé ome k'awaadak'ári, mirudachida Licaonia 
eujádee, Listra puurude máik'aapa Derbe p'uurude, ichiaba ma p'uuru 
ik'aawa. 7Mama ichiaba Jesupa ooda eperáará k'aripait'tee jarateepachida. 


Listrade Pablomaa máupa bat'adap'edaa 


8Listra puurude p'anide unujida eperá p'loyaa tiak'aa bi, ichi t'oru weda 
chiwa bada pera. Ma eperá su—ak'i baji 9ürimaa Pablopa jarateemaa bi. 
Pablopa irumaa ak'ik'ári máik'aapa unuk'ári wáara ijáa bi, k'awaji jipaipia 
bi. 10Mapa ma eperámaa golpe pedeeji: 
—P'irabáiji máik'aapa jip'a baini béeji. 
Aramata ma eperá p'inajiti baini beeji máik'aapa p'irria beeji. 11 Pablopa 
ooda unudak'ári, arii panadap'edaará biuk'a níbeeji Licaonia pidaará 

pedeede. Mamida Pablopa Bernabé ome árapa jara p'ani k'awada-e paji. 
Arapa mágajida: 

— ¡Naágiirá ak'Ore waibiará, it'ariipa edaa che p'ani tachi t'áide 
eperáarák'a! 

12 Mápai Bernabé tí bijida Greciadepemaará ak'óre waibia Zeus. 

Jodee Pablo ti bijida Hermes, ichiata pedee bapachi pera. 13Ma pluuru 
tíupata k'aita Zeumaa it'aa t'ípata te iru p'anajida. Maperá atapijida Zeus 
p'aaremaa aneemerá p'ak'a imik'ira, paadait'ee Pablo máik'aapa Bernabé 
k'Trapite; ma awara nep'ono aneemerá teedait'ee Pablomaa máik'aapa 
Bernabemaa, áchi ak'óre waibiará jiak'aapa. 14Mamíida Bernabé Pablo 
ome k'awaadak'ári mágá oo p'ani it'aa t'ídait'ee achi k'irapite, áchi p'aru 
jet'aajida t'ári puapa. Maap'eda nága bia tíudachida eperáará t'áide: 

15 —Fperáaraá, ¿sáap'eda nága oorutama? ajida. Tai ichiaba eperáarápi 
parák'a. Ma-it'eepi tai che p'ani jaradaittee nágee net'aa vale-ee baibide 
ijáa amaadamerá; ma k'áyaara Tachi Ak'órede ijáadamerá, iru ichita bapari 
pera. Tachi Ak'órepa ooji paja, na eujá, p'usa máik'aapa ne-inaa jomaweda 
aide níbi. 165 Naaweda Tachi Ak'órepa na p'ek'au eujidepemaarámaa 
ita—aria achia oo k'iniata oopiji. 17 Mamida ichia ara ak'i baji. Mága oo 
bipa ak'ipiji ichi Tachi Ak'ore. Ichiata pará-itee k'oi chepipari ne—uu pia 
chaumerá. Maga iru p'ani nek'odaittee máik'aapa o-ía p'anadait'ee. 

18Pablopa Bernabé ome ma jóma jarajida mida, pera p'oyaada-e paji 
eperáará p'ak'a imik'Ira peenaadamerá máik'aapa itaa t'inaadamerá áchi 
k'irapite. 

19 Ai t'éepai pachejida judiorá Antioquía p'uurudeepa máik'aapa Iconio 
pluurudeepa. Eperáará áchi eere pa atadap'eda, Pablomaa máupa bat'ajida 
peet'aadait'ee. Piu bi jiak'aapa, p'uuru k'idaa jidiu baibinajida. 22 Mamida 
Cristode ijáapataará Pablomái seedaidak'ári, waya p'irabaiji. Maap'eda 
waya waji p'uurudee máik'aapa ai norema waji Bernabé ome Derbe 
p'uurudee. 

21 Cristopa ooda eperáará k'aripait'ee jarateedak'ári Derbede, eperáará 
máik'aapa Antioquiadee. 22Ma nipadap'edaa chaa üraajida Cristode 
ijáapataará waapiara ijáa p'aneedamerá máik'aapa mágajida: 

—Ht'aa wadai naaweda, tachi ichita miadait'eeda ajida, Cristode ijáapata 
perá. 

23Ichiaba ijáapataará para bee chaa úk'uru jiriterajida ijiapataará 
ak'i p'anapataadamerá. Mápai it'aa tidap'eda nek'oda-ee, ijáapataará 
jómaweda Ak'óre juade bijida. 


Pablo Bernabé ome Antioquía puurudee wádap'edaa 


24Maap'eda Pisidia eujáde wáyaajida Panfilia eujide panarutamaa. 
25 Mama bide Ak'õrepa jarapidak'a jarateejida Perge puurude. 

Mamaik'aapa wájida Atalía p'uurudee. 26Mama barcode bataudap'eda, 
wajida Antioquía p'uurudee, chi ijaapataarápa Ak'õre juade 
bidap'edaamái, irua áchi pia ak'i bapariimerá. Mágá irua k'aripapachi 
pera, achia oojida jóma irua k'inia badak'a oodamerá ma wádade. 
27Pachedak'ári Antioquiade, Cristode ijáapataará t'i p'ejida máik'aapa 
nepirijida Tachi Ak'drepa áchi pari ooda. Ichiaba nepirijida Ak'órepa 
judio-eerámaa ijáapida. 28Maap'eda Pablo Bernabé ome mama taará 
p'aneejida Cristode ijáapataará ome. 


Ijáapataará Jerusalende chip'edaidap'edaa 


1 5 1Maapai eperáará Judeadeepa chejida Antioquiadee. Mágiirápa 
Jesude ijáapataarámaa jarateemaa p'aneejida. Mágajida: 

—Páchi imik'iraará k'ap'iade tauchaa bida-e pirá Moisepa p'ádade jara 
bik'a, ittaa wáda-e pait'eeda ajida. 

2Mápai Pablo Bernabé ome ijíati pedeejida áchi ome. Maap'eda Jesude 
ijiapataarápa Pablo, Bernabé máik'aapa awaraará péijida Jerusalendee 
magi jarateeda iidinadamerá Cristopa jiritteradaarámaa máik'aapa 
Jerusalendepema ijáapataará ak'ipataarámaa. 

3 Antioquiadepema ijáapataarápa áchi péidap'eda, Fenicia eujáde 
máik'aapa Samaria eujáde wáyaajida. Nepirijida judio-eerápa Cristode 
ijáa p'anadap'edaa. Mága úridak'ári, mapema Cristode ijáapataará 
o-ladachida. 

4Pablo Bernabé ome Jerusalende pachedak'ári, awaraa ijáapataarápa 
ara auteebaijida Cristopa jirit'eradaará ijáapataará ak'ipataará ome. 
Chip'edaidap'eda ara ome, Pablo máik'aapa Bernabé nepirijida joma Tachi 
Ak'órepa ooda áchi pari. 5Mamída úk'uru fariseorá Cristode ijáapataaraá, 
p'irabaijida máik'aapa mágajida: 

—Judio—eerá ijáa p'aniirámaa tauchaa bipidaipia bi áchi imik'iraará 
k'ap'iade máik'aapa oopidaipia bida ajida, Moisepa p'idade jara bik'a. 

6 Mápai seedachida Cristopa jiritteradaará máik'aapa ijáapataará 
ak'ipataará k'isiadait'ee ma pedee jaradade. 7Taará aupedee jónide, Pedro 
p'irabaiji máik'laapa mágaji: 

—Ipemaaràá Cristo k'aurepa, parápa k'awa p'anida aji, taaráru Tachi 
Ak'órepa mi jiritteraji Jesucristopa ooda eperáará k'aripait'ee jaranamerá 
judio-eerámaa, achia auk'a Jesude ijáiadamerá. 8Tachi Ak'órepa áchi 
t'áride iru p'anadap'edaa k'awa bada pera, ak'ipiji ichia áchi jida k'inia 
iru bi, tachi K'inia iru bik'a. Mága ak'ipiji áchimaa péik'ári ichi Jaure, 
tachimaa péidak'a. 9Tachi Ak'órepa áchi auk'a ak'ipari tachik'a. Maga 
k'awa p'ani áchia p'ek'au k'achia oopata auk'a wépapik'ooda perá Cristode 
ijáadak'ári, tachi ome oodak'a. 10frá, ¿tachia saga oodaima? ¿Oodaipia 
bik'á Tachi Ak'Orepa jara-e padata? ¿Jóma ijáapataarámaa oopidaik'á 
mágee ne-inaa chaaree Moisepa p'ádade jara bik'a? Tachia máik'aapa 

tachi chonaarápa mágee ne-inaa jóomaweda p'oyaa ooda-e paji. 11 Maperá 
mága oodaik'araa bi. Tachia ijáa p'ani Tachi Waibia Jesucristo tachi ome 
t'ári pia bairá, tachi o k'achiadeepa k'aripa atait'lee iaa wádamerá. Achia 
auk'a mága ijáa p'anida aji. 

12Maap'eda jóma k'¡up'ee para beeji Bernabé Pablo ome nepirimaa 
p'aneedak'ári Tachi Ak'órepa oopida áchimaa judio-eerá t'áide, 
eperáarápa p'oyaa oodak'aa áchi juadoopa. 13Pedee aupadak'ári, 
Santiagopa mãgaji: 

—+pemaará, mi pedee üríti. 14Simón Pedropa et'ewa nepirijida aji, Tachi 
Ak'õrepa judio-eerá k'aripada. Tachi Ak'órepa áchi jida jiripari ichideerá 
p'aneedamerá. 15Mága bi iru pedee jarapataarápa p'idap'edaade jara bik'a: 

16 “Naga bap'eda, mia Rey David trua waya papiit'ee irudeepa 
uchiada jua ek'ari. Mia ooit'ee Israel pidaará t'íidepema te 
k'arawapataarápa oopatak'a. Te t'eedaik'ári, árapa teedeechoo 
jera bada araa p'epata te chiwidik'a baini bidait'ee. 17 Maga 
pik'a Rey Daviddeepa uchiadap'edaará mide ijáa p'ani mia araa 
p'eittee apemaará mide ijáa p'aniirá ome. Maapleda ma jóomaweda 
michideerá papiittee mi Warra k'aurepa. Mága ooit'ee chi mide 
ijáa p'aniirá, Daviddeepa uchiada-e paji mida. 18Chonaaráweda 
mia k'awapidak'a eperáarámaa, mága ooit'ee. Mi, Tachi Ak'óre 
Waibiapa mága jara bi.” (Am 9.11-12) 
19Mápai Santiagopa mágaji: 

—Tachi Ak'0repa mága jara bairá, mia nága k'isia bida aji. Tachia 
Moisepa p'ádade jara bik'a oopidaik'araa bi judio-eerámaa, mágiirá 
Tachi Ak'órede ijáadak'ári. 20Ma k'iyaara K'art'a p'a péidáma jaradait'ee 
k'onaadamerá nechiara ata bidap'edaa ne-inaa juapa ooda k'irapite, ai 
K'rapite it'aa t'ípata; wēra apai ome planadamera; ne-animal iyapa jia 
piuda chiara k'onaadamerá, aide waa paraa pera máik'aapa ne-animal 
waa k'onaadamerá. 21 Mágí úraa aupai péidaipia bi. Awaraa üraa k'awa 
K'inia p'ani pirá, fipata ewari chaa úridai Tachi Ak'õre Úraa jarateepata 
tede. Chonaaráweda Moisepa p'áda jarateepachidada aji, mágee tede 
máik'aapa irá at'ári mága oopata. 

Judio-eerámaa k'art'a p'idap'edaa 

22Mápai Cristopa jirit'eradaara, ijiapataará ak'ipataará máik'aapa 
jómaweda Jerusalendepema ijáapataarápa pedeeteejida úk'uru 
jiriteradaittee máik'aapa péidaittee Antioquiadee Pablo ome máik'aapa 
Bernabé ome. Nágí eperáara jiritterajida: Judas, ichiaba típatap'edaa 
Barsabás máik'aapa Silas.” Apemaará ijáapataarápa magi omé pia ak'i 
p'anapachida áchi poroorák'a. 23K'art'a p'idap'edaade nága jara péijida: 





"15.22 Ichiaba t'ijarapachida Silvano. 

Tai, Cristopa jirit'eradaarapa, ijáapataará ak'ipataará ome na 
k'art'ade salude péiruta pará judio-eerámaa Cristode ijáa p'aniirá 
Antioquía puurudepema, Siria eujidepema máik'aapa Cilicia 
eujádepemaará-it'ee. 

24 Taipa úrijida nápemaará úk'uru parámaa wádap'ledaa, mamida 
taipa péida—eeta. Magiirapa pariatua áchi k'iradoopa jaratee 
nipajida. Maperá parapa k'awada-e paji ijiadaittee Moisepa p'idade 
wa Pablopa jarateedade. 25Mapa taipa pedeeteejida taidepemaará 
ŭk'uru jiritteradaitee máik'aapa péidaittee parámaa tai k'Op'áyoorá 
k'iniará Bernabé Pablo ome. 26Taipa k'awa p'ani Pablo Bernabé 
ome waaweedak'aa piudait'ee Tachi Waibia Jesucristode ijáa p'ani 
k'aurepa. 27Mapa áchi ome parámaa péiruta Judas Silas ome. Achia 
parámaa jóma taipa k'isiadap'edaa na p'ádade jara bik'a nepiridait'ee. 
28 Tachi Ak'óre Jaurepa tai k'aripaji parámaa ne-inaa audú chaaree 
oopinaadamerá. Nágapai jara k'inia p'ani parápa oodamera. 
29K'onáati nechiara ata bidap'ledaa ne-inaa juapa ooda k'irapite, 
ai K'irapite itaa típata. Ne-animal yapa jia piuda chiara k'onáati 
máik'aapa ne-animal waa k'onáati. Ma awara p'ek'au oonáati. Taipa 
jara p'lanik'a ooruta pira, pia oodait'ee. 

Mágapai paji. 
30Mápai ma K'art'a p'idap'eda, péijida Antioquiadee wádap'ledaará ome. 

Mama panadap'eda, ijáapataará jóomaweda t'ř p'ejida máik'aapa ma Kartia 
áchimaa teejida. 31 Ijáapataarápa ma K'art'a leedak'ári, o-Tadachida, chi- 
ittee tiraa pia bada pera. 32 Judas Silas ome Tachi Ak'óre Jaurepa jarapiru 
jarapataará pada pera, ichiaba ma ijáapataarámaa üraajida t'ári oía 
p'aneedamerá. 33Mama p'anadap'eda, ijáapataarápa áchi despediijida 
k'áiwee wádamerá. 34 [Mamída Silas arii beeji.] 35Pablo Bernabé ome 
ichiaba p'aneejida awaraa ijáapataará ome Antioquiade, Tachi Ak'órepa 
pedee pia jara péida Cristode jarateedait'ee. 


Pablo waya wáda ichi naaweda wáda ode 


36Mága p'anadap'eda, ewari aba Pablopa mágaji Bernabemaa: 
Cristode jaratee nipadap'edaa p'uuru chaa. Ak'idait'eeda aji, at'ári ijáa 
p'ani wa mága-e. 

37 Bernabepa ichiaba atee k'inia baji Juan; magi Juan ichiaba 
tíijarapatap'edaa Marcos. 38Mamida Pablopa atee k'inia—e paji, áchi 
ik'aawaapa uchiada pera Panfilia eujáde, áchi mimia at'ári aupada-eeta. 
39Ijíati pedeedap'eda, áchi o chaachaa jitak'oodachida. Bernabé waji 
Chipre isladee Marcos ome. 40 Jódee Pablopa jirit'eraji Silas ichi k'op'ayo 
pamera. Ijáapataarápa áchi omé Ak'óre juade bijida irua áchi pia ak'i 


bapariimerá. Mápai Pablo ichi k'op'ayo ome waji. 44 Wáyaajida Siria 

eujáde máik'aapa Cilicia eujáde. Ijáapataará úraa wájida áchi para bee 
chaa. 


Timoteopa Pablo Silas ome k'dp'iyaada 


1 6 1Mamaáik'aapa Pablo Silas ome panajida Derbe puurude máik'aapa 
Listra puurude. Mama unujida ijáapari tijarapatap'edaa 
Timoteo. Chi nawe judío wéra Cristode ijáapari paji. Jódee chi 
ak'óre Greciadepema paji. 2Ijiapataará Listradepemaará máik'aapa 
Iconiodepemaarápa Timoteo pia t'o p'anadap'edaa pera, 3Pablopa ichi 
ome ateeji mamáik'aapa. Mamida uchiadai naaweda, iru k'ap'iade 
tauchaa biji mápemaará judiorá k'aurepa. Ma eujádepema jómaarápa 
k'awajida Timoteo ak'õre Greciadepema paji máik'aapa árapa tauchaa 
bidak'aa paji áchi warrará k'ap'iade. 4P'uuru bee chaa wáyaa wádak'ári, 
jara bei wápachida Cristopa jiritteradaarápa máik'aapa ijáapataará 
ak'ipataarápa jara péidap'edaa Jerusalendeepa. 5Mãgá ijáapataarápa 
pipiara k'awaajida Cristopa oopi k'inia bi áchimaa máik'aapa waapiara 


Pablo k'áimok'araa pik'a bada Troas p'uurude 

6 Ma wárutade wáyaajida Frigia eujáde máik'aapa Galacia eujáde, 
Tachi Ak'óre Jaurepa jarateepi-e pada pera Asia eujáde. 7Misia eujáde 
panadak'ári, wádait'ee paji Bitinia eujádee. Mamida Jesús Jaurepa 
wápi-e paji. 8 Mapa Misia eujáde wáyaajida Troas puurude parutamaa. 
9%Panadap'edaa ewate p'árik'ua, Pablo k'áimok'araa pik'a bide unuji 
Macedonia eujádepema imik'ira baini bi. Mágipa chupiria iidiji Pablo 
wámerá ichi eujádee. Mágaji: 

—Chéji Macedoniadee tai k'aripade. 

10Pablo mágá k'áimok'araa pik'a bap'eda, aramata net'aa p'e atajida 
wádait'ee Macedoniadee, k'isia p'anadap'edaa pera Tachi Ak'9repa 
jarateepi k'inia bi Cristopa ooda eperáará k'aripait'ee ma eujáde. Ma 
wádapedaade mi jida auk'a waji. 


Pablo Silas ome Filipos p'uurude 


11 Troas p'uurudeepa tai barcode bataujida. Mata Samotracia 
islade panajida. Mamáik'aapa ai norema Neápolis p'uurude panajida. 
12Neapolideepa wájida Filipodee. Magi p'uuru waibia Macedonia 
eujáde bi. Ma puurude Romadepemaará chok'ara p'anapachida. Mama 
k'áima chok'ara—ee p'anajida. 13fipata ewate tai wájida p'uurudeepa to 
idee, ma puurudepema judiorá it'aa t'ipatamai unudai jíak'aapa. Unu 
atadak'ári, su-ak'ii p'aneejida máik'aapa jarateemaa p'aneejida wéraará 
cheepurudap'edaarámaa. 14Ma wéraará t'áide baji aba tijarapatap'edaa 
Lidia. Ma wéra Tiatira puurudepema paji. Mágipa netopachi p'aru pia 

tida p'up'uchia. Magi wérapa Tachi Ak'óremaa it'aa tipachi. Maperá 
Ak'õrepa irumaa úripiji Pablopa jaratee bi. Pia úrik'ári, Cristode ijáa beeji. 
15Tru poro choopip'eda ichi te pidaará ome, taimaa mágaji: 
Parápa unu p'ani pirá mi wáara ijáa bi Jesucristode, mi tede p'ana 
chéti. 

Mága jara bipa wájida ichi temaa. 





Filipos p'uurude carcelde p'anadap'edaa 


16Ewari aba tai waya it'aa t'ide wadak'ari it'aa tipatap'edaamaa, 
unujida awéra. Mágí awéra esclava paji. Mágipa ne-inaa p'asait'ee bi 
jarapachi, ichi k'ap'iade netuara merátia bada pera. Mapa ma awéra 
chiparipa p'arat'ara jitapachi ichi k'aurepa. 17Mágí awéra tai t'ée bia 
wapachi: 

—Nagí eperaara Tachi Ak'ore Waibiapa pëida jarateedamerá saga 
eperaara it'aa wadai. 

18Ewari chok'ara mága oopachi tai warutamaa. Mata ewari aba 
Pablopa tiriamaadaik'ari, apitee ak'iji maik'aapa magaji ma netuara 
k'ap'iade meratia badamaa: 

— Jesucristo jóomaará poro waibia pera, ichi t'ide mia pimaa jara bi 
uchiadaimera já wéra k'ap'iadeepa. 

Aramata ma netuara uchiadachi. 

19Ma awéra chipariirápa mága unudak'ãri, k'awaajida áchi p'arat'a waa 
p'oyaa jitada—e iru k'ap'ia. Mapa Pablo Silas ome jita atadap'eda, ateejida 
achi puurudepema poroorámaa, magiira chip'edaipatap'edaamái. 20Ma 
Romadepema poroorámaa ateedap'eda, mágajida: 

—Na judiorápa tachi puuru pidaará kiraupirutada ajida, 21 máik'aapa 
ne-inaa jarateemaa p'ani tachi Romadepemaarápa oopata awara. Taipa 
mága úri k'iniada—e p'anida ajida. 

22Mápai p'uuru pidaará chok'ara seedachida. Achi poroorápa 
Pablo Silas ome p'aru érapijida máik'aapa wipijida pak'urupa. 23Pia 
wipit'aadap'eda, carcelde t'it'aajida máik'aapa carceldepema jfaparimaa 
jarajida pia jiamerá, carceldeepa uchiapiamaapa. 24Chi jraparipa mága 
ürik'ári, calabozo edupiara badade t'i níbiji máik'aapa áchi biiri t'ik'ooji 
cepode. 

25Magá iru p'lanajida mida, Pablo Silas ome it'aa t'ímaa máik'aapa 
k'arimaa p'anajida Tachi Ak'óremaa. Jódee chi apemaará carcel pidaarápa 
ŭrii p'anajida. 26Esapite pak'ári, awérachai golpe were níbeeji. Ma carcel 
perá tteedachi. Aramata chi puerta jomaweda ewak'oodachida. Presoorá 
juade níbada cadena máik'aapa cepo ichiaba jóma ét'ak'oodachida. 27Ma 
carceldepema jiaparipa unuk'ári chi puerta jõma ewa jera bi, ichi espada 
et'a ataji ichi juadoopa piudariit'ee, carcel pidaará jóma uchiadai p'ani 
jlak'aapa. 28 Mamida Pablopa biaji ichi badamáiipa magi jiaparimaa: 

—iJãgá oonáaji! ¡Tai joma nama p'anipi! 

29Mapai carceldepema jiaparipa lámpara aneepip'eda, t'iudachi Pablo 
máik'aapa Silas p'anadap'edaamái. Achi k'irapite wirriwirria bedabai nibanaji 
p'era nibipa. 30Uchia p'e atap'eda calabozo edupiara bideepa, mágaji: 

—Jarateepataara, ¿k'áata ooipia bima aji, mi it'aa wãit'ee? 

31 Mápai p'anaujida: 

—Jesucristode ijáaji. Mágara pi, pichi tedepemaará ome it'aa wádayada 
ajida. 

32Mápai Tachi Ak'órepa jara péida Cristode jarateejida ma jiaparimaa 
máik'aapa ichi tede p'anadap'edaarámaa. 33 Aramata ma carceldepema 
jtaparipa Pablo Silas ome ateeji siik'ooit'ee áchi k'ap'iade ttudak'a jera 
bada. Maap'eda iru ichi tedepemaará ome poro choopijida. 34 Mápai 
teedaa p'e ateep'eda, nek'opiji. Ma carcel jiapari ichi tedepemaará ome o- 
ia p'anajida Tachi Ak'õrede ijáadap'edaa pera. 

35 Ai norema tap'eda Romadepema poroorápa áchi jíapataará péijida 
ma carceldepema jíaparimaa, Pablo Silas ome uchia péimerá. 36Maperá 
carceldepema jiaparipa mágaji Pablomaa: 

—Mi poroorápa jara péi p'anida aji, pará uchia péimerá. Mapa k'áiwee 
wáti namáik'aapa. 

37 Mamida Pablopa mágaji Romadepema poroorápa péidap'edaarámaa: 

—Tai auk'a Romadepemaará p'anita, wijidada aji, jõmaarã k'rapite, 
charramaa ateeda—ee. Maap'eda carcelde t'ipijida. rá jódee, ¿merá 
uchiapi k'inia p'ani-ek'3? ¡Mága-epi! Namáik'aapa wáda-eda aji, Achia 
uchia péi cheda-emái áchi k'iradoopa. 

38Pablopa jarada áchi poroorámaa jaranadak'ári máik'aapa já eperáará 
auk'a Romadepemaaráda adak'ári, máirá poroorá p'eradachida, achia 
wipidap'edaa pera máik'aapa carcelde t'i níbidap'edaa pera. 32Mapa 
chedap'eda, chupiria ¡idijida Pablomaa Silas ome perdonaadamerá Aachia 
oodap'edaa. Mápai uchiapijida carceldeepa máik'aapa p'uurudeepa. 
40Pablo Silas ome ma carceldeepa uchiadap'eda, wájida Lidia temaa. 
Mama ijáapataará jóomaarámaa úraajida t'Gri ola p'aneedamerá. 
Maap'eda wájida ma p'uurudeepa. 


Tesalónica p'uuru pidaará 
k'írauk'oodaidap'edaa Pablo Silas ome 


1 7 1Mamáik'aapa áchi wádade Pablo Silas ome wáyaajida Anfípolis 
p'uurude máik'aapa Apolonia puurude. Maap'eda Tesalónica 

p'uurude panajida. Magi p'uurude baji Tachi Ak'úre Úraa jarateepata 

te. 2Maperá Pablo ichia oopatak'a pruurude panak'ári, jamaa waji. 

Mama beeji tomia 6pee máik'aapa fipata ewari chaa aupedeeji arii 

p'anadap'edaará ome. 3Ak'óre Úraa p'idade ak'ipipachi saga Cristo 

chupiria níbait'ee máik'aapa piup'eda, p'irabaiit'ee. Jarapachi: 

—Nagí Jesús parámaa mia jaratee bi Cristota, Tachi Ak'órepa péida 
eperáará k'aripamerá. 


Ak'órede ijáa p'anadap'edaará chok'ara máik'aapa wéraará p'larat'ara 
beerá. 5Judiorá Cristode ijáada-ee p'anadap'edaarápa mága unudak'ári, 
p'uuru pidaará k'iraupitaadamerá Pablo máik'aapa Silas ome, pedee 
jonipa ara ápite. Mágá p'uuru pidaará jóma k'iraupit'aadap'eda, Jason 
tede t'íudachida, Pablo Silas ome uchia atadap'eda, p'uuru pidaarámaa 
teedait'ee. 5Mamída magi tede ara unuda-e pak'ári, uchia atajida Jasonta 
máik'aapa awaraa ijáapataará. Maap'eda áchi p'uurudepema poroorámaa 
ateejida. Mama panadak'ári, biapachida: 

—ifrá eperáará Roma jua ek'ari p'aniirá k'isia awarapipataará nama 
che p'anida! ajida. 7Ma awara mágiirá Jasonpa ichi tede auteebaiji. 
Máirápa oodak'aa Cesarpa oopi bik'a. Jip'a jara p'ani ichi k'áyaara rey aba 
waibiara bida ajida, t'ijarapata Jesús. 

8Mága úridak'ári, ma puuru pidaará máik'aapa áchi poroorá k'iraupik'a 

para beeji. 2Mamída Jasonpa apemaará ijáapataará ome p'aajida áchi 
uchia péidamerá. Mápai k'ena péijida. 


Pablo Silas ome Berea p'uurude 


10Ma p'árik'ua weda ijáapataarápa Pablo Silas ome Berea puurudee 
péijida. Mama panadaK'ri, t'iujida judiorá Ak'óre Úraa jarateepata temái. 
11 Mapema judiorá Tesalonicadepema k'iyaara k'isia k'awaara p'anajida. 
Mapa Pablopa jaratee bi úri k'inia panajida. Mága úridap'eda, ewari chaa 
Tachi Ak'óre Úraa p'áda ak'ipachida k'awaadait'ee wáara jara bi Pablopa 
jara bik'a maa—e pirá awara jara bi. 12K'awaadak'ári wáarata jara bi, 


Tesalonicadepema judiorápa úridak'ári Pablopa Tachi Ak'Orepa jara 
péida jarateemaa bi Bereade, wájida ma p'uuru pidaará k'iraupit'aade. 

14 Aramata mapema ijáapataarápa Pablo péijida k'Sp'iyoorá úk'uru ome 
p'usa idee. Jódee Silas Timoteo ome Bereade p'aneejida. 15Chi Pablo ome 
wádap'edaarápa iru ateejida Atenas puurudee. Waya ápitee uchiadait'ee 
pak'ári, Pablopa jara péiji Silamaa Timoteo ome taará-ee chedamerá 
ichimaa. 


Pablo Atenas p'uurude 


16 Atenas p'uurude Pablopa Silas máik'aapa Timoteo nimaa beeji. Mama 
bide unuk'ári chok'ara ne—inaa iru p'ani eperá juapa ooda ai k'irapite it'aa 
típata, t'ári áriidachi. 17 Mapa aupedeepachi judiorá ome máik'aapa judio- 

eerá Tachi Ak'óre waaweepataará ome Ak'õre Uraa jarateepata temái. 
Ichiaba mága oopachi ewari chaa chi unuru ome ma p'uurude net'aa 
netopatamái. 18Mama ük'uru poro wésaa beerá t'ijarapatap'edaa Epicúreo 
eerepemaará máik'aapa Estoico eerepemaará aupedee p'aneejida Pablo 
ome. Máirá úk'uruurápa mágapachida: 

—¿K'áata jara k'inia bima apachida, na pedee-idaa bipa? 

Awaraarápa mágapachida: 

—Awaraa eujádepemaará ak'óre waibiapa ooda jaratee bida apachida. 

Mága jarapachida Pablopa jarateemaa bada pera Tachi Ak'órepa ooda 
Jesús piuda k'aurepa máik'aapa jarateepachi pera tachi piuda t'éepai 
waya chok'ai p'irabaidait'ee. 19Mapai achia Pablo ateejida Areopagomaa, 
achi poro wésaa beerá cheepurupatamaa üraa úride. Mama iidijida: 

—¿Taipa pia jaratee bi k'awaadaik'á? ajida. 20Taipa waide ürida-e 
p'anida ajida, pedee pia jaratee bik'a. Mapa k'awa k'inia p'anida ajida. 

21 Ma Atenas pidaará máik'aapa awaraará arii panadap'edaará 
mimiada-e p'anadak'ári, panapachida ne-inaa chiwidi pedeemaa 
máik'aapa úrimaa. 

22Mápai Pablo baini beeji áchi k'irapite Areopagode máik'aapa mágaji: 

—Atenas p'uuru pidaará, mia unu bi parapa ak'óre waibia k'ira t'ádoo 
waaweepata. 23Mi wáyaak'ári pará it'aa t'íipatamái, unuji net'aa chok'ara 
iru p'ani ai kTrapite itaa típata. Mama bide unuji pará altar bide p'á bi: 
Tachi Ak'óre Waibia k'awada-e p'ani—it'ee. Parápa k'awada—eda a p'ani 
Ak'órepa ooda mia jaratee bi. 

24"Naágí Ak'õrépata ooji na eujá máik'aapa jóma aide níbi. Nágita, 
Tachi Ak'óre, jomaara Waibia na p'ek'au eujáde máik'aapa pajáde. Nágí 
Ak'õre eperáarápa te oodade bak'aa, 25ichi-ittee p'ua—e bairá ne-inaa 
eperáarápa oopata ichi-it'ee. Ichiata eperáara chok'ai p'anapipari, 
Iyapaapipari máik'aapa tachimaa ne-inaa jómaata teepari pia 
p'anapataadamerá. 

26”Eperá abaadeepa eperáará k'ira t'ádoo uchiapiji, na p'ek'au eujá 
jómaade p'anapataadamerá. Ai naaweda k'isia iru baji sáapai uchiapiit'ee 
máik'aapa sámaata p'anapiit'ee. 27 Tachi Ak'drepa mága ooji eperáarápa 
iru jiridamerá. Tachi taupa nágí Ak'óre unuda—e p'ani mida, iru k'awadai, 
wáara tachimáiipa t'imia-ee bairá. 28Iru k'aurepa tachi chok'ai p'ani; 
p'irriapata máik'aapa na eujáde p'anapata. Páchi k'arik'a p'ápataarápa 
jaradap'edaak'a mága bi: “Tachi, Tachi Ak'óre Waibiapa ooda”. 22Maperá 
k'isiadaik'araa bi Tachi Ak'óre santok'a bi, eperáarápa k'isiadap'eda 
oopatak'a néedee, p'arat'adee maa—e pirá máudee. 30Naaweda Tachi 
Ak'órepa miapi-e paji mágee k'irapite it'aa t'ipatap'edaará, iru waide 
k'awada-e p'anadap'edaa pera. Mamída irá jóomaarámaa jara bi p'ek'au 
K'achia oo amaadamerá máik'aapa ichide ijiadamerá. 31 Ichia mága jara 
bi na ewari na p'ek'au eujidepemaarápa oopata jómaweda ak'iit'ee pera, 

k'awaait'ee pia wa k'achia. Maga ooit'ee ichia pëida Jesucristopa. Cristopa 
eperáarápa oopata mágá ak'ii, ichia k'achia ook'aa pada pera na eujáde 
nipak'ári. Tachia k'awa p'anida aji, Ak'Orepa iru jirit'eraji, iru piup'eda, 
chok'ai p'irabaipida perá. 

32 Arii p'anadap'edaarápa úridak'ári eperá piup'eda chok'ai p'irabaida, 
úk'uru ëi para beeji máik'aapa úk'uruurápa mágajida: 

—Na ewari waya úridayada ajida, pi pedee. 
Pablopa jarada máik'aapa Cristode ijáa p'aneejida. Ma ijáadap'edaará 
t'áide baji imik'ira tíijarapatap'edaa Dionisio. Magi Areópago poro wésaa 
beerá cheepurupatadepema paji. Ichiaba baji wéra t'ijarapatap'edaa 
Dámaris máik'aapa awaraará. 


Pablo Corinto p'uurude 


1 8 1Ma t'éepai Pablo waji Atenas puurudeepa Corinto p'uurudee. 
2Mama ununaji judío tijarapatapledaa Áquila. Magi Ponto 

eujádepema paji. Ewaa pache baji chi wéra Priscila ome Italia eujádeepa, 
César Claudiopa judiorá jóomaweda jérek'ooda pera Roma p'uurudeepa. 
3Pablo p'asiade wák'ári ma judío badamaa, k'awaa ataji ichi jiak'a 
Aquilapa carpa oopari. Mapa Pablo ára ome beeji ma mimia oomaa. 
4 Mama bide fipata ewari chaa wápachi Ak'õre Üraa jarateepata temaa 
jarateede judiorámaa máik'aapa judio-eerámaa Cristode ijáadamerá. 

5Silas Timoteo ome pachedak'ári Macedoniadeepa, Pablopa ewari 
chaa Tachi Ak'órepa jara péida Cristode jarateemaa bapachi, judiorápa 
ijiadamerá Jesuta Cristo, Tachi Ak'órepa péida. £Mamída judiorá, ichi 
pedee ijáa k'iniada—ee p'anadap'edaarápa ik'achia jaramaa p'aneejida. 
Mapa Pablopa ichi p'aru j: bada jiap'eji ak'ipiittee áchimaa waa jaratee-e. 
Maap'eda mágaji: 

—Páchi k'iradoopa atuadait'eeda aji, piudak'ári. Idideepa mi wáit'eeda 
aji, judio-eerámaa Tachi Ak'órepa jarapi bi jarateede. 

7Mága jarap'eda, Pablo waji Ticio Justo apatap'edaa temaa jarateede. 
Magi eperápa Tachi Ak'óremaa it'aa típachi. Ichi te baji Tachi Ak'óre 
Úraa jarateepata te ik'aawa. 8Pablopa mama jarateemaa bide, Cristode 


chok'ara Pablopa jarateeda úridap'edaará ichiaba ijáajida. Mapa máirá 
jóma poro choopijida. 2At'ári Corinto p'uurude p'anide ewari aba p'árik'ua 
k'áimok'araa pik'a bide Tachi Ak'drepa mágaji Pablomaa: 

—Waawee-ee jaratéeji na puurude 10michideerá nama chok'ara nibaira. 
Mi pi ome bairá, apidaapa pi k'achia ooda-—e. 

11 Tachi Ak'órepa mága jarada pera, Pablo mama beeji año aba apleda 
esa-auk'a, Tachi Ak'órepa jara péida Cristode jarateemaa. 

12Mamida, mama bide, Romadepema Galión apatap'edaa Acaya 
eujádepema poro waibia bak'ári, judiorá chok'ara pedeeteejida máik'aapa 
Pablo jita ateejida iru k'irapite. 13Mama mágajida: 

—Na eperápa jaratee bi Tachi Ak'orede ijiadamerá máik'aapa irumaa 
it'aa tíípataadamerá. Mamída jaratee-eda ajida, Moisepa p'ádade jara 
bik'a oodamerá. 

14Mápai Pablo pedeeit'ee arude, Galionpa mágaji ma judiorámaa: 

—Na eperápa ne-inaa k'achia oo bada paara maa-e pirá chíara pee 
bada paara, mia ak'ik'ajida aji. 15 Mamíida jara p'lanadairá chíara t'f 
máik'aapa parapa üraa p'idade, páchi pitapai ma nepira ak'idapáde aji. 
Mia pará nepira ak'i k'inia—eda aji. 

16 Aramata jérek'ooji ichimáiipa. 17 Mápai arii ak'i panadap'edaarápa 
Tachi Ak'óre Úraa jarateepata tedepema poro Sóstenes jita atadap'eda, 
wijida Galión k'irapite. Mamida iru-it'ee maarepida p'ua-e paji. 


Pablo waya Antioquía p'uurudee wáda 


18 Ai t'éepai Pablo taará beeji Corinto puurude. Mápai ijáapataarámaa 
despediip'eda, Siria eujádee wáji Priscila máik'aapa Áquila ome. Cencrea 
pluurude barcode batau naaweda, Pablopa ichi poro bi-si wét'aaji. Maga 
ooji ak'ipiit'ee ichia Tachi Ak'óremaa ooitteeda ada ooda. 19 Ma wárutade 
Éfeso puurude panadak'ári, Pablo t'íunaji Tachi Ak'óre Úraa jarateepata 
tede judiorá ome pedeeit'ee. 20Ichia jarateeda úridak'ári, chupiria iidijida 
áchi ome taará beemerá. Mamída Pablopa k'inia—e paji. 21 Mágaji: 

—+Hrá wáit'eeda aji. Mamida waya cheit'eeda aji, Tachi Ak'órepa K'inia bi 
pirá. 

Mápai Pablo batauji máik'aapa wáji. Jódee Priscila Áquila ome mama 
p'laneejida. 22Pablo Cesarea p'uurude panak'ári, mamáik'aapa waji 
Jerusalendee ijáapataará ak'ide. Maap'eda waji Antioquía p'uurudee. Magi 
p'uuru Siria eujáde bi, 


máik'aapa úraade. Maga oo wiji Galacia eujáde máik'aapa Frigia AA 


Apolopa Efeso p'uurude jarateeda 


24Maapai judio t'ijarapatap'edaa Apolo pacheji. Magi Alejandria 
p'uurudepema paji. Magi p'uuru Egipto eujade bi. Magi judiopa Tachi 
Ak'õre Üraa p'áda pia k'awa baji. Ma awara pia jarateepachi. 25Magipa 
o-i-ia jarateepachi Juan Bautistapa jarateedak'a, eperáarápa achia 
p'ek'au k'achia oopata oo amaadamerá máik'aapa poro choopidamerá 
ak'ipidaitee Tachi Ak'órede ijáa p'ani. Ichiaba jarateepachi Jesucristo 
Tachi Ak'órepa péida. 26 Apolo Éfeso p'uurude pachek'ári, waawee-ee 
jarateemaa beeji judiorá Ak'óre Úraa jarateepata temái. Mága úridaKári, 
Priscila Áquila ome áchi temaa ateejida. Mápai Apolomaa jarateejida 

jóma áchia k'awadap'edaa, Tachi Ak'órepa ooda Jesucristo k'aurepa. 
27Maap'eda, Apolo Acaya eujádee wá k'inia bak'ari, Efesodepema 
ijáapataarápa k'art'a p'ajida jipemaarámaa iru auteebaidamerá. Mágá 
mama panak'ári, irua k'aripai Cristode ijáapataará waapiara ijáadamera. 
Tachi Ak'óre t'ári pia bapari perá, áchimaa Cristode ijáapiji, Apolo mamaa 
wai naaweda. 28 Apolo mama bide jómaará taide Tachi Ak'óre Úraa 

p'áda ak'ipachi máik'aapa jarateepachi Jesucristo Tachi Ak'órepa péida 
eperáará k'aripamerá. Mapa judiorápa maarepida p'oyaa p'anauda-e paji. 


Pablo Éfeso p'uurude 


19 1 Apolo Corinto p'uurude bi misa, Pablo wáyaaji Galacia máik'aapa 

Frigia eujáde Éfeso pruurude parumaa. Mama Cristode ijáapataará 
ununaji. 2Mápai Pablopa iidiji: 

—Parápa Cristode ijáadak'ári, ¿Tachi Ak'óre Jaure pará k'ap'iade ba 
chejik'á? aji. 

P'anaujida: 

—Taipa k'awada-eda ajida, Tachi Ak'óre Jaure ba chepari ijáapataará 
k'ap'iade. 

3 Mápai Pablopa iidiji: 

—Parápa poro choopidak'ári, ¿k'iare-ittee poro choopijidama? aji. 

P'anaujida: 

—Juanpa jaradak'a poro choopijida ak'ipidait'ee p'ek'au k'achia oo amaa 
k'inia p'ani. 

4Mápai Pablopa mágaji: 

— Juanpa wáara poro choojida aji, waa p'ek'au k'achia oo k'iniada-e 
p'anadap'edaará. Mamida Juanpa ichiaba jarapachi ijiadamerá ichi t'ée 
cheru eperáde. Mágí eperá Jesucristo. 

5Ma eperáarápa mága úridak'ári, aramata áchi poro choopijida Tachi 
Waibia Jesús tíde ak'ipidait'tee irude ijáa p'ani. 5Maap'eda Pablopa jua 
biji ma poro choodap'edaará iri. Maga bik'ári, Tachi Ak'orepa ichi Jaure 
ara k'ap'iade ba chepiji. Mágipa áramaa pedeepipachi k'awada-e p'ani 
pedeede. Mágá jarajida Tachi Ak'orepa jarapidak'a. 7 Chi mágá poro 
choodap'edaa eperáará doce paji. 

8 Maap'eda Pablo waji Tachi Ak'úre Úraa jarateepata tedee. Mama fipata 
ewari chaa atane õpee Tachi Ak'õre Úraa waawee-ee jarateeji. Jaraji 
Tachi Ak'orepa pia ooda Jesucristo péik'ári, judiorápa irude ijiadamerá. 
9Mamida úk'uruurápa ijáa k'iniada-e paji Pablopa jaratee bada máik'aapa 
waapiara pedee k'achia jarajida Tachi Ak'óre Ode P'aniirá apite. Maperá 
tíijarapatap'edaa Tirano escuelade. Mama ewari chaa jarateepachi. 1%Irua 
Tachi Ak'óre Úraa jarateeji año omé. Mágá judiorá máik'aapa judio-eerá 
Ásia eujáde p'anapatap'edaarápa úrijida Tachi Ak'órepa jara péida Jesude. 

MIchiaba Tachi Ak'órepa Pablomaa oopipachi ne-inaa eperáarápa p'oyaa 
oodak'aa áchi juadoopa. 12Pablo k'ap'iade p'aru tóbaidapapai, k'ayaa 
beerá jipapachida. Ichiaba netuara eperáará k'ap'iade merátia bee 
uchiapachida. 


Netuarapa Esceva warrarámaa ooda 


13-14 Mapema judiorá úk'uru Cristode ijáada-e p'anadap'edaarápa 
netuara merátia bee eperáará k'ap'tadeepa uchiapik'oopachida. Mága oo 
nipajida judiorá p'aareerá poro Esceva warrará. Ára siete paji. Máirápa 
Kk'awaadak'ári netuaraará uchia p'ani Pablo k'aurepa ichia Tachi Waibia 
Jesús tí jarak'ári, auk'a oo k'inia p'aneejida. Mapa jarajida netuara 
merátia bimaa: 

—i¡Pablopa jara bi Jesús t'ide uchíati! 

15Mamida mága oodak'ári, ma netuara eperá k'ap'iade merátia badapa 
magaji: 

—Mia k'awa bida aji, Jesús. Ichiaba k'awa bi k'aita Pablo. Mamida para 
¿k'airáma? aji. 

16Mápai ma netuara k'ap'iade merátia bada eperápa áchi iri cheji 
máik'aapa áchi jomaweda sik'ooji. Mágá p'u oop'eda, chi netuara uchiapi 
chedap'edaará mamáik'aapa ák'adaa p'ira uchiak'oodachida. 17 Éfeso 
pluurude p'anapataará, judiorá máik'aapa judio-eerápa mága tiridak'ari, 
jómaaráta p'lerajida máik'aapa Tachi Waibia Jesús t'í pia t'o p'anajida. 

18Mápemaará úk'uru Cristode ijáa p'aneejida. Maap'eda Pablomaa jara 
chepachida áchia k'achia oopatap'edaa, ai naaweda ijáa p'anadap'edaa 
pera petau tau k'awaa beerápa oo p'anadap'edaade. 19Ichiaba úk'uru 
petau tau k'awaa beerápa aneepachida áchi libro jomaará taide 
paak'oodait'ee. Magi libro valor p'arat'ade juasiadak'ári, uchiaji 
p'arat'a tau cincuenta mil. 20 Ma jóma oo p'anadap'edaa k'aurepa ma 
eujádepemaarápa waapiara ijáapachida Tachi Ak'orepa jarapidade. 

21Ma t'éepai, Tachi Ak'óre Jaurepa Pablomaa k'isiapiji wãit'ee 
Jerusalendee, wáyaap'eda Macedonia eujáde máik'aapa Acaya eujáde. 
Ichiaba Jerusalendeepa Pablo wa k'inia baji Romadee. 22Mága k'isiap'eda, 
Pablopa chi k'dp'iyoorá Timoteo Erasto ome naa péiji Macedonia eujádee. 
Jódee ichi Asia eujáde jarateemaa beeji. Maap'eda waji ara t'ée. 


Éfeso p'uurudepemaará k'iraudaidap'edaa 


23 Maapai Tachi Ak'óre Ode P'aniirá k'aurepa, Éfeso puurudepemaará 
jóma k'iraupik'a para baji 24ne-inaa p'arat'adee oopari Demetrio 
apatap'edaapa ara apite pedee k'achia jarada pera. Mágí eperápa ne-inaa 
ma-ári santok'a p'arat'adee oopachi, áchi it'aa t'ípata nawe Artemisa te 
waibia k'irápapataadamerá. Maga oo bipa ichia máik'aapa apemaará 
ne-inaa oo k'awaa beerápa p'arat'a waibia jitapachida. 25Maperápi 

Demetriopa mágiirá máik'aapa awaraa ne-inaa oo k'awaa beerá tí p'e 
atap'eda, mágaji: 

—K'óp'áyoorá, parápa k'awa p'anida aji, nágí mimia oo p'anipa tachi 
p'arat'a jitapata. 26Ma awara parapa unu p'ani máik'aapa úri p'ani 
Pablopa jaratee bi, ne-inaa ooda eperáarápa ai k'irapite it'aa típata 
ak'óre waibiará-e. Mága jara bipa eperáará chok'ara ichi eere úraa p'e 
iru bi. Mága jara-e bi nama Éfeso p'uurudepai. Ichiaba mága jara bi 
jóma Asia eujáde. 27Iru pedee ijáaruta pirá, tachia ooda neto amaadai 
máik'aapa tachia p'arat'a waa jitada—e pai. Ma awara tachi nawe 
Artemisade ijaada—e pai máik'aapa ichiaba waa iru igreste ak'ida—e pai. 
Mágí tede na Ásia eujádepemaará máik'aapa jómaweda Roma jua ek'ari 
p'laniirá irumaa it'aa típata. ¿Wáara-ek'á aji, mia jara bi? 

28 Arii p'anadap'edaarápa mága úridak'ári, k'iraudachida máik'aapa 
biuk'a níbeeji: 

— ¡Artemisa Waibia; tachi Éfeso pidaará nawe! 

29Mápai eperáará waapiara cheepuru níbeeji máik'aapa p'uuru 
pidaará jóma k'iraupik'a para beeji. Mápai Gayo, Aristarco ome jita 
atajida máik'aapa atadachida áchi chip'edaipatamaa. Ma eperáará 
omé Macedonia eujádepemaará paji. Ichiaba Pablo ome nipapachida. 
30Pablo wáit'ee paji ma p'uuru pidaará k'irapite pedeede. Mamida 
ijiapataarápa wápida-e paji. 31Ichiaba Asiadepema poroorá úk'uru Pablo 
ome k'õp'ãyo meraadap'edaa pera, jara péijida winaamerá ma eperáará 
k'iraupik'a para bimaa. 32Máimisa, chi cheepurudap'edaará waapiara 
k'iraupik'a para beeji. Úk'uruurápa ne-inaa jarapachida; awaraarápa 
biapachida. Mapa biuk'a níbaji. Úk'uruurápa k'awada-e p'anajida sáap'eda 
cheepurudap'edaa. 33 Judiorá arii panadap'edaarápa Alejandromaa 
nepiridap'eda, jómaará taide ateejida. Mápai Alejandropa juapa jaraji 
k'up'ee p'aneedamerá, áchi k'ap'ia pedeeit'ee pera. 34 Mamida eperáará 
k'iraupik'a para badaarápa ichi judío k'awaadak'ári, perá hora omé 
waapiara biuk'a níbeeji. Mágapachida: 

— ¡Artemisa Waibia; tachi Éfeso pidaará nawe! 

35Mápai ai puurudepema secretariopa eperãarã k'iup'ee p'anapiji 
máik'aapa mágaji: 

—Éfeso pidaará, jómaarápa k'awa p'anida aji, na puuru pidaarápata 
tachi nawe Artemisa jíak'a itariipa baaida ichi igrestede jrapata. 

36 Apidaapa nágí p'oyaa merada-e pera, k'ira jip'a p'anéeti, ne-inaa 
k'achia pariatua ooda—ee. 37Na eperáará parapa anee p'ani tachi 
Tgrestedepema netlaa maarepida chiada-e p'ani máik'aapa tachi nawe 
apite pedee k'achia jarada—e p'ani. 38 Demetrio wa chi k'9p'iyoorá nepira 
iru p'ani pirá awaraa ome, Romadepema charraarámaa wati. Arapa 
ak'idaipi, ma-ittee p'anadairá. 32Mamida jómaarápa awaraa nepira iru 
p'ani pira, k'ira jip'a cheepurudak'ári, ma nepira jo péidai. *0Idipema 

oodap'edaa k'aurepa Romadepemaarapa k'isiadait'ee tachi chóoyaa 
p'ani. Nága bide áchia iidi p'ani pirá sáap'eda idi nága oojida, ¿sága 
p'anaudayama? aji. 

41 Maga jarap'eda, eperáará jómaweda áchi te chaa péik'ooji. 


Pablo Macedonia eujádee máik'aapa Grecia eujádee wáda 


) 0 1Eperáará áchi te chaa wádap'edaa t'éepai, Pablopa ijáapataará 

tí p'eji úraaitee. Maap'leda waji Macedonia eujádee. 2Mama 
ijáapataará ŭraa nipap'eda, panaji Grecia eujáde. 3Atane Opee mama beeji. 
Mamáik'aapa barcode wáit'ee bide Siria eujádee, k'awaaji judiorápa ichi 
peedait'ee ot'ewa p'ani. Mapa waya ápitee p'irrabaidachi. Mata wáyaaji 
Macedonia eujáde. 4Ma wádade iru k'9p'iyaajida nágí ijiapataarápa: 
Pirro warra Sópatro, Berea p'uurudepema; Aristarco máik'aapa Segundo, 
Tesalónica puurudepema; Gayo, Derbe p'uurudepema; Timoteo, Tíquico 
máik'aapa Trofimo, Asia eujádepema. 5Máirá tai naa wájida máik'aapa 
ninajida Troas p'uurude. 6Ma t'éepai tai wájida Filipos pruurudeepa, 
fiesta pan levadura wée k'opata wáyaap'eda. Barcode wá nipadap'edaa 
pera, k'áima joisomaamaa panajida Troas puurude. K'irachuunadap'eda 
apemaará ome, mama k'iima siete p'aneejida. 


Pablopa ooda Troas p'uurude 


7Tomia ewate tai chip'ejida apemaará ijáapataará ome nek'odait'ee 
máik'aapa Cristo piuda k'irápadait'ee. Pablopa ijáapataarámaa jarateemaa 
baji esapite parumaa, ichi ai norema wáit'ee pada pera. 8Te piso it'ipema 
cuartode chip'e p'anajida máik'aapa lamparara ídaa níbaji. 9Pablo 
jarateemaa bi misa, k'ŭtrãa Eutico apatap'edaa su—ak'i baji ventanade 
íírimaa. Mamida Pablopa taará jarateeda pera, ma k'ütráa k'áidaip'eda, 
tudú padachi piso Opeedeepa. Aramata piu jira atanajida. 10 Mápai Pablo 
irabaip'eda, ma k'ütráa k'ap'ia were ataji máik'aapa mágaji chi k'op'ayoora 
arii p'anadap'edaarámaa: 

—¡P'eranáati! ilru chok'ai bipi! 

11 Mápai Pablo waya teedaa waák'ári, nek'ojida máik'aapa Cristo piuda 
k'irápajida. Mata waya ichi jarateemaa beeji ewarirumaa. Ewarik'ári, 
waji ichi ode. 12Ma k'ütráa piu bada chok'ai ateedap'edaa pera ichi temaa, 
ijáapataará o-—ía p'aneejida. 

Troas p'uurudeepa Mileto p'uurudee wáda 

13Pablo ode wa k'inia baji. Mapa tai naa wájida barcode Aso p'uurudee. 
Mama nijida iru batau atadait'ee. 14Aso p'uurude unudak'ári, batauji tai 
ome máik'aapa wájida Mitilene puurudee. 15Mamáik'aapa uchiadap'eda, 
ai norema Quío isla k'Irapite wáyaajida. Ma norema Samos p'uurude 
panajida. Mamáik'aapa panajida Mileto p'uurude. 16Maga oojida Pablo 

waa wa k'inia-e bada pera Asia eujádee. Ma awara Efeso p'uurude wiibai 
k'inia—e paji, Jerusalende isapai pana k'inia bada pera, Pentecostés fiesta 
ewate pai naaweda. 


Pablopa jarada Éfeso p'uurudepema ijáapataará ak'ipataarámaa 

17 Mágá Éfeso p'uurude wiibai k'inia-e paji taarái jíak'aapa. Mamida 
Mileto p'uurude pachedak'ári, Pablopa ti péiji Efesodepema ijáapataará 
ak'ipataará. 18 Achi pachedak'ári, ichia mágaji: 

—Parápa k'awa p'anida aji, ságata mi nipapari pará t'áide, na Asia 
eujáde ewaa pachedak'áriipa. 12Taaráru pará ome Tachi Ak'órepa oopi 
bik'a oomaa bi, chupiria níbide máik'aapa nepirade níbide judiorá juapa. 
20 Mamida jómaará taide waawee-ee jarateeji, pará te chaa paara. Mága 
ooji pará üraait'ee máik'aapa k'aripait'ee. 21 Auk'a jarateeji judiorámaa 
máik'aapa judio-eerámaa, achia p'ek'au k'achia oopata oodaamaa 
p'aneedamerá máik'aapa Tachi Waibia Jesucristode ijáadamerá. 22Hrá 
wáru Jerusalendee, Tachi Ak'óre Jaurepa mága k'inia bairá. Wait'ee 
k'awa—e bi mida k'áata mi ome oodait'ee mama. 23 Nágapai k'awa bi. 
P'uuru bee chaa wáyaarude Tachi Ak'õre Jaurepa mimaa k'awapiru mi 
miait'ee máik'aapa carcelde chupiria níbanait'ee. 24 Mamida mia p'ua—e 
bi, piuru pijida Jesupa oopi bik'a oo k'inia bairá. Jip'a jaratee k'inia bi 
na pedee pia: Tachi Ak'orepa eperáará k'inia iru bairá, tachi k'aripaji 
Jesucristo piuda k'aurepa. 

25"Mága jarateeji pará t'áide. Ma awara Tachi Ak'órepa parámaa 
jarateeji ichia oopi k'inia bi Cristode ijiapataarámaa. Mia k'awa bi parápa 
mi k'ira waa unuda-e pait'lee. 26 Mapa idi weda Tachi Ak'óre k'irapite mia 
jara bi: parádepema aba piuk'ári atuaru pirá, mi k'aurepada ada-e pait'ee. 
27 Mága jara bi mia jarateeda pera jóomaweda Tachi Ak'õrepa jarapidak'a. 
28 Mapa ipemaara, chik'aripa p'anapatáati máik'aapa ijáapataará pia aki 
p'anapatáati, ma-it'ee Tachi Ak'õre Jaurepa pará jiriterada pera. Tachi 
Waibiapa k'inia bi parapa ak'idamerá ichide ijáapataará, ichia ara o 
k'achiadeepa k'aripa atada pera, ichi waa bat'ada k'aurepa. 22Mia k'awa 
bi ne-animal k'achia beerá atu chepatak'a eperáará peede, mága pik'a 
mi náik'aapa wáda t'éepai awaraará chedait'ee Cristode ijáapataará ijáa 
amaapide. 30Ichiaba pachi t'áideepa pida uchiadait'ee seewa jarapataará. 
Magiirápa ijáapataará áchi eere atee k'inia p'anadait'ee. 31 Mapa k'ira ibia 
p'anáti máik'aapa k'irápáti saga mi chupiria níbaji año Ópee, pará üraa bi 
misa p'árik'ua máik'aapa ástaawa. 

32 rá ipemaará, mia pará biru Tachi Ak'õre juade, ichia pará pia aki 
bapariimerá ichi úraa p'ádade jara bik'a. Ichi aupaita parámaa oopii 
ichia oopi k'inia bik'a, mágá iru-ittee p'anapataadamerá chi apemaará 
awara bidaarák'a. 33 Mia chíara p'arat'a, nge máik'aapa p'aru k'fa—e bi. 
34Parápa pia kawa p'ani michi juadoopa mimiapari máik'aapa ne-inaa 

atapari michi-ittee máik'aapa mi ome p'aniirá-ittee. 35Mia parámaa 
at'apai jarateedoo, auk'a mimiadamerá máik'aapa chik'aripa para bamerá. 
K'irápáti Tachi Waibia Jesupa jarada: “Pipiara bi teeit'ee, jitai k'iyaara.” 
36Mága jarap'eda, Pablo bedabaidachi máik'aapa it'aa t'iji Tachi 
Ak'óremaa jómaará ome. 37 Mápai jóomaweda jéejida t'ári puapa 
máik'aapa Pablo were atapachida. 38K'ira pia-ee para baji, Pablopa ichi 
k'ira waa unuda—eda ada pera. Maap'eda, barco badamaa k'9p'iyanajida. 


Pablo Jerusalendee wáda 

) 1 1Magá despediidap'eda, barcode tai bataujida máik'aapa wájida 

Cos isladee. Ai norema wájida Rodas isladee. Mamáik'aapa 
panajida Pátara p'uurude. 2Mama barco Fenicia eujádee wá nipadade 
bataujida máik'aapa wájida. 3Ma wádade Chipre isla unujida tai juabi 
eere. Mata wájida Siria eujáde Tiro puurude panarutamaa, mama net'aa 
barcode atee wádap'edaa atabéidait'ee pada pera. 4*Mama ijáapataará 
jiridak'ári, unu atajida máik'aapa ewari siete p'aneejida ára ome. Mama 
bide Tachi Ak'õre Jaurepa ma ijáapataarámaa k'awapiji Pablo Jerusalende 
p'asait'ee. Mapa irumaa jarajida wánaamerá. 5Mága jarajida mida, 
tomiamaa tai mamáik'aapa uchiajida. Mápai ijáapataará áchi wéra 
máik'aapa chi warrará ome p'uurudeepa taawaa tai k'õp'ãya tee chejida 
p'usa ide. Ma ipude bedabaijida máik'aapa jóomaweda Tachi Ak'óremaa 
it'aa tíjida. SMaap'eda, despediidap'eda, tai wájida barcode. Jódee, ma 
ijáapataará áchi te chaa erreujida. 

7 Tiro p'uurudeepa tai wájida. Mata panajida Tolemaida p'uurude. 
Mama ijáapataará ome ewari aba p'aneejida. 8Ai norema uchiadak'ári, 
panajida Cesarea p'uurude. Mama panadak'ári, wájida Tachi Ak'óre 
Úraa jarateepari Felipe temaa. Magi Felipe Cristopa jirit'eradaará 
K'aripapataará sietedepema paji. Mama p'aneejida. 9 Felipepa k'au k'imari 
iru baji, at'ári imik'ira wee. Máirápa jarapachida Tachi Ak'õre Jaurepa 
jarapidak'a. 10Mama taará p'anide Judea eujádeepa cheji Tachi Ak'õre 
pedee jarapari, tijarapatap'edaa Agabo. 1 Taimaa pachek'ári, Pablo 
K'irride jípari éra ataji. Mápai Agabopa ichi jua biiri ome p'árají ak'i beeji 
máik'aapa mágaji: 

—Tachi Ak'óre Jaurepa jara bi: “Jerusalende judiorápa nágá oodait'ee 
nagi k'irride jipari chipari ome, iru judio-eerá poroorá jua ek'ari 
bidak'ãri.” 

12Taipa máik'aapa Cesareadepema ijáapataarápa mága ŭridak'ãri, 
Pablomaa enenee jõneejida Jerusalendee wánaamerá. 13Mamida irua 
magaji: 

—¿K'áare-it'ee jak'iara jée p'anima? aji. Mi t'ári p'uapit'aaruta. Ichita mi 
wait'ee Jerusalendee ji nibiruta pijida, ma awara peet'aaruta pijida, mia 
Cristopa ooda jaratee bi k'aurepa. 

14Tai pedee üri—e pada pera, ichiak'au bijida. Jip'a Tachi Ak'õre juade 
bijida, Tachi Ak'órepa ichiak'au oomerá ichia oo k'iniata. 

15Maap'eda, net'aa p'e atadap'eda, wájida Jerusalendee. 
16Cesareadepema ijaapataara ük'uru wájida tai ome, ateedait'ee Chipre 
isladepema Mnasón apatap'edaa temaa, Jerusalende bi. Mágí eperá taará 
weda Cristode ijáa bapachi. 


Pablo Santiagomaa p'asiade wáda 


17 Jerusalende panadak'ári, ijiapataarápa oa tai auteebaijida. 18Ai 
norema Pablo tai ome Santiagomaa waji. Mama ichiaba ijáapataará 
ak'ipataará p'anajida. 12Pablopa saludaap'eda, nepiriji jóma Tachi 
Ak'órepa ooda ichi k'ap'ia pari judio-eerá t'áide. 20 Maga úridak'ári, o- 
Ta para beeji máik'aapa itaa t'ijida Tachi Ak'óremaa jaradait'ee iruta 
jómaará k'áyaara waibiara bi. Mápai Pablomaa mágajida: 

—Ipema Pablo, pia k'awa bida ajida, nápema judiorá cho-k'ara Cristode 
ijáa p'ani. Mamída at'ári k'isia p'ani Moisepa p'ádade jara bik'a oodaipia 
bi. 21 Mágiirápa úri p'ani pia judiorá awaraa eujáde p'aniirámaa jaratee 
ni Moisepa p'ádade jara bik'a oonaadamerá, máik'aapa warra k'ap'iade 
tauchaa binaadamerá, ma awara ne—inaa chonaaráweda oopatap'edaa 
oonaadamerá. 22Maperaá, ¿taipa saga oodaima? Arapa pi nama che 
bi k'awaa atadait'ee. 23 Mapa nága oopáde aji: nama ijáapataará 
k'imariirápa Tachi Ak'óremaa jaradap'edaak'a ewaa oodait'ee, waya 
iru tede t'iu pia p'aneedamerá. 24Pichi ome p'e ateepáde aji, máik'aapa 
p'aapáde aji, áchimaa p'aapipataarápa iidi p'ani. Oodapáde aji, Tachi 
Ak'õre Úraade jara bik'a; puda t'iipidamerá máik'aapa Tachi Ak'úre 
tede t'iu pia p'aneedamerá. Mágá ooru pirá, jóomaarápa k'awaadai pi 
apite seewa nepiri p'ani. Ma awara pia mágá áramaa ak'ipii Moisepa 
p'ádade jara bik'a ichiaba oopari. 25Jódee mága oopi k'iniada—e judio- 
eerámaa, ichiaba Cristode ijáadak'ári. Jip'a taipa áramaa p'à péi p'ani: 
k'onaadamerá nechiara ata bidap'edaa ne-inaa eperápa ooda k'irapite, ai 
k'irapite it'aa t'ípata; k'onaadamerá ne-inaa waa maa-e pirá ne-animal 
yapa jia piuda chiara máik'aapa pariatua p'ek'au oonaadamerá. 


Pablo Tachi Ak'óre te waibiade jita atadap'edaa 


26 Ai norema Pablopa ma eperáará k'imari ateeji Tachi Ak'óre temaa. 
Oojida Moisepa p'ádade jara bik'a t'iu pia panadamerá Tachi Ak'óre 
te waibiade. Maap'eda Pablo tíuji Tachi Ak'õre tede jarait'ee sáapaita 
Tachi Ak'óremaa achia jaradap'edaa jódait'ee máik'aapa sáapaita achia 
ne-animalaará ateedait'ee p'aareerámaa peedap'eda, paadamerá Tachi 
Ak'Ore-itee. 

27 Ewari siete jõit'ee níbide ma eperá k'imari jódait'ee paji Aachia 
oodait'ee bada t'iu pia ppaneedamerá Tachi Ak'ore te waibiade. Mama 

p'anide Asia eujádepema judiorápa Pablo unu atajida Tachi Ak'óre te 
waibiade. Mapa achia arii p'anadap'edaará k'iraupik'oojida. Pablo jita 
atadap'eda, biajida: 

28— Israel pidaará, tai k'aripáti. Nágí eperápa p'uuru bee chaa ne-inaa 
k'achia jaratee ni tachi judiorá apite. Jaratee bi Moisepa p'ádade jara 
bik'a oonaadamerá máik'aapa pedee k'achia jara bi na te apite. Ma awara 
judio-eerá tíupiji nama, mágeerá Tachi Ak'órepa t'íupiik'araa bida a bi 
mida. Mágá Tachi Ak'Ore te waibia k'achia oomaa bi. 

29Mága biapachida ai naaweda Pablo unudap'edaa pera p'uuru jáde ni 
Trofimo ome. Magi Éfeso p'uurudepema paji. Ma omé unudap'edaa pera 
mágá, judiorápa k'isiajida Pablopa ma eperá auk'a tíupiji Tachi Ak'óre tede. 

30Ma k'aurepata p'uuru pidaará jóomaweda k'irau para beeji. Mápai 
eperáará p'isua cheepuru níbeeji. Pablo jita atajida máik'aapa jidi babataa 
atadachida Tachi Ak'óre temáiipa. Aramata Tachi Ak'õre te jjapataarápa 
chi t'íupata jomaweda jiajida. 31 Maga nide taawa Pablo peet'aadait'ee 
pak'ári, Romadepema soldaorá poro waibiamaa jaranajida p'uuru pidaará 
jóma k'irau para níbi. 32Aramata ichi soldaorá p'e atap'eda, awaraa 
poroorá ome piira chejida see níibadamaa. Ma soldaorá poro waibia chi 
soldaorá ome cheruta unudak'ári, eperáarápa Pablo ichiak'au bijida. 

33 Mápai ma soldaorá poro waibia chep'eda, Pablo jita ataji máik'aapa 
cadena omeepa ji níbipiji. Maap'eda eperáarámaa iidiji k'asaa tijarapata 
já eperá máik'aapa k'áare k'achiata ooji. 34Biuk'a níbeeji; abaapa ne-inaa 
jarapachi, awaraapa ne-inaa awara. Mapa chi soldaorá poro waibiapa 
p'oyaa k'awa-e paji k'asaa jara para bi. Maperá jaraji soldaorámaa áchi 
temaa ateedamerá. 35Soldaorá temái tomede panadak'ári, Pablo it'í jira 
ateejida eperáará waidoopa, 36eperáará tée bia wádap'edaa pera: 
—¡Peet'áati! 


Pablopa judiorámaa jarada 


37 Mamida teeda panadai naaweda, griego pedeede Pablopa mágaji ma 
soldaorá poro waibiamaa: 

—Mi pi ome arak'atia pedee k'inia bida aji. 

Mápai magi poro waibiapa p'anauji: 

— ¿Pia griego pedee k'awa bi-ek'á? aji. 38¿Mágara pi-ek'á aji, ja Egipto 

pidapa méepemaará cuatro mil ateeda eujá pania wée bimaa? 
39 Pablopa p'anauji: 

—Mága-eda aji. Mi judiopi Tarso p'uurudepema. Magi p'uuru Cilicia 
eujáde bi. Mi ma pluuru pipiara bidepemapi. Mi chupiria pedeepipáde aji, 
eperáarámaa. 

40 Mápai magi soldaorá poro waibiapa pedeepiji. Pablo tomede baini 
beep'eda, juapa eperáarámaa jaraji kTup'ee paneedamerá. Eperáará 
k'up'ee para beek'ári, Pablo hebreo pedeede pedeeji. 

2 2 1Magaji: 
—Michi auk'aará máik'aapa chonaará, úríti mia jararu. 

2 Hebreo pedeede pedeeru úridak'ári, eperáará k'iup'ee para beeji. 
Mápai Pablopa mágaji: 

3—Mi judiopi, Tarso p'uurude t'oda. Magi p'uuru Cilicia eujáde bi. 
Mamida mi nama Jerusalende estudiaji Tachi Ak'úre Úraa jarateepari 
Gamaliel ome. Iru k'aurepa mia k'awaaji Moisepa p'áda, tachi chonaarápa 
béidap'edaa. Ma awara mia oo k'inia bapachi Tachi Ak'orepa oopi 
k'inia bik'a, parápa idi oo p'anik'a. “Mapa naaweda mia Tachi Ak'ore 
Ode P'aniirá apata miapipachi. Achi jita atap'eda, carcelde t'i nibipachi. 
Wéraará máik'aapa imik'iraará auk'a mágá oopachi. 5P'aareerá poro 
waibiapa máik'aapa jóma nápema poro waibiarápa k'awa p'ani na jara 
bi wáara. Arapa K'art'a p'ájida máik'aapa mi ome péijida judiorámaa 
Damascode, mia ijáapataará mama p'ani p'e aneemerá nama miapiit'ee. 
Mamida mi k'isia awara k'isiaji. 


Pablopa jarada sága ichi Cristode ijáada 
(Hch 9.1-19; 26.12-18) 


6—Mi Damasco k'aita pa wáde, imat'ipa it'ariipa idaa jera t'iudachi 
mi iri. 7 Mápai mi eujáde baainaji máik'aapa úriji pedeeru: “Saulo, Saulo, 
¿sáap'eda michideerá jiri nima?” aji. 8Mápai mia iidiji: “¿K'aima pi?” 
P'anauji: “Mi Jesús Nazaretdepema, pia jiri ni eperáará poro waibia.” 
9Mi ome wádapeedaarápa ma idaa jera tíuda unujida. Mamída úrida-e 
paji mi ome pedeemaa bada. 10 Mapai mia mágaji: “Tachi Waibia, ¿mia 
k'áata ooipia bima?” aji. Mápai ichia p'anauji: “P'irabáiji máik'aapa 
waji Damasco p'uurudee. Jama jaradai pia k'áata ooit'ee.” 11 Ma idaa 
jera tíudapa mi tau p'áriudachi. Mapa mi k'op'ayoorapa juadeepa jidiu 
ateejida Damascodee. 

12'Mama baji eperá tijarapatap'edaa Ananías. Mágipa oopachi 
Moisepa p'ádade jara bik'a. Mapa Damascodepema judiorápa iru pia 
unupachida. 13Irua mi aki chek'ári, mágaji: pema Saulo, waya unupáde” 
aji. Aramaga tau eratidachi máik'aapa mia iru unuji. 14Mápai irua 
mágaji: “Tachi chonaará Ak'óre Waibiapa pi jiritteraji k'awaamerá ichia 
pimaa oopi k'inia bi. Ma awara pi jiritteraji unumerá Jesucristo, chi 
p'ek'au k'achia wee bi máik'aapa tirimera pedee ichi it'aideepa. 15Mága 
ooji pita jomaara taide irua jararu jarateepari pait'ee pera, jarak'ári na 
unuda máik'aapa úírida. 16Mapa iraweda poro choopipáde aji, máik'aapa 
Jesumaa it'aa t'ipade aji, irua pichi p'ek'au k'achia wépapimera.” 


Tachi Ak'órepa Pablo jiritterada judio-eerámaa jarateenamerá 


17—Waya Jerusalendee chek'ári, waji Tachi Ak'óre te waibiadee 
itaa tíde. Mama k'áimok'araa pik'a bide unuji Jesús. 18Ichia mimaa 

mágaji: “Isapai uchiapáde aji, Jerusalendeepa, nama pia jarateek'ári 
mia ooda, üri k'iniada-e pait'ee pera.” 19Mápai mia p'anauji: “Mamida 
jómaarápa k'awa p'ani Tachi Ak'õre Uraa jarateepata te chaa wák'ári, 
mia ijáapataará p'e aneepachi carcelde t'ik'oode máik'aapa p'u oopide. 
20Ma awara pi mimiapari Esteban peedak'ári, mi arii baji máik'aapa 
iru peedap'edaará p'aru ak'i baji. frá pide ijáa bita, ¿úridaik'4 mia 
áramaa nepirik'ári mi pi ome unuda?” 21 Mamíida ichia mimaa mágaji: 
“Namáik'aapa uchiapáde aji, mia pi péiittee pera awaraa eujádee judio- 
eerámaa jarateenamera.” 

22Mágapai eperáarápa Pablo pedee úrijida. Mápai ma úri para 
badaarápa biamaa p'aneejida: 

— ¡Já eperá chok'ai baik'araa bida! ajida. ¡Peet'aadapáde! ajida. 

23Eperáará waapiara biuk'a níbeeji. Achi p'aru jiap'ejida máik'aapa eujá 
p'ora it'aa bat'apachida, k'irau para bada pera. 


Pablo soldaorá poro waibia juade 


24Mápai chi soldaorá poro waibiapa jaraji Pablo ateedamerá 
soldaorá temaa máik'aapa widamerá. Mága ooji ichia úri-e pada 
pera Pablopa jarada judiorá pedeede. K'isiaji Pablo widak'ári, 
jarapidai sáapleda eperaara jága k'irau para bi iru ome. 25Mamiída 
jimaa p'anide widait'ee, Pablopa iidiji chi widait'ee p'anadap'edaará 
poromaa: 
—Mi Romadepema.* ¿Pia wipiipia bik'á aji, eperá Romadepema, ateedai 
naaweda charraarápa ak'idamerá? 
26Mágí capitanpa mága úrik'ári, isapai waji áchi poro waibiamaa 
máik'aapa mágaji: 
—¿Pia, k'áata ooit'eema aji, já eperá Romadepema ome? 
27 Mápai áchi poro waibia chek'ári, Pablomaa iidiji: 
—¿Wáara pi Romadepemak'2? aji. 
Pablopa p'anauji: 
—Wáarada aji. 
28 Mápai soldaorá poro waibiapa mágaji: 
—Mia p'arat'a waibia p'aajida aji, eperá Romadepema pait'ee. 
Maápai Pablopa p'anauji: 
—Mi Romadepema, mi ak'õre mága bada pera. 
29 Mápai chi widait'ee p'anadap'edaarápa ichiak'au bijida. Achi 
soldaorá poro waibia jida p'eraji Pablo jipi bada pera wipiit'ee, 
Romadepema bita. 





"22.25 Pablopa mága jarak'ári, jara k'inia-e baji ichi Romade toda. Jara k'inia baji ichi 
ciudadano Romano paji; pia jaraitteera, Romadepema reyrá poro waibia jua ek'ari t'oji chi 
ak'oreerak'a. 

Pablo Junta Suprema k'irapite 


30 Ai norema soldaorá poro waibiapa Pablo cadenapa ji bada ërapiji 
maik'aapa uchia ataji carceldeepa, k'awa k'inia bada pera sáap'edata 
judiorápa Pablo perá peejida. Mapa p'aareerá poroorá máik'aapa Junta 
Supremadepemaará jóomaweda t'í p'e atap'eda, Pablo uchiapiji áchi 
k'irapite. 

) 3 1Pablopa Junta Supremadepemaará see nibadamaa ak'iji 
máik'aapa mágaji: 

—Michi auk'aará, mi at'ári k'isia pua-ee ni Tachi Ak'óre k'irapite, mia 
oo K'inia bairá irua oopi bik'a. 

2Mága úrik'ári, paareerá poro waibia Ananiapa Pablo it'aimaa wipiji 
iru K'aita panadap'edaarámaa. 3Mamida Pablopa mágaji: 

—i¡Tachi Ak'orépata pi k'achia ooyada aji, t'ári k'achia-idaa bairá! Pi 
jama su—ak'i bi mia ooda ak'iittee Moisepa p'ádade jara bik'a. Mamída 
irua p'ádak'a oo-e bi. Moisepa p'ádade jara bi chupiria k'awaamerá. 
Mamida pia mi chupiria k'awa-e bi. ¡Ma k'iyaara mi it'ai wipiru! 

4Mápai arii p'anadap'edaarápa mágajida: 

—d¿Jágata ik'achia jararuk'á ajida, Tachi Ak'ore p'aareerá poro 
waibiamaa? 

5Mápai Pablopa p'anauji: 

—Michi auk'aará, mia k'awa-e pajida aji, iru paareerá poro waibia. 
Tachi Ak'óre Úraa p'ádade jara bi: 

‘Pedee K'achia jaranáati páchi p'uuru pidaará poroorá apite.” (Ex 
22.28) 

6 Maap'eda Pablopa unuk'ári ma see níbide para bi saduceo 
eerepemaará máik'aapa fariseo eerepemaara, ichi t'áridepai k'isiaji. 
Maap'eda golpe pedeeji: 

—Michi auk'aará, mi fariseopi; fariseorádeepa uchiada. Mia ijáa bi 
tachi piup'eda, chok'ai p'irabaidait'ee. Maperáta nágá pará k'irapite mi 
anee p'ani, mia ijáapari ak'idait'ee. 

7Pablopa mága jarak'ári, fariseo eere p'anadap'edaará máik'aapa 
saduceo eere p'lanadap'edaará áchi pitapai aupedee para beeji. 8Mága 
oojida saduceorápa jarapata perá piudap'edaará chok'ai p'irabaida-e, 
angeleerá wé-e máik'aapa tachi jaure wé-e. Jódee fariseorápa 
ijáapachida magi jóma paraa. 9Maperápi biuk'a níbeeji. Úk'uru Moisepa 
p'áda jarateepataará fariseo eere p'anadap'edaarápa mágajida: 

—Na eperápa ne-inaa k'achia oo-e bida ajida. ¿Eperá jaurepa maa-e 
pirá angelpa irumaa pedeeji-ek'á? ajida. 

10 Audupai biuk'a níbeek'ári, soldaorá poro waibiapa, ewaa Pablo 
peet'aadai jíak'aapa, t'iji chi soldaorá iru uchia atadamerá ma biuk'a 
nibadadeepa máik'aapa ateedamerá áchi temaa. 

1 Aj norema p'ãrik'ua Tachi Waibia Jesús Pablo ik'aawa baini ba cheji 
máik'aapa mágaji: 

—¡Waaweenáaji! Mia ooda eperáará k'aripait'ee pia jarateedak'a 
Jerusalende, jágá ichiaba jaraittee Roma p'uurude. 


Judiorápa pedeeteedap'edaa Pablo peet'aadait'ee 


12 Ai norema judiorá úk'uruurápa pedeeteejida Pablo peet'aadait'ee. 
Magiirápa Tachi Ak'úre k'irapite nek'oda-eda ajida, Pablo peet'aarutamaa. 
13Mágí pedeeteedap'edaará cuarenta imik'iraará audú paji. 14Achi wájida 
p'aareerá poroorámaa máik'aapa judiorá poro waibiarámaa máik'aapa 
mágajida: 

—Taipa Tachi Ak'õre k'irapite juraajida nek'oda-e pait'tee Pablo peeda— 
emái. 15frá parápa máik'aapa awaraa Junta Supremadepemaarápa jara 
péiti soldaorá poro waibiamaa nu Pablo aneedamerá, seewata parápa 
pipiara k'awa k'inia p'anadairá k'áare k'achiata oo bi irua. Ma aneerutade 
taipa ode peet'aadayada ajida. 

16Mamida Pablo ipewéra warrapa k'awaak'ári mága pedeeteeruta, waji 
soldaorá temaa jarat'aade Pablomaa. 17 Maap'eda Pablopa soldaorá poro 
t'iji máik'aapa mágaji: 

—Atéeji nágí warra pichi poro waibiamaa, ne-inaa jara K'inia bairá. 

18 Mapa ma soldaorá poropa ateeji ichi poro waibiamaa máik'aapa 
mágaji: 

—Pablo preso bipa mi t'íji na warra pimaa aneemerá ne-inaa jara k'inia 
bairá. 

19Chi soldaorá poro waibiapa warra juade jita atap'eda, áyaa ateeji 
máik'aapa iidiji: 

—¿K'áata mimaa jara k'inia bima? aji. 

20Mápai ma warrapa mágaji: 

—Judiorápa pedeeteejida pimaa iididaitee Pablo nu ateemerá Junta 
Suprema k'irapite, pipiara k'awaadait'ee iru nepira. 21 Mamída ijáanaapáde 
aji, imik'iraará cuarenta audú ot'ewa p'anadait'ee pera. Ma awara achia 
Tachi Ak'óre k'irapite juraajida nek'oda-e paittee Pablo peet'aarutamaa. 
Mapa taará-e mága iidi chedait'ee, pia Pablo áchimaa ateepimerá. 

22Mápai soldaorá poro waibiapa mágaji: 

—K'irak'aupai chíaramaa jarai pia mimaa nepiri cheda. 

Maap'eda ma warra péiji ichi temaa. 


Pablo Romadepema poro Félix k'irapite péida 


23 Aramata soldaorá poro waibiapa ti p'eji soldaorá poro omé. 
Maáirámaa mágaji: 

—P'e atadapáde aji, doscientos soldaorá biiripa wádamerá, ma 
awara setenta caballo iri wádamerá, ma awara doscientos miasu 

ome, uchiadamerá p'árik'ua a las nueve. Wadait'ee Cesarea p'uurudee. 
24Ichiaba Pablo-it'ee caballo anéeti ai iri wámeraá. K'ira jip'a ateedapáde 
aji, Roma jua ek'ari eujá ak'ipari Felixmaa. 

25 Ma soldaorá poro waibiapa ichiaba k'art'a p'á tee péiji. Made jara 
pëiji: 

26“Claudio Lisiapa nága p'áru Felixmaa. 
Mia salude pëiru pimaa. Pi Roma jua ek'ari eujá ak'ipari pipiara bi. 

Mapa na nepira mia jara k'inia bi pimaa. 

27 Na eperá mia péiru pimaa judiorápa jita atajida máik'aapa 

perá peet'aajida. Mamida mia k'awaak'ári iru Romadepema, michi 

soldaorá ome wádap'eda, ára juadeepa k'aripa ataji. 28 Mia k'awa 

k'inia baji k'ãare-it'eeta árapa iru imiatee p'anajida. Mapa iru ateeji 
judiorá nepira ak'ipataará k'irapite. 22 Mamida mama bide k'awaaji 
na eperá ne-inaa k'achia oo-e bi. Jip'a ára chonaaráwedapema üraa 
p'adade jara p'anajida. Pedee k'achia jarajida iru ápite. Mamida irua 
ne-inaa k'achia oo-e bada pera, mia k'awaji iru peepiik'araa bi, ma 
awara carcelde pida baik'araa bi. 30Ai t'éepai mia k'awaaji judiorápa 
pedeeteedap'edaa iru peet'aadait'tee. Mapa pimaa péiru. Jara péiji 

iru imiatee p'anadap'edaarámaa pi k'irapite wádamerá áchi nepira 

jarade. 

Mágapai paji.” 

31 Mápai ma soldaorápa Pablo p'árik'ua ateejida Antípatris puurudee 
achi poro waibiapa jaradak'a. 32Ai norema soldaorá biiripa wádap'edaará 
chejida áchi temaa. Jódee chi caballo tri wádap'edaará wájida Pablo 
ome. 33Cesarea p'uurude panadak'ári, ma Roma jua ek'ari eujá ak'ipari 
Felixmaa ma k'art'a teejida, ichiaba Pablo teenajida. 34Felixpa k'art'a 
leep'eda, iidiji Pablomaa sámapema máik'aapa k'awaak'ári Cilicia 
eujádepema, 35mágaji: 

—Pi pedee üriyada aji, pi imiateepataará chedak'ári. 

Maap'eda preso jtapataarámaa jaraji jia paraa bidamerá Rey Herodepa 

oopida palaciode. 


Pablopa Felixmaa ichia ooda nepirida 
2 4 1K'áima joisomaa t'éepai, p'aareerá poro waibia Ananías pacheji 
Cesarea p'uurude judiorá poro waibiará ome. Achi ome cheji 

Romadepemaará abogado tijarapatap'edaa Tértulo. Ma jóomaweda Roma 
jua ek'ari eujá ak'iparimaa chejida Pablo imiateedait'ee. 2Mápai Pablo ma 
see nibadamái aneedak'ári, Tertulopa jómaará k'irapite Felixmaa mágaji: 

—Aai, tachi waibia, pi k'aurepa tai k'áiwee p'anapata na eujáde 
máik'aapa irá ne-inaa pipiara jera bi na eujáde, pi k'isia k'awaa baira. 
3Tai ola p'ani pi ome, ne—inaa jóma pipiara oo bairá. 4Mak'iara 
taará pedee k'inia—e bairá, pi ewari atuapiamaapa, chupiria k'awáaji 


El Nuevo Testamento en Epena de Colombia, 2da ed. ©2010, Liga Bíblica Internacional 


325 Hechos 24 


mi pedee tirimera. 5Jágí eperá nepira jiriyaa bapari ichi wárumaa na 
eujáde, judiorá chóopi nipapari perá áchi auk'aará ome. Ma awara ichi 
nazareno eere p'aniirá poro. 6Ichiaba Tachi Ak'ore te waibiade ne-inaa 
K'achia ooit'ee paji. [Mapata taipa iru jita atapijida ateedait'ee tai nepira 
ak'ipataarámaa. 7 Mamída soldaorá poro waibia Lisias pachek'ári, tai 
juadeepa jári ataji, máik'aapa jaraji pi kirapite chedamerá.] Sira pia já 
eperámaa iidiipia bi k'awaait'ee taipa seewa jarada-e p'ani. 

9 Judiorá arii see nibadaarápa wáarada ajida. 10 Maap'eda ma Roma jua 
ek'ari eujá ak'iparipa Pablomaa juapa jaraji pedeemerá. Mápai Pablopa 
magaji: 

—Mi o-ia bida aji, pi k'irapite pedeeit'ee pera michi k'ap'ia pari. Mia 
k'awa bi pi taararu na eujadepemaara charra. 11Pichia k'awa k'inia bi 
pira, iidíji saaweda mi pache bi. Mi k'áima docepai iru bi Jerusalende 
pacheda Tachi Ak'óremaa it'aa t'ide. 12 Judiorápa mi unuda-e paji chíara 
ome aupedee pedeemaa wa eperáará chóopimaa Tachi Ak'ore te waibiade. 
Ichiaba mága unuda-e paji Tachi Ak'óre Üraa jarateepata tede pida, wa 
awara ai. 13Na eperáarápa pimaa p'oyaa ak'ipida-e achia wáarata jara 
p'ani. 14Wáara mia ijáa bi Tachi Ak'óre Ode P'aniirá apata ijáa p'anik'a. Mi 
iaa típari tachi chonaaráwedapema Ak'óremaa máik'aapa ijáa bi Moisepa 
p'ádade jara bi, ichiaba Tachi Ak'óre pedee jarapataarápa p'idap'edaade 
jara bi. Nata mia k'achia ooda a p'ani nama p'aniirápa. 15Mia ijáa bi 
achik'a; Tachi Ak'órepa piudap'edaará chok'ai p'irabaipiit'ee, eperá t'ári pia 
beerá máik'aapa eperá t'ári k'achia-idaa beerá. 16Mapa mia jóma oopari 
k'isia p'ua—ee bait'ee Tachi Ak'óre k'irapite máik'aapa eperáará k'irapite. 

17"Mamida taará nipap'eda* to bee chaa, cheji michi auk'aarámaa 
Jerusalende, teeit'ee p'arat'a p'edap'edaa chupiria beerá k'aripait'ee. Ma 
awara cheji ne-animalaará teeit'ee p'aareerápa peedap'eda, paadamerá 
Tachi Ak'ore-it'ee. 18 Mápai jóma oop'eda Tachi Ak'õre tede t'iu pia 
beeit'lee, mama t'íuji. Maap'eda Tachi Ak'õre-—it'ee ne-inaa teemaa bide, 
Asiadepema judiorápa mi unujida. Mamida chíara ome pida chóo-e 
paji. 19 Maperá áchita pi k'Irapite chek'ajida mi imiateede, wáara k'achia 
oo baji pira. 20 Maa-e pirá nama see níbiirámaa iidíji k'Gare k'achiata 
unujida mi wãk'ãri Junta Suprema k'Trapite Jerusalende. 21¿K'achia 
ooji-epaama aji, áchi k'irapite mia golpe pedeek'ári: “Idipema ewari pará 
k'irapite mi aneeruta ijáa bairá tachi piup'eda chok'ai p'irabaidait'ee?” 

22Felixpa mága úrik'ári, jaraji ma nepira ichiak'au bidaittee soldaorá 
poro waibia Lisias cheru misa. Maga jaraji pia k'awa bada pera saga 
p'anapata Tachi Ak'óre Ode P'aniirá. 

23 Mápai Felixpa soldaorá poromaa jaraji Pablo jia paraa bidameraá, 
mamida ichiak'au ak'i chepipataadamera chi k'9p'iyoorámaa. 





"24.17 Pia jaraiteera, Año chok'ara—e nipap'eda. 

24Maap'eda taarápai Félix waya pacheji chi wëra Drusila ome. Mágí 
judío wëra paji. Pachedak'ári, Felixpa Pablo t'ř pëiji k'awaait'ee irua ijáada 
Jesucristode. 25 Mamida Pablopa jaramaa bide t'ári pia nipapariimerá 
Tachi Ak'õre k'Trapite máik'aapa k'ira jip'a bapariimerá, ichiaba tachi 
piuda t'éepai Tachi Ak'orepa ak'tittee tachia pia oodap'edaa máik'aapa 
k'achia oodap'edaa, Félix p'eradachi. Mápai mágaji: 

—Jágapai pia bida aji. Na ewari jua pari bak'ári, waya pi tí péiiteeda 
aji. 

26 Ma t'éepai, Felixpa Pablo ip'ii tí péipachi, k'isia bada pera Pablopa 
p'arat'a p'laai, ichi juadeepa uchia péimerá. 27 Año omé mágá wáyaaji. Ma 
t'éepai Félix pari tíuji awaraa eujá ak'ipari, t'fjarapatap'edaa Porcio Festo. 
Mamida Félix judiorá ome pia bee k'inia bada perá, Pablo preso béiji. 


Pablo Festo k'írapite 


25 1Festo pachek'ári Cesarea p'uurude ma eujá ak'ipari bade, k'áima 

Opee mama baji, Jerusalendee wai naaweda ma p'uuru k'awade. 
2Mama bide p'aareerá poroorápa máik'aapa judiorá poro waibiarápa 
Pablo apite pedeejida. 3Chupiria iidijida Festomaa Pablo Jerusalendee 
péimerá. Maga oojida pedeetee p'anadap'edaa pera ode peet'aadait'ee. 
4Mamiída Festopa mágaji: 

—Pablo preso bida aji, Cesarea p'uurude. Taará-ee mi araa wáitee. 
5Mapa pará poro waibiará mi ome péiti. Mágá ma eperápa ne-inaa 
k'achia ooji pirá, iru k'irapite áchi nepira jaradayada aji. 

6 Festo Jerusalende baji tomia aba maa-e pirá k'áima diez. Maapleda 
cheji Cesarea pruurudee. Ma pacheda norema charra mimiapari tede su- 
ak'i beeji máik'aapa Pablo atapiji. 7Pablo pak'ári, judiorá Jerusalendeepa 
cheepurudap'edaarápa imiateejida Festomaa. Mamída achia jara 
p'anadap'edaa p'oyaa ak'ipida—e paji. 8Jódee Pablopa p'anauji: 

—Mia pedee k'achia jara—e bida aji, judiorá üraa Moisepa p'áda apite 
maa-e pirá Tachi Ak'õre te waibia apite. Ma awara César apite pedee 
k'achia jara—e bida aji. 

2 Mamiída Festo, judiorápa ichi t'o p'anadamerá, Pablomaa mágaji: 

—¿Wá Kinia bik'á aji, Jerusalendee, mia jama pi nepira ak'imerá? 

10Pablopa p'anauji: 

—Nama mi nepira ak'idaipia bida aji, nama mi César charra k'irapite 
bairá. Pia k'awa bi mia judiorámaa ne-inaa k'achia oo—e bi. 11K'achia oo 
bi pirá, mi peedaipia bi. Waawee-ee piut'ee. Mamida k'achia oo—e bi pira, 
apidaapa mi áchimaa teedaik'araa bi. Mapa mia k'inia bida aji, Cesarpa 
mi nepira ak'imerá. 

12Mápai Festo pedeeji ichi fíraapataará ome máik'aapa mágaji 
Pablomaa: 

—Cesarmaa wa k'inia bairá, pi irumaa wáit'ee. 

Festopa Pablo nepira jarada Rey Agripamaa 


13Maap'eda, taarápai Rey Agripa chi ipewëra Berenice ome Festomaa 
p'lasiade wájida Cesarea p'uurudee. 14Taará p'anadap'edaa pera, Festopa 
Pablo nepira nepiriji reymaa: 

—Nama bida aji, Felixpa preso béida. 15 Jerusalende nipak'ári, p'aareerá 
poroorápa máik'aapa judiorá poro waibiarápa mimaa jarajida Pablo 
ome nepira iru p'lani. Maap'eda jarajida peepit'aamerá. 16 Mamida mia 
p'anauji Romadepema charraarápa chíara peepidak'aa, ma presopa ichi 
k'ap'ia pedee-emaa ichi imiateepataará k'irapite. 17T'éepai ara nama 
pachedak'ári, ai norema mi charra tede waji maap'eda aneepiji ma preso. 
18Mamida iru imiateepataarápa p'oyaa wáarada ada—e paji ma preso 
k'irapite. Mia k'isia baji Pablopa k'achia oo bi. Mamida mága-e paji. 

19 Jip'a jara p'anapachida achia ijáa p'ani Ak'óre Waibiapa ooda máik'aapa 
Jesuda a p'ani piuda; mágita Pablopa chok'ai bida a bi. 20Mia k'awa-e 
pada pera saga ooi, Pablomaa iidiji wa k'inia bi pirá Jerusalendee, jama 
mia na nepira waya pia ak'imerá. 21 Mamída ichia chupiria iidiji Tachi 
Rey Waibia Cesarpa na nepira ak'imerá. Mapa mia jaraji at'ári preso 
bamerá, Romadee péiru misa. 

22Mága úrik'ári, Rey Agripapa mágaji Festomaa: 

—Mia ma eperá pedee úri k'inia bida aji. 

Mapai Festopa p'anauji: 

—Nu iru pedee pia úriyada aji. 

23 Ai norema Agripa Berenice ome, reyrá chi-oo jóomaweda jidap'eda, 
tíujida eperáará chip'edaipata tede. Ichiaba tíujida soldaorá poroorá 
máik'aapa ma p'uurudepema poro waibiará. Mápai Festopa Pablo aneepiji 
achi k'irapite. 24 Festopa mágaji: 

—Rey Agripa máik'aapa k'0p'iyoorá nama see níbi, pachi k'irapite na 
eperá unu p'ani. Judiorá jómaarápa ichi imiatee chepata Jerusalendeepa 
máik'aapa Cesarea p'uurudeepa. Jómaaráta biuk'adaipata mia ichi 
peepit'aamerá. 25Mamída mi-it'ee irua k'achia oo-e bi piumerá. Ma 
awara ichia chupiria iidida pera Cesarpa ichi nepira ak'imerá, mapa 
mia mamaa péiitlee. 26Ichi nepirade mia ne-inaa k'achia unu-e pada 
pera, p'á péiit'ee wee bi michi poro waibia Cesarmaa. Mapata mia 
aneeru na eperá pará k'rapite máik'aapa ma k'áyaara pi k'Trapite, Rey 
Agripa. Taipa k'awaadak'ári k'iare k'achiata oo bi, mia p'a péiittee reyrá 
poro waibiamaa. 27 Mi-it'ee pia—e pik'a bi péiittee preso, jara—ee k'áare 
K'achiata ooji. 


Pablopa Rey Agripamaa jarada 


2 6 1Mapai Agripapa Pablomaa mágaji: 
—Pedéeji pichi k'ap'ia pari. 

Pablopa ichi jua it'aa iaji máik'aapa mágaji: 

2—Tachi Rey Waibia Agripa, mi o-la bida aji, idi pi k'irapite pedeeru 
pera. Wáarata jarait'ee michi k'ap'ia pari, judiorápa mi apite seewa jara 
jonapata pera. 30-a bi pedeeit'ee pi k'Trapite, pia k'awa bairá tai judiorá 
p'anapata máik'aapa k'isiapata. Mapa pimaa chupiria iidiit'ee úrimerá mi 
pedeeru misa. 


Pablo bapata Cristode ijáai naaweda 


4—Judiorá jóomaarápa k'awa p'ani mi bapata ara ome michi tode 
máik'aapa Jerusalende. 5Ichiaba k'awa p'ani mi k'ŭtrãa weda fariseorá 
eerepema paji, máirápa jóomaará k'áyaara pipiara oopata pera Tachi 
Ak'úre Úraa p'ádade jara bik'a. Arapa mága jara k'inia p'ani pirá, 
wáarada adai. 6 Maperãta mi pará k'irapite anee p'ani, ijáa bairá Tachi 
Ak'orepa jaradade tai chonaarámaa. 7 Tai Israeldeepa uchiadap'edaa 
éreerá docedepemaarápa ni p'ani Tachi Ak'órepa oomerá ichia jaradak'a. 
Maperáta ewari chaa tai Tachi Ak'óremaa it'aa típata máik'aapa oopata 
iru üraa p'ádade jara bik'a. Mia auk'a ijáa bi mida, mi imiatee p'ani 
judiorápa, imichi auk'aarápa pida! 8 ¿K'ãata k'isia panima? ¿Eperá 
piup'eda, Tachi Ak'orepa p'oyaa p'irabaipi-e paik'á? 


Pablopa nepirida ichia Cristode ijáapataará peepida 
9 





Naaweda mia pida k'isia baji judiorápa k'isia p'anik'a. Mapa 

Jesús Nazaretdepema t'ide ijáapataará miapipachi. 109Mága oopachi 
Jerusalende. Ijáapataará chok'ara carcelde t'i níbipachi, p'aareerá 
poroorápa mága oopidap'edaa perá. Ma awara árapa ijáapataará 
peepidak'ári, mi o-ía beepachi. 1 Ichiaba at'apai mia ijáapataará 
miapipachi Cristode ijáa amaadamerá. Mága oopachi Tachi Ak'úre Úraa 
jarateepata te chaa, ara unuamaa p'e iru bada pera. P'uuru t'imí beemaa, 
judio-eerá t'áide paara, ara jiri nipapachi. 


Pablopa waya jarada ichia sága Cristode ijáada 


12—Mága ooit'ee paji mi wák'ári Damasco p'uurudee, p'laareerá 
poroorápa mi k'aripadap'eda. 13 Mamida ode wáde imat'ipa unuji it'ariipa 
idaa jera tíudaru ak'órejiru k'áyaara idaara, mi Tri máik'aapa mi ome 
waádap'edaará tri. 14Tai jóomaweda eujáde baainajida. Mápai mia úriji tai 
hebreo pedeede pedeeru: “Saulo, Saulo ¿sáap'eda michideerá jiri nima? 
aji. Pichi k'iradoopa k'achia oomaa bi, p'ak'apa ooparik'a ápitee tiiak'ári 
chipari nek'ida misuamaa.” 

15"Mápai mia iidiji: “¿Pi, k'aima?” aji. P'anauji: “Mi Jesupi, pia 
eperáará jiri ni poro waibia. 16P'irabaipáde aji, mi mimiapari pait'lee 
perá. Eperáará k'irapite pia jaraittee mi idi unuda máik'aapa ichiaba 
jaraittee mia ne-inaa na ewari ak'ipiittee pimaa. 17 Ma-it'ee pi péiitteeda 

aji, judiorámaa máik'aapa judio-eerámaa. Mamida pi k'aripa atait'ee áchi 
juadeepa. 18 Achimaa pëiit'eeda aji, k'awaadamerá sága uchiadai o k'achia 
p'áriu pik'a bideepa máik'aapa Satanás juadeepa. Mágá nipadai idaa pik'a 
bide Tachi Ak'ore juade. Mide ijáa p'ani pira, Tachi Ak'õrepa áchi p'ek'au 
k'achia wépapiit'eeda aji, máik'aapa Achia it'ari iru p'anadait'ee jóma 
Tachi Ak'órepa k'isia iru bi ichia awara bidaará-ittee.” 


Pablopa ooda Tachi Ak'órepa oopi k'inia bik'a 


19 —Mapa Rey Agripa, mia ooji mi ome pedee badapa jaradak'a. 
20 Naapiara jaranaji Damasco p'uurude, maap'eda Jerusalende máik'aapa 
Judea eujáde. Ichiaba judio-eerámaa jarateeji. Ma jóomaarámaa jaraji 
K'achia oo amaadamerá máik'aapa oodamerá Tachi Ak'órepa oopi 
bik'a, mágá awaraarámaa ak'ipidait'tee wáara Tachi Ak'órede ijáa p'ani. 
21 Maperápi judiorápa mi jita atajida máik'aapa pera peejida Tachi Ak'ore 
te waibiade. 22Tachi Ak'órepa mi k'aripapari pera, at'ári nama ak'iní bi 
jarateeit'ee k'ira jip'aarámaa máik'aapa waibiarámaa. Mia jarateepari 
Tachi Ak'õre pedee jarapataarápa jaradap'edaa máik'aapa Moisepa jarada, 
mágí aupai. 23 rapa jarajida Cristo piuttee máik'aapa naapiara chok'ai 
piirabaiittee. Maga p'irabaik'ári, ak'ipiji judiorámaa máik'aapa judio- 
eerámaa áchi ichiaba it'aa wadai, mágá áchi uchiadamerá p'áriu pik'a 
bideepa ídaa bidee. 


Pablopa Rey Agripamaa jarada Cristode ijáamerá 


24Pablopa at'ári mága jaramaa bide, Festopa golpe pedeeji: 

—Pablo, pi k'ira k'awa—ee baibida aji, audú estudia bipa. 

25Mápai Pablopa p'anauji: 

—i¡Mága-epi, tachi poro waibia Festo! Mi k'ira pia bida aji. K'ira jip'a 
nepirimaa bi máik'aapa wáarata jara bi. 26Rey Agripapa pia k'awa bi mia 
jara bi. Mapa waawee-ee mia nepirimaa bi ichi k'irapite, k'awa bairá 
nágí net'aa mera ooda-e paji. 27 Tachi Rey Waibia Agripa, pia ijáa bida aji, 
Tachi Ak'óre pedee jarapataarápa jaradap'edaa. ¿Mága-ek'á? 

28Mápai Agripapa magaji: 

—¿Taará-e weda mi Cristode ijáapi k'inia bik'á? aji. 

29Pablopa p'anauji: 

—Taará pedeerupa maa-e pirá mak'iara pedee—eepa, Tachi Ak'dremaa 
mia chupiria iidi bi pi pari máik'aapa nama jóma see níbi pari, pará 
mik'a papimerá, mamida na cadena wee. 

30Mápai Rey Agripa máik'aapa eujá ak'ipari Festo p'irabaidap'eda, 
uchiajida Berenice máik'aapa awaraa mama su-ak'i p'anadap'edaará ome. 
31 Maap'eda áchi pitapai mágapachida: 

—Na eperápa k'achia oo—e bi piumerá maa-e pirá carcelde bamerá. 

32Mápai Rey Agripapa mágaji Festomaa: 

— ru carceldeepa uchia pëik'ajida aji, César k'irapite wá k'inia-e bida 
ada paara. 


Pablo Romadee pëida 


27 1Pedeeteedap'eda, tai pëijida Italiadee. Pablo awaraa presoorá 
ome bijida soldaorá poro juade, Julio apatap'edaa. Mãgí baji 
soldaorá batallonde tíjarapatap'edaa Reyrá Poro Waibiadeerá. 2Bataujida 
Adramitio puurudepema barcode, magi wáit'ee pada pera Asia eujádee, 
p'usa ide p'uuru bee chaa. Tai ome ichiaba nipaji Aristarco, Tesalónica 
pluurudepema. Magi p'uuru Macedonia eujáde bi. 3Tai uchiadap'edaa 
norema Sidón puurude wiibainajida. Mama soldaorá poro Juliopa Pablo 
chupiria k'awaap'eda, ichiak'au chi k'op'iyoorámaa p'asiapiji, árapa iru 
ak'idamerá máik'aapa k'aripadamerá. *Waya bataudak'ári, uchiajida 
Sidón p'uurudeepa. Mata Chipre isla apite wáyaajida, taimaa náu p'ua 
níbada pera. 5P'usa jáde wáyaajida Cilicia máik'aapa Panfilia eujá 
k'irapite. Mata panajida Mira p'uurude. Mágí p'uuru Licia eujáde bi. 

6 Mama soldaorá poropa unuji barco Alejandría puurudepema 
waru Italiadee. Mapa tai jóma ma barcode bataupiji. Mágá wájida tai 
wádap'edaa ode. 7Mamida náu golpe p'ua níbada pera, taarájida piak'ia 
wádapa. Mata panajida Cnido p'uuru k'irapite. At'ári náu taimaa pua 
níbada pera, Creta isla apite wádade wáyaajida punto Salmona k'irapite. 
8 Magá isla k'ait'a piak'ia wádapa, t'iujida Buenos Puertos bahiade. Mágí 
Lasea p'uuru K'ait'a baji. 

9Maapai judiorá fiesta nek'odak'aa ewari wáyaa baji. Ewari chok'ara 
atuadai baji náu k'aurepa. Maperá Kk'achia baji p'usa jide wáyaadaitee, 
p'usa t'ojara pait'ee níbada pera. Mapa Pablopa úraaji: 

10—K'op'ayoora, iraweda uchiaruta pirá namáik'aapa, k'achia 
wádait'eeda aji. Net'aa, barco máik'aapa eperáará paara atuadariita unu 
bida aji. 

11 Mamida ma soldaorá poropa Pablo pedee üri k'inia—e paji. Ma 
k'áyaara barco chipari pedee máik'aapa barco p'erapari pedeeta úriji. 
12Achi panadap'edaamái pia-e bada pera p'usa t'ojara wáyaait'ee, perá 
jóomaarápa k'isiajida wáyaanadait'ee Fenice p'uurude. Magi puerto baji 
Creta islade. Mágideepa unupachi noroeste máik'aapa suroeste. 


Náumiapa p'usa jáde atuapit'aada 


13Ewari aba baarek'aapa náu p'ua níbeeji. Mapa ancla jira atajida 
máik'aapa uchiajida, achia k'isia p'anadap'edaak'a. Isla k'ait'a wájida 
tok'esaa wádaamaapa. 14Mamida taará-e nide naumia golpe p'uaji 
barcomaa, nok'ooreepa máik'aapa ak'orejiru uchiapari eereepa. 15Mapa 
barco t'imí atadachi. Chi p'lerapataarápa p'oyaa k'irapa náumaa bida-e 
paji. Maperá ichiak'au náumaa ateepijida. 16Maga wádapa Cauda isla 

ápite wáyaajida. Mápai waa náu golpe p'ua-e pak'ári, barco átauwaare 
japa ji ateedap'edaa, it'í barcode jidiu atajida áripiamaapa. 17 Magi japa ití 
jira atadap'eda, barcode mimiapataarápa barco ek'ari p'irrabai ji níbijida 
jik'arapa, barco ttoop'epiamaapa. Ma awara waawee p'anajida, p'ooni 
p'ananadai jíiak'aapa p'usa jáde ipu t'ijarapatap'edaa Sirte Tri. Maperá chi 
vela pirat'aajida. Maap'eda, ichiak'au náumaa ateepijida. 18 Ai norema 
at'ári p'usa waapiara t'o níbada pera náumiapa, barcode mimiapataarápa 
net'aa níbada bat'amaa p'aneejida. 19Ai norema k'áima Opeemaa ma 
naumia p'ua níbide, vela, jik'ara, pak'uru paara toidaa áchi juadoopa 
bat'amaadachida. 20 K'áima chok'ara ak'órejiru máik'aapa lucero unuda-e 
paji, eu k'achia níbada pera. Mapa k'isia p'anajida tai k'iniidait'ee. 
21Barco pidaará jua araadak'aa paji nek'odait'ee pida, audú 
mimia p'lanadap'edaa pera. Mapa Pablo baini beep'eda áchi esajíak'a, 
jómaarámaa mágaji: 
—K'op'ayoora, mia jarajida aji, uchiada-e pait'ee Creta isladeepa. Mi 
pedee úridap'edaa paara, nága p'lasada—e pak'aji. Net'aa chok'ara áridai 
wa máik'aapa atuadai wa. 22Mamida k'isia puanáati. Tachi nama 
p'aniirádepema apida piuda—e. Mamída tachi barco atuadait'ee. 23Mia mága 
k'awa bi Tachi Ak'órepa mimaa jarada pera ichi ángel itaideepa. Mága ooji 
mi ichide ijáapari pera máik'aapa ichia oopi k'inia bik'a oopari pera. P'árik'ua 
mimaa ichi ángel péiji. 22Mágipa mimaa mágaji: “Pablo, peranaapáde aji, 
ichita pi César k'Irapite wáittee pera. Tachi Ak'óre t'ári pia bairá, úriji pia 
chupiria iidida na barcode paniirá pari. Mapa maarepida piuda—eda” aji. 
25Maperá k'op'áyoora, k'isia puanáati mia ijáa bairá Tachi Ak'órepa jaradak'a 
uchiait'ee. 26P'usapa isla bimaa tachi jira bat'ak'ooit'eeda aji. 
27 Maga wádapa k'áima catorcemaa tai p'anajida Adriático p'usa jáde. Ma 
ewate p'árikua esapite barco p'erapataarápa k'isiajida eujá k'aita pa pani. 
28 Mapa chaajida chi napia. Chaadak'ári, juachama veinte baji chi napia. Ma 
waapai waya chaadak'ári, juachama quince baji. 22Barcode mimiapataarápa 
mau iri pooni p'ananadai jíak'aapa, barco átauwaare ancla k'imari t'taak'oojida. 
Maap'eda it'aa t'jida Tachi Ak'orepa isapai ewaripimerá. 30 Mamida k'isia 
atajida barcodeepa jirabododait'ee. Mapa japa jira atajida máik'aapa toidaa 
batat'aajida, seewata k'imaapema ancla toidú bat'arutak'a. 31 Mamida Pablopa 
mága k'awaak'ari, mágaji soldaorá poromaa máik'aapa chi soldaorámaa: 
— Jà eperáará barcode p'aneeda-e pirá, pará náik'aapa chok'ai uchiada— 
eda aji. 
32 Mapa soldaorá japa jik'ara t'iittaajida máik'aapa toidú bat'at'aajida, 
eperá wee. 
33Tap'eda pa wák'ári, Pablopa jaraji nek'odamerá. 
—Tomia omé paruta pia nek'oda-ee, k'isia jónipa. 34Mapa nek'Óóti ma- 
ari pida, juatau paraadamerá. Mamída k'isia p'uanáati, apida piuda—e 
pait'ee pera. 

35Mága jarap'eda, Pablopa pan ichi juade atap'eda, jómaará taide Tachi 
Ak'óremaa it'aa tji máik'aapa ma pan t'ook'oop'eda, k'oji. 36 Mápai ma 
joma barcode nipadap'edaarápa mága unudak'ári, auk'a k'ojida. 37 Tai 
ma barcode wádap'edaará doscientos setenta y seis paji. 38Jómaweda 
nek'odap'eda, bi jiwaadaidak'ári, barcode atee wádap'edaa trigo toidú 
bat'ak'oojida barco wésaatimerá. 


Barco t'oop'edarida 

39 Ewarik'ári, barco pidaarápa ma eujá k'awada-e paji mida, unujida 
ipu ijoobai níbi. Mapa k'siajida barco ipude p'oo atadait'ee. 40 Mapai 
ancla ji bada jómaweda t'iik'oodap'eda, toida atabaibeejida. Ichiaba chi 
timón ji níbada érat'aajida máik'aapa chi vela kimaapema baini bijida. 
Mapai barco to idee sirria níbeeji. 4 Mamida barco p'oo níbanaji ipu at'ári 
p'oo-ee badamái. Barco k'i pia p'oo níbeeji ipude, p'oyaa áyaa mimik'a—ee. 
Mápai chi tru todoochook'oodachi p'usapa. 

42 Aramata soldaorápa k'isiajida presoorá jóma peek'oodait'ee, ipudee 
mirudaridai jiak'aapa k'ui wádapa. 48 Mamída ichi poropa mága oopi-e 
paji, Pablo peepiamaa bada pera. Ma k'ayaara jaraji chi k'ui k'awaa beerá 
toidú jichoodamerá, mágá to idee naapiara panadamerá. 4 Jódee jaraji 
chi k'ui atua beerá tabla iri maa—e pirá barco pak'uru pite tri wádamerá. 
Maga tai jóma pia to ide panajida. 


Pablo Malta islade 


) 8 1Tai jóma ipude panadak'ári, k'awaajida ma isla t'ijarapata Malta. 
2Ariipema eperáarápa tai pia ak'ijida. K'oi che níbada pera 

máik'aapa jisua níbada pera, t'ipitau oro jira bijida. Maap'eda taimaa 
jarajida t'ipitau ik'aawa k'ara p'ai chedamerá. 3Pablopa t'ipi jua p'üasaa 
p'e atap'eda, t'ipitaude oromaa baji. Mága nide t'ipi wásiapa taama 
uchiadaip'eda, Pablo juade k'aa jira ba cheji. 4Mãga unudak'ári, ma 
isladepema eperáarápa áchi pitapai mágajida: 

— ¿Na eperá chíara peepari-ek'á? ajida. P'usa jideepa uchiaji mida, 
tachi eperáarápa oopata ak'iparipa chok'ai bapi-e pajida ajida. 

Mága jarajida Pablo piudariit'ee jiak'aapa. 5Mamida Pablopa taama 
tipitaude jiap'et'aaji máik'aapa k'iiwee beeji. 6Jómaarápa ni jonapachida 
sáapaita Pablo jua oorodarii maa—e pirá piudarii. Mamida maarepida 
mága p'asa—e pak'ári, k'isia awara k'isiadachida. Jarajida Pablo ak'õre 
waibiak'a. 

7 Tai p'anadap'edaa k'ait'a baji ma isladepemaará poro waibia eujá. 
Magi poro waibia tijarapachida Publio. Mágipa tai pia ak'iji ichi tede 
k'áima Opee. 8Tai mama p'anide Publio ak'õre k'ayaa baji k'tamiapa 
máik'aapa amipa. Mapa Pablopa ak'inaK'ári, itaa t'iji máik'aapa ichi 
jua biji ma k'ayaa bada iri. Mágá jipa beeji. 2Mága k'awaadak'ári, ma 

isladepemaarápa áchi k'ayaa beerá p'e ateejida máik'aapa Pablopa jóma 
jipak'ooji. 10 Màgá jipa p'aneedap'edaa pera, mapema eperáarápa tai pia 
ak'ijida máik'aapa ne-inaa tee chejida tai-it'ee. Ichiaba mamáik'aapa 
barcode uchiadak'ári, net'aa jómaata taimaa teejida ateedamerá. 


Pablo Romade panada 


11 Atane Ópee ma islade p'anadap'eda, bataujida barco p'usa t'ojara 
wáyaapimaa badade. Mágí barco Alejandría puurudepema paji. Ma 
barco k'imaa baji santok'a, Romadepemaará ak'óre waibiará Cástor 
máik'aapa Pólux* apatap'ledaa. 12Ma barcode wájida Siracusa p'uurudee. 
Mama k'áima Ópee p'aneejida. 13Ma p'uurudeepa wájida to i K'aita. 

Mata wiibainajida Regio p'ruurude. Ai norema tai ápiteik'a eereepa náu 
pua níbeeji. Mapa ma norema wiibainajida Pozzuoli p'uurude. 14Mama 
unujida ijáapataará. Máirápa tai áchi temaa ateejida p'anade tomia aba. 
Maap'eda, wájida Romadee. 153 Romadepema ijáapataarápa k'awa p'anajida 
tai wa nidá. Mapa tai k'irachuu chejida Romadeepa, úk'uru Foro de Apio 
apatap'edaamái, jódee úk'uru Tres Tabernas apatap'edaamái. Pablopa 
achi unuk'ári, Tachi Ak'óremaa it'aa t'íp'eda, o-1adachi. 16Roma p'uurude 
panadak'ári, Pablo te jip'aade bijida jtapari abaa ome. 


Pablo judiorá ome Romade unuda 


17 Mama panadap'eda, k'ãima Opeemaa Pablopa Roma p'uurudepema 
judiorá poroorá t'i p'eji. Jóma pachedak'ári, mágaji: 

—Michi auk'aará, maarepida mia ne-inaa k'achia oo-e bida aji, 
judiorá k'iraupiittee maa—e pirá tachi chonaarápa oodap'edaak'a oo 
amaadamerá. Mamíida Jerusalende mi jita atadap'eda, Romadepemaará 
juade bijida. 18Romadepemaarápa mimaa iididak'ári k'áare k'achiata oo 
bi, Kena péidait'ee paji, maarepida k'achia oo-e pada pera mi peedait'ee. 
19Mamida judiorápa k'iniada—e paji mi uchia péidamerá. Mapa mia 
chupiria iidiji Cesarpa mi nepira ak'imerá. Maga ooji michi auk'aará 
apite jarai wee bi mida. 20frá pará t péiji jara k'inia bairá mi nágá 
cadenapa j: níbi, tachi Israel pidaarápa ijáa p'ani k'aurepa. 

21 Mápai ma judiorápa p'anaujida: 

—Taipa k'art'a páda apida waide jitada—e p'anida ajida, Judea pidaarápa 
tee péidap'edaa. Ichiaba araapa pache p'anadapedaarápa pi apite maarepida 
K'achia jarada—e p'ani. 22Mamída taipa k'awa k'inia p'anida ajida, pia k'isia bi, 
k'awa p'anadairá jóomaarápa pedee k'achia jara p'ani pichi eere paniirá apite. 

23Mápai ewari aba bijida Pablo pedee úridaittee. Ma ewate pak'ári, 
eperáará cheepurujida Pablo badamái. Tap'eda weda k'ewara parumaa 





"28.11 Romadepemaarápa Cástor máik'aapa Pólux iru p'anapachida áchi ak'óre waibiarák'a. 
K'isiapachida mágiirápa barcode wápataará jíapata. 

Pablopa jarateeji Tachi Ak'orepa jarapidak'a, k'awaadamerá saga Tachi 
Ak'oredeerá p'aneedai. Jarateeji k'aita Jesús, Moisepa p'idadeepa 
máik'aapa Tachi Ak'ore pedee jarapataarápa p'idap'edaadeepa. 24Mága 
ük'uru ijáada—e paji. 25Achi pitapai k'isia auk'a p'anada-e paji. Mápai 
erreudait'ee pak'ári, Pablopa mágaji: 

—Wáarata jarajida aji, Tachi Ak'óre Jaurepa ichi pedee jarapari Isaías 
itaideepa pará chonaarámaa jarak'ári: 

26 “JA eperáarámaa jaranapáde aji: Parápa úridait'ee mi pedee. Mamida 
k'awada-e pait'ee k'áata jara k'inia bi. Mia oo bi unudai mida, 
k'awada-e pait'ee. 27 Na eperáará k'iiri k'isua p'anadairá, pia 
ííridak'aa. Ma awara tau p'árají pik'a jera bi ununaadamera; k'iiri 
jida tap'a pik'a jera bi úrinaadamerá. Maperápi mimaa chedak'aa, 
mia áchi t'ári pia panapimerá máik'aapa áchi o k'achiadeepa 
k'aripa atameraá. (Is 6.9-10) 

28 Mápai Pablopa mágaji: 

—Idi wáara uchiajida aji, ma et'ewa jarada, parapa ijáa k'iniada-e 
p'anadairá Ak'órepa mimaa jarapida. K'awáati Tachi Ak'Orepa it'aa 
waápiit'ee judio-eerá, árapa pará k'iyaara úridait'ee pera Tachi Ak'órepa 
jara péi bi. 

29 [Pablopa mága jarap'eda, judiorá uchiajida. Aupedee erreu wájida 

achi pitapai.] 

30Pablo año omé beeji Romade, te alquilaa ata badade. Mama bide 

irumaa p'asianarutaará jómaweda auteebaipachi. 31 Jarateepachi Tachi 
Ak'õrepa jara péida ijiadamerá Tachi Waibia Jesucristode, mágá it'aa 
wádait'ee. Maapai apidaapa irumaa jarateenaapáde ada-e paji. 

San Pablopa K'art'a 
P'ada Romade P'ani 
Ijaapataaramaa 


San Pablo, Jesucristopa jirit'eradapa na k'art'a p'aji. Pablo judio paji. Tachi 
Ak'õrepa Moisemaa üraa p'apida pia k'awa baji, fariseo pada pera. Irua na k'art'a 
p'á pëiji Romade p'ani ijaapataaramaa; judiorá, judio-eerámaa paara. Na k'art'a 
p'adade Pablopa jara bi ichia k'isia iru bi wait'ee Romadee maik'aapa Españadee. 
Jesucristopa jirit'eradaara waide mamaa wáda-e pada pera jarateede, na 
k'art'ade Pablopa jara bi saga eperaara ijáapataadaipia bi Jesucristode, irua ara o 
k'achiadeepa k'aripa atamera. Ichiaba jaratee bi judiorapa ijaapata judio—eerapa 
ijaapata ome; saga p'anapataadaipia bi Cristode ijáadak'ári. 

Naapiara Pablopa jara bi ichi Jesupa jirit'erada; ichia it'aa tipari Romadepema 
ijaapataara pari maik'aapa saap'eda na k'art'a p'aji áramaa (cap. 1.1-17). Jara bi 
eperaara jomaweda p'ek'au k'achia oopata jua ek'ari p'anapata pera, atuadait'ee. 
Maperapi chupiria iididaipia bi Jesupa ara ma o k'achiadeepa k'aripa atamera 
(caps. 1.18-3.20). Jara bi saga Jesude ijáadak'ári, Tachi Ak'órepa eperaarapa 
p'ek'au k'achia oopata wepapipari máik'aapa ichi t'ari auk'a bipari áchi t'ári ome 
(caps. 3.21-5.11); Adán k'aurepa p'ek'au k'achia oopata; jódee Cristo k'aurepa 
p'ek'au k'achia oo amaadai (caps. 5.12-6.23); ijiapataará araa p'anadak'ári Cristo 
ome, Tachi Ak'ore Jaure jua ek'ari p'anapata (caps. 7-8); judiorápa Jesucristode 
ijáa k'iniada-e pada pera, Tachi Ak'õrepa ichi úraa chiwidi k'awapiji tachi 
judio-eerámaa, mamida judiorá jida auk'a Ak'óre truadee wadai Cristode 
ijáaruta pirá (caps. 9-11). Jara bi sága Cristode ijáapataará p'anapataadaipia bi: 
chik'inia p'anapataadaipia bi máik'aapa oodaipia bi Ak'órepa k'inia bik'a; áchi 
poro waibiará waawee p'ani; k'ira jip'a nipa p'ani awaraará ome (caps. 12.1- 
15.13). T'éepai na K'art'a p'a aupa wák'ári, Pablopa salude péiru ichi k'ira k'awa 
p'aniirámaa (caps. 15.14-16.27). 

Salude pëida 


1Mi, Pablopa oopari Jesucristopa oopi bik'a. Mapa nágí k'art'a p'áru. 
Tachi Ak'orepa mi jirit'eraji máik'aapa awara biji jarateemerá irua 
pedee pia jara pëida Jesucristode. 
2Chonaaráweda Tachi Ak'órepa jaraji ma pedee pia jara péida 
ichi pedee jarapataará k'ap'ia pari, árapa mágí p'idamerá máik'aapa 
jtadamerá awaraa üraa p'áda ome. 3Ma jara péidade Ak'orepa jaraji 
ichi Warra uchiait'ee chonaarawedapema Rey Daviddeepa, eperá jip'aa 
uchiaparik'a. 4Mamida ichi warra eperaá jip'aa—e paji. Tachi Ak'ore Warra 
paji. AK'ipiittee Jesucristo wáara ichi Warra, Tachi Ak'órepa iru jómaará 
k'áyaara waibiara papiji, iru piup'eda, chok'ai p'irabaipik'ári. Mága ooji 
jómaarápa k'awaadamerá wáara Jesucristota Tachi Waibia. 
5Cristopa mi pia ooji mi péik'ári mága jarateenamerá. Mapa mia 
jarateepari judio-eerá jóomaarámaa, irude ijiadamerá máik'aapa 


7Maperá mia na k'art'a p'áru pará Roma puurudepemaarámaa 
k'irápapiittee Tachi Ak'órepa pará k'inia iru bi máik'aapa pará awara 
bi K'inia bi ichideerá p'aneedamerá. Mia it'aa iidi bi irua máik'aapa 
Tachi Waibia Jesucristopa pará pia ak'i panadamerá. Magá k'iiwee 
p'anapataadait'ee. 


Pablo Romadee wá k'inia bada 


8Naapiara mia jara K'inia bi Jesucristo k'aurepa mia gracias jarapari 
mi Ak'óre Waibiamaa pará jómaará pari. Mia maga gracias jarapari, 
ijáapataará para bee chaa nepiripata pera parapa wáara Jesucristode 
ijáa p'ani. 9Tachi Ak'Orépata k'awa bi mi ichita itaa típari pará pari, 
t'áripa oo k'inia bairá irua oopi bik'a. Mapa jarateepari iru Warrapa ooda 
eperáará k'aripait'ee. 10Enenee níbi Tachi Ak'oremaa mi k'aripamerá 
wáit'ee pará ak'ide, irua mága K'inia bi pirá. Taaráru mi wa K'inia bi. 
11 Pará k'ira ak'i k'inia bi, parámaa waapiara k'awaapiit'ee Ak'óre Jaurepa 
oopi bi. Mágá parapa pipiara oodai Ak'órepa k'inia bik'a. 12Ma awara 
mágá tachi jómaweda chik'aripa p'anadai pipiara Cristode ijáadait'ee. 

13Ípemaará Cristo k'aurepa, mia parámaa k'awapi k'inia bi mi wa 
k'inia bada pará ak'ide. Mamída p'oyaa—e paji. Pará auk'a k'aripa k'inia bi 
apemaará judio-eerá k'aripaparik'a. K'inia bi pará t'áidepemaará ichiaba 
Cristode ijiadamerá máik'aapa oodamerá irua oopi bik'a. 14Wáara 
Tachi Ak'órepa mi jirit'eraji ichia jara péida jarateenamerá jómaarámaa: 
Grecia eujádepema pedee pedeepataarámaa; ai pedee pedeedak'aarámaa 





*1.6 Cristodeerá jara k'inia bi Cristode ijáapata máik'aapa oopata iru üraade jara bik'a. 

ichiaba; k'isia k'awaa p'aniirámaa máik'aapa k'isia k'awa-ee p'aniirámaa 
paara. 15Maperá pará Roma p'uurudepemaarámaa ichiaba mia jaratee 
k'inia bi Jesucristopa ooda eperáará K'aripait'ee. 

16Mi k'ira nejasia—ee jarateeit'ee Cristopa ooda eperáaráa k'aripait'ee, 
Tachi Ak'õre, ichi juapa aide ijáapataará k'aripaittee pera atuanaadamera. 
péiru judio-eerámaa. 17 Magi jara péida k'aurepa k'awa p'ani eperáarápa 
k'awaadak'ári Cristopa ooda áchi-ittee máik'aapa irude ijáadak'ári, Tachi 
Ak'órepa áchi p'ek'au k'achia wee ak'ipariittee. Tachia mága k'awa p'ani 
Tachi Ak'óre Úraa p'ádade jara bairá: 

“Eperá Tachi Ak'drede wáara ijáapari ichita bapariit'ee iru ome, 
p'ek'au k'achia wee bairá iru k'irapite.” (Hab 2.4) 


P'ek'au k'achia oopata k'aurepa atuadait'ee 

18Ht'ariipa Tachi Ak'Orepa ijáapataará maga p'ek'au k'achia wee ak'i bi 
mida, ichia jomaarámaa k'awapi k'inia bi mágá ak'i-e ichide ijáadak'aa 
beerá. K'irau bi áchi ome p'ek'au k'achia ooi awaa p'anapata pera máik'aapa 
ne-inaa K'achia oopata pera apemaarápa ijáanaadamerá irua wáarata jara 
péidade. 19 Achia mága oopata, ichi t'áride pia k'awa p'ani mida Tachi Ak'óre 
bapari. Mága k'awa p'ani ichi jua at'apai áchimaa ak'ipidoo pera. 20Tachi 
Ak'órepa na eujá, paja máik'aapa ne-inaa jóma aide níbi oodak'ariipa, 
eperáarápa ma ooda ak'i panapachida. Mágá k'awaa wápachida iru ichita 
bapari máik'aapa jõmaweda irua ooda, eperáarápa p'oyaa oodak'aa pera 
mágee net'aa achi juadoopa. Mága k'awa p'anajida mida, áchi k'inia p'ek'au 
K'achia oo wápachida. 21 Mágá Tachi Ak'óre k'awa p'anide at'ári irude ijáa 
K'iniadak'aa paji máik'aapa it'aa tf Kiniadak'aa paji gracias jaradait'ee, irua 
achi pia ak'i bapachi mida. Ak'õre net'aade k'isiadak'aa paji. Maperápi 
eperáará k'ira k'awa-ee pik'a p'anapachida, pia máik'aapa k'achia k'awada— 
ee. 22“Tachia ne-inaa jóma k'awa p'lanida” apachida. Mamida wáara 
K'isia k'awadak'aa paji, Ak'orede ijáadak'aa paji pera. 23Unupachida Tachi 
Ak'órepa ne-inaa k'ira wáree ooda. Mamida it'aa t'idai k'áyaara Ak'ore 
k'ira wáreemaa, irua oodadepema ne-inaa mágee jíak'a juapa oopachida 
ai k'irapite it'aa t'ipataadait'ee. Mágá it'aa tí p'aneepachida eperá jíak'a 
ooda k'irapite; ipana, ne-animal maa-e pirá eujáde bipa niuteepata, mágee 
jiak'aa ooda k'irapite. Mága oopachida mágee net'aa chook'aa mida, eperápa 
ooda perá. Jódaipari eperák'a. Mamida Tachi Ak'óre ichita bapari. 

24Mága oo k'inia p'anapachida pera, Tachi Ak'órepa ichiak'au béiji 
K'achia oodamerá chíara ome. Mágá achia k'achia oo k'iniata oo 
waápachida, k'ira nejasia-ee. 25Tachi Ak'órepa wáara ne-inaa jóomaweda 
ooji mida, ma wáarata ijáadai k'iyaara, seewa ijiapachida. Mapa it'aa 
típachida irua oodamaa, irumaa it'aa tídai k'iyaara. iMamida tachi ooda 
ichita Ak'óre Waibia pait'lee! ¡Mágita Tachi Ak'dre Waibia! Amén. 

26 Achia mágá Tachi Ak'órepa oodamaa it'aa tí p'anadap'edaa pera 
irua ichiak'au bëiji achia oo k'iniata oodamerá. Mágá ne-inaa k'achia 
k'ira tádoo oo wapachida. Wéraará awaraa wéraará ome k'ài k'inia 
p'anapachida, wéra chi imik'ira ome k'áiparik'a. 27Ichiaba imik'iraarápa 
awaraa imik'Iraará audú jiripachida áchi ome auk'a araa k'áidait'ee, 
wéraará ome k'áidai k'áyaara. Mága oo p'anipa k'ira nejasia wee, achi 
k'ap'ia miapipachida, Ak'órepa oopi k'inia bik'a eperáarámaa oodaamaa 
p'anadap'edaa perá. 

28 Ma awara Tachi Ak'óre k'awadaamaa p'anadap'edaa pera, irua áchi 
ichiak'au atabéiji ne-inaa k'achia k'ira t'ádoo k'isiadamerá máik'aapa 
oodamerá. 29Mãgá p'ek'au k'achia k'ira t'ádoo oo p'aneepachida. Mágee 
eperáará nágá p'lanapata: pariatua awaraará jiripata ai ome k'iidait'ee; 
ik'awaa ne-inaa k'achia oodait'ee; chíara net'aa k'ayaa; chíara k'achia 
ooyaa; chíara k'ira unuamaa iru bee ne-inaa k'aurepa; chíara jiriyaa 
peedait'ee; choo jiriyaa; chíara k'íirayaa; t'ári k'achia-idaa; chíara 
apite k'achia pedeeyaa; 30ik'achia jarayaa; Tachi Ak'óre k'ira unuamaa; 
auduayaa; achia oopata nepiriyaa awaraarápa áchi t'o p'anadamerá; 
ne-inaa k'achia oodait'ee k'isiayaa; áchi ak'Oreerá pedee úridaamaa; 

31 k'isia k'awadak'aa; oodak'aa achia oodait'eeda apatak'a; áchideerá 
paara k'ira unuamaa; k'ira jóodak'aa; chupiria k'awaadak'aa. 32 Mágeerápa 
achi t'áridepai k'awapata p'ek'au k'achia oo p'ani Tachi Ak'óre k'Trapite. 
Ma awara k'awapata Tachi Ak'órepa atuapiitee mágee p'ek'au k'achia 

ooi awaa beerá. Mamída ichi k'inia mágee ne-inaa k'achia oo wapata 
máik'aapa pia ak'ipata awaraará áchi ome auk'a oo wápataará. 


Tachi Ak'ore ewari waibia ewate 


1Mágee k'achia oopataará ak'ik'ari, parádepema abaapa k'isiai: “Mia 
mága oo-e pak'aji”. Mamida pia pida ne-inaa k'achia oopari Tachi 
Ak'õre k'irapite. Maperá k'irak'aupai jarai Tachi Ak'órepa mágee k'achia 
oopataará miapiipia bi. Auk'a Ak'órepa pi miapii, pia k'achia oopata 
k'aurepa. 2Wáara, tachia k'awa p'ani Tachi Ak'órepa ne-inaa k'achia 
chook'aa ichi bimái. Maperápi ichia ne-inaa pia oopari, jarak'ári mágeerá 
miapiit'ee achia p'ek'au k'achia oopata k'aurepa. 3Mága bita ¿kisia bik'á 
irua pi miapi-e pait'ee, auk'a ne-inaa k'achia oopari mida? 4Maa-e 
pirá ¿naga k'isia bik'3? “Tachi Ak'óre audú t'ári pia bairá, chooit'tee mia 
ne-inaa k'achia ook'ári.” ¿K'awa-e bik'á Tachi Ak'õre t'ári pia bapari 
pi ome, k'inia bairá pia p'lek'au k'achia oo amaamerá? 5Mamida pia 
oo-e bi Ak'órepa k'inia bik'a, k'iri k'isua bapari pera. Maperá Tachi 
Ak'óre ewari waibia ewate irua pi audupiara miapiittee awaraa k'achia 
oopataará k'iyaara. Mága ook'ári, ne-inaa pia ooit'ee, Tachi Ak'órepa 
ichita ne-inaa pia oopari pera. $Ma ewate Tachi Ak'õrepa ak'iit'ee 
eperáará jóomaarápa oopatap'edaa jaraitlee pia wa k'achia. 7Ichi truadee 

wapiit'ee nágee eperáará: ne-inaa pia oopataará, k'inia p'anadairá Tachi 
Ak'orepa áchi pia ak'imerá, máik'aapa ichita p'ana k'inia p'anapataará 
iru ome iru trua k'ira wáreede. 8Jódee nágee eperáará atuapiit'ee: audua 
p'anapataará máik'aapa ooda-e p'laniirá Tachi Ak'órepa wáarata jara 
péidak'a, ma k'áyaara ne-inaa k'achia oo k'inia p'anadairá. Máirápa 
Tachi Ak'õre k'iraupipata. Mapa ma ewate irua áchi k'achia ooit'tee. 9Ma 
ewate jómaweda p'ek'au k'achia oopataará miadait'ee máik'aapa chupiria 
chitoonadait'ee, naapiara judiorá, maap'eda judio-eerá. 10 Jódee pia 
oopataará k'iiwee p'anadait'ee, Tachi Ak'órepa áchi pia ak'iit'ee pera 
máik'aapa ichi trua k'ira wáreedee wápiit'ee pera. Mága p'anadait'ee 
naapiara judiorá, maap'eda judio-eerá. 1MTachi Ak'órepa judiorápa 
oopatap'edaa, judio-eerápa oopatap'edaa auk'a ak'iit'ee. 

12Mia mága jara bi Ak'orepa judio-eerá atuapiit'ee pera achia pek'au 
Kk'achia oopata k'aurepa, Moisepa p'áda k'awada—e p'ani mida. Jódee 
judiorá auk'a atuapiit'ee áchia p'ek'au k'achia oopata k'aurepa, Moisepa 
p'áda k'awa p'ani mida, ooda-e p'anadairá jomaweda ma p'ádade jara 
bik'a. 13Tachi Ak'órepa Moisemaa üraa p'ápida úrirutapapai, eperá p'ek'au 
k'achia wee bee—e pai Tachi Ak'óre k'Irapite. Mamida eperá p'ek'au 
K'achia wee beei Tachi Ak'õre k'irapite, ooru pirá jómaweda ma p'ádade 
jara bik'a. 14K'awa p'ani judio-eerápa ichiaba oodai Moisepa p'ádade 
jara bik'a, ma p'áda k'awada-e p'ani mida. Mága oodai oodak'ári Tachi 
Ak'orepa k'isia pia béidak'a eperáará t'áride, ewaa weda eperáará ook'ári. 
15Mágá pia oodak'ári, jóomaarámaa ak'ipipata áchi t'áride béida auk'a bee 
Ak'õrepa p'ápida ome. Ma k'isia pia béida k'aurepa ne-inaa pia k'awapata. 
Mapa ne-inaa pia oodak'ári, k'áiwee p'lanapata. Jódee ne-inaa k'achia 
oodak'ári, k'isia p'ua p'anapata. 16Tachi Ak'órepa mi jiriteraji jarateemerá 
ichi Warra Jesucristopa ooda eperáará k'aripait'ee. Irua ak'iit'ee 
eperáarápa oopatap'edaa Ak'õre ewari waibia ewate. Iruata k'awapari 
jomaarapa áchi t'áride oo k'inia p'ani, pia wa k'achia. Mapa k'await'ee 
chiságiirá wápii Ak'óre truadee máik'aapa chiságiirá atuapii. 

Judiorápa Moisepa p'áda iru p'ani 

17Parápa jarapata: “Tai judiorá.” Mamida pará audua p'ani Tachi 
Ak'órepa oopi k'inia bi eperáarámaa k'awa p'anida apata pera. Mága 
jarapata páchi auk'aarápa Moisepa p'áda iru p'anadairá. 18Wáara Moisepa 
p'áda k'aurepa k'awa p'ani saga oodaipia bi máik'aapa saga oodaik'araa 
bi, Tachi Ak'órepa pará pia ak'i bamerá. Ma awara ijáa p'ani Ak'óre 
Úraa p'ádade jara bik'a wáara oodaipia bi jómaarápa, ma p'idade jara 
bi üraa pia bairá. 19K'isia p'ani parápata Tachi Ak'órepa oopi K'inia bi 
eperáarámaa jarateedai Moisepa p'áda k'awa-ee beerámaa, achia Ak'óre 
Úraa k'awada-e p'anadairá. 20 Parã-it'ee áchi K'isia k'awa-ee beerák'a 
p'ani maa-e pirë warra chak'eerák'a p'ani. Pará judiorápa áchimaa 

jarateeda-e p'ani pirá, ¿sága k'awaadaima Ak'õrepa oopi k'inia bi 
áchimaa? ¿Parápa wáarata k'awa p'ani-ek'á, Ak'óre Üraa k'awa p'anapata 
pera? 21 Parapa awaraarámaa jarateepata Ak'óre Úraa p'adade jara bik'a 
oodaipia bi. ¿Mága-ek'3? Mamida parapa pida ooda-e p'ani ma p'idade 
jara bik'a. Úraapata awaraarámaa nechianaadamerá. Mamida edaare 
parápa mága oopata. 22Jarapata tachi wéra omepai k'áipia bi. Mamida 
parádepema úik'uruurápa chíara wēra jiripata, ai ome k'áidait'ee. K'ira 
unuamaa iru p'lanapatada apata ne-inaa k'ira t'ádoo juapa ooda, ai 
k'irapite it'aa t'ípata. Mamida parádepemaará úk'uru tiupata mágee ne- 
inaa iru p'ani tede nechiadait'ee. 23 Jara p'ani: “Táipata Tachi Ak'óre Úraa 
k'awa p'anida” apata. Mamida wáara ooda-e p'ani Ak'órepa jara bik'a 
ma úraade. Mapa pará k'aurepa awaraarápa pedee k'achia jarapata Tachi 
Ak'óre apite, 24Ak'óre Úraa p'idade nága jara bik'a: 

“Pará k'aurepa Tachi Ak'órede ijáadak'aa beerápa k'achia pedeepata 

iru apite.” (Is 52.5) 
25Tachi Ak'órepa oopidak'a chonaaráweda, tauchaa bijida parádepema 

imik'iraara k'ap'iade, ak'ipidait'ee pará Tachi Ak'óre eperáará. Mamida 
parápa Tachi Ak'óre Úraa p'ádade jara bik'a wáara ooda-e p'ani pirá, 
auk'a p'aneepata tauchaa wee beerá ome. 26 Jódee, ma tauchaa wee 
beerápa wáara oo p'ani pirá Ak'óre Úraade jara bik'a, Tachi Ak'órepa 
ichideerá papiit'ee, tauchaa wee p'ani mida. 27 Maga Tachi Ak'ore 
k'irapite máirá pipiara uchiadait'ee pará judiorá k'iyaara. Ak'órepa 
oopi bik'a oo p'anipa árapa ak'ipipata Ak'órepa pará miapiipia bi, irua 
oopi bik'a oo k'iniada—e p'anadairá. Mága p'anapata, pará judiorápa iru 
üraa p'áda k'awa p'ani mida máik'aapa páchi k'ap'iade tauchaa iru p'lani 
mida. 28 Ma jóma jara aupadade k'isiadak'ári, k'awa p'ani Tachi Ak'drepa 
ichideerá papi-e judioráda apataará, ne-inaa oopata pera irua úraa 
p'ádade jara bik'a maa-e pirá áchi k'ap'iade tauchaa bipata pera. 22Ma 
k'áyaara ichideerá papipari chi t'áripa irude wáara ijáapataará. Jaradai 
achia tauchaa pik'a iru p'lani áchi t'áride, k'ap'iade iru p'anadai k'áyaara. 
Magá t'áripa wáara ijáadak'ári, Ak'óre Jaure áchi ome ba chepari. Magi 
pipiara bi Ak'óre Úraa p'ádade iru p'anadai k'áyaara, iruata k'awapipari 
pera jóma Tachi Ak'órepa oopi k'inia bi. Tachi Ak'drepa mágee wáara 
ijáapataará pia ak'ipari, awaraarápa ara mágá ak'ida—e p'ani mida. 


Tachi Ak'órepa ichita oopari ichia jara bik'a 
3 1Mágara, ¿k'áare—it'ee eperá k'ap'iade tauchaa bii judío pamerá? 
¿Pipiara bi-ek'á judio-ee bait'ee, judío pai k'iyaara? 2¡Mága-epi! 
Tachi Ak'órepa judioráta naapiara jiritleraji ichia jarada jiadamerá máik'aapa 
awaraarámaa jarateedamerá. 3Made Ak'õrepa ichi üraa jaraji judiorámaa. 
Mamída áchidepema úk'uruurápa ma üraa ijaada—e p'anapachida. Maperá 
ooda-e paji irua oopi k'inia bik'a. Arapa mágá ijáada—e p'anadap'edaa pera, 

¿Ak'órepa oo amaa beejik'á ichia jaradak'a ma üraa p'adade? 4¡Mága-e! 
Ak'orepa seewa jarak'aa eperaarak'a. Jip'a oopari ichia jara bik'a. Ichi üraa 
p'adade chonaaráwedapema Rey David it'aideepa jaraji: 
‘Ak'õre, mia ne-inaa k'achia oopata ak'ip'eda, pia wáarata jarapari 
“k'achia bida” ak'ári. Pi imiateepataará ichita p'oyaapariit'ee, pia 
aupaita ak'iitee pera eperáarápa oopata jarait'ee pia wa k'achia.' 
(Sal 51.4) 
5Mamída tai judiorápa ne-inaa k'achia oo p'anadak'ári, ak'ipipata 

Tachi Ak'õre pipiara bi eperáará k'iyaara, irua maarepida k'achia 
ook'aa pera. Magara ¿k'áata jaradaima? “¿Tachi Ak'óre, tachi ooda t'ári 
K'achia bik'á, k'achia oopataará atuapiit'ee pera?” (Mia mága iidik'ári 
parámaa, pedeemaa bi eperá k'isia k'awa—ee bik'a.) S6iTachi Ak'ore t'ári 
K'achia—epi! Mága bada paara tachi ome, ¿sága ak'ik'ajima na pek'au 
eujádepemaarápa oopata jarait'ee pia wa k'achia? 

7 Mia mága k'isia bada paara, eperá k'isia k'awa-ee bipa jarak'ajik'a 
ichiaba mia mága jarai: “Mia seewa jarak'ári, ak'ipimaa bi Tachi Ak'ore 
pipiara bi mi k'áyaara, irua seewa jarak'aa pera.” Magara mia k'isiak'aji 
seewa jara bipa jómaarápa Tachi Ak'õre pipiara ak'idait'ee, irua wáarata 
jarapari pera. Mága pada paara ¿sáap'eda Ak'órepa mi atuapiima ma 
seewa jarada k'aurepa? 8Wáara judiorá úk'uruurápa mi apite jara p'anida 
a p'ani, mia jarateepari ne-inaa k'achia oodaipia bi, jóomaarápa Tachi 
Ak'õre pipiara ak'idamerá. ¡Mia mága jarateek'aapi! Ak'drepa k'awa bi 
K'airápa mága jarateepata máik'aapa ichia mágiirá miapiit'ee ma k'aurepa. 


Jómaarápa p'ek'au k'achia oopata 


9Ma jóma jara aupadade k'isiadak'ári, k'awa p'ani tai judiorá pipiara 
p'ani-e judio-eerá k'áyaara, Ak'õrepa ichi üraa p'áda tai ome béida 
pera. Ettewa mia ak'ipiji parámaa tachi jómaarápa p'ek'au k'achia oopata, 
p'ek'au k'achia jua ek'ari p'anapata pera; judiorá, judio-eerá auk'a. 
l10Ichiaba Tachi Ak'õre Úraa p'ádade jara bi: 
“Eperá apida p'ek'au k'achia wee bi-e Tachi Ak'õre k'irapite. 11 Eperá 
apidaapa wáara k'awa-e bi ne—inaa pia ooitee. Eperá apidaapa jiri-e 
bi Tachi Ak'óre wáara k'awaait'ee. 12 Jóomaaráta o k'achiade p'ani achia 
oo k'iniata oo p'anapata pera. Apidaapa oodak'aa Tachi Ak'órepa oopi 
k'inia bik'a, ne-inaa pia wáara ployaa oodak'aa pera. (Sal 14.1-3; 53.1-3) 
13 Nága pik'a p'ani. Ara piuda k'ap'ia pia iada-e pak'ári, mik'ia 
uchiaparik'a ma iadap'edaamáiipa, mága pik'a pedee k'achia 
uchiapari áchi it'aideepa, t'ári k'achia-idaa p'anapata pera. Achi 
ittaideepa seewa aupai uchiapari. (Sal 5.9) 
“Ara taamapa neera mera iru baparik'a chi k'idade eperá k'aait'ee, 
mága pik'a achi imeraa pedeepa eperáará k'ürapata ne-inaa 
k'achia oopidait'ee.' (Sal 140.3) 

14 Tk'achia pedeepata t'ári k'achia p'anapata pera.” (Sal 10.7) 
15 “Chíara audú pee k'inia p'anapata. 16Maira wárutamaa ne-inaa 
K'achia oo wapata awaraarámaa máik'aapa awaraará t'ári 
puapipata. 17K'1iwee p'anadak'aa máik'aapa k'awadak'aa awaraará 
mágá p'anapidait'ee. (Is 59.7-8) 
18 ‘Tachi Ak'óre waaweedak'aa, irude ijáadak'aa pera.” (Sal 36.1) 
19Tachia k'awa p'ani Tachi Ak'órepa p'ápiji ma ettewa pedeeda judiorá— 
ittee, ichia béida pera ichi tiraa p'áda tai chonaará ome. Ma üraa p'ápiji 
apidaapa jaranaadamerá “miata ne-inaa k'achia oo-e” máik'aapa 
jómaweda na p'ek'au eujidepemaarápa k'awaadamerá achia p'ek'au 
k'achia oopata k'aurepa Tachi Ak'órepa áchi atuapiit'ee. 22Maperá 
k'awa p'ani eperá apida pek'au k'achia wee bait'ee Tachi Ak'õre k'irapite 
Moisepa p'áda k'awapari pera maa-e pirá ma p'ádade jara bik'a oopari 
pera. Jip'a ma üraa p'ada k'aurepa k'awapata tachia k'achia oopata. 


Eperáara o k'achiadeepa uchiapata Cristode ijáadak'ári 

21 Mamida irá eperáarámaa Tachi Ak'orepa ak'ipimaa bi p'ek'au k'achia 
wee p'aneedai iru k'irapite, ooda-e p'ani mida jómaweda irua jara 
bik'a ichi úraa p'ádade. Mága k'awa p'ani irua mága ak'ipida pera tai 
chonaarámaa, Moisepa p'idade máik'aapa Ak'óre pedee jarapataarápa 
p'idap'edaade. 22Tachimaa ak'ipimaa bi ichia naaweda k'isia iru bada: 
jomaarata wáara Jesucristode ijáa p'laniirá p'ek'au k'achia wee p'lanapata 
Tachi Ak'õre k'irapite, judiorá máik'aapa judio-eerá paara. 23Jómaarápa 
p'ek'au k'achia oopata. Eperá apida wé-e wáara ne-inaa jóomaweda 
oopari Ak'orepa oopi bik'a. 24 Mamida Tachi Ak'óre audú t'ári pia bapari 
p'ek'au k'achia oopataará o k'achiadeepa k'aripa atamerá, p'ek'au k'achia 
wee ichita p'anapataadamerá iru k'Trapite. 25 Jesucristopa eperáará mágá 
k'aripai Tachi Ak'órepa iru piupida pera eperáará pari. Chonaaráweda 
eperáarápa p'ek'au k'achia oodak'ári, Tachi Ak'drepa choopachi máik'aapa 
irua ma K'achia áyaa bipachi. Mamída ma k'achia wépapi-e paji. Jódee 
eperáará taide ichi warra kurusode piuk'ári, iru waa bat'ada k'aurepa 
Tachi Ak'orepa eperaara p'ek'au k'achia jomaweda wépapiji, chonaarápa 
chonaaráweda oopatap'edaa paara. 26Mága ooji ak'ipiit'ee ichi wáara t'ári 
pia bapari. Maperápi eperá Cristode wáara ijáa bi p'ek'au k'achia wée 
bapari Tachi Ak'õre k'irapite. 

27 Mamida eperápa jarai: “Tachi Ak'drepa mita pia ak'i bapariit'ee 
mia ne-inaa pia oopari pera”. Mamida mága-e. Tachi Ak'Orepa pia ak'i 
bapariit'ee chi wáara Jesucristode ijáa bi aupai. 28Ma jóma jara aupadade 
k'isiadak'ári, k'awa p'ani eperáará pek'au k'achia wee p'oyaa p'anadak'aa 
oo p'lanadairá Tachi Ak'óre Úraa p'ádade jara bik'a. Jip'a p'ek'au K'achia 
wee p'anadait'ee Tachi Ak'õre k'irapite, Jesucristode ijáa p'anadairá. 

29Tachi Ak'õre jomaará Ak'õre Waibia; judiorá Ak'óre Waibia, ichiaba 
judio-eerá Ak'õre Waibia. 30Tachi Ak'õre apai. Maperá k'awa p'ani 
judiorá p'ek'au k'achia, judio-eerá p'ek'au k'achia auk'a wépapipari, 
Cristode wáara ijáadak'ári. 31 Maga jaradak'ári, ¿jara k'inia p'anik'á Ak'óre 
Úraa p'áda vale—ee pik'a bi? ¡Mága-e! Tachia Cristode wáara ijáadak'ári, 
oopata ma úraa p'ádade jara bik'a. 


Abrahampa ijáada 


4 1K'isiadáma tai judiorá chonaaráwedapema Abrahampa oodade. 
¿K'aata oojima Tachi Ak'õrepa iru pia ak'imerá? 2Tachi Ak'orepa 
jaradak'a jómaweda ooda paara Abrahampa, ichia jarak'aji awaraarámaa: 
“Tachi Ak'órepa mi pia ak'ipari ne-inaa oopari pera iru-it'ee.” Mamida 
Tachi Ak'óre—it'ee mága jara—e pak'aji, ne-inaa jomaweda oo-e pada pera 
Ak'õrepa k'inia badak'a. Mága bita, ¿sãap'eda Tachi Ak'órepa Abraham 
pia ak'ijima? 3Ak'õre Üraa p'ádade jara bi: 
pia ak'ipachi. (Gn 15.6) 
4K'Isiadáma nágide. Eperá mimiak'ári awaraa pari, ma mimia aupap'eda, 
ichi p'arat'a iidinapari mimia chiparimaa. Mágá tachia oopata p'arat'a 
jitadaittee. 5Mamída mága-e Tachi Ak'óre ome. Irua eperá pia ak'i-e, ma 
eperápa mága iidi bairá ichia ne-inaa pia oopari k'aurepa. Jip'a p'ek'au 
K'achia oopataará pia ak'ipari, máirápa wáara ijáadak'ári irua achia 
p'ek'au k'achia oopata wépapiit'ee. 56Chonaaráweda Rey Davidpa ichiaba 
k'awaji Ak'õrepa eperá p'ek'au k'achia wee ak'ipari, ne-inaa pia oo-e bi 
mida iru-it'ee. Jaraji mágee eperá t'ári o-ía bapari, Ak'õrepa iru mágá 
K'aripapari pera. Magaji: 
7 P'ek'au k'achia oopataara o-ia p'anapata Tachi Ak'orepa áchi p'ek'au 
k'achia ayaa bik'ari maik'aapa wepapik'ari. 8Mãgee eperá o-ía 
bapari Tachi Ak'õrepa iru p'ek'au k'achia wee ak'ik'ãri? (Sal 32.1-2) 
9Davidpa maga jarada pera, ¿k'ãata jaradaima? ¿Tachi Ak'orepa 
wepapiik'a tauchaa iru beerapa p'ek'au k'achia oopatap'edaa aupai? 
Tauchaa wee beerápa p'ek'au k'achia oopatap'edaa auk'a wepapiit'ee, o—ia 
p'anapataadamerá Davidpa jaradak'a. Waya pedeedáma Tachi Ak'óre 
Úraa p'ádade jara bi: 
pia ak'ipachi. (Gn 15.6) 
10Tachi Ak'órepa mága jarak'ári, Abrahampa at'ári ichi k'ap'tade tauchaa 
bi-e baji. 11 Ma t'éepaita Abrahampa mága ooji. Mága ook'ári, ak'ipiji 
ichia wáara ijáa bi Tachi Ak'Orepa iru k'achia wee ak'ida, ma ijáa bi 
K'aurepa. Tachi Ak'órepa Abraham mágá ak'ida pera ma tauchaa bii 
naaweda, k'awa p'ani tauchaa wée beerá auk'a p'ek'au k'achia wée 
p'aneedai Tachi Ak'úre k'irapite, ijiadak'ári Abrahampa ijáadak'a. Mágá 

ijiadak'ári, Abraham warrarák'a padaipata, áchi k'ap'iade tauchaa wee 
p'ani mida. 12Jódee tauchaa iru beerá ichiaba Abraham warrará. Mága 
p'ani-e tauchaa iru p'anadairá áchi k'ap'iadepai. Jip'a mága p'ani ijáapata 
pera tai judiorá chonaaráwedapema Abrahampa ijáadak'a, ichi waide 
tauchaa wée bide. 


Tachi Ak'órepa jaradak'a oopari ijáapataará ome 


13Ak'órepa ichi úraa p'ápii naaweda, Abrahammaa jaraji irudeepa 
uchiadap'edaarápa Tachi Ak'órepa ooda jómaweda iru p'aneedait'ee 
achi jua ek'ari, máik'aapa áchi k'aurepa Tachi Ak'órepa na p'ek'au 
eujádepemaará pia ak'iitee. Ak'drepa mága jara-e paji Abrahampa 
ne-inaa oo bada pera iru úiraade jaradak'a. Mága jaraji Abrahampa 
irude ijáa bada perá. Maperápi Abraham p'ek'au k'achia wée baji iru 
k'irapite. 14Tachi Ak'órepa mága jarada paara ichi üraa p'ádade jara 
bik'a oopataarámaa aupai, ¿k'ãare-it'ee irude ijáadaima? Mága bada 
paara, 00—e pak'aji ichia jaradak'a Abrahammaa. Mamida mága-e. 

Tachi Ak'orepa k'awa bi eperá apidaapa p'oyaa ooda-e jómaweda iru 

íiraa p'ádade jara bik'a. 15Ma awara eperáarápa ooda-e pak'ári ma úraa 
p'ádade jara bik'a, ne-inaa k'achia oopata. Mágá Tachi Ak'õre k'iraupipata 
máik'aapa ma k'aurepa atuapata. Ma üraa wé—e pada paara, k'awada-e 
pak'aji achia ne-inaa k'achia oo p'ani. 

16 Ma jóma jara aupadade k'isiadak'ári, k'awa p'ani Tachi Ak'drepa 
jaradak'a, ichia Abrahamdeepa uchiadap'edaará pia ak'ipariit'ee, árapa 
ijáapata pera Abrahampa ijáadak'a; ma k'aurepapai. Maperá k'awa p'ani 
Abraham jómaará ak'óchona, judiorá ak'9chona máik'aapa judio-eerá 
ak'óchona, ijáadak'ári irua ijáadak'a. 17 Tachi Ak'órepa Abrahammaa jara 
bi ichi üraa p'ádade: 

“Mia pi eujá awara-awaraadepemaará ak'óchona papiittee” (Gn 17.5) 
Magá k'awa p'ani Tachi Ak'õre k'irapite Abraham tachi ijáapataará 
ak'óchona, irudeepa uchiada-e paji mida. Abrahampa ijáapachi 
Tachi Ak'orepa piudap'edaará chok'ai p'irabaipipari. Ichiaba ijáapachi 
Ak'orépata jarak'ári ichia ooit'ee bi, mága ooit'ee, waide oo-e bi mida. 

18-19 Abraham pera cien años iru baji Tachi Ak'Orepa jarak'ári: 

“Pideepa uchiadait'eerá cho-k'ara pait'ee.” (Gn 15.5) 
Magá taará-ee piut'ee baji máik'aapa chi wēra Sara, chótráa bita, warra 


ichia jara bik'a. Maga ijáada pera, Ak'órepa Abraham awara-awaraa 
eujádepemaará ak'óchona papiji. 22Abrahampa Tachi Ak'õrepa jarada 
Tachi Ak'órepa ooit'ee ichia jaradak'a. Maperá Abraham it'aa t'iji Tachi 
Ak'óremaa 21jarait'ee iruta jomaara k'iyaara waibiara bi. K'awaji ne- 

inaa wë—e Tachi Ak'órepa p'oyaa ook'aa. 22Maperápi Tachi Ak'óre Üraa 


p'ádade jara bi: 
“Abrahampa Tachi Ak'órepa jarada ijáaji. Maperá Tachi Ak'órepa iru 
pia ak'ipachi.” (Gn 15.6) 


23Tachi Ak'órepa mága jara-e paji Abraham-it'ee aupai. 24Ichiaba 
mága jaraji tachi-it'ee, irude ijáapata pera. Iruata Tachi Waibia Jesucristo 
chok'ai p'irabaipiji. 25Tachi Ak'orepa Jesucristo péiji piumerá tachia 
p'ek'au k'achia oopata k'aurepa. Maap'eda iru chok'ai p'irabaipiji tachi 
p'ek'au k'achia wee p'anadamerá iru k'Trapite. 


Cristode ijáapataara k'áiwee p'anapata Tachi Ak'óre ome 

5 1Tachi Cristode ijáapataará mágá p'ek'au k'achia wee p'anapata 

pera Tachi Ak'úre k'irapite, k'áiwee p'lanapata, k'awaa p'anadairá 
Tachi Ak'orepa tachi atuapi-e pait'ee. Ma k'áyaara tachi pia ak'ipari Tachi 
Waibia Jesucristo k'aurepa. 2Irude ijáapata k'aurepata Tachi Ak'orepa tachi 
K'aripapari. Maperá t'ári o-la p'lanapata. K'awa p'ani irua ichi k'ira wáree 
unupiit'ee tachimaa. 3Ma awara fraweda t'ári ola p'anapata, mia pani pijida. 
Mága planadai k'awa p'anadairá mágá miadak'ári, kawaa wapata choodaitee. 
4Maga choodak'ári, k'awaapata Tachi Ak'õrepa tachi pia ak'ipari máik'aapa 
waapiara ijáapata ewari cherude iru k'ira wáree unudait'ee. 5K'awa p'ani ma 
ewate irua tachi k'üra—e pait'ee, ichi Jaure péida pera tachi ome ba chemera. 
Magipa tachi t'áride k'awapipari Tachi Ak'orepa tachi K'inia iru bi. 

6 Naaweda tachia p'ek'au k'achia ployaa oo amaada-e paji tachi k'iradoopa. 
Maperá Ak'õrepa ewari aba jirit'eraji Cristo piumerá k'achia beerá pari. 
7Eperá jip'aapa mága oo-e pak'aji awaraa pari. ¿K'aita chíara t'ári k'achia— 
idaa bi pari piuk'ajima? Piu—e pak'aji pia oopataará pari pijida. Piuk'ajisk'a 
eperá t'ári pia bi pari. 8Mamíida Tachi Ak'õrepa ak'ipiji ichiata tachi audú 
K'inia iru bi, Cristo péik'ári piumerá p'ek'au k'achia oopataará pari. 

9Ichia mága ooda pera tachi-itee, ijáapata Cristo waa bat'ada k'aurepa 
Tachi Ak'orepa ijáapataará p'ek'au k'achia wee papipari ichi k'irapite. Ma 
awara k'awapata Cristo k'aurepa Tachi Ak'órepa tachi miapi-e pait'ee ichi 
ewari waibia ewate. 102 Naaweda tachi jida Tachi Ak'óre k'ira unuamaa iru 
p'lanapataarák'a p'anajida, o k'achiade p'anapachida pera. Mamida Cristo piuda 
K'aurepa tachi pari, Tachi Ak'õrepa ichi t'ári auk'a biji tachi t'ári ome. Ma 
awara Cristo piup'eda chok'ai p'irabaida pera, irá audupiara tachi k'aripapari 
ichi ode wárutade, máik'aapa mágá k'aripapariitee tachi wárutamaa ichi 
truadee. 1 Tachi Waibia Jesucristopa tachi mágá k'aripapari pera, irá tachi 
tári auk'a panapata Tachi Ak'óre ome. Maperápi tachi t'ári ola p'anapata. 


Adán badak'áriipa Cristo parumaa 


12 Adanpa oodade k'isiadáma. Chi naapema eperápa naapiara 
p'ek'au k'achia ooji, oo—e pada pera Tachi Ak'órepa jaradak'a. Piuji ma 

k'achia ooda k'aurepa. Ma k'achia oodak'ariipa jóomaweda ichideepa 
uchiadap'edaarápa p'ek'au k'achia oo p'aneejida. Mágá Adanpa naapiara 
k'achia ooda k'aurepa, maadamáiipa eperáará piupata. 13Mága paji 
Ak'õrepa ichi úraa p'ípii naaweda Moisemaa. Ma üraa p'ápida k'awada-e 
p'anapachida mida, eperáarápa pariatua p'ek'au k'achia oopachida Tachi 
Ak'õre k'irapite. Mamida Tachi Ak'õrepa áchi miapi-e paji achia ne-inaa 
k'achia oopatap'edaa k'aurepa. 14Jip'a piujida Adanpa ne-inaa k'achia 
ooda k'aurepa, auk'a ooda—e paji mida irua oodak'a. frá K'isiadáma 
Adanpa oodade máik'aapa Cristo, chi cheittee bada apatapa oodade. 

15Tachi Ak'órepa eperaara chupiria kawaada máik'aapa pia ooda 
Cristo k'aurepa, Adanpa oodak'a bi-e. Adanpa ooda k'aurepa na p'ek'au 
eujádepemaará jómaweda piupata máik'aapa pia-ee planapata Tachi 
Ak'ore K'irapite. Maga p'anapata mida Ak'õre k'irapite máik'aapa p'lek'au 
k'achia oopata mida, Cristode ijáadak'ári, Tachi Ak'drepa eperaara chupiria 
k'awaapari máik'aapa árapa p'ek'au k'achia oopata wépapipari. Maga Cristopa 
ooda k'aurepa Ak'órepa ma eperáará p'ek'au k'achia wee ak'ipari. 16Ma awara 
Adanpa k'achia ooda k'aurepa Tachi Ak'repa na p'ek'au eujádepemaará pia 
ak'i-e paji máik'aapa ma k'aurepa ara atuapiit'tee paji. Jódee Cristopa pia 
ooda k'aurepa Tachi Ak'órepa na eujádepemaará pia ak'ipari irude ijaadak'ari. 
17 Ma etlewa jara aupadade k'isiadak'ári, k'awa p'ani Adanpa ooda k'aurepa 
na p'ek'au eujidepemaará piupata. Mamida ma k'áyaara Jesucristopa ooda 
pipiara bi. Ma k'aurepa Tachi Ak'órepa eperáara k'aripapari, p'ek'au k'achia 
wee ichita p'anapataadamerá iru truade, árapa irude ijáapata pera. 

18Ichiaba Adanpa k'achia ooda k'aurepa, jómaweda atuadait'ee paji. Jódee 
Jesucristopa pia ooda k'aurepa jóomaweda p'ek'au k'achia wee p'anadai Tachi 
Ak'ore k'irapite máik'aapa iru truadee wadai. 19Mapa jaradai eperá abaapa 
oo—e pada pera Ak'órepa jaradak'a, eperáará chok'araarápa p'ek'au k'achia 
oo p'laneejida. Jódee chi apemapa ooda pera Ak'õrepa jaradak'a, eperáará 
chok'ara p'ek'au k'achia wee p'ani Tachi Ak'õre k'irapite. 

20Tachi Ak'órepa ichi üraa Moisemaa p'ápiji ak'ipiitee eperáarámaa 
achia ne-inaa k'achia oopata. Ma úraa k'awaadak'ári, audupiara k'achia 
oopachida. Mamida Tachi Ak'drepa mágee eperáará audú k'inia iru bada 
pera, áchi ma o K'achiadeepa k'aripa ataji. 2! Waide Tachi Ak'drepa mágá 
k'aripa—e bak'ári, tachi eperáará piudap'eda, atuapachida tachia p'ek'au 
k'achia oopata k'aurepa. Mamida Tachi Ak'órepa tachi p'ek'au k'achia 
oopataará k'aripak'ári Jesucristo k'aurepa, p'ek'au k'achia wee p'aneejida 
iru k'irapite máik'aapa iru ode p'aneejida. Ma ode p'anadak'ári, tachi 
k'ap'ia piuruta pijida, Ak'Ore truade p'ananadaitee. 


Cristodeerápa p'ek'au k'achia oodaamaa p'anapata 


1Parádepemapa iidii: “Tachi Ak'orepa Cristode ijáapataará p'ek'au 
K'achia wee akii bi pirá, ¿p'ek'au k'achia waapiara oodaipia bi- 

ek'a, mágá Ak'órepa waapiara tachi pia ak'imerá?” 2¡Mága-e! Cristode 
ijaadak'ari, tachi p'ek'au k'achia ooyaa bi k'ap'ia piu pik'aji. Mága bita, ¿sága 
waapiara p'ek'au k'achia oodaima? 3¿K'awada-e p'anik'a? Jesucristode 
ijaadak'ári, poro choopijida ak'ipidait'ee iru ome araa p'ani. Mágá araa 
p'anadairá iru ome, iru piuk'ári tachi p'lek'au k'achia wépapiit'ee, tachi 
jida auk'a piu pik'ajida. 4Ma awara tachi ijáapataarápa poro choopidak'ári 
mágá ak'ipidaitee tachi piu pik'adap'edaa Cristo ome, jaradai tachi auk'a ia 
pik'ajida iru ome. Ichiaba jaradai Tachi Ak'óre Waibiapa tachi auk'a p'irabai 
pik'apiji iru p'irabaipidak'a, mágá awara p'anapataadamerá irua K'inia bik'a. 
5Cristo ome araa p'ani k'aurepa, tachi auk'a piu pik'ajida pirá iru 
ome, mágara auk'a p'irabaidait'ee máik'aapa iru ome p'ek'au k'achia wee 
p'anapataadait'eee, irua k'inia bik'a. 6K'awa p'ani Cristode ijáadai naaweda 
p'ek'au k'achia ooyaa p'anapachida. Mamída ijáadak'ári máik'aapa araa 
p'aneedak'ári iru ome, ma p'ek'au k'achia ooyaa bi k'ap'ia kurusode piu 
pik'aji iru k'ap'ia ome. Mágá uchiajida ma pek'au k'achia ooyaa bi k'ap'ia 
jua ek'ariipa, waa tachimaa k'achia oopinaamera. 7 Tachi eperá k'ap'ia 
piuk'ári, ne-inaa waa tachimaa oopi-e pai, pia wa k'achia. Mága pik'a 
tachi p'ek'au k'achia ooyaa bi k'ap'ia piu pik'ak'ári Cristo k'ap'ia ome, 
ne-inaa k'achia waa tachimaa oopi-e pai. 8Tachi p'ek'au k'achia ooyaa 
bi k'ap'ia mágá piu pik'ada perá Cristo k'ap'ia ome, ijáa p'ani Cristopa 
tachi k'aripait'ee p'anapataadamerá irua k'inia bik'a, auk'a p'irabai 
pik'adap'edaa pera iru ome. %Tachi ijiapataarápa k'awa p'ani Cristo 
piup'eda chok'ai p'irabaida pera, waa piu-e pait'ee. 19Piuda apai piuji 
p'ek'au k'achia jomaweda wépapiit'ee. Ma piudak'áriipa ichita chok'ai 
bapari ooit'ee Ak'drepa oopi bik'a. 11 Pará ichiaba mágá p'anapataadaipia 
bi, pará p'ek'au k'achia ooyaa bi k'ap'ia piu pik'ada pera Jesucristo k'ap'ia 
ome. Mapa ichita iididaipia bi Jesucristomaa, irua pará k'aripamerá 
oodait'ee Tachi Ak'õrepa k'inia bik'a. Mágá ne-inaa k'achia oo amaadaipi. 
120onáati ma p'ek'au k'achia ooyaa bi k'ap'iapa oopi k'inia bik'a parámaa. 
Magi k'aurepa ne-inaa k'achia k'ira t'ádoo oopata. Mamida ma k'ap'ia 
jOitleepi. 13Ne-inaa k'achia oopináati páchi juamaa, biirimaa, itaimaa, 
taumaa. Jip'a páchi k'ap'ia biti Tachi Ak'óre jua ek'ari, irua ne-inaa pia 
oopimerá ma k'ap'iamaa. P'anapatáati k'ap'ia chiwidi iru p'lanik'a, pará 
auk'a p'irabai pik'adap'edaa pera Cristo ome, iru k'ap'ia chiwidi p'irabaik'ári. 
14Mága ooruta pirá, waa p'ana k'iniada—e pait'ee páchia p'ek'au k'achia 
ooyaa bi k'ap'ia jua ek'ari. Cristopa pará uchiapidak'a Tachi Ak'óre Úraa 
p'áda jua ek'ariipa, auk'a uchiapii ma k'achia ooyaa bi k'ap'ia jua ek'ariipa. 
Maga Tachi Ak'órepa pará k'aripa k'inia bi, pará k'inia iru bapari pera. 


Pi, k'ai esclavo 


15Parádepemapa jarai: “Magara, Cristopa ooda k'aurepa itaa wadait'ee 
pirá, oonaadáma Tachi Ak'óre Uraa p'ádade jara bik'a. Oodáma tachia oo 

k'iniata.” ¡Mága-e! 16¿K'awada-e p'anik'á esclavopa oopari chiparipa oopi 
bik'a? Ne-inaa k'achia oopiru pirá, k'achia oopari máik'aapa k'achiade 
baaipari. Maga pik'a bi pará p'ek'au k'achia ooyaa bi k'ap'ia jua ek'ari 
p'anadak'ári. Jodee ma esclavo chiparipa chi esclavomaa ne-inaa pia 
oopiru pirá, pia oopari máik'aapa chiparipa k'achia wée ak'ipari. Mága 
pik'a bi Tachi Ak'óre jua ek'ari p'anadak'ári. Pi ¿k'ai esclavoma; p'ek'au 
k'achia ooyaa bi k'ap'ia esclavo wa Tachi Ak'õre esclavo? 17 Mia gracias 
jarapari Tachi Ak'óremaa, ira irua oopiparik'a oo k'inia p'anadairá 
páchi t'áripa. Mága oo k'inia p'ani Tachi Ak'órepa pedee pia jara péida 
Cristode úridap'edaa pera iru mimiapataará ittaideepa máik'aapa irude 
ijiadap'edaa pera. 18 Mágá uchiajida ma p'ek'au k'achia ooyaa bi k'ap'ia jua 
ek'ariipa máik'aapa Tachi Ak'óre jua ek'ari p'aneejida. 19(Nágí jarateerude 
mia “esclavo” jara bi parápa pipiara k'awaadamerá k'áata mia jara k'inia 
bi.) Naaweda páchi p'ek'au k'achia ooyaa bi k'ap'ia jua ek'ari esclavoorák'a 
p'anapachida. Mamíida ira páchi k'ap'iamaa oopidaipia bi ne-inaa pia k'ira 
t'ádoo, Tachi Ak'órepa k'iniata, ma-itee Ak'orepa pará awara bida pera. 
20Pará at'ári páchi p'ek'au k'achia ooyaa bi k'ap'ia jua ek'ari 
esclavoorák'a p'anadak'ári, úridaamaa p'anapachida Ak'órepa oopi 
k'inia bada parámaa. Jip'a oo k'inia p'anapachida k'achia beerápa 
oopatak'a. 21 ¿K'áare piata atajidama mága p'anadap'edaa pari? Mága 
p'anadap'edaa paara páchi piurutamaa, atuak'ajida k'achia beerá 
atuapatak'a. Ma awara irá ijáapata pera, k'ira nejasia p'ani k'isiadak'ári 
ma k'achia oopatap'edaade. 22Mamida Tachi Ak'órepa pará ichideerá 
papiji máik'aapa pará uchia ataji ma p'ek'au k'achia jua ek'ariipa, waa 
esclavoorák'a p'ananaadamerá. Ichia pará mágá awara bida perá, ichia 
k'inia bik'a p'anapataadai máik'aapa ittaa wadai páchi jai-idaadak'ári. 
23Wáara p'ek'au k'achia oopataará piudak'ári, atuadait'ee. Mamida 
Cristode ijáapataará it'aa wádaitlee máik'aapa ichita p'anapataadait'ee 
Tachi Waibia Jesucristo ome, Tachi Ak'órepa mága k'inia bairá. 


Chonaaráwedapema úraa máik'aapa Cristode ijáapataará 


1Ípemaará Cristo k'aurepa, parápa k'awa p'ani Tachi Ak'órepa 
Moisemaa úraa p'ápida. K'awa p'ani tachi ma üraa jua ek'ari 
p'anapata chok'ai p'ani misa. 2K'isiadáma nágide. Tachi Ak'óre Uraade 
jara bi wérapa awaraa imik'ra jiriik'araa bi, ichi imik'ira chok'ai bi misa. 
Mamida chi imik'íra jai-idaak'ári, chi wēra uchiai magi úraa jara bi jua 
ek'ariipa. Awaraa imik'ira atai. 3Pia jarait'eera, chi imik'ira chok'ai bide, 
araa beeru pirá awaraa imik'íra ome, p'ek'au oo bi Tachi Ak'õre k'Trapite. 
Mamida chi k'ima jai-idaap'eda, awaraa ome araa paru pira, p'ek'au oo-e 
bi Tachi Ak'óre k'Trapite. 
4Mága pik'a bi pará ome, michi ipemaaraá Cristo k'aurepa. Pará 
p'ek'au k'achia ooyaa bi k'ap'ia kurusode piu pik'ak'ári Cristo k'ap'ia ome, 

Moisepa p'áda üraa jara bideepa uchiajida. Parápa Cristode ijáadak'ári, 
araa p'aneejida iru ome, ichideerá p'aneedamerá máik'aapa oodamerá 
irua oopi bik'a. 5Araa p'anadai naaweda Cristo ome, ma p'ek'au k'achia 
ooyaa bi k'ap'iapa ne-inaa k'achia k'ira t'ádoo oopipachi tachimaa, oo 
k'inia bada pera Ak'óre Úraa p'ádade jara bi eperáarápa oonaadamera. 
Maga oopida pera, Tachi Ak'órepa tachi atuapiit'ee paji. SMamida 
Cristode ijáadak'ári máik'aapa ma p'ek'au k'achia ooyaa bi k'ap'ia piu 
pik'ak'ári Cristo ome, tachi uchiajida ma úraa jara bi jua ek'ariipa 
oodait'ee Tachi Ak'óre Jaurepa oopi bik'a. Naaweda ma úraa tachi chipari 
pik'a baji. Mamida Cristo ome araa p'aneedak'ári, Tachi Ak'õre Jaure 
tachi chipari beeji p'anapataadamerã Ak'õrepa k'inia bik'a. 


Chonaarawedapema üraa 
màik'aapa tachi p'ek'au k'achia ooyaa bi k'ap'ia 

7 Măgá Tachi Ak'õre Jaure tachi chipari beeji pira, ¿jaradaik'ă, Tachi 
Ak'õrepa üraa p'apida k'achia bi? ¡Mága-e! Ma üraa wë—e pada paara, 
mia k'awa—e pak'aji k'ãare net'aata k'achia bi Ak'õre k'irapite. Ma üraade 
jara—e pada paara: 

“Chíara net'aa kianáaji”, (Ex 20.17) 
mia k'isia—e pak'aji chíara net'aa K'ait'ee. 8Mamida tachia Ak'óre Úraa 
p'áda iru p'ani. Maperá mi p'ek'au k'achia ooyaa bi k'ap'iapa waapiara 
mimaa chíara net'aa kTapipari, mágipa oopi k'inia bairá ma üraade jara 
bi eperáarápa oonaadamerá. Ma úraa wé-e pada paara, ¿sága oopik'ajima 
ma üraade jara bi voonaadamerá? ¡Maarepida oopi-e pak'aji! 2Mia ma 
íiraade jara bi waide k'awa—e bak'ári, k'isia p'ua wee bapachi Ak'óre 
K'rapite. Mamida ma úraa k'awaadak'áriipa k'isia p'ua beeji, k'awada 
pera chíara net'aa k'ía bi k'aurepa mi atuait'ee. 10 Ak'õrepa ma üraa p'ápiji 
ak'ipiittee saga iru ode t'íudai. Mamida mia ma üraa ooik'araa bida adade 
ook'ári, iru ode t'iu k'áyaara, o Kachiade t'íuji. 11 Mi p'ek'au k'achia ooyaa 
bi k'ap'iapa mi k'ürat'aaji. Oopii k'áyaara Ak'órepa Üraa p'ápidade jara 
bik'a, oopiji ma úiraade jara bi oonaadamerá, mágá mi atuapiit'ee. 

12Tachi Ak'orepa Moisemaa üraa p'ápida pia bi, ichia üraa jarada chaa. 
Mia mága jara bi ma üraa uchiada perá Tachi Ak'óre t'ári pia bideepa. 
Tru k'achia wee bapari. Mapa ma üraa k'aurepa Ak'0repa ak'ii eperáarápa 
oopata k'awaait'ee pia wa k'achia. 

13 Mága pira, ¿jaraik'á Tachi Ak'óre Úraa k'aurepa mi atua baji? 
¡Mága-e! Mi p'ek'au k'achia ooyaa bi k'ap'tapa mi atuapiji oopik'ári Ak'ore 
Úraa pia jara bi eperáarápa oonaadamerá. Tachi Ak'õrepa k'isia iru baji 
ichi üraa k'aurepa mia k'awaamerá wáara mi p'ek'au k'achia ooyaa bi 
k'ap'ia audú k'achia bi. 

14Tachia k'awa p'ani Ak'óre Úraa jómaweda uchiaji ichi Jauredeepa. 
Mamída mia p'oyaa oo—e ma úraade jara bik'a, mi p'ek'au k'achia ooyaa 

bi K'ap'ia mi chiparik'a bairá. Mágipa mimaa ichita k'achia oopipari. 
15K'awa-e ságap'eda oopari mágipa oopi bik'a. Mia oo-e wáara michi 
t'áripa oo k'inia bik'a. Ma k'áyaara oopari ne-inaa mia ooamaa bi. 
16Mága ook'ári, ak'ipi bi Tachi Ak'óre Uraade wáarata jara bi. 170o k'inia 
bi Cristopa oopi bik'a. Mamida mi p'ek'au k'achia ooyaa bi k'ap'iapa 
ne-inaa k'achia mimaa oopipari. 18K'awa bi na p'ek'au k'achia ooyaa 

bi K'ap'iade pia wé—e, michi k'iradoopa pia p'oyaa oo—e bairá, mága oo 
k'inia bi mida. 1900-e ne-inaa pia, mia oo k'inia bi. Jip'a oopari ne-inaa 
k'achia, mia oo k'inia—e bi. 20 Mága oopari pera, k'awa bi p'ek'au k'achia 
ooyaa bi k'ap'iapa mimaa mága oopipari. 

21 Ne-inaa pia oo k'inia bak'ári Ak'orepa oopi k'inia bik'a, ma p'ek'au 
k'achia ooyaa bi k'ap'iapa mága oopi k'inia—e. 22Mi t'ári o—Ta bi Tachi 
Ak'óre Úraa k'awa bairá. T'áripa oo k'inia bapari made jara bik'a. 

23 Mamída mi pek'au k'achia ooyaa bi k'ap'ia presok'a bi. Magi choo pik'a 
bi michi t'ari ome, at'ári mi chipari ba K'inia bairá. 

24 ¿Ságapi ooima? ¡Mi chupiria chi! ¿K'aipa mi k'aripa ataima na p'ek'au 
k'achia ooyaa bi k'ap'ia jua ek'ariipa? Mágipa mi waya o k'achiade tíupi 
k'inia bi. 25¡Mamida mia gracias jarapari Tachi Ak'óremaa, Tachi Waibia, 
Jesucristopata, mi k'aripa atada perá mi p'ek'au k'achia ooyaa bi k'ap'ia 
jua ek'ariipa! Michi t'áripa oo k'inia bi Ak'óre üraade jara bik'a. Mamida 
mi k'achia ooyaa bi k'ap'iapa at'ári k'achia oopi k'inia bi. 


Saga p'anapata Tachi Ak'óre Jaure ome 


1Ma jóma jara aupadade k'isiadak'ári, tachia k'awa p'ani Tachi 

Ak'orepa Jesucristo ome araa p'aniirá atuapi-e pait'ee. 2Cristode 
wáara ijáadak'ári, Tachi Ak'õre Jaure ba chepari tachi ome. Iruata 
tachi uchiapipari tachi p'ek'au k'achia ooyaa bi k'ap'ia jua ek'ariipa, 
ma k'aurepa atuanaadamerá. 3Tachi Ak'óre Úraa Moisemaa p'ápidapa 
eperáará p'oyaa k'aripa ata—e paji, eperáarápa p'oyaa ooda-e p'anadairá 
ma üraade jara bik'a, áchi p'ek'au k'achia ooyaa bi k'ap'ia jua ek'ari p'ani 
misa. Mapa Tachi Ak'orepa ichi Warra péiji eperá jip'aak'a bapariimerá 
máik'aapa piumerá tachi pari, tachia p'ek'au k'achia oopata jomaweda 
weépapiit'ee. Mágapi Cristopa tachi p'ek'au k'achia ooyaa bi k'ap'ia p'oyaaji. 
4Mága ooji tachi ijáapataará p'anapataadamerá Ak'óre Úraa p'ádade jara 
bik'a. Mágá p'lanadai oodak'ári Ak'óre Jaurepa oopi bik'a, tachi p'ek'au 
k'achia ooyaa bi k'ap'iapa oopii k'iyaara. 

5Chi oo k'inia p'anapataarápa áchi p'ek'au k'achia ooyaa bi k'ap'iapa 

oopi bik'a, mága oopata jiripata perá áchia oo k'inia p'ani aupai. Mamida 
chi oo k'inia p'anapataarápa Tachi Ak'óre Jaurepa oopi bik'a, mága 
oopata jiripata pera Tachi Ak'orepa k'inia bi. 6Ma awara chi oo k'inia 
p'anapataarápa áchi p'ek'au k'achia ooyaa bi k'ap'iapa oopi bik'a o k'achia 
jiripata. Mágá atuadait'ee. Mamida chi oo k'inia p'anapataarápa Ak'óre 

Jaurepa oopi bik'a, k'ãiwee p'anapata Ak'õre k'īrapite, iru ode p'anadaira 
máik'aapa it'aa wãdait'ee pera. 7Mãgee oo k'inia p'anapataarápa áchi 
p'ek'au k'achia ooyaa bi k'ap'iapa oopi bik'a Tachi Ak'óre k'ira unuamaa 
iru p'lanapata. Mapa oo k'iniadak'aa iru üraa p'idade jara bik'a. Wáara 
mágá p'oyaa oodak'aa, Ak'õre Jaure wee p'anadairá. 8Ma awara ne-inaa 
wë—e mágee eperáarápa oodai Tachi Ak'órepa ichi pia ak'imerá. 

9Jódee Ak'õre Jaure páchi t'áride baparida a p'lani. Mága pirá, parapa 
oo k'inia p'anapataadaipia bi iru Jaurepa oopi bik'a. Tachia k'awa p'ani 
Cristo Jaure wee beerá Cristodeerá—e. 10Mamída Cristo páchi t'áride 
bapari pirá, pará jaure ichita chok'ai bapariittee. Maperá pará k'ap'ia 
piudaruta pijida p'ek'au k'achia oopata k'aurepa, Cristo k'aurepa Tachi 
Ak'órepa pará p'ek'au k'achia wee ak'ipari. 11 Ma awara Tachi Ak'õre Jaure 
páchi t'áride bapari pirá, pará jai-idaadak'ári, irua pará k'ap'ia chok'ai 
piirabaipiit'ee ichita p'anapataadamerá. Mága k'awa p'ani Tachi Ak'órepa 
mága ooda pera Cristo ome, iru piupleda p'irabaipik'ári. 

12Mápai ipemaará, Tachi Ak'órepa tachi Cristode ijáapataará mágá 
k'aripapari pera ichi Jaure k'ap'ia, p'anapataadaipia bi iru Jaurepa 
p'anapi bik'a. frá tachi ijáapataará Cristo jua ek'ari p'anapata. Mága bita 
¿sága oodaima tachi p'ek'au k'achia ooyaa bi k'ap'iapa oopi bik'a? 13Pará 
p'anaruta pirá magi p'ek'au k'achia ooyaa bi k'ap'iapa p'anapi K'inia bik'a, 
atuadait'ee. Mamida mágipa oopi bik'a oo amaaruta pirá máik'aapa 
Ak'óre Jauremaa oopiruta pirá irua oopi bik'a, pará p'ek'au k'achia ooyaa 
bi k'ap'ia p'oyaadait'ee máik'aapa Ak'õre truade p'ananadait'ee. 

14 Jómaweda Tachi Ak'õre Jaurepa p'anapi bik'a p'anapataará Tachi 
Ak'õre warrará. 15Cristode ijáadak'ári, Tachi Ak'õrepa ichi Jaure péi-e 
paji pará p'era p'anapataadamerá esclavoorák'a, irua pará miapii 
jiak'aapa. Jip'a péiji ichi warrará padamerá. Maperápi Tachi Ak'óremaa 
waa tidaK'ári, jarapata: “¡Abbá!” ¡Mi Ak'óre!” 16Mága jaradai Ak'óre 
Jaurepa tachi t'árimaa k'awapipari pera wáara Tachi Ak'óre warrará. 

17 Màgá Tachi Ak'óre warrará p'anadairá, iru panadait'ee jomaweda irua 
k'isia iru bi ichideerá-it'ee it'ari pananadak'ári. Ne-inaa iru p'anadait'ee 
iru Warra Cristopa iru bik'a. Iru na eujáde bi misa, ijiadak'aa beerápa 
iru jiripachida miapidait'ee. Maga tachi auk'a jiripata. Mapa it'ari 
panadak'ári, Tachi Ak'órepa tachi Cristok'a papiit'ee, auk'a iru k'ira 
wáreede p'anapataadamerá. 


Tachi Ak'óre k'ira wáree unudait'ee 


18Michi t'áride mia nága k'awa bi. Na p'ek'au eujáde p'ani misa, tachi 
mak'iara miada-e p'ani k'isiadak'ári joma Tachi Ak'órepa tachimaa 
unupiit'ee ichi k'ira wáree eujáde. 19Na p'ek'au eujáde mágá mia jóni 





*8.15 Abbá arameo pedeede jara k'inia bi Mi Ak'óre wa Tate. 

jida, o—Ta ni p'ani iru ewari waibia ewate. Jóma ne-inaa Tachi Ak'órepa 
ooda jida nimaa bi irua ak'ipimera ichi warrará Cristo cheru ewaride. 
20 Chi naapema eperápa oo-e pak'ári Tachi Ak'orepa jaradak'a, k'achiade 
baaiji. Maperá Ak'órepa ichia ooda jomaweda auk'a k'achiade baaipiji, 
ma ne-inaa Ak'órepa ooda mága k'inia—e baji mida. 21Mamida irá ma 
ooda jómaweda nimaa bi ma ewari cherude ma k'achia baaidadeepa 
auk'a uchiait'ee pera Tachi Ak'óre warrará ome. Iru warrará waa piuda—e 
pait'ee máik'aapa Tachi Ak'óre k'ira wáree eujáde p'ananadait'ee. 22K'awa 
p'ani Tachi Ak'órepa ooda jómaweda at'ári mia níbi, wéra mia níbaparik'a 
ichi warra ewaa t'oit'ee pak'ári. 23Tachi ijáapataará jida mia chitooni 
na p'ek'au eujáde p'ani misa, ne-inaa pipiara bi iru p'ani mida, Tachi 
Ak'õrepa k'isia iru bidepema teeit'ee Cristode ijáapataarámaa. Magi iru 
Jaure. Magá iru Jaure tachi ome iru p'ani mida, tachi t'áride k'isia paraa 
p'anapata na p'ek'au eujáde p'ani misa. Auk'a o-ía nipata Tachi Ak'órepa 
tachi k'ap'ia chiwidi p'irabaipimerá máik'aapa it'ari tachi ichi warrarák'a 
p'anapimerá. 24Ichia tachi o k'achiadeepa k'aripa atadak'áriipa, k'awajida 
ewari cherude wáara mágá k'ap'ia chiwidide p'anapataadait'ee iru 
k'ira wáree truade. Ma k'ap'ia chiwidi iru p'anadap'edaa paara, nida—e 
pak'ajida k'ap'ia chiwidi iru p'anadait'ee. 25 Mamida wáara ijáa p'ani 
pirá ma k'ap'ia chiwidi iru p'anadait'ee, waide unuda-e p'ani mida, 
choodait'ee tachia ni p'anide. 

26Mágá choodai Tachi Ak'ore Jaurepa tachi k'aripapari pera, audú 
k'isia paraa p'anadak'ári maa-e pirá tachi t'áride juatau wee pik'a 
p'anadak'ári. Maga p'anide tachi k'iradoopa p'oyaa itaa tída-e pak'ári 
Ak'óremaa, iru Jaurepa enenee níbi tachi pari Tyapaa bidepai, pedee wée. 
27 Mápai Tachi Ak'orepa tachi ijáapataara t'áride iru bi k'awapari pera, 
üripari ichi Jaurepa jara k'inia bi tachi k'ap'ia pari. Ichi Jaurepa ichita 
iidipari irua K'inia bik'a. 

28 Mapa k'awa p'ani Tachi Ak'órepa pia uchiapiit'ee jóomaweda ne-inaa 
p'asaru ichi k'inia iru p'laniirámaa. Mága ooit'lee ichiata maira jirida 
pera Cristode ijáiadamerá. 29 Eperaara ooi naaweda, Tachi Ak'órepa 
k'awaji máirápa iru k'inia iru panadait'ee. Mapa k'isia iru baji máirá 
ichi warra jíak'a papiit'ee. Cristo chi Warra naapema paji. Maap'eda 
irude ijáapataará iru ipemaarák'a p'aneejida. 30Pia jaraitteera, naaweda 
Tachi Ak'õrepa k'awaji eperáara úk'uruurápa iru k'inia iru p'anadait'ee. 
Mapa máirá jiripari Cristode ijiadamerá. Mápai, ijáadak'ári, irua achi 
p'ek'au k'achia wee ak'ipari ichi warra Cristo ak'iparik'a. Maperápi ara 
p'anapiit'ee ichi trua k'ira wáree bide. 


Cristode ijáapata k'aurepa Tachi Ak'órepa tachi k'inia iru bapari 


31K'isiadak'ári jomaweda Tachi Ak'órepa ooparide tachi ijáapataará 
k'aripait'ee, ¿k'áata waa jaradaima? Tachi Ak'órepa tachi mágá 

k'aripapari pirá, ¿k'aipa tachi k'achia ooima? 32Tachi Ak'órepa waak'a—e 
paji pira ichi Warra piupik'ári tachi pari, audupiara wáak'a—e pait'ee ne- 
inaa awaraa ichia jara bi teeit'ee tachi Cristode ijiapataarámaa. 33¿K'aipa 
Tachi Ak'órepa jirit'eradaara imiateeima, irua ára pia—ee ak'imerá? Tachi 
Ak'orepata tachi p'ek'au k'achia wee ak'ipari Cristopa ooda k'aurepa. 
34Mága-e pirá, ¿k'aipa Cristode ijáapataará atuapiima? Jesucristo piuji 
máik'aapa chok'ai p'irabaiji tachi o k'achiadeepa k'aripa atait'ee. Maap'eda 
itari Tachi Ak'ore juaraare banaji chupiria iidiit'ee Ak'óremaa tachi pari. 
35Mága-e pirá, ¿k'aipa tachi áyaa ataima Cristo juadeepa, irua tachi 
k'inia—ee iru bamerá? Mágá áyaa wada—e pai nepirade baairuta pijida 
maa-e pirá audú k'isia jóni pijida maa—e pirá awaraarápa tachi k'achia 
ooruta pijida Cristode ijáiapata pera maa-e pirá jarrapisia jóni pijida 
maa-e pirá plaru wee p'ani k'aurepa chupiria chitooni pijida maa—e pirá 
awaraarápa tachi jiriruta pijida miapidaittee wa peedait'ee. ¡Ne-inaa 
apidaapa tachi áyaa wápida—e Cristo juadeepa! 36Tachi Ak'óre Úraa 
p'ádade jara bi: 

‘Ak'õre, taipa pi k'inia iru p'anapata pera, k'achia beerápa tai ip'ii 
jiripata peedait'ee. Oveja peepataarápa oveja iru p'anapatak'a 
ateedak'ári peedait'ee, mága pik'a mágee k'achia beerápa tai iru 
p'ani” (Sal 44.22) 

37K'achia beerápa tachi ijáapataará at'ári maga iru p'ani mida, tachia 
ne-inaa jómaade áchi p'oyaapata, tachi k'inia iru baparipa k'aripapari 
pera. 38Cristopa tachi mágá k'inia iru bapari pera, michi t'áripa mia 
nága ijáa bi. Ayaa wáda—e iru juadeepa piuruta pijida maa-e pirá mia 
jóni pijida na eujáde p'ani misa. Cristo juadeepa tachi áyaa wápida-e 
pai angeleerápa, netuaraarápa, na p'ek'au eujidepemaará waibiarápa 
pida. Apidaapa mágá wapida-e pai ne-inaa frapema wa t'éepema ewari 
cherude. 39tt'ipiara wáruta pijida pajade maa-e pirá edupiara wáruta 
pijida eujá ek'ari maa—e pirá timipiara wáruta pijida na p'ek'au eujáde, 
áyaa wáda-e pai iru juadeepa. Mia mága jara bi wé-e pera ne-inaa tachi 
áyaa wápiit'ee Tachi Ak'õre juadeepa Tachi Waibia, Jesucristopa, tachi 
k'inia iru bapari pera. 


Tachi Ak'órepa Israel pidaará jiritterada 


1Mi Cristode ijáadak'áriipa, araa bi iru ome. Tachi Ak'ore Jaurepa 

k'awapipari mia wáarata jararu. Ma awara michi t'áripa ichiaba k'awa 
bi seewa jara—e nága jarak'ári. 2Mi audú t'ári pua níbi michi auk'aará, 
judiorápa Cristode ijáadak'aa pera. 3Piara bak'aji Cristopa mi yiaraa iru 
bada paara, michi auk'aará atuadai k'áyaara. 4Ára Israeldeepa uchiajida. 
Chonaaráweda Tachi Ak'orepa ara jiriteraji ichideerá p'aneedamerá. Maga 
ichi warrarák'a p'aneejida. Iru bapachi ara chonaará t'áide. Mága nide iru 
k'ira wáree unujida. Ära chonaarámaa jaraji ichia ooittee Abrahamdeepa 

uchiadap'edaará k'ap'ia pari. Ichi úraa p'ápiji ara chonaarámaa máik'aapa 
máirádepema úk'uru awara biji mimiadamerá ichi-itee. Jaraji ara 
chonaarámaa saga it'aa iidipataadaipia bi. Ara chonaarámaa jarada 
chok'ara jaraji ara pia ak'i bapariittee máik'aapa eperá péiittee ara k'aripade. 
5Ara uchiajida tai chonaará Abrahamdeepa, Isaacdeepa, Jacobdeepa. 
Maap'eda Tachi Ak'óre Waibia Jesucristo, chi ne-inaa jomaweda ak'ipari 
tok'ári eperá k'ap'iade, áchi auk'aa paji, ichiaba ma chonaarádeepa uchiada 
perá. ¡Maperá ichita gracias jaradáma irumaa! ¡Amén! 

6Mágara ¿k'áata jaraima? ¿Tachi Ak'órepa oo—e pajik'á ichia ooit'eeda 
adak'a Israel pidaará ome? ¡Mága ooji! Mamíida ichi-it'ee jomaweda 
Israeldeepa uchiadap'edaará wáara Israel pidaará—e. 7Ichiaba ichi-it'ee 
jómaweda Abrahamdeepa uchiadap'edaará wáara Abraham warrará-e. 
Tachi Ak'óre Úraa p'ádade jara bi: 

“Mia Isaacdeepa uchiadait'eerá pia ak'tittee, pi mide ijáapari pera. (Gn 
21.12) 
8 Ak'orepa mága jarada pera, k'awa p'ani iru-itee Isaacdeepa 
uchiadap'edaará aupai Abraham warrará, Abrahampa awaraa warrará 
ooji mida. Tachi Ak'órepa Isaacdeepa uchiadap'edaará mága ak'ipachi, 
ara uchiadap'edaa pera irua Abrahammaa jarada k'aurepa. %Tachi 
Ak'órepa mágaji Abrahammaa: 
“Añomaa mi waya cheit'tee máik'aapa Sarapa warra t'oit'ee.” (Gn 18.10) 

10Ma awara ai t'éepai tai judiorá chonaa Isaacpa me-iso ooji chi wéra 
Rebeca ome. 11 Mamida ma me-iso t'odai naaweda, Tachi Ak'órepa k'isia 
iru baji aba jiritteraitee máik'aapa waibiara papiit'ee chi apema k'áyaara. 
Ak'õrepa mága ooji ma warrarápa waide ne-inaa pia wa k'achia ooda-e 
p'anajida mida. Mága ook'ári, k'awapiji ichiata eperá jiritterapari oomerá 
ichia oopi bik'a. 12 Jirit'era-e ma eperápa ne-inaa pia oopari pera. Jip'a 
jiriterapari ichia k'inia bik'a. Mága k'awa p'ani Ak'órepa Rebecamaa nága 
jarada perá: 


“Chi naapema chi t'éepema jua ek'ari bait'ee.” (Gn 25.23) 
13Tachi Ak'óre pedee jarapataarápa p'idap'edaade ichiaba jara bi: 
“Jacob jiriteraji. Jódee Esaú unuamaa iru baji; (Mal 1.2-3) 


l4Mágara ¿k'áata jaradaima? ¿Tachi Ak'õrepa pia oo—e bik'á, aba 
pipiara ak'ipari pera chi apema k'iyaara? ¡Mága-e! 15Mia mága jara bi 
Tachi Ak'orepa Moisemaa nága jarada pera: 

“Mia chupiria k'awaait'ee mia chupiria k'awaa k'inia biirá. Pia 
ak'iit'ee mia pia ak'i k'inia biirá. (Ex 33.19) 

16Mága jarada pera, k'awa p'ani Tachi Ak'órepa eperáará jirit'erapari 
k'aripait'ee, ichia áchi chupiria k'awaa k'inia bairá. Jirittera-e Aachia 
mága k'inia p'anadairá maa-e pirá ne-inaa pia wa k'achia oo p'anadairá. 
17Ichiaba Ak'orepa ichi úraa p'ádade jaraji Egiptodepemaará poro waibia 
Faraonmaa: 


El Nuevo Testamento en Epena de Colombia, 2da ed. ©2010, Liga Bíblica Internacional 


355 Romanos 9 


“Mia pi rey papiji máik'aapa pi k'irapite ooji ne-inaa eperáarápa 
p'oyaa oodak'aa áchi juadoopa. Mága ooji mia pi nepirade 
baaipida k'aurepa, na p'ek'au eujidepemaarápa k'awaadamerá 
Mita, jóomaará Ak'Ore Waibia. (Ex 9.16) 

18Mága jarada pera, k'awa p'ani Tachi Ak'orepa chupiria k'awaapari ichia 
chupiria k'awaa k'inia biirá máik'aapa k'iiri k'isuapipari ichia mágá oopi 
k'inia biirámaa. 

19 Mamida parádepemapa mimaa iidii: “Mága pirá, ¿ságap'eda Tachi 
Ak'órepa k'iiri k'isua p'aniirá miapiitteema? ¿Iru k'aurepa mágá p'anapata— 
ek'á?” 20 Mia ma iidida nága p'anaut'ee. Pi na p'ek'au eujáidepema. Mága 
bita, ¿Tachi Ak'orepa ne-inaa oopari iidiipia bik'á? 

“Ma awara pi, Ak'órepa ooda, iidiipia bik'a: “¿Sáap'eda mi nágá 
oojima?” ” (Is 29.16; 45.9) 

21 K'síaji nágide. Chok'o k'aparipa ichi yooro p'e iru bidee chok'o k'ira 
t'ádoo k'apari, ichia k'inia bik'a. Ma yoorodee k'ai chok'o pi-ia fiestadee 
ateeit'ee máik'aapa ai yoorodee k'ai chok'o jip'aa teeda iru bait'ee. 

22Tachi Ak'órepa mága pik'a oopari na p'ek'au eujidepemaará ome. 
Ichia k'isia iru bi mida p'ek'au k'achia ooyaa p'aniirá jópiit'ee, choopari 
ara ome ichi ewari waibia ewate paru misa. Mágá choo k'inia bi pira, 
¿k'ãata jaradaima? 23 Mágá chooru pirá k'isia iru bada pera eperáarámaa 
ichi k'ira wáree unupiit'ee, ¿k'áata jaradaima? Irua mága ooji tachi 
chupiria k'awaak'ári máik'aapa tachi k'ap'ia ichi k'ira wáree unupik'ári 
awaraarámaa. 24Tachi Ak'õrepa tachita jiriji judiorá t'áideepa máik'aapa 
judio-eerá t'áideepa, tachi jóomaweda auk'a Cristode ijáadamerá. 25K'awa 
p'ani Ak'õrepa mága k'isia iru baji, iru pedee jarapari Oseamaa jarapida 
pera: 

“Michi eperáará-ee p'anadap'edaara t'ijaradait'ee “michi eperãarã” 
maik'aapa eperáará mia k'inia—e badaará t'ijaradait'ee “eperaara 
mia k'inia iru biira”.” (Os 2.23) 

26 Awara ái Ak'óre Uraa p'adade Oseapa ichiaba jaraji: 

“Mia eperáarámaa jara badamái: “pará michi p'uuru pidaara—e”, 
magiiramai áchideepa uchiadap'edaaramaa “Ak'õre ichita chok'ai 
bapari warrarada” adait'ee.” (Os 1.10) 

27 Ma awara Tachi Ak'õre pedee jarapari Isaíapa jaraji: 

“Israel pidaara ipu tau nausaak'a p'usa ide chok'ara p'ani mida, Tachi 
Ak'órepa ara chok'ara—ee uchiapiit'ee k'achia beera juadeepa. 
28Taara—e nide Tachi Ak'órepa eperaara chok'ara jopiit'ee.” (Is 
10.22-23) 

29Mamida ai naaweda Isaíapa ichiaba jara baji: 

'Jomaara Ak'óre Waibiapa tachi warrará chok'ara-ee p'aniirá 
k'aripa—e pada paara, k'iniik'ajida Sodoma pidaarák'a máik'aapa 
Gomorra pidaarák'a. (Is 1.9) 

Judiorá Cristode ijiadaamaa p'anadap'edaa 


30Tachia ¿K'áata k'awaadaima k'isiadak'ári Ak'orepa mága oodade Israel 
pidaará ome? K'awa p'ani judio-eerápa Tachi Ak'ore jirida—e p'anajida. 
Mamida irá p'ek'au k'achia wee p'anapata Tachi Ak'õre k'irapite, Cristode 
ijáapata pera. 31 Jódee Israel pidaarápa Tachi Ak'õre jiri p'anajida máik'aapa 
oo K'inia p'anajida iru úraa p'idade jara bik'a, irua áchi pia ak'imerá. Mamida 
p'oyaa ooda-e paji jómaweda ma üraade jara bik'a. 32¿Ságap'eda mága 
p'lanajida? Cristode ijáa p'aneedai k'áyaara Tachi Ak'orepa áchi pia ak'imera, 
Ak'óre Úraa Moisemaa p'ápidak'a oo k'inia p'lanapachida. Mamida Ak'órepa 
Cristo péiji ichi o ak'ipimerá. Mapa irude ijáa k'iniada—e pak'ári, ma o 
atuajida. 33Oojida Ak'órepa jaradak'a chonaaráweda ichi üraa p'ádade: 
Judiorá t'áide Sión puurude” mia eperá mau pipiara bik'a papiitee. 
Ara eperá tíutiparik'a máumaa, mága pik'a eperáará chok'ara t'íuti 
pik'adaittee ma mau pipiara bi k'aurepa. Mamída chi irude ijáa bi 
t'ári o-la bapariittee Ak'Ore k'irapite.” (Is 8.14; 28.16) 
1 0 1Ípemaará Cristo k'aurepa, t'áripa mia k'inia bi judiorápa Cristode 
ijiadamerá. Haa t'ípari Tachi Ak'óremaa ara chupiria k'awaamerá, 
mágá o k'achiadeepa uchiadamerá. 2Michi taupa unu bi árapa Ak'óre 
net'aa k'awa k'inia p'ani. Mamida wáara iru k'awadak'aa. 3K'awa 
k'iniadak'aa Ak'órepa Cristode ijáapataará p'ek'au k'achia wee beepipari. 
K'isiapata ne-inaa pia oo p'anipa Tachi Ak'órepa áchi pia ak'tittee. Maperá 
Cristode ijáa k'iniada—-e. 4Mamida Cristopata ichideerá uchiapipari Tachi 
Ak'õre Úraa p'ádade jara bi jua ek'ariipa, oopataadamerá irua jara bik'a. 
Maperá Tachi Ak'órepa Cristode ijáapataará p'ek'au k'achia wee ak'ipari. 
5Moisepa p'ádade jara bi: 
“Eperápa ook'ári jómaweda Ak'óre Úraade jara bik'a, ichita 
bapariittee ma úraade jara bik'a.' (Lv 18.5) 
6Mamída p'ek'au k'achia wee beerá Cristode ijáa p'ani k'aurepa, mágiirápa 
auk'a jaradai Moisepa jaradak'a Tachi Ak'õre k'awa k'inia panadap'edaarámaa: 
“Kisianáati páchi t'áridepai: “¿K'aita wáima Ak'ore eujádee irua k'inia 
bi k'awaade?” ” (Dt 30.12) 
(pia jarait'eera, Cristo chemerá Ak'ore eujádeepa.) 7Maa-e pira: 
* “¿Kaita piudap'edaarámaa wáima Ak'órepa k'inia bi k'awaade?” ’ (Dt 
30.13) 
(pia jarait'eera, Cristo chemerá iru iadap'edaamáiipa.) 8 Maga k'isiadai 
k'áyaara, jaradaipia bi Ak'óre Úraade jara bik'a: 
“Nágaweda Tachi Ak'órepa jara péida k'awa p'ani, magi páchi 
itaideepa jarapata pera máik'aapa páchi t'áride k'awapata pera.” 
(Dt 30.14) 





"9.33 Chonaaráweda Jerusalén tíjarapachida David P'uuru maa-e pirá Sión. 

Magi pedee Moisepa p'idadepemak'a ichiaba taipa jarateepata 
jómaarámaa: t'ãripa Cristode ijaapataadamera. 9Eperãpa jara bi pirá: 
“Jesucristo Michi Waibia” máik'aapa t'áripa wáara ijáa bi pirá Tachi 
Ak'órepa Cristo chok'ai p'irabaipiji, Tachi Ak'drepa ma eperá wãpiit'ee 
ichi truadee. 10 T'áripa Cristode wáara ijáadak'ári, pek'au k'achia wee 
p'aneepata Ak'óre k'irapite. Ma awara tachi ittaideepa jaradak'ári, 
“Jesucristo Michi Waibia”, ak'ipipata irua tachi o k'achiadeepa k'aripa 
ataji. 

u K'irápáti Ak'óre Úraa p'ádade ichiaba jara bi: 

“Eperá Cristode ijáa bi k'ira pia-ee ba-e paittee Ak'ore k'Trapite” (Is 

28.16) 
12Mága jara bairá k'awa p'ani judiorá, judio-eerá ome auk'a p'ani Tachi 
Ak'õre k'irapite, Cristode ijáadak'ári. Iruta Jomaara Waibia. Auk'a 
k'aripapari chi chupiria iidirutaará ichimaa, áchi auk'a k'inia iru bapari 
pera. 13Maperá k'awa p'ani na Ak'óre Úraa wáarata jara bi: 

‘Tachi Ak'orepa ichimaa chupiria iidirutaará k'aripa atait'eeda aji, 
atuanaadamerá.' (31 2.32) 

14 Mamíida ¿sága chupiria iididaima, irude ijaada—e p'ani pira? Ichiaba 
¿sága irude ijáadaima, irua ooda áchi-it'ee tirida—e p'ani pira? Ma awara 
¿sága úridaima irua ooda áchi-it'ee, eperápa mága jara-e pirá áchimaa? 
15Magí eperá, ¿sága wáima jarateede, awaraarápa iru péida-e p'ani pira? 
Tachi Ak'óre Úraa p'ádade jara bi: 

“Eperáará o-Tadaipata awaraarápa pedee pia áchimaa jara 

chedak'ári. (Is 52.7) 
16Mamíida jómaarápa úri k'iniada-e p'ani, Ak'óre pedee pia jara 
chedak'ári. Mága k'awa p'lani Tachi Ak'óre pedee jarapari Isaíapa p'idade 
jara bairá: 

‘Tachi Ak'ore, ¿k'aipa ijáajima aji, taipa jarateedap'edaa?” (Is 53.1) 
17Ma jóma jara aupadade k'isiadak'ári, k'awa p'ani eperáarápa úridak'ári 
Cristopa ooda áchi-it'ee, mágapi irude ijáapata. 

18Mága pirá, ¿ságap'eda judiorápa ijáada—e paji? ¿Úrida-e pajik'á 
Cristopa ooda áchi-it'ee? ¡Úrijidapi! Ak'óre Úraa p'ádade jara bi: 

‘Tachi Ak'órepa ooda jarateepachida jómaarámaa; na p'ek'au 

eujádepema t'imí beerámaa paara k'awapijida irua ooda. (Sal 19.4) 
19Mága pira, waya iidiittee: ¿ságap'eda ijaada—e pajima? ¿K'awada-e 
pajik'á achia úridap'edaa? ¡K'awajidapi! Naapiara mia k'irápapi K'inia bi 
Moisepa p'ádade jara bi: 

‘Tachi Ak'órepa nága jara bi ichi eperáarámaa: Mia pará k'ira 
unuamaa iru p'anapiittee michi eperáará-eerámaa, ára mide ijáa 
k'inia p'anadairá. Ma awara pará k'iraupiittee mágiirá ome, chi 
parapa k'isiapata k'isia k'awa—ee beerá. (Dt 32.21) 

20Ichiaba Isaíapa p'adade jip'a jara bi: 

“Mi jirida—e p'anadap'edaarápa mi unujida. Mia unupiji mi k'awa 
k'iniada—eeramaa.' (Is 65.1) 
21 Jódee Israel pidaará apite jara bi: 
“Ichita mia Israel pidaará k'aripa k'inia baji. Mamída achia oodaamaa 
p'lanapachida mia jara bik'a, mide ijáa k'iniada—e p'anadap'ledaa 
pera.” (Is 65.2) 


Tachi Ak'órepa Israel pidaará jirit'erada 


1 1 1Israel pidaará mágá p'anadap'edaa pera, ¿Tachi Ak'órepa 

ichi eperáará yiaraa iru bik'a? ¡Mága-e! ¡Mita Israel pida, 
Abrahamdeepa uchiada, Benjamín éreerádepema! Tachi Ak'drepa mi 
yiaraa-e bi. 2Irua Israel pidaará naaweda jirit'eraji ichi eperáará papiit'ee. 
¿frá saga ichi yiaraa iru baima? ¿K'irápa p'ani—ek'a Ak'óre Úraa p'ádade 
jara bi iru pedee jarapari Elías ittaideepa? Israel pidaará apite mágipa 
Tachi Ak'óremaa jaraji: 

3 “Ak'ore, tai poro waibiarápa pi pedee jarapataará peepachida. 
Ichiaba pia altar oopida árik'oojida. Mi aupai pide ijáapari 
máik'aapa irá mi jida jiri p'ani peedait'ee.” (1 R 19.10, 14) 

4Mamida Tachi Ak'órepa Eliamaa p'anauji: 

“Mi jua ek'ari eperáara siete mil iru bi, at'ári mimaa aupai it'aa 
típata. Pik'a, ara jida bedabaidak'aa já ne-inaa juapa ooda Baal 
k'irapite.” (1 R 19.18) 

5Tachi Ak'orepa ichi eperáará úk'uru ichi jua ek'ari iru badak'a Elías 
na pek'au eujáde bak'ári, auk'a irapema Cristode ijáa p'aniirá jiriteraji 
ichi jua ek'ari iru bapariittee. Mága oopari áchi k'inia iru bapari perá. 
65Maperápi ma ijáapataará jirit'eraji. Eperaara jiriterada paara achia 
ne-inaa oopata k'aurepa, achia Tachi Ak'óremaa jiritterapik'ajida ma ne- 
inaa oo p'ani pari. Mamida mága-e. Irua áchi jiritterapari áchi k'inia iru 
bapari perá. 

7Mágara ¿k'áata k'isiadaima Israelde? Jómaweda Israel pidaarápa 
unuda-e paji achia jiridap'edaa. Jiripachida Tachi Ak'orepa áchi pia 
ak'imerá, p'ek'au k'achia wee. Mamíida úk'urupai, chi Tachi Ak'0repa 
jiriteradaará Cristode ijiadamerá, wáara mága p'aneejida iru k'Trapite. 
Jódee chi apemaará k'iiri K'isua p'aneepachida. 8 Mapa Ak'óre Úraa 
p'ádade jara bi: 

‘Tachi Ak'orepata áchi t'ári chaareepiji. Tau iru p'anajida mida, 
unuda-e paji Tachi Ak'órepa áchimaa unupida. Ichiaba k'iiri iru 
p'lanajida mida, tirida—e paji Tachi Ak'drepa áchimaa jarapida. 
At'ári mága p'anapata (Dt 29.4) 

9Ichiaba Ak'óre Úraa p'idade Rey David it'aideepa jara bi: 

‘Ak'õre Waibia, pi eperáarápa k'isiapata Ak'óre ewari ia p'anipapai 
pia áchi pia ak'ipariittee. Maga k' sia p'anadairá, taawa pia achi 

k'achiade baaipii máik'aapa miapii. 10Ichita ne-inaa oopata 
pi-ittee achia k'isia p'anik'a, pia wáara oopi k'inia bi k'áyaara. 
Maperá taawa pia áchi tau p'áriu pik'apii ununaadamerá pia oo bi 
máik'aapa áchi eburuk'uk'ua pik'adaidamerá achia ne-inaa k'achia 
oopata k'aurepa.' (Sal 69.22-23) 


Tachi Ak'órepa judio-eerá k'aripada 

11 Waya iidiittee: ¿Tachi Ak'órepa ichi eperáará yiaraa iru bik'á? 
¡Mága-e! Wáara ijaada—e pada pera Tachi Ak'órepa k'inia badak'a, 
K'achiade baaijida. Mamida achia mágá ijaada—e pada k'aurepa judio- 
eerá Cristode ijáa p'aneejida máik'aapa Ak'õre ode tíujida. Ak'órepa 
mágá judio-eerá o k'achiadeepa k'aripa ataji. Mága ooji judiorápa 
máirá ijáa p'ani unudak'ári, auk'a Cristode ijiadamerá máik'aapa ichi 
ode t'iudamera. 12Judiorá Cristode ijáadaamaa p'anadap'edaa pera, na 
p'ek'au eujidepemaarápa k'awaadai Cristopa ooda eperáará k'aripaittee 
máik'aapa judio-eerápa iru p'lanadai jóma Tachi Ak'orepa k'isia iru 
bi Cristode ijáapataará-ittee. Judiorápa auk'a Cristode ijáadak'ári, 
ijáapataará jómaweda audupiara ola p'anadait'ee. 

13frá pará judio-eerámaa ne-inaa jarait'ee. Tachi Ak'órepa mi jirit'eraji 
pará judio-eerámaa jarateemerá irua pedee pia jara péida Cristode. Mi 
o-—la bi ma-ittee Ak'órepa mi jiritterada pera. 14Na mimia oo bipa Tachi 
Ak'óre-itee, k'inia bi michi auk'aarápa pará ijáapata unudak'ári, auk'a 
Cristode ijáadamerá máik'aapa Ak'óre ode t'iudamerá. 15Mamida Cristode 
ijaada—e p'anadap'edaa pera, na p'ek'au eujidepemaará awaraarápa 
irude ijáadai máik'aapa t'ári auk'a p'anapataadai Tachi Ak'óre ome. Tachi 
Ak'órepa ma judiorá at'ári p'oyaa pia ak'i-e, mága ijáada-e p'anadairá. 
Mamída ijáadak'áripi, Ak'órepa áchi pia ak'ipariittee. Ak'órepa chok'ai 
p'irabaipidaarák'a p'anadait'ee. 

16K'isiadáma nágide. Judiorápa trigo naapiara ewadak'ári, magi awara 
bipata aidee masa oodap'eda, pan oodait'ee Tachi Ak'dre-it'tee. Mamida 
Ak'órepa trigo jomaweda waripipari pera, wáara ma masa jómaweda ichi- 
it'ee. Mága pik'a Tachi Ak'órepa judiorá chonaaráwedapema Abraham 
awara biji ichi-it'ee, Abrahampa ijáa bada pera irua jarada. Mamida 
wáara Abrahamdeepa uchiadap'edaará jómaweda ichi-ittee, mága 
ijáadak'ári. 

17 Abraham pak'uru k'arrak'a bi judiorá-ittee. Mamida olivo biiri 
uupataarápa chi jua tiap'epatak'a ma pak'uru pipiara chaumerá, mága 
pik'a Tachi Ak'Orepa Israel pidaará úk'uru tiap'e pik'aji, Cristode 
ijáiadaamaa p'anadap'edaa pera. Mápai pak'uru ak'ipataarápa ma pak'uru 
jua tiap'edap'edaamái awaraa pak'uru jua t'i bipatak'a mágee jida 
chaumerá, mága pik'a Tachi Ak'órepa pará judio-eerá t'i pik'a biji judiorá 
k'áyaara, Cristode ijáapata pera. 18Tachi Ak'orepa pará judio-eerá ome 


El Nuevo Testamento en Epena de Colombia, 2da ed. ©2010, Liga Bíblica Internacional 


Romanos 11 360 


mágá ooji mida, k'isiadaik'araa bi pará pipiara p'ani judiorá k'áyaara. Ara 
pará naaweda ma pak'uru k'arradepema juak'a p'anajida. Ma pak'uru 
k'arrak'a bi chok'ai-e bi pará, chi jua ti pik'a bida k'aurepa. Pará chok'ai 
p'ani ma pak'uru K'arrak'a bi k'aurepa. Judiorá k'aurepata parápa Tachi 
Ak'ore k'awa p'ani. 

19Parádepemapa jarai: “Mamida Tachi Ak'órepa mi t'i pik'a biji ma 
K'arrak'a bide judiorá k'áyaara.” 20Pia bi. Mamida k'irápáji Ak'órepa 
ma judiorá tiap'e pik'aji Cristode ijiadaamaa p'anadap'edaa pera. Pi 
Cristode ijáapari peráta, t'i pik'a biji. Audua bai k'iyaara, jip'a Tachi 
Ak'õre waaweeipia bi. 21Tachi Ak'õrepa ichi eperáará tiap'e pik'aji pirá 
Cristode ijáadaamaa p'lanadap'edaa pera, audupiara pará tiap'e pik'aittee 
ijáa amaadaruta pirá. 22Tachi Ak'ore t'ári pia bapari Cristode ijáapataará 
ome. Mamida Cristode ijáiadaamaa p'aniirá pia ak'i-e. Maperá pi ijáa 
beeru pirá, t'ári pia bapariittee pi ome. Mamída ijáa amaaru pirá, waa 
pia ak'i-e. Pi tiaple pik'ait'ee ijjadak'aa beerá ome ooparik'a. 23 Jódee, 
naaweda Cristode ijáiadaamaa p'anadap'edaarápa ijáaruta pira, Tachi 
Ak'órepa ichi pia ak'iitee Cristodeerá ak'iparik'a. Ara waya t'i pik'a biit'ee 
ara naaweda p'anadap'edaak'a. Mága ooi Tachi Ak'õre-it'ee ne-inaa audú 
chaaree wé-e pera. 24Trua pi, judio-ee bita, o k'achiadeepa k'aripa ataru 
pirá Cristode ijáapari pera, audupiara judiorá mágá k'aripait'ee, Cristode 
ijiadak'ári. Maga ooit'ee áchi uchiadap'edaa pera irua epera jiritterada 
Abrahamdeepa. 


Tachi Ak'órepa Israel pidaará k'aripaittee 


25fpemaará Cristo k'aurepa, irá mia pará judio-eerámaa ne-inaa 
awaraarápa waide k'awadak'aa k'awapi K'inia bi, k'isianaadamerá judiorá 
k'áyaara pipiara p'ani. Tachi Ak'õrepa Israel pidaará úk'uru k'iri k'isuapiji 
judio-eerápa irua jara péida pia úridap'eda, Cristode ijiadamerá 
máik'aapa Tachi Ak'õre ode t'íudamerá. Mamída ichita mága-e 
pait'ee. Jip'a mága p'asait'ee ijáarutamaa jóma judio-eerá irua k'isia 
iru bi ijáiadamerá. 26Ma t'éepai, Israel pidaará chok'ara auk'a Cristode 
ijáadaittee máik'aapa Ak'órepa ara o k'achiadeepa k'aripa atait'ee, iru üraa 
p'ádade jara bik'a: 

‘Tachi K'aripapari uchiait'ee Israel pidaará t'áideepa, Sión 
pluurudeepa. Jacobdeepa uchiadap'edaará o k'achiadeepa k'aripa 
atait'ee. 237 Maapai mia jaradak'a Jacobmaa, ichideerá pia ooit'ee 
achi p'ek'au k'achia wépapik'ári. (Is 59.20-21) 

28Pará judio-eerá k'aurepa irá Tachi Ak'órepa Israel pidaará yiaraa 
iru bi, áchi ijaada—e p'anadairá irua pedee pia jara péida Cristo k'ap'ia 
pari. Mamída Ak'orepa naaweda Israel pidaará jirit'eraji. Mapa at'ári 
achi k'inia iru bapari máik'aapa pia ak'i bapari. Mága oopari mága 
ooit'eeda ada pera áchi chonaarámaa. 29Tachi Ak'orepata ichita oopari 

ichia jara bik'a. Mapa ichi eperáará atabéi-e pait'ee. Ichita áchi pia 

aki bapariit'ee ichia jaradak'a áchi chonaarámaa. 30Naaweda pará 
judio-eerápa oodaamaa p'anapachida Tachi Ak'õrepa jara bik'a. Mamida 
judiorá Ak'óre Waibiapa ichi Warra péidade ijiadaamaa p'anadap'edaa 
pera, Tachi Ak'órepa pará judio-eerá chupiria k'awaaji. 31frapema 
judiorá at'ári voodaamaa p'anapata Ak'Orepa jara bik'a. Mamida Tachi 
Ak'órepa pará judio-eerá chupiria k'awaadak'a Cristode ijáadak'ári, auk'a 
chupiria k'awaait'ee judiorá, mágá ijáadak'ári. 32Tachi Ak'órepa na p'ek'au 
eujádepemaará judiorá máik'aapa judio-eerá ichiak'au biji áchia oo 
K'iniata oodamerá. Maga ooji ak'ipiittee ichia chupiria k'awaapari p'ek'au 
K'achia oopataara, judiorá, judio-eerá paara. 


Pedee pia jarada Tachi Ak'órede 


33  ¡Wáara Tachi Ak'õre k'isia k'awaa bapari! Jómaweda pia oopari 
ichia ne-inaa jóma k'awapari pera. Tachi eperáarápa 
k'awada-e irua k'ísia iru bi. Ichiaba k'awada-e ságap'eda irua 
eperáarámaa ne-inaa oopipari. 

34 ¿Ak'óre Üraa p'ádade nága jara bi-ek'2? ¿K'aipa k'awaaima Tachi 
Ak'ore k'isia máik'aapa k'aipa iru úíraaima? Iruata ne-inaa 


joma k'awapari. (Is 40.13) 
35  “¿K'aipa ne-inaa teeima Tachi Ak'óremaa, irua jódee ma pari ne- 
inaa awara teemera?” (Job 41.11) 


36 Eperapa mágá p'oyaa tee-e, Tachi Ak'õre juadeepa ne-inaa 
jõmaweda uchiapari pera. Ichiata ne—inaa jõmaweda ak'i 
bapari. Ne-inaa jomaweda níbi ichi-it'ee. Mapa ichita 
jaradaipia bi: “Ak'õre, ipi jomaara k'áyaara waibiara bi! 
iAmén!” 


Cristodeerá sága p'anapataadaipia bi 


chupiria k'awaapari pera, at'ari chok'ai p'ani misa, oopíti Tachi 

'õremaa irua k'inia bik'a pi ome. Mágá pachi p'ek'au k'achia ooyaa bi 
k'ap'ia p'oyaadai, p'anapataadait'ee Ak'õrepa k'inia bik'a. Ichiaba mágá 
ak'ipidai parápa wáara Tachi Ak'ore k'inia iru p'ani. 2Oonáati na p'ek'au 
eujádepema ijáadak'aa beerápa oopatak'a. Máirápa k'isiapata Aachia oo 
K'inia p'anidepai. Pará jóodee, k'isiadaipia bi Ak'órepa k'inia bik'a. Mágá 
k'awaadait'ee Ak'õrepa k'inia bi ne-inaa pia, k'achia wee; ne-inaa irua 
pia ak'ipari. 

3Tachi Ak'9repa mi pia ooji mi jiritterak'ári parámaa jarateemerá. 
Maperá mia úraait'ee parádepema apidaapa k'isianaadameraá: “Mi 
pipiara bi awaraará k'iyaara”. Ma k'áyaara k'ira jip'a jiriipia bi Ak'orepa 
oopi k'inia bi máik'aapa t'áripa mága ooipia bi, it'aa iidi bi misa irua 


1 2 1fpemaarã, mia nága tiraait'ee: Tachi Ak'órepa eperáará 
Ak 

k'aripamerá. 4Tachi k'ap'iade nágee ne-inaa chok'ara iru bi; biiri t'iait'ee; 
jua ne-inaa jitait'ee; mágee ne-inaa. Ma chaachaa ne-inaa awara—awaraa 
oopari. Auk'a oodak'aa. 5Mága pik'a bi tachi Cristode ijáapataará. Tachi 
jóma araa p'ani iru ome. Mapa auk'a araa p'ani apemaará ijáapataará 
ome k'ap'ia apai bik'a. 

6 Mamída Tachi Ak'órepa k'aripak'ári, ne-inaa awara—awaraa oopata, 
irua oopi k'inia bik'a tachi chaachaa. 

Ichi üraa jarapiru pirá tachidepema abaamaa, mágipa mága ooipia 
bi t'áripa, Ak'óremaa k'aripa iidi bi misa. 7Awaraamaa ijáapataará 
k'aripapiru pirá, mága ooipia bi. Awaraamaa jarateepiru pirá, ichiaba 
mága ooipia bi. 8Awaraa k'ariparu pirá chíara t'ári o-Tapiit'ee, mága 
ooipia bi. Awaraamaa p'arat'arapiru pirá, t'ári pia p'arat'a waibia teeipia 
bi chupiria beerá k'aripaittee. Awaraamaa eperá waibia papiru pirá, pia 
ak'iipia bi ijáapataará ichi jua ek'ari p'aniirá. Awaraa k'ariparu pirá 
chíara chupiria k'awaamera, t'ári o-ía mága ooipia bi. 


Cristode ijáapataará 
chik'inia p'anapataadaipia bi 

9Awaraará t'ári jip'a k'inia iru p'anadaipia bi. Ne-inaa k'achia k'ira 
t'ádoo oodaik'araa bi. Mágee ne-inaa unuamaa iru p'lanapatáati. Pia 
aupaita jiridaipia bi oodait'ee. 10Chik'inia p'anapataadaipia bi, tachi 
éreerá ome p'anapatak'a. Audua p'anadaik'araa bi. Ma k'iyaara awaraa 
ijáapataará pipiara ak'idaipia bi tachi k'áyaara. 

1 K'oo-idaa p'anadaik'araa bi. T'áripa oodaipia bi Ak'óre Jaurepa oopi 
bik'a. Mágá oodait'ee Tachi Waibia Jesucristopa oopi k'inia bik'a. 

120-1a p'anadaipia bi ni p'ani misa Tachi Ak'õre eujádee wádait'ee. 
Choodaipia bi nepirade baaidak'ári. Ichita it'aa t'ipataadaipia bi Tachi 
Ak'óremaa. 

13 Awaraa ijáapataará chupiria k'awaadaipia bi máik'aapa ne-inaa wee 
p'ani pirá, áramaa teedaipia bi. Awaraará páchi t'áide p'asia chedak'ári, 
t'ári pia auteebaidaipia bi. K'áidaittee wee p'ani pira, pachi tede k'áipíti. 

Awaraará ome k'áiwee p'anapataadaipia bi 

14 Awaraarápa pará jiridak'ári ne-inaa k'achia oodait'ee, it'aa iidíti 
Ak'órepa ara chupiria k'awaamerá máik'aapa bendiciamerá. lidináati 
Ak'orepa ara maldiciamerá. 

15Awaraará o-ia p'lanadak'ári, auk'a o-ía p'anadaipia bi. Jódee t'ári p'ua 
p'anadak'ãri, auk'a Jëedaipia bi. 

16T'ári auk'a p'anadaipia bi awaraa ijaapataara ome. Jip'a jiridaipia 
bi Ak'órepa parámaa oopi k'inia bi. K'isiadaik'araa bi pará awaraará 
k'áyaara pipiara p'ani. Auk'a k'óp'šyo meraadaipia bi chupiria beerá ome 
máik'aapa p'arat'ara beerá ome. Audua p'anadaik'araa bi. 


El Nuevo Testamento en Epena de Colombia, 2da ed. ©2010, Liga Bíblica Internacional 


363 Romanos 12, 13 


17 Awaraarápa pará k'achia oodakári, auk'a oonáati. Ichita ne-inaa pia óoti 
awaraarápa unudamerá Cristo k'aurepa parápa ne-inaa pia oopata. 18 Awaraará 
nepira jiriyaa pani mida, pará jódee k'áiwee p'anapatáati chíara ome. 
19ipemaará k'iniarã, k'ira jó-ee p'ananáati. Ma K'áyaara ichiak'au bíti, Tachi 
Ak'õrepa árapa oodap'edaa ak'imerá máik'aapa miapimerá ichia K'inia bik'a. Mia 
mága jara bi Ak'óre Úraa p'ádade jara bairá: 

“Mia aupaita eperáarápa oopata ak'ipari jaraittee pia wa K'achia. 
Miata p'ek'au k'achia oopataará miapiit'ee.' (Dt 32.35) 
20 Awara ai ichiaba jara bi: 
“Eperápa pi k'ira unuamaa iru bi pirá, nágá ooipia bi. Magi jarrapisia 
bak'ári, nek'opíji máik'aapa opisia bak'ári, ne-inaa topíji. Mágá 
ooru pirá, iru k'ira nejasiapiittee máik'aapa irua pimaa k'achia oo 
k'inia bi oo—e pai. (Pr 25.21-22) 
21 K'Irak'aupai ne-inaa k'achia oodai. Ma k'áyaara k'achia p'oyáati ne- 
inaa pia oo p'anipa. 


Tachi poro waibiarápa jara p'anik'a oodaipia bi 

1 3 1frá mia üraait'ee pará jómaarápa páchi poro waibiará waaweedamerá. 

Oopatáati charraarápa jara panik'a. Maga oodaipia bi Tachi Ak'órepa 
páchi waibiará papida pera pará ak'idamerá. Tachi Akorépata eperáará poro 
waibiará jóomaweda mága papipari. 2Maperá ooda-e pirá árapa jara panika, 
ichiaba ooda—e pai Tachi Ak'órepa oopi Kinia bi parámaa. Ma awara ma 
charraarápa pará miapidaitee, mága ooda-e pirá. 3Tachi charraarápa ne-inaa 
pia oopataará perapida—e. Ne-inaa k'achia oopataaráta p'erapipata. Maperá 
K'áiwee pana K'inia pani pirá charraará ome, pia óoti. Mágá árapa pará pia 
ak'ipataadaitee. 4Tachi Ak'órepa ma charraará biji pará k'aripadamerá k'achia 
beerá juadeepa. Mamíida pia ne-inaa kachia ooru pirá, wáara waaweedaipia 
bi, ma charraarápa pi ome oodait'ee pera k'achia beerá ome oopatak'a. Achi jua 
ek'ari paniirá péidaitee pi atade. Ma-it'ee espada anipapata. Mápai pi atadak'ári, 
miapide ateedaitee, mága oopi k'inia bairá Tachi Ak'orepa kachia oopataarámaa. 
5Maperá óoti pachi poro waibiarápa jara p'anik'a. Mága oodaipia bi k'isia pua 
wee panadaitee ara k'irapite máik'aapa Tachi Ak'õre k'irapite. Ichiaba mága 
oodaipia bi árapa pará miapinaadamerá. 6Parápa impuesto p'aapataadaipia bi 
magi poro waibiarámaa, ara mimia oopata pari, Ak'õrepa máirá mágá bida pera 
pará k'aripadameraá. 7Páchi poro waibiará jómaweda waaweedaipia bi. Parámaa 
impuesto paapiruta pira, páati. Parámaa ne-inaa aneedap'ledaa pari awaraa 
eujádeepa p'aapiruta pirá, ichiaba páati, aupedeeda-ee. 


Cristode ijáapataará 
chik'inia p'anapataadaipia bi 


8 Tewe paraa plananáati. Ma k'áyaara, chik'inia p'anapataadaipia bi. 
Maga p'anaruta pirá, oodait'ee Tachi Ak'óre Uraa p'idade jara bik'a: 

9 “Miak'ai p'aniirá k'ainaati awaraará ome; eperá peenáati; chíara 
net'aa chianáati; chíara te, wéra, mimiapataará, ne-animal wa 
net'aa kianáati.” (Ex 20.13-17) 
Úraa awaraa ichiaba paraa ak'ipiit'ee saga p'anapataadaipia bi chíara ome. 
Mamída ma jómaweda uchiapata úraa abaade: 
“Awaraará k'inia iru p'lanapatáati, páchi k'ap'ia k'inia iru p'anapatak'a. 
(Lv 19.18) 
Mága ooruta pirá, oodait'ee jóma Tachi Ak'óre Úraa p'ádade jara bik'a. 
10Mágá awaraará k'inia iru p'lanadak'ári, maarepida áramaa k'achia 
ooda-e. Maperápi mága oodak'ári, oopata jóma Ak'óre Üraa p'ádade jara 
bik'a. 


> 


idaa pik'a bide p'anapataará 


11 Ma jóma oo p'ani misa, k'irápáti jomasaa taaráru tachi Cristode 
ijáadap'edaadeepa. frá naawedapema k'iyaara K'ait'aara p'ani itaa 
wádait'ee. Maperá k'ãi pik'a pananaadáma. Ma k'iyaara oodáma Tachi 
Ak'órepa k'inia bik'a. 12Na p'ek'au eujáde p'ani misa, tachi p'áriu pik'a 
bide p'ani. Mamida taará-ee Cristo waya chek'ári, ewari chiwidi pik'a 
unudait'ee. Mapa oo amaadáma ne-inaa k'achia k'ira t'ádoo, na p'ek'au 
eujádepemaarápa oopata máik'aapa soldaopa armadura jíparik'a chóode 
wai naaweda, mága pik'a oodáma Cristopa oopi bik'a. 13P'anadáma 
Ak'õre ídaa pik'a bide p'anapataará p'anapatak'a, ne-inaa k'achia ooda—ee. 
Oonaadáma p'áriu pik'a bide p'anapataarápa oopatak'a. Achi piudaipata 
ituapa máik'aapa pariatua pedee nipapata. Ichiaba pariatua wéraará 
jiripata ai ome k'áidait'ee. Ma awara choo jiripata chíara ome máik'aapa 
net'aa k'aurepa chíara k'ira unuamaa iru p'lanapata. 14Paraá, jódee, Tachi 
Waibia Jesucristode ijáapata pera, p'anapatáati iru na p'lek'au eujáde 
badak'a. K'isianáati pará p'ek'au k'achia ooyaa bi k'ap'iapa oo k'inia bide. 


Awaraa ijáapataará ápite 
pedee k'achia jaradaik'araa bi 


ijáapataará ak'ipatak'a. ¿Irua mágá ijáa—e bipaa at'ári Ak'ore 
Uraa pia k'awa-e bairá? Mapa iru ome aupedeedaik'araa bi. 2Abaapa 
ijáai chik'o k'ira t'ádoo k'oipia bi. Jódee chi pia k'awa-e bipa k'isiai 
nechiara Kk'oik'araa bi, ma k'aurepa Tachi Ak'órepa iru pia ak'i-e pai 
jiak'aapa. 3Maperá ma chik'o k'ira t'ádoo k'oparipa pia—ee ak'iik'araa 
bi ma nechiara k'ok'aa bi. Jódee ma nechiara k'ok'aa bipa k'achia 
pedeeik'araa bi chi apema ápite. Mága oodaik'araa bi Tachi Ak'órepa achi 
auk'a pia ak'ipari pera Cristode ijáa p'ani k'aurepa. *¿K'aipa pi bijima 
chíara mimiapari ak'imerá jarait'ee irua oopata pia wa k'achia? Mimia 
chiparipapai ichi jua ek'ari mimiapataará mãgá ak'iipia bi. Mága pik'a bi 


1 4 1 Cristode ijáapari auk'a parák'a ijáa—e bi pirá, pia ak'iti, awaraa 

Cristo ichideerá ome. Tachi Waibia Cristopata ichideerápa oopata ak'ipari 
jarait'ee pia wa k'achia. Ichiata ichideerámaa ne-inaa pia oopipari. 

5Ne-inaa awaraa jarait'ee parápa aide k'isiadamera. Ijáapari abaapa 
ijáai ewari aba iaipia bi apema k'ayaara. Jódee awaraapa ijáai ewari chaa 
auk'a bi. Tachi ijáapataará chaachaa jiridaipia bi tachi t'aride ijáa p'ani, 
k'awaadait'ee wáara mága ijáa p'ani wa mága-e. 6Ma ewari aba iaparipa 
apema k'áyaara, mága oopari Tachi Ak'ore-it'ee. Ichiaba ma chik'o 
k'ira tádoo k'oparipa mága oopari Tachi Ak'ore-it'ee, gracias jarapari 
pera Ak'óremaa ma chik'o k'ok'ári. Jódee ma nechiara k'ok'aa bipa auk'a 
mága oopari Tachi Ak'Ore-it'ee, ichiaba gracias jarapari pera Ak'óremaa 
nek'ok'ári. 

7Tachi ijáapataará apida ituaba p'anadak'aa tachia oo k'iniata 
oodait'ee. Ichiaba apida ituaba piudak'aa, ak'ipari wee. 8Chok'ai p'ani 
misa, p'lanapata oodait'ee Cristopa oopi bik'a, irua tachi ak'ipari pera. 
Mamída jai-idaaruta pijida, at'ári Cristopa tachi ak'ipari. Mapa jaradai 
tachi chok'ai p'ani misa, Cristo Tachi Waibia. Ichiaba jai-idaa p'ani misa, 
Cristo Tachi Waibia. 2Ma-it'ee Cristo piuji máik'aapa chok'ai p'irabaiji, 
jómaweda ijáapataará Ak'ore Waibia pait'ee; chi chok'ai p'aniirá, jai- 
idaadap'edaará paara. 

10Mága bita ¿sáap'eda pia, Ak'óre Úraa pia k'awa-e bita, pedee k'achia 
pedee bima awaraa ijáapataará apite? Maa-e pira, ¿sáap'eda pia, Ak'Ore 
Úraa k'awa bita, pia-ee ak'iparima ma ijáapari pia k'awa-e bi? Tachi 
jóomaweda p'anadait'lee Tachi Ak'õre k'irapite Ak'dre ewari waibia ewate. 
11 Mága k'awa p'ani Tachi Ak'óre Úraa p'ádade jara bairá: 

“Mi ichita chok'ai baparida a bi Tachi Ak'órepa. Eperá chaa 
bedabaidait'ee mi k'irapite máik'aapa jaradait'ee: “Pita Jómaará 
Ak'ore Waibia.” ” (Is 45.23) 

12Mapa k'awa p'ani tachi chaachaa panadait'ee Tachi Ak'õre k'irapite 
máik'aapa jaradait'ee tachia k'isiadap'edaa, jaradap'edaa máik'aapa 
oodap'edaa na p'lek'au eujáde p'ani misa. 


Ne-inaa k'achia oopináati awaraa ijáaapataarámaa 


13 Maperá ak'inaadáma awaraa ijáapataarápa oopata pedee k'achia 
pedeedait'ee ira apite. Ma k'iyaara jõma óoti awaraa ijáapataará pipiara 
ijiadamerá, máik'aapa oodamerá Cristopa oopi k'inia bik'a. 14Mi jida 
araa bi Cristo ome. Ijáa bi chik'o k'ira t'ádoo k'oipia bi, Ak'drepa ma 
chik'o k'oittee ooda pera. Mamida awaraapa ijáa bi pirá chik'o k'ira aba 
K'oik'araa bi, ichi-it'ee k'oik'araa bi. 15 Maperá k'irak'aupai pi ipema 
Cristo k'aurepa t'ári p'uapii. Iru kTrapite pia k'oru pirá ne—inaa irua 
K'ok'aa, iru t'ári árii beei pi ome maa-e pirá Tachi Ak'óre ome, Cristode 
ijáa amaadarumaa. Cristo ichiaba piuji ma eperá k'aripaittee. Mapa 
chik'inia p'anapatáati. 16K'irak'aupai awaraarápa pedee k'achia jaradai 


El Nuevo Testamento en Epena de Colombia, 2da ed. ©2010, Liga Bíblica Internacional 


Romanos 14, 15 366 


pia ne-inaa pia oopata apite, pia ijáa bairá chik'o k'ira t'ádoo k'oipia 

bi. 17Tachi Cristode ijáada—e p'ani irua chik'o k'ira t'ádoo k'opipari 

pera wa chik'o k'ira apai k'opipari pera. Ijáada-e ne—inaa topipari pera 
wa topik'aa pera. Jip'a tachi Cristode ijáapata máik'aapa iru jua ek'ari 
p'anapata, iru Jaurepa k'aripak'3ri, oopataadai pera Tachi Ak'orepa K'inia 
bik'a máik'aapa k'iiwee p'anapataadai pera. 18Tachi Ak'orepa pia ak'ipari 
maga ijáa p'aniirá, oo k'inia p'anadairá Cristopa oopi k'inia bik'a. Maga 
oodak'ári, k'achia ooda-e p'ani. Mapa ara ik'aawa p'aniirápa ichiaba ara 
pia ak'ipata. 

19 Maperá ne-inaa pia oodáma k'áiwee p'anapataadait'ee awaraa 
ijáapataará ome. Chik'aripa p'anadáma, tachi jómaweda pipiara Cristode 
ijáadaittee. 20K'irak'aupai awaraará t'ári áriipii Tachi Ak'óre ome, parápa 
ne-inaa k'opata k'aurepa. K'irapáti Tachi Ak'órepa chik'o jomaweda 
ooji kodamerá. Mamida pia chik'o k'ira t'ádoo k'o bipa awaraa ijáapari 
k'achiade baaipiru pirá, Tachi Ak'óre k'irapite ne-inaa k'achia oomaa 
bi. 21Piara bi chik'o k'ira t'ádoo k'o-e pait'ee maa—e pirá ne-inaa k'ira 
t'ãdoo to—e pait'ee maa—e pirá ne-inaa awaraa oo-e pait'ee, ma k'aurepa 
k'achiade baaipii k'iyaara pi ipema Cristo k'aurepa. 

22 Maperá pia ijáa bi pirá chik'o k'ira t'ádoo k'oipia bi, mága ijáa béeji pichi 
táridepai. Mápai awaraa ijáapari mága ijáa—e bi ome nipak'ári, jaraikaraa 
bi pichi t'áride iru bi. Tachi Ak'õrepa k'awa bi ne-inaa jóma pia ijáa bi 
pichi t'áride. Chi mága oo p'aniirá o-1a p'ani Ak'óre k'irapite, k'isia pua-ee. 
23 Mamída pia ijáa bi pirá chik'o k'ira aba K'oik'araa bi, k'isia puadarii ma 
chik'o k'ok'ári. Mágá k'isia puadaikári, ne-inaa k'achia oomaa bi Ak'óre 
k'irapite ma chik'o k'oru pirá. Mapa mia üraapari ijáaparipa k'awa-e bi pirá 
ne-inaa ooi wa oo-e pai, ooik'araa bi, ichi t'áripa ijáarumaa ooipia bi. 


Tachia k'aripadaipia bi Tachi Ak'óre Úraa pia k'awada-e beerá 


1 1Tachi Ak'úre Úraa pia k'awaa beerápa choodaipia bi Ak'úre Úraa 

pia k'awada-e beerá ome ne-inaa awara ijáadak'ári. Tachia oo 
k'iniata oodai k'áyaara, oodaipia bi árapa k'inia panik'a. 2Mága ooruta 
pirá, ãchi t'ári áriipida—-e pait'ee. Jip'a áchi k'aripadait'ee waapiara 
k'awaadamerá Cristopa áchimaa oopi k'inia bi. 3Oodaipia bi Cristopa 
oodak'a. Ne-inaa oo-e paji irua mága oo k'inia bada pera. Jip'a oopachi 
Tachi Ak'órepa oopi bik'a, nepirade baaipachi mida mága ooda k'aurepa. 
Choopachi Tachi Ak'úre Úraa p'ádade jara bik'a: 

'Ak'ore, k'achia beerápa ik'achia jaradap'edaak'a pi apite, auk'a 

mimaa jarajida, mia ooda pera pia oopidak'a. (Sal 69.9b) 

4Chonaaráweda Tachi Ak'õrepa ichi úraa p'ápiji, ma k'aurepa tachi 
irapemaarápa irua jara péida k'awaadamerá. Mága k'awaa wádak'ári, t'ári 
o-iiadaipata tachia ijáa p'anide, choo k'awaa wapata nepirade p'anide 
máik'aapa nipata Ak'orepa tachi k'aripamerá ichi úraade jara bik'a. 

5Mia it'aa iidi bi Ak'órepa pará mágá k'aripamerá máik'aapa 
choopimerá nepirade jónide. Ichiaba iidi bi irua pará k'aripamerá t'ári a- 
ba p'anapataadamerá apemaará ijáapataará ome, Jesucristopa mága oopi 
K'inia bairá. 6 Magá t'ári a-ba p'anadak'ári, otau aba pik'a pará jomaweda 
o-a it'aa típataadaitlee máik'aapa k'aripataadait'ee. Mágá ak'ipidait'ee 
wáara ijáa p'ani Tachi Waibia Jesucristo Ak'órede. 
7Maperá awaraa ijáapataará pia ak'íti, Cristopa pará pia ak'iparik'a. 
Cristopa mága ooda perá na eujáde bi misa, awaraarápa pia jarapachida 
Tachi Ak'óre ápite. Auk'a pia jaradai iru ápite, parápa mága oo p'ani 
pirá. 8Tachi Ak'órepa Cristo péiji tai judiorá k'aripade, ichia jaradak'a tai 
chonaarámaa. Mága ooji ak'ipiittee wáara ichia oopari ichia jara bik'a. 
9Ichiaba Ak'Orepa Cristo péiji ak'ipiittee ichia judio-eerá auk'a k'aripa 
k'inia bi. Ichia áchi mágá chupiria kawaa bapari pera, judio-eerá auk'a 
irumaa it'aa tí K'inia p'ani, iru üraa p'ádade jara bik'a: 
“Maperá awaraa eujádepemaaraá t'áide mi it'aa tíittee máik'aapa 
pimaa K'ariit'ee.” (2 S 22.50; Sal 18.49) 
10 Awara ai Ak'õre Úraa p'ádade ichiaba jara bi: 
“Awaraa eujádepemaará, o-la itaa títi Tachi Ak'óre eperáará ome. 
(Dt 32.43) 
11 Awara ái ichiaba jara bi: 
Pará jómaará eujádepemaara, it'aa titi máik'aapa K'aríti Tachi 
Waibiamaa. (Sal 117.1) 
12Tachi Ak'óre pedee jarapari Isaíapa p'idade ichiaba jara bi: 
“Eperá uchiait'ee Jesedeepa. Magi jómaará ak'ipari pait'ee. 
Israel pidaará-eerápa pida ijáadait'ee irua áchi k'aripaittee 
atuanaadamerá. (Is 11.10) 
13 Mia it'aa iidi bi pará pari auk'a ijaadamera. Mágá ijáadak'ári, Tachi 
Ak'orepa pará o-ia p'anapiittee máik'aapa k'iiwee p'anapiit'ee. lidi bi 
Tachi Ak'õre Jaurepa parámaa k'awaapimerá Ak'órepa k'isia iru bi 
Cristodeerá-it'ee, t'ári o-la ni p'anadamerá irumaa wárutamaa. 


Pablo judio-eerá ome mimiada 


14fpemaarã, mia k'awa bi pará Cristode wáara ijáa p'ani. Ne-inaa pia 
oopata awaraará k'aripadait'lee. Ak'óre net'aa pia k'awapata máik'aapa 
üraa para bapari, chik'aripa p'ani misa. 15Mága p'anapata mida, na 
p'ádade mia ne-inaa tik'uru jip'a jaraji Tachi Ak'orepa jarapidak'a. Mágá 
jaraji parápa k'irápadamerá Ak'órepa ichideerámaa oopi k'inia bi. Ma- 
itteepi Ak'órepa mi jiritteraji, mi chupiria k'awaap'eda. 16Mi jirit'eraji 
judio-eerámaa jarateenamerá Cristopa ooda eperáará k'aripait'ee. Ma- 
it'ee mi Jesucristo mimiapari papiji. P'aareerá awara bidak'a iru mimia 
oopataadamerá, mága pik'a mi awara biji iru pedee pia jara péida 
Cristode jarateepariimerá judio-eerámaa. Mia mága jarateepari árapa 

ijiadak'ári, primisiak'a paneedamerá Tachi Ak'õre-it'ee máik'aapa irua 
ara pia ak'ipariimerá Cristode ijáapata k'aurepa. Mágapi ichi Jaurepa ara 
ichideerá papiit'ee. 

17 Mi mágá mimiapari pera Tachi Ak'ore-it'ee, o-la jara bi Cristopa 
oomaa bi michi k'ap'ia pari. 18Ne-inaa ooda michi k'iradoopa jara-e. 
Jesucristopa mimaa oopi bi Tachi Ak'õre Jaure k'ap'ia pari jarait'ee; 
mimaa ne-inaa jarapiru máik'aapa ne-inaa oopiru judio-eerá ijáadamerá. 
19 Arapa mágá ijáajida, unudak'ári Tachi Ak'óre Jaurepa mimaa oopi bi 
ne-inaa eperáarápa p'oyaa oodak'aa áchi juadoopa. Mápai iru Jaurepa mi 
t'imí wápiji judio-eerámaa jarateenamerá. Jerusalén p'uurudeepa Iliria 
eujáde parumaa, p'uuru bee chaa mia Cristopa ooda eperáará k'aripaittee 
jaratee nipapachi, Ak'órepa mimaa oopidak'a. 20Mãgá mia jaratee k'inia 
bi. Wá K'inia bi Cristo at'ári k'awada-e p'aniirámaa, jarateede irua 
ooda eperáará k'aripait'ee. Eperápa te chiwidi ook'ári, vo-e awaraapa 
te biiri suda iri. Mága pik'a mia jaratee k'inia-e Cristopa ooda chi 
tiridapledaarámaa awaraa jarateepari it'aideepa. 21 Jip'a mia jaratee k'inia 
bi K'awada—e p'aniirámaa, ara p'anadamerá Ak'óre Úraa p'idade jara 
bik'a: 

‘Waide irua ooda úrida—e p'laniirápa iru unudaittee máik'aapa waide 
irude úrida-e p'aniirápa iru k'awaadait'ee. (Is 52.15) 


Pablo wa k'inia bada Romadepema ijáapataará ak'ide 


(1 Co 16.5-9) 


22Mi mãgá timí wápari pera awaraarámaa jarateede, waide p'oyaa 
wá-e paji pará ak'ide, ichita wa k'inia baji mida. 23Mamida irá, waa wé-e 
pera na tode at'ári Cristopa ooda úrida—ee máik'aapa año chok'ara paru 
mi wáitee bada pará ak'ide, irá wáit'ee. 24 Españadee wak'ári, parámai 
wiibaiitee. Parápa mi k'ariparuta pira, jama panait'ee, p'asia nipap'eda 
pará t'áide. O-1a bi pará unuit'ee pera, mak'iara p'oyaa taará ba-e mida 
pará ome. 25Mamida wai naaweda pará ak'ide, mi wait'ee Jerusalén 
pluurudee. P'arat'a ateeit'ee ijaapataara mama p'aniirámaa. 26Mága ooit'ee 
Macedonia eujáidepema máik'aapa Acaya eujádepema ijáapataarápa 
k'aripa k'inia p'anadairá Jerusalendepema ijáapataará chupiria chitooniira. 
Ma-it'ee p'larat'a pejida tee péidaitee mi ome. 27 Judio-eerá paji mida, áchi 
k'iradoopa mága oojida t'ári pia p'anadap'edaa pera. Mamida mága ooda-e 
pada paara áchi k'iradoopa, k'aripadaipia p'anak'ajida, judiorá k'aurepa 
achia Ak'óre net'aa k'awa p'anadairá. Maperápi áchi net'aa teedaipia bi 
chi wee p'aniirámaa judiorá t'áide. 28Mápai mia áchi p'larat'a pedapledaa 
Jerusalendee ateep'eda máik'aapa teep'eda ma chupiria beerámaa, mi 
wait'ee Españadee máik'aapa ma wárude wiibaiit'ee pará ak'iitee. 22Mágá 
unudak'ári, mia k'awa bi pará o-1a p'anadait'ee, mia jarait'ee pera ne-inaa 
pia Cristopa oo k'inia bi ichideerámaa. 

30Mamida, ipemaará, mága paru misa, mia k'inia bi parapa 
it'aa t'ipataadamera mi pari. K'ira jip'a itaa iidipatáati Ak'orepa mi 
k'aripamerá, mi unuk'ári Cristopa ooda üridaamaa p'aniirá ome. Tachi 
Waibia Jesucristopa k'inia bi tachi mágá chik'aripa p'anadamerá. Mapa 
Ak'õre Jaurepa Cristodeerá jóomaweda chik'inia p'anapipari. 31 Maperá 
it'aa tipatáati Tachi Ak'drepa mi baaipinaamerá Judeadepema Cristode 
ijáadak'aa beerá juade, máirápa mi k'ira unuamaa iru planapata pera, 
mia jaratee bi k'aurepa. Ichiaba it'aa tipatáati Jerusalendepema judiorá 
Cristode ijáapataarápa t'ári ola jitadamerá ma p'arat'a mia ateeru teeitlee 
áramaa. 32Mágá it'aa tipatáati mi pará t'iide o-ía panamerá, Ak'órepa 
mága k'inia bi pirá. Jama panak'ári, fiitee máik'aapa pedee sia pedeeit'ee 
pará ome. 33Mága paru misa, mia it'aa iidiitee Ak'orepa pará jóma 
k'áiwee p'anapimerá. Amén. 


Pablopa salude péida 


1 6 1 Mia k'inia bi parápa auteebaidamerá tachi ipewéra Cristo 

k'aurepa, tíijarapata Febe. Irua Cencrea p'uurudepema ijáapataará 
ak'ipataará k'aripapari. 2Iru pará t'áide panak'ári, pia óoti Cristopa oopi 
bik'a jomaweda ichideerámaa. Febe k'aripáti parámaa ne-inaa iidiru pira, 
irua ijáapataará chok'ara k'aripadoo perá, mi paara. 

3 Mia salude péiru Priscilamaa máik'aapa Aquilamaa. Mi ome ara auk'a 
mimiapata Jesucristo-it'ee. +Perá piujida mi k'aripadaittee. Maperá mia 
gracias jara k'inia bi áramaa máik'aapa ijáapataará jóomaweda judio-eerá 
t'áidepemaarápa pida. 

5Ichiaba salude péiru jómaweda ijáapataarámaa, ara tede it'aa tf 
chepata. Salude péiru mi k'op'ayo k'inia, Epenetomaa. Iru awaraará 
k'áyaara naapiara Cristode ijáaji Ásia eujáde. 

6Salude péiru Mariamaa. Pia oopari Cristopa oopi bik'a pará t'áide. 

7Salude péiru michi auk'aará Andronicomaa máik'aapa Juniamaa. Ara 
Cristopa jiritteradaarápa ara pia t'o p'ani, pia mimiapata pera Cristo-it'ee. 

8Salude péiru mi k'õp'ãyo k'inia Ampliatomaa. Tachi ome auk'a ijáa bi 
Cristode. 

9Salude péiru Urbanomaa. Irua tachi jóma k'aripapari mimia p'ani 
misa Cristo-it'ee. Ichiaba salude péiru mi k'õp'ãyo k'inia, Estaquimaa. 

10Salude péiru Apelemaa. Nepirade baaiji mida Cristode ijáapari pera, 
choopari ijáa bide. Ichiaba salude péiru Aristóbulo te pidaarámaa, ára 
ichiaba Cristode ijáapata perá. 

11 Salude péiru michi auk'aa Herodionmaa máik'aapa Narciso tedepema 
ijáapataarámaa. 

12Salude péiru Trifenamaa máik'aapa Trifosamaa. Ma wéraarápa 
pia oopata Cristopa oopi bik'a. Ichiaba salude péiru mi ipewéra Cristo 

k'aurepa Persidemaa. Mia iru k'inia iru bi. Irua ichiaba pia oopari 
Cristopa oopi bik'a. 

13Salude pëiru Rufomaa. Ak'õrepa iru jirit'eraji pará t'ãide waibia 
papiit'ee. Auk'a salude pëiru iru nawemaa. Magi wérapa mi ak'ipari 
michi nawek'a. 

l4Salude péiru Asincritomaa, Flegonte, Hermes, Patrobas, Hermas, 
mágiirámaa máik'aapa apemaará ipemaarámaa, ara ome it'aa tT chepata. 

l5Ichiaba salude péiru Filologomaa Julia ome, Nereamaa iru ipewéra 
ome, Olimpamaa máik'aapa apemaará ijáapataarámaa, ara ome it'aa ti 
chepata. 

l6Salude tee para bati páchi pitapai ak'ipidait'ee chik'inia p'anapata 
Cristopa k'inia bik'a. Nápema ijáapataarápa parámaa auk'a salude péiruta. 

17Ípemaará, mia enenee nibi pará K'iirichaa p'anadamerá, úk'uru 
seewa jarateepata paraa perá. Máirápa awara jarateepata Tachi 
Ak'óre Úraa wáara jarateepataarápa parámaa jarateedap'edaa k'iyaara 
máik'aapa ijáapataará k'isia awara-awaraa papipata. Maperá Cristode 
ijáapataará úk'uru ijáa amaadaipata ichi k'aurepa. Ayaa p'anéeti máirá 
ik'aawaapa. 18Mágeerápa oodak'aa Cristopa oopi bik'a. Jip'a áchi-it'ee 
aupai mimiapata. Pedee sia, iwarraa pedee jaratee p'anipa k'ürapata 
ijáapataará, chi pia k'isia k'awada-e p'aniirá. 19 Jómaarápa jara p'ani 
pará Cristode pia ijáapata máik'aapa p'anapata irua péida eperáarápa 
jarateepatak'a. Mága úrik'ári, mi o-Tadaipari. Mágá ne-inaa pia k'awaa 
wák'áti wati. Mamida k'irak'aupai ne-inaa k'achia oodai. 20Parápa ma 
seewa jarateepataarápa jara p'ani tirida—e pira, Tachi Ak'órepa isapai 
p'oyaai Satanás, chi áchimaa mága oopi bi. Mágá para k'áiwee p'anadai, 
k'isia awara—awaraa p'anadai k'iyaara. Mia it'aa iidi bi Tachi Waibia 
Jesupa made pará k'aripamerá. 

21 Timoteopa parámaa ichiaba salude péiru. Ichia mi k'aripapari na 
mimia ome. Ichiaba salude péiruta michi auk'aará Luciopa, Jasonpa 
máik'aapa Sosipatropa. 

22Mi, Terciopa na k'arta p'ámaa bi Pablo k'ap'ia pari. Mia pida Tachi 
Waibiade ijáa bi. Mapa parámaa ichiaba salude péi k'inia bi. 

23Gayopa parámaa ichiaba salude péiru. Irua tai auteebaiji ichi tede 
máik'aapa tai pia ak'imaa bi. Mága oopari jóma Cristode ijáapataará 
ome nama chedak'ári. Erasto, na puurudepema p'arat'a jjaparipa ichiaba 
salude péiru. Ma awara tachi ipema Cristo k'aurepa, Cuartopa salude 
péiru. 

24 [Mi, Pablopa iidi bi Tachi Waibia Jesucristopa pará pia ak'i 
bapariimerá.] 

25frá it'aa tidáma Tachi Ak'óremaa jaradait'ee iruta jómaará k'áyaara 
waibiara bi. Irua pará k'aripapariit'ee Cristopa oopi k'inia bik'a oodamerá. 
Mia mága jómaarámaa jara bi jarateek'ári Tachi Ak'óre Úraa Pia jara 

péida. Ma tiraade jara bi jomaweda Cristopa ooda eperáará k'aripait'ee. 
Ma pedee Ak'órepa chonaaráweda k'awapi-e paji. 26 Mamida Tachi Ak'õre 
ichita baparipa, ma k'isia iru bada irá k'awapimaa bi michi it'aideepa 
máik'aapa awaraa jarateepataará it'aideepa. Taimaa k'awaapiji ichia 
wáarata jara k'inia bada ichi üraa p'idade chonaaráweda, ma pedeeta 
jara bairá Cristopa ooit'ee bada jómaará k'aripaittee. Mága k'awaapida 
pera taimaa, jómaweda taipa jarateepata üri p'aniirápa Cristode ijáadai 
máik'aapa oodai irua oopi bika. 

27 Tachi Ak'óre aupaita wáara k'isia k'awaa bapari. Ichia Jesucristo péiji 
tachi o k'achiadeepa k'aripa atamerá. ¡Mapa ichita it'aa tidáma irumaa! 
Amén. 

Magapai paji. 

San Pablopa K'art'a 
Naapiara P'ada 
Corinto P'uurudepema 
Ijaapataaramaa 


San Pablo, Jesucristopa jirit'eradapa na k'art'a p'aji, Efeso p'uurude bak'ari. 
P'á péiji Corinto p'uurudepema ijaapataaramaa. Pablo Jesucristo üraa jaratee 
nipak'ári judio-eerá t'ãide Corinto p'uurude, maira ük'uru Cristode ijáa 
p'aneejida. Corinto p'uuru waibia baji Grecia eujáde. Mama eujá k'ira t'ádoodeepa 
net'aa aneedap'edaa netopachida. Ichiaba mama p'anapachida awaraa ak'óre 
waibia apatade ijáapataará k'ira t'ádoo. Maperá Cristode ijáapataará nepira k'ira 
t'ádoode baaipachida. Pablopa na k'art'a p'áji ara úraait'ee, jip'a Jesucristode 
ijáapataadamera; áchi p'ek'au k'achia oo amaadamerá máik'aapa chik'inia 
p'anapataadamerá Cristopa k'inia bik'a. 

Naapiara Pablopa gracias jara bi Tachi Ak'óremaa ma Corintodepemaará 
pari, Jesucristode wáara ijáapata perá (cap. 1.1-9). Mamida t'éepai ára itria 
bi k'isia awara-awaraa p'anapata pera, chik'inia p'anada-ee (caps. 1.10-4.21). 
Ichiaba ara itria bi áchi t'ãide p'ek'au oopataará ichiak'au bipata pera máik'aapa 
charraarámaa nepira ateepata pera, t'ári auk'a bidai k'ayaara Cristopa k'inia 
bik'a (caps. 5-6). Jara bi saga miak'ái p'aniirá p'anapataadaipia bi (cap. 7) 
máik'aapa saga p'anapataadaipia bi ijiadak'aa beerá áchi ik'aawa p'anapataará 
ome (caps. 8.1-11.1). P'anau bi Corintodepemaarápa iidi péidap'edaa, k'awa k'inia 
p'anadak'ári saga oodaipia bi chip'edaidak'ári it'aa t'íipataadait'ee (cap. 11.2-16). 
Ichiaba jara bi ijáapataará nek'opatade Cristo piuda k'irápadak'ári (cap. 11.17-34); 
saga p'anapata wáara chik'inia iru p'anapataará (cap. 13) máik'aapa Tachi Ak'óre 
Jaurepa ijáapataarámaa ne-inaa oopiparide (caps. 12 y 14). Jara bi k'áata jara 
k'inia bi Jesús piup'eda chok'ai p'irabaida irude ijáapataará-it'ee (cap. 15). T'éepai 
jara bi saga p'arat'a p'edaipia bi awaraa ijáapataará k'aripadait'ee máik'aapa ichia 
k'isia iru bi ooit'ee (cap. 16). 

Salude pëida 


1 1Mi, Pablo, tachi fpema Cristo k'aurepa Sostenes ome na k'art'a 

p'aruta. Tachi Ak'orepa k'inia bada pera, mi jiriteraji Jesucristopa 
péimerá ichi tiraa jarateede. 2Mia na k'art'a p'áru pará ijaapataarámaa 
Corinto p'uurude p'ani. Parápa Jesucristode ijáa p'aneedak'ári, Tachi 
Ak'órepa pará awara biji ichideerá p'aneedamerá. Maga oopari jomaweda 
na p'ek'au eujidepemaará ome, Jesucristomaa it'aa tidak'ári. Mágá Tachi 
Poro Waibia Jesucristo ára Poro Waibia pai ichiaba. 3Mia K'inia bi Tachi 
Ak'orepa máik'aapa Tachi Waibia Jesucristopa pará pia ak'i p'anadamerá. 
Magá k'áiwee p'anapataadaitee. 


Tachi Ak'órepa Cristode ijáapataará pia ak'i bapari 


4Ichita Tachi Ak'óremaa it'aa tí bak'ári pará pari, mia jarapari: “Ak'õre, 
pi t'ári pia bi Jesucristode ijáapataará pia ak'ipari pera.” 

5Cristode ijáa p'ani k'aurepa Tachi Ak'orepa ne-inaa jómaade pará 
Corinto pidaará k'aripaji. Pia pedeepiji iru úraa jarateedamerá. Ichiaba 
poro wésaapiji kawaadamerá irua oopi k'inia bi ichide ijáapataarámaa. 
6Tachi Ak'drepa mága ooda pera, parápa waapiara Cristode ijáajida, taipa 
naaweda jarateedap'edaa k'iyaara. 7 Ma awara Tachi Ak'drepa ma jóma 
ooda pera pará-it'ee, parápa oodai ne-inaa jóomaweda iru Jaurepa oopi 
bik'a ichideerámaa, Tachi Waibia Jesucristo cheittee ewari ni p'ani misa. 
8 Tachi Ak'9repa pará pia ak'i bapariittee Cristo cherumaa, ma ewate iru 
K'aurepa pará k'achia wee p'lanadamerá. “Mága ooit'ee ichia jaradak'a 
oopari perá. Para jiriji ichi Warra Jesucristo ome araa p'anapataadamerá. 


Ijáapataará k'isia awara-awaraa p'anadap'edaa 


10-11 Ma jara aupada jómaweda wáara mida, Cloe tedepemaarápa 
mimaa k'awapijida pará nepirade para bi, auk'a k'isiada-e p'anadairá. 
Ipemaará, Tachi Waibia Jesucristopa mi péida pera, ¡úríti mi úraa! T'ári 
auk'a p'anapatáati, aupedeeda-ee, Cristode ijáapata pera. Óoti irua oopi 
bik'a ichideerámaa. 12Nága mimaa nepirijida. Ijáapataará úk'uruurápa 
mágapata: “Mi Pablo eere bi”; awaraarápa: “Mi Apolo eere bi”; 
awaraarápa: “Mi Pedro" eere bi”; jódee apemaarápa: “Mi Cristo eere bida” 
apata. 13Cristopa ichide ijáapataarámaa mágá awara-awaraa k'isiapik'aa. 
Mi, Pablo kurusode piu-e paji pará pari, p'ek'au k'achia wépapiit'ee. 

Pará poro choopidak'ári, mi t'ide poro chooda-e paji. 14Mi o-ia bi Tachi 
Ak'õre k'irapite parádepema Crispo máik'aapa Gayo aupai poro chooda 
pera. 15Mágá mia chok'ara-ee poro chooda pera, parádepema apidaapa 
p'oyaa jarada—e mi t'íde poro choopiji. 16Ichiaba Estéfanas te pidaará 





*1.12 Arameo pedeede Pedro jara k'inia bi Cefas. 

poro chooji. Mágiirá awara mia waa k'irapa—e. 17 Cristopa mi péi-e paji 
poro choode. Jip'a ichia ooda máik'aapa üraada jarateedeta péiji. Magi 
íiraa mia k'isia k'awaa pik'a jaratee—e, ijiadamerá mi pedee wésaa jaratee 
bipa. Ma k'áyaara t'ári pia jarateepari k'awaadamerá Jesucristo kurusode 
piuji eperáará o k'achiadeepa K'aripa atait'ee. 


Tachi Ak'óre jómaará k'iyaara k'isia k'awaara bi 


18Mágí jarateeda maarepida úri k'iniada-e p'ani Cristode ijáadak'aa 
beerápa, áchi-ittee magi jarateepataará pariatua pedee p'anadairá. 
Mamida tachi ijáapataarápa magi jarateeda úridak'ári, p'ek'au k'achia oo 
k'iniada—e p'anapata, k'awa p'anadairá Cristopata tachi ma o k'achiadeepa 
K'aripa atapari. 19 Mága k'awa p'ani Tachi Ak'óre Úraa p'ádade jara bairá: 

“Mia ak'ipiittee na p'ek'au eujidepema k'isia k'awaa beeráda apata 
wáara mága p'ani-e, achia k'isia iru p'anik'a mia oopi-e pak'ári.' 
(Is 29.14) 
20Tachi Ak'orepa magi p'adade nága jara k'inia bi. Eperáará 

irapemaarák'a, poro wésaa p'ani jida máik'aapa pedee wésaa pedee p'ani 
jida, k'isia k'awada-ee pik'a p'ani Tachi Ak'óre k'irapite, iru jóomaará 
k'áyaara k'isia k'awaara bapari pera. 21Tachi Ak'óre mága bapari pera, na 
p'ek'au eujidepemaarápa iru p'oyaa k'awada-e áchi k'isiadoopa. Maperápi 
Tachi Ak'õrepa Cristopa ooda eperáará k'aripait'ee taimaa jarateepiji, 
ŭk'uruurãpa k'isia p'ani mida tai k'isia kawada-ee p'ani. Mamida chi 
ijáarutaará taipa jarateepatade o k'achiadeepa uchiadait'ee. 

22 Judiorápa taipa jarateepata úri k'iniada—e p'ani, ak'i k'inia p'anadairá 
ne-inaa Tachi Ak'õrepa ooru eperáarápa p'oyaa oodak'aa. Jódee judio- 
eerápa úri kiniada-e p'ani, k'ísia k'awaa bipa jarateedata jiri p'anadairá. 

23 Mamíida táipata jarateepata Cristo kurusode piuda p'ek'au k'achia 
weépapiit'ee, judiorápa ijjadaamaa p'ani pijida máik'aapa judio-eerápa 
ichiaba ijáa k'iniada—e p'ani pijida, tachi k'isiadeepa pariatua jarateedai 
jiak'aapa. 24Taipa mága jarateepata k'awa p'anadairá Tachi Ak'órepa 
jirimaa bi judiorá máik'aapa judio-eerá paara Cristode ijáadamerá. Irude 
ijiadak'ári, k'awa p'aneepata iruata k'awapipari Tachi Ak'órepa k'isia iru 
bi máik'aapa oopipari Ak'órepa oopi k'inia bik'a eperáarámaa. 25Tachi 
Ak'órepa mága k'sia iru baji na pek'au eujidepemaarápa k'isia p'ani 
mida irua ne-inaa pariatua ooji Cristo piupik'ári. Tachi Ak'õrepa Cristo 
peedap'ledaará ome p'oyaa—e pajida apata. Mamida irua mága oopik'ári, 
ak'ipiji ichi wáara jómaará k'áyaara k'isia k'awaara bapari máik'aapa 
ak'ipiji ne-inaa jóma p'loyaai, mágá tachi o k'achiadeepa k'aripa atada pera. 


Tachi Ak'órepa eperáará jiritterada 
26ipemaará Cristo k'aurepa, K'isíati pará p'anapatap'edaade, Tachi 
Ak'órepa pará jirii naaweda. Pará t'áide Tachi Ak'órepa eperáará jirik'ári 

ichide ijáadamera, chok'ara jiri-e paji nágee: k'isia k'awaa beerá na 
p'ek'au eujidepemaarápa jiripatak'a; p'arattara beerá maa-e pirá eperáará 
poro waibiará. 27Mágeerá jiritterai k'áyaara, Tachi Ak'Orepa jirit'eraji 
eperáará mak'iara k'isia k'awada-ee beerá, na p'ek'au eujidepema 
k'isia k'awaa beerá k'ira nejasia p'aneedamerá úridak'ári irua jarapida 
máirámaa. Ichiaba jiritteraji eperá jip'aará, na p'ek'au eujidepema poro 
waibiará k'ira nejasia p'aneedamerá úridak'ári irua oopi bi máirámaa. 
28 Jirit'eraji na p'ek'au eujáidepema eperáara chupiria beeráda apata. 
Maga ooji ak'ipiit'ee pipiara bi Cristode ijáaru, k'isia k'awaa bai k'áyaara, 
p'larat'ara bai k'iyaara máik'aapa eperá waibia bai k'iyaara. 22Mága 
ooji Tachi Ak'órepa, apida audua p'lananaadamerá ichi k'irapite. 30Tachi 
Ak'óre jomaará k'áyaara k'isia k'awaara bapari pera, tachimaa k'awaapiji 
Cristopa ooda tachi k'aripaittee atuanaadamerá. Cristopa tachi neto pik'a 
ataji uchiadamerá p'ek'au k'achia jua ek'ariipa. Mápai irude ijáadak'ári, 
Tachi Ak'õrepa tachi awara biji araa p'anapataadamerá iru ome. Mágá 
p'ek'au k'achia wée p'aneejida Tachi Ak'õre k'irapite. Ma awara mágá 
Cristopa tachimaa k'awapiji Tachi Ak'õrepa oopi k'inia bi. 31 Maperápi 
Tachi Ak'õre Üraa p'ádade jara bi: 

“Eperapa jara k'inia bi pirá ichiata ne-inaa k'awaara bi awaraará 

k'áyaara, mága jaraipia bi ichia k'awaa bairá Tachi Ak'õrepa iru 
pia aki bapari.' (Jer 9.23-24) 


K'isia k'awaa bipa ichi k'iradoopa apida Cristode ijáapi-e pai 

) 1Ípemaará, mi parámaa wák'ári, jarateeji Tachi Ak'órepa jara péida; 

irua naaweda k'isia iru bada ooit'ee Cristo piuda k'ap'ia. Maga 
jaratee—e paji poro wésaa bipa jarateeparik'a maa-e pirá k'isia k'awaa 
bipa jarateeparik'a. 2Ma k'iyaara jarateeji Jesucristo kurusode piuda 
tachi p'ek'au k'achia wépapiit'ee. 3Mága jaratee bide mi pera baji, parapa 
mia jararu úri k'iniada-e pai jíak'aapa. 4Jaratee-e paji k'isia kawaa bipa 
jarateeparik'a, ichi pedee ijiadamerá. Mága-e. Tachi Ak'ore Jaurepata 
mia jarateeda parámaa ijáapiji, ichia jomaweda p'oyaapari pera. 5Ak'óre 
Jaurepa mága ooji parápa k'isianaadamerá eperápa jarateeda k'aurepa 
ijáa p'ani. Jip'a ijáa p'ani Tachi Ak'óre Jaurepata ijáapida pera. 


Tachi Ak'óre Jaurepata k'awapipari ichia k'isia iru bi 


6 Taipa parámaa jarateeda-e paji k'isia k'awaa beerápa jarateepatak'a. 
Mamída mágá jarateepata Tachi Ak'óre pipiara k'awa k'inia p'aniirámaa. 
Jarateedak'aa ijáadak'aa beerá k'isia kawaa beerák'a maa-e pirá 
ijáadak'aa beerá waibiarák'a. Achi piudak'ári, áchia jarateedap'edaa 
mak'iara k'irápadak'aa. 7Achia jarateepatak'a jarateedai k'áyaara, taipa 
jarateepachida Tachi Ak'órepa k'awapida taimaa; ai naaweda ne-inaa 
eperáarámaa k'awapi-e pada. K'awapiji ichia k'isia iru bada ooit'ee 

k'isia iru bi tachi-it'ee, it'ari panadak'ári. 8Tachi Ak'õrepa ichia k'isia iru 
bada k'awapi-e paji eperá waibia beerámaa, magiirapa ijiada-e pada 
pera. Achia mága k'awadap'edaa paara, Tachi Waibia kurusode peeda-e 
pak'aji. K'awak'ajida iru cheji Tachi Ak'óre k'ira wáree unupide na p'ek'au 
eujáidepemaarámaa. 9Ma awara tachia k'awa p'ani Tachi Ak'órepa 
mágiirámaa k'awapi-e paji ichia k'isia iru bi ichide ijáapataará-ittee, iru 
íiraa p'ádade jara bairá: 

‘Tachi Ak'órepa nágí ne-inaa k'isia iru bi teeitlee ichi k'inia iru 
p'aniirámaa: ne-inaa eperáarápa waide unudak'aa; waide 
üridak'aa; máik'aapa waide k'isiadak'aa.” (Is 64.4) 

10Chonaaráweda Tachi Ak'óre Úraa p'áidak'ári, k'awada-e p'anapachida 
irua k'isia iru bada. Mamida Tachi Ak'óre Jaurepa ne-inaa jóma 
k'awapari pera, magi k'isia paara tachimaa k'awapii. 

11 Eperápa ichi k'isia k'awapari ichi t'áridepai. Mága pik'a Tachi Ak'ore 
Jaurepa k'awapari Tachi Ak'úre k'isia. 12Mapa tachi ijáapataarápa 
Ak'órede ijáadak'aarápa k'isiapatak'a k'isiadak'aa. Tachi Ak'órepa ichi 
Jaure péiji tachimaa k'awapimerá ne-inaa jóma irua ooit'ee bi tachi-it'ee 
Jesucristo k'ap'ia pari. Ak'órepa mága oo-e paji tachia ne-inaa pia oopata 
pera. Jip'a ooji tachi k'inia iru bapari pera. 13Maperá taipa jarateedak'aa 
tachi k'isiadoopa. Jip'a Tachi Ak'óre Jaurepa jarateepi bik'a jarateepata. 
Maga úridak'ári, ijiapataarápa k'awaa wapata Tachi Ak'õrepa k'isia iru bi 
achi-it'ee, ichi Jaure áchi ome bapari pera. 

14Mamída ijáadak'aa beerápa mága úri k'iniadak'aa, áchi-ittee tachi 
k'isiadoopa pariatua pedee p'anadairá. Ma awara achia Tachi Ak'ore 
k'isia p'oyaa k'awadak'aa, Tachi Ak'óre Jaure wee p'anapata pera. 15Tachi 
Ak'óre Jaure iru p'aniirápa ne—inaa jóma ak'idai k'awaadait'ee pia wa 
k'achia Tachi Ak'óre k'irapite. Mága oodai Ak'óre Jaurepa ara k'aripapari 
pera. Jódee Tachi Ak'Ore Jaure wee beerápa mágá ployaa ooda-e. Ma 
awara achia p'oyaa k'awada-e p'ani Tachi Ak'õre Jaure tachi ijáapataará 
ome bapari wa mága-e, iru Jaure wee p'anadairá. 16 Tachia k'awa p'ani 
ijáadak'aa beerápa Tachi Ak'õre net'aa p'oyaa k'awadak'aa, iru Úraa 
p'ádade jara baira: 

¿Klaipa kawaaima Tachi Ak'óre k'isia máik'aapa k'aipa iru fíraaima? 
Iruata ne-inaa jóma k'awapari.' (Is 40.13) 

Mamída mága-e tachi ijáapataará ome. Tachiata k'awaadai Tachi Ak'óre 
k'isia, iru Jaurepa tachi k'isiapipari pera Cristopa k'isia bik'a. 


Tachi Ak'óre Úraa jarateepataará auk'a mimiapata iru-it'ee 


3 1Ípemaará, K'irápáti mia jaratee nipada pará ome bak'ári. Ara 
nawepa ichi warra chai ewaa t'odamaa chik'o k'opi-e bik'a, chik'o 
waide p'oyaa k'o-e bairá, mága pik'a mia jaratee—e paji Tachi Ak'ore 

Jaure taará iru beerámaa jarateeparik'a. Maga oo-e paji pará at'ári 
pia ijaada—e p'anadap'edaa pera. 2Maperápi nawepa ichi warra chai 
jutopiparik'a chik'o waide p'oyaa k'o-e bairá, mága pik'a mia jip'a 
jarateepachi Cristo piuda eperáarápa p'ek'au k'achia oopata wépapiit'ee. 
Jaratee—e paji jóma irua k'isia iru bi tachi-ittee, k'awa bada pera 
parápa waide mága p'oyaa k'awada-e pai. 3Mága p'ani páchia oo 
k'iniata oo p'anadairá, Tachi Ak'óre Jaurepa oopi k'inia bi ooda-ee. Iru 
Jaurepa jarateepi bik'a oodai k'iyaara, aupedeepata, Tachi Ak'órepa 
jarateepataará péida audú kia p'anadairá. +¿Jara p'ani-ek'á: “Mi Pablo 
eere bi” maa-e pirá “Mi Apolo eere bi”? ¡Pará ijáadak'aarák'api k'isia 
P'ani! 

5Mi, Pablo Apolo ome eperáará poro waibiará—epi; jīp'a Tachi Ak'ore 
mimia oopataará, parámaa jarateedap'edaa Cristode ijiadamerá. Taipa 
Cristopa oopidak'a jarateejida. 6Eperápa ichi eujáde ne-uuparik'a, mia 
naapiara parámaa jaranaji Cristopa ooda eperáará k'aripaittee. Mápai ne-uu 
ak'iparipa ooparik'a, Apolopa waapiara jarateepachi k'awaadamerá Tachi 
Ak'õrepa parámaa oopi k'inia bi. Mamida Tachi Ak'órepa ne-uu jómaata 
waripiparik'a, iruata taipa jarateedap'ledaa parámaa ijáapiji. 7 Ne-uuparipa 
máik'aapa ne—uu ak'iparipa ma ne—uuda poyaa waripidak'aa. Maperá ma 
ne-uuda waripipari ara k'áyaara waibiara bi. Maga pik'a Tachi Ak'ore 
waibiara bi tai jarateepataará k'áyaara, irua aupaita eperáarámaa ijáapipari 
pera. 8Ma ne-uupari ma ne-uu ak'ipari ome auk'a mimiapachida chaumerá. 
Maga pik'a tai mimiapataarápa auk'a jarateepata eperáarápa Tachi Ak'órede 
ijiadamerá. Mamida Tachi Ak'orepa tai chaachaa p'aait'ee ichia K'inia 
bik'a, taipa oodap'edaa pari. 9Tai ma mimiapataarák'ata p'ani. Jódee pará 
ma ne—uudák'ata p'ani. Mamida Tachi Ak'õreta ma eujá chipari. Pará 
ijáapataará ichiaba te choma pik'a bi; te Tachi Ak'órepa oopimaa bi ichi 
mimiapataarámaa. 10Tachi Ak'õrepa k'inia bada pera, mi péiji ma te choma 
ewaa oomerá. Maap'eda awaraará mi t'ée chejida ne-inaa awaraa parámaa 
jarateede. Mamida pia jarateedaipia bi. 11 Mia mága jara bi Tachi Ak'orepata 
ichi Warra Jesucristo bida pera ma te choma te basak'a bamerá. Irua aupaita 
tachi o k'achiadeepa Kk'aripa atai. Mapa apidaapa awaraa basa jiridaik'araa 
bi. 12Ma basade te oodai nágí net'aa pi-ia bidee: néedee, p'arat'adee, wa 
mau pi-iadee. Maa-e pirá ma te oodai pak'urudee, p'üajara p'oo bidee 
wa siadee.* 13Mamida Ak'óre ewari waibia ewate irua ma te oopataarápa 
oodap'edaa ak'iittee máik'aapa jaraittee pia wa k'achia. Pia jaraiteera, irua 





*3.12 Pablopa nága jara k'inia baji: Te jip'aade basa pi-ia bi mida, ma te oopataarápa made 
net'aa pia-ee biruta pirá, ma te choo-e pait'ee. Mága pik'a Tachi Ak'óre Úraa 
jarateepataarápa irua jarapi bik'a jarateeda-e p'ani pira, achia jarateepata choo-e pait'ee. 
Jódee net'aa pia biruta pirá, ma te chooit'ee. Mága pik'a Ak'óre Úraa jarapataarápa jaratee 
p'ani pirá Tachi Ak'órepa jarapi bik'a, achia jarateepata chooit'ee. Maperápi 
jarateepataarápa pia jarateedaipia bi. 

taipa oodap'edaa chaa máik'aapa jarateedap'edaa chaa ak'iit'ee. Ma ewate ma 
ne-inaa jóomaweda tipitaude wayaait'ee. 14Cristopa taimaa oopida máik'aapa 
jarateepida paa—e pait'ee. Chooit'ee. Tachi Ak'orepa magi pia ak'iit'ee 
máik'aapa mágí pari teeitlee ichia k'isia iru bi teeittee Cristopa oopidak'a 
oodap'edaarámaa. 15Mamída eperáarápa áchi k'isiadoopa oodap'edaa maa—e 
pirá jarateedap'edaa jóma paaitee wéparumaa. Mamida net'aa ët'a atadak'a 
tipitaudeepa, ma jarateepari atua—e pait'ee. Jip'a beeitee Tachi Ak'õre ome. 
Mamida Ak'repa ne-inaa teeit'ee pada ichimaa wee baitee. 
Tachi Ak'órede ijáapataará iru ték'api p'ani 

16Tachi Ak'õre ichi te waibiade baparik'a, ichi Jaure bapari pará 
ome. Maperá pará iru ték'api p'ani. 17 Maperá apidaapa parámaa ijáa 
amaapiruta pirá Cristode maa—e pirë oo amaapiruta pirá Cristopa 
parámaa oopi k'inia bi, Tachi Ak'drepa magi k'achia ooit'ee. Mága ooit'ee, 
pará jirittera atada pera ichi-it'ee, ichi te waibiak'a p'anadamerá. 


Tachi Ak'órepa k'inia bik'a p'anapataadaipia bi 
18Páchi itu k'ürapináati. Parádepema apidaapa k'isiadaik'araa bi achi k'isia 
k'awaa p'ani na p'ek'au eujádepema k'isia k'awaa beerák'a. Ma k'iyaara k'isia 
k'awa-ee pik'a p'anadaipia bi na eujidepemaará k'irapite, Tachi Ak'órepa ichi 
k'isia parámaa k'awapimerá. 19Na pek'au eujáidepema k'isia k'awaa beerápa 
jaradak'ári achia ne-inaa k'awa p'ani, Tachi Ak'ore-it'ee achi k'isiadoopa 
pariatua pedeepata. Tachia mága k'awa p'ani iru Úraa p'ádade jara bairá: 
‘Tachi Ak'órepa k'awa bi na p'ek'au eujádepema k'isia k'awaa beerápa 
k'isia iru p'ani chíara k'üradait'ee” (Job 5.13) 
20Ichiaba iru Úraa p'ádade jara bi: 
“Na pek'au eujáidepema k'isia k'awaa beerápa jómaweda k'awa p'ani 
choo-e pait'ee. (Sal 94.11) 
21 Tachi Ak'órepa mága jara bairá, apida audua p'anadaik'araa bi 
k'isia p'anadairá áchi eerepema jarateeparita pipiara bi apemaará 
jarateepataará k'iyaara. Jómaarápa pará auk'a k'aripapata, ma-it'ee 
Ak'orepa ara péida pera parámaa. 2Irua mi, Pablo, Apolo máik'aapa 
Pedro péiji taipa Cristopa ooda jarateedamerá. Mága ooji pará awaraa 
Cristode ijáapataará ome pipiara p'anapataadamerá Cristopa k'inia bik'a. 
Tachi Ak'órepa na p'ek'au eujá ooji tachi aide p'anapataadamerá. Tachi 
o Kk'achiadeepa k'aripa ataji ittaa wádamerá jai-idaadak'ári máaik'aapa 
pipiara p'anapataadamerá na eujáde p'ani misa. 23 Ma jóma ooji tachi- 
it'ee, tachi Cristodeerá pera máik'aapa Cristo iru Warra pera. 


Tachi Ak'óre Úraa jarateepataará ichiaba Cristo-it'ee mimiapata 


4 1Parapa tai Cristo-ittee mimiapataarák'a iru p'anadaipia bi, iruata 
tai jarateede péida perá Tachi Ak'órepa k'isia iru bada; ne-inaa 

eperáarámaa naaweda jara-e pada. 2Irua tai mágá pëida pera, chok'ek'ee 
p'anadaipia bi. 3Pará maa-e pirá awaraarápa mia ooda máik'aapa 
jarateeda ak'i k'inia p'ani pirá k'awaadait'ee pia wa k'achia, ak'idaipia bi. 
Mia p'ua-e bi. Mamida michia pida mia ooda mágá ak'i-e bi. 4Cristopa 
jarateepidak'a pará t'áide jarateepachi pera, k'isia p'ua—e bi Tachi Ak'ore 
k'irapite. Mága jarak'ári, jara k'inia-e mia maarepida ne-inaa k'achia 
ook'aa. Tachi Waibiapata mia oopata ak'iit'ee máik'aapa jaraittee pia wa 
K'achia. 5Mágá mia ooda Cristopata ak'iittee pera, ¿sáap'eda taipa oopata 
aki k'inia p'anima parapa, Cristo cheit'ee ewate pai naaweda? Ma ewate 
ichiata k'awapiit'ee ne-inaa jõma eperáarápa waide k'awada-e p'ani; 
ne-inaa eperáarápa áchi t'áridepai k'isia panadap'edaa paara, na p'ek'au 
eujáde nipadak'ári. Maap'eda ne-inaa pia oodap'edaa pari teeit'ee ichia 
K'ísia iru bi. 

SÍpemaará Cristo k'aurepa, ma jara aupadade k'isiadak'ári, k'awa 
p'ani mi Apolo ome ak'idaipia bi Tachi Ak'óre Úraa p'ádade jara bik'a, 
páchi k'iradoopa ak'idai k'áyaara. Mia mága jara bi parapa pedee 
audua pedeenaadamerá páchi jarateepari ápite, pedee k'achia pedee 
p'ani misa awaraará jarateepari apite. 7¿K'aipa pará bijima chíara 
ak'ipataará? Tachi Ak'orepata para k'isia k'awaapipari máik'aapa ne-inaa 
oo k'awaapipari. Páchi k'iradoopa mága oodak'aa. Maga bita, ¿sáapleda 
audua pedeepatama? 

8Pará audua p'anadaik'araa bi. Mamida mágá p'ani. Mi-it'ee pará 
p'arat'ara beerák'ata p'ani, ne-inaa jóma iru p'anadairá; maarepida 
faltada-ee. Ma awara nágaweda reyrák'ata p'ani Cristo ome. Mapa 
iru jarateepataarápa jarateeruta waa úri k'iniadak'aa. ¡Taawa reyrák'a 
p'lanak'ajida, tai jida mága p'anadait'ee auk'a! 9Mamida mága-e. Mi-it'ee 
Tachi Ak'õrepa tai, ichia jiritteradaará, ek'ariara papiji. Eperáarápa 
awaraará peedait'ee p'anik'a jomaará taide, mága pik'a p'ani tai. 
Jómaarápa ak'i k'inia p'anapata jagi eperáará miapiruta. Mága pik'a na 
p'ek'au eujáidepema jómaarápa tai chupiria jóni ak'ipata, angeleerápa 
paara. 10 Tai k'ira k'awa-ee pik'a p'ani, Cristo-it'ee mimiapata pera. Jódee 
pará k'īsia k'awaara pik'a p'ani Cristode ijáa p'anida apata pera. Taipa 
mak'iara k'awada—e p'ani Tachi Ak'órepa k'isia iru bi, tai k'isiadoopa k'isia 
p'anadairá. Mamida parápa jóomaweda k'awa p'anida apata. Jómaarápa 
pará K'inia iru pani, t'ári pia p'anadairá. Jódee tai k'ira unuamaa iru 
p'ani, jómaará ek'ariara p'anadairá. 11 Taipa Tachi Ak'úre Úraa jaratee 
p'aneedak'áriipa, mata at'ári jarra oopata máik'aapa opisia choopata; 
p'aru sore jípata. Ma awara ijáadak'aa beerápa tai pua oopata. Te jida 
wee p'ani, awara áijarateede nipapata pera. 12Tachi juadoopa mimiapata, 
Tida—-ee. Awaraarápa taimaa ik'achia jaradak'ári, choo jiridak'aa. Jip'a 
Tachi Ak'óremaa it'aa típata áchi pari. Tai jiridak'ári miapidait'ee, 
taipa choopata. 13 Tai ápite pedee k'achia jaradak'ári, áchimaa t'ári pia 

pedeepata. Mamida tai k'ira unuamaa iru p'anapata. Áchi-it'ee tai ne- 
inaa mik'iak'a p'ani. Maga tai iru p'anajida. Mata at'ári mágá iru p'ani. 

14Ma et'ewa jarada p'á-e paji pará k'ira nejasiapiit'ee. Uraait'eeta p'áji 
ak'õrepa ichi warra k'inia iru bi úraaparik'a. 15 Mia mága jara bi mi-it'ee 
pará mi warrarák'a p'lanadairá. Jarateepataará chok'araarápa jarateedai 
Cristopa parámaa oopi k'inia bi. Mamida mia naapiara jarateenaji Cristo 
16Maperá oodaipia bi mia oo bik'a. 

17 Mapa Timoteo péiru pará k'aripanamerá. Iru mi warra k'iniak'a 
ichiaba, mia naapiara jarateeda pera Cristo iru pari piuda. Irua oopari 
Cristopa oopi bik'a. Mapa iru parámaa péiru, k'irápapimerá mi saga 
bapari Cristo jua ek'ari. Mia oopari Cristopa oopi bik'a máik'aapa 
ijáapataará para bee chaa jarateepari jóomaarápa mága oodamera. 

18Parádepema úk'uru audua p'ani k'isia p'anadairá mi waa parámaa 
wá-e. Mamida mága-e. 19 Ak'órepa k'inia bi pirá, mak'iara taará-e jamaa 
wait'ee. Pak'ári, mia k'awaaittee magi audua beerápa jara jóni. Mamida 
ma k'áyaara waapiara mia nága k'awa k'inia bi. ¿Achia oo p'anik'á wa 
ooda-e p'ani Cristopa oopi bik'a? 20Parápa k'awadaipia bi Cristode ijáa 
p'anida apataarápa oodaipia bi irua oopi bik'a. Mága oodak'ári, ak'ipipata 
pedeepapai ijáa k'iniada—e. Jip'a p'ana k'inia p'anapata Cristo jua ek'ari. 
21 Mi parámaa wak'ári, ¿k'ãata k'inia p'anima; itriamerá wa pedee sia 
pedeemerá? 


K'áata oodaipia bi pariatua p'ek'au oopataaráa ome 


5 1frá mia jaraittee mimaa nepiridap'edaa. Pará t'áide abaapa ichi 

nawek'aa chi wérak'a iru bi. iljaadak'aa beerápa pida mágee k'achia 
oodak'aa! 2Mamida pará at'ári audua p'ani, k'isia p'anadairá Tachi 
Ak'õre Jaurepa oopi bik'a oo p'ani. Audua p'lanadai k'ãyaara, k'isia pua 
p'anadaipia bi magi k'achia oomaa bairá pará ijáapataaráa t'áide. Ma 
eperá páchi ik'aawaapa áyaa péidaipia bi. 3Mi pará ome ba-e pait'ee 
mida, mi k'isia pará ome bait'ee. Tachi Waibia Jesupa mimaa k'awapiji 
k'áata oodaipia bi ma eperá ome. +Mapa mi k'isia aupai baittee mida 
pará ome, irua auk'a mága k'awapiit'ee parámaa chip'edaidak'ári irumaa 
it'aa tídaitlee. 5Jóma ijáapataará see níbak'ári, ma eperá páchimaiipa 
ayaa wapiti, Satanapa iru k'ap'ia kachia ooyaa bi miapimerá maa-e pirá 
piupimerá. Mãgá Tachi Ak'õrepa iru jaure itaa ateei Tachi Waibia Jesús 
cheit'ee ewate. 

6 Audua p'anadaik'araa bi ma k'achia oomaa bi misa pará t'ãide. 
Jõmaarãpa nágí pedee k'awa p'ani: “Levadura ma-áriipa pan masa 
jomaweda waridaipari.” 7 Tai judiorápa Pascua fiesta oodai naaweda, 
levadura jõmaweda iru p'ani tai tede bat'ak'oopata, ma fiestade pan 
levadura wee k'odait'ee. Mága pik'a parápa p'ek'au k'achia jomaweda 

unu p'ani pará t'áide oo amaadaipia bi, k'achia wée p'anadait'ee Tachi 
Ak'õrepa k'inia bik'a. Wáara pará p'ek'au k'achia wee p'ani Tachi Ak'õre 
k'irapite, Cristo piuda pera páchia p'ek'au k'achia oopata wépapiit'ee. 
Pascua fiestadepema oveja chak'ek'a bi piuji Tachi Ak'órepa tachi 
miapinaamerá tachia p'ek'au k'achia oopata k'aurepa. 8 Cristo mágá piuda 
pera, p'anadáma irua oopi bik'a. Apidaapa k'achia oodaik'araa bi Cristode 
ijiadai naaweda oopatap'edaak'a. Ma k'áyaara k'ira jip'a panapataadaipia 
bi máik'aapa wáarata jarapataadaipia bi. 

2 Mia naaweda k'art'a p'ádade jaraji k'9p'iyo meraanaadamerá wéraará 
maa-e pirá imik'iraará pariatua p'lek'au ooyaa beerá ome. 10 Màga jarak'ári, 
jara k'inia—e baji áyaa paneedamerá nágee ijáadak'aa beerá ik'aawaapa: 
pariatua p'ek'au oopataará; p'arat'a waapiara iru p'ana K'inia p'aniirá; 
nechiapataará maa-e pirá awaraa ak'ore waibia apatade ijáapataará. 
Mageerá ik'aawaapa áyaa p'aneedap'edaa paara, ichita uchiadait'ee paji 
na p'ek'au eujádeepa. 11 Năgí p'árupa mia jarait'ee k'áata jara K'inia baji 
apema K'art'ade. K'óp'ayo meraanáati ijáiapataaráda apata mida, nága 
oopataará ome: pariatua p'lek'au ooyaa beerá; plarat'a waapiara iru plana 
k'inia p'aniirá; awaraa ak'óre waibia apatamaa it'aa típataará; awaraará 
apite ik'achia jarapataaraá; it'ua toyaa beerá maa—e pirá nechiapataará 
ome. Mágeerámaa p'asianáati máik'aapa páchimaa chepináati. Nek'ode 
paara tíudaik'araa bi mágeerá ome. 12-13Mága jara bi Tachi Ak'õrepa tachi 
bi-e pada pera ijáadak'aa beerápa oo p'ani ak'idamerá. Ichiata máirápa 
oopatap'edaa ak'iittee máik'aapa áchi miapiittee. Mamida tachia ak'idaipia 
bi awaraarápa oo p'ani tachi ijáapataará t'áide, ijiadak'aa beerák'a 
p'anaruta pirá. Maperápi parapa chi k'achia ooyaa beerá áyaa wápidaipia 
bi páchi ik'aawaapa, Tachi Ak'óre Úraa p'ádade jara bik'a: 

Jëret'áati chi kachia ooyaa beerá páchi ik'aawaapa. (Dt 17.7) 


Ijáapataará nepirade p'anadak'ári 

1frá mia jarait'ee k'áata oodaipia bi pará nepirade p'anadak'ãri. 

Parádepema nepira iru bak'ári awaraa ijáapari ome, ijáadak'aa 
beerá charraarámaa wáik'araa bi. Ma Kk'áyaara ijiapataarámaa wáipia 
bi. 2¿Parápa k'awada-e p'anik'á tachi Cristo ome araa p'aniirápa iru 
pari ak'idait'ee ijáadak'aa beerápa ne-inaa oopatap'edaa jaradait'ee 
pia wa k'achia? Mága bita, ¿sáap'eda p'oyaa ak'ida-ema ijáapataará 
nepira mak'iara waibia—e bita pará t'ãide? 3¿K'awada-e p'anik'á tachia 
ichiaba angeleerá ak'idait'ee? Maga pirá, ¡frapema nepira páchi pitapai 
ak'idai! 4Mãgá pará awaraa ijáapataará ome nepirade baaidak'ãri, 
charraará ijáadak'aa beerámaa wadai k'iyaara, wádaipia bi charraará 
ijiapataarámaa. 5-6 Nàagí jararupa pará k'ira nejasiapi k'inia bi. ¿Pia bik'á 
chóopik'a para bait'ee páchi pitapai, ma awara mágee charraará k'irapite 
wádait'ee? ¿Apida parádepemapa ijáapataará nepira p'oyaa ak'ida—ek'a? 

7iPará mágá choo pik'a para bairá, k'achia oomaa p'ani! Ma k'ayaara 
piara bak'aji awaraarápa pará nepirade baaipidamerá. Maa-e pirá piara 
bak'aji awaraarápa pará k'iradamerá. 8Mamída mága-e. ¡Parápata 
nepira jiripata awaraará ome máik'aapa awaraará k'iirapata, pará 
ipemaará mida Cristo k'aurepa! 

9¿Parápa k'awada-e p'anik'á k'achia oopataará wáda-e pait'ee Ak'ore 
eujádee ichideerá ome? K'irak'aupai ijáadak'aa beerák'a p'anadai, nágeerá 
wádak'aa pera Tachi Ak'óre eujádee: prostitutaará; itaa típataará awaraa 
ak'õre waibia apatamaa; miak'3i p'aniirá awaraará ome k'2ipataara; 
imik'Iraará awaraa imik'iraará ome k'áipataará, imik'ira wéra ome k'ái 
bik'a; 10nechiapataara; p'arat'a waapiara iru pana k'inia p'antira; itua 
toyaa beerá; ik'achia jarapataará awaraará apite maa-e pirá k'úrayaa 
beerá awaraará net'aa atadait'ee. 11 Ijãadai naaweda, pará úk'uru mágá 
p'anapachida. Mamida Tachi Waibia Jesucristode ijáadak'ári, iru piuda 
k'aurepa Tachi Ak'orepa wépapiji parapa p'ek'au k'achia oopatap'edaa. 
Ichiaba pará awara biji ichi-it'ee, ichi Jaure péik'ári pará ome 
bapariimerá máik'aapa oopimerá Cristopa oopi k'inia bik'a. Mága ooji 
pará ichi k'irapite p'ek'au k'achia wee p'anadamera. 

Tachi Ak'órepa ijáapataará k'ap'ia awara bida ichi-ittee 

12Fperáarápa jarapata: “Ne-inaa jóma ooi michia oo k'inia bik'a.” 
Mamida ma ne-inaa k'achia bi pirá, maarepida mi k'aripa—e pait'ee. Ne- 
inaa jóma ooi. Mamida mága oo k'inia bi k'aurepa mia oo—e pirá Cristopa 
oopi bik'a, ma ne-inaa jua ek'ari bapariit'ee, Cristo jua ek'ari bai k'áyaara. 
13Ichiaba jarapata: “Chik'o iru p'ani k'odaittee máik'aapa bi iru p'ani ma 
chik'o aide banamerá.” Mamida na ewari Tachi Ak'dórepa ma omee weda 
jópiittee. Wáara Tachi Ak'õrepa bi ooji chik'o aide banamerá. Mamida 
tachi k'ap'ia oo-e paji pariatua p'ek'au oodamera. Jip'a ooji ichi Jaure 
ma k'ap'iade bapariimerá máik'aapa tachia oodamerá Cristopa oopi bik'a. 
14 Maperápi Tachi Ak'orepa tachi k'ap'ia jópi-e paitlee. Ma k'áyaara ichi 
ewari waibia ewate tachi k'ap'ia chok'ai p'irabaipiit'ee Jesucristo k'ap'ia 
p'iirabaipidak'a. Mágá ooi jómaará k'iyaara waibiara bapari pera. 

15 ¿Parápa k'awada-e p'anik'á tachi ijáiapataará araa p'aneepata Cristo 
ome irude ijáadak'ári? Tachi Ak'órepa tachi k'ap'ia ooji ichi Jaure aide 
bapariimerá. Mapa tachi k'ap'ia araa p'anapidaik'araa bi prostitutaará 
ome. 16¿K'awada-e p'anik'á eperá araa paru pirá prostituta ome, magi 
wéra ome eperá apai pik'a paru? Mága k'awa p'ani Tachi Ak'óre Úraa 
p'ádade jara baira: 

“Maga eperá omee weda eperá apai pik'a p'aneedait'ee.” (Gn 2.24) 
17 Jódee eperá Cristode ijáak'ári, araa beepari iru ome máik'aapa ma 
eperá jaure apai pik'a beepari Tachi Ak'óre Jaure ome. T'ári a-ba 
p'anapata. 

18 Maperápi p'ek'au oonáati awaraará ome. Eperápa awaraa p'ek'au 
Kk'achia ook'ãri, ichi k'ap'ia araa bapik'aa awaraa eperá k'ap'ia ome. 
Mamída awaraa ome p'ek'au ook'ári, ichi k'ap'ia k'achiade baaipipari, ichi 
K'ap'ia araa bi Cristo ome bipari perá awaraa eperá jua ek'ari, Cristo jua 
ek'ari bii k'áyaara. 19¿K'awada-e p'lanik'á Cristode ijáadak'áriipa Ak'ore 
Jaure tachi k'ap'iade bapari, Tachi Ak'óre ichi te waibiade baparik'a? 
Mapa Tachi Ak'oreta tachi k'ap'ia chipari. 20Iruata tachi neto pik'a ataji 
ichi Warra apai iru bada péik'ári piumerá tachi pari. Mapa pará ichideerá 
pera, k'achia oo amáati. Mágá ooruta pirá, ak'ipidai wáara oo k'inia p'ani 
irua oopi bik'a. 

Úraa miak'áidait'ee k'isia p'aniirá-ittee 

1frá mia planaut'ee parápa k'artia p'ádap'edaade iidi péidap'edaa. 

Naapiara iidijida chiságita pipiara bi ijáapari-it'ee, miak'áiittee 
maa-e pirá tuu bait'ee. Mi-it'ee piara bi tuu bait'ee. 2Mamida 
imik'ira tuu bak'ári, wéraará ome pariatua p'ek'au oo nipai. Maperá 
imik'Irapa ichi wēra iru baipia bi; wérapa pida ichi imik'ira iru baipia 
bi. 3Hmik'irapa ichi k'ap'ia wáak'aik'araa bi chi wéramaa; wérapa 
pida ichiaba ichi k'ap'ia wáak'aik'araa bi chi imik'iramaa. *Mágá 
p'anapataadaipia bi wēra k'ap'ia chi imik'ira-ittee pera máik'aapa imik'ira 
K'ap'ia chi wéra-itee pera. 5Jīp'a Tachi Ak'óremaa it'aa tí k'iniapa 
pedeeteeruta pirá, ma ewate araa k'áida-e pait'ee. Maga p'anadak'ári, ara 
K'ap'ia wáak'adai. Mamida ai t'čepai waya k'áidaipia bi, Satanapa k'achia 
oopiamaapa awaraa ome, p'loyaa chooda-e p'anadairá. 

6 Mia mága k'isia bi. Páchia jiridaipia bi Tachi Ak'orepa oopi k'inia bi 
parámaa. 7Mi-it'ee pipiara bak'aji jómaweda mik'a p'anadamerá. Mamida 
k'awa bi Tachi Ak'õrepa Kk'aripai ijáapari chaa k'awaamerá miak'áipia bi 
wa mága-e. 

8 Mia úraaitlee imik'ira tuu beerámaa, wēra tuu beerámaa máik'aapa 
p'etraa tuu beerámaa mik'a p'anadamerá. 9Mamida miak'ái k'inia p'ani 
pirá, miak'3iti, p'ek'au oo k'inia p'anadai k'áyaara. 

10-11 Ichiaba Tachi Waibiapa jarapi bik'a mia jara bi: wérapa ichi 
imik'Ira amaaik'araa bi. Auk'a imik'irapa ichi wēra amaaik'araa bi. 
Mamída mága ooruta pirá, miak'áidaik'araa bi awaraará ome. Ma 
k'áyaara waya araa padaipia bi áchi naaweda p'anadap'edaak'a. 

12frá mia üraait'ee ijáapataará miak'ái p'anadap'edaa ijáadak'aa beerá 
ome, Cristode ijáadai naaweda. Cristopa jaratee—e paji k'iata oodaipia 
bi. Mamida mia nága úraaitlee. Eperá Cristode ijáaparipa wēra ijáak'aa bi 
iru bi pirá, amaaik'araa bi, chi wéra iru ome ba k'inia bi pirá. 13Ichiaba 
wérapa imik'ira ijáak'aa bi iru bi pirá, amaaik'araa bi, chi imik'irapa 
iru ome ba K'inia bi pira. 141jáapari araa bak'ári ijáak'aa bi ome, eperá 
apai pik'a pani. Mága bita, Tachi Ak'õrepa chi ijáak'aa bi pia ak'ipari 

ma ijáapari k'aurepa. Mágá ichiaba Ak'órepa achi warrará pia ak'ipari 

ma ijáapari k'aurepa. 15Mamida ma ijáak'aa bipa chi Cristode ijáapari 
amaa k'inia bi pirá, mága oonaapáde adaik'araa bi, iru k'ira unuamaa iru 
bapiamaapa. Tachi Ak'õrepa k'inia bi ichideerá k'ãiwee p'anapataadamerá. 
16 Jódee ma ijáaparipa chi ijáak'aa bi pëi k'inia—e bi pirá, chooipia 

bi. Mága ooru pira, ai t'éepai iru k'aurepa mágipa Cristode ijáai. Pará 
ijiapataarápa k'awada-e p'ani chisagí ijáadak'aa beerápa ijáadai parapa 
k'aripapata pera. Tachi Ak'órepapai k'awa bi. 


Sága p'anapataadaipia bi ijáada t'éepai 

17Írá mia nága tiraait'ee. Parápa jiridak'ári Cristopa oopi k'inia bi 
parámaa, p'anadaipia bi pará panadap'edaak'a Tachi Ak'orepa ijáapik'ári. 
Mia mága jarateepari ijáapataará jóomaarámaa. 18Tachi Ak'9repa 
Cristode ijáapiru pirá imik'ira tauchaa iru bi ichi k'ap'iade, ma eperápa 
meraik'araa bi ma tauchaa iru bi. Jódee ichi k'ap'iade tauchaa wee bi pirá 
ijáak'ári, tauchaa bipiik'araa bi. 19Mia mága jara bi Tachi Ak'õre-it'ee 
p'ua-e bairá eperápa tauchaa iru bi wa wee bi. Jip'a Ak'õrepa k'inia bi 
tachia oodamerá ichia jara bik'a. 22Maperá awara baik'araa bi pichi 
naaweda bada k'iyaara, Tachi Ak'õrepa ijáapik'ári. 21 Esclavo paji pirá 
ijáa beek'ári, k'isianáaji pi eperá jua ek'ari bi perá. Jódee chiparipa pi 
péi K'inia bi pirá, k'áiwee uchíaji. 22Esclavopa Cristode ijáak'ári, at'ári 
chipari iru bi mida, esclavo-ee pik'a beepari, Cristopa iru uchia atada 
pera p'ek'au k'achia jua ek'ariipa. Jódee esclavo-ee bipa Cristode ijáak'ári, 
Cristo esclavok'a beepari, irua oopi bik'a oopari perá. 23Cristopa pará 
neto pik'a ataji ichi waa kurusode bat'ak'ári. Mágá ichi piuji parápa 
p'ek'au k'achia oopata wépapiit'ee máik'aapa pará o k'achiadeepa 
k'aripa ataittee atuanaadamerá. Maperápi pará ichideerá. Maperá óoti 
irua oopi bik'a, oodai k'iyaara eperáarápa oopi k'inia p'anik'a. 24Mapa 
ipemaará, mia et'ewa jaradak'a p'anadaipia bi pachi ijáadai naaweda 
p'anadap'edaak'a. 


Tuu beerápa iidi péidap'edaa p'anauda 

25frá mia p'anaut'ee tuu beerápa iidi péidap'edaa. Mia p'oyaa jara-e 
Cristopa jarapida, irua nágí jaratee-e pada pera. Mamida Tachi Ak'órepa 
mi chupiria k'awaap'eda, Cristode ijáapiji máik'aapa iru úraa mimaa 
jarateepiji. Maperá parápa na úraa úridaipia bi. 26frapema ijáapataará 
miapi iru p'anadairá, mi-it'ee pipiara bi tuu bait'ee. 27Wéra iru bi pira, 
yiaraa iru baik'araa bi. Jódee wee bi pira, jiriik'araa bi. 28 Mamida 
miak'áiru pirá, plek'au k'achia oo—e bi Tachi Ak'óre k'irapite. Ichiaba 
wēra tuu bipa imik'ira ataru pirá, p'ek'au k'achia oo—e bi. Mamíida chi 
miak'áirutaará audú miadait'ee na p'ek'au eujáde p'ani misa. Mapa mia 
jara bi pipiara bi tuu bait'ee. 

291pemaarà, mia mága jara bi k'isia bairá taará—e Cristo cheit'ee. Mága 
ni p'anide miak'ái p'aniirã p'anadaipia bi tuu beerák'a; chi Cristopa 
oopi bik'a oo p'aniirak'a. 30 Ma awara t'ári p'ua p'aniirá maa-e pirá ola 
p'aniirápa k'isiadaipia bi Cristopa áchimaa oopi k'inia bi, áchi k'isiade iru 
p'ani k'áyaara. Ichiaba ne-inaa neto atapataarápa k'irápadaipia bi achia 
net'aa atada ateeda-e pait'ee Tachi Ak'óre eujádee. 31Ma awara ne-inaa 
netopataarápa k'irápadaipia bi achia p'arat'a jitadap'edaa ne-inaa neto 
péidap'edaa pari it'aa ateeda—e pait'ee. Ma p'larat'a máik'aapa net'aa jiridai 
k'áyaara, Cristopa oopi k'inia bi jiridaipia bi, na p'ek'au eujá máik'aapa 
jóma aide níbi Tachi Ak'órepa jópiit'ee pera. 

32 Mia nága úraaitlee kisia jonanaadamerá. Imik'íra tuu bipa jiripari 
ooit'ee Cristopa oopi k'inia bik'a. 33Mamida miak'ai bi k'isia nibapari na 
p'ek'au eujidepema net'aade máik'aapa chi wēra o-ia bapiit'ee. 34 Magí 
imik'irapa auk'a oo k'inia bairá Cristopa oopi k'inia bi máik'aapa chi 
wérapa oopi k'inia bi, audú k'isia níbi chi tuu bi k'áyaara. Ichiaba wēra 
imik'ira wee bipa k'awa k'inia bi Tachi Ak'órepa k'ísia iru bi ooit'ee ichi 
ome. Mamida chi miak'ái bipa k'awa k'inia bi chi imik'irapa oopi k'inia bi, 
mága ooit'ee chi k'ima o-ía bamera. 

35Mága jaraji pará k'aripaittee pia panapataadamerá máik'aapa pachi 
t'áripa Cristopa oopi bik'a oodamerá. 

36ftmik'ira tuu bipa pedeeru pirá miak'áiittee máik'aapa k'ap'iapa 
choo—e bi pirá wéra wee bait'ee maa—e pirá ma wéra pedeeteeda t'ári 
p'uapi k'inia—e bi pirá, miak'áipia bi. Mága ooru pira, p'ek'au k'achia 
o0—e bi. 37 Mamida ichi t'áride miak'ãi k'inia—e bi pirá magi wéra ome 
maik'aapa k'ap'iapa choo bi pira, miak'aik'araa bi. 38 Mápai ma miak'ãi 
k'inia bipa pia k'isia bi. Mamida ma miak'ai k'inia—e bipa pipiara k'isia bi. 

39 Tachi Ak'óre Uraa p'adade jara bi wēra miak'ái bipa awaraa 
jiriik'araa bi, ichi imik'ira chok'ai bi misa. Jódee ichi k'ima piuk'ári, pia 
bi waya jirimerá, mamida Cristode ijáapari jiriipia bi. 40 Mamida mia 
k'isia bi ma p'étráa t'ári o—iara bai miak'3i-ee beeru pira. Maga k'isia bi 
mia. Mimaa Tachi Ak'óre Jaurepa ichiaba k'isiapipari. 


Nechiara ata bidap'edaa ne-inaa juapa ooda k'irapite 

1frá mia p'anaut'ee parápa iidi péidap'edaa k'awaadait'ee k'odaipia 

bi wa K'odaik'araa bi nechiara ata bidap'edaa primisiak'a awaraa 
ak'óre waibia apata k'irapite. Mamida mágí p'anau naaweda, k'inia bi 
parapa k'irápadamerá audua p'anadaik'araa bi k'awa p'anadairá ne—inaa 
ooda ai k'irapite it'aa típata Tachi Ak'óre-e. Audua p'anadai k'iyaara, 
tachia k'inia iru p'anadaipia bi mágee net'aade at'ári ijáa p'aniirá, Tachi 
Ak'õre pia kawada-e p'anadairá. Mágá oo p'ani pira, áchi k'aripadai 
Tachi Ak'õre pipiara k'awaadamerá. 2Eperápa k'isia bi pirá ichiata ne- 
inaa k'awa bi, wáara mak'iara k'awa—e bi Tachi Ak'órepa ichimaa k'awapi 

k'inia bi. 3Mamida eperápa Tachi Ak'ore k'inia iru bi pirá, Tachi Ak'órepa 
k'awa bi ma eperá wáara irude ijáapari. 

4Mágara ¿Kodaipia bik'á wa k'odaik'araa bi nechiara ata bidap'edaa 
ne-inaa ak'óre waibia apata k'irapite? Tachi ijiapataarápa pia k'awa p'ani 
mágee ne-inaa juapa ooda Tachi Ak'óre-e, ai k'irapite eperáará it'aa t'f 
p'ani mida, áchi ak'óre waibia jíak'aapa. K'awa p'ani mágee ne-inaa Tachi 
Ak'óre-e, iru apai pera. 5ljáadak'aa beerápa ijáapata atanede maa-e pirá 
ak'orejirude maa-e pirá awaraa ne-inaade, na p'ek'au eujáidepema wa 
pajádepema, áchi ak'óre waibiará jiak'aapa. (Mága pada paara, “ak'óre 
waibiará” chok'ara paraak'aji.) 6 Mamída tachi ijáapataará-ittee Tachi 
Ak'õreta Ak'óre Waibia. Ijáapata irua ne-inaa jómaweda ooji, eperáará 
paara. Ma jóomaweda oopiji ichi Warra Jesucristomaa, tachia irude 
ijiadamerá máik'aapa irua oopi bik'a oodamera. 


K'irak'aupai ne-inaa k'achia oopidai ewaa ijáa p'aniirámaa 


7Tachia k'awa p'ani ne-inaa ai k'īrapite it'aa típata Tachi Ak'ore—e. 
Mamida awaraarápa waide pia k'awada-e p'ani. Ewaa ijáa p'aniirápa 
mágee ne-inaa at'ári iru p'ani áchi naawedapema iru p'anapatap'edaa 
ak'ore waibiak'a. Maperá áchidepemapa k'oru pirá nechiara awaraarápa 
bidap'edaa mágee ne-inaa k'irapite, magi k'isia p'uadarii, ma nechiara 
k'orupa magi ak'óre waibia apata at'ári waawee bai jiak'aapa. Ma awara 
k'isia pua bai waide k'awa-e bairá Cristode ijáa bide pia wa k'achia k'oit'ee 
mágee nechiara. 8Parã, chi k'awa beerápa mágee ne-inaa Tachi Ak'úre-e, 
k'awa p'ani Tachi Ak'órepa ma nechiara k'o beerá pipiara beerák'a aki-e 
pait'ee. Ichiaba ma nechiara k'oamaa beerá ek'ariara beerák'a ak'i-e paitee. 
Tachi Ak'õrepa tachi ijáapataará jóomaweda auk'a ichideerák'a ak'ipari. 
2Mamida, mága k'awa p'anide, k'irak'aupai k'isia puapidai maa-e pirá ne- 
inaa K'achia oopidai chi mága waide pia k'awada-e p'laniirámaa. 10K'síati 
nágide. Chi mága pia k'awa-e bipa pará unuru pirá mágee ne-inaa bimái 
nek'omaa p'ani, auk'a k'o k'iniadarii. Mápai k'oru pira, k'achiade baaii, k'isia 
bairá ne-inaa k'achia oomaa bi. 11Mágá parapa ak'ipi k'inia p'anadairá 
k'awa p'ani mágee ne-inaa Tachi Ak'úre—e, chi waide mága pia k'awa-e bi 
k'achiade baaipidai. Kirak'aupai pachi ipemamaa ne-inaa k'achia oopidai, 
Cristo ichiaba piuda pera iru K'aripait'ee. 12Mágá páchi ipemaarámaa ne- 
inaa k'achia oopidak'ári, k'achia oomaa p'ani Cristo k'irapite. 13Maperá mi 
ipema k'achiade baairu pirá ne-—inaa k'oparii k'aurepa, mágara mia waa 
nechiara k'o-e pait'ee. Ne—inaa k'achia oopi k'inia—e bi michi ipemaarámaa 
mia nechiara k'o bi k'aurepa. 


Pablo pedee úripataarápa iru k'aripadaipia bi 


1Ne-inaa jómaweda ooi michia oo k'inia bik'a. Mamída jíp'a oo 
k'inia bi Cristopa oopi bik'a, irua mi ichi üraa jarateede péida pera. 

Awaraa Cristopa jiritteradaarák'a, mia ichiaba Tachi Waibia Jesús unuji 
michi taupa. Parápa pida Cristode ijáapata, mia parámaa jarateenada 
pera irua ooda pará k'aripait'ee. 2Uk'uruurápa ijáada—e p'ani mi Cristopa 
péida. Mairapa ak'i k'inia p'ani mia oopata máik'aapa jarateepata mi 
imiateedait'ee. Mamída pará t'áidepema mia jarateeda ijáiadap'edaarápa 
k'awa p'ani Cristopa mi péiji, mi k'aurepa Cristo ome araa p'anapata pera. 
3Chi ijáada—e p'laniirápa k'awa k'inia p'ani pirá Cristopa mi péida wa 
mága-e, pará p'anapata ak'idaipia bi. 

4Cristopa mi wáara péida pera, irude ijáapataarápa chik'o máik'aapa 
pania mimaa teedaipia bi. ¿Wáara-ek'3? 5Awaraa Cristopa péida 
eperáará, Pedropa máik'aapa Cristo ipemaarápa áchi wéraará Cristode 
ijáa p'ani ateepata awara áyaa wádak'ári. Mága wádak'ari, ijijapataarápa 
ara k'aripapata. ¿Parápa auk'a mi ome mágá ook'ajida—ek'á, wēra iru bada 
paara? 6¿Pia bik'á mi Bernabé ome mimiadamerá chik'o iru p'anadait'ee? 
¿Pia-e bak'ajik'á taipa jarateepata úrirutaarápa k'aripadamerá? 

7¡K'isíatil Eperá soldao pak'ári, chik'o máik'aapa awaraa net'aa irumaa 
pari teepata. Ichiaba eperápa ne-uuda chauk'ári, ichia madepema pari 
K'opari. Ichiaba ne-animalaará wariparipa k'opari ichia wari bidepema. 
Magapi p'ani tai jida ichiaba. 8Michi k'Tsiadoopa mága jara—e bi. Tachi 
Ak'úre Úraa Moisemaa p'ápidade ichiaba mága jara bi: 

2 Plak'a it'ai jináati trigo tiamaa bak'ári. Ita-aria k'opíti.' (Dt 25.4) 

Tachi Ak'órepa mága jarak'ári, p'ak'a aupai ichi k'isiade iru ba-e paji. 
10 Jíp'a tai, ichi mimia oopataaráta, ichi k'isiade iru baji, k'inia bairá 
awaraa ijáapataarápa tai k'aripadamerá ne-inaa wee p'anadak'ári. 
Ne-uupataarápa ne-uu chauda p'epataará ome auk'a jita k'inia p'ani 
achi mimia pari. 11 Mága pik'a taipa jarateedak'ári Cristopa ooda pará 
k'aripait'ee, auk'a jita kinia p'ani chik'o máik'aapa pania pará juadepema. 
12 Awaraarámaa tee p'ani pirá, ¿ichiaba taimaa teedaipia bi-ek'a? 

Mamida tachi juadoopa mimiapata, parámaa ne-inaa iidida—e pait'ee. 
Mága oopata parapa k'isianaadamerá taipa jarateepata ne-inaa falta 
p'ani atadait'ee. 13Parápa k'awa p'ani Tachi Ak'ore te waibiadepema 
altarmái mimiapataarápa máik'aapa ne-animalaará paapataarápa k'opata 
eperáarápa aneepatadepema paapidait'ee Tachi Ak'óre-it'ee. 14Mága pik'a 
Cristopa jaraji ichi úraa jarateepataarápa ne-inaa jitadaipia bi awaraa 
ijáapataará juadeepa. 

15Mamida mia parámaa maarepida iidi-e paji máik'aapa at'ári iidi-e 
bi. Ma k'áyaara piu baibeei jarrapa parámaa k'isiapii k'áyaara mia Cristo 
mimia oo bi ne-inaa atait'ee. 

16Mamíida mi pipiara bi-e apemaará péida eperáara k'iyaara, ne- 
iidi—e bairá. Cristopata mi péiji ichi tiraa jarateede. Maperápi mia 
jarateepari. Waawee bak'aji, jaratee-e pada paara irua oopi bik'a, irua 
mi miapii jiak'aapa. 17Ma awara michi k'inia jarateeda paara, ne-inaa 

ata k'inia bak'aji na mimia pari. Mamida mága-e. Mia na mimia oopari 
Cristopa oopi bik'a. Mapa maarepida mimaa teeda-e p'ani mida, jip'a 
jarateeit'ee, ma-it'eeta Cristopa mi jirit'erada pera. 18Mia maarepida 
parámaa teepi-e pait'ee. Nágapai mia k'inia bi. Michi t'áripa na mimia oo 
k'inia bi Cristopa oopi bik'a. 

19 Mia jóomaweda ooi Cristopa oopi bik'a, eperáará esclavo-e pera. 
Mamida mi eperáará esclavok'a padaipari nága pera. Ba k'inia bi mia 
jaratee bi üri p'aniirá panapatak'a, ma jaratee bi úridak'ári, Cristode 
ijiadameraá. 20 Judiorá t'áide jaratee nipak'ári, árapa oopatak'a oopari. 
Ichiaba Moisepa p'ádade jara bik'a oopari. Cristode ijáadak'áriipa mi magi 
íiraa p'áda jua ek'ari bi-e mida, mága oopari árapa irude ijáadamerá. 

21 Jódee judio-eerá t'áide jaratee nipak'ári, oopari árapa oopatak'a. 
Mamida Cristopa oopi k'inia bik'a oopari, árapa ichiaba Cristode 
ijiadamerá. 22Ma awara Cristode pia ijáada—e p'aniirá jarateek'ári, 
jarateek'aa k'isia k'awaa bipa jarateeparik'a. Arapa k'isia p'anik'a 

mia k'siapari máik'aapa jip'a jarateepari, árapa Tachi Ak'ore pipiara 
k'awaadamerá máik'aapa waapiara Cristode ijiadamerá. Michi wárumaa 
mága oo bi, k'inia bairá mia jaratee bi úrirutaarápa Cristode ijáadamerá. 
23 Ma Kk'aurepa ijáa p'ani pirá, mi ome auk'a k'awaadai jomaweda Tachi 
Ak'õrepa k'isia iru bi ichideerá-it'ee. 

24Parápa k'awa p'ani p'irapataará p'iradak'ári, jomaweda isapai 
p'irapata, ata k'inia p'anadairá ne-inaa teepata chi naapiara panarumaa. 
Maga pik'a pará p'anadaipia bi, ne-inaa oomaa p'anide Cristopa 
oopi bik'a. Mágá atadai Tachi Ak'orepa k'sia iru bi teeit'ee Cristode 
ijiapataarámaa. 25Eperá piiraitee pak'ári, ichi k'ap'ia pia ak'ipari. Ewari 
chaa p'irapari iyapaa—e pait'ee apemaará ome piirak'ári. P'irapataará 
jómaarápa mágá oopata, naapiara pana k'inia p'anadairá atadait'ee poro 
jira K'irudee ooda; taará chook'aa bita. Mága pik'a tachia oo k'inia p'ani 
oo amaapata máik'aapa Cristopa oopi bik'a oopata atadait'ee it'aripema 
poro jira; Tachi Ak'órepa k'ísia iru bi teeittee ichideerámaa; magi ne-inaa 
jOk'aa bi. 26 Mapa mia ook'aa p'irapari pariatua p'iraparik'a maa-e pirá 
boxeo chóoparik'a náu aupai sik'ári. Jip'a t'áripa mia oopari Cristopa oopi 
bik'a. 27Michi p'ek'au k'achia ooyaa bi k'ap'tapa ne-inaa oo k'inia bak'ari, 
mága oopik'aa nága pera. Michi k'iniapai ooru pirá, k'ira nejasia bait'ee 
tari panak'ári Tachi Ak'õre k'irapite. Ma awara mága ooru pirá, Cristopa 
ne-inaa k'isia iru bi teeit'ee ichideerámaa mimaa tee—e pait'ee, mia 
awaraarámaa jaratee baji mida na p'ek'au eujáde bi misa. 


Úraa it'aa t'ínaadamerá 
awaraa ak'óre waibia apatamaa 


1 0 1Írá ipemaara, k'irápapiittee saga chonaaráweda Tachi Ak'õrepa 
tachi judiorá chonaará ak'ipachi. Jtararadeepa ara jóomaweda 

ak'i bapachi Egiptodeepa uchiadak'ári. Ma awara ara jómaweda siapiji 
Mar Rojo esajíak'a p'oodade. 2Ma jiararadeepa Tachi Ak'órepa o jara 
waji áramaa Moisés k'ap'ia pari máik'aapa iru k'ap'ia pari ára k'aripaji 
Mar Rojo siadamerá. Maga Tachi Ak'órepa ara jóomaweda Moisés jua 
ek'ari biji, tachi ijáapataará Cristo jua ek'ari biparik'a ijaadap'eda, 
poro choopidak'ári. 3Ma awara Tachi Ak'órepa maná péida it'ariipa 
jómaarámaa k'opipachi 4máik'aapa topiji pania máudeepa uchiapida. 
Cristo magi máuk'ata baji, ichideepa uchiapachi pera Tachi Ak'óre Jaure 
K'aripade ara wárutamaa. 5Tachi Ak'órepa ma jóma oopachi mida ara 
k'aripaittee, ooda—e p'anapachida irua oopi k'inia badak'a. Mapa Tachi 
Ak'õrepa pera jóomaweda piupiji, eujá pania wee bide wáyaarutade. 

6 Tachia magi chonaarápa oodap'edaade k'isiadak'ári, k'awaadaipia bi 
árapa oodap'edaa k'achia baji Tachi Ak'óre k'Trapite. Mapa k'irak'aupai 
mágá oodai árapa oodap'edaak'a. ¡Oonaadáma tachia ne-inaa k'achia 
k'ira tádoo oo k'inia p'lanik'a! 7 Waa tináati ne-inaa juapa ooda k'irapite, 
chonaará úik'uruurápa oopatap'edaak'a. Tachi Ak'óre Úraa p'ádade jara bi: 

“Eperáarápa fiesta oojida ne-inaa juapa ooda k'irapite, ai k'irapite 
it'aa típata. Ma-it'ee nek'ojida, ne-inaa tojida, maap'eda péirajida. 
(Ex 32.6) 
8Ichiaba pariatua p'ek'au oonáati, ma k'aurepa ewari abaade Tachi 
Ak'õrepa áradepemaará veintitrés mil k'iniipida pera. 9Ichiaba Tachi 
Ak'õre k'iraupináati áradepemaarápa oodap'edaak'a, jaradak'ári Tachi 
Ak'órepa ara p'oyaa pia ak'i-e paji. Maperá Tachi Ak'órepa taamaará 
péiji k'aak'oodamerá. Mapa chok'ara piujida. 10Ichiaba Tachi Ak'óre apite 
ik'achia pedeenáati áradepemaarápa oodap'edaak'a. Maga oodap'edaa 
pera Tachi Ak'õrepa it'ariipa ichi ángel péiji; mágipa chok'ara peemerá. 

11 Tachi chonaará mágá p'anadap'edaa pera, pia ak'idaipia bi árapa 
oodap'edaa, Tachi Ak'órepa magi oodap'edaa p'ápida pera ichi úraa 
p'ádade, tachia k'awaadamerá máik'aapa auk'a oonaadamerá, ni p'ani 
misa na p'ek'au eujá jóru. 12Mápai pará t'áidepemapa k'isia bi pirá ichiata 
oopari Cristopa oopi bik'a, k'irak'aupai ne-inaa k'achia ooi. 13Edaare 
tachi t'áridepai k'isia p'aneepata ne-inaa k'achia oodait'ee. Ma awara 
netuarapa k'isiapipari ne-inaa k'achia oodamerá. Mága p'asapari jómaará 
ome. Mamída mága p'asak'ári pará ome, ijáadaipia bi Tachi Ak'orepa 
k'aripaittee choodamera, k'achia ooda-ee. 

14Maperá, ipemaara k'iniará, parapa k'isiaruta pirá wádait'ee awaraa 
ak'óre waibia apata k'irapite it'aa t'íde, imágá oonáati! 15Pará k'isia 
k'awaa p'ani. Mapa k'isiadaipia bi mia jara bide k'awaadait'ee seewa 
maa-e pirá wáara. 16¡K'isíati! ¿K'áata jara k'inia bima tachia oopata, 
vino todak'ári máik'aapa pan k'odak'ári k'irápadaittee Jesucristo piuda 
tachi pari? Todai naaweda máik'aapa k'odai naaweda, it'aa t'ípata Tachi 
Ak'óremaa jaradait'ee iru t'ári pia bi Cristo tachi pari piupida perá. Ma 

vino todak'ari, k'irápa p'ani Cristo waa bat'ada k'aurepa, tachi araa 
p'anapata iru ome. Ichiaba ma pan k'odak'ãri, k'irápa p'ani Cristo k'ap'ia 
piuda k'aurepa tachi araa p'anapata apemaará Cristode ijáapataará 
ome. 17Tachi chok'ara p'ani mida, magi pan k'odak'ári, eperá apai pik'a 
p'anapata Cristo piuda k'aurepa, iru ome tachi chaachaa araa p'anapata 
perá. 

18¡K'isíati! Israel pidaarápa ne-animalaará ateedak'ári paapidait'ee 
Tachi Ak'óre altarmái, ak'ipipata irude ijáa p'ani. Ma awara mágí ne— 
animalaarádepema k'odak'ári, ak'ipipata áchi Tachi Ak'0redeerá. 19Ma 
jaradapa mia jara k'inia-e bi ne-inaa ai k'irapite it'aa típata Tachi 
Ak'õrek'a bi. Ichiaba jara k'inia-e bi nechiara ata bidap'edaa ma k'irapite 
pipiara bi awaraa nechiara k'iyaara. 20Ma k'iyaara jara k'inia bi Tachi 
Ak'órede ijáadak'aa beerápa nechiara k'odai naaweda, biruta pirá ne- 
inaa juapa ooda k'irapite, ak'ipipata mágide ijáa p'ani, tachia Cristode 
ijáapatak'a. Mamída mága oodak'ári, wáara ooda-e ichi ak'óre waibia 
apata-it'ee. Jip'a oopata netuaraará-it'ee, mágee ne-inaa juapa ooda 
k'irapite it'aa t'ípata netuarade pera. Maperá pará wanaati magi ne-inaa 
ai K'irapite itaa típatamaa k'odait'ee nechiara ata bidap'edaa ma ne-inaa 
k'irapite. Maga ooruta pira, ak'ipi p'ani araa p'ana k'inia p'ani netuaraará 
ome. ¡Mia mága k'inia—e bi! 21 ¿Pará araa p'anadaipia bik'á netuara ome? 
¡Mágá oodaik'araa bi, Cristo waa bat'ada k'aurepa iru ome araa p'anapata 
pera! ¿Netuara eere p'aniirá ome k'odaipia bik'a nechiara netuaramaa 
teeda? Maga oodaik'araa bi, Cristode ijiapataará ome araa p'anapata 
perá iru piuda k'aurepa. 

22¡Tachi Ak'õre k'iraupináati omee weda oo k'inia p'anipa! ¿K'isia 
panik'a Tachi Ak'óre p'oyaadai, irua pará miapinaamerá? 


Apemaará ijáapataará ijáa amaapidaik'araa bi 

23“Michia oo k'iniata ooit'eeda” apata. Mamída ma ne-inaa k'achia 
bi pirá, tachia apida k'aripada—e pait'ee. Tachia ne-inaa oodaipia bi 
jómaarápa Tachi Ak'õre Úraa pipiara k'awaadamerá máik'aapa oodamerá 
Cristopa oopi bik'a. 24Apidaapa ne-inaa oodaik'araa bi ichi-it'ee aupai. 
Ichiaba ooipia bi awaraará k'aripait'ee. 

25Nechiara netodak'ári chi netopatamái, iidináati mágí nechiara ata 
bijida ne-inaa k'irapite wa mága-e. K'awaa ataruta pirá ma nechiara ata 
bidap'edaa ne-inaa k'irapite, k'isia p'uadariittee. 26Mága iididaik'araa bi 
Tachi Ak'úre Úraa p'ádade jara bairá: 

“Na p'ek'au eujá máik'aapa jómaweda aide níbi Tachi Ak'ore-it'ee, 
ichiata ooda pera.” (Sal 24.1) 

27 Tachi Ak'óre Úraade mága jara bairá, Cristode ijáak'aa bipa 
parádepema aba atee k'inia bi pirá ichi temaa nek'ode, máik'aapa pi wá 
K'inia bi pirá, waji máik'aapa k'óji árapa teeruta. K'isianáaji máik'aapa 

iidináaji ma nechiara ata bijida ne-inaa k'irapite wa mága-e. 28Mamida 
mama bide awaraapa pimaa jarai: “Nágí nechiara ata bijida ne-inaa 
juapa ooda k'irapite, ai k'irapite it'aa t'ípata”. Maga jararu pira, pia ma 
nechiara k'oik'araa bi, mágí eperá k'isia p'uapiamaapa. 22Mia mága 
jara—e bi pi k'isia p'ua bai jiak'aapa; jip'a chi apemamaa k'isiapiamaapa 
parapa k'achia oodai magi nechiara k'oruta pirá. 

Mamiída pia iidii: “¿K'Gare—it'ee mia ooipia bima awaraarápa oopi k'inia 
p'lanik'a, áchi k'isia p'ua p'anadairá? 30¿Pia-e bik'á, Tachi Ak'óremaa 
gracias jarap'eda k'oittee ne-inaa k'ira t'ádoo? Pia bi pirá, ¿mia, sáapleda 
ooima awaraapa oopi k'inia bik'a?” Mia jarait'ee sáap'leda mága oodaipia 
bi. 31Tachia ne-inaa k'odak'ári maa—e pirá todak'ári maa—e pirá ne-inaa 
awaraa oodak'ári, jómaweda oodaipia bi Tachi Ak'ore-it'ee, jomaarápa 
iru waaweedamerá. 32Mapa parapa piata oodaipia bi judiorá k'irapite 
máik'aapa judio-eerá k'irapite máik'aapa awaraa ijáapataara k'irapite, 
ne-—inaa k'achia oo k'inia p'ananaadamerá pará k'aurepa. 33 Mia jiripari 
mága ooit'ee. Ne-inaa oo-e michi-it'ee aupai. Jóma oopari awaraará 
K'aripait'ee, árapa Cristode ijiadamerá. Mágá irua ara o k'achiadeepa 
K'aripa atai. 

1 1 Óoti mia ooparik'a, mia oopari perá Cristopa jarateedak'a na 
p'ek'au eujáde nipak'ári. 
Saga oodaipia bi ijáapataará it'aa tídait'ee pak'ári 

2fra mia jara K'inia bi parápa pia oo p'ani, K'irápa p'anadairá mi saga 
bapari pará ome bak'ári. Mi o-ía bi pará ome, at'ári oopata pera mia 
jarateedak'a. 3Mamída k'inia bi parápa pipiara k'awaadamerá Tachi 
Ak'óre jómaará k'iyaara waibiara bi. Cristo iru jua ek'ari bi máik'aapa 
imik'iraará Cristo jua ek'ari p'ani máik'aapa wéraará áchi imik'iraará 
jua ek'ari p'ani. *Maperá pará ijáapataará chip'edaidak'ári, imik'irapa 
ichi poro wák'aik'araa bi it'aa t'ímaa bak'ári maa—e pirá Tachi Ak'orepa 
jarapiru jaramaa bak'ári. Ichi poro wák'aru pira, ak'ipiittee ichia 
waawee-e ichi poro waibia Cristo. 5Jódee wérapa ne-inaa ichi porode 
jtipia bi, itaa tík'ári maa-e pirá Tachi Ak'õrepa jarapiru jarak'ári. Ichia 
waák'apari ji—e bi pira, ak'ipii ichi imik'Ira waawee-e bi. Ma awara 
awaraarápa magi wéra ak'idak'aa paittee wēra piak'a, wéra poro wépida 
pia ak'idak'aa pera. 6 Magi ijáapari wérapa ichi porode ne-inaa wák'apari 
ji K'inia—e bi pira, ¿pipiara bak'aji-ek'á ichi puda jida t'iipittaamerá maa-e 
pirá wépit'aamerá, wéra k'achia beerá ome oopatak'a? Mamíida k'ira 
nejasia bi pirá mágá bait'ee jomaara k'irapite, mágara puda t'iipiik'araa 
bi. Ma k'áyaara ne-inaa wák'apari ichi porode jiipia bi. 

7Pia jaraitleera, imik'irapa ichi poro wák'aik'araa bi ichi Tachi Ak'õre K'irak'a 
bairá máik'aapa ichi Tachi Ak'repa bida pera na p'lek'au eujáde níbi poro 
waibia bamerá. Jódee wérapa ichi poro wák'aipia bi ak'ipiitee imik'ira ichi 

poro waibia. 8 Mia mága jara bi Tachi Ak'órepa eperá ook'ári, imik'ira naapiara 
ooda pera, maapeda wéra ooji magi imik'ira orrodeepa. “Tachi Ak'0repa magi 
imik'ira oo—e paji wéra k'aripamera; jipa wérata ooji imik'ira k'aripamerá. 
10Maperá wéra Cristode ijáapari pira, ichi poro wák'aipia bi. Maga ook'ãri, 
ak'ipipari Tachi Ak'úre k'irapite máik'aapa iru angeleerá k'irapite, ichi bapari 
imik'ira jua ek'ari máik'aapa Cristo jua ek'ari. 

11 Mamida Cristode ijáadak'ári, wéra imik'ira ome auk'a p'ani Tachi 
Ak'ore k'irapite. Mapa chik'aripa p'anapataadaipia bi. 12Tachia k'awa p'ani 
mágá auk'a p'ani omee weda uchiadap'edaa pera Tachi Ak'õre juadeepa. 
Chi naapema wéra uchiaji chi naapema imik'iradeepa. Mamáik'aapata 
imik'iraará uchiapata weraarádeepa t'odak'ári. 

13 Mápai, parápata ak'idaipia bi k'awaadait'ee pia bi wa pia-e bi ijáapari 
wēra ne-inaa wák'apari wee porode it'aa tímerá Tachi Ak'óremaa. 14Ma 
awara páchia oopatade k'isiadak'ári, k'awa p'ani pia—e bi imik'ira puda waree 
bamerá. 15 Jódee wéra puda waree bak'ári, k'ira wáree unupata. Mamida Tachi 
Ak'orepa mágá waripi-e paji kira wáree aupai ak'idamera; jīp'a ak'ipiittee wéra 
ichi imik'ira jua ekKari bi. 16 Apidaapa mia jara aupada ijáa k'iniada—e p'ani pirá, 
ijáanáati. Mamida k'awaadaipia bi taipa jóomaarámaa mága jarateepata. Ma 
awara ijáapataará apemaarápa oopata ma jarateepatalk'a. 


Sága oodaipia bi Jesucristo piuda k'irápadait'ee 

17 ra üraait'ee saga oodaipia bi pará ijáapataará cheepurudak'ári Cristo 
piuda k'irápadaitee. Ai naawedapemak'a poyaa jara-e páchia pia oomaa piani, 
mágá ooda—e p'lanadairá. Cristopa oopi k'inia bik'a oodai k'áyaara, ne-inaa 
k'achia oomaa p'ani. 18Mága jara bi mimaa nepiridapledaa pera parádepema 
ŭk'uru cheepurudak'ári, ne-inaa jedek'odak'aa auk'a k'isiada-e p'anadairaá. 
Mapa awara—awaraa nek'opata. K'isia bi wáara úk'uru mimaa nepiridap'edaa. 
19Mamida mágá parádepema úik'uruurápa páchia oo k'iniata ooda—e pada 
paara, k'awa—e pak'aji chiságiirápa wáara oopata Cristopa oopi bika, iru k'inia 
iru panapata pera. 20Mágá pariatua k'o p'anik'a Kkodaik'araa bi. ¡Mágá Cristo 
piuda k'irápadakaa! 21 Mimaa nepirijida parádepemaará úk'uru cheepurudakari 
ne-inaa jedek'odaitee, apemaará ijáapataará nida—ee. Maperápi ijdapataará 
ük'uru jarra oopata. Jódee awaraarápa k'opata bi jiwaadarutamaa máik'aapa 
vino topata piu p'aneerutamaa. 22Chi mága oopataarámaa iii k'inia bi: ¿Pachi 
te wee panik'á nek'odaitee máik'aapa todaitee? ¿Waaweeda-e panik'á páchi 
Tgreste, chi araa che p'aniirá jida ichiaba? ¿Chupiria chedeerá k'ira nejasiapi 
k'inia panik'a? ¿K'áata parámaa jaraima? ¿Pia oo p'anik'a? ¡Mága-epi! 


Jesupa ooda k'irápapiit'ee ichide ijiapataarámaa 
(Mt 26.26-29; Mr 14.22-25; Lc 22.14-20) 
23 Jesucristopa mimaa jarateeda, mia jódee parámaa jarateeji. Ai ewate 
p'árik'ua Jesús traicionaadai naaweda, nek'omaa p'anide ichia pan ataji 


El Nuevo Testamento en Epena de Colombia, 2da ed. ©2010, Liga Bíblica Internacional 


393 1 Corintios 11, 12 


24maik'aapa it'aa t'iji gracias jarait'ee Tachi Ak'óremaa. Ma pan k'órat'aaji 
jedeittee máik'aapa mágaji: 

—Nagí pan mi k'ap'ia, mi peepiit'ee pera pará k'aripait'ee. Náagá pan 
K'odak'ári, kopatáati k'irápadaittee mi piuda pará pari. 

25Mágá ichiaba, nek'o aupadap'eda, Jesupa vino copa jitaji máik'aapa 
mágaji: 

—Nagí vino mi waa, michi waa bat'ait'ee pera mi piuk'ári eperáará pari. 
Tachi Ak'órepa nágí úraa chiwidi jara bi. Michi waa bat'ada k'aurepa irua 
wépapiit'ee parapa p'ek'au k'achia oopata máik'aapa michideerá papiitee. 
Naga vino todak'ári, topatáati k'irápadaittee mia ooit'ee bi eperáará pari. 

26Mága jarada perá Jesucristopa, tachia ma pan k'odak'ári máik'aapa 
ma vino todak'ári, k'irápapata Cristo piuda tachi pari. Mágá oo 
p'anadait'ee, iru waya cheru misa. 


K'irak'aupai pan vino ome pariatua k'odai 


27 Maga jóomaarámaa ak'ipipata pera, eperápa ma pan pariatua k'oru 
pirá maa-e pirá ma vino pariatua toru pirá, k'achia oomaa bi, ichi-it'ee 
plua—e bairá Cristo piuda jóomaará pari. 28Maperápi Cristode ijáapari 
chaa ma pan k'oi naaweda máik'aapa ma vino toi naaweda, ichi t'áridepai 
k'isiaipia bi k'awaaittee wáara k'oru máik'aapa toru k'irápaittee Cristo 
piuda ichi pari wa mága-e. 29 Màgá ooipia bi Tachi Ak'orepa miapiit'ee 
pera ma pan pariatua k'opataará máik'aapa ma vino pariatua topataará, 
chik'o jip'aa k'opatak'a. 30Parádepema chok'ara mágá pariatua k'opata 
pera, k'ayaa p'ani máik'aapa úk'uru jai-idaa p'ani. 31 Mamida magi k'odai 
naaweda máik'aapa todai naaweda, k'isiaruta pirá oo amaadait'ee 
tachia p'ek'au k'achia oopata, Tachi Ak'órepa tachi miapi-e pait'ee. 
32Mága oodak'ári, pariatua k'oda-e pait'ee. Tachi Ak'drepa miapipari 
ma pan pariatua k'opataará máik'aapa ma vino pariatua topataara, 
achia k'awaadamerá irua oopi k'inia bi. Maga k'awaadak'ári máik'aapa 
oodak'ári, irua áchi k'aripaittee atuanaadamerá ijáadak'aa beerák'a, 
eperáará jomaweda panadak'ári iru k'irapite. 

33 Mapa ipemaara, cheepurudak'ári pan k'odait'ee máik'aapa vino 
todait'ee Cristo piuda k'irápadait'ee, nipatáati jóomaweda cherutamaa, 
chik'inia ne-inaa jedek'odait'ee. 34Apida jarrapisia bi pirá, chei naaweda, 
ichi temái nek'oipia bi. Parápa mága ooruta pirá, Tachi Ak'orepa miapi-e 
pait'ee pariatua k'o p'ani k'aurepa. 

Mi parámaa wák'ári, waapiara jarateeit'ee. 


Tachi Ak'óre Jaurepa ne-inaa oopipari Cristode ijaapataarámaa 


1 2 1frá ipemaará, p'anaut'ee parápa iidi pëidap'edaa. lidijida k'áata 
oopipari Tachi Ak'ore Jaurepa Cristode ijiapataarámaa. Nagt 
jarateeit'ee pia k'awaadamerá. 

2K'iirápa p'ani pará p'anapatap'edaa Cristode ijáadai naaweda. Tachi 
Ak'õre Kk'irapite k'achia oopachida it'aa t'ípatap'edaa pera ne-inaamaa, 
Tachi Ak'óre awara. Mága oopachida mágee ne-inaa pedeedak'aa beemaa, 
chok'ai-e p'lani mida. 3Mága oopachida pia k'awadak'aa pada pera saga 
Cristode ijáadaittee máik'aapa saga oodait'ee irua parámaa oopi k'inia 
bik'a. K'awapatáati Tachi Ak'óre Jaurepa eperáarámaa nága jarapik'aa: 
“Jesús Tachi Ak'õre Warra-e”. Jip'a jarapipari: “Jesús Tachi Poro Waibia.” 

4Parápa k'awaadaipia bi Tachi Ak'õre Jaurepa Cristode ijáapataarámaa 
ne-inaa k'ira t'ádoo oopipari chik'aripa p'anapataadamerá. Mága oopari 
ne-inaa pia oo k'inia bairá ijáapataará-it'ee. 5Ichia ma ne-inaa jóma 
oopipari Cristo, Tachi Poro Waibiapa oopi k'inia bik'a. SIjáapari chaa 
ma ne-inaa awara ooi ichi k'op'ayo k'iyaara. Mamida Tachi Ak'orépata 
ma ne-inaa ichita áramaa oopipari. 7 Mágá Tachi Ak'óre Jaurepa ma 
ne-inaa awara—awaraa oopipari Cristode ijiapataarámaa, áchi chik'aripa 
p'anapataadamerá. 8 Abaamaa k'isia k'awaapipari jarateemerá ne-inaa 
Tachi Ak'orepa k'awapi k'inia bi. Awaraarámaa pipiara k'awapipari 
Tachi Ak'orepa wáarata jara péida, mága jarateemerá. “%Ichiaba Tachi 
Ak'õre Jaurepa waapiara ijáapipari Cristode ijáa bimaa, k'awaamerá 
wáara uchiait'ee Tachi Ak'õrepa jara bik'a, waide unu—e bi mida. Ichiaba 
awaraarámaa k'ayaa beerá jipapipari. 10Ma awara awaraarámaa ne- 
inaa oopipari eperáarápa p'oyaa oodak'aa ichi juadoopa. Awaraarámaa 
jarapipari Tachi Ak'õrepa jarapi bik'a. Awaraarámaa k'awapipari 
eperápa wáara jaratee bi Cristopa oopi bik'a wa netuarapa oopi bik'a. 
Awaraarámaa pedeepipari irua k'awa—e bi pedeede, jarateemerá Tachi 
Ak'úre Úraa mágá pedee bipa. Awaraarámaa k'awapipari k'áata jara bi ma 
eperápa, pedee irua k'awa-e bita pedeek'ári, jóomaarápa k'awaadamerá 
irua jara K'inia bi. 11Mágá oopari Tachi Ak'ore Jaurepa. Irua aupaita 
k'awapipari Cristopa oopi k'inia bi ichide ijiapataarámaa. 

Cristode ijáadak'ári, tachi k'ap'ia apai pik'a p'ani 

12frá jaraitlee sáap'eda Tachi Ak'óre Jaurepa mágá ne-inaa awara- 
awaraa oopipari Cristode ijáapataarámaa. Tachi k'ap'ia apai bi mida, aide 
nágee paraa: biiri, poro, jua, t'ári; jaga bee chok'ara. Maga pik'a Cristo 
apai bi mida, irude ijáapataará araa p'anapata iru ome. K'ap'ia apai 
pik'a p'ani, chok'ara p'ani mida. 13Tachi ijiapataará mága p'ani ijáapari 
chaa Cristode ijáa beek'ári, Tachi Ak'óre Jaurepa iru araa bapipari 
pera apemaará ijáapataará ome. Auk'a oopari judiorá ome, judio—eerá 
ome, esclavoorá ome, esclavo-eerá ome. Maga oopari, chok'ara p'ani 
mida, apai pik'a panadamerá Cristo ome. Mapa tachia poro choopipata 
ak'ipidait'ee araa p'ani Cristo ome Tachi Ak'óre Jaure k'aurepa. 

14Tachi eperá k'ap'iade bi poro, jua, biiri máik'aapa t'ári. Jágee 
jómaarápa k'aripapata tachia ne-inaa oodamerá. Mága pik'a tachi 

ijaapataara chok'ara p'ani mida, chik'aripa p'anapata Cristo-it'ee ne-inaa 
oodait'ee. 15K'isiadáma nágide. Tachi biiri pedeeda paara, jarak'aji: 
“Juapa mi k'áyaara ne-inaa chok'araara oopari pera, mi mak'iara servi-e 
bi na k'ap'iiade.” Mága jarak'aji mida, at'ári tachi k'ap'iade bi. 16 Maa-e 
pirá tachi k'iiri pedeeda paara, jarak'aji: “Tau mi k'áyaara pipiara bairá, 
mi mak'iara servi-e bi na K'ap'iade.” Maga jarak'aji mida, at'ári tachi 
K'ap'iade bi. 17Tachi k'ap'ia jõma tau pada paara, k'iiri wé-e pak'aji 
üridait'ee máik'aapa jóma k'iiri pada paara, k'? wé-e pak'aji ídait'ee. 
18Mamída mága-e. Tachi Ak'órepa tachi k'ap'iade níbi jómaweda biji 
magi bimái, ichia k'isia iru badak'a. 19Tachi k'ap'ia jomaweda biiri maa-e 
pirá jua maa-e pirá tau pada paara, k'ap'ia wee p'anak'ajida. 20 Mamida 
mága-e. Ne-inaa k'ira t'ádoo paraa mida, ichita k'ap'ia apai bi. 

21 Tachi k'ap'ia mága bi pera, tachi tau pedee k'awaa bada paara, p'oyaa 
jara—e pak'aji juamaa: “Mia pi k'inia—e”. Poropa pida p'oyaa jara—e pak'aji 
biirimaa: “Mia pi K'inia—e.” 22Ma k'áyaara ne-inaa jóma tachi k'ap'iade, 
mak'iara p'oyaa ooda-e pik'a k'edee paara, auk'a k'aripapata tachi k'ap'ia 
chok'ai bamerá máik'aapa k'ap'ta pia bamerá. 23Ma awara tachi k'ap'iade 
nibi úk'uru pia chi-oopata tachi piara unudamerá. Mamída úk'uru 
awaraarámaa unupi k'iniadak'aa. Mapa wák'apata p'larupa. 24Jódee chi 
unupi K'inia bita taawa iru p'anapata. Mága oopata Tachi Ak'orépata 
tachi k'ap'ia mága ooda pera, pipiara iadamerá aide níbi mak'iara 
p'oyaa 00-e pik'a k'edee máik'aapa pia-e pik'a k'edee. 25Mága ooji tachi 
K'ap'iade níbi jóma chik'aripa p'anadamerá. 26Tachi k'ap'iade bi apida p'ua 
níbeeru pira, k'ap'ia jomaweda miapari ma k'aurepa. Jódee tachi k'ap'tade 
nibi apida pi-ia unuruta pirá, k'ap'ta jomaweda o-ladaipari. 

27 Ma jóma jara aupadade k'isiadak'ári, k'awa p'ani tachi ijáapataará 
Cristo k'ap'iak'a p'ani, iru ome araa p'anapata pera. 28 Tachi Ak'órepa 
tachi k'ap'iade níbi chaa mimia awara—awaraa biji tachi k'aripamerá 
máik'aapa k'ap'ia pia p'anadamerá. Mága pik'a ichi Jaurepa Cristode 
ijiapataarámaa mimia awara—awaraa bipari, ma mimia oo p'anide 
chik'aripa p'anapataadamerá. Naapiara bipari Jesucristopa jiritteradaará 
péiit'ee ichi üraa jarateede; ai eere bipari Tachi Ak'órepa jarapi bik'a 
jarapataará; magi t'ée bipari Tachi Ak'óre Úraa jarateepataará; maap'eda 
ne-inaa oopataará eperáarápa p'oyaa oodak'aa áchi juadoopa; k'ayaa 
beerá jipapataara; ijáapataará k'aripapataara; ijáapataará ak'ipataara; 
pedeepataará achia k'awada-e p'ani pedeede. 29 Tachi Ak'9repa 
ijiapataará jómaweda jirittera-e Cristopa péimerá ichi úraa jarateede. 
Ichiaba jómaarámaa ichia jarapi bik'a jarapi-e; jóomaarápa iru üraa 
jarateeda-e; jomaarápa ne-inaa ooda-e eperáarápa p'oyaa oodak'aa ichi 
juadoopa; 30jómaarápa k'ayaa beerá jipada—e; jóomaarápa pedeeda-e 
achia k'awada-e p'ani pedeede; jómaarápa k'awada-e chi pedeerupa 
jara k'inia bi ma k'awada-e p'ani pedeede. 31 Maperá parapa iididaipia 

bi Tachi Ak'óre Jaurepa parámaa madepema pipiara bita bimerá. Mágá 
pipiara p'anapataadait'ee. 
Maga oo p'ani mida, mia ak'ipiit'ee saga wáara pipiara p'anapataadai. 


Chik'inia p'anapataadaipia bi 
1 3 1Pipiara p'ana K'inia p'ani pirá, chik'inia p'anapataadaipia bi. 
Tachia eperáará pedee k'ira tádoo pedee p'ani mida máik'aapa 

angeleerá pedee paara pedeeruta pijida, pari mága oopata t'áripa 
awaraará k'inia iru panada-e p'ani pirá. Mága p'anaruta pirá, tachi ma 
pedeede pedeedak'ári, awaraarápa úridai campana pariatua chaaparik'a. 
2Ichiaba Tachi Ak'õrepa jarapi bik'a jara p'ani mida máik'aapa k'awa 
p'ani mida ne-inaa k'ira t'ádoo, Tachi Ak'drepa waide jara-e bi paara 
eperáarámaa, páripi p'anapata awaraará k'inia iru p'anada—e p'ani pirá. 
Ma awara audú ijáaruta pijida ee áyaa birutamaa tachia jararutapa; 
awaraará t'áripa k'inia iru p'anada-e p'ani pirá, ichi k'inia mága oo p'ani. 
3Ma awara tachia net'aa iru p'ani jómaweda tee p'ani mida chupiria 
chedeerámaa máik'aapa tachi k'ap'ia paara paapeepiruta pijida Cristode 
ijáa p'ani k'aurepa, t'áripa awaraará k'inia iru p'anada-e p'ani pira, tachi- 
it'ee wë—e pait'ee Tachi Ak'órepa k'isia iru bidepema, it'ari panadak'ári. 

4Tachia wáara awaraará k'inia iru p'anadak'ári, nága p'anapata. 
T'áridepai choopata. Awaraarámaa ne-inaa pia oopata. Awaraará 
unuamaa iru p'lanadak'aa, árapa ne-inaa iru p'ani k'aurepa. Ichiaba tachia 
ooda jómaarámaa jaradak'aa, árapa k'isiadamerá tachia ne-inaa oo 
k'awaa p'anapata. Audua p'anadak'aa. 5Chíara k'iraupidak'aa máik'aapa 
k'ira nejasiapidak'aa. Tachi-ittee ne-inaa pipiara jiridak'aa. Isapai 
k'iraudak'aa. K'ira p'u-ua p'anadak'aa tachimaa chíarapa ne-inaa k'achia 
ook'ári. 6$0—ía p'anadak'aa unudak'ári awaraapa ne-inaa k'achia oomaa bi. 
Jip'a o-Tadaipata irua ook'ári Tachi Ak'drepa wáarata jara péidak'a. 7Ma 
awara chiarapa tachi miapidak'ári, choopata ijáapata pera Ak'órepa tachi 
k'aripait'ee. Ijáapata k'achia p'oyaadai. T'iride ichita choopata awaraará 
k'inia iru p'anadaira. 

8Mágá awaraará k'inia iru p'anadak'ári Cristopa oopi bik'a, ichita 
chik'inia para bait'ee. K'awáati na ewari Tachi Ak'órepa jarapi bi waa 
wé-—e pait'lee. Ma awara chi pedee bipa k'awada—e p'ani pedee waa úrida—e 
pait'ee. Ichiaba k'isia k'awaa p'aniirápa jarateepata auk'a waa wé-e pait'ee. 
9Mãgí jóma na ewari wé-e pait'ee, jódait'ee pera. Tachia waide k'awada-e 
p'ani jómaweda Tachi Ak'órepa jarapi bi máik'aapa k'isia k'awaa beerápa 
jaratee p'ani. 10Mamida Tachi Ak'orepa k'isia iru bi jómaweda oo aupak'ári, 
waa k'awa k'iniada—e p'anadait'ee irua jarapi bi máik'aapa k' sia k'awaa 
beerápa jaratee p'ani, jomaweda Cristok'a k'awadaitee pera. 

11 Warra weda mi pedeeji máik'aapa k'īsia iru baji ne-inaa ooit'ee 
warrarápa oopatak'a. Mamida chona pak'ári, oo amaaji mágee warra 

weda ne-inaa oopata. 12Na p'ek'au eujáde p'ani misa, jip'a espejo k'ira 
t'awaa bide ak'i p'anik'a bi, jomaweda Tachi Ak'õrepa k'isia iru bi 
k'awada-e p'anadairá. Mamida Cristo ome p'ananadak'ári, jomaweda 
k'awadait'ee Cristopa k'awa bik'a, k'awadait'lee pera Tachi Ak'orepa tachi 
k'awa bik'a. 

13 Mapera ichita ijáadaipia bi Tachi Ak'orepa oopari ichia jara bik'a. 
Ichita ijáadaipia bi Tachi Ak'órepa tachimaa teeit'ee ne-inaa jomaweda 
ichia k'isia iru bi tachi-it'ee, ittari panadak'ári. Ichita awaraará k'inia iru 
p'anadaipia bi Tachi Ak'órepa k'inia iru baparik'a. Tachi Ak'Ore-ittee ma 
jarada Opeedepema chi t'ée jara aupadata pipiara bi jóma apema jara 
aupada k'áyaara. 


Chik'aripa p'anadaipia bi 
Tachi Ak'óre Jaurepa oopi bik'a oodait'ee 
1 4 1 Mága pipiara bairá Tachi Ak'ore-it'ee, parapa awaraará k'inia 
iru p'lanadaipia bi. Mága oo p'ani misa, iididaipia bi Tachi Ak'ore 

Jaurepa parámaa jarapimerá Tachi Ak'õrepa jarapi bik'a. 2Ma k'iyaara, 
iidiruta pirá Tachi Ak'óre Jaurepa pará pedeepimerá k'awada-e p'ani 
pedeede, mágá jarateedak'ári, chi úrirutaarápa k'awada-e p'anadai magi 
jarateeruta. Tachi Ak'órepapai k'await'ee. 3Jódee Tachi Ak'õre Jaurepa 
jarapiru pirá irua jarapi bik'a, chi úrirutaarápa pia k'awaadait'ee, áchi 
pedeede úridaittee pera. Mapa oo k'inia p'anadait'ee magi jarateeruta jara 
p'anik'a máik'aapa t'ári ola p'anadaitee oodak'ári Cristopa oopi bik'a. 
4Chi pedee bipa ichia k'awa—e bi pedeede pia oo bi ichi—it'ee. Mamida 
Tachi Ak'Orepa jarapi bik'a jaraparipa apemaará ijáapataará k'aripapari. 

5Pará jóomaweda pedeeda paara k'awada-e p'ani pedeede, pia bak'aji. 
Mamida pipiara bi Tachi Ak'órepa jarapi bik'a jaradamerá, wé-e pirá 
apidaapa mágí pedee úridamerá máik'aapa k'awapidamerá apema 
ijáapataarámaa. 

6 Mapa ipemaará, mi parámaa wáru pirá jarateede k'awa-e bi pedeede, 
pará k'aripa-e pait'ee. Jódee wáru pirá Tachi Ak'órepa jarapi bik'a jarade 
maa-e pirá Cristo úraa jarateeru pirá, mágá k'awaadai Cristopa oopi 
k'inia bi. 

7Parápa k'awa p'ani siru chaa k'awaa beerápa máik'aapa arpa chaa 
k'awaa beerápa pia chaapata chi úri p'aniirápa k'awaadamerá chiságí 
sirupa chaada máik'aapa chiságí arpapa chaada. Mamída pia chaa 
k'awa—e bipa chaak'ári, k'achia úridai máik'aapa pia k'awada-e pai 
chisãgí siru wa chiságí arpa. 8Ichiaba soldaorápa trompeta ateepata 
jura chóonadak'ári. Chi chaa k'awaa bipa chaapari soldaorá chóode 
uchiadamerá. Mamída mágipa pia chaa-e pirá, soldaorá chóode 
uchiada-e pai, kawada-e p'anadairá achia úri p'ani k'áata jara K'inia bi. 
9Maga pik'a bi pará ome. K'awada-e p'ani pedeede pedee p'anadak'ári, 

chi ürirutaarapa k'awada-e pai parapa jaratee k'inia p'ani. Pipiara bak'aji 
páchi ituaba pedeedap'edaa paara. 10Wáara na p'ek'au eujáde eperáará 
pedee chok'ara awara—awaraa pedee p'ani. Ma pedee pedeepataarápa pia 
k'awapata áchi pedee úridak'ári. 11 Mamida mia magi pedee tiri—e bi pira, 
k'ira tewaraak'a bai magi pedeepari ome, p'oyaa üri—e bairá magi pedee. 
12Mága bi pará ome ichiaba. Maperápi iidi k'inia p'ani pirá Tachi Ak'ore 
Jaurepa parámaa ne-inaa oopimera, iididaipia bi ne-inaa k'aripadait'lee 
apemaará ijáapataaraá. 

13 Mamída iidi k'inia p'ani pirá Ak'drepa pedeepimerá k'awada—e p'ani 
pedeede, mágara ichiaba iididaipia bi k'awapimerá k'áata jara k'inia bi 
magi pedee. Mágá awaraarámaa jarateedai. 14Mia it'aa tíru pirá k'awa-e 
bi pedeede, mi jaurepapai k'awa bi k'áata jara k'inia bi, araa bapari pera 
Tachi Ak'óre Jaure ome. Mamida michi k'isiade k'awa-e bi. 15Mágara 
mia ¿sága ooima? Jaurepapai it'aa tíitee máik'aapa k'ariittee mia k'awa-e 
bi pedeede. Mamida ma k'áyaara pipiara it'aa típariittee máik'aapa 
k'aripariittee mia k'awa bi pedeede. 16Pia pida mága ooru pirá, eperá 
pi ik'aawa su—ak'i bipa auk'a k'awaait'lee pia gracias jara bi máik'aapa 
k'ari bi. Mágá pi ome auk'a iru itaa t'ti gracias jaraittee Tachi Ak'óremaa. 
17 Jódee pia it'aa tiru pirá k'awa—e bi pedeede, pia bi mida Tachi Ak'óre 
k'irapite, pi ik'aawa p'aniirá maarepida k'aripa—e bi. 

18Tachi Ak'õre k'irapite mi oía bi, mia pará k'iyaara pedee 
chok'araara pedeepari pera, mia k'awa-e bi pedeede. Mága ooi Tachi 
Ak'õre Jaurepa mága oopipari pera. 19Mamida apemaará ijáapataará ome 
bak'ári it'aa tíittee Tachi Ak'óremaa, mi-it'ee pipiara bi pedeeit'ee pedee 
joisomaapai arii p'aniirá pedeede, pedee diez mil pedeei k'iyaara árapa 
k'awada—e p'ani pedeede. 

20 Maperá ipemaará, warra chak'eerák'a k'isianáati. Arak'a p'ana K'inia 
p'ani pira, p'anadaipia bi warra ewaa todak'a; audua-ee. Pia k'isiati 
chonaarápa k'isiapatak'a. 21 K'irápáti Tachi Ak'óre Úraa p'ádade jara bi: 

‘Tachi Ak'órepa jara bi: “Mia Israel pidaarámaa pedeeit'ee k'awada-e 
p'lani pedeede k'ira tewaraará it'aideepa. Mamida ma Israel 
pidaarápa k'awa p'anadait'ee mida mia mága oopi bi, at'ári mi 
pedee úri k'iniada—e p'anadait'ee.” ” (Is 28.11-12) 

22Tachi Ak'órepa mága jarada pera, nága k'awaadai. Ijáiadak'aa beerápa 
unuruta pijida Tachi Ak'õre Jaurepa parámaa pedeepimaa bi páchia 
k'awada—e p'ani pedeede, ma Israel pidaarák'a árapa úri k'iniada—e 
pait'ee. Jódee ijáapataarápa mága unudak'ári, úridaitee, k'awada—e p'ani 
mida k'áata jara k'inia bi. Mamida ma k'iyaara parapa jararuta pirá 

Tachi Ak'orepa jarapi bik'a áchi pedeede, audupiara úri k'inia p'anadait'ee, 
íiridaittee pera áramaa Cristopa oopi k'inia bi. Mága bi ijáadak'aa beerá 
ome ichiaba. 23K'isíati nágide. Pará cheepurudak'ári it'aa tídait'ee, 
parádepema úk'uru pedeemaa p'aneeruta pirá k'awada-e p'ani pedeede 

máik'aapa mága p'anide t'iuru pirá eperá ijáak'aa bi maa—e pirá Tachi 
Ak'úre Úraa waide k'awa-e bi, ichia k'isiai pará jómaweda k'ira k'awa-ee 
para bi. 24Jódee eperá ijáak'aa bi maa-e pirá Ak'óre Úraa waide k'awa-e 
bi tíuru pirá Tachi Ak'orepa jarapi bik'a jara p'anide, úrii ichia p'ek'au 
K'achia oopari Tachi Ak'õre k'Trapite. 25Maap'eda mágide k'isiak'ári, t'ári 
pluadarii máik'aapa ijáai, wa ijaa—e pai. Maap'eda bedabaidarii Tachi 
Ak'óremaa it'aa tíittee máik'aapa jarait'ee: “Wáara Tachi Ak'ore nama 
pará ome bapari.” 


Chip'edaidak'ári, ne-inaa jóma k'ira jip'a oodaipia bi 

26Mápai ipemaará, nága oodaipia bi chip'edaidak'ári it'aa tídait'ee. 
Uk'uruurápa Ak'õre k'ari k'aridaipia bi. Awaraarápa Cristo úraa 
jarateedaipia bi maa-e pirá Tachi Ak'órepa jarapi bik'a jaradaipia 
bi. Awaraarápa k'awada—e p'ani pedeede pedeedaipia bi Tachi Ak'óre 
Jaurepa oopi bik'a. Awaraarápa mágí pedee jara k'inia bi jóomaarámaa 
k'awapidaipia bi Tachi Ak'óre Jaurepa oopi bik'a. Ma jómaweda oodaipia 
bi ijáapataará chik'aripa p'anadamerá. 27 Ma k'awada-e p'ani pedeede 
pedeepataará pedeedaipia bi aba-abaa, omé maa-e pirá Opee pedee 
auparutamaa. Maap'eda magi pedee k'awapataarápa jómaarámaa 
k'awapidaipia bi árapa jaradap'edaa. 28 Apida wé-e pirá magi pedee 
k'awaapiit'ee k'áata jara k'inia bi, mágara chi mágá pedee bi waa 
pedeeik'araa bi. Ma k'áyaara ichi t'áridepai pedeeipia bi ichi-it'ee 
máik'aapa Tachi Ak'õre-it'ee. 22Mágá ichiaba Tachi Ak'órepa jarapi 
bik'a jarapataarápa pedee k'inia p'ani pirá, pedeedaipia bi aba-abaa, 
omé maa—e pirá Ópee pedee auparutamaa. Apemaarápa úridaipia 
bi árapa jararuta, k'awaadaittee wáara Tachi Ak'orepa jarapida wa 
mága-e. 30Abaapa Tachi Ak'orepa jarapi bik'a jara bi misa, awaraapa 
pedee k'inia bi pirá jarapida awara, mágara ma naa pedee badapa chi 
t'éepemamaa pedeepiipia bi. 31 Mága oo p'ani pirá, jomaara pedee k'inia 
p'aniirá pedeedait'ee, apemaará ijáapataarápa k'awaadamerá jóomaweda 
Tachi Ak'órepa áramaa jara k'inia bi. 32Tachi Ak'órepa jarapi bik'a jara 
bipa pariatua pedeeik'araa bi. Jip'a pedeeipia bi Tachi Ak'õre Jaurepa 
mága oopi bak'ári. 38 Mága oodaipia bi Tachi Ak'orepa ne-inaa pariatua 
oopik'aa perá. Oodaipia bi awaraa p'uurudepema ijáapataarápa oopatak'a. 

34Mapa ichiaba chip'edaidak'ári it'aa t'ídait'ee, wéraara k'iup'ee 
p'anadaipia bi, jarateepataará máik'aapa Tachi Ak'órepa jarapi bik'a 
jarapataará pedee p'ani misa, Tachi Ak'óre Úraa p'ádade jara bairá ichi 
imik'Traará jua ek'ari p'anapataadaipia bi. 35Mapa árapa ne-inaa iidi 
k'inia p'ani pira, iididaipia bi áchi imik'iramaa teeda panadak'ári. Pia-e 
bi pariatua pedeedamerá, awaraará pedee p'ani misa. 

36 Auk'a k'isiada—e p'ani pira, k'irápáti parámaa ijáapii naaweda Tachi 
Ak'órepa awaraarámaa ijáapiji máik'aapa k'awapiji ichia oopi K'inia bi 

chip'edaidak'ari. Maperá k'irak'aupai páchia oo k'iniata oodai, Tachi 
Ak'õrepa k'awapida oodai k'áyaara. 37 Apida k'isia bi pirá ichiata Tachi 
Ak'orepa jarapi bik'a jarapari, maa-e pirá ne-inaa awara oopari Tachi 
Ak'õre Jaurepa oopi bik'a, k'awaaipia bi Tachi Ak'õrepa mimaa jarapiji 
jóma na p'ádade jara bi. Mapa ooipia bi na üraade jara bik'a. 38 Mamida 
magi eperápa jara bi pirá mia na p'á bide jarateemaa bi michi k'isiadoopa, 
irua jara bi úridaikaraa bi. 

39 Mápai ipemaará, audupiara iididaipia bi Tachi Ak'ore Jaurepa 
jarapimerá Ak'órepa jara K'inia bi ijiapataarámaa. Mága nide abaapa 
pedee k'inia bi pirá ichia k'awa—e bi pedeede, pedeenaapáde adaik'araa 
bi. 40 Mamida ne-inaa jóma oodaipia bi Tachi Ak'orepa oopi bik'a, 
pariatua oodai k'áyaara. 


Jesucristo piup'eda, chok'ai p'irabaida 


1 5 1frá ipemaara, k'irápapiittee mia naaweda jarateeda; jóma 
Jesucristopa ooda tachi k'aripait'ee atuanaadamerá. Parápa magi 


3 Ma jarateeda k'awaap'eda, mia parámaa jarateeji, jarateeda pipiara 
bairá. Nága bi: Cristo piuji tachia p'ek'au k'achia oopata wépapiit'ee, 
Tachi Ak'óre Úraa p'ádade jara bik'a. 4Ma piuda t'éepai, mau te uriade 
iajida máik'aapa ewari ópeemaa chok'ai p'irabaiji, Tachi Ak'õre Úraa 
p'ádade jara bik'a. 5Ma t'éepai ichia unupiji Pedromaa, maap'eda chi 
apemaará k'op'ayooramaa, ichi ome nipapatap'edaa na p'ek'au eujáde 
bi misa. 6Ai t'éepai unupiji quinientos audú see níbada ijáapataarámaa. 
Maágidepema úk'urupai jai-idaa p'ani, mamida chi apemaará at'ári 
chok'ai p'ani. 7 Ai téepai unupiji Santiagomaa. Maap'eda unupiji ichia 
íiraa jarateede péida eperáarámaa. 

8 Maap'eda, jóomaará t'ée, mimaa ichiaba unupiji, ai naaweda mi k'achia 
baji mida. “Mága ooji mi jómaweda apemaará péida k'iyaara ek'ariara bi 
mida. Mi-it'ee piara bak'aji Tachi Ak'órepa mi jirit'era-e pada paara, mia 
Cristode ijáapataará miapipachi pera. 10Mamida Tachi Ak'úre t'ári pia 
bapari pera, mi k'aripaji. Maperá mi apemaará péida k'iyaara mimiara 
bapari. Mimiak'aa michi k'iradoopa. Jīp'a Tachi Ak'orépata mimaa nágí 
mimia oopipari Cristo-it'ee. 11Mi ára k'áyaara audú mimiapari mida, 
taipa auk'a jarateepata, ma-it'ee Cristopa tai péida pera. Magi jarateedata 
parápa ijáajida. 


Tachi Ak'órepa piudap'edaará chok'ai p'irabaipipari 


12Parápa k'awa p'ani Tachi Ak'órepa Cristo chok'ai p'irabaipiji, taipa 
mága jarateedap'edaa pera. Maga bita, ¿sáap'eda ük'uru pará t'áide 

p'aniirápa jara p'anima eperáará piudap'eda chok'ai p'irabaidak'aa? 
13¡K'Tsíati!l Tachi Ak'orepa eperáará p'oyaa p'irabaipi-e pirá, mágara 
Cristo jida p'irabaipi-e pak'aji. 14Mágara páripi taipa jarateepata 
Jesucristopa ooda eperáará k'aripait'ee. Parápa pida páchi k'inia irude 
ijáa p'ani. 15Ma awara máirápa jara p'ani wáara pirá, tai seewa-idaa 
p'ani, parámaa jarateedap'edaa perá Tachi Ak'órepa Cristo p'irabaipiji. 
16Mairápa k'isia p'anik'a Tachi Ak'órepa eperáará p'oyaa p'irabaipi-e pira, 
mágara Cristo jida p'oyaa p'irabaipi-e pak'aji. Magara Cristo at'ári piu 
bak'aji. 17 Ma awara Tachi Ak'õrepa Cristo p'irabaipi-e paji pirá, mágara 
parapa páripi ijáa p'ani Cristo piuda k'aurepa Tachi Ak'órepa páchia 
p'ek'au k'achia oopata wépapii. 18Mágara awaraa Cristode ijáapataará 
jai-idaadap'edaará auk'a atuak'ajida. 19Ma joma wáara pirá máik'aapa 
na p'ek'au eujádepai Cristode ijáa p'ani pirá, itachi jómaará k'iyaara 
chupiriara p'ani! 

20Mamida mága-e. ¡Tachi Ak'órepa wáara Cristo chok'ai p'irabaipiji! 
Cristo naapiara ichita chok'ai bapariit'ee, piup'leda máik'aapa 
p'irabaip'eda. Ma awara Tachi Ak'0repa mága ooda pera Cristo ome, 
k'awa p'ani tachi jida ichiaba chok'ai p'irabaipiit'ee, Cristode ijáapata 
pera. 21K'isiadáma nágide. Eperápa k'achia ooda k'aurepa, na p'ek'au 
eujádepemaará jómaweda piupata. Jódee Tachi Ak'drepa awaraa eperá 
chok'ai p'irabaipida k'aurepa, jomaweda irude ijáapataará auk'a chok'ai 
piirabaipiit'ee. 22Pia jaraitteera, Adán k'aurepa jómaaráta piupata. Jódee 
Cristo k'aurepa jomaweda irude ijáapataará jai-idaadap'eda, chok'ai 
p'irabaidait'ee. 23Mamída p'irabaidait'ee Tachi Ak'õrepa k'isia iru 
bik'a. Cristo naapiara p'irabaipiji. Maap'eda Cristo cheru ewate irude 
ijáapataará auk'a p'irabaipiit'ee. 24Ma t'éepai na pek'au eujá jóit'ee. 
Cristopa netuaraará máik'aapa Tachi Ak'óre k'ira unuamaa iru p'aniira, 
chi na p'ek'au eujádepema poro waibiará jómaweda p'oyaak'ári, mágiirá 
ichi Ak'óre jua ek'ari biittee. 25Mága pait'ee Cristo na eujá poro waibia 
pait'ee pera, Tachi Ak'óre k'ira unuamaa iru p'laniirá joma birumaa 
ichi Ak'óre jua ek'ari. 26 Magá ook'áripi, eperáará waa piuda-e pait'ee. 
27K'awa p'ani Cristota na p'ek'au eujá poro waibia, Tachi Ak'õrepa ichi 
üraa p'ádade jara bairá: 

“Ne-inaa jómaweda pi jua ek'ari biji: eperáará, angeleerá máik'aapa 
netuaraará paara. (Sal 8.6) 

Tachi Ak'óre aupaita Cristo jua ek'ari ba-e. 28Mágá Tachi Ak'õre 
k'ira unuamaa iru p'aniirá p'oyaap'eda, Tachi Ak'óre Warrapa ooit'ee 
ichi Ak'órepa oodak'a ichi ome, nejómaata iru jua eK'ari bik'ári. Irua 
nejómaata biit'ee ichi Ak'óre jua ek'ari, ichi k'ap'ia paara, Tachi Ak'óre 
jómaaraá k'áyaara waibiara beemera. 

29Ichiaba nága k'awa p'ani Cristode ijáapataará jai-idaadap'eda, 
chok'ai p'irabaidait'ee. P'irabaida—e pirá, ¿sáap'eda eperáará úk'uruurápa 

poro choopipatama ijáapataará jai-idaadap'edaará pari, chi araada-e 
padap'edaará poro choopidait'ee jai-idaadai naaweda? ¡Mágí jai- 
idaadap'edaará p'irabaida-e pirá, páripi ara pari poro choopipata! 30Ma 
awara ijáapataará p'irabaida-e pirá, ¿sáapleda tai jarateede wápatama, 
chi wárutamaa tai k'ira unuamaa iru p'ani mida? 31Wáara ewari 

chaa mi peedait'ee iru p'ani, jarateepari perá Cristopa ooda jómaará 
k'aripaitee. Mamida wáara mi o-ia bi k'awa bairá parapa Jesucristode 
ijáa p'ani. 32Ma awara Cristode ijáapataará p'irabaida—e pirá, páripi 

mi perá piuji Éfeso puurudepemaará juapa. Mágiirá ne-animalaará 
K'achiarák'api p'ani. Wáara chok'ai p'irabaida-e pirá, mágara p'anadáma 


nágí jarapatak'a: 
“Nek'odáma, ne-inaa todáma máik'aapa tachia oo k'iniata oodáma, 
taará-e pera jódait'ee.' (Ts 22.13) 


33¡Mága-e! Apidaamaa K'iirapináati. Wáara jara p'ani nága jaradak'ári: 
“K'0p'áyo meraa bi pirá k'achia oopataará ome, auk'a oodai.” 34¡Pia k'īsíati 
máik'aapa ak'íti k'isia k'awaa pik'a p'aniirá pará t'áide! P'ek'au k'achia 
oonáati achia oo p'lanik'a jaradak'ári Cristode ijáapataará p'irabaida-e 
pait'ee. ¡Mága jaratee p'aniirápa waide Cristode ijaada—e p'ani! Mia mága 
jara bi pará k'ira nejasiapiit'ee. 


Sága Tachi Ak'órepa piudap'edaará p'irabaipiit'ee 
(2 Co 5.1-5) 

35¿Nága iidi k'inia p'ani-ek'á? “¿Saga Tachi Ak'õrepa piudap'edaará 
p'irabaipiitteema? ¿Sága baima chi k'ap'ia p'irabaida?” 36Wáara mága iidi 
k'inia p'ani k'isia k'awada-e p'anadairá. ¿Parápa nágí k'awada-e p'anik'a? 
Trigo tau maa-e pirá awaraa net'atau uudak'ári, eujáde beraudaipari, 
tono waru misa. 37Chi k'arra uudak'aa. Jip'a chi tauta uupata, trigodee 
wa awaraa net'ataudee. 38Mágí uup'eda, Tachi Ak'drepa t'onopipari trigo 
k'arra wa ne-inaa awaraa, ichia k'isia iru badak'a net'atau k'ira t'adoo 
ewaa ook'ári. 32Mága ooji awaraa ne-inaa chok'ai bee ome ichiaba. Ichia 
k'isia iru badak'a k'ap'ia k'ira t'ádoo ooji eperáaráde, ne-animalaaráde, 
ipanaaráde máik'aapa chik'ode, mágá áchi k'ap'ia awara-awaraa iru 
p'anadamerá. 40Ichiaba biji ne-inaa pajáde ichia k'isia iru badak'a, na 
p'ek'au eujidepema ne-inaa awara. Magi chaachaa ichi k'ira wáree 
biji. Mamida auk'a bi-e paji. 41 Ma k'ira wáree awara—awaraa biji nágá: 
ak'Orejiru urua awara bi atane ídaa ome máik'aapa atane ídaa lucero idaa 
ome awara bi. Ichiaba lucero chaa urua awara bee. 

42Maga Tachi Ak'órepa ne-inaa awara-awaraa oodak'a na eujidepema 
máik'aapa pajádepema, mága pik'a ichiaba awara ooit'ee eperá piuda k'ap'ia 
chok'ai p'irabaipik'ári. Piuda k'ap'ia iadak'ári, mik'iadaipari. Jódee chok'ai 
p'irabaida k'ap'ia waa piuk'aa. 43Ma awara magi piuda k'ap'ia k'achia bapari 
mik'iadaipari pera. Jódee chi chok'ai p'irabaida k'ap'ia k'ira wáree bait'ee. 

Piuda k'ap'ia p'oyaa mimik'ak'aa. Jódee chok'ai p'irabaida k'ap'iapa ne-inaa 
k'ira t'ádoo ooit'ee, Cristopa chok'ai p'irabaida t'ëe oodak'a. 44Eperápa 
k'ap'ia iru bairá na p'ek'au eujáde bi misa, mágara ichiaba k'ap'ia iru 
bait'ee Ak'óre truade. Na eujádepema k'ap'ia piuk'ári, iapata mik'iadaimera. 
Mamida t'čepai Tachi Ak'órepa p'irabaipik'ãri, it'aripema k'ap'ia papiit'ee. 
45Tachi Ak'õre Úraa p'ádade jara bi: 
‘Tachi Ak'órepa eperá ook'ári, iru k'ide járap'uaji chok'ai beemerá.” 
(Gn 2.7) 

Ma eperá Adán paji. Mamíida Cristo jida t'ijarapata Adán chi t'éepema, 
Tachi Ak'orepa ichiaba iru chok'ai p'irabaipida pera ichi truade ichita 
bapariimerá. Ma awara Tachi Ak'õrepa Cristo biji irude ijáapataará 
chok'ai p'anapipariimerá. 46Tachi k'ap'ta naapema Adán k'ap'iak'a bi, 
na p'ek'au eujidepema pera. Jódee tachi t'éepema k'ap'ia bait'ee chi 
téepema Adán apata k'ap'iak'a, Ak'ore truadepema pera. 47 Chi naapema 
Adán yoorodee ooda paji. Mapa na pek'au eujádepema paji. Jódee chi 
t'éepema Adán it'aripema paji. Mata cheji na p'ek'au eujádee. +8 Na p'ek'au 
eujádepemaarápa k'ap'ia iru p'ani naapema Adanpa iru badak'a, irudeepa 
uchiadap'edaa pera. Jodee ittaa wárutaarápa k'ap'ia iru p'anadait'ee 
Cristopa iru bik'a, ichideerá pera. 49Mãgá na eujádepema k'ap'iade p'ani 
misa, Adán bapatak'a p'anapata. Mamida it'aripema k'ap'iade p'lanadak'ari, 
Cristo baparik'a p'anapataadait'ee. 

50 Ma jóma jara aupadade k'isiadak'ári, parapa k'awaadaipia bi na 
p'ek'au eujidepema k'ap'ia p'oyaa t'iuk'aa Tachi Ak'õre eujáde, ne-inaa 
mik'iadaipari mama tíuk'aa pera. 

51 Mamida úríti, mia jaraittee pera ne-inaa Tachi Ak'órepa 
eperáarámaa waide jara—e bi. Ijaapataara jómaweda piuda-e pait'ee. 
Mamída wáara jóomaweda k'ap'ia awara padait'ee. 52Mágá padait'ee isapai, 
tachi tau p'inaru jíak'aata. Mága nide ittaripema trompeta jiwaak'ári, 
Cristode ijáa jai-idaadap'edaará jómaweda p'irabaidait'ee máik'aapa tachi 
chok'ai p'aniirá k'ap'ia jida awara pak'oodaridait'ee. 53Mága pait'ee na 
p'ek'au eujidepema k'ap'ia p'oyaa wa—e pera Tachi Ak'óre eujádee. Mapa 
mágá ittaripema k'ap'iata padait'ee, aide uchiadamerá iru eujáde. 54 Magá 
tachi k'ap'ia jomaweda ittaripema k'ap'ia padaik'ári, unudait'ee Tachi 
Ak'úre Úraa p'ádade jara bik'a: 

‘Tachi Ak'órepa jóomaweda p'oyaaji. Maperápi ichia chok'ai 


p'irabaipidaará waa piuda—e pait'ee.” _ (Is 25.8) 
55Mapa ijáapataarápa jomaweda jaradaipia bi Tachi Ak'õre Uraa p'ádade 
jara bik'a: 


‘Tachi Ak'ore jomaara k'áyaara waibiara bi, tachi chok'ai p'anapipari 
pera, waa piuda-e pait'ee. Ma awara waa k'isia p'ua k'isiadak'aa, 
waaweeda-e p'anadairá miadait'ee tachia p'ek'au k'achia oopata 
k'aurepa.” (Os 13.14) 

56Mága jaradaipia bi eperáará piupata perá áchia p'ek'au k'achia oopata 
k'aurepa. K'awa p'ani jómaweda p'ek'au k'achia eperáarápa oopata, ma 
jóma jara bairá Tachi Ak'óre Üraa Moisemaa p'ápidade. 57Mamida 
Jesucristo piuda perá tachia p'ek'au k'achia oopata wépapiit'ee, máik'aapa 
chok'ai p'irabaida pera, tachi o k'achiadeepa k'aripa ataji. Maperá it'aa 
típata Tachi Ak'óremaa gracias jaradait'ee. ¡Iruta jomaara k'áyaara 
waibiara bi, irua k'isia iru bada pera Tachi Waibia Jesucristo péiittee 
tachi k'aripade! 

58 Maperá ipemaará k'iniará, mia jarateeda ijáa p'anapatáati. Ma awara 
ichita óoti Cristopa oopi bik'a, k'awa p'anadairá mága oodak'ári, pari ne- 
inaa ooda-e pait'ee. 


Ijáapataará-it'ee p'arat'a p'edap'edaa 

1 6 1frá jarait'ee saga p'arat'a p'edaipia bi péidaitlee apemaará 

ijiapataará-itlee. Óoti mia jaradak'a Galacia eujádepema 
ijiapataarámaa, áchi it'aa típata chaa. 2Tomia ewate pará chaachaa 
p'aratia awara bidaipia bi, parámaa p'aa p'anidepema. P'arat'a waibia 
p'aa p'ani pirá, waibia awara bíti. Mamida mak'iara p'aada-e p'ani pira, 
ma jíak'a awara bidai. Mága oodaipia bi ewaa p'arat'a penaadamerá mi 
panak'ári. 3Ma awara jiritteradaipia bi pará t'áidepemaará, ma p'arat'a 
p'edap'edaa ateedamerá Jerusalendee. Mápai mi parámái panak'ári, 
k'art'a p'á péiitee ara ome Jerusalendee, ijáapataarápa k'awaadamerá 
wáara máirá parapa jiriterada. +Mága-e pirá, mi jida auk'a ara ome wai. 


Pablopa k'ísia iru bada Corinto p'uurudee wáit'ee 


5Mi wáittee Macedonia eujádee ijáapataará ak'ide. Ma t'éepai wa 
k'inia bi Corinto puurudee pará ak'ide. 6K'isia bi taaráittee pará ome 
p'usa tojara wáyaarumaa. Mága ooru pirá, k'inia bi mi k'aripadamerá 
jámaik'aapa wák'ári. 7 Arak'atia wiibai k'inia-e parámaái. Jip'a taará bee 
k'inia bi, Tachi Ak'órepa mága k'inia bi pira. 8Nágaweda k'isia bi beeit'ee 
nama Éfeso p'uurude Pentecostés fiesta” parumaa. 9Nama at'ári bee 
k'inia bi nápema chok'araarápa mia jaratee bi úri k'inia panadairá. Mapa 
jaratee níbait'ee, chok'ara Tachi Ak'õre k'ira unuamaa iru p'aniirápa mágá 
jarateepi k'iniada—e p'ani mida. 

10 Timoteo panak'ári parámaa, auteebai pedéeti iru ome, iru mi ome 
auk'a Cristo mimia oopari pera. 11Iru oo iru panadaik'araa bi. Ma 
k'áyaara pia ak'i p'anáti máik'aapa k'aripáti, o-ía chemerá apemaará 
ijáapataará ome mia nimaa bimái. 





*16.8 Judiorápa Pentecostés fiesta oopachida áchia naapiara ne-uudap'edaa ewadak'ári. Chi 
naa ewadap'edaa tee chepachida Tachi Ak'óre temaa gracias jaradait'ee, irua ma ne-uu 
waripida perá máik'aapa chaupida perá. 

12Parápa iidi pëijida sáapai tachi ipema Cristo k'aurepa Apolo parámaa 
wait'ee. Mia jaraji wámerá apemaará ome pará ak'ide. Mamida na 
wádade wa k'inia-e paji. Jua pari bak'arita wáit'ee. 


Pablopa jarada na k'art'a p'á auparude 


13K'irak'aupai apidaapa pará k'achiade baaipidai. Cristode ijáapatáati 
mia jarateedak'a máik'aapa oopatáati Cristopa oopi bik'a. Pia choopatáati 
Cristode ijáa p'anide. 14Ma awara parápa oo p'ani jóomaweda chik'inia 
oopatáati. 

Acaya eujáde. Arapa apemaará ijáapataará k'aripapata. 16 Maperá mia 
K'inia bi ara pachi poroorák'a iru p'anadamerá máik'aapa mágá ichiaba 
iru panadamerá apemaará ijáapataará árak'a k'aripapata. 

17 Mi o-ia bi chedap'edaa pera Estéfanas, Fortunato máik'aapa Acaico 
mi k'aripade pará pari. 18 Arapa mi o-Tapi chejida pará o-iapidap'edaak'a. 
Mapa ara pari Tachi Ak'óremaa gracias teedáma. 

19 Ásia eujádepema ijáapataarápa salude péiruta. Ichiaba salude péiruta 
Aquilapa Priscila ome máik'aapa áchi tede cheepurupata ijáapataarápa. 
20 Nápema ijáapataarápa auk'a salude péiruta. Pará saludaadak'ari, 
chik'inia saludaapatáati. 

21 Mi, Pablopa nágí salude p'áru michi juadoopa. 

22Fperá apidaapa Jesucristo k'iniada—e p'ani pira, Tachi Ak'drepa magi 
K'achia ooit'ee. Tachi Waibia Cristo, ¡isapai chéji!* 

23 Mia k'inia bi Tachi Waibia Jesucristopa pará pia ak'i bapariimerá. 
24Pará jómaweda k'inia iru bi Jesucristodeerá pera. 

Mágapai paji. 





*16.22 Griego pedeede: Maranata. 

San Pablopa K'art'a 
T'eepema P'áda 
Corinto P'uurudepema 
Ijaapataaramaa 


San Pablo, Jesucristopa jirit'eradapa na k'art'a p'aji. Na k'art'a p'ak'ari 
Corintodepema ijaapataaramaa, Macedonia eujade baji. Na k'art'a p'aji 
k'awaak'ári Corintodepema ijaapataara t'ãide pedee k'achia jaradap'edaa iru apite. 
K'irápapi bi ichi Cristopa jirit'erada maik'aapa k'ira jip'a nipada ara t'aide jaratee 
nipak'ari. Awaraa k'art'a p'ada k'ayaara, na k'art'ade Pablopa jip'a jara bi ichi 
t'aridepai k'isia iru bada. 

Naapiara jara bi ichi chupiria nibada, Cristopa ooda eperaara k'aripait'ee 
jarateepari k'aurepa (cap. 1.1-11). Jara bi saap'eda audú itria pedee p'aji áramaa 
(caps. 1.12-2.4); ira saga o—ía bi áradepemapa ne-inaa k'achia oopata oo 
amaada perá máik'aapa iru üraadak'a oodap'edaa perá (cap. 2.5-17). Jara bi 
Ak'órepa úraa chiwidi jara péida Cristo k'ap'ia pari (caps. 3.1-4.6); sáap'eda 
ijáapataarápa waaweedaik'araa bi piudait'ee (caps. 4.7-5.10); saga Ak'órepa 
ichi t'ári auk'a bipari ijáapataará t'ári ome (caps. 5.11-6.13) máik'aapa Corinto 
p'uurudepemaarápa ijáadap'edaa (caps. 6.14-7.16). Ma Corintodepema 
ijáapataará nepirade p'anadak'ári, k'isiada-e paji awaraa ijáapataará 
k'aripadait'ee. Maperá Pablopa jara bi p'arat'a p'e atadamerá tee péidait'ee 
Judeadepema chupiria beerámaa (caps. 8-9). Ma eere Pablopa p'anau bi ichi 
imiateedap'edaará. Jara bi saga Cristopa ichi jiritteraji máik'aapa sáap'eda 
Corintodepema ijáapataarápa iru úraa úridaipia bi, áchi t'áidepema seewa 
jarateepataará úridai k'iyaara (caps. 10.1-13.10). T'éepai jara bi ichia K'inia bi 
ara k'áiwee, chik'inia p'anapataadamerá (cap. 13.11-14). 

Salude pëida 


1Mi, Pablopa na k'art'a p'á péiru Jesucristode ijaapataaramaa, 

Corinto p'uurude p'ani máik'aapa joma Acaya eujáde p'ani. Tachi 
ipema Cristo k'aurepa, Timoteopa ichiaba salude péiru parámaa. Tachi 
Ak'órepa k'inia bada pera, mi jiriteraji Jesucristopa mi péimerá jarateede 
ichia oopi k'inia bi eperáarámaa. 2Mapa mia k'inia bi Tachi Ak'órepa 
Tachi Waibia Jesucristo ome pará pia ak'i ppanadamerá. Mágá pará 
k'áiwee p'anapataadait'ee. 


Tachi Ak'órepa Cristode ijáapataara k'aripapari 


3¡Wáara, Tachi Ak'óre, Tachi Waibia Jesucristo Ak'ore, jómaará 
k'áyaara waibiara bi! Ichia tachi chupiria kawaapari máik'aapa ichiata 
tachi t'ári o-Tapipari. 4Mãgá oopari tai jarateepataarámaa, chupiria 
jónide. Ichia tai mágá k'aripapari, taipa, jódee, awaraará auk'a 
K'aripadamerá ara chupiria jóonadak'ári. 5Eperáará úk'uruurápa Cristo 
k'ira unuamaa iru p'anajida irua jarada k'aurepa. Mágá irá awaraarápa 
tai auk'a k'ira unuamaa iru p'ani taipa jarateepata k'aurepa. Mamida 
Cristopa tai k'aripapari choodamerá. Waapiara áchia tai mága iru 
p'ani pirá, waapiara Cristopa tai t'ári o-Tapiitee. $ Waara, chupiria 
jóneeruta pijida Cristopa jarada jarateepata k'aurepa parámaa, tai o-1a 
p'ani. Tai mágá p'anadai ma jarateepata k'aurepa pará o k'achiadeepa 
uchiadap'edaa pera. Ma awara Tachi Ak'órepa tai t'ári o-1api bik'a 
chupiria jónide, auk'a pará t'ári o—Tapiit'ee pará auk'a chupiria 
jóneedak'ári. Irua mága ooit'ee parápa choodak'ári taipa choopatak'a. 

7 Mapera taipa k'awa p'ani Tachi Ak'órepa tai k'aripaparik'a chupiria 
jónide, pará auk'a Karipaittee mágá jónadak'ári. 

SIpemaará, parámaa mia k'irápapi k'inia bi mi chupiria níbada Ásia 
eujáde. Mága níbak'ári, perá choo-e paji. T'ári ma-ári níbaji. 9Wáara, 
k'isiaji madeepa chok'ai uchia—e pai. Mamída irá k'awa bi mága paji mia 
ijianaamerá michi k'iradoopa chupiria níbideepa uchiai. Jip'a Tachi 
Ak'orépata uchiapii. Ichia mágá k'aripai ichi jomaará k'iyaara waibiara 
bairá. ilrua aupaita piudap'ledaará chok'ai p'irabaipipari! 10 Wàara, mi 
piudak'a baji. Mamida Ak'9repa mi k'aripa ataji madeepa. Mapa mia k'awa 
bi waya mágadaru pira, waya mi k'aripait'ee, mi k'op'ayoora jida auk'a. 
MParápa ichiaba tai k'aripadai, it'aa t'íruta pirá tai pari. Mága ooruta pira, 
chok'araarápa o-ia gracias jaradait'ee Tachi Ak'óremaa, unudak'ári irua 
ne-inaa pia ooru tai k'aripait'ee parapa it'aa t'ípata k'aurepa. 


Pablo p'oyaa wá-e pada Corinto pidaará ak'ide 


12Parádepema úk'uruurápa jara pani taipa eperáará k'üra nipapata. Mamida 
mága-e. Tai oa pani jómaará táide jaratee nipadakári, kira jipa nipapata pera. 

Maga nipajida pará táide. Audua nipadak'aa paji parapa k'isiadamerá tai k'isia 
kawaara p'ani awaraará káyaara. Mága-e. Pará táide tări pia panapachida, Tachi 
Akorepa tai karipa bada pera. Maga ooji ichia tai k'inia iru bapari pera. 13Taipa 
parámaa karta pá péidak'ári, jipa papata taipa jara Kinia pani aupai. Mágá 
papata parapa tai k'arta leedamerá máik'aapa pia kawaadamerá jómaweda aide 
jara bi. 14Wáara parádepema úk'turuurápa mága k'awapata. Mamida mia Kinia 

bi pará jóomaarápa k'awa k'inia panadamerá taipa oopata máik'aapa jarateepata. 
Maga Tachi Waibia Jesús waya chekári, tachi jóma o—a p'anadaitee iru k'rapite. 
Tai o-la panadaitee parapa taipa jarateeda ijáadapledaa pera. Jódee pará oía 
panadaitee tai itaideepa úridapledaa pera Cristopa ooda eperáará karipaitee. 

15 Mia k'isiaji parapa pedeejida taipa k'art'a p'a péidapedaa máik'aapa 
Mapa wáit'ee paji pará ak'ide. Wáda omé wait'ee paji pará oía ppanadamerá 
mi unudak'ari. 16Naapiara Macedonia eujádee wak'ari, mi parámai wiibaiittee 
paji máik'aapa waya ápitee chek'ári, auk'a parámaa p'asianait'ee paji. Ma tée 
wádade parapa mi k'aripak'ajida Judea eujádee wáit'ee. 17 Mamíida parapa 
k'awa p'ani mi parámaa wá-e paji. ¿Mapa pará t'áidepema úk'uruurápa jara 
p'ani-ek'4 mi t'ari auk'a bi-e pará ome? ¿K'isia p'ani—ek'a michia oo k'iniata 
oopari awaraarápa oopatak'a? ¡Mia mága ook'aapi! 18Tachi Ak'orepata 
k'awa bi tai jarateepataará mágá p'lanadak'aa. Ichiaba mágá jarateedak'aa, 
jarateedak'ári iru Warra, Jesucristopa ooda eperáará K'aripaitee. Jip'a taimaa 
jarateepata irua jarapi bik'a. Tachi Ak'órepa ichita oopari ichia jara bik'a. 
Mága oopata tai jida ichiaba, ichideerá pera. 19Pará t'áide Silvano," Timoteo 
mi ome jarateedak'ári Jesucristo Tachi Ak'óre Warra, tai k'isiadoopapai 
jarateedak'aa paji. Jip'a jarateepachida Tachi Ak'órepa taimaa jarapidak'a. 
Jesucristo mágá bapachi. Ichita ooji ichi ak'Orepa jaradak'a. 22Chonaaráweda 
Tachi Ak'órepa jaraji Jesucristopa ooit'ee bada. Mága jaraji Cristo t'oi naaweda. 
Maápai iru topleda, wáara ooji jomaweda Ak'órepa jaradak'a. Maperá k'awa 
p'ani Cristo wáara Tachi Waibia. Mágá Cristode ijáapata pera, tachia 

“Amén” apata Tachi Ak'úre Úraa úridak'ári. 21 Tachi Ak'órépata tai Cristode 
ijáapipari, pará jida auk'a. Ichiata tachi jiriteraji ichideerá papiittee. 22Tachia 
k'awaadamerá wáara ichideerá p'ani, ichia tauchaa pik'a biji tachi t'áride. Ichi 
Jaure péiji tachi ijiapataará ome bapariimerá. Mága ook'ári, tachimaa ak'ipiji 
ichia wáara tachi pia ak'iitee máik'aapa téepai teeittee jóomaweda ichia k'isia 
iru bi tachi-it'ee. 

Pablopa jarada sáap'eda wá-e paji 
Corintodepema ijáapataará ak'ide 


23 Ak'ore k'irapite mia jara k'inia bi sáap'edata wá-e paji pará ak'ide. 
Tachi Ak'õrepa k'awa bi michi t'áride iru bi máik'aapa mi miapii seewa 





*1.19 Ichiaba tijarapachida Silas. 

jararu pirá. Mi waa wá-e paji Corinto p'uurudee pará itriade, pará t'ári 
pluapiamaapa. 24Tai, chi jarateepataarápa, parámaa ijáapi k'iniada-e 
taipa k'inia p'anik'a. Parápa auk'a Cristode ijáapata. Iruata parámaa 
ichia k'inia bik'a oopii. Taipa jódee pará k'aripa k'inia p'ani waapiara 
ijiapataadamerá máik'aapa t'ári o-1a p'anapataadamerá. 
1Naaweda mi pará ak'ide wak'ari, pará t'ári p'uapiji. Maperá 
waya wáit'ee pak'ári, nága k'isiaji: “Mi naapai waya wá-e ara t'ári 
p'uapide.” 2Mia pará t'ári p'uapiru pirá, parádepema apida wé-e pai 
mi t'ári oTapiittee. 3Mapa wai k'áyaara, K'art'a p'á péiji parápa aide 
jara bi úíridamerá máik'aapa oodamerá mia úraadak'a. Mi parámaa 
wáru pirá parapa mága oodai naaweda, audupiara pará t'ári p'uapii. 
Waya unudak'ári, mia k'inia bi parápa mi t'ári puapii k'iyaara, t'ári o- 
Tapidamerá. Mia nága k'awa bi: mi t'ári o-ía bak'ári, pará jida mága p'ani. 
4Ma k'art'a p'ak'ari, michi t'áride k'isia níbaji, pará mágá itria k'inia-e 
pada pera. Jéedachi pará t'ári puapi k'inia-e bada pera. Ma Kart'a 
p'ak'ári, mia jīp'a ak'ipi k'inia baji pará audú K'inia iru bi. 
Pablopa úraada perdonaa k'awaadamerá 
5Wáara pará t'áidepemapa, k'achia oo k'iniapa, mi t'ári p'uapiji 
máik'aapa pará úk'uru audupiara mágapiji. Ichia tachimaa mágá ooji 
mida, mia iru waa imiatee k'inia—-e. 6Pará chok'araarápa iru t'ári 
pluapimaa p'ani, iru yiaraa iru planadairá. Jágapaipi. Waa mágá yiaraa 
iru p'lanadaik'araa bi. 7Ma k'áyaara, irua ooda perdonaadaipia bi 
máik'aapa t'ári o-Tapidaipia bi waya t'iumerá awaraa ijáapataará ome. 
Parápa mága ooda-e pira máik'aapa iru at'ári yiaraa iru p'anaruta pira, 
iru audupiara t'ári pua bai, Ak'õrede ijia-edarumaa. 8Maperá irá mia 
parámaa enenee níbi ak'ipidamerá wáara iru k'inia iru p'ani. 9Ma-it'ee 
ma Karta p'áji. K'inia baji irua ma k'achia oo amaamerá. Mamida ma 
k'áyaara waapiara mia k'awa k'inia baji parápa oodai wa ooda-e pai 
mia jaradak'a. 10Parápa ma eperápa k'achia ooda perdonaa p'lanik'a, 
mia pida perdonaa bi. Wáara, Cristopa k'awa bi abaapa mi ome nepira 
jiri baji pirá, mia ma nepira perdonaaji. Mia mága ooji pará waya 
t'ári o-la p'anadameraá. VU Tachi jóomaarápa chíarapa k'achia ooda mágá 
perdonaaruta pirá, Netuara Poro Waibia juade baaida-e pait'ee ne-inaa 
K'achia oo k'iniapa ma eperámaa. Ma awara ma ne-inaa k'achia ooda 
K'aurepa netuara juade baai-e pait'ee, audú k'isia p'ua níbairá. Tachia pia 
k'awa p'ani netuarapa oopari ichi juade baaidamerá. 


Pablo Troas p'uurude nipada 


12Mia jaradak'a mi wá-e paji pará ak'ide. Ma k'áyaara Troas p'uurudee 
waji jarateede. Mama nipak'ári, Tachi Waibiapa k'aripaji mápemaarápa 
üri k'inia p'anadamerá Cristopa ooda eperaara k'aripait'ee. 13 Mamida, 

mama bide mi k'isia níbeeji unu—e pada pera Tito, tachi ipema Cristo 
k'aurepa, mia pëida pará ak'ide. Iru paramaiipa chep'eda, mama tai 
unudait'ee paji. Mágá unuda-e pada perá, mia Troadepemaará atabëiji 
maik'aapa cheji Macedonia eujádee, nama Tito ome unui jíak'aapa. 


Pablopa jarada Titopa nepirida úrip'eda 


l4Taipa gracias jarapata Tachi Ak'óremaa, iruata Netuara Poro 
Waibia p'oyaapari pera Cristo juapa. Maperápi netuara apidaapa tai 
Cristodeerá p'oyaada-e pai. Mágá ichideerá pera irua tai k'aripapari 
jarateedamerá jómaará t'áide. 15Ara K'era t'íía aubaiparik'a ewat'aak'ári, 
mága pik'a tai ijiapataará t'imí wapata jarateede Cristopa oopi k'inia 
bi eperáarámaa. Tachi Ak'órepa unuk'ári taipa mága jarateemaa p'ani, 
o-—ía beepari. Cristopa tai jarateepataará péipari jarateedamerá chi úri 
K'inia p'aniirámaa máik'aapa chi úridaamaa p'aniirámaa paara. 16 Taipa 
jarateepata mik'ia pik'a bi chi úíridaamaa p'aniirá-it'ee, ma k'aurepa 
ara atuadait'ee pera. Mamida chi úri k'inia p'aniirá-ittee ne-inaa tía 
baparik'a bi, ma jarateeda k'aurepa ara wádaitlee pera Ak'óre truadee. 
Maga bita, ¿k'aipa jarateeima chi úri p'aniirapa wáara k'awaadamerá 
Cristopa oopi k'inia bi eperáarámaa? 17 Táipata mága jarateedai. Ma-it'ee 
Tachi Ak'Orepa tai jiriteraji. Tai k'isiadoopa jarateedak'aa. Tachi Ak'drepa 
ichi ííraa taimaa jarapipari. Tai nipadak'aa awaraarák'a. Achi k'isiadoopa 
Ak'óre net'aa jaratee nipapata, eperáarápa áchi pia ak'idamerá máik'aapa 
achimaa p'arat'a teedamerá. Taipa jódee mága oodak'aa. Tachi Ak'órepa 
tai ichita akK'ipari pera, k'ira jip'a jarateepata irua oopi bik'a. Mágá 
jarateedai Cristo tai ome bapari perá. 


Tachi Ak'órepa úraa chiwidi Pablomaa k'awapida 

3 1Mia jarak'ári tai k'ira jip'a jarateepata, jara k'inia—e bi taita pipiara 

ak'idaipia bi awaraa jarateepataará k'áyaara. Taipa k'art'a p'áda 
iididak'aa ijáapataarápa parámaa jara péidameraá táipata pia jarateepata, 
jarateepataará úk'uruurápa oopatak'a. Ichiaba iidida-e parapa mágee 
k'art'a awaraa ijáapataarámaa péidamerá. 2Awaraarápa k'awa k'inia 
p'ani pirá tai wáara Jesucristopa péida jarateede wa mága-e, áchia pará 
ijáapataará ak'idaipia bi. Pará taipa k'art'a p'ádák'ata p'ani, Cristode 
ijáapata perá taipa jarateedap'edaa k'aurepa. Michi t'áride k'awa bi mia 
wáarata jara bi. 3Jómaarápa k'awaadai Cristopa tai péiji pará ak'idak'ári, 
saga p'anapata Cristode ijáadak'áriipa. Awaraarápa oo k'inia p'anapata 
Tachi Ak'óre Úraa máude p'ádade jara bik'a. Tachi Ak'órepa k'inia-e baji 
mida eperáarápa ichita ijiadamerá ma üraa Moisemaa p'ápidade, úk'uru 
aide at'ári ijáa p'ani. Mamida pará mága p'anadak'aa. Ma k'áyaara pipiara 
parapa oo k'inia p'ani Cristopa oopi bik'a, Tachi Ak'óre Jaure pará t'áride 
bapari pera. Ma awara Ak'órepa mága ichita oopiit'ee, ichita bapari pera. 

4Taipa ak'idak'ári parápa oomaa p'ani Cristopa oopi bik'a, k'awa p'ani 
wáara Tachi Ak'õrepa taimaa jarapi baji. 5Tai k'isiadoopa eperáara p'oyaa 
Cristode ijáapidak'aa. Tachi Ak'órepapai mága ooi. Ichia aupaita tai 
K'aripapari iru üraa pia jarateedamerá. 6Ichia taimaa nágí úraa chiwidi 
k'awapiji. Cristopa p'ek'au k'achia oopataará o k'achiadeepa k'aripa atai. 
Maga k'awapiji taipa jomaarámaa jarateenadamerá. Na üraa chiwidi 
awara bi chi naawedapema üraa k'áyaara. Eperáarápa ma naawedapema 
íiraa p'ádade ijáaruta pirá, atuadait'ee. Jódee na úraa chiwidide ijáaruta 
pirá, Ak'ore Jaurepa áchi Ak'óre ode tTupiit'ee. 


Úraa chiwidi piara bi naawedapema úraa k'áyaara 


7K'isiadáma nágide. Chonaaráweda Tachi Ak'õrepa ichi úraa máude 
p'ápiji Moisemaa. Na eujáde bi misa, Moisés Tachi Ak'dre ome unuk'ári, 
Tachi Ak'óre k'ira wáree iru ome beeji. Mapa Moisés waya chek'ári Israel 
pidaarámaa, árapa iru k'ira poyaa ak'idak'aa paji, audú idaa bada pera. 
Maga baji mida, taará-e nide ma idaa wépa waji. Ak'órepa ichi k'ira 
wáree mágá áchimaa unupiji mida, ma úraa p'áda k'aurepa eperáarápa 
k'awaa p'aneejida achia p'ek'au k'achia oopata k'aurepa atuadait'ee. 
Sira jódee, ma k'áyaara pipiara Tachi Ak'órepa úraa chiwidi jara péida 
K'aurepa tachi ijáapataarápa k'awapata Cristode ijáadak'ári, wadai Tachi 
Ak'óre truadee. Mága k'awapata Ak'õre Jaure k'aurepa, iru tachi ome 
bapari pera. *Mápai naga jaradai. Pia baji Tachi Ak'drepa eperáarámaa 
Kk'awapik'ári ichi üraa p'áda, mágide jaraji mida áchi atuadait'ee 
p'ek'au k'achia oopata pera. Mamida ma k'áyaara pipiara bi ichia úraa 
chiwidi jara péida. Magi üraade ichi Jaurepa tachi ijáapataarámaa 
k'awapipari Cristo k'aurepa tachi p'ek'au k'achia wee p'ani Ak'õre k'irapite. 
10Maperápi k'awa p'ani pipiara bi ijáadaittee Tachi Ak'9repa úraa chiwidi 
jara péidade, ijáadai k'áyaara mágí chonaaráwedapema úraa p'ádade 
jara bide. 11 Wáara Ak'õre Úraa p'áda pia baji, Ak'órepa magi jarada pera. 
Mamída ichia k'inia-e paji eperáarápa ichita aide ijiadamerá. Mapa üraa 
chiwidi jara péiji. Nágí üraa pipiara bi chi naawedapema k'áyaara, jók'aa 
pera. 

12K'awa p'anadaira Ak'orepa tiraa chiwidi jara péida maga pipiara 
bi chi naawedapema jarada k'áyaara, taipa magi tiraa jip'a jarateepata, 
waaweeda-ee. 13 Mamida mága-e paji Moisés ome. Moisepa ichi 
k'ira wak'aji Israel pidaarápa ununaadamerá Tachi Ak'óre k'ira 
wáree wépa wák'ári. Mágá ma ídaa Moisés k'irade wépa wádak'a, 
ma chonaaráwedapema üraa wépa pik'a waji. 14Mamida ma Israel 
pidaarápa mága ijáa k'iniada-e paji, Kiiri k'isua p'anadap'edaa pera. 
At'ári mága p'ani Moisepa p'áda leepataará úridak'ári. Moisepa ichi 
k'ira wak'a iru badak'a, áchi t'ári wak'a pik'a iru p'ani úraa chiwidide 
ijáa k'iniada—e p'anadairá. At'ári achia ijáapata Ak'óre ode t'íudai ma 

chonaaráwedapema üraa p'adade jara bik'a oo p'anipa. Maga ijáapata 
Tachi Ak'orepa áchimaa ichi üraa chiwidi k'awapi bi mida. Nágá k'isia 
awara k'isiadai: Cristode ijáadak'ári máik'aapa ichideerá padaidak'ari. 
15Mágá Ak'úre Úraa Moisepa p'ádade ijáapata pera, idi ewate at'ári ma 
íiraa úíridak'ári, áchi t'ári wak'a pik'a iru p'ani. 16Mamida áchidepemapa 
ma üraa chiwidi úrik'ári máik'aapa Cristode ijáak'ári, ma t'ari wák'a 
pik'a bada wépait'ee. 17 Mága p'aneedait'ee Cristode ijáadak'ári, eperáará 
uchiapata pera Ak'orepa naawedapema üraa p'áda jua ek'ariipa. Maga 
oodai Cristo ára ome bapari perá ichi Jaure k'ap'ia pari. Cristo ichi Jaure 
ome apai, auk'a Tachi Waibia pera. 18Mágá ma naawedapema úraa jua 
ek'ariipa tachi uchiadap'edaa pera, tachi t'ári waa wák'a pik'a p'ani—e. 
Ara espejode tachi k'ira unuparik'a, mága pik'a Tachi Ak'ore k'ira wáree 
unupata iru üraa chiwidi jara péidade Cristo k'ap'ia pari. Ma awara Cristo 
Jaurepa oopi bik'a oodak'ári, t'ári pia padaipata iruk'a. Waapiara iru 
Jaurepa oopi bik'a oodai, waapiara t'ari pia padaridai iruk'a. 


Pablopa pedee pia jarateeda 

4 1Tachi Ak'órepa tai chupiria k'awaa bairá, ichi üraa chiwidi taimaa 

jarateepi bi. Maperápi waaweeda-ee p'anapata, awaraarápa 
tai ome nepira jiri p'ani mida. 2Taipa oodaamaa p'anapata ne-inaa 
k'achia awaraarápa mera oopata; ne-inaa eperáará jip'aará k'ira nejasia 
p'anapata oodait'ee. Madepema úk'uruurápa imeraa jarateepata chíara 
k'üradait'ee. Maa-e pirá áchi k'isia p'oirapata Ak'órepa jarapi bi ome, irua 
jara k'inia bi awara uchiamerá. Mamíida taipa mága ooda—e. Ak'õrepa 
wáarata jara péida k'ira jip'a jarateepata. Maga oo p'anipa k'inia p'ani 
jóomaarápa k'awaadamerá Tachi Ak'õre k'irapite taipa wáarata jarateepata. 
3Wáara, Cristopa ooda eperáará k'aripait'ee jarateedak'ári, úk'uru 
eperáará-ittee ma jarateepata wak'a pik'a bi, máirápa ma wáarata 
k'awadaamaa p'anapata pera. Mapa o k'achiadee wáruta. 4Achi mága 
p'ani na p'ek'au eujádepema ijáadak'aa beerá ak'óre, Netuara Poro 
Waibiapa, áchi tau p'áriu pik'a iru bairá ichi jua ek'ari. Ichia k'inia-e 
achia k'awaadamerá t'iudai idaa pik'a bide k'awaadak'ári Cristopa 
ooda ichi o k'achiadeepa k'aripa atait'ee. Ichia k'awa bi mága ijáaruta 
pira, unudai Cristo k'ira wáree, iru Tachi Ak'õre k'irak'a bairá. 5Mapa 
taipa jarateedak'ári, jarateeda—e tachi k'isiadeepa tai ak'idamerá páchi 
poroorák'a. Jip'a jarateepata Jesucristo, Tachi Waibiapa oopi k'inia 
bi eperáarámaa. Taipa irua oopi bik'a oo k'inia p'anapata pera, tai 
mimiapata parã-it'ee. 6K'awa p'ani Jesucristo tachi jómaará waibia nága 
pera. Ewaa weda jóma p'áriu níbak'ári, Tachi Ak'Orepa jaraji idaamerá. 
Mapai ídaa beeji. Maga pik'a ijáadai naaweda, tai p'áriu pik'a bide 
p'anapachida, k'awada—e p'anadap'edaa pera Cristopa ooda eperáará 
k'aripaittee. Mamída Tachi Ak'õrepa taimaa mága k'awapik'ári, tai t'áride 

idaa pik'apiji. Mapa Cristode ijáa p'aneejida máik'aapa k'awaa p'aneejida 
Tachi Ak'óre k'ira wáree. 


Tachi Ak'órepa wáarata jarateepataará k'aripapari 


7Tachi k'ap'ia chok'o sorek'api bi. Mamida Tachi Ak'órepa aide née 
bidák'api bi ichi k'ira wáree taimaa unupik'ári máik'aapa tai jiritterak'ári 
Cristopa ooda jarateedamerá eperáará k'aripaittee. Mágá eperáarápa 
ijáadak'ári taipa jarateepata k'aurepa, jomaarápa k'awaadai Tachi 
Ak'orépata taimaa jarapi bi. ¡Iruta tai k'ăyaara waibiara bi! 8Mága jaratee 
p'ani misa iru-it'ee, tai wárutamaa ijáadak'aa beerápa nepira jiripata tai 
ome. Mamida áramaa p'oyaapidak'aa. Mága p'anadai Tachi Ak'drépata 
tai k'aripapari pera choodamerá. Edaare k'awada-e ságapi oodai. 
Mamída ijáa p'ani Ak'órepa taimaa ichia k'inia bi k'awapiit'ee. 9Edaare 
awaraarápa tai k'ira unuamaa iru p'anapata. Mamida Tachi Ak'órepa tai 
atabaibéik'aa. Ichiaba edaare tai p'ua oopata. Mamída Tachi Ak'Orepa tai 
K'aripapari chok'ai uchiadamerá áchi juadeepa. 10 Tai wárutamaa jiripata 
peedait'ee Jesús peedap'edaak'a. Mamida Tachi Ak'órepa tai k'aripapari 
achi juadeepa, eperáarápa k'awaadamerá irua aupaita tai k'aripapari. 
Maga oopari Jesucristo Jaure tai ome bapari pera. 11 Wáara, na p'ek'au 
eujáde p'ani misa, tai mágá pee k'inia p'anadait'ee taipa jarateepata pera 
Jesucristopa oopi k'inia bi eperáarámaa. Mamida mága p'oyaa ooda-e, 
irua ak'ipi k'inia bairá ichi wáara chok'ai p'irabaiji máik'aapa at'ári tai 
t'áride chok'ai bi. 12Mápai tai mágá jiri p'ani mida, taipa jarateepata 
Ak'órepa jarapi bik'a, pará awaraará ome Cristode ijáadap'eda, Tachi 
Ak'õre truade ichita p'anapataadamerá. 

13Taipa auk'a jaradai Tachi Ak'óre chonaaráwedapema üraa p'ádade 


jara bik'a: 
“Ijáaji Tachi Ak'órepa mi k'aripai. Maperá irumaa jaraji michi t'áride 
k'isia bada.’ (Sal 116.10) 


Taipa ichiaba mága ijáapata. Maperápi jarateepata Tachi Ak'órepa jarapi 
bik'a. 14K'awa p'ani Tachi Ak'drepa Jesucristo chok'ai p'irabaipidak'a, tai 
jida auk'a p'irabaipiitee pará ome máik'aapa tachi ateeit'ee Jesucristo 
bimaa ichi truade. Mága ooit'ee tachi Cristodeerá pera. 15Mága k'awa 
p'anadairá, choopata pará máik'aapa awaraará k'aripadait'ee Cristode 
ijiadamerá. Mágá chok'araarápa k'awaadait'ee Ak'órepa áchi k'inia iru 
bi máik'aapa o k'achiadeepa uchiapi k'inia bi. Mápai máirápa Cristode 
ijiadak'ári, gracias jaradaittee Tachi Ak'óremaa máik'aapa áchi itaa ti 
p'anide ak'ipidait'ee wáara irude ijáapata. 

16 Maperápi tai chupiria joneedak'ari, k'isia pua jóonadak'aa. Tai Kap'ia 
jódaruta pijida, ewari chaa t'áride audupiara Tachi Ak'órede ijáapata. 17 Ma 
awara na eujáde p'ani misa, taarádak'aa chupiria jónide. Tai-ittee mak'tara 
plua-e. Jódee taipa ne-inaa unudait'ee Tachi Ak'óre truade p'oyaa jarada-e, 

audú pi-ia bairá. ilchita p'anapataadait'ee iru ome! 18 Mapera tai audu k'isia 
jonada—e na p'ek'au eujáde unu p'ani k'aurepa. Jip'a k'isiapata ne—inaa waide 
unuda-e p'anide; it'aripema net'aade. Na eujádepema net'aa taará—ee jópari. 
Mamida it'aripema net'aa ichita bapariit'ee. 


Ijáapataará it'aripema k'ap'ia chiwidide 
p'anapataadait'ee 
(1 Co 15.35-58) 


1 Taipa k'awa p'ani tachi eperá k'ap'ia piuru pijida Cristo chei naaweda, 
Tachi Ak'Orepa tai p'anapiit'ee ichia ooit'ee bi it'aripema k'ap'ia 

chiwidide. Na p'ek'au eujidepema k'ap'ia jópari. Mamíida chi ittaripema k'ap'ia 
jõk'aa, Tachi Ak'órepa mágá oopari pera. 2Na p'ek'au eujádepema k'ap'iade 
p'ani misa, chupiria jóonapata máik'aapa audú k'isia jóonapata, ma it'aripema 
k'ap'iade p'ana K'inia panadairá. 3Eperápa plaru ji k'inia bik'a, mága pik'a tai 
p'ana k'inia p'ani ma itaripema k'ap'iade. Eperá ák'adaa ba k'inia—e bik'a, tai 
K'ap'ia wee pana k'iniadak'aa. 4Maperapi piu k'iniada—e Cristo chei naaweda. 
Iru maga cheru misa, na p'ek'au eujidepema k'ap'iade p'anide, k'isia jóonapata 
ne-inaa K'achia pasai jíak'aapa. Mágá na pek'au eujáidepema k'ap'ia chupiria 
nibaira, atabéi k'inia p'ani Tachi Ak'óre ome p'ananadait'ee. 5Ma-it'ee Tachi 
Ak'õrepa it'taripema k'ap'ia ooit'ee ichideerá-it'ee, aide p'anapataadamerá 
iru truade. Mága k'awa p'ani irua ichi Jaure péida pera tachi chaachaa 
bapariimerá. Ichi Jaurepata k'awapipari ichia k'isia iru bi ichideerá-itee. 

6Tachi Ak'órepa mágá ne-inaa k'isia iru bapari pera ichideerá-it'ee, 
na p'ek'au eujáde p'ani misa, tachi k'áiwee p'anapataadai. Wáara k'awa 
p'ani na p'ek'au eujádepema k'ap'iade p'ani misa, Tachi Waibia ik'aawaapa 
timí pik'a p'ani. 7Tachi taupa iru unuda-e p'ani mida, irude ijáapata. 
8 Maperápi k'íiwee p'anapata. Piara bak'aji aweda uchiadait'ee na pek'au 
eujádepema k'ap'iadeepa máik'aapa iru truade p'ananadait'ee tachi 
it'aripema k'ap'iade. 2Mamída at'ári wada—e. Mapa nága k'isiapata. Na 
p'ek'au eujidepema k'ap'iade p'ani misa, oo k'inia p'ani Cristopa oopi bik'a 
máik'aapa na eujádeepa uchiadak'ári, auk'a oo K'inia p'anadait'ee irua 
oopi bik'a nága pera. 10Ewari cherude tachi ijáapataará jómaweda iru 
k'irapite panadait'ee irua ak'imerá tachia oopatap'edaa na p'ek'au eujáde 
p'ani misa. Eperá Cristopa oopi k'inia bik'a oodapa atait'ee Tachi Ak'drepa 
ne-inaa k'isia iru bi ichideerá-itee. Ma awara Cristopa mágimaa pedee 
pia jaraittee. Mamida chi mága oo-e badapa maarepida ata-e pait'ee 
máik'aapa Cristopa irumaa pedee pia jara—e pait'ee. 


Cristo k'aurepa Tachi Ak'ore k'awadai 
(Ro 5.9-11; Col 1.19-22) 
11 Cristopa tachia oopata mágá ak'iit'ee pera, iru waawee p'anapata. 
Mapa taipa eperáarámaa jarateepata Cristode ijiadamerá máik'aapa tai 

p'anapata k'awaadamerá. Taipa ne-inaa oodak'ári wa ne-inaa jaradak'ari, 
mága oopata eperáará k'aripadait'ee. Tachi Ak'õrepa k'awa bi tai t'áride 
iru p'ani. Mia K'inia bi parápa tai ichiaba mágá k'awaadamera. 12Mia 
mága jarak'ári, jara k'inia-e bi tai pipiara ak'idamerá awaraará k'iyaara. 
Jip'a k'inia bi pará o-ía p'anadamerá taipa ne-inaa pia oopata k'aurepa. 
Maga o-ia p'anaruta pirá, parápa p'anaudai chi audua beerápa tai apite 
jara jóni. Ma jarateepataarápa k'isiapata achia aupaita pia jarateepata. 
13 ¿Maáirápa jara p'ani-ek'á tai pará t'áide nipadak'ári, oojida k'ira 
k'awa-ee p'aniirápa oopatak'a? Mamida mága-e paji. Taipa mága oojida 
awaraarápa unudak'ári, kawaadamerá Tachi Ak'ore jomaará waibia. Ma 
awara tai k'ira jip'a nipadak'ári, mága oopata pará k'aripadait'ee, auk'a 
Tachi Ak'óre pipiara k'awaadamerá. 14 Jesucristopa tai k'inia iru bapari. 
Maperápi tai jaratee nipapata irua oopi k'inia bik'a. Wáara na p'ek'au 
eujádepemaará jóomaweda k'inia iru bapari pera, kurusode piuji tachia 
p'ek'au k'achia oopata k'aurepa. Mágá piuji jomaara k'ap'ia pari. Ara 
Cristo piudak'a jómaará pari, iru k'ap'ia pari eperá chaachaa piu pik'aji. 
15Cristo piuji eperáará pari máik'aapa chok'ai p'irabaiji, k'inia bada 
pera ichide ijáa p'aniirá p'anapataadamerá irua k'inia bik'a. Tachi mága 
p'anadak'ári, oodait'ee irua oopi k'inia bik'a, tachia oo k'iniata oodai 
K'áyaara. 

16Mãga k'awaadak'áriipa, taipa eperáará unudak'aa, Cristode ijáadai 
naaweda unupatap'edaak'a. Maapai Cristo jida eperá jip'aak'a unupachida. 
¡Mamída irá iru mágá unuda-e p'ani! Ichideerá ichiaba mágá unuda-e 
nága pera. 17Eperá araa bak'ári Cristo ome ijáapari pera irude, magi 
eperá t'ári awaradaipari. ¡Pia k'isiati! Cristode ijáai naaweda, ma eperá 
K'achiade nipapachi. Mamída irude ijáadak'iriipa waa mágá nipa K'inia—e. 
Jip'a nipa K'inia bi Cristopa oopi bik'a. 

18Maga nipai Tachi Ak'orepa mága oopipari pera. Tachi auk'a 
p'anapachida ma eperák'a. Cristode ijáadai naaweda, taipa Tachi Ak'óre 
pia k'awa k'iniada-e p'anapachida. Ichiaba maapai Tachi Ak'9repa 
tachi pia-ee ak'ipachi. Mamíida ijáadak'ári, Cristo piuda k'aurepa Tachi 
Ak'õrepa ichi t'ári auk'a biji tachi t'ári ome. Maperápi tai jiriteraji 
jómaarámaa jarateenadamerá. Mágá taipa jarateepata úrirutaarápa 
Cristode ijáadak'ári, Tachi Ak'orepa ichi t'ári auk'a bipari áchi t'ári ome 
ichiaba. 1%Pia jarait'eera, Cristo piuda k'aurepa eperáará pari, Tachi 
Ak'órepa ichi t'ári auk'a bi k'inia bi áchi t'ári ome. Ma awara achia 
p'ek'au k'achia oopata wépapi k'inia bi. Ma pedeeta Tachi Ak'orepa 
jaradamerá irua jara k'inia bi. Mapa taipa pará jóomaarámaa enenee 
jóni: Ijáati Jesucristode, Tachi Ak'órepa ichi t'ári auk'a bimerá pará tari 
ome. 21 Cristopa p'ek'au k'achia maarepida ook'aa paji. Mamida kurusode 
bak'ári tachi p'ek'au k'achia oopataará pari, Tachi Ak'drepa iru pia-ee 

unuji. P'ek'au k'achia oopataará unuparik'a unuji. frá jódee, ma piuda 
k'aurepa Tachi Ak'órepa tachi pia unupari. 

1Mapa tai Tachi Ak'óre ome mimia p'anide, pará üraa k'inia p'ani 

k'isiadamerá Tachi Ak'orepa parámaa pia ooda. Pará ijáadak'ári, 
Cristo piuda k'aurepa Tachi Ak'órepa ichi t'ári auk'a biji pará t'ári 
ome. Maperá k'irak'aupai Tachi Ak'óre yiaraa iru p'anadai awaraarápa 
jarateepata üri k'iniapa. 2Ma k'áyaara óoti Tachi Ak'úre Úraa p'ádade jara 
bik'a: 

“Mia pide k'isia bak'ári, úriji pia mimaa it'aa iidida. Pia chupiria 
iidida ewate, mia pi o k'achiadeepa k'aripa ataji.” (Is 49.8) 

Corinto pidaara, ¡úríti! Nágaweda Tachi Ak'órepa úriittee parápa chupiria 
iidiruta. Nágaweda pará k'aripaittee ichide wáara ijáadamerá. 


Pablopa ne-inaa k'achia chooda 

3Tai pará t'áide jaratee nipadak'ári, maarepida ne-inaa oo k'iniada-e 
paji parápa ma jarateepata oo iru p'anadamerá, wa Cristode ijiadaamaa 
p'anadamerá taipa oopata k'aurepa. *Mága-e. Jīp'a oo k'inia p'anapachida 
jómaweda Tachi Ak'órepa oopidak'a, parapa tai pia ak'idamerá, Ak'órepa 
tai pia ak'iparik'a. Tai jómaará t'áide mágá nipapata. Máimisa, t'áridepai 
choopata audú k'isia jóonide; ne-inaa wée chitoonide; nepirade jónide; 
5awaraarápa tai wimaa p'anide; carcelde chitoonide; tai pee k'iniapa 
awara áyaa jéret'aa jóonide; mimia chaaree oo jónide; k'ái-ee ewari 
jónide; jarra oo jónide. 6Ichiaba ak'ipipata tai Tachi Ak'órepa péida 
nága oo p'anipa. K'ira jip'a nipapata, ne-inaa k'achia ooda-ee. Taipa 
k'awa p'ani Tachi Ak'õrepa ichi üraa wáarata jara k'inia bi tai it'taideepa. 
K'irau—ee choopata awaraarápa taimaa ik'achia jaradak'ári maa-e pirá 
tai oo iru p'anadak'ári. T'ári pia panapata awaraará ome, Tachi Ak'õre 
Jaure tai ome bapari pera. Mapa t'áripa awaraará k'inia iru p'ani Tachi 
Ak'órepa ichideerá k'inia iru baparik'a. 7 Jarateedak'ári, chi úri p'aniirá 
maarepida k'úradak'aa. Tachi Ak'órepa oopi bik'a oopata. Mapa irua 
tai pia ak'ipari. Iruata tai k'aripapari waaweeda-ee jarateedamerá 
máik'aapa taimaa k'isia k'awaapipari pia panaudamerá awaraarápa tai 
imiateedak'ári. 8Eperáara úk'uruurápa tai pia ak'ipata. Jodee awaraarápa 
tai k'ira unuamaa iru p'anapata. Ichiaba eperáará úk'uruurápa tai apite 
ik'achia pedeepata. Jodee awaraarápa tai apite pia pedeepata. Eperáará 
tík'uruurápa jara p'ani taipa seewa jarateepata. Mamida mága-e. Taipa 
wáarata jarateepata. 9 Eperaara úk'uruurápa jara p'ani: “Já Pablo eperá 
jip'aa. ¿K'iare-it'ee iru pedee úíridaima?” Mamida Tachi Ak'órepa mi k'ira 
Cristodeerámaa pia k'awapipari. Taipa k'awa p'ani atu p'anide piudai 
k'achia beerá juapa. Mamída at'ári chok'ai p'ani. Awaraarápa tai p'ua 
oopata máik'aapa miapipata. Mamida tai peeda-e. 10Wáara, edaare tai 
k'ira pia-ee p'ani. Mamída Tachi Ak'õrepa ichita waya tai t'ári oTapipari. 

Ma awara tai net'aa mak'iara wëe p'ani. Mamida ne-inaa pia teepata 
awaraarámaa jarateedak'ári Cristopa ooda áchi k'aripait'ee. Na p'ek'au 
eujádepema net'aa wée chitooni mida, iru p'ani jóma Tachi Ak'órepa 
k'isia iru bi ichideerá-it'ee. 

11fpemaará Corinto p'uurude p'aniirá, taipa parámaa jīp'a jaramaa 
p'ani jóma tai t'áride iru p'lani. 12At'ári taipa pará k'inia iru p'ani. Jódee 
parapa tai k'inia iru panada-e naawedapemak'a. 13Mia pará úraaitlee 
ak'orepa ichi warra úraaparik'a. T'áripa tai k'inia iru p'anapatáati taipa 
pará K'inia iru panapatak'a. 


Ijáadak'aa beerá ome k'0p'iyo meraadaik'araa bi 


14K'õp'ãyo meraanáati Cristode ijáadak'aa beerá ome. Eperápa 
Cristode ijáak'ári, ne-inaa pia oo k'inia bapari. Mamida Cristode ijáa—e 
bak'ári, ne-inaa k'achia oo k'inia bapari. Auk'a p'anadak'aa. Chi pia oo 
K'inia bipa mága oopari k'awa bairá Cristopa mága oopipari. Mamida 
chi k'achia oo k'inia bipa mága oopari Tachi Ak'õre k'awa-e bairá. 
daa pik'a bide p'aniirá auk'a nipadak'aa p'áriu pik'a bide p'aniirá ome. 
15 Cristo k'op'ayo—e Netuara Poro Waibia Beliál apata ome. P'oyaa auk'a 
nipadak'aa. Ichiaba Cristode ijáapari p'oyaa auk'a nipak'aa ijáadak'aa 
beerá ome. 16Tachi Ak'õre ichita chok'ai bapari. Iru Cristode ijáapataará 
ome bapari. Mapa tachi iru ték'api p'ani. Iru ba K'iniak'aa ne-inaa ai 
k'irapite it'aa t'ípata tede, ma te ijáadak'aa beeráde pera. Ba k'iniak'aa 
ijáadak'aa beerá ome. Maperápi ara ome k'õp'ãyo meraadaik'araa bi. 
Tachia k'awaadai Ak'órepa mága k'inia bi ichi chonaaráwedapema üraa 
p'ádade jara baira: 

“Mi ara t'áide ara t'ári chaa bapariit'ee. Mi ara Ak'ore pait'ee. 

Jódee ara michideerá padait'ee.” (Lv 26.12) 
17Tachi Ak'óre wáara mágá bapari perá ichideerá ome, ichiaba jara bi 
awara ai ma úraa p'ádade: 

“yaa wati ijáadak'aa beerá ik'aawaapa. Oonáati áchia ne-inaa 

k'achia oopatak'a. Mápaipi mia pará pia ak'ipariitee. (Is 52.11) 

18 “Mi pará Ak'õre pait'ee. Jódee pará mi warrará padait'ee"(2 S 7.14) 
Maga jara bi Tachi Ak'óre Waibiapa. 
7 1Ípemaará k'iniará, Tachi Ak'órepa mága jarada pera, oo amaadáma 
ne-inaa k'achia k'ira t'ádoo; tachi k'ap'iapa oopata máik'aapa 
t'áridepai k'isiapata oodait'ee. Ma k'achia oodai k'áyaara, ne-inaa 
jómaweda oodáma Ak'õrepa oopi bik'a. Mága oodak'ári, Tachi Ak'óremaa 
ak'ipidai iru wáara waawee p'ani. 


Corinto pidaarápa Pablo pedee úridap'edaa 
2Taimaa k'awapíti wáara tai k'inia iru p'ani. Pará t'ãide nipadak'ári, 
taipa apidaamaa ne-inaa k'achia ooda-e paji. Ichiaba apidaamaa 

jarateedak'aa paji Ak'orepa jarapida awara, mágide ijiadamerá. Ma 
awara eperá apida k'üradak'aa paji. 3Mia mága jarak'ári, jara—e bi pará 
k'isia p'uapiit'ee. Mia etewapai jaradak'a na K'art'a p'á bide, t'áripa taipa 
pará K'inia iru p'ani. Tai chok'ai p'ani misa máik'aapa piuruta pijida, pará 
mágá k'inia iru panadait'ee, pará tai ome auk'a Cristodeerá pera. +T'áripa 
mia nága jara k'inia bi. Mi t'ári o-la bi pará ome, k'awa bairá parapa oo 
k'inia p'ani mia úraa bik'a. Tachi Ak'órepa mi mágá o-iapi bi, tai at'ári 
chupiria chitooni mida. 

5Nama Macedonia eujáde pachedak'ári, p'oyaa k'áiwee p'anadak'aa 
paji. Tai wárutamaa awaraarápa tai ome nepira jiripachida. Ma awara 
t'áridepai tai k'isia jonapachida. 5 Mamída Tachi Ak'õrepa chi k'isia jóniirá 
t'ári o-Tapipari pipiara bi. Mágá tai t'ári o-Tapiji Tito nama pachek'ári. 
7Ichiaba tai t'ári o-Tapiji Titopa nepirida úridak'ári. Irua taimaa jaraji 
parapa iru t'ári o-iapidap'edaa pará t'áide bak'ári. Jaraji parápa mi unu 
k'inia jóni. Ichiaba jaraji pará k'isia p'ua jóni, parádepema úk'uruurápa mi 
ápite pedee k'achia jaradap'edaa perá. Maap'eda Titopa jarak'ári parápa 
mia üraadak'a wáara oo k'inia p'ani, mi audupiara o—ia beeji. 

8 Mia k'awa bi chi awaraa k'art'a parámaa p'á péidade para k'isia 
p'uapiji. Maga ooji mida, mi k'isia pua-e. Wáara ma K'art'a péik'ári, mi 
k'isia p'ua bak'aji, k'awada pera ma k'aurepa pará k'isia p'ua p'lanadai, 
taará-e mágá p'anajida mida. 9 Mamida irá k'isia p'ua bai k'áyaara, 

mi ola bi. O-ia—e bi pará mágá k'isia pua p'anadap'edaa pera. Mi 

o-ia bi parápa ma k'isia k'achia mi apite iru p'anadap'edaa irá k'ira 
atuadap'edaa pera. Wáara mia pará k'isia puapi-e paji. Ak'Orépata 
mimaa mága p'ápiji parapa oodamerá irua oopi k'inia bik'a. 10Wáara 
Tachi Ak'órepa eperáara k'isia puapik'ári, mága oopari achia ne-inaa 
k'achia oo amaadamerá máik'aapa Cristode ijiadamerá. Mágá irude 
ijiadak'ári, k'isia pua p'anada-e. Jódee awaraará, achia p'ek'au k'achia 
oopata k'aurepa k'isia p'ua jóni mida, ma p'ek'au k'achia oo amaada-e. 
Maperápi atuadait'ee. 11 Taipa k'awa p'ani wáara Tachi Ak'Orépata pará 
k'isia p'uapi baji, parápa tai ome isapai t'ári auk'a bi k'inia p'anadap'ledaa 
perá. Ichiaba jóma k'awapijida taimaa, pará pia ak'idamerá. Ichiaba pará 
k'irau p'anajida chi nepira jiri p'aniirá ome. Ma awara waawee p'anajida, 
mágiirá k'aurepa Tachi Ak'órepa parámaa ne-inaa k'achia ooi jíak'aapa. 
Ichiaba iidijida mia waya pará ak'inamerá. Parápa ne-inaa pia oo k'inia 
p'ani Ak'órepa oopi bik'a, yiaraa iru ba k'inia p'anadairá chi nepira 
jiridap'ledaará. Ma jóma oo p'lanipa taimaa k'awapi p'ani pará wáara 

ma nepirade t'iu k'iniada-e paji. 12Ma k'art'a parámaa p'ák'ári, k'isia-e 
paji chi k'achia oo badade. Ichiaba k'isia—e paji chi apema ma k'achia 
oodapa t'ári puapidade. Ma K'art'a p'ák'ári, mia k'inia baji Tachi Ak'óre 
k'irapite k'awaadamerá parapa tai wáara pia ak'ipata Ak'orepa péidak'a. 
13K'awaadak'ári parápa tai wáara mágá ak'ipata, tai t'ári ola p'aneejida. 

Mamida audupiara o-ia p'ani Tito auteebaidap'edaa pera iru 
parámaa wãk'ãri. Maga oodak'ári, iru ichiaba t'ári oTapijida. 14 Tito 
náik'aapa parámaa wái naaweda, mia irumaa jaraji parápa mága oodai. 
Wáara oojida mia jaradak'a. Mi k'ira nejasiapida—e paji. Mia wáarata 
parámaa jaraji ma p'idade máik'aapa parapa wáara oojida mia Titomaa 
jaradak'a. 15Mága oodap'edaa pera, Titopa pará audupiara k'inia iru 
bi naawedapema k'iyaara. K'irápa bi parápa oojida jóomaweda irua 
oopidak'a. Mága oojida waawee p'anadap'edaa perá, páchia oo k'iniata 
oodait'ee. Jip'a oo k'inia p'anajida Ak'9repa jarapidak'a Tito it'aideepa. 
16 Maperápi mi ola bi. Mia k'awa bi ne-inaa jóomaade parapa mia jara 
bik'a oo k'inia p'ani. 


Cristode ijáapataarápa p'arat'a teedaipia bi 
awaraará k'aripadait'ee 
8 1Ípemaará, parámaa mia nepiri K'inia bi Tachi Ak'órepa ne- 
inaa pia ooda Macedoniadepema ijáapataará t'áide. 2Nepirade 
p'anajida mida, Tachi Ak'órepa ara o-Tapipachi. Mágá ola p'anapachida 
mak'iara p'larat'a wee chitoonajida mida. Mágá chitoonide áchi p'arat'a 
iru p'anidepema waibia teejida awaraará k'aripadait'ee. 3Teejida Aachia 
p'oyaarutapai máik'aapa ai Tri waa teejida. Mia mága jara bi michi taupa 
mága unuda pera ara t'áide nipak'ári. Eperá apidaapa áramaa jarada-e 
paji mágá teedamera. Teejida t'áripa tee k'inia p'anadap'edaa pera. 4Mãgá 
K'aripa k'inia p'anadap'edaa perá, taimaa enenee jónajida áchia p'e 
aneedap'edaa jitadamerá máik'aapa ateedamerá ijáapataará Judea eujáde 
chupiria beerámaa. 5Mamida ma teedap'edaa k'iyaara ne-inaa piara 
oojida. Taipa k'isiada-e paji mága oodai. H'aa t'ijida Tachi Waibiamaa 
jaradait'ee achia oo k'inia p'ani irua oopi bik'a. Mápai jarajida taimaa 
achia oo k'inia p'ani taipa oopirutak'a. Mága oojida ijáa p'anadap'edaa 
pera áramaa Ak'orepa mága oopi baji. 

6 Macedoniadepemaarápa oo p'ani unudap'eda, taipa Titomaa chupiria 
iidijida iru waya pará k'aripade wámera, t'ári piapa parápa p'arat'a 
ichiaba p'eruta misa tee péidait'ee. Irua naaweda k'aripadak'a ewaa ma 
p'larat'a p'e wádak'ári, irá auk'a k'aripaittee jõma p'e aupadamerá. 7Parápa 
Cristode pia ijáapata. Ichiaba awaraarámaa pia jarateepata Cristopa 
ooda eperáara k'aripait'ee. Pia k'awapata Cristopa oopi k'inia bi parámaa 
máik'aapa pia k'isiapata awaraará k'aripadait'ee. Ma awara taimaa pia 
ak'ipipata tai k'inia iru p'ani. Ma jóma ne-inaa pia oopatak'a taipa k'inia 
p'ani auk'a chupiria beerá pia k'aripadamerá páchi p'arat'a tee p'anipa. 

8Mága jarak'ári, mia jara k'inia-e: “Waibia téeti.” Jip'a nepiriji 
Macedoniadepema ijáapataarápa oodap'edaa parápa auk'a teedamera, 
t'áripa mága oo k'inia p'anadairá. Mágá teeruta pirá, jomaarámaa 
ak'ipidaittee awaraa ijáapataará auk'a k'inia iru p'ani, ara k'ira k'awada-e 

p'ani mida. 9Parapa k'awa p'ani Tachi Waibia Jesucristopa ooda ak'ipiit'ee 
pará k'inia iru bi. H'ari Tachi Ak'óre k'ira wáreede bapachi mida, 
eperáará chupiria k'awaa bapachi. Maperá ichia Ak'ore eujáde iru bada 
jómaweda atabéiji chupiria niba cheit'ee na p'ek'au eujáde. Mága ooji 
pará o k'achiadeepa k'aripa ata k'inia bada pera, irude ijiadap'eda, Ak'ore 
truade iru ome p'ananadamerá. 
10irá mia pará úraaittee apema año p'arat'a p'e wádap'edaa p'e 
aupadamerá. Parápa apemaará ijáapataara k'iyaara naapiara k'isia 
iru p'anajida p'arat'a p'e teedait'ee chupiria beerámaa. O-a p'anajida 
mágá k'aripa k'inia p'anadap'edaa pera. 11 Mãgá t'áripa tee k'inia 
p'anadap'edaak'a, irá auk'a t'ári o-ía tee k'inia p'anadaipia bi, p'arat'a 
mak'iara wee p'ani jida péidait'ee. 12Tachi Ak'õrepa ak'ipari tachi t'áride 
iru bi. Ichia k'inia bi t'áripa tee k'inia p'anadamerá. Ma-ári iru p'ani pira, 
ma-ári teedai t'ári piapa. Jódee waibia iru p'ani pirá, waibia teedai t'ári 
piapa. Teedait'lee wee p'ani pirá, ¿sága teedai? 
13Mia k'inia—e pará chupiria p'aneedamerá awaraará k'aripa Kk'iniapa. 
14Nãgapai mia k'inia bi: auk'a iru p'anadamerá te, chik'o máik'aapa 
p'aru. frá parápa awaraará k'áyaara waapiara iru p'ani pirá, teedai ara 
k'aripadait'ee. Jódee pará chupiria jonadak'ári, árapa parámaa teedai. 
15K'awa p'ani Tachi Ak'órepa ichia jiritterada eperáarámaa teepari mágá 
jededamerá, iru chonaaráwedapema úraa p'ádade jara bairá: 
“Chi maná waibiara p'edap'edaarápa waibiara jitada—e paji. Jódee 
ma-áriara p'edap'edaarápa ma-áriara jitada—e paji. Jededak'ári, 
auk'a jita wájida.' (Ex 16.18) 


Pablopa Tito Corinto p'uurudee péiit'tee bada 
(1 Co 16.1-4) 


16 Mia gracias jara bi Tachi Ak'óremaa irua pará k'aripamaa bairá 
Titopa oo bi k'aurepa. Mia ooparik'a Titopa auk'a pará k'aripa K'inia bi. 

17 Mia mága k'awa bi iru o-la bada pera chupiria iididak'ári irumaa pará 
ak'ide wámerá. Audú wa k'inia níbaji. Wáara taipa mága iididai naaweda, 
k'isia iru baji wãit'ee. Mapa wáittee mága K'inia bairá. 

18 Tito ome awaraa ipema auk'a péidait'ee. Ijiapataará bee chaa nama 
Macedonia eujáde jómaarápa magi k'awa p'ani, Cristopa ooda eperáará 
k'aripait'ee pia jarateepari pera. 12 Ma ijáapataarápa magi jirit'erajida 
auk'a tai ome nipamerá, p'arat'a p'e atee wárutade Judeadepema chupiria 
beerámaa. Ma plarat'a tee péi p'lanipa tachia jómaarámaa ak'ipidai oo 
k'inia p'ani Tachi Ak'õrepa oopi bik'a. Irua ne-inaa tachimaa teepari, 
tachia jódee teedamerá chupiria beerá k'aripadait'ee, ma awara 
ak'ipidaittee ma ijáapataará chupiria beerámaa tachia wáara ara k'aripa 
k'inia p'ani. 20Ma ipema mágá Tito ome péidait'ee irua k'aripamerá 
ma p'arat'a waibia p'e ateeru misa. Mágá tai imiateepataarápa pedee 

p'anada-e pai tai ápite, p'arat'a ŭk'uru chiadai jíak'aapa. 21 Ichita ne—inaa 
Kira jip'a oo K'inia p'ani Ak'õre k'irapite máik'aapa eperáará k'irapite. 
22fpema awaraa ichiaba péidaittee ára ome. Irua tai ichita K'aripa k'inia 
bi máik'aapa ne-inaa pia oopari taipa oopipatak'a. Irua k'awaak'ári Tito 
parámaa waru máik'aapa pará t'ári piapa auk'a p'arat'a tee péidait'ee, o- 
Ta auk'a wa k'inia baji. 23Pará t'áidepemapa Tito k'awa—e bi pirá, jaráti 
iru mi k'op'ayo pia na mimiade. Mi ome mimiapari pará k'aripait'ee. 
lidiruta pirá apema omé nidaará pari, jaráti nápema ijáapataarápa 
achi pari péidap'edaa, ichiaba auk'a k'aripadamerá. Máirá wárutamaa 
k'awapipata jóomaarámaa Cristota Tachi Waibia. 24Máirá araa panadak'ari, 
ak'ipíti ara K'inia iru p'ani tai k'inia iru p'anik'a. Mágá waya wádak'ári 
achi p'anapatamaa, nepiridai parapa ara pia ak'i p'anadap'edaa. Mágá 
ára péidap'edaarápa k'awaadai wáara taipa jaradak'a parápa wáara 
nejómaata pia oo K'inia p'ani. 


Ijáiapataarápa awaraarámaa p'arat'a teedaipia bi 


1Wáara na p'ádade mia parámaa waa jara—e pijida, k'awa bi parápa 

ma p'arat'a p'e tee pëidait'ee ijáapataará chupiria beerámaa. 2Mága 
k'awa bi parapa wáara chupiria beerá k'aripa k'inia p'anadairá. Año 
aba paru pará Acaya eujádepema ijáapataarápa ma p'arat'a p'emaa 
p'aneedap'edaa. Mága oo p'aneedak'ári, taipa oía nepirijida na 
Macedoniadepema ijáapataarámaa. Maga úridak'ári, árapa auk'a k'aripa 
K'inia p'aneejida. 3Maperápi taipa Macedoniadepema ipemaará omé 
auk'a péiruta Tito ome, parápa áramaa ak'ipidamerá wáara oojida taipa 
jaradak'a. Mia k'inia bi ma p'arat'a p'e iru panadamerá, aramágá tee 
péidait'ee. 4Mi jama panak'ári, awaraa Macedoniadepema ipemaará 
auk'a cheruta pirá mi ome máik'aapa parápa waide ooda—e pirá taipa 
jaradak'a áchimaa, tai k'ira nejasia p'aneedai; pará jida ichiaba. 5Mapa 
mia chupiria iidiji Titomaa iru chi apema ipemaará ome mi naa 
wádamerá. Mágá árapa pará k'aripadai parapa k'isia iru p'anadap'edaak'a; 
p'arat'a jomaweda p'e iru p'anadamerá mi panaru misa. Mágá ichiaba 
apidaapa jarada-e pai mia parámaa teepida. Mia k'inia bi parapa t'ári pia 
teedamerá páchia tee k'iniata. 

6 iK'irápáti! Eperápa eujá ma-áriide ne-uuk'ári, mak'iara ewa-e. Jódee 
chi eujá waibiade ne—uu bipa waibia ewapari.* 7 Eperá chaachaa teeipia 
bi ichi t'áride k'isia bik'a. Teeik'araa bi teeamaa bide wa awaraapa 
irumaa teepi bairá. Tachi Ak'órepa chi t'ári pia teepari K'inia iru bi. 
8Parápa mágá t'ári piapa teeruta pira, Tachi Ak'Orépata pará k'aripai iru 





"9.6 Mága pik'a bi ijáapataará ome ofrenda teedak'ári. Chi ma-ári tee bipa atau p'dimaa 
bairá ma-áripai jitaittee Tachi Ak'ore juadeepa. Jódee chi waibia tee bipa t'ári pia bairá 
waibia jitait'ee Tachi Ak'óre juadeepa. 

p'anadamerá te, chik'o máik'aapa p'aru. Ma awara irua k'aripai audupiara 
iru p'lanadamerá k'aripadait'ee awaraará pará k'iyaara chupiriara chedee. 
9Tachi Ak'õre chonaaráwedapema úraa p'ádade jara bi: 
“Eperá t'ári pia bipa ne-inaa pia oopari chupiria beerámaa t'ári pia 

bairá. Maperápi Tachi Ak'órepa magi ichita pia ak'ipariittee. (Sal 

112.9) 
10Tachi Ak'úre, chi net'atau oodapa ne-uu chaupipari, jóomaarápa iru 
p'anadamerá k'odait'lee. ¿Audupiara teei-ek'á chi t'ári pia paniirámaa 
achia awaraará k'aripadamerá? 11 Tachi Ak'drepa mága oopari pera, 
parámaa auk'a teeit'ee, pará auk'a t'ári pia p'anadairá. Mágá parapa 
waibia iru p'lanadait'ee tai ome tee péidaittee Judeadepema chupiria 
beerámaa. Mápai o-lapa achia gracias jaradaittee Tachi Ak'óremaa 
ma p'arat'a tai juadepema jitadak'ári. 12Mágá parapa k'aripadait'ee 
árapa iru p'anadamerá k'odait'tee máik'aapa jídaittee. Mamida ichiaba 
k'aripadaitlee árapa Tachi Ak'dremaa gracias jaradamerá. 13Ma awara 
naga pia tee p'anipa awaraarámaa máik'aapa áramaa, k'awaadait'ee 
parapa Jesucristode wáara ijáapata máik'aapa oo k'inia p'ani irua oopi 
bik'a. 14Ichiaba árapa pará k'awa k'inia p'anadait'ee máik'aapa itaa t'i 
k'inia p'anadait'ee pará pari, Tachi Ak'órepa pará mágá k'aripapari pera. 
15 Gracias jaradáma Tachi Ak'óremaa irua jóomaará k'iyaara ne-inaa 
pipiara bi teeda perá, ichi warra péik'ári tachi k'aripade. Pedee wée pik'a 
p'ani ma pari irumaa gracias jaradait'ee. 


Pablopa jarada ichi wáara Cristopa péida 


1 0 1frá mi, Pablopa pará üraait'ee Cristopa üraadak'a na eujáde 
nipak'ári. Irua t'ári pia, k'irau—ee úraaji. Mia k'awa bi pará 
t'áidepema úk'uruurápa jara p'ani mi waawee pik'a bi pará k'irapite bak'ári, 
jódee K'art'a p'ák'ári, audú itria pedee jarapari. 2¿Máirápa jara p'ani-ek'á 
michi k'isiadoopapai jaratee nipapari, jarateepataará jip'aarápa oopatak'a? 
Mapa parámaa mia enenee níbi maira ik'aawaapa uchiadamerá mi jama 
pai naaweda. Mága jara bi mia wáara áchi itriaitee perá, Ak'drepa mimaa 
mágá pedeepiru pirá. 3Wáara, tai na eujáde p'anapata eperáara jip'aarák'a. 
Mamída máirák'a tai aupedeedak'aa. +Máirá pedee wésaa, imeraa 
pedeepata. Mamida tai jip'a pedeepata Ak'orepa pedeepi bik'a. Mágá 
jOpipata jóma achia k'isia iru p'ani Cristode ijáapataará ijáa amaapidait'ee. 
5Taipa jópipata achia seewa jarapata, Ak'Orepa tai ittaideepa wáarata 
jarak'ári. Ma awara Ak'Orepa tai k'aripapari panaudamerá jóma achia 
Cristo apite seewa jarapata. Mágá achia wáara k'awaadai Ak'orepa k'isia 
iru bada ooit'ee Cristo k'ap'ia pari. Ichiaba taipa Cristopa ooda áchi— 
it'ee jarapata, achia auk'a wáara irude ijiadamerá. 6 Mamida mágá ijáa 
k'iniada-e p'ani pira, áchi t'ári puapidai Ak'órepa oopi bik'a. Taipa mága 
oodait'ee parapa ak'ipidak'íri wáara oo K'inia p'ani taipa jara p'anik'a. 

7Pará Corintodepemaarápa eperáará iripai ak'ipata. Achi k'ira ak'ipata 
máik'aapa áchia audua pedee jara jóni üripata, áchi t'áride iru p'ani k'awa 
K'inia p'anadai k'áyaara. ¿Mága-ek'á? Pará t'áidepemapa k'isia bi pirá ichita 
wáara Cristopa péida jarateemerá, auk'a k'awaaipia bi tai jida Cristopa péida. 
8K'ira nejasia-ee mia nága jaraitlee. Tachi Waibiapa wáara jarapari tai 
itaideepa máik'aapa pará biji tai jua ek'ari, taipa pará k'aripadamerá iru pari. 
Mapa taipa maarepida parámaa ijáa amaapidak'aa. Jip'a karipapata pipiara 
Cristode ijáadamerá. 9Mia pará perapi k'inia-e bi k'arta p'ádade pedee bipa. 
10 ¿Mi apite pedeepataarápa jara p'ani-ek'á: “Pablopa k'art'a parámaa p'ãk'ãri, 
audú itria pedee jarapari. Mamida ichi pará k'irapite bak'ári, waawee pik'a 
niíbeeparida” a joni—ek'a? 11 Máirápa k'awaadaipia bi achia jaradak'a, mia 
wáara itria pedee jaraitee, mamida áchi kirapite panak'ári. 
12Taipa ooda-e áchia oopatak'a. Achia mágapata: “Taipa jara p'anik'a, 
Cristopa péida eperáará maga p'anadaipia bida” apata. Mápai áchi 
pitapai mágapata: “Táipata jomaara k'iyaara Ak'óre net'aa pipiara k'awa 
p'anida” apata. Máirápa awaraará ak'ida-e Tachi Ak'órepa ak'iparik'a. 
Irua k'awapari eperá t'áride iru bi. Jódee achia fripai ak'ipata. Chi mágá 
oo p'aniirá k'isia kawada—e p'ani. 13Tachi Ak'órepa k'awa bi tai t'áride iru 
Cristopa ooda jarateede chi waide ürida-ee p'aniirámaa. Maperápi pará 
t'áide jaratee nipajida. Oojida Ak'drepa oopidak'a. 4 Ak'orepa tai parámaa 
péi-e pada paara, maarepida jarateeda—e pak'aji. Mamida mága-e 
paji. Irua tai naapiara péiji pará t'ãidee, jarateedamerá Cristopa ooda 
eperáará k'aripaittee. 15Mamída ¿mi ápite pedeepataarápa jara joni-ek'á 
achiata Ak'ore net'aa pia jarateepata? Mága jarapata parapa áchi mi 
k'áyaara pipiara ak'idamerá. Taipa mágá oodak'aa. Jīp'a taipa k'inia 
p'ani parapa pipiara k'awaa k'inia p'anadamera Cristopa parámaa oopi 
K'inia bi. Mága k'awaadak'ári máik'aapa wáara oodak'ári irua oopiparik'a, 
parápa tai audupiara k'aripadai na mimia ome. 16Tai mágá k'ariparuta 
pirá, pará t'áideepa t'imipiara wadai jarateede. T'íu k'iniada-e awaraa 
jarateepataará mimia p'animái, tai nipada-e pera awaraa jarateepataará 
nipapatak'a. Achia ne-inaa ooda-eeta jara nipapata ne-inaa oodak'a. 
17Tachi Ak'óre Úraa p'ádade jara bi: 
“Eperápa jara k'inia bi pirá ichiata ne-inaa k'awaara bi awaraará 
k'áyaara, mága jaraipia bi ichia k'awaa bairá Tachi Ak'órepa iru 
pia ak'ipari. (Jer 9.23-24) 
18Parápa chi pedee audua pedeepari pia ak'idaik'araa bi. Jip'a pia 
ak'idaipia bi eperá Tachi Ak'orepa pia ak'ipari. 


Pablopa jarada ichi apite pedeepataará Cristopa péida-e 


1 1 1frá mia k'inia bi parápa choodamerá mi k'isia k'awa-ee pik'a 
pedee bi misa. Mi chupiria k'awáati. Mamida mágá pedeei 

naaweda, mia nága jara k'inia bi. 2Tachi Ak'órepa pará k'inia iru bik'a, 
mia pida pará k'inia iru bi. Ara eperápa ichi k'au jiwaaparik'a iru araa pai 
naaweda chi imik'ira ome, mága pik'a mia pará jiwaa pik'apari. K'inia bi 
Cristodepai ijiadamerá mia parámaa jarateedak'a. 3Mamida mia waawee 
bi Netuara Poro Waibiapa chi naapiara wéra Eva k'úiradak'a, pará jida 
auk'a k'ürai jiak'aapa. Irua imeraa pedeeji Evamaa taama it'aideepa, 
Evapa Tachi Ak'órepa jarada ijáa amaamera. frá auk'a parámaa imeraa 
pedee bi mi ápite pedeepataará it'aideepa, pará Cristode ijáa amaa 
wádamerá. 4Jarateepari tai awara pará t'áide panak'ári, ¿pará k'iiri 

€esaa p'ani-ek'á úiridaittee mágipa jara bi? Pará mága p'ani, mágipa 
jaratee ni mida Jesús awara bi taipa jarateedap'edaa k'iyaara. Ichiaba 
mágá úri k'inia p'ani, mágipa jaratee bi mida Tachi Ak'õre Jaure awara 

bi taipa jarateedap'edaa k'iyaara. ¿Taipa parámaa jarateeda-e pajik'á 
Cristopa tachi o k'achiadeepa k'aripa atapari iru piuda k'aurepa? Mága 
bita, ¿sáap'eda parápa úri k'inia p'anima mágipa jaratee bi? 5Parápa magi 
“Cristopa péida pipiara bi chi k'dp'iyoorá ome pipiara ak'i p'ani mida 
Ak'órepa péida k'iyaara, mia áchi mága ak'i-e. Mi áchi k'iyaara ek'ariara 
bi-e, Ak'órepa mi na mimia oode péida pera. 6 Wàara, mia pedee wésaa 
pedeek'aa áchia oopatak'a. Mamida pia k'awa bi mia jaratee bi. Parápa 
pia k'awa p'ani taipa ichita ne-inaa jómaweda k'ira jīp'a jarateepata. 


Pablopa Corinto pidaará juadepema p'arat'a jita k'inia-e pada 

7 ¿Parápa k'isia p'anik'á mia ne-inaa k'achia ooji pará juadepema 
plarat'a jita-e pak'ári? Pará t'áide bak'ári, michi juadoopa mimia bapachi 
p'arat'a jitait'ee chik'o-ittee. Jódee mia Tachi Ak'óre pedee pia jarateeji 
parapa pipiara k'awaadamerá Cristopa parámaa oopi k'inia bi. Jaratee—e 
paji pará plarat'a jita k'iniapa. 8Ma k'áyaara p'arat'a jitaji awaraa 
ijáapataará juadepema. Ára p'arat'a jári pik'a ataji pará K'aripaitee. 
9Ma awara pará t'áide bak'ári, p'arat'a wa ne-inaa wé-e pak'ári, mia 
parámaa maarepida iidi-e paji. Macedoniadepema ipemaará mimaa 
chedak'ári, mi k'aripajida. Mamida mia parámaa iidi-e paji máik'aapa 
iidi-e paittee waya pará ak'ide wák'ári. 10Mia wáarata jara bi Cristopa 
wáarata jaradak'a. Acaya eujádepema apidaapa mia jarada awara mimaa 
oopida-e pait'ee. 11K'isianáati mia pará parat'a jita k'inia—e paji, pará 
k'inia-e bada pera. Tachi Ak'9répata k'awa bi mia pará k'inia iru bi. 
12Mia pará p'arat'a jita kinia-e nága perá. ¿Mi ápite pedeepataarápa jara 
p'ani—ek'a áchi wáara Cristopa parámaa péida, parapa p'arat'a p'aapata 
pera áchi mimia pari? P'arat'a iidi wapata achi wárutamaa. Mamída taipa 
mága oodak'aa. ¿Jara p'lani-ek'á áchi auk'a p'ani tai ome? Mamída taipa 
p'arat'a iididak'aa tai jarateepata pari. 

13Mágee eperáará Cristopa péida-e. Áchita Cristopa péidada a p'ani 
mida, mága p'ani-e. Jip'a k'üërayaa p'ani. Seewata jaratee nipapata 

Cristopa péida eperáarák'a. MPará p'era pik'a p'anadaik'araa bi 
k'awaadait'ee Aachia maga k'üra nipapata. Netuara Poro Waibia seewata 
it'aripema ángel k'ira wáree pik'a padaipari eperáará k'ürait'ee. 15Mágá 
ichi mimiapataará auk'a seewata Cristopa péidak'a padaipata. Mága 
oopata eperáarámaa ijáapidait'ee achia jara p'anik'a oodaipia bi Ak'óre 
eujádee wádaitlee. Mamida ma jara p'ani k'aurepa Tachi Ak'õre ewari 
waibia ewate irua mágiirá miapiit'ee, iru kirapite panadak'ári. 

16Waya chupiria iidiit'ee parápa mi pedee úridamerá. Parádepema 
úík'uruurápa mi k'isia k'awa-ee pik'a ak'i p'ani mida, mi ita-aria pedeepíti. 
17Tachi Waibiapa mimaa jarapi-e mia irá jarait'ee. K'isia k'awa-ee 
pik'a mia nágí pedee audua pedeeit'ee ma seewa jarateepataarápa 
oopatak'a. 18 Mágiirápa jarai awaa p'anadairá achia oo p'ani, mia auk'a 
jaraittee mia ooda. 12Magiirápa pará k'isia k'awaa p'anida a jónapata. 
¿Mága-ek'3? Mamída pará pia choopata úridak'íri ma k'isia k'awa-ee 
beerápa jara jóni. 2? Waara pia choopata achia pará chok'a p'ani mida 
achi esclavoorák'a. Ichiaba choopata Achia pará k'ííra p'ani mida imeraa 
pedee p'anipa, p'arat'a teedamerá maa-e pirá ijiadamerá Aachia jaratee 
p'ani. Ichiaba mágá choopata áchi audua nida mida páchi t'ãide, k'isia 
p'anadairá pará k'iyaara ne-inaa jóma pipiara k'awa p'ani. Ma awara 
pará mágá choopata achia parámaa ik'achia jara p'ani mida. 21 Mi 
Kira nejasia pik'a bi taipa mága ooda-e p'anadap'edaa pera parámaa 
wádak'ári. Mamida tai waawee pik'a p'anadairá, mága ooda-e paji. 
¿Wáara-ek'á? 

frata mi K'isia k'awa-ee pik'a pedeeit'ee. Mi apite pedeepataarák'a mia 
ooda jarait'ee. 


Pablo chupiria níbada Jesucristopa péida pera 


22Ma seewa jarateepataarápa mágapata: “Táipata hebreo pedee 
pedeepata.” Mi jida auk'a. Ichiaba mágapata: “Taita Ak'óre eperáara; 
Israel pidaará.” Mi jida auk'a. Mágapata: “Taita Abrahamdeepa 
uchiadap'edaará.” Mi jida auk'a. 23¿Jarapata-ek'á? “Taita Cristo-it'ee 
mimiapata.” Mi áchi k'áyaara Cristo-ittee pipiara mimiapari. frata mi 
eperá k'ira k'awa-ee bik'a pedeemaa bi. Achi k'iyaara mi audupiara 
ne-inaa k'achia p'asapari: Cristode ijáadak'aa beerápa mi carcelde t'i 
níbijida; mi wi iru planajida; mi perá piuji. 24 Mi wáda joisomaa wáru 
chaa judiorá waibiarápa mi wipipachida. Wida treinta y nueve wijida 
soopa. 25Wáda Opee wáru chaa Roma pidaará waibiarápa mi pak'urupa 
wipijida. Wáda abaade mi perá piuji judiorápa máupa mimaa bat'adak'ári. 
P'usade wáda õpeede barco pirubaaidachi máik'aapa ma wáda abaade 
barco pirubaaip'eda, tok'esá mi pak'uru iri bataudachi k'aima aba. 26Mi 
ode wa nide perá nágá piuji: to choma níbide sia wáde; nechiapataarápa 
mi net'aa chia ata cherutade; michi auk'aará judiorápa mi wawamaa 

p'anide; judio-eerápa mi p'ua oomaa p'anide. Ma awara p'uurude bide 
maik'aapa eperáará p'anadak'aamái ode wáde, mi jirijida peedait'ee. 
P'usade wádade náumiapa barco atadachi. Edaare Cristode ijáapatada 
apataarápa paara pedee k'achia jarajida mi ápite, mia jarateepari perá 
üraa chiwidi Moisepa p'áda k'áyaara. 27 K'aima chok'ara mi tik'aa paji 
máik'aapa p'oyaa k'ái-e paji mimia níbipa maa-e pira jaratee níbipa. 
Edaare jarrapisia níbaji maa—e pirá opisia. Ewari chok'ara mi nek'o-e paji. 
Ma awara jisua níbaji, p'aru pia wee bada pera. 28Ma ne-inaa k'achiade 
máik'aapa awaraa ne-inaa k'achia mia nama jara—e bide, mi ichita k'ísia 
juatau wéedaru pirá, mi jida mágadaipari. Jódee awaraapa ma ijáapari 
p'ek'au k'achiade baaipiru pirá, mi k'Iraudaipari magi ome. 

30Mi pedee audua wáara jara K'inia bi pirá, mágara jarai mi juatau wee 
bada, ijáadak'aa beerápa mi miapidait'ee pak'ári. 31 Tachi Ak'úre, Tachi 
Waibia Jesucristo Ak'Orepa k'awa bi mi seewa-e bi na jóma jarak'ári. 
¡Jómaarápa irumaa ichita oía it'aa tídaipia bi, irua ne-inaa jomaweda 
oopari perá ichi juapa! 32Wáara mi Cristode ewaa ijáa bak'ári, Tachi 
Ak'órepa mi uchiapiji mi miapidait'ee p'anadap'edaará juadeepa. Maga 
paji mi Damasco p'uurude bak'ári. Rey Aretapa jaraji ma p'uuru pidaará 
ak'iparimaa p'uuru jia paraa bidamerá mi jita atadait'ee. 33Mamida mi 
k'op'ayoorapa mi k'aripajida. K'oraa choma bide t'i atajida máik'aapa chi 
pluuru ik'aawa tiak'au jera bi uria badadeepa mi irabai péijida. Mágá mi 
maira juadeepa uchiaji. 


Tachi Ak'órepa Pablomaa unupida 


1 ) 1Michi k'inia ne-inaa awaraa nepiriit'tee, parápa k'awaadamerá 

michi ituaba na mimia p'oyaa ook'aa. Jarait'ee Tachi Waibiapa 
unupida mimaa k'áimok'araa pik'a bide. Ne-inaa eperáarápa waide 
k'awada-e p'anadap'edaa mimaa k'awaapiji. 2-3 Mia Cristode ijáapari 
k'awa bi. ° Catorce años paru Tachi Ak'repa iru ateeji ichi eujádee. 
K'awa-e bi saga waji, k'ap'iade wa jauredepai. Tachi Ak'orépata k'awa 
bi. Iru mágá ateeji ichide wáara ijáa bada pera. Mama it'ari bide irua 
ítriji ne-inaa Tachi Ak'órepa apidaamaa jarapik'aa. 5Pedee audua wáara 
jara k'inia bada paara, mia waapiara ma it'aa wádade jarak'aji. Mamida 
jip'a jara k'inia bi michi ituabaapa p'oyaa oo-e pada. 6 Ak'õrepa mimaa 
unupida audua jarak'aji, k'ira k'awa-ee pik'a, wáara mia mága unuda 
pera. Mamída mia mága o0o-e pait'ee. K'inia-e bi awaraarápa mi pia 
ak'idamerá, Ak'Orepa ichi eujá mimaa unupida pera. Ma k'áyaara K'inia 
bi mi pia ak'idamerá mia jaratee bi k'aurepa máik'aapa mi t'ári pia bi 
k'aurepa jóomaará ome. 





*12.2-3 Ma ijáapari Pablo paji. Audua pedeeamaapa mida a-e paji. 

7Ma awara audua banaamerá ma ne-inaa pi-ia unuda k'aurepa, 
Tachi Ak'órepa mi miapiji Netuara Poro Waibia eere bi juapa. Ne-iiri 
tachi k'ap'iade awa níbik'a, mága pik'a ma netuarapa mi miapipari. 
Maga mia nibide, maarepida mi pedee audua pedee—e bi, michi ituaba 
aideepa p'oyaa uchia-e bairá. 8 Chupiria iidida õpee enenee nibaji 
Tachi Waibiamaa mi waa mágá miapinaamerá. 9 Mamida irua p'anauji: 
“Maga-eda aji. Mia pi k'aripait'eeda aji, choomerá. Pi chupiria nibak'ari 
máik'aapa choo-e pak'ari, mia pi k'aripait'eeda aji, choomerá.” Tachi 
Ak'órepa mága jarada pera mi k'ira nejasia-e bi jaraittee mi chupiria 
níbada. Maga jarai Cristopa mi k'aripapari pera choomera. 10Wáara t'ári 
oa bi Cristo k'aurepa mi nágá chupiria níbak'ári: mimaa awaraarápa 
ik'achia jaradak'ári; net'aa wee bak'ári; mi imiatee iru p'anadak'ári; mi 
k'isia níbak'ári; mágá níbak'ári. Maga t'ári o-la bai k'awa bairá michi 
ituaba ployaa choo-e pak'ári, Cristopa mi k'aripait'ee. 


Pablopa Corintodepema ijáapataará k'inia iru bada 


11 Pará k'aurepa mi eperá k'ira k'awa-ee pik'a pedee audua pedeemaa 
bi. Parápata mi t'o p'anadaipia bi, michi itu t'o bai k'áyaara. Mi 
maarepida ek'ariara bi-e ma Cristopa péida apataará k'iyaara, achia mi 
k'awada—e p'anida a p'ani mida. 12¿Parápa k'irápada-e p'anik'á Tachi 
Ak'orepa ooda mi k'ap'ia pari pará t'áide nipak'ári? Ma ooda k'aurepapai 
parapa ijáadaipia bi mita wáara Cristopa péida. Mamida mága ooda-e 
paji. Mi K'ap'ia pari Tachi Ak'órepa oo bi misa ne-inaa eperáarápa p'oyaa 
oodak'aa achi juadoopa, mi choopachi parádepema úk'uruurápa mimaa 
imiateedap'edaa. 13 Jóma mia ooda apemaará ijáapataará t'iide auk'a 
ooji pará t'áide. ¿K'isia p'anik'á pará apemaará ijáapataará ek'ariara p'ani, 
mia pará juadepema p'arat'a jita-e pada pera? Mága k'isia p'lani pirá, imi 
perdonáati! 


Pablo waya Corinto pidaará ak'ide wáit'ee bada 


14 jUriti! Na wárupa parámaa wáda ópee pait'ee. Ettewa jaradak'a mia 
maarepida iidi—e pait'ee pará juadepema. Pará p'arat'a k'inia—e. Jip'a 
K'inia bi parápa wáara Cristode ijiadamerá. Warrarápa áchi ak'oreerá 
ak'idak'aa. Ak'óreerápata áchi warrará ak'ipata. 15Mi pará ak'órek'a bairá, 
mia iru bi jómaweda teei, michi k'ap'ia paara, t'áripa parápa Cristode 
ijiadamerá. Mia pará mágá audú k'inia iru bi. Jódee parapa mi mak'iara 
k'iniada—e iru p'ani. ¿Wáara-ek'3? 

16Wáara mia maarepida p'arat'a iidi-e paji pará t'áide bak'ári. Mamida 
¿mi apite pedeepataarápa jara jóni-ek'á mia pará k'üraji? 17¿Parápa 
k'isia p'ani-ek'á mia pará k'üraji mi k'0p'iyoorá péida k'aurepa? iMamida 
mága-e! 18Wáara mia chupiria iidiji Titomaa pará ak'ide wámerá 
máik'aapa iru ome awaraa ipema péiji. Mamída parapa pia k'awa p'ani 

Titopa pará k'íira—e paji, iru auk'a mik'a t'ári pia bapari pera pará ome. 
Auk'a pará k'aripa k'inia p'anapata. 

19 ¿Parápa k'isia p'anik'á mia ma jóma jara aupada jaraji p'anaut'ee 
mi ápite pedeepataarámaa, mágá parápa mi pia ak'idamerá? Mága-e. 
Tachi Ak'orepa k'awa bi mi t'áride iru bi, Cristo mi ome bapari pera. 
Iruata mimaa mága jarapiji. fpemaará k'iniará, mia ma jóma jaraji 
pará Kk'aripait'ee pipiara Cristode ijiadamerá. 22Mamida waawee bi mi 
jamaa wák'ári, pará mága unu-e pai jiak'aapa. Wáara pará waide pia 
ijáada—e p'ani pirá, parápa ichiaba mi unu k'iniada—e p'anadai. Mi jama 
panak'ári, unu k'inia-e parapa nága oomaa p'ani: nepira jirimaa chíara 
ome; chíara k'ira unuamaa net'aa k'aurepa; k'irau jõni chíara ome; jóma 
k'fa jõni páchi-it'ee; ik'achia jaramaa chiaramaa maa-e pirá chíara apite 
pedeemaa; audua jóni; pariatua ne-inaa oomaa p'ani. 21 Ma awara mia 
waawee bi mi jamaa wák'ári, Tachi Ak'drepa mi waya k'ira nejasiapiit'ee, 
parapa waide k'achia oo amaada-e p'anadairá. Wáara mi jéedariit'ee 
unuru pirá parádepemaara úk'uru at'ári k'isia k'achia nipapata, k'ira 
nejasia wee. ¿Pará at'ári wéraará ome pariatua k'ái joni-ek'á, waide oo 
amaa k'iniada—e p'anadairá parapa naawedapema k'achia k'ira t'ádoo 
oopatap'edaa? 


Pablopa jarada ichia ooit'ee bi Corinto p'uurude 


Jama panak'ári, pará at'ári k'achiade p'ani pirá, mia ooit'ee Tachi 
'úre Úraa chonaaráweda p'ádade jara bik'a: 

“Eperápa chíara imiateek'ári, iru miapii naaweda, irua k'achia ooda 
unudap'edaará omé wa Ópee jiridaipia bi, auk'a jaradamerá árapa 
unudap'edaa.” (Dt 19.15) 

2Mi parámaa wáda omeede jaraji chi k'achia oo p'anadap'edaarámaa 
mia áchi chupiria k'awa-e pait'ee, ma k'achia oo amaada-e p'ani pira, 
mi pai naaweda. frá jómaarámaa mia jara péiru wáara ichi chupiria 
k'awa-e pait'ee mi jama panak'ári. 3Parápa k'inia panida a p'ani mia 
ak'ipimerá Cristopa pedeepari mi k'ap'ia pari. K'awaadait'ee mi jama 
panak'ári. Cristo eperá juatau wée bik'a bi-e. Jóma oopari ichia k'inia 
bik'a, jomaará k'áyaara waibiara bairá. Mágá auk'a ooit'ee pará t'áide, 
k'achia oo amaada-e p'ani pirá. 4Wáara iru juatau wee pik'a baji 
kurusode piuk'ári. Mamída irá ichita chok'ai bi Tachi Ak'9repa iru chok'ai 
p'irabaipida pera. Tai jida juatau wee pik'a p'ani. Mamída iru ome araa 
p'anapata perá, ichiaba ichita chok'ai p'anapataadait'ee iru ome. Maperá 
taipa pará nepira ak'idai irua k'aripak'ári. 

5Pia k'isiati pará t'ári chaachaa. ¿Wáara Jesucristode ijáapatak'á? 
Magá ijáa p'ani pirá, k'awa p'ani Cristo bapari pará ome. Mamída p'oyaa 
ooda-e p'ani pirá irua oopi bik'a, wáara iru ba—e pará ome. ¿Wáara—ek'á? 


1 3 1Mia et'ewa jaradak'a nágí wárupa pará ak'ide wáda Opee pait'ee. 
Ak 

SParápa taipa oopata pia ak'idak'ári, kawaadai wáara Cristopa tai pëiji, 
taipa oopata pera irua oopi bik'a. 7Mamida parapa tai at'ári ak'ida-e 
p'ani mida Cristopa péidak'a, taipa it'aa iidimaa p'ani Tachi Ak'órepa 
pará k'aripamerá ne-inaa k'achia oonaadamerá. lidida—e irua pará 
t'ári puapimerá tai juapa. Jip'a iidi p'ani parapa ne-inaa pia oodamerá 
irua ichideerámaa oopi k'inia bik'a. Maga ooruta pirá, taipa apida t'ári 
pluapida—e Tachi Ak'órepa taimaa oopiparik'a. 8Wáara Tachi Ak'órepa 
tai péipari itriadamerá chi p'lek'au k'achia oopataará ijáapataará t'áide 
p'ani. Mamida mágiirápa Ak'óremaa chupiria iididak'ári, ma k'achia oo 
amaa p'ani pira, mágá itriada—e pait'ee, Ak'órepa chi chupiria iidirutaará 
p'ek'au k'achia wépapipari pera. 9Tai o-ía p'ani Tachi Ak'órepa tai 
péi-e pak'ári ijáapataará itriade. Mapa irumaa iidi p'ani parápa pipiara 
ijiadamerá máik'aapa oodamerá Cristopa oopi bik'a. 10 Ma-it'ee mia 
na K'art'a parámaa p'áji mi wai naaweda. Mia pará itria k'inia—e bi 
máik'aapa apida t'ári p'uapi k'inia—e bi, Ak'õrepa mimaa mága oopi bi 
mida. T'ári puapii k'iyaara, mia pará k'aripa k'inia bi pipiara ijáadamera. 
Ma-it'eepi Tachi Ak'órepa mi parámaa péiji. 
Pablopa jarada na K'art'a p'á aupa wáde 

1 frá ipemaará, na K'art'a aupa k'inia bi. K'inia bi pará o-ía 
p'anapataadamerá máik'aapa ne-inaa jómaweda oo k'inia 
p'anapataadamerá Cristopa oopi bik'a. T'ári auk'a, k'Giwee, chik'inia 
p'anapatáati mia úiraadak'a. Mágá Tachi Ak'órepa pará pia ak'iit'ee, irua 
eperáará k'iiwee p'anapipari pera máik'aapa chik'inia p'anapipari pera. 

12fpemaarã ome chik'inia saludaapatáati parápa ichita oopatak'a. 
Nápema Cristode ijáapataarápa parámaa salude péiruta. 

13Taipa k'inia p'ani Tachi Waibia Jesucristopa pará k'aripamerá. 
Ichiaba k'inia p'ani Tachi Ak'órepa pará chik'inia p'anapimerá máik'aapa 
Tachi Ak'õre Jaurepa pará jóomaarámaa k'awapimerá wáara Cristodeerá. 

Mágapai paji. 

San Pablopa K'art'a P'ada 
Galacia Eujadepema 
Ijaapataaramaa 


San Pablo, Jesucristopa jirit'eradapa na k'art'a p'aji. Na k'art'ade Pablopa 
k'irapapi bi Galacia eujadepema ijaapataaramaa, ichiata achi t'aide naapiara 
jaratee nipapachi Jesucristopa ooda achi o k'achiadeepa k'aripa atait'ee. P'anau 
bi judiora, chi mama jarateepataarapa Cristode ijaapataara tauchaa bipidaipia bi 
achi imik'iraara k'ap'iade maa—e pirá atuadait'ee. Pablopa jip'a jara bi eperáará 
it'aa wadait'ee waara Cristode ijaapata perapai. 

Salude jarap'eda, naapiara Pablopa ma Galacia eujadepema ijaapataara itria 
bi Cristodepai ijaadai k'ayaara, awara ijaa k'inia p'anadaira (cap. 1.1-10). Jara bi 
wàara ichi Jesucristopa jirit'erada máik'aapa pëida ichi üraa jarateede; awaraa 
Cristopa jirit'eradaara Jerusalende p'aniirápa irua jarateepata pia ak'ipata 
(caps. 1.11-2.21); sáap'eda Cristodepai ijáapataadaipia bi mãik'aapa sáap'eda 
jiridaik'araa bi oodait'ee Moisepa p'ádade jara bik'a, Ak'orepa ara pia ak'imerá 
(caps. 3.1-4.31). Úraa bi jip'a oopataadamerá Cristopa oopi bik'a máik'aapa 
chik'inia p'anapataadamerá (caps. 5.1-6.10). T'éepai jara bi Tachi Ak'órepa 
eperáará pia ak'i-e, áchi k'ap'iade tauchaa iru p'anadairá maa-e pirá wee 
p'anadairá. Jip'a pia ak'ipari t'ári chiwidi pik'a p'anadak'ári Jesucristode ijáapata 
k'aurepa (cap. 6.11-18). 





Salude péida 


1 1Mi, Pablopa na K'art'a p'áru pará Galacia eujádepema Cristode 
ijáapataarámaa. Eperáarápa mi jiritterada-e paji. Ichiaba mi péida-e 
paji. Tachi Ak'ore, Cristo chok'ai p'irabaipidapata mi jiritteraji máik'aapa 
Cristopa mi péiji. 2Jóma tachi ipemaará Cristo k'aurepa nama mi ome 
auk'a p'laniirápa salude péiruta pará Cristode ijáapataará it'aa t'ípata 
chaa. 3Taipa it'aa iidipata Tachi Ak'óre Tachi Waibia Jesucristo ome pará 
pia ak'i panadamerá. Mágá k'áiwee p'anapataadait'ee. 4Tachi Ak'órepa 

k'isia iru badak'a Cristo piuji tachia p'ek'au k'achia oopata k'aurepa. Ichi 
ita—aria peepiji tachi k'aripa atait'ee na p'ek'au eujadepemaarapa k'achia 
oopatadeepa. 5Maperá ichita it'aa tidáma Tachi Ak'oremaa jaradait'ee iru 
jómaaráa k'áyaara t'ári piara bapari. Amén. 


K'irak'aupai ijáadai awaraarápa jaratee p'ani 


6 Mamída mi plera pik'a bi taará-e weda parapa ijáa amaadaruta pera 
Tachi Ak'õrepa k'isia iru badade ooit'ee Cristo k'ap'ia pari. Iru k'ap'ia pari 
Tachi Ak'orepa pará chupiria k'awaaji máik'aapa jiriji irude ijiadamerá 
máik'aapa ittaa wádamerá. Mamida parapa mága ijáa k'iniada-e p'ani. Ma 
k'áyaara ijáa K'inia p'ani awaraa ne-inaa k'aurepa it'aa wadai. 7¡Mamída 
mága-e! Eperáará úk'uruurápa parámaa k'isia awara-awaraapiruta. 
Maáirápa ne-inaa awara jaratee k'inia p'ani, Tachi Ak'óre pedee pia 
jarateedai k'ayaara. 8Mapa taipa wa ittaripema angeleerápa paara 
jarateeruta pijida taipa naaweda jarateeda awara, Tachi Ak'órepa máirá 
atuapiipia bi. %Parápa ijáajida taipa naaweda jarateedap'edaa. Mapa 
mia waya jarai ma et'ewa jarada. Abaapa jarateeru pirá taipa Cristode 
jarateeda k'áyaara awara, mágí atuaipia bi. 

10 Mia jara k'inia—e bi eperáarápa mi pia ak'idamerá mia jaratee bi 
k'aurepa. Mága ooda paara, p'oyaa oo—e pak'aji Cristopa oopi bik'a. 
Cristode ijáai naaweda, mága ooji mida, ira jip'a na mimia oo K'inia bi 
Tachi Ak'orepa oopi bik'a, iruata mi pia ak'imerá. 


Tachi Ak'órepa Pablo jiritterada Jesupa ooda jarateemerá 


11Ípemaará Cristo k'aurepa, mia nága k'awapi k'inia bi parámaa. Mia 
Cristopa ooda eperáará k'aripaittee pará t'áide jaratee nipak'ári, jaratee—e 
paji michi k'isiadoopa 12maa-e pirá awaraapa mimaa jarateeda. Jara-e 
paji eperápa jara péida. Jip'a jaraji Jesucristopa mimaa k'awapida. 

13Parápa k'awa p'ani mia ooda at'ári judiorápa ijáapatade ijáa bak'ári. 
Tachi Ak'oredeerá audú jiri nipapachi peeit'ee, maira jópi k'inia bada 
pera. 14Maapai judiorápa ijáapata audupiara k'awaa waji, mi ome año 
auk'a iru p'anadap'edaará k'áyaara. Jómaará k'áyaara pipiara oo K'inia 
baji judiorápa oopata, chonaaráweda úraapatap'edaak'a. 

15Mága baji mida, irá mia k'awa bi Tachi Ak'órepa k'isia iru baji mi 
jiriteraittee oomerá ichia oopi bik'a. Mága ooji mi t'oi naaweda, ichi 
wáara t'ári pia bapari pera. 16Maperá ichi Warra k'awapiji mimaa, 
judio-eerá t'áide mia jarateenamerá ichi Warrapa ooda eperáará 
K'aripaittee. Mamida mága k'awapik'ári, mi apidaamaa wá-e paji üraa 
iidide. 17Ichiaba wá-e paji Jerusalendee Cristo ome nipapatap'edaarámaa 
ne-inaa iidide, Cristopa ára mi naa pëiji mida jarateede. Ma k'áyaara, ma 
t'éepai waji Arabia eujádee it'aa t'íde michi ituaba. Maap'eda waya cheji 
Damasco pluurudee. 

18Wáara, Cristode ijiadak'áriipa año Opee parumaa, mi Jerusalendee 
waji Pedro ak'ide máik'aapa tomia omé mama beeji. 19Mamida mama 
bide Cristopa jiritteradaará awara unu-e paji. Tachi Waibia Jesucristo 
ipema, Santiago aupaita unuji. 20Tachi Ak'õrepa k'awa bi mia na p'à bide 
seewa jara—e bi. Wáarata jara bi. 

21Ma t'éepai Jerusalendeepa waji Siria eujádee máik'aapa Cilicia 
eujádee. 22Maapai Cristode ijáapataará Judea eujidepemaarápa mi 
waide k'awada-e p'anajida. 23Aba na pedee úrijida awaraará ijáapataará 
itaideepa: “Tachi jiri nipadapa ira jarateemaa bi Cristopa ooda eperáará 
k'aripaittee, naaweda irude ijáa amaapi k'inia baji mida.” 24Mága 
üridak'ári, ma ijáapataará o-ia it'aa tífjida gracias jaradait'ee Tachi 
Ak'óremaa mi pari. 


Ak'órepa jiriteradaará awaraarápa Pablo pia ak'ipatap'edaa 


1Ma naa wáda t'éepai Jerusalendee, catorce años parumaa waya 

waji tachi ipema Cristo k'aurepa Bernabé ome. Mia tachi ipema 
Tito auk'a ateeji. 2Waji Tachi Ak'órepa mimaa k'awapida pera wáipia 
bi. Mama bide ijáapataará ak'ipataará taide mia jaraji pedee pia jóma 
mia Cristode jarateepari judio-eerá t'áide nipak'ári. Mága ooji k'awa 
k'inia bada pera árapa pia ak'idai wa pia ak'ida-e pai mia jarateepari 
judio-eerámaa. Mága k'awa k'inia baji pariatua na mimia oo k'inia-e 
bada pera. 3K'isia níbaji mida árapa jaradait'ee, mága uchia—e paji. Mi 
k'óp'áyo, Tito, judio-ee paji mida, maarepida jarada-e paji ichi k'ap'iade 
tauchaa bipimerá. 4Ma-it'eeta wájida áramaa iidide. Úk'uru wáara 
Cristode ijáada-e p'anadap'ledaará mera t'íujida judio-eerá ijáapataará 
t'áide, tachi ijáapata Cristode pia k'awaade. Jarajida tauchaa bipidaipia bi 
judio-eerá ijáapataará imik'Traará k'ap'iade. Mágeerápa k'iniada—e tachi 
ijiadamerá Jesucristodepai, Tachi Ak'õrepa tachi pia ak'imerá. Tachi 
auk'a esclavoorák'a p'anapi k'inia p'ani Moisepa p'áda jua ek'ari, judiorá 
chonaaráweda p'anapatap'edaak'a. 5Taipa maarepida k'isiada-e paji 
oodait'ee mágeerápa oopi k'inia panadap'edaak'a. Cristopa ooda eperáará 
k'aripaittee, ma pedee wáara jia k'inia p'anajida pará-it'ee. 

6 Ma awara tachi waibiaráda apataarápa ne-inaa awara jarada—e 

paji mia jarateemerá. Mia jara bi “tachi ijiapataará waibiaráda apata” 
tík'uruurápa at'ári jarapata pera Cristo ome nipapatap'edaará awaraa 
ijiapataará k'iyaara waibiara p'ani. Mamída mia p'ua-e bi chiságí 
ijáapari waibiara bi máik'aapa chiságí ijáapari ek'ariara bi. Tachi 
Ak'õrepa ichideerá jóomaweda auk'a pia ak'ipari. 7-8Mágí ijáapataará 
waibiarápa ne-inaa awara jarateepidai k'iyaara mimaa, mi bijida Tachi 
Ak'óre juade waapiara judio-eerá t'áide jarateenamerá Cristopa ooda 
eperaara k'aripait'lee. K'awajida Tachi Ak'órepa mi ma-it'ee jirit'eraji, 
Pedro jiritteradak'a judiorámaa jarateenamerá. 

9K'awaadak'ari Tachi Ak'orepa wáara mi k'aripa bi judio-eerámaa 
jarateenameraá, Santiago, Pedro Juan ome, chi ijáapataará ak'ipataará 
waibiaráda apata, áchi jua teejida mimaa máik'aapa Bernabemaa. Mága 
oojida ak'ipidait'ee auk'a k'op'áyoorák'a taipa Cristopa ooda eperáará 
K'aripait'ee judio-eerá t'áide jarateedaipia bi. Jódee achia judiorá 
t'áide jarateedai. 10Jip'a achia taimaa iidijida k'ira atuanaadamerá 
K'aripadait'ee chupiria chedeerá áchi t'áide. Mia pida auk'a mága oo k'inia 
bi. 

Antioquía p'uurude Pablopa Pedro itriada 

11 Mágá ara t'aideepa t'ári o-ía uchiajida mida, Pedro Antioquía 
p'uurudee chek'ari, ijáapataará taide mia iru itriaji judio-eerámaa 
ne-inaa k'achia oo bada pera. 12Nága ooji. Naa pachek'ari, iru auk'a 
nek'opachi judio-eerá ijáapataará ome. Mamida ai t'éepai úk'uru 
judiorá Santiago ome p'anadap'edaará Jerusalendeepa pachejida. 
Maáirápa ijáapata judiorá nek'odaik'araa bi judio-eerá ome. Ma awara 
ijáapata tauchaa bipidaipia bi judio-eerá k'ap'iade. Maperá awara 
nek'ojida. Pedropa mága unuk'ári, auk'a awara nek'omaa beeji, máirápa 
k'achia pedeenaadamerá iru apite. 13 Mápai Pedropa mága ooru 
unudak'ári, awaraa judiorá ijáapataará Antioquiadepemaará auk'a 
k'ira jip'a-eedachida. Judio-eerá p'anadap'edaamáiipa awara nek'ojida, 
Bernabé paara. 14Mia áchi mága unuk'ári, k'awaaji achia ooda-e paji 
Tachi Ak'órepa wáarata jara péidak'a. Mapa jomaara ijáapataará taide 
Pedromaa jaraji: 

—Pichi t'oru weda pi judío mida, nama bide judiorák'a ba—e pajida 
aji. Mága bita, ¿sáap'leda pia judiorápa oopata oopi k'inia bima aji, 
judio-eerámaa? 

Cristode ijáa p'anipapai it'aa wadai 
15Wáara, tachi t'oru weda tai judiorápa iru p'anapachida Tachi 

Ak'órepa Moisemaa üraa p'apida. Tai Tachi Ak'órede ijáadak'aa beerá-e, 
judio-eerák'a. 16Mamida Tachi Ak'õre Úraa p'áda mágá iru p'ani mida, 
taipa pida k'awa p'ani eperá apida p'ek'au k'achia wee bait'ee Tachi Ak'Ore 
k'irapite mágipa oopari pera ma üraa p'adade jara bik'a. Moisepa p'ádade 
jara bik'a oo p'lanipapai eperáará p'oyaa wádak'aa Tachi Ak'ore truadee. 
Jip'a eperá iru truadee wáit'ee Jesucristode ijáapari pera. Maperápi tai 


pera Tachi Ak'úre k'irapite. Uchiajida ma úraa p'ádade jara bi jua ek'ariipa 
máik'aapa judio-eerák'a pajida. Mága oodak'ári, ¿ne-—inaa k'achia oojidak'á? 
Maga ne-inaa k'achia ooda paara, mágara Cristopa taimaa ne-inaa k'achia 

oopik'aji. iMamida mága-e! 18Michi k'inia wáara ne-inaa k'achia ook'aji 
eperáarámaa waya oopida paara Moisepa p'ádade jara bik'a, oopii k'iyaara 
Tachi Ak'Orepa jara péidak'a Cristo k'ap'ia pari. 12Mia mága jara bi mia 
p'oyaa oo—e pada pera jóma ma p'ádade jara bik'a. Ma k'aurepa mi piudak'a 
baji, ne-inaa o0-ee Tachi Ak'óre-itee. Mamíida Cristode ijáak'ári, irua mi 
uchiapiji ma p'ádade jara bi jua ek'ariipa, wáara oomerá Tachi Ak'órepa 
oopi k'inia bik'a. 20Cristopa mága ooji, kurusode piuk'ári. Maperá mia jarai 
mi jida auk'a kurusode piu pik'aji Cristo ome, mágá uchiaittee ma üraa 
p'áda jua ek'ariipa máik'aapa araa bapariit'ee iru ome. frá iruta bapari mi 
ome máik'aapa iru mi poro waibia. Mapa mi chok'ai bi misa, ijáa bi Tachi 
Ak'õre Warrade máik'aapa oo k'inia bi irua oopi bik'a. Mága oo k'inia bi 
irua mi audú k'inia iru bap'eda, piuda perá mi pari. 21 Mia eperáarámaa 
ijáapi k'inia-e bi ne-inaa awara, Tachi Ak'órepa pedee pia Cristode jara 
péida k'áyaara. Cristo piuji tachi o k'achiadeepa k'aripa ataitee, mágá Tachi 
Ak'õrepa tachi pia ak'imerá. Tachi Ak'órepa eperáará pia ak'ida paara oo 
p'anadap'edaa pera Moisepa p'adade jara bik'a, Cristo pari piuk'aji. 


Chiságide ijáadaipia bi; Moisepa p'idade wa Cristode 

3 1¡Aai, Galacia pidaará! ¡Pará k'isia k'awada-ee beerák'api p'ani! 

¿Apidaapa pará poro p'érebaipit'aajida-ek'a? ¿K'irápada-e p'anik'á 
taipa jarateedap'edaa pará t'áide nipadak'ári? Jesucristo kurusode piuda 
pia jarateejida pará jomaarámaa. 2Jip'a mia nága k'awa k'inia bi. ¿Tachi 
Ak'õre Jaure ba chejik'á pará ome, oo p'lanadap'edaa pera Moisepa p'idade 
jara bik'a maa-e pirá ijiadap'edaa pera Tachi Ak'órepa jara péida Cristo 
k'ap'ia pari? 3¿Pará wáara k'isia k'awada-ee p'anik'3? Naaweda Cristopa 
ooda eperáara k'aripait'ee fíridak'ári, Cristodepai ijáajida máik'aapa 
p'aneejida iru Jaure ome. ¿frá K'isiapatak'á Tachi Ak'órepa pará pipiara 
ak'iit'ee oo p'ani pirá judiorá úraa p'ádade jara bik'a maa-e pirá ne-inaa 
oo p'ani pirá páchi juadoopa? 4¿Jóma Tachi Ak'óre Jaurepa pia ooda 
pará-it'ee pari oojik'3? ¡Wáara mága pari ook'aji, pará ijáa K'inia p'ani 
pirá ma úraa p'ádade, Cristodepai ijáadai k'iyaara! 5Mia waya iidiit'ee. 
Tachi Ak'órepa ichi Jaure péik'ári pará ome bapariimerá máik'aapa 
pará t'áide ne-inaa oopimerá eperáarápa p'oyaa oodak'aa ichi juadoopa, 
¿sáap'eda mágá péiparima? Péi-e parápa oopata perá irua Moisemaa 
íiraa p'ápida jara bik'a. Ma k'áyaara péipari Cristodepai ijáapata pera. 


Tachi Ak'órepa Abraham pia ak'ida 
(Ro 4.1-3) 


6K'Iisiadáma judiorá chonaaráwedapema Abrahamde. Tachi Ak'órepa 
íiraa p'ápidade chonaarámaa jara bi: 


pia ak'ipachi.” (Gn 15.6) 

7Mapa k'awaadaipia bi eperáarápa Tachi Ak'órede ijáadak'ári, áchi wáara 
Abrahamdeepa uchiadak'a p'ani. Iruk'a Tachi Ak'õrepa jarada ijáapata 
máik'aapa iru k'irapite pia p'anapata. 8Tachi Ak'órepa naaweda k'isia 
iru baji judio-eerá o k'achiadeepa k'aripa atait'ee, wáara ijáadak'ári. 
Mága k'awapiji Abrahammaa. Tachia mága k'awa p'ani Tachi Ak'drepa 
Moisemaa nága p'ápida pera: 
‘Tachi Ak'órepa na pedee pia Abrahammaa mágaji: “Mia na p'ek'au 
eujádepemaará jómaweda k'aripait'leeda aji, pi k'ap'ia pari”” (Gn 
12.3) 
9 Ak'órepa mága jarada pera, tachia k'awa p'ani Tachi Ak'orepa Abraham 
bendiciadak'a irua ijáada pera, awaraará auk'a bendiciait'ee irude ijáadaK'ári. 
10 Jódee eperáará k'achia ooit'ee, ichi úraa p'idade jara bik'a ooruta 
pirá irua áchi pia ak'imerá. Achi atuapiittee p'oyaa ooda—e pera jóma ma 
íiraade jara bik'a: 
“Eperápa oo-e bi pirá jóma Ak'óre Úraa p'ádade jara bik'a, atuait'ee.” 
(Dt 27.26) 
11 Ma jóma jara aupadade k'isiadak'ári, pia kawa p'ani Tachi Ak'orepa pia 
ak'i—e chi oo k'inia bipapai iru úraa p'ádade jara bik'a. Jip'a pia ak'ipari 
eperá irude ijáa bita. ¿Iru úraa p'ádade nága jara bi-ek'á? 
“Eperá Tachi Ak'orede wáara ijáapari ichita bapariit'ee iru ome, 
p'ek'au k'achia wee bairá iru k'irapite.” (Hab 2.4) 
12Eperá ijáa—e bipa ooda paara jóma Tachi Ak'óre Úraa p'ádade jara bik'a, 
iaa wãk'aji ichi kiradoopa. Mága k'awa p'ani Tachi Ak'úre Úraa p'ádade 
jara bairá: 
“Eperápa ook'ári jómaweda Ak'óre Úraade jara bik'a, ichita 
bapariit'ee ma úraade jara bik'a.” (Lv 18.5) 
13Mamida tai judiorápa oodak'aa jómaweda Tachi Ak'úre Úraa p'ádade 
jara bik'a. Mapa o k'achiade p'anajida máik'aapa atuadait'ee paji. Mamida 
Cristopa tai uchiapiji ma úraa p'adade jara bi jua ek'ariipa, ma k'aurepa 
atuanaadamerá. Maga ooji kurusode piuk'ári. Tachi Ak'órepa iru k'achia 
ooji, tai k'achia ooi k'iyaara. Mágá tai k'aripaji. K'awa p'ani Cristo 
K'achiade baji Ak'óre Úraa p'ádade jara bairá: 
“Eperá pak'urude baijira bi k'achiade banait'ee.” (Dt 21.23) 
14 Jesucristopa mágá tai k'aripaji pará judio-eerá paara ijáadamerá 
Abrahampa ijáadak'a. Ma awara maga tai k'aripaji tachi jóomaweda 
ichiaba ijáadak'ári, iru Jaure tachi ome iru p'anadamerá. Mágá Tachi 
Ak'órepa ooji ichia jaradak'a Abrahammaa, jarak'ári Abraham k'ap'ia pari 
ne-inaa pia ooit'ee na p'ek'au eujidepemaará jómaarámaa. 


Moisepa p'áda Tachi Ak'órepa jarada ome 


15fpemaarã, k'isiadáma eperáarápa oopatade. Eperápa p'ák'ári 
k'airapa ichi net'aa atadait'ee ichi piuk'ári, chi firma p'íp'eda, eperá 

awaraapa ne-inaa awaraa p'a—e pai ai p'ádade, chi p'ada chiparipa 
jara-ee. Maa-e pirá chipari piuk'ári, awaraa eperápa ne-inaa awaraa 
p'á-e pai ai p'ádade. Ichiaba ichi k'inia ma p'áda jópi-e pai. 16 Tachi 
Ak'órepa jara béiji Abraham ome irudeepa uchiadait'eerá k'aurepa na 
p'ek'au eujidepema jómaarámaa ne-inaa pia ooit'ee.* Mága jarak'ári, 
jara k'inia—e baji jomaweda Abrahamdeepa uchiadait'eerá k'ap'ia pari 
ma ne-inaa pia ooit'ee. Jip'a jara k'inia baji irudeepa uchiait'tee abaa 
k'ap'ia pari mága ooit'ee. Magi Jesucristo. 17Ma jara aupadade mia naga 
jara k'inia bi: eperápa p'áda béiparik'a kawaadamerá k'aipa ichi net'aa 
ataitlee, mága pik'a Tachi Ak'órepa ichia jarada béiji Abraham ome, iru 
t'ée uchiadap'edaarápa auk'a mága k'awaadamerá. Jódee, cuatrocientos 
treinta años wáyaada t'éepai, ichi üraa Moisemaa p'ápiji. Mamida ma 
íiraa p'ápik'ári, ichia jara béida Abraham ome at'ári beeji. Ma üraa 
p'ádapa jópi-e paji ichia naapiara jarada Abrahammaa. 18Tachi Ak'órepa 
na p'ek'au eujidepemaará k'aripa k'inia bada paara Moisepa úraa 
p'ádade jara bik'a oopata k'aurepa, mágara ichia jarada jara béi-e pak'aji 
Abraham ome. Mamída mága-e paji. Ichia jarada béiji Abraham ome, 
k'inia bada perá Abrahampa ma jarada ijáamerá. Ma ijáada k'aurepa 

na p'ek'au eujidepemaará auk'a ijáadak'ári, pia panapataadai Ak'óre 
k'irapite. 


K'áare-ittee Moisemaa ma uraa p'ápida 

19 ¿K'dare-it'ee ichi úíraa Moisemaa p'ápijima? Mága p'ápiji eperáarápa 
k'awaadamerá áchi p'ek'au k'achia ooyaa p'anapata iru k'irapite. Ma 
íiraa péiji ichi angeleerá ome eperámaa, mágipa p'imerá eperáará-it'ee. 
Tachi Ak'orepa k'isia iru baji eperáarápa ma üraa p'áda iru p'anadameraá, 
ma Abrahamdeepa uchiada na eujádee cheru misa na eujáidepemaará 
k'aripaittee, Ak'órepa naaweda jaradak'a. 20Mãgá tee péiji mida ichi úraa 
Moisés k'ap'ia pari, mága oo-e paji jarak'ári Abrahammaa. Ichi ittaideepa 
jaraji ichia ooittee bada Abrahamdeepa uchiada k'ap'ia pari. 

21 Maperá eperápa k'isiai Tachi Ak'õrepa k'isia awara—awaraa iru baji 
eperáará o k'achiadeepa k'aripa atait'ee. ¡Mamida mága-e! Ichi úraa tee 
péidapa eperáará o k'achiadeepa uchiapida paara, wáara p'ek'au k'achia 
wee p'lanak'ajida iru k'irapite máik'aapa ittaa wák'ajida ma úraa k'aurepa. 
22Mamída iru úraa p'adade jara bi eperáará jómaweda p'ek'au k'achia 
jua ek'ari p'anapata. Ara presoorá p'oyaa uchiada-e p'lanik'a carceldeepa 
achi juadoopa, mága pik'a eperáará p'oyaa uchiada-e p'ek'au k'achia 
jua ek'ariipa áchi juadoopa. Aba uchiadai Jesucristode ijáadak'ári, iru 
k'ap'ia pari Tachi Ak'orepa eperáará k'aripapari pera, ichia jaradak'a 
Abrahammaa. 





*3.16 Gn 12.7. 

23Cristo chei naaweda, tai judiorá ichiaba presoorák'a p'anapachida 
Moisepa p'adade jara bi jua ek'ari. Ma üraa carcel jiaparik'a baji. Tai 
ak'i baji Tachi Ak'órepa unupiru misa ichia Abrahammaa jaradak'a. 
24Mimiaparipa warra ak'iparik'a, ma úraa p'ádapa tai ak'i pik'apachi 
Cristo cheru misa, tai jida irude ijiadamerá máik'aapa p'ek'au k'achia 
wee p'anadamerá Ak'õre k'irapite. 25frá, Cristo cheda pera, mágá irude 
ijiadak'ári, tai waa p'anadak'aa Moisepa p'áda jua ek'ari. 

26Ma k'iyaara pipiara, pará jomaweda Tachi Ak'óre warraraá, 
Jesucristode ijáapata pera. Mágá araa p'anapata Cristo ome. 27 Jómaweda 
araa p'anapataará Cristo ome Tachi Ak'óre warrará iruk'a. Ma-it'tee tachia 
poro choopipata; ak'ipidait'ee araa p'anapata Cristo ome. 28 Măgá Cristo 
ome p'anapata pera, Tachi Ak'órepa tachi ichi warrarák'a auk'a unupari. 
Maga unupari judiorá mida, judio-eerá mida, esclavoorá mida, esclavo- 
eerá mida, imik'iraará mida, wéraará mida. Jómaweda auk'a p'ani iru 
K'irapite Jesucristo ome araa p'anadak'ári. 22Ma awara tachi Cristo ome 
araa p'anapataará wáara Abrahamdeepa uchiadap'edaará, Tachi Ak'drepa 
jara péida ijaapata pera Abrahampa ijáadak'a. Maperá iru p'anadait'ee 
jõma Tachi Ak'órepa k'ísia iru bi ichideerá-it'ee. 

Tachi Ak'ore warrará 
4 1Piara k'awaadait'ee mia jara k'inia bi, k'isiati nágide. Eperá 
piuk'ári warra k'aipeepai iru bi, ma-ári weda ma warrapa 

atak'aa chi ak'Orepa net'aa atabéida. Awaraará jua ek'ari chi ak'ore 
esclavok'a bapari, net'aa mak'iara wee, chonaa paru misa. 2Máimisa chi 
ak'ipataarápa nipata chi ak'órepa año jara béida parumaa, ma net'aa 
teedai naaweda máik'aapa chi te chipari papii naaweda. 3Mága pik'a 
tachi jida esclavoorák'a p'anapachida, Cristo na eujádee chei naaweda 
Tachi Ak'õrepa jara béidak'a. Maapai chonaaráwedapema ííraa jua 
ek'ari p'anapachida máik'aapa k'isia p'anapachida warrarák'a. K'isia 
p'anapachida tachia ne-inaa k'awa p'anipa maa-e pirá ma úraa jara bik'a 
oo p'anipa it'aa wadai. 4Mamida Tachi Ak'órepa k'iniak'ári, ichi Warra 
péiji na pek'au eujádee judío wérapa tomerá. Mágá chi Warra bapachi 
Tachi Ak'óre Úraa p'ádade jara bi jua ek'ari máik'aapa jóma oopachi ma 
íiraade jara bik'a. 5Mága ooda pera ichia aupai tai judiorá uchiapii ma 
üraa p'ádade jara bi jua ek'ariipa. Ma-it'eeta Tachi Ak'órepa ichi Warra 
péiji; tai judiorá uchiapimerá ma úraa jara bi jua ek'ariipa máik'aapa 
Tachi Ak'õre warrará papimerá iruk'a. 6Tachi Cristode ijáapataarápa 
Kk'awaadamerá tachi wáara iru warrará, Tachi Ak'orepa péiji ichi Warra 
Jaure tachi t'áride bapariimerá. Mágí Jaurepa ichita Tachi Ak'óremaa 
jarapari: “Abba, Mi Ak'õre.” 7Mapa parapa k'awaadai irá esclavoorá-e. 
Ma k'áyaara Tachi Ak'óre warrará. Mágá iru warrará pera, iru 
p'anadait'ee jóma irua k'isia iru bi ichideerá-it'ee. 

Pablo ijaapataara-it'ee k'isia nibada 


sNaaweda parapa Tachi Ak'óre waide k'awada—e p'ani weda, Tachi 
Ak'óre—-ee beemaa it'aa tipachida máik'aapa ma jua ek'ari p'anapachida 
esclavoorák'a. 9Mamida irá parapa Tachi Ak'óre k'awa p'ani; pia 
jaraitteera, Tachi Ak'orepa pará k'awa bi. Maga bita, ¿sãap'eda waya t'iu 
k'inia p'anima ma naawedapema ne-inaa vale—ee baibi jua ek'ari, waya 
esclavoorák'a p'aneedait'ee? 10Parápa iapata ewari, atane máik'aapa año, 
Tipata ewate pak'ári maa—e pirá fiesta ewate pak'ári. ¿K'isia p'anik'a mága 
oo p'anipa Tachi Ak'orepa pará pipiara ak'iit'ee apemaará ijaapataara 
k'áyaara? 11Mi waawee bi, pari pará t'áide jaratee nipaji jiak'aapa. 

12 pemaara, mia parámaa enenee nibi mika uchiadamerá Tachi Ak'órepa 
íiraa Moisemaa p'ápida jua ek'ariipa. Naaweda pará ma jua ek'ari panada-e paji. 
Mapa para t'áide nipak'ári, mia ma üraa jaratee—e paji. Mama pakári, parápa mi 
auteebaijida máik'aapa pia ak'ijida. 13Parápa k'awa p'ani mi kayaa bada pera, ma 
naa wáyaa wádade pará t'áide, mama beeji jarateeittee Cristopa ooda eperáará 
Karipaitlee. 14Ma Kayaa k'aurepa parápa mi yiaraa iru panak'ajida, maa—e pirá 
mi apite pedee k'achia jarak'ajida. Mamida mága ooda-e paji. Ma k'áyaara mi pia 
auteebaijida, Jesucristo wa itaripema ángel auteebaikajidak'a. 15 Maapai pará o— 
Ta panajida. Mia k'awa bi parápa mi k'aripa k'iniapa páchi tau paara éek'ookajida 
mi Karipadait'ee. Mamida irá mága p'ani-e. ¿Pará, ságajidama? 16frá ¿mi k'ira 
unuamaa iru p'aneeruta-ek'á, mia wáarata jara bairá parámaa? 

17 Awaraa Ak'óre Úraa jarateepataaráda apataarápa ne—inaa awara ijáapi kinia 
pani, mia jaratee bi k'áyaara. Mapa pará táide tári pia máik'aapa iwarraa pedee 
nipapata. K'inia pani parapa achi ak'idamerá Cristode wáara ijáapataaráka. 
Mamíida mága p'ani-e. Mia jaratee bideepa pará áyaa atee k'inia pani áchi 
eere tiudamerá. 18Mia mága jarak'ári, jara k'inia—e kachia bi awaraará tari 
pia nipadamerá pará t'áide mi wé-—e pak'ári. Pia bi ne-inaa pia oo k'iniadak'ári 
pará ome. 12Michi warrará, ara wēra bi pirapa mia níbika ichi warra torumaa, 
mága pika mi k'isia nibipa waya mia nibi parápa wáara oorutamaa Cristopa 
oopi k'inia bik'a. 20 Naapai mi pará ome bada paara, kawa bakaji káata jaraitee 
parámaa. Wáara mia k'awa-e ságapi ooit'ee. 


Pablopa jarateeda Agarde máik'aapa Sarade 
21 ¿Pará úk'uruurápa Moisepa p'ádade jara bi jua ekari p'ana k'inia pani- 
ek'a? ¿K'isia pani-ek'á ma üraa jua ek'ari panaruta pira, Tachi Ak'orepa pará 
piara ak'iitee? ¿Parápa wáara kawa panik'á ma úraade jara bi? 22Nága jara bi, 
Abrahampa warra omé iru baji; aba chi wéra esclava Agarpa toda, aba chi wéra 
Sarapa toda." 23Chi wēra esclava Agar ome ma warra ooji eperá jip'aapa warra 





*4,22 Agar warrade nepirida unupata: Gn 16.1-16. Sara warrade nepirida unupata: Gn 
21.1-7. 

ooparik'a. Mamida mága-e paji chi wéra Sarapa warra toda ome. Naaweda 
Tachi Ak'orepa jaraji Abrahampa warra ooit'ee chi wéra ome. Mágí warra toji 
Ak'órepa jaradak'a, Abraham chi wëra ome audú chonaa p'anajida mida warra 
oodait'ee. Tachi Ak'orepa k'aripaji magi warra oodamerá. 24iK'isíati nágide! Ma 
wéra chaa jara k'inia bi Tachi Ak'órepa jara bëida aba. Irua jara bëida aba Sinaí 
eedepema paji, mama iru üraa jarada pera Moisemaa, ichia ma úraa pámerá 
eperáará-ittee. Maga jarapleda, eperáará esclavoorák'a paneejida ma üraa 
jarada jua ek'ari. Magi jara bëida jara k'inia bi Agar. 25Maperá Abraham wēra 
esclava Agar jara k'inia bi Sinaí ee, Arabia eujáde bi. Agardeepa uchiadapedaará 
ichik'a esclavoorá p'anapachida. Mága pik'a irá Jerusalén puurude p'laniirá 
esclavoorák'a pani, Tachi Ak'óre Úraa jarada Sinaí eede, ma jua ek'ari at'ári 
planapata pera. 26 Jódee Abraham wéra jara Kinia bi it'aripema Jerusalén. Tachi 
Cristode ijáapataará ittaripema Jerusalendepemaará. Maperá panadak'aa ma 
Sinaí eede jarada jua ek'ari. 27Tachi Ak'óre pedee jarapari Isaíapa ichiaba jaraji 
ma Jerusalén omeede, chonaaráweda nágí pedee p'ak'ari: 

“Pi, chi warra t'ok'aa bita, o-1a báji. O-Tapa bíaji warra t'oru p'ua 
senti-e bi mida máik'aapa pi k'imapa pi yiaraa iru bi pijida. Na 
ewari pideepa uchiadait'eerá chok'araara pait'ee chi warra naa 
tiodadeepa uchiadait'eerá k'áyaara. (Is 54.1) 

28Ípemaarà, tachi Abraham warra Isaack'a. Tachi chi naa warra tok'aa 
badadeepa uchiadak'a p'ani, wáara ijáapata pera Tachi Ak'õrepa jara 
bide, Abrahampa ijáadak'a. 22K'irápáti chi warra naapema Agarde t'oda 
eperá jip'aak'a toji. Jódee chi warra t'ée t'oda Sarapa t'oji Tachi Ak'ore 
Jaurepa t'opidak'a. Mága baji mida, chi naapiara toda, Ismaelpa, nepira 
p'aniirápa nepira jiripata tachi Cristode ijáapataará ome. 30Mamida mága 
baji mida Agar warra ome, Tachi Ak'óre Úraa p'ádade jara bi: 

“Ayaa péipáde aji, ma esclava ichi warra ome. Ma warrapa chi 
ak'orepa béida ata—e pait'ee chi wéra warrapa ataparik'a.' (Gn 
21.10) 

31 Mápai ipemaara, Tachi Ak'órepa tachi jére—e pait'ee. Tachi Cristode 
ijáapataará chi esclavadeepa uchiadap'edaarák'a-e. Jip'a chi esclava-e 
badadeepa uchiadap'edaarák'api p'ani. Mapa tachiata Tachi Ak'õre 
truadee wádait'ee. 


Cristodeerá Moisepa p'áda jua ek'ari p'anadak'aa 


5 1Cristopa mágá tachi uchia atada pera Tachi Ak'óre Úraa Moisemaa 
p'ápida jua ek'ariipa, chóoti irude ijáa p'anide. T'lunáati ma úraa 
p'ádade jara bi jua ek'ari, waya esclavoorák'a p'anadait'ee. 
2¡Úríti mi, Pablopa jara bi! Parápa páchi k'ap'iade tauchaa bipiruta 
pirá, k'isia p'anadairá mága oo p'anipa it'aa wadai, Cristopa pará waa 
K'aripa—e pait'ee ittaa wádamerá. 3Ichiaba waya jaraittee. Parápa páchi 

k'ap'iade tauchaa bipiruta pirá, tíudait'ee jõmaweda Tachi Ak'óre Üraa 
p'ádade jara bi jua ek'ari. Mága ooruta pira, oodaipia bi jóma ma üraade 
jara bik'a, Tachi Ak'orepa pará pia ak'imerá. 4Parã, ma üraade jara bik'a 
oo p'aniirá Tachi Ak'órepa pará pia ak'imerá, Cristode ijáa amaadaruta 
máik'aapa waa ichideerá p'anada-e pait'ee. 5Mamida tachi Cristode 
ijáapataarápa ija p'ani Cristopa tachia p'ek'au k'achia oopata wépapipari, 
Tachi Ak'óre Jaurepa tachimaa mága k'awapipari perá. Maperapi ni 
p'ani p'ek'au k'achia wee p'anadait'ee Tachi Ak'õre k'irapite iru ewari 
waibia ewate. 6 Magá ni p'ani k'awa p'anadairá Tachi Ak'õrepa tauchaa 
iru beerá apemaaraá k'ayaara pipiara ak'i-e. Ma awara pipiara ak'i-e 
tauchaa bipida—eerá. Jip'a pipiara ak'ipari eperá awaraará k'inia iru bipa, 
Jesucristode ijáapari perá. 

7Naaweda parapa mága ijáa p'anajida. ¿K'aipa ma wáara ijáa 
amaapijima, Cristopa oopi bi awara oo p'aneedamerá? 8iTachi Ak'órepa-e 
paji! Iruata pará jiriji ichideerá p'aneedamerá. “Levadura ma-áriipa pan 
masa jómaweda waridaiparida apata.” 10Mamida mia ijáa bi parápa mi 
íiraa úridaittee máik'aapa ooda-e paitlee seewa jarateepari apidaapa oopi 
k'inia bik'a. Maga ijáa bi Tachi Waibia Cristo mágeerá k'áyaara máik'aapa 
jómaará k'áyaara waibiara bapari pera. Ichi k'aurepata tachi ijáapataará 
araa p'anapata. Jódee mágeerápa jarateepata k'aurepa Tachi Ak'órepa 
achi k'achia ooit'ee. 

11fpemaará, ¿mágee jarateepataarápa jarada-e p'anik'á mia auk'a 
jarateepari eperáarápa áchi k'ap'iade tauchaa bipidaipia bi, Tachi Ak'ore 
Úraa p'ádade jara bik'a? Wáara Cristode ijáai naaweda, mia mága 
jarateepachi. Mamída at'ári mága jarateeda paara, achia mi ichiak'au 
bik'ajida, aupedeeda-ee. Mamida mága ooda-e p'ani. Úridaamaa p'ani 
mia jarateek'ári Cristo kurusode piuda, ma k'aurepapai tachi itaa 
wadai. 12¿Arapa k'isia p'ani-ek'4 Tachi Ak'órepa piara ak'ipari chi K'ap'ia 
tiipidap'edaará? ¡Mágara, áchi k'áratau paara tiap'epidaipia bi! 

Cristode ijáapataara chik'inia p'anapataadaipia bi 

13Ípemaara, k'irápáti Tachi Ak'órepa pará jiriji p'anapataadamerá 
Cristo jua ek'ari, ma chonaaráweda úraa p'ádade jara bi jua ek'ari 
p'anapataadai k'iyaara. Mamída k'isiadaik'araa bi oodait'ee páchi p'ek'au 
k'achia ooyaa bi k'ap'iapa oopi k'inia bik'a. Jip'a kisiadaipia bi awaraará 
k'inia iru p'anadait'ee máik'aapa k'aripadait'ee. 14Nágí üraa jara bik'a 
ooruta pirá, Tachi Ak'óre Úraa chonaaráweda p'ádade jara bi jómaweda 
oodait'ee: 

“Awaraará k'inia iru baparíiji pichi k'ap'ia k'inia iru baparik'a” (Lv 
19.18) 





*5.9 Pia jarait'eera, seewa jarateeparipa jómaarámaa ma seewa ijáapii. 

15Ma k'áyaara, awaraará k'ira unuamaa iru p'anaruta pirá maik'aapa 
nepira jiriruta pirá ára ome chóodarutamaa, jópidait'ee Cristopa oomaa 
bi pará t'ãide máik'aapa waa t'ári auk'a p'anada-e pait'ee. 


Oodaipia bi Tachi Ak'óre Jaurepa oopi bik'a 


16Maperá oo wák'áti wati Tachi Ak'óre Jaurepa oopi bik'a. Mága ooruta 
pirá, ooda-e pait'ee pará p'ek'au k'achia ooyaa bi k'ap'iapa oopi bik'a. 
170odak'ári tachi p'ek'au k'achia ooyaa bi k'ap'iapa oopi bik'a, p'oyaa 
ooda-e Tachi Ak'óre Jaurepa oopi k'inia bik'a. Jódee oodak'ári Tachi 
Ak'õre Jaurepa oopi bik'a, ooda-e pait'ee ne-inaa tachia oo K'iniata. 
Omee weda auk'a p'oyaa oodak'aa. Mapa parapa oodaipia bi Tachi Ak'õre 
Jaurepa oopi bik'a, páchia oo k'iniata oopiamaapa. 18Mága ooruta pirá, 
p'anada-e pait'ee Tachi Ak'órepa Moisemaa úraa p'ípida jua ek'ari. Ma 
k'áyaara Ak'óre Jaurepata oopiittee Tachi Ak'órepa oopi bik'a. 

19 Jómaarápa k'awa p'ani eperáarápa oodak'ári achi p'ek'au kachia ooyaa 
bi k'ap'tapa oopi bik'a, nága p'anapata: miak'ái p'aniirá awaraará ome 
K'áipata; kisiapata chiara ome k'achia oodait'ee; awaraará jiripata áchi 
ome k'achia oodait'ee; 20ne-inaa juapa ooda k'irapite it'aa típata; petau 
tau k'awaa beerámaa wa jaipanaarámaa wapata chíara k'achia oodameraá; 
awaraará k'ira unuamaa iru p'anapata; nepira jiripata chiara ome; awaraará 
netíaa ata k'inia p'anapata áchi-ittee; k'irauyaa p'lanapata; jóma k'inia p'ani 
achi-it'ee aupai; t'ári auk'a bidak'aa awaraará ome; kisia awarapipata 
eperáarámaa áyaa ateedait'ee awaraará ik'aawaapa; 1 awaraará net'aa k'inia 
p'anapata maa—e pirá áchik'a pa k'inia panapata, áchimaa ne-inaa k'achia 
oo k'iniadarutamaa; chíara peepata; it'ua toyaa p'anapata; pariatua nek'oyaa, 
toyaa, k'achia oodait'ee jiriyaa p'anapata fiestade; mága bee. Mia naaweda 
jaradak'a waya jaraittee. K'irak'aupai mágá p'anadai. Mágee ne—inaa 
oopataará p'oyaa wáda—e Tachi Ak'óre truadee. 

22 Jódee chi oopataarápa Tachi Ak'ore Jaurepa oopi bik'a nága 
p'anapata: awaraará k'inia iru p'anapata; t'ári o-ía p'lanapata; k'iiwee 
p'anapata awaraará ome; k'irau—ee choopata awaraará ome, nepirade 
p'ani mida; awaraará chupiria k'awaapata; t'ári pia p'anapata awaraará 
ome máik'aapa awaraará k'úiradak'aa; jip'a oopata Aachia jara planik'a; 
23audua nipadak'aa; ne-inaa pariatua oo k'iniadak'ári, mága oodak'aa. 
Úraa wé-e jaraittee mágee ne-inaa oonaadamerá, pia p'anadairá. 24Ma 
et'ewa jara aupadade k'isiadak'ári, k'awa p'ani Jesucristode ijáapataarápa 
oo amaapata ichi p'ek'au k'achia ooyaa bi k'ap'tapa ne-inaa k'achia 
k'ira tádoo oopata. 25Tachi Ak'óre Jaurepa tachi Cristode ijáapataará 
K'aripapari pera, ichita oodáma irua oopi k'inia bik'a. Mágá wáara pia 
p'anapataadait'ee Tachi Ak'ore k'Trapite. 

26Tachi k'inia nága p'ananaadáma: audua; pedee-idaa; nepira jiriyaa; 
chíara k'ira unuamaa ne-inaa iru bi k'aurepa. 

Chik'aripa p'anapatáati 


1Ípemaará, mia ichiaba nága üraait'ee. Parádepema k'achiade 
baairu pirá, pará chi oopataarápa Tachi Ak'óre Jaurepa oopi 

bik'a, t'ári pia magi k'aripadaipia bi ma k'achia oo amaamerá. Mamida 
k'irak'aupai parápa ne-inaa k'achia oodai, iru k'aripa p'ani misa. 
2Chik'aripa p'anapatáati. Mágá jóomaweda choodait'ee nepirade 
baaidak'ári. Mágá chik'aripa p'anadak'ári, oopata Cristopa oopi bik'a.* 

3lIjáaparipa k'isia bi pirá ichi pipiara bi awaraará k'áyaara, ichi itu 
k'ííraru, jomaweda auk'a p'anadairá Tachi Ak'óre k'irapite. #Ijaapari chaa 
k'isiaipia bi ichia ooparide. Pia oo bi pira, t'áride o-ía baipia bi. Mamida 
awaraarápa oopata ak'iik'araa bi k'awaait'ee auk'a pia wa mak'iara pia-e 
bi ichia oo bi jíak'a. Tachia oo p'anidepai k'isiadaipia bi. 5Mia mága jara 
bi tachi chaachaa panadait'ee pera Tachi Ak'óre k'irapite, irua tachia ne- 
inaa oodap'edaa ak'imerá. 

6Ijaapataara jarateepari ittaideepa parápa úiridak'ári Cristopa ooda 
eperáará k'aripaittee, ma jarateepari pia ak'i p'anadaipia bi máik'aapa ne- 
inaa pia teedaipia bi irumaa, iru mimia pari.* 

7K'üranáati pachi itu. Tachi Ak'óre oo iru p'anadaik'araa bi. Ne- 
uuparipa ne-uuk'ári, ma ne—uuda jíak'a ewaittee. 8Mága pik'a k'achia 
k'ira t'ádoo ooparipa ichia k'iniata oop'eda, ma k'achia jíak'a atait'ee, 
atuait'ee pera. Jódee Tachi Ak'óre Jaurepa oopi bik'a ooparipa ne-inaa 
pia oop'eda, ma jíak'a atait'ee, it'aa wáittee perá. %9Maperá séenaadáma 
ne-inaa pia oo p'ani misa. Mágá choo p'ani pirá, na ewari atadait'ee 
jomaweda Tachi Ak'órepa iru bi ichideerá-it'tee. 102Maperá tachi na p'ek'au 
eujáde p'ani misa, eperáará jóomaweda k'aripadáma. Mamída naapiara 
tachi ipemaará Cristo k'aurepa k'aripadaipia bi. 


Pablopa úraada máik'aapa salude tee péida 


1 Ak'íti mia nãgí letra waibiapa p'áru michi juadoopa. 12Ma tauchaa 
bipi K'inia p'aniirápa pará k'ap'iade mága oopi k'inia p'ani judiorápa achi 
pia ak'idamerá. Jara p'ani judio-eerápa mága ooruta pirá Tachi Ak'ore 
Úraa chonaaráweda p'ádade jara bik'a, pia p'anadai judiorá k'rapite. 
Mamída wáara mága oopi p'ani judiorá waidoopa. K'iniada—-e judiorápa 
áchi jiridamerá miapidait'ee, Cristodepai ijáapata pera. 13 Árapa paara 
ne-inaa jóma ooda-e Tachi Ak'õre Úraa chonaaráweda p'ádade jara bik'a, 
achi k'ap'iade tauchaa iru p'ani mida. Maga bita, ¿at'ári parámaa tauchaa 
bipi k'inia p'ani-ek'3? Mágá awaraarámaa audua jaradai áchiata pará 
k'ap'iade tauchaa bipidap'edaa. 14Taawa mia maarepida mága oo—e pai. 
Jip'a mia nágí audua pedee jarai: Tachi Waibia Jesucristo kurusode piuda 





*6.2 Jn 13.34; 15.12. “6.6 Lc 10.7; Ro 15.27; 1 Co 9.11, 14; 1 Ti 5.17-18. 

k'aurepapai mi it'aa wáittee. Ma k'aurepata ira maarepida mia p'ua—e bi 
na p'ek'au eujidepema ne-inaa tachia oo k'iniata k'ira t'ádoo. Mágee ne- 
inaa piu pik'a bi mi-ittee. Jódee na p'ek'au eujidepema ne-inaa oo k'inia 
p'aniirá-ittee mi piu pik'a bi, mágee ne-inaa waa oo k'inia—e bairá. 15Ma 
awara Tachi Ak'óre—it'ee p'ua—e bi tachia tauchaa iru p'ani tachi k'ap'iade 
wa wee p'ani. Jip'a irua k'inia bi Cristode ijiadamerá, mágá eperá chiwidi 
pik'a padaidamerá, araa p'anapata pera Cristo ome. 16Mapa mia parámaa 
üraapari ijáapataadamerá Cristodepai. Mi it'aa t'ipari Tachi Ak'óremaa 
irua pará chupiria k'awaamerá máik'aapa k'iiwee p'anapimerá jóomaweda 
nágí úraa jara bik'a oopataará, wáara ichideerá pera. 

17 Mápai na pedeepapai na k'art'a p'á aupait'ee. Waa apidaapa mi ome 
nepira jiridaik'araa bi. Mi k'ap'iade jidik'ada-idaa unurutapa k'awaadai 
mia oopari Jesucristopa oopi bik'a. 

18ipemaará, mia it'aa iidi bi Tachi Waibia Jesucristomaa irua pará pia 
ak'i bapariimerá, pará t'áride bi misa. ¡Amén! 

San Pablopa K'art'a P'ada 
Éfeso P'uurudepema 
[aapataarámaa 


San Pablo, Jesucristopa jiritteradapa na k'art'a p'áji. K'isiapata na k'art'a p'áji 
Romade, carcelde bak'ári. Na k'art'ade Pablopa jara bi Ak'órepa k'isia iru bi 
ichideerá-itee, na eujáde p'ani misa máik'aapa it'ari panadak'ári. Pablopa k'inia 
baji na k'art'a pedeepidamerá jómaweda ijáapataarámaa chip'epata chaa. 

Salude jarap'eda, naapiara jara bi Tachi Ak'drepa eperáará audú K'inia iru 
bapari (caps. 1.1-2.10). Maperá judiorá, judio-eerá paara jiripari Cristode 
ijáapataadamerá máik'aapa araa p'anapataadamerá iru ome (cap. 2.11-22). Jara 
bi ichi mimiapari Cristo-ittee, Cristopa jómaweda k'inia iru bapari pera (cap. 
3). Jara bi Cristode ijáapataará k'ap'ia apai pik'a p'ani máik'aapa iru ma k'ap'ia 
porok'a bi (cap. 4.1-16). Maperá p'ek'au k'achia oo amaadaipia bi (cap. 4.17-32). 
Jara bi ijáapataará ídaa pik'a bide p'anapataadaipia bi (caps. 5.1-6.9) máik'aapa 
saga chóodaipia bi netuara ome (cap. 6.10-20). T'éepai jara bi ichia na K'art'a tee 
péiitlee Tíquico ome (cap. 6.21-24). 





Salude péida 


1Mi, Pablopa na K'art'a p'áru Jesucristode wáara ijáapataarámaa, 

Éfeso p'uurude p'ani. Tachi Ak'órepa K'inia bada pera, mi jirit'eraji 
Jesucristopa péimerá ichi úraa jarateede. 2Mia k'inia bi Tachi Ak'órepa 
Tachi Waibia Jesucristo ome pará pia ak'i p'anadamerá. Maga k'iiwee 
p'anapataadait'ee. 


Cristo k'ap'ia pari Tachi Ak'órepa tachi k'aripapari 


3¡T'ári o-la gracias jaradáma Tachi Ak'óremaa! ilru Tachi Waibia 
Jesucristo Ak'ore! Iruata tachi bendiciaji tachi araa p'anapik'ári Cristo 
ome, irude ijáapata pera. Cristo k'ap'ia pari irua it'taripema ne-inaa pia 
k'ira t'ádoo ooji tachi k'aripait'ee, it'aa wádamerá piudak'ári. Nágee 

ne-inaa pia ooji tachi-it'ee. 4Na eujá ooi naaweda, Tachi Ak'õrepa tachi 
jirit'eraji Cristode ijáadamerá. Mága ooji tachi awara bi k'inia bada pera, 
ichi k'irapite p'ek'au k'achia wée p'anadamerá. 5Ma awara iru t'ári pia 
bapari pera máik'aapa tachi k'inia iru bapari pera, k'isia iru baji tachi 
ichi warrará papiit'ee ichi Warra Jesucristode ijáapata k'aurepa. 6 Magá 
t'ári piara bapari pera jómaará k'áyaara, t'ari o-la gracias jaradáma 
irumaa. Maperá tachia ne-inaa oo-eeta, ichideerá papiji ichi Warra 
k'inia iru bi k'ap'ia pari. Mága ooji ichi Warra péik'ári piumerá tachi 
pari. 7Ichi warra waa bat'ada k'aurepa tachi o k'achiadeepa k'aripa ataji 
atuanaadamerá máik'aapa tachia p'ek'au k'achia oopata wépapiji. 8i¡Mága 
ook'ári, wáara tachi pia ooji! Mamída mágapai-e. 2Mága ook'ári, ichiaba 
tachi k'isia k'awaapiji ne-inaa pia oo k'awaadamerá irua oopi bik'a. 
Ichiaba k'awapiji ne-inaa awaraarámaa waide k'awapi-e pada. K'awapiji 
ichia at'ári k'isia iru bi ooit'ee Cristo k'ap'ia pari. 10Nága k'isia iru bi. Irua 
k'inia bak'ári, ewari cherude ne-inaa jóomaweda na p'ek'au eujádepema 
máik'aapa it'aripema biit'ee Cristo jua ek'ari. 

11 Tachi Ak'órepa ne-inaa jóomaweda oopari ichia k'inia bik'a. Mapa 
ichia k'isia iru badak'a, tai judiorá naapiara jiritteraji ichideerá papiit'ee. 
Maga ooji Cristode ijáadak'ári. Tai mágá ichideerá p'anadairá, iru 
p'anadait'ee jóomaweda irua k'isia iru bi ichideerá-ittee. 12Tai judiorá 
mágá naapiara jirit'eraji, ni panadap'edaa pera Cristo waya cheit'ee na 
eujádee. Tachi Ak'órepa k'inia baji taipa jóomaarámaa jaranadamerá iru 
jómaará k'áyaara waibiara bi. 13 Mápai taipa mága oodak'ári, parapa 
ürijida Tachi Ak'órepa wáarata jara péida Cristode. Mágá k'awaadak'ári 
Cristopa eperáará o k'achiadeepa k'aripa atai, parapa ichiaba irude 
K'ap'iade ichi Jaure ba chepiji, irua ooit'eeda adak'a. Eperápa tauchaa 
biparik'a ichi net'aade jóomaarápa k'awaadamerá ichi ma net'aa chipari, 
mága pik'a Tachi Ak'órepa ichi Jaure ba chepiji ichideerá k'ap'iade, 
jómaarápa k'awaadamerá ichita áchi chipari. 14Ma Jaure k'aurepata 
tachia k'awa p'ani wáara iru p'anadait'ee jóomaweda irua k'isia iru bi 
ichideerá-ittee. Ma awara k'awa p'ani ichideerá pera ewari cherude tachi 
p'ek'au k'achia ooyaa bi k'ap'iadeepa aweda uchiadait'ee, wádak'ári iru 
truadee. Mága pak'áripi, wáara t'ári o-la gracias jaradait'ee irumaa, iru 
k'ira wáree pia k'awadait'ee perá. 


Pablopa it'aa iidida Cristode ijáapataará pari 
15Tachi Ak'drepa ma jóma ooda pera tachi-it'ee, mia k'awaadak'áriipa 
pará wáara ijáa p'ani Tachi Waibia Jesude máik'aapa parápa jóma 
Tachi Ak'0redeerá k'inia iru p'ani, mia nága oopari. 16łt'aa tik'ári Tachi 
Ak'óremaa, ichita gracias jarapari pará pari. 17lidipari Tachi Waibia 
Jesucristo Ak'Ore k'ira wáree bimaa, irua pará k'isia k'awaapimerá 

ichi Jaure k'ap'ia pari. Mágá iru wáara pipiara k'awadait'ee. 18Parápa 
maga iru pipiara k'awa wãdak'ãri, t'áride k'awadait'ee Tachi Ak'órepa 
pará jiriji ichideerá papiit'ee. Mága ooji, jai-idaadak'ári iru trua k'ira 
wáreedee wádamerá máik'aapa iru p'anadamerá jómaweda irua k'isia 
iru bi ichideerá-it'ee. 19Ichiaba parápa k'awaadait'tee Tachi Ak'drepa 
ne-inaa jómaweda oopari. Iru jomaara k'ayaara waibiara bapari pera, 
tachi ijáapataará k'aripai Cristo k'aripadak'a. 20 Cristo piup'eda, chok'ai 
p'irabaipiji máik'aapa su-ak'i beepiji it'ari ichi juaraare. 21 Mama biji 
ak'ipi k'inia bada pera Cristo jómaará k'iyaara waibiara bi. Jómaweda 
iru jua ek'ari ichita p'anapataadait'ee, na p'ek'au eujá jóru pijida. Na 
p'ek'au eujidepema poro waibiará jómaweda iru jua ek'ari p'anadait'ee, 
jómaweda charraará máik'aapa reyrá paara. Ichiaba na p'ek'au 
eujádepema-eerá iru jua ek'ari p'anadait'ee, angeleerá máik'aapa netuara 
eere p'laniirá paara. 22Tachi Ak'órepa ma jóomaweda Cristo jua ek'ari 
mágá bida pera, iru ne-inaa joma poro waibia; tachi ijáapataará poro 
waibia ichiaba. 23Tru tachi porok'a bi; jódee tachi ijáapataará iru k'ap'ia 
apai pik'a p'ani, chok'ara p'ani mida. Tachi ijáiapataará wée, Cristopa 
oo-e pai Tachi Ak'9repa oopi k'inia bik'a na p'ek'au eujáde. Jódee tachia 
pida p'oyaa ooda-e pai Tachi Ak'órepa oopi k'inia bik'a, Tachi Poro 
Waibia Cristo wee. Cristo k'aurepata ne-inaa jómaweda níbi. 


Tachi Ak'órepa tachi k'inia iru bapari pera, 
atuada-e pait'ee 
) 1Cristode ijáadai naaweda, Tachi Ak'óre-it'ee pará piu pik'a 
p'anajida, irua oopi bik'a oodaamaa p'anapatap'edaa pera 
máik'aapa p'ek'au k'achia ooi awaa p'anapatap'edaa pera. 2Parápa 
na p'ek'au eujidepemaarápa ne-inaa k'achia oopata k'ira t'ádoo oo 
wápachida. Oo k'inia p'anapachida jaure k'achia beerá poro waibiapa 
oopidak'a. Magi Netuara Poro Waibiapa k'isiapipari Tachi Ak'órepa oopi 
bik'a oodaamaa p'aniirámaa, audupiara mága p'anadamerá. 3Wáara 
Cristode ijáadai naaweda, tachi jóomaweda mágee k'achia oopataarák'a 
p'anapachida. Oopachida tachia oo k'iniata, tachi p'ek'au k'achia ooyaa 
bi K'ap'iapa oopidak'a máik'aapa tachia pariatua k'isiadap'edaak'a. Mágá 
p'anadap'edaa pera, Tachi Ak'õre k'iraupi p'anapachida máik'aapa 
atuadait'ee paji apemaará p'ek'au k'achia oopataará ome. 4Mãgá piu pik'a 
p'anajida mida tachia p'ek'au k'achia oopata k'aurepa, Tachi Ak'órepa 
tachi audú chupiria k'awaaji. Tachi k'inia iru bada pera, 5araa p'anapiji 
Cristo ome, maadamáiipa ichita chok'ai p'anapataadamerá iru k'irapite. 
Irua mágá pará pia oo k'inia bada perá, pará o k'achiadeepa k'aripa 
ataji atuanaadamera. frá tachi ichita chok'ai p'ani Tachi Ak'õre k'irapite. 
6Tachi Ak'orepa tachi Jesucristo ome araa p'anapida pera, jaradai irua 
Cristo chok'ai p'irabaipik'ári, tachi auk'a mágá chok'ai p'irabai pik'apiji. 

Ma awara Tachi Ak'órepa Cristo su—ak'i beepik'ári ichi juaraare it'ari, 
tachi auk'a mama su-ak'i p'anee pik'apiji, Cristo ome araa p'anapata perá. 
7Mága ooji jóma t'ée cherutaarámaa ak'ipiit'ee ichia tachi Jesucristode 
ijáapataará pia oopari, ichi t'ári pia bapari pera. 8Maperápi pará 
Cristode ijáadak'ári, Tachi Ak'órepa pará o k'achiadeepa K'aripa ataji 
atuanaadamerá. Páchi k'iradoopa ma o k'achiadeepa p'oyaa uchiada-e 
paji. Tachi Ak'orepapai eperáará madeepa uchiapii. 9Eperáará áchi 
k'iradoopa madeepa uchiada paara, mágak'ajida: “Tachia pia oopata 
K'aurepa Tachi Ak'órepa k'aripaji.” Mamida mága-e. Tachi Ak'orepapai 
tachi ijáapataará mágá o k'achiadeepa k'aripa atapari, apida pedee audua 
pedeenaadamera. 10Įruata tachi ooji Cristode ijiadamerá máik'aapa 
iruata tachi araa p'anapiji Cristo ome. Mága ooji Jesucristo k'ap'ia pari 
ne-inaa pia oodamera, irua naaweda k'isia iru badak'a. 


Cristo ome araa p'anapataará k'áiwee p'anapata 


11 K'isiati pará ijáiadai naaweda p'lanapatap'edaade. Naaweda pará Tachi 
Ak'órede ijáadak'aa paji. Judio-eerá pera, k'awada-e paji Ak'õrepa jarada 
judiorámaa, imik'iraará k'ap'iade tauchaa bidamerá. Mapa judioraá, “chi 
tauchaa iru beeráda” apataarápa at'ári pará judio-eerá k'ira unuamaa iru 
p'anapata máik'aapa pará apite “chi tauchaa wee beerá” apata. 12Ichiaba 
Cristode ijáadai naaweda, parápa k'awada-e paji Tachi Ak'órepa Israel 
pidaará jiritterada ichi puuru pidaará papiittee. Mapa maarepida 
k'awada-e paji Tachi Ak'órepa jarada ara chonaarámaa: aba péiitteeda 
aji, eperáará k'aripade. Maga Tachi Ak'Ore k'awada-e p'anadap'edaa pera, 
ichiaba k'awada-e paji saga o k'achiadeepa uchiadai. Mágá p'anapachida 
na p'ek'au eujáde. 13 Mamida tra mágá p'anada-e. Ijáapata pera Jesucristo 
piuji pará pari, araa p'anapata iru ome máik'aapa Tachi Ak'oredeera 
p'ani iruk'a. Naaweda t'imí pik'a p'anapachida Tachi Ak'õre ik'aawaapa. 
Mamiída irá Jesucristo waa bat'ada k'aurepa pará Tachi Ak'õre k'ait'a pik'a 
p'ani, ichideerá perá. 

14Maperá pará k'áiwee p'anadai judiorá ome, ara auk'a Cristode 
ijiadak'ári parák'a. Ichi k'aurepa waa k'irau p'anada-e. Jip'a araa 
p'anapata p'uuru apai pik'a. 15 Naaweda Tachi Ak'órepa ichi úraa 
Moisemaa p'ápiji, judiorápa ma úraade jara bik'a oodamerá. Ma úraa 
k'aurepa judiorá awara p'anapachida pará judio-eerá k'áyaara. Mamida 
Tachi Ak'orepa úraa chiwidi jara péiji Cristo k'ap'ia pari. Mapa Cristo 
piuk'ári, Ak'orepa chi judiorá irude ijáa p'anadap'edaará uchiapiji ma 
naawedapema üraa jarada jua ek'ariipa. Mága ooji Cristo k'aurepa judiorá 
judio-eerá ome p'uuru apai pik'a panadamerá máik'aapa oodamerá 
irua oopi bik'a. Tachia mága oodak'ári, wáara k'iiwee p'lanapata. 16Ma 
awara Cristo kurusode piuk'ári, tachi t'ári auk'a bipiji Tachi Ak'óre ome. 
Naaweda tachia p'ek'au k'achia oopata k'aurepa Tachi Ak'órepa tachi pia 

ak'i—e paji. Mamida Cristode ijáadak'ári, araa p'aneejida iru ome, k'ap'ia 
apai pik'a. Mapa irá Tachi Ak'orepa tachi pia ak'ipari. Ichiaba tachi 
k'irau—ee para bapari. 

17 Cristo cheji na pedee pia jarait'ee: ichiata eperáara k'áiwee 
p'anapipari. Mága oopari pará Tachi Ak'óre ik'aawaapa t'imí pik'a 
p'anadap'edaarámaa máik'aapa tai K'ait'a pik'a p'anadap'edaarámaa 
paara. 18frá irude ijáapata pera, tachi jómaweda Tachi Ak'óre k'ait'a 
p'anapataadai iru Jaure k'ap'ia pari. 

19 Maperápi pará waa p'lanadak'aa k'ira tewaraarák'a. Ma k'áyaara auk'a 
p'anapata awaraará Cristode ijáapataarák'a, auk'a Tachi Ak'Oredeerá 
pera. 20Pará te máudee oodák'api p'ani. Tai chi jiriteradaará Cristopa 
ooda jarateenadamerá basadepema máuk'api p'ani Tachi Ak'óre pedee 
jarapataará ome. Jódee Jesucristo chi te k'idaadepema mau pi-iara 
pik'a bi, ichi k'aurepa jóma ijáapataará araa p'anapata pera. 21 Tachi 
Ak'órepa pará ijáapataará araa p'anapipari Cristo ome máik'aapa awaraa 
ijáapataará ome. Mágá tachi ichi tek'a oo wápari máik'aapa tachi awara 
bi wápari ichi-it'ee, irumaa it'aa típataadamerá. 22Tachi mágá araa 
p'anapata perá Cristo ome, tachita Tachi Ak'óre te waibiak'a p'ani, iru 
Jaure tachi ome bapari pera. 


Tachi Ak'órepa Pablo jirida judio-eerámaa jarateenamerá 


3 1Maperá mi, Pablopa jarateepari Jesucristopa ooda, pará judio- 
eerá ichiaba araa p'anapataadamerá iru ome. Ma k'aurepata irá mi 
carcelde bi. 2¿Parápa nága k'awa p'ani-ek'3? Tachi Ak'ore t'ári pia bapari 

pera, pará pia oo k'inia bi. Mapa mi jiritteraji na mimia oomerá pará-it'ee. 
3Naaweda Tachi Ak'órepa k'isia iru baji mágá pará pia ooit'ee. Mamida 
mága k'awapi-e paji naawedapemaarámaa. Jip'a mimaa k'awapiji, mia 
pedee chok'ara-eepa ettewa jaradak'a na p'ádade. 4Ma pedee waya 
leedak'ári, k'awaadai Tachi Ak'órepa wáara mimaa k'awaapiji ichia k'isia 
iru bada ooit'ee Cristo k'ap'ia pari. 5Naaweda eperá apidaapa ma k'isia 
iru bada k'awada-e paji. Mamida irá k'awaapiji ichia awara bidaarámaa; 
maágiirá ichia jiritteradaará máik'aapa ichi pedee jarapataará. Mágá 
k'awaapiji ichi Jaure k'ap'ia pari. 6 Nàga k'isia iru baji. Judio-eerápa 
ijiadak'ári Cristo piuji achi k'aripait'ee, auk'a p'ani judiorá ijáapataará 
ome. Tachi Ak'órepa áchi auk'a araa p'lanapipari Jesucristo ome, p'uuru 
apai pik'a p'anadamera judiorá ome. Irua ooda k'aurepa áchi auk'a itaa 
wádait'ee máik'aapa auk'a iru p'anadait'ee joma Tachi Ak'órepa jarada 
teeit'ee ichideerámaa. 

7Tachi Ak'órepa k'inia bada pera, mi pia ooji jiritterak'ári 
jarateenamerá Cristopa ooda eperáaráa k'aripait'ee. Iruata mimaa mágí 
jarateepipari. 8Cristode ijáai naaweda, mi apemaará k'iyaara k'achiara 
bapachi. Mapa mi-it'ee, mi apemaará ijáapataará ek'ariara bi. Mamida 


El Nuevo Testamento en Epena de Colombia, 2da ed. ©2010, Liga Bíblica Internacional 


449 Efesios 3 


Tachi Ak'órepa mi jiriji. Irua mi pia oo k'inia bada perá, mi jirit'eraji 
judio-eerámaa jarateenamerá Cristopa ooda eperáara k'aripait'ee 
máik'aapa irua ne-inaa pia oo K'inia bi irude ijáa p'aniirá-itee. 
2Maperápi mia jóomaarámaa jarai Tachi Ak'órepa na eujá ooi naaweda, 
k'isia iru bada pará judio-eerá k'aripait'ee. Awaraarámaa mága k'awapi-e 
paji mida, Tachi Ak'úre, chi ne-inaa jomaweda níbi oodapa, mimaa mága 
k'awapiji. 11Naawedapemaarámaa k'awapi-e paji ichia k'isia iru bada 
judio-eerá-it'ee. K'inia baji irapemaarápa mága k'awaadamerá. Ichiaba 
k'inia baji ittaripemaará, ichi angeleerápa máik'aapa netuaraarápa paara 
k'awaa wádamerá iru jómaará k'áyaara k'isia kawaara bi eperáará 
K'aripait'ee. Mágiirápa mága k'awaadaittee unudak'ári judiorá judio- 

eerá ome p'uuru apai pik'a bi, Cristode ijáapata pera. 11Wáara Tachi 
Ak'órepa ooji ichia ichita k'isia iru badak'a ooit'ee Tachi Waibia Jesucristo 
K'ap'ia pari. 12Maperápi tachi Cristode ijáajida. Iru ome araa p'lanapata 
pera, waaweeda—e Tachi Ak'ore k'aitta wádait'ee it'aa t'idak'ari. 13Tachi 
Ak'órepa ma jóma jara aupada ooda pera tachi ijáapataará k'aripait'ee, 
oía para bati. Mi nama carcelde chupiria níbi mida pará judio-eerámaa 
jaratee k'iniapa, pará pia-ee, k'isia paraa p'anadaik'araa bi. Ma k'áyaara 
oía p'anadaipia bi Tachi Ak'órepa pará judio-eerá ichiaba pia oo k'inia 
bairá Cristo k'ap'ia pari. 


Cristo k'aurepa Tachi Ak'órepa tachi k'inia iru bapari 


14Mia made k'isiak'ári, Tachi Ak'óre k'irapite bedabaipari máik'aapa 
it'aa típari irumaa. 15Iruta na p'ek'au eujádepema éreerá máik'aapa 
itlaripema éreerá ak'ore, ichia ara ooda pera. 16 Tachi Ak'óre jomaará 
k'áyaara waibiara bapari pera, ne-inaa jomaweda k'awapari. Mapa mia 
it'aa iidi bi irua pará choopimerá páchi t'áride iru Jaure k'ap'ia pari, mágá 
oodamerá irua oopi bik'a. 17Tidi bi Cristo bamerá páchi t'áride, irude 
ijáa p'ani misa. Mágá parápa Tachi Ak'óre máik'aapa awaraará k'inia iru 
p'anadait'ee. 18Ma awara mágá pará máik'aapa awaraa ijáapataarápa 
k'awaadait'ee Cristopa tachi audú k'inia iru bapari. Ara to t'ai audú jet'ee 
bik'a, audú teesoo bik'a, audú nápia bik'a, mága pik'a Cristopa tachi audú 
K'inia iru bapari. 19P'oyaa k'awada-e p'ani mida Cristopa tachi mágá 
audupai k'inia iru bi, mia iidi bi Tachi Ak'órepa parámaa mága pipiara 
k'awapimerá. Parápa wáara mága k'awadak'ári, ne-inaa jomaade Tachi 
Ak'orek'a p'anadait'ee. 

20i¡Wáara Tachi Ak'óre jómaará k'áyaara waibiara bi! Ichi tachi ome 
bak'ári, tachimaa ne-inaa piara bi oopipari, irumaa iidipata k'iyaara 
máik'aapa tachia k'isiapata k'iyaara. 21 Mapa tachi Jesucristode 
ijáapataará, frapemaará máik'aapa t'ée cherutaará, oía ittaa tidáma 
Tachi Ak'óremaa jaradait'ee iru ichita jomaara k'iyaara waibiara bi. 
¡Amén! 

Cristode ijáapataara k'ap'ia apai pik'a p'ani 

1Naaweda jaradak'a, mi carcelde bi pará judio-eerámaa Tachi 

Waibia Cristopa ooda jarateepari perá. Maperápi mia pará 
enenee níbi p'anapataadamerá Tachi Ak'õrepa k'inia badak'a pará naa 
jirik'ári Cristode ijiadamerá. 2Nága p'anapataadaipia bi: maarepida 
auduada-ee; t'ári pia jómaará ome; choopari nepirade bi mida máik'aapa 
k'irau—ee choopari, awaraarápa pará ome nepira jiri p'ani pijida. Mága 
p'anapataadaipia bi chik'inia p'ana k'inia p'anadairá. 3Maga chik'inia 
p'anapataadak'ári, Tachi Ak'õre Jaurepa pará k'iiwee p'anapiit'ee, wáara 
araa p'anapataadamerá awaraa ijáapataará ome. Mapa ne-inaa jóma pia 
oodaipia bi mága p'anapataadamerá. +Jóma Cristode ijáapataará k'ap'ia 
apai pik'a p'anapata máik'aapa Tachi Ak'óre Jaure apai iru p'anapata. 
Tachi Ak'orepa pará jirik'ári Cristode ijáadamera, auk'a ijáa p'aneejida 
Cristo k'aurepa pará wádait'ee Ak'ore truadee. Ma-it'ee aupai Tachi 
Ak'órepa para jiriji. 5Cristo apai iru p'ani. Iruta Tachi Waibia. Mapa 
irudepai ijáapata máik'aapa poro choopipata ak'ipidait'ee iru ome araa 
p'ani. 6Tachi Ak'õre apai iru p'ani. Iru tachi jómaará Ak'ore. Iru Tachi 
Waibia. Irua ne—inaa pia oopipari tachimaa, tachi ome bapari pera. 

7 Mamida tachi ijáapari chaa Cristopa ne-inaa pia awara—awaraa oo 
k'awaapipari, mágá awaraará k'aripadamerá. Tachi chaachaa auk'a oo 
k'awaapi-e. Oo k'awaapipari ichia k'inia bik'a. 8Mága ook'ári, oopari 
Tachi Ak'óre Úraa p'ádade jara bik'a: 

“waa wak'ari, p'oyaaji ichi k'ira unuamaa iru p'anadap'edaará 
máik'aapa eperáarámaa ne-inaa pia tee péiji.” (Sal 68.18) 
9Ma üraa p'ádade “itaa wak'ári” ak'ári, jara k'inia bi ai naaweda edaa 
cheji na p'ek'au eujádee chupiria níbade eperá jip'aak'a. 10 Magí eperá 
edaa cheda chi itaa wáda. Ichi it'aa waji Tachi Ak'õre bimaa, jómaará 
k'áyaara waibiara bade. Maperápi iru k'aurepa ne-inaa jómaweda nibi. 

MIchiata tee péiji ichi Jaure, mágipa ichideerámaa oo k'awaapimerá 
ne-inaa pia awara-awaraa. Uk'uru jiriteraji jarateenadamerá irua ooda 
máik'aapa jarada. Ük'uru biji jarapataadamerá irua jarapi bik'a. Úk'uru 
péiji jomaarámaa jarateepataadamerá irua ooda eperáará o k'achiadeepa 
k'aripa ataittee atuanaadamerá. Awaraará biji ichideerá ak'ipataadamerá 
máik'aapa jarateepataadamerá irua eperáarámaa oopi k'inia bi. 12Ma 
jóma oo k'awaapiji ichideerámaa, iru mimia oo wák'áti wádamerá. Mágá 
ijiapataará jómaweda irude pipiara ijáadaittee máik'aapa irua k'inia bik'a 
p'anapataadait'ee. 13Tachi jóomaarápa mága oo k'awaadak'ári, wáara 
araa p'anapataadait'eee, auk'a Tachi Ak'óre Warrade ijáadait'ee pera 
máik'aapa iru auk'a k'awadaittee pera. Mága p'anapataadak'ári, ne-inaa 
jóma oo k'awaadait'ee Cristopa oopi bik'a. Chonaarápa ne-inaa pariatua 
ooda-e p'lanik'a warra chak'eerák'a, mága pik'a tachi ijáapataará ne-inaa 

pariatua waa ooda-e pait'ee. 14Mágá p'anapataadak'ári, waa p'anada—e 
pait'ee warra chak'eerák'a. Ma k'áyaara ik'awaa beerápa Tachi Ak'óre 
Uraa awara jaratee chedak'ári, tachia ijáadak'aa pait'ee achia jaratee p'ani. 
Pia k'awaa p'anadait'ee achia jaratee nipapata wáara—e. Mapa k'ürapida-e 
pait'ee ma k'isia k'achia iru beerámaa. 15 Ma k'áyaara tachia ne-inaa 
wáara ijiapataadait'ee. Maperá p'anapataadaipia bi Tachi Ak'órepa 
wáarata jara péidak'a. Ichita wáarata jarapataadaipia bi chik'inia p'ana 
k'inia p'anadairá. Maga p'anapataadak'ári, wáara jóma oodait'ee tachi 
poro Cristopa k'inia bik'a máik'aapa tachi jóomaweda iru k'ap'ia apai 

pik'a p'anadait'ee. 16Tachi ijáapataará jóma araa p'ani, Cristo k'ap'ia 

ome apai pik'a p'anadairá. Chik'aripa p'anadak'ári máik'aapa chik'inia 
p'anapataadak'ári, oo k'awaa wapata tachi poro Cristopa oopi k'inia bik'a. 


Cristo ome sága p'anapataadaipia bi 


17Tachi Waibiapa mimaa nága jarapiru. Waa p'ananáati ijáadak'aa 
beerák'a. Achi pariatua K'isiapata. 18Achi p'áriu pik'a bide p'anadairá, k'awa 
K'iniada—e Tachi Ak'úre net'aa. Mapa ijáadak'aa Tachi Ak'õrepa eperáará 
Karipai atuanaadamerá. Achi k'isia k'awada-ee, k'iiri k'isua p'anadairá. 
19K'Tra nejasia wee pak'oodaida pera, achia k'achia oo k'iniata ooi awaa 
p'lanapata. Nágee ne-inaa k'achia oopata: awaraará wēra k'apata máirá ome 
p'ek'au oodait'ee máik'aapa pariatua p'ek'au oo wápata awaraará ome. 

20 Mamida taipa parámaa mága jarateedak'aa paji, jarateedak'ári Cristopa 
oopi k'inia bi eperáarámaa. 21 Parápa magi jarateeda úrijida. ¿Wáara-ek'á? 
Ma awara irude ijáajida máik'aapa k'awaajida Tachi Ak'órepa wáarata jara 
péida irude. 22Ma k'aurepata k'awaajida parapa naaweda oopatap'ledaa 
K'achia baji Ak'õre k'irapite. Mapa waa mága p'anapataadaik'araa bi. Oo 
amáati pará p'ek'au k'achia ooyaa bi k'ap'iapa oo k'inia bik'a. Ma k'aurepa 
K'achiade p'anapachida máik'aapa páchi itu k'ürapipachida k'achia oo 
K'iniapa. 23Ma k'áyaara páchi t'ári chiwidi pik'a papíti Tachi Ak'óremaa 
máik'aapa k'isíati irua k'isiapi k'inia bik'a. 24P'anapatáati k'ap'ia chiwidi 
iru p'anik'a, Tachi Ak'Orepa ichideerá mága p'anapi k'inia bairá. Tachi ooi 
naaweda, Tachi Ak'õrepa k'isia iru baji tachi ichik'a panadamerá, p'ek'au 
K'achia wee. Maga p'anadai, jóma oodak'ári irua wáarata jara péida jara bik'a. 

25Mága p'anadait'ee waa seewa jaranáati. Ichita wáarata jarapatáati 
awaraarámaa, tachi jomaweda k'ap'ia apai pik'a araa p'anadairá tachi 
poro Cristo jua ek'ari. 

26 “K'Iraudaruta pirá, ne-inaa k'achia oonáati.' (Sal 4.4) 
K'irau p'ananáati ak'orejiru baairumaa, 27 Netuara Poro Waibiapa eperá 
taará k'írau bi k'achiade baaipipari pera. 

28Ichiaba mia jara bi chi nechiayaa bimaa waa nechianaamerá. Ma 
k'áyaara mimia piata ooipia bi, ne-inaa iru bamerá pichi juadoopa. Mágá 
pia chupiria chedeerámaa teei. 

29Ik'achia pedee p'ananáati. Ma k'áyaara pedee pia aupai jarapatáati, 
chi tirirutaarapa pia k'isiadamerá máik'aapa pia oodamerá. Mágá 
parapa ãchi k'aripadait'ee. 30 Tachi Ak'óre Jaure t'ari p'uapináati, parápa 
mágee ne-inaa k'achia oo p'anipa. K'irãpáti iru k'aurepata k'awa p'ani 
tachi Tachi Ak'oredeera. Iruta tachi ome bapariit'ee na eujadepema 
k'ap'iadeepa uchiarutamaa Cristo cheru ewate. 

31Mapa parádepema apida nágá baik'araa bi: t'ári árii; k'irauyaa; t'ári 
k'achia; chõoyaa; ik'achia pedeeyaa maa-e pirá awaraará apite pedee 
k'achia jarayaa; awaraará k'ira unuamaa iru p'anapata. 32Ma k'áyaara, 
t'ári pia para báti máik'aapa chupiria k'awaa para báti. Apemaarápa 
ne-inaa k'achia oodak'ári, perdonaapatáati, Tachi Ak'orepa tachia k'achia 
oopata perdonaaparik'a Cristo piuda k'aurepa tachi pari. 


Sága Tachi Ak'óre warrará p'anapata 


1Tachi Ak'órepa pará k'inia iru bapari ichi warrará perá. Mapa 
k'awaa wák'áti wati awaraará k'inia iru p'anadait'ee irua tachi k'inia 

iru baparik'a. 2Chik'inia p'anapatáati Cristopa tachi k'inia iru baparik'a. 
Tachi mágá k'inia iru bada pera, piuji tachi k'aripait'ee. Ichi k'ap'ia paara 
peepiji ak'ipiittee Tachi Ak'ore k'inia iru bi máik'aapa eperáará ichiaba 
k'inia iru bi. Maperápi Tachi Ak'drepa irua ooda pia ak'iji. 

3Tachi Ak'órepa pará awara bida pera Cristok'a p'anapataadamerá, 
nágee pek'au k'achia eperáarápa oopata jida jaradaik'araa bi: miak'ái 
p'aniirá awaraará ome k'áipata; k'ira nejasia wee awaraará jiripata 
p'ek'au oodait'ee áchi ome; awaraará wēra wa net'aa kiapata. 4Ichiaba 
parápa nágee k'achia oopata apida oodaik'araa bi: bisi pedeepata; 
pariatua pedeepata maa—e pirá bisi pedee pedeepata ëidamerã. Cristopa 
apidaamaa mágá pedeepik'aa. Mágá pedeedai k'iyaara, gracias 
jarapatáati Tachi Ak'óremaa. 5Parápa k'awaadaipia bi chi nágee k'achia 
oopataará Cristodeerá—e: pariatua p'ek'au oo wapata awaraará ome; 
k'ira nejasia wée awaraará jiripata k'achia oodait'ee áchi ome; awaraará 
wēra wa net'aa kapata. Mágeerá ne-inaa juapa ooda k'irapite it'aa 
tipataarák'api p'ani. Ne-inaa awaraa k'iniara iru p'ani Tachi Ak'úre 
k'áyaara. Mapa wáda-e pait'ee iru truadee. 6 Mãgee p'ek'au k'achia 
oopataará atuadait'ee, Tachi Ak'ore k'iraupipata pera achia k'achia oo 
jónipa máik'aapa oodaamaa p'anapata pera irua oopi bik'a. K'úrapináati 
mágee pariatua pedeepataará apidaamaa, seewa jarateepata pera. 
7K'op'ayo meraanáati mágee eperáará ome. 

8Wáara naaweda ichiaba pará mágeerák'a p'áriu pik'a bide 
p'anapachida, k'achiade p'anapataadap'edaa perá. Mamida irá pará 
araa p'anadairá Tachi Waibia ome, idaa pik'a bide p'anapata. Mapa 
p'anapatáati Cristodeerák'a. 2Eperá ídaa pik'a bide bak'ári, nága bapari: 
t'ári pia jóomaará ome; oopari Tachi Ak'órepa oopi bik'a; ichita wáarata 


El Nuevo Testamento en Epena de Colombia, 2da ed. ©2010, Liga Bíblica Internacional 


453 Efesios 5 


jarapari. 10 Mapa k'awaa wák'áti wati mágá p'anapataadait'ee. Mágá 
Tachi Waibia o-ía bait'ee pará ome. 1 Ijáadak'aa beerápa ne-inaa k'achia 
oodak'ári, t'iunáati áchi ome, áchi p'áriu pik'a bide p'anapata pera. Ma 
k'áyaara áchi úraapatáati k'awaadamerá atuadait'ee achia k'achia oopata 
k'aurepa. 12Tachi k'ira nejasiadarii nepiriittee achia ne-inaa k'achia 
mera oopata. 13Mamída Tachi Ak'drepa mágee p'ek'au k'achia oopata 
paara wépapii, ma eperáarápa úriruta pirá chi ídaa pik'a bide p'aniirápa 
Tachi Ak'óre Úraa jaradak'ári. Mága úridap'eda, k'awaadai achia ne-inaa 
K'achia oopata. 14Mápai Cristode ijáaruta pira, áchi ichiaba ídaa pik'a 
bide tíudai. Mapa K'aride jara bi: 

“4Grimáti pará k'ái pik'a p'aniirá, k'achia oomaa p'anadairá. 
P'irabáiti pará piu pik'a p'aniirã, ijáadak'aa pera. Cristopa 
pará k'aripai idaa pik'a bide t'íudamerá.” 

15Maperaá k'irak'aupai p'anadai k'isia k'awa-ee beerák'a. Ma k'áyaara 
k'ira jip'a, k'isia k'awaa p'anapatáati. 16Ichita jiripatáati ne-inaa pia 
oodait'ee, irapemaará k'achia ooyaa p'anapata pera. 17K'ira k'awa-ee 
p'aniirák'a pananáati. Ma K'áyaara jiripatáati k'awaadait'ee Tachi 
Ak'órepa parámaa oopi k'inia bi. 18Ituapa piu nipanáati, jágipa 
eperáará k'achiade baaipipari pera. Ma k'áyaara Tachi Ak'õre Jaure 
ome o-la nipapatáati oodait'ee irua parámaa oopi k'inia bik'a. 19 Awaraa 
ijáapataará ome p'anadak'ãri, k'ari para báti salmos Tachi Ak'óre Úraa 
p'idadepema máik'aapa Ak'õre k'ari. K'aripatáati Tachi Ak'óre Jaurepa 
K'aripi bik'a. T'áripa k'aripatáati Tachi Waibiamaa, parapa iru k'inia iru 
p'anapata pera. 20Tachi Waibia Jesucristode ijáapata pera, ichita gracias 
jarapatáati Tachi Ak'óremaa, jóma irua oo bi pari tachi-it'ee. 


Saga p'anapataadaipia bi awaraa ijáapataará ome 


21 Ak'ipidait'ee Cristo wáara páchi poro waibia, úripatáati awaraa 
ijáapataarápa üraa p'ani máik'aapa oopatáati árapa jara p'lanik'a. 

22Wéraarápa oopataadaipia bi áchi imik'iraarápa jara p'anik'a, Tachi 
Waibiapa mága k'inia bairá. 23tmik'ira chi wéra poro waibia, Cristo tachi 
ijáapataará poro waibiak'a. Tachi ijáapataará Cristo k'ap'ia apai pik'a 
p'ani. Iruata tachi o k'achiadeepa k'aripa ataji atuanaadamerá. 24Mapa 
ijáapataará Cristo jua ek'ari p'anapata. Mágá ichiaba wéraará nejómaade 
achi imik'iraará jua ek'ari p'anapataadaipia bi. 

251mik'iraarapa jódee áchi wéraará k'inia iru p'anapataadaipia bi, 
Cristopa ijáapataará k'inia iru baparik'a. Irua tachi ijáiapataará audupai 
K'inia iru bada pera, piuji tachi pari. 26 Màgá tachi ijáapataarápa p'ek'au 
K'achia oopata wépapiji. Tachi sii pik'aji paniapa irude ijáa p'anida 
adak'ári, iru tiraa úíridap'eda. Maga tachi ijáapataará awara biji ichi- 
it'ee. 27 Ara imik'irapa wēra awéra k'ira wáree, t'ári pia, k'inia bik'a ai 
ome miak'áiittee, mága pik'a Cristopa k'inia bi tachi ijáapataará Tachi 

Ak'óre k'ira wáreek'a, t'ári pia, maarepida k'achia wée p'anapataadamerá 
ichi-it'ee. Ma-it'eeta tachi awara biji. 28Cristopa tachi ijáapataará, ichi 
k'ap'ia apai pik'a p'aniirá, mágá k'inia iru bapari pera, imik'iraarápa achi 
weéraará ichiaba k'inia iru p'anapataadaipia bi áchi k'ap'iak'a. tmikTrapa 
ichi wēra wáara K'inia iru bak'ári, pia ak'i bapariit'ee, ichi k'ap'ia ak'i 
baparik'a. 22 Eperá apidaapa ichi k'ap'ia unuamaa iru bak'aa. Ma k'áyaara 
nek'opari máik'aapa ichi k'ap'ia pia ak'i bapari, Cristopa tachi ijáapataará 
ak'i baparik'a. 30K'awa p'ani Cristopa tachi ijáapataará mágá ak'i bapari, 
tachi iru k'apiia apai pik'a p'anadairá. 31 Tachi Ak'óre Úraa p'ádade jara bi: 
“Mapa imik'irapa atabéiit'ee chi ak'õre chi nawe ome, araa 

p'lanapataadait'ee chi wéra ome. Mágá eperá omee weda eperá 

apai pik'a p'aneedait'ee.' (Gn 2.24) 
32Mãgí jarada k'aurepa tachia ne-inaa wáarata k'awaadai, waide 
k'awada—e p'anadap'edaa. Mi-it'ee nága bi. Cristo tachi ijaapataara ome, 
imik'ira chi wéra ome bik'a bi. 33Mapa waya jara k'inia bi parámaa: 
Imik'ira chaa ichi wēra k'inia iru baipia bi ichi k'ap'ia k'inia iru baparik'a. 
Jõdee wēra chaa ichi imik'ira waaweeipia bi ichi poro waibiak'a. 


Üraa warrará mãik'aapa ak'õreerã-it'ee 
6 1frá mia ŭraait'ee warrarãmaa: Warrará, parápa Tachi Waibia k'inia 
iru p'anadairã, oopatáati pachi ak'õreerãpa jara p'anik'a. Mága 
k'inia bi Tachi Ak'õrepa parápa oodamerá. 2Iru ŭraa p'ádade jara bi: 
‘Pichi ak'õre mãik'aapa pichi nawe k'inia iru baparíiji mãik'aapa ãra 
pedee üriparíiji” (Ex 20.12) 
Tachi Ak'orepa jarak'ári warrarápa mága oodamera, ichiaba jaraji saga 
k'aripaittee chi ma jaradak'a oopataará. 3Maágaji: 
“Pachi ak'Oreerá pedee úriruta pirá, pia p'anapataadait'ee máik'aapa 
taará nipapataadait'ee na p'ek'au eujáde. (Ex 20.12) 
4Ak'õreerã, páchi warrará k'Iraupináati. Ma k'áyaara pia akii 
p'anapatáati. Mága oo p'ani misa, úraapatáati ne-inaa k'achia 
oonaadamerá. Ma awara jarateepatáati Tachi Waibiade ijáapataadamerá 
máik'aapa oopataadamerá irua oopi bik'a. 


Úraa esclavoorá-it'ee máik'aapa áchi chipariirá-ittee 
(Col 3.22-25; Tit 2.9-10; 1 P 2.18-20) 

5Esclavoorá, oopatáati pará na p'ek'au eujádepema chipariirápa jara 
p'anik'a. Ara waaweepatáati máik'aapa k'ira jip'a mimiapatáati, Cristo- 
itee mimiak'ajidak'a. SEdaare esclavo k'ira jip'a mimiapari chiparipa 
ak'i bi misa aupai, ichi mimiayaa bida amerá. Mamida parapa mága 
oodaik'araa bi. Ma k'áyaara auk'a k'ira jip'a mimiapataadaipia bi, 
chipariirápa ak'ida—e p'ani pijida. Mágá t'áripa ichiaba oopatáati Tachi 
Ak'órepa oopi bik'a, Cristo pará chipari jomaara k'iyaara waibiara bairá. 

7Maperápi pará mimiadai k'áyaara chi mimia chipariirápa pará pia 
ak'idameraá, t'áripa mimiadaipia bi Tachi Waibia-itee. 8Mága oodaipia bi 
k'awa planadairá chi mimia pia oo bipa iru bait'ee jóma Tachi Ak'órepa 
k'isia iru bi teeittee ichideerámaa. Esclavoorá, esclavo-eerá auk'a mága 
iru p'anadait'ee áchi mimia pia oopata pari. 

9Pará, chi esclavoorá chipariirá ichiaba pia p'anapatáati páchi 
esclavoorá ome. Ijíati pedeenáati p'eradamerá. K'irápapatáati pará it'ari 
chipari ichiaba iru p'lani. Mágí Tachi Waibia Jesucristo. Iruata esclavo 
chipari pipiara ak'ik'aa chi esclavo k'áyaara, ichideerá jómaweda iru 
k'irapite auk'a p'anadairá. 


Armadura Tachi Ak'órepa teepari 
Cristode ijáapataarámaa 

10ipemaará Cristo k'aurepa, irá mia pará üraait'ee ('áridepai 
choopataadamerá, araa p'anadairá Tachi Waibia ome. Iru jómaará 
k'áyaara waibiara bairá, pará k'aripaittee oodamerá irua k'inia bik'a. 
11Nágá tachi K'aripait'ee. Írapema soldaorápa armadura jípatak'a, 
Tachi Ak'õrepa armadura teeda jipatáati, Netuara Poro Waibiapa pará 
k'íiranaameraá. 12Tachi chóoda-e p'ani eperáara jip'aará ome. Jip'a choo 
p'ani na p'ek'au eujidepema-eerá ome; chi Netuara Poro Waibia eere 
p'aniirá ome. Mágiirá jua ek'ari na p'ek'au eujádepema ijáadak'aa beerá 
jómaweda p'áriu pik'a bide p'anapata. 13Maperá Tachi Ak'órepa teeda 
armadura jómaweda jipatáati. Mágá Netuara Poro Waibia eere p'laniirá 
chedak'ári pará k'achiade baaipidait'ee, parápa mága oopida-e pait'ee. 
Mapa Tachi Ak'órepa oopi bik'a oo wák'áti wati, mágiirá ployaadaitlee 
achi cheruta chaa. 

l4Mága p'anadait'ee nága oopatáati: soldaorápa ne-inaa k'irride 
jipatak'a, mága pik'a Tachi Ak'drepa wáarata jara péida k'awáati 
máik'aapa ichita wáarata jarapatáati. Soldaorápa camisa hierrodee 
ooda jipatak'a, mága pik'a Tachi Ak'órepa oopi bik'a ichita oopatáati, 
netuara eere p'aniirápa maarepida parámaa k'achia oonaadamerá. 
15 Soldaorapa chancla jípatak'a awara áyaa wádait'ee pak'ári, mága pik'a 
k'awáati jarateedait'ee Cristopa tachi o k'achiadeepa k'aripa atak'ári, 
k'áiwee p'anapata, netuara eere p'aniirápa nepirade baaipi cheruta 
pijida. 16Soldaorápa escudo ateepatak'a, mága pik'a waapiara Cristode 
ijiapatáati. Mágá jaut'i pik'a panadai Netuara Poro Waibiapa k'achia 
oopi k'inia bi parámaa. 17Soldaorápa casco jipatak'a, mága pik'a wáara 
ijiapatáati Tachi Ak'órepa pará o k'achiadeepa K'aripa ataji. Ma awara 
soldaorápa espada ateepatak'a, Tachi Ak'úre Úraa jara péida ichi Jaure 
k'ap'ia pari t'áride atéeti. 

180odait'ee ma jóma etlewa jarada, ichita it'aa tipatáati Tachi Ak'óre 
Jaurepa oopi bik'a. H'aa iidipatáati Tachi Ak'órepa pará k'aripamerá 

ne-inaa jómaade. K'irak'aupai it'aa t'ida—ee p'anapataadai. Ma k'ayaara 
jOmaará ijáapataará pari it'aa t'ipataati. 19Ichiaba it'aa tipatáati mi pari, 
Tachi Ak'orepa ichia jara k'iniata mimaa jarapimerá. lidipatáati mia 
jómaarámaa waawee-ee k'awapimerá Tachi Ak'órepa k'isia iru bada 
eperáará o k'achiadeepa k'aripa atait'ee, ichi Warra péeik'ári piumerá 
eperáará pari. 20Cristopa mi péiji mága jarateemerá. Ma jaratee bi 
k'aurepata mi nama carcelde bi. Mamída it'aa típatáati, mia at'ári 
waawee-ee mága jarateemerá Tachi Ak'õrepa K'inia bik'a. 


Pablopa salude tee péida na k'art'a p'á aupa wák'aári 


21Mia na Kart'a péiru tachi ipema Cristo k'aurepa Tíquico ome. Mia 
iru K'inia iru bi, k'õp'ãyo pia pera. Irua mi ichita k'aripapari, Tachi 
Ak'orepa oopi bik'a oo k'inia bairá. Irua parámaa nepirinaittee mia k'isia 
bi máik'aapa mia oomaa bi, parápa ma jóma k'awaadamerá. 22Ma-it'ee 
mia iru péiru, parápa pia k'awaadamerá tai p'anapata máik'aapa t'ári o-ía 
p'aneedamerá irua jararu úridak'ári. 

23frá mia it'aa iidi bi Tachi Ak'órepa máik'aapa Tachi Waibia 
Jesucristopa pará k'ãiwee p'anapimerá jómaará ijáapataará ome 
máik'aapa chik'inia p'anapimera, Cristode ijáapata pera. 4Ichiaba iidi bi 
árapa pia ak'i p'anadamerá jómaará t'áripa Tachi Waibia Jesucristo k'inia 
iru p'lanapataara. 

Magapai paji. 

San Pablopa K'art'a P'ada 
Filipos P'uurudepema 
Ijaapataaramaa 


San Pablo, Jesucristopa jirit'eradapa na k'art'a p'aji. K'isiapata na k'art'a jida 
p'aji Romade, carcelde bak'ari. Pablo naapiara jaratee nipapachi Filipos p'uurude. 
Ma p'uuru Macedonia eujade bi. Mapa mapema ijaapataara k'inia iru bapachi. 
Na k'art'a p'áji gracias jarait'ee áramaa, ichi k'aripadap'edaa pera primisia 
tee pëidak'ari. Ichiaba k'irapapiji ichia Ak'órepa wáarata jarateeda ara t'ãide, 
k'tirapinaadamera seewa jaratee nipapataarámaa. 

Naapiara jara bi ichia it'aa tipari ara pari máik'aapa ichi bapata (cap. 1.1- 

11). Jara bi ichi bapari ooit'ee Cristopa oopi bik'a maik'aapa waawee-e piut'ee, 
Cristo ome araa bapari pera (cap. 1.12-26). Uraa bi árapa waaweenaadamera 
miadait'ee Cristode ijaa p'ani k'aurepa; oopariidamera iru tiraade jara bik'a 
maik'aapa nipapataadamera iruk'a: audua—ee, chupiria k'awaa (caps. 1.27-2.18). 
Jara bi ichia k'isia iru bi oopiit'ee ichi k'aripapataara Timoteomaa maik'aapa 
Epafroditomaa (cap. 2.19-30). Nepiri bi ichi bapata Cristode ijaai naaweda. K'isia 
baji mida Tachi Ak'orepa iru pia ak'ii Moisepa p'adade jara bik'a oopachi pera, 
ira k'awa bi Cristode ijaapata k'aurepapai Ak'orepa eperaara pia ak'ipari. Ichiaba 
jara bi Cristode ijáapataará deporte jemenepataarák'api p'ani maa—e pirá carrera 
p'irapataarák'a (cap. 3). T'éepai úraa bi ijáapataará t'ári o-la p'anapataadamerá 
máik'aapa gracias jara bi árapa tee péidap'edaa pari (cap. 4). 





Salude péida 


1 1Mi, Pablo Timoteo ome oopata Jesucristopa oopi bik'a. Mapa 

na k'art'a péiruta pará Jesucristode ijáapataarámaa, Filipos 
p'uurude p'ani. Ichiaba salude péiruta pará ak'ipataarámaa ára 
k'aripapataará ome. 2K'inia p'ani Tachi Ak'órepa máik'aapa Tachi 
Waibia Jesucristopa pará pia ak'i p'anadamerá. Maga k'áiwee 
p'anapataadait'ee. 

Pablopa it'aa t'ida Filipodepema ijáapataará pari 


3Mia pará k'irápak'ári, ichita gracias jarapari Tachi Ak'óremaa, iru 
mi Ak'ore Waibia pera. 4łt'aa t'íru chaa pará jómaará pari, mia t'ári o-1a 
gracias jarapari Tachi Ak'óremaa 5parápa mi k'aripapachida pera mia 
jaratee bi misa Cristopa ooda eperáara k'aripait'ee. Mágá oopata Cristode 
ijiadak'áriipa. 6Mãgá ijáadak'ári, Tachi Ak'órepa pará t'ári pia p'anapiji 
ichia k'isia iru badak'a. Mia t'áride k'awa bi Tachi Ak'orepa mágá oo 
wak'áti wáit'ee, iruk'a t'ári pia parutamaa Cristo waya chek'ári. 7Pia 
bi mia mága k'isiait'ee, t'áripa mia pará k'inia iru bapari pera. Tachi 
Ak'órepa pará k'aripamaa bi mi k'aripaparik'a. Maperápi parápa mi 
k'aripapata nama carcelde bi misa máik'aapa tachi ijáapataará imiatee 
p'aniirámaa p'anaumaa bi misa. Ichiaba mi k'aripapata jip'a jarateemaa bi 
misa Tachi Ak'õre pedee pia jara péida Cristode. 8Tachi Ak'õrepa k'awa bi 
mia t'Aripa pará k'inia iru bi, Jesucristopa audit k'inia iru baparik'a. Mapa 
pará audú unu k'inia bi. 

9Waa tipari pará pari, parápa audupiara Tachi Ak'úre k'inia iru 
p'anadamerá máik'aapa chik'inia p'anapataadamerá. Ichiaba it'aa 
típari parapa Tachi Ak'óre pipiara k'awa wádamerá máik'aapa ne-inaa 
jómaade oo k'awaa wádamerá irua oopi bik'a. 10 Mãga k'awaadak'ári, 
ichita jiridait'tee ne-inaa pipiara oodait'ee irua oopi bik'a. Mápai mága 
ooruta pirá, Cristo cheru ewate p'ek'au k'achia wee p'anadait'ee eperáará 
k'irapite máik'aapa Tachi Ak'õre k'irapite. 11 Ma ewate ni p'ani misa, 
mia it'aa iidipari, Jesucristo k'ap'ia pari parápa oodamerá ne-inaa pia 
k'ira t'ádoo, Tachi Ak'orepa oopi bik'a. Maga ooruta pirá, awaraarápa 
jaradaittee wáara iru jómaará k'áyaara waibiara bi, irua pará mágá 
k'aripapari perá. 


Pablo bapari ooit'ee Cristopa oopi bik'a 


12ipemaará Cristo k'aurepa, mia nága k'awapi k'inia bi parámaa. Mi 
nepirade níbi mida, ma k'aurepata chok'araarápa k'awaa wapata Cristopa 
ooda áchi k'aripaittee atuanaadamerá. 13 Mi nama carcelde níbairaá, 
jóma César palacio jtapataarápa awaraará ome k'awa p'ani mi nama 
bi Cristode ijáapari perá máik'aapa irua oopi bik'a oopari perá. 14Ma 
awara mi mágá choo bairá nama, na p'uurudepema Cristode ijáapataará 
chok'araarápa waapiara waawee-ee jarateemaa p'ani Tachi Ak'órepa 
Cristode jara péida. 

15 Waara, úk'uruurápa Cristopa ooda jarateepata eperáaráa k'aripait'ee, 
eperáarápa mi k'iyaara áchi t'o p'anadamerá. Mamida awaraarápa mága 
jarateepata t'ári pia p'lanadairá. 16Mágiirápa mi k'inia iru p'anapata 
pera, Cristopa ooda jarateepata. K'awa p'ani Tachi Ak'Orépata mi 
jiritteraji jóomaarámaa jarateenamerá irua Cristode jara péida máik'aapa 

p'anaumerá tachi imiateepataarámaa. 17Mamida chi apemaarapa k'ira 
jip'a jarateedak'aa. Imeraa jarateepata eperáarápa ijiadamerá achia 
jarateeruta aupai. Mága oopata mi k'isia p'uapiittee nama carcelde 
níbide. 18Mamida mia pua—e bi. Wáara mi o-ia bi eperáará úk'uruurápa 
Cristopa ooda eperáará k'aripait'ee k'ira jip'a jarateedak'ári. Mamida 
awaraarápa k'ira jip'a-ee jarateeruta pijida, mi o-Ta bi Cristopa oodata 
jaratee p'anadairá. 

Ma awara mi audupiara o-Ía bait'ee nága pera. 19K'awa bi mi nama 
p'asa níbi pia uchiait'ee, parapa it'aa t'f p'anadairá mi pari máik'aapa 
Jesucristo Jaurepa mi k'aripamaa bairá. 20Mia ne-inaa oo k'inia—epi, ma 
K'aurepa k'ira nejasia baittee. Ma awara ne-inaa jómaade ichita waawee— 
ee oo k'inia bi Cristopa oopi bik'a, naapai chupiria níbik'a máik'aapa 
chupiria wee níbak'ári. Mága oo k'inia bi awaraarápa k'awaadamerá 
Cristo mi ome bapari. Ma awara mága oo k'inia bi, chok'ai uchiaru jida 
na chupiria níbideepa maa-e pirá piuru pijida. 21 Mia nága ijáapari. Mi 
bapari ooit'ee Cristopa oopi bik'a. Mamída mia k'awa bi jai-idaak'ári 
pipiara bapariit'ee, it'ari Cristo ome ichita bapariit'ee pera. 22Maperápi 
k'awa-e chiságita pipiara bak'aji. Chok'ai uchiaru pirá na carceldeepa, 
mia waapiara ooi awaraarápa Cristo k'awaadamerá. Jódee jai-idaaru 
pirá, Cristo ome it'ari banai. 23K'isia níbi omee weda oo k'inia bairá. 
Audú uchia k'inia bi na p'ek'au eujádeepa banait'ee Cristo ome. Ma 
pipiara bak'aji mi-it'ee. 24 Mamida na k'ap'iade beeru pirá, ma pipiara 
bak'aji pará-ittee. 25Maperá k'awa bi Tachi Ak'órepa mi uchiapiit'ee 
na carceldeepa, at'ári beemerá pará ome. Mágá pará Kk'aripai pipiara 
ijiadamerá máik'aapa ola p'anadamera, mágá ijáapata pera. 26Ichiaba 
mia k'isia bi Ak'órepa mi uchiapiittee nadeepa mi waya unudak'ári, 
pará audupiara ola p'anadamerá máik'aapa t'ári ola it'aa tidamerá 
Jesucristomaa gracias jaradait'ee mi pari. 

27 Mia nágapai k'inia bi: parápa oodamerá Tachi Ak'õrepa jara péidak'a 
Jesucristo k'ap'ia pari máik'aapa p'anapataadamerá Cristodeerák'a. Mi na 
chupiria níbideepa uchiaru pirá, pará mãgá unui jamaa wak'ari. Mamida 
uchia—e pijida, mia úri k'inia bi pará t'ári a-ba choo p'ani Cristode ijáa 
p'anide Tachi Ak'õre Jaure k'ap'ia pari. Ichiaba úri k'inia bi pará auk'a 
jirimaa p'ani awaraarápa auk'a ijiadamerá Tachi Ak'orepa wáarata jara 
péida Cristode. 28Mága oo p'ani misa, mia ichiaba úri k'inia bi pará 
maarepida waawee-ee p'ani, Cristo k'aurepa pará k'ira unuamaa iru 
p'anapataarápa pará jiridak'ári miapidaittee. Maga waawee-ee choodak'ári, 
pará k'ap'ia pari Tachi Ak'orepa máirámaa k'awapiit'ee áchi atuadait'ee. 
Jódee parámaa k'awapiit'ee pará ittaa wádait'tee, wáara ichideerá pera. 

29 Mia mága jara bi Tachi Ak'õre t'ári pia bapari pera pará ome. Paráta 

k'aurepa. 30 Ma-it'ee Tachi Ak'óre k'ira unuamaa iru p'aniirapa tachi auk'a 
jirimaa p'ani miapidait'ee. Tachi chóomaa pik'a p'ani mágiirá ome. Parápa 
unujida máirápa mimaa oodap'edaa mi pará t'áide nipak'ári máik'aapa irá 
waapiara k'awaa wáda mi nama ichiaba miapi iru p'ani. 


Tachi Ak'órepa Cristo jóomaará k'áyaara waibiara papida 
) 1Wáara pará mãgá choo p'ani pirá Cristodeerá pera, máik'aapa t'ári o- 
Ta p'ani pirá irua pará k'inia iru bapari pera, máik'aapa pará t'ári auk'a 
bapari pirá Tachi Ak'õre Jaure ome, máik'aapa pará k'op'iyoorá chupiria 
k'awaa p'ani pirá t'áripa k'inia iru planadairá; 2mágara mi audupiara o- 
Tapíti nága oo p'anipa. T'ári auk'a p'anapatáati oodait'ee Cristopa oopi bik'a. 
Chik'inia p'anapatáati máik'aapa t'ári a-ba p'lanapatáati. Mágá p'anadai 
Tachi Ak'õre Jaurepa pará k'aripapari pera. 3K'isianáati páchia oo k'iniata 
oodait'ee, audua p'anadairá. Ma k'áyaara, audua—ee awaraará pipiara 
ak'iti. 4Jirináati ne-inaa oodaitee awaraarápa pará piara ak'idamerá. Ma 
k'áyaara jiríti awaraará k'aripadait'ee, áchita jomaarápa pipiara ak'idamerá. 
5K'sia p'anapatáati Jesucristopa k'isia badak'a na eujáde nipak'ári. Irua 
oo k'inia baji chi Ak'repa oopidak'a. 6Bapachi Tachi Ak'úre Úraa p'adade 
jara bik'a: 
Iru Tachi Ak'órek'a bapachi mida, Tachi Ak'órek'a ba k'inia—e paji. 

7 Maga ooji jóma ichia iru bada it'ari atabéik'ári, t'o cheittee na 
plek'au eujáde. Jirit'eraji t'oittee na eujidepema k'ap'iade, 
eperá jip'aak'a. Mimiaparipa eperá k'aripaparik'a, irua 
eperáará k'aripapachi Tachi Ak'9repa oopidak'a. 

8 Mapai eperáará t'áide ma k'ap'iade chupiria níbap'eda, audupiara 
chupiria níbaji kurusode piu k'achia piuk'ári, eperá k'achia 
piuparik'a. Mágá piuji oo k'inia bada pera Tachi Ak'órepa 
oopidak'a. 

9 Ichiitu mágá chupiria papida pera, Tachi Ak'órepa iru jómaará 
k'áyaara waibiara papiji máik'aapa irumaa tí pipiara biji, 
jómaará tí k'áyaara. 

10 Tachi Ak'órepa ma jóma ooji Jesús tí tiridak'ári, eperáará jóomaweda 
bedabaidaidamerá iru k'irapite ak'ipidait'ee iru waawee p'ani. 
Maga oodait'ee it'aripemaará, na pek'au eujidepemaará 
máik'aapa piudap'edaará eujá ek'ari p'ani paara. 

11 Ma jómaarápa jaradait'ee: Jesucristota jóomaará poro waibia.' Mága 
jaradak'ári, ak'ipidaitee wáara Tachi Ak'0re waawee p'ani. 


Cristode ijáapataara idaa pik'a 
p'ani na p'ek'au eujáde 
12ipemaará K'iniará, mia pará t'áide jaratee nipak'ári, parápa ichita 
oopachida mia úraadak'a, ijiadap'edaa pera Tachi Ak'drepa mi péida. 

Maga oodap'edaak'a ira audupiara mágá oodaipia bi, mi t'imí bi 
mida. Cristo piuda k'aurepa Tachi Ak'órepa pará chaachaa k'aripaji 
atuanaadamerá. Maperá jiríti oodait'ee Cristopa oopi bik'a, iru cheru 
misa. K'íra jip'a mága óoti, Tachi Ak'0re waawee p'anadairá. 13Mága 
oodai, Tachi Ak'ore pará ome bapari pera. Iruata pará Kk'aripait'ee oo 
K'inia p'anadamerá máik'aapa oodamerá Cristopa oopi bik'a. Mágá 
K'aripait'ee, t'áripa tachi ijáapataará k'aripa k'inia bapari perá. 
14Mamíida mága oo p'ani misa, nejómaata óoti aupedeeda-ee 
máik'aapa pedee k'achia pedeeda-ee Tachi Ak'óre apite maa—e pirá 
awaraará ápite. 15Mága ooruta pira, t'ári pia máik'aapa k'achia wée 
p'anadait'ee, Tachi Ak'óre warrará p'anadaipia bik'a. Mágá p'anapataadai 
irapema k'achia beerá t'áide p'ani mida. Magiira chíara k'ürayaa; t'ári 
k'achia-idaa p'anapata. Jodee pará pia p'anapata Ak'órepa k'inia bik'a. 
Lucero ídaa pik'a p'ani na p'ek'au eujá p'áriu pik'a níbide. 16Mága p'ani 
parapa awaraarámaa jarapata pera Tachi Ak'órepa eperáará k'aripaittee 
it'aa wádamerá achia Cristode ijiadak'ári. Maga p'anapata pera Cristo 
cheru ewate pará k'aurepa mia o-la jarai wáara na mimia ichi k'inia 
oo-e paji. 

17 Nágaweda mi o-ía bi pará ome, Cristode ijáapata pera. Maperápi 
parapa ne-inaa pia oomaa p'ani Tachi Ak'óre-it'ee. Mapa ijáadak'aa 
beerápa mi peeruta pijida mia jarateeda k'aurepa parámaa máik'aapa 
awaraarámaa, mágá ichita ola bait'ee. 18Pará jida o-ía p'anadaipia bi mi 
ome. 


Timoteo Epafrodito ome 


19 Mamida mia ijáa bi Tachi Waibia Jesupa mi k'aripait'lee taará-ee 
Timoteo péimerá pará ak'ide. Mágá irua mi o-Tapii ichiaba, nepiri 
chek'ári parápa oopata máik'aapa p'anapata. 20Nama awaraa eperá iruk'a 
wé-e péiit'ee. Iru mi ome t'ári auk'a bapari. Auk'a pará k'inia iru bapari 
máik'aapa ne-inaa jóomaade pará k'aripa k'inia bapari. 21 Apemaarápa 
jirimaa p'ani oodait'ee ne-inaa áchia oo k'inia p'ani, oodai k'iyaara 
Jesucristopa oopi k'inia bik'a. 22 Mamída mága-e Timoteo ome. Parápa 
pia k'awa p'ani irua oo k'inia bapari Cristopa oopi bik'a, mága unupata 
perá. Warra chok'ek'ee baparik'a chi ak'óre ome, mágá bi Timoteo 
mi ome. Taipa auk'a jiripata jarateedaitlee Cristopa ooda eperáará 
K'aripait'ee. 23 Mápai mia k'awaa atak'ári mi jiapataarápa k'isia iru p'ani 
oodait'ee mi ome, aramata Timoteo péiittee parámaa. 24Mamida mia 
at'ári ijáa bi Tachi Waibiapa mi k'aripait'ee ichiaba taará-ee wámeraá. 

25Mágá nimaa bi misa, mia k'isia iru bi tachi ípema Epafrodito péiit'ee 
parámaa. K'isia bi iru wáipia bi pará ak'ide. Iru mi ome auk'a mimiapari 
Cristo-ittee máik'aapa soldao chooparik'a chóo níbide, mága pik'a iru 
mi ome choopari, ijáadak'aa beerápa tai imiatee jónide Cristo k'aurepa. 

Wáara parapa iru namaa péijida mi k'aripamerá. 26 Mamida iru parámaa 
audú wà k'inia níbeeji máik'aapa k'isia p'ua níbeeji, úrik'ári parapa iru 
k'ayaa bada k'awaadap'edaa. 27Wáara iru pera jai-idaaji magi k'ayaapa. 
Mamida Tachi Ak'órepa iru chupiria k'awaap'eda, jipa beeji. Ak'órepa 
mága ook'ári, mi jida ichiaba chupiria k'awaaji, mi waapiara chupiria 
nibeepiamaapa. 28frá Epafrodito mágá jipa beeji pera, mia parámaa 
isapai péiittee, pará waya o-la p'aneedamerá iru unudak'ári. Mágá mi 
jida mak'iara waa k'isia niba—e pait'ee ma k'aurepa. 29Iru oía auteebáiti 
Cristodeerápa áchi ipemaará auteebaidaipia bik'a. Iru máik'aapa iru 
jiak'aará pia ak'i p'lanáti. 30Tru pera piuji Cristo mimia oo k'iniapa 

nama mi ome. K'ayaadachi oomaa bada pera parapa p'oyaa ooda-e 
p'anadap'edaa mi k'aripadait'ee. Pará pari iru mágá chupiriadaida pera, 
parapa iru pia ak'i p'anadaipia bi. 


Ak'ore ewari waibia ewate 
p'ek'au k'achia wée p'anadait'ee 

1Mápai ipemaara, t'ári o-la p'anapatáati, Tachi Waibia pará ome 

bapari pera. frá mia parámaa waya úraaittee naaweda üraadak'a. Sē- 
ee mága ooi, parápa waya úridaipia p'anadairá. Nágá úraa bipa mia pará 
k'aripa k'inia bi apidaamaa k'úirapinaadamerá. 2Tauk'a p'anapatáati pará 
t'áide t'iu K'inia p'aniirá ome. Tauchaa bipipataará imik'iraará k'ap'iade 
jómaará t'aide nipapata, ijáapataara k'ap'ia tiipi k'inia p'anadairá. Mágí 
jarateepataará k'achia p'ani, mimia k'achia oomaa p'anadairá. 3Tachia, 
jódee, ne-inaa piara iru p'ani tauchaa iru p'lanadai k'áyaara tachi 
k'ap'iade, Tachi Ak'óre Jaure bapari pera tachi t'áride. Iru k'ap'ia pari itaa 
típata Tachi Ak'óremaa máik'aapa t'ári ola p'anapata Jesucristodeerá 
pera. K'awa p'ani Tachi Ak'orepa tachi piara ak'i-e pait'ee tauchaa 
bipiruta pirá tachi k'ap'iade. Mapa jiripata oodait'ee irua oopi bik'a, 
jiridai k'áyaara ne-inaa eperáarápa jiripata pia p'anadait'ee iru k'irapite. 

4Máirák'a mi audua bai, mi k'ap'iade tauchaa iru bairá máik'aapa 

oopari perá Moisepa p'ádade jara bik'a. Apidaapa k'isia bi pirá ichiata 
ma ne-inaa unu iru bi, mia audupiara mága k'isiai. 5Mi top'eda, k'áima 
ocho parumaa judiorápa michi k'ap'iade tauchaa bijida. Mi Israel pidaará 
pluurudepema; Benjamín éreerádeepa uchiada. Mi ak'Oreerák'a máik'aapa 
achi éreerá naa p'anadap'edaarák'a mi hebreo pedee pedeepari. Tachi 
Ak'órepa Moisemaa Úraa p'ãpida pia k'awa bi máik'aapa judiorápa 
ijáapata pia k'awa bi, mi fariseo pada pera. 6Maapai ne-inaa jóma auk'a 
ooji ma úraa p'ádade jara bik'a. Maga ooji p'ek'au k'achia wee ba K'inia 
bada pera Tachi Ak'õre k'irapite. Mágá audú ijáa bada pera tai judiorápa 
ijáapatade, mia Cristode ijáapataará jiriji miapiitee. 7 Mamida ma jóma 
jiri bada Tachi Ak'drepa mi piara ak'imerá, irá mia maarepida p'ua-e bi, 
Cristo ome bapari pera. 8Ma ne-inaa aupai mia p'ua—e bi. frá jómaweda 

mia ooda t'ári pia beeit'ee Tachi Ak'õre k'irapite nejarrak'a bi mi-it'ee, 
ne-inaa piara apida wé-e pera Michi Waibia Jesucristo k'awai k'iyaara 
9màik'aapa araa bai k'áyaara iru ome. Mapa waa jiri-e bi p'ek'au k'achia 
wee pait'ee Moisepa p'ádade jara bik'a oo bipa. Ma k'iyaara k'awa bi 
Cristode ijáa bipapai mi p'ek'au k'achia wee bapari Tachi Ak'õre k'Trapite. 
Pia jarait'eera, Tachi Ak'Orépata mi p'ek'au k'achia wee bapipari, mia 
Cristode ijáapari pera. 10Tachi Ak'drepa mi mágá bapii, Cristopa p'ek'au 
K'achia jomaweda p'oyaada pera, Ak'óre juapa chok'ai p'irabaik'ári. 
Maperá Cristo pipiara k'awa k'inia bi. Mia ne-inaa jóomaweda oo k'inia 
bi irua oopi bik'a, ma k'aurepa mi jiriruta pijida miapidait'ee, maa-e pirá 
mi piuru pijida iruk'a. 11 Ma jóma oo k'inia bi iruk'a chok'ai bapariit'ee 
p'irabaip'eda. 


Cristode ijáapataarápa 
jiridaipia bi iruk'a p'anadait'ee 

12Wáara, waide mia ne-inaa jóomaweda oo-e Cristopa oopi bik'a. 
Mamída mia jiri bi mága ooit'ee, ma-it'ee Jesucristopa mi jiritterada pera. 
13Ípemaará, mia michi bapata k'irápak'ári, k'awa bi mi waide mága ba-e. 
Mamída nága oomaa bi. Eperá ápitee ak'i-e bik'a p'ira wak'ari ne-inaa 
jitaitee, mága pik'a mia waa k'isia-e mia naaweda oopatade. 14Jip'a jiri 
bi iru k'await'ee iruk'a parumaa, chok'ai p'irabaidak'ári. Ma-it'ee Tachi 
Ak'órepa mi jiriji, it'aa wámerá Jesucristo k'aurepa. 

15Tachi jóma Cristo pia k'awa p'aniirápa auk'a k'isiadaipia bi et'ewa 
jara aupadak'a. Parápa magi k'isia awara k'isia p'ani pira, Tachi Ak'órepa 
k'awapiit'ee parámaa. 16 Mamída, mia jarada waide pia k'awada-e p'ani 
mida, p'anapatáati Tachi Ak'órepa naaweda k'awapidak'a parámaa. 

17Ípemaará, ne-inaa jóma oopatáati mia ooparik'a. Pia ak'íti 
ijáapataará tai jíak'a p'anapata máik'aapa auk'a p'anapatáati. 18 Mia mága 
jara bi pará t'áide nipapataará chok'ara mágá p'anadak'aa pera. At'apai 
mia jaradoo máirápa ne-inaa k'achia oopata. frá taubade waya auk'a 
jarait'ee máirá p'anadak'aa Cristopa k'inia bik'a. Oo amaa k'iniadak'aa 
achia p'ek'au k'achia oopata, Cristo kurusode piuji mida áchi pek'au 
wépapiitee. Mága p'anapata pera, Cristo k'ira unuamaa iru p'aniirák'ata 
p'ani. 19Máirá atuadait'ee. Achi k'ap'ia áchi ak'óre waibiak'a iru p'ani. 
Mia mága jara bi oopata perá áchi p'ek'au k'achia ooyaa bi k'ap'iapa oopi 
bik'a. Maga oopata k'ira nejasia wee. Jip'a k'isia p'anapata na p'ek'au 
eujádepema net'aade. 20 Jódee tachi ittaripema p'uuru pidaará, itaripema 
net'aade k'isia p'anapata pera. Nimaa p'ani Tachi O K'achiadeepa K'aripa 
Atapari it'ariipa chemerá. Magi Tachi Waibia Jesucristo. 21Ichi chek'áripi, 
tachi chupiria níbi k'ap'ia ichi it'taripema k'ap'ia jiak'a papiit'ee; k'ap'ia 
k'ira wáree. Ichi jómaará k'áyaara waibiara bairá, mága ooi. Ma awara 
ne-inaa jómaweda ichi jua ek'ari papii. 

O-ía p'anapataadaipia bi 
1fpemaarã, mia pará K'inia iru bi. Mapa pará audú unu k'inia bi. 
Jómaarámaa mia o-ia jara k'inia bi parápa wáara Cristode ijáapata. 
Ipemaará k'iniará, mia oomaa bik'a chóoti parápa Tachi Waibiade ijáa 
p'anide. 

2Fr4 mia enenee nibi nágí wéraará, Evodia Síntique ome, t'ári auk'a 
p'anapataadamerá Cristodeerá p'anapataadaipia bik'a. 3Ichiaba pimaa, 
michi k'9p'áyo k'iniara, chupiria iidi bi magi wéraara k'aripamerá. Pi 
mi ome auk'a wáara mimiapari Cristo-ittee. Mapa mia k'awa bi pia 
péida Jesucristode. Ichiaba mágá oojida Clemente máik'aapa awaraa 
mimiapataará Cristo-ittee. Tachi Ak'drepa mágiirá tí p'á iru bi it'ari, 
Cristopa chok'ai p'anapidaará tí p'á jēra bi librode. 

40-a p'anapatáati pará Tachi Waibiadeerá pera. Waya auk'a 
jaraittee; o—Ta p'lanapatáati. 5T'ári pia p'anapatáati jóomaará ome. Maga 
p'anapataadaipia bi, iru taara—e pera cheit'ee. 

6 Mak'iara k'isianáati. Ma k'áyaara ne-inaa jóma p'asarutade it'aa 
tíipatáati Tachi Ak'óremaa. Mágá it'aa tí bide gracias jaráti irumaa 
máik'aapa iidíti irua pará k'aripamerá. 7Mága ooruta pirá, Tachi Ak'órepa 
pará k'áiwee p'anapiit'ee. Tachi k'iradoopa pia k'awada-e pai mida, irua 
mágá ooi Tachi Ak'ore pera. Iruata pará k'isia máik'aapa t'ári jiapari 
Jesucristo k'ap'ia pari. Mágá audú k'isia jóonada-e pait'ee. 


Ne-inaa pia aupai k'isiadaipia bi 

8SÍpemaara, at'ári falta bi na úraa jaraitee. K'isiapatáati nágí ne-inaade: 
wáara pedeede; awaraaráde pedee pia jararutade; ne-inaa Tachi Ak'órepa 
tachimaa oopi k'inia bide; ne-inaa p'ek'au k'achia wee bide; ne-inaa 
tachia K'inia iru p'anide; ne-inaa pia jómaade; mágee ne-inaade. Pia 
jarait'eera, k'isiadaipia bi ne-inaa piadepai; ne-inaa jómaarápa pia 
ak'ipata. 
michi it'aideepa. Mi pará t'aide nipai naaweda, awaraarápa mi bapata 
parámaa nepiripachida. Ma awara páchi taupa unujida mia oopata jáma 
nipak'ári. Mapa oo wak'ati wati mia ooparik'a máik'aapa p'anapatáati mi 
baparik'a. Mága ooruta pirá, Tachi Ak'óre pará ome bait'ee máik'aapa 
pará k'áiwee p'anapiit'ee. 


Filipos p'uurudepema ijáapataarápa primisia 
tee péidap'edaa Pablomaa 
10Tachi Ak'órepa mi t'ári o-1api bi parápa waya mi k'aripa 
p'aneedap'edaa pera. Gracias jara bi irumaa parapa k'isia p'aneedap'edaa 

pera mi waya k'aripadait'ee. Mia jara k'inia-e parapa mi k'ira atua 
iru p'anajida. K'awa bi mi p'oyaa k'aripada-e p'anajida. 11Ichiaba jara 
k'inia—e parápa mimaa ne-inaa teedaipia bi, mia ne-inaa falta bairá. 
Ne-inaa faltak'ári, mia k'isia—e, k'awaa waru pera t'ári o-ia bait'ee 
michia ne-inaa iru bi omepai. Ma awara mágá bai ne-inaa jóma mimaa 
p'asarude. 12K'awaa waji mágá t'ári o-la baittee chupiria níbide máik'aapa 
net'aara iru bide. Jóma mimaa p'lasada k'laurepa mia nága k'awaa waji. Mi 
auk'a t'ári oía bapari bi jáwaa bak'ári chik'o paraa pera máik'aapa jarra 
ook'ári chik'o wé-e pera. Mágá ichiaba mi auk'a t'ári ola bapari, netlaara 
bak'ári máik'aapa net'aa wee bak'ári. 13Mia ne-inaa jóma ooi Cristo 
K'ap'ia pari, irua mi k'aripapari pera. 14Mágá choo bi mida, parapa piata 
oojida mi chupiria k'awaadak'ári mi chupiria níbide. 

15Pará Filipodepema ijáapataarápa nága pia k'awa p'ani. Mia pará 
K'aripaji pará t'áide jaratee nipak'ári Cristopa ooda eperáará k'aripait'ee. 
Mágá k'aripap'eda, pará eujá, Macedoniadeepa uchiak'ári, parápata 
jodee mi k'aripajida. Parápapai mága oojida, ewaa ijáa p'aneedap'edaará 
paji mida. Awaraa p'uurudepema ijáapataarápa Tachi Ak'óre Úraa auk'a 
k'awaajida mia jarateeda k'aurepa. Mamida mimaa primisia tee péida—e 
paji, parapa oodap'edaak'a. 16Mi Tesalónica p'uurude bak'ári pida, attapai 
parapa mimaa tee péijida ne-inaa falta bada. 17 Mága jara—e bi k'inia 
bairá parápa mimaa primisia tee péipataadamerá. Jip'a k'inia bi Tachi 
Ak'órepa parámaa waapiara teemerá ne-inaa ichia k'isiade iru bi teeit'ee 
Cristodeerámaa; chi awaraará k'aripadap'edaarámaa. 18Wáara, parápa 
primisia tee péidap'edaa k'aurepa Epafrodito ome, irá mia audú iru 
bi mia falta bada k'iyaara. Ma primisia tee péidak'ári mimaa, Tachi 
Ak'óremaa tee pik'a p'anajida. Ne-inaa t'tia baparík'ata bi, eperáarápa 
paapatap'edaa iru-it'ee. Magi ik'ari, o-ía baji ara ome. Mága pik'a parápa 
primisia teedak'ári mimaa, iru auk'a o-1a bapari pará ome. 1%Parápa 
mága oopata pera, mi Ak'ore Waibiapa parámaa ne-inaa falta p'ani 
jómaweda teeit'eepi, ichia ne-inaa k'ira wáree iru bidepema. Magi 
ne-inaa teeitee Jesucristo k'ap'ia pari. 20iTachi Ak'õre ichita jóomaará 
k'áyaara waibiara bait'ee! ¡Amén! 


Pablopa salude tee péida 


21 Mia salude tee péiru jóma Jesucristo k'ap'ia Tachi Ak'órede 
ijáapataarámaa. Tachi ipemaará nama mi ome p'aniirápa parámaa auk'a 
salude tee péiruta. 22Na p'uurudepema César palaciode mimiapataarápa 
apemaará ijáapataará ome ichiaba parámaa salude péiruta. 

23 Mia it'aa iidi bi Tachi Waibia Jesucristomaa irua pará pia aki 
bapariimerá. 

Magapai paji. 

San Pablopa K'art'a P'ada 
Colosas P'uurudepema 
Ijaapataaramaa 


San Pablo, Jesucristopa jiritteradapa na k'art'a p'aji. K'isiapata na k'art'a 
ichiaba p'áji Romade, carcelde bak'ári. Ai naaweda Pablopa jaratee nipak'ári 
Éfeso p'uurude, Colosas pruurudepema Epafras Cristode ijáa beeji. Mágipa 
Cristo üraa jarateenaji ichi p'uuru pidaarámaa. Mágá ijáapataará paraaji Colosas 
p'uurude. Pablopa Colosas p'uurudepema ijáapataara ŭraa k'inia baji, ichi jua 
ek'ari ijáapataará Éfeso puurudepemaarápa ma ijáapataará k'aripapatap'edaa 
perá. 

Naapiara jara bi ichi Timoteo ome o-ia p'ani ma Colosas p'uurudepema 
ijáapataará Cristode pia ijáapata pera (cap. 1.1-14). Uraa bi úrinaadamerá seewa 
jarateepataarápa nága jarateepata: Moisepa p'idade jara bik'a oopataadamerá 
máik'aapa angeleerámaa it'aa tipataadamerá. Cristodepai ijáadaipia bida a 
bi, iruta jómaará k'áyaara waibiara bairá (caps. 1.15-2.19). Jara bi Cristode 
ijáapataará awara p'anapataadaipia bi, chiwidi pik'a p'anadairá Cristo k'aurepa 
(caps. 2.20-4.6). T'éepai jara bi chi k'óp'ayoorá mimiapatade máik'aapa salude 
tee péi bi ipemaará Cristo k'aurepa, Colosas pruurude máik'aapa Laodicea 
p'uurude p'aniirámaa (cap. 4.7-18). 





Salude péida 


1-2Mi, Pablopa na k'art'a p'á péiru Tachi Ak'óredeerámaa, 

Colosas p'uurude p'ani. Tachi Ak'órepa k'inia bada pera, mi 
jiriteraji Jesucristopa péimerá ichi üraa jarateede. Na k'artiade 
tachi ípema Cristo k'aurepa Timoteopa ichiaba salude péiru 
parámaa. 

Ipemaará Cristo k'aurepa, taipa k'awa p'ani parápa wáara ijáapata 

Cristode. Mapa it'aa iidipata Tachi Ak'órepa pará pia ak'i bapariimerá. 
Magá k'áiwee p'anapataadaitee. 


466 

Pablopa it'aa t'ida ijáapataará pari 


3Tachi Ak'õre Tachi Waibia Jesucristo Ak'õre. Irumaa it'aa tidak'ári 
pará pari, taipa ichita gracias jarapata, 4ŭripata pera parápa wáara 
Jesucristode ijáapata máik'aapa joma Ak'oredeerá k'inia iru p'lanapata. 
5Pará mága p'anapata ijáapata pera ittaa wádait'ee máik'aapa 
iru p'anadait'ee ne-inaa jóma Tachi Ak'órepa k'isia iru bi teeit'lee 
ichideerámaa. Cristopa jiritteradaarápa irua wáarata jara péida naa 
jarateedak'áriipa parámaa, mága ijáapata. 6Ma jarateedak'a parámaa 
at'ári jarateemaa p'ani to bee chaa. Mapa eperáará chok'araara ichiaba 
ijáa p'ani pará ijáa p'anadapedaak'a naa ijáadak'ári. Maapai parapa 
k'awaajida wáara Tachi Ak'õre jómaará k'iyaara t'ári piara bapari. 
7Tachi ipema k'inia Epafrapa mága jarateeji parámaa. Tai pari irua 
oopachi Cristopa oopi bik'a pará t'ãide. 8Taimaa nepiriji saga parápa mi 
máik'aapa awaraa ijáapataará k'inia iru p'ani, Tachi Ak'óre Jaurepa oopi 
bika. 

9Mapera taipa mága úridap'edaadeepa it'aa t'ipata pará pari. Maga 
oomaa p'anide iidipata Tachi Ak'drepa parámaa k'awaapimerá jóma 
ichia oo K'inia bi pará k'ap'ia pari. Ichiaba iidi p'ani Ak'Orepa ichi Jaure 
K'ap'ia pari nejómaade k'isia k'awaa papimerá. 10Taipa mága iidipata 
k'inia p'anadairá pará p'lanapataadamerá Tachi Waibiadeerák'a, ne-inaa 
jóma oomaa p'ani irua k'inia bik'a. Mága p'anadak'ári, ne-inaa pia k'ira 
t'adoo oodait'ee máik'aapa Tachi Ak'óre pipiara k'awaadait'ee. 11 Mamida 
mága ooda-e pai irua k'aripa—e bi pirá. Iru jomaara k'iyaara waibiara 
bapari. Mapa ichiaba iidipata irua pará k'aripamerá. Mãgá t'ári o—ia 
choodai, nepirade baairuta pijida. 12Maperá gracias jaradaipia bi 
irumaa. Iruata pará jirit'eraji jóma iru p'lanadamerá irua k'isia iru bi 
teeittee ichideerámaa, it'ari iru idaade t'Tudak'ári. 13 Ma awara, iruata 
tachi uchiapiji na p'ek'au eujádepema p'áriu pik'a bideepa máik'aapa 
biji ittaripema ídaa pik'a bide, ichi Warra k'inia iru bi jua ek'ari. 14Ichi 
Warra piuda k'aurepata tachi o k'achiadeepa k'aripa ataji atuanaadamerá 
máik'aapa tachia p'ek'au k'achia oopata wépapiji. 


Cristo piuda k'aurepa 
tachi t'ári auk'a p'anadai Tachi Ak'ore ome 


15Eperáarápa Tachi Ak'óre p'oyaa unudak'aa. Mamída irua unupiji 
ichi Warra k'ap'iade. Cristo Tachi Ak'õre k'irak'a bi. Jómaará k'áyaara 
waibiara bi, ne-inaa jóma ooda pera. 16Iru k'ap'ia pari Tachi Ak'orepa 
ooji ne-inaa jómaweda it'ari níbi, magi unudak'aa mida. Ooji jóomaweda 
angeleerá poro waibiará, netuaraará poro waibiará paara, ma jómaweda 
tachi k'iyaara waibiara bee. Ichiaba ooji ne-inaa jómaweda na p'ek'au 
eujáde níbi tachia unupata. Tachi Ak'drepa ma jóma ooji Cristo k'ap'ia 

pari, iru-it'ee níbamera. 17Cristo ichita bapari. Bapachi ne-inaa jóma ooi 
naaweda. Iru k'aurepata ne-inaa jóma níbi. 18Iru jómaará ijáapataará 
poro waibia. Ma ijáapataará iru k'ap'ia apai bik'a p'ani. Jódee iru ma 
k'ap'ia porok'a. Iru k'aurepata ijáapataará paraa. Jómaará ijáapataará 
19Cristo mága bi Tachi Ak'ore ba k'inia bada pera ichi k'ap'iade. 20Ichi 
Warra k'ap'ia pari Tachi Ak'órepa ne-inaa jóma k'áiwee bapi k'inia baji 
ichi jua ek'ari. Eperáarápa p'ek'au k'achia oopata k'aurepa Tachi Ak'órepa 
waa p'oyaa pia ak'i-e paji ichia ooda; na p'ek'au eujáidepema ne-inaa, 
it'aripema ne-inaa paara. Mamida kurusode ichi Warra waa bat'ak'ári, 
ma piuda k'aurepa irá ma ne-inaa jóma waya pia ak'ipari. Ma awara ichi 
t'ári auk'a bipari eperáará ome Cristode ijáadak'ári. 

21 ¡K'isíati nágide! Pará ijáadai naaweda, t'imí pik'a p'anapachida Tachi 
Ak'õre ik'aawaapa. Tachi Ak'óre k'ira unuamaa iru p'lanapachida. T'ári 
k'achia p'anapachida parapa p'ek'au k'achia oopata k'aurepa. 22Mamida 
ira Cristo chupiria piuda k'aurepa pará pari, t'ári auk'a p'anapata Tachi 
Ak'óre ome. Irua pará mágá t'ári auk'a biji Ak'óre ome p'ek'au k'achia wee, 
maarepida imiateeda wee p'anadamerá Ak'õre k'Trapite, iru waya chek'ári. 
23Wáara mága p'lanadait'ee, ijáa wáruta pirá Tachi Ak'drepa wáarata 
jara péida eperáarámaa. Ma jara péida naa ijáadak'ári, k'awaajida pará 
piudak'ári, wáara ittaa wádaittee. Mága ijáapatáati. Chok'araarápa 
íírimaa p'ani ma úraa Tachi Ak'Orepa jara péida. Ma üraata mi, Pablopa 
jarateepari, Cristopa mi péidak'áriipa jarateemerá. 


Pablo mimiada Cristode ijáapataará k'aripaittee 

24frá mi chupiria níbi mida, o-ía bi k'awa bairá mi nága bi pará 
k'aripa k'iniapa. K'awa bi mi, awaraa ijáapataará ome waapiara 
chupiria jónadait'ee Cristo k'aurepa, iru k'ap'ia, chi irude ijáapataará, 
k'aripa p'ani misa. 25Tachi Ak'órepa mi na mimiade biji, pará Cristode 
ijáapataará k'aripamerá. Mapa jarateepari jóma Tachi Ak'órepa wáarata 
jara péida Cristode. 26Tachi Ak'órepa ma jara péida k'awapi-e paji 
naawedapemaarámaa. Mamída irua k'inia bairá, frapema ijáapataarámaa 
k'awapiji. 27K'awapi k'inia baji ichia ne-inaa pi-ia k'ísia iru bada pará 
judio-eerá-it'ee. K'isia iru baji Cristo pará t'áride bapiit'ee. Iru wáara 
jama bapari pera, parápa k'awa p'ani na ewari iru k'ira wáree wáara 
unudait'ee. 

28 Maperá irua oodata máik'aapa jaradata jarateepata jóomaarámaa. 
Uraapata eperáará k'ira tádoo, achia p'ek'au k'achia oopata oo 
amaadamerá. Ma awara iididap'eda Tachi Ak'órepa taimaa k'isia 
k'awaapimeraá, jarateepata Cristode ijiadamerá máik'aapa oodamerá irua 
oopi bik'a. Taipa mága oopata áchi ijáadak'ári, araa panadamerá Cristo 
ome máik'aapa p'ek'au k'achia wee p'anadamerá. Maga Tachi Ak'óre 

k'irapite panadait'ee tai ome iru ewari waibia ewate. 22Ma-it'eeta mi 

mak'iara sé-ee mimiapari. Jiripari jomaarapa ijiadamerá Tachi Ak'orepa 

wáarata jara péida Cristode. Mága ooi Cristo, chi jómaará k'áyaara 

waibiara bipa, mi k'aripapari pera. 

2 1Ma awara mia nága k'awapi k'inia bi parámaa. Mia ichiaba jiripari 
pará pipiara ijiadamerá Cristode. Mia mágá pará k'aripa k'inia 

bi. Ichiaba mágá k'aripa k'inia bi Laodicea p'uurudepema ijáapataará 

máik'aapa jóma ijáapataará, mi k'ira waide k'awada-e p'aniirá paara. 

2K'inia bi pará jóomaweda t'ári o-ía Cristode ijáadamerá máik'aapa 

t'ári a-ba, chik'inia ppanapataadamerá. Mága p'lanadak'ári, wáara 

k'awaa wádait'ee jomaweda Tachi Ak'drepa eperáarámaa k'awapi 

K'inia bi Cristode. Naawedapemaarámaa mága k'awapi-e paji. Mamida 

irapemaarámaa Cristo k'awapiji. 3Iru k'iyaara ne-inaa pipiara wé-e 

k'awadait'ee, iruta jomaará k'iyaara k'isia k'awaara bapari pera. Mapa 

irua aupaita k'isia k'awaapii parámaa. 4Mia mága jara bi parapa 

K'irapinaadamerá apidaamaa, ne-inaa awara iwarraa jaratee p'ani mida. 

5Mi pará ome bi-e mida, mi k'isia pará ome bi. O-1a bi k'awa bairá pará 

Kira jip'a p'anapata máik'aapa wáara Cristode ijáapata. 


Cristodeerák'a p'anapatáati 

6lIjiadak'áriipa parapa wáara ijáapata pera Jesucristo Tachi Waibia, 
t'ári a-ba p'anapatáati iru ome. 7Parámaa jarateedap'edaak'a naa 
ijiadak'ári, waapiara ijáapatáati Cristode máik'aapa k'awaa wak'ati 
wáti oodait'ee irua k'inia bik'a. Ma jarateedap'edaa k'ira atuanáati. Ma 
k'áyaara ichita gracias jarapatáati Tachi Ak'óremaa, irua mágá Cristo 
k'awapida pera parámaa. 

8K'irak'aupai ijáadai seewa jarateepataarápa jara p'ani. Achia 
jarateeda-e Cristopa ooda máik'aapa jarada. Ma k'áyaara áchi k'isiadeepa 
seewa jarateepata, chonaaráweda k'isia k'awaa beeráda apatap'edaarápa 
jarateedap'edaak'a. Máirápa jarateepachida eperáará ne-inaa oo p'anipa 
Tachi Ak'óre k'awadai. 

9Mamida mága-e. Cristo k'ap'iadeta Tachi Ak'óre bapari. 10 Mapa 
nágaweda parápa Tachi Ak'õre k'awa p'ani, araa p'anapata pera Cristo 
ome. ¡Iruta jomaara k'iyaara waibiara bi! Na p'ek'au eujáidepema 
poro waibiará, ittaripema poro waibiará, netuaraará poro waibiará 
paara iru jua ek'ari p'ani. 11Pará mágá araa p'anapata pera Cristo ome, 
jaradai irua tauchaa pik'a biji pará t'áride. Mia jara k'inia—e tauchaa 
biji pará k'ap'iade eperáarápa oopatak'a. Ma k'iyaara pipiara ooji pará 
ome. Uchiapiji pará p'ek'au k'achia ooyaa bi k'ap'ia jua ek'ariipa, t'áripa 
oodamerá irua k'inia bik'a. 12Ma awara pará araa p'lanapata pera Cristo 
ome, jaradai Cristo k'ap'ia piuda iadak'ári, pará auk'a ia pik'ajida. Ichiaba 
iru chok'ai p'irabaik'ári, pará auk'a p'irabai pik'ajida, ijiapata pera Tachi 

Ak'õre, chi jomaara k'áyaara waibiara bipa, Cristo p'irabaipiji. Ak'ipijida 
Cristo ome araa p'anapata poro choopidak'ári. 13Ma awara pará araa 
p'anapata pera Cristo ome, jaradai Tachi Ak'orepa Cristo chok'ai bapik'ári, 
pará auk'a chok'ai p'anapiji. Cristode ijáadai naaweda, Tachi Ak'óre-it'ee 
pará piu pik'a p'anajida parapa p'ek'au k'achia oopata k'aurepa. Ichiaba 
piu pik'a p'anajida, Tachi Ak'õre Úraa k'awada-e p'anadap'edaa pera. 
¡Mamída irá mága p'ani-e! Tachi Ak'órepa tachi ijáapataará chok'ai 
p'anapik'ári Cristo ome, tachia p'ek'au k'achia oopata jomaweda wépapiji. 
14Ma p'ek'au k'achia oopata k'aurepa tachi tewe paraa pik'a p'anapachida 
Tachi Ak'óre ome. Ooda-e p'anapachida irua jaradak'a iru üraa p'idade. 
Mapa atuadait'ee paji. Mamida Tachi Ak'órepa tachi chok'ai p'anapik'ári 
piuk'ári tachi pari. 15Ma awara ma tewek'a bi kurusode jópik'ári Cristo 
ome, Tachi Ak'órepa ichiaba netuaraará poro waibiará jómaweda p'oyaaji 
máik'aapa jóomaará taide áchi Cristo jua ek'ari biji. 


K'irak'aupai úridai seewa jarateepataarápa jara p'ani 


l6Tachi Ak'órepa ma jóma ooda pera tachi k'aripait'ee, kisianáati 
awaraarápa pará apite pedee k'achia jararuta pirá ne-inaa k'opata 
k'aurepa maa-e pirá topata k'aurepa. Ichiaba k'isianáati mága ooruta 
pirá, parápa iada-e p'anadairá ewari, atane máik'aapa año, árapa ma 
fipata ewate máik'aapa fiesta ewate iapatak'a. 17 Mágee fiesta ewate, 
fipata ewate, awaraa chonaaráwedapema úraa ome Cristopa ooit'ee 
bada tauchaa pik'a baji. Mamida irá Cristo bapari tachi ome. 18 Mapa 
k'isianáati awaraarápa jara p'ani mida pará atuadait'ee it'aa t'idak'aa 
pera angeleerámaa áchia oopatak'a. ¿Achia jara p'ani—ek'a tachia jip'a 
it'aa tídaik'araa bi Tachi Ak'óremaa, mága ooruta pirá audua p'lanida 
a planadairá? Angeleerámaata it'aa t'ídaipia bida a p'ani, máirápa 
pedeedamerá Tachi Ak'óremaa tachi pari. Ichiaba nepiri p'ani áchia 
unupatada a p'ani; ne-inaa k'áimok'araa pik'a bide. Mamída ijáanáati 
achi audua pedee, áchi k'isiadeepapai mága jara p'anadairá. 19 Magee 
ne-inaade audú k'isiapata pera, k'isiadak'aa Cristopa áchimaa oopi k'inia 
bide. Iruta tachi ijáapataará poro waibia. Jódee tachi iru k'ap'ia apai 
pik'a. Maperá oo k'awaa wápataadaipia bi Tachi Ak'órepa k'inia bik'a. 

20Pará Cristo ome araa p'anapata pera, iru piuk'ári, pará jida piu 
pik'ajida. Maga uchiajida eperáarápa ne-inaa k'ira t'ádoo oopipata 
jua ek'ariipa. Mága bita, parapa ¿sáapleda at'ári ma ne-inaa oo k'inia 
p'anima? 21 Eperáarápa jarapata “Jágí t'Obaináati; jagi k'onáati; jagi 
jitanáati.” 22Jóma “jagi” jarada taará-ee iru bap'eda jódait'ee, na p'ek'au 
eujádepema pera. Ichiaba jóma ma jarada tachia oonaadamera jóit'ee, 
jip'a eperáarápa jarateepata pera. 23 Uk'uruurapa jaratee p'ani jip'a it'aa 
tídaik'araa bi Tachi Ak'óremaa, tachi audú k'achia p'anadairá. Ichiaba 

jaratee p'ani tachi k'ap'ia pia ak'idaik'araa bi, mak'iara pia—e bairá. Wáara 
eperáará úk'uruurápa mágee ne-inaa jaratee p'ani pia ak'ipata, pia pik'a 
üripata perá. Mamida tachia jóma ooruta pijida mairapa jaratee p'anik'a, 
at'ari uchiada-e pai tachi p'ek'au k'achia ooyaa bi k'ap'ia jua ek'ariipa. 
Cristopapai tachi mágideepa uchiapii. 


Cristode ijaapataarapa it'aripema ne-inaade k'isiadaipia bi 


3 1Mia naaweda jaradak'a pará p'irabai pik'ajida Cristo ome, iru 

chok'ai p'irabaik'ári. Mágá eperá chiwidi pik'a p'aneejida; p'lek'au 
K'achia oo amaa p'lanapataarák'a. Mapa jiripatáati ittaripema ne-inaa, 
Cristo mama bapari pera. Tachi Ak'drepa Cristo ichi juaraare biji, tachi 
jómaweda ak'i bamerá. 2Maperá ittaripema ne-inaade k' sia p'lanapatáati, 
na p'ek'au eujidepema net'aadepai k'isiadai k'áyaara. 3Cristo piuk'ári, 
pará jida piu pik'ajida. Ma awara Tachi Ak'órepa Cristo waya chok'ai 
bapik'ári, pará auk'a chok'ai p'anapiji, ichita p'anapataadameraá iru ome. 
4Maperá Cristo, chi ichita chok'ai p'anapipari waya chek'ári, pará auk'a 
chedait'ee iru ome iru k'ira wáree unupide jómaarámaa. 


Ne-inaa k'achia oopatap'edaa Cristode ijáadai naaweda 
oo amaadaipia bi 


5Pará mágá ichita chok'ai p'anadairá Cristo chok'ai bik'a, oo amáati 
ne-inaa k'achia k'ira tádoo parapa oopatap'edaa irude ijáadai naaweda. 
P'ek'au oonáati awaraará ome. Awaraará jirináati ara ome k'achia 
oodait'ee. K'isianáati ne—inaa páchia k'achia oo k'iniata oodait'ee. Páchia 
net'aa iru p'ani omepai k'áiwee p'anapatáati, waapiara ata k'inia panada— 
ee. Chi net'aa k'iniayaa bipa net'aa k'iniara iru bi Tachi Ak'óre k'inia 
iru bai k'áyaara. SEperáarápa mágee ne-inaa k'achia oodak'ári, Tachi 
Ak'õre k'iraupipata. Mapa ewari cherude irua mágee ne-inaa k'achia 
oopataará miapiit'ee. 7 Naaweda parápa pida mágee ne-inaa k'achia 
oopachida, oo k'iniadak'aa pada pera Tachi Ak'órepa oopi bik'a. 8Mamída 
irá mága p'lanadaik'araa bi. Mapa nágee jómaweda oo amáati. K'irau 
máik'aapa t'ári kachia p'ananáati. K'isianáati chíara k'achia oodait'ee. 
Pedee k'achia pedeenáati awaraará ápite máik'aapa ik'achia pedeenáati. 
9Seewa jaranáati awaraa ijáapataarámaa, parápa mágee ne-inaa k'achia 
oodaamaa p'anadap'edaa pera Cristode ijáadak'ári. Irude ijáadak'ári, oo 
amaajida ne-inaa jomaweda páchi p'ek'au k'achia ooyaa bi k'ap'iapa oopi 
bik'a. 10Ma k'áyaara p'ana k'inia p'aneejida eperáará chiwidi p'lanik'a, 
Tachi Ak'óre, tachi oodapa pará ichi k'irak'a papimerá. Mága p'anadai iru 
wáara k'awa wádak'ári. 11 Tachi Ak'9repa mága oopari jómaará Cristode 
ijáapataará-it'ee: judiorá-it'ee, judio-eerá-ittee auk'a; chi k'ap'iade 
tauchaa iru beerá-it'ee, chi tauchaa wee beerá-it'lee; k'ira tewaraará-itee 
máik'aapa sipanaará-it'ee, esclavoorá-it'ee, esclavo-eerá-ittee paara. 

Ak'órepa mága oopari ma jómaará-it'ee, Cristo bapari pera jomaweda 
irude ijáapataará ome. Iruata ma jóomaweda k'aripapari, jomaara k'iyaara 
waibiara bapari perá. 

12Tachi Ak'órepa pará maga jiritteraji ichideerá papiitee. Pará k'inia 
iru bapari pera, pará awara biji nága p'anapataadamerá awaraará ome: 
chupiria k'awaa; t'ári pia; audua—ee; k'irau—ee; t'áripa choo, nepirade 
baairuta pijida. 13 Mapa choopatáati awaraarápa nepira jiri p'ani 
pijida pará ome. Parádepemapa awaraa imiateeru pirá, ma imiateeda 
perdonáati, Tachi Waibiapa perdonaaparik'a parápa k'achia oopata. 
14 Ma awara chik'inia p'anapatáati. Maga p'lanapataadak'ári, wáara oodai 
ma jóma et'ewa jarada Tachi Ak'dredeerápa oopataadamerá. 150opíti 
Cristomaa irua oopi k'inia bik'a páchi t'áride. Irua pará t'ári oTapi k'inia 
bi, k'áiwee para bamerá. Ma-it'eeta Tachi Ak'órepa pará jiriji, k'ap'ia 
apai pik'a, k'áiwee p'anapataadamerá. Mapa gracias jarapatáati Tachi 
Ak'óremaa. 

16T'áripa jiripatáati Cristopa jarateeda waapiara k'awaadait'ee 
máik'aapa p'anapatáati ma jarateedade jara bik'a. lidíti Tachi Ak'órepa 
pará k'isia k'awaapimerá máik'aapa jaratéeti ma jarateeda awaraará 
páchi t'áidepemaarámaa. Ichiaba üráati oodamerá Cristopa oopi k'inia 
bik'a. Ma jóma oodai cheepurudak'ári k'aride salmos Tachi Ak'õre Úraa 
p'idadepema, Ak'õre k'ari máik'aapa Tachi Ak'ore Jaurepa k'aripiru. Mágí 
k'aridak'ãri, t'áripa k'aridaipia bi Tachi Ak'óremaa, iru jómaara k'iyaara 
t'ári piara bapari pera. 17Wáara jómaweda parápa oopata oodaipia 
bi Tachi Waibia Jesupa oopi bik'a. Ichiaba jomaweda parápa jarapata 
jaradaipia bi irua jarapi bik'a. Mága oodak'ári, iru k'ap'ia pari gracias 
jaradaittee Tachi Ak'óremaa. 


Saga p'anapataadaipia bi awaraa ijáapataará ome 
(Ef 5.22-33; 1 P 3.1-7) 


18Wéraará, imik'ira paraa beerá, chok'ek'ee p'anapatáati páchi 
k'ima ome, Tachi Waibiapa k'inia bairá wéraará irude ijáa p'ani mága 
p'anapataadamerá. 1% Jódee imik'iraará wéra paraa beerá, páchi wēra 
k'inia iru p'anapatáati. K'irau p'ananáati ara ome. Ma k'áyaara t'ári pia 
p'anapatáati. 

20Warraraá, ichita oopatáati pachi ak'Oreerápa jara p'anik'a, Tachi 
Ak'õrepa k'inia bairá mága oodamerá. 21 Ak'oreerá, pachi warrará 
k'iraupináati, k'ira pia-ee p'ananaadamerá. 

22Esclavoorá, ichita oopatáati páchi chipariirápa jara p'anik'a. 
Oonáati esclavoorá úk'uruurápa oopatak'a. Máairá k'ira jip'a mimiapata 
achi chipariirápa ak'i p'ani misa aupai, áchi mimiayaa beeda adamerá. 
Mamída parápa mága oodaik'araa bi. Ma k'áyaara auk'a k'ira jip'a 
mimiapataadaipia bi, páchi chipariirápa ak'ida—e p'ani pijida. Mágá 

ak'ipidai Tachi Waibia wáara waaweepata. 23Mimiapataadai k'iyaara 
eperáará-ittee aupai, t'áripa ne-inaa joma oopatáati Tachi Waibia Cristo- 
it'ee, iru pará chipari waibiara bairá. 24K'awa p'ani parápa mimiapata 
pari iruata parámaa atapiit'ee joma Tachi Ak'órepa k'isia iru bi teeit'ee 
ichideerámaa. 25Mamida mága oo-e pait'ee chi ne-inaa k'achia oopari 
ome. Ma ne-inaa k'achia oopata pari Tachi Ak'õrepa ichiaba mágimaa 
ne-—inaa k'achia ooit'ee. Ichia mága k'isia iru bi ooit'ee jõma k'achia 
oopataará ome; esclavoorá ome, esclavo-eerá ome auk'a, eperáará 
jómaweda auk'a p'anadairá iru k'irapite. 
1Esclavoorá chipariirá, pãchi esclavoorá pia ak'i p'anapatáati, 
Cristopa k'inia bik'a. K'irápáti it'ariipa páchi chiparipa pará ak'imaa 
bi. 
2frá pará jómaarámaa mia úraait'ee: Ichita it'aa t'ipataati. K'irak'aupai 
k'ira atuadai it'aa tídaitlee. Pará it'aa tí p'lanide ichita gracias 
jarapatáati Tachi Ak'óremaa. 3Mágá it'aa tidak'ári, ichiaba it'aa t'iti 
tai pari. lidipatáati Tachi Ak'órepa taimaa waapiara jarateepimerá 
irua eperáarámaa naaweda k'awapi-e pada: Cristopa ooda eperáará 
K'aripait'ee, irude ijáadak'ári atuanaadamerá. Magi jaratee bi k'aurepata 
mi nama carcelde bi. 4łt'aa iidipatáati mia magi pi-ia jarateemerá Tachi 
Ak'orepa jarapi bik'a, mágá jarateeipia bairá. 
5K'isia k'awaa p'anapatáati ijiadak'aa beerá ome. Unuruta chaa 
ne-inaa jóma óoti áchimaa Cristode ijáapidait'ee. 6Ichita t'ári pia 
pedeepatáati, Aachia oía ŭri k'inia p'anadamerá parapa jara p'lani. Maga 
ooruta pira, parapa k'awaa wadai pia p'lanaudait'ee achia ne-inaa iidiruta 
chaa. 


Salude tee péida na k'art'a p'á aupa wák'aári 


7Mia na K'art'a péiru tachi {pema Cristo k'aurepa Tíquico ome. Mia 
iru K'inia iru bi, k'óp'áyo pia pera. Irua mi ichita k'aripapari, Tachi 
Ak'orepa oopi bik'a oo k'inia bairá. Parámaa nepirinait'ee mia k'isia bi 
máik'aapa oomaa bi, ma jóma k'awaadamerá. 8Ma-it'ee mia iru péiru; 
pia k'awaadamerá tai p'anapata máik'aapa t'ári ola p'aneedamerá irua 
jararu úridak'ári. *Tíquico ome pará puurudepema Onésimo auk'a 
waru. Taipa iru auk'a k'inia iru p'ani ipema pia pera máik'aapa oo K'inia 
bairá Tachi Ak'órepa oopi bik'a. Mapa ara wáruta pará ak'ide máik'aapa 
nápema ijáapataarápa oopata nepiride. 

l0Tachi k'op'ayo Aristarco ichiaba nama carcelde bi mi ome Jesucristo 
K'aurepa. Irua salude péiru ichiaba. Bernabé primo Marcopa ichiaba 
salude péiru. Mia naaweda jara péidak'a, Marcos wáru pirá parámaa, 
pia auteebáiti. 11Ichiaba salude péiru Jesupa; magi ichiaba tíijarapata 
Justo. Ma judiorá ópeerápapai mi k'aripamaa p'ani na mimia ome. Árapa 
ichiaba k'inia p'ani eperáarápa Tachi Waibia Cristode ijáiadamerá, Tachi 

Ak'órepa k'inia bik'a. Arapa mi mágá k'aripa p'anadairá, mi t'ári oía 
bapari. 

12Pará puurudepema Epafrapa ichiaba salude péiru. Irua pia oopari 
Jesucristopa oopi bik'a. T'áripa itaa t'ípari pará pari, Tachi Ak'órepa 
k'aripamerá. K'inia bi parapa wáara ijáadamerá jóma Tachi Ak'orepa 
jara péida parámaa máik'aapa t'áripa oo k'inia p'anadamerá irua oopi 
bik'a, ma awara choodamerá maga ijáa p'anide, pariatua awaraa ne- 
inaa ijáada—ee. 13Michi taupa unudoo saga Epafrapa jiripari k'aripait'ee 
pará jómaweda; chi ijáapataará Colosas p'uurudepemaara, Laodicea 
p'uurudepemaará máik'aapa Hierápolis puurudepemaara. 14Ichiaba 
Doctor Lucapa salude péiru. Taipa iru k'inia iru p'ani, ichiaba k'op'ayo pia 
pera. Tachi k'op'ayo Demapa ichiaba salude péiru. 

15Mia parámaa chupiria iidi bi, mi pari saludaadamerá tachi ipemaará 
Cristo k'aurepa, Laodicea p'uurude p'ani. Ichiaba salude péiru Ninfamaa 
máik'aapa jóma Cristode ijáapataarámaa iru tede it'aa tí chepata. 
16Parapa na K'art'a leedap'eda, Laodiceadepema ijáapataarámaa péiti 
auk'a leedamerá. Jódee parapa atadak'ári chi apema K'art'a áramaa p'á 
péida, mágí leedaipia bi. 17 Arquipomaa nága jaráti: “K'íra jip'a aupáji 
mimia Tachi Ak'õrepa awara bida pi-it'ee, Cristo ome araa bapari pera.” 

18Mi, Pablopa nágí p'áru michi juadoopa. Waa tídak'ári, k'irápáti 
iididaittee mi pari nama carcelde níbairá. Mia pida it'aa t'ipariit'ee pará 
pari, Tachi Ak'órepa pará pia ak'i bapariimera. 

Magapai paji. 

San Pablopa K'art'a 
Naapiara P'ada 
Tesalónica P'uurudepema 
[aapataarámaa 


San Pablo, Jesucristopa jiritteradapa na K'art'a p'áji. K'isiapata iru Corinto 
pluurude baji na K'art'a p'ák'ári. Tesalónica puurudepema ijáapataarámaa 
p'áji. Tesalónica p'uuru waibiara baji Macedonia eujáde. Pablopa naapiara 
Jesucristo üraa jarateeji ma pruurude. Mamída mama taará ba-e paji, iru 
k'ira unuamaa iru p'anapataarápa peet'aadait'ee jiridap'edaa pera. Ma t'éepai 
Timoteopa ma Tesalonicadepema ijáapataaráde pedee pia jara chek'ári, Pablo 
o-1a beeji. 

Naapiara jara bi ichi o-la bi k'awa bairá ara pia nipapata Ak'óre ode. Jara bi 
ichia ittaa típata ára pari máik'aapa ne-inaa ichia K'irápa bi ara t'áide nipak'ári 
(caps. 1.1-2.16). Jara bi ichi wa K'inia bi ara ak'ide máik'aapa Timoteopa 
ichimaa nepiri cheda, ara t'¡ideepa chek'ári (caps. 2.17-3.13). Úraa bi audupiara 
ijáapataadamerá máik'aapa oopataadamerá Cristopa oopi bik'a. Ichiaba jara 
bi saga pait'ee Cristo waya chek'ári máik'aapa ijáa jai-idaadap'edaará chok'ai 
p'irabaidak'ári (caps. 4.1-5.11). T'éepai jara bi firaa awara-awaraa máik'aapa iidi 
bi ittaa típataadamera iru pari (cap. 5.12-28). 





Salude péida 
1 1Mi, Pablo Silvano ome máik'aapa Timoteopa paara na k'art'a 
p'a péiruta pará Cristode ijáapataarámaa, Tesalónica pruurude 
p'ani. Taipa k'awa p'ani pará Tachi Ak'óredeerá máik'aapa Tachi Waibia 
Jesucristodeerá, wáara ijáapata pera. Mapa it'aa iidi p'ani árapa pará pia 
ak'i p'anadamerá. Mágá k'áiwee p'anapataadait'ee. 

Tesalónica p'uurudepema ijáapataarápa ne-inaa pia oopata 


2 Tai itaa tidak'ári Tachi Ak'óremaa, ichita gracias jarapata pará 
jómaará pari. 3Mágá irumaa gracias jara p'anide, k'irápa p'ani parápa 
ne-inaa pia oopata Ak'órepa oopi bik'a, Cristode wáara ijáapata pera. 
Pará audú mimiapata awaraará k'aripadait'ee, Cristo k'aurepa ara k'inia 
iru p'lanapata pera. Maga oo p'anide choopata, ijáapata pera Tachi Waibia 
Jesucristo unudait'ee, ichideerá ata chek'ári. 4fpemaará Cristo k'aurepa, 
taipa k'awa p'ani Tachi Ak'órepa pará k'inia iru bapari. Mapa ichia pará 
jiriteraji ichideerá papiit'ee. 5Taipa parámaa jaratee nipadak'ári Tachi 
Ak'õrepa pedee pia jara péida Cristode, pedeepapai wa tai kiradoopapai 
jarateeda-e paji. Ma k'áyaara Tachi Ak'óre Jaurepata taimaa mágá 
jarateepiji. Ichia tachi t'áride k'awapiji taipa wáarata jarateepata. Parápa 
k'awa p'ani tai nipapatap'edaa pará t'áide, Cristode ijiadamera. 

6 Taipa jarateedap'edaa ijáadak'áriipa pará p'ana k'inia p'aneejida 
tai p'anapatak'a máik'aapa Tachi Waibia Jesús baparik'a. Ma k'aurepa 
awaraarápa pará miapijida mida, Tachi Ak'óre Jaurepa pará t'ári o- 
Tapiji. 7Ma awara, pará mágá p'lanapata pera, ijiapataará Macedonia 
eujádepema máik'aapa Acaya eujádepema auk'a p'ana k'inia p'ani 
parák'a. 8Achia awaraarámaa ichiaba jara p'ani pará p'anapata, Tachi 
Ak'órede ijáadak'iriipa. Mágá taipa maarepida jarada-eeta, awaraa 
eujádepemaarápa k'awa p'ani Cristopa oomaa bi pará t'áide. %Máirápa 
nepiripata parápa tai pia auteebaidap'edaa, jaratee nipadak'ári pará t'áide. 
Ichiaba nepiripata pará ne-inaa juapa oodade ijáa amaadap'edaa, ijáa 
p'aneedait'ee Tachi Ak'ore chok'ai bide, taipa jarateeda úridap'eda. Mágá 
Ak'ore wáarade ijáadak'áriipa, oo k'inia p'aneepachida irua oopi bik'a. 
10Ma awara pará mãgá ijáadak'áriipa, ni p'ani unudait'ee Tachi Ak'óre 
Warra, ichi chek'ári it'ariipa ichideerá atade. Tachi Ak'orepa ichi Warra 
Jesús chok'ai p'irabaipiji eperáará o k'achiadeepa k'aripa atamerá. Mapa 
Ak'óre ewari waibia ewate pak'ári, Tachi Ak'óre waa k'irau—e pait'ee tachi 
ome, tachia p'ek'au k'achia oopata k'aurepa. 


Pablo Tesalónica p'uurude mimiada 


) 1ipemaará, parápata k'awa p'ani tai wádak'ári pará ak'ide, pia 
uchiaji taipa oo k'inia p'anadap'edaa pará t'áide. 2Ichiaba k'awa 
p'ani ma wádade pará ak'ide, Filipos p'uurude jaratee nipadak'ári, já 
pluurudepemaarápa taimaa ik'achia jara wájida máik'aapa miapijida. 
Filipode mága paji mida, Tachi Ak'órepa tai k'aripaji ichia jara péida 
waawee-ee jaranadamerá parámaa. Taipa mága oojida eperáará 
tik'uruurápa jarateepiamaa jónajida mida. 3 Mama p'anide pará t'áide, 
wáarata jarateejida. Pará úraadak'ári, iwarraa pedee jarada—e paji pará 
k'achiade baaipidait'ee. Ma awara seewa jarada-e paji pará k'¡iradait'ee. 

4Ma k'áyaara jip'a jarateejida Tachi Ak'órepa taimaa jarateepidak'a. 
Tachi Ak'órépata tai jirit'eraji jarateenadamerá Cristopa ooda eperáará 
k'aripait'ee. Maperápi mága jaratee nipapata. Jarateeda-e eperáarápa tai 
t'o p'anadameraà. Jip'a jarateepata Tachi Ak'orepa tai pia ak'ipariimerá. 
Iruata k'awa bi tai t'áride k'isia iru p'ani. 5Parápa k'awa p'ani taipa 
imeraa pedee jaradak'aa paji, parapa tai k'inia iru p'anadamerá awaraará 
k'áyaara. Ichiaba imeraa pedee jarateedak'aa paji, pará k'üradait'ee, 
taimaa p'arat'a teedamerá. ¡Tachi Ak'órepa k'awa bi mia wáarata jara bi! 
6Ichiaba audú k'awaa beerák'a jarateedak'aa paji parápa wa awaraarápa 
k'isiadamera taipa pipiara jaratee plani awaraará k'iyaara. 7 Jesucristopa 
tai wáara péida pera jarateede, parámaa mága k'isiapik'ajida máik'aapa 
tai k'aripapik'ajida. Mamída mága ooda-e paji. T'ári pia p'anapachida 
pará t'áide. Ara nawepa ichi warrará pia ak'iparik'a, mága pik'a taipa 
pará ak'ipachida. 8Taipa pará k'inia iru p'anapata pera, Ak'õrepa jara 
péida parámaa jarateenajida, ma k'aurepa piuk'ajida mida. “Parápa 
K'irápa p'ani tai mimiapatap'edaa mama p'lanadak'ári. Ewari chaa 
parámaa Tachi Ak'órepa jara péida jarateepachida. Sé jónide pida, 
p'árik'ua pida tai mimia oopachida nek'odait'ee. Mága p'anapachida pará 
p'arat'a jita k'iniada-e p'anadap'edaa pera tai chik'o k'odait'ee. 

l0Parápa k'awa p'ani máik'aapa Tachi Ak'órepa pida k'awa bi pará 
ijáapataará t'áide nipadak'ári, ne-inaa k'achia ooda-ee nipapachida. 
Ne-inaa oopachida Tachi Ak'drepa oopidak'a. Maperá apidaapa 
jarada-e pai taipa ne-inaa k'achia oojida. 11 Ara ak'órepa ichi warra pia 
üraaparik'a, mága pik'a taipa pará firaapachida. 12Mágá úraa p'anide 
pará k'aripapachida ne-inaa jóma oo k'inia p'anadamerá Ak'órepa k'inia 
bik'a. Tachi Ak'Orépata pará jiriji ichideerá papiittee máik'aapa ichi trua 
k'ira wáreedee wápiittee ewari cherude. 

13 Maperá taipa ichita gracias jarapata Tachi Ak'óremaa. Taipa 
parámaa jarateedak'ári Cristopa ooda eperáará k'aripaittee, ma pedee úri 
k'inia p'anajida máik'aapa Cristode ijáajida. Ijaada—e paji tai pia pedee 
pera. Maperápi Tachi Ak'órepa pará ijáapataará k'aripamaa bi oodamerá 
ichia oopi bik'a. 14Mága oopata pera, pará auk'aarápa pará jiripachida 
miapidait'ee, judiorápa Judea eujidepema Jesucristode ijáapataará 
auk'a jiri panadap'edaak'a. 15Mágee judiorápa Tachi Waibia Jesús 
peepijida, áchi auk'aarápa chonaaráweda Tachi Ak'óre pedee jarapataará 
peepidap'edaak'a. Jesús peepidap'eda, t'ári k'achiapa tai jida jiripachida 
miapidait'ee máik'aapa t'imí jerek'oodait'ee áchi eujádeepa. Tachi 
Ak'órepa mágee eperáará pia ak'i-e. Mágeerápa eperáará jóomaweda k'ira 
unuamaa iru p'ani. 16Mia mága jara bi áchia taimaa jarateepidaamaa 
p'anadairá Cristopa ooda eperáará k'aripait'ee; judio-eerá t'ãide paara. 
K'iniada—e apida o k'achiadeepa uchiadamerá Cristo k'aurepa. Maga 

oo p'ani k'aurepa, Tachi Ak'óre audupiara k'iraupiruta, iru naaweda 
k'iraupidap'edaa k'iyaara, achia ne-inaa k'achia oopatap'edaa k'aurepa. 
Maperápi irua áchi k'achia ooit'ee. 


Pablo waya wá k'inia bada 
Tesalonicadepema ijáapataarámaa 


17ipemaará, taará—e bi mida tai unudap'edaa, pará ichita iru p'lanapata 
tai k'isiade máik'aapa waya wa k'inia p'anajida pará ak'ide. 18Mamída 
p'oyaa wáda-e paji. Michi ituaba wáda chok'ara wáit'ee paji. Mamida 
Satanapa taidepema apida wápi-e paji. 12Parápa pia ijáadak'ári, 
jómaarámaa ak'ipipata wáara Jesucristo Tachi Waibia. Mapa tai o-1a 
p'ani pará ome máik'aapa taipa awaraarámaa jara k'inia p'ani parapa 
ne-inaa pia oopata. Ichiaba parápa mága oopata pera, tachi jóomaweda 
oía p'anadait'ee Jesucristo k'irapite, iru na eujádee waya chek'ári. 
20i¡Wáarapi! Pará mágá ijáapata k'aurepa tai o-ía p'ani. Ma awara pará 
k'aurepata awaraarápa tai apite pia pedeepata. 

3 1Mápai tai waa chooda-e pak'ári pará ak'ida—ee, k'isiajida: “¿sága 
oodait'ee?” Tai jóma p'oyaa wáda-e pada pera pará ak'ide, mi 
ituaba beeji Atenas p'uurude. 2Jódee tachi ipema Timoteo péijida tai 
pari. Iru pia mimiapari Tachi Ak'óre-it'ee, Cristopa ooda jarateepari 
pera. Iru péijida Ak'óre Úraa pipiara jarateemerá parámaa máik'aapa 
pará úraamerá. Mágá pará waapiara ijáadai, irua jara bi k'aurepa. 
3Magá ijáadak'ári, chupiria jóneeruta pijida, apidaapa pará k'úrada-e 
pai ijáa amaadamerá. Parápa pia k'awa p'ani Cristode ijáa p'ani k'aurepa, 
awaraarápa tachi ichita jiridaittee miapidait'ee. *Taipa mága jarajida 
naaweda pará ome p'anadak'ári. Parápa k'awa p'ani wáara uchiaji taipa 
Ak'óre ome nipapata. Mia waa choo-—e paji pará unu k'iniapa máik'aapa 
k'isia níbipa. Maga k'isia níbaji Netuara Poro Waibiapa pará Cristode ijáa 
amaapii jiak'aapa. Mága pada paara, tai mimia pará t'áide atuak'aji. 

6 Mamíida mága-e paji. Pará ak'inap'eda, Timoteo waya chek'ári, pedee 
pia nepiri cheji. Jaraji pará Tachi Ak'óre ome pia nidá máik'aapa chik'inia 
p'anapata. Ichiaba jaraji parapa tai k'irápapata máik'aapa tai unu K'inia 
jónapata, taipa pará unu k'inia jónik'a. 7 Mapa ipemaara, irá tai jiri joni 
mida miapidait'ee, k'ãiwee p'ani Timoteo it'aideepa úridap'edaa pera pará 
at'ári Cristode pia ijáa p'ani. 8Pará mágá choo p'anadak'ári Cristode ijáa 
p'anide, audupiara taipa jomaarámaa jaratee k'inia p'ani, awaraarápa 
Cristode ijáadamerá parák'a. 9¿Sága gracias jaradaima Tachi Ak'óremaa 
pará pari? Pará k'aurepa tai t'ãri o—ia p'ani Tachi Ak'óre k'Trapite. 10Ewari 
chaa, p'árik'ua pida, it'aa iidi p'ani Tachi Ak'óremaa, irua tai waya 
waápimerá pará ak'ide. Jaratee k'inia p'ani Ak'óre net'aa parápa waide 
k'awada—e p'ani. Mágá parapa pipiara oodai Ak'órepa k'inia bik'a. 

11 Mágá it'aa iidi p'ani misa, iidipata Tachi Ak'óre Tachi Waibia 
Jesucristo ome tai waya pëidamerã parã ak'ide. 12Ichiaba iidipata Tachi 
Waibia Jesucristopa pará waapiara chik'inia p'anapimerã. Ma awara 
iidipata irua parámaa awaraará k'inia iru p'anapimerá, taipa pará k'inia 
iru p'anik'a. 131idipata irua pará choopimerá páchi t'áride. Mágá chooruta 
pirá, k'achia wee p'anadait'ee Tachi Ak'õre k'irapite, Tachi Waibia Jesús 
chek'ári jóma ichideerá it'ari p'aniirá ome. 

Saga p'anapataadaipia bi Tachi Ak'órepa tachi pia ak'imerá 
4 1Mapai ipemaara, Cristopa tai jirit'erada pera ichi üraa 
jarateedameraá, nága üraa p'ani parámaa. Taipa máik'aapa 
Tachi Waibia Jesupa k'inia p'ani pará p'anapataadamerá taipa 
jarateedap'edaak'a. Mágá p'anadak'ári, Tachi Ak'órepa parápa oopata pia 
aKiitee. frá wáara mágá p'anapata. Mamida taipa k'inia p'ani waapiara 
oodamerá Cristopa oopi bik'a parámaa. 

2Parápa k'awa p'ani taipa jarateedap'edaa, pará t'iide nipadak'ári. 
Jarajida Tachi Waibia Jesucristopa jarapidak'a. 3Tachi Ak'órepa k'inia 
bi awara p'anapataadamerá ijáadak'aa beerá k'áyaara. K'inia bi parápa 
ne-inaa jóomaweda oodamerá irua oopi bik'a. Mapa taipa nága úraa 
p'ani. P'ek'au oonáati awaraará ome. +Ma k'áyaara k'awaadaipia bi 
nága oodait'ee. Wéra K'inia bi pirá, ma wēra ome béeji máik'aapa t'ári 
pia baparíiji iru ome. Ai ome K'áiparíiji, awaraa jiri-ee. Parápa mágá 
ooruta pira, pia oodait'ee Tachi Ak'óre k'irapite máik'aapa awaraará 
k'irapite. 5P'ananáati ijáadak'aa beerá p'anapatak'a. Achi pariatua 
p'ek'au oo wapata chiara wéra ome, Tachi Ak'óre k'awada—e p'anadairá. 
6K'īrak'aupai páchi ipemaara Cristo k'aurepa k'úiradai, mága oo p'anipa 
achi wéraará ome. Mágá k'achia ooruta pira, Tachi Ak'órepa pará 
miapiit'ee, taipa naaweda jaradap'edaak'a. 7Tachi Ak'órepa tachi jiri-e 
paji k'achiade p'anapataadamera. Jiriji ppanapataadamerá ichia k'inia 
bik'a. 8 Maperá na üraa jara aupada ijáa k'iniada—e pirá, mia jara bi pedee 
ijiadaamaa p'ani-e. Jip'a Tachi Ak'órepa pedee jarada ijáiadaamaa p'ani. 
Ak'orépata ichi Jaure ba chepipari pará ijáapataará ome, ijáadamerá ichia 
jara bi. 

9Taipa pará úraada-e pait'ee chik'inia p'anapataadamerá awaraa 
ijiapataará ome, parápa mágá oo p'anadairá, Tachi Ak'óre Jaurepa 
K'aripap'eda. 10Mágá chik'inia p'anapata Macedonia eujádepema 
jómaará ijáapataará ome. Mapa ipemaaraá, mia ŭraa k'inia bi audupiara 
mága p'lanapataadamera. 11Tachi Ak'drepa parámaa oopi k'inia bide 
k'isiadap'eda, jiripatáati k'áiwee p'anapataadait'ee. Pedee-idaa bipa 
chíaramaa ooparik'a ichita jaranáati achia ne-inaa oodaipia bi máik'aapa 
k'oo-idaa p'ananáati. Ma k'iyaara páchi mimia óoti páchi juadoopa, taipa 
jaradap'edaak'a pará t'áide nipadak'ári. 12Mága p'anaruta pira, nida-e 

pait'ee awaraarápa teedamerá páchi nek'odait'ee. Ma awara ijáadak'aa 
beerápa pará pia unudait'ee. 


Jesús waya chek'ári 

13frá, ipemaará, taipa nágí wáarata k'awapi k'inia p'ani parámaa. 
Tachi Jesucristode ijáapataará jai-idaadak'ári, k'ái pik'a p'ani. Maperá 
pará ipemaará Cristo k'aurepa jai-idaadak'ári, mak'iara jéedaik'araa bi 
ijiadak'aa beerák'a. Maira Cristode ijaada—e p'anadairá, ijaada—e áchi 
k'op'ayoora piudap'eda chok'ai p'irabaidait'ee máik'aapa p'ananadait'ee 
Ak'óre eujáde. Mapa audú t'ári p'ua p'ani áchi k'op'ayoora piudak'ári. 
14Mamida mága-e tachi ijáapataará ome, tachia ijáapata pera Jesús 
piup'eda chok'ai p'irabaiji. Mapa ijáa p'ani Jesús k'aurepa Tachi Ak'órepa 
irude ijáapataará auk'a chok'ai p'irabaipiittee. Maga ooit'ee Jesús waya 
chek'ári achi jaureerá ome. 

15Tachi Waibiapa parámaa nága jara péiru: ichi na p'ek'au eujádee 
waya chek'ári ichideerá atade, tachi ijáapataará at'ári chok'ai p'ani 
wáda-e pait'ee jai-idaadap'edaará naa. 16Ma ewate Tachi Waibia chek'ãri, 
naapiara chok'a péiru pedeeta úridaittee máik'aapa angeleerá poro waibia 
pedee úridait'ee máik'aapa Tachi Ak'óre trompeta jiwaa nibi üridait'ee. 
Mága nide Cristo it'ariipa cheru unudait'ee. Mamata Cristode ijáa jai- 
idaadap'edaará k'ap'ia naapiara chok'ai p'irabaidait'ee jáiradeepa. 17 Mápai 
Tachi Waibiapa áchi it'aa ateeitlee tachi chok'ai p'aniirá ome jíararade, 
iru ome unudait'ee pajáde. Mágá tachi jóma ichita p'anapataadait'ee iru 
ome. 180-ía para bati ma jara péida úridap'eda. 


Cristo cheit'ee ewate nidaipia bi 


1ipemaara, taipa jarada-e jómasaa taarãit'ee Jesús cheit'ee. 
Naaweda jaradap'edaak'a, apidaapa k'awada-e sáapaita iru 
cheit'ee. 2Parápa pia k'awa p'ani ma ewate pait'ee eperáará atu p'anide. 
Nechiapari p'árik'ua cheparik'a eperá temái chi te chipari atu bide, mágá 
pait'ee. 3Cristode ijáadak'aa beerápa jara p'ani misa: “Tachi k'aiwee p'ani, 
nepira wee,” atu p'anide ma ewate cheit'ee máik'aapa Tachi Ak'órepa 
achi tri ne-inaa k'achia péiit'ee, ichia k'isia iru bi ooittee áchimaa. Ara 
wera biak'oo bi atu baparik'a bi p'iradaik'ári warra toit'ee, mága pik'a 
ijáadak'aa beerá atu p'anadait'ee. Ma ewate apida uchiada-e pait'ee Tachi 
Ak'óre juadeepa. 
4Mamida ipemaara, pará p'áriu pik'a bide p'anadak'aa ma ijáadak'aa 
beerá p'anapatak'a, Tachi Waibia atu p'anide cheit'ee pera. 5Ma k'áyaara 
ma ewate nimaa p'ani Tachi Ak'óre {daa pik'a bide p'anapata pera, 
Jesucristode ijáadap'eda. Irude ijáadak'áriipa tachi waa p'áriu pik'a bide 
p'anadak'aa. 6Ma etlewa jarada wáara pera, k'ái pik'a p'anadaik'araa 
bi awaraarák'a. Ma k'áyaara k'ira jip'a panadáma, Cristo cheit'ee 

ewate ni p'ani misa. 7P'árik'ua eperáara k'iipata máik'aapa it'ua topata, 
Tachi Ak'óre net'aa k'isiada—ee. 8Mamida tachi ijáapataará mágá 
pariatua p'anadak'aa, Ak'ore idaa pik'a bide p'anadairá. Mapa k'ira jip'a 
p'anapataadaipia bi. Waapiara Tachi Waibiade ijaadaipia bi máik'aapa 
audupiara chik'inia p'anapataadaipia bi, k'awa p'anadairá Cristopa tachi 
ata chek'ari, ichi ome p'ananadait'ee Tachi Ak'óre truade. 9Tachi Ak'orepa 
tachi jirit'era—e paji tachi k'achia ooit'ee ma ewate. Jip'a jirit'eraji ichi 
truade ichita p'ananadamerá Tachi Waibia Jesucristo k'aurepa. 10Ma-it'ee 
Jesucristo piuji tachi ijáapataará pari, ichi ome araa p'anapataadamera, 
chok'ai p'ani mida wa piu p'ani pijida. 11 Maperá o-la para bati máik'aapa 
chik'aripa p'anapatáati oodait'ee irua oopi bik'a, parápa nága weda 
oomaa p'anik'a. 


Pablopa jarada na K'art'a p'á aupa wak'ári 

12 pemaara, taipa enenee jóni waaweedamerá páchi ijáapataará poro 
waibiará, áchi audú mimiapata pera pará-ittee. Achia pará úíraapata 
máik'aapa ak'ipata Tachi Waibiapa k'inia bik'a. 13 Mapa parapa áchi pia 
ak'idaipia bi máik'aapa k'inia iru p'anadaipia bi. K'áiwee p'anapatáati áchi 
ome máik'aapa jómaará ijáapataará ome. 

lTchiaba ipemaará, taipa pará úraadait'ee jaradamerá chi mimia 
k'iniada—-ee p'aniirámaa mimiadamerá. K'aripáti chi pia chooda-ee 
p'aniirá nepira k'aurepa. Ichiaba k'aripáti chi Cristode ijáadai naaweda 
ne-inaa k'achia oodap'edaará, máirápa irá oodamerá Cristopa oopi bik'a. 
Máimisa t'ári pia p'anapatáati jóomaará ome. 

15Pia p'lanapatáati parádepema apidaapa ne-inaa k'achia oonaadamerá. 
Maga p'anadaipia bi awaraarápa parámaa ne-inaa k'achia ooruta pijida. 
Ichita jiripatáati ne-inaa pia oodait'ee pachi t'áidepema ijáapataarámaa 
máik'aapa jóomaarámaa. 

l6Ichita t'ári oía p'anapatáati. 17Ichita it'aa tipatáati. 18Ichita Tachi 
Ak'óremaa gracias jarapatáati, Ak'órepa mágata k'inia bairá Jesucristode 
ijiapataarápa oodamerá. 

19Tachi Ak'õre Jaurepa ijáaparimaa ne-inaa jarapiru pirá maa-e pirá 
ne-inaa oopiru pirá, ita-—aria oopíti. 20Pia úríti apidaapa jaradak'ári: 
“Tachi Ak'óre Jaurepa mimaa na pedee jarapimaa bi.” 21 Mágí pedee 
úiridap'eda, pia k'īsíati k'awaadait'ee úraa pia wa k'achia. Úraa pia bi 
pirá, óoti ma úiraade jara bik'a. Mamída pia—e bi pira, Tachi Ak'óre 
Jauredepema-e. Mapa ne-inaa jóma mágá ak'idaipia bi k'awaadait'ee 
wáara Ak'órepa oopi bik'a wa mága-e. 22Ne-inaa k'achia apida oonáati. 

231rá it'aa iidi K'inia p'ani Tachi Ak'óremaa pará pari. Iruata tachi 
k'áiwee p'anapipari. Mapa iidi p'ani irua pará awara bimerá pachi t'áride, 
oo k'inia p'anadamerá irua oopi bik'a; páchi k'ap'iade, p'ek'au k'achia oo 
amaadamerá; páchi jaurede, parápa iru Jauremaa oopidamerá irua oopi 

k'inia bik'a parámaa. Magá irua pará pia ak'iit'ee Tachi Waibia Jesucristo 
waya chek'ari. 24Tachi Ak'óre, pará jiridapa mága ooit'ee pará ome, 
oopari pera ichia jara bik'a. 


Salude péida 
25Ípemaará, ichiaba tai pari it'aa tipatáati. 
26Tai pari saludaa para bati ak'ipidait'tee chik'inia p'ani. 
27 Tachi Waibia Jesucristopa mimaa jarapiru na k'art'a leedamerá tachi 
ipemaará jómaará taide. 
28 Mia it'aa iidi bi Tachi Waibia Jesucristopa pará pia ak'i bapariimerá. 
Mágapai paji. 

2 TESALONICENSES 


San Pablopa K'art'a 
T'éepema P'áda 
Tesalónica P'uurudepema 
Ijaapataaramaa 


San Pablo, Jesucristopa jirit'eradapa na k'art'a p'a pëiji Tesalónica 
p'uurudepema ijáapataarámaa. Uriji irua naapiara k'art'a pedeedak'àri, 
mápemaará ük'uru pera pik'a p'aneejida. K'isiajida Cristo taará-e cheit'ee 
ichideerá atade. Mapa mimia amaajida ma cheru nidait'ee. Na k'art'ade Pablopa 
p'anau bi ma ijáapataarápa jara p'ani. 

Naapiara jara bi ichi o-lapa gracias jarapari Ak'óremaa ara pari, Cristode 
pia ijáapata perá máik'aapa audupiara chik'inia p'anapata perá (cap. 1.1-12). 
Jara bi wáara Cristo waya cheit'ee na p'ek'au eujádee máik'aapa Tachi Ak'órepa 
wáara ak'iitee na p'ek'au eujidepemaarápa oopata jarait'ee pia wa K'achia. 
Mamida ai naaweda p'ek'au k'achia ooi awaa bapari uchiait'ee na p'ek'au eujáde. 
Magipa eperáará k'ürait'ee ijjadaamaa p'aneedamerá Tachi Ak'órede máik'aapa 
Jesucristode (cap. 2). T'éepai iidi bi árapa it'aa t'ipataadamerá ichi pari máik'aapa 
Kira jip'a mimiapataadamerá Cristopa k'inia bik'a (cap. 3). 





Salude péida 


1 1Mi, Pablo Silvano ome máik'aapa Timoteo paara na k'art'a p'4 péiruta 
pará ijáapataarámaa, Tesalónica p'uurude p'ani. Taipa k'awa p'ani 
pará Tachi Ak'óredeerá máik'aapa Tachi Waibia Jesucristodeerá, wáara 
ijáapata pera. 2Taipa k'inia p'ani Tachi Ak'orepa máik'aapa Tachi Waibia 
Jesucristopa pará pia ak'i panadamerá. Maga k'áiwee p'anapataadait'ee. 


Saga Tachi Ak'órepa ijáadak'aa beerá ak'iittee Cristo waya chek'ári 


3Ípemaará Cristo k'aurepa, ichita gracias jarapata Tachi Ak'remaa 
pará jómaará pari. Taipa wáara mága oodaipia bi, irá pará waapiara 

Cristode ijáapata pera, naaweda ijáa p'anadap'edaa k'ayaara. Ichiaba ira 
audupiara chik'inia p'anapata awaraa ijáapataará ome. 4Mãgá p'anapata 
pera, taipa mága o-1a nepiripata awaraa Ak'órede ijáapataarámaa, ara 
t'áide nipadak'ári. Nepiripata saga pará choopata Cristode ijáa p'anide. 
Magá choopata ijáadak'aa beerápa pará jiri p'ani mida miapidait'ee, ma 
ijáa p'ani k'aurepa. Ichiaba mágá choopata chupiria chitooni mida. 5Mágá 
choopata pera achia pará miapi iru p'ani misa, ak'ipipata wáara Tachi 
Ak'órepa pará k'aripapari máik'aapa pará pia ak'ipari. Ma awara irua 
pará mágá pia ak'ipari pera, parápa k'awa p'ani ewari cherude wáara iru 
truadee wádait'ee. 

6K'awa p'lani Tachi Ak'órepa eperáarápa oopata ak'ipari jarait'ee pia 
wa k'achia. Maperá ichiaba k'awa p'ani irua pará miapi p'laniirá auk'a 
miapiit'ee. 7 Jódee pará waa nepira unuda-e pait'ee, tai jida ichiaba, irua 
tachi auk'a k'áiwee p'anapik'ári ichi truade. Mága ooit'ee Tachi Waibia 
Jesús it'ariipa chek'ári ichi angeleerá ome. Ma ewate jómaarápa ara 
unudait'ee t'ipitau urua pik'a níbide. 8Ma ewate Jesupa miapiit'ee Tachi 
Ak'õre k'awa k'iniada—e p'aniirá máik'aapa ijáadaamaa p'aniirá Tachi 
Ak'õrepa jara péida Tachi Waibia Jesude. 2Máirá atuadait'ee. Ichita 
k'achiade p'anadait'ee máik'aapa t'imí p'anadait'ee Tachi Waibia bimáiipa. 
Ak'ore Waibia truadee wáda-—e pait'ee. Unuda—e pait'ee iru k'ira wáree 
máik'aapa irua ne-inaa pi-ia oo bi. 10Ma ewate Jesús chek'ári, ichi k'ira 
wáree unupiit'ee ichideerá k'ap'ia pari. Jóma irude ijáa p'aniirá oía itaa 
tídait'ee irumaa, wáara k'awaadait'ee pera iru k'ira wáree. Ma ewate 
pará jida auk'a p'anadait'ee, taipa jarateepata ijaadap'edaa pera. 

11 Maperá tai ichita itaa típata Tachi Ak'óremaa, irua pará pia ak'imerá. 
Truata pará jiriji Cristode ijáapataadamerá máik'aapa irua K'inia bik'a 
p'anapataadamerá. lidi p'ani irua oopimerá jomaweda parapa ne-inaa pia 
oo K'inia p'ani iru Jaure k'ap'ia pari. 12Mága iidi p'ani parápa mágá ne- 
inaa pia oodak'ári, awaraarápa Tachi Waibia Jesús tí pia t'o p'anadamerá 
pará k'aurepa. Ma awara árapa pará jida pia ak'idait'ee, Tachi Ak'ore 
Tachi Waibia Jesucristo ome pará mágá k'aripapata perá. 


Tachi Waibia Jesucristo waya chei naaweda 

1frá ipemaará, taipa waapiara jaratee K'inia p'ani saga pait'ee Tachi 

Waibia Jesucristo chek'ári ichideerá atade. 2Pará enenee jóni isapai 
k'isia awara k'isianaadamerá maa-e pirá p'eranaadamera, úriruta pirá 
Tachi Waibia ewaa pacheji. Ijianáati jara p'ani pijida Ak'óre Jaurepa 
apidaamaa mága k'awapiji, maa—e pirá mi itaideepa mága jaraji maa-e 
pirá taipa k'art'tade mága p'ájida. 3K'ürapináati apidaamaa. Cristo che—e 
pait'ee nága p'asai naaweda. Naapiara eperáará chok'araarápa Tachi 
Ak'óre k'ira unuamaa iru p'aneedait'ee. Ma awara eperáará t'áide eperá 
aba waibia uchiaittee. Mágipa p'ek'au k'achia ooi awaa bait'ee pera, 

Tachi Ak'órepa iru t'imí péiittee k'achiade mianamerá. 4Mamida iru na 
eujáde bi misa, Tachi Ak'óre k'ira unuamaa iru bait'ee. Ma awara k'ira 
unuamaa iru bait'ee ne-inaa k'ira t'ádoo, jomaweda ai k'irapite na p'ek'au 
eujádepemaará it'aa típata. K'isiaittee ichi jomaara k'áyaara waibiara bi. 
Mága k'siait'ee pera, su—ak'i beeittee Tachi Ak'õre te edupiara bi cuartode 
máik'aapa jarait'ee ichita Tachi Ak'óre. 

5 ¿Parápa k'irápada-e p'anik'á mia jarateeda pará ome bak'ári? 6 Parápa 
k'awa p'ani ságap'eda magi eperá waide che—e. Abaapa ichi t'idik'a iru bi 
chepiamaapa, Tachi Ak'órepa ewari awara bida ma-it'ee paru misa. 7 Magi 
eperá waide che—e bi mida, ichi waibiapa nágaweda eperáarámaa mera 
K'achia oomaa bi, Tachi Ak'órede ijiadaamaa p'aneedamerá. Mamida 
tachia k'awa p'ani ma ewari awara bida chi k'achia ooi awaa bee-it'ee 
che-e pait'ee chi tidik'a iru bipa na p'ek'au eujáde bi misa. 8Mápai chi 
tidik'a iru bi na p'ek'au eujádeepa uchiak'ári, magi k'achia ooi awaa bi 
pait'ee k'achia oode. Mamida Tachi Waibia Jesupa ichi pedeepapai magi 
peeit'ee, ichi k'ira wáreede chek'ári magi jõit'ee. 9Satanapa magi eperá 
chok'a péiittee eperáará k'iramerá. Maga ooit'ee ne-inaa eperáarápa waide 
unudak'aa ak'ipi bipa máik'aapa ne-inaa eperáarápa p'oyaa oodak'aa oo 
bipa. Satanapa ma seewa oopiit'ee magi eperámaa, eperáarápa ijiadamerá 
mágita Tachi Ak'úre. 10Mágá k'achia oo bipa wáara mágipa Tachi 
Waibiade ijiadaamaa p'aniirá k'ürait'ee. Magi ome áchi auk'a k'achiadee 
wádait'ee, Tachi Ak'9repa wáarata jara péida ijáa k'iniada-e p'anadairá. 
Wáarata ijáaruta pirá, Cristopa áchi ma o k'achiadeepa k'aripa atai. 
Mamida mága k'iniada—e pait'ee. 11 Maperápi Tachi Ak'drepa magi eperá 
chepiit'ee áchi ktiramera ne-inaa oo bipa Satanás k'ap'ia pari. Mágá Tachi 
Ak'õrepa wáarata jara péida ijáadai k'iyaara, seewa ijáa p'aneedait'ee. 
12Mágá wáarata ijáadaamaa p'anadait'ee pera máik'aapa k'achia ooi awaa 
p'anadait'ee pera, Tachi Ak'orepa áchi t'imí k'achiadee péiit'ee, eperáarápa 
oopatap'edaa ak'ik'ári ichi ewari waibia ewate. 


Cristopa ichideerá o k'achiadeepa k'aripa atapari 

13Ípemaara, ijãadak'aa beerá ome mága p'asait'ee mida, pará áchik'a 
p'ana k'iniada—e, Cristode ijáapata pera. Mapa taipa ichita gracias jara 
K'inia p'ani Tachi Ak'óremaa pará pari. Tachi Waibiapa pará K'inia iru bi. 
Maperá na eujá ooi naaweda, Tachi Ak'órepa pará jirit'eraji úridamerá 
Cristopa ooda eperáará k'aripaittee máik'aapa ijiadamerá iruata pará o 
K'achiadeepa k'aripa atai. Ak'órepa ichi Jaure péi k'inia baji pará awara 
bimera ichi-ittee, ma wáarata ijáadak'ári. 14Ma-itteeta ichia tai péiji 
Cristode. Ichiaba para jiriji tai ome auk'a iru p'anadamerá jóma ichia 
K'isia iru bi ichideerá-it'ee, Tachi Waibia Jesucristok'a it'ari k'ira wáree 
p'aneedak'ari. 

15Ípemaarà, maperá chóoti Cristode ijáa p'anide máik'aapa k'ira 
atuanáati taipa parámaa jarateepatap'edaa, pedee jaradapa wa k'artiade 
p'idapa. 

l6Taipa it'aa iidi p'ani Tachi Waibia Jesucristopa máik'aapa Tachi 
Ak'órepa pará k'aripadamerá na eujáde p'ani misa. K'irapáti Tachi 
Ak'orepa tachi Cristode ijáapataará audú k'inia iru bapari pera, tachi 
ichita k'aripapari na eujáde p'ani misa. Ichiaba tachi t'ári o-Tapipari 
k'isiapik'ári tachia ne-inaa unudait'ee na p'ek'au eujádeepa uchiadap'eda, 
waádak'ári iru truadee. 17Irua pará t'áridepai choopipari ijáa p'anide, 
mágá ichita pedee pia jaradamerá máik'aapa ne-inaa jómaweda pia 
oodamerá. 


Pablopa iidida ichi pari it'aa tipataadamerá 

3 1frá ipemaará, parámaa chupiria iidi k'inia p'ani tai pari itaa 

típataadamera. lidíti Tachi Ak'orepa tai k'aripamerá, jóomaarámaa 
irua jara péida isapai jaratee k'inia p'anadairá. lidíti ma jaratee p'ani 
tirirutaará t'áripa Cristode ijáiadamerá, pará ijiadap'edaak'a. 2Ichiaba 
iidíti Tachi Ak'Orepa tai k'aripa atamerá k'achia beerá juadeepa, 
chok'araarápa tai jiripata pera miapidait'ee. Jágiirápa Tachi Waibia 
Jesucristode ijáa k'iniadak'aa. 3Mamída k'awa p'ani Tachi Waibiapa 
oopari ichia jara bik'a. Iruata pará k'aripaittee choodamerá pará ijáa 
p'anide máik'aapa k'achiadeepa k'aripait'ee k'achia beerá poro, Satanapa 
pará k'achiade baaipi k'inia bak'ári. *Tachi Waibiapa ichideerá mágá 
k'aripapari pera, taipa ijáa p'ani parápa wáara oomaa p'ani taipa 
jarapatak'a máik'aapa mága oopataadait'ee. 5Maperápi iidi p'ani Tachi 
Waibiapa parámaa k'awapimerá saga Tachi Ak'õre k'inia iru p'anadai, 
irua pará audú k'inia iru baparik'a. Mága k'awaadak'ári, chupiria 
jóneeruta pijida, páchi t'áridepai choodait'ee, Cristopa mága oopipari 
perá. 


Cristode ijáapataará mimiadaipia bi 


SÍpemaará, Tachi Waibia Jesucristopa jara péiru ichide ijáapataará 
mimiadaipia bi, taipa naaweda jarateedap'edaak'a. Ijiaparipa ma úraa 
üriamaa bi pirá, iru ik'aawaapa áyaa p'anéeti. 7Páchia k'awa p'ani 
p'anadaipia bi tai p'anadap'edaak'a pará t'aide nipadak'ári. K'oo-idaa 
p'anadak'aa paji. 8Apidaamaa iidida—e paji taimaa chik'o pari teedamerá. 
Ma k'áyaara ástaawa, p'árik'ua pida mimiapachida tai chik'o neto 
k'odait'ee. Mága oopachida parapa chik'o tai-ittee netonaadamerá. “Tai 
mimiapata pera Cristo-ittee, mága iidik'ajida. Mamida mága ooda-e paji. 
Ak'ipi k'inia p'anapachida Cristode ijáapataará saga p'anapataadaipia bi. 
10Pará ome p'anadak'ári, na úraa jarajida: “Nek'opidaik'araa bida ajida, 
mimia k'inia-e bimaa.” 11 Mamíida irá taipa úri p'lani pará t'aidepemaará 

ük'uru mimiadak'aa. Jip'a nipapata k'awaadait'ee awaraarápa oomaa 
p'ani máik'aapa jara p'ani. 12Maperápi Tachi Waibia Jesucristopa taimaa 
jarapiru: mágee eperaara k'iiwee mimiadaipia bi máik'aapa chik'o 
atadaipia bi áchi juadoopa. 

13Ichiaba apemaará ipemaarámaa üraa p'ani ichita ne-inaa pia 
oopataadamerá, séda—ee. 14Mamída pará t'áidepemapa na k'art'ade úraa 
jara bik'a oo k'inia—e pira, awaraa ijáapataarámaa nepiríti máik'aapa magi 
ik'aawaapa áyaa p'anéeti, k'ira nejasia beemerá. 15 Mamída k'Trak'aupai 
magi ipema Cristo k'aurepa k'ira unuamaa iru p'anadai. Jip'a úiráati pachi 
ipema úíraapatak'a, irua oomerá Cristopa k'inia bik'a. 

l6Taipa k'inia p'ani Tachi Waibiapa pará ichita k'iiwee p'anapimerá. 
Ichiata ichideerá mágá bapipari, nepira wee p'lanide máik'aapa nepirade 
p'ani pijida. Taipa itaa iidi p'ani Tachi Waibia pará jóomaará ome ichita 
bapariimerá. 

17 Mi, Pablopa nágí salude p'áru michi juadoopa k'awaadamerá mia 
na K'art'a péiru. Nágá p'apari michi juapa mia k'art'a jóma péi bide. 
18 Mia it'aa iidi bi Tachi Waibia Jesucristopa pará jómaweda pia ak'i 
bapariimerá. 

Magapai paji. 

San Pablopa K'art'a 
Naapiara P'ada 
Timoteomaa 


San Pablo, Jesucristopa jiritteradapa na k'art'a p'ãji Timoteomaa péiit'ee. Ai 
naaweda Timoteo jaratee nipapachi Pablo ome judio-eerá t'áide. Mamida Pablopa 
iru atabëiji Éfeso p'uurude, ijáapataará k'aripamerá ichi pari. Na k'art'ade Pablopa 
Timoteo üraa bi ma mimia pipiara oo k'awaamerá. Timoteo Listra p'uurudepema 
paji. Chi ak'õre judio-e paji; Grecia eujadepema paji. Jódee chi nawe Judea 
eujadepema paji. Pablo Listrade jaratee nipak'ari, Timoteo k'ütráa weda Cristode 
ijaa beeji. Mamaik'aapa Timoteo nipapachi Pablo ome. K'aripapari pia paji. 

Salude jarap'eda, naapiara Pablopa tiraa bi Timoteo t'iunaamera seewa 
jarateepataará ome, aupedeedak'ári judiorapa ijáapata k'ap'ia (cap. 1.1-11). Jara 
bi Tachi Ak'órepa iru chupiria k'awaada Cristode ijáai naaweda (cap. 1.12- 

17). Üraa bi Timoteo jip'a Cristode ijáapariimerá (cap. 1.18-20). Jara bi k'áata 
oodaipia bi ijáapataará chip'edaidak'ári itaa t'ídaitlee (cap. 2); saga ijáapataará 
ak'ipataará p'anapataadaipia bi (cap. 3) máik'aapa k'aata oodaipia bi seewa 
jarateepataará ome. Máirápa jarateejida Cristode ijáapataarápa chik'o k'ira 
t'ádoo k'odaik'araa bi máik'aapa miak'áidaik'araa bi. Ichiaba jarajida na p'ek'au 
eujádepema net'aa, tachi eperá k'ap'ia paara, k'achia baji. Mapa eperáarápa Tachi 
Ak'õre k'awada-e pai. Jip'a oodak'áripi árapa jaradap'edaak'a, Tachi Ak'órepa 
eperáará pia ak'iyada ajida (cap. 4). Ichiaba Pablopa jara bi sága Timoteopa 
K'aripai ijáapataara k'iitráará, chonaará, wéraará, esclavoorá paara (cap. 5.1- 
20). T'éepai úraa bi Timoteo pia choomerá iru ijáa bide máik'aapa ijáapataará 
k'aripamaa bide, k'ütráa bi mida (caps. 5.21-6.21). 


Salude péida 


1Mi, Pablopa na K'art'a p'á péiru Timoteomaa. Tachi Ak'órepa k'inia 
bada pera, mi jiritteraji Jesucristopa péimerá ichi úraa jarateede. K'awa 
p'ani eperáarápa Jesucristode ijáadak'ári, Tachi Ak'orepa ara k'aripaitee 

atuanaadamerá. Mapa tachia ijáapata máik'aapa nipata irua jaradak'a 
oomera. 2Timoteo, pi michi warrak'a, Cristode ijáapari pera mi k'aurepa. Mia 
itaa iidi bi Tachi Ak'órepa máik'aapa Tachi Waibia Jesucristopa pi pia aki 
p'anadamerá máik'aapa chupiria k'awaadamerá. Maga pi k'áiwee bapariit'ee. 


K'irak'aupai seewa jarateepataarápa jarateepata ijáadai 


3Naaweda mia enenee nibaji pi beemerá Éfeso p'uurude, mi 
mamáik'aapa uchiak'ári wáittee Macedonia eujádee. At'ári k'inia bi jama 
beemerá, jáipemaará úk'uruurápa ne-inaa awara jarateemaa p'anadairá 
mia jaratee ni k'áyaara. Jaráji ma seewa waa jarateenaadameraá. 
4Ichiaba úráaji jarateenaadamerá judiorá chonaarápa chonaaráweda 
nepiridap'edaa. Jiridaik'araa bi áchi chonaarádeepa uchiadap'edaará t'i 
pa p'e iru p'ani ak'ipidait'ee jomaarámaa. Mága oodak'ári, aupedeepipata 
ijáapataarámaa máik'aapa maarepida k'aripada—e waapiara ijáadamerá 
máik'aapa oodamerá Tachi Ak'õrepa K'inia bik'a. 

5Mia jaraji máirá mágá üraamerá k'inia bairá ijáapataará chik'inia 
p'lanapataadamerá. Mága p'lanapataadai wáara ijáadak'ári máik'aapa t'áripa 
oo K'inia p'lanadak'ári Tachi Ak'órepa oopi bik'a, k'isia pua wee. 5Mamida 
ira jápemaará úk'uruurápa mága ooda-e p'ani. Ma k'iyaara awaraa k'isia 
atajida. Mapa pariatua pedee wapata. 7 Tachi Ak'úre Úraa jaratee k'inia 
p'lanida a pani. Mamida wáara k'awada-e p'ani irua jara k'inia bada ma üraa 
Moisemaa p'ipik'ári. K'isia kawaa beerák'a jaratee p'ani mida, mága pani-e. 

8 Tachia k'awa p'lani Tachi Ak'drepa Moisemaa úraa p'ápida pia bi, ma 
üraade ijáa p'ani pirá Ak'õrepa k'inia bik'a. 9Ichiaba k'awa p'ani Tachi 
Ak'õrepa ichi úraa p'ápi-e paji t'ári pia beerá-ittee. Ma k'áyaara p'ápiji 
nágeerá-ittee: oodaamaa p'aniirá iru úraade jara bik'a; t'ári k'achia-idaa 
beerá; pek'au k'achia ooyaa beerá; irude ijáadak'aa beerá; ak'Oreerá 
peepataará máik'aapa eperá peepataara; 10miak'ái p'aniirá awaraará ome 
K'áipataará; imik'Iraará awaraa imik'ira ome k'áipataará wéraará ome 
k'áirutak'a; chíara atapataará esclavo papidait'ee; seewa-idaa beerá; seewa 
wáarak'a jarapataará awaraará k'irapite ijiadamerá; mágeerá-itee máik'aapa 
jóma irua jara péidak'a oodaamaa p'aniirã-it'ee.* 11 Irua pedee pia jara péiji 
ichi Warra Jesucristo k'ap'ia pari. Mapa Cristopata Tachi Ak'óre k'ira wáree 
unupiji na p'ek'au eujáde nipak'ári. Tachi Ak'óre, chi audú t'ári pia baparipa, 
mi jirit'eraji Cristopa ooda eperáará k'aripait'ee jarateenamerá. 


Tachi Ak'órepa Pablo chupiria k'awaada 


12 Mia gracias jara bi Tachi Waibia Jesucristomaa. Ichiata mi 
K'aripapari k'awa bairá mia ooit'ee ichia oopi bik'a. Mapa mi jirit'eraji na 
mimia oomerá. 13Mi chupiria k'awaaji, naaweda mia ne-inaa k'achia k'ira 





*1.10 Ex 20.12-16. 

t'adoo ooji mida. Iru apite máik'aapa irudeerá apite ik'achia jarapachi. 
Ma awara irudeera jiriji miapiittee. Maga ooji waide k'awa-e bada pera 
iru cheji eperáará k'aripaittee máik'aapa waide irude ijaa—e bada pera. 
14 Mamída iru audú t'ári pia bapari pera, mága k'awapiji mimaa. Mágá 
mia irude ijáa beeji máik'aapa iru k'aurepa k'awaaji awaraará k'inia iru 
bait'ee. 

15 Jómaarápa nágí pedee ijáadaipia bi wáara pera. Jesucristo na pek'au eujádee 
cheji pek'au k'achia oopataará k'aripaitee atuanaadamerá. Mia ma pedee pia 
kawa bi, mi chi pek'au kachia oopari k'achiara bairá. 16Maperapi Jesucristopa 
mi chupiria k'awaaji ak'ipiitee ichia mi ome chooda. Mágá chooit'ee jóma pek'au 
kachia oopataará ome, irude ijáaruta pirá. K'inia bi jómaarápa ijáadamerá 
máik'aapa ichita ichi ome p'anapataadamera. 17 Maperá oa itaa tidáma Tachi 
itaripema Reymaa. Iru jomaara k'áyaara waibiara bi. Iru trua ichita bapari. Iru 
aupaita Tachi Ak'ore. Ichita bapari. Eperáarápa iru unudak'aa. ¡Amén! 

18 Timoteo, pi michi warrak'a bairá, mia na úraa jararu. K'irápáji Tachi 
Ak'orepa jarapida pimaa ichi pedee jarapataará itaideepa. Ma jaradapedaak'a 
ook'ári, k'isia pua—ee chooit'ee wáarata ijáa bide, soldaopa chooparik'a ápitee wá— 
ee chóo jónide. 19Úk'uruurápa mága ooda-e pani. Máirápa k'awa p'ani Cristopa 
oopi bik'a oodaipia bi. Mamida irude ijáa amaa paneejida. Barco kuadák'api 
pani, jódaittee pera. 20 Himeneo máik'aapa Alejandro mága p'lani. Mapa mia áchi 
biji Satanás juade ichia oo K'iniata oomerá achi ome. Mágá kawaadai ikachia 
jaradaik'araa bi Tachi Ak'ore apite. 

Saga it'aa tíidaipia bi chip'edaidak'ári 

) 1Naapiara úraaitee pará Cristode ijáapataará chipedaidak'ári, jomaara 

pari itaa tidamerá, Tachi Ak'orepa ara Kkaripamerá. Chupiria ¡idíti pachi 
pari máikaapa awaraará pari máik'aapa gracias jaráti Tachi Akóremaa irua 
ne-inaa jóma ooda pari. 2Ichiaba itaa tidaipia bi na pekau eujidepemaará 
poro waibiará pari máikaapa jóomaweda eperáará akipataará pari. Mágá tachi 
k'áiwee panapataadaitee. Ma awara maga oodaitee Tachi Akórepa Kinia bika 
máik'aapa jóomaará taide kira jipa nipadaitee. 3Mágá it'aa tidakári, pia oopata 
máik'aapa Tachi Ak'ore, Tachi K'aripapari, oTapipata. “Ichia eperáará jómaweda o 
kachiadeepa Karipa ata Kinia bi. K'inia bi jómaarápa ichi wáarata kawaadameraá. 
5Tachi Akóre apai máik'aapa eperá apaipa eperáará tari auka bipii iru ome. Magí 
eperá Jesucristo. 6Tachi Ak'órepa k'isia iru bada ewate Cristo ita-aria peepiji 
jOmaará pari, eperáarápa pek'au kachia oopata kaurepa. Maga ooji eperáará 
uchiapiitee ma pek'au k'achia jua ekariipa itaa wádameraá. Tachi Ak'õrepa Kinia 
bi jómaarápa mága k'awaadamerá.*7Ma-iteepi ichia mi biji mága jarateemerá. Mi 





*2.6 Pablopa mága jarak'ári, jara k'inia-e paji eperáará jómaweda ittaa wádait'ee. Tachi 
Ak'óre Uraade jara bi eperáarápa k'awaadak'ári Jesucristo piuda áchi pari máik'aapa irude 
ijáadak'ári, Tachi Ak'9repa áchi k'aripait'ee atuanaadamerá. 

jiriteraji Cristopa péimerá ichi üraa jarateede. Audú k'inia bi mia ma wáara pedee 
jarateenamerá judio-eerámaa, achia ichiaba ijáadamerá. Wáara jara bi; seewa-e. 

8 Mia Kinia bi ijáapataará chip'edaidak'ári, imik'iraará t'ári pia beerápa áchi 
jua itaa iadap'eda, it'aa tidamerá jómaará pari. Mamida áchidepema k'irau bi 
pirá maa-e pirá nepirade bi pirá awaraa eperá ome, it'aa tíikaraa bi. 

9Ichiaba K'inia bi ijáapataará wéraarápa p'aru jidamerá wēra p'aru jip'a 
jipataarápa jipatak'a. K'ira wáree p'anadait'ee mak'iara chi-oodaik'araa 
bi jidait'ee net'aa néedee ooda, perladee ooda, p'aru ipiadee ooda maa-e 
pirá puda pi-ia bida p'anipa. 10Ma k'áyaara p'anadaipia bi Tachi Ak'õrede 
wáara ijáapata wéraarák'a; ne-inaa pia oomaa awaraará k'aripadait'ee. 

11 Ijáapataará chip'edaidak'ári Tachi Ak'óre Úraa úridait'ee, wéraarápa 
k'iup'ee úridaipia bi, áchi k'isia jarada—ee. Achi jarateepataará ichita 
waawee p'anadaipia bi. 12Mia wéraarámaa imik'iraará jarateepik'aa 
maa-e pirá chok'a péipik'aa. K'iup'ee p'anadaipia bi ijáapataara see jóni 
misa. 13Mia mága jaraji Tachi Ak'órepa eperáará ook'ári, naapiara Adán 
oop'eda, Eva ooda pera.” 14Ma awara Netuara Poro Waibiapa Adán 
k'üra—e paji. Evata K'úirat'aaji. Mágá Evata naapiara K'achiade baaiji.* 
15Ma k'aurepa eperáará jómaweda o k'achiade p'aneejida. Mamida 
wéraará paara ma o k'achiadeepa uchiadai Cristode ijáaruta pirá 
máik'aapa k'ira jip'a ooruta pirá Tachi Ak'órepa k'inia bik'a; áchideerá pia 
ak'ipataadamerá máik'aapa awaraará k'inia iru p'anapataadamerá. 


Saga ijáapataara ak'ipataará p'anapataadaipia bi 

3 1Eperáarápa waáarata jarapata jaradak'ári: “Eperá ijáapataará ak'ipari 

pa k'inia bi pira, pia bida” apata. 2Maperá ijáapataará ak'ipari jomaará 
k'irapite t'ári pia baipia bi; wēra apai iru baipia bi; k'ira jip'a; ne-inaa pariatua 
oo—ee; awaraará auteebai k'awaa ichi temái; pia jaratee k'awaa; 3toyaa bak'aa; 
K'irauyaa máik'aapa nepira jiriyaa bak'aa; ma k'áyaara ne-inaa pia oopari; 
plaratia ata K'iniayaa bak'aa. 4Ichi te pidaará pia ak'i baipia bi, chi warrarápa 
ichi waaweedamerá máik'aapa chok'ek'ee p'anadamerá. 5tmik'irapa ichi te 
pidaará ployaa pia ak'i—e bi pira, ¿saga Tachi Ak'õrede ijáapataará ak'iima? 
SEperá ewaa Cristode ijáa bi pira, ijáapataará akK'ipari paik'araa bi, auduadarii 
pera máik'aapa Tachi Ak'órepa atuapii pera Netuara Poro Waibia atuapidak'a. 
7Ijáapataara ak'ipari tí pia to p'lanadaipia bi, Cristode ijáadak'aa beerápa 
paara. Mága-e pira, Netuara Poro Waibiapa iru apite ne—inaa k'achia 
nepiripii eperáarámaa, jóomaarápa ma k'aurepa iru pia-e ak'idamerá. 


Saga ijáapataara k'aripapataará p'anapataadaipia bi 


Sljáapataará k'aripapataará diácono apata auk'a t'ári pia p'anadaipia bi; 
k'ira jip'a; jip'a pedeepata; seewa jaradak'aa máik'aapa chíara apite pedee 





*2.13 Gn 2.7, 18-24.  *2.14 Gn 3.1-7; 2 Co 11.3. 

k'achia pedeedak'aa; toyaa p'anadak'aa; p'arat'a ata k'iniayaa p'anadak'aa. 
9Tachi Ak'órepa wáarata k'awapida Cristo k'ap'ia pari t'áripa ijáadaipia 
bi, k'isia p'ua—ee. 10 Achi mimiade tiudai naaweda, awaraa ijáapataarápa 
achi p'anapata pia ak'idaipia bi k'awaadait'ee wáara p'anapata Tachi 
Ak'õrepa k'inia bik'a wa mága-e. Imiateeda wée uchiaruta pira, 
ijáapataará k'aripapataará p'aneedai. 11Wëraarà ijáapataarápa awaraa 
ijáapataará ichiaba k'aripapataadai. Achi t'ári pia p'anadaipia bi; 

k'ira jip'a; chiara apite pedee k'achia pedeeda-ee; ne-inaa pia oopata 
maik'aapa ichita oopata achia jara p'anik'a. 12ljáapataará k'aripaparipa 
wéra apai iru baipia bi. Pia ak'iipia bi ichi warrará máik'aapa awaraará 
ichi tede p'anapata. 13 Magi k'aripapataarápa áchi mimia pia ooruta pira, 
ijáapataarápa ara tí t'o p'anadait'ee. Mápai árapa waawee-ee jaradait'ee 
achia Jesucristode ijáa p'ani. 


Tachi Ak'órepa wáarata jara péida 
14'Taará—ee mi wa k'inia bi pi ak'ide. 15Mamída taaráru pirá, na 

p'ádapa pia k'awaait'ee saga p'anapataadaipia bi apemaará ijáapataará 
ome. K'irápapíji tachi ijiapataará jomaweda Tachi Ak'9redeerá. Iru ichita 
bapari tachi ome máik'aapa iru wáarata jara péiji tachimaa jtadamerá 
máik'aapa jóomaarámaa jarateedamerá. 16Wáara, awaraarápa ma wáarata 
jara péida k'awada-e p'ani mida, tachia k'awa p'ani ma k'iyaara ne-inaa 
pipiara wé-e. Mapa Tachi Waibiamaa nága k'aripata: 

Na p'ek'au eujidepemaarámaa pia unupipachi eperá jip'aak'a. 
K'achia oo-ee bapachi Ak'õre Jaure k'aurepa. Angeleerápa 
pi unupachida. Na p'ek'au eujidepemaarápa úripachida pia 
ooda eperáará k'aripait'ee máik'aapa chok'araarápa pide 
ijáapachida. Tachi Ak'órepa pi ateeji it'aa, ichi trua k'ira 
wáree níbide ichita bapariimerá. 


Úraa p'áda ijáa amaadap'edaaráde 

4 1Mamida Tachi Ak'óre Jaurepa jip'a jara bi: Ak'óre ewari waibia 

ewate pai naaweda, eperàará ük'uru ma wáarade ijáa amaadait'ee. 
Cristode ijáadai k'áyaara, k'ürapidait'ee netuaraarámaa máik'aapa 
ijáadaittee ma netuaraarápa jarateepirutade. 2Ma netuaraará jua ek'ari 
jarateepataarápa jarapata: “Tachi Ak'óre Úraa jarateemaa p'anida” apata. 
Mamida seewamaa p'ani. Áchi-it'ee pua—e bi ijáapataará k'üradait'ee. 
Tachi Ak'óre Jaurepa jarateepi bik'a p'oyaa jarateeda-e, netuaradeerá 
pera. 3Jágiirápa úraapata miak'áidaik'araa bi máik'aapa chik'o úk'uru 
K'odaik'araa bi. Mamíida tachia Ak'óre Úraa wáarade ijáapata pera, k'awa 
p'ani irua ne—inaa jóma ooji, gracias jaradap'eda k'odamerá. 4Jómaweda 





"3.11 Griego pedeede ichiaba jara bi ijãapataarã k'aripapataará wéraará. 


El Nuevo Testamento en Epena de Colombia, 2da ed. ©2010, Liga Bíblica Internacional 


493 1 Timoteo 4 


Tachi Ak'órepa ooda pia bi.” Maperá tachia it'aa t'iruta pirá gracias 
jaradait'ee Tachi Ak'óremaa nek'opata pari, chik'o jómaata k'odaipia 
bi. 5Tachi Ak'óre k'irapite tachi nek'opata pia bi, irua mága jarada perá 
maik'aapa tachia gracias jarapata pera irumaa ma chik'o pari. 

Sága ooit'ee Cristopa oopi k'inia bik'a 

6Arii pani ipemaarámaa mi úraa jaratéeji. Maga ooru pirá, pia ooit'ee 
Jesucristopa oopi k'inia bik'a. Iru mimiapari pia bait'ee ijáa bi misa Tachi 
Ak'órepa jara péida iru k'ap'ia pari máik'aapa k'awaa waru misa irua 
jarapida ichia jiriteradaarámaa. 

7 Mamida t'iunaaji ma chonaaráweda nepiridap'edaa jarateepataará 
ome. Jágiirápa jarateeda-e Tachi Ak'órepa jarapidak'a. Jarateepata 
chótráarápa úri k'inia p'anapata cuentok'a. Achi ome aupedeei k'áyaara, 
jiríji pipiara k'awaait'ee Tachi Ak'órepa jara péida máik'aapa óoji irua 
oopi bik'a. 8-2 Jómaarápa nágí pedee ijáadaipia bi, wáara pera. Tachi 
p'iiradak'ári juataura p'aneedait'ee, tachi k'ap'ia k'aripapata. Mamida Tachi 
Ak'órepa jara péida k'awaa wádak'ári, tachi jaure paara k'aripapata. Mágá 
na p'ek'au eujáde p'ani misa, k'áiwee p'anapata máik'aapa k'awaapata 
tachi piudak'ári, it'aa wádait'ee. 10Ma-it'eeta tachi choopata na mimiade, 
eperáarápa ma úraa jara péidade ijiadamerá. Eperáará úk'uruurápa 
tachia jarateepata úridaamaa p'ani mida, ijáa p'ani Tachi Ak'õre ichita 
bapari máik'aapa irua aupaita na p'ek'au eujidepemaará jóomaweda 
ak'ipari. Wáara, tachi Cristode ijáapataará pipiara ak'ipari, tachi o 
k'achiadeepa k'aripa atapari pera. 

11 Mia jóma jara aupada jaratéeji jipemaará ijáapataarámaa máik'aapa 
jaráji mága oodamera. 12K'isiapináaji apidaamaa pi pedee úridaik'araa 
bi, pi mak'iara chonaa-e bairá. Ma k'áyaara ak'ipíji pia wáara oo k'inia 
bi Cristopa oopi bik'a, árapa auk'a oodamerá. Nága baparíiji: ne-inaa 
pia jarapari; k'ira jip'a nipapari jómaará ome; awaraará k'inia iru bapari; 
nepirade bi mida, Cristode ijáapari; ne-inaa k'achia oo-ee bapari; jóma 
oopari Tachi Ak'órepa k'inia bik'a. 13Mi jamaa waru misa, ijáapataará 
chip'edaidak'ári, léeji Tachi Ak'óre Úraa p'ídap'edaa. Jaratéeji k'asaa 
jara k'inia bi máik'aapa úráaji ijiapataará p'anapataadamerá ma jara 
bik'a. 14K'irapáji Tachi Ak'óre pedee jarapataarápa jaradap'edaa pimaa, 
ijáapataará ak'ipataarápa áchi jua bidak'ári pi tri. Mága oodak'ári, Tachi 
Ak'õre Jaurepa ne-inaa oopiji pimaa k'awaamerá k'áare mimia ooit'ee 
Tachi Ak'ore-it'ee. Mága óoji Ak'õre Jaurepa oopi bik'a. 

15K'síaji mia üraadade na k'arta p'ádade máik'aapa t'áripa óoji aide 
jara bik'a. Mága ooru pirá, awaraarápa ak'idait'tee pia naawedapema 
k'áyaara pipiara oomaa bi. 16K'ra jip'a óoji Cristopa k'inia bik'a 





*4.4 Gn 1.31. 

maik'aapa jaratéeji irua jarapi bik'a. Chóoji mága oo bide k'awa bairá 
mága oo bipa, pi Ak'õre truadee wáit'ee máik'aapa pia jaratee bi 
ŭrirutaarã auk'a wádait'ee, pi k'aurepa Cristode ijáadak'ári. 


Saga Timoteo baipia bi ijáapataará ome 


5 1Ijáapataará t'áidepema chonaapa ne-inaa k'achia ooru pira, 
itrianáaji. Ma k'iyaara pedéeji iru ome, pichi ak'óre ome 
pedeeparik'a. Jódee, k'ütráará úráaji pichi ipemaará úraak'ajik'a. 
2Chótráará ak'iipia bi pichi nawe ak'iparik'a. Mágá ichiaba awéraará 
ak'iipia bi pichi ipewéraará ak'ik'ajik'a, ara ome k'achia oo—ee. 

3Pia K'aripáji p'étráará éreerá wée chitooni. 4Mamida p'étráapa 
warrará wa áaichak'eerá iru bi pirá, áchiata naapiara áchideerá ak'idaipia 
bi Tachi Ak'úre Úraade jara bik'a. Mágá áchi nawe wa awela k'aripadai 
irua áchi k'aripadak'a áchi wari wák'ári. Ma awara mága oodak'ári, 
Tachi Ak'orepa áchi pia ak'ipari. 5Jódee p'étráa éreerá wée k'iripa nipari 
Tachi Ak'órepa k'aripamerá. Ástaawa, p'árik'ua pida it'aa t'ipari Tachi 
Ak'óremaa k'aripamerá. Mágee p'étráa k'aripaipia bi. 5 Mamída mágee 
pétráará úk'uruurápa Tachi Ak'óre net'aade k'isiadai k'iyaara, achia 
k'iniata oo wapata. Mágeerá chok'ai p'ani mida, piudap'edaarák'api p'ani. 
Mapa mágeerá k'aripaik'araa bi. 7 Jaráji ijaapataara pi ek'ari p'aniirámaa 
oodamerá mia ettewa jaradak'a. Mága ooruta pira, awaraarápa p'oyaa 
k'achia pedeeda-e pai tachi ijáapataará apite. 8ljiaparipa ichi éreerá 
wa audupiara ichideerá ak'i-e pirá, baamaa bi Cristopa k'inia bik'a 
máik'aapa ijáadak'aa beerá k'áyaara k'achiara bi. 

9P'étráa tí p'ádai naaweda awaraa p'étráará tí ome, iru bapata 
ak'idaipia bi. Magi p'étráa imik'ira apai ome miak'ái bap'eda, sesenta 
añodeepa waa iru baipia bi. 10Awaraarápa iru tí pia to p'anadaipia bi, 
irua ne-inaa pia oopata k'aurepa nágee jíak'a: ichi warrará pia warida 
pera; eperáará pia auteebaida pera; ijáapataará p'asia chedak'ári, ara 
biiri siida perá;* chupiria chedeerá k'aripada pera; jágee ne-inaa pia k'ira 
t'ádoo ooda pera ichi t'áripa. 

11 P'etraara sesenta años waide wee beerá tí p'ádaik'araa bi awaraa 
p'etraara tí ome, imik'ira waya k'iniadarii pera máik'aapa miak'áidarii 
pera, Cristo-ittee mimiadai k'iyaara. 12Mágee p'étráarápa jaradap'eda 
Cristopa oopi k'inia bik'a oodait'ee, imik'ira ataruta pirá, Tachi Ak'órepa 
k'isia p'uapii maa—e pirá awaraarápa pedee k'achia jaradai ara apite. 
13Ma awara, mágee p'étráará k'oo-idaadaipata, ne-inaa pia mak'iara 
ooda—ee. Maga te chaa chíara apite jara nipapata máik'aapa pedee- 
idaa p'anadairaá, üraa wapata áchi k'isiadeepa. Mágá pedee k'achia 
jaradaik'araa bita jara wápata. 14Maperá mia k'inia bi mágee p'étráará 





*5.10 Judiorápa áchi temaa chedap'edaará biiri siipachida ak'ipidait'ee ara K'inia iru p'ani. 

mak'iara chótráa—ee p'aniirá, waya miak'aidamera máik'aapa warra 
todamerá. Mágá mimiadait'ee áchi temái, áchideerá ak'imaa p'ani misa. 
Maga oo p'ani pira, tachi ijáapataará k'ira unuamaa iru p'lanapataarápa 
p'oyaa k'achia pedeeda-e pai tachi apite ma p'étráará k'aurepa. 15Mágee 
pétráará úk'uruurápa oo amaajida Cristopa oopi k'inia bi oodait'ee 
Satanapa oopi K'inia bik'a. 

16Waya mia jara bi: Cristode ijáapari éreerádepema p'étráa paraa 
pirá, ma ijáaparipa chi p'étráa k'aripaipia bi. Péik'araa bi ijiapataarámaa 
K'aripa iidide, árapa ne-inaa iru p'ani araa—e pai pera audú chok'araará— 
it'ee. Ijiapataarápa ak'idaipia bi p'étráará éreerá wée chitooni aupai. 


Saga ijáapataara chonaará ak'idaipia bi 


17 lIjáapataará chonaará waaweedaipia bi máik'aapa p'aadaipia bi achi 
jua ek'ari p'aniira pia ak'idak'ári máik'aapa k'aripadak'ári. Waapiara 
p'aadaipia bi awaraa ijáapataará ak'ipataará k'áyaara, Tachi Ak'órepa jara 
péida jarateedak'ári máik'aapa ijáapataará úraadak'ári. 18Tachi Ak'óre 
Úraa p'ádade jara bi: 

Plak'a it'ai jináati trigo tiamaa bak'ári. Ita-aria k'opíti.” (Dt 25.4) 
Ichiaba awara ai jara bi: 
“Mimiaparipa parat'a ataipia bi chi poro waibia juadepema.' (Lc 10.7) 
19Eperápa ijáapataará ak'ipari imiateeru pirá, ijianáati mágipa jara bi. 
Jip'a ma pedee ak'idaipia bi eperáará omé wa pee auk'a jararuta pirá. 
20Mamida ijáapataará ak'ipataará k'achiade baai jónaruta pira, 
jómaará taide itriak'óoji. Mágá awaraarápa ne-inaa k'achia ooda—e 
paitlee waaweepa. 

21 Tachi Ak'óre k'irapite máik'aapa Jesucristo k'Irapite, angeleerá 
jiriterada k'irapite paara, mia jara bi: óoji mia et'ewa jaradak'a. Mamída 
pichi k'inia aba pipiara ak'ináaji awaraa k'iyaara. 22K'irak'aupai ijáapari 
audú isapai awara bii ijáapataará ak'ipari mimia-it'ee. Ma-it'ee pi jua bii 
naaweda magi iri, iru bapata pia ak'iipia bi. Iru ne-inaa k'achiade ni pira, 
awaraarápa iru ápite k'achia pedeedai máik'aapa pi ápite auk'a mágadai, 
irua oopata pia pia ak'ii jiak'aapa. Mapa maarepida ne-inaa k'achia 
oonáaji. Ichita óoji Cristopa oopi bik'a. 

23Pania aupai toik'araa bi. Pi ip'ii k'ayaa bapari pera, ichiaba vino ma- 
ari toipia bi bi p'irapiamaapa. 

24 Jómaarápa k'awa p'ani eperáará úk'uruurápa ne-inaa k'achia 
oopata, tau taawa oopata pera. Taará-e nide pia k'awaai mágeerápa 
oopata máik'aapa áchi jirit'era—e pait'ee ijáapataará ak'ipari mimia-itee. 
Jódee, awaraa eperáará p'anapata ewaa ak'ik'ári, t'ári pia pik'a p'ani. 
Mamida taará pak'ári, pia kawaa atai achia ne-inaa k'achia mera oopata 
máik'aapa áchi jida jirittera-e paittee ma mimia-it'tee. 25Mágá ichiaba 
taará—ee eperaara úk'uruurápa ne-inaa pia oopata k'awaai, tau taawa 

oopata perá. Mamida ne-inaa pia mera ooruta pijida, taará—ee pia 
mága k'awaa atai, Tachi Ak'óre Jaurepa k'awaapiit'ee perá. Mágeeráta 
jirit'eraipia bi ma mimia-it'ee. 


Esclavoorá sága p'anadaipia bi 


6 1Esclavo Cristode ijáa bipa chipari waaweeipia bi, ichi k'aurepa 

ijáadak'aa beerápa ik'achia pedeenaadamerá Tachi Ak'ore apite 
máik'aapa taipa jarateedap'edaade. 2Chipari ichiaba Cristode ijáa bi 
pirá, ma esclavopa k'isiaik'araa bi oo-e pait'ee jóma chiparipa oopi bik'a, 
ichi ipema pera Cristo k'aurepa. Ma k'áyaara audupiara t'áripa ooipia bi 
chiparipa oopi bik'a iru k'aripaittee máik'aapa ak'ipiittee iru k'inia iru bi 
Cristo k'ap'ia pari. Ma jóma jara aupada jápema ijáapataarámaa jaratéeji 
máik'aapa úráaji mága oodamerá. 


Seewa jarateepataará 
máik'aapa p'arat'a audú ata k'inia p'aniirá 
3Timoteo, abaapa jarateeru pirá Tachi Waibia Jesucristopa pedee wáara 
jarateeda awara maa-e pirá iru jiriteradaarápa jaratee p'ani awara, mágipa 
ooamaa bi Tachi Ak'õrepa k'inia bik'a. 4Jágee eperá audua bi máik'aapa 
wáara maarepida k'awa-e bi. Aupedeei awaa bapari Ak'óre Úraade pedee 
jara Kinia bi k'aurepa máik'aapa ichi t'áridepai k'achia k'isiapari. Ichi jaratee 
bi k'aurepa ijáapataará k'ira unuamaa para beepari; kiraupik'a para beepari; 
ik'achia pedee para beepari máik'aapa chíara pedee ijáada—e para beepari. 
5Ichi máik'aapa ichi jiak'aará k'isia k'awada-ee p'ani. Jip'a aupedee k'inia 
p'ani, Tachi Ak'úre wáarata waa k'awa k'iniada—e p'anadairá. Jara wapata 
“taita ijáa p'anida” apata, p'arat'a ata k'inia p'anadairá achia jaratee p'ani pari. 
6 Jódee Cristode wáara ijáapataará nága p'anapata: t'ári ola; k'áiwee; 

awaraará k'inia iru p'anapata. P'arat'a iru p'ani jida wa wee p'ani pijida, 
auk'a t'ári oía p'anapata. 7Tachi todak'ári, maarepida net'aa wee 

tojida máik'aapa waya mága p'anadait'ee piudak'ári. 8 Maperá ne-inaa 
k'opari máik'aapa p'aru jípari iru p'ani pirá, tachi ijáapataara t'ári o-1a 
p'anadait'ee. 9Mamida eperáará úk'uru, audú p'larat'a ata k'iniapa, k'isia 
k'awa-eedaipata máik'aapa k'achiade baaipata. Maap'eda bigi ployaa 
lazodeepa uchia—e bik'a, mága pik'a ara ma k'achiadeepa p'oyaa uchiada—e 
p'aneepata. Mágapi eperáará atua wapata. 10Mapa chi audú p'larat'a ata 
k'inia bipa k'achia k'ira t'ádoode baaiit'ee. Wáara, p'larat'a ata k'iniapa 
ük'uru ijáapataarápa paara Cristode waa ijáa k'iniada—e. Máirá k'isia p'ua 
p'anapata máik'aapa áchi t'áride mia chitooni, k'achiade baaidap'edaa pera. 


Pablopa t'ée úiraada Timoteomaa 


11 Timoteo, oonáaji máirápa oopatak'a, Tachi Ak'Orepa pi jiriterada 
pera ichi-it'ee. Jip'a óoji Cristopa oopi bik'a, irude wáara ijáa bairá. 

Chóoji Tachi Ak'órepa jara péida k'awa bide máik'aapa t'ári pia ma 
wáarata jaratéeji áramaa. Ara k'inia iru báji Tachi Ak'órepa ara k'inia iru 
bik'a. 12Ara chóoparipa jiriparik'a p'oyaaittee, mága pik'a jiríji pipiara 
ijáapariittee Cristode máik'aapa oopariit'ee irua oopi bik'a, ijáapari pera 
mága oop'eda ichita bapariittee Tachi Ak'óre truade. Ma-it'eeta Tachi 
Ak'órepa pi jiriji, eperáará chok'ara níbi taide waawee-ee jarak'ári pi 
Cristode ijáa bi. 13frá mia na üraa jaraittee Tachi Ak'úre k'irapite. Irua ne- 
inaa jomaweda chok'ai bapipari. Ichiaba nága jarait'ee Jesucristo k'irapite. 
Trua Poncio Pilatomaa waawee-ee pedeeji. 14Nejómaata óoji mia pimaa 
jaradak'a. Mága oo bi misa, pará ijáapataará t'ãide tiupináaji k'isia 

awara wa jarateeru awara apida. Chóoji mága oo níbide Tachi Waibia 
Jesucristo waya cheru misa na eujádee. Mágá apidaapa pi itriada—e pai. 
15Tachi Ak'óre Waibiapa iru péi k'inia bak'ári, cheittee. Tachi Ak'óre aupai 
t'ári piara bi máik'aapa jómaará k'iyaara waibiara bi; jómaweda reyrá 
k'áyaara máik'aapa jóomaweda na p'ek'au eujidepemaará poro waibiará 
k'áyaara. 16Iru aupai ichita bapari. Apida iru k'aitta wada—e pai, iru k'ira 
wáree idaa chooda-e pai pera. Mapa apidaapa iru unuda-e pai. ¡Tachi 
Ak'õre k'ira wáree! Jómaweda iru jua ek'ari ichita p'anadait'ee. ¡Amén! 


Úraa ijáapataará p'arat'ara beerá-it'ee 


17 Jaráji plarat'ara beerámaa na p'ek'au eujáde mágá p'arat'ara p'lani 
misa, kisianaadamerá áchi pipiara p'ani awaraará k'áyaara. Ichiaba jaráji 
ijáadai k'ayaara achi ne-inaa k'ira t'ádoo jóparide, ijiadamerá Tachi 
Ak'órede, iru jók'aa pera. ilru t'ári pia bapari pera tachi ome, teepari 
jóma tachia iru p'ani o-la p'anadamerá! 18Maperá jaráji áramaa t'ári 
pia teedamerá awaraarámaa máik'aapa t'áripa ne-inaa pia oodamerá 
awaraará k'aripait'ee. 19 Mága ooruta pira, téepai ne-inaa pipiara iru 
p'anadait'ee p'arat'a k'áyaara. ¡Ichita p'anapataadait'ee Tachi Ak'dre ome 
máik'aapa iru p'lanadait'ee jomaweda irua k'isia iru bi ichideerá-it'ee! 

20 Timoteo, jíaji Tachi Ak'órepa wáarata pimaa jara péida. Úrináaji 
já pariatua pedee wápataara, áchi k'isiadeepa seewa jarateepata pera. 
“K'isia k'awaa p'anida” a p'lani. Mamida mága p'ani-e. 21 K'isia k'awaa 
p'anadai k'áyaara, Tachi Ak'órepa wáarata jara péidade ijáa amaa p'ani, 
awaraa k'isiade ijáa k'inia p'anadairá. 

Mia K'inia bi Tachi Ak'órepa pi pia ak'i bapariimerá máik'aapa 
nejómaade k'aripamerá. 

Magapai paji. 

San Pablopa K'art'a 
T'éepema P'áda 
Timoteomaa 


San Pablo, Jesucristopa jiritteradapa na K'art'a p'áji Romade, carcelde bak'ári. 
Mama bide k'isiaji madeepa chok'ai uchia-e pait'ee. Mapa waya p'á K'inia baji 
ichi k'óp'áyo pia bimaa. 

Salude jarap'eda, naapiara gracias jara bi Tachi Ak'óremaa Timoteo pari, 
waapiara Cristode ijáapari perá máik'aapa oopari perá irua k'inia bik'a. K'irápapi 
bi Tachi Ak'órepa iru jiritterada máik'aapa jara bi ichi chupiria, ituaba pik'a 
carcelde bi (cap. 1). Uraa bi Timoteopa choomerá soldaopa chóomaa bide 
chooparik'a maa-e pirá deporte jemeneparipa chooparik'a, jemenemaa bide 
jemene k'awaa beerápa oopatak'a. Úraa bi Timoteopa ichi mimia pia oomerá 
Cristo-it'ee (cap. 2). Jara bi saga na p'ek'au eujádepemaará p'anapataadait'ee 
Cristo ewaa chei naaweda máik'aapa úraa bi Timoteopa choomerá ichi ijáa 
bide, ma k'aurepa miapiruta pijida (cap. 3). T'éepai úraa bi Timoteopa ichita 
jarateemerá Cristopa k'inia bik'a máik'aapa jara bi ichi k'isia t'áridepai: taará-e 
piut'lee. Maap'eda chupiria iidi bi mága p'asai naaweda, Timoteo mama carcelde 
ichi ak'ide wámerá (cap. 4). 





Salude péida 


1Mi, Pablopa na k'art'a p'a péiru Timoteomaa. Tachi Ak'órepa 

k'inia bada pera, mi jiritteraji Jesucristopa péimerá ichi üraa 
jarateede. Ma pedee jaratee bi k'aurepa eperáará Cristode ijáapata 
máik'aapa it'aa wapata. 2 Timoteo, mia pi k'inia iru bi michi warrak'a. 
aa iidi bi Tachi Ak'órepa máik'aapa Tachi Waibia Jesucristopa pi pia 
ak'i p'anadamerá máik'aapa chupiria k'awaadamerá. Mágá pi k'áiwee 
bapariit'ee. 

Pablopa Timoteo üraada 


3Michi chonaará judiorápa oopatap'edaak'a, k'ira jip'a mia oo bi Tachi 
Ak'orepa oopi bik'a. Mapa ichita pi k'irápapari it'aa tik'ári; ástaawa, 
p'árik'ua pida máik'aapa ichita gracias jarapari Tachi Ak'óremaa pi pari. 
4Kiirápa bi pi jée níbada mi uchiak'ári pi ik'aawaapa. Mapa pi waya unu 
K'inia bi. Unuruta pirá, mi wáara o-ía bait'ee. 5Ichiaba mia Kk'irápa bi 
Eunice ijáapatap'edaak'a. K'awa bi ira pi auk'a wáara ijáa bi árak'a. 

6 Mapa k'irápapi k'inia bi Tachi Ak'ore Jaurepa pimaa oopida, mi jua 
pi iri bik'ári. Irua ichita mága oopi k'inia bi pimaa. Mapa t'áripa óoji 
irua oopi bik'a. Mágá ijáapataará pi jua ek'ari p'ani pipiara k'aripait'ee. 
7Tachi Ak'órepa ichi Jaure ba chepi-e paji tachi ijáapataarámaa 
waawee-idaa p'anadamerá. Ma k'áyaara ichi Jaure péiji magi juapa 
tachia choodamerá irude ijáa p'anide; awaraará k'inia iru p'anadamerá 
máik'aapa k'awaadamerá ne-inaa k'achia k'ira t'ádoo oo amaadait'ee. 

8 Maperá k'ira nejasianáaji jarateeittee Tachi Waibiapa ooda eperáará 
K'aripait'ee. Ichiaba k'ira nejasianáaji mi pi k'op'ayo pera, mi carcelde níbi 
mida Cristo k'aurepa. Ma k'áyaara, chóoji Cristode ijáa bide, awaraarápa 
pi ichiaba miapiruta pijida ma ijáa bi k'aurepa. ¡Tachi Ak'órepa pi 
K'aripait'eepi! 9Ichiata tachi o k'achiadeepa k'aripa ataji máik'aapa tachi 
jiriji ichideerá papiittee. Tachi mágá k'aripa—e paji ne-inaa pia oopata 
pera. Jip'a mága ooji na eujá ooi naaweda, ichia k'isia iru bada pera tachi 
pia ooit'ee Jesucristo k'aurepa. 10Mágí k'isia iru bada k'awapiji, Tachi 
K'aripapari Jesucristo pëik'ãri na p'ek'au eujádee. Iru chok'ai p'irabaik'ari, 
ak'ipiji tachi jida mága oodai, irude ijáaruta pirá. Ma awara irua 
jarateeda k'aurepa k'awa p'ani na p'ek'au eujáde p'ani misa, irua k'inia 
bik'a p'anadai máik'aapa ai t'éepai, it'ari ichita p'anadait'ee iru ome. 

11 Ma jara péidata jarateemerá Tachi Ak'orepa mi jiritteraji máik'aapa 
Jesucristopa mi péiji. 12Ma k'aurepata mi mia níbi nama carcelde. 
Mamida mi k'ira nejasia—e, k'awa bairá k'aideta ijáa bi. Magi Jesucristo. 
Trua ne-inaa jómaweda oopari. Mapa mia k'awa bi irua jarateepida 
mimaa jíaitlee, Tachi Ak'óre ewari waibia ewate paru misa. 

13Ma jarateepidata pimaa jaraji. K'irápáji wáara pera. Ichiaba 
awaraarámaa ma jíak'a jaratéeji. Mága ooru misa, chóoji Jesucristode 
ijáa bide máik'aapa awaraará K'inia iru báji iru k'ap'ia pari. 14Jfaji Tachi 
Ak'órepa wáarata pimaa jara péida. Tachi Ak'õre Jaure, tachi ome 
baparipa pi k'aripaitee. 

15Pia k'awa bi pera jóma Asiadepema ijáapataarápa mi yiaraa iru pani; 
Figelo, Hermógenes paara. 16Onesiforopa aupaita mága oo-e paji. Attapai mi 
Karipa cheji. Mi carcelde níbi mida, k'ira nejasia—ee baji mi k'aripa cheit'ee. 
Mapa mia it'aa iidi bi Tachi Ak0repa Onesiforodeerá chupiria k'awaamerá. 

17K'ira nejasia bai k'ayaara, Onesíforo Romade pachek'ari, ti—ee mi jiri cheji 
unu atarumaa. 181rua mi chupiria k'awaadak'a, mia iidi bi Tachi Ak'õrepa iru 
auk'a chupiria kawaamera iru ewari waibia ewate pakári. Pia pia k'awa bi 
jómaweda Onesiforopa ooda ichiaba mi k'aripaitee, Éfeso puurude bak'ári. 


Pablopa Timoteo úraada waawee-ee oomerá Cristopa oopi bik'a 


) 1Timoteo, pi michi warrak'a bi. Jesucristopa ichideerá k'aripapari 
pera, waapiara óoji irua oopi bik'a. 2Mia iru úraa jaratee bak'ári 
ijáapataará chok'ara níbi taide, pia pida úri baji. Auk'a jaratéeji k'ira 
jip'aarámaa; chi jaratee k'awaa p'aniirá awaraarámaa. 
3Mi awaraa ijáapataará ome mia jõni Jesucristopa oopi bik'a oopata 
perá. Waaweenáaji auk'a mia níbait'ee. 4Ooipia bi soldaopa ooparik'a. 
Soldao t'iu—e eperáara jip'aarápa ne-inaa oopatade. Jip'a oopari ichi poro 
waibiapa jara bik'a. 5Ichiaba deporte jemeneparipa ooparik'a ooipia bi. 
Maágipa oopari ma jemene pia k'awaa beerápa jarapatak'a, ata K'inia bairá 
ne-inaa teepata chi p'oyaarutaarámaa. 6Ichiaba ooipia bi ne-uuparipa 
ooparik'a. Mágí ichi ne-uude sé-ee mimiapari naapiara ata K'inia bairá 
made chauru. 7K'isíaji mia ettewa jaradade. Tachi Waibiapa k'awapiit'ee 
ma jómaweda k'áata jara K'inia bi pi-it'ee. 
8K'irãpáji Jesucristo chonaaráwedapema Rey Daviddeepa uchiada 
paji. Cristota piup'eda, chok'ai p'irabaiji. Mia mága jarateepari 
jómaarámaa jarateek'ári irua oodata eperáará k'aripait'ee. 9Maperápi 
k'achia ooyaa beerá carcelde t'i níbipatak'a, mi nama carcelde t'i 
níbijida, mia nibapariimerá. Mamida, mi cadenapa j iru p'ani mida, 
p'oyaa jarateepida—e pait'ee awaraarápa jarateedamerá Tachi Ak'órepa 
pedee pia jara péida Cristode. 10 Maperapi mia ne-inaa joma choopari, 
mia níbi mida. Maga choopari eperáará Tachi Ak'Orepa jiritterada 
Jesucristode ijiadamerá, o kachiadeepa uchiadamerá máik'aapa ichita 
p'anapataadamerá Tachi Ak'Ore k'ira wáree eujáde. 

11 Na pedee jómaarápa ijáadaipia bi, wáara pera: 

Tachi p'ek'au k'achia ooyaa bi k'ap'ia piu pik'aji Cristo ome, iru ome araa 
planadairá. Maperá jai-idaadakári, auk'a chok'ai pirabaidaitee iru 
piirabaidak'a máik'aapa iru ome ichita p'anapataadait'ee. 

12 Tachi chooruta pirá irude ijáa p'anide, Ak'õre truade iru ikaawa 
p'anadait'ee ne-inaa jóomaweda ak'imaa. Mamída iru meraruta 
pira, irua auk'a tachi merait'ee Tachi Ak'úre k'rapite. 

13  Tachia jara panik'a ooda-e p'ani pijida, irua jara bik'a ichita 
ooit'eepi, ichita mága oopari pera. 


Mimiapari Tachi Ak'órepa pia ak'ipari 


tonos. 


k'irapite úráaji aupedeenaadamerá Tachi Ak'órepa jara péida pedee jara 

k'inia bi k'ap'ia. Mága oodak'ári, apemaará maarepida k'aripada-e p'ani. 
Ma k'áyaara ijáa amaapi p'ani achia jara p'ani ürirutaarámaa. 15Pia, 
jódee, jomaweda t'áripa óoji, Tachi Ak'orepa pi ak'imerá mimiapari 
piak'a. Mága ooru pirá, kira nejasia-e paittee Tachi Ak'õre k'irapite, irua 
wáarata jara péida pia jarateepari perá. 16 Mamida áyaa béeji pariatua 
pedee wápataará ik'aawaapa. Achia Tachi Ak'órepa jarapi bik'a jaradak'aa. 
Magá pariatua pedee p'ani k'aurepa audupiara k'achiade baairuta. 17 Aida 
k'ayaa waibiara wariparik'a tachi chiara mik'iapiittee, mága pik'a achia 
jarateepata wari pik'adaipari ijáapataará chok'araara ijáa amaapiit'ee. 
Mágá jaratee p'ani Himeneopa máik'aapa Filetopa. 18Achia Tachi Ak'óre 
wáarata jarateeda-e p'ani, jara p'anadairá tachi Cristode ijáapataará 
ira ichita chok'ai p'ani Tachi Ak'óre-it'ee. Maperá piudak'ári, chok'ai 
p'irabaida—e pait'eeda apata k'ap'ia chiwidide Cristopa oodak'a. Ma seewa 
jarateepata k'aurepa ijáapataará ük'uru ijáa amaadaruta. 12Mamida 
wáara Cristode ijáapataarápa mága ooda-e pait'ee. Achia choodait'ee 
Tachi Ak'órepa wáarata jara péida ijáa p'anide. Irua jomaarámaa 
k'awaapipari ichi ijáapataará chipari ichi üraa p'ádade. Mága k'awa p'ani 
ma p'ádade jara baira: 
‘Ak'õre Waibiapa ichideerá k'awa bi.” (Nm 16.5) 
Awara ai ichiaba jara bi: 
“Jómaweda jara p'aniirápa: “Cristo Tachi Ak'dre Waibia” ne-inaa 
k'achia k'ira tádoo oo amaadaipia bi.” (Sal 34.14) 
20K'isiadáma nágide. P'arat'ara bi te choma bide paraa p'arat'u k'ira 
t'ádoo, úk'uru néedee ooda maa-e pirá p'arat'adee ooda. Ma te chiparipa 
mágee jiritterapari ichi-ittee máik'aapa chi k'óp'áyoorá-it'ee nek'odait'ee 
pak'ári. Jódee p'arat'u pak'urudee ooda maa-e pirá yoorodee ooda iru bi 
ichi ek'ariirá-ittee. 21 Mága bi ichiaba tachi ijáapataará ome. Apidaapa 
ne-inaa k'achia oo amaaruta pirá ooit'ee Tachi Ak'órepa oopi bik'a, iru, 
tachi ijáapataaráa chiparipa, ma ijáapari jiritterapari oomerá ne-inaa pia 
k'ira tádoo. 
22Maperá oonáaji ne-inaa k'achia k'ira t'ádoo k'ütráarapa oo k'inia 
p'anik'a. Ma k'áyaara jiríji ne-inaa jóma ooit'ee Tachi Ak'drepa oopi 
bik'a. T'ári jip'a nipaparíiji Cristode ijáapari pera. Awaraará k'inia iru 
jóma Cristomaa it'aa tipataarápa oopatak'a, wáara t'áripa irude ijáapata 
pera. 23 Aupedeenáaji k'isia k'awa—ee beerá ome, pariatua pedee wapata 
pera. Pia k'awa bi mága ooru pirá, nepira jiridai pi ome. 24Tachi Waibia 
mimiapari nepirade baaik'araa bi awaraará ome. Ma k'áyaara t'ári pia 
baipia bi jóomaará ome; awaraará jaratee k'awaaipia bi máik'aapa chooipia 
bi, kTrau—ee, awaraarápa ne-inaa k'achia ooruta pijida. 25T'ári pia 
íiraaipia bi Tachi Ak'óre wáarata jarateeda—ee p'aniirá. Jaraipia bi achia 
pia jarateeda-e p'ani. Pi úraa úriruta pira, Tachi Ak'órepa áchi k'aripai ma 

k'achia oo anaadamerá máik'aapa irua jara pëida wáara k'awaadamera. 
26Mágapi uchiadai Netuara Poro Waibia juadeepa. Ichia ara atap'eda, 
trampade biji vodamerá ichia oopi k'inia bik'a. Mamida Tachi Ak'órepa ara 
uchiapii mágí juadeepa, wáara oodamerá ichia oopi bik'a. 

Tachi Ak'óre ewari waibia k'ait'a pak'ári 
3 1Timoteo, Tachi Ak'õre ewari waibia ewate pai naaweda, eperáará 

audupiara k'achiade baaidait'ee máik'aapa nepira jiridaitee 

ijiapataará ome. 2Nága p'anadait'ee: áchi-ittee aupai ooyaa; plarat'a ata 
k'iniayaa áchi-it'ee; auduayaa; ik'achia pedeeyaa; t'ári k'achia-idaa; áchi 
ak'Oreerá pedee üriamaa; gracias jaradak'aa apidaamaa; oodak'aa Tachi 
Ak'õrepa k'inia bik'a; 3áchideerá paara chupiria k'awadak'aa; k'ira jo-ee 
awaraará ome; chíara apite pedee k'achia jarayaa; pariatua ne-inaa 
k'achia ooyaa; chíara k'ira unuamaa; ne-inaa pia k'ira t'ádoo ooamaa; 
4achi k'op'ayoora paara traicionaapata; k'Tsiadak'aa ne-inaa ooi naaweda; 
auduayaa, pedee-idaa nipapata; Achia oo k'iniata ooi awaa p'ani ne-inaa 
oodai k'iyaara Tachi Ak'ore-it'ee, iru k'inia iru p'lanadairá. 5Mágeerá 
chip'edaipata Cristode ijáapataará ome it'aa t'íde. Mamida seewata mága 
oo p'ani, oo k'iniadak'aa pera Cristopa oopi bik'a. ¡Ayaa béeji mágeerá 
ik'aawaapa! 

Straweda mágeerá jiak'a imeraa jara p'anipa eperáará tede tíiupata. 
Maap'eda iwarraa pedee p'anipa k'ürapata wéraará pia k'isia k'awa-ee 
beerá. Ma wéraara k'isia pua p'anapata achia p'ek'au k'achia oopata 
k'aurepa. Mamída k'achia oo amaadak'aa. Ma k'áyaara oopata achia oo 
k'iniata, ne-inaa k'achia bi mida. 7 Ma wéraará mága p'anadaira, úri 
k'inia p'ani ne-inaa k'ira t'ádoo eperáarápa jaratee p'ani. K'isia p'ani 
mága úridak'ári, k'isia k'awaa padaridai. Mamida ma k'áyaara, audupiara 
k'awada—ee p'anapata Tachi Ak'órepa wáarata jara péida. 8Mágee 
jarateepataarápa k'isiapata chonaaráwedapema petau tau k'awaa beerá, 
Janes, Jambrés ome k'isiadap'edaak'a. Moisepa oo bak'ári Tachi Ak'órepa 
oopidak'a Egiptode, máirápa irua jarada üridaamaa p'anajida. Maga 
pik'a p'ani mágee frapema jarateepataará. Achia fíridaamaa p'ani Tachi 
Ak'Orepa wáarata jara péida jarateepataará pedee. Jip'a k'isia k'awada-ee 
p'ani, wáara k'awa k'iniada-e p'anadairá Tachi Ak'órepa jara péida, mága 
jaratee p'anida a p'ani mida. 9Mamida ichita mágá jarada-e pait'ee, Tachi 
Ak'õrepa jómaarámaa k'awapiit'ee pera áchi k'isia atua p'ani. Tachia mága 
k'awa p'ani chonaaráweda Ak'orepa mága ooda pera magi omeerá ome, 
p'oyaada-e p'anadak'ári Moisés ome. 


Pablopa Timoteo úraada 


10 Jódee piata k'awa k'inia bi Tachi Ak'orepa wáarata jara péida. Mapa 
mimia bi Tachi Ak'óre-it'ee mi mimiaparik'a. Mi bapata unudoo. K'awa bi 

mia jaratee bi máik'aapa mia k'isia iru bi ooit'ee Tachi Ak'óre—it'ee. K'awa 
bi mia wáara ijáapari Tachi Waibia Cristode máik'aapa mia choopari 
maga ijáa bide, awaraarápa nepira jiri p'ani mida mi ome. K'awa bi 
mia awaraará k'inia iru bi Tachi Ak'Orepa ara k'inia iru bik'a. Maperápi 
chooi. M1MIchiaba pia k'awa bi mi jiridap'edaa máik'aapa miapidap'edaa 
Cristopa ooda jaratee bi k'aurepa. Mága oojida mi nipak'ári Antioquía 
pluurude, Iconio puurude máik'aapa Listra puurude. Mágá mia níbaji 
mida, choopachi máik'aapa Tachi Waibiapa mi k'aripa ataji ma nepira 
jóomaadeepa. 12Wáara, Jesucristodeerápa oo k'inia p'anadak'ári irua oopi 
bik'a, ijáadak'aa beerápa ara ichita jiridaittee máik'aapa miapidait'ee. 
13Mãgí ijáadak'aa beerá máik'aapa awaraa seewata: “taita Ak'Ore 
Waibiapa péida” a p'aniirã, k'achiade baaidait'ee. Maap'eda audupiara 
mága baaidait'ee, áchi kúrapatak'a awaraará k'úrapata pera. 
ijáa badak'a. Pia k'awa bi ma jarateeda Tachi Ak'órepa wáarata jara péida. 
Ichiaba k'awa bi k'airá it'taidepata ma jarateeda úriji. 15Warra weda pia 
Tachi Ak'óre Úraa p'áda úripari máik'aapa k'awa bi aide jara bi. Ma üraa 
k'aurepata k'awa bi Tachi Ak'orepa eperáará o k'achiadeepa k'aripa ata 
k'inia bi, Jesucristode ijáadak'ári. 16Tachi Ak'Orépata ichi üraa jómaweda 
p'ápiji ichideerámaa ichi Jaure k'ap'ia pari. Maperá k'awa p'ani ma úraa 
p'áda pia bi nágee ne-inaa-it'ee: jarateeit'ee Tachi Ak'drepa wáarata 
jara péida; eperáarámaa k'awapiit'ee achia p'ek'au k'achia oopata; 
K'aripait'ee eperáará achia p'ek'au k'achia oo amaadameraá; k'awapiit'ee 
Tachi Ak'órepa oopi k'inia bi eperáarámaa, mága oodamerá máik'aapa 
pia p'anapataadamerá iru k'irapite. 17Mágee jóma k'awaak'ári máik'aapa 
Tachi Ak'órepa oopi bik'a oo k'inia bak'ári, eperá wáara mimiait'ee 
Tachi Ak'ore-it'ee máik'aapa ooit'ee ne-inaa pia k'ira t'ádoo awaraará 
K'aripait'ee. 
4 l Jesucristo Tachi Rey Waibia. Iru cheit'ee ichideerá atade. Cheit'ee 
eperáarápa oopatap'edaa ak'ide, jaraittee pia wa k'achia. Maga 
ooit'ee piudap'edaará ome máik'aapa ma ewate chok'ai p'aniirá ome. Ichi 
K'irapite máik'aapa Tachi Ak'õre k'irapite mia jara bi: 2 Jaratéeji Tachi 
Ak'órepa jara péida Jesucristo k'ap'ia pari. Mága óoji pia jaratee bi úri 
K'inia p'anadak'ári máik'aapa úri k'iniada-ee p'ani pijida. Eperáarápa 
ne-inaa k'achia oodak'ári, mága k'awaapíji áchimaa. Ichiaba úráaji 
ma k'achia oo amaadamerá maáik'aapa oodamerá Cristopa oopi bik'a. 
Ichita jaratéeji t'ári pia, k'Trau—ee. 3 Ewari cherude eperáarápa úraa pia 
jomaweda úridaamaa p'anadait'ee. Ma k'áyaara jiridait'ee achia úri k'iniata 
jaratee p'ani. Maga k'awaadait'ee eperáarápa jaratee p'ani k'ira t'ádoo. 
Mamida achia oo k'iniata oodait'ee. 4Wáarata úri k'inia p'anadai k'áyaara, 
chonaaráawedapema cuento nepiripatap'edaata úri k'inia p'anadait'ee. 5Pi, 
jódee, ichita k'ira jip'a báji. Waaweenáaji mia níbait'ee Cristo k'aurepa. 

Pichi wárumaa jaratéeji Cristopa ooda eperáará o k'achiadeepa k'aripa 
atait'ee. Jóma óoji Tachi Ak'órepa oopi bik'a ichi mimiapataarámaa. 

6 Mia mága jara bi taará-e nide mi wé-e pait'ee pera. Ara vino 
jodaiparik'a altarde weedak'ári Tachi Ak'óre-it'ee primisiak'a, mága pik'a 
mi jõit'ee. Ara barco uchiaparik'a to ideepa jik'ara érat'aadak'ári, mága 
pik'a mi uchiait'ee na p'ek'au eujádeepa. 7? Mamída mia k'isia-e, nama 
bak'ári, pia oopachi pera p'iraparipa ooparik'a jip'a pirak'ári tauchaa 
bidap'edaamaa, awaraará p'oyaa k'iniapa. Jip'a oopachi Cristopa mimaa 
oopi bik'a. Ma awara p'irapari naapiara panarupa p'oyaaparik'a, mága 
pik'a mia p'loyaaru, ooji pera jóma Tachi Ak'õrepa k'isia iru bada mia 
oomerá ichi-it'ee. 8Írá p'irapari naapiara panarupa poro jira ataparik'a, 
mága pik'a mia ataitee Tachi Waibiapa k'isia iru bi mimaa teeit'ee. 

Tru tachi ak'ipari pipiara bairá, ne-inaa pia teeit'ee irua oopi bik'a 
oodap'edaarámaa. Mága ooit'ee Ak'óre ewari waibia ewate. Mimaa aupai 
ma ne-inaa pia tee—e pait'ee. Jip'a mága teeit'ee jóomaweda iru cheru 
nimaa p'aniirámaa, iru k'inia iru planapata pera. 


Pablopa üraa jarada Timoteopa oomerá 


9%Taará-ee chéji mimaa. 10Demapa mi atabaibéiji wáittee Tesalónica 
pluurudee, na p'ek'au eujáidepema ne-inaa audú k'inia bairá. Ma awara 
Crescente waji Galacia eujádee máik'aapa Tito waji Dalmacia eujádee. 

M1 Lucas aupai nama bi mi ome. Pi chek'ári, Marcos atanáji pi ome 
chemerá. Irua mi k'aripai nama mimia bi misa Tachi Ak'Ore-it'ee. 12Mia 
Tíquico péiji Éfeso puurudee. 13Pi chek'ári, anéeji mi iripema p'aru jipari. 
Mia mágí atabéiji Carpo tede Troas p'uurude nipak'ári. Ichiaba anéeji mi 
libro jóomaweda, chi ne-animal ede p'áda paara. 

14 Alejandro, chi ne-inaa metaldee oopari, mimaa ne-inaa k'achia 
ooji. Tachi Ak'órepa mága k'awa bi máik'aapa ichiata k'awa bi sága ooi 
iru ome, ma k'achia ooda pari. 15K'irak'aupai jágí eperá ome. Jágipa 
apidaamaa úripiamaa bi tachia jarateepata pedee. 

l6Naapiara mi ateedak'3ri Romadepema poro waibiará k'irapite 
p'anaumerá mi imiateedap'edaa, eperá apidaapa mi k'op'ayada—e paji 
k'aripadait'ee. Jóma mi k'op'iyoorá nama p'anadap'edaarápa mi ituaba 
atabaibéijida. Taawa Tachi Ak'drepa miapi-e pai, achia oodap'edaa 
pari. 17 Achia mi mágá atabéijida mida, Tachi Waibia Jesucristopa mi 
arii p'anadap'edaa ijáadak'aa beerá jóomaarápa Tachi Ak'órepa jara péida 
pia k'awaadamerá. Mágá ma ewate Ak'órepa mi chok'ai uchiapiji áchi 
juadeepa. León ittaideepa eperá chok'ai uchiak'ajik'a, mága pik'a mi 
uchiaji. 18Wáara, Tachi Waibiapa mi uchiapiittee jomaweda k'achia beerá 
juadeepa máik'aapa mi jaure jřait'ee, iru truadee wáru misa. ¡Jesucristo, 
chi Tachi Ak'óre k'ira wáree unupipari, ichita bapari! ¡Amén! 

Awaraarámaa salude pëida 


19 Mia salude péiru Priscilamaa Áquila ome. Ichiaba 
Onesiforodeerámaa salude péiru. 22 Mi nama che wáde awaraa 
k'õp'ãyoorã ome, Erasto beeji Corinto p'uurude. Jódee mia Trofimo beiji 
Mileto p'uurude, iru k'ayaa bada pera. 21K'inia bi pi chemerá, p'usa 
tojara pai naaweda. 

Ichiaba salude péiruta Eubulo, Pudente, Lino, Claudia, jomaweda tachi 
ipemaará Cristo k'aurepa ome. 

22 Mia it'aa iidi bi Tachi Waibia Jesucristopa pi k'aripamerá máik'aapa 
pará jómaweda pia ak'i bapariimerá. 

Mágapai paji. 

TITO 


San Pablopa K'art'a 
P'ada Titomaa 


San Pablo, Jesucristopa jiritteradapa na k'art'a Titomaa p'áji. Titopa Cristode 
t'áide. Pablopa iru atabëiji Creta islade mapema ijáapataará k'aripapariimerá. Na 
k'art'a p'aji Titopa ma mimia piara oo k'awaamerá. 

Salude jarap'eda, naapiara Pablopa jara bi sáap'eda ichia Tito Cretade 
béida: imik'iraará bimerá ijáapataará ak'ipataará mimia oodait'ee. Jara bi 
jarateepinaamerá tauchaa bipi k'inia p'aniirámaa ijáapataará imik'iraará 
k'ap'iade (cap. 1). Jara bi sága ijáapataará p'anapataadaipia bi (cap. 2); k'ira jip'a 
nipapataadaipia bi áchi poro waibiará jua ek'ari máik'aapa awaraará k'irapite 
(cap. 3.1-11). T'éepai jara bi Titopa ichi k'irachuunamerá Nicópolis p'uurude (cap. 
3.12-15). 





Salude péida 
1 1Mi, Pablo mimiapari Tachi Ak'õre-it'ee. Jesucristopa mi péiji ichi üraa 
jarateede, Tachi Ak'órepa jiritteradaará irude ijiadamerá máik'aapa 

iru wáarata jara péida k'awaadap'eda, chok'ek'ee p'anadamerá. 2Ma awara 
ichideerápa k'awaadait'ee piudak'ári, ichita it'ari p'ananadait'ee ichideerá 
pera. Tachi Ak'órepa mága jaraji na pek'au eujá bai naaweda. Wáarapi; 
seewa jarak'aa. 3Tachi Ak'õreta Tachi K'aripapari. Irua k'inia bak'ári, ma 
üraa k'awapiji eperáarámaa. Ichiaba mi jiriteraji magi jarateenamerá. 

4Tito, na k'art'a pimaa p'áru. Pi k'inia iru bi michi warrak'a, Cristode 
wáara ijáapari pera mik'a. #'aa iidipari Tachi Ak'órepa máik'aapa Tachi 
K'aripapari Jesucristopa pi pia ak'i panadamerá. Mágá pi k'áiwee bapariit'ee. 


Pablopa Titomaa mimia teeda 


5Pi Creta islade atabéiji, ne-inaa mia jóma oo-e pada oomerá. Mia 
naaweda jaradak'a, jiriteraipia bi imik'iraará p'uuru bee chaa ijáapataará 


506 


El Nuevo Testamento en Epena de Colombia, 2da ed. ©2010, Liga Bíblica Internacional 


507 Tito 1 


ak'ipataadamerá. Sljáapataará ak'ipari t'ári pia baipia bi Tachi Ak'ore 
k'irapite. Ichiaba k'achia wee baipia bi eperáará k'irapite. Wēra abapai 
iru baipia bi. Chi warrará Cristode chok'ek'ee ijáadaipia bi. Ichiaba t'ári 
pia p'anadaipia bi, awaraarápa jaranaadamerá ara k'achia-idaa p'ani, 
maa-e pirá k'iiri k'isua p'ani. 7Ichia Tachi Ak'oredeera ak'ipariit'ee. 
Mapera jirit'eraipia bi eperá k'ira jip'a, k'achia wee apemaará k'irapite. 
K'iiri Kisua baik'araa bi; k'irauyaa; toyaa; chóoyaa; chíara k'ürayaa 
p'arat'a jitait'ee. 8Ma k'iyaara awaraará auteebaipia bi, ichi temaa 
chedak'ári. Ichiaba ne-inaa pia oía ooipia bi; k'isia k'awaa baipia bi ne- 
inaa ooit'ee; t'ári pia awaraará ome; pia bapari Tachi Ak'óre k'irapite; pia 
k'isiapari ne-inaa ooi naaweda. 9Ichita Ak'óre Úraade ijáaipia bi tachia 
jarateedap'edaak'a, ma úraa wáara pera. Ma úraa k'áyaara Tachi Ak'órepa 
ŭraa awara bik'aa. Mága ijáak'ári, k'aripait'ee ijaapataarápa oodamerá 
Tachi Ak'óre Úraa chiwidi k'awa beerápa jarateedap'edaak'a. Ma awara 
ma úraa úridaamaa beerámaa k'awapii árapa k'achia oopata. 


Pablopa jarada seewa jarateepataaráde 


10 Mia mága jara bi, mágee úridaamaa p'laniirá chok'ara paraa pera 
pará t'áide. Seewa áchi k'isiadeepa pariatua jarateepata máik'aapa 
eperáará k'ürapata. Mágiirápa jarateepata Cristo eere p'aniirápa 
at'ári oodaipia bi Moisés eere p'aniirápa oopatak'a; tauchaa bipidaipia 
bi imik'iraará K'ap'iade. 11 Tito, máirámaa jarateepináaji. Achia 
jarateedaik'araa bi, ma k'aurepa imik'iraará, wéraará, áchi warrará paara 
k'íirapata pera. Mágeerápa k'ira nejasia wee seewa jarateepata p'arat'a 
atadait'ee áchi-it'ee. 

12Chonaaráweda Creta isladepema k'isia k'awaapari, áchi auk'aapa 
mágaji: 

“¡Creta pidaará, seewa-idaa beerá, k'oo-idaa beerá, waibia nek'oyaa 
beerá! Pará jómaweda t'ári k'achia-idaa p'anapata ne-animalaará 
Kk'achiarák'a.” 

13Ma eperá k'isia k'awaaparipa jaradak'a, mága p'ani ma seewa 
jarateepataará. Maperá áchi máik'aapa chi seewa úri k'inia p'laniirá 
paara itriak'óoji jip'a ij¿adamerá. 14Mágá waa ijáada—e paittee 
chonaaráwedapema judiorápa seewa nepiridap'edaa áchi k'isiadoopa. 
Ichiaba waa ooda-e pait'ee Jesucristo üraa wáara úridaamaa p'antirápa 
jara p'anik'a. 

15Cristo k'aurepa p'ek'au k'achia wee p'anadak'ári, ne-inaa jóomaweda pia 
bi tachi-it'tee; chik'o k'odaittee máik'aapa itabarreepema net'aa. Jódee jágee 
p'ek'au k'achia oopataará-ittee máik'aapa Cristo üraade ijáadak'aa beerá— 
ittee, maarepida ne-inaa pia wé-e. Achi-it'ee jomaweda k'achia bi. Achi 
K'isia paara k'achia bi, Ak'órepa k'inia bik'a k'isiadak'aa pera. 16“Taipa Tachi 
Ak'õrede ijáa p'anida” apata. Mamida seewata mága jarapata. Tachia achia 

oopata unudak'ári, k'awapata achia t'áripa ijaadak'aa. T'ári kachia-idaa 
p'anadairá, Tachi Ak'óre k'irau bi áchi ome. Oodak'aa irua oopi k'inia bik'a. 
Mágeerápa ne-inaa pia apida p'oyaa oodak'aa. 


Saga ijáapataaráa p'anapataadaipia bi 


1Pi jódee, jarateeipia bi jip'a uchiamerá Jesucristo Úraa Pia jara 

bik'a. 2Uráaji ijáapataará chonaarámaa: ne-inaa oodai naaweda pia 
k'isiadaipia bi p'ek'au k'achiade baainaadamerá; k'ira jip'a p'anadaipia bi 
apemaará k'irapite, pia k'isiadamerá áchide; ne-inaa pariatua oodaik'araa 
bi; wáara Cristode ijáadaipia bi; awaraará wáara k'inia iru p'anadaipia bi 
Tachi Ak'õrepa k'inia iru bik'a; chupiria jóni jida, Cristode ijáadaipia bi. 

3Mága pik'a chótráarámaa úráaji: Tachi Ak'óre ome ewari chaa 

chok'ek'ee p'anadaipia bi; chíara apite ik'achia pedeedaik'araa bi; ituapa 
piudaik'araa bi. Achi mágá pia p'anadaipia bi apemaará wéraará ne-inaa 
pia oo k'awaa wádamerá. 4Magá ijáapataará chótráarápa awéraarámaa 
jarateedai áchi k'ima máik'aapa áchi warrará k'inia iru p'anapataadamerá. 
5Ma awéraarápa ne-inaa pariatua oodaik'araa bi; áchi imik'Tra k'iyaara 
awaraa imik'ira ome t'udaik'araa bi; k'achia oodait'ee k'isiadaik'araa bi; 
t'ári pia mimiadaipia bi áchi te pidaará ak'idait'ee; áchi imik'ira jua ek'ari 
chok'ek'ee p'anadaipia bi. Mágá p'anaruta pira, ijiadak'aa beerápa k'achia 
pedeeda-e pait'ee Tachi Ak'óre Uraade ara k'aurepa. 

SAuk'a üráaji k'ütráará chok'ek'ee panadamerá máik'aapa ne-inaa pariatua 
oonaadamerá. 7Tito, pi ichiaba nejómaade ichita ne-inaa pia ooipia bi. 

Mágá áramaa ak'ipiitee saga p'anapataadaipia bi. Áramaa Tachi Ak'óre Uraa 
jarateek'ári, k'ira jip'a jarateeipia bi ára pipiara p'anapataadamerá máik'aapa 
Jesucristo k'inia iru p'anadamerá. Jarateeik'araa bi pi waibiara pait'ee ara 
k'irapite. 8Pia jarateeru ichita wáara baipia bi. Maga jarateeru pirá, apidaapa 
jarada—e pai pia pariatua jarateepari. Ma k'áyaara, pia jaratee bi fíridaamaa 
beerá k'ira nejasia p'anadai k'awaadak'ári pia ichita oopari pia ŭraa bik'a. Ne- 
inaa k'achia maarepida unuda-e pai tachi apite jaradaitee. 

9 Üráaji esclavoorá ijáa p'aniirámaa: áchi chipariirá jua ek'ari chok'ek'ee 
p'aneedaipia bi; ne-inaa jómaata t'ári pia oodaipia bi chipariirápa oopi 
p'anik'a; pedee k'achia p'anaudaik'araa bi mimiade chok'a pëidak'ãri. 
10Chipariirá net'aa maarepida chiadaik'araa bi. Ma k'áyaara ak'ipidaipia 
bi ichita oodait'ee chipariirápa k'inia p'anik'a, seewa jarada-ee. Mágá 
ewari chaa chok'ek'ee p'anaruta pirá, chipariirá awaraará ome Tachi 
Ak'úre Úraa pi-ia k'isiadai máik'aapa iru ode t'iu k'iniadai tachi ome, 
tok'arradee atuapiamaapa. 


Sáap'eda k'ira jíp'a p'anadaipia bi 
11 Tachi Ak'órepa ak'ipiji eperáará jomaweda k'inia iru bi máik'aapa 
k'inia bi o k'achiade atuanaadamerá. 12Tachia iru úraade jara bik'a 

oodak'ári, oo amaadait'ee ijaadak'aa beerápa ne-inaa k'achia k'ira t'ádoo 
oopata. Mágá jip'a ijáiadak'ári, pia k'isia kawaa wapata máik'aapa k'ira 
jip'a oopata tachia oodaipia bik'a Tachi Ak'õre k'irapite. Tachi mága 
p'anapata pirá na p'ek'au eujáde p'ani misa, pia p'anapataadait'ee iru 
K'rapite, ichiaba awaraará k'Trapite. 13 Mága p'anapataadaipia bi Tachi 
Ak'óre Waibia waya cheru misa. Tachi K'aripapari Jesucristo unu k'iniapa 
ewari chaa iru nipata. Iru k'ira wáree unudak'ári, t'ári o—Ta ak'itrua 
para níbeeit'ee. 14Ichi ita-aria peepiji tachi pari. Maga tachi k'aripa ataji 
p'ek'au k'achia jua ek'ariipa. Mágá piuk'ári, tachia k'achia oopatap'edaa 
jómaweda wépapiji ichideerá p'aneedamerá. Maperá t'áripa ichi-it'ee ne- 
inaa pia k'ira t'ádoo oo k'inia p'ani. 

15Mápai Tito, mágee üraa mia jarada pia jaratéeji Creta isladepema 
ijáapataarámaa. T'ári pia üráaji, jómaweda pia jara bik'a oodamerá. Uri 
k'iniada—ee p'ani pira, k'awapíji Aachia ne-inaa k'achia oo p'ani. Tachi 
Ak'órepa pi jiritteraji ara ak'ipariimerá. Maperá mágá pedeeipia bi. Pi 
yiaraa iru p'anadaik'araa bi. 


Saga Cristode ijáapataará 
ijáiadak'aará awara p'anapataadaipia bi 
3 1K'irápapíji jipema ijáapataarámaa ara ichiaba p'anapata Creta 
isladepema poro waibiará jua ek'ari. Maperá oodaipia bi mágí 

poroorápa oopi p'anik'a. Ichita oo k'inia p'anadaipia bi ne—inaa pia 
awaraará k'aripadait'ee. 2Jaráji chíara apite k'achia pedeenaadamerá 
máik'aapa aupedeenaadamerá awaraará ome. Ma k'áyaara t'ári pia 
p'anadaipia bi máik'aapa pedee pia pedeedaipia bi jóomaará ome. 
¡Mamída, audua p'anadaik'araa bi! 

3Naaweda tachia Cristo k'awada-e p'anadak'ári, k'achia p'anapachida. 
Oodaamaa p'anapachida Tachi Ak'órepa jara péidak'a. Atua p'anajida, 
seewa jara p'anipa tachi itu k'úíra p'anadap'edaa pera. Esclavoorák'a 
p'anapachida, tachia oo k'iniata ne—inaa k'achia k'ira t'ádoo oo 
nipapatap'edaa pera. T'ári k'achia-—idaa p'anapachida. Awaraará 
unuamaa iru p'anapachida, ne-inaa iru p'anadap'edaa k'aurepa. Chik'ira 
unuamaa p'lanapachida. *Mágá p'anapachida mida, Tachi Ak'óre, Tachi 
K'aripaparipa ichi warra tachimaa péiji, tachi chupiria k'awaada 
perá. Peepiji tachi p'ek'au k'achia wée p'aneedamerá. Magá k'awaapiji 
ichia tachi k'inia iru bi. 5Ichiata tachi o k'achiadeepa Kk'aripa ataji 
atuanaadamerá. Mága oo-e paji tachia ne-inaa t'ári pia oopata pera. 
¡Mága-e! Tachi k'aripaji tachi chupiria k'awaada pera. Tachia p'ek'au 
K'achia oopatap'edaa wépapiji máik'aapa ichi Jaure ba chepiji tachi 
K'ap'iade. Tachi piu pik'a p'anajida mida p'ek'au k'achia k'aurepa, irua 
waya chok'ai p'anapiji ichi Jaurepa. Mága oop'eda, tachi p'aneepachida 
warra chai ewaa t'odak'a máik'aapa paniade k'uipidak'a. 6Tachi Ak'órepa 

ichi Jaure ba chepik'ári tachimaa, pania waibia pik'a weeji tachi k'ap'ia 
iri.” Mága ooji Jesucristopa tachi o k'achiadeepa k'aripa atak'ári. 71rá 
Tachi Ak'órepa jarai: “Mi Warra piuda k'aurepa pará p'ek'au k'achia wée 
p'ani mi k'irapite.” Tachi Ak'órepa mága ooji t'ári pia bapari pera. Tachia 
ne-inaa pia p'oyaa oodak'aa irua tachi chupiria k'awaamerá. Ma awara 
eperá piuda net'aa ome beeruk'a, mága pik'a tachi, Tachi Ak'óre warrará 
p'aneeruta Cristo k'aurepa. Mapa k'awapata piudak'ári, wáara itaa 
wádait'ee. 
Titomaa úraada 

8 Mia ettewa p'áda wáarapi. Maperá magi úraa ip'iijarateeipia bi 
ijáapataarámaa, mága úridak'ári, ne-inaa pia k'ira t'ádoo oo p'anadamerá. 
Maga oodak'ári, eperáará jóomaweda k'aripadait'ee, Tachi Ak'órepa k'inia 
bik'a. 2Mamída Tito, pariatua aupedeeyaa baik'araa bi audua beerá ome 
achi chonaaráwedapema éreerá k'ap'ia. Ichiaba tíuk'araa bi nepira jiri 
p'aniirá ome, áchi aupedeeyaa p'anadak'ári Moisepa p'áda jara K'inia bi 
k'ap'ia. K'irak'aupai t'iu mágee ijaraapataará ome. Mágee ne-inaa ooruta 
pirá, maarepida k'aripada—e. 1Eperápa ijáapataarámaa k'iraupik'ári, 
tachi ijáiapataará awara—awaraadaipata. Mágee eperá pará t'áide paraa 
pira, Kira jip'a úiráaji magi k'achia oo amaamerá. Uri k'inia-e bi pirá, 
waya úráaji. Maga üraap'eda, at'ári úíriamaa bi pira, ijáapataará t'áide 
waa tíupináati. 11 Mágee eperáará ne-inaa k'achia oomaa p'ani, ijáa 
amaadaruta pera Tachi Ak'drepa wáarata jara péida. Jómaarápa k'awapata 
achi k'achia uchiadait'ee Ak'óre k'irapite, úridaamaa p'anapata pera. 


Pablopa na Kk'art'ade t'éepai p'áda 


12 Tito, mia Artemas maa-e pirá Tíquico pimaa péiit'ee. Jama panak'ári, 
p'oyaa bi pirá, isapai waji Nicópolis p'uurudee mi k'irachuude. Mi jama 
banait'ee p'usa tojara bi misa. 13 Abogado t'ijarapata Zenas, Apolo ome 
jámáaik'aapa uchiadak'ári, k'aripáji nejómaade pia wádamerá áchi ode. 

14 Mágá tachi ipemaará jama p'aniirápa ip'ii pia oodaipia bi awaraará 
k'aripadaittee máik'aapa chupiria chedeerá k'aripadait'ee chik'o, p'aru iru 
p'anadamerá. Maga oodaipia bi pariatua p'anapataadai k'iyaara, apida 
k'aripada-ee. 


Pablopa awaraará ome salude péida 


15 Jómaweda ijáapataará nama mi ome p'aniirápa pimaa salude péiruta. 
Taipa ichiaba salude tee péiruta tai k'op'áyoorá Cristo k'aurepa k'iniarámaa. 
Mia it'aa iidi bi Ak'óremaa irua pará jóma pia ak'i bapariimerá. 

Mágapai paji. 





*3.6 JI 2.28-32; Hch 2.17-18, 33; 10.45. 

San Pablopa K'art'a 
P'ada Filemonmaa 


San Pablo, Jesucristopa jiritteradapa na k'art'a p'áji. Carcelde baji na k'art'a 
p'ak'ari. P'áji Colosas p'uurudepema ijáapari t'ijarapatap'edaa Filemonmaa. 
Chupiria iidi bi Filemonpa ichi esclavo t'ári pia auteebaimerá, ai naaweda iru 
juadeepa uchiaji mida. Magi esclavo, t'ijarapatap'edaa Onésimo, Cristode ijáa 
beeji Pablopa jarateeda k'aurepa carcelde bak'ári. 

Salude teep'eda, naapiara Pablopa gracias jara bi Tachi Ak'dremaa, k'awada 
perá Filemón Cristode wáara ijáapari perá máik'aapa bapari perá irua k'inia 
bik'a (vs. 1-7). Jara bi Filemón esclavo bada pia bapata Cristode ijáadak'áriipa 
máik'aapa chupiria iidi bi Filemonpa ichi esclavo t'ári pia auteebaimerá iru 
péik'ári (vs. 8-22). T'éepai salude péi bi chi k'op'ayoora carcelde p'aniirá pari (vs. 
23-25). 





Salude péida 


1Mi, Pablo carcelde bi mia oopari perá Jesucristopa oopi bik'a. 
Mi tachi ipema Cristo k'aurepa Timoteo ome na k'art'a p'á péiruta 
Filemonmaa. Filemón, pi k'inia iru p'anipi, auk'a Cristode ijáapari pera 
máik'aapa auk'a iru-it'ee mimiapari pera. 2Ichiaba na k'art'a p'á péiruta 
tachi ipewéra Apiamaa máik'aapa tachi ipema Arquipomaa. Ijáadak'aa 
beerápa nepira jiri p'ani mida iru ome, taik'a iru choopari Cristode ijáa 
bairá máik'aapa oomaa bairá Cristopa oopi bik'a. Ichiaba p'á péiruta 
jómaweda ijáapataará pi tede it'aa ti chepataarámaa. 3łt'aa iidipata Tachi 
Ak'orepa máik'aapa Tachi Waibia Jesucristopa pará pia ak'i p'anadamerá. 
Magá k'áiwee p'anapataadaitee. 


Filemonpa awaraa ijáapataará k'inia iru bapari 
4Filemón, mia it'aa tík'ári pi pari, ichita gracias jarapari mi it'taripema 
Ak'óremaa. 5Uridoo pi wáara ijáapari Tachi Waibia Jesude máik'aapa 

iru k'inia iru bapari. Ichiaba üridoo pia jóma ijáapataará k'inia iru 
bapari. 6Pi maga chik'inia bapari pera tachi ijáiapataará ome, mia it'aa 
iidipari Tachi Ak'órepa pimaa k'awapimerá ne-inaa pia jóma tachi 
Cristodeerápa oodai irua k'aripak'ári. 7 Mi ipema Cristo k'aurepa, mi o-1a 
bi pia awaraará mágá k'inia iru bapari perá. Mága oo bipa pia mi t'ári 
máik'aapa awaraa Cristodeerá t'ári o-Tapipari. 


Pablopa chupiria iidida 
Filemón esclavo Onésimo pari 

8Pi mága bapari pera, mia ne-inaa iidi k'inia bi pia mi-ittee oomerá. 
Pia nága ooipia bi, ne-inaa pia bairá. Ma awara Cristopa mi jiritterada 
pera, mia waawee-ee na iidiru oopii pimaa. 9Mamida k'awa bairá pia 
jóma ijáapataará k'inia iru bapari, mia pimaa chupiria iidiittee. Taawa pia 
ŭrii mia iidiru, mi chonaa bairá máik'aapa na carcelde bairá Jesucristopa 
oopi bik'a oopari k'aurepa. 10K'inia bi pia auteebaimerá eperá nama bi mi 
ome. Iru michi warrak'a bi, mi k'aurepa iru Cristode ijáada perá mi nama 
carcelde bi misa. Na eperá pi esclavo iru bada, Onésimo. * 

11 Mia k'awa bi naaweda irua pi k'aripa—e paji. Mamida irá mága-e 
bi. frá audú chok'ek'ee bapari mi ome. Mia k'awa bi auk'a bait'ee pi 
ome. 12Mia iru pimaa péiru. Iru audupai k'inia iru bi. Mapa K'inia bi 
pia iru auteebaimerá mi auteebaik'ajik'a. 13Mia k'inia bak'aji iru mi ome 
beemerá, mi nama carcelde bi misa, Jesupa ooda jarateeda k'aurepa. 
Magá irua mi k'aripak'aji pi pari. 14Mamída mága oo-e paji, pia jara—e 
pada perá iru nama baipia bi mi ome. Mia k'inia—e pia iru auteebaimerá 
mia mága oopiru pera. Pia mi mágá k'aripa K'inia bi pira, k'aripaipia bi 
pichi k'iradoopa. 

15K'isíaji nágide. Onésimo mak'iara taará-e baji pi ik'aawaapa uchiada. 
¿Tachi Ak'õrepa iru mágá waápiji-ek'á aji, Cristode ijáap'eda, ira pi ome 
ichita bapariimerá? 16Ma awara irá iru auteebairu pirá, iru pipiara bai 
esclavo k'áyaara. Pi ípema pia bait'ee auk'a Cristode ijáa bairá. Mia iru 
k'inia iru bi. Mamída pia iru audupiara k'inia iru baipia bi, iru chok'ek'ee 
bairá máik'aapa iru pi ipema Cristo k'aurepa pera. 

17 Mápai pia mi iru bi pirá pichi k'op'áyo piak'a, Onésimo auteebáiji 
mi auteebaik'ajik'a. 18lrua pimaa ne-inaa k'achia ooji pirá maa-e pirá 
pi net'aa chiaji pirá, jara péiji. Mia p'aait'ee. 19Mi, Pablopa nágí p'áru 
michi juapa: miata p'aaittee. Mamida mia pimaa nága k'irápapi k'inia bi. 
Onésimo pi ome tewe iru bai k'iyaara, pia tewe waibiara iru bi mi ome, 
mi k'aurepa pia Cristode ijáada pera. 20Maperá ipema, ira mia k'inia bi pia 
jódee mi k'aripamerá, Tachi Waibiapa pimaa oopi k'inia bik'a. Chupiria 
k'awáaji máik'aapa Onésimo auteebáiji. Mágá pia mi t'ári o-apiit'ee. 





*10 Onésimo jara K'inia bi: k'aripayaa. 

21Mia ijáa bi pia ooit'ee mia iidi bik'a. Mapa na k'art'a pimaa p'ámaa 
bi. Wáara mia k'isia bi pia waapiara ooit'ee mia iidida k'iyaara. 22 Maga 
oo bi misa, cuarto awara bíji mi-it'ee, mi jama panak'ári. Mia mága jara 
bi ijáa bairá pará it'aa típata k'aurepa Tachi Ak'órepa mi uchiapiit'ee na 
carceldeepa máik'aapa waya péiittee parámaa. 


Awaraarápa salude tee péidap'edaa 


23Tachi k'op'ayo Epafras ichiaba nama carcelde bi mi ome, Jesucristopa 
oopi bik'a oopari perá. Irua pimaa salude tee péiru. 24Marcos, Aristarco, 
Demas máik'aapa Lucapa salude tee péiruta. Ára mi ome auk'a mimiapata 
Cristo-it'ee. 

25 Mia it'aa iidi bi Tachi Waibia Jesucristopa pará jómaweda pia ak'i 
bapariimerá. 

Magapai paji. 

K'art'a P'ada Hebreo 
Pedee Pedeepataarámaa 


K'awada-e p'ani k'aipa nágí k'art'a p'áji. Tachi Ak'óre Úraa p'áda pia estudia 
beerá ŭk'uruurãpa k'isia p'ani Pablopa p'ada; awaraarápa k'isia p'ani Bernabepa 
p'áda; awaraarápa Apolopa p'ída. Mamida jómaarápa k'isia p'ani nágí üraa 
p'ãji judiorá Cristode ijáadap'edaará-ittee. Jóomaweda judiorápa hebreo pedee 
pedeepatadap'edaa pera, nágí p'áda tí bijida Hebreos. Nágí ŭraa p'áji úk'uru 
judiorá Cristode ijáapataarápa ijáa amaadait'ee k'isia p'anadap'edaa pera, jip'a 
naawedapemak'a ijáiapataadait'ee chonaaráwedapema Moisepa p'ádade. Chi na 
üraa p'ádapa jara bi mága oonaadamerá, Jesucristo jómaará k'iyaara waibiara 
bairá. 

Naapiara Kk'irápapi bi k'aita Jesucristo; chi Tachi Ak'óre k'ira wáree unupida 
(cap. 1.1-3). Jara bi Tachi Ak'õre k'irapite Cristo waibiara bi angeleerá jómaará 
k'áyaara (caps. 1.4-2.18) máik'aapa Moisés k'áyaara (cap. 3.1-6). Uraa bi k'iri 
k'isua p'ananaadamerá áchi chonaarák'a; ma k'iyaara k'áiwee p'anapataadamerá 
Cristode ijáa p'anide (caps. 3.7-4.13). Jara bi Jesús tachi ijáapataará it'aripema 
P'aareerá Poro Waibia (caps. 4.14-5.10) máik'aapa úraa bi Cristode ijáa 
amaanaadamerá, ma k'aurepa atuadai perá (caps. 5.11-6.12). K'irápapi bi 
Tachi Ak'órepa Cristode ijáapataará pia ak'ipari (cap. 6.13-20). Jara bi Jesús 
chonaaráwedapema p'aare poro waibia Melquisedec jíak'a (cap. 7) máik'aapa 
iru k'ap'ia pari Tachi Ak'órepa úraa chiwidi eperáarámaa jara péida awara 
bi, chonaaráwedapema úraa p'áda k'iyaara (cap. 8). Jara bi itaripema Ak'óre 
Waibia tede máik'aapa jara bi Cristopa waa bat'ada k'aurepa Tachi Ak'órepa 
eperáarápa p'ek'au k'achia oopata wépapiit'ee (caps. 9.1-10.18). Jara bi Cristode 
ijáapataarápa p'ek'au k'achia oo amaadaipia bi máik'aapa iru k'ap'ia pari Tachi 
Ak'õre k'ait'a wádaipia bi it'aa tí p'anide (cap. 10.19-39). K'irápapi bi Tachi 
Ak'õrepa chonaaráwedapema ijáapataará pia ak'ida, irua jaradade ijáapatap'edaa 
pera máik'aapa oopatap'edaa pera irua K'inia bik'a (cap. 11). Jara bi Cristode 
ijáapataará jip'a ijiapataadamerá áchi piurutamaa (cap. 12). T'éepai úraa k'ira 
t'ádoo jarap'eda, jara bi ichia k'inia bi Cristopa ara pia oomerá máik'aapa 
k'aripamerá (cap. 13). 

Tachi Ak'órepa 
ichi Warra it'aideepa jarada 


1 1Chonaaráweda Tachi Ak'óre pedeepachi tachi chonaarámaa ichi 

pedee jarapataará it'aideepa. Mágiirápa jarateepachida Ak'orepa oopi 
k'inia bi eperáarámaa. At'apai jarateepachida; üraade máik'aapa k'aride. 
2Mamida Tachi Ak'óre Warra, Jesucristo chedak'áriipa na p'ek'au eujádee, 
Tachi Ak'ore pedeepari iru k'ap'ia pari. Ichi Warramaa ne-inaa jómaweda 
ití níbi máik'aapa eujáde níbi oopiji. K'isia iru baji ma jómaweda teeit'ee 
chi Warramaa ichi-ittee iru bamerá. 3Chi Warra chi ak'óre jíak'a bi. Iru 
bi jóma chi ak'óre k'ira wáree. Iru pedeerupapai ne-inaa jóma iru juade 
nibi. Piup'eda Tachi Ak'orepa tachia p'ek'au k'achia oopata wépapiit'ee, 
it'aa waji máik'aapa Tachi Ak'óre juaraare it'ari su-ak'i banaji. 


Jesucristo angeleerá k'áyaara waibiara bi 


4Tachi Ak'õrepa ichi angeleerámaa “chok'apariirá” apari. Mamída chi 
warramaa “Warra” apari. K'awa p'ani eperá warra chi mimiapari k'iyaara 
waibiara bi. Mágá ichiaba Tachi Ak'ore Warra waibiara bi ichi angeleerá 
k'áyaara. 5Tachi Ak'drepa waide jara-e paji ichi angeleerá apidaamaa: 


“Mia idi jómaarámaa jara bi pi mi Warra. (Sal 2.7) 
Ma awara ichi ángel apidaamaa jara-e paji: 
“Mi pi ak'õre pait'ee. Jódee pi mi warra pait'ee.” (2 S 714) 


6 Mamiída chi Warra naapema jómaará k'iyaara waibiara bairá, iru na 
p'ek'au eujádee péik'ári, jaraji ichi angeleerámaa: 
Bedabáiti mi Warra K'irapite máik'aapa it'aa titiirumaa. (Sal 97.7) 
7Angeleerá nága p'lanida a bi ichi üraa p'ádade: 
“rua ichi angeleerá náuk'a papipari máik'aapa wépapipari maa-e 
pirá tipitauk'a uruapipari máik'aapa k'Tipipari. (Sal 104.4) 
8 Mamída nága bida a bi chi Warra: 
‘Tachi Ak'óreda, a bi, pi ichita jomaara rey bapariit'ee, na p'ek'au 
eujá jóru pijida. K'achia wée bapari perá, pia pia ak'i bapari pi 
jua ek'ari paniirá. 2Ne-inaa pia aupai oo k'inia bapachi. P'ek'au 
k'achia ooamaa bada pera, p'ek'au k'achia wee bi. Maperá pi 
Ak'õre, Tachi Ak'Orepa pi jiritteraji waibiara pamerá pi k'op'ayoora 
k'áyaara. Mága ook'ári, pi oTapiji.' (Sal 45.6-7) 
10Tachi Ak'õrepa chi Warramaa ichiaba mágaji: 
“Eperáará Ak'ipari Waibia, ewaa weda piata pichi juadoopa ooji 
na p'ek'au eujá máik'aapa paja. 11 Ma jómaweda p'aru sorek'a 
pak'oodaridait'ee máik'aapa jódaridaittee. Mamíida pi ichita 
bapariit'ee, na p'ek'au eujá jóru pijida. 12Na eujá pari pia eujá 
máik'aapa paja chiwidi ooit'tee. Mamída pi jó6—e; ichita bapari 
pera. (Sal 102.25-27) 

13Tachi Ak'õrepa ichi ángel apidaamaa jara-e paji: 
“Pi mi ome auk'a waibia bairá, mi juaraare su-ak'i béeji, mia pi k'ira 
unuamaa iru p'anapataará p'oyaaru misa.” (Sal 110.1) 
14 Mága jara-e paji, Tachi Ak'õrepa ichi angeleerá jóomaweda péipari pera 
na eujádee eperáará k'aripade. Ára eperá k'ap'ia wee p'ani mida, Tachi 
Ak'órepa ara péipari ichimaa wádait'eerá k'aripadamerá. 


Jesucristopa jarada uri k'iniada-e p'anadap'edaará 


1Maga Cristo waibiara bairá angeleerá k'áyaara, tachia pia 

k'awadaipia bi Tachi Ak'orepa jara péida iru k'ap'ia pari, Ak'ore 
odeepa uchiada-e pait'ee. 2Tachi Ak'óre Úraa jarada Moisemaa ichi 
angeleerá it'aideepa wáara paji. Mapa Tachi Ak'õrepa magi úraa úri 
k'iniada—e p'anadap'edaará miapiji. 3Mágá miapiji pirá ichi úraa úri 
k'iniada—e p'anadap'edaará naaweda, ¿ságá tachi irumaa wádaima, iru 
íiraa jara péida Cristo k'ap'ia pari úri k'iniada-e p'ani pira? Tachi Waibia 
Jesucristota naapiara cheji jaraittee Tachi Ak'órepa úraa chiwidi iru 
bi irude ijáapataará-it'lee. T'éepai ma úraa úridap'edaarápa tachimaa 
jarateejida. 4Ma úíraa chiwidi jaratee p'anide Tachi Ak'õrepa áramaa 
oopipachi ne-inaa eperáarápa p'oyaa oodak'aa áchi juadoopa máik'aapa 
Tachi Ak'óre Jaurepa ichia oopi k'inia bik'a áramaa oopipachi. 


Jesucristo eperá jip'aak'a bada 
5Tachi Ak'órepa Jesucristota jirit'eraji jaramerá ma úraa chiwidi mia 
jaramaa bi na p'ádade. Maperá ma úraade ijáa p'anadap'edaará bi-e paji 
ichi angeleerá jua ek'ari. 5Mága k'awa p'ani Tachi Ak'óre Úraa p'idade 
jara bairã: 

'Ak'ore, ¿eperá pi-itee k'iarema, pia ichi ak'i bapariimerá máik'aapa 
k'inia iru bapariimerá? 7Na p'ek'au eujáde bi misa, pia ichi 
ek'ariara biji pichi angeleerá k'iyaara. Mágá biji mida, ichi waibia 
papiji máik'aapa k'ira wáree papiji pik'a. 8Ne-inaa jóma níbi ichi 
jua ek'ari biji” (Sal 8.4-6) 

Mága ooji mida, waide ne-inaa jóma ichi jua ek'ari bi-e. 2Mamíida Jesús 
jua ek'ari bi. Tachi Ak'órepa Jesús ek'ariara biji ichi angeleerá k'áyaara, 
taará-e nide eperá jip'aak'a bapariimerá. Eperáará k'inia iru bairá, Jesús 
rey waibia papiji máik'aapa k'ira wáree papiji. 

10Ne-inaa jóma níbi Tachi Ak'Ore-it'ee. Ichiata pia K'isia iru 
baji ichi Warra piuda k'aurepa awaraa warrará chok'ara ichi ome 
p'anapataadameraá, ichi eujá k'ira wáree bide. Mapa chi Warra chupiria 
piupiji. Cristopa jóma ooji ichi Ak'órepa oopidak'a, mia níbaji mida 
mága ooit'ee. Mapa ichia wáara Tachi Ak'õre o ak'ipii eperáarámaa, 
aide t'iudap'eda, ittaa wádamerá. 11 Ma-it'eeta Tachi Ak'órepa Jesucristo 

jirit'eraji, iru k'aurepa eperaara t'iudamerá máik'aapa Ak'õre ode 
p'anapataadamerá. Jóma eperãarã Tachi Ak'õre ode p'aniirá chi Warra 
k'aurepa ichiaba ichi warrará. Mapa Tachi Ak'óre Warra k'ira nejasia—e bi 
màgiirámaa ipema ait'ee. 12Mága k'awa p'ani Tachi Ak'óre Uraa p'ádade 


jara bairá: 
‘Tachi Ak'óre, mia pi k'awapiittee mi ipemaarámaa máik'aapa pimaa 
it'aa t'fit'ee k'ari níbide ara taide. (Sal 22.22) 
13Ichiaba awara ai jara bi: 
“Mia Tachi Ak'orede ijáait'ee.” (Is 8.17) 
Ichiaba jara bi: 
“Mi nama bida aji, pia warrará mimaa teeda ome.” (Is 8.18) 


14Mágí warrará tachik'a p'anadairá, k'awa p'ani Jesucristo auk'a eperá 
paji. Maga pa k'inia baji k'awada pera ichi piuda k'aurepa eperáará 
irude ijáa p'ani uchiapiittee Netuara Poro Waibia jua ek'ariipa. Mágipa 
eperáará peepii awaa bapari. 15 Mágí jua ek'ari eperáará esclavoorák'a 
p'anapata, piudaittee waawee p'anadairá. Mamida Jesucristopa aweda 
Netuara Poro Waibia p'oyaada pera piuk'ári, ichia eperáará uchiapii 
magi jua ek'ariipa waa waaweenaadamerá piut'ee. 16 Maperápi tachia 
k'awa p'ani Jesucristo che—e paji na pek'au eujádee angeleerá k'aripait'ee. 
Ma k'ayaara cheji k'aripaitee Tachi Ak'Orede ijáapataará Abrahampa 
ijáadak'a. 17 Cristo mágá cheda pera ichi ipemaará k'aripade, tachik'a baji 
na p'ek'au eujáde bak'ári. Mapa P'aareerá Poro Waibiapa ooparik'a, tachi 
chupiria k'awaapari máik'aapa it'aa t'ipari tachi pari. Iru piuda k'aurepa 
Tachi Ak'órepa wépapipari tachia p'ek'au k'achia oopata, ma k'aurepa 
atuanaadamerá. 18 Jesucristo tachik'a bada pera, auk'a chupiria níbaji 
Netuara Poro Waibiapa irumaa ne-inaa k'achia oopi chek'ári. Mapa ichia 
tachi k'aripai auk'a choodamerá máik'aapa ne—inaa k'achia oonaadamerá. 


Jesús Moisés k'iyaara waibiara bi 


3 1ipemaará Cristo k'aurepa, Tachi Ak'órepa tachi awara bida pera 
ichi ome it'ari p'anapataadamerá, k'isíati Jesucristopa oo bide 
tachi k'aripait'ee. Tachi Ak'õrepa iru péiji jarateemerá iru úraa chiwidi 
máik'aapa P'aareerá Poro Waibiak'a it'aa iidipariimerá tachi pari, irude 
ijáapata pera. 2Tachi Ak'õrepa Jesucristo péiji iru Ak'órepa oopi bik'a 
oo k'inia bada pera, Moisepa oo k'inia badak'a, chonaaráweda Ak'ore 
eperáará k'aripak'ári. 3 Mamiída Jesús Moisés k'iyaara waibiara bi. 
K'isiadáma nágide. Eperáarápa te oopataará pipiara ak'ipata, máirápa 
te oodap'ledaa k'áyaara. 4*Eperáarápa te chok'ara oodai. Mamida Tachi 
Ak'orépata ooji ne-inaa jóma níbi. 5Moisés Tachi Ak'Oredeerá ak'ipari pia 
paji, oo k'inia bada pera Ak'orepa jaradak'a. Eperáarámaa jarateepachi 
Tachi Ak'orepa t'éepai ooit'ee bada. 6 Mamida Cristo Tachi Ak'ore Warra 
pera, ichideerá pipiara ak'ipari Ak'órepa k'inia bik'a. Tachita irudeerá 

ichiaba, Cristode ijáa amaada-e p'ani pirá máik'aapa oía unu k'inia p'ani 
pirá ne-inaa pia Tachi Ak'orepa k'isia iru bi tachi-it'ee. 


Tachi Ak'órepa ichide ijáapataará k'áiwee p'anapipari 
7 Maperá pia úridaipia bi Tachi Ak'óre Jaurepa jara bi iru üraa p'adade: 
“Idi Tachi Ak'óre pedee úriruta pirá, 8k'iiri k'isua p'ananáati pachi 
chonaarák'a, áchi wáyaa wádak'ári eujá pania wée bide. Tachi 
Ak'õre jua ek'ari p'ana k'iniada-e paji, Aachia oo k'iniata oo k'inia 
p'lanadap'edaa pera. 2Mapa Ak'órepa jaraji: “Cuarenta años páchi 
chonaarápa unupachida mia oo bada áchi k'aripaittee. Mamida 
at'ári mia jarada oo k'iniada—e p'anapachida. 10Maperápi mi 
k'iraudachi ma eperáará ome.” Mápai jaraji: “Na eperáarápa 
achia oo k'iniata oopata. Oodak'aa mia oopi bik'a, mi o k'awada—e 
p'lanadairá.” 11 Mápai mi k'irau bada pera áchi ome, juraaji: 
“Wáda-eda aji, mia k'áiwee p'anapiitteeda ada eujádee.” ” (Sal 
95.7-11) 
12frá ipemaará, mága bada pera tachi chonaará ome, Tachi Ak'úre 
ichita bapari odeepa uchianaadamerá, t'ári k'achia-idaa p'ananáati 
máik'aapa K'iiri k'isua p'ananáati. 13 Ma k'áyaara, chok'ai p'ani misa, ewari 
chaa chik'aripa p'anapatáati waapiara ijáadait'ee, apida Tachi Ak'óre 
odeepa uchianaadamera, p'ek'au k'achia oo k'iniapa. 14Tachi Ak'orede 
ijáadaipia bi tachi piurutamaa. Mága ooruta pira, unudait'ee irua ne-inaa 
pia k'isia iru bi tachi-it'ee, Cristo tachi ome bapari pera. 
I5Tachi Ak'óre Úraa p'idade jara bi: 
“Idi Tachi Ak'óre pedee úriruta pirá, k'iiri k'isua p'ananáati pachi 
chonaarák'a, áchi wáyaa wádak'ári eujá pania wée bide. Tachi 
Ak'õre jua ek'ari p'ana k'iniada-e paji, Aachia oo k'iniata oo k'inia 
p'lanadap'edaa pera.” (Sal 95.7-8) 
16 Maperá k'isiadáma tachi chonaaráde. Moisés áchi poro waibia paji 
Egiptodeepa uchiadak'ári. Maapai Tachi Ak'órepa áchimaa jip'a pedeeji 
ichi ittaideepa. Mamída irua jaradak'a oo k'iniada-e paji. 17 Maperápi 
piuk'oodachida ma eujá pania wée bide, wádai naaweda ma eujádee 
Tachi Ak'õrepa p'anapiittee padamái. Cuarenta años achia oo k'iniata oo 
p'anipa Tachi Ak'õre k'iraupijida. 18Mapa irua nága jaraji: 
{rá pará wáda-eda aji, mia k'áiwee p'anapiit'eeda ada eujádee” (Nm 
14.22, 30, 35) 
19Ma chonaará wáda-e paji ma eujádee, Tachi Ak'orepa jarada ijáada-e 
pada pera. 
4 1At'ári Tachi Ak'órepa tachi k'ãiwee p'anapi k'inia bi. Maperá pia 
p'anapataadáma irua k'inia bik'a, apidaamaa irua jaranaamera: 
“Mia k'áiwee bapi-e.” 2Mia mága jara bi Tachi Ak'õrepa tachimaa ichiaba 
jara pëida pera ichia ooda eperáará o k'achiadeepa k'aripa atait'ee. Maga 

ijiadak'ári, k'áiwee p'anapataadait'ee. Ichia chonaarámaa jara péidak'a, 
mágá ichiaba tachimaa jara péiji. Mamída áchi-it'tee pia uchia-e 
paji, K'iiripapai úridap'edaa pera, t'áride ijiada-ee. 3Tachia áchik'a 
oodaik'araa bi. Ijiada—e p'ani pira, Tachi Ak'orepa tachi jida k'áiwee 
p'anapi-e. Mága k'awa p'ani iru üraa p'ádade jara bairá: 

“K'irau bada pera áchi ome, juraaji: “Wáda-eda aji, mia k'áiwee 

p'lanapiit'eeda ada eujádee.” ” (Sal 95.11) 

K'awa p'ani na p'ek'au eujá ooi naaweda Tachi Ak'órepa k'isia iru baji 
tachi k'ãiwee p'anapiit'ee ichi ome. 4Ma awara k'awa p'ani iru k'áiwee 
bapari, awara ai iru üraa p'ádade jara baira: 

“K'áima sieteede Tachi Ak'órepa ichi mimia oo aupak'ári, tiji 


máik'aapa k'áiwee beeji.' (Gn 2.2) 
5Mamida waya úríti irua naaweda jarada ichi úraa p'idade: 
“Wáda-eda aji, mia k'iiwee p'anapiitteeda ada eujádee” (Sal 95.11) 


6Maga jaraji ma naa úridapledaarápa irua jara péida ijáada-e 
p'anadap'edaa pera. Mamída irua at'ári ichide ijiapataará k'iiwee p'anapi 
k'inia bi. 7 Ma-it'ee ewari awara biji. Maga k'awa p'ani mágí chonaará 
piudap'edaa t'éepai, Tachi Ak'orepa jarada pera Rey David it'aideepa: 
“Idi Tachi Ak'óre pedee úriruta pirá, k'iri k'isua p'ananáati. (Sal 
95.7-8) 

8 Josuépa magi chonaará k'áiwee p'anapida paara, ai téepai David 
itaideepa Tachi Ak'órepa “idi” jara-e pak'aji. 9Mágara irude ijáapataará 
idipema ewari fidai ichiaba, Tachi Ak'óre fidak'a na p'ek'au eujá oo 
aupak'ari. 10 Tachia oo k'iniata oopata oo amaadak'ári oo k'inia p'anadairá 
Tachi Ak'orepa oopi bik'a, wáara iruk'a fidaittee máik'aapa k'áiwee 
p'anapataadait'eee. 11 Maperá jiridaipia bi iruk'a Tidait'ee. K'iiri k'isua 
p'anadaik'araa bi tachi chonaarák'a. 

12Tru ííraa úíridaipia bi Tachi Ak'óre Úraa chok'ai pik'a bairá. Ma 
k'aurepa eperáará ichita p'anapataadai. Ma awara iru úraa waibiara 
bi awaraa úraa k'áyaara, irua jara bik'a mágá p'asapari pera. Espada 
k'iraichaa weda p'ewedee bik'a, mága pik'a iru üraa ichiaba p'ewedee 
pik'a bi, ma úraa tachi t'áride t'iupari pera. K'awapipari tachia k'isia 
bi máik'aapa oo k'inia bi, pia wa k'achia. 13Ne-inaa apida wé-e Tachi 
Ak'õrepa k'awa-e pai. Iru-it'ee ne-inaa jóma ewaraa jera bi. Ewari 
cherude tachi jómaweda p'anadait'ee iru k'Trapite máik'aapa irumaa 
tachia oopatap'ledaa jómaweda jaradait'ee. 


Jesús awara bida ijáapataará P'aareerá Poro Waibia pamerá 
14Írá mia waya k'irápapi K'inia bi parámaa: Tachi Akórepa Jesús 
awara biji waibia pamerá máik'aapa it'aa típariimerá tachi pari. Maperá 
Tachi Ak'õre Warra Jesús tachi ijáapataará P'aareerá Poro Waibia. Hari 
bapari ichi Ak'óre ome. Mama it'aa t'ímaa bairá tachi pari, t'áripa irude 

ijaadama. 15Nágí P'aareerá Poro Waibiapa k'awapari tachi t'áride k'isia 
p'ani, tachik'a na p'ek'au eujáde bapachi pera. Mamida mágá bapachi 
mida, maarepida p'ek'au k'achia oo-e paji. 16Maga P'aareerá Poro Waibia 
iruk'a iru p'anadairá, waaweenaadáma wádait'ee Tachi Ak'óre Waibia 
Kaitaara, tachi it'aa iididak'ári. Ne-inaa jóma Cristo jua ek'ari níbi 
máik'aapa irua tachi k'aripa k'inia bi. Maperá chupiria iididáma, irua 
jara bik'a ooda-e pak'ári. Ichiaba tachi k'iradoopa irua k'inia bik'a p'oyaa 
ooda-e pak'ári, iididáma irua k'aripamera, tachi k'inia iru bapari pera. 
1P'aareerá poro waibia chaa tachi ome auk'a bi mida, Tachi 
Ak'órepa mágí eperá awara bipari, ichimaa it'aa iidipariimerá 

eperáará pari. Ma awara irua jitapari ne-inaa eperáarápa aneepata 
teedait'ee Tachi Ak'óremaa. Ichiaba ne-animalaará peek'ári, irua paapari 
Tachi Ak'Ore-it'ee, eperáarápa p'ek'au k'achia oopata k'aurepa. 2Mágí 
p'aareerá poro waibiapa tachik'a ne—inaa k'achia oopari pera, irua 
chupiria k'awaai chi ne-inaa k'achia oo p'aniirá, k'awada-e p'anadairá 
Tachi Ak'õrepa áchimaa oopi k'inia bi. 3Maperápi irua chupiria iidipari, 
ne-inaa teepari máik'aapa ne-animalaará peep'eda, paapari Tachi Ak'ore— 
ittee, naapiara ichi k'ap'ia pari, maap'eda apemaará pari. 

4Eperá apida ichi k'iradoopa p'aareerá poro waibia pa—e pai. Tachi 
Ak'órépata magi mimiade bipari, chonaaráweda Aarón” bidak'a. 
5Maágapi Cristo ome baji ichiaba. Ichi k'iradoopa waibia pa-e paji. Tachi 
Ak'orépata iru biji tachi ijáapataará P'aareerá Poro Waibia pamerá. Maga 
k'awa p'ani Ak'óre Úraa p'ádade jara bairá: 

“Mia idi jóomaarámaa jara bi pi mi Warra. (Sal 2.7) 
6Ichiaba awara ai jara bi: 

“Pi ichita P'aareerá Poro Waibia pait'ee, Melquisedeck'a? (Sal 110.4) 
Ak'õrepa ichi k'aripamerá. K'awaji ichi piuttee máik'aapa Tachi Ak'drépata 
ichi madeepa uchiapii. Tachi Ak'repa ma chupiria iidida úriji, Cristopa oo 
k'inia bada pera chi Ak'órepa oopidak'a. 8Tachi Ak'óre Warra paji mida, mia 
níbide Tachi Ak'drepa k'iniata oo k'awaa wa nipaji. 9Mapa chi Ak'órepa oopi 
k'inia bada oo aupak'ári, Tachi Ak'õrepa iru biji tachi o k'achiadeepa k'aripa 
atamerá. Maga biji irude ijáapataará Ak'óre truade ichita p'anapataadamerá 
iru ome, waa piuda—ee. 10Irua mágá ooi Tachi Ak'õrepa iru bida pera tachi 
ijáapataará P'aareerá Poro Waibia pamerá Melquisedeck'a. 


K'irak'aupai naapiara jarateedap'edaa ijáa amaadai 


11 Mia pipiara jaratee k'inia bi saga Jesucristopa ooda Melquisedecpa 
oodak'a. Mamida mága ooru pira, parapa pia k'awada-e pai, wáara 





"5.4 Chonaaráweda Tachi Ak'drepa Moisemaa jaraji Aarón p'aareerá poro waibia bimerá, 
irua Tachi Ak'ore te ak'ipariimerá (Ex 28.1). 

üri Kkiniada—e p'anadairá. 12iPáchita Tachi Ak'óre Úraa jarateepataará 
pak'ajida, taaráruta perá Cristode ijáa p'ani! Mamida mága-e. At'ári 
awaraarápa parámaa jarateepata, waide pia k'awada-e p'anadairá Tachi 
Ak'úre Úraa jarateedap'edaa, ewaa irude ijáadak'ári. Mága p'ani ma üraa 
pipiara k'awa k'iniada—e p'anadairá. 13Ara warra chak'e juto bi chik'o k'o 
atua bik'a, mága pik'a parapa ijáa p'ani mida, k'awada-e p'ani chiságí ne- 
inaa pia máik'aapa chiságí ne-inaa k'achia Tachi Ak'óre k'irapite. 14Jódee 
Tachi Ak'óre Úraa pipiara k'awa p'aniirá k'isia k'awaa p'ani, pia máik'aapa 
Kk'achia k'awapata pera. 
6 1Mapa oodáma Tachi Ak'órepa oopi bik'a máik'aapa iru úraa 
pipiara k'awaa wádáma. O-la p'ananaadáma tachimaa naapiara 
jarateedap'edaa ome. Nága jarateejida tachimaa: Eperáarápa p'ek'au 
K'achia oo amaadaipia bi, ma k'aurepa Tachi Ak'órepa eperáaraá ichi 
bimai t'upi-e pait'ee pera. Ijiadaipia bi Tachi Ak'orepa Jesucristo péiji 
eperáará o k'achiadeepa k'aripa atamerá, mágá ara p'lanapataadamerá 
Ak'õre truade iru ome, waa piuda—ee. 2Poro choopidaipia bi ak'ipidait'tee 
achi Cristodeerá. Ma t'éepai, tachi naawedapemaarápa oodap'edaak'a, 
ijáapataará poroorápa jua bidaipia bi ara iri, Tachi Ak'orepa áramaa 
ichi Jaure péimerá. Ichiaba ijáadaipia bi Cristo waya chek'ári, ichide ijáa 
jai-idaadap'edaará Tachi Ak'órepa chok'ai p'irabaipiit'ee, k'ap'ia chiwidi 
p'anapataadamerá, waa piuda—ee. Jódee Ak'ore ewari waibia ewate 
jai-idaadap'edaará Cristode ijáada—ee, ichimáiipa péiitee awara áyaa, 
chupiria p'anapataadamerá, waa piuda—ee. 

3Mága paji ma naapiara jarateedap'edaa. Mamida ma üraa k'iyaara 
waa k'awaadai, Tachi Ak'orepa tachi k'ariparu pirá. 

4Mia mága jara bi eperáarápa Cristode ijáa amaadap'eda, waya p'oyaa 
ijaada—e pera. Mágiirámaa Tachi Ak'órepa k'awaapiji Cristopa ooda áchi- 
Maga ijáadap'eda, Tachi Ak'õre Jaure ba cheji áchi ome, Tachi Ak'órepa 
oopi k'inia bi áchimaa pia k'awaadamera. 5Ichiaba k'awaajida Tachi 
Ak'órepa jarak'ári ichia ne-inaa pia ooit'tee, mága oopari. Unujida Tachi 
Ak'órepa ne-inaa ooda eperáarápa p'oyaa oodak'aa, tau p'áriu bada 
máik'aapa chiwa bada jipak'ári. K'awaajida mágá ooit'ee na p'ek'au eujá 
jórumaa. 6Mãga k'awa p'anide, Cristode ijáa amaaruta pirá, ne-inaa 
awaraa wé-e áchi k'aripaittee, waya áchi p'ek'au k'achia oo amaadamerá 
máik'aapa ittaa wádamerá. Maga ijáa amaaruta pirá, oodai Tachi Ak'ore 
Warra peedap'edaarápa oodap'edaak'a, iru kurusode bidak'ári arii 
p'anadap'edaarápa oo iru p'anadamerá. 

7 Mia jarait'ee saga p'ani Cristode ijáa amaa p'aniirá. K'oi chek'ári, eujá 
p'úasaade t'iupari máik'aapa madeepa ne-uuda uchiapari. Ma ne-uuda 
pia chauk'ári, eperáarápa p'epata k'odait'ee. Mága bak'ári, Tachi Ak'órepa 
ma eujá pia ak'iparida apata. 8Mamida k'oi che bi mida, ne-iiri uchiaru 

pirá, Tachi Ak'órepa ma eujá pia ak'i-e bida apata, máik'aapa ma eujá 
atabaibéipata, paa atapéidamerá. 

9Ipemaará Cristo k'aurepa k'iniará, mága jara bi mida, k'awa bi parápata 
Cristode ijáa amaada-e p'ani, Tachi Ak'órepa oopi bik'a oo p'lanadaira. 
Magá ak'ipipata parápa wáara p'ek'au k'achia oo amaajida Cristode 
ijáapataadait'ee. 10K'irápáti Tachi Ak'orepa ichita pia oopari. Ichia k'ira 
atua—e bi parápa irudeerá k'aripadap'edaa máik'aapa at'ári mága oo p'ani, 
iru k'inia iru p'anadairá. 11 Mia k'inia bi pará mága p'anapataadamerá 
piurutamaa. Mága p'anaruta pirá, pia k'awaadait'tee Cristo k'aurepa iru 
p'anadait'ee jóma Tachi Ak'orepa k'isia iru bi parã-it'ee. 12K'inia—e bi 
k'oo-idaa p'anadamerá. Ma k'áyaara k'inia bi parapa ijaadamera tachi 
chonaarák'a, chi irua jarada pedee ijáa p'anadap'edaará áchi piurutamaa. 
Choojida unurutamaa jóma Tachi Ak'õrepa k'isia iru bada áramaa teeitee. 


Tachi Ak'órepa ichia jaradak'a ooit'ee 

13Tachi Ak'órepa ichi pedee Abrahammaa jarak'ári, awaraa ichi 
k'áyaara waibiara wé-e paji ma k'irapite jaraittee. Mapa ichi tíde jaraji: 

14 Mia pi pia ak'i bapariittee. Pideepa warrará chok'ara uchiapiit'ee.' 

(Gn 22.16-17) 

jaradak'a. Abrahampa mágá ijáada pera, Ak'Orepa wáara ooji ichia 
jaradak'a. 

16K'awa p'ani eperãarã nepirade p'lanide ak'ipi k'inia panadak'ári 
wáarata jara p'lani, juraapata eperá áchi k'iyaara waibiara bi k'irapite, 
chi ŭri p'aniirápa ijiadamerá. 17 Mága pik'a Tachi Ak'órepa ak'ipi k'inia 
bak'ári wáara ooit'ee ichia jaradak'a Abrahammaa máik'aapa iruk'a 
ijáapatap'edaarámaa, mága jaraji ichi t'íde, awaraa ichi k'iyaara waibiara 
wé-e pada pera. 18Tachi Ak'orepa ma pedee jarada pera máik'aapa ichi t'ide 
jarada pera, k'awa p'ani iru seewak'aa. Irua jara bik'a, ichita mága oopari. 
Mapa tachi o k'achiadeepa uchiapata Cristode ijáadaittee. K'awa p'ani irua 
tachi k'aripait'ee p'ek'au k'achia jua ek'ariipa, t'ári a-ba panapataadamerá 
iru ome máik'aapa iru p'anadamerá ne-inaa jóma irua k'isia iru bi tachi- 
itee. 19Maperá tachia ijáapata; ijáa amaada-ee. Ara anclapa barco pia jita 
iru bik'a áyaa wápiamaapa, mága pik'a tachia pia ijáapata, kawa p'anadairá 
Tachi Ak'orepa tachi ateeittee ichimaa, Jesupa ooda k'aurepa. 20 Jesuta 
tachi k'áyaara naapiara waji Tachi Ak'õre baparimaa, téepai tachi auk'a 
wádamerá. Mama bak'ári, Jesús tachi P'aareerá Poro Waibia beeji, ichita 
tachi pari it'aa típari pera, Melquisedecpa oodak'a. 


P'aare waibia Melquisedec bapata 


1Magí Melquisedec Salem p'uurudepema rey paji. Tachi Ak'õre 
Waibiapa iru plaare waibia papiji. Abraham chek'ári awaraará 

reyrá p'oyaap'eda, Melquisedec iru k'irapite uchiaji máik'aapa bendiciaji. 
2Mápai Abrahampa Melquisedecmaa teeji net'aa diezdepema chaa aba, 
irua net'aa jóomaweda jári atadadepema ma reyrá juak'aawa.* Melquisedec 
jara K'inia bi: “reypa ichi jua ek'ari p'aniirá ak'ipari Tachi Ak'órepa oopi 
bik'a”. Ichiaba Salem p'uurudepema rey jara k'inia bi: “reypa ichi jua 
ek'ari p'aniirá k'áiwee p'anapipari”. 3Tachi Ak'óre Úraa p'ádade jara—e bi 
Melquisedec nawe, chi ak'óre, chi ak'dchonaará, chi t'oda, chi piuda. Ma 
awara jara—e bi chi p'aare mimia jóda. Iru Tachi Ak'dre Warrak'a, ichita 
p'aare waibia bapari pera. 

4¡K'isíati nágide! Melquisedec eperáará poro waibia paji. Ichiaba tachi 
chonaaráwedapema ak'óchona Abraham tachi chonaará poro waibia paji, 
Tachi Ak'órepa irumaa naapiara jarada perá. Mamida Melquisedecmaa 
Abrahampa teeji net'aa ma reyrá juak'aawa járidadepema; ma net'aa 
jómaweda diezdepema chaa, aba. 5Tachi Ak'órepa Úraa Moisemaa 
p'ápidade jaraji Israel pidaará poro waibiarápa Leví éreerádepemaará 
ŭk'uru awara bidamerá, p'laareerá mimia oodamerá. Ma úíraade ichiaba 
jaraji ma p'aareerápa iidipataadamerá net'aa diezdepema chaa aba 
achi auk'aarámaa, máirá ichiaba Abrahamdeepa uchiadap'edaa paji 
mida áchi jíak'a. 5Jódee Melquisedec Leví éreerádeepa uchia-e paji 
mida, Abrahammaa iidiji net'aa jarida diezdepema chaa, aba. Ma awara 
Abraham waibia paji, Tachi Ak'órepa irumaa jarada pera ichia k'isia iru 
bada warrará chok'ara teeittee. Máagá Abraham waibiara pik'a baji mida 
Melquisedec k'áyaara, irua Abraham bendiciaji. 7 Jómaarápa k'awa p'ani 
p'aare waibia, chi it'aa típari awaraará pari, waibiara bi eperá jip'aa 
k'áyaara. 8Ma awara irapema net'aa diezdepema chaa aba iidipataará jai- 
idaapata. Jódee Tachi Ak'óre Úraa p'ádade jara—e bi Melquisedec piuda. 
9Ma ewate Abrahampa Melquisedecmaa teek'ári net'aa jarida diezdepema 
chaa aba, jóma Leví éreerádepema p'aareerá k'ap'ia pari teeji, ara 
at'ári t'oda—e p'anajida mida. 10At'ári Levi uchia—e baji mida Abraham 
K'ap'iadeepa, jaradai ma ewate Levideerápa teejida Melquisedecmaa 
Abraham pari, ai t'éepai Abraham áichak'e Jacobdeepa uchiadait'ee pada 
perá. 


Jesucristopa p'aare waibia mimia oopari Melquisedecpa oodak'a 


11 Moisepa Tachi Ak'óre Úraa p'áda teek'ári Israel pidaarámaa, 
awara biji Leví éreerá, Aarondeepa uchiadap'edaará p'aareerá mimia 
oodamerá. Mágiirápa Tachi Ak'órepa jaradak'a oopipachida eperáarámaa. 
Mamída, mága oo p'anajida mida, ma p'aareerápa p'oyaa wépapida-e 
paji eperáarápa p'ek'au k'achia oopatap'edaa, Tachi Ak'õre k'aittaara 
wádamerá. Maga oodap'edaa paara, Tachi Ak'órepa awaraa péi-e pak'aji 





*7.2 Gn 14.20. 

Melquisedec jíak'a. 12Mamida Tachi Ak'órepa awaraa p'aare biji mága 
oomerá. Nágí bi-e paji Aarón bidak'a. Ma k'áyaara Melquisedeck'a biji. 
Naágí p'aarepa ichi mimia ook'aa Aarondeepa uchiadap'edaarák'a. Oopari 
Tachi Ak'óre Úraa chiwidide jara bik'a. 13K'awa p'ani nágí p'aare, mia jara 
bi, uchia—e paji Leví éreerádeepa. Wáara, na p'aare éreerádeepa p'aare 
apida uchiadak'aa paji. 14Mága k'awa p'ani Tachi Waibia Jesuta uchiada 
pera Judá éreerádeepa. Moisepa apida Judá éreerá eerepema t'ijara—e 
paji, apemaará p'aareerá awara bik'ári. 
I5Ichiaba nága pera audupiara k'awa p'ani Jesuta tachi frapema 
p'aare waibia, Melquisedeck'a. 16Tachi Ak'óre Úraa p'idade jara bi Leví 
éreeráadepemaará awara bidamerá p'aareerá mimia-it'ee. Ma mimia 
oodait'ee paji na p'ek'au eujáde p'ani misa. Mamida mága-e paji Jesús 
ome. Iru Leví éreerádeepa uchia—e paji awaraa p'aareerák'a, taará-e 
weda ma mimia oomerá. Mága-e. Tachi Ak'õrépata Jesús awara biji 
ichita ma mimiade bapariimerá. 17Mága k'awa p'ani irumaa jara bairá 
Tachi Ak'óre Úraa p'ádade: 
“Pi ichita P'aareerá Poro Waibia pait'ee, Melquisedeck'a.” (Sal 110.4) 
18Naaweda Tachi Ak'órepa Moisemaa p'ápiji ichia oopi k'inia bada ichi 
eperáarámaa. Jaraji ne-animalaará p'aareerámaa ateedamera, Aachia 
peedamerá máik'aapa paadamerá ichi-ittee. Mamida ma p'aareerápa ma 
p'ápidak'a oo p'anipa, eperáará p'ek'au k'achia oopata p'oyaa wépapida-e 
paji. 19 Mapera Tachi Ak'orepa ma p'ápidak'a oodap'edaa waa oopi-e paji. 
Ma k'áyaara ichi úraa chiwidi tachimaa k'awaapiji, ichi k'irapite p'ek'au 
k'achia wee p'lanadamerá Cristode ijáadak'ári. Ma awara magi üraa 
chiwidi k'aurepa irá Tachi Ak'óre k'aitaara wa p'lani it'aa t'idak'ari. 
20Tachi Ak'órepa Leví éreerádepema p'aareerá awara bik'ári, awaraará 
k'irapite pedee-e paji. 21 Jódee, frapema p'aare awara bik'ári, Tachi 
Ak'õrepa ichi t'íde pedeeji. Mága k'awa p'ani iru üraa p'adade jara bairá: 
‘Tachi Ak'órepa ichi tíde nága jara bairá, awaraa ne-inaa oo—e 
pait'ee. “Pi ichita p'aareerá poro waibia pait'ee.” ” (Sal 110.4) 
22Tachi Ak'órepa Jesumaa mága jarada pera máik'aapa Jesús k'aurepa 
üraa chiwidi paraa pera, k'awa p'ani ma úraa chiwidide jara bi tachimaa 
pipiara bi irua Moisemaa jarada k'áyaara. 
23Tachi Ak'órepa apemaará p'aareerá chok'ara bipachi. Mamída ara 
magi mimiade ichita p'anadak'aa, piupata pera. 24 Jódee Jesús piuk'aa 
pera, Tachi Ak'órepa awaraa p'aareerá poro waibia bi-e pait'ee iru pari. 
25 Mapa irua k'aripai ichide ijáapataará, p'ek'au k'achia wee p'anadamerá 
Tachi Ak'õre k'Trapite. Ichita bapari pera, ichita Tachi Ak'óremaa chupiria 
iidipariittee tachi pari. 
26Nagí Jesús P'aareerá Poro Waibia tachia k'inia p'ani. Irua p'ek'au 
k'achia ook'aa, k'achia wée bairá. K'isia k'achia k'isiak'aa. Na p'ek'au 
eujáde bak'ári, bapachi mida eperáará k'achia oopataará t'ãide, maga 

ook'aa paji. Maperapi Tachi Ak'õrepa iru jómaará k'ayaara waibiara 
papiji. 27 Cristo apemaara P'aareerá Poro Waibiarák'a bi—e. Magiirapa 
chok'apata apemaará p'aareerá ewari chaa ne—animalaara peedamerá 
paadait'ee Tachi Ak'óre—ittee. Ma awara ne-animalaará peedak'ári 
paadait'ee Tachi Ak'óre—it'ee, naapiara mága oopata áchi pari, maap'eda 
apemaará pari, p'ek'au k'achia oopatap'edaa k'aurepa. Jódee Cristo piuda 
aba piuji, tachia p'ek'au k'achia oopata jomaweda wépapiit'ee. 28 Ma jóma 
jara aupadade k'isiadak'ári, k'awa p'ani Moisepa p'ádade jara bi p'aareerá 
poro waibia mimia-ittee awara bidamerá eperá tachik'a, p'ek'au k'achia 
oopari. Mamida, ma p'apida t'éepai, Tachi Ak'órepa ichi t'ide pedee bipa, 
biji ichi Warra, chi p'ek'au k'achia ook'aa bita, ichita tachi P'aareerá Poro 
Waibia pamerá. 


Tachi Ak'óre Úraa chiwidide jara bi 
Jesús tachi P'aareerá Poro Waibia 


1Mia na pedee jara che wa, nágata jara k'inia bi. Cristota tachi 

P'aareerá Poro Waibia. Iru Tachi Ak'õre juaraare su-ak'i bapari 
Ak'õre truade. 2Ichi bimái it'ari, mamata Tachi Ak'óre te waibia. 
Eperáarápa magi te ooda-e paji. Tachi Ak'órépata ooji. Mama Jesupa 
P'aareerá Poro Waibia mimia oopari tachi pari. 

3 Jóma P'aareerá Poro Waibiará bipata, achia teedamerá Tachi 
Ak'óremaa ne-inaa eperáarápa aneepata iru-itee. Mágá Cristopa pida 
ne-inaa teepari Tachi Ak'óremaa, ichi tachi P'aareerá Poro Waibia pera. 
4At'ári Cristo na p'ek'au eujáde bada paara, Tachi Ak'óre te waibiade 
p'aare pa-e pak'aji, mágee p'laareerá at'ári paraa pera. Máirápa oomaa 
p'ani Moisepa p'ádade jara bik'a. Cristo nama bi-e pera eperá k'ap'iade, 
tachia k'awa p'ani iru mimia oomaa bi Ak'óre truade. 5Mamida na 
eujádepema p'aareerápa ne-inaa oo p'ani jip'a Cristopa oo bik'a it'ari. 
Maga k'awa p'ani Tachi Ak'órepa jarada pera ichi te oopiit'ee pak'ári 
Moisemaa: 

“Ooji ne-inaa jómaata mia ak'ipidak'a, pi ee nok'ode bak'ári mi ome. 
(Ex 25.40) 

6K'awa p'ani tachi P'aareerá Poro Waibiapa oo bi it'ari pipiara bi na 
p'ek'au eujidepema p'aareerápa oopata k'iyaara. Mága bi Tachi Ak'órepa 
ichi üraa chiwidide jara bairá tachi pia ak'ipariit'ee Cristo k'aurepa. 

7Tachi Ak'órepa naa úraa jarada k'aurepa eperáará p'ek'au k'achia wee 
p'aneedap'edaa paara, awaraa úiraa chiwidi jara-e pak'aji. Mamida ma 
naa üraa jarada mága-e pada pera, tachi chonaarápa úraa chiwidi jiri 
p'lanajida. 8 Ma awara Tachi Ak'9repa unuk'ári eperáarápa p'oyaa ooda-e 
ma naawedapema üraade jaradak'a, jaraji: 

—“Mi, Ak'óre Waibiapa jara bi: ¡Uríti! Ewari cherude 
ne-inaa chiwidi ooit'ee. Úraa chiwidi jaraitee Judá 

éreeráadepemaarámaa máik'aapa awaraa Israeldeepa 
uchiadap'edaa éreerádepemaarámaa. 

2 Nagí üraa chiwidi awara bi. Israel pidaará chonaarámaa jaradak'a 
mia aneek'ári Egiptodeepa, mága bi-e. Michi juadoopa áchi 
aneeji mida, achia oo k'iniada—e paji mia jaradak'a. Mapa 
mia áchi ak'i k'inia-e paji. iMi, Ak'óre Waibiapa mága jara 
bi! 

10 Mamída ewari cherude Israel pidaará jóomaarámaa üraa chiwidi 
jarait'ee. iMi, Ak'óre Waibiapa mága jara bi! Nágata 
ooit'ee. Ma ewatedeepa áramaa k'awapiit'ee mia oopi 
k'inia bi, máik'aapa mága oo k'inia p'anadait'ee, t'áripa 
k'inia p'anadairá. Mapa mimaa aupai Tachi Ak'óreda adai, 
maáik'aapa mia ara pia ak'i bapariit'ee, michi eperáará pera. 
11 Maga bak'ári, apidaapa chíaramaa, chi k'op'ayooramaa máik'aapa 
chi éreerámaa jarateeda-e pait'ee Tachi Ak'óre k'awaadamerá 
máik'aapa irude ijáapataadamerá. Jómaarápa mi k'awa 
p'anadait'ee áchi Ak'óre Waibiak'a, chupiria beerádeepa 
p'larat'ara beerámaa. 
12 Arapa plek'au K'achia oopata chupiria k'awaait'ee máik'aapa 
wépapiit'ee. Maap'eda waa k'irápa—e pait'ee árapa p'ek'au 
k'achia oopatap'edaa.' (Jer 31.31-34) 
13Tachi Ak'orepa “üraa chiwidida” ak'ári, jara k'inia bi ma naa üraa 
jarada Moisemaa sore pik'a bi. Ne-inaa soredaiparik'a, mága pik'a ma 
naa üraa jarada soredai wa. 


Jesupa ichi waa it'aripema te waibiade bida 

9 1Naapiara Moisemaa üraa jarak'ári Tachi Ak'órepa jaraji ságata 

irude ijáadai máik'aapa irua jaradak'a oodai. Ma awara Tachi Ak'óre 
te ne-edee ooda oopiji. 2Ma te ne-edee oodade chi naapema cuartode 
baji lámpara bipata máik'aapa mesa pan p'epari Tachi Ak'ore-it'ee. Magt 
Cuarto Awara Bida apachida Tachi Ak'õre Net'aa-ittee. 3Araarepema 
Cuarto Awara Bida apachida Tachi Ak'Ore-it'ee. Magi tiak'au baji p'aru 
teesoo bipa. +Ma p'aru teesoo bi k'ait'a baji altar néepa p'éeda. Ai iri 
ne-inaa t'íía bapari paapachida. Ma p'aru teesoo bi edupema eere 
baji baaltek'a bi néepa p'éeda. Ma baaltek'a bi eperáarámaa k'irápapi 
baji Tachi Ak'órepa Moisemaa jarada. Magi edajáde baji maná chok'o 
néedee oodade. Ichiaba baji Aarón pak'uru jua tono bada chonaaráweda 
máik'aapa Tachi Ak'órepa Moisemaa Úraa máude p'ápida. 5Ma baaltek'a 
bada t'ap'a Tri baini p'lanajida santok'a bee omé isia paraa. Magi jiapataara 
k'ira wáree, Tachi Ak'ore ik'aawa p'anapata iru truade. Maperá santo 
magi jiak'a bijida ma t'ap'ade ak'ipiitee Tachi Ak'óre mama bi. Ma t'ap'ade 
p'aareerá poro waibiapa ne-animalaará waa jiap'eji Tachi Ak'9repa 

eperáará miapinaamerá áchia p'ek'au k'achia oopata k'aurepa. Mamida 
mia naapai p'oyaa jóma jara-e. 

6Israel pidaarápa Tachi Ak'óre te cuarto omeede oodap'eda, p'aareerá 
ewari chaa tíupachida naapema cuartode áchi mimia oode, Tachi 
Ak'orepa Moisemaa jaradak'a. 7 Mamida chi araarepema cuartode 
p'aareerá poro waibia aupaita t'iupachi, año chaa tíuda aba. Tíuk'ári, 
ateepachi ne-animal waa biit'ee ma baaltek'a bi fri. Máimisa Tachi 
Ak'óremaa chupiria iidiji ichia p'ek'au k'achia oopata pari máik'aapa 
Israel pidaarápa p'ek'au k'achia oopatap'edaa pari; achia ne-inaa 
K'achia k'awada-ee oopatap'edaa paara. 8Mága oopida k'aurepa Tachi 
Ak'õre Jaurepa eperáarámaa k'awapi baji magi tede Tachi Ak'ore k'ait'a 
waádaik'araa bi. 9Ma jóma oopida k'aurepa ma eperáarámaa, Tachi 
Ak'orepa jarateemaa baji ichia áramaa k'awapi k'inia bada máik'aapa 
tachi frapemaarámaa paara. Nága k'awapi k'inia baji. Net'aa teedak'ári 
máik'aapa ne-animalaará peepidap'eda, paapidak'ári Tachi Ak'óre-it'ee, 
eperáará at'ári k'isia pua p'anapachida achia p'ek'au k'achia oopata 
K'aurepa. 10Chi mága oopataarápa ne-inaa k'odak'ári, k'ap'ia siidak'ári 
máik'aapa ne—inaa todak'ári Tachi Ak'órepa Moisemaa p'ápidak'a, iripai 
oía p'aneepachida, Tachi Ak'órepa pipiara k'awapirumaa ichia k'isia iru 
bada áchi-it'ee. 


Cristo waa bat'ada 


11 Ma-it'ee Cristo cheji, tachi P'aareerá Poro Waibia pait'ee. Ichia 
k'awapipari Tachi Ak'órede ijáapataarámaa Ak'orepa k'isia iru bi áchi- 
itee. Maga ooi ichi bapari pera Tachi Ak'óre it'aripema te waibiade. 

Magi te waibia pipiara bi na p'ek'au eujádepema te waibia k'áyaara, 
eperáarápa ooda-e pada pera. Jip'a Tachi Ak'orépata ooji. 12Ma awara 

na eujádepema p'aareerá poro waibia ma edupiara bi cuartode tíuk'ári, 
ne—animalaará waa ateepari. Mamida Cristo t'iuk'ári ma it'aripema tede 
chi cuarto edupiara bide, tíuda aba t'iuji ichi waa bat'adata bide Tachi 
Ak'õre bimái. Magá tachi neto pik'a ataji uchiadamerá tachia p'ek'au 
K'achia oopata jua ek'ariipa máik'aapa atuanaadamera. 13K'awa p'ani 
Tachi Ak'õrepa naa úraa jaradadeepa Moisemaa eperaara tíudaik'araa 
p'anadak'ári Tachi Ak'óre te waibia bimái, nága oojida waya tTudaipia 
p'anadamerá. Chivo chak'eerá máik'aapa p'ak'a chak'eerá ateejida 
p'aareerámaa peedamerá máik'aapa chi waa jiap'edamerá áchi iri. 
Mága-e pirá jlap'epipachida it'abarre p'ora p'ak'a wēra chak'e paadap'edaa 
p'oirada pania ome. Ma ne—animalaará waa bat'ada k'aurepa Tachi 
Ak'õrepa eperáará fripema k'achia aupai wépapiji. 14Mamida Cristo waa 
bat'ada k'aurepa Tachi Ak'orepa ne-inaa pipiara oopari. Cristopa p'ek'au 
K'achia maarepida oo—e paji mida, Tachi Ak'ore Jaurepa k'aripaji iru tachi 
pari piumerá. Mágá iru waa bat'ada k'aurepa Tachi Ak'órepa wépapipari 

ne-inaa k'achia jomaweda tachi atuapipari, ne-inaa tachi k'isia 
p'uapipari paara. Tachi Ak'óre ichita baparipa mága oopari k'inia bairá 
tachia irude ijáapataadamerá máik'aapa oopataadamerá irua k'inia bik'a. 


Cristopa ooda 
Tachi Ak'óre Úraa chiwidide jara bik'a 

I5Tachi Ak'orepa mága k'inia bairá, Cristo péiji irua oomerá Ak'ore 
Uraa chiwidide jara bik'a. Mágá chonaaráwedapema Tachi Ak'órede 
ijiapatap'edaarápa auk'a iru p'anadait'tee ne-inaa jóma irua k'isia iru bada 
achi-it'ee. Cristo piuda k'aurepa Tachi Ak'órepa wépapiji árapa p'ek'au 
k'achia oopatap'edaa, tachide ome auk'a. Mága ooji Cristo piuda perá 
jomaara pari, p'ek'au k'achia wee ichita p'anapataadamerá Tachi Ak'ore 
k'irapite. 

16K'isiadáma nágide. Eperápa k'artiade p'á iru bak'ári k'aimaa ichi 
net'aa bëiit'ee ichi piuk'ári, chi net'aa ataittee bipa ma net'aa atak'aa 
chipari chok'ai bi misa. Mamida ma k'art'a p'á iru bi eperá piuk'ári, 
apemapa iru net'aa atapari. 17 Mãga pik'a Cristo piuji ooit'ee Tachi 
Ak'õre Úraa chiwidi jara bik'a. Piu—e pada paara, tachia iru p'anada—e 
pak'aji Tachi Ak'órepa jarada tachimaa teeit'ee. 18Mága baji ichiaba 
chonaaráweda, ne-animalaará peedak'ári Tachi Ak'orepa oomerá 
ichia Moisemaa naa jaradak'a. 19Moisepa Tachi Ak'úre Úraa jómaweda 
jarap'eda ichi p'uuru pidaarámaa, p'ak'a máik'aapa chivo peejida. Mápai 
madeepa waa ataji máik'aapa p'oiraji pania ome. Oveja k'ara p'oree 
tiidapa hisopo jua chak'eerá k'9rajima abaade jík'ooji. Mamáik'aapa 
mágipa waa jiap'eji Tachi Ak'óre Úraa p'áda iri máik'aapa eperáará iri. 
20 Mága oo bi misa, mágaji: 

“Nágí waa jara k'inia bi Tachi Ak'órepa mimaa jaradak'a pará pia 

ak'iit'ee, irua oopi bik'a ooruta pira.” (Ex 24.8) 

21Ichiaba Tachi Ak'õre te ne-edee ooda edajáde máik'aapa chi ne-inaa 
jóma aide níbada iri ma waapa jíap'eji. 22Mága ooji ai naaweda Tachi 
Ak'õrepa irumaa jarada pera magi te máik'aapa net'aa jiap'emerá ne- 
animalaará waapa. Mága ook'ári, Ak'órepa ne-inaa k'achia ma tede 
níbada waa ak'i-e paji. Mága bada pera ne-animalaará waa ome, k'awa 
p'ani Tachi Ak'órepa eperáarápa p'ek'au k'achia oopata jóomaweda 
wépapi-e paíit'ee, aba piu—e pirá áchi pari. 

23 Moisepa ne—animalaará waapa jiap'eji na p'ek'au eujádepema te 
waibiade, Tachi Ak'õrepa Israel pidaará pia ak'imerá. Mamída Tachi 
Ak'órepa ma ne-animalaará waa k'iyaara pipiara k'inia baji jiap'emerá 
ichi ittaripema te waibiade, ichia eperáará jóomaweda pia ak'imerá. 
Mapa Cristo péiji eperáará pari piumerá. Cristo chok'ai p'irabaik'ári, ma 
it'aripema te waibiade ichi waa jiap'eji eperáará p'ek'au k'achia wee 
p'aneedamerá Ak'ore k'Trapite. 

Cristo it'aripema te waibiade t'iuda 


24Cristo t'iu—e paji ma it'aripema jíak'aa tede; eperáarápa te 
oodap'edaade. Ma k'áyaara it'aripema te waibiadeta tíuji Tachi Ak'óre 
k'irapite, chupiria iidiit'ee tachi pari. 25Ma it'aripema tede t'iuk'ari, 
oo-e paji judiorá p'aareerá poro waibiapa ooparik'a. Mágipa año chaa 
ne—animal waa ateepari Tachi Ak'õre te waibia edupiara bi cuartode. 
Mamida Cristopa ateeda apai ichi waa ateeji it'aripema te waibiade. 
26Mága-e pada paara, Cristo piuda chok'ara piuk'aji, Tachi Ak'órepa 
na p'ek'au eujá ooru weda. Mamida Cristo cheda aba cheji máik'aapa 
kurusode piuda aba piuji na p'ek'au eujá jórumaa, tachi p'ek'au k'achia 
wépapiit'ee. 27 Eperá chaa piuda aba piut'ee. Maap'eda Tachi Ak'órepa 
ak'iit'ee ma eperápa pia maa-e pirá k'achia ooda na p'ek'au eujáde bi 
misa. 28Mága pik'a Cristo piuda aba piuji eperáará chok'araarápa p'ek'au 
K'achia oopata wépapiit'ee. Waya cheit'ee. Mamida ma cherude tachia 
p'ek'au k'achia oopata wépapide che-e pait'ee. Jip'a cheit'ee ichi cheru ni 
p'aniirámaa teede jóma Tachi Ak'órepa k'isia iru bi áchi-it'ee. 


Jesude ijáapataará Tachi Ak'ore k'irapite 
p'ek'au k'achia wée p'anadait'ee 
1 1Tachi Ak'orepa Moisemaa p'ápidak'a oopataarápa waide 
k'awada-e jómaweda Tachi Ak'õrepa k'isia iru bi ooit'ee Cristo 
k'ap'ia pari. Maperá ip'iipai ne-animalaará peedap'eda, paa p'ani mida 
Tachi Ak'Ore-it'ee, iru kirapite p'loyaa p'ek'au k'achia wee p'anadak'aa. 
2Moisepa p'ádade jara bik'a oo bipa p'ek'au k'achia wépapida paara, 
waa ne-animalaará peedap'eda, paada—e pak'aji Aachia p'ek'au k'achia 
oopatap'edaa k'aurepa. Mamída at'ári mága oopata. Mapa k'awa p'ani 
achi at'ári k'isia p'ua jóonapata. 3Año chaa ma ne—animalaará peedak'ari, 
achia k'achia oopata waapiara k'irápapata, *p'ak'a waa máik'aapa chivo 
waapa p'ek'au k'achia wépapik'aa perá. 
5Maperápi Cristo na p'ek'au eujádee chek'ári, ichi Ak'óremaa mágaji: 
—“Ne-animalaará peepachida mida pi-it'ee máik'aapa ne-inaa 
ateepachida mida pimaa teedait'ee, wáara pia mága k'inia—e paji. 
Maperá mi na eujádepemaarák'a t'opiji piumerá eperáara pari. 
6Ichiaba pi o-ia—e baji ne-animalaará peedap'eda, paadak'ári 
ak'ipidait'ee pi k'inia iru p'lani, maa-e pirá chupiria iididait'ee 
árapa p'ek'au k'achia oopata k'aurepa. 7 Mapa mia mágaji: “Picha, 
Ak'óre, mi nama bipi ooit'ee pia K'inia bik'a. Pichi úraa p'idade 
jara bik'a mia ooit'ee.” ” (Sal 40.6-8) 
8Cristopa mága jarak'ári, naapiara mágaji: 
—K'inia—e paji ne-animalaará peedamerá máik'aapa ne-inaa 
ateedamerá pimaa teedait'ee. Pi 0—ia—e bajida aji, ne-animalaará 

peedak'ári ak'ipidait'ee pi k'inia iru p'ani maa-e pirá chupiria iididait'ee 
achia p'ek'au k'achia oopata k'aurepa. 

Cristopa mága jaraji Tachi Ak'órépata Moisemaa jaraji mida ne- 
animalaará peedamerá ma-it'ee. 9Maap'eda Cristopa mágaji: 

—Ak'õre, mi nama bi ooit'ee pia k'inia bik'a. 

Maga jarada pera tachia k'awa p'ani chi naaweda oopatap'edaa 
Moisepa p'ádak'a jóru, Tachi Ak'órepa ichi üraa chiwidipida pera Cristo 
k'aurepa. 10Cristopa ooda pera Tachi Ak'órepa k'inia badak'a, kurusode 
piuda aba piu chek'ári tachi k'ap'ia pari, Tachi Ak'õrepa tachi p'ek'au 
k'achia wépapiji. Maperápi irá tachi ijáapataará p'ek'au k'achia wee p'ani 
Tachi Ak'õre k'irapite. 

11 Moisepa p'ádade jara bik'a, ewari chaa judiorá p'aareerápa ne- 
animalaará paapata. Mágá ip'iipai oopata, mága oopata k'aurepa p'oyaa 
p'ek'au k'achia wépapidak'aa pai mida. 12 Jódee Cristo piuda abaade 
p'ek'au k'achia wépapiji. Maap'eda su-ak'i beeji Tachi Ak'óre truade iru 
juaraare. 13Mama Cristopa nimaa bi Tachi Ak'õrepa iru k'ira unuamaa 
iru p'anapataará ichi jua ek'ari birumaa. 14Cristo piuda aba piuda pera 
tachi k'ap'ia pari, irude ijáapataará p'ek'au k'achia wee ichita p'anadait'ee 
Tachi Ak'õre k'irapite. 

15Tachi Ak'õre Jaurepa ichiaba made jara baji jarak'ári: 

16 “Ewari cherude mia Israel pidaarãmaa üraa chiwidi jarait'ee. iMi, 

Ak'õre Waibiapa mãga jara bi! Ma ewatedeepa k'awaapiit'ee mia 
áramaa oopi k'inia bi máik'aapa mága oo k'inia p'anadait'ee, 


t'áripa k'inia p'anadairã. (Jer 31.33) 
17 Maga jarap'eda, ichiaba jaraji: 
“Mia waa k'irápa—e pait'ee árapa p'ek'au k'achia oopatap'edaa. (Jer 
31.34) 


18Tachi Ak'órepa mágá p'ek'au k'achia waa k'irapa—e pait'eeda ada pera, 
k'awa p'ani Jesús piuda k'áyaara ne-inaa pipiara wé-e p'ek'au k'achia 
wépapiit'ee. 
Haa tídak'ári, Tachi Ak'Ore k'ait'a wadai 

19 Mápai ipemaara, Jesucristo waa bat'ada k'aurepa nágaweda tachi 
panadai Tachi Ak'óre bimaa. 20¿Sága jama panadaima? K'irápáti Ak'Ore 
te waibiade chi cuarto edupiara tiak'au baji p'laru teesoo bipa, eperáará 
t'íunaadamerá Tachi Ak'dre badamái. Mamida Jesucristo kurusode 
piuk'ári, Tachi Ak'órepa ma p'aru teesoo bi jépiji ak'ipiittee ma k'áyaara 
ne-inaa chiwidi biit'ee, ma k'aurepa eperáará tíudamerá ichi bimái. 
Magi Jesús k'ap'ia chok'ai p'irabaida. Ma k'aurepata tachi it'aa t'ídak'ári, 
wari tíudai Tachi Ak'óre bimái. 21 Ma awara Cristo, tachi P'aareerá 
Poro Waibia pera, irua Tachi Ak'óre it'aripema te ak'ipari. 22Mapa itaa 
tíímaa bide t'ári pia wãdáma Tachi Ak'õre k'ait'a. Irua oopi bik'a oo k'inia 

p'anadáma máik'aapa ijaadáma irua tachi p'ek'au k'achia wee ak'i bi. 
K'isia p'ua p'ananaadáma tachia p'ek'au k'achia oopatap'edaa k'aurepa, 
Cristo waapa ma jóma wépapida pera máik'aapa ne-inaa k'achia oo 
amaa k'inia p'anida ada pera paniapa siidak'ári. 23Mágapai-epi. Ichita 
p'anadáma tachi p'anadap'edaak'a naa t'áripa ijáadak'ári, kawa p'anadairá 
Tachi Ak'Orepa teeit'ee ne-inaa jóma ichia k'isia iru bi tachi-it'ee. ¡Tachi 
Ak'órepa ichita oopari ichia jara bik'a! 24 Jiridáma chik'aripapataadait'ee, 
tachi jóomaweda chik'inia p'anapataadait'ee máik'aapa ne-inaa pia 
oopataadait'ee. 25P'ananaadáma awaraarák'a, chi cheda-e p'aniirá Tachi 
Ak'úre Úraa úride. Ma k'áyaara chip'edaidap'eda, chik'aripa p'anadáma 
pipiara ijáadait'ee, Tachi Ak'óre ewari waibia ewate paru misa. Ma ewate 
Tachi Ak'orepa ak'iit'ee eperáarápa pia máik'aapa k'achia oopatap'edaa. 

26ljiadak'ári Tachi Ak'órepa wáarata jara péida Cristode, tachia oo 
K'iniata oo wáruta pira, ijáa amaa k'iniapa, k'isiadaik'araa bi awaraa 
ne-inaapa tachia p'ek'au k'achia oopata wépapii. Cristo awara ne-inaa 
wé-e tachia p'ek'au k'achia oopata wépapiit'ee. 27 Chi mága ijáada-e 
p'laniirápa áchi piuda waaweedaipia bi, ai t'éepai Tachi Ak'orepa achia 
K'achia oopatap'edaa ak'ik'ári, achi péiittee pera t'ipitau jérajéraa jira 
bide. Mamaata wádait'ee joma Tachi Ak'óre jua ek'ari p'ana k'iniadak'aa 
p'laniirá. 28Chonaaráweda eperápa ooamaa bak'ári Moisepa p'idade jara 
bik'a, mágipa p'ek'au k'achia oo bi unudap'edaarápa, omé maa-e pirá 
Opee, jarapachida áchi poroorámaa. Mága k'awaadak'ári, peet'aapachida, 
chupiria k'awada-ee. 22Chonaaráweda mága paji pirá, ¿audupiara Tachi 
Ak'õrepa nágiirá miapi-e paik'a? Ijáa amaa wáda Jesucristota Tachi 
Ak'ore Warra máik'aapa Tachi Ak'óre Jaurepa oo bi eperáará k'aripait'ee 
Tachi Ak'óredepema-e. Ma awara jara p'ani ichi Úraa chiwidi jara bik'a 
Cristo waa bat'ada k'aurepa eperáará p'ek'au k'achia wépapi-e máik'aapa 
mágá pek'au k'achia wee p'anada-e Ak'õre k'rapite. 30K'awa p'ani Tachi 
Ak'órepa mágiirá miapiit'ee ichia jarada pera: 

‘Miata p'ek'au k'achia oopataará miapiit'ee. Miata áchi k'achia ooit'tee 
achia ne-inaa k'achia oopata pari. (Dt 32.35) 
Ichiaba ichi üraa p'ádade jara bi: 
‘Tachi Ak'Orépata ak'iit'ee ichi eperáarápa ne-inaa pia máik'aapa 
k'achia oopatap'edaa.' (Dt 32.36) 
31 Tachi Ak'óre Waibia ichita bapari. Ichi k'iraudaru pirá tachi ome, 
tachia waaweepa p'oyaa chooda-e pai. 

32 Mamida Kk'irápáti parapa naa Cristode ijáadak'ári, chupiria 
jóonadap'edaa. Tachi Ak'órepa parámaa k'awapiji ichi üraa chiwidide jara 
bi Cristode. Maap'eda awaraarápa pará miapijida mida, choopachida ijáa 
p'anadap'edaa pera. 33Edaare choopachida ijáadak'aa beerápa ik'achia 
jarapatap'edaa máik'aapa pará oo iru p'anapataadap'edaa apemaará 
taide. Ma awara parapa unudak'ári páchi ipemaará Cristo k'aurepa mágá 

chupiria chitooni, k'aripapachida. 34Ichiaba chupiria k'awaa jónapachida 
ijáapataará carcelde p'ani máik'aapa ara k'aripajida. Pará o—ia 
p'anapachida ijáadak'aa beerápa páchi net'aa jóma jári atadak'ári, k'awa 
p'anadap'edaa pera it'ari iru p'ani ne-inaa pi-iara. Ma ne-inaa jóma 
Tachi Ak'órepa k'isia iru bi tachi-it'tee jo-e pait'ee. 35Jóma ma et'ewa 
jarada wáara pera, waaweenáati. Tachi Ak'orepa k'isia iru bi parámaa 
ne-inaa pi-ia teeit'ee. 36 Mapa choo p'anapatáati páchi ijáa p'anide Tachi 
Ak'orepa oopi bik'a oodaittee. Mága ooruta pirá, unudait'ee jóma irua 
jarada teeit'ee parámaa. 37K'irápáti irua jarada: 

‘Taarã-e nide chi cheit'ee bita cheit'ee. Taará-e pait'ee. 38P'ek'au 
K'achia wee p'aniirá mide ijáapata pera, mi ome p'anadait'ee. 
Mamída waya naa para badak'a ijaada—e p'aneeruta pirá, mi o-ía 
ba-e pait'lee ara ome.” (Hab 2.3-4) 

39Tachi Ak'órepa mága jaraji mida, tachita atuada-e pait'ee ma ijáada— 
eerák'a, Cristode wáara ijáapata pera. Maperápi irua tachi k'aripaittee 
irumaa parutamaa. 


Chonaarápa ijáapatap'edaak'a ijáadaipia bi 
1 1 1¿K'áata jara k'inia bima Tachi Ak'orede ijáapari? Ijáapata pera 
k'awa p'ani wáarata uchiait'ee Tachi Ak'õrepa jara bik'a, waide 

mága unuda-e p'ani mida. 2Tachi chonaarápa mágá ijáa p'anapatap'edaa 
pera, Tachi Ak'órepa ara pia ak'iji. 

3lIjáapata pera tachia k'awa p'ani Tachi Ak'órepa na p'ek'au eujá 
máik'aapa paja ooji ichi pedeepapai. Mapa ira tachia jómaweda unu p'ani 
irua ooda ne-inaa wé-e padadeepa. 

4Abelpa ijáa bada pera, Tachi Ak'óremaa ne-inaa pipiara teeji Caínpa 
teeda k'ayaara. Mapa Tachi Ak'órepa pia ak'iji Abelpa teeda máik'aapa 
irumaa jaraji: “Pi pia bapari mi k'rapite.” Abel piuji mida, at'ári tachimaa 
k'awaapipari Tachi Ak'órede ijáadaipia bi máik'aapa oodaipia bi irua 
K'inia bik'a. 

5Enocpa ijáa bada pera, Tachi Ak'órepa ateeji na p'ek'au eujádeepa, 
piu-ee. Maperá iru ik'aawa p'anapatap'edaarápa waa unuda-e paji. Ma 
ateei naaweda Ak'órepa jaraji: “Enocpa mi t'ári o-Tapiparida aji, mi 
k'irapite pia bapari perã.”* 6Mamida eperápa Tachi Ak'órede ijáa—e bi 
pirá, Tachi Ak'õre p'oyaa t'ári o-Tapi-e. Mapa eperá it'aa t'ímaa bak'ári, 
Tachi Ak'óremaa K'ait'aara wa K'inia bi pira, ijáaipia bi Tachi Ak'óre 
ichita bapari. Ichiaba ijáaipia bi Tachi Ak'órepa k'aripapari ichide pipiara 
ijáarutaaraá. 


ŭut'aait'ee, mága waide unuda-e paji mida. Tachi Ak'dre waawee bada 





*11.5 Gn 5.24. 

pera, ooji barco choma ichi ëreerá ome bataudait'ee, mágá piuda-e 
pait'ee. Ma barco mágá ook'ári, apemaarámaa ak'ipiji ichia ijáa bi. Maga 
unujida mida ijaada—e paji. Maperápi K'iniijida. Mamida Noépa ijáa bada 
pera, Ak'Orepa jaraji: “Noé pia bapari mi k'rapite.” 

8 Abrahampa ijáa bada pera, Tachi Ak'órepa jarak'ári wámerá 
ichia teeittee pada eujádee, Abraham uchiaji ichi eujáideepa. Mamida 
k'awa—e paji sámaa wáru. 9 Abrahampa ijáa bada pera, banaji ma 
eujá jaradade. Bapachi te ne-edee oodade awaraa eujádepemaarápa 
oopatap'edaak'a. Ichiaba mágá p'anapachida Isaac máik'aapa Jacob, 
ijáiadap'edaa pera Tachi Ak'órepa jarada; ma eujá teeit'ee áchi 
éreerámaa. 1%Abraham mágá bapachi ijáa bada pera Tachi Ak'órepa 
ichi ateeit'ee ichia puuru oodamaa; ma p'uuru jó-e pait'ee. 

11 Abraham audú chonaa baji warra ooit'ee. Ichiaba Sara warra t'ok'aa 
paji. Mamida Tachi Ak'orepa warra oopiji Abrahammaa, ijáa bada pera 
Tachi Ak'órepa ooit'ee ichia jaradak'a. 12Mápai Abraham eperá piudak'a 
baji mida, warrará chok'ara irudeepa uchiajida, lucero pajáde níbik'a 
máik'aapa p'usa ide ipu tau náusaa níbik'a. 

13Ma eperáará jõmaarãpa ijáa p'anapachida áchi piurutamaa, 
at'ári jõma Tachi Ak'orepa jarada teeit'ee áramaa unuda—e paji mida. 
Mamida ijaa p'anadap'edaa pera, k'awa p'anajida Tachi Ak'orepa 
ooit'ee ichia jaradak'a. Mapa o-ia k'isiadak'ári achia ne-inaa iru 
p'anadait'ee Ak'ore juadeepa, apemaaramaa jarajida ma eujá áchi 
p'anadap'edaamái wáara áchide-e paji. 14Mága jarajida it'aripema 
eujáde k'isia p'anadap'edaa pera. 15Achi uchiadap'edaa eujáde k'isia 
p'anadap'edaa paara, waya ápitee wák'ajida. 16Mamida wà k'inia 
p'anajida p'anapataade it'aripema eujáde, magi na p'ek'au eujá 
k'iyaara pipiara bairá. Mága k'isia p'anadap'edaa pera, Tachi Ak'õre 
k'ira nejasia-e áchi Ak'óre Waibia pait'ee. Irua ãra-it'ee p'uuru oo iru 
bi ichi truade. 

17Tachi Ak'órepa k'awaa k'inia baji Abrahampa irude wáara ijáa 
bi wa mága-e. Maperá jaraji Abrahammaa chi warra Isaac peemerá 
máik'aapa paamerá ichi-it'ee. 18 Abrahampa ijáa bada pera, mágá 
peeit'ee paji chi warra apai Sara ome iru bada, Tachi Ak'órepa ai 
naaweda Abrahammaa jaraji mida: 

“Mia Isaacdeepa uchiadait'eerá pia ak'tittee pi mide ijáapari pera.” (Gn 
21.12) 
mága pik'a baji Isaac ome. Piuda p'irabaidak'a baji, chi ak'repa peei 
naaweda, Tachi Ak'drepa peenaapáde ada pera. 

20Isaacpa ijáa bada pera, Tachi Ak'órepa jarapidak'a jaraji Jacobmaa 
máik'aapa Esaumaa. łt'aa iidiji Tachi Ak'orepa Jacob Esaú ome pia ak'i 
bapariimerá. 

21 Jacobpa Ak'õrede ijáa bada pera, ichi piut'ee pak'ari, it'aa iidiji Tachi 
Ak'órepa José warrará bendiciamerá. Chonaa bada perá, ichi bordonde 
t'idik'aji mága ook'ári.* 

22 Josepa Tachi Ak'orepa jarada ijáada pera, ichi piut'ee pak'ári, chi arii 
p'anadap'edaarámaa jaraji Israel pidaará Egipto eujádeepa uchiadait'ee. 
Ichiaba jaraji mága p'asak'ári, árapa ichi biiri auk'a ateedamerá. 

23 Moisés ak'Oreerápa ijáa p'anadap'edaa pera, Moisés t'ok'ári máik'aapa 
k'ira wáree unudak'ári, atane Opee mera bijida. Rey pedee waaweeda-e 
paji, irua jaraji mida imik'ira warra chak'eerá jomaweda peepiit'ee. 

24Moisepa ijáa bada pera, chonaa pak'ári, Faraón k'au warrak'a 
pa k'inia—e paji. 25Ma k'iyaara apemaará Israel pidaará chupiria 
chitooni ome auk'a ba k'inia baji mimia chaaree oomaa, p'ek'au k'achia 
ode o-—ía nipai k'áyaara. 26K'isiaji pipiara bai chupiria níbaittee Tachi 
Ak'oredeerá ome, ni p'lani misa Tachi Ak'orepa péiit'ee bi áchi k'aripamerá, 
Egiptodepema ne-inaa pia iru bai k'áyaara. Mága k'isiaji k'awa bada pera 
Tachi Ak'Orepa teeit'eeda ada pipiara bi. 

27 Moisepa ijáa bada pera waji Egipto eujádeepa, rey k'irau bi waawee- 
ee. K'awa baji Tachi Ak'óre ichi ome bi, ichi taupa unu—e paji mida. 

28 Moisepa ijáa bada pera Tachi Ak'orepa Israel pidaará k'aripai, áramaa 
Pascua fiesta oopiji. Mágide oveja peepiji, maap'eda ara te t'íupata i 
chaa waa jiap'epiji hisopo jua chak'eerápa. Mága oojida áchi warrará 
naapemaará peepiamaapa, Tachi Ak'õrepa jarada pera ichi ángel péiittee 
Egipto pidaará warrará naapemaará peede. 

29Israel pidaarápa ijáa p'anadap'edaa pera, Mar Rojo p'oo bide 
waáyaajida eujá pania wee bik'a. Mamida Egipto pidaará auk'a 
waáyaadait'ee pak'ári, jóma toida k'iniijida. 

30Israel pidaarápa ijáa p'anadap'edaa pera, ewari siete parumaa 
ewari chaa p'irrabaijida Jericó p'uuru ik'aawa, Tachi Ak'órepa jaradak'a 
oodamerá. Mágá oodap'eda, Tachi Ak'órepa muralla choma ma pluuru 
t'iak'au bada baaipiji. 

31Prostituta Rahabpa Tachi Ak'orede ijáa bada pera, ichi temái o-ía 
t'iupiji Josuépa eperáará omé péida; ma p'uuru ak'ide chedap'edaará. 
Maperá piu—e paji apemaará ma p'uurude ijáadak'aa beerák'a, Israel 
pidaarápa ma p'uuru jot'aa chedak'ári. 

32 ¿K'áata waa jaraima? P'oyaa jóma jara-e jua araa—e pera jarait'ee 
Gedeónpa ooda, Baracpa, Sansonpa, Jeftepa, Davidpa máik'aapa 
Samuelpa oodap'edaa, Tachi Ak'óre pedee jarapataarápa oodap'edaa 
paara. 33Magiirápa ijáa p'anadap'edaa pera, Tachi Ak'órepa áchi k'aripaji 
nága oodamerá. Uk'uru jura chóo p'oyaajida; awaraarápa pia ak'ijida 
achi jua ek'ari p'anadap'edaará; awaraarápa unujida Tachi Ak'órepa 





*11.21 Gn 47.31. 

ooit'eeda ada áchi chonaará k'aripait'ee; awaraarapa león it'ai jíapijida, 
Tachi Ak'õrepa k'aripap'eda; 34Awaraará t'ipitaudeepa paa—ee uchiajida; 
awaraará chok'ai uchiajida espadapa pee k'inia p'anadap'edaará juadeepa; 
ük'uru juatau t'amaa p'lanadak'ári, Tachi Ak'órepa juataura papiji; 
awaraará Tachi Ak'órepa sócharra papip'eda, chóojida áchi k'ira unuamaa 
iru p'lanapataará ome; tik'uruurapa áchi eujádeepa jérek'oojida awaraa 
eujádepema chóode chedap'edaarápa. 35Ichiaba wéraará úk'uruurápa 
Tachi Ak'orede ijáa p'anadap'edaa pera, unujida achia k'inia iru 
p'anadap'edaa piudap'edaará chok'ai p'irabairuta. 

Jódee, ijáa p'anajida mida, úk'uru piu k'achia piujida. Ijiadak'aa beerápa 
magiira jita atadak'ári, mágapachida: “Péida-eda apachida, Cristode 
ijáa amaarutamaa”. Mamida mága ooda-e paji. Maperá piujida. Achia 
k'awajida piudap'eda, Tachi Ak'drepa áchi waya chok'ai p'irabaipiit'ee 
iru ome planapataadamerá, waa piuda-ee. 36Ichiaba ijáadak'aa beerápa 
ük'uru imik'iraarámaa ik'achia jarajida máik'aapa wijida. Ma awara 
cadenapa jidap'eda, carcelde t'i níbijida. 37 Awaraará máupa bat'a peejida 
maa-e pirá serruchopa esajiak'a t'oop'e peejida. Úk'uru peejida espadapa. 
Uk'uru chupiria oveja e maa-e pirá cabra e ji nipapachida; jarra oopachida 
máik'aapa chíarapa ara k'achia ooruta choopachida. 38Na p'ek'au eujáde 
ichita p'anadaik'araa baji, áchi ik'aawa p'anadap'edaará k'áyaara pipiara 
p'anadap'edaa pera. Mága p'anajida Tachi Ak'orede ijáa p'anadap'edaa pera. 
Nipapachida eujá pania wée bide máik'aapa mée, eera jéra bimái. Maapai 
p'anapachida yooro te uriade máik'aapa mau te uriade. 

39Ma jóomaarápa Tachi Ak'Orede ijáa p'anadap'edaa pera, irua ara 
K'aripaji máik'aapa pia ak'iji. Mamida piudai naaweda, Tachi Ak'orepa 
áramaa teeitteeda ada maarepida unuda-e paji. 40Irua k'inia baji rapa 
ne-inaa pipiara iru planadamerá tachi ome auk'a. Iru üraa chiwidi 
k'aurepa wépapiji árapa p'lek'au k'achia oopatap'edaa tachide ome auk'a, 
jomaweda p'ek'au k'achia wee p'anadamerá ichi k'irapite. 


Choodaipia bi Cristode ijáa p'anide 


1 ) 1Mápai ma ijáa p'anadap'edaará chok'araarápa tachi 

ak'imaa p'anadairá Ak'õre truadeepa, p'anapataadáma ara 
p'anapatap'edaak'a. Ara p'irapataará jip'a pirapatak'a panadait'ee áchi 
p'ira wárutamaa, mága pik'a Cristode ijiadáma. Oo amaadáma p'ek'au 
k'achia máik'aapa ne—inaa Tachi Ak'órepa oopi-e bi. Jip'a oodáma 
Tachi Ak'órepa K'inia bik'a, irumaa p'ananaruta misa. 2Mága oo p'anide 
k'isiadáma Jesucristode, irua naapiara ijáa bada perá ichi piurumaa. Há 
ichia mágá tachi k'aripapari, pipiara ijaa wádamerá piurutamaa. Ichi 
kurusode chupiria piuk'ári, k'ira nejasia-e paji mágá piut'ee, k'awa bada 
pera chupiria níbap'eda, o-ía baittee. Mágá ira su-ak'i bi Tachi Ak'õre su- 
aki beepari juaraare. 

3Parápa k'isiadaipia bi Jesús chupiria níbada ijáadak'aa beerá k'aurepa. 
Achia ijáadaamaa p'anajida irua ooda unudak'ári máik'aapa irua jarada 
íiridak'ári. Mágá oojida mida, iru choopachi. Mágá pará auk'a choodaipia 
bi irude ijáa p'anide. Sédaik'araa bi máik'aapa p'oyaa choo-eda 
adaik'araa bi. 4Pará mágá choo jónide, waide p'ek'au k'achia oopi k'inia 
p'aniirápa pará peeda-e p'ani Jesús peedap'edaak'a. 5¿K'ira atua p'anik'á 
Tachi Ak'órepa pará úraada, eperápa chi warra üraa bik'a? Iru üraa 
p'ádade jara bi: 

“Warra, pia k'isíaji Tachi Ak'drepa jarateek'ári itria pik'a bide. Irua 
K'irápapik'ári pia ne-inaa k'achia oopata, k'ira pia-ee beenáaji. 
6Tachi Ak'drepa mágá itria pik'a bide ak'ipipari pi K'inia iru bi 
máik'aapa wimaa pik'a bide miapik'ári, ak'ipipari wáara pi ichi 
warra. (Pr 3.11-12) 

7Mapa choo p'anadaipia bi mia jõnide, Tachi Ak'õrepa jarateemaa 
bairá na eujádepema ak'õrepa ooparik'a. Mága oopari ichia k'inia bita 
oo k'awaadamerá. Na eujádepema ak'dreerápa áchi warrará üraapata 
máik'aapa itriapata ne-inaa k'achia oodak'ári. 8 Magá ichiaba Tachi 
Ak'orepa oopari. Mága oo-e pira, pará ichi warrará-e; jip'a awaraa 
ak'dredepema. 9Tachi k'aipee p'anadak'ári, ak'Oreerápa itriapachida ne- 
inaa k'achia oodak'ári. Mapa tachia ara waawee p'anapachida. Maga bi 
pirá ak'Oreerá na eujádepema ome, Tachi Ak'dre audupiara waaweedaipia 
bi irua tachi wimaa pik'a iru bak'ári, iru ome ichita p'anapataadait'ee 
pera. 10Taará—e nide tachi k'aipee weda tachi ak'dreerápa úraapachida 
máik'aapa itriapachida tachimaa ne-inaa oopi k'inia p'anadak'ári. 

Jódee Tachi Ak'õrépata ichita pia úraapari máik'aapa itriapari pipiara 
p'anapataadamera, t'ári pia ichik'a. 11 Tachi Ak'õrepa tachi itriamaa bi 
misa, k'ira pia—ee p'anapata. Mamida ma t'éepai pia k'isia p'aneedak'ári, 
oo k'awaa wapata irua oopi k'inia bik'a máik'aapa k'iiwee p'anapata. 

12 Mapera t'áridepai choopatáati ijáa p'anide. Pará úk'uru 
p'irapataarák'ata p'ani. Máirá iyapaadaidak'ári, juatau t'úmaadaipata 
máik'aapa biiri wéredaipata. ¡Mágá p'ananáati! 13 Ma k'áyaara 
naawedapema oodap'edaak'a pia oopatáati Tachi Ak'órepa parámaa oopi 
bik'a. Mága ooruta pira, pia ijaada—e p'aniirá pia ijáapidai. Parápa oo 
p'anapatak'a achia auk'a oo k'inia p'anadai. 


K'irak'aupai Tachi Ak'úre Úraa iri k'iniada-e pai 
14 Jiridaipia bi k'áiwee p'anapataadait'ee jóomaará ome máik'aapa 
oo p'anapatáati Tachi Ak'órepa oopi bik'a. Mága oodaipia bi k'awa 
p'anadairá Tachi Ak'9repa oopi bik'a ooda-e p'aniirá irumaa p'loyaa 
wáda-e. 15¡K'irak'aupai ijáa amaa p'aneedai Ak'órepa Jesucristo péida, 
ichia tachi k'inia iru bairá! Ichiaba apidaapa úridaik'araa bi ijáa amaapi 
k'inia p'aniirápa jaratee p'ani Jesucristopa oodade. Ma jaratee p'ani neera 

k'achíak'ata bi, todak'ári, chok'ara peepari pera. 16Apida awaraa ome 
k'aik'araa bi, miak'ái-e bi pirá. Ichiaba oodaik'araa bi Esaúpa oodak'a. 
Ichia Tachi Ak'óre waaweek'aa paji. Jacobmaa teeji chi ak'óre net'aa 
atait'ee pada máik'aapa Tachi Ak'õrepa iru pia ak'iit'ee pada, warra 
naapema pada pera. Mága teeji chik'o p'arat'u abaa pari. 17 Parápa k'awa 
p'ani ma t'éepai pia k'isiak'ári, chi ak'Orepa teeittee pada net'aa audú ata 
k'inia baji máik'aapa audú k'inia baji Tachi Ak'9repa ichi pia ak'imerá. 
Mamida audupai jéeji mida, mága uchia—e paji, ai naaweda chi ak'órepa 
jarada pera Tachi Ak'orepa jarapidak'a; Jacob pipiara ak'iit'ee Esaú 
k'áyaara. 

18iK'isíati! Tachi Ak'óre Úraa chiwidi k'aurepa, pará iru k'ait'aara 
wapata Israel pidaará wádap'edaa k'iyaara, irua Moisemaa jarada 
k'aurepa. Naaweda irua Moisemaa pedeeji ee it'ia bideepa, mama bada 
pera. Maapai tachi chonaará mágí ee it'ia bi k'ait'a wádap'eda, t'ipitau 
iaa urua níbik'a unujida. Ichiaba unujida p'áriu jjararak'a ma ee aneu 
cheru. Ma awara úrijida naumia pururua níbi máik'aapa pa jiwaa níbi. 
19Mága unudak'ári, ichiaba úrijida trompeta jiwaa níbi máik'aapa Tachi 
Ak'õre áchimaa pedeemaa bi. Chi mága úridap'edaará audú p'era jónipa 
20 Màga oojida p'oyaa chooda-e pada pera Tachi Ak'õrepa jarak'ári: 

“Chi t'iaru na eede, ne-animal paara, peet'áati máupa. (Ex 19,12-13) 
21 Ma ewate jómaaráta plera para baji. Mapa Moisepa pida mágaji: 
“Mi audú pera níbida aji” (Dt 9.19) 

22 Jódee mága-e pará ome. Jip'a it'aa t'ímaa bide k'aita wá p'ani Tachi 
Ak'óre bimaa it'aripema eede t'ijarapata Sión máik'aapa Tachi Ak'ore, 
chi ichita chok'ai bi, k'irapite panapata it'aripema p'uuru Jerusalende. 
Mama unu p'ani angeleerá cho-k'ara see jóni, o-1a k'ari para bi. 
23Ichiaba mama unu p'ani Tachi Ak'ore warraraá, chi it'ari tí p' jera 
biirá. Mágiirá jõma Tachi Ak'óre warra naapemaarák'a, Jesucristode 
ijáapata pera. Mama ichiaba unu p'ani Tachi Ak'úre, na p'ek'au 
eujádepemaarápa pia máik'aapa k'achia oopata ak'ipari. Ma awara unu 
p'ani chonaaráwedapema ijáa p'anapatap'edaara, p'ek'au k'achia wee p'ani 
Cristo k'aurepa. 24Mama unu p'ani Jesús, Tachi Ak'órepa péida ichi úraa 
chiwidi jaramerá. Mama iru waa jiap'eda k'aurepa Tachi Ak'óre bimái, 
pará p'ek'au k'achia wee p'ani iru k'Trapite. Ma waa awara bi Abel waa 
k'áyaara. Tachi Ak'órepa Abel waa unuk'ári, chi Abel peeda k'achia oo 
K'inia baji. Mamída Cristo waa unuk'ári, irude ijiapataará p'ek'au k'achia 
wépapida pera magi waapa, k'achia oo k'iniak'aa Tachi Ak'órepa. 

25 Mapa parápa Tachi Ak'õre Úraa üridaipia bi. Ma ee it'ia bideepa 
pedeek'ári, Tachi Ak'órepa chupiria k'awa-e paji pirá ichi üraa úridaamaa 
p'anadap'edaará, audupiara tachi iru juadeepa uchiada-e pai, úíridaamaa 
p'ani pirá iru üraa jara péida it'ariipa ichi Warra k'ap'ia pari. 26Ma ewate 

Tachi Ak'orepa pedeek'ári, eujá were jira ataji. Mamida irapema ewari 
jara bi: 
“Ewari cherude eujá waya were jira ataitteeda a bi, paja paara” (Hag 
2.6) 
27 Mágí pedee waya jara k'inia bi ma were jira atarude Tachi Ak'drepa 
jot'aait'ee ichia ooda na p'ek'au eujáde níbi máik'aapa pajáde níbi. Jódee 
ne-inaa it'aripema máik'aapa ichide ijáapataará ichiak'au biitee. 28Mágá 
tachi, Tachi Ak'óre trua wérek'aade p'anadait'ee pera, gracias jaradáma 
irumaa máik'aapa oodáma irua oopi bik'a, t'áripa mága oo k'inia 
p'anadairá. Ma awara Tachi Ak'ore waaweedáma, irua mága k'inia bairá. 
29 Ma jóma oodáma Tachi Ak'órepa ichi úraa úri k'iniadak'aa p'aniirá 
k'achia ooit'ee pera. Ooit'ee t'ipitaupa ne-inaa paa jót'aaparik'a. 
Tachi Ak'órepa k'inia bik'a oodaipia bi 
1 3 1Chik'inia p'anapatáati. Mága p'anapataadaipia bi Cristode 
ijáapataará, iru k'aurepa ipemaará p'anadairá. 2Parámaa te iidi 
chedak'ári, wáak'anáati. Tachi chonaarápa te wáak'ada—ee, tíupipachida 
áchi temái pacherutaarámaa. Uk'uruurápa k'awada-ee, angeleerá 
k'áipijida. 
3K'irápáti máik'aapa k'aripapatáati carcelde p'aniirá Cristo 
k'aurepa. Chupiria k'awáati pará jida mága p'aneedai perá. Ichiaba 
ijiadak'aa beerápa para k'9p'iyoorá miapi p'anadak'ári Cristo k'aurepa, 
k'aripapatáati, pará jida mága p'lanadap'edaa pera. 
4Miak'ái p'aniirá awaraará ome k'áináati, Tachi Ak'órepa jara bairá chi 
miak'íidapa awaraa iru baik'araa bi. Ichiaba tuu bipa awaraará jiriik'araa 
bi máirá ome k'áiittee. Tachi Ak'órepa chi mága oo p'aniira k'achia 
ooit'eeda a bi. 
5P'aratia waibia ichita jirináati waa k'inia bairá. Ola p'anáti páchia iru 
p'ani omepai, Tachi Ak'Orepa jara bairá: 
“Mia pi ak'i amaa-e. Ewari apida ituaba atabéi-e.' (Dt 31.8) 
6 Mapa waawee-ee tachia jaradaipia bi: 
‘Tachi Ak'órépata mi k'aripapari. Mapa mia eperáará jua waawee-e 
bi.” (Sal 118.6) 


Ijaadaipia bi naawedapema jarateepataarapa jarateedap'edaa 


7 Naawedapema jarateepataara k'irapati. Magiirapa áchi piurutamaa 
ijaapachida Jesucristopapai eperáará o k'achiadeepa k'aripa atai. Maga 
paramaa pia jarateepachida, auk'a ijaa p'anapataadamera. Mapa arak'a 
ijaapataati. 

8 Jesucristo awara pa—e pait'ee. Naawedapemaara o k'achiadeepa 
k'aripa ataji, irapemaara auk'a k'aripapari maik'aapa waide 
t'oda—e p'anadait'eerã auk'a k'aripait'ee. 9Parămaa naawedapema 

jarateepataarápa jarapachida Tachi Ak'órepa Jesucristo pëiji eperáará 
o Kk'achiadeepa k'aripa atade, tachi k'inia iru bapari pera. Ma wáara 
pera, t'áripa waapiara ijiadáma irude. Ijianáati awaraa ne-inaa k'ira 
t'ádoo jarateepataará pedee. Máirápa jara p'lani Tachi Ak'õrepa eperáará 
k'aripapari k'o p'anadairá ne-animalaará peedap'eda, paadap'edaa altarde. 
Mamída mága oo bipa apida p'ek'au k'achia wee bak'aa Tachi Ak'õre 
k'irapite. 

10Moisepa p'ádade jara bik'a oo p'aniirápa p'oyaa k'awada-e Cristopa 
achi pari kurusode ooda. 11 Ma jara bik'a oodak'ári, p'aareerá poro 
waibiapa ne-animal waa atap'eda, ateepari ma cuarto edupiara 
bide Tachi Ak'õre te waibiade. Magi waa bipari Tachi Ak'óre bimai 
eperáará miapinaamerá achia p'ek'au k'achia oopata k'aurepa. Mamida 
ma ne-animal peeda k'ap'ia p'uurudeepa taawaa ateepata paadait'ee. 
12Jódee Jesús puurudeepa taawaa ateejida máik'aapa mama miapijida 
piurumaa. Maga piuda pera eperáará pari, achia p'ek'au k'achia 
oopatap'edaa wépapiji ichi waa bat'ada k'aurepa. Mága ooji áchi p'ek'au 
wee p'aneedamerá Tachi Ak'õre k'rapite. 13Moisepa p'idade jara bi 
K'achia baji piut'ee p'uurude taawa. Maga baji mida, Cristo mágá piuji 
k'ira unuamaa iru p'anadap'edaa pera. Mamída irua mágide k'isia-e paji 
k'awa bada pera piut'ee tachi pari. Mapa wadáma iru ome p'uurudeepa 
taawaa pik'a. Uchiadáma ma chonaaráwedapema úraa jua ek'ariipa 
p'ananadait'ee üraa chiwidi jua ek'ari, tachi k'ira unuamaa iru p'ani mida 
Cristo iru p'anadap'edaak'a. K'isiada—ee, waapiara irude ijiadáma. 14Na 
p'ek'au eujáde p'uuru apida ichita ba—e pait'ee. Maperá tachia k'isia p'ani 
itaripema p'uuru k'ira wáreede. Mamata p'anapataadait'ee Tachi Ak'õre 
ome. 15Mápai Jesucristo mágá piuda perá tachi pari máik'aapa tachi 
K'aripapari pera, it'aa t'ímaa bide ip'ii jaradáma: “Ak'óre, pi ichita t'ári 
pia bapari, Jesús tai k'aripamerá péida pera.” 16Ichiaba k'ira atuanáati 
chik'aripa p'anapataadait'ee máik'aapa wée beerámaa teedait'ee páchia 
iru p'ani nettaadepema, Tachi Ak'órepa mágata k'inia bairá. Maga 
oodak'ári, Tachi Ak'óre t'ári oTapidai. 

17 Ma awara oopatáati páchi ak'ipataarápa jara p'anik'a, achia pará 
aki p'anadairá máik'aapa pará k'aripa p'anadairá Tachi Ak'õre Úraa 
k'awaadamerá. H'aa t'imaa p'anide árápata jaradait'ee achia pará ak'i 
p'anadap'edaa máik'aapa parápa oodap'edaa. Maperá oo p'ani pirá achia 
jara p'anik'a, áchi o-ía p'anadait'ee Tachi Ak'õre k'irapite, parapa ijáapata 
pera. Mamida mága ooda-e pira, áchi k'isia pua p'anadait'ee iru k'irapite. 

18ft'aa tipatáati Tachi Ak'óremaa tai pari. Taipa k'awa p'ani irua pia 
p'anaut'ee. Tachi Ak'orepa tai k'isia p'ua k'isiapi—e, irua oopi bik'a oo 
p'anadairã maik'aapa mága oo k'inia p'ani jai—idaarutamaa. 19Ichiaba mia 
enenee níbi it'aa tipataadamerá mi pari Tachi Ak'õrepa mi k'aripamerá, 
waya isapai wá k'inia bairá pará ak'ide. 

Na k'art'a p'á aupak'ári uraada 

20Tachi Ak'orepata tachi k'aiwee p'anapipari. Jesús waa bat'ada 
k'aurepa ichia eperáarapa p'ek'au k'achia oopata wépapiji, máik'aapa 
Jesucristo chok'ai p'irabaipiji. Maap'eda ichi üraa chiwidi k'aurepa Cristo 
biji tachi ak'ipari waibia, irude ijáapataará ichita ak'i bamerá máik'aapa 
k'aripamerá, oveja ak'iparipa ichi ovejaará ak'iparik'a. 21łt'aa tímaa 
bide pará pari mia jara bi: “Ak'õre, ara pia ak'i baparíiji, pia oopi bik'a 
oo k'awaa wádamerá. Tachia mágá oodai máik'aapa pi t'ári o-iapidai 
Jesucristopa k'aripak'ári. Ak'óre, ¡irua pi k'ira wáree ichita iru bapariit'ee! 
¡Amén!” 

22ipemaará, mia k'inia bi parápa na k'art'a pia leedamerá máik'aapa 
aide jara bik'a oodamerá. Na k'art'a mak'iara teesoo-e bi, ne-inaa waa 
at'ári p'ái paraa pera. 

23 Mia parámaa k'awapi k'inia bi tachi ipema Timoteo uchiaji 
carceldeepa. Nama mi bimái isapai pacheru pirá, iru ome pará ak'ide 
wáit'ee. 

24Salude téeti pará ak'ipataarámaa máik'aapa awaraa Cristode 
ijiapataarámaa. Italiadepema ijáapataarápa parámaa salude tee péiruta. 

25 Mia itiaa iidi bi Tachi Ak'órepa pará jómaweda pia ak'i bapariimerá. 

Mágapai paji. 

Santiagopa K'art'a P'áda 
Judiora Ijaapataarámaa 


Santiago, Jerusalendepema ijáapataará poro waibiapa na k'art'a p'aji. Cristo 
chok'ai p'irabaip'eda, unupiji nágí Santiagomaa (1 Co 15.7). Santiagopa 
na k'art'a p'á péiji judiorá Cristode ijáadap'edaará, eujá awara—awaraade 
p'ananadap'edaarámaa. Ma ijáapataará úraaji ichita ijjapataadamerá Cristopa 
k'inia bik'a. 

Salude jarap'eda, naapiara Santiagopa jara bi ijáapataarápa jiridamerá k'isia 
k'awaa p'anadait'ee máik'aapa ijáa-ijáa p'ananaadamerá (cap. 1.1-18). Jara bi 
oopataadamerá Ak'óre Úraade jara bik'a; jip'a ma ŭraa úridai k'áyaara (cap. 1.19- 
27) máik'aapa eperáará úk'uru piara ak'inaadamerá awaraará k'áyaara, Tachi 
Ak'õrepa ijáapataará jóomaweda auk'a pia ak'ipari pera Cristo k'aurepa (cap. 2.1- 
13). Jara bi k'áata jara k'inia bi Tachi Ak'orede ijáapari (cap. 2.14-26). Jara bi 
tachi k'iramede; sága ma k'aurepa k'achiade baaidai (cap. 3.1-12). Jara bi wáara 
k'īsia k'awaa p'aniiráde (cap. 3.13-18) máik'aapa sáap'eda ijáapataará chik'inia 
p'anada-e (cap. 4.1-12). Jara bi audua pedeenaadamerá (cap. 4.13-17) máik'aapa 
p'arat'ara beerá tiraa bi (cap. 5.1-6). T'éepai jara bi choodamerá ara ijáa p'anide 
máik'aapa it'aa t'ipataadamerá k'ayaa beerá pari (cap. 5.7-20). 





Salude péida 
1Mi, Santiagopa oopari Tachi Ak'õrepa k'inia bik'a máik'aapa Tachi 
Waibia Jesucristopa k'inia bik'a. Na k'art'a péiru pará Israeldeepa 
uchiadap'edaa éreerá docedepema ijáapataarámaa, t'imí na p'ek'au eujáde 
p'ani chaa. Pia p'anáti. 


Ijáapataará nepirade p'ani pijida, o-ía p'anadaipia bi 


24pemaará Cristo k'aurepa, pará nepirade p'anadak'ári maa-e pirá 
chupiria jóonadak'ári, waapiara Cristode ola ijáa p'anáti. 3Mágá 
choodak'ári, k'awa p'ani ne-inaa k'ira t'ádoo choodai. +Mágá choo 
p'ani misa, ichiak'au Tachi Ak'óremaa oopíti irua k'inia bik'a. Mágá 

parápa ne-inaa apida faltada—e pait'ee irua oopi k'inia bi parámaa. Pia 
k'isiapataadai máik'aapa jóma pia oopataadai, irua k'aripa bairá. 

5Mamida parádepemapa k'awa-e bi pirá k'áata ooipia bi chupiria 
nibide, itaa t'iji Tachi Ak'órepa k'awapimerá. Tachia chupiria iidiruta 
pira, iru k'irau—epi. Ma k'áyaara k'aripait'eepi, ne-inaa jómaade tachi 
K'aripa k'inia bapari pera. 6Mapa Tachi Ak'óremaa it'aa tik'ári, ijáaji 
wáara irua ooit'ee pia iidi bik'a. Kisianáaji: “¿Mia oo k'inia baik'á irua 
k'inia bik'a wa mága-e?” Mágee eperá k'ísia naga bi: ara p'usa abaamái 
bak'áak'ata bi. 7 Mágee eperápa ijaa—e Tachi Ak'orepa ichi k'aripai. 8Idi 
ne-inaa aba ijáapari máik'aapa nu ne-inaa awaraa ijáapari. K'ira jip'a 
ijáakaa. 


Chupiria beerá p'arat'ara beerá ome 


9Piara k'awaadamerá saga oodaipia bi chupiria jónide, parámaa nága 
nepiriit'ee. Ijáapari aba chupiria bi pirá p'arat'a wee, o-1a baipia bi Tachi 
Ak'órepa iru auk'a pia ak'ipari pera apemaará ijáapataarák'a. Ma awara 
oía baipia bi it'ari banait'ee pera. 10Jódee ijáapari p'arat'ara bi o-ía 
baik'araa bi p'arat'ara bairá. Eperá p'arat'ara bi taará chook'aa, nep'ono 
ewaraade bik'a. 11Mágee nep'ono pi-ia bi t'ok'ári tap'eda. Mamida ai iri 
ak'orejiru jera níbeek'ári, piidaipari wásiapa. Taará-e nide ma nep'ono 
pi-ia jódaipari. Mága pik'a bi eperá p'arat'ara bee. Mimia oomaa p'anide 
pida, jóma áchia iru p'ani jódarii. 

Tachi Ak'órepa k'isia k'achia k'isiapik'aa 

12Tachi Ak'órepa o-lapipari eperá chupiria níbide maa-e pirá nepirade 
níbide, chook'ári Cristode ijáa bairá. Mágá chook'ári, Tachi Ak'órepa 
ma eperámaa it'aripema poro jira teeit'ee; pia jarait'eera, ichita ichi 
ome bapiit'ee. Ichia mága oopari jóma ichi k'inia iru p'aniirá ome, 
chonaaráweda mága jarada pera. 183Mamída mágá nepirade jónide 
abaapa k'siaru pirá k'achia ooit'ee, jaraik'araa bi: “Tachi Ak'Orépata 
mága oopi bi”. Mága jaraik'araa bi Tachi Ak'Orepa k'isiak'aa pera ne- 
inaa k'achia ooit'ee. Ma awara eperámaa mága k'isiapik'aa. 14Jip'a tachi 
t'árideepata k'isia k'achia uchiapari. Maap'eda ne—animal trampade 
tíuparik'a carnada k'oit'ee, mága pik'a eperá ichia k' sia k'achia oo 
k'iniadaik'ári, 15ma ne-inaa k'achia oopari. Chi mága ooyaa bi atuait'ee. 

16Maperá ipemaará k'iniará, páchi itu k'úirapináati. K'Trak'aupai 
k'isiadai Tachi Ak'orepa k'isiapii ne-inaa k'achia ooit'ee. 17 Mága-epi. 
Tachia ne-inaa pia jóomaweda iru p'ani Tachi Ak'õre k'aurepata iru 
p'ani. Irua ooji ak'órejíru, atane máik'aapa lucero. Magi edaare ídaapata, 
edaare idaadak'aa. Tachi Ak'óre mága bada paara, edaare k'siapik'aji 
k'achia ooit'ee; edaare k'isiapik'aji pia ooittee. Mamida mága-e. Ichita 
pia oopari. 18Mágá pia oopari perá, apemaarápa irude waide ijáadai 

naaweda, tachi judiorámaa k'awapiji ichia wáarata jara péida, ma úraa 
wáarade ijáadap'eda, atuanaadamerá. Maga ooji k'inia bairá ichi k'irapite 
pia nipadamerá. 


Tachi Ak'óre Úraa úripataarápa oopata 


19 fpemaara k'iniará, Tachi Ak'órepa mága ooda pera tachi-it'ee, k'iiri 
éesaa p'anáti iru üraa tiridamera. Mamida pia k'isíati pedeedai naaweda. 
Ma awara isapai k'iraunáati. 20 Mia mága jara bi chi isapai k'irauyaa bipa 
ook'aa pera Tachi Ak'órepa k'inia bik'a. 21 Maperá k'achia k'ira t'ádoo 
k'isia amáati. P'ananáati naaweda p'anapatap'edaak'a, waide ijáada—e 
p'anadak'ári. Ma k'áyaara audua-ee óoti Tachi Ak'orepa k'inia bik'a. 
Ichiaba k'isiapatáati irua wáarata jara péidade, ma k'aurepata ijáapata 
pera máik'aapa it'aa wádait'ee pera. 

22Maga ooda—e pira, pachi k'inia ijaa p'anik'ata bi. Mia maga jara bi 
úik'uruurápa k'isiadai pera Tachi Ak'õre Uraa úri bipapai oo p'ani irua 
k'inia bik'a. Mamida páchi itu k'ürapi p'ani. Tachi Ak'õre Uraa üridak'àári, 
oodaipia bi irua jara bik'a. 23 Chi mága oo-e bipa ara eperápa espejode 
ichi k'ira ak'iparík'ata bi. 24Jágí eperá espejode ak'i bak'ári, ichi k'ira pia 
unupari. Mamida ma espejodeepa áyaa wak'ari, espejode unuda k'ira 
atuadaipari. 25Mága pik'a bi eperá ome Ak'õre Uraa úrik'ári. Urii Tachi 
Ak'õrepa ichimaa oopi k'inia bi. Mamída, ai téepai ichia úrida k'ira 
atuadaru pirá, oo-e pai Tachi Ak'órepa k'inia bik'a. Jódee chi ooparipa 
Tachi Ak'órepa k'inia bik'a nága bi. Tachi Ak'órepa Úraa Pia jara péida 
Cristode úrik'ári, aide k'isia wápari máik'aapa Cristode ijáapari. K'ira 
atua—ee magi jara péida, Cristopata k'aripapari pera ichia oomerá ma 
íiraade jara bik'a. Maga ook'ári, t'ári o-ía bapariit'ee. 

26Eperapa k'isiai Tachi Ak'órepa k'inia bik'a oo bi, it'aa t'ípari pera 
maa-e pirá primisia teepari pera. Mamída ik'achia pedeeru pirá 
awaraará apite maa—e pirá audua pedeeru pira, ichi itu kúramaa 
bi, wáara Tachi Ak'órepa oopi k'inia bik'a oo-e bairá. 27Wáara Tachi 
Ak'õrepa k'inia bik'a ooparipa ooamaa bapari ijáadak'aa beerápa k'achia 
oopata k'ira t'ádoo. Ma awara k'aripapari ak'óre wee beerá máik'aapa 
p'étráa beerá achi chupiria jónide. 

Saga awaraará ak'idaipia bi 

) 1Ípemaara, parápa k'awa p'ani net'aa jóma Tachi Waibia Jesucristo jua 

ek'ari níbi. Iruata Tachi Ak'óre k'ira wáree iru bi. Mága k'awa p'anita 
máik'aapa irude ijáa p'anita, ¿sáap'leda parapa aba k'iniara iru panapatama 
apemaará k'iyaara? Tachi Ak'órepa mága oopik'aa. 2¿Sága pak'ajima 
parápa mia jararuk'a oodap'edaa paara? Pará cheepurudak'ári itaa tídaitee, 
pachei aba p'arat'ara bi máik'aapa aba chupiria bi. 3Chi p'aru pi-ia j; bi 
máik'aapa sortija néedee ji bi pipiara ak'idai chi p'aru sore ji bi k'áyaara. 


El Nuevo Testamento en Epena de Colombia, 2da ed. ©2010, Liga Bíblica Internacional 


Santiago 2 544 


Jaradai ma p'arat'ara bimaa: “Nama su-ak'i ba chéji su—ak'i beepata pipiara 
bide.” Jódee ma chupiria chimaa jaradai: “Jama baini banáji, maa—e pirá 
jama su-ak'i banáji.” 4Mága oodap'edaa paara, Tachi Ak'órepa K'inia bik'a 
ooda-e p'anak'ajida. Mapa parápa mágá oo p'ani pirá, pia ooda-e p'ani. 
Cristo Tachi Waibiada a p'lani mida, jara p'ani chiságita k'iniadaipia bi 
apemaará k'iyaara. Mága oodak'ári, k'achia k'isia p'ani. 

5Ipemaará K'iniará, iüríti! Tachi Ak'órepa audú jiriterajipi chupiria 
chedeerá, Cristode ijáadap'leda, o-la p'anapataadamerá na plek'au eujáde, 
k'awa p'lanadairá irua ichi k'aripapari. Ma awara áchi jirit'eraji itaa 
wádamerá. Tachi Ak'órepa mága oopari áchi-itee máik'aapa jóma iru 
K'inia iru p'aniirã-it'ee, chonaaráweda mága jarada pera. 6Tachi Ak'drepa 
mágá chupiria beerá jiritteraji mida, parápa plarat'ara beerá pipiara ak'ipata 
chupiria beerá k'iyaara. ¿K'awada-e p'anik'á p'arat'ara beerápata pará 
chupiria oo iru panapata máik'aapa charraará k'irapite atadaipata? 7 Ma 
awara achia Jesucristo ti ichi k'inia ik'achia jarapata. Mága oopata Tachi 
Waibia Jesucristopa jóomaarámaa pia oopari mida. ¡Iru tídeta pará poro 
choopijida! Mága bita, ¿sága árata pipiara ak'idaima chupiria beerá k'iyaara? 

8 Ma k'áyaara oodaipia bi Tachi Ak'orepa üraa waibiara bide jara bik'a 
ichi tiraa p'ápidade: 

“Awaraará k'inia iru baparíiji pichi k'ap'ia k'inia iru baparik'a” (Lv 19.18) 
9Maga parapa eperáara úk'uru ak'i p'ani pirá pachi k'ap'ia ak'ipatak'a, 
mamida mága ooda-e p'ani pirá jómaará ome, k'achiata oomaa p'ani 
Tachi Ak'õre k'irapite. Mágá oodak'ári, ooda-e p'ani iru üraa p'idade jara 
bik'a. 10 Eperápa Tachi Ak'órepa Úraa jaradadepema aba oo-e pirá, ichita 
iru üraade jara bik'a jómaweda oo-e bi. 11 Truata jaraji: 

“Miak'ái bi awaraará ome k'áináaji.” 

Ichiaba jaraji: 

“Eperá peenáaji.” (Ex 20.13-14) 
Mapa awaraa jiri-e pijida, eperá peeru pirá, ichita oo-e bi jómaweda 
Tachi Ak'õrepa jara bik'a. 12Mamida parapa Cristode ijáadak'ári, ma 
íiraa p'áda jua ek'ariipa uchiajida. Mapa parapa pia pedeedaipia bi 
awaraaráde máik'aapa jomaará auk'a ak'idaipia bi, ewari cherude Tachi 
Ak'õrepa ak'iittee pera ichide ijiapataarápa oopatap'edaa máik'aapa 
pedeepatap'edaa. Mágá k'awaait'ee ichia jaradak'a oojida wa ooda-e paji. 
13 Măgá Tachi Ak'órepa na p'ek'au eujidepemaarápa oopatap'edaa ak'ik'ári, 
chupiria k'awa—e pait'ee awaraará chupiria k'awada—e p'anadap'edaará. 
Jódee chupiria k'awaait'ee awaraará chupiria k'awaadap'edaará. Máirá o- 
Ta uchiadait'ee iru k'irapite, oodap'edaa pera irua jaradak'a. 


Tachi Ak'órede wáara ijáapataarápa oopata irua k'inia bik'a 


14Mápai ipemaara, k'Isíati mia jararude. Eperápa Tachi Ak'orede ijáa 
bida ai. Mamida mágipa chíara k'aripak'aa pirá Ak'órepa oopi k'inia 

bik'a, ichi k'inia mága jara bi. Mága jara bipapai it'aa wá-e pait'ee. 
15Pia jarait'eera, ijáapari abaapa unuru pirá awaraa ijáapari p'aru wee 
bi jisua—it'ee, máik'aapa chik'o wee bi k'oit'lee, ¿ságak'ajima nága jarada 
paara? 16“P'aru mótaapa pira béeji jisuapiamaapa máik'aapa nek'óji bi 
jáwaa beerumaa. Maap'eda pia waji Tachi Ak'óre ome.” Mága jara bide 
maarepida tee-e pirá ma ijáapari chupiria chimaa, ¿k'iare piata baima? 
Ichi k'inia mága jaraji. 17 Mãga pik'a bi chi jara bipa: “Mia Tachi Ak'órede 
ijáapari.” Mamida magi eperápa ook'aa pirá Tachi Ak'õrepa jara bik'a ichi 
úiraade, ma eperápa ichi k'inia mága jara bi. 

18Ewaa eperápa jarai: “Pia Tachi Ak'órede ijáa bi máik'aapa mia 
ne-inaa oopari irua jara bik'a. Mamida pia ne-inaa oo-e pirá irua jara 
bik'a, mágara wáara ijáa—e bi. Jódee mia mágá irua jara bik'a oopari pera, 
pia k'awaai mia wáara ijáa bi.” 19K'awa bi pia ijáa bi Tachi Ak'õre apai. 
Waáarapi, mamída mága ijáa bipa tachi it'aa wá-e paitlee. Netuaraarápa 
ichiaba mága k'awa p'ani. Mamída p'era p'anapata k'awa p'anadairá Tachi 
Ak'órepa áchi k'achia ooit'ee. 20Pariatua k'Isianáaji. Ma k'áyaara óoji Tachi 
Ak'órepa oopi bik'a. K'awáaji wáara Tachi Ak'órede ijáa bipa oopari irua 
oopi bik'a. 21 Chonaaráweda auk'a mága paji. Tachi chonaaráwedapema 
Abrahampa ichi warra ateeji ee nok'ode biit'ee altar iri máik'aapa peeit'ee 
Tachi Ak'óre-it'ee, Tachi Ak'órepa irumaa mága jarada pera. Mágá 
Abrahampa chi warra wãak'a-e pada pera, wáara plek'au k'achia wee beeji 
Mamida ichia ook'ári Ak'orepa jaradak'a, ak'ipiji wáara ijáa bi. 23Ma awara 
mága ook'ári, wáara uchiaji Tachi Ak'óre Úraa p'ádade jara bik'a: 

pia ak'ipachi. (Gn 15.6) 

Abrahampa ichia wáara ijáada mágá ak'ipida perá, Tachi Ak'óre 
k'op'ayoda apachida.* 

24Mápai ipemaará, Tachi Ak'órepa mága ooda pera Abraham ome, 
parapa k'awa p'ani Tachi Ak'õrepa p'ek'au k'achia wee ak'ipari eperá irude 
wáara ijáa bi máik'aapa irua jara bik'a oo bi. Mamida mágá ak'i-epi 
eperá irude ijáa bida apari, mágipa oo-e bi pirá irua jara bik'a. 

25Tachi Ak'órepa Abraham ome oodak'a ichiaba ooji Rahab ome. 
Magi prostituta baji. Mamida Israel pidaará chedak'ári iru baparimai 
ma p'uuru ak'ide, irua ma Israel pidaará k'aripaji ichi auk'aarápa jita 
atanaadamerá. Maga ooji Tachi Ak'órede ijáa bada pera. Mágá ooda 
pera máik'aapa wáara ijáada pera, Tachi Ak'drepa magi wēra p'ek'au 
K'achia wee ak'iji. 25 Mápai ma jóma jara aupadade k'isiadak'ári, parapa 
k'awaadai Tachi Ak'orede ijáa bida aparipa ook'aa pirá irua jara bik'a ichi 
üraade, wáara ijáa—e bi. Iru tachi piuda k'ap'íak'ata bi. 





*2.23 2 Cr 20.7; Is 41.8. 

Pariatua pedeedaik'araa bi 


1ipemaará, parádepema Ak'õre Úraa jarateepari pa k'inia bi pirá, 
k'awaaipia bi apemaará ijáapataarápa oopatap'edaa ak'iik'iyaara, Tachi 

Ak'õrepa taipa oopatap'edaa audupiara ak'iit'ee jaraitee pia wa k'achia. Mágá 
irua k'awaait'ee taipa jarateedap'edaak'a p'anapachida wa mágá p'anadak'aa 
paji. 2Mága jara bi tai chi jarateepataarápa chíara K'iraupidai pera taipa 
jarapata k'aurepa. Wáara tachi ijáapataará jomaarápa edaare mága oopata 
máik'aapa awaraa ne-inaa k'achia pariatua oopata. Eperá pada paara chíara 
k'iraupik'aa ichi pedeepa, mágipa awaraa ne-inaa k'achia apida ook'aa pak'aji. 

3K'isiadáma nágide. Ne-inaa ma-ári hierrodee ooda caballo it'aide 
bipata. Mágipa wápipata chi wapi kiniamaa. *Ichiaba barco choma tok'esaa 
wak'ári, náupa golpe p'ua nibi mida áyaa wápiit'ee, ma barco p'leraparipa 
ichia atee k'iniamaa ateepari chi timonpa. Mága oopari ma barco k'iyaara 
timón ma-áriara bi mida. 5Mãga pik'a bi tachi k'irame ome. Tachi k'ap'iade 
ma-ári bi mida, mágipa ne-inaa k'ira tádoo audua jarapata eperáarápa. Ma 
awara k'awa p'ani tipitau ma-áriipa eujá áree paat'aai. 6 Ma tipitáuk'ata bi 
tachi k'irame. Tachi k'ap'iade ma-ári bi mida, nepira waibiade baaipipari 
máik'aapa ne-inaa k'achia oopipari, madeepa na p'ek'au eujádepema pedee 
K'achia k'ira t'ádoo uchiapari pera. Ma awara madeepa netuarapa pedeepida 
uchiapari. Mapa k'awa p'ani tachi k'iramepa mágá nepirade baaipipariit'ee 
tachi t'oru wedapema piurumaa. 

7Klawa p'ani eperáarápa taunomaapata nágee ne-animalaará méepema 
k'ira t'ádoo: wáabaipata; eujáde niuteepata; eujáde bipa urt'íu niuteepata; 
p'usa jádepema; jágee. 8Mága oopata mida ne-animalaará ome, apidaapa 
achi k'iradoopa k'irame p'oyaa t'idik'adak'aa. Maga p'oyaada-e tachi 
k'iramedeepa pedee k'achia k'ira t'ádoo pariatua uchiapari pera. Madeepa 
uchiada pedee k'achia neera k'achíak'ata bi, chiíara miapipari pera. 

9Tachi k'iramepa pedee pia jarapari Tachi Ak'óremaa it'aa t'idak'ari. 
Mamida mágipa ichiaba ik'achia pedee jarapari chíaramaa. Mágá 
pedee k'achia jaradak'ári awaraarámaa, ik'achia jara p'aník'ata bi Tachi 
Ak'óremaa, irua eperáará jóma ooda pera. 10fpemaarã, Tachi Ak'órede 
ijáapataará ittaideepa pedee pia pedee k'achia ome mágá uchiaik'araa bi. 
1 Pania poatri uchia bimái eujá ek'ariipa asia naap'ee ome uchiak'aapi. 
Ichiaba pania k'iyaa uchiaparimáiipa naap'ee uchia—epi. 12Ma awara 
higuera biirideepa orodak'aa olivo, máik'aapa uva k'arradeepa pedak'aa 
higojó. Mapa ipemaaraá, Tachi Ak'órede ijáapataarápa pedee k'achia k'ira 
t'ádoo jaradaik'araa bi; jip'a pia aupaita jarapataadaipia bi. 


Wáara k'isia k'awaa beerá 


13Parádepema k'isia k'awaa bi pirá, k'awaa wáipia bi ooit'ee Tachi 
Ak'õrepa k'inia bik'a máik'aapa mága ak'ipiipia bi apemaarámaa. Chíara 

ome t'ári pia baipia bi máik'aapa k'aripaipia bi, audua—ee. Mágata 
p'anapata wáara k'isia k'awaa beerá. 14Mamida mága p'anapataadai 
k'áyaara, parápa Tachi Ak'úre Úraa jaratee k'inia p'ani pirá apemaará 
k'áyaara waibiara pa k'iniapa, wáara Tachi Ak'õre-it'ee k'isia atua p'ani, 
irua mága oopik'aa pera. 15Chi mágá k'isia p'aniirá ijáadak'aarák'api 
k'isiapata, achia oo k'iniata oo k'inia p'anadairá. ¡Netuarapata mágá 
k'isiapipari! 16Eperá aba waibiara pa K'inia bak'ári apemaará k'áyaara, 
jómaarápa ichi pedee aupai úiridamerá, nágee ne-inaa k'achia k'ira 
t'ádoo ooi: nepira jiriyaa bai, pedee audua bai, maa—e pirá apemaará 
K'aripak'aa bai. 17 Mamida chi wáara k'isia kawaa bi Tachi Ak'õrepa k'inia 
bik'a maga nipak'aapi. Ne-inaa awaraa k'iyaara jóma oopari oo k'inia 
bairá Tachi Ak'órepa oopi bik'a. Nepira jirik'aa chíara ome; jip'a k'áiwee 
bapari. Chíara k'irau chok'ak'aa máik'aapa pia úripari ne-inaa iidide 
chedak'ári. K'īrau-ee oopari ichi poropa oopi bik'a. Awaraará chupiria 
k'awaapari máik'aapa k'aripapari. Eperá aba pipiara ak'ik'aa apemaará 
k'áyaara. Oopari ichia jara bik'a; seewata ne-inaa ook'aa. Mágeepa ne- 
inaa k'ira t'ádoo oopari chíara k'aripait'ee. 18 Chi mága ooparipa k'inia 
bapari jómaará k'áiwee p'anapataadamerá ichik'a, Tachi Ak'ore k'irapite 
máik'aapa apemaará k'irapite. Mapa pia nipapari. Mágá ichi ik'aawa 
p'aniirá iruk'a p'ana k'iniadaipi. 

1 Ma k'isia k'awaa bi mága bapari mida, parádepema chok'ara 

k'aiwee p'anadak'aa. ¿Wáara—-ek'3? Aupedee para bapari máik'aapa 
k'irau para bapari, páchi t'áride k'isia k'achia iru p'anadairá. ¿K'áare 
K'aurepata mága para bapari? ¿Páchia oo k'inia p'ani k'aurepa—ek'a? 


Tachi Ak'órepa jara bik'a oodak'aará 


2Nága oo p'ani. Pará waibiara pa k'inia p'anapata apemaará k'iyaara 
maa-e pirá chíara net'aa kiapata. T'éepai ma net'aa p'oyaa atada—e 
pak'ári, ma net'aa chipari k'ira unuamaa iru p'aneepata, peetiaa 
K'iniadarutamaa. Mága oo p'ani mida, atadak'aa parapa k'inia p'ani, Tachi 
Ak'óremaa iididak'aa pera. 3Jódee Tachi Ak'óremaa iididak'ári, páchi- 
itee aupaita iidipata. Mapa Tachi Ak'órepa teek'aa páchia iidi p'ani, maga 
K'achia iidi p'anadairá. +Páchia oo k'iniata oo k'inia p'anadairá, Tachi 
Ak'órepa jara bik'a oo k'iniada-e. Ara wérapa chi k'ima amaaparik'a 
awaraa ome banait'ee, mága pik'a parápa oodaamaa p'ani ne—inaa 
Tachi Ak'órepa oopi bi, oonadait'ee irude ijáadak'aa beerápa oopatak'a. 
¿K'awada-e p'anik'a mága oodak'ári, t'iu p'ani Tachi Ak'óre k'ira unuamaa 
iru p'lanapataará eere? 5¿K'áata k'isia p'anima? ¿Tachi Ak'órepa ichi úraa 
p'ádade nága pariatua jara bik'á? 

“Mia jaure bida eperá k'ap'iade k'inia bi michi-it'ee.”* (Dt 4.24) 





"4.5 Ex 20.5; Zac 8.2. 

¡Tachi Ak'órepa pariatua mága jara—e paji! 6 Maga jaraji tachi pia ak'i 
k'inia bairá máik'aapa k'aripa k'inia bairá. Mamida wáara k'inia p'ani pirá 
irua mága oomera, páchia k'inia p'ani oo amaadaipia bi máik'aapa irua 
jara bik'a oodaipia bi. Mága k'awa p'ani iru úraa p'ádade jara bairá: 
‘Tachi Ak'órepa k'aripa—e audua p'anapataará, mamíida t'ári pia 
k'aripapari audua-ee beerá.' (Pr 3.34) 

7 Mapa ipemaará, oopíti Tachi Ak'óremaa irua oo k'inia bik'a páchi 
t'áride máik'aapa páchi k'isiade. Ma awara netuarapa k'isia k'achia 
k'isiapik'ári, oonáati ichia k'inia bik'a. Ma k'iyaara chóoti máik'aapa 
Tachi Ak'óremaa it'aa 'Íti. Mágá oodak'ári, ma netuara áyaa wáit'ee. 
8 Parádepema ne-inaa k'achia oo p'aniirápa jaráti Tachi Ak'óremaa jóma 
k'achia oodap'edaa, irua magi wépapik'oomerá. Maap'eda k'achia k'ira 
t'ádoo oo amáati. Mága ooruta pirá, irumaa it'aa tídak'ári, irua waya 
ítriipi. Ichiaba pariatua k'isia p'aniirápa mága oodaipia bi. Mágeerá 
eda k'isiapata “mia ooit'ee Tachi Ak'drepa oopi bik'a” máik'aapa eda 
k'isiapata “mia ooit'ee michia oo k'iniata”. Tachi Ak'drepa mágá pariatua 
k'isiapik'aa. 9Pará wáara pia nipa k'inia p'ani pirá Tachi Ak'õre k'rapite, 
K'isíati páchia oopatap'edaade. Maap'eda k'isia p'ua p'anáti. Eidai k'áyaara, 
tári pua p'anáti máik'aapa jéeti, páchia k'achia oopatapledaa k'aurepa. 
10Mága ooruta pirá, Tachi Ak'óremaa ak'ipidai wáara oo k'inia p'ani irua 
jara bik'a. Ma awara mágá oodak'ári, irua pará pia akii. 


Ak'idaik'araa bi chiarapa oo p'ani 
ma t'éepai ara apite ik'achia jarait'ee 

11 Mamida ipemaara, k'irak'aupai chíara apite pedee k'achia pedeedai, 
k'isia p'anadairá achia ooda—e p'ani Tachi Ak'úre Úraa p'ápidade jara 
bik'a. Mágá eperápa pedee k'achia pedeek'ári, ichiaba oo—e bi Tachi 
Ak'órepa jara bik'a, ichi úraade jara bairá chíara apite pedee k'achia 
pedeeik'araa bi. Ma awara ijáapataarápa mága oodak'ári, ak'ipipata k'isia 
p'ani achia Tachi Ak'õre k'áyaara pipiara k'awa p'ani chíarapa oo p'ani 
ak'idaittee. 12Mágá k'isiadaik'araa bi. Tachi Ak'Orepapaita eperáarápa 
oopata ak'ipari, ichiata jarada pera saga p'anapataadaipia bi. Ichia 
aupaita eperáará o k'achiadeepa k'aripa atapari ichi ome p'ananadamerá. 
Ma awara ichia aupai jarapari chiságiirá ichimáiipa áyaa péiittee. Mapa 
apidaapa ak'idaik'araa bi chíarapa oopata, jarait'ee pia wa k'achia. 


Úraa audua pedeenaadamerá 
13Úríti parádepema jarapataará: “Idi maa—e pirá nu wádait'ee 
jagi puurudee net'aa netode máik'aapa año aba mama p'aneedait'ee 
mimiamaa parat'a jitadaittee.” 14Mága jaradaik'araa bi parápa k'awada-e 
p'anadairá nu chok'ai p'anadai wa p'anada-e pai. Pará náupa jíarara 
taará-ee áyaa p'ua ateeparík'api p'ani. 15Idi wa nu ne-inaa oodait'eeda 

adai k'áyaara, jaradaipia bi: “Tachi Ak'órepa k'inia bi pirá máik'aapa 
chok'ai p'ani pirá, ne-inaa oodait'ee.” 16 Mamida parapa mágadak'aa. 
Audua pedeepata, páchi k'iradoopa ne-inaa jómaweda oo k'inia 
p'anadairá. Mamida mágá audua pedeedaik'araa bi, tachi jóomaweda 
Tachi Ak'õre jua ek'ari p'anadairá. 17 Mápai eperápa k'awa bi pirá ne- 
inaa pia ooipia bi, mamida mága oo-ee, k'achia oomaa bi Tachi Ak'óre 
k'irapite. 


Üraa p'arat'ara beerá-it'ee 


ra üríti p'arat'ara beerá. Jéeti máik'aapa bíati, pará miadait'ee pera 

Tachi Ak'orepa ak'ik'ári na p'ek'au eujidepemaarápa oopatap'edaa. 
2Ma ewate páchia ne-inaa iru p'ani jóomaweda servi-ee baibeeit'ee. Jóma 
páchia k'odait'ee ia bidap'edaa mik'ia bait'ee. Ma awara parapa p'aru 
pi-ia p'e iru p'ani jidaittee wiwirria jera bait'ee, polillapa k'ok'ooda pera. 
3Pará nge máik'aapa p'arat'a p'e iru p'ani mogosia jéra bait'ee hierrok'a. 
Tachi Ak'orepa ma net'aa jomaweda jópiit'ee, ichi k'irapite servi-e bairá. 
Parápa ma née p'arat'a ome mágá mogosiadaida unudak'ári, k'awaadait'ee 
páchi k'ap'ia paara jódait'ee, 'ipitaupa ne-inaa paa jóparik'a. frá parápa 
mágee net'aa at'ári pemaa p'ani. Mamida taará-e Tachi Ak'órepa ooit'ee 
mia jara bik'a. 4¡Úrítil Parápa mimiapataará jiripata páchi ne-uudap'edaa 
chauda p'edamerá. Mamida ma mimiapataarámaa p'aadak'aa. Mapa 
chupiria iidipata abaapa áchi k'aripamerá. Jómaará Ak'óre Waibiapa ara 
chupiria iidida úri bi. 5Na p'ek'au eujáde p'ani misa, jomaweda páchia oo 
k'iniata oopata máik'aapa net'aa k'iniata p'e wapata. P'ak'a poreepidák'api 
p'ani. Mamida taará-e ewari cherude p'ak'a ateepatak'a chi peepatamaa, 
Tachi Ak'orepa pará k'achia ooit'ee, ooda—e p'anadairá irua k'inia bik'a. 
6Ma awara parapa eperá t'ări pia p'laniirá charraarámaa ateepata, ne- 
inaa k'achia maarepida ooda—e p'ani mida. Maap'eda charraarámaa 
p'aapata ma chupiria chitooniirá peepidamerá. ¿K'aipa p'oyaaima pará 
ome? 

Choodaipia bi chupiria jonide 
7Ípemaará, Tachi Ak'órepa mágá ooit'ee pera mágeerá ome, 
choopatáati chupiria jóonadak'ári ara k'aurepa. Mága oodaipia bi Tachi 
Waibia Jesucristo cheit'ee pera. Iru mágá cheru misa, p'anapataadaipia 
bi ne-uupataarák'a. Máirápa ne—inaa uudap'eda, k'ãiwee nipata ijáa 
p'anadairá k'oi chek'ári, áchi ne-uudap'edaa t'onoit'ee máik'aapa wariitee. 
Ai téepai waya nipata k'oi waya chek'ári, ma ne-uudap'edaa chaumerá. 
8 Mága pik'a pará k'aiwee nidaipia bi máik'aapa ijáapataadaipia bi Tachi 
Waibiade, iru taará-ee cheit'ee pera, jómaarápa oopatap'edaa ak'ide. 
9Mamida ipemaará, mágá k'iiwee ni p'ani misa ma chupiria jónide, 

K'irak'aupai jaradai: “Jágí ijáapari kaurepa mi nágá chupiria níbi.” 

Tachi Ak'orepa mágá k'achia k'isiapataará pia ak'i-e pait'ee, iru chek'ári 
jómaarápa oopatap'edaa ak'ide. Taará-ee iru waya cheit'ee na p'ek'au 
eujádee.” 10Piara k'awaadamerá saga choodaipia bi nepirade jónide, 

mia k'irapapi k'inia bi Tachi Ak'óre pedee jarapataará chonaaráweda 
p'anapatap'edaa. Tachi Ak'orepa ara péiji jarade irua oopi k'inia bada 
eperáarámaa. Mamida ma eperáarápa ára miapijida, árapa jaradap'edaa 
üri K'iniada-e p'anadap'edaa pera. Mágá iru p'anajida mida, choopachida. 
11 Tachi ijáapataarápa pia pedeepata ara apite, waapiara ijáapatap'edaa 
pera Tachi Ak'órede ara chupiria jóonadak'ári. Parápa k'awa p'ani saga 
chooji chonaaráwedapema Job, chupiria níbide. Mágá baji mida, Tachi 
Ak'õrede ijáapachi. Maap'eda ma chupiria níbideepa uchiak'ári, Tachi 
Ak'órepa Job k'aripaji pipiara bapariimerá naawedapema k'ayaara. Tachi 
Ak'órepa mága ooji chupiria jóniirá chupiria k'awaapari pera. 

12frá ipemaará, ne-inaa awaraa k'awapi k'inia bi parámaa. 
Juraadaik'araa bi ne-inaa apida k'irapite: paja k'Trapite, na eujá k'rapite, 
wa ne-inaa awaraa k'irapite. Tachi Ak'órepa jóomaarápa oopatap'edaa 
ak'ik'ári, pia ak'i-e paittee mágá pariatua jarapataará, chiarapa 
ijiadamerá achia jara p'ani. Mágá juraadai k'áyaara parapa jaradaipia bi: 

“ooit'eepi” jaradak'ári ne-inaa oodait'lee máik'aapa “oo—epi” jaradak'ári 
ne-inaa ooda-e pait'ee. 

13 Mápai ipemaaraá, parádepema aba chupiria nibak'ari, itaa tfipia bi. 
Jódee o-ía bak'ári, Tachi Ak'óremaa K'ariipia bi. 14Ma awara parádepema 
aba k'ayaa bak'ári, jara péidaipia bi tachi ijáapataará ak'ipataarámaa, ara 
chedamerá máik'aapa it'aa tidamera iru pari. Iru ik'aawa pachedak'ári, 
árapa it'aa t'idaipia bi Jesucristopa iru jipamerá. Máimisa áradepemapa iru 
k'ap'ia p'uruipia bi aceitepa. 15 Mamida itaa tidak'ári, wáara ijáadaipia bi 
Tachi Ak'Orepa jipai. Mága ooruta pirá, Ak'õrepa ooit'ee árapa iidi p'anik'a. 
Ma k'ayaa wépaittee máik'aapa k'ayaa baji pirá p'ek'au k'achia ooda k'aurepa, 
ma pek'au k'achia wépait'ee. 16Tachi Ak'órepa mága oopari pera, k'ayaa 
beerápa jaradaipia bi áchia k'achia oodap'edaa awaraa ijáapataarámaa, 
máirápa it'aa tidamerá áchi pari. Mágá Tachi Ak'orepa ara jipaipi. Mia 
mága jara bi irua oopari pera ichi k'irapite pia nipapataarápa iidi p'anik'a, 
wáara ijiadak'ári. Mága oopari árapa ne-inaa chaaree iidi p'ani pijida. 
17Mága ooji chonaaráweda ichi pedee jarapari Elías ome. Elías eperá paji 
tachik'a. Mamida it'aa iidik'ári Tachi Ak'óremaa irua k'oi chepinaamerá, 
Tachi Ak'orepa mága ooji, Eliapa wáara ijáa bada pera. Año Opee esa-auk'a 
k'oi che—e paji. 18 Ma t'éepai waya it'aa iidik'ári, Tachi Ak'orepa k'oi chepiji 
máik'aapa ma eujáde ne—uudap'edaa t'onop'eda máik'aapa warip'eda, chauji. 

19 Mápai ipemaará, mia ettewa jaradak'a chik'aripa p'anapatáati. Mágá 
parádepema aba k'achiade baairu pirá oo k'inia-e bairá Tachi Ak'órepa 





*5.9 Griego pedeede jara bi: ya puerta t'aimái bi. 

oopi k'inia bik'a, awaraarapa iru k'aripadai, waya wáara ijáamerá 
máik'aapa k'achia oo amaamerá. 20K'awadaipia bi chi mágá k'ariparupa 
magi eperá o k'achiadeepa uchiapiit'ee. Mágá Tachi Ak'órepa irua k'achia 
ooda jómaweda wépapii. 

Magapai paji. 

1 SAN PEDRO 


San Pedropa K'art'a 
Naapiara P'ada 


San Pedro, Jesucristopa jirit'eradapa na k'art'a p'á pëiji Cristode ijáapataará 
Asia eujáde awara—awaraa p'anapatap'edaarámaa. Chupiria p'anapatap'edaa pera 
ijáadak'aa beerá juade, Pedropa úraa bi choodamerá áchi ijáa p'anide. 

Salude jarap'eda, naapiara Pedropa k'irápapi bi saga Tachi Ak'órepa 
ara chupiria k'awaaji máik'aapa k'aripaji Cristode ijáadamerá. Jara bi 
chonaaráwedapema Ak'óre pedee jarapataarápa, iru angeleerápa paara mága 
k'awa k'inia p'anajida, mamida p'oyaada-e paji (cap. 1.1-12). Jara bi Ak'órepa 
ijáapataará mágá o k'achiadeepa k'aripa atada pera, p'ek'au k'achia oo 
amaadaipia bi máik'aapa irua oopi bik'a p'anapataadaipia bi (caps. 1.13-2.3). 
Jara bi Jesucristopa ara jirit'eraji p'aareerák'a p'anadamerá ichideerá t'áide 
máik'aapa awara p'anapataadamerá na p'ek'au eujádepema ijáadak'aa beerá 
k'áyaara (cap. 2.4-12). Jara bi áchi poro waibiará waaweedamerá. Ichiaba 
jara bi Cristo miada ara k'aripait'ee (cap. 2.13-25). Úraa bi miak'ái p'aniirápa 
k'awaadamerá saga p'anapataadaipia bi Cristo jua ek'ari (cap. 3.1-7). Waya jara bi 
ijáapataarápa naawedapema ne-inaa k'achia oopata oo amaadamerá máik'aapa 
ne-inaa pia oopataadamerá, ma k'aurepa miaruta pijida (caps. 3.8-4.19). T'éepai 
üraa awara—awaraa jara bi ijáapataará-ittee (cap. 5.1-11) máik'aapa áramaa 
salude péi bi (cap. 5.12-14). 





Salude péida 


1 1Mi, Pedro Jesucristopa péida ichi ŭraa jarateede. Mia na k'art'a p'á 
péiru pará, Tachi Ak'Orepa jiritteradaarámaa Cristode ijiadamerá; 
chi awara—awaraa p'anapataará k'ira tewaraarák'a nágí eujáde: Ponto, 
Galacia, Capadocia, Asia máik'aapa Bitinia; magi eujáde. 2Tachi Ak'órepa 
naaweda k'isia iru badak'a, pará jiriteraji. Iru Jaurepa pará awara 
biji voodamerá Jesucristopa oopi bik'a máik'aapa p'ek'au k'achia wee 
p'anadamerá iru waa bat'ada k'aurepa. Mía it'aa iidi bi Tachi Ak'orepa 
pará audú pia ak'i bapariimerá. Mágá k'iiwee p'anapataadait'ee. 

Cristode ijáapataarápa it'ari ne-inaa pia iru p'anadait'ee 


30-1ia it'aa tidáma Tachi Ak'dremaa. Iru Tachi Waibia Jesucristo 
Ak'óre. Tachi audú chupiria k'awaada pera, ichi Jaurepa tachi waya t'o 
pik'apiji ichideerá p'aneedamerá. Mága ooji Jesucristo piup'eda, chok'ai 
piirabaipik'ári. Ma k'aurepata k'awa p'ani tachi jida ichiaba chok'ai 
p'irabaidait'ee. 4Ma awara k'awa p'ani tachia iru p'anadait'ee ne-inaa 
jómaweda Tachi Ak'õrepa k'isia iru bi teeittee ichideerámaa. Magi ne- 
inaa ia iru bi it'ari pará-ittee. Magi ne-inaa pi-ia bi. Jók'aa máik'aapa 
sore pak'aa, ne-inaa it'taripema pera. 5Parápa wáara Tachi Ak'órede 
ijáapata pera, irua pará ak'i bapariitee magi ne-inaa unurutamaa. Iru 
jómaará k'áyaara waibiara bairá, pará ak'ipari atuanaadamerá ichi ewari 
waibia ewate, na p'ek'au eujá jok'ari. Ma ewate irua unupiit'ee jóma ichia 
k'isia iru bi ichideerá-it'ee. 

Ijáapataará oía p'anapata 

6Tachi Ak'órepa mága oopari pera pará-it'ee, t'ári o-la p'lanapata. 
Mamiída irá, taará—e nide k'isia pruadaridai, nepira k'ira t'ádoode 
baaidak'ári. 7Pará nepirade baaipata k'awaadait'ee wáara Cristode 
ijáapata wa mága-e. K'isíati nágide. Eperáarápa t'ipitaude née 
torrabaipata, nejarra uchiamerá. Mága pik'a pará nepirade baaipata, 
audupiara Cristode ijáapataadamerá. Née pi-ia bi, mamida pipiara bi 
Cristode ijáait'ee. Née jõdaipari na eujidepema pera. Mamida eperápa 
wáara Cristode ijáak'ári, jo-e pait'ee. Mapa chóoti pará ijáa p'anide, 
nepirade baairuta pijida. Mága ooruta pirá, Jesucristo waya chek'ári, 
Tachi Ak'orepa pia pedeeit'ee parámaa. 

8Parápa Cristo waide unuda-e p'ani mida, iru k'inia iru p'ani. Ma 
awara irá unuda—e p'ani mida, irude ijáapata. Mapa t'ári ola p'anapata. 
Pedee wé-e jarait'ee saga pará audupai ola p'ani. 9Parápa k'awa p'ani 
wáara ijáapata perá, Tachi Ak'órepa pará k'aripamaa bi atuanaadamerá. 


Chonaaráwedapemaarápa k'awa k'inia p'anadap'edaa 


10Chonaaráweda Ak'óre pedee jarapataarápa pi-ia ak'ijida Tachi 
Ak'úre Úraa p'ada k'awaadait'ee saga Tachi Ak'órepa eperáará K'aripait'ee 
atuanaadamerá, pará ome oomaa bik'a. Mágá ak'i p'ani misa, áchia jóma 
pia k'awada-e paji mida, Tachi Ak'órepa jarapiji áramaa saga irua pará 
irapemaará k'aripait'ee baji, eperáará jóomaweda k'inia iru bairá. 11 Cristo 
Jaurepa áramaa jarapipachi iru cheit'ee bada, chupiria níbaittee bada 
máik'aapa k'ira wáree baittee bada, jómaará k'iyaara waibiara pak'ári. 
Mapa árapa audú k'awa k'inia panapachida saga máik'aapa sáapai 
ma jóma p'asait'ee paji. 12Mamida Tachi Ak'órepa áramaa k'awapiji 
magi pedee jaradak'ári irua jarapidak'a, áchi-ittee-e paji. Ma k'áyaara 


El Nuevo Testamento en Epena de Colombia, 2da ed. ©2010, Liga Bíblica Internacional 


1 San Pedro 1 554 


pará irapemaará-it'ee paji. Magi pedee parapa ürijida Tachi Ak'ore 

Úraa jarateepataarápa parámaa jarateedak'ári Cristopa ooda pará o 
k'achiadeepa k'aripa ataittee. Mága jarateejida Tachi Ak'õre Jaure it'ariipa 
ara ome ba cheda pera. ¡Angeleerápa paara magi net'aa jõma k'awa k'inia 
p'anapata! Mamíida k'awada-e tachia k'awa p'anik'a. 


Cristode ijáapataará 
k'achia wée p'anapataadaipia bi 


13 Mapera k'ira jip'a p'anapatáati. Ichita k'isíati Tachi Ak'drepa ooit'ee 
bide pará k'aripait'ee Cristo waya chek'ári. 14Warrará chok'ek'ee 
p'anapatak'a p'anapatáati. Ijiadai naaweda p'anapatap'edaak'a p'ananáati. 
Maapai Tachi Ak'óre k'awada—e p'anadap'edaa pera, ne-inaa k'achia 
pariatua oopachida; páchia oo k'iniata. 15Ma k'áyaara ne-inaa jómaade 
k'achia wee p'anapatáati, Tachi Ak'óre k'achia wee bapari pera. Iruata 
pará jiriji mága p'anapataadamerá. 16Iru üraa p'ádade auk'a jara bi: 

“K'achia wee p'anapatáati, mi mága bapari pera.” (Lv 19.2) 


Tachi Ak'õre waaweedaipia bi 

17Tachi Ak'õre, “Ak'óreda” a p'ani pirá, iru waaweedaipia bi na 
p'ek'au eujáde p'ani misa k'ira tewaraarák'a. Iru waaweedaipia bi irua 
jómaarápa ne-inaa oopata auk'a ak'ipari pera jarait'ee pia wa k'achia. 
18Pariatua parapa ne-inaa k'achia oo wápachida páchi chonaarápa oo 
p'anadap'edaak'a. Pia k'awa p'ani Tachi Ak'órepa pará k'aripa—e paji ma 
naaweda o k'achiade wádadeepa, apidaapa irumaa p'aadap'edaa perá 
ne-—inaa jóparipa, néek'a maa-e pira p'larat'ak'a. 19Ma k'iyaara Tachi 
Ak'orepa pará ma o k'achiadeepa k'aripa ataji Cristo waa bat'ada k'aurepa. 
Ma waa pipiara baji ne—inaa awaraa k'áyaara, oveja chak'e waak'a bada 
pera. Chonaaráweda eperáarápa oveja chak'e maarepida t'uda anida wee 
ateedak'ári peepidaittee máik'aapa paadait'tee Tachi Ak'Ore-it'ee, irua 
ára pia ak'ipachi. Mága bi Cristo waa ome. Iru maarepida k'achia wée 
baji. Mapa iru waa bat'ada k'aurepa Tachi Ak'órepa irude ijáapataará pia 
ak'ipari. 20Na eujá ooi naaweda Tachi Ak'órepa k'isia iru baji Cristopa 
ichi waa bat'amerá eperáará k'aripaittee. Mamida irapaita, na p'ek'au eujá 
jõi naaweda, irua Cristo péiji pará trapemaará k'aripade. 21 Ma awara 
Cristo chok'ai p'irabaipiji máik'aapa it'aa ateeji ichi k'ira wáree eujádee. 
Mapa Cristo k'aurepa parapa Tachi Ak'órede wáara ijáapata máik'aapa 
k'awapata jai-idaadak'ári, irua pará ichiaba chok'ai p'irabaipiit'ee. 


Chik'inia p'anapataadaipia bi 


22Parápa úridap'eda Tachi Ak'drepa wáarata jara péida Cristode, t'áripa 


páchi ipemaará Cristo k'aurepa k'inia iru p'anadai. Mapa jip'a pachi 

t'áripa chik'inia p'anapatáati. 23Mága p'anadaipia bi Tachi Ak'óre Jaurepa 
pará waya t'o pik'apida pera ichideerá p'aneedamerá. Mága padaida-e 
paji páchi ak'dreerá k'aurepa, ewaa todak'a. Mágee ak'óreerá piupata. 
Mamida Tachi Ak'õre ichita chok'ai bapari. Iruata pará ichideerá papiji 
ichi pedee k'aurepa. Magi pedee jõk'aa. Ichita bapari Tachi Ak'úrek'a. 
Mapa pará jida ichita p'anapataadait'ee. 24Tachi Ak'óre Úraa p'adade jara 
bi: 

“Eperáará jomaweda p'íajarak'a p'ani. P'üajara bap'eda, taará-ee 
piidaipari. Ichiaba p'üajara p'ono ttonop'eda, pi-ia unupata mida, 
piu baaipari eujáde. 25Mamida mága-e Tachi Ak'óre pedee ome. 
Magi ichita bapari. (Is 40.6-8) 

Parápa magi pedee úrijida Tachi Ak'óre Úraa jarateepataarápa parámaa 
jarateedak'ári Cristopa ooda pará k'aripaittee atuanaadamerá. Magi pedee 
pia k'aurepata pará jida ichita p'anapataadait'ee. 


Tachi Ak'óre Úraa 
audú k'awaa k'inia p'anadaipia bi 

1Maperá oo amáati ne-inaa k'achia k'ira t'ádoo. Seewanáati 

maáik'aapa seewata ne-inaa oonáati. Awaraará k'ira unuamaa iru 
p'ananáati árapa net'aa iru p'ani k'aurepa. Pedee k'achia apida chíara 
apite jaranáati. 2Ma k'áyaara, ara warra ewaa t'oda juto k'inia bik'a, 
k'awaa k'inia p'anapatáati Tachi Ak'órepa wáarata jara péida. Mágá oo 
wádait'ee irua oopi bik'a it'aa wárutamaa. 3frá k'awa p'ani Tachi Waibia 
t'ári pia bapari. 


Jesucristo ijáapataará poro waibia 


4Mapa óoti irua k'inia bik'a. Irua tachi k'aripapari ichita chok'ai 
p'anapataadamerá. Eperáarápa iru yiaraa iru p'lanapachida te 
oopataarápa mau orp'e-ee yiaraa iru p'anapatak'a, mau basa-itlee 
jiriteradak'ári. Mamida Tachi Ak'õre k'irapite iru chi mau pipiara pik'a 
bi, Tachi Ak'Orepa iru jiritterada pera. 5Pará jida ma ichita bapari 
tedepema máuk'api p'ani ichita p'anapataadaitlee pera. Mapa oopíti Tachi 
Ak'óremaa irua k'inia bik'a. Maga oodak'ári, parápa mimia oodait'ee 
p'aareerápa oopatak'a ne-animalaará peedap'eda, paadak'ári Tachi 
Ak'õre-it'ee. Mamída ma k'áyaara ne-inaa pipiara oodait'ee, Cristo k'ap'ia 
pari ne-inaa oodait'ee pera ichi Jaurepa oopi bik'a. 6Chonaaráweda 
Tachi Ak'órepa mága jaraji ichi Úraa p'ádade: 
“Mia aba pi-ia bita jiritleraji biittee michi ittaripema Sión p'uurude, 
parapa irude ijiadamerá. Irude ijáapataará k'ira nejasia p'anada-e 
pait'ee ma p'uurude panadak'ári, ichideerá pera.” (Is 28.16) 
7Wáara pará ijáapataará-it'ee iru jóomaará k'iyaara pipiara bi. Mamida 
mága-e ijáadak'aa beerá-ittee. Tachi Ak'óre Úraa p'ádade jara bi: 

“Te oopataarápa mau k'iniada—e padap'edaa pipiara padachi. (Sal 
118.22) 
8Ichiaba awara ãi Tachi Ak'óre Úraa p'idade jara bi: 
“Ara eperá máumaa t'íutiparik'a, mága pik'a eperáará chok'ara t'íuti 
pik'adaittee ma mau pipiara papida k'aurepa. (Is 8.14) 
Magi mau Jesucristo. Wáara ijáadak'aa beerá t'iuti pik'apata, Tachi 
Ak'Orepa wáarata jara péida Cristo k'ap'ia pari ijiadaamaa p'anadap'eda, 
atuadait'ee pera Tachi Ak'orepa k'isia iru badak'a. 
9Mamida Ak'õrepa parata jirit'eraji ichideerá p'anadamerá. Ichiaba 
jómaará reypa pará awara biji mimia oodamerá ichi pari, p'aareerápa 
Ak'óre mimia oopatak'a. Ak'órepa k'inia bi pará ichi p'uuru pidaará 
p'anadamerá ichik'a, k'achia wee. Ichideerá papiji parápa jóomaarámaa 
jaradamerá irua ooda eperáará k'aripait'ee. Iruata pará jiriji uchiadamerá 
ijáadak'aa beerá p'áriu pik'a p'anideepa t'iudait'ee idaa pik'a pi-ia bidee 
iru ome. 10Naaweda pará Tachi Ak'óre p'uuru” pidaará—e paji. Mamida 
ira iru puuru pidaará. Naaweda Tachi Ak'0repa pará chupiria k'awa-e 


ichideerá perá. 


Oopatáati Tachi Ak'órepa oopi bik'a 

11 Mapa ipemaará k'iniará, mia enenee níbi oonaadamerá páchi p'ek'au 
k'achia ooyaa bi k'ap'iapa oopi k'inia bik'a. Mágipa chóo pik'apari tachi 
t'ári ome. Pará k'ira tewaraarák'a p'anapata ijáadak'aa beerá t'áide. Mapa 
oodaik'araa bi achia oopatak'a. 12Ma k'iyaara áchi t'áide k'ira jip'a 
p'anadaipia bi. Mágá p'anaruta pira, achia “k'achia beeráda” aruta pijida 
pará apite, unudait'ee parápa ne-inaa pia oo p'ani máik'aapa Tachi Ak'Ore 
cheru ewate jaradait'ee iruata parámaa mága oopiji. 

13Na p'ek'au eujáde p'ani misa, óoti eperáará poroorápa jara p'lanik'a, 
apidaapa Tachi Waibia ápite k'achia pedeenaadamerá pará k'aurepa. 
Maga oodaipia bi César ome, iru waibiara bairá apemaará poro waibiará 
k'áyaara. 14Ichiaba mága oodaipia bi iru ek'ari p'aniirá ome. Irua ara 
péipari k'achia beerá atadamerá máik'aapa miapidamera; jódee t'ári pia 
p'aniirámaa pia pedeedamerá. 15Tachi Ak'órepa k'inia bi parápa ne-inaa 
pia aupai oodamerá. Mága ooruta pirá, chi k'isia k'awa-ee p'aniirápa 
pará apite pariatua pedeeda-e pai. K'Tup'ee p'anadait'ee. 

l6Pará esclavoorá-e. Mapa p'anapatáati esclavo-eerák'a. Mamida 
máimisa k'isianáati oodait'ee páchia oo k'iniata, ne-inaa k'achia 
oorutamaa. Ma k'áyaara p'anapatáati Tachi Ak'óre esclavoorák'a, 
oomaa irua oopi bik'a. 17T'ári pia p'anapatáati jóomaará ome. K'inia iru 





*2.10 Chonaaráweda Tachi Ak'órepa Israeldeepa uchiadap'edaará jirit'eraji ichi p'uuru 
pidaará p'aneedamerá (Ex 6.7). 

p'anapatáati páchi ipemaará Cristo k'aurepa. Tachi Ak'óre waaweepatáati 
máik'aapa César waaweepatáati, eperáarápa áchi poro waibiará 
waaweepatak'a. 


P'anadaipia bi Cristo mimiapataarák'a 
(Ef 6.5-9; Col 3.22-25; Tit 2.9-10) 


18Teeda mimiapataará, páchi poro waibiará waaweepatáati máik'aapa 
oopatáati árapa jara panik'a. Maga oodaipia bi ára t'ári pia p'lani pira, 
maa-e pirá t'ári k'achia p'ani pijida. 19 Arapa pará miapidai, ne-inaa 
K'achia ooda-e p'ani mida. Mamída k'irau—ee chooruta pirá oo k'inia 
p'anadairá Tachi Ak'orepa oopi bik'a, irua pará pia ak'iitee. 20Jódee mágá 
ak'i-e pait'ee parápa ne-inaa k'achia oodap'eda, k'irau—ee chooruta pirá 
miapidak'ári ma k'achia oodap'edaa k'aurepa. Mamida pará k'irau—ee 
chooruta pirá miapidak'ári ne-inaa pia oodap'edaa pera, mágara Tachi 
Ak'órepa pará pia ak'iit'ee. 21 Ma-ittee Tachi Ak'orepa pará jiriji, Cristo 
jiak'a p'anapataadamera. Iru miaji pará k'aripait'tee. K'inia bi parápa 
awaraará auk'a k'aripadamerá, miaruta pijida mága oo p'ani k'aurepa. 
Tachi Ak'óre pedee jaraparipa irude naga jaraji: 

22 ‘rua p'ek'au k'achia ook'aa paji. Seewa apidaamaa jarak'aa paji. (I 

53.9) 
23Cristomaa ik'achia jaradak'ári, mágá p'anauk'aa paji. Miapidak'ári, 
maarepida jarak'aa paji k'achia ooit'tee iru imiateedap'edaarámaa. Ma 
k'áyaara ma nepira ichiak'au biji Tachi Ak'órepa oomerá ichia oo 
K'iniata. K'awaji Tachi Ak'õrepapai ak'ii eperáarápa oopata jarait'ee pia 
wa k'achia. 24Kurusode bak'ári, Cristopa ichi itu tachia p'ek'au k'achia 
oopata iru baji ichi k'ap'tade. Mágá piuji tachia p'lek'au k'achia oopata 
K'aurepa, tachi uchiadaidamerá p'ek'au k'achia jua ek'ariipa máik'aapa 
K'achia wee p'anapataadamerá Tachi Ak'õrepa k'inia bik'a. Ma p'ek'au 
K'achia oopatap'edaa pera, pará k'ayaa pik'a p'anapachida. Mamida Cristo 
miapida k'aurepa pará pari, jipa pik'a p'aneejida. Maperápi irá pará 
ichita p'anapataadait'ee Tachi Ak'óre ome. 25Parápa ijáadai naaweda, 
p'anapachida oveja o atua bik'a, Tachi Ak'Ore k'awada-ee p'anadap'edaa 
pera. Mamída irá, ma oveja ápitee cheruk'a ichi ak'ipari waya unu 
atarumaa, mága pik'a pará o k'achiade wádap'edaadeepa ápitee chejida 
unu atarutamaa páchi ak'ipari, Cristo ome. Iruata pará t'ári ak'ipari. 
Úraa miak'ái p'aniirá-ittee 
(Ef 5.22-23; Col 3.18-19) 
3 1Mia pará wéraará miak'ái beerá üraait'ee oodamerá páchi 
imik'iraarápa jara p'anik'a. Mága ooruta pirá, chi imik'iraará 

ijáadak'aa p'aniirápa Tachi Ak'orepa wáarata jara péida ijáadai pará 
k'aurepa. Cristopa ooda áchimaa jarada—e p'ani mida, achia irude 

ijáadai, 2unudak'ári parápa Tachi Ak'óre waaweepata màik'aapa ne-inaa 
k'achia oodaamaa p'anapata. 3Pará wéraará Cristode ijaapataarapa 
jiridaik'araa bi k'ira wáree p'anadait'ee iripai, páchi poro pi-ia bida 
p'anipa maa-e pirá ne-inaa néedee ooda ji p'anipa maa-e pirá p'aru 
pi-ia ji p'anipa. 4Ma k'áyaara jiridaipia bi t'áride k'ira wáree p'anadait'ee, 
awaraarápa mágee k'ira p'oyaa unuda-e p'ani mida. Tachi Ak'ore-it'ee 
piara bi t'ári pia máik'aapa k'áiwee p'anapataadamerá, ne-inaa fripai 
oopata k'áyaara. Mágee ne-inaa jópata, mamída ne-inaa t'áride ichita 
bapari. 5Mágá p'anapachida chonaaráwedapema wéraará, Tachi Ak'orede 
ijiapatap'edaa. T'áride k'ira wáree p'anapachida ijáapatap'edaa pera Tachi 
Ak'orepa áchi k'aripaittee máik'aapa oopatap'edaa pera áchi imik'iraarápa 
jaradap'edaak'a. 6Mãga paji Abraham wéra Sara. Ichia oopachi 
Abrahampa jaradak'a máik'aapa irumaa: “michi poro waibiada” apachi. 
Pará Sara k'aurák'a p'ani, iruk'a ne-inaa pia ooruta pirá máik'aapa ne- 
inaa apidaamaa p'erapida—e p'ani pirá. 

7Ichiaba úraaittee pará imik'iraará Cristode ijáapataará k'isia k'awaa 
p'anadamerá p'anapataadait'ee páchi wéraará ome. Ára k'aripapatáati 
juatau mak'iara wee planadairá imik'iraarák'a. Ma awara ara pia 
ak'ipatáati, auk'a Cristode ijáapata pera máik'aapa it'aa wádait'ee pera 
Tachi Ak'órepa k'aripap'eda. Ara mágá pia ak'idaipia bi Tachi Ak'órepa 
parapa it'aa iidipata p'anaumerá. 


Sága p'anapataadaipia bi awaraará ome 


8 Ma awara pará jómaarámaa úraaitee auk'a k'isia panapataadamerá 
oodait'ee Cristopa oopi bik'a. T'ári auk'a p'anapatáati máik'aapa chik'inia 
p'anapatáati ipemaara pera Cristo k'aurepa. Awaraará chupiria k'awaa 
p'anapatáati máik'aapa audua—ee p'anapatáati. 9Awaraarápa parámaa ne- 
inaa k'achia oodak'ári, auk'a oonáati. Parámaa ik'achia jaradak'ári, auk'a 
jaranáati. Ma k'áyaara áchimaa pia pedéeti máik'aapa it'aa iidíti Tachi 
Ak'orepa áchi k'aripamerá. Ma-it'ee Tachi Ak'órepa pará jiriji, pará jida 
k'aripa k'inia bada pera. 1Iru üraa p'ádade jara bi: 

“Eperá t'ári o-la taará ba K'inia bi pirá na p'ek'au eujáde, awaraará 
apite pedee k'achia jara amaaipia bi máik'aapa seewa amaaipia 
bi. 11 Ne-inaa Kk'achia k'ira tádoo oo amaaipia bi máik'aapa ne- 
inaa pia ooipia bi. Jiriipia bi k'áiwee bapariit'ee jómaará ome. 
12Ma jóma ooipia bi Tachi Waibiapa ak'i bapari pera ne-inaa pia 
oopataará máik'aapa úripari pera árapa itaa iidipata. Mamida 
mága oo-e ne-inaa k'achia oopataará ome. Maira k'aripa—epi.' (Sal 
34,12-16) 

13Parápa jiriruta pirá oodait'ee ne-inaa pia aupai, ¿k'airápa parámaa 
k'achia oodaima? MMamida awaraarápa pará miapiruta pijida ne-inaa 
pia oo p'lani k'aurepa, o-la p'lanadaipia bi. Ma miapida k'aurepa Tachi 

Ak'órepa pará pia ak'iit'ee. Mapa p'erapináati pará jiripataarámaa 
máik'aapa k'isia jonanáati áchi k'aurepa. 15Ma k'áyaara k'irápáti Tachi 
Waibia Cristo bapari páchi t'áride máik'aapa irumaa it'aa titi. Apidaapa 
parámaa iidiruta pirá sáap'leda Cristode ijáapata, ichita p'anáuti. 
16Mamida mága óoti t'ári pia, audua-ee, Tachi Ak'óre waaweepata pera. 
Ne-inaa pia aupaita oopatáati. Mága ooruta pira, k'isia pua p'anada-e 
pait'ee. Ma awara pará imiateepataarápa pará apite pedee k'achia 
jaradak'ári, awaraarápa áchi k'ira nejasiapidaittee, pará wáara p'anapata 
perá Cristopa oopi bik'a. 

17Piara bi miadait'ee ne-inaa pia ooda k'aurepa, mága K'inia bi pirá 
Tachi Ak'órepa, miadai k'iyaara ne-inaa k'achia ooda k'aurepa. 18Ichiaba 
Cristo miaji piuk'ári tachia p'ek'au k'achia oopata wépapiit'ee. Iru p'ek'au 
K'achia wee baji mida, piuda aba piuji p'ek'au k'achia oopataará pari, 
mágá tachi ijáapataará t'iudamerá Tachi Ak'óre ode iru ome. Eperáarápa 
iru peejida. Mamida aramata Tachi Ak'óre Jaure waya araa paji iru jaure 
ome. 12Mápai iru waji angeleerá, chi k'achia oodap'edaará, jia paraa 
bimaa. Jaraji máirámaa irua áchi poyaada piuk'ári eperáará k'aripait'ee 
atuanaadamerá. 20Mága jaraji máirápa oodak'aa p'anadap'edaa pera 
Ak'õrepa oopi bik'a, chonaaráweda Noé na p'ek'au eujáde bak'ári. 
Maira k'aurepa Tachi Ak'órepa na eujáidepemaará k'achia beerá audú 
miapi k'inia baji. Mamida chooji Noépa barco choma ooru misa, aide 
bataut'ee ichi éreerá ome. Ára ochopai p'anajida. Mamida ma barcode 
bataudap'edaa pera, Tachi Ak'órepa ara k'aripaji k'iniinaadamerá 
awaraará ome. Jaradai ma pania péidapa k'achia beerá jópiit'tee, Tachi 
Ak'õrepa Noé ichideerá ome k'aripaji chok'ai uchiadamerá. 21 Tachi 
Ak'órepa ara k'aripadak'a chok'ai uchiadamerá ma pania k'aurepa, mága 
pik'a irá pania k'aurepa Ak'orepa pará jida k'aripapari ichita chok'ai 
p'anapataadamerá iru ome. Maga oopari pará poro choopidak'ári paniapa. 
Maga oodak'ári, tripai ooda-e, ma paniapa jaik'oo páchi k'ap'iade siimerá 
máik'aapa wépapimerá. Ma k'áyaara poro choopipata ak'ipidait'ee 
Jesucristo chok'ai p'irabaida k'aurepa t'áripa irude ijáa p'ani máik'aapa 
iidi pani Tachi Ak'órepa páchia p'ek'au k'achia oopata wépapimerá. 
22Cristo chok'ai p'irabaik'ári, waji it'aa su-ak'i bapariittee Tachi Ak'ore 
juaraare. Mama bide jóma na p'ek'au eujidepema-eerá iru jua ek'ari 
p'anadait'ee; angeleerá máik'aapa Netuara Poro Waibia eere p'aniirá 
paara. 


Ne-inaa oodaipia bi Cristopa oopi bik'a 


4 1Parãpa k'awa p'anadairá Cristo miada mágá iru k'ap'iade, sócharra 
p'anapatáati máik'aapa auk'a k'isia p'anapatáati iruk'a. Miadak'ari, 

p'ek'au k'achia oonáati. 2Oodai k'ayaara páchi p'ek'au k'achia ooyaa bi 

k'ap'iapa oopi bik'a, óoti Tachi Ak'órepa oopi bik'a pará piurutamaa. 

3Cristode ijáadai naaweda parapa audupai oopachida ijáadak'aa beerápa 
nágee ne-inaa k'achia ooi awaa p'anapatak'a: pariatua p'ek'au ooyaa; 
ne-inaa k'achia ooyaa; it'ua toyaa; wéraará pariatua jiriyaa máirá ome 
k'achia oodait'ee; k'ira nejasia wee it'aa tři awaa ne-inaa juapa oodamaa; 
mágee ne-inaa k'achia. 4trá mágee ijáadak'aa beerápa k'awada-e p'ani 
k'áata k'isiadai, pará waa wádak'aa perá áchi ome mágee ne-inaa k'achia 
oode. Maperápi pedee k'achia jarapata pará apite. 5Mamida ewari 
cherude Tachi Ak'orepa iidik'ári Achia ne-inaa jomaweda oopatap'edaa 
pari, ichita p'anaudaittee. Ma ewate iruata ak'iittee jomaarápa 

oopata jarait'ee pia wa k'achia; chok'ai p'aniirápa oopata máik'aapa 
piudap'edaarápa oopatap'edaa paara. 6Ma piudap'edaará chok'ai 
p'anadak'ári, miapachida k'ap'iade máik'aapa piujida k'ap'iade eperáará 
jómaarák'a. Mamída ijáadap'edaarápa Tachi Ak'orepa pedee pia jara 
péida Cristode ichita chok'ai p'anapataadait'ee iruk'a, ma ijáadap'edaa 
k'aurepa ára jaure araa padaida perá iru Jaure ome. Ma-it'eepi Tachi 
Ak'órepa jara péiji Cristopa ooda eperáara k'aripaitee. 

Ak'õrepa k'inia bik'a, k'ira jip'a panapatáati máik'aapa k'isia k'awaa 
p'anapatáati. 8Ma awara nága óoti awaraa ne-inaa jóomaweda oodai 
naaweda. T'áripa chik'inia p'anapatáati, mágá p'anadak'ári, maarepida 
k'irápada-e pait'ee pera awaraarápa parámaa ne-inaa k'achia oopata 
máik'aapa jarapata. 2Awaraa ijáapataará p'lasianadak'ári parámaa, t'ãri 
pia auteebáiti, maarepida k'achia pedeeda—ee. 10 Tachi Ak'óre Jaurepa 
ne-inaa awara—awaraa oopipari pará chaachaa, mágá awaraará 
k'aripadamerá. Mapa magi ne-inaa pia oopatáati irua oopi bik'a. 11 Tachi 
Ak'óre Úraa jarateeparipa jarateeipia bi Tachi Ak'órepa jarapi bik'a. 
Ichiaba ne-inaa ooparipa awaraará k'aripaittee, mága ooipia bi Tachi 
Ak'orepa oopi bik'a. Ne-inaa jomaade mága ooruta pirá, ak'ipidaittee 
Tachi Ak'õre jómaará k'áyaara waibiara bi, Jesucristo k'ap'ia pari ne-inaa 
pia oopipari pera parámaa. ¡Iru ichita Tachi Waibia pait'ee! ¡Amén! 


Cristode ijáapataará miadak'aári 

12fpemaará K'iniará, p'eranáati awaraarápa pará jiridak'ári miapidaitee. 
Magá chupiria p'anadak'ári, parapa k'awaa atadai wáara Cristode ijáa 
p'ani wa mak'iara ijáada—e p'ani. K'isianáati pará miadaik'araa bi ichideerá 
pera. 13Ma k'áyaara ola p'anáti pará miapidak'ári Cristo miapidap'edaak'a, 
ne-inaa pia oo p'ani k'aurepa. O-ía p'anadai mágá miaruta misa na eujáde, 
k'awa p'anadairá na ewari wáara t'ári o-1a p'anadait'ee Cristo chek'ári ichi 
k'ira wáree unupide jómaarámaa. 14Ichiaba oía p'anáti ik'achia jaradak'ári 
parámaa Cristode ijáapata pera. Mágá p'anadai k'awa p'anadairá Tachi 
Ak'õre Jaure, chi jaure pipiara bi, pará ome bapari pera. 15Awaraarápa 
pará miapidait'ee. Mamida k'irak'aupai miapidai pará t'áidepemapa nágee 

ne-inaa k'achia ooda pari: chiara peeda pera; chiara net'aa chiada pera 
maa-e pirá awaraa ne-inaa k'achia ooda pera chíaramaa; maa-e pirá 
pedee-idaa bapari pera; ne-inaa mágee pari. 16 Jódee pará t'áidepema 
ijáapari miapiruta pirá Cristode ijáapari perá, k'ira nejasia baik'araa bi. Ma 
k'áyaara Tachi Ak'óremaa gracias jaraipia bi, pará “Cristodeerá” apata pera. 

17Taará-e Tachi Ak'órepa na p'ek'au eujidepemaarápa oopata ak'iit'ee 
máik'aapa jaraittee pia wa k'achia. Apemaará k'iyaara ichideerá naapiara 
mágá ak'iitee máik'aapa miapiit'ee chi ne-inaa k'achia oo p'aniirá, magi 
K'achia oo amaadamerá. Irua tachi ome mága ooru pirá, audupiara irua 
jara péida úridaamaa p'aniirá uchiada-e pait'ee iru juadeepa. 

18 ‘Tachi Ak'õre k'irapite k'achia wee p'aniirá it'aa wadai naaweda, 
Cristo k'aurepa miaruta pirá Ak'õre juade, audupiara miadait'ee 
p'ek'au k'achia ooyaa p'aniirá, irude ijáadak'aa pera. Magiira 
atuadait'ee. (Pr 11.31) 

19 Maperá pará miadak'ári Tachi Ak'órepa mága k'inia bairá, audupiara 

irude ijáadaipia bi máik'aapa ichita ne-inaa pia oodaipia bi. Mága 
oodaipia bi k'awa p'anadairá iru, tachi oodapa oopari ichia jara bik'a. 
Tachi ak'i bapariittee ichimaa wáruta misa. 


Úraa Cristode ijáapataará-ittee 


5 1Írá mia üraait'ee pará t'áidepema ijáapataará chonaará. Pará 
chonaará jíak'a mia pida ijáapataará ak'ipari. Michi taupa unuji 
Cristo miada tachi k'aripaittee máik'aapa michi it'aipa mága jarapari 
eperáarámaa. Cristo waya chek'ári, mimaa ichiaba Tachi Ak'õrepa ichi 
k'ira wáree unupiit'ee. 2Mapa ak'i p'anapatáati ijiapataará pará jua ek'ari 
p'ani. Ara ak'i p'anadaipia bi oveja ak'iparipa ichi ovejaará ak'iparik'a. 
Mága oodaik'araa bi apidaapa mága oopi p'anadairá parámaa. Ara ak'i 
p'anadaipia bi, t'áripa oo k'inia p'anadairá Tachi Ak'órepa oopi bik'a. 
Ichiaba ma mimia oodaik'araa bi p'arat'a atadait'ee. Ma k'áyaara óoti 
awaraará k'aripa k'inia p'anadairaá. 3Pará jua ek'ari p'aniirá chipariirák'a 
p'ananáati. Ma k'áyaara t'ári pia p'anapatáati ara ome, ara pará jíak'a 
p'ana k'inia p'aneedamerá. +Mágá p'anaruta pira, tachi ak'ipari waibiara 
bipa ichi waya unupik'ári jómaarámaa, parápata atadait'ee iru Kira 
wáree máik'aapa ichita p'anapataadait'ee iru ome. Magi pipiara bi na 
p'ek'au eujidepema poro jira atai k'iyaara, Cristo k'ira wáree jók'aa pera. 
5Chonaarámaa úraadak'a ichiaba pará t'áidepema k'iitráarámaa 
ŭraait'ee. Oopatáati chonaarápa jara p'anik'a. Pará ijáapataará t'áidepema 
apida audua baik'araa bi, Tachi Ak'óre Úraa p'ádade jara bairá: 
‘Tachi Ak'órepa k'aripa—e audua p'anapataará, mamida t'ári pia 
k'aripapari audua—ee beerá. (Pr 3.34) 
65 Maperápi audua-ee p'anapatáati Tachi Ak'õre jua ek'ari, irua K'inia bi 
ewaride irua pará awaraará k'iyaara waibiara papimerá. 7Pará k'isia 

jonadak'ári, ma k'isia jomaweda jaráti Tachi Ak'óremaa, irua pará pia aki 
bapari perá. 

sK'ira jip'a p'anapatáati máik'aapa tauk'a nipapatáati, Netuara Poro 
Waibiapa pará k'ira unuamaa iru bapari pera. Ichia eperáara jiri nipapari 
Cristode ijáa amaapiit'ee, león bia nipaparik'a ne-inaa jiri nipak'ári 
K'oit'ee. 9Tchia pará mágá jiri chek'ári, chóoti Cristode ijáa p'anide 
máik'aapa oonáati mágipa oopi k'inia bik'a. K'irápáti ichia auk'a jiripari 
pará ipemaara Cristo k'aurepa miapiit'ee, na p'ek'au eujáde para bee 
chaa. 10Mamida taará—e, pará miadap'eda, Tachi Ak'órepa k'aripait'ee 
ichia k'inia bik'a p'anapataadamerá máik'aapa pipiara choodamerá páchia 
Cristode ijáa p'anide. Tachi Ak'órepa mágá pará k'aripait'ee tachi k'inia 
iru bapari perá máik'aapa tachi jirida perá, Jesucristo k'aurepa ichita 
p'anapataadamerá iru eujá k'ira wáreede. 11iTachi Ak'óre ichita jómaará 
k'áyaara waibiara bait'ee! ¡Amén! 


Salude péida 


12 Tachi ipema Cristo k'aurepa, Silvano, nama bi mi ome. Mia k'awa 
bi irua pia oopari Cristopa oopi bik'a. Mapa mia na k'art'a k'ak'attua 
p'ápiji irumaa. P'ápiji parápa k'awaadamerá mia ettewa jaradak'a Tachi 
Ak'orepa pará k'inia iru bapari máik'aapa wáara pará k'aripait'ee. Mapa 
mia üraait'ee pará choodamerá Cristode ijáa p'anide, maarepida ijáa 
amaada-ee. 

13Nama Babilónia p'uurude Tachi Ak'órepa ichiaba eperáara jirit'eraji 
Cristode ijáadamerá, pará ome oodak'a. Máirápa parámaa salude péiruta. 
Ichiaba salude péiru Marcopa. Iru mi warrak'a bi, mi ome nipapari perá 
Cristopa ooda jarateede. 14Chik'inia saludaa para báti. 

Mia it'aa iidi bi pará Cristodeerá jómaará pari, k'áiwee 
p'anapataadamera. 

Mágapai paji. 

San Pedropa K'art'a 
T'éepema P'ada 


San Pedro, Jesucristopa jirit'eradapa na k'art'a p'ãji pëiit'ee jomaweda 
Cristode ijáapataarámaa. Üraa k'inia baji seewa jarateepataarápa jarateepata 
úirinaadamerá. 

Salude jarap'eda, naapiara Pedropa jara bi saga Cristode ijáapataarápa 
waapiara oopataadai irua oopi bik'a (cap. 1.1-15) máik'aapa K'irápapi 
bi ichia Cristo unuda k'ira awaradaik'ári. Ichiaba jara bi k'irápadamerá 
chonaaráwedapema Ak'óre pedee jarapataarápa jaradap'edaa ichita uchiapari, 
Ak'õre Jaurepa jarapida pera (cap. 1.16-21). Jara bi Tachi Ak'repa pia-ee ak'ipari 
seewa jarapataara, ichide ijáapataará k'ürapata pera (cap. 2). Jara bi saga pait'ee 
Cristo cheru ewate; na p'ek'au eujá jõ chek'ári. Úraa bi audupiara oopataadamerá 
Cristopa oopi bik'a máik'aapa apidaamaa k'iirapinaadamerá (cap. 3). 





Salude péida 


1 1Mi, Simón Pedropa oopari Jesucristopa oopi bik'a. Irua mi péiji ichi 

íiraa jarateede. 

Mapa na k'art'a p'áru pará Cristode ijáapataara, tai jiak'a ijáa 
p'aniirámaa. Jesucristo Tachi Ak'óre. Irua tachi o k'achiadeepa 
K'aripa atapari. Audú t'ári pia bapari pera, tachi auk'a k'aripaji irude 
ijiapataadamerá. 2Mia it'aa iidi bi Tachi Ak'órepa pará audú pia ak'i 
bapariimerá. Mágá k'áiwee p'anapataadait'ee iru máik'aapa Tachi Waibia 
Jesús ome k'awa wádade. 

P'anapatáati Tachi Ak'órepa k'inia bik'a 

3Tachi Ak'õre jomaara k'áyaara waibiara bairá, tachimaa teepari ne-inaa 
jóma falta p'ani panapataadamerá irua k'inia bik'a. Mágá p'anapataadait'ee 
iru wáara k'awaadak'ári. Iruata tachi jiriji k'awapiittee ichi k'ira wáree 
máik'aapa t'ári pia, mágá p'lanapataadamerá ichik'a. *Iru mága bapari 

pera, tachimaa jaraji jómaweda ne-inaa pi-ia ichia ooit'ee tachi k'aripait'ee. 
Mága jaraji parápa ma jarada ijáa p'anipa iruk'a padaidamerá máik'aapa 
uchiadaidamerá na p'ek'au eujádepema ijáadak'aa beerápa ne-inaa k'achia 
oopata jua ek'ariipa. Achia p'ek'au k'achia k'ira 'ádoo oopata, achia oo 
k'iniata oopata perá. 5Tachi Ak'órepa ma jóma ooda perá pará k'aripait'ee, 
jiripatáati Cristode wáara ijáapataadait'ee. Ma awara jiripatáati t'ãri pia, 
k'isia k'achia wee p'anapataadait'ee. Ma awara jiripatáati k'isia k'awaa 
p'lanapataadait'ee. 6Ma awara jiripatáati oo amaadait'ee tachi p'ek'au k'achia 
ooyaa bi k'ap'iapa oopi bik'a. Ma awara jiripatáati choodait'ee páchi ijáa 
p'lanide, nepirade baairuta pijida. Ma awara jiripatáati Tachi Ak'úre k'inia 
iru p'lanapataadait'ee. 7 Ma awara jiripatáati chik'inia panapataadait'ee páchi 
ipemaará Cristo k'aurepa ome. Ma awara jiripatáati eperáará jóomaweda 
k'inia iru p'anapataadaittee Tachi Ak'%repa áchi k'inia iru baparik'a. 

8Parápa ichita waapiara jiriruta pirá mágá p'anapataadait'ee, Tachi 
Waibia Jesucristo wáara k'awa wádait'ee máik'aapa p'anapataadait'ee 
irua k'inia bik'a. Oodait'ee irua oopi bik'a. 92Mamida chi jiri-e bipa mágá 
bapariitlee k'isia k'awa-ee bi. Eperá tau tawaa pik'a bi, k'aitapai unupari 
pera. Mágipa na p'ek'au eujádepema net'aa audupiara k'awa k'inia bi, 
Cristo k'awai k'áyaara. K'irápa k'inia-e ichia naawedapema p'ek'au k'achia 
ooda Tachi Ak'orepa wépapiji. 

10Maperá michi ipemaará, jip'a jiripatáati p'anapataadaitlee mia etlewa 
jaradak'a. Mága ooruta pira, ak'ipidaittee Tachi Ak'orepa pará jirip'eda, 
wáara jirit'eraji ichideerá papiittee. Ma awara mága ooruta pirá, k'achiade 
baaida-e pait'ee. 11 Ma k'iyaara ewari cherude Tachi Ak'órepa pará o-1a 
auteebaiittee máik'aapa wãpiit'ee Tachi Waibia, Tachi O K'achiadeepa 
K'aripa Atapari Jesucristo truadee. Mágí trua jók'aa Tachi K'aripapari 
mama bapari perá. 

12 Ma jóma jara aupada mia parámaa ip'ii k'irápapiit'tee, magi üraa 
k'awa p'ani mida máik'aapa ijáa p'ani mida joma Tachi Ak'órepa 
wáarata jara péida parámaa. 13Wáara, mia k'inia bi parápa magi úraa 
k'irápadamerá, mi-ittee Tachi Ak'orepa mága k'inia bairá. Mia mága 
ooit'lee chok'ai bi misa, 14Tachi Waibia Jesucristopa mimaa k'awapida 
pera taará-e mi na k'ap'iadeepa uchiait'ee piuk'ári. 15 Mamída jiriitee 
parapa mi úraa ichita k'irápa p'anapataadamerá, mi piuda t'éepai. 


Cristo k'ira awaradaida unudap'edaará 


l6Taipa parámaa jarateejida Tachi Waibia Jesucristopa ooda máik'aapa 
iru waya cheit'ee. Maapai jarateeda—e paji eperáarápa oopatak'a, áchi 
k'isiadeepa nepiridak'ári awaraará k'üradait'ee. Ma k'iyaara tachi taupa 
taipa iru k'ira wáree unujida. 17Mága unujida Tachi Ak'õrepa taimaa 
ak'ipik'ári irua Cristo pia ak'ipari. Mága ooji iru k'ira wáree eujádeepa 
pedeek'ari: 

“Nágita mi Warra k'inia, mia jirit'erada. Irua mi t'ári o—iapipari. (Mt 
17.5; Mr 9.7; Lc 9.35) 

18K'iiripa taipa mágí otau it'ariipa pedeeda ürijida, mága nide tai 
p'anadap'edaa pera Tachi Waibia ome ee awara bidade Tachi Ak'ore-it'ee. 

19'Tachi Ak'orepa mágí pedee jarai naaweda, chonaaráweda ichi 
pedee jarapataarápa iru Warrade jarajida máik'aapa p'ajida. Mapa taipa 
magi pedee úridak'ári tachi k'iiripa, k'awaajida wáara Tachi Ak'ore 
Üraa p'ádade jara bik'a, mágá ichita p'asait'ee. Tachi Ak'óre Üraa p'áda 
lámpara p'áriude bik'a bi, idaaru misa; pia jarait'eera, Cristo waya cheru 
misa. Ma ewate irua na p'ek'au eujádepema p'ariu pik'a bi wépapiit'ee 
máik'aapa Tachi Ak'óre wáarata jomaweda k'awaapiit'ee tachi t'árimaa. 
20 Mamida Tachi Ak'úre Úraa p'áda mágá ak'idai naaweda, parápa na 
pedee k'awaadaipia bi. Tachi Ak'óre pedee jarapataarápa jaradap'edaa 
leedap'eda Ak'óre Úraa p'ádade, apidaapa jaradaik'araa bi ichi k'isiadeepa 
ma pedee k'áata jara K'inia bi, jarateei awaraarámaa. 21Tachi Ak'óre 
pedee jarapataarápa pedee apida áchi k'iradoopa jaradak'aa paji. Ma 
k'áyaara Tachi Ak'óre pedee jarapachida Tachi Ak'óre Jaurepa jarapidak'a. 


Seewa jarateepataará 


) 1Mamida maapai Israel pidaará, tachi chonaará t'áide ichiaba 

seewa jarateepataará paraaji. “Tai ichiaba Tachi Ak'óre pedee 
jarapataaráda” apachida mida, mága-e paji. Máira jiak'a pará t'áide 
ichiaba seewa jarateepataará paraait'ee. Máirápa áchi k'isiadeepa 
ijiapataarámaa seewa imeraa jarateedait'ee. Meradait'ee Jesucristo tachi 
chipari, irua áchi neto pik'a ataji mida áchi pari piuk'ári, atuanaadamerá. 
Ma meraruta k'aurepata, atu p'anide Tachi Ak'órepa áchi jópiit'ee. 
2Chok'araarápa ma seewa ijáadait'ee máik'aapa pariatua p'ek'au oo 
p'anapataadait'lee maira jiak'a. Ma k'aurepa jómaarápa pedee k'achia 
jaradaittee Tachi Ak'óre o wáara bide. 3Ma awara máirápa p'arat'a audú 
ata k'inia p'anadairá, pará k'úiradaittee seewa jaratee p'anipa. Taará weda 
Tachi Ak'õrepa k'isia iru bi mágeerá atuapiit'tee. Tachia k'awa p'ani iru 
sék'aa máik'aapa k'áik'aa. Irua wáara áchi jópiit'tee. 

4K'Isiadáma nágide. Tachi Ak'orepa ichi angeleerápa k'achia 
oodap'edaa wépapi-e paji. Achi péiji eperáará k'achia beerá 
piudap'edaarámaiipa waawí máik'aapa jia paraa biji uria audú napia 
bide, mama iru ewari waibia ewate nidamerá.* 5Ichiaba chonaaráweda 
Tachi Ak'órepa wépapi-e paji eperáarápa p'ek'au k'achia oodap'edaa. Achi 
pera. Jip'a Noé awaraa eperáará siete ome chok'ai uchia ataji, Noépa 
jarateepachi pera eperáará Tachi Ak'õrepa k'inia bik'a p'anapataadamerá.* 





*2.4 Jud 1.6; Gn 6.1-4. *2.5 Gn 6.9-10; 7.1. 

6Ichiaba Tachi Ak'órepa wépapi-e paji Sodoma p'uurudepemaarapa ne— 
inaa k'achia oodap'edaa máik'aapa Gomorra p'uurudepemaarápa ne-inaa 
k'achia oodap'edaa. Ma puuru omee weda k'achia ooji tipitaupa jópik'ári. 
Maga ooji maira t'éepai ijáiadaamaa p'anadait'eerápa k'awaadamerá irua 
k'achia beerá k'achia oopari. 7?Mága ooji mida ma p'uurudepemaarámaa, 
ma pluuru jót'aai naaweda irude ijáa bada, Lot chok'ai uchiapiji. Magi 
eperá pia baji Ak'õre k'Trapite. Iru audupai k'isia nibapachi, p'lek'au ooyaa 
p'anapatap'edaará t'aide bapachi pera. 8Ma p'uuru pidaarápa oodak'aa 
paji Tachi Ak'órepa k'inia bik'a. Ma k'áyaara ne-inaa k'achia aupai 
oopachida. Mapa mágí eperá pia bita ichi t'áride miapachi, ewari chaa 
ma k'achia beerápa oopata unupachi perá máik'aapa úripachi perá. 
9Mamida Tachi Ak'órepa Lot uchiapiji ma k'achia beerá t'áideepa. Tachi 
Ak'õrepa k'awa bi saga k'aripait'ee ichide ijáapataará, ne-inaa k'achia 
oonaadamerá máik'aapa irua k'inia bik'a oodamerá. Jodee ichia k'awa 
bi saga jia pik'a biittee k'achia oopataará áchi miapirumaa máik'aapa 
atuapirumaa ichi ewari waibia ewate. 10 Audupiara miapiit'ee oo 
p'anapataarápa áchi p'ek'au k'achia ooyaa bi k'ap'iapa oopi bik'a. Máirápa 
oodaamaa p'lanapata Tachi Ak'orepa oopi bik'a. 

Magí seewa jarateepataarápa achia oo k'iniata oopata. K'iiri 
k'isua p'anapata máik'aapa audua p'anapata. Waaweeda-ee pedee 
k'achia jaradait'ee angeleerá apite. 11 Jódee angeleerá, máirá k'áyaara 
waibiara p'ani mida, maarepida pedee k'achia jarada-e, k'achia beerá 
imiateenadak'ári Tachi Ak'õre k'Trapite. 12Ma seewa jarateepataará ne- 
animalaarák'api p'ani. Ne-animalaará k'isiadak'aa eperáarák'a. Oopata 
achi k'ap'iapa oopi bik'a. T'opata eperáarápa jita atadamerá máik'aapa 
peedamerá. Mága pik'a p'ani ma seewa jarateepataará. Pedee k'achia 
jarapata ne-inaa jóma achia k'awada-e p'ani apite. Ma k'aurepa Tachi 
Ak'órepa ichi jópiit'ee, eperáarápa ne-animalaará jópipatak'a. 13Achi 
miadait'ee ne-inaa k'achia oopata pera. Ástaawa pida oo k'inia p'anapata 
achi p'ek'au k'achia ooyaa bi k'ap'iapa oopi bik'a. Pará ijáapataará 
t'áide paara mága oopata, tiudak'ári nek'odait'ee pará ome. Mágá pará 
k'ürapata auk'a oo k'inia p'anadamerá achia oopatak'a. Achi k'aurepata 
awaraarápa pará pia ak'ida—e p'ani. 

14 Achia wéraará unudak'ári, audú k'ái k'inia p'anapata máirá ome. 
Ichita k'isia p'anapata ne-inaa k'achia oodait'ee. K'íirapata pia ijáada—e 
p'aniirá, auk'a k'ái k'inia p'anadamerá áchi ome. Jiripata waapiara 
ne-inaa k'achia oodait'ee máik'aapa kiapata ne-inaa jóma achia iru 
p'anadaik'araa bi. Maperápi Tachi Ak'órepa áchi k'achia ooit'ee, ichia 
ooda mida. 15Mágá p'ana k'iniapa achia Tachi Ak'óre o atuajida. Oodai 
k'áyaara Tachi Ak'órepa oopi bik'a, oopata chonaaráwedapema Bosor 
warra Balaampa oodak'a. Mágipa ne-inaa k'achia ooit'ee paji, p'arat'a 
audú ata k'inia bada pera mága oorumaa. 16Mamida Tachi Ak'órepa iru 

burromaa pedeepiji itriat'aamerá. Ne-animal paji mida, magi burropa 
pedeeji máik'aapa oopi-e paji chiparipa ma ne-inaa k'achia k'ira k'awa- 
ee, pariatua oomera. 

17 Ma seewa jarateepataará pozo p'oo bík'api p'ani maa-e pirá jíarara 
pania wee bík'api p'ani, pará k'aripada—e p'anadairá. Mapa Tachi 
Ak'órepa áchi péiit'ee p'áriudee. 18 Ma seewa jarateepataarápa iwésaa, 
pedee audua, pariatua nága jarateepata: ijáapataarápa oodai jóma 
achia p'ek'au k'achia ooyaa bi k'ap'tapa oopi bik'a. Ma awara achia 
ijáapataará jiripata k'achia oodait'ee ára ome. Maga k'ürapata ewaa 
uchiarutaará ijáadak'aa beerá p'anapatadeepa. 1% Jarapata áchi eere 
tíurutaará apida jua ek'ari p'anapataadait'ee. Mamída áchita p'ek'au 
K'achia jua ek'ari p'anapata esclavoorák'a, oopata pera ichi p'ek'au k'achia 
ooyaa bi k'ap'iapa oopi bik'a. Mágimaa p'oyaapijidapi. 20 Máirápa Tachi 
Waibia, Tachi K'aripapari Jesucristo k'awadak'ári, oo amaajida na p'ek'au 
eujádepema ijáadak'aa beerápa oopata máik'aapa uchiajida p'ek'au k'achia 
jua ek'ariipa. Mamida mága oodap'eda, waya baaijida p'ek'au k'achiade, 
p'oyaapidap'edaa pera áchi p'ek'au k'achia ooyaa bi k'ap'iamaa. Maperápi 
irá K'achiara p'ani áchi ijaadai naaweda p'anadap'edaa k'áyaara. 21Piara 
bak'aji k'awada-e pada paara saga p'anapataadait'ee Tachi Ak'orepa 
k'inia bik'a, mága k'awa p'anadap'eda, uchiadai k'iyaara iru jua ek'ariipa, 
ijáiadaamaa p'anadairá irua úraa pia jara péida eperáarámaa. 22Mamida 
mágiirá p'lanapata nágí wáara pedee eperáarápa jarapatak'a: 

“Usapa áp'op'eda, waya k'o chepari ichi áploda.” (Pr 26.11) 
máik'aapa ‘Sina pania béisáade k'uipleda, waya yoorode tíupari.' 


Tachi Waibia waya cheit'ee 

3 1ipemaará k'iniará, na k'artade máik'aapa apema k'art'a mia 

parámaa p'á péidade, nágí ne-inaa jóma k'irápapiji. Ma awara 
üraaji jip'a k'Isiadamerá Tachi Ak'Orepa k'inia bik'a. 2K'irápáti 
chonaaráwedapema Ak'óre pedee jarapataarápa jaradap'edaa, jaradak'ári 
Tachi Ak'orepa ooit'ee bada áchi t'éepai. Ichiaba k'irápáti Tachi Waibia, 
Tachi K'aripaparipa jarada tai k'ap'ia pari. Irua tai parámaa pëiji 
jarateedamerá, mágá parapa iru üraa pia kawaadamerá. 

3 Mamída ma jóma jaradap'edaade k'isiadap'eda, nágí audupiara 
K'irápáti pia k'awaadamerá. Tachi Waibia waya chei naaweda, pará 
ijáapataará t'áide Tachi Ak'óre Úraa oo iru p'anapataará uchiadait'ee. 
Magiirápa oodait'ee áchi p'ek'au k'achia ooyaa bi k'ap'iapa oopi bik'a 
máik'aapa pará oo iru p'anadait'ee. 4“¿Ságajima adait'ee, Tachi Ak'órepa 
Cristo waya péiitteeda ada? Ma jarada úridap'ledaará jai-idaadak'áriipa, 
na eujá aide níbi ome auk'a bi naawedapemak'a, Tachi Ak'órepa ewaa 
ook'ári. ¡Cristo waya che-e pait'eeda!” adait'ee. 5Máirápa mága jarapata 
K'irápa k'iniada—-e p'anadairá Tachi Ak'órepa naaweda ooda. Ichi 

pedeepapai paja beeji máik'aapa auk'a ichi pedeepapai pania tik'uru áyaa 
pëiji eujá uchiamerá paniadeepa. 6Ichiaba ichi pedeepapai ma p'ek'au 
eujá jópiji paniapa tiupik'ari. 7Ma awara auk'a ichi pedeepapai paja 
maik'aapa eujá jia iru bi ichi ewari waibia ewate t'ipitaupa jópirumaa. 
Ma ewate ijáadak'aa beerá jomaweda atuapiit'ee. 

Sipemaara k'iniarà, ichiaba k'irápáti nágí pedee. Tachi-it'ee k'áima aba 
mak'iara taará-e; jódee mil años taarápari. Mamida Tachi Ak'ore-it'ee 
k'áima aba auk'a bi mil años ome. Jódee mil años auk'a bi k'áima abaa 
ome. %Eperáará úk'uruurápa k'isia p'ani Cristo waide che—e bairá, Tachi 
Ak'órepa oo-e pait'ee ichia jaradak'a. Mamida mága-e. Iru choo níbi 
máik'aapa pará chupiria k'awaa níbi, k'inia—e bairá apida atuadamera. 
Ma K'áyaara k'inia bi jómaarápa ne-inaa k'achia oo amaadamerá 
máik'aapa oodamerá irua oopi bik'a, iru ewari waibia ewate pai naaweda. 

10Tachi Ak'óre mágá choo níbi mida, ichi ewari waibia ewate pait'ee. 
Ara nechiapari p'árik'ua tachi atu p'anide paruk'a, mága pik'a eperáará 
atu p'anide iru ewari waibia ewate pait'ee. Ma ewate golpe pururua 
níbide paja wépadariit'ee máik'aapa Tachi Ak'órepa jóomaweda aide 
nibi atane, ak'Orejiru, mágee t'ipitaupa jópiit'ee. Auk'a na p'ek'au eujá 
máik'aapa aide níbi jomaweda jópiit'ee. 

11 Mágá Tachi Ak'órepa ne-inaa jómaweda jópiit'ee pera, ¿sága pará 
p'anapataadaipia bima? K'achia wee p'anapataadaipia bi irua k'inia 
bik'a. 12Ni p'anadaipia bi iru ewari waibia ewate pamerá máik'aapa 
oodaipia bi irua oopi bik'a, ma ewate isapaira pamerá. Ma ewate pajá 
jõit'ee tipitaupa. Jómaweda aide níbi máik'aapa na p'ek'au eujáde níbi 
auk'a jóit'ee. 13Mamída irua jaraji ma t'éepai paja chiwidi máik'aapa eujá 
chiwidi ooit'ee. Magi eujáde eperáarápa irua oopi bik'a oodait'ee, aide ne- 
inaa k'achia wé-e perá. Magi eujáta tachia nimaa p'ani. 

14Maperá ipemaará k'iniará, pará ni p'ani misa Ak'órepa oomerá ichia 
jaradak'a, jiripatáati k'achia wee p'anapataadait'ee iru kTrapite. Mágá t'ári 
auk'a p'anapataadai iru ome. 15K'iráapáti Tachi Waibia choo níbi k'inia 
bairá jómaarápa ichide ijiadamerá máik'aapa tiudamerá Tachi Ak'óre 
ode, ichi waya chei naaweda. Tachi fpema k'inia Pablopa ma üraa ichiaba 
pa péiji parámaa, Tachi Ak'õrepa iru k'isia k'awaapida pera. 16Irua 
k'art'a jóma p'idade ma üraa jaradoo, madepema pedee úk'uru tachia pia 
p'oyaa k'awada-e p'ani mida. K'isia k'awa-ee p'aniirápa máik'aapa waide 
pia ijáada—e p'aniirápa oopata magi pedee ome, awaraa Tachi Ak'drepa 
üraa p'ápida ome oopatak'a. Achi k'isiadeepa ma úraa seewa papipata 
máik'aapa awaraarámaa ma seewa jarateepata. Maperápi áchi atuadait'ee. 

17 Mápai ipemaará k'iniará, irá parápa k'awa p'anadairá mágee seewa 
jarateepataará uchiadait'ee ijaapataara t'áide, kTrak'aupai ijáadai 
árapa jarateepata. Ichiaba k'irak'aupai oodai árapa oopatak'a, oodak'aa 
pera Tachi Ak'óre Úraade jara bik'a. frá parápa pia ijáapata. Mamida 

k'ürapiruta pirá áramaa, pará áyaa atadaridai Cristo ik'aawaapa. 18Ma 
k'áyaara pipiara k'awa wati Tachi Waibia, Tachi O K'achiadeepa K'aripa 
Atapari Jesucristo máik'aapa irumaa iidíti pará k'aripamerá. Mágá 
p'anapataadait'ee irua k'inia bik'a. ilrua Tachi Ak'óre k'ira wáree ichita 
unupiit'ee, na eujá jóru pijida! ¡Amén! 

Mágapai paji. 

1 SAN JUAN 


San Juanpa K'art'a 
Naapiara P'ada 


San Juan, Jesucristopa jirit'eradapa na k'art'a p'áji. Pëiji jómaweda Cristode 
ijáapataarámaa. Úraa k'inia baji jip'a ijiapataadamerá Ak'õrepa jirit'eradaarapa 
jarateedap'edaak'a, seewa jarateepataarápa ijáapataará k'üra nipapatap'edaa pera. 
Na K'art'ade Juanpa audú jara bi saga Tachi Ak'orepa ijáapataará k'inia iru bapari. 

Naapiara jara bi ichia unuda Jesucristo, Tachi Ak'óre pedee chok'ai pik'a bi 
(cap. 1.1-4). Jara bi Tachi Ak'õre {daa pik'a bi máik'aapa Cristode ijáapataará 
iru ídaa pik'a bide p'anapataadaipia bi (caps. 1.5-2.6). Jara bi üraa chiwidi 
Cristopa jarateedak'a: chik'inia p'anapataadamerá. Úraa bi warrará chonaará 
ome (cap. 2.7-17). Jara bi ijáapataarápa k'irápadamerá naaweda jarateeda 
Uridap'edaa máik'aapa k'iirapinaadamerá seewa jarateepataarámaa (caps. 
2.18-3.10). Jara bi Cristode ijáapataará Tachi Ak'óre warrará pera, p'ek'au 
k'achia jomaweda oo amaadaipia bi máik'aapa chik'inia p'anapataadaipia bi, 
k'isia pua—ee (cap. 3.11-24). Jara bi saga k'awaadai Ak'óre Jaurepa jarapi bi 
pedee máik'aapa seewa pedee (cap. 4.1-6). Jara bi chik'inia p'anapataadamerá, 
Tachi Ak'órepa ijáapataará k'inia iru bapari pera (cap. 4.7-21). Jara bi jomaweda 
Tachi Ak'óre Warrade ijáapataarápa p'oyaapata na p'ek'au eujidepemaarápa 
ne-inaa k'achia oopata (cap. 5.1-5). Jara bi Tachi Ak'órepa ichita oopari ichia 
jara bik'a máik'aapa ichi Warrade ijáapataará o k'achiadeepa k'aripa atapari 
atuanaadamerá (cap. 5.6-12). T'éepai jara bi chik'aripa p'anapataadamera, p'ek'au 
k'achia p'oyaa wáruta misa (cap. 5.13-21). 





Jesucristopa ichi k'ap'ia eperá k'ap'iade unupida 


1 1Tai Jesucristo ome nipapatap'edaarápa nepiripata k'aita iru. Mia 
na k'art'a p'á péiru parápa pida mága k'awaadamerá. Na p'ek'au 
eujá bai naaweda, Tachi Ak'óre Pedeeta bapachi. Magi Jesucristo. Iru 
k'aurepata eperáará ichita p'anapataadai Tachi Ak'óre ome iru truade. 
Jesucristo na p'ek'au eujáde nipak'ári, taipa iru unujida eperá jip'aak'a. 
Taipa iru t'óbaijida tachi juapa. Ichiaba úrijida irua úraa jarada. 2Cristo 

Tachi Ak'õre ome ichita bapachi mida, tai irapemaarámaa eperá k'ap'iade 
unupiji. Irua Tachi Ak'óre Üraa jarateepachi eperáarámaa, ma üraa 
ijiadap'eda ichita p'anapataadamerá iru ome Tachi Ak'óre truade. Cheji 
na p'ek'au eujádee. Taipa unujida irua ooda máik'aapa jóomaarámaa ma 
ooda nepiripata. 3Parámaa jarapata taipa unudap'edaa máik'aapa taipa 
üridap'edaa, parápa mága k'awaadap'eda, araa p'anapataadamerá tai ome, 
tai araa p'anapatak'a Tachi Ak'õre ome máik'aapa iru Warra Jesucristo 
ome. +Tachi jóomaaráta mága p'lanapataadak'ári, wáara o-la p'anadait'ee. 
Ma-it'leeta mia parámaa na k'art'a p'ámaa bi. 


Tachi Ak'óre idaa pik'a bi 

5Jesucristo k'ap'ia pari Tachi Ak'õrepa taimaa nága jara péiji. Tachi 
Ak'óre ídaa pik'a bi. {daade maarepida p'áriu unuda—e p'anik'a, mága 
pik'a Tachi Ak'órede maarepida k'achia unuda-e. 6 Tachidepemapa jarai 
ichi araa bapari Tachi Ak'óre ome. Mamída ma eperápa at'ári ne-inaa 
K'achia oomaa bi pirá, seewamaa bi. Ichia oo-e bi Tachi Ak'orepa 
wáarata jara péidak'a. 7?Mamida eperá wáara ídaa pik'a bide bapari pirá 
Tachi Ak'õrepa K'inia bik'a, araa bapariit'tee Tachi Ak'óre ome máik'aapa 
awaraa ijáapataará ome. Ma awara Tachi Ak'órepa ma eperá p'ek'au 
K'achia jomaweda wépapiit'ee, iru Warra Jesús waa bat'ada k'aurepa. 

8Tachidepemapa jararu pirá ichi t'áride k'isia k'achia wee bi, ichi itu 
k'üramaa bi, seewamaa bairá. Mágipa k'awa-e bi Tachi Ak'órepa wáarata 
jara péida. 9Mamida mágipa ichia p'ek'au k'achia oopata jomaweda 
jararu pirá Tachi Ak'óremaa, tachi t'áride k'awa p'ani Tachi Ak'órepa 
chupiria k'awaait'ee. Ooit'ee ichia jara bik'a ichi úraa jara péidade. Ma 
eperá p'ek'au k'achia jomaweda wépapiit'ee. 10 Mamida abaapa jararu 
pirá ichia ne-inaa k'achia ook'aa, jomaarámaa ak'ipi bi ichia Tachi Ak'õre 
Üraade ijáa—e. Magi eperápa k'isia bi pirá ichia p'ek'au k'achia ook'aa, 
mágara ichiaba k'isia bi Tachi Ak'drepa seewa jara bi ichi úraade. 


Cristo Tachi K'aripapari 
) 1Warrará,” mia na k'art'a p'áru parámaa ne-inaa k'achia 
oonaadamerá. Mamída tachia ne-inaa k'achia ooruta pira, Tachi 

K'aripapari iru p'ani irua chupiria iidimerá Tachi Ak'óremaa tachi pari. 
Magi Jesucristo, chi p'ek'au k'achia ook'aa bi. 2Iru waa bat'ada k'aurepa 
Tachi Ak'orepa tachia p'ek'au k'achia oopata wépapii atuanaadamerá. 
Wáara tachia p'ek'au k'achia oopata wépapii. Mamida mágapai-e. Ichiaba 
wépapii jómaweda na p'ek'au eujidepemaarápa p'ek'au k'achia oopata. 

3Tachia k'awadai Tachi Ak'õre wáara k'awa p'ani, iru úraade jara bik'a 
oodak'ári. 4Awaraa eperápa jarai ichia Tachi Ak'ore wáara k'awa bi. 





"2.1 Warrará ak'ari, jara k'inia baji ijáapataará jómaweda. 

Mamida mágipa oo-e bi pirá Ak'órepa jara bik'a, seewamaa bi. K'awa-e bi 
Tachi Ak'órepa wáarata jara pëida. 5Mamida eperápa ook'ari Tachi Ak'ore 
Üraade jara bik'a, Tachi Ak'óre wáara k'inia iru bi máik'aapa chik'inia 
bapari iru ome. Nágá k'awa p'ani tachi, Tachi Ak'oredeera. 6Eperápa jara 
bi pirá wáara Tachi Ak'õre k'awa bi, ma eperá baipia bi Jesucristo badak'a. 


Juanpa jarada Cristode ijáapataarápa oodamerá 


7Ípemaará k'iniará Cristo k'aurepa, mia na jararu parápa oodamerá 
irapema-e, parápa úridooda pera Cristode ijáadak'áriipa. Chonaaráweda 
paara Tachi Ak'õrepa jara péiji eperáarápa awaraará ichiaba k'inia iru 
p'anapataadamerá. 8Mamída na k'art'ade mia ma jarada chiwidi pik'a 
jara bi. Chik'inia p'anapatáati. Cristo wáara mága bapachi ichideerá 
ome. Parápa pida k'awaa wáda mága p'anapataadait'ee. Pará Cristode 
ijáadai naaweda, p'áriu pik'a bide p'anapachida, awaraará k'iniada—e 
p'anadap'edaa pera. Mamida irá ma p'áriu pik'a bideepa uchia wáda idaa 
pik'a bidee. 

9Ma jara aupada wáara mida, parádepemapa jarai ichia awaraará 
k'inia iru bi Tachi Ak'õrepa jara bik'a. Mamída chi ipema Cristo k'aurepa 
k'ira unuamaa iru bi pirá, wáara mága oo-e bi. At'ári ne-inaa k'achia 
oomaa bi, p'áriu pik'a bide ook'ajik'a. 10Jódee abaapa chi ipema Cristo 
k'aurepa K'inia iru bak'ári, mágipa wáara oopari Tachi Ak'órepa jara 
bik'a. Wáara magi eperá k'achiade baaipi-e. 11 Mamída ma eperápa chi 
ipema Cristo k'aurepa unuamaa iru bi pirá, ichi k'iradoopa k'achiade bi, 
oo-e bairá Tachi Ak'Orepa jara bik'a. Wáara magi eperápa k'awa-e Tachi 
Ak'õrepa jara bi. Ma awara mágá ne-inaa k'achia oomaa bairá, p'oyaa 
oo-e Tachi Ak'úrepa jara bik'a. 

12  Warrará, mia parámaa p'áru, Jesucristo piuda k'aurepa Tachi 

Ak'orepa parapa p'ek'au k'achia oopata wépapida pera. 
13  Chonaará, mia parámaa p'áru, parápa wáara Jesucristo k'awa 
p'lanadairá. Iru bapachi na p'ek'au eujá bai naaweda. 

K'útráará, mia parámaa p'áru, parapa Netuara Poro Waibia p'oyaa 
wáda perá. 

14 Warrará, mia parámaa p'ámaa bi, parapa Tachi Ak'dre wáara 
k'awapata pera. 

Chonaará, parámaa p'ámaa bi, parápa wáara k'awapata pera chi 
na p'lek'au eujá ooi naaweda ichita bapari. 

K'utraara, ichiaba parámaa p'amaa bi, pará Cristode wáara 
ijáapata pera máik'aapa oopata pera Tachi Ak'úre Úraa 
p'ádade jara bik'a. Ma awara parámaa p'ámaa bi Netuara 
Poro Waibiapa oopi bik'a oodak'aa pera. 

15P'ananáati na p'lek'au eujáidepema ijáadak'aa beerá p'anapataka. Jirináati 
ne-inaa k'achia k'ira tádoo na p'ek'au eujáde paraa. Mága jiriruta pira, chik'inia 

p'anada-e pai Tachi Ak'óre ome. 16Mia mága jara bi na pek'au eujáde tachia 
unupata pera nágee ne-inaa k'achia k'ira t'ádoo: ne-inaa k'achia oo k'inia p'ani 
tachi t'áridepai; ne-inaa k'achia unudakári tachi taupa, auk'a oo k'inia p'lani; 
pedee audua p'anapata ne-inaa iru p'anadairá. Tachi Ak'órepa mágee ne-inaa 
K'achia apida oopik'aa eperáarámaa. 17Mágee ne-inaa máik'aapa jóma ne-inaa 
K'achia na pek'au eujidepemaarápa oo k'inia p'ani jódaridaittee. Mamíida chi 
Tachi Ak'órepa oopi bik'a oopataará ichita p'anapataadait'ee iru ome. 


Waara Cristode ijáapataarápa k'íirapida-e 
seewa jarapataarámaa 

18Warrará, taará-e na p'ek'au eujá jódariittee. Parápa úrijida Anticristo 
cheit'ee. Wáara magi jlak'aará paraa tachi t'áide. Mapa k'awa p'ani na 
p'ek'au eujá taará-e jódariittee. 19 MagiHrá tachi t'áideepa uchiajida 
Cristode wáara ijáada-e pada pera tachia ijáapatak'a. Wáara mágá 
ijiadap'edaa paara, wáda-e pak'aji. Mamida uchiadak'ári, unupijida 
aáchidepema apida Cristode wáara ijáada-e paji. 

20 Jódee pará jomaweda Cristode wáara ijáa p'ani. Parápa kawa pani 
Tachi Ak'órepa wáarata jara péida, Jesucristo, chi pek'au k'achia wee bipa 
mága k'awapida pera ichi Jaure péikári pará ome bapariimerá. 21 Mia na 
Karta párupa jara k'inia-e bi parápa k'awada-e Tachi Ak'orepa wáarata jara 
péida. Jipa mia pámaa bi parapa k'awa p'anadairá ma wáarata jara péidade 
seewa apida unudak'aa, Tachi Ak'Orépata ma wáara jarada pera. 22Maperá 
abaapa jara bi pirá Tachi Ak'orepa Jesús péi-e paji eperáará rey pamera, 
magi eperá seewamaa bi. Ma eperá Anticristo, jara bairá Jesús Tachi Ak'óre 
Warra-e máik'aapa Tachi Ak'óre Jesús Ak'óre—e. 23Chi mága jara bipa wáara 
Jesucristode ijáa—e bi máik'aapa Tachi Ak'óre wáara k'awa-e bi. Jódee chi jara 
bipa Jesucristo Tachi Ak'ore Warra, Tachi Ak'óre wáara k'awa bi. 

24Maperá k'irápáti parápa naaweda úridap'edaa, ewaa Cristode 
ijiadak'ári. Maapai k'awaajida Tachi Ak'órepa wáarata jara péida 
eperáarámaa máik'aapa t'áripa oo k'inia p'aneejida irua oopi bik'a. Mágá 
oo wak'ati wati. Mága ooruta pirá, t'ári a-ba p'anapataadait'ee Tachi 
Ak'óre ome máik'aapa ichi Warra Jesucristo ome. 25Cristopa mága jara 
baji, jarak'ári ichita p'anapataadai Tachi Ak'óre ome. 

26 Mia naa jaradak'a mágee Cristo k'ira unuamaa iru p'aniirá tachi 
t'áide paraa. Mágiirápa pará k'üra K'inia p'ani. 27 Mamida parapa úrida-e 
pait'ee mágeerápa jarateepata, Cristopa ichi Jaure péida perá pará ome 
bapariimerá. Ma Jaurepa parámaa ne-inaa wáara jóomaweda jarateepari. 
Seewa jarateek'aa. Mapa irua jaratee bik'a oo wák'áti wati. Mágá wáara 
t'ári a-ba p'anapataadait'ee Cristo ome. 

28Warrará, mágá t'ári a-ba p'anaruta pirá Cristo ome, parapa 
waaweeda-e pait'ee iru waya chek'ári na p'ek'au eujádee. Ma ewate iru 
k'irapite k'ira nejasia-ee p'anadait'ee. 

29Parápa k'awa p'ani Jesucristo, Tachi Ak'óre Warrapa ichita oopari 
ichi Ak'órepa jara bik'a. Ichiaba k'awadaipia bi chi Tachi Ak'õrepa jara 
bik'a ooparipa auk'a Tachi Ak'óre warra. 


Tachi Ak'óre warrará 
3 1¡K'isíati! Tachi Ak'órepa tachi audú k'inia iru bapari pera, jarapari 
tachi ichi warrará. ¡Wáarapi! Mamída na p'ek'au eujidepema 

ijiadak'aa beerápa mága p'oyaa k'awada-e, wáara Tachi Ak'óre 
k'awadak'aa perá. 

2Ípemaará k'iniará, irá tachi wáara Tachi Ak'óre warrará. Mamida 
waide k'awada-e saga p'anadai Cristo cheda t'éepai. Aba k'awa p'ani 
Cristo waya chek'ári, iruk'a p'anadait'ee, iru k'ira wáree k'awadait'ee pera. 
3Tachi jóomaweda mága k'awa p'aniirá nimaa p'ani iru cherumaa. Mapa 
mágá ni p'lani misa, ne-inaa k'achia jomaweda oo amaadaipia bi, iruk'a 
p'anadait'ee, k'awa p'anadairá iru p'ek'au k'achia wee bapari. 

4Tachia k'awa p'ani chi ne-inaa k'achia oo bipa oo-e bi Tachi Ak'órepa 
jara bik'a. Mága oo-e bak'ári, k'achiade bi. 5Parápa ichiaba k'awa p'ani 
Jesucristo na p'ek'au eujádee cheji eperáarápa p'ek'au k'achia oopata 
jómaweda wépapiit'ee. Irua maarepida k'achia ook'aa paji. 5Mapa wáara 
oo k'inia p'aniirápa irua oopi bik'a t'ári a-ba p'lanapata iru ome. Ne-inaa 
k'achia oo k'iniadak'aa, ichideerá pera. Mamída chi ne-inaa k'achia 
oopataará t'ári a-ba p'anadak'aa iru ome, irude wáara ijáadak'aa pera 
máik'aapa wáara iru k'awadak'aa pera. 

7Warrará, k'úirapináati apida seewapataarámaa. Chi ooparipa Tachi 
Ak'orepa oopi bik'a t'ári pia bapari Tachi Ak'órek'a. 8Jódee chi ne-inaa 
k'achia ooparipa oomaa bi Netuara Poro Waibiapa oopi bik'a. Tachi 
Ak'órepa na p'ek'au eujá oodak'áriipa, Netuara Poro Waibiapa p'ek'au 
k'achia k'ira t'ádoo oopari. Ma-it'ee cheji Tachi Ak'dre Warra na p'ek'au 
eujádee: jópiittee Netuara Poro Waibiapa ne-inaa k'achia oopata. 

9Tachi Ak'óre warrarápa p'ek'au k'achia oo k'iniadak'aa, Tachi Ak'ore 
Jaure áchi ome bapari pera. Wáara k'achiade p'oyaa p'anadak'aa, Tachi 
Ak'õre warrará pera. 10Nága k'awa p'ani chiságí Tachi Ak'óre warrará 
máik'aapa chiságí Netuara Poro Waibia warrará. Chi oo-e bipa Tachi 
Ak'orepa oopi bik'a Tachi Ak'óre warra-e. Ma awara chi ipema Cristo 
k'aurepa k'ira unuamaa iru bipa Tachi Ak'óre warra-e. 


Chik'inia p'anapataadaipia bi 
11 Cristode ijáadak'iriipa parapa nága úridooda: chik'inia 
p'anapataadaipia bi. 12Tachia mága k'awa p'anadairá, oonaadáma Caínpa 
oodak'a. Ichia ooji Netuara Poro Waibiapa oopidak'a. Chi ipema k'ira 
unuamaa iru bap'eda, peet'aaji. ¿Sáap'eda mága ooji? Ichi t'ári k'achia 
bapachi. Jódee chi ipema t'ári pia bapachi. 

13 Maperá ipemaara, k'isianáati na p'ek'au eujadepema ijáadak'aa 
beerápa pará k'ira unuamaa iru p'anadak'ãri. 14Naaweda tachi jida 
achik'a atuadait'ee paji, Tachi Ak'órepa jara bik'a oodak'aa pada 
pera. Mamída Cristopa tachi o k'achiadeepa k'aripa ataji, ichita 
p'anapataadamerá Tachi Ak'óre ome máik'aapa oopataadamerá irua 
oopi bik'a. K'awa p'ani tachia wáara mága oomaa p'ani, tachi ipemaará 
Cristo k'aurepa k'inia iru p'anapata pera. Chi ipemaará k'ira unuamaa 
iru p'anapataará atuadait'ee. 15Tachi Ak'Ore-it'ee eperápa ichi ipema 
k'ira unuamaa iru bi pirá, auk'a bi eperá chíara peepari ome. Parápa 
k'awa p'ani chíara peepataará ittaa wádak'aa. 16 Nagá k'awa p'ani Tachi 
Ak'õrepa tachi k'inia iru bapari. Jesucristo piuji tachi pari. Mága ooji 
tachi audú k'aripa k'inia bada pera. Maga tachia pida tachi fpemaará 
Cristo k'aurepa k'aripa k'inia p'anadaipia bi, piuruta pijida ma k'aurepa. 
17 Mapa chi net'aa iru bipa ichi ipema Cristo k'aurepa chupiria nibi unuru 
pirá, mamida chupiria k'awa-e bi pirá, ma eperápa ak'ipimaa bi ichia 
Tachi Ak'õre k'inia—e bi. ¿Sága ichia Tachi Ak'óre k'inia iru bida aima, 
chi {pema Cristo k'aurepa k'aripa—e bi pira? 18Warrará, pedeepapai tachi 
ipemaará k'inia iru p'anadaik'araa bi. Ara K'aripadaipia bi. Mágá ooruta 
pirá, ak'ipidai wáara ara máik'aapa Tachi Ak'óre k'inia iru p'ani. 

Inejasia-ee it'aa t'ípataadaipia bi Tachi Ak'óremaa 

19Mágá tachi ipemaará k'inia iru p'anadak'ári, tachia nagi wáarata 
k'awaadait'ee. Tachi, Tachi Ak'Oredeerá. T'áride mága k'awadak'ári, 
inejasia—ee it'aa t'ípataadait'ee irumaa. 20 Mamida inejasiadarii tachi 
t'áridepai k'isiaruta pirá: “Aai, mia wáara mi ipemaará Cristo k'aurepa 
mak'iara k'aripa—e.” Mága k'isiaruta pira, k'irápadaipia bi Tachi Ak'órepa 
ne-inaa jómaweda k'awa bi. Tachi k'iyaara k'awaara bi tachia wáara oo 
K'inia p'ani ichi-it'ee. 21 Jódee, ipemaará k'iniará, tachia mágá k'isiada-e 
p'ani pirá, wáara inejasia—ee it'aa t'ípataadait'ee Tachi Ak'óremaa. 22Ma 
awara it'aa lididak'ári Tachi Ak'óremaa, irua ooit'ee jomaweda tachia iidi 
p'ani. Mága ooit'ee tachia oopata pera irua jara bik'a. 23Tachi Ak'órepa 
jara bi tachia nága oodamera: Ijáadaipia bi Jesucristo wáara Tachi Ak'óre 
Warra máik'aapa chik'inia p'anapataadaipia bi irua jaradak'a. 24Chi 
ooparipa Tachi Ak'órepa jara bik'a t'ári a-ba bapari iru ome. Chik'inia 
p'anapata. Tachia mága k'awa p'ani Tachi Ak'óre Jaurepa tachimaa mága 
k'awapipari pera. Ma-it'ee ichi Jaure péiji tachi ome bapariimera. 


Sága seewa jarapataará k'awadai 


4 1fpemaará k'iniará, na p'ek'au eujáde seewa-idaa beerá chok'ara 
paraa. Máirápa “Tai Tachi Ak'óre Úraa jarateepataaráda” apata 

mida, ijáanáati Aachia jara p'ani. Pia úridaipia bi jóomaarápa jaramaa p'ani, 

k'awaadait'ee wáara jara p'ani Tachi Ak'órepa jarapi bik'a wa mága-e. 

2Parápa k'awaadai chiságí eperápa wáara jara bi Tachi Ak'õre Jaurepa 
jarapi bik'a. Chi jara bipa: “Jesucristo eperá jip'aak'a na p'ek'au eujáde ba 
cheji” jara bi Tachi Ak'óre Jaurepa jarapi bik'a, wáara Cristode ijáapari 
pera. 3Mamida chi mága jara—e bipa p'oyaa jara-e Tachi Ak'óre Jaurepa 
jarapi bik'a, mágí eperápa ijáak'aa perá Jesús, Cristo paji. Anticristo na 
p'ek'au eujáde bada paara, mágí pedeeparik'a pedeek'aji. Parápa k'awa 
p'ani iru cheit'ee t'éepai. Mamida nágaweda iru jíiak'aará na p'ek'au 
eujáde paraa. 

4Warrará, pará Tachi Ak'oredeerá. Mapa parapa oodak'aa magi seewa- 
idaa beerápa jara p'lanik'a. Parápa áchi mágá p'oyaadai chi pará ome 
bapari, Tachi Ak'óre waibiara bairá chi na eujádepema ijáadak'aa beerá 
ome bapari, Netuara Poro Waibia k'áyaara. 5 Achi máik'aapa jómaweda 
na p'ek'au eujidepema ijáadak'aa beerá Netuara Poro Waibia jua ek'ari 
p'anapata. Maperá na p'ek'au eujádepema k'isia k'ira t'ádoo jara wádak'ári, 
awaraarápa ma seewa úripata máik'aapa aide ijáapata. 5Mamída 
mága-e tai ome, tai Tachi Ak'óredeerá pera. Taipa wáarata jarateepata 
Tachi Ak'ore Jaurepa jarapi bik'a. Mapa chi Tachi Ak'óre k'awa beerápa 
ŭri K'inia p'anapata taipa jarapata. Mamida chi Tachi Ak'ore k'awa-e 
beerápa úri k'iniadak'aa taipa jarateepata. Achia úri k'inia p'ani seewa 
jarateepataará, Netuara Poro Waibiapa jarapi bik'a. Naga k'awaadai 
chiságí wáarata jarateepataará máik'aapa chiságí seewa jarateepataará. 
Tachi Ak'ore k'awa beerápa wáarata jarateepataará úri k'inia p'anapata. 
Jódee Tachi Ak'õre k'awa-e beerápa seewa jarateepataará úri k'inia 
p'anapata. 


Tachi Ak'órepa eperáará jómaweda k'inia iru bapari 


7Ípemaará K'iniará, chik'inia p'anapataadáma, Tachi Ak'órepa mága 
oopi bairá. Jómaarápa awaraará k'inia iru p'anapata mágá p'anapataadai, 
Tachi Ak'ore warrará pera máik'aapa Tachi Ak'õre k'awa p'anapata pera. 
8Chi awaraará k'inia—e bipa Tachi Ak'õre k'awa-e bi, Tachi Ak'órepa 
jómaweda k'inia iru bapari pera. 2Nágá Tachi Ak'órepa unupiji tachi 
magi k'aurepa tachi ichita p'anapataadamerá iru ome. 10Tachi Ak'órepa 
ichi Warra mágá péik'ári, ak'ipiji tachi wáara k'inia iru bapari. Tachia iru 
mágá k'iniada-e paji. Iruata tachi k'inia iru baji. Mapa ichi Warra péiji 
piumerá tachia p'ek'au k'achia oopata wépapiit'ee. 

11fpemaará K'iniará, Tachi Ak'õrepa tachi mágá audú k'inia iru 
bapari pera, tachi jida chik'inia panapataadaipia bi. 12Apidaapa Tachi 
Ak'õre k'ira unuda—e p'ani. Mamida tachi chik'inia p'anaruta pira, t'ári 
a-ba p'anapataadait'ee Tachi Ak'óre ome. Mágá tachi k'ap'ia pari irua 
jómaarámaa unupiittee wáara irua ara jida k'inia iru bapari. 13Nága k'awa 
p'ani tachi t'ári a-ba p'lanapata Tachi Ak'õre ome. Irua ichi Jaure péiji tachi 

ome bapariimerá. 14Ma awara taipa Tachi Ak'óre Warra bapata unujida 
tachi taupa. Mapa jómaarámaa nága nepiripata: Tachi Ak'órepa ichi Warra 
péiji na p'ek'au eujidepemaará o k'achiadeepa k'aripa atade. 15Mapa chi 
jara bipa Jesús Tachi Ak'óre Warra t'ári a-ba bapari Tachi Ak'óre ome. 

16Maágá tachia Tachi Ak'óre k'awa p'ani máik'aapa ijáa p'ani irua tachi 
K'inia iru bapari. Tachi Ak'drepa eperáará jómaweda k'inia iru bapari 
pera, eperápa auk'a Tachi Ak'óre k'inia iru bak'ári, t'ári a-ba bapari iru 
ome. 17Tachia Tachi Ak'óre mágá k'inia iru p'anadak'ári, oomaa p'ani 
irua K'inia bik'a. Irua k'inia bi waawee—ee p'anadameri ichi k'irapite, 
ichi ewari waibia ewate pak'ári. Wáara ma ewate mága p'anadait'ee, na 
p'ek'au eujáde p'ani misa iru ome t'ári a-ba p'anapata pera, Jesucristo 
iru ome t'ári a—ba baparik'a. 18Wáara Tachi Ak'óre k'inia iru baparipa 
maarepida waawee-ee bapari, k'awa bairá Tachi Ak'órepa iru auk'a 
k'inia iru bapari máik'aapa maarepida iru k'achia oo-e pait'ee. Mamida 
chi waide mága k'awa—e bipa Tachi Ak'óre waawee bapari, k'isia bairá 
Tachi Ak'orepa ichi k'achia ooi. Mapa tachia nága k'awadai. Eperá abaapa 
waawee bi pirá Tachi Ak'órepa iru k'achia ooit'ee, ma eperápa waide pia 
k'awa-e bi Tachi Ak'órepa iru audú k'inia iru bapari. 

19Tachia Tachi Ak'óre k'inia iru p'ani, irua naapiara tachi k'inia iru 
bada pera. 20 Tachidepemapa jarai ichia Tachi Ak'óre k'inia iru bapari. 
Maga jara bi mida, ichi t'áride chi ipema Cristo k'aurepa unuamaa iru bi 
pirá, magi eperá seewamaa bi. Ichi ipema unu bita k'inia—e bi pirá, ¿sága 
K'inia iru bai Tachi Ak'óre, unu-e bita? 21 Maperápi Jesucristopa jaraji chi 
Tachi Ak'õre k'inia iru bipa ichi ipemaará Cristo k'aurepa auk'a k'inia iru 
baipia bi. 


Ne-inaa k'achia k'ira t'ádoo 
oo amaa wak'ati wápataará 


5 1 Jómaweda Tachi Ak'óre warrarápa nága ijáapata: Jesús, Cristo, ichi 

ai, Tachi Ak'órepa péida eperáará rey pamerá. K'isiadáma nágide. 
Tachia k'awa p'ani eperá abaapa awaraa eperá k'inia iru bak'ári, ma 
eperá warrará paara k'inia iru bapariittee. 2Mága bi ichiaba Tachi Ak'óre 
ome. Tachia Tachi Ak'õre k'inia iru p'anadak'ári máik'aapa oodak'ári irua 
jara bik'a, k'awa p'ani iru warrará jida k'inia iru p'anadaittee. 30odak'ári 
Tachi Ak'Orepa jara bik'a, ak'ipimaa p'ani wáara iru k'inia iru pani. Irua 
iidi—e bi oodamerá ne-inaa tachia p'oyaa oodak'aa. 4Tachia oodai Tachi 
Ak'órepa jara bik'a, iru warrará pera. Jómaweda Tachi Ak'óre warrarápa 
na p'ek'au eujidepema k'achia k'ira t'ádoo oo amaa wak'áti wapata, oo 
k'inia p'anapata pera irua jara bik'a. Tachia ne-inaa k'achia mágá oo 
amaadai Cristode ijáapata pera. 5Mapa jaradai: “Tachia ijaadak'ari Jesús 
Tachi Ak'õre Warra, irua k'aripapari tachia na p'ek'au eujádepema ne- 
inaa k'achia joma oo amaa wak'áti wádameraá.” 

Tachi Ak'órepa jarada Jesús ichi Warra 

6 Jesucristo na p'ek'au eujádee chek'ári, ak'ipiji ichi Tachi Ak'ore Warra. 
Maga ooji paniapa poro choopik'ári máik'aapa ichi waa bat'ak'ári. Jesús, 
ichi ai, Cristo paji poro choopik'ári paniapa máik'aapa ichi waa bat'ak'ári. 
Tachi Ak'ore Jaurepata ichiaba tachimaa k'awapipari Jesús Tachi Ak'óre 
Warra. Ma Jaurepa ichita wáarata k'awapipari. Maperá ijáa p'ani wáara 
Jesús Tachi Ak'óre Warra. 7 Mápai jaradai nágí ne-inaa Opeepa auk'a 
tachimaa k'awapi p'ani Jesús wáara Tachi Ak'óre Warra: 8Tachi Ak'õre 
Jaurepa ma wáarata k'awapipari perá tachimaa; Jesupa ooda perá Tachi 
Ak'orepa oopidak'a poro choopik'ári paniapa máik'aapa Jesupa ooda 
pera Tachi Ak'órepa oopidak'a iru waa bat'ak'ári. 9 K'isiadáma nágide. 
Eperáarápa charraará k'rapite ne-inaa jaradak'ári, ijjapata máirápa jara 
p'ani. Maperá audupiara ijáadaipia bi Tachi Ak'órepa ne-inaa jarak'ári, 
ichi jómaará k'áyaara waibiara bapari pera. Ichia jaramaa bi Jesucristo 
ichi Warra ma jarada Opeepa. 1%Mapa chi Tachi Ak'ore Warrade 
ijáaparipa k'awa bi iru wáara Tachi Ak'óre Warra, Tachi Ak'ore Jaurepata 
ma eperá t'áride mága k'awapipari pera. Mamida chi mága ijáa—e bipa 
jómaarámaa ak'ipimaa bi ichi k'isiade Tachi Ak'Orepa seewa jara bi. 
ll Tachi Ak'õrepa jara bi tachia iru Warrade wáara ijáadak'ári, ichita 
p'anapataadait'ee iru ome. 12Mapa jaradai: “Chi Tachi Ak'ore Warrade 
wáara ijáapari it'aa wáittee. Mamida chi Tachi Ak'óre Warrade ijáa—e bi 
it'aa wá-e paitlee. Magi atuaitlee.” 


Juanpa awaraa tiraa jarada 


13 Mia jóma jara aupada na k'art'ade p'áji pará, Tachi Ak'óre Warrade 
ijáapataará, k'awaadamerá wáara ichita p'anapataadait'ee Tachi Ak'ore 
ome. 

14Maperá tachi inejasia-ee it'aa iidipata Tachi Ak'óremaa. T'áride k'awa 
p'ani tachia iidiruta pirá Tachi Ak'orepa ne-inaa oomerá ichia oo k'inia 
bik'a eperáará K'aripait'ee, tachia iidiruta irua úriittee. 15Ma awara k'awa 
p'anadairá irua úripari mágá iididak'ári, ichiaba k'awa p'ani irua ooit'ee 
tachia iidi p'anik'a. 

16Parádepemapa unuru pirá pi {pema Cristo k'aurepa ne-inaa k'achia 
oomaa bi, it'aa tfipia bi ma ipema pari, Tachi Ak'õrepa iru chupiria 
k'awaamerá. Mágá pia ma ípema k'aripai, Tachi Ak'órepa iru itaa 
waápimerá. Mága ooi ma ipemapa oo bi pirá ne-inaa k'achia, ma k'aurepa 
tachi atuapi-e. Mamida ne-inaa k'achia paraa, ma k'aurepa tachi 
atuapipari. Irua mágí oo bi pirá, mia parámaa jara-e it'aa tidamerá 
iru pari. 17Wáara eperáarápa ooda-e p'anadak'ári Tachi Ak'Orepa jara 
bik'a, ne-inaa k'achia oomaa p'ani iru k'irapite. Mamída p'ek'au k'achia 
jómaapa tachi atuapi-e. 

18K'awa p'ani Tachi Ak'õre warrarápa p'ek'au k'achia oo amaa wak'áti 
wapata, Tachi Ak'óre Warra, Jesucristopa ara k'aripapari pera. Irua ara 
ak'ipari Netuara Poro Waibiapa áramaa ne-inaa k'achia oopinaamerá. 
19K'awa p'ani tachi Cristode ijáapataará Tachi Ak'óredeerá. Jódee 
apemaará na p'ek'au eujáídepemaará Netuara Poro Waibia jua ek'ari 
p'anapata. 20Ichiaba k'awa p'ani Tachi Ak'õre Warra na p'ek'au eujádee 
cheji Tachi Ak'óre k'awapiit'ee tachimaa, mágá k'awaadamerá k'aita 
wáara Tachi Ak'õre. Tachi ijáapataará chaa t'ári a-ba bapari ma wáara 
Ak'óre ome, t'ári a-ba bapari pera iru Warra Jesucristo ome. Mágita 
wáara Tachi Ak'õre. Iru k'aurepata it'aa wádait'ee. 21 Chi mága ijáada-e 
p'aniirá seewadeta ijáa p'ani. Achia ijáapata chi ne-inaa juapa ooda 
k'irapite itaa t'ípataarák'a. Mapa ijáanáati áchik'a. 

Magapai paji. 

San Juanpa K'art'a 
T'éepema P'áda 


San Juan, Jesucristopa jiritteradapa na K'art'a p'áji. Ichia “mi Cristode 
ijáapataará ak'ipari waibiada” apari, taará ijáada pera, Cristo ome nipadak'áriipa. 
Na Kart'a péiji “Ak'Orepa jiritteradaarámaa”, pia jarait'eera, jiritterada Cristode 
ijáapataadamerá. 

Naapiara Juanpa jara bi ara k'inia iru bi máik'aapa oía bi úk'uru Ak'óre 
ode pia nipapata perá. Üraa bi chik'inia p'anapataadamerá (vs. 1-6). K'irápapi 
bi Cristo na p'ek'au eujáde nipada eperá jip'aak'a; mapa úrinaadamerá seewa 
jarateepataarápa jara p'ani máik'aapa áchi t'áide máirá auteebainaadamerá (vs. 
7-11). T'éepai jara bi ichi wa K'inia bi áchi ak'ide máik'aapa salude péiru (vs. 
12-13). 





Tachi Ak'órepa wáarata jara péidade jara bik'a 
p'anapataadaipia bi 


1Mi, Juan, Cristode ijáapataará ak'ipari waibia. Mia na k'art'a p'áru 
pará ijáapataarámaa, Tachi Ak'órepa pará jiritterada pera Cristode 
ijiapataadamerá. Wáara mia pará k'inia iru bi. Mia aupaita pará mágá 
k'inia iru bi-e. Jóma Tachi Ak'orepa wáarata jara péida k'awa p'aniirápa 
pará auk'a k'inia iru p'ani. 2Mia pará maga k'inia iru bi ma wáarata 
iraweda tachi t'áride bapari pera máik'aapa ichita baittee pera tachi ome. 
3Wáara Tachi Ak'óre máik'aapa iru Warra Jesucristo t'ári pia p'anapata 
tachi ome. Mapa árapa tachi pia ak'i p'anadaittee. Ma awara tachi 
chupiria k'awaadait'ee máik'aapa k'iiwee p'anapidait'ee. Mágá wáara 
p'anadai Tachi Ak'órepa k'inia bik'a máik'aapa chik'inia p'anapataadai iru 
ome. 

4Mi o-ía beeji k'awaak'ári parádepemaará úk'uru p'anapata Tachi 
Ak'órepa wáarata jara péidade jara bik'a. 5frá, ipemaará Cristo k'aurepa, 
mia parámaa enenee níbi tachi chik'inia p'anapataadamerá. Mia mága 

jarak'ári, jara-e bi ne-inaa parápa waide k'awada-e p'ani. Tachia naa 
Cristode ijáadak'áriipa ma jarada úridooda. 6Nãgá tachia ak'ipidai Tachi 
Ak'óre máik'aapa awaraará k'inia iru p'ani: oodak'ári Tachi Ak'órepa 
jara bik'a. Iruata jara bi tachi chik'inia p'anapataadamerá. Parápa mága 
ürijida naaweda Cristode ijáadak'ári. 

K'irak'aupai seewa jarateepataara t'íupidai pará t'áide 

7Ma Tachi Ak'órepa jarada mia parámaa k'irápapi k'inia bi, na p'ek'au 
eujáde seewa-idaa beerá chok'ara paraa pera. Mágiirápa ijáadak'aa 
Jesucristo na p'ek'au eujáde ba cheji eperá jip'aak'a. Jaradak'aa Jesucristo 
Tachi Ak'0re Warra. Mágá tachia k'awa p'ani achia seewa jaratee 
nipapata. Achi Anticristo jiak'aará. 8K'irak'aupai ijáadai áchia jara p'ani. 
Maga ijáaruta pirá, jõpidait'ee joma parápa oomaa p'ani Tachi Ak'óre— 
itee. Mia K'inia bi parápa atadamerá jóma Tachi Ak'órepa k'isia iru bi 
teeit'ee ichideerámaa it'ari, oopatap'edaa pera irua oopi bik'a. 

9FEperápa jararu pirá Cristopa jarateedak'a oo-e pait'ee, ichia ma 
jarateeda k'iyaara Tachi Ak'õre net'aa waapiara k'awa bairá, magi 
eperápa wáara Tachi Ak'õre k'awa-e bi. Jódee chi Cristopa jarateedak'a 
oo bipa wáara ijáapari Tachi Ak'óre Warrade máik'aapa Tachi 
Ak'õre k'awa bapari. 10 Maperá mágee Cristopa jarateedak'a ooda-e 
p'aniirádepema aba pará t'áide cheru pirá, iru auteebaidaik'araa bi. 
Mágee jarateepataará parámaa chepidaik'araa bi. 11 Parádepema abaapa 
mágee eperá auteebairu pira, k'aripaittee irua waapiara k'achia oomerá 
ijáapataarámaa, irua seewa jaratee bi k'aurepa. 

12 Mia parámaa waa jara k'inia bi, mamida k'art'a p'adade mága oo 
k'inia—e. Pará ak'ide wa k'inia bi, kTrapite pedeedait'ee. Mágá tachi o-1a 
p'anadait'ee. 

13Pará ipemaará Cristo k'aurepa, chi nápema Tachi Ak'9repa 
jiriteradaará Cristode ijiadamerá, parámaa ichiaba salude tee péiruta. 

Magapai paji. 

San Juanpa K'art'a 
Araarepema P'ada 


San Juan, Jesucristopa jiritteradapa na k'art'a p'aji. Na k'art'a pëiji Cristode 
ijáapari Gayomaa. P'áji jarait'ee ichia jarateepataará péida auteebaidamerá 
ijáapataará chip'epatamái. 

Naapiara Juanpa pedee pia jara bi Gayomaa, Tachi Ak'orepa iru pia oomerá. 
Jara bi ichi o-ía beeda nepiri chedak'ári Gayo pia ijáapari Cristode. Gayomaa 
chupiria iidi bi ichia jarateepataará péida auteebaimerá máik'aapa ara 
k'aripamerá pia ijáapata pera Cristode (vs. 1-8). Jara bi jipema Diotrefepa iru 
íiraa üriamaa bi máik'aapa irua péida eperáará auteebai k'inia-e bi. Uraa bi 
Gayopa mága oonaamerá; ma k'iyaara jápema Cristode ijáapari pia Demetriok'a 
bamerá (vs. 9-12). T'éepai jara bi ichi wá k'inia bi Gayo ak'ide máik'aapa salude 
péiru japema k'9p'iyoorámaa (vs 13-15). 





Juanpa Gayomaa jarada 

1K'op'áyo Gayo mia wáara k'inia iru bapari, 

Mi, Juan, Cristode ijáapataará ak'ipari waibiapa na k'art'a pimaa p'áru. 
Wáara mia pi K'inia iru bi. 

2Ípema k'inia Cristo k'aurepa, mia it'aa tí bi ne-inaa jómaade pi pia 
wámerá máik'aapa k'ap'ia pia bamerá pi t'áride Tachi Ak'óre k'irapite 
pia baparik'a. 3Úk'uru tachi ipemaará Cristo k'aurepa nama chedak'ári, 
nepirijida pia wáara oopari Tachi Ak'órepa wáarata jara péidak'a, mágide 
ijáapari pera. Mága úrik'ári, mi o-la beeji. 4Wáara mi ichita o-ía beepari 
k'awaak'ari ijáapataará michi warrarák'a p'ani p'anapata Tachi Ak'órepa 
wáarata jara péidade jara bik'a. Mi-itee mága k'awaai k'áyaara, ne-inaa 
awaraa pipiara we—e mi o-—iapiit'ee. 

5fpema k'inia, pia Tachi Ak'õrepa k'inia bik'a pia oomaa bi k'aripaK'ári 
tachi ipemaará Cristo k'aurepa, chi awara ai jaratee nipapataará. Wáara 
pia ara auteebaipari, ara k'awa—e bi mida. 6Mapa nama chedak'ári, 

jomaara ijaapataara taide nepiripata pia ara k'aripada, ara k'inia iru 
bapari pera. Mágá k'aripaparíiji áchi ode pia wadamera. Ára k'aripáji 
Tachi Ak'órepa k'inia bik'a, árapa iru mimia oomaa p'anadairá. 7Àra 
uchiajida áchi t'áideepa jarateedait'ee Cristopa ooda máik'aapa irua 
beerá juadepema. 8Mapa tachia ára auteebaidaipia bi máik'aapa 
k'aripadaipia bi. Mága ooruta pira, ara ome auk'a mimiadait'ee 
awaraarápa Tachi Ak'õre wáarata k'awaadamerá. 


Diotrefepa k'achia ooda; jódee Demetriopa pia ooda 

9Mia auk'a jaraji awaraa k'art'a péidade pi t'áidepema ijáapataarámaa. 
Mamida Diotrefepa mi pedee úri k'inia—e, ichi audua bairá. Ichi 
ijiapataará poro waibia pa k'inia bi. 10Ichia mi pedee mágá úri 
k'inia—e bairá, mi wak'ári pará ak'ide, k'irapite pedeeit'ee ichi ome. Mia 
K'irápapiittee ichia pedee k'achia jaramaa bi tai Ak'órepa jiritteradaará 
apite. Mágapai oo-e ichia. Ichiaba tachi ipemaará Cristo k'aurepa jaratee 
nipadak'ári ijáapataara t'áide ichi k'ait'a, ichia mágiirá auteebaik'aa. 

Ma awara, awaraa ijáapataarápa ara auteebai k'inia p'anadak'ãri, ichia 
mága oopik'aa máik'aapa jérepari ma auteebai k'inia p'laniirá awaraa 
ijáapataará ik'aawaapa. 

11 Gayo, mi ípema k'inia, oonáaji ichia oo bik'a, ne-inaa k'achia oomaa 
bairá. Ma k'áyaara pia óoji. Nágí k'irápáji. Chi ne-inaa pia oo bipa oopari 
Tachi Ak'órepa oopi bik'a. Mamída chi k'achia oo bipa Tachi Ak'óre 
k'awa-e bi. 

12Wáara Diotrefepa mágá ne-inaa k'achia oomaa bi. Mamida 
Demetriopa mága oo-e bi. Ijiapataará jómaarápa nepiripata irua ne-inaa 
pia oopari. Iru bapari Tachi Ak'drepa wáarata jara péidade jara bik'a. Tai 
nápemaarápa ichiaba jara p'ani iru t'ári pia bapari. Piata k'awa bi taipa 
seewadak'aa. 

13Mia pimaa waa jara k'inia bi, mamida k'art'a p'á bide mága jara 
K'iinia-e. 14Taarã-e nide mi wa k'inia bi pi ak'ide. Maga k'irapite 
pedeedai. 

15Gayo, mia it'aa iidi bi Tachi Ak'orepa pi k'áiwee bapimerá. Tachi 
k'9p'iyoorá nápemaarápa ichiaba pimaa salude tee péiruta. Tai pari 
salude téeji jama p'ani k'op'ayo chaa. 

Mágapai paji. 

San Judapa K'art'a P'áda 


San Judapa na k'art'a p'aji. K'isia p'ani na Judas Jerusalendepema ijáapataará 
poro waibia Santiago ípema paji. Na k'art'a Cristode ijáapataarámaa péiji. 

Salude teep'eda máik'aapa pedee pia jarap'eda (vs. 1-2), Judapa naapiara úraa 
bi firinaadamerá seewa jarateepataarápa jaratee nipapata áchi t'áide. Jara bi 
Tachi Ak'órepa ooda chonaaráweda mágeerá ome (vs. 3-7). Ichiaba jara bi ma 
seewa jarateepataarápa oodak'aa Cristopa oopi bik'a. Jip'a oopata áchi p'ek'au 
k'achia ooyaa bi k'ap'iapa oopi bik'a (vs. 8-16). K'irápapi bi mága pait'ee perá 
Cristo chei naaweda, k'ira jip'a p'anapataadamerá irua k'inia bik'a (vs. 17-23). 
T'éepai iidi bi Ak'órepa ara pia ak'i bapariimerá máik'aapa pedee pia jara bi 
Jesucristode (vs. 24-25). 





Salude péida 


1Mi, Judas, Santiago ipema, mimiapari Jesucristo-it'ee. Na k'art'a p'áru 
Tachi Ak'Orepa jiriteradaarámaa. Irua pará k'inia iru bapari. Ma awara, 
Jesucristopa pará ak'i bapari atuanaadamerá ichi waya cheru misa. 

2 Mia it'aa iidi bi Tachi Ak'órepa pará audú chupiria k'awaamerá, 
k'áiwee p'anapimerá máik'aapa k'inia iru bamerá. 

Sáap'eda na Kart'a p'áda 

3fpemaará k'iniará, mia t'áripa p'ait'ee paji jaraittee saga Cristopa tachi 
ijáapataará jomaweda o k'achiadeepa k'aripa ataji atuanaadamerá. Mamída, 
ma k'áyaara, p'áru úraaittee parápa ijáa amaadamerá awaraarápa seewa 
jarateepata máik'aapa t'áripa Cristopa k'inia bik'a ijáadamerá, tai naapema 
ijáapataarápa naaweda jarateedap'edaak'a. 4Mága jara bi ijáadak'aa beerá 
mera tíudap'edaa pera pará t'áide Tachi Ak'orede ijáapataarák'a. Tachi 
Ak'õrepa p'ek'au k'achia wépapipari pera, pia bida a p'ani oodait'ee ne-inaa 
jóma tachi p'ek'au k'achia ooyaa bi k'ap'iapa oopi bik'a. iMamida mága-e! 
Ichiaba merapata Jesucristo Tachi Waibia, tachi ijáapataará chipari. Tachi 
Ak'óre Úraa chonaaráweda p'ádade jara bi mágeerá jódait'ee iru juapa. 

Tachi Ak'órepa ooda 
naawedapema ijáadak'aa beerá ome 

5Parápa nágí k'awa p'lani mida, mia k'irápapiittee. Tachi Waibiapa 
Israel pidaará jómaweda Egipto eujádeepa uchiapiji. Mamida t'éepai 
naaweda angeleerá úk'uru uchiajida Ak'óre jua ek'ariipa, áchi awaraa 
angeleerá poro waibiará p'anajida mida. Irua áchi p'anapatap'edaamáiipa 
péik'ooji p'áriudee. Mama at'ári cadenapa jía iru bi, ichi ewari waibia 
ewate nimaa. Mágí ewate irua jóomaará k'irapite achia k'achia oodap'edaa 
jarait'ee.* 7 Awaraará ichiaba ma angeleerá k'achia beerák'a. Sodoma 
pidaará máik'aapa Gomorra pidaará awaraa p'uuru Kk'ait'a p'anadap'edaará 
ome áchi k'ap'iapa p'ek'au k'achia oopachida; ne-inaa eperáará jip'aarápa 
yiaraa iru p'lanapata. Maperápi Tachi Ak'órepa ma p'uurudepemaará 


jópit'aait'ee t'ipitau k'iik'aa bipa. 


Ne-inaa Tachi Ak'órepa ooit'ee 
ichi ewari waibia ewate 

8Maágí ijáadak'aa beerá pará t'áide p'aniirápa auk'a oopata. Tachi 
Ak'órepa ma k'achia beerámaa mága ooji mida, irapema seewa 
jarateepataarápa maáirá jiak'a achia oo k'iniata oopata. K'iimok'araa 
pik'apata pera, achia oopata áchi p'ek'au k'achia ooyaa bi k'ap'iapa 
oopi bik'a. Ma awara merapata Tachi Waibia áchi chipari máik'aapa 
angeleerá apite pedee k'achia jarapata. "Jódee Miguel, angeleerá poro 
waibia mida, ak'ipiji ichi Tachi Ak'óre jua ek'ari bapari. Ik'achia pedee-e 
paji Satanamaa aupedeedak'ári Moisés k'ap'ia piuda pari; k'aipa atait'ee. 
Magaji: 

‘Tachi Ak'Orépata pi itriait'ee” (Zac 3.2) 
10Mamíida magi seewa jarateepataarápa mága ooda-e. Ne-inaa Tachi 
Ak'orede pia k'awada-e pak'ári, oo iru p'anapata pedee k'achiapa. Ne- 
animalaarák'a áchi k'ap'iapa oopi bik'a oopata, k'isiadak'aa perá Tachi 
Ak'orepa k'isiapiparik'a. Mapa mia jónipa áchi itu jók'oodait'ee p'ek'au 
K'achia ooyaa k'aurepa. 

1 ¡Aai, Tachi Ak'órepa áchi k'achiadee péiit'eepi! P'ek'au k'achiade 
nipapata Caínpa oodak'a.* Ichiaba oopata Balaampa oodak'a. P'arat'a 
jita k'iniapa ichia Tachi Ak'óre eere p'anadap'edaará p'ek'au k'achiade 
baaipiji.* Ma awara áchi poroorá ome chóo jiri p'ani, Corepa oodak'a 





*6 Eperáará úk'uruurápa jarapata magi angeleerá k'iipachida na p'ek'au eujádepema 
wéraará ome. Gn 6.2-4; 2 P 2.4. “11 Caínpa ichi téepema peet'aaji. Gn 4.1-16; 1 Jn 3.12. 
*11 Ap 2.14; Nm 22-24; 31.16; 2 P 2.15-16. 

ichi eere p'anadap'edaarã ome.” Maperápi Tachi Ak'orepa áchi ichiaba 
k'enak'ooit'ee iru k'irapite panadak'ári. 

12Pará chip'ledaidak'ári ne-inaa jedek'odait'ee, k'ira nejasiadaipata mágí 
seewa jarateepataará k'aurepa. Mamida áchi k'ira nejasia wee, waibia k'opata 
máik'aapa waibia topata, áchita poro waibiarák'a Tachi Ak'úre k'irapite. 
Mágá oodak'ári, chupiria chitooniirá ak'idak'aa. Jomaweda áchi-it'ee aupai 
oopata. Jiarara pania wee bík'api p'ani, náupa ateepari eujá p'üasaadee. 
Ichiaba nejó biirík'api p'ani chauk'aa bak'ári, chaujara bi mida. Achi piu 
pik'a p'ani ma pak'uru éttadak'a máik'aapa p'oodak'a. 13P'usa tojara pak'ari, 
k'iraudaipari máik'aapa k'óp'ep'ee nejarra k'achia ome ipu ide atabéipari. 
Maga pik'a mágeerá. Golpe pedeepata eperáará waibiarák'a. Mamida 
tachia unudai ne-inaa k'achia k'ira t'adoo achia oopata. Lucero Ak'0repa 
bidamáiipa uchiadák'api p'ani, awaraarámaa Tachi Ak'óre o atuapipata pera. 
Mapa irua áchi atuapiit'ee, ichita p'áriude jia paraa panadamerá. 


Enocpa seewa jarateepataaráde jarada 


14Enoc Adandeepa uchiadap'edaará sietede uchiaji. Tachi Ak'9repa 
Enocmaa pedeepiji mágeeráde: 

—¡Úríti mia jararu! Tachi Waibia cheit'ee ichi angeleerá cho-k'ara 
ome. 15Ak'i cheittee jóomaweda eperáarápa oopatap'edaa, 
jaraitee pia wa k'achia. Tachi Ak'órede ijáadak'aa beerá 
k'achiadee péiit'ee. Mága ooit'ee áchi irude ijáadak'aa 
p'anadairá; ne-inaa k'achia oopatap'edaa pera máik'aapa iru 
apite pedee k'achia jarapatap'edaa pera.” 

16Magiirá t'ári o-ía p'anadak'aa. Ik'tati pedeepata awaraarámaa, ne- 
inaa oodak'ári. T'áride oodaamaa p'anadairá Tachi Ak'órepa k'inia bik'a, 
oopata áchi p'ek'au k'achia ooyaa bi k'ap'iapa oopi bik'a. Audua pedeepata 
awaraarápa pia ak'idamerá máik'aapa pedee pia jara p'anipa k'õp'ãyo 
meraa pik'apata, jómaweda pia uchiamerá áchi-it'ee aupai. 


Jesucristo k'dp'iyoorápa naaweda jaradap'edaa 

17 Mamíida ipemaará k'iniará, pará mága p'anadak'aa. Mapa Kk'irápáti 
Tachi Waibia Jesucristopa jiritteradaarápa jaradap'edaa: 

18 —Tachi Ak'óre ewari waibia ewate pai naaweda, ijáapataará t'áide 
uchiadait'ee Tachi Ak'óre Úraa oo iru p'anapataará. Mágiirápa oodait'ee 
achi p'ek'au k'achia ooyaa bi k'ap'tapa oopi bik'a. 

19Pará t'áide mágá p'asa bi. Mágee seewa jarateepataarápa pará 
K'iraupipata páchi auk'aará ome. Mapa awara—awaraadaipata. Achia 
oopata na p'ek'au eujádepema ijáadak'aa beerápa oopatak'a, Tachi Ak'óre 
Jaure wée p'anadairá. 





*11 Nm 16.1-35. “15 Ma pedee Enocpa p'idadepema paji. 

Uraada Cristode wáara ijáapataará-it'ee 

20 Jódee pará, ipemaará k'iniará, mága p'anadak'aa. Mapa chik'aripa 
p'anapatáati waapiara Cristode ijáadaittee máik'aapa pipiara k'awaadait'ee 
Tachi Ak'órepa wáarata pedee jara péida. Ma awara it'aa típatáati Tachi 
Ak'ore Jaurepa oopi bik'a. 21K'ira k'aupai k'ira atuadai Tachi Ak'órepa 
tachi k'inia iru bapari máik'aapa p'anapatáati ichia k'inia bik'a. K'áiwee 
nipatáati Tachi Waibia Jesucristopa chupiria k'awaaru ewate, ichita 
p'anapataadait'ee pera iru ome. 

22Pja ijáa-e beerá chupiria k'awáati waapiara Cristode ijáadamerá. 
23Fperáará netuara o k'achiade nipapataará k'aripáti ijiadamerá 
máik'aapa uchiadamerá t'ipitau urua níbideepa uchiak'ajidak'a. Eperá 
p'ek'au k'achia ooyaa bak'ári, ichiaba chupiria k'awáati. Mamida ichia 
p'ek'au k'achia oopata unuamaa iru p'anadaipia bi, p'aru mik'ia jo bik'a. 
Mapa k'irak'aupai oodai achia oopatak'a. 


Haa tída ijáaapataará pari 


24Tachi Ak'orepata pará k'aripai máirá k'achiade baainaadamerá. Ma 
awara ichia pará ateei ichimaa ichi k'ira wáree unudamerá máik'aapa 
t'ári ola, p'ek'au k'achia wee baini p'anadamerá ichi k'irapite. Mapa 
o-a irumaa it'aa tídáma. 25Ichita Tachi Ak'Ore; awaraa Ak'Ore Waibia 
iru k'áyaara wé-e. Ichi Tachi O K'achiadeepa K'aripa Atapari. Maperá 
t'áripa o-ia it'aa típata: “Jesucristo, pi jóomaweda na p'ek'au eujáde níbi 
Rey Waibia K'ira Wáree. Ne-inaa jómaweda pi jua ek'ari iru bi. Ewaa 
weda ne-inaa jóomaweda chok'aji; at'ári chok'apari máik'aapa ichita mága 
bapariit'ee. Amén.” 

Tachi Ak'orepa k'awapida 
San Juanmaa 


San Juan, Jesucristopa jirit'eradapa na libro Apocalipsis apata p'áji. Apocalipsis 
jara k'inia bi Tachi Ak'órepa k'awapida. Juanpa na pedee p'áji Cristode ijáapataará 
ŭraait'ee, Cesarpa ara miapi iru bada pera ichi jua ek'ari. Na p'adade Juanpa jara 
bi Tachi Ak'orepa unupida ichimaa k'iimok'araa pik'a bide, Patmos islade bak'ári. 
Made Ak'órepa unupiji ichia ooit'ee bi netuara eere p'aniirá p'oyaait'ee. 

Naapiara Juanpa jara bi Jesucristopa na pedee k'awapida ichi ángel k'ap'ia 
pari (cap. 1.1-3). Ijáapataarámaa saludaap'eda, jara bi ichia Jesucristo unuda 
máik'aapa ichia Cristopa jara péida p'a bi Asia eujádepema Cristode ijáapataará 
chip'epata siete p'aniirámaa (caps. 1.4-3.22). Jara bi ichia Tachi Ak'óre rey 
su-ak'i beepari unuda (cap. 4); joip'aruk'a bi pirat'ida unuda máik'aapa Oveja 
Chak'e unuda (cap. 5). Jara bi ma joip'aruk'a bi k'arada siete unuda máik'aapa 
ichia unuda ma Oveja Chak'epa ma k'arada chaa ogat'aak'ári (caps. 6.1-8.1). Jara 
bi ichia unuda angeleerápa trompeta seis chaadak'ári, Tachi Ak'órepa ne-inaa 
k'achia oopii naaweda na p'ek'au eujidepemaarámaa (caps. 8.2-9.21); ichia 
ángel unuda joip'aruk'a k'aipee bi ome (cap. 10) máik'aapa ichia unuda Ak'óre 
pedee jarapataará omé it'ariipa chedak'ári na p'ek'au eujádee máik'aapa ma seis 
eerepema trompeta chaak'ári (cap. 11). Jara bi wēra je choma bi ome pajáde unuda 
(cap. 12); nemisia ne-animal k'achia ome unuda (cap. 13); Oveja Chak'e unuda 
ciento cuarenta y cuatro mil judiorá ome (cap. 14.1-5); angeleerá unuda árapa 
na p'ek'au eujádepemaará k'achia oodak'ári (cap. 14.6-20); k'ari úrida máik'aapa 
angeleerá siete unuda (cap. 15). Unuji awaraa ne-inaa siete p'asadap'edaa na p'ek'au 
eujáidepemaarámaa, angeleerápa p'arat'u weedak'ári maira iri (cap. 16). Jara bi 
Babilónia p'uuru unuda (cap. 17) máik'aapa Tachi Ak'órepa ma p'uuru jópida (caps. 
18.1-19.5). Jara bi Oveja Chak'e miak'áida fiesta unuda máik'aapa saga pait'ee 
Cristo waya chek'ári (cap. 19.6-21). Jara bi Tachi Ak'drepa Netuara Poro Waibia 
p'oyaada (cap. 20.1-10) máik'aapa saga jómaweda eperáará panadait'ee Tachi 
Ak'õre su-ak'i beepari t'orroo bi k'irapite (cap. 20.11-15). Ichiaba jara bi saga pait'ee 
Tachi Ak'órepa ooit'ee bi eujá chiwidi máik'aapa Jerusalén p'uuru chiwidi (caps. 
21.1-22.5). T'éepai jara bi na p'ada leerutaarápa oopataadamerá na üraade jara 
bik'a máik'aapa ichita Cristode ijáapataadamerá (cap. 22.6-21). 

Jesucristopa k'awapida 


1Na p'ádade mi, Juanpa jara bi Tachi Ak'õrepa ne-inaa k'awapida 
Jesucristomaa. K'awapiji ichia na ewari ooit'ee bi, Jesucristopa jódee 


mi iru mimiapari pera. 2Na p'ádade mia jara bi Tachi Ak'órepa mimaa 
unupida, ichia mimaa jara péida máik'aapa Jesucristopa mimaa jarada. 

3Tachi Ak'orepa pia ak'iit'ee na p'áda leerupa awaraará taide, ichia jara 
péida pera. Ichiaba pia ak'iit'ee na p'ádade jara bi úiridap'eda, oo p'anipa 
aide üraa bik'a, ma jóma ooit'ee taará-e pera. 


Juanpa Ásia eujádepema ijáapataarámaa jarada 
4Mi, Juanpa nága p'ã péiru pará Ásia eujádepema ijáapataarámaa, siete 
chip'epataará chaachaa. 

Mia it'aa iidi bi Tachi Ak'orepa pará pia ak'i bapariimerá. Mágá 
k'áiwee p'anapataadait'ee. Tachi Ak'óre ichita bapari; ichita 
bapachi máik'aapa ichita cheit'ee. Mia ichiaba iidi bi Tachi 
Ak'óre Jaurepa pará k'aripamerá. Iru jaure siete pik'a bi Tachi 
Ak'óre su—ak'i beepari k'irapite. 

Ichiaba mia iidi bi Jesucristopa pará k'aripamerá. Iruata wáara jarapari 
Tachi Ak'õrepa jara bi. Iruta piupleda, naapiara chok'ai p'irabaiji 
ichita bapariittee. Na pek'au eujidepema reyrá jomaweda 
planapata iru jua ek'ari. Iruata tachi k'inia iru bapari. Mapa tachi 
uchiapiji tachia p'ek'au k'achia oopata jua ek'ariipa. Mága ooji iru 
waa bat'ada k'aurepa kurusode piuk'ári tachi pari. 

Truata tachi ichideerá papiji ichi Ak'óremaa p'aareerák'a it'aa 
típataadamerá eperáará pari. Mapa jaradáma: “Jesucristo 
ichita jóomaará k'iyaara waibiara bapariit'ee.” ¡Amén! 

“¡Úríti! Iru cheit'ee jiararade. Maapai jómaarápa iru unudaittee; iru 
supidapledaará paara. Na pek'au eujádepema to bee chaa eperáará 

jarajéedaitee waaweepa, irua áchi miapiitee jiak'aapa achia 
pek'au k'achia oopata k'aurepa. Mága paitee. Amén. (Dn 713) 
8Tachi Ak'dre Waibiapa jara bi: 
—Mita Alfa; nejómaata naa. Ichiaba mita Omega; nejómaata t'ée. Mita 
jómaará Waibia. Mi ichita bapari; ichita bapachi máik'aapa ichita cheit'ee. 


Juanpa Jesucristo unuda k'áimok'araa pik'a bide 


9Mi, Juan, pará ipema Cristo k'aurepa, parák'a mi t'ári a—ba bapari 
pera iru ome. Mi ichiaba pará k'9p'áyo, tachi auk'a wádaittee pera Ak'ore 
truadee máik'aapa iraweda tachi auk'a choopata pera Jesude ijáa p'anide, 
tachi jiri p'ani mida miapidait'tee ma k'aurepa. Mi Patmos islade péijida 
Tachi Ak'óre Úraa jarateepachi pera máik'aapa Jesupa ooda jarateepachi 

pera. 10 Mama bide tomia ewate it'aa t'ímaa baji Tachi Ak'õre Jaurepa 
oopi bik'a. Mága nide k'áimok'araa pik'adachi. Mi ápiteik'a eereepa üriji 
eperá golpe pedeeru, trompeta golpe jiwaaparik'a. 11 Mágaji: 

—P'áji pia unuru maap'eda péiji ijiapataará chip'epata bee chaa nágí 
siete p'uurude: Éfeso, Esmirna, Pérgamo, Tiatira, Sardes, Filadelfia, 
Laodicea p'uurudee auk'a. 

12 Maga úrik'ári, pirrabaiji ak'iitee k'aipata mimaa mága jara bi. Unuji 
lámpara bipata siete, awara-awaraa baini bi. Magi chaachaa néedee 
ooda paji. 13Magí esajíak'a unuji eperák'a. P'aru teesoo j: baji. K'irride 
ne-inaa néedee ooda ji baji. Nérabai baji ichi t'ňade. 14Ichi puda t'o-t'oo 
baji, oveja k'arak'a maa-e pirá nievek'a. Chi tau urua níbaji tipitauk'a. 
15Chi biiri jida urua baji, bronce irradak'ári uruaparik'a. Chi otau úriji to 
k'ida chaaree jiwaaparik'a. 16Ichi jua juaraare lucero siete iru baji. Chi 
itaideepa uchiaji espada choma, k'iraichaa weda p'ewedee bi. Chi k'ira 
urua níbaji ak'órejiru imat'ipa urua níbaparik'a. 

17 Mia iru unuk'ári, eujáde baainaji iru k'irapite máik'aapa piudak'a 
baibeeji. Mápai irua mi t'óbaiji ichi juarapa máik'aapa mimaa mágaji: 

—P'eranáaji. Mi nejómaata naa máik'aapa nejómaata t'ée. 18Miata 
eperáará chok'ai p'anapipari. Na p'ek'au eujáde bide mi jai-idaaji. 
Mamida chok'ai p'irabaiji, maadak'áriipa ichita bapariit'ee. Mia llavek'a 
iru bi piudap'edaarámái ewait'ee. Madeepa eperáará uchiapii máik'aapa 
ara k'aripai ichiaba chok'ai p'irabaidamerá ichita p'anapataadait'ee mi 
ome. Maa-e pirá, k'inia—e pirá, ara mágá uchiapi-e pait'ee. 12Maperá 
p'Šji pia unuru, irá ne-inaa wáyaa níbi máik'aapa ne-inaa téepai 
wáyaait'ee bi. 20Pia unu bi ne-inaa Tachi Ak'drepa waide unupi-e pada 
apidaamaa: na lucero siete mi jua juaraare máik'aapa já lámpara bipata 
siete néedee ooda. Na lucero siete jara k'inia bi angeleerá siete bida 
ijáapataará chip'epata siete aba-abaa ak'idamerá. Jódee já lámpara 
bipata siete jara k'inia bi ma ijáapataará chip'epatamái siete. 


Cristopa jara péida 
Éfeso p'uurudepema ijáapataarámaa 
2 1Mápai irua mimaa mágaji: 
—Nágí pedee p'á péiji Tachi Ak'órepa ichi ángel péidamaa" Éfeso 
pluurudepema ijáapataará ak'imerá: 
Nága jara bi ma lucero siete iru bipa ichi juaraare, bi misa 
ma lámpara bipata siete néedee ooda ome. 2Mia k'awa bi pará 
Efesodepemaará p'anapata. Pia mimiapata seewa-idaa beerá 
tiunaadamerá pachi t'áide máik'aapa pia choopata mide ijáa p'anide. 
K'awa bi parapa chooda-e, t'ári k'achia-idaa beerá t'iu k'inia 





*2.1 Griego pedeede jara k'inia bi chok'a péida. 

p'anadak'ari páchi t'áide. Máirápa seewata taita Cristopa pëidada 
adak'ári, parapa ak'ipachida áchia jarateepata, k'awaa atarutamaa 
achi seewa-idaa bee. 3Maapai parápa choopachida, máirápa nepira 
jiripachida mida pará ome. Sé-ee mágá choopachida, nepirade 
baaijida mida mide ijáa p'ani k'aurepa. 

4Magá choopachida mida, mia pia ak'i-e nágí ne-inaa parapa oopata. 
Mi máik'aapa páchi k'9p'iyoorá k'inia iru panada-e naawedapemak'a. 
5K'iráapáti saga p'anapachida ewaa mide ijáadak'ári. Parápa ne- 
inaa k'achia oopata oo amáati máik'aapa t'áripa jóma oopatáati 
naawedapemak'a, mi k'inia iru panadairá máik'aapa pachi k'óp'áyoorá 
k'inia iru p'anadairá. Maga ooda-e pirá, mia pachi lámpara bipata 
áyaa ataitee. Mágá mi waa pará ome ba-e pait'ee. 6 Mia mága jara bi 
mida, parapa nágí ne-inaa pia oopata. Mik'a parápa auk'a unuamaa 
iru panapata Nicolaíta pidaarápa k'achia oopata. 7K'iiri česaa p'anáti 
ŭridamerã Tachi Ak'úre Jaurepa jara bi ijiapataarámaa, áchi chiplepata 
chaa. K'achia poyaapataarámaa mia k'opiittee eperáará chok'ai 
p'lanapipari pak'urudepema; magi pak'uru Tachi Ak'ore eujáde bi. 


Cristopa jara péida Esmirna p'uurudepema ijáaapataarámaa 
8Mápai irua mágaji: 
—+Hrá nágí pedee p'á péiji Tachi Ak'órepa ichi ángel péidamaa Esmirna 
pluurudepema ijáapataará ak'imerá: 

Naga jara bi nejómaata naa, nejómaata te; chi jai-idaap'eda chok'ai 
p'iirabaidapa. 2Mia k'awa bi pará Esmirnadepemaará nepirade p'anapata 
eperáarápa pará jiripata pera miapidait'ee. Unu bi pará chupiria 
jOnapata, wáara chupiria—ee p'lani mida, it'ari iru panadairá jomaweda 
Tachi Ak'órepa k'isia iru bi pará-itee. K'awa bi pedee k'achia judiorá 
apataarápa jara jóni pará apite. Máirá Tachi Ak'úre Úraa jarateepata tede 
chiplepata mida, wáara Tachi Ak'óredeerá-e, michideerá jiripata pera. 
Tachi Ak'óredeerák'a p'lanapataadai k'áyaara, Satanadeerák'api p'anapata. 
10 Waaweenáati mágeerápa parámaa ooruta. ¡Úrítil Mágeerá K'apia pari 
Satanapa pará úk'uru t'ipiitee carcelde, mide ijáa amaadai jíak'aapa ma 
k'aurepa. Ewari diez mama p'anadaittee. Mamíida chóoti mide ijáa p'anide, 
mama pará peeruta pijida. Mágá chooruta pirá, mia it'aripema poro jira 
teeitlee parámaa, ichita p'anapataadamerá mi ome michi truade. 

11 K'iiri éesaa p'anáti úíridamerá Tachi Ak'ore Jaurepa jara bi 
ijáapataarámaa, áchi chip'epata chaa. K'achia p'oyaapataará piuda 
aba piudait'ee. Atuada-e pait'ee Cristode ijáadak'aa beerák'a. 


Cristopa jara péida 
Pérgamo p'uurudepema ijáapataarámaa 


12Mápai irua mágaji: 

—+Hrá nágí pedee p'á péiji Tachi Ak'órepa ichi ángel péidamaa Pérgamo 
pluurudepema ijáapataará ak'imerá: 

Nága jara bi espada choma k'iraichaa weda p'ewedee iru bipa. 
13Mia k'awa bi pará Pergamodepemaará p'anapatamái. Satanás rey 
su-ak'i beeparík'api bi, jipemaará chok'ara ichi jua ek'ari p'anapata 
pera. Mamída parámaa ik'achia Cristodeeráda adak'ári, mi merada-e 
paji. Ma awara pará choopachida mide ijáa p'anide, pará k'op'ayo 
Antipas peejida mida mia ooda jarateeda pera. Pará mágá choojida, 
iru peejida mida páchi t'áide, Satanás baparimái. 

14Pará mágá choopachida mida, mia pia ak'i-e nágí ne-inaa 
parapa oopata. Pachi t'áide úk'uruurápa jarateepata Balaampa 
chonaaráweda jarateedak'a. Mágipa Balacmaa jaraji sága k'ürai 
Israel pidaará, árapa k'odamerá nechiara ata bidap'edaa ne-inaa 
juapa ooda k'irapite, ai k'Trapite eperáarápa it'aa t'ípata. Ichiaba 
k'úraji árapa k'achia oodamerá awaraará ome. Israel pidaarápa 
ma ne-inaa omé oodak'ári, Tachi Ak'orepa ara pia ak'i-e paji. 
15Ma jíak'a pachi t'áide ichiaba úk'uruurápa jarateepata Nicolaíta 
pidaarápa jarateepatak'a. 16 iMa k'achia choonáati páchi t'aide! 
Mairápa jarateepata choodai k'iyaara, ma jarateepata k'ira unuamaa 
iru planapatáati, mia k'ira unuamaa iru baparik'a. Maa-e pirá mia 
máirá miapiittee mi ittaideepa uchia bi espada choma bipa; magi mi 
pedee. 

17 K'iiri éesaa p'anáti úiridamerá Tachi Ak'ore Jaurepa jara bi 
ijáapataarámaa, áchi chip'epata chaa. K'achia p'oyaapataarámaa mia 
K'opiit'ee it'aripema chik'o mera iru bi maná apata. Ma awara pará 
chaachaa mia teeit'tee mau t'orroo; tí chiwidi aide p'áda ome. Ma 
máu jitarupapai parápa k'awaait'ee ichi tí aide p'á bi. 


Cristopa jara péida 
Tiatira puurudepema ijáapataarámaa 
18Mápai irua mágaji: 
—+Hrá nágí pedee p'á péiji Tachi Ak'órepa ichi ángel péidamaa Tiatira 
pluurudepema ijáapataará ak'imera: 

Naga jara bi Tachi Ak'óre Warrapa; chi tau urua níbi tiipitauk'a 
máik'aapa biiri urua bi bronce irradak'ári uruaparik'a. 19Mia k'awa 
bi pará Tiatiradepemaarápa oopata mide ijáapata perá. Chik'inia 
p'anapata máik'aapa choopata mide ijáa p'anide. Mapa awaraará 
K'aripapata máik'aapa choopata, nepirade baairuta pijida. Audupiara 
mága oomaa p'ani naawedapema k'áyaara, mide ewaa ijáa 
p'aneedak'ari. 

20Irá mága oomaa p'ani mida, mia pia ak'i-e nágí ne-inaa parápa 
oopata. Ichiak'au bipata ja chonaaráwedapema wēra Jezabel jiak'aa, 

ichia ne—inaa k'achia jarateemerá páchi t'áide. Ichi Tachi Ak'ore pedee 
jaraparida apari. Mamida mága-e. K'iirayaa bapari. Ichia jarateepari 

pia bi michideerápa p'lek'au oodamerá máik'aapa pia bi árapa kodamerá 
nechiara ata bidap'edaa ne-inaa juapa ooda k'rapite, ai k'Irapite 
eperáarápa itaa tipata. 21 Mia jaraji ma k'achia oopata oo amaamera. 
Mamída mága oo k'inia—e. 22Mapa mia ichi k'ayaapiit'ee; ichi ome k'achia 
oo p'laniirá paara. Máirá auk'a miapiittee, oo amaada-e pirá ma k'achia 
ichia oopida. 23Ma awara mia peeitee ichia jaratee bide ijáapataara, ichi 
warrarák'a p'anadairá. Mágapi mide ijáapataará jóomaarápa k'awaadait'ee 
mia nejómaata k'awa bi; eperápa t'áridepai k'isia bi máik'aapa t'áripa oo 
k'inia bi paara. Miata ak'iitee páchia oopata máik'aapa ne-inaa teeit'ee 
eperá chaachaa irua ne-inaa oopata pari na p'ek'au eujáde bi misa; 
ne-inaa pia irua pia oopata pari maa-e pirá ne-inaa k'achia irua k'achia 
oopata pari. 

24frá mia nága jara bi pará apemaarámaa Tiatira p'uurude p'ani. 
Parápa pia oo p'ani k'awa k'iniadak'aa perá ma wérapa jaratee 
bi. Jiridak'aa Satanás net'aa k'awaadait'ee; jagee net'aa eperáarápa 
k'awadaik'araa bi. Pará ma k'achiade t'iu k'iniadak'aa pera, mia ne-inaa 
awaraa iidi—e pait'ee parápa oodamera. 25Jip'a k'inia bi pará choodamerá 
mide ijáa p'anide máik'aapa ne-inaa pia oo p'anide, mi waya cheru misa. 

26Parádepema k'achia p'oyaapataará pia ak'iittee mia oopi bik'a 
oo p'anadak'ári pará jai-idaarutamaa. Pará biit'ee eperáará puuru 
ak'ipataadamerá, reypa ooparik'a. 

27 Mi Ak'órepa eperáará bidak'a mi jua ek'ari, mágá mia eperáará 
biitlee pará jua ek'ari. Parápa ma p'uuru pidaará pachi jua ek'ari 
iru p'lanadait'ee máik'aapa chupiria k'awaada-ee mi k'ira unuamaa 
iru p'lanapataará jõt'aadait'ee. Reypa tuma hierrodee juade iru bipa 
ooparik'a, mága pik'a parapa oodait'ee. 

“Mairá ome oodait'ee eperápa chok'o pak'urupa wik'ári ooparik'a.” (Sal 2.9) 
28Ichiaba mia idatipodopa lucero teeit'ee parámaa, mi jiak'a daa 
pik'a p'anapataadamera. 29K'iiri desaa p'lanáti úridamerá ma pedee 
Tachi Ak'óre Jaurepa jarada ijáapataarámaa, áchi chip'epata chaa. 


Cristopa jara péida 
Sardes p'uurudepema ijáapataarámaa 
3 1Mápai irua mágaji: 
—+Hrá nágí pedee p'á péiji Tachi Ak'órepa ichi ángel péidamaa 
Sardes p'uurudepema ijáapataará ak'imerá: 

Nága jara bi Tachi Ak'óre Jaure siete pik'a iru bipa; chi lucero 
siete iru bi ichi juade. Mia k'awa bi pará Sardedepemaarápa ne— 
inaa oopata. Eperáarápa jarapata: “Já ijaapataará chok'ai p'anida” 
apata, parápa wáara mide ijáapata jiak'aapa. Mamida mága-e. 

Piudap'edaarák'api p'ani, wáara ijáada-e p'anadairá. 2iMapa üríti! 
Parápa mide ijáapata jõi naaweda, jiripatáati oodaittee mia oopi 
bik'a. Mia unu bi parapa ne-inaa oopata pia-e bi Michi Waibia 
k'irapite. 3K'isíati parápa naaweda úridap'edaade Tachi Ak'orepa jara 
irá oopatáati ma jaradak'a. Parápa ne-inaa k'achia oopata oo amáati. 
Mága ooda-e pira, atu bide nechiapari cheparik'a, mága pik'a mi 
cheit'ee. Parápa k'awada-e ewari mi cheit'ee pará miapide. 

4Mamida pará Sardedepema ijáapataará jóomaweda nipadak'aa 
ijáadak'aa beerák'a. Chok'ara-ee p'ani mida, úk'uru p'lanadak'aa 
máirák'a. Mapa pará it'ari mi ome nipapataadait'ee. P'aru tto-t'oo 
ji panadait'ee, pia p'anapata pera Tachi Ak'óre k'irapite. 5Wáara 
jomaweda k'achia p'oyaapataará p'aru t'o-t'oo jipataadait'ee. Mia máirá 
tí wépapik'aa pait'ee Tachi Ak'óre ome ichita it'ari p'anapataadait'eerá 
tí pa jera bi librodeepa. Ma k'áyaara michideerá aitee mi Ak'óremaa 
máik'aapa ichi angeleerámaa. 6K'iiri česaa p'anáti úíridamerá Tachi 
Ak'õre Jaurepa jara bi ijjapataarámaa, áchi chip'epata chaa. 


Cristopa jara péida 
Filadelfia p'uurudepema ijáapataarámaa 
7Mápai irua magaji: 
—+Hrá nágí pedee p'a péiji Tachi Ak'órepa ichi ángel péidamaa Filadelfia 
pluurudepema ijáapataará ak'imera: 
Nága jara bi p'ek'au k'achia wee bi, chi wáara aupaita jaraparipa. 

Chonaaráwedapema Rey David jómaará poro waibia badak'a, 

mi jómaará poro waibia. Mia aupaita llavek'a iru bi eperáará 
wápiittee Ak'ore truadee. Mi awara apidaapa wápida—e pai 

máik'aapa apidaapa jarada-e pai wánaadamerá. 8Mia k'awa bi pará 
Filadelfiadepemaarápa oopata. K'awa bi awaraará k'irapite pará 
mak'iara waibia—ee p'ani mida, p'anapata mia jarateedak'a máik'aapa 
choopata mide ijáa p'anide, mi merada—-ee. Mága p'anapata pera 
pará k'Trapite mia o ooji, aide wádamerá. Miata ma o ooda pera, 
apidaapa jarada—e pai pará aide wánaadamerá. 

9¡Úríti mia ooit'ee Satanadeerámaa! Máirápa tai wáara judioráda 

apata; Tachi Ak'dredeerá. Mamida seewamaa p'ani. Mia máirá 
bedabaipiit'ee pará k'irapite. Mága ooit'ee achia k'awaadamerá mia 
pará k'inia p'e iru bapari. 1%Parápa oojida mia jaradak'a. Choopata 
mide ijáa p'anide, ma k'aurepa nepirade baaijida mida. Maperápi mia 
pará k'aripait'ee Tachi Ak'órepa na p'ek'au eujádepema ijáadak'aa 
beerá miapik'ári ichia ewari awara bidade ma-it'ee. Ma ewate ichia 
ak'ipiitee chiságiirá wáara ichide ijáapata máik'aapa chiságiirá 
ijáadak'aa. 

11Taarã-e mi cheit'ee. Chóoti mide ijáa p'anide. K'irak'aupai 
apidaapa atuapidai it'taripema poro jira” Tachi Ak'órepa parámaa 
teeit'ee bi, ichita mi ome chok'ai p'anapataadamerá. Maga atuapidai 
mide ijáa amaapiruta pirá parámaa. 12K'achia p'oyaapataará 
mia te biiri máudee oodak'a papiit'tee mi Ak'óre tede. Ichita 
p'anapataadait'ee jama mi Ak'óre ome. Mia mi Ak'õre tí p'ãit'ee ma 
p'oyaapataará iri, jóomaarápa k'awaadamerá mi Ak'úre ichi chipari. 
Ma awara mia p'ait'ee mi Ak'õre p'uuru ti, Jerusalén chiwidi, áchi 
Tri, jomaarápa k'awaadamerá áchi ma p'uurudepemaará. Magi 
p'uuru Ak'órepa pëiit'ee ittariipa. Ma awara áchi iri mia p'ãit'ee 
michi tí chiwidi, jóomaarápa k'awaadamerá áchi michideerá. 13K'jiri 
česaa p'anáti üridamerá Tachi Ak'óre Jaurepa jara bi ijáapataará 
jómaarámaa. 


Cristopa jara péida 
Laodicea puurudepema ijáapataarámaa 
14Mapai irua mágaji: 
—+Hrá nágí pedee p'á péiji Tachi Ak'órepa ichi ángel péidamaa Laodicea 
pluurudepema ijáapataará ak'imera: 
Chi nága jara bi Amén apata. Irua ichita oopari ichia jara bik'a 

máik'aapa Tachi Ak'óre wáarata jara péida jarapari. Iru k'ap'ia 

pari Tachi Ak'órepa ne-inaa jóma ooji. 15Mia k'awa bi pará 
Laodiceadepemaarápa oopata. K'awa bi pará k'ürasaa pik'a p'lani-e 
ijaada—e p'aniirák'a. Mamida ichiaba wasia pik'a p'ani-e wáara 
ijáapataarák'a. Taawa pará k'ürasaa pik'a p'anapataadai maa-e pirá 
wasia pik'a p'anapataadai. 168Mamida mága p'ani-e. Ma k'iyaara 
pará jíiria pik'a p'ani; ijáa-ijáa pik'a p'ani. Mapa mi choo-e pará 
ome. Pará yiaraa iru bait'ee. 17 Mia pará choo-e páchia mágapata 
perá: “michi juadoopa nejómaata iru bi. Mapa maarepida falta-eda” 
apata. Mága jaradak'ári, pariatua pedeepata. P'arat'lara p'ani mida, 
Tachi Ak'0re-ittee pará wáara chupiria chitooni; tau p'ãriu pik'a 
p'ani, máik'aapa ák'adaa pik'a p'ani. 18Mága p'anadairá mia úraaittee 
mimaata neto atadamerá ne-inaa nge ewaa atadak'a t'ipitaudeepa. 
Ichiaba mimaa neto atáti p'aru torroo jidait'ee mia jíparik'a. Maga 
waa k'ira nejasia p'anada—e, pará ák'adaa pik'a p'anadairá. Ma awara 
mimaa neto atáti neera páchi tau-itee. Mágá Tachi Ak'óre wáarata 
pia unudai. 

19 Mia itriapari máik'aapa miapipari mia k'inia iru biirá jóomaweda. 

Maperá k'ira jip'a ijiapatáati. Páchi audua pedee pedee amáati 
máik'aapa óoti mia oopi bik'a. 20 jUriti! Eperá puerta t'aide tijaramaa 





"3.11 #'aripema poro jira jara k'inia bi premio. 

baini beeparik'a, mága pik'a mia pará t'ijaramaa bi. Chi mi pedee 
ŭrik'ãri, ichi puerta ewaru pirá, mi tíutlee iru tede máik'aapa t'ári a- 
ba p'anadait'ee. 

21K'achia p'oyaapataará mia su-ak'i beepiit'ee mi ik'aawa, mi 
su-ak'i beeparik'a mi Ak'ore ik'aawa. Mi mama su-ak'i beepari, 
K'achia p'oyaapari pera. 22K'iiri éesaa p'anáti fíridamerá Tachi Ak'óre 
Jaurepa jara bi ijiapataarámaa, áchi chip'epata chaa. 


Tachi Ak'órepa it'aripema ne-inaa Juanmaa unupida 
4 1Ma t'čepai awaraa k'iimok'araa pik'aji. Unuji puerta Tachi Ak'ore 
eujáde t'iupata ewa nibi. Mapai üriji ma otau naaweda ürida golpe 
pedeeru trompeta jiwaaparik'a. Mágaji: 

—-Chéji it'aa. Mia ak'ipiittee ne-inaa Tachi Ak'repa na ewari ooit'ee bi. 
2Aramata Tachi Ak'óre Jaurepa mi ateeji. Mama it'ari mia unuji rey 
su-ak'i beepari baini bi. Ai iri Tachi Ak'óre su-ak'i baji. 3Iru k'ira wáree 

baji. Urua baji mau pi-ia béisáa jaspek'a máik'aapa mau pi-ia p'oree 
cornalinak'a. Chi su-ak'i beepari tiak'au baji euma p'itria pik'a bipa; 
p'áwaraa bi mau pi-ia esmeraldak'a. 4Ma su—ak'i beepari wap'ira baji 
awaraa su—ak'i beepari veinticuatropa. Ai iri su-ak'i p'anajida chonaará 
poro waibiará veinticuatro. P'aru t'o-t'oo ji p'anajida máik'aapa poro 

jira néedee ooda ji p'anajida. 5Tachi Ak'óre su-ak'i beeparideepa pa tau 
p'orep'orepari níbaji máik'aapa pa jiwaa níbaji pedee ome. Ma su-ak'i 
beepari k'irapite lámpara siete urua p'anajida. Magi lámpara Tachi Ak'õre 
Jaure siete pik'a bi. 6Ichiaba ma su-ak'i beepari k'irapite mia unuji ne- 
inaa lago béi-sáak'a vidriodee oodak'a. 

Ma su-ak'i beepari K'ait'a; ai ik'aawa, apite máik'aapa k'irapite baini 
p'anajida ne-inaa chok'ai bi k'imari; aba ik'aawa chaa. Mágiirá k'Trapite 
máik'aapa ek'arra eere tau-idaa baji. 7Aba león k'irak'a baji; awaraa 
p'ak'a chak'e k'irak'a; awaraa eperá k'irak'a máik'aapa chi apema nejípi 
wáabai wák'a baji. 8Ma chaachaa paraaji isiak'ara seis. Ma isiak'ara 
ichiaba tau-idaa baji taawaik'a eere, edaik'a eere paara. Máirápa ástaawa, 
p'ãrik'ua pida Tachi Ak'óremaa fida-ee nága k'aripata: 

—“P'ek'au wee, p'ek'au wee, p'ek'au wee bapari Tachi Ak'óre Waibia. 
Ichita bapachi; ichita bapari; ichita cheit'ee.' (Is 6.2-3) 
9Máirápa Karidak'ári, jarapata ma rey su-aki beeparide su-ak'i bi k'ira wáree. 
Ichiaba jarapata iru ichita bapari máik'aapa jomaara k'ayaara waibiara bi. Mágá 
Kari panide ichiaba gracias jarapata irumaa. 10Máirápa mága K'ariruta chaa, 
ma chonaará poro waibiará veinticuatro bedabaipata ma rey su—ak'i beeparide 
su—aki bi k'irapite máik'aapa itaa típata irumaa, iru ichita bapari pera. Maga oo 
panide áchi poro jira éradak'ári, bipata iru k'irapite máik'aapa jarapata: 

11 —Tachi Ak'óre Waibia, pimaa aupaita jaradaipia bi: Pi jomaara 

k'áyaara k'ira wáreera bi máik'aapa jómaará k'iyaara 

waibiara bi. Nejómaata pi jua ek'ari níbi, pia nejómaata ooda 
perá. Pia k'inia bada perá, nejómaata mága ooji. 


Juanpa pedee p'ada mãik'aapa Oveja Chak'e unuda 
5 1 Ma rey su-ak'i beeparide su-ak'i bi jua juaraare mia unuji 
joip'aruk'a bi pirat'ida pedee p'ada ome. P'á baji taawaik'a eere, 
edajáde paara. Tauchaada siete tauchaa baji jirri torrabaidapa. 2Ichiaba 
unuji angeleerá poro waibia aba. Magi golpe pedee baji. lidiji: 
—¿K'aipata nága k'isia bima? “Michia já tauchaada ogat'aai máik'aapa 
ewai jagi joip'aruk'a bi.” 
3 Mamída apidaapa ma joip'aruk'a bi ewada-e pai; it'taripemaará 
apidaapa, na p'ek'au eujidepemaarápa pida máik'aapa piudap'edaará 
eujá ek'ari p'aniirápa pida. *Mápai mi jéedachi apida wë—e pada pera ma 
joip'aruk'a bi ewadait'ee máik'aapa ma pedee p'áda leedait'ee. 5Mamída 
ma chonaará poro waibiará veinticuatrodepemapa mimaa mágaji: 
—Jéenáaji. iAk'íji! León apata Judá éreerádepema; chonaaráwedapema 
Rey Daviddeepa uchiadapa k'achia p'oyaaji. Iruata já tauchaada siete 
ogat'aai máik'aapa já joip'aruk'a bi ewat'aai. 
6Akikari, mia unuji Oveja Chake apata eperáarápa peedapeedaaka. Ichi baini 
baji ma rey su—aki beepari k'irapite máikaapa ma ne-inaa chokai bi k'imari 
k'irapite, máirá ma chonaará poro waibiará veinticuatro esajiak'a. Ichia cacho 
siete iru baji. Ichiaba tau siete iru baji. Ma tau siete jara Kinia bi Tachi Ak'óre 
Jaure, jaure siete pik'a péida na p'ek'au eujá jomaade. 7 Ma Oveja Chak'e waji ma 
rey su-ak'i beeparide su—aki bi k'aita máik'aapa magi jua juaraareepa ataji ma 
joip'aruk'a bi piratida. 8Mága ook'ári, ma ne-inaa chok'ai biirá k'imari weda 
máik'aapa ma chonaará poro waibiará veinticuatro weda bedabaidachida iru 
K'irapite. Ma chonaa chaachaa iru baji arpa máik'aapa p'arat'u néedee ooda. 
Ma paratu chaa ipuru baji ne—inaa bajúbak'a tía bipa. Magi jara Kinia bi 
Cristodeerápa it'aa tipata. 9Mãga nide ma bedabaidap'ledaará jómaarápa k'ari 
chiwidi karijida: 
—Piata ma joip'aruk'a bi atai máik'aapa ma tauchaada ogat'aai, 
eperáarápa pi peettaadap'edaa pera. 
Pichi waa mágá bat'ada k'aurepa eperáará uchiapiji p'ek'au k'achia 
jua ek'ariipa. 
Maga Tachi Ak'õre-it'ee neto pik'a ataji eperáará k'ira t'ádoo nágee 
chaadepema: éreerá, pedee, p'uuru, eujá, mágee chaadepema. 
10 Pia ara Tachi Ak'Ore jua ek'ari biji paareerák'a irumaa it'aa 


típataadamerá. 
Ichiaba pia ara reyrák'a papiit'ee na p'ek'au eujidepemaará 
ak'ipataadamerá. (Ex 19.6) 


11 Mápai mia unuji ma rey su-ak'i beepari, ma ne-inaa chok'ai bi 
k'imari máik'aapa ma chonaará poro waibiará angeleerápa wap'ira ata 

p'ani. Audú cho-k'ara* paraaji; tachia p'oyaa juasiada—e. 12Máirápa otau 
apai pik'a bide golpe pedeejida: 

—Oveja Chak'e peedap'edaa; irumaapaita jaradaipia bi: 

Jómaweda pi jua ek'ari p'anapata, nejómaata péré pera. 
Pi k'ira wáreera bi; jomaará k'áyaara k'isia kawaara bapari; jóomaará 
k'áyaara juataura bapari; jomaará k'áyaara waibiara bi. 

Mapa pimaa it'aa t'ípata, awaraarámaa it'aa t'idai k'áyaara. 
13Mápai mia úriji jóma ne-inaa chok'ai p'aniirá ittaripema, na p'ek'au 
eujádepema, na p'ek'au eujá ek'aripema máik'aapa p'usadepema; ne-inaa 

jómaweda Tachi Ak'drepa ooda. Máirápa mágajida: 

—Rey su-ak'i beeparide su—ak'i bimaa máik'aapa Oveja Chak'emaa 
jomaarapa ichita it'aa tidaipia bi máik'aapa ichita jaradaipia 
bi pará jomaara k'iyaara waibiara bi, ne-inaa jóomaweda 
pará jua ek'ari bapari perá. 

14Maga jaradak'ári, ma ne-inaa chok'ai bi kimariirápa p'anaujida: 

— ¡Amén! 

Ma awara ma chonaará poro waibiará veinticuatro waya 
bedabaidachida ma su-ak'i bi k'irapite máik'aapa Oveja Chake k'irapite. 


K'áata jara k'inia bi ma tauchaada siete 
6 1T'éepai mia unuji ma Oveja Chak'epa ogat'aaru chi naapiara 
tauchaada, ma tauchaada siete joip'aruk'a bide k'ara bada. Mága nide 
ma ne-inaa chok'ai bi kimariidepema abaapa pa jiwaaparik'a pedeeji: 
—Chepáde aji. 
2Mia ak'ik'ári, unuji caballo t'orroo. Ai iri su-ak'i badapa ichi juade 
ematrima ateeji. Angelpa teeji chóo p'oyaapataará poro jira irumaa, 
wámerá na pek'au eujádee jura p'loyaade. Wáji. 
3 Mápai ma Oveja Chak'epa araarepema tauchaada ogat'aaji. Maga 
ook'ári, mia úriji awaraa ma ne-inaa chok'ai bi k'¡mariidepemapa jararu: 
—Chéji. 
4Ak'ik'ári, unuji caballo p'oree. Ai fri su-ak'i bimaa Tachi Ak'órepa 
espada choma teeji máik'aapa mágí juade biji na p'ek'au eujidepemaará 
jomaweda, magi k'aurepa waa eperáará k'iiwee p'ananaadamerá. Maperá 
eperáarápa chíara pee para beeji. 
5Mápai ma Oveja Chak'epa omé eerepema tauchaada ogat'aak'ári, mia 
ítriji awaraa ma ne-inaa chok'ai bi k'imariidepemapa auk'a jararu: 
—Chéji. 
AK'ik'ári, unuji caballo p'áimaa. Ai Tri su-ak'i bipa net'aa chaapari iru 
baji ichi juade. 6 Mapai nágí pedee uchiaji ma ne-inaa chok'ai bi k'imari 
t'áideepa: 





*5.11 Griego pedeede: millones y millones. 

— Jarra óoji trigo kilo apai terabaidamerá ewari aba mimiada pari; maa—e 
pirá cebada kilo 6peepai tterabaidamerá ewari aba mimiada pari. Mamida 
olivo máik'aapa uva t'óbaináaji, aceite paraamerá máik'aapa vino paraamera. 

7 Mápai ma Oveja Chak'epa Opee eerepema tauchaada ogat'aak'ári, mia 
ŭriji awaraa ma ne-inaa chok'ai bi k'imariidepemapa jararu: 

—Chéji. 

8Ak'ik'ãri, unuji caballo k'uarak'uaraa bi. Ai iri su-ak'i bada Piuda 
apachida. Magi t'ée cheda Piudaará P'anapatamái apachida. Mágiirá 
juade Tachi Ak'õrepa na p'ek'au eujădepemaarã k'imariidepema chaa aba 
biji, ma eperãarã piudamerá jura chõo jónipa, jarra oo jónipa, k'ayaapa 
maik'aapa ne-animal k'achia beerápa. 

2Mápai ma Oveja Chak'epa k'imari eerepema tauchaada ogat'aak'ari, 
mia unuji altar baini bi máik'aapa ai ek'ari unuji jai—idaadap'edaara 
jaureerá. Ijáadak'aa beerápa ma eperáará peejida, Cristode ijaapatap'edaa 
pera máik'aapa iru üraa jarateedap'edaa pera. 10 Máirápa otau apai pik'a 
bide golpe pedeejida: 

—Tachi Waibia, pia nejómaata k'awapari. Pi k'achia wee bapari máik'aapa 
ichita oopari pia jara bik'a. ¿Sáapai ak'iit'eema eujidepemaarápa oopata 
jaraitee pia wa K'achia? ¿Sáapai tai peedap'edaará miapiitteema? ajida. 

1 Mágiirá chaachaa Tachi Ak'órepa p'aru teesoo t'orroo bi teeji. Mápai 
jaraji áchimaa taarápai tidamerá máik'aapa nidamerá áchi ipemaara, chi 
Cristopa oopi bik'a oopataará Tachi Ak'drepa awara bida ma-it'ee, auk'a 
piudamerá k'achia beerá juapa. 

12Mápai ma Oveja Chaklepa joisomaa eerepema tauchaada ogat'aak'ári, 
unuji na pek'au eujá golpe were níbi awérachaipa. Ak'órejiru k'īi pik'adachi. 
P'ái-maa baji p'aru cabra k'aradee oodak'a; mágee p'aru jipata chi-iadak'ári. Ma 
awara atane p'loreedachi tachi waaka. 13Lucero pajádeepa jurruk'oodachida na 
eujáde, higojó chik'aa jurrupatak'a higuera biirideepa naumia puak'ári. 14Pajá 
piratidaji joip'aru piratipatak'a. Mápai wépadachi. Ma awara eera, isla ome 
ayaa wájida ma badamáiipa. 15Mága unudak'ári, na p'ek'au eujidepema reyrá, 
eperáará poro waibiará, soldaorá poro waibiará, p'aratara beerá, juataura beerá, 
esclavoorá, esclavo—eerá; ma jómaweda mirudachida mau te uriade máik'aapa 
eera jera bi eujáde máu-idaa bimái. 16 Mama p'anide biajida eemaa máik'aapa 
máu-idaa bimaa: 

— ¡Tai iri baai cheti, rey su-ak'i beeparide su—ak'i bipa máik'aapa Oveja 
Chak'epa tai ununaadamerá, tai jiripata pera miapidait'ee! 17Tachi Ak'óre 
ewari waibia ewate paji. Apidaapa iru k'írau chooda-e payada ajida. 


Ciento cuarenta y cuatro mil Israel pidaará 
Tachi Ak'órepa jiritterada 
7 1Ma t'éepai mia unuji angeleerá k'imari; aba baini bi norte eere; 
aba sur eere; aba ak'órejiru uchiapari eere; chi apema chi baaipari 

eere. Mágiirápa madepema náu t'idik'a p'anajida puanaamerá eujá iri, 
p'usa iri wa pak'uru iri. 2Ichiaba unuji ángel awaraa ak'orejiru uchiapari 
eereepa uchia cheru. Mágipa ne-inaa tauchaa bipari iru baji ichi juade. 
Ma ne-inaapa tauchaa bidak'ári eperáaraá iri, jara k'inia bi ma eperáará 
Tachi Ak'óre ichita chok'ai baparideerá. Mágí ángel golpe pedeeji apema 
k'imariirámaa; magi jiritteradaarámaa eujá máik'aapa p'usa áripidamerá: 
3—Waide áripináati euj, p'usa máik'aapa pak'uru, waide taipa tauchaa 
bida—e pera Tachi Ak'Oredeerá tau bitride. 
4Mia úriji jaradak'ári jomasaa eperáará iri ma tauchaa bidap'edaa. 
Israel pidaará éreerádepemaará ciento cuarenta y cuatro mil paji. 
5 Juda éreerádepema doce mil paji; 
Rubén éreerádepema doce mil paji; 
Gad éreerádepema doce mil paji; 
6 Aser éreerádepema doce mil paji; 
Neftalí éreerádepema doce mil paji; 
Manasés éreerádepema doce mil paji; 
7 Simeón éreerádepema doce mil paji; 
Levi éreerádepema doce mil paji; 
Isacar éreerádepema doce mil paji; 
8 Zabulón éreerádepema doce mil paji; 
José ¿reerádepema doce mil paji 
máik'aapa Benjamín éreerádepema doce mil paji. 


Eperáara chok'ara p'aru t'orroo ji p'anadap'edaa 
9Ma téepai unuji eperáará audú chok'ara nágí chaadepema: eujá, éreerá, 
p'uuru, pedee; magi chaadepema. Bainí p'anajida ma rey su—aki beepari k'irapite 
máik'aapa ma Oveja Chake k'irapite. Apidaapa ara poyaa juasiada—e, audú 
chok'ara panadapedaa pera. P'aru torroo ji panapachida máik'aapa palma k'iru 
ateepachida áchi juade ak'ipidaitee oa p'ani. 10Jómaarápa golpe pedeejida: 

—Tachi Ak'óre, ma rey su-ak'i beeparide su-ak'i bipa máik'aapa 
Oveja Chak'epa eperáará o k'achiadeepa k'aripa atajida 
atuanaadamerá. 

11 Angeleerá, chi wap'ira atadap'edaa ma rey su—ak'i beepari, ma 
chonaará poro waibiará máik'aapa ma ne-inaa chok'ai bi k'imari; 
magi angeleerá bedabaidachida tau biiri te jade t'Obairutamaa ma rey 
su—ak'i beepari k'irapite máik'aapa it'aa t'ípachida Tachi Ak'óremaa. 
12Mágapachida: 

—i¡Amén! apachida. Jómaarápa it'aa t'ídaipia bi Tachi Ak'dóremaa 
máik'aapa jaradaipia bi: “Pi jómaará k'iyaara waibiara 
bapari; jómaará k'iyaara k'isia k'awaara bapari; jómaará 
k'áyaara t'ári piara; jomaará k'áyaara juataura; jomaweda pi 
jua ek'ari p'anapata. Maga ichita jaradait'ee, jo-ee. ¡Amén!” 

13Mápai ma chonaará poro waibiarádepema abaapa mimaa iidiji: 

—¿K'áiráma na p'aru torroo ji p'ani? ¿Sámáik'aapa chejidama? aji. 

14Mia p'anauji: 

—Piata k'awa bida aji, mi k'áyaara. 

Irua mágaji: 

—Achi jai-idaadak'ári, uchiajida audú miapi iru p'anadap'edaará 
juadeepa. P'aru t'orroo ji p'ani, áchi p'aru t'õdap'edaa pera ma Oveja 
Chak'e waade. Mágapi áchia p'ek'au k'achia oopatap'edaa wépajida. 

15  “Maperápi Tachi Ak'óre su-ak'i beepari k'irapite baini p'ani. 
Astaawa, p'árik'ua pida achia oopata Tachi Ak'órepa oopi bik'a 
ichi ittaripema te waibiade. 
Ma rey su-ak'i beeparide su—ak'i bipa ara ichita ak'i bapariit'ee, 
ichita ara ome bapariit'ee pera. 
16 Waa jarra ooda-e paitee máik'aapa waa opisiada—-e pait'ee. 
Ichiaba ak'0rejírupa waa paada—e paittee máik'aapa waa wásiapa 
jia cheda-e pait'ee.” (Is 49.10) 
17 Maga pait'ee ma Oveja Chak'e, rey su—ak'i beepari k'irapite baini 
bipa, ara pia ak'i bapariit'ee pera.” 
Aramaa ak'ipiit'ee pania poatri uchia bimái, magi pania todak'ári, 
ichita p'anapataadamerá iru ome. 
Ma awara Tachi Ak'ore ara ome bapariit'ee pera, waa t'ári p'ua 
p'lanadak'aa pait'ee.* 


Seis eerepema tauchaada ogat'aada 


8 1Oveja Chak'epa ma seis eerepema tauchaada ogat'aak'ári, 
itaripemaará jóomaweda k'Tuu níbeeji. Mágá p'aneejida perá 
hora esa-auk'a. 2Ma t'éepai mia unuji angeleerá siete, iru k'irapite 
baini p'anapataará. Magi chaa trompeta áchi chaachaa jitajida. 
3Mápai ángel awaraa cheji máik'aapa baini beeji altar k'ait'a. Ichi 
juade k'uuruk'a bi néedee ooda iru baji. Aide ne-inaa t'üa bapari 
paapachida Tachi Ak'óre-it'ee. Awaraapa irumaa ne-inaa t'üa bapari 
waibia teeji, p'oiramerá Cristodeerá it'aa t'ípata ome máik'aapa bimerá 
ma altar iri Tachi Ak'Ore-it'ee. Mágí biji altar néedee ooda iri; ma 
altar rey su-ak'i beepari k'irapite baini bi. 4Ma ne-inaa t'ía bapari 
paak'ári, chi nari Cristodeerá it'aa t'ípata ome ma ángel juadeepa it'aa 
waji Tachi Ak'óre baparimái. 5Mápai ma angelpa t'ipitau atap'eda 
altardeepa, ma K'uuruk'a bi ipurut'aaji. Mápai bat'at'aaji na p'ek'au 
eujádee. Mága oo bide mia tiriji pa jiwaa níbi pedee ome. Ichiaba 
unuji pa tau plorep'orepari máik'aapa na p'ek'au eujá were níbi 
awérachaipa. 





*7.17 Sal 23.1; Ez 34.23. “7.17 Sal 23.2; Is 49.10. “7.17 Is 25.8; Ap 21.4. 

Angeleerápa trompeta chaadap'edaa 


6 Mápai ma angeleerá sieteerápa trompeta iru p'ani áchi juade ewaa 
jirajida chaadait'ee. 

7Chi naapiara angelpa ichi trompeta chaak'ári, angeleerápa hielo 
k'oi tauk'a bat'ajida na p'ek'au eujádee. Ma hielo p'oira baji t'ipitau ome 
máik'aapa waa ome. Pera eujá esajiak'a” paadachi. Ichiaba pak'uru 
Opeedepema chaa aba máik'aapa p'üajara jomaweda paadachi. 

8 Araarepema angelpa ichi trompeta chaak'ári, mau choma t'ipitau ome 
urua níbi bat'ajida p'usa jádee. Mápai pera p'usa já esajiak'a* waa padachi. 
9Ma awara p'usadepema ne-inaa chok'ai bi Opeedepema chaa aba 
piudachida. Ichiaba barco p'usade wa nipadap'edaa, magi Opeedepema 
chaa aba jódachida. 

10Ma omé eerepema angelpa ichi trompeta chaak'ári, lucero choma t'ipitau 
ome urua níbi pajádeepa baaidachi na eujádepema to máik'aapa pania poatri 
uchiapata iri; ma Opeedepema chaa aba iri. 11 Mágí t'ijarapata Lucero Asia. 
Magi baaik'ári, to máik'aapa pania poatri uchiapata Opeedepema chaa aba tri, 
pania asia úu beeji. Eperáarápa ma pania todak'ári, chok'ara piujida. 

12Ma Ópee eerepema angelpa ichi trompeta chaak'ári, ak'Orejiru, atane, 
lucero áridachida. Pera ak'Orejíru k'ira esajiak'a kTidachi. Pera atane 
k'ira esajiak'a auk'a k'Tidachi. Ichiaba perá lucero esa-auk'a* kTidachida. 
Mapa ástaawa hora Opeedepema chaa aba ak'orejiru jéra—e paji. Ichiaba 
p'árik'ua hora Opeedepema chaa aba atane lucero ome idaada-e paji. 

13 Mápai mia unuji nejípi pajáde it'í wáabai ni. Úriji ma nejípipa golpe 
pedeeru: 

—i¡Aai, eperáará at'ári eujáde p'ani audú chupiria jónadait'eeda aji, 
apema angeleerá Opeerápa áchi trompeta chaadak'ári! 


K'imari eerepema trompeta chaada 


9 1Mápai ma k'imari eerepema angelpa ichi trompeta chaak'ári, mia 
unuji lucerok'a pajádeepa baai cheda na eujáde. Mágipa llave jitaji 
ewait'ee arii uria bi, chi t'ai jia níbada pera. Ma uria audú napia baji. 
2Ma uria tai ewak'ári, narira uchia níbeeji, nari waibia uchiaparik'a 
tipitau waibiadeepa. Ma nari k'aurepa p'áriudachi. Ak'orejiru máik'aapa 
paja pera unu-e paji nari jirak'awaa níbipa. 3Ma nari ome netuaraará sisi 
k'ap'iak'a uchiadachida máik'aapa wáaichoo chejida na p'ek'au eujádee. 
Eujáde pa wádak'ári, mia unuji ne-inaa Tachi Ak'órepa máirámaa bida; 
mágí ne-inaa tusórepa iru bik'a eperáará k'aait'ee. 4Tachi Ak'órepa 
máirámaa jaraji p'úajara apida; pak'uru jida árinaadamerá. Jip'a pua 





*8.7 Griego pedeede: una tercera parte. “8.8 Griego pedeede: una tercera parte. “8.12 
Griego pedeede: una tercera parte. 

oodaipia bida aji, chi Tachi Ak'ore tauchaa wee beerá áchi tau biiride. 
sMamida jaraji eperáará k'aa peenaadamerá. Jip'a p'ua oodaipia bida aji, 
atane joisomaa wáyaaru misa. Máirápa k'aada golpe p'ua nibaji tusórepa 
k'aada p'ua nibaparik'a. 

6Maga eperáará k'aa jõnide, ma eperáará audú piu k'inia p'anadait'ee. 
Mamida piuda-e pait'ee. 

7Mia sisira unuji caballoorá uchiapatak'a jura chóode. Ne-inaa poro 
jira néedee oodak'a jí p'anajida áchi porode. Achi k'ira eperá k'irak'a beeji. 
8 Achi puda waree beeji; wéraarádek'a máik'aapa ichi k'ida león k'idak'a 
beeji. 9 Achi t'iiade ne—inaa ji p'anajida armadura hierrodee oodak'a. 
Wáaichook'oodaidak'ári, áchi isia jiwaapachida carro caballopa jidiupata 
jiwaapatak'a, chok'ara uchiadak'ári jura chóode. 10 Achi trude ne-inaa 
awapari iru p'anajida, tusóreerápa iru p'anapatak'a. Mágipa eperáará 
K'aadait'lee atane joisomaa wáyaaru misa. 11 Achi rey Satanapa ara 
chok'apari. Ichi ma uria napia bi jiapari. Hebreo pedeede ichi tijarapata 
Abadón; griego pedeede Apolión; jara k'inia bi Eperáará Peepari. 

12 Ma naapiara ne-inaa k'achiara wáyaaji. Ne-inaa k'achiara omé at'ári 
falta bi. 


Joisomaa eerepema trompeta chaada 


13Mápai ma joisomaa eerepema angelpa ichi trompeta chaak'ári, mia 
pedee úriji altar néedee oodadeepa. Ma altar Tachi Ak'õre k'irapite baini 
baji. Ma altar áuk'idaa k'mariide cacho paraa. Madeepa ma pedee uchia 
baji. 14 Jaraji ma angelpa trompeta iru badamaa: 

—K'ena péiji angeleerá k'imari Éufrates to ide jia paraa p'ani. 

15Magí angeleerá k'ena péik'ári, uchiajida peenadait'ee na p'ek'au 
eujádepemaará Opeedepema chaa aba. Ai naaweda jia paraa p'anajida 
ni p'ani misa año, atane, ewari máik'aapa hora Tachi Ak'órepa awara 
bidamaa paru misa. 16Mia úriji jaradak'ári jõmasaa soldaorá p'e 
atadap'edaa caballok'a bi tri wádamerá áchi ome. Audú chok'ara; 
doscientos millones paji. 

17 Ma caballok'a bi máik'aapa magi iri wádap'edaará mia unuji 
k'áimok'araa pik'a bide. Achi t'tiade armadura ji p'lanajida. Ma armadura 
p'oree baji, tipitauk'a. Ichiaba p'ip'áraa baji máu pi-ia jacintok'a. Ichiaba 
Kuaraa baji máu azufrek'a. Ma caballoorák'a beeda poro león porok'a 
beeji. Máirá ittaideepa uchiaji t'ipitau, nari máik'aapa azufre pora. 18Ma 
ne-inaa k'achia Opeepa; t'ipitaupa, naripa máik'aapa azufrepa na p'ek'au 
eujádepemaará Opeedepema chaa aba piuji. 12Ma caballoorák'a beerápa 
eperáará mágá p'oyaajida áchi ittaipa máik'aapa áchi trupa, áchi tru 
taama porok'a beeda perá. Mágipa auk'a eperáará p'ua oopachida. 

20Maga eperáará chok'ara piujida mida ma k'achiapa, chi waide peeda-e 
p'anadap'edaarápa achia ne—inaa k'achia oopata oo amaa k'iniada—e 

paji. H'aa tí amaa k'iniadak'aa paji netuaraarámaa. Ichiaba it'aa ti amaa 
k'iniadak'aa paji Achia ne-inaa juapa ooda k'irapite; ne—inaa néedee ooda, 
p'arat'adee ooda, broncedee ooda, máudee ooda, pak'urudee ooda. Mágí 
k'irapite it'aa tí k'inia p'anapachida mágee ne-inaa p'oyaa ak'ik'aa mida, 
p'oyaa ürik'aa mida máik'aapa p'oyaa t'iak'aa mida. 211chiaba awaraará pee 
amaa k'iniadak'aa paji. Jaipanaarápa oopatak'a oo amaa k'iniadak'aa paji. 
P'ek'au oo amaa k'iniadak'aa paji máik'aapa nechia amaa k'iniadak'aa paji. 
Joip'aruk'a bi pirat'ida k'aipee 
1 0 1Mápai mia unuji angeleerá poro waibia awaraa. Magi it'ariipa 
cheji jíarara pirat'i níbide. Euma paraa baji ichi poro tri. Chi k'ira 

urua baji ak'Orejiruk'a máik'aapa chi jīru t'ipitau urua níbik'a baji. 2Ichi 
juade iru baji joip'aruk'a pirat'ida k'aipee. Magi ewat'i baji. Ma angeleerá 
poro waibia na eujáde baini ba chek'ári, chi jiru juaraarepema biji p'usa 
iri. Jódee chi jiru juabi eerepema biji eujá iri. 3Golpe biaji león biaparik'a. 
Magá biak'ári, pa siete jíwaa níbeeji pedee ome. Mágá iru biak'ári, papa 
p'anauji. 4Mia mága úrik'ári, ma pedee p'áit'ee paji. Mamida it'ariipa 
pedee úriji: 

—Apidaamaa jaranáaji pia úrida máik'aapa ma pedee apida p'ináaji. 

5Mápai ma ángel baini bada p'usa iri máik'aapa eujá iri ichi jua 

juaraarepema iaji pajímaa. Ooji eperáarápa oopatak'a ne-inaa 
juraadak'ári Tachi Ak'óre k'Trapite, awaraarápa ijáadamerá wáarata jara 
bi. 6Mãpai ma angelpa ne-inaa jaraji Tachi Ak'õre ichita chok'ai bapari 
k'irapite. Iruata ooji paja máik'aapa ne-inaa jóma aide níbi; na eujá 
máik'aapa ne-inaa jóma aide níbi; p'usa máik'aapa ne-—inaa jóma aide 
níbi. Iru kTrapite ma angelpa mágaji: 

—i¡Taará-ee Tachi Waibiapa k'achia beerá jópiit'eeda! aji. 

7 Angeleerá seis eerepemapa ichi trompeta chaak'ári, aupait'ee Tachi 
Ak'õrepa k'isia iru bada eperáará-ittee. Jomaarámaa mága k'awapi-e paji. 
Ichi mimiapataarámaa; ichi pedee jarapataarámaa aupaita k'awapiji ichia 
k'isia iru bada. 

8 Mápai ma naaweda it'ariipa pedee badapa waya mimaa ne-inaa jaraji: 

—Atanáji ma joip'aruk'a pirat'ida k'aipee ewat'i bi, jama baini bi p'usa 
iri máik'aapa eujá iri iru bi ichi juade. 

9%Aramágá mi waji ma angelmaa ma joip'aruk'a bi iidide. Ichia p'anauji: 

—Jitáji máik'aapa K'ot'áaji. Pichi ittaide k'a—üa baittee mielek'a. Mamída 
pichi bimaa pak'ári, asia bait'ee. 

lo]rua jaradak'a mia ma joip'aruk'a bi atanaji máik'aapa k'o péiji. 
Wáara, michi it'aide k'ti—tia baji. Mamida mit'aap'eda, michi bide pak'ári, 
mi t'ãri urati níbeeji. 11Mápai mimaa mágaji: 

"Pia waya jaraipia bi Tachi Ak'órepa jarapi bik'a. Jaraipia bida aji, 
irua ooit'ee bi p'uuru pidaará chok'ara ome, eujádepemaará chok'ara 

ome, pedee chok'ara awara-awaraa pedeepataará ome máik'aapa reyrá 
chok'ara ome. 


Tachi Ak'órepa eperáará omé péida ichi pedee jaranadamerá 


1 1 1Mápai pak'uru síautaa mimaa teeji, mágipa ne-inaa chaamerá. 
Magaji: 

—Wáji chaade Tachi Ak'óre te waibia chi altar ome. Ma awara ai tede 
iaa t'ipataará juasíaji. 2Mamida chaanáaji ma te átaude tiak'au bimái, 
mágimái Tachi Ak'õrepa awara bida pera ijáadak'aa beerá-itlee. Atane 
cuarenta y dos wáyaaru misa, mágiirápa áchi jua ek'ari iru p'lanadait'ee 
Tachi Ak'0repa puuru jiritterada ichi-it'ee. 

3Mápai Tachi Ak'órepa mágaji: 

—Mia omé péiit'eeda aji, chi-iapata p'aru ji p'anik'a p'ani. Máirápa 
jaradait'ee mia jarapi bik'a, ma k'áima mil doscientos sesenta wáyaaru misa. 

4Maágiirá omé olivo biirik'a p'ani máik'aapa lámpara bipatak'a p'ani; 
Tachi Waibia, chi na p'ek'au eujá ooda k'irapite p'ani. 5Apidaapa ma omé 
jiriruta pirá miapidait'ee, t'ipitau uchia bi áchi ittaideepa paapeeitee ara 
k'ira unuamaa iru p'anapataará. Mágá piudait'lee jomaweda ara miapi 
K'inia p'aniirá. 6Tachi Ak'órepa ne-inaa k'ira t'ádoo áramaa oopiji. Mapa 
árapa paja jia pik'adai k'oi chenaameraá, Tachi Ak'orepa jarapidak'a 
jara p'ani misa. Ma awara árapa k'iniadak'ári, pania tachi waa papidai 
máik'aapa eperáará miapidai. 

7 Mamida jara aupadak'ári jómaweda Tachi Ak'órepa k'isia iru bada 
jarapiittee áramaa, nemisia uchiait'ee ma uria napia bideepa máik'aapa 
ara ome choo jiriittee. Mágipa ara p'oyaait'ee máik'aapa peek'ooit'lee. 8Ára 
K'ap'ia piuda calle jáde baip'aneedait'tee p'uuru waibia Jerusalende; áchi 
waibia kurusode peedap'edaa p'uurude. Magi p'uuru ichiaba Sodoma 
maa-e pirá Egipto apata. 2Mama p'aneedait'ee k'áima Ópee ap'eda esa- 
auk'a. Mama p'anide eperáara eujá k'ira t'ádoodepema, puurudepema, 
pedee k'ira t'ádoo pedeepataará máik'aapa éreerá k'ira t'áidoorápa ara 
K'ap'ia piuda ak'idaittee máik'aapa jaradait'ee ara ianaadamerá. 10Na 
p'ek'au eujidepemaarápa ara piuda úridak'ári, ola p'laneedait'ee 
máik'aapa regalo tee para bait'ee o-íapa, ma Tachi Ak'óre pedee 
jarapataará omeerápa ára miapidap'edaa perá. 

11 Mamida k'áima pee ap'eda esa-auk'a wáyaap'eda, Tachi Ak'órepa 
ma omé chok'ai p'anapiji. Mágá ara p'irabaidachida. Jóomaweda mága 
unudak'ári, peradachida. 12Mápai ma omé úrijida it'ariipa golpe pedeeru: 

—ilt'aa cheti! 

Aramágá itiaa wájida jiararade, ara k'ira unuamaa iru p'anadap'edaará 
taide. 13 Aramata awérachai golpe were níbeeji. Ma p'uuru pidaará 
diezdepema chaa aba jódachi; mágá eperáará siete mil k'iniidachida. 

Chi p'aneedap'edaará p'erarutapa achia ne-inaa k'achia oopata oo amaa 

k'inia p'aneejida. Mapa jarajida Tachi Ak'óre it'ari baparimaa, iruta wáara 
jóomaará k'áyaara waibiara bi. 

14Ma ne-inaa k'achia aba eerepema aupaji. Mamida omé eerepema 
taará-e pait'ee. 


Trompeta seis eerepema chaada 


15Mápai ángel seis eerepemapa ichi trompeta chaak'ári, ittariipa mia 
golpe pedee úriji. Chok'araarápa jara p'anajida: 
—“Hrá wáara na p'ek'au eujádepemaará Tachi Ak'õre jua ek'ari p'ani 
máik'aapa Tachi Waibia Jesucristo jua ek'ari p'ani. Tachi 
Ak'õre ichita jomaara rey bapariit'ee.' (Ex 15.18; Dn 2.44) 
16Mápai ma chonaará poro waibiará veinticuatro su—ak'i p'ani áchi 
rey su-ak'i beeparide Tachi Ak'óre k'irapite bedabaidachida irumaa it'aa 
tídait'ee. 17 Magapachida: 
—Tachi Ak'õre Waibia, pita ichita bapari máik'aapa ichita bapachi. 
Gracias jara p'ani pimaa. 

¡Pita jomaara k'iyaara waibiara bairá, jómaará rey paru! 

18 Na plek'au eujádepema p'uuru pidaará t'ári k'achia p'anapachida pi 
ome. 

Tra jódee, pi k'īrau bait'ee ara ome. 

frapi pia ak'iit'ee piudap'edaarápa oopatap'edaa máik'aapa 
jaraittee pia wa k'achia pi k'irapite. 

Irá teeittee ne-inaa pia jómaweda pia k'isia iru bidepema teeit'ee 
pi mimiapataarámaa, chi pi pedee jarapatap'edaarámaa; 
pichideerá jóomaarámaa máik'aapa pi waaweepataará 
jómaarámaa, ek'ariara beerámaa, waibiara beerámaa paara. 

Ichiaba frapi eujáde ne-inaa k'achia oopatap'edaarámaa pia 
k'achia ooit'ee. 


Juanpa Tachi Ak'óre it'aripema te waibiade unuda 


19 Mápai Tachi Ak'óre ittaripema te waibia ewadachi máik'aapa ma 
edajáde mia unuji baaltek'a bi Tachi Ak'órepa üraa Moisemaa p'ípida 
ome. Maga nide pa tau p'orep'orepari unuji máik'aapa pa jiwaa níbaji. 
Ichiaba paraaji awérachai máik'aapa hielo k'oi tauk'a baaiji. 


Juanpa wéra je ome unuda 


1 ) 1Mápai mia ne-inaa awaraa waide unuk'aa pada unuji. Pajáde 
unuji wéra ak'órejiru urua níbik'a ji bi. Bainí baji atane iri. Poro 
jira lucero docedee ooda ji baji. 2Mágí wéra biak'oo baji. Bi p'ira baji chi 
warra ewaa toitlee bada pera. Mapa bia níbaji. 
3 Mápai ne-inaa awaraa waide unuk'aa pada padachi pajáde. Unuji je 
choma. P'oree baji máik'aapa poro siete iru baji. Ma chaachaa poro jira 

ji baji. Ichiaba cacho diez iru baji. Magi jepa ichi tru wirawiraarupa 
pajáde níbi lucero perá esa—auk'a* baaipiji eujádee. Mágí baini banaji 
ma wēra k'irapite máik'aapa nimaa beeji iru warra ttomerá, ma warra 
chai k'o atapéiittee pada pera. 5Mãpai ma wérapa imik'īra warra t'oji. Ma 
warrapa reyk'a na eujáidepemaará ichi jua ek'ari iru bapariittee. Reypa 
tuma hierrodee juade iru bipa ooparik'a, mága pik'a irua ooit'ee. Magi je 
choma mama baji mida, ma warra chai p'oyaa k'o-e paji, Tachi Ak'órepa 
áyaa ateepida pera ichi baparimaa ichi rey su-ak'i beeparide. 6Jódee ma 
wēra mirudachi eperáará mak'iara wee jera bimaa; Tachi Ak'õrepa k'isia 
iru badamaa. Mama angeleerápa nek'opijida máik'aapa pia ak'i p'anajida 
k'áima mil doscientos sesenta. 
7Mápai it'ari jura paraaji. Angeleerá poro waibia Miguel awaraa 
pe atap'eda, chóojida. 8Mamída ma je choma bi eerepemaará chooda-e 
paji. Angeleerápa ara it'ariipa jérek'oojida. 2Mágá bat'at'aajida ma je choma 
bi na p'lek'au eujádee. Magi je choma chonaaráwedapema taama; Netuara 
Poro Waibia maa-e pirá Satanás apata. Mágípata na p'ek'au eujidepemaará 
K'íirapari. Magi bat'ataajida na p'ek'au eujádee ichideerá ome. 
10Mápai mia úriji Tachi Ak'oredeerá it'ariipa golpe pedee p'ani: 
—+Hrapi Tachi Ak'órepa k'achia p'oyaaji máik'aapa aupaji tachi o 
k'achiadeepa k'aripa atada atuanaadamerá. 

frapi jómaará rey beeji máik'aapa ichia péida, Cristo jua ek'ari 
jómaweda p'aneejida. 

Maga bi jéret'aadap'edaa pera ma imiateeparipa tachi ipemaara 
Cristo k'aurepa. 

Magi ti—ee tachi imiateepachi Tachi Ak'õre k'irapite. 

11 Mamida tachi ipemaarápata iru p'loyaapachida Cristopa ichi waa 
bat'ada perá ára pari. 

Ichiaba iru poyaapachida Cristopa ooda eperáará k'aripait'ee 
awaraarámaa jaradap'edaa perá. 

Eperáarápa ara peedait'ee pak'ári, waaweedak'aa paji piudaitlee 
ma jaradap'edaa k'aurepa. 

12  ¡O-ía p'anadáma angeleerá, it'ari panapata pera! 

Mamida chupiria p'ani pará eujáde p'anapataará máik'aapa 
plusade p'anapataará Netuara Poro Waibia pará t'áide bapari 
pera. 

Ichi audú k'irau bi k'awa baira taará-e Tachi Ak'órepa jópiit'ee 
irua ne-inaa k'achia oopari. 

13Magi je choma bipa k'awaa atak'ári ichi na p'ek'au eujáde bi, ichi 
jeredap'edaamai, ma wérapa warra t'oda jirimaa beeji. 14Mamida Tachi 





*12.4 Griego pedeede: una tercera parte. 

Ak'orepa nejipi tapia isiak'ara omé teeji ma wéramaa, mágá ma je choma 
badamáiipa t'imí wáabaimerá ichia k'isia iru badamaa; eperáará mak'iara 
wé-emaa. Mama nek'opidai máik'aapa pia ak'i p'anadai año Opee ap'eda 
esa-auk'a wáyaaru misa. 15Mága unuk'ári, ma je choma bi it'aideepa 
pania jichooji to chomadarumaa, to chomaapa ma wéra to barree ateei 
jiak'aapa. 16Mamida eujápa ma wéra k'aripaji. Ewadachi máik'aapa ma 
to choma je choma bipa jichooda weedachi ai uriade. 17 Mãga unuk'ari, 
ma je choma bi audupiara k'iraudachi ma wéra ome. Mapa chóo jirinaji 
ma wéradeepa uchiadap'edaará ome; chi na eujáde at'ári níbiirá ome. 
Máirápa oopata Tachi Ak'úre Úraade jara bik'a máik'aapa ijáapata Jesupa 
jarateeda firaade. 18 Mápai magi je choma bi baini banaji p'usa ide. 


Nemisia p'usa jádeepa uchiada 
1 3 1Mápai mia unuji nemisia uchiaru p'usa jideepa. Mágipa poro 
siete iru baji máik'aapa cacho diez. Chi cacho chaa poro jira ji baji. 
Jódee chi poro chaa t'f p'á baji. Tachi Ak'õre tí chok'ara made p'a jera baji, 
irua mága unuk'ári, kiraudaimerá. Mágá ma nemísiapa iru oo iru baji. 
2Magí nemisia imamak'a baji. Mamida chi biiri oso realdek'a baji. Chi 
it'ai león it'aik'a baji. Je choma bipa ma nemísia ichi jiak'a papiji, mágipa 
auk'a oomerá ma jepa ooparik'a máik'aapa je choma bi jua ek'ari p'aniirá 
auk'a iru bamerá ichi jua ek'ari. 3Mágí nemíisia poro aba supeet'aa baji 
espadapa, mamiída ichia jipat'aaji. Mapa na p'ek'au eujáidepemaará 
jOómaarápa iru pia unupachida máik'aapa irua oopi bik'a oo K'inia 
p'anapachida. 4Tachi Ak'dremaa it'aa tídai k'áyaara, je choma bimaa it'aa 
típachida, iru juapa ma nemisiapa ne-inaa k'ira t'ádoo oopachi pera. Ma 
awara ma nemíisiamaa paara it'aa tipachida. Mágapachida: 
—¿K'aita nágí nemisiak'a bima? ¿K'aita chóoima iru ome? 

5Tachi Ak'órepa ma nemisia ichiak'au biji ne-inaa k'achia k'ira tádoo oo 
wamera atane cuarenta y dos wáyaaru misa. Mágipa pedee audua pedeepachi 
máik'aapa ichi Tachi Ak'óreda a nipapachi. £Mágá pedee k'achia jara wápachi 
Tachi Ak'úre apite máik'aapa ichideerá it'ari p'ani ápite. 7Ma awara Tachi 
Ak'orepa magi ichiak'au bida pera, jura choo beeji Cristodeerá, chi at'ári na 
plek'au eujáde p'anadap'ledaará ome, ara poyaarumaa. Ichiaba mágá ichiak'au 
bida pera, mágipa ichi jua ek'ari pe waji eperáará éreerá chaadepema, p'uuru 
chaadepema, pedee chaadepema máik'aapa eujá chaadepema. 8Jómaweda 
t'i pá-ee planiirá Oveja Chake peedapledaapa Tachi Ak'óre ome ichita 
p'anapataadait'eerá tí p'á jera bi librode it'ari, máirápa ma nemisiamaa itaa 
tídaittee, tachia Tachi Ak'óremaa itaa típatak'a. Mága p'anadait'ee Tachi 
Ak'õrepa na eujá ooi naaweda, ai p'ádade áchi ti p'á—ee p'anadapledaa pera. 

9K'iiri éesaa p'anáti úridamerá mia jararu: 

10  —Tachi Ak'õrepa k'isia iru bi pirá ma nemisiapa parádepema aba 

áyaa ateemerá carcelde t'i níbiittee, mága pait'ee. 

Jódee k'isia iru bi pirá mágipa parádepema aba peemerá 
espadapa, mága pait'ee. 
Maperá Cristodeerá choodaipia bi áchi ijáa p'anide máik'aapa Cristode 
ijáapataadaipia bi, ma k'aurepa piuruta pijida. 


Ne-animal k'achia eujádeepa uchiada 


11 Ma téepai mia unuji awaraa ne-animal k'achia eujádeepa uchiaru. Cacho 
omé iru baji Oveja Chak'epa iru baparik'a. Mamida pedeepachi je choma 
pedeeparik'a. 12Mágipa nemisia k'irapite ne-inaa k'ira tádoo oopachi irua 
oo badak'a. Jaraji na p'ek'au eujáidepemaará jómaarámaa itaa tipataadamerá 
ma nemisiamaa, chi poro aba supeedap'edaa jipada. 13Ichiaba ne-inaa k'ira 
t'adoo oopachi eperáarápa p'loyaa oodak'aa ichi juadoopa. Eperáará taide 
tipitau paara baaipiji pajádeepa na eujáde. 14Tachi Ak'órepa ichiak'au bida 
pera, mágee ne-inaa ooji. Mágá ne-inaa eperáarápa p'oyaa oodak'aa oo 
bipa nemisia k'irapite, mágipa na p'ek'au eujáde p'anadap'edaará jómaweda 
k'ürat'aaji. Ma awara jaraji achia oodamerá mágí nemisia espadapa supee 
p'anadapedaa chok'ai padaida k'irak'a. 15Tachi Ak'órepa magi ne-animal 
K'achia ichiak'au bida pera, ma nemisia k'irak'a chok'ai pik'a beeji máik'aapa 
pedeeji. Maap'eda ma k'irak'a chok'ai pik'a padaidapa peepiji jómaweda ichi 
waawee k'iniada—ee p'lanadap'ledaará. 16Ma awara magi ne—animal k'achia 
te uchiadapa tauchaa bipiji jómaará eperáará jua juaraarede máik'aapa 
tau biiride. Ma tauchaa bijida ek'ariara beerámaa, waibiara beerámaa 
auk'a; parat'ara beerámaa, chupiria beerámaa auk'a; esclavo-eerámaa, 
esclavoorámaa auk'a. !7 Ma tauchaa wee apidaapa ne-inaa neto atada-e pai 
maik'aapa apidaapa ne-inaa neto péida—e pai. Ma tauchaa ma nemisia ti 
maa-e pirá ichi número paji. 

18K'isíati mia jararude. Chi k'isia k'awaa beerápa k'awaa atadai 
ma nemisia tí, ichi número juasiadak'ári. Ma número eperá número: 
seiscientos sesenta y seis. 


Ciento cuarenta y cuatro mil ijáapataará Oveja Chak'e ome 

1 4 1Mapai mia unuji ma Oveja Chak'e baini bi Sión ee nok'ode. 

Ichi ome p'anajida ciento cuarenta y cuatro mil eperáará. Ichi 
tí máik'aapa chi Ak'õre t'í p'á baji áchi tau biiride. 2Mápai it'ariipa úriji 
ne-inaa to k'ida chaaree jiwaaparik'a maa-e pirá pa golpe jiwaaparik'a 
maa-e pirá arpa chaapataará chok'araarápa áchi arpa chaa p'anik'a. 3Ma 
eperáará Oveja Chak'e ome p'anadap'edaarápa k'ari chiwidi k'ari p'anajida 
Tachi Ak'ore su-ak'i beepari k'irapite, ma ne-inaa chok'ai bi k'imari 
K'irapite máik'aapa ma chonaará poro waibiará veinticuatro k'irapite. 
Awaraarápa magi k'ari p'oyaa k'arida—e paji. Jīp'a ma ciento cuarenta 
y cuatro mil Cristopa na p'ek'au eujidepemaará o k'achiadeepa k'aripa 
atada, máirápapaita magi k'ari k'awajida. 4Máirá wéraará ome k'áida—e 

paji, áchi p'anapata awara bidap'edaa pera Tachi Ak'óre-it'ee. Mapa 

achi wapata ma Oveja Chak'e wárumaa máik'aapa oopata irua ooparik'a. 
Cristopa ara na eujadepemaara o k'achiadeepa k'aripa ataji, awaraará 
k'áyaara naapiara primisiak'a p'anadamera Tachi Ak'õre-it'ee máik'aapa 
ichi-it'ee. 5 Achia maarepida seewa jaradak'aa paji, p'ek'au k'achia 
jómaweda oo amaadap'edaa pera. 


Ángel ópeerápa jaradap'edaa 
6 Mápai mia unuji awaraa ángel it'ari wáabai ni. Mágipa Tachi Ak'órepa 
pedee pia jara péida atee baji eperáarápa irude ijiadamerá. Ma pedee 
ichita bapari, jó-ee. Ma pedee atee baji jarade na p'ek'au eujidepemaará 
jómaarámaa; éreerá chaadepema, p'uuru chaadepema, pedee 
chaadepema máik'aapa eujá chaadepema. 7Golpe pedeepachi: 

—Tachi Ak'óre waawee p'anapatáati máik'aapa irumaa jarapatáati iru 
jómaará k'áyaara waibiara bi. Ewari paji irua ak'imerá eperáarápa oopata 
jarait'ee pia wa k'achia. Haa t'ipatáati irumaa, iruata ooda pera paja, na 
eujá p'usa ome máik'aapa jomaweda pania poatri uchia bimái. 

8 Mápai mia awaraa ángel unuji magi uchiada t'ée. Mágipa jaramaa 
baji: 

—iJódachi, jódachipi p'uuru waibia Babilónia! Ma puuru k'aurepa 
eperáará jóomaarápa p'ek'au k'achia k'ira t'ádoo oopachida. Eperápa 
vino topi bik'a awaraamaa piudaimerá, mága pik'a ma puuru pidaarápa 
p'ek'au k'achia k'ira t'ádoo oopipachida awaraarámaa. 

9Mapai mia awaraa ángel unuji ma omé uchiadap'edaa tée. Mágípata 
golpe pedeeji: 

—Eperáarápa ma nemisiamaa máik'aapa magi k'irak'a bimaa it'aa 
tíruta pirá máik'aapa mágiirá tauchaa bipiruta pirá áchi tau biiride 
wa juade, 10Tachi Ak'orepa áchi k'achia ooit'ee. Magi eperáarápa Tachi 
Ak'óre vinota todait'ee. Mágí vino jara k'inia bi iru jip'a k'irau bait'ee 
áchi ome; chupiria k'awa-ee. Audú k'irau bait'ee pera, áchi miapiit'ee 
t'ipitau azufre ome audú wasia bipa. Mága ooit'ee ichi angeleerá pia 
beerá k'irapite máik'aapa ma Oveja Chak'e k'irapite. 11 Irua mágiirá mágá 
Ti-ee miapi bipa nari jirak'awaa níbaittee ástaawa, p'árik'ua pida. Tachi 
Ak'órepa magiira mágá miapi iru bait'ee, achia it'aa t'ipatap'edaa pera ma 
nemíisiamaa ichi k'irak'a bi ome máik'aapa ichi t'? tauchaa bipidap'edaa 
perá áchi k'ap'iade. 

12Mapa Tachi Ak'oredeerápa choodaipia bi achia oo p'anide iru üraade 
jara bik'a máik'aapa áchi Cristode ijáa p'anide. 
13Mápai mia úriji ittariipa nága pedeeru: 

—P'áji nágí pedee: “T'ári o—a p'ani Tachi Waibiadeerá, chi namáik'aapa 

waa piudait'eerá k'achia beerá juapa.” 
Mápai Tachi Ak'úre Jaurepa mágaji: 


El Nuevo Testamento en Epena de Colombia, 2da ed. ©2010, Liga Bíblica Internacional 


611 Apocalipsis 14, 15 


—Waarapi. Máirá piudak'ári, waa mimiada-e pait'ee. Ma k'ãyaara 
k'aiwee p'anadait'ee. Tachi Ak'ore o-ía bait'ee ara ome, árapa ne-inaa pia 
oopatap'edaa perá Cristo k'ap'ia pari. 


Angeleerápa na p'ek'au eujidepemaará 
ewadap'edaa 

14Mápai mia ak'iji máik'aapa unuji jíarara torroo. Ai Tri su-ak'i baji 
Eperá Ak'ore Truadepema. Mágipa poro jira néedee ooda ji baji. Ichi 
juade atee waji nek'o esiiri jóree p'ewedee bi. 15Mápai unuji awaraa ángel 
uchia bi Tachi Ak'óre baparimáiipa. Mágipa golpe pedeeji ma jtararade 
su-ak'i bimaa: 

—Ara eperáarápa net'atau waraa bi ewapatak'a nek'opa, mága pik'a já 
p'ek'au eujádepema ijáapataará p'e atáji. Ewari paji mága oomera. 
16Aramágá ma jiararade su—ak'i bipa ijáapataará p'e ataji. 

17 Maap'eda awaraa ángel uchiaji Tachi Ak'õre it'aripema te 
waibiadeepa. Mágipa nek'o esiiri jóree p'ewedee bi ichiaba atee waji ichi 
juade. 18Mága nide awaraa ángel uchiaji ittaripema altarmáiipa. Magi ma 
altardepema t'ipitau jiapari paji. Mágipa golpe pedeeji ma ángel nek'o 
esiiri jóree p'ewedee iru bimaa: 

—Eperáarápa uva waraa bi k'imi tiap'lepatak'a nek'opa, mága pik'a já 
p'ek'au eujádepema ijáadak'aa beerá p'e atáji, ma-ittee ewari pada pera. 

19 Aramágá ma nek'o iru badapa na p'ek'au eujidepema ijáadak'aa beerá 
pe ataji uva p'e atapatak'a. Mápai mimiapataarápa uva p'e bipatak'a bõgo 
tapiade piart'idaittee máik'aapa chi ba atadait'ee, mága pik'a ma angelpa 
ma ijáadak'aa beerá peek'ooji. 20P'uurude taawa mága ook'ári, ma 
piudap'edaará waa wee níbeeji trescientos kilometros parumaa; chi napia 
caballo t'üa it'ia aba parumaa. 


Ne-inaa k'achia siete p'asait'ee bada 


1 5 1Mápai mia ne-inaa awara waide unuk'aa pada it'ari unuji. P'era 
pik'a beeji mága unuk'ári. Unuji angeleerá siete. Ma chaachaa ne- 
inaa k'achia atee waji p'asapiittee eperáarámaa. Mágí ne—inaa k'achia siete 
aupadak'ári, Tachi Ak'óre k'irau bada na p'ek'au eujidepemaará ome jóit'ee. 
2Ichiaba unuji ne-inaa lago béi-sáa pik'a, vidriodee oodak'a, t'ipitau 
ome p'oirada. Ai ik'aawa baini p'anajida chi p'oyaadap'edaarápa 
magi nemisia, ichi k'irak'a máik'aapa ichi tí maa-e pirá número 
tauchaa bidaará eperáará k'ap'iade. Ma baini p'anadap'edaarápa arpa 
Tachi Ak'órepa áramaa teeda iru p'anajida. 3K'arimaa p'anajida Tachi 
Ak'óre mimiapari Moisepa k'aridak'a máik'aapa Oveja Chak'edeerápa 
K'aripatak'a: 
—Tachi Ak'õre Waibia, pia jóomaará k'iyaara ne-inaa piara oopari. 
Pita jomaará eujádepemaará Rey. 

Pia ne-inaa jóma pia k'isia iru bi máik'aapa ichita wáarata 
jarapari. 
4 Tachi Waibia, ¿K'aipa pi waawee-e paima? 

¿K'aipa pití t'o-e paima? 

Pi aupai k'achia wée bapari. 

P'uuru pidaará jóomaweda chedait'ee it'aa t'íde pi k'irapite, pia pia 

oopari perá k'achia beerá miapik'ári. 
5Ma t'éepai unuji Tachi Ak'óre ittaripema te waibia ewa bi. Ma te 

edajáde unuji iru baparimái. Magimai chonaaráwedapema Ak'óre 
te ne-edee ooda edupiara bi cuarto jíak'aa paji. 6Mapai unuji ma te 
waibiadeepa angeleerá siete uchia p'lani. Máirá paji ne-inaa k'achia 
ateepataará p'asapidaittee eperáarámaa. P'aru linodee ji panajida. Ma 
p'aru maarepida t'áu—ee baji. Urua pik'a baji to-t'oo bada pera. Ne-inaa 
k'irride jipatak'a néedee ooda nérabai ji p'anajida áchi t'úade. 7Mápai 
unuji ma Tachi Ak'õre ik'aawa p'ani ne-inaa chok'ai bi k'imariidepema 
abaapa vaso néedee ooda teeru ma angeleerá chaachaa. Ma vaso 
chaa ipuru baji Tachi Ak'óre k'írau bipa. ¡Iru ichita baparipi! 8 Tachi 
Ak'õre jómaará k'iyaara waibiara bairá, ichi k'ira wáree uchia baji ichi 
baparimáiipa ma te ipururumaa. Maapai apida ma tede t'íudak'aa paji. 
Mága baji ma angeleerá sieteerápa ne-inaa k'achia atee p'ani jóruta misa. 


Tachi Ak'órepa k'achia ooda eperáarámaa 
vaso wet'aada k'aurepa 


1 6 1Mápai mia úriji Tachi Ak'õre it'ari golpe pedeemaa bi. Ma pedee 
uchiaji ichi ittaripema te waibiadeepa. Mágaji ma angeleerá 
sieteerámaa: 
—Wáti máik'aapa eujá Tri wet'áati ma vaso siete ipuru p'ani mi k'irau 
bipa. Mágá mia eujádepemaará miapiit'ee. 

2Aramágá ma naapiara ángel waji máik'aapa ichi vasode iru bada 
wet'aaji eujá iri. Mápai eperáará jomaweda ma nemisia k'irak'a bimaa 
it'aa típatap'edaará máik'aapa ichi tauchaa iru p'anapatap'edaará 
k'ayaadachida ne-inaa k'achiapa aida-idaa bik'a. Mágipa áchi audú mia 
p'aneepachida, p'ua níbada perá. 

3 Mápai araarepema angelpa ichi vaso wet'aaji p'usa jade. Mápai 
pania aide níbi eperá piuda waak'a padachi. Mapa ne-inaa chok'ai 
p'anadap'edaará aide níbi jóomaweda piudachida. 

4Mápai ma omé eerepema angelpa ichi vaso wet'aaji to bee Tri 
máik'aapa pania poatri uchiapata iri. Ma pania jóomaweda tachi waa 
padachi. 5Maap'eda úriji ángel awara bida pania jiamera pedeemaa bi. 
Magipa magaji: 

—Tachi Ak'õre, jomaara k'iyaara pia ne-inaa piara oo bi. 
Pi ichita bapari máik'aapa ichita bapachi. 

6 Pia pia ooji mágá pania waa papik'ari, jágí eperáarápa pichideerá 
waa máik'aapa pi pedee jarapataará waa bat'apidap'edaa 
pera, ara pee atapéidak'ari. 

Maperaápi jágiirámaa waa topimaa bi. 
Magí todaipia bi jágeerápa. 
7Ichiaba mia úriji ángel pedee uchia bi altardeepa: 
—Wáarapi, Tachi Ak'óre Waibia. 
Pia pia oo bi, mága ook'ári k'achia beerámaa. 

8Mápai ma Ópee eerepema angelpa ichi vaso wet'aaji ak'Orejirumaa, 
ak'orejirupa eperáará paak'oomerá t'ipitaupa paaparik'a. 9Mãgá eperáará 
jóomaweda mia p'laneepachida ma paada p'uapa. Mamída achia ne-inaa 
K'achia oopata oo amaa k'iniada—e paji máik'aapa Tachi Ak'ore waawee 
k'iniada—e paji. Ma k'áyaara ik'achia jarapachida Tachi Ak'óremaa, irua 
ma k'achia áchimaa péida perá. 

10Mápai ma k'¡mari eerepema angelpa ichi vaso wet'aaji magi 
nemisia su-ak'i beepari iri. Mápai ma nemisia trua, na pek'au eujá 
jomaweda p'áriude beeji. Eperáará aide p'anadap'edaarápa áchi k'irame 
Kk'aak'oopachida, p'ua chooda-e p'anadap'edaa pera. 11Mágá mia 
p'anapachida mida, oo amaa k'iniada-e paji achia ne-inaa k'achia oopata. 
Ma k'ayaara ik'achia jarapachida Tachi Ak'õre ittaripemamaa, áchi p'ua 
jonada k'aurepa máik'aapa áchi aida-idaa p'anadap'edaa k'aurepa. 

12 Mápai ma joisomaa eerepema angelpa ichi vaso wet'aaji Éufrates to 
waibia jáde ploodaimerá. Mágá reyrá ak'Orejiru uchiapari eereepa jip'a chedai. 

13 Mápai mia unuji jaure k'achia beerá Ópee, baso k'irak'a bi. Mágiirá 
uchiajida je choma bi it'taideepa, nemisia ittaideepa máik'aapa ma ne-animal 
Kachia; chi seewa jarapari itaideepa. “Magi jaure k'achia beerá netuaraara. 
Magiirápa oopachida ne-inaa eperáarápa p'oyaa oodak'aa áchi juadoopa. 
Wápachida na p'ek'au eujidepema reyrámaa máik'aapa firaapachida 
chip'edaidamerá jura chóode Tachi Ak'óre Waibia ome iru ewari waibia ewate. 

15Mápai Tachi Waibiapa mágaji: 

—¡Úríti! Pará atu bide mi cheit'ee nechiapari cheparik'a. Tachi Akórepa 
Kira jip'a nipapataará pia ak'tittee. Mãirã k'ira nejasiada—e pait'ee atu 
bide mi chek'ári. 

16 Ma reyrá jaure k'achia beerápa úraadap'edaa chip'edachida abaamái, 
hebreo pedeede t'ijarapachida Armagedón. 

17 Mápai ma seis eerepema angelpa ichi vaso wet'aaji. Mága nide Tachi 
Ak'õre golpe pedee uchiaji ichi ittaripema te waibiadeepa; ichi su-ak'i 
beeparideepa. Mágaji: 

—iJódachida aji, mia k'isia iru bada k'achia beerá miapiit'ee! 

18Mága jararude pa baaiji, pa jiwaa níbaji máik'aapa awérachaipa 
na p'ek'au eujá golpe wéret'aaji. Audú golpe wéreji. Eperáará na eujáde 
p'aneedak'áriipa awérachai apida ma k'iyaara golpeera wére-e paji. 

19Mãgá golpe wérek'ári, chi p'uuru waibia t'oodachi t'ooma õpeede. 
Apema p'uuru na p'ek'au eujáde p'ani jódachida. Tachi Ak'órepa k'awaji 
ma p'uuru waibia Babilónia pidaarápa oopatap'edaa. Audú k'irau 

bada perá áchi ome, mágí p'uuru miapiji. 22Ma awara ma wére nibide 
jómaweda isla ee ome wépadachida. 21 Mága nide it'ariipa hielo k'oi tau 
tapia bik'a baai cheji eperaara iri. Ma chaachaa cuarenta kilos waa paji. 
Maga bak'ári, eperáarápa ik'achia jarajida Tachi Ak'óremaa ma hielo tau 
tapia k'aurepa, audú golpe tee bada perá. 


Tachi Ak'órepa wéra t'ári k'achia-idaa bi 
k'achia ooda 


1 7 1Ma angeleerá sieteerápa vaso iru p'anadap'edaa, máirádepema 
aba mimaa cheji máik'aapa mágaji: 

—-Chéji. Mia ak'ipiiteeda aji, saga Tachi Ak'orepa k'achia ooit'ee wéra 
jómaarápa k'awa p'ani. Magi prostitutak'a bi su-ak'i baparík'api bi to 
K'aitak'ait'aa jera bimái. 2Na p'ek'au eujádepema reyrápa p'ek'au oopachida, 
araa padak'ári magi wéra ome. Ma awara na p'ek'au eujidepemaarápa ooi 
awaa p'lanapachida ne-inaa k'achia k'ira t'ádoo ichia oodak'a. 

3 Maap'eda ma k'áimok'araa pik'a bide Tachi Ak'õre Jaurepa unupida 
mimaa, ma angelpa mi ateeji eujá eperáará mak'iara wée jéra bidee. 
Mama bide unuji ma prostitutak'a bi su-ak'i bi nemisia p'oree bi iri. Magt 
nemisia k'ap'ia jóma iri Tachi Ak'óre tí p'á jera baji, oo iru baitee. Magi 
nemisiapa poro siete máik'aapa cacho diez iru baji. 4Mágí wérapa p'aru 
plup'uchia p'oree ome jf baji. Ichiaba née, mau pi-ia máik'aapa perla 
ji baji. Ichi juade iru baji copa néedee ooda. Mágí ipuru baji ne-inaa 
k'achia k'ira t'ádoopa; ne-inaa jóomaweda Tachi Ak'órepa unuamaa iru bi. 
5Ichi tau biiride nágí ti p'á baji: 

P'uuru Waibia Babilónia, 

Prostitutaará 

Máik'aapa Ne—inaa K'achia K'ira T'ádoo 
Oopataará Nawe Apata. 

Eperá apidaapa k'awada—e ma tí k'áata jara k'inia bi. Tachi 
Ak'õrepapaita k'awa bi. 6 Mia unuji magi wēra piu pik'a bi. Eperá ituapa 
piudaik'ári, o-¡adaiparik'a, mága pik'a magi wéra o-iadachi Tachi 
Ak'oredeera, Cristode ijáa p'anadap'edaará peepida pera. 

Maga ak'imaa bide mi pera pik'a beeji. 7Mápai ma angelpa mimaa 
mágaji: 

—¿Sáapleda pi p'era pik'a níbima? aji. Mia jaraittee ne-inaa pia waide 
k'awa-e bi. Jaraitee k'ata jara K'inia bi magi wéra máik'aapa ichi su-ak'i bi ri 
nemisia; magi poro siete, cacho diez iru bi. 8Ma nemisia pia unuda naaweda 
chok'ai bapachi mida, irá wë—e. Mamida na ewari uchiait'ee ma uria napia 
bideepa, wai naaweda Tachi Ak'Orepa jót'aaitteemaa. Na p'ek'au eujidepemaará, 

chi Tachi Ak'õrepa na eujá ooi naaweda tí pá—ee beerá Tachi Ak'óre ome ichita 
p'anapataadait'eerá t p'ă jera bi librode it'ari, máirápa ak'itrua para bait'ee 
mágí nemisia unudak'ári. Mágí bapachi mida, tra wë—e. Mamida waya cheit'ee. 

9'Mia nágí pedee jararu k'isia k'awaa beerá-ittee, aide k'isia 
p'anadamerá máik'aapa k'awaadamerá wáara k'áata jara k'inia bi. Ma 
nemisia poro siete jara k'inia bi ee siete. Mamáik'aapa ma wérapa 
eperáará ak'ipari. Ichiaba ma poro chaachaa jara k'inia bi rey aba. 102Ma 
reyrá sietedepema joisomaa piujida. frá abaapa eperáará iru bi ichi jua 
ek'ari. Chi apema waide uchia-e. Mamida magi t'éepema rey uchiak'ári, 
taará-epai eperáará iru bapariit'ee ichi jua ek'ari. 11 Magi nemisia chok'ai 
bada mamida irá wé-e ma reyrá siete t'ée uchiait'ee, ai eerepemak'a. 
Mamída wáara magi ma sietedepema uchiada pait'ee. Waya eperáará iru 
bapariit'ee ichi jua ek'ari. Mágita wait'ee Tachi Ak'Orepa jót'aaitteemaa. 

12'Magí cacho diez pia unuda jara k'inia bi reyrá diez waide 
uchiada-e p'ani. Mamida ma nemíisia uchiak'ári, taará-e ma reyrá ichi 
ome eperáará iru p'lanadait'ee áchi jua ek'ari. 13Ma reyrá diez auk'a 
k'isiadait'ee máik'aapa ma nemisia eere tíudait'ee. 14Jura chóonadait'ee 
ma Oveja Chak'e ome. Mamída irua áchi jóomaweda p'oyaait'ee. Iru eere 
p'anadait'eeda aji, eperáará Tachi Ak'órepa jirida irude ijiapataadameraá, 
chi jiriteradaará choopatap'edaa pera Cristode ijáa p'anide. Iru Rey 
jómaará rey máik'aapa iru Poro Waibia jõmaarã poro waibia. 

15Ma angelpa ichiaba mágaji: 

—Ma to chok'ara K'ait'ak'aittaa bimái, magi prostitutak'a bi su-ak'i 
pik'a bimái, jara K'inia bida aji, eujidepemaará, p'uuru pidaará, éreerá 
k'ira tádoo máik'aapa pedee k'ira t'ádoo pedeepataará. 16Ma reyrá 
diez pia unuda magi nemisia ome, magi prostitutak'a bi k'ira unuamaa 
iru p'aneedait'ee. Mapa achia jári atadaittee jomaweda ma wérapa ne- 
inaa iru bi, ák'adaa pik'a beemerá. Maap'eda iru paa jódait'ee. 17 Tachi 
Ak'õrépata ma k'isia biji áchi t'áride mága oodamerá, ichia naaweda k'isia 
iru badak'a. Ichiaba ichiata k'isiapiji magi reyrámaa ma nemisia eere 
t'iudamerá ichia jarada jóru misa. 18 Magi wéra pia unuda jara k'inia bida 
aji, puuru waibia, ai jua ek'ari na p'ek'au eujáidepema reyrá p'anapata. 

Babilónia p'uuru waibia jóda 
1 8 1Ma t'éepai mia unuji awaraa ángel it'ariipa baai cheru. Magi 
angeleerá poro waibia paji. Mapa ichi baai cherude eujá 
idaadachi ichi k'ira wáreepa. 2Mágipa golpe pedeeji: 
—i¡Jódachi; jódachida aji, ja puuru waibia Babilónia! 
frá magi p'uuru badamái jaure k'achia beerá te padachi, 
netuaraará aupai mama p'anapata pera. 
Mama ichiaba p'anapata ipanaará k'ira t'ádoo Tachi Ak'órepa 
k'iniak'aa eperáarápa k'odamerá. 

3 Na plek'au eujádepemaará jomaarapa magi wēra vino topachida 
piudarutamaa. 

Pia jarait'eera, ne-inaa k'achia ooi awaa p'aneejida iru k'aurepa. 

Ichiaba na p'ek'au eujáidepema reyrápa plek'au k'achia k'ira t'ádoo 
oopachida mágí wéra k'aurepa. 

Ma awara na p'ek'au eujádepema net'aa netopataarápa p'arat'a 
waibia atapachidada aji, magi wérapa audú net'aa p'e wáda 
k'aurepa ichi-it'ee. 

4Mápai it'ariipa awaraa úriji nága pedeeru: 

—Michideerá, uchiadapáde aji ma p'uurudeepa, auk'a 
oonaadamerá mágí p'uuru pidaarápa ne-inaa k'achia 
oopatak'a máik'aapa uchiadapáde aji, jónaadamerá áchi ome. 

5 Tachi Ak'órepa mágiirá miapiit'ee achia ne-inaa k'achia oopata 
k'aurepa, audú ne-inaa k'achia chok'ara oopatap'edaa pera. 

6 Michi angeleerá, ne-inaa k'achia óoti mágí wéramaa, ichia 
awaraarámaa ne-inaa k'achia ooda pari. 

Ne-inaa k'achia audú óoti irumaa, ichia ne-inaa k'achia ooda 
chaa. 

Maga parapa audupiara k'achia oodait'ee ichimaa, ichia ooda 
k'áyaara awaraarámaa. 

7 Ichi audú tári p'uapíti máik'aapa miapíti audua pedeeda pari 
máik'aapa net'aara iru bi pari. 

Ichi t'áridepai audua pedee jarapari: 

“¡Mita nama su-ak'i bi reinak'a! 

Eperáará jóomaweda mi jua ek'ari p'ani. 

Mi t'ári pua ba-e p'etraak'a. 

Mi k'ima we—e pera, mi chi-ia—eda” aji. 

8 Ma audua pedee k'aurepa k'ãima abaade ichi atu bide nágee ne- 
inaa k'achia k'ira tádoo p'asait'ee: 

Piut'ee, t'ári pua bait'ee máik'aapa jarra ooit'ee. 

T'ipitaude paat'aadait'ee ichia k'achia oopata k'aurepa. 

Tachi Ak'óre jomaara k'áyaara waibiara bipata mága oopiit'ee. 

2'Na p'ek'au eujádepema reyrá, ma p'ek'au k'achia oopatap'edaará ma 
wéra ome máik'aapa p'arat'ara atadap'edaará ichi k'aurepa jarajéedait'ee 
unudak'ári nari jirak'awaa nibi ichi paadadeepa. 10Ichi mágá jóru misa, 
ma reyrá t'imí baini p'anadait'ee, Tachi Ak'orepa áchi auk'a miapii 
jiak'aapa. Mápai jaradait'ee: 

“¡Aai, puuru waibia Babilónia; p'uuru jómaará k'áyaara waibiara bi! 

Hora abaade, taará—ee jópiji Tachi Ak'órepa.” 

11"Na p'ek'au eujádepema netopataará ichiaba jarajéedaittee ma 
pluuru jóda k'aurepa. Mága oodait'ee waa wé-—e pait'ee pera áchi net'aa 
netodamerá. 12 Mama netopachida née; p'arat'a; mau pi-ia; perla; p'aru 

linodee màik'aapa sedadee, k'ira p'oree p'up'uchia ome; pak'uru t'üa; 
ne-inaa ooda marfildee,* pak'uru pi-iadee, broncedee, hierrodee, mau 
pia marmoldee. 13Ichiaba mama netopachida canela awaraa ne-aliño 
tía beepari ome; ne-inaa t'üa beepari eperáarápa paapata; mirra k'era 
awaraa k'era ome; vino; aceite; harina náusaa; trigo tau máik'aapa 
nágee ne-animalaará: p'ak'a, oveja, caballo; carro caballopa jidiupata 
máik'aapa esclavoorá, eperáará paara netopatap'edaa pera. 14Ma ne-inaa 
netopataarápa jaradaittee ma puuru jódamaa: 

“jira pia chik'o pi-ia net'aa pi-ia ome wée bida adait'ee! 

Pia net'aara máik'aapa p'arat'ara iru bada atuadachi. 

Waa unudak'aa pait'eeda” adait'ee. 

15'Magí netopataara, chi p'arat'ara atadap'edaará ma p'uuru k'aurepa, 
timí baini p'anadait'ee ma p'uuru jóru misa, Tachi Ak'orepa áchi auk'a 
miapii jiak'aapa. Mápai jarajéedait'ee: 

16  “¡Aai, puuru waibia! 
Pi wéra jiak'a bapachida adait'ee, p'aru pi-ia linodee ooda ji bi; 
p'aru p'up'uchia p'oree ome. 
¡Née ji bapachi mau pi-ia ome, perla ome! 
17  ¡Taará-e nide jómaweda pia ne-inaa pi-ia iru bada jodachida 
adait'ee!” 

"Ichiaba t'imí p'aneedait'ee barco p'erapataará, chi barcode 
mimiapataará máik'aapa máirá ome nipapataará. Jóomaweda p'anapataará 
ne-inaa p'usadeepa ata p'ani k'aurepa t'imiipa jagi p'uuru jóru unudait'ee. 
18Nari jirak'awaa níbi ak'i p'anide golpe pedeedait'ee: “¿Awaraa p'uuru 
paraajik'á nágí p'uuru waibiak'a?” 19 Jarajée bi misa, yooro p'ora itaa 
bat'adaittee baaimerá áchi poro iri. Maga ak'ipipata áchi t'ári p'ua p'ani. 
Mápai golpe pedeedait'ee: 

“¡Aai, puuru waibia! 

Pichia net'aa p'e wáda k'aurepa p'usade nidá barco chipariirá 
jómaweda p'arat'ara padachida. 

frá, taará-e weda, pichia iru bada jómaweda jódachida adait'ee. 

20 O-la p'anéeti angeleerá, Tachi Ak'órepa ma p'uuru jót'aada pera. 

Ichiaba oía p'anéeti pará Tachi Ak'Oredeerá, Cristopa péida 
máik'aapa Tachi Ak'óre pedee jarapataará. 

Tachi Ak'órepa ma p'uuru jót'aaji, aide p'anadap'edaarápa 
parámaa ne-inaa k'achia oodap'edaa perá.” 

21 Mápai ángel juataura bipa mau tapia k'ürumak'a bi jira ataji 
máik'aapa bat'at'aaji pusade. Maapleda mágaji: 

—Jágá pi baaiit'ee, puuru waibia Babilónia. 
Pi waa unudak'aa pait'ee. 





*18.12 Marfil elefante k'ida. 

22 Pichi calle jade waa üridak'aa pait'ee arpa chaapata, flauta 
chaapata wa trompeta chaapata. 

Pichi jáde ne-inaa oo k'awaa bee apida unudak'aa pait'ee. 

Uridak'aa pait'ee eperáarápa k'úirumade ne-inaa bapata. 

23 Pichi jăde lámpara idaadak'aa pait'ee. 

Miak'iipata fiestade pedee oa úridak'aa pait'ee. 

Ma jóma wépait'ee, pichi netopataará waibiara p'anajida mida 
awaraa netopataará k'iyaara máik'aapa pia p'uuru pidaará 
jomaweda k'úirapachi mida, petau tau net'aa k'awaa bi oo bipa. 

24Tachi Ak'órepa ma p'uuru jót'aaji, aide eperáarápa peedap'edaa pera 
iru pedee jarapataará, ichideerá máik'aapa awaraará. 


Angeleerápa pedee pia jaradap'edaa 
19 1 Ma téepai mia úriji eperáará chok'ara it'ari golpe pedeemaa 
p'lanik'a: 
—iłt'aa tidáma Tachi Ak'óremaa! 
ilru jómaará k'áyaara waibiara bi! 
Truata tachi o k'achiadeepa k'aripa ataji atuanaadamerá. 
Mapa Tachi Ak'óre aupaita waaweedaipia bi máik'aapa iru jua 
ek'ari aupaita p'anapataadaipia bi. 
2 Irua aupaita wáara jarapari. Irua ne-inaa pia ooji ma prostitutak'a 
bi jót'aak'ári. 
Magipa eujádepemaará k'achiade baaipiji, audú ne—inaa k'achia 
achimaa oopida k'aurepa. 
Ma awara Tachi Ak'0redeerá peepachi. 
Maperápi Tachi Ak'orepa jót'aajida ajida. 
3Mápai waya golpe pedeejida: 
—i¡Tachi Ak'ore jómaará k'áyaara waibiara bi! 
Mágí wéra paa jóda nari jirak'awaa níbi ichita k'irápadait'eeda ajida. 
4Ma chonaará poro waibiará veinticuatro ma ne-inaa chok'ai bi 
k'imari ome bedabaidachida Tachi Ak'óre, ma su—ak'i beeparide su-ak'i 
bi k'irapite máik'aapa mágajida: 
—¡Amén! ¡Tachi Ak'Ore jómaará k'iyaara waibiara bi! 
5Mápai mia úriji ma su-ak'i beeparideepa pedeeru: 
—Pará jómaarápa Tachi Ak'óremaa jarapatáati iru jómaará 
k'áyaara waibiara bi. 
Pará jómaarápa oopata irua oopi bik'a máik'aapa iru waaweepata, 
ek'ariara beerá, waibiara beerápa paara mága jaradaipia bi. 


Oveja Chak'e miak'áiit'ee bi fiesta 


6Mápai waya úriji ma eperáará chok'ara pedeemaa p'anik'a; to k'ida 
chaaree jiwaaparik'a maa-e pirá pa golpe jiwaaparik'a: 

—iłt'aa t'idáma Tachi Ak'oremaa! 
ilru jómaará k'ayaara waibiara bi! 
Tachi Ak'óre Waibiapa ne-inaa jómaweda biru ichi jua ek'ari. 
7 O-ia panadáma máik'aapa iru waaweedáma, Oveja Chak'e 
miak'aiit'ee fiesta paru pera. 
Wēra imik'ira ome miak'aiparik'a bapariit'ee chi k'ima ome, mága 
pik'a Cristode ijáapataará ichita p'anapataadait'ee iru ome. 
Achia miak'áipata p'aru ji p'ani. 
8 Tachi Ak'órepa ma p'aru pi-ia teeji áchimaa ji p'aneedamerá iru 
ome p'aneedak'ári. 
Magi p'aru lino náusaadee k'ada. 
T'o-t'oo bi maarepida t'áu—e bairá. 
Magi lino náusaa jara k'inia bi Tachi Ak'Oredeerápa ne-inaa pia 
oopatap'edaa irua oopidak'a. 
2Mápai ma angelpa mimaa mágaji: 

—P'áji nágí pedee: “O-ía p'ani chi Tachi Ak'órepa tí péida eperáará 

wádamerá ma Oveja Chak'e miak'ái bi fiestadee.” 
Ichiaba mágaji: 

—Tachi Ak'orepata magi pedee jara bi wáara. 

10 Mia mága úrik'ári, bedabaidachi ma ángel k'irapite irumaa it'aa 
tíitee. Mamíida ichia mágaji: 

—iJága oonáaji! Mi Tachi Ak'ore—it'ee mimiapari pik'a máik'aapa pi 
ipemaarák'a; chi awaraarámaa jarapataarápa Jesupa ooda eperáará 
K'aripait'ee. Tachi Ak'óremaa aupaita it'aa t'ipáde aji. 

Tachi Ak'óre Jaurepata Jesupa ooda jarapi bi iru pedee jarapataarámaa. 


Caballo t'orroo iri wáda 


11 Mápai mia unuji it'ari ewaraa k'obi. Aide caballo t'orroo unuji. Ma 
caballo iri wa nipada tíjarapata Ichita Oopari Ichia Jara Bik'a máik'aapa 
Wáarata Jarapari. Magi tí jara p'anik'a ichia ak'ipari eperáarápa oopata 
jarait'ee pia wa k'achia máik'aapa chóopari ichi k'ira unuamaa iru 
p'anapataará ome. 12Chi tau urua niíbaji tipitauk'a. Poro jira chok'ara ji 
baji ichi porode. Ti p'á baji ichi tau biiride. Mamida apidaapa k'awada-e 
pai ma tí k'áata jara K'inia bi. Ichia aupaita k'awa bi. 13Ichi fripema p'aru 
ji bada bek'ee baji waapa. Ichi t'ijarapata Tachi Ak'óre Pedee. 14 Angeleerá 
chok'ara nipajida iru ome soldaorák'a. Máirá ichiaba wa nipajida caballo 
t'orroo iri. P'aru lino náusaadee ji p'anajida. T'o-t'oo baji, maarepida t'áu— 
ee bada pera. 15 Ichi ittaideepa uchia baji espada choma k'iraichaa weda 
p'ewedee bi. Mágipa ichia jópiit'ee na eujidepemaará chok'ara; iru k'ira 
unuamaa iru planiirá. Máirá jópiittee eperápa net'aa jópik'ajik'a pak'uru 
hierrodee oodapa. Uva piart'ipatak'a chi ba bógo tapiadee wámerá, mága 
pik'a ichia ma Kk'achia beerá biit'ee Tachi Ak'óre juade piuk'oodamerá, iru 

k'irau bairá áchi ome. 16Ichi fripema p'aru mak'ara iri ji badamái nágí tí 
p'a baji: 

Rey Jómaará Rey máik'aapa 

Poro Waibia Jómaará Poro Waibia. 

17 Mápai mia unuji ángel baini bi ak'Orejiru kTrapite. Mágipa golpe 
pedeeji ipanaará it'í wáabaipataarámaa: 

—-Chéti; cheepurúti k'odait'ee chik'o waibia Tachi Ak'órepa teeru. 
18Chéti piudap'edaará chiara k'ode: reyrá chiara; soldaorá poro waibiará 
chiara; eperáará poro waibiará chiara; ichiaba caballo chiara máik'aapa 
ai iri wápataará chiara; eperáará jómaará chiara; esclavo-eeráde, 
esclavooráde paara, ek'ariiráde, waibiaráde paara. 

19 Mápai unuji magi nemisia na p'ek'au eujádepema reyrá ome 
máik'aapa áchi soldaorá ome. Magiira chip'e p'anajida jura chóonadait'ee 
ma caballo t'orroo iri wa nipada ome máik'aapa iru eere p'anadap'edaará 
ome. 20Mamída ichia ma nemisia jita ataji ma ne-animal k'achia 
ome; chi magi nemisia k'irapite oodapa ne-inaa eperáarápa p'oyaa 
oodak'aa achi juadoopa. Mága oo bipa ma ne—animal k'achia, chi seewa 
jaraparipa eperáará k'üraji ma nemisia tauchaa bipidamerá áchi k'ap'tade 
máik'aapa ma nemisia k'irak'a bimaa it'aa t'ipataadamerá. Ma caballo 
tiorroo iri wa nipadapa ma nemisia ma seewa jarapari ome chok'ai bita 
bat'ak'ooji lagok'a t'ipitau azufre ome jérajéraa jira bidee. 21 Mágiirá ome 
nipadap'edaará piuk'oojida magi espada uchiadapa ma caballo iri wa 
nipada it'aideepa. Mápai ipanaarápa máirá k'ap'ia piuda jóomaweda k'o 
chejida. K'ojida bi jawaarutamaa. 


Satanás mil años jía bada 
2 0 1Mapai mia unuji ángel it'ariipa baai cheru. Mágipa ma uria 
nápia bidepema llave cadena choma bi ome iru baji ichi juade. 
2Ichia jita ataji magi je choma bi; magi chonaaráwedapema taama; 
Netuara Poro Waibia maa—e pirá Satanás apata. Ma cadenapa magi ji 
níbiji mil años wáyaaru misa. 3Mápai bat'at'aaji ma uria napia bidee. Jia 
níbiji ma llavepa máik'aapa ma uria pia jiat'aaji apidaapa ewanaadamerá. 
Maga ooji ma je choma bipa na eujáidepemaará waa k'iranaamerá ma 
mil años wáyaaru misa. Ai téepai k'ena péiittee, mak'iara taará-eepai. 
4Mapai mia unuji rey su-ak'i beepari chok'ara. Tachi Ak'órepa jaraji 
aide su-ak'i p'anadap'edaarámaa reyrák'a eperáará ak'ipataadamerá. 
Mairá ome unuji eperáará jaureerá; chi otau tiap'edap'edaa awaraarámaa 
jaradap'edaa pera Tachi Ak'óre Úraa máik'aapa Jesupa ooda eperáará 
K'aripaittee. Mágiirápa itaa tidak'aa paji ma nemísiamaa maa-e pirá ichi 
k'irak'a bimaa. Ichiaba magi tauchaa bipidak'aa paji áchi tau biiride wa 
juade. Mágiirá chok'ai padaidap'eda, Cristo ome eperáará ak'ipachida 
reyrák'a, ma mil años wáyaaru misa. 5Ma chok'ai padaidaará naapiara 

eperaara p'irabaidap'edaa paji ichita chok'ai p'anapataadamerá. Apemaará 
piudap'edaará p'irabaidait'ee ma mil años jõrumaa. 6O-—ia p'ani Tachi 
Ak'õrepa awara bidaará ichideerá p'anadamerá. Máiráta naapiara chok'ai 
p'irabaidait'ee ichita p'anapataadait'ee. Atuada—e paitlee. Ma k'iyaara 
p'aareerá mimia oodait'ee Tachi Ak'õre-—it'ee máik'aapa Cristo-it'ee. Cristo 
ome árapa eperáará ak'ipataadaitlee reyrák'a, ma mil años wáyaaru misa. 


Satanás p'oyaada 


7Ma mil años wáyaapleda, angelpa Satanás K'ena péiit'ee ichi jia 
badamáiipa. 8Mápai ichi uchiait'ee na p'ek'au eujá jóomaade, jómaará 
eujáidepemaaraá k'ürade. K'ííraitee Gog máik'aapa Magog, áchi soldaorá 
chip'edaidamerá jura chóodaitee Tachi Ak'õredeerã ome. Achi soldaorá audú 
chok'ara p'anadait'ee, ipu tau náusaa audú chok'ara paraaparik'a p'usa ide. 

9Magiira jichoojida na eujáde máik'aapa Tachi Ak'óredeerá wapi'irajida; 
ichia puuru k'inia iru bi t'iak'auda edajáde p'anadap'edaará máik'aapa 
taawa p'lanadap'ledaará paara. Mamída mága bi misa, it'ariipa t'ipitau 
baai cheji áchi Tri máik'aapa áchi k'iniidachida. 10 Mapai Tachi Ak'orepa 
Netuara Poro Waibia, chi eperáará k'íiradapa, bat'apit'aaji ma lagok'a 
t'ipitau azufre ome jérajéraa jira bidee. Mama ma nemísia, ma ne-animal 
K'achia, chi seewa jarapari ome ichita miapi bapariit'ee, jó-ee. 


Rey su-ak'i beepari waibia t'orroo bi 


11 Mápai mia unuji rey su-ak'i beepari waibia, t'orroo bi. Aide Tachi Ak'óre 
su-ak' baji. Ichi kirapite na eujá máik'aapa paja wépadachida. Maarepida 
unu-e paji ma nibadamái, wë—e pada pera. 12Mápai mia unuji piudap'edaará; 
waibiara beerá, ek'ariara beerá paara. Maira baini p'lanajida ma rey su-ak'i 
beepari k'irapite. Mápai angeleerápa librora ewat'ijida. Ma librode ne-inaa 
jóma eperáarápa oopatapledaa p'ă baji. Awaraa libro ichiaba ewat'ijida. 
Mágide Tachi Ak'õre ome ichita p'lanapataadait'eerá tí p'á jera baji. Tachi 
Ak'órepa ma piudapedaarápa oopatap'edaa p'ida máik'aapa chok'ai paniirá ti 
p'áda ak'iji jaraittee chiságiirá wápii ichi truadee máik'aapa chiságiirá atuapii. 
13Ma piudap'edaará p'usadeepa p'irabai uchiajida. Piudap'edaarámaiipa 
ichiaba uchiajida. Tachi Ak'órepa ma piudap'edaará jomaarápa ne-inaa 
oopatap'edaa ak'iji jaraitee pia wa k'achia. 14Mápai angeleerápa k'achia beerá 
jómaweda máik'aapa piudap'edaará p'lanapatamái bat'at'aajida ma lagok'a 
t'ipitau jérajéraa jira bidee. Maadamáiipa apida piuda-e paji. Mágí lagok'a 
eperáará piuda téepema apata. 15 Mamaa ichiaba bat'at'aajida jomaweda ti 


p'ã-ee beerá ma libro chok'ai p'aniirá t p'á jera bide. 


Pajá chiwidi máik'aapa eujá chiwidi 
) 1 1Mápai mia unuji paja chiwidi máik'aapa eujá chiwidi, naapema 
paja máik'aapa eujá p'usa ome jódarida pera. 2Unuji p'uuru 

Tachi Ak'órepa ichi-it'ee jirit'erada. Mágí Jerusalén p'uuru chiwidi baai 
cheji it'ariipa, Tachi Ak'óre baparimáiipa. Pi-ia baji. Wéra chi-oo pi-ia 
jiparik'a miak'áiit'ee pak'ári, mága pik'a baji ma p'uuru. 3Mágá ak'imaa 
bide üriji ángel Ak'ore su-ak'i beeparideepa golpe pedeeru: 

—Hrá Tachi Ak'óre bapari eperáará t'áide. Bapariittee eperáará ome. Ichi 
p'uuru padait'ee. Tachi Ak'õre ichi k'ap'ia bapariittee ara ome máik'aapa 
ara Ak'ore pait'ee. *Ichia eperáará tauba jóomaweda wépapiit'ee. Máirá 
waa piuda—e pait'ee; waa jarajéeda—e pait'ee; waa p'ua sentida—e pait'ee, 
irua mágee naawedapema ne-inaa jómaweda wépapiit'ee pera. 

5Mápai chi su-ak'i bipa ma rey su—ak'i beeparide mágaji: 
—+rapi mia ne-inaa jóma chiwidi papiit'ee. 
Ichiaba mimaa mágaji: 
—P'áji nágí pedee, mia wáarata jarapari pera. 
Maap'eda mágaji: 
6—Oojipi mia k'isia iru bada. Mita Alfa; nejómaata naa. Ichiaba mita 

Omega; nejómaata t'ée. Apida opisia níbi pirá, mia pania pari teeit'ee 
eperáará chok'ai p'anapipari, magi pania poatri uchia bidepema. Magi 
pania tok'ári, ichita mi ome bapariit'ee. 7K'achia p'oyaaparipa magi ne- 
inaa chiwidi jómaweda iru bait'ee. Ma awara mita iru Ak'õre pait'ee; 
jódee iru mi warra pait'ee. 8Mamída waawee-idaa beerá mide ijáadait'ee; 
ijáa amaarutaará jóomaweda ijáadak'aa beerá ome; k'achia ooi awaa 
p'aniirá; chíara peepataara; p'ek'au oopataará; jaipanaará petau tau 
k'awaa beerá ome; ne-inaa juapa ooda k'Trapite it'aa típataará máik'aapa 
jómaweda seewa jarapataará; mágeerá p'lananadait'ee ma lagok'a tipitau 
azufre ome jérajéraa jira bide máik'aapa téepema piuda apata mama 
piudait'eeda aji, ichita mágá mi ik'aawaapa t'imí p'anapataadait'ee pera. 


Jerusalén p'uuru chiwidi 


2Mápai ángel mimaa cheji. Magi angeleerá sieteerápa vaso ne-inaa 
k'achiapa ipuru iru p'anadap'edaadepema paji. Mágipa mimaa mágaji: 

—-Chéji. Mia ma Oveja Chak'e wēra pimaa ak'ipiit'eeda aji. 

10Ma k'iimok'araa pik'a bide Tachi Ak'óre Jaurepa unupida mimaa, 
magi angelpa mi ateeji ee it'ia bi nok'odee. Mama p'anide ichia mimaa 
ak'ipiji Tachi Ak'óre p'uuru jiritterada, Jerusalén, baai cheru it'ariipa, 
Tachi Ak'óre baparimáiipa. 11 Ma p'uuru urua niíbaji Tachi Ak'óre k'ira 
wáreepa. Urua baji máu pi-ia béi-sáa jaspek'a. 12Ma p'uuru tiak'au níbaji 
muralla waibia it'ia bipa. Aide t'íupata doce paraaji. Ma t'íupata chaa 
ángel aba baini baji. Ichiaba ma t'iupata chaa Israeldeepa uchiadap'edaa 
éreerá docedepema tí aba pá baji. 13 Ma muralla i chaa tíupata Ope-Ópee 
p'anajida. Ak'õrejīru uchiapari eere t'iupata Opee paraaji; norte eere 
ichiaba; sur eere ichiaba; ak'orejiru baaipari eere ichiaba. 14Ma pluuru 
tiak'au nibada muralla edupema basa doce iru baji. Ma basa máu pi- 

iadee ooda paji. Magi basa chaa iri Oveja Chak'e ome nipapatap'edaará 
doce t'idepema tí aba p' baji. 

15Ma ángel mimaa pedee badapa pak'uru néedee ooda juade atee waji. 
Mágipa ma p'uuru chaamaa beeji; chi muralla, chi títupatamái paara. 
16Ma p'uuru kuádria baji. Angelpa magi pak'urupa chaak'ári, dos mil 
doscientos kilometros” baji. Chi teesoo chi jobia, chi it'ia paara dos mil 
doscientos kilometros baji. 17 Ma muralla ichiaba chaaji. Sesenta y cinco 
metros” baji, eperáarápa chaapatak'a, mágá chaa bada perá ma angelpa. 

18Ma muralla máu pi-ia jaspedee ooda paji. Chi p'uuru néedee ooda 
paji; née pi-ia, maarepida nejarra wée. Béi-sáa baji vidriok'a. 19 Ma 
muralla basadepema máu, máu pi-ia ome p'oira baji; nágee máu pi-ia 
k'ira tádoo, chi naapema basa mau pi-ia jaspe ome; araarepema zafiro 
ome; omé eerepema ágata ome; Ópee eerepema esmeralda ome; 20k'ímari 
eerepema ónice ome; joisomaa eerepema cornalina ome; seis eerepema 
crisólito ome; siete eerepema berilo ome; ocho eerepema topacio ome; 
nueve eerepema crisoprasa ome; diez eerepema jacinto ome; once 
eerepema amatista ome. 21 Ma murallade tíupata doce perla docedee 
ooda paji; t'iupata chaa perla abaadee. Calle já néedee ooda paji; née pi— 
ia, maarepida nejarra wée. Béi-sáa baji vidriok'a. 

22Mia Tachi Ak'õre te waibia unu—e paji ma p'uurude, Tachi Ak'ore 
Waibia mama bapari pera ma Oveja Chak'e ome. Árata ma p'uurudepema 
Ak'õre te waibiak'a, áramaa it'ari p-aniirápa mama ichita it'aa 
típataadait'ee pera. 23Ma p'uurude p'aniirápa ak'Orejiru jera wa atane 
idaa faltada-e pait'ee, Tachi Ak'õre k'ira wáreepa jéraitee pera ma p'uuru 
iri máik'aapa ma Oveja Chak'e ídaait'ee pera lamparak'a. 24Ma p'uuru 
idaade na eujádepemaaraá k'ira t'ádoo nipapataadait'ee máik'aapa na 
eujádepema reyrápa áchi net'aa pi-ia aneedait'tee ma p'uurudee, Tachi 
Ak'óremaa tee k'inia p'anadairá. 25Ma murallade t'íupata jómaweda ichita 
ewa níbait'ee. Jiadak'aa pait'ee; mama p'árik'ua wé-e pait'ee pera. 26Na 
p'ek'au eujidepemaarápa net'aa pi-ia iru p'ani aneedait'ee máik'aapa 
Tachi Ak'oremaa teedait'ee. 27 Mamida ma p'uurude ne-inaa k'achia apida 
unuda-e pait'ee. K'achia oopataará apida máik'aapa seewa jarapataará 
apida mama unuda-e pait'lee. Aba unudait'lee Tachi Ak'órepa t'i p'ipidaará 
Oveja Chak'e librode. 
2 2 1Mápai ma angelpa mimaa ak'ipiji to uchia bi Tachi Ak'óre Oveja 

Chak'e ome su-ak'i beeparideepa. Aidepema pania maarepida 

nejarra wée baji. Béi-sáa baji vidriok'a. Ma paniapa eperáará ichita 
chok'ai p'anapata. 2Mágí to weepachi p'uuru calle já esajíak'a. To i 
chaa pak'urura paraaji. Mágipa eperáará chok'ai p'anapipari. Magi nejo 





*21.16 Griego pedeede: doce mil estadio achia chaapatap'edaak'a. “21.17 Griego pedeede: 
ciento cuarenta y cuatro codo áchia chaapatap'edaak'a. 

chauda doce chaupari año abaade. Chi k'irupa eperáaráa k'ayaa k'ira 
t'ádoo jipapari. 3Ma p'uurude wé-—e pait'ee ne-inaa apida Tachi Ak'orepa 
k'achiade baaipida, naapema eperáarápa p'ek'au k'achia oodap'edaa 
k'aurepa. Mága pait'ee Tachi Ak'õre, Oveja Chak'e ome su—ak'i beepari 
ma p'uurude bapari perá. Mama ichideerápa ichita it'aa t'ipataadait'ee 
irumaa. 4Iru k'ira unudaittee máik'aapa áchi tau biiride iru tí pa iru 
p'aneedait'ee. 5Mama p'ariu—e pait'ee. Ichideerápa lámpara idaa wa 
ak'orejiru jera faltada—e pait'ee, Tachi Ak'óre Waibia jérapariit'ee pera 
achi fri. Reyrák'a ichita p'anapataadait'ee iru ome iru truade. 


Taará-ee Jesucristo waya cheit'ee na eujádee 

6 Mápai ma angelpa mimaa mágaji: 

—Nagí pedee ijáaipia bi wáara pera. Tachi Waibiapa ichi Jaure pëiji 
wáarata jarapimerá ichi pedee jarapataarámaa. Ichia aupaita péiji ichi 
ángel, mágipa ichideerámaa k'awaapimerá ne-inaa taará-ee p'asait'ee. 

7 Jesupa mága bi: 

—iŬríti! ¡Taará-e mi cheit'ee! O-1a p'ani jómaweda oopataará Tachi 
Ak'óre Jaurepa jarapi bik'a na p'ádade. 

8 Mi, Juanpata unuji magi ne-inaa jomaweda angelpa mimaa unupida. 
Ichiaba miata úriji ma pedee jóomaweda irua mimaa jarada. Maap'eda 
mi bedabaidachi ma ángel k'irapite irumaa it'aa tíitee. 9Mamida ichia 
mágaji: 

—iJága oonáaji! Pik'a máik'aapa pi ipemaarák'a mi Tachi Ak'Ore-it'ee 
mimiapari. Pará mimiapata iru-it'ee, jaradak'ári Tachi Ak'óre Jaurepa 
jarapi bik'a máik'aapa jómaweda ijáapataará mimiapata iru-it'ee 
oodak'ári na pedee p'ádade jara bik'a. Tachi Ak'óremaa aupaita it'aa 
t'ipáde aji. 

l0Tchiaba mágaji: 

—Ne-inaa maarepida oonáaji eperáarápa k'awaanaadamerá Tachi Ak'óre 
Jaurepa jarapida na p'idade, taará-e aide jara bi p'asait'ee pera. 11 Maperá 
awaraarámaa ne-inaa k'achia oopataarápa at'ári mága oopataadait'ee 
máik'aapa k'achia ooi awaa p'anapataara at'ári mága p'lanapataadait'ee. 
Jódee ne-inaa pia oopataarápa at'ári mága oopataadait'ee máik'aapa 
awara bidaará Tachi Ak'0re-it'ee at'ári oopataadait'ee irua oopi bik'a. 

12 Jesupa mága bi: 

—i¡Úríti! Taará-e mi cheit'ee ne-inaa mia k'isia iru bi jómaarámaa 
teede. Ma ne-inaa teeit'ee eperá chaachaa, irua ne-inaa oopata pari na 
eujáde bak'ári; ne-inaa pia irua oopata pari maa-e pirá ne-inaa k'achia 
irua oopata pari. 13Mita Alfa; nejómaata naa. Ichiaba mita Omega; 
nejómaata t'e. 

14”0a p'ani chi p'aru tódap'edaará Oveja Chak'e waade, achia p'ek'au 
k'achia oopatap'edaa wépamerá. Máiráta k'odait'ee ma pak'uru eperáará 

chok'ai p'anapiparidepema máik'aapa tíudait'ee ma p'uuru chiwidi 
t'iupatamai. 15Mamida ma p'uurude unudak'aa pait'ee nágee eperáará: 
k'achia ooi awaa p'anapataara; jaipanaará; petau tau k'awaa beerá; 
p'ek'au oopataará; chiara peepataará; ne-inaa juapa ooda k'irapite it'aa 
típataará máik'aapa jomaweda seewa jarapataará chiara k'ürapataará 
ome. Mágeeráta unuda—e pait'ee ma p'uurude. 

16 Jesupa mága bi: 

—Mi ángel péiji irua na jóma k'awaapimerá pimaa, pia jódee 
k'awaapimerá mide ijáapataarámaa, áchi chip'epata chaa. Mi Rey 
Daviddeepa uchiada. Mi chi idatipododepema lucerok'a bi. 

17Tachi Ak'óre Jaure máik'aapa Oveja Chak'e wéra; Cristodeerápa 
eperáarámaa jarapata: 

— Cheti! 

Jómaarápa na pedee úrirutaará auk'a jaradaipia bi: 

— Cheti! 

Jóma opisia p'aniirá chedaipia bi eperáará chok'ai p'anapipari pania 
tode, mágá ichita p'anapataadait'ee. Magi pania Tachi Ak'órepa pari 
teepari chi to k'inia p'aniirámaa. 


Juanpa úraada na libro p'á auparude 


18Írá mia üraait'ee chi úrirutaarápa Tachi Ak'óre Jaurepa jarapida 
na p'ádade. K'irak'aupai Tachi Ak'óre Jaurepa na p'ádade jarapida 
awara jarateedai. Apidaapa mága ooruta pirá, Tachi Ak'órepa ma 
ne-inaa k'achia jarada na p'idade, mága p'asapii áchimaa. 12Ma awara 
K'irak'aupai wépapidai Tachi Ak'óre Jaurepa jarapida pedee na p'idade 
bi. Apidaapa mága ooruta pirá Tachi Ak'õrepa iru bapi-e pait'ee ichi 
pluuru chiwidide, na p'ádade jara bi. K'opi-e pait'ee ma eperáaráa chok'ai 
p'anapipari pak'urudepema, ai p'uurude bi. 

20 Jesucristo, chi na p'ádade jara bi k'awapidapa mágapari: 

—Taará-e mi cheit'eeda apari. 

Mi, Juanpa jara bi: 

— ¡Amén! ¡Chéji, Tachi Waibia Jesús! 

21 Mia it'aa iidi bi Tachi Waibia Jesucristopa pará jómaweda pia ak'i 
bapariimerá. Amén. 

Tachi Ak'ore Jaurepa Cristode ijáapataarámaa ne-inaa oopipari 
chik'aripa p'anapataadamerá. 
He 13.7-12; Ro 12.6-8; 1 Co 4.7; 12.4-31; 14.1-33; Ef 4.11-13; 
2 Ti 1.6; He 2.4; 1 P 4.10 


Enfermedad 
Tachi Ak'óre Úraa p'ádade jara bi k'áata oodaipia bi k'ayaadak'ári. 
Mt 4.23; 11.2-5; Jn 9.2-3; 11.4; Hch 3.1-6; 8.4-8; 19.11-16; 28.8-9; 
1 Co 12.9, 29-30; 2 Co 12.7-10; 1 Ti 5.23; Stg 5.13-18 


Esperanza 
Cristode ijáadaipia bi, iru unuda-e p'ani mida. 
Jn 14.15-20; 20.29; Hch 26.6-8; Ro 5.3-5; 8.22-25; 12.12; 15.4; 
1 Co 13.13; 15.19; Col 1.5, 23; 2 Ts 2.16; Tit 1.1-2; 2.12-13; 
He 6.18-19; 7.19; 1 P 1.3-4, 13, 21; 1 Jn 3.3 


Espíritu Santo 
Tachi Ak'ore Jaurepa Cristode ijáapataará k'aripapari. 
Mt 1.18, 20; 3.16; 4.1; Lc 11.13; Jn 7.39; 14.15-26; 16.13; 20.21-22; 
Hch 1.4-5, 8; 2.1-11, 38-39; 16.6; Ro 8.9-16, 26; 1 Co 2.9-16; 

6.19-20; 12.1-11; 2 Co 5.5; Gá 5.16-18, 22-25; Ef 1.13-14; 4.30; 5.18; 
2 Ts 2.13; 1 P 1.2; 2 P 1.21; 1 Jn 2.26-27; 4.1-3 


Esposos y familia 
Tachi Ak'órepa miak'ái p'aniirá-it'ee úraa jara bëiji. 
Mt 5.31-32; 19.3-9; Lc 16.18; Ro 7.2-3; 1 Co 7.1-16; Ef 5.22-32; 
Col 3.18-19; Tit 2.3-5; He 13.4; 1 P 3.1-7 


Úraa warrará iru p'aniirá-itlee jara béiji. 
Mr 9.36-37; 10.13-16; Hch 2.38-39; Ef 6.1-4; Col 3.20-21; 1 Ti 3.4-5 


Úraa ak'úreerá at'ári chok'ai p'aniirá-itee jara béiji. 
Mt 15.3-6; Ef 6.1-3; Col 3.20; 1 Ti 5.4-8 


Fe 
Cristo úraade ijáadaipia bi, iru unuda-e p'ani mida. 
Ro 3.28-29; 4.2-5; 5.1; 10.17; Gá 3.1-14; Ef 2.8-9; He 11.1-40; 
Stg 1.3-6; 2.14-26 


Frutos del Espíritu 
Tachi Ak'óre Jaure ijáapataará ome ba chek'ári, nága p'anapata. 
Mt 3.8-10; 7.16-20; 12.33; 13.8, 23; Ro 7.4; 2 Co 9.10; Gá 5.22-23; 
Ef 2.10; 5.9; Col 1.6; Stg 3.18 


Hijos de Dios (ver Adopción y Salvación) 
Hombre viejo (ver Naturaleza vieja) 


Humildad 
Cristode ijáapataará audua p'anadaik'araa bi. 
Mt 5.3-12; 18.1-5; Mr 9.35; Lc 14.7-11; 18.9-14; Hch 20.19; Ro 12.3, 
16; 1 Co 4.7; 2 Co 10.17-18; Gá 6.3-5; Ef 4.2; Fil 3.3-10; Col 3.12-13; 
Stg 4.6, 10, 13-16; 1 P 5.5-6 


Ídolos y dioses falsos 
Cristode ijáapataará it'aa t'ídaik'araa bi ne-inaa Tachi Ak're-ee 
bimaa. 
Mt 4.10; Hch 17.22-31; 1 Co 5.11; 6.9-11; 8.1-13; 10.1-22; 
2 Co 6.14-18; Gá 5.19-21; 1 Ts 1.9-10; 1 Jn 5.21; Ap 21.8; 22.15 


Iglesia, cuerpo de Cristo 
Cristode ijáapataará iru k'ap'iak'a p'ani; jõdee ichi áchi poRo waibia. 

Mt 16.18-19; Hch 2.47; 9.31; 20.28; 1 Co 1.10; 12.12-31; 14.4-5; 
Ef 1.22-23; 4.11-16; 5.22-32; Col 1.24; He 10.24-25; 1 P 2.4-10; 
Ap 1.6, 11; 2.1-3.2 


Infierno 
Tachi Ak'órepa Cristode ijáadak'aa beerá tok'arradee pëiit'ee. 
Mt 5.22; 10.28; 13.41-42, 47-50; 18.8-9; 22.13; 25.41, 45-46; 
Mr 9.48; Lc 16.23-26; Ap 20.14-15 


Inmundicia o impureza 
Eperáarápa ne-inaa oo p'ani k'aurepa Tachi Ak'õrepa ara pia—ee ak'ipari. 
Mt 15.11, 17-20; Mr 7.15, 18-23; Jn 18.28; Hch 10.14, 28; Ro 14.14; 
2 Co 6.17; Ef 5.5; Tit 1.15; Stg 3.6; Ap 3.2; 21.27 


Inspiración de las escrituras (ver Palabra de Dios) 


Ira o rabia 
Cristode ijáapataará k'irau p'anadaik'araa bi. 
Mt 5.22; Ro 12.19-21; Gá 5.19-21; Ef 4.26-27, 31-32; Col 3.8; 3.13, 
21; Stg 1.19-20 


Jesucristo es Dios 
Jesucristo Tachi Ak'ore Waibia. 
Mt 16.13-17; 26.63-64; Jn 1.1-18; 5.19-29; 10.30; 11.25-27; 14.9; 
17.10; 20.28; Ro 1.3-4; 9.5; 2 Co 4.4-6; Fil 2.5-11; Col 1.15-20; 2.9; 
Tit 2.13; He 1.3, 8; 1 Jn 2.1; 5.20; Ap 19.11-16 


Jesucristo era humano 
Jesucristo t'oji eperá k'ap'iade tachi eperá jíp'aak'a. 
Lc 1.26-38; 2.1-7, 41-52; Jn 1.14; Ro 1.3-4; Gá 4.4-5; Fil 2.5-9; 
1 Ti 2.5-6 


Jesucristo, sus nombres y descripciones de él 
Jesucristo tí chok'ara iru bi. 

Mt 1.23; 9.27; 12.18; 27.37; Mr 1.11; 10.17; 12.10; 14.61-62; Jn 1.9, 
14, 18, 36, 41; 3.2, 29; 4.19, 25-26; 6.35, 51; 8.58; 9.5, 17; 10.7, 
9, 11; 11.25; 12.13; 14.6; 15.1; 20.16, 28; He 3.14-15; 4.27; 5.31; 
7.56; 9.22; 10.36, 42; 13.47; Ro 1.4; 3.25; 8.29; 9.5, 23-24; 10.12; 
11.26; 1 Co 1.24; 2.8; 15.23, 45-47; 2 Co 4.4; 9.15; Ef 1.6, 22; 2.14; 
Col 1.13-20, 27; 2.9-10; 1 Ti 2.6; Tit 2.13; He 1.2, 6; 2.10; 3.1; 4.14; 
5.6; 6.19-20; 12.2, 24; 13.20; 1 P 2.4, 6, 22, 25; 5.4; 2 P 1.19; 1 Jn 1.1; 
2.1; 5.20; Ap 1.4-5; 3.14; 5.5; 13.8; 19.11, 13, 15; 21.6; 22.13, 16 

Juicio de los incrédulos 
Tachi Ak'orepa Cristode ijáadak'aa beerá k'achia ooit'ee. 
Mt 7.21-23; 12.36-37; 13.37-42; 24.50-51; 25.41-46; Lc 6.22-23; 
Jn 3.19; 12.47-48; Hch 10.41-42; Ro 2.2-16; 14.10; 2 Ts 1.6-9; 
He 10.30; 13.4; Stg 2.12-13; 3.1; 2 P 2.9; 3.7; Jud 14-15; Ap 14.7; 
20.11-15; 21.8 


Juicio (disciplina) de los creyentes 
Cristopa tachia ne-inaa oopata ak'ipari jarait'ee pia wa k'achia. 
Mt 6.2-4; 25.14-34; Jn 5.22-23, 27, 30; 1 Co 3.9-15; 11.31-32; 
2 Co 5.10; 2 Ti 3.16-17; 4.8; He 12.5-11; Ap 3.19 


Juzgar a otros 
Awaraarápa ne-inaa oopatade ik'achia jaradaik'araa bi. 
Mt 7.1-5; Lc 6.37; Ro 2.1-3; 14.1-13; 1 Co 4.3-5; 5.12-13; Stg 4.11-12 


Libres de culpa (ver también Perdón) 
Eperãarãpa Cristode ijáapataadak'ári, atuada—e pait'ee achia p'ek'au 
k'achia oopata k'aurepa. 
Ro 8.1-2; 2 Co 5.21; Ef 1.7; Col 2.13-14 


Libertad cristiana 
Cristopa tachi ijaapataara uchiapiji tachia p'ek'au k'achia oopata jua 
ek'ariipa. 
Jn 8.31-36; Ro 6.6-7, 17-22; 7.6; 8.1-4; GA 5.1, 13-14 


Liderazgo cristiano 
Ijaapataara poRo waibiara k'ira jip'a p'anapataadaipia bi. 
Mt 5.16; Jn 10.1-18; Hch 6.1-6; 1 Ti 3.1-7; 5.1, 17-19; Tit 1.6-9; 
Stg 5.14; 1 P 5.1-4 


Maestros falsos y profetas falsos 
K'irak'aupai ijáadai seewata Tachi Ak'õre Üraa jarateepataaráda apata 
pedee mãik'aapa iru pedee jarapatada apataarã pedee. 
Mt 7.15-20; 23.1-36; 24.11-24; Lc 6.26; 1 Co 11.13-15; 1 Ti 4.1-5; 
2 P 2.1-3; 1 Jn 4.1-3; Ap 16.13; 19.20; 20.10 


Matrimonio (ver Sexo y matrimonio; también Esposos y familia) 
Mentiras 
Cristode ijáapataará seewadaik'araa bi. 


Jn 8.44; Hch 5.1-11; Ef 4.25; Col 3.9; 1 P 3.10; Ap 21.8; 22.15 

Muerte 
Cristode ijáapataará waaweedaik'araa bi piudait'ee. 
Lc 23.43; Jn 6.39-40; 11.17-27; 14.1-3; Ro 8.38-39; 14.7-9; 
1 Co 15.12-58; 2 Co 5.1-10; Fil 1.20-24; 1 Ts 4.13-18; 5.9-10; 
2 Ti 4.6-8; He 2.14-15; 9.27; Ap 14.13; 20.4-6, 11-15; 21.1-4 


Naturaleza vieja y nueva 
Tachi pek'au k'achia ooyaa bi k'ap'iapa oopi k'inia bik'a oodaik'araa 
bi, Cristo k'aurepa t'ári chiwidi pik'a p'anapata pera. 
Ro 6.1-23; 7.1-25; 2 Co 5.17; Gá 2.20; 5.16; Ef 4.22-24; Col 3.1-11; 
2 P 1.3-4 


Nuevo pacto 
Jesucristo k'aurepa Tachi Ak'drepa ne—inaa chiwidi oomaa bi 
eperáará k'aripaitee. 
Mt 26.28; Mr 14.24; Le 22.20; 1 Co 11.25; 2 Co 3.5-6; He 7.18-22; 
8.6-13; 9.11-28; 10.16, 29; 12.24; 13.20 


Obediencia 
Cristode ijáapataarápa oopata irua oopi bik'a. 
Mt 5.19; 7.24-27; 12.50; Lc 8.15; Jn 13.17; 14.16-23; 15.10; Ro 2.13; 
6.16-18; 8.28; Gá 2.20; Ef 6.1; 2 Ti 3.16; Tit 3.1; Stg 1.25; 4.17; 
1 P 1.14-15; 1 Jn 2.17; 3.22 


Ofrendas y generosidad 
P'arat'a teedaipia bi awaraa ijáapataará k'aripadait'ee. 
Mt 5.42; Lc 6.38; Hch 11.27-30; 1 Co 16.1-4; 2 Co 8.10-15; 9.1-15; 
Fil 4.14-19 


Oración 
Tachi Ak'óremaa it'aa típataadaipia bi. 
Mt 6.5-13; 7.7-11; 18.19-20; Mr 11.24-25; Lc 18.1-8; 21.36; 
Jn 14.13-14; 15.7; 16.23-24; 17.1-26; Hch 4.24-31; 16.25; 
Ro 8.26-27; 10.9-13; 12.12; 2 Co 12.7-10; Ef 3.14-21; 5.20; 6.18; 
Fil 4.3-7; Col 1.9-12; 4.2; 1 Ts 5.17-18; 1 Ti 2.1-4, 8; 4.4-5; He 4.16; 
10.19-22; 11.6; 13.15; Stg 1.5-8; 4.2-3; 5.13-18; 1 P 3.7; 4.7; 1 Jn 1.9; 
5.14-15 


Oscuridad espiritual 
Cristode ijáadak'aa beerá p'áriu pik'a bide p'anapata. 
Mt 4.16; Lc 22.53; Jn 1.5; 3.19; Ro 13.12; 2 Co 4.6; 6.14; Ef 5.8-11; 
Col 1.13; 1 P 2.9; 1 Jn 1.5-6; 2.8-11 

Paciencia (ver también Perseverancia) 
Choodaipia bi tachi Cristode ijáa p'anide. 
Mt 10.22; 24.13; Mr 4.16-17; Jn 8.31; Ro 2.7; 12.12; 15.4; 1 Co 15.58; 
Gá 6.9; Col 1.23; 2 Ts 3.13; He 12.1; Stg 1.13; 1 P 2.19-20 


Palabra de Dios 
Tachi Ak'õre Üraa p'áda leedak'ári, k'awaadai irua tachimaa oopi 
K'inia bi. 
Mt 24.35; Jn 5.39; Hch 20.32; Ro 10.17; 2 Ti 3.14-17; He 4.12; 
Stg 1.21-25; 1 P 1.23; 2.2; 2P 1.19-21 


Pecado 
Jesucristopa jarateepachi eperáará p'ek'au k'achia jua ek'ari p'anapata. 
Mt 5.21-48; 15.11, 16-20; Jn 8.34; 16.8; Ro 3.23; 5.12; 6.16, 20, 23; 
14.23; Stg 1.15; 4.17; He 3.13; 1 Jn 1.8; 3.4-8 


Tachi Ak'óre Úraa p'ádade jara bi Cristode ijiapataarápa ne-inaa 
k'achia oodaik'araa bi. 
Ro 1.18-32; 6.19-21; Gá 5.19-21; Ef 5.3-5; Col 3.5-10; Stg 4.17; 
1 P 4.3; 1 Jn 2.15-17; 3.4-5 


PeligRo de riquezas 
Net'aa audú k'inia iru p'ani pira, Cristopa k'inia bik'a p'anada-e. 
Mt 6.19-21, 24-34; 13.22; Mr 10.23-31; Lc 12.13-21; 16.9-13; 
1 Ti 6.3-10, 17-19; Hch 20.35; 1 Ti 6.6-10, 17-19; He 13.5-6; 
Stg 1.9-11; 2.5; 1 Jn 3.17 


Perdón 
Jesucristo piuda k'aurepa Tachi Ak'órepa wépapiit'ee eperáarápa 
p'ek'au k'achia oopata, chuptiria iididak'ari. 
Mt 9.6; Mr 2.5; Hch 3.19; 10.43; Ef 1.7; Col 1.13-14; 2.13; 1 Jn 1.8-10 


Cristode ijáapataarápa perdonaadaipia bi awaraarápa áchimaa ne— 
inaa k'achia oodak'ári. 

Mt 5.44-45; 6.12-15; 18.15-35; Mr 11.25-26; Lc 6.37; 17.3-4; 

Ro 12.17-21; 2 Co 2.6-8; Ef 4.31-32; Col 3.13 


Persecución (ver también Sufrimiento) 
Cristode ijáapata k'aurepa awaraarápa tachimaa ne-inaa k'achia 
oodait'ee. 
Mt 5.10-12; 10.22; Hch 5.41; Ro 8.17-18; 12.17-21; 2 Ti 3.12; 
He 11.36-40; Stg 1.2-4; 1 P 2.19-21; 3.9-16 

Perseverancia (ver también Paciencia) 
Cristode ijáapataará choodaipia bi áchi ijáa p'anide, awaraarápa 
áchimaa ne-inaa k'achia ooruta pijida. 
Mt 10.22; 24.13; Mr 4.16-17; Jn 8.31; Ro 2.7; 12.12; 1 Co 15.58; 
Gá 6.9; Col 1.23; 2 Ts 3.13; 2 Ti 2.3-4; He 3.6, 14 


Preocupación (ver también Desánimo y Desilusión) 
K'isia jóonadak'ári, k'irápadaipia bi Tachi Ak'orepa tachi 
K'aripait'ee. 
Mt 6.31-34; Fil 4.6-9, 19; 2 Ts 3.3; 1 P 5.7 


Privilegios y bendiciones gozados por los creyentes 
K'isia jóneedaik'araa bi, Cristode ijáa bi k'aurepa tachi jiridak'ári ne- 
inaa k'achia oodait'ee. 
Hch 5.41; Ro 5.1-5; 8.15-17, 37-39; Stg 2.5; 2 P 1.3-4 


Jesucristopa ichideerá o k'achiadeepa k'aripa atapari máik'aapa pia 
ak'ipari. 
Jn 17.2-3; Ro 5.8-11; 8.32; 1 Co 6.11; Ef 1.3-14; He 2.10-18; 7.22-28; 
1P 1.35 


Profecias cumplidas por Cristo 

Cristo bapata uchiaji Ak'dre pedee jarapataarápa chonaaráweda 

p'idap'edaak'a. 
(Is 7.14) Mt 1.23; (Mi 5.2) Mt 2.6; (Sal 2.7) Mt 3.17; (Is 35.5-6) 
Mt 9.35; 11.5; (Sal 78.2) Mt 13.34; (Zac 11.12) Mt 26.15; (Is 50.6) 
Mt 26.67; (Zac 11.13b) Mt 27.5a; (Is 53.7) Mt 27.12-14; (Is 53.5) 
Mt 27.26; (Sal 69.21) Mt 27.34; (Sal 109.25) Mt 27.39; (Am 8.9) 
Mt 27.45; (Sal 22.1) Mt 27.46; (Is 53.9) Mt 27.57-60; (Zac 13.7) 
Mr 14.50; (Sal 22.16) Mr 15.19-20, 24; (Sal 31.5) Lc 23.46; (Sal 
38.11) Lc 23.49; (Sal 41.9) Jn 6.71; (Sal 22.18) Jn 19.23-24; (Sal 
34.20) Jn 19.33; (Zac 12.10) Jn 19.34 


Pruebas y dificultades 
Ne-inaa k'achia p'asak'ári, jip'a ijiadaipia bi Tachi Ak'órepa 
K'aripait'ee. 
Ro 8.28; 2 Co 4.17-18; 1 Ts 3.3-4; He 12.7, 11; Stg 1.2-4; Ap 3.19 
Pureza (santidad) 
Jiridaipia bi k'achia wee p'anapataadait'ee Tachi Ak'ore k'irapite. 


2 Co 7.1; Fil 2.14-15; 1 Ts 4.7; 5.22; 1 Ti 5.22; He 12.10, 14-16; 
Stg 3.17; 4.8; 1 P 1.14-16; 1 Jn 3.3 

Regla de oRo 
Jesucristopa nágí üraa jaraji chik'inia p'anapataadamera. 
Mt 7.12; Lc 6.31 


Reino de Dios 
Ewari cherude Cristo judiorá rey beeit'ee na p'ek'au eujáde. 
Mt 26.29; Lc 17.20-21; 19.11-27; 21.31; 22.16; Hch 1.6; 
1 Co 15.24-26; Ap 11.15; 12.10 


Jesucristode ijáapata k'aurepa eperáará Tachi Ak'oredeera padaipata 
máik'aapa ichita p'anapata iru jua ek'ari. 
Mt 6.33; 12.28; 13.24-33, 36-50; 20.1-16; 25.1-30; Mr 4.26-29; 
Lc 9.62; 17.21; Jn 3.3, 5; 18.36; Hch 28.31; Ro 14.17; 1 Co 4.20; 
6.9-10; 15.20; Gá 5.21; Ef 5.5; Col 1.13; He 12.28; 2 P 1.10-11 


Relación del cristiano al mundo 
Na p'ek'au eujáde p'ani misa, p'anapataadaik'araa bi na p'ek'au 
eujádepema ijáadak'aa beerá p'anapatak'a. 
Mt 5.13-16; 16.26; Mr 4.19; Lc 12.29-31; Jn 15.18-21; 16.33; 
17.14-18; Ro 12.1-2; 2 Co 6.14-18; Gá 6.14; 2 Ti 2.4; Tit 2.12; 
Stg 1.27; 4.4; 1 Jn 2.15-17; 5.4-5 


Responsabilidad del cristiano 
Cristode ijáapataarápa awaraará chupiria k'awaadaipia bi máik'aapa 
k'aripadaipia bi. 
Mt 5.13-16; 7.12; Lc 3.10-14; 6.38; 1 Co 10.24; Gá 6.1-5; Col 4.1; 
He 10.24; 13.1-3, 16; Stg 1.27; 2.15-16; 1 Jn 3.17-18 


Cristode ijáapataarápa áchi poRo waibiará waaweedaipia bi 
máik'aapa k'aripadaipia bi. 
Mt 22.15-22; Ro 13.1-7; Col 3.22; 1 Ti 2.1-4; Tit 3.1; He 13.17; 1 P 2.13-17 


Cristode ijáapataarápa jómaarámaa jarateedaipia bi irua ooda 
eperáará k'aripaitee. 
Mt 5.16; 28.18-20; Mr 5.19; 16.15; Lc 24.47-48; Jn 20.30-31; 
Hch 1.8; Ro 1.16; 10.13-14; 1 Co 5.18-20; 1 P 3.15 


Resurrección 
Jesucristo piup'eda, chok'ai p'irabaiji ichi cheru ewate ichideerá auk'a 
oodamerá. 
Mt 22.30; Jn 5.28-29; 6.39; 11.25-26; 1 Co 15.12-32, 35-38, 51-57; 
2 Co 4.14; Fil 3.20-21; 1 Ts 4.13-18; 1 Jn 3.1-2; Ap 20.6 

Sabiduría 
Cristode ijáapataarápa jiridaipia bi k'isia k'awaa p'aneedait'ee. 
Mt 7.24-27; 25.1-13; 1 Co 1.17-31; 3.18-23; 2 Co 4.6; Ef 5.15; 
2 Ti 3.14-17; Stg 1.5-8; 3.13-18; 1 Jn 5.20 


Salvación 
O k'achiadeepa uchiadait'ee, naapiara Tachi Ak'óremaa jaradaipia bi 
tachia p'ek'au k'achia oopata. 
Ro 3.10-12, 23-24; 5.12; 6.23; Gá 3.22; 6.7-8; 1 P 4.3-5; 1 Jn 1.10; 
2.1-2 


Ijáadaipia bi Jesucristo piuda k'aurepa tachi pari, chupiria iididak'ári 
irumaa, tachia p'ek'au k'achia oopata wépapiit'ee. 
Hch 5.31; 10.43; 26.18; Ef 1.7; Col 1.13-14; 2.13-14; 1 Ti 1.15-16; 
He 9.28; 10.17-18; 1 Jn 1.8-10; 2.1-2 


Maap'eda iididaipia bi Jesucristomaa iru ba chemerá tachi ome iru Jaure 
k'ap'ia pari. 
Jn 1.12; 3.1-20; 5.24; Hch 4.7-12; Ro 5.6-11; 10.9-13; Ef 2.8-9; 
Tit 3.3-7; 1 P 1.21-23 


Jesucristode ijaapataara iru Jaure ome p'aneedak'ari, k'awa p'ani it'aa 
wadait'ee jai-idaadak'ári. 
Jn 5.24; 6.37; 10.27-30; Ro 8.15-16, 31-39; 10.9-10; 2 Co 1.21-22; 
5.17; Ef 1.4-5; 2.1-6; Col 2.13; 2 Ti 1.12; 1 P 1.5; 1 Jn 5.11-13 


Salvador 
Jesucristopapai tachi o k'achiadeepa k'aripa atai. 
Jn 1.10-12; 3.15-18; 3.36; 14.6; 20.31; Hch 4.12; 16.30-31; 
Ro 3.20-22; 10.9-10; Gá 2.16; Ef 2.8-9 


Santificación, santificado, santo 
Jesucristodeerá awara p'anapata na eujádepema ijáadak'aa beerá 
k'ayaara. P'anapata Tachi Ak'órepa k'inia bik'a. 
Jn 17.17; Hch 20.32; 26.18; 1 Co 1.2; 6.11; Ef 5.26; 1 Ts 5.23-24; 
He 2.11; 10.10, 14, 29; 13.12; Ap 7.9-17 


Segunda venida de Cristo 
Jesucristo waya cheit'ee na p'ek'au eujádee. 
Mt 24.3-44; 25.31-33; Mr 13.24-27; Lc 21.25-36; Jn 14.2-3; 
Hch 1.11; 1 Co 4.5; 15.20-24; 1 Ts 1.9-10; 4.15-18; 2 Ts 2.1-4; 
Tit 2.11-14; He 9.28; Stg 5.7-8; Ap 1.7-8; 3.11-12; 22.7, 12-14 

Señales de los últimos tiempos 
Cristopa jaraji sága pait'ee Tachi Ak'órepa na p'ek'au eujá jópiit'ee pak'ári. 
Mt 24.3-44; Lc 17.22-37; 21.5-36; 2 Ts 2.1-12; 1 Ti 4.1-3; 2 Ti 3.1-5; 
4.3-4; 2 P 3.3-13 


Sexo y matrimonio (ver también Esposos y familia) 
Cristode ijáapataarápa pariatua p'ek'au oodaik'araa bi. 
Mt 5.27-28, 31-32; 1 Co 6.13, 18-20; 7.1-16, 25-40; Ef 5.22-33; 
Col 3.18-19; 1 Ts 4.3-8; He 13.4; 1 P 3.1-7 


Soledad 
Ituaba p'ani k'isia p'anadak'ári, nágí pedee wáarata k'irápadaipia bi: 
Cristo ichideerá ome ichita bapariit'ee. 
Mt 28.20b; Jn 14.16-18; Col 2.10; He 2.11; 13.5b-6 


Sufrimiento 
Cristode ijáapataará chupiria p'aneedak'ári, K'aripapari iru p'ani. 
Jn 16.33; Ro 8.18; 2 Co 1.3-7; 12.7-10; Fil 1.29; 3.10; 2 Ti 2.11-13; 
1 P 1.3-9; 2.19-21; 4.12-16; 5.8-10 


Sujetos a Cristo 
Cristode ijáapataarápa oopata irua oopi bik'a. 
Lc 6.46-49; Jn 14.21-24; Ro 6.12-16; 12.1-2; 1 Co 6.19-20; 2 Co 5.15; 
Ef 5.24; Fil 2.9-10 


Temor 
Cristode ijáapataará waawee p'anadak'aa, irua ne-inaa jómaade tachi 
k'aripapari perá. 
Mt 10.28-31; Lc 12.32; Jn 14.27; Ro 8.14-15; 1 Co 16.13; Fil 4.13, 
19; 2 Ti 1.7; He 13.6; 1 P 3.12-14; 1 Jn 4.18 


Cristode ijáapataarápa netuara waaweedaik'araa bi. 
Mt 4.1-11; 6.13; Lc 22.31-32; Jn 17.14-19; Ro 8.37-39; 16.19-20; 
Ef 3.20-21; 6.10-18; 1 Ts 3.5-8; 2 Ts 3.3; Stg 4.7-8; 1 P 5.8-11; 
1 Jn 4.4; Ap 12.7-12 


Tentación 
P'ek'au k'achia oo K'inia panadak'ári, itaa iididaipia bi Cristopa k'aripamerá. 
Mt 4.1-11; 6.13; 26.41; Jn 16.33; Ro 6.6-7, 11, 14; 14.13; 
1 Co 10.12-13; Gá 6.2; Ef 6.10-18; Fil 1.6; 4.13; Col 1.11-12; 
Tit 2.11-14; He 2.18; 4.14-16; Stg 1.2-4, 12-15; 4.7; 1 P 5.8-9; 2 P 2.9; 
1 Jn 4.4; 5.3-5; Jud 24-25 

Tristeza (ver también Desánimo y Desilusión) 
Cristopa ichideerá k'aripapari, t'ári p'ua p'aneedak'ari. 
Mt 11.28-30; Jn 16.20-22; 2 Co 1.3-5; 4.16-18; 6.10; 1 Ts 4.13-14; 
Ap 7.17; 21.4 


Unidad cristiana 
Cristopa k'inia bi ichideerá chik'inia, t'ári auk'a panapataadamerá. 
Jn 13.34; 17.11, 20-23; Ro 12.10; 1 Co 1.10, 13; 10.16-17; Ef 4.2-6, 
13, 31-32; Fil 2.1-4; 1 Jn 1.3, 7 


Victoria 
Cristo k'ap'ia pari ichideerápa na p'ek'au eujádepema k'achia 
p'oyaadai. 
Ro 8.35-39; 1 Co 15.55-57; 2 Co 2.12; 1 Jn 4.4; 5.4; Ap 2.7, 11, 17, 
26; 3.5, 12, 21; 12.11 


Vida cristiana (ver también Conducta de los cristianos) 
Cristode ijáapataará p'anapataadaipia bi iru bapatak'a. 
Jn 15.4, 7, 10; 2 Co 5.17; Gá 2.20; Col 2.6-7; 1 P 2.2; 1 Jn 1.5-7 


Viejo hombre (ver Naturaleza vieja) 


Virgen María 
Tachi Ak'õrepa ichi Warra t'opiji awéra waide imik'ira ome k'ái-e 
bimaa. 
Mt 1.18-20; 2.11; 12.46-50; Mr 6.3; Lc 1.26-56; 2.1-51; 8.19; 
Jn 2.1-5; 19.25-27; Hch 1.14 


Voluntad de Dios 
Cristode ijáapataarápa ne-inaa pia oopata Tachi Ak'õrepa k'inia bik'a. 
Ro 8.27; 12.1-2; 2 Co 8.5; Ef 5.15-17; 6.6; 1 Ts 4.3-8; 5.18; 
1 P 2.13-15; 3.17; 2 P 3.9; 1 Jn 2.17 

Na glosariode unudait'ee pedee chok'ara Tachi Ak'õre Üraa p'ádade 
nibi: eujá t'i, eperáará tí, fiesta ti. Ichiaba awaraa pedee unudait'ee 
k'awaadamerá k'áata jara k'inia bi, eperáarápa k'awada-e p'anadak'ári. 
Nágí pedee Tachi Ak'óre Úraa p'ádade unu k'inia bi pirá maa—e pirá waa 
k'awa K'inia bi pirá, jiridaipia bi referencia parenteside ( ) bi. 


Alfa, Omega Griego alfabetode chi naapema letra t'ijarapata Alfa. 
Chi último letra tijarapata Omega. Jesucristopa jaraji: “Mita Alfa; 
jómaará naapema máik'aapa mita Omega; jómaará t'ée.” (Ap 1.8.) 
Maga jarak'ári, jara k'inia baji ichi Alfadeepa Omega parumaa; mága 
pik'a bi, ne-inaa maarepida falta—e bairá. 


Altar Chonaaráweda, Jesucristo t'oi naaweda, Israel pidaarápa altar 
oopachida aide ne-animalaará peedap'eda paadait'ee Tachi Ak'ore— 
it'ee. Mau p'e atadap'eda, péi níbipachida abaamái kuádria beerumaa. 
Ichiaba Tachi Ak'órepa jaraji Moisemaa altar acacia pak'urudee 
oomerá, maap'eda bimerá ichi te waibia k'ait'a. Oodap'eda, p'tejida 
broncepa. Ma altar it'aik'a eere bat'ée ják'a oojida aide t'ipi p.edamerá 
máik'aapa ma iri ne-animalaará paadamerá. Awaraa altar k'aipeera 
ichiaba oojida acacia pak'urudee, néepa p'éeda. Magi bijida Tachi 
Ak'õre te waibiade máik'aapa aide p'aareerápa ne-inaa t'íía bapari 
paapachida, Tachi Ak'orepa Yk'ári, o-ía beemerá. (Ex 27.1-8; 30.1-10; 
38.1-2; Mt 5.23-24.) 


Amén Hebreo pedeede Amén jara k'inia bi Waarapi maa-e pirá Mágapi. 
Na pedee jarapata ak'ipidaittee auk'a k'isia p'ani chi pedee bipa jara 
bik'a. Maperá na pedee audú jarapata it'aa ti aupadak'ári. 

Angeleerá Griego pedeede máik'aapa hebreo pedeede t'ijarapata ángeles, 


jara k'inia bi Tachi Ak'órepa it'taripema chok'apariirá. Angeleerá 
na eujádepema-e; it'aripemaará. Eperáará-e máik'aapa eperáará 

jai-idaadap'edaará-e. Ichita it'ari p'anapata. Mamida edaare Tachi 
Ak'órepa ara pëipari na eujádee ichia oopi bik'a oodamerá eperáará 
t'áide: eperáará k'aripadamerá (Hch 27.23) maa-e pirá irua jara 
péida eperáarámaa jaradamerá (Lc 1.26; 2.9) maa-e pirá eperáará 
ak'idamerá (Hch 12.7-10). Mágá na eujádee chedak'ári, eperáarák'a 
p'aneepata (He 13.2). Angeleerá úk'uru Ak'óre ik'aawa p'anapata iru 
jtamaa (Ap 5.11). Awaraará chóopata iru eere, soldaorá chóopatak'a 
achi rey eere. Máirá chóopata awaraa angeleerá ome, chi Tachi 
Ak'õre eereepa wádap'edaará, Netuara Poro Waibia eere p'aneedait'ee. 
(Mt 25.41; 2 Co 11.15.) 


Anticristo Na griego pedeede jara k'inia bi: contra de Cristo. Na p'ek'au 
Magi tijaradaittee Anticristo. Mágipa Cristo ichideerá ome k'ira 
unuamaa iru bapariit'ee. Tachi Ak'õre te waibiade tíut'ee máik'aapa 
ichi Tachi Ak'óre Waibiada ait'ee (2 Ts 2.3-4). Netuara Poro Waibiapa 
ma eperá chok'apariittee Tachi Ak'dredeerá jirimerá peek'ooit'ee. 
Apocalipsis librode magi t'ijarapata nemísia. Na eujidepemaará iru 
jua ek'ari ppanapataadait'ee año Ópee ap'eda esa-auk'a (Ap 13.5- 

8). Mápai Cristopa iru jõ cheit'ee (Ap 19.19-20). Cristopa jirit'erada 
Juanpa jaraji Anticristo jiak'aará na pek'au eujáde ichita paraaitlee 
ma wáara Anticristo chei naaweda (1 Jn 2.18). 


Apóstol Griego pedeede apóstol jara k'inia bi: péida. Na t'i bijida 
Jesucristopa jiritteradaarámaa, irua áchi péida pera ichi üraa 
jarateede. Jesús k'op'iyoorá docemaa audú Cristopa jiritteradaará 
apachida, awaraará k'iyaara iru ome audupiara nipapatap'edaa pera. 
Ichiaba Pablopa: “Mi jida Cristopa jiriterada apachi, Cristopa mimaa 
unupida pera Damasco ode wáde.” (Mt 10.2-4; Hch 1.2, 12-13; 1 Co 
15.8-10.) 


Arameo pedee Ak'íji Hebreo pedee. 


Areópago Na Greciadepema poro waibiará chip'epatap'edaamái 
Greciadepema p'uuru waibia Atenas k'ait'a baji. Mama poro wésaa 
beerá chepachida ne-inaa jarateede, griego pedeepataarápa 
jarateepata k'ira t'ádoo úri k'inia p'anadap'edaa pera. Pablo ateejida 
Areopagodee Ak'õre pedee pia jarade ma poro wésaara beerámaa. 
(Hch 17.19-21.) 


Artemisa Judio-eerápa na ak'óre waibia apatap'edaamaa it'aa t'ípachida. 
Mágimaa audú it'aa iidipachida warrará Iwapimerá. Ma ak'óre waibia 

apatap'edaa te waibia oo iru p'anajida Éfeso p'uurude. Mágí p'uuru 
Asia eujáde baji. (Hch 19.23-28.) 


Asia Ak'õre Úraa p'ádade Asia eujá apatap'edaa awara baji irapema Ásia 
eujá k'iyaara. Chonaaráweda Asia eujá ak'orejiru baaipari eere baji. 
(Hch 16.6.) 


Beelzebú Beelzebú griego pedeede jara k'inia bi te chipari. 
Chonaaráweda Beelzebú Filisteadepemaará ak'óre waibia paji. 
Jesucristo nipak'ári, Beelzebú jara k'inia baji Netuara Poro Waibia (Mt 
10.25). Ichiaba Jesupa Beelzebumaa tijarapachi Satanás (Mr 3.22-23). 
Pablopa p'idade Netuara Poro Waibia t'ijaraji Beliál; hebreo pedeede 
jara k'inia bi servi-ee baibi (2 Co 6.15). 


Celote Jesucristo na p'ek'au eujáde bapariik'ári, judiorá 
Romadepemaará juade p'anapachida. Maperá judiorá úk'uru 
chóopachida ma Romadepema soldaorá ome, ichi juadeepa 
uchiadai jíak'aapa. K'isiajida Mesías chek'ári, rey paittee máik'aapa 
áchi K'aripait'ee. Tachi Ak'óre Úraa k'awaa beerápa k'isiapata 
Romadepema soldaorá poro waibiapa méepemaaráda ak'ári, 

Celote eerepemaará paji. (Hch 21.38.) Jesús k'op'ayo aba Simón 
Celote apachida, Jesude ijáai naaweda nipapachi perá ma Celote 
eerepemaará ome. (Mt 10.4.) 


César Chonaaráweda Romadepema reyrá poro waibia tijarapachida 
César. Jesucristo t'ok'ári, César Augusto Romadepema reyrá poro 
waibia paji (Lc 2.1). Ai eerepema César Tiberio paji (Lc 3.1) máik'aapa 
ai eerepema César Claudio paji (Hch 11.28; 18.2). Máagiirápa 
awaraa eujá áchi jua ek'ari iru p'anapachida. Mágá ma eujáde 
p'anapatap'edaará reyrá poro waibia paji. 


Cristo Cristo griego pedee. Hebreo pedeede jara k'inia bi Mesías, Ak'õre 
pedee jarapataarápa jaradap'edaa chonaaráweda. (Is 9.6-7.) Naapiara 
jarapachida Cristo Mesías, chi cheittee bada eperáará rey pamera. 
Mamida Jesús na eujáde nipada t'éepai, iru tíjara p'aneejida Jesús 
Cristo maa-e pirá Jesucristo, trapemaarápa t'íjarapatak'a. (Mt 
1.17-18.) 


Denario Romadepemaará p'arat'a tau p'arat'adee ooda denario apachida. 
Hebreo pedeede dracma apachida. Ma p'arat'a taude Romadepemaará 
reyrá poro waibia César k'ira p'á baji. Maapai eperá ewari aba 
mimiapachi denario abaa pari. (Mt 20.2.) 

Epicúreo eerepemaará Na tí bijida griego pidaarámaa, áchi üraapari 
Epicúreo apatap'edaa pera. Ma úraaparipa jarateepachi ne-inaa jómaa 
k'áyaara eperáarápa jiridaipia bi o-la p'anapataadait'ee, k'ayaa wee, 
waawee-ee. (Hch 17.18.) 


Estoico eerepemaará Na tí bijida griego pidaarámaa, áchi úraapari 
tíijarapatap'edaa Zenón pari. Ma úraaparipa jarateepachi ne-inaa 
jómaa k'iyaara eperáarápa jiridaipia bi k'isia k'awaa, k'isia k'achia 
audú p'oyaa p'anapataadamerá. (Hch 17.18.) 


Fariseo Jesucristo na p'ek'au eujáde bapariik'ári, fariseorá awara judiorá 
k'áyaara audupiara Tachi Ak'Orede ijáapatada apatap'edaará paji. 
Tachi Ak'óre Úraa p'áda pia k'awapachida máik'aapa ichita oopachida 
Moisepa p'ádade jara bik'a. Ma awara jarateepachida awaraa úraa 
achi chonaarápa jara béidap'edaa. Jesucristode ijáai naaweda, Pablo 
fariseo paji. Fariseorápa ijáapachida eperáará piudap'eda, chok'ai 
p'irabaidait'ee. (Hch 23.6.) 


Fiesta ewate Jesucristo bapariik'ári, judiorá t'áide fiesta oopachida 
Moisepa p'ádade jara bik'a. Año chaa judiorá imik'Iraará wápachida 
Jerusalendee nágí fiesta oode Tachi Ak'Ore-it'ee: Pascua, Pentecostés 
máik'aapa Rancho Oopata fiesta. 


Fiesta; Pan levadura wée k'opata Judiorápa Pascua fiesta oo 
p'anide naapiara atane ewari catorcede oveja chak'e peepachida 
máik'aapa ma ewatedeepa ewari veintiuno parumaa pan levadura 
wée k'opachida. Ma tomiade áchi tede levadura maarepida iru 
p'anadaik'araa baji. Mágá k'iráapapachida áchi chonaarápa pan 
levadura wée k'opatap'edaa chonaaráweda Egipto eujádeepa 
uchiadak'ári. (Ex 12.15-20.) 


Fiesta; Pascua Jesucristo bapariik'ári, judiorápa Pascua fiesta 
oopachida k'irápadait'ee Tachi Ak'drepa áchi chonaarawedapemaará 
uchia atapida Egipto pidaará juadeepa. K'irápapachida Ak'9repa 
achi warrará naapemaará k'aripa atada k'iniinaadamerá Egipto 
pidaará warrará naapemaará ome. Irua judiorá chonaará mágá 
K'aripaji, árapa oveja chak'e maarepida anida wée peedap'eda, chi 
waapa p'urudap'edaa pera áchi puerta t'aide Ak'Orepa jaradak'a. 
(Ex 12.1-14.) Ma oveja waa bat'ada k'aurepa Tachi Ak'órepa judiorá 
chonaará k'aripa atajik'a Egipto pidaará juadeepa, mága pik'a 
Jesucristo waa bat'ada k'aurepa Tachi Ak'órepa Cristode ijáapataará 
K'aripa atapari o k'achiadeepa atuanaadamerá. Pascua fiesta ewate 

Jesús piuji. Mapa Cristode ijaapataarapa ma fiestade Jesús piuda 
k'irápapata. 


Fiesta; Pentecostés Pentecostés fiesta oodak'ári, judiorápa gracias 
teepachida Tachi Ak'óremaa áchi ne-uu chauda pari. Ma fiesta 
oopachida Pascua fiesta ewatedeepa k'ãima cincuenta parumaa. (Lv 
23.9-22.) Jesucristo ittaa wáp'eda, Pentecostés fiesta ewate Tachi 
Ak'õre Jaure ba cheji Cristode ijáapataará ome. Maadamáiipa p'uuru 
bee chaa waawee-ee jarateenapachida Jesupa ooda eperáará-itee. 
Maperá irapema ijáapataará ük'uru Pentecostés eerepemaará apata. 


Fiesta; Rancho Oopata Judiorápa Rancho Oopata fiesta oopachida 
k'irápadaittee Tachi Ak'drepa judiorá chonaaráwedapemaará pia 
ak'ida cuarenta años wáyaaruta misa eujá pak'uru it'ia wee jera 
bide. Ma fiesta oopachida k'áima ocho paru misa. T'ijarapata Rancho 
Oopata fiesta judiorá chonaará p'anadap'edaa perá te pia-eede mága 
wáyaaruta misa. Ma fiesta oodak'ári, judiorápa te oopachida pak'uru 
juadee k'iru ome. Magi te oopachida eperáará p'lanadak'aamái 
maa-e pirá oopachida te k'iru p'ep'edee fri. Ma fiesta oo p'ani misa, 
p'anapachida áchi te pak'uru juadee oodap'edaade. Ma fiestade 
judiorápa ichiaba gracias jarapachida Tachi Ak'dremaa áchi ne-uu 
chauda pari. (Lv 23.33-43.) 


Galilea Jesucristo na p'ek'au eujáde bapariik'ári, Galilea eujá Israelde 
norte eere baji. Chonaaráweda Israel pidaará k'ira unuamaa iru 
p'anapataarápa ma eujáde p'anapatap'edaará ome chóodap'eda, t'imí 
ateejida áchi eujádee. Maap'eda Israel pidaará waya p'ana chedak'ári 
achi eujáde, miak'áipachida judio-eerá ome. Maperá awaraa 
judiorápa Galileadepemaará ek'ariara unupachida. Jesucristo wariji 
Galilea eujáde (Mt 2.22-23) máik'aapa ichi k'9p'iyoorá ichiaba ma 
eujádepemaará paji. Galilea eujáde lago bada ichiaba tijarapachida 
Galilea (Mr 1.16) maa-e pirá Tiberias (Jn 6.1). 


Griego pedee Chonaaráweda Jesucristo t'oi naaweda, Grecia 
eujádepemaarápa Israel eujá jari atajida. Mágá ma eujá achi 
jua ek'ari beeji. Maapai jóomaweda Greciadepemaará jua ek'ari 
p'anapatap'edaarápa griego pedee k'awaa wápachida máik'aapa 
pedeepachida; ichiaba ma pedeede leepachida. Ma t'éepai 
Romadepemaarápa Israel eujá jári atadak'iri Greciadepemaará 
juadeepa, áchi pedee, latín pedee, pedeepida—e paji ma 
eujáidepemaarámaa. Ichiak'au bijida arameo pedee maa-e pirá 
hebreo pedee máik'aapa griego pedee pedee p'aneedamerá. Mágá 

Jesucristo na eujáde bapariik'ári, Israel eujáide arameo pedee 
pedeepachida hebreo pedee ome. Ma awara eperáaráa chok'ara griego 
pedee pedeepachida. 


Hebreo pedee Chonaaráweda Israel pidaarápa hebreo pedee 
pedeepachida. Mamida Jesucristo na p'ek'au eujáde bapariik'ári, 
arameo pedee audú pedeepachida. Ma pedee perá auk'a baji hebreo 
pedee ome. Mamida chonaaráweda Tachi Ak'úre Úraa hebreo 
pedeede p'idap'edaa pera, ma üraa p'áda jarateedak'ári, hebreo pedee 
aupai pedeepachida. (Fil 3.5.) 


Hermes Chonaaráweda Hermes Greciadepemaará ak'óre waibia paji. 
K'siajida Hermes awaraa ak'ore waibiará pedee jara chepachi 
eperáarámaa. (Hch 14.12.) Romadepemaarápa ma ak'óre waibiada 
apatap'edaa tijarapachida Mercurio. 


Herodes Jesucristo na p'ek'au eujáde bapariik'ári, na tí bijida rey 
chok'araarámaa. Chi naapiara Herodepa Tachi Ak'óre te waibia oopiji 
Jerusalende. Ichi bapariik'ári, Israel eujá jóomaweda ichi jua ek'ari 
baji (Mt 2.1). Ichi piuk'ári, chi warra Arquelao rey beeji Judea eujáde 
(Mt 2.22). Jódee awaraa warra Herodes Antipas rey paji Galilea 
eujáde, Jesús mama jaratee nipak'ári (Mt 14.1). Herodes Agripa 
I, Herodes naapema áichak'e paji. Mágipa Jesús k'dp'iyo Santiago 
peepiji espadapa (Hch 12.1-5). T'éepai ichi warra Agripa II rey paji, 
Pablo carcelde bak'ári (Hch 25-26). 


Hisopo Nuevo Testamentode hisopo jara k'inia bi ne-inaa jooro biirik'a 
bi; metro omé bi. Chi k'iru petau k'iruk'a bi. Mamida chauk'aa petau 
chauparik'a. Chi k'ide net'a chaupari. Jesucristo na p'ek'au eujáde 
bapariik'ári, ma net'a bapachida k'odaittee. Nágee hisopo k'ide 
esponja sájida vinode Jesumaa teedait'ee kurusode baijira bak'ári 
(Jn 19.28-29).Antiguo Testamentodepema hisopo apata awara bi. 

Chi K'iru k'ara-—idaa bee. Mapa paniade sádak'ári, bek'eedaipari. 
Chonaaráweda judiorápa hisopo sájida ne-animalaará peedap'edaa 
waade jiap'edait'ee ne-inaa Tri, ma ne-inaa awara bidak'ári Tachi 
Ak'óre-it'ee. Ichiaba Tachi Ak'órepa Israel pidaará uchiapik'ári Egipto 
eujádeepa, hisopo jua chak'eerá waade sáp'eda, jiap'ejida áchi puerta 
iri máik'aapa ik'aawa, it'taripema angelpa áchi warrará naapemaará 
peenaamerá. (Ex 12.21-22, He 11.28.) 


Impuesto p'epataará (cobradores de impuestos) Jesucristo na p'ek'au 
eujáde bapariik'ári, na judiorá mimiapachida Romadepema poro 

waibiará pari. Judiorámaa p'arat'a p'aapipachida tee pëidait'ee ma rey 
waibiamaa. Edaare reypa jarada p'arat'a iri p'aapipachida áchi-it'lee 
iru p'anadait'ee. Mapa judiorápa áchi k'ira unuamaa iru p'anapachida. 
Jesucristo k'õp'ãyo aba, Mateo, ichiaba tijarapatap'edaa Leví Cristode 
ijáai naaweda, ma mimia oopachi (Mt 9.9). 


Israel Chonaaráweda, Jesucristo t'oi naaweda, Tachi Ak'drepa arameo 
jaraji irudeepa uchiadait'eerá ichi eperáará papiit'ee (Gn 17.6-7). 
T'éepai Abraham áichak'e Jacob, ichiaba tíjarapatap'edaa Israel, ma 
eujáde bapachi. Maap'eda irudeepa uchiadap'edaará Israel pidaará 
tíijarapachida máik'aapa áchi p'anapatap'edaa eujá tijarapachida 
Israel. 


Israeldeepa uchiadap'edaará Chonaaráweda, Jesucristo t'oi naaweda, 
Abraham áichak'e Israeldeepa imik'ira warrará doce uchiajida. Tachi 
Ak'órepa jaraji máirádeepa p'uuru pidaará chok'ara uchiapiit'ee. Ma 
warrarádeepa uchiadap'edaará t'ijarapachida tribu, máirádeepa 
éreerá chok'ara uchiadap'edaa pera. Ma éreerá chaa tíjarapachida 
achi chonaa mágá tijarapatap'edaa pera. Pia jarait'eera, Israel warra 
Judadeepa uchiadap'edaará t'ijarapachida Judá éreerá; Rubendeepa 
uchiadap'edaará tijarapachida Rubén éreerá. Achi jómaweda mágá t'i 
bi wápachida. (Ex 1.2-4; Mt 19.28.) 


ipata ewari (día de reposo, el sábado) Na p'ek'au eujá ewaa ook'ãri, 
Tachi Ak'órepa tomia chaa ewari aba awara biji, eperáará ma ewate 
Tidamerá (Gn 2.1-3). K'inia baji ma ewate eperáará mimianaadamerá; 
jip'a iru nettaade k'isiadamerá. Hebreo pedeede fipata ewari 
tíjarapata sabat, jara k'inia bi ne-inaa oopata ma ewate oodak'aa, 
jip'a Tachi Ak'óre net'aade k'isiadaittee maa-e pirá jip'a tipata. Judiorá 
sábado ewari iapata, áchi-ittee Ak'dre ewari pera. Mamída Jesucristo 
piup'eda, domingo wa tomia ewate chok'ai p'irabaida perá, irude 
ijáapataarápa ma ewate audú itapata. 


Jesucristo nepirida jarateeit'ee (parábola) Jesupa Tachi Ak'ore 
Úraa jaratee nipakK'ári, audú nepiripachi jarateeit'ee. Jesupa mágá 
jarateepachi chi úridap'edaarápa pia k'awanaadamerá ma nepirida 
k'áata jara k'inia bi, waide ichia k'awapi k'inia-e bada pera ichi 
Mesías, áchi rey pait'ee bada. (Lc 8.10.) 


Juan Bautista Nágí Juan Zacarías warra paji. Zacarías p'aare paji. 
Tachi Ak'órepa ma eperá k'aripaji iru chi wéra ome Juan oodamerá 

chonaa bita máik'aapa chótráa bita. (Lc 1.5-25.) Jesucristo jarateei 
naaweda, Juanpa jarateepachi eperáarápa áchia p'ek'au k'achia 
oopata oo amaadaipia bi máik'aapa poro choopidaipia bi ak'ipidait'ee 
Tachi Ak'órede wáara ijáa p'ani. Maperá iru tíjarapata Juan Bautista, 
eperáará mágá poro choo nipapachi pera. (Le 3.3.) 


Judea Jesucristo na pek'au eujáde bapariik'ári, Judea eujá Israel eujáde 
sur eere baji. Israel eujá t'oo baji eujá Opeede: Galilea eujá norte eere; 
Siria eujá esa-auk'a máik'aapa Judea eujá sur eere. 


Judío Chonaaráweda Israel eujá rey jua ek'ari bak'ári, reyrápa ma 
eujá toojida. Israeldeepa uchiadap'edaa éreerá diez p'aneepachida 
norte eere. Jodee Judá éreerá p'aneepachida sur eere. T'éepai 
k'ira tewaraará jura chóo chejida máik'aapa ma Judadeepa 
uchiadap'edaará t'imí ateejida áchi eujádee. Maadamáiipa ma 
Judadeepa uchiadap'edaará judioráda a p'aneejida. Taará pak'ári, 
chi apema Israeldeepa uchiadap'edaará paara mága ichiaba 
tijarapachida. Maperá Jesucristo na p'ek'au eujáde bapariik'ári, ichi 
auk'aará jóomaweda tijarapachida judiorá. (Hch 22.1-3.) 


Junta Suprema Na judiorá poro waibiará ichiaba tijarapachida 
Sanedrín. Setenta judiorá paji waa áchi poro waibia. Magi chi 
mága weda p'aareerá poro waibia paji. Iru ek'ari p'anajida awaraa 
p'aareerá poro waibiará jubilaadap'edaará, p'aareerá poroorá ome; 
judiorá éreerádepema poro waibiará máik'aapa Tachi Ak'úre Úraa 
jarateepataará. Mágiirá chok'ara fariseorá paji. Awaraa judiorá 
k'áyaara ma Junta Supremadepemaarápa Moisepa Úraa p'áda 
pipiara K'awapachida. Maperá Moisepa Úraa p'áda k'ap'ia nepira 
paraa bak'ári, áchia ak'ipachida. Ichiaba charraará jip'aarápa nepira 
ak'idap'eda, p'oyaa jópida—e pak'ári, péipachida Junta Supremadee. 


Kuruso Cristo kurusode peedap'edaa pera, iru it'aa wádak'áriipa, irude 
ijiapataarápa kuruso unudak'ári, k'isiapata irua oodade piuk'ári 
achi pari. Maperá kuruso bipata áchi it'aa t'ipatamái máik'aapa 
tik'uruurápa kuruso jípata collarde, pulserade. 


Lepra Na k'ayaa uchiapari tachi k'ap'iade. Jesucristo na p'ek'au eujáde 
bapariik'ári, tachi ede k'ayaa k'ira t'ádoo tíijarapachida lepra. Mamida 
chi k'achiara bi barik'ári, eperáará e t'o-t'oodaipachi máik'aapa chi 
jua chak'eerá, biiri chak'eerá, ki paara berauk'oodaipachi. Ma k'ayaa 
chíaramaa baripari pera, maapai leprapa k'ayaa beerá p'uurudeepa 
taawa p'anapachida awaraa k'ayaa beerá ome máik'aapa awara 

ayaa wádak'ári, bia wapachida: “iT'imí p'anéeti mi ik'aawaapa!” (Lv 
13-14.) 


Maná Chonaaráweda Tachi Ak'orepa na it'aripema chik'o pëiji Israel 
pidaarápa k'opataadamerá ode wáruta misa áchi eujá atadai 
naaweda. Ak'órepa jaraji Moisemaa Israel pidaarápa ma chik'o p'e 
atadamerá tap'eda chaa, ak'Orejiru jera níbeek'ári, torrabaidaipari 
pera. tadaik'araa bida aji, ai noremapema-it'ee mik'iadaipari pera. 
Mamida fipata ewate noreweda p'e bidaipia bida aji, ma ewate 
mimianaadamerá. (Ex 16.14-31.) Jesupa jaraji ichi ma it'aripema 
manak'a bi. (Jn 6.32-35.) 


Mesías Mesías hebreo pedeede jara k'inia bi: Tachi Ak'órepa jirit'erada. 
Griego pedeede Mesías jara k'inia bi Cristo. Chonaaráweda Tachi 
Ak'órepa jaraji Abrahammaa: “Pideepa uchiait'ee bipa eperáará 
jómaweda k'aripait'eeda” aji. (Gn 22.18.) T'éepai ichi pedee 
jarapataará k'ap'ia pari Tachi Ak'órepa jaraji ma eperápa eperáará 
k'aripait'ee k'achia juadeepa. Maadak'áriipa judiorápa nipachida 
ma chonaarápa jaradap'edaa k'aripapari chemerá áchi k'aripade. 
Kisiajida iru áchi rey paittee máik'aapa áchi uchiapiit'ee chiara 
juadeepa. Taará pak'ári, Jesucristo chek'ári, jaraji ichita Mesías. 
(Mr 14.61-62.) Mamída iru che-e paji ooit'ee judiorápa k'isia 
p'anadap'edaak'a. Jip'a cheji eperáará jómaweda o k'achiadeepa 
k'aripa atait'ee. 


Moisés Moisés chonaaráwedapema Ak'óre pedee jarapari paji. Tachi 
Ak'órepa iru jiriteraji ichi puuru pidaará uchia atamerá Egipto 
eujádeepa. Maap'eda Tachi Ak'órepa ichi ley jaraji Moisemaa, irua 
jarateemerá Israel pidaarámaa máik'aapa p'á béimerá ára-it'ee. 
(Ex 21.1.) Jesucristo na p'ek'au eujáde bapariik'ári, ichi auk'aará, 
judiorápa audú ijáapachida Moisepa p'idade. 


Moisepa p'áda jarateepataará (maestros de la ley, escribas) Jesucristo na 
p'ek'au eujáde bapariik'ári, Tachi Ak'óre Úraa p'áda k'awaara beerápa 
iru üraa jarateepachida. Judiorá chok'araarápa k'isiajida Jesús mágee 
jarateepari paji. Maperá Tachi Jarateepari wa Rabuni apachida irumaa. 
Mamída mágaweda Moisepa p'áda jarateedap'edaarápa iidida chok'ara 
iidipachida Jesumaa, Ak'óre Úraade jara bi merai jiak'aapa, achia 
ijáadak'aa p'anadap'edaa pera iru Tachi Ak'óre Warra. (Lc 11.52.) 


Ne-animalaará peedap'eda, paapata (sacrificar a Dios) Chonaaráweda, 
Jesucristo t'oi naaweda, Tachi Ak'órepa jaraji Israel pidaarápa ne- 

animalaará aneedamerá peepidap'eda, paapidait'ee p'aareerámaa. 
Ma ne-—animalaarápa waa bat'adap'edaa k'aurepa Tachi Ak'drepa ma 
aneedap'edaará pia ak'iitteeda aji. Ma ne-animalaará peedap'eda, 
p'aareerápa chi traa paapachida altarde, madepema nari ik'ari, Tachi 
Ak'õre o-la beemerá chi aneedap'edaará ome. Israel pidaarápa ne- 
animalaará mágá peepipachida ak'ipidaittee Tachi Ak'óre waawee 
p'ani maa—e pirá ak'ipidait'ee Tachi Ak'óre k'inia iru p'ani maa-e pirá 
chupiria iididait'ee achia p'ek'au k'achia oopata pari. (Nm 28.1-15; He 
10.11-18.) 


Ne-inaa t'íla bapari (incienso) Chonaaráweda Tachi Ak'órepa Moisemaa 
jaraji p'aareerápa ne-inaa t'íía bapari bajúbak'a bi oodamerá 
máik'aapa ichi tede paadamerá, ma ne-inaa ip'eda o-la bamerá Israel 
pidaará ome. Ak'Orepa jaraji eperáará jip'aarápa mágee ne-inaa t'üa 
bapari oonaadamerá. (Ex 30.1-9, 34-38.) 


Netuara Poro Waibia Hebreo pedeede t'íjarapata satán; español 
pedeede, Satanás; jara k'inia bi tachi k'ira unuamaa iru bapari maa-e 
pirá tachi imiateepari. Tachi Ak'óre Úraa k'awaa beerápa jara p'ani 
na eujá bai naaweda, Satanás angeleerá poro waibia paji. Mamida 
auduadaik'ári, k'isiaji ichi Tachi Ak'ore k'iyaara waibiara pai. Maperá 
Tachi Ak'órepa iru uchiapiji ittariipa. Mamáik'aapa uchiak'ári, 
angeleerá ük'uru ateeji ichi ome (Ap 12.4). Magiira ichideerá 
p'aneejida (Mt 25.41; Ef 6.12). Netuara Poro Waibiapa Tachi Ak'óre 
máik'aapa Tachi Ak'óre Warra, irudeerá paara k'ira unuamaa iru 
bi (1 P 5.8). Audú k'inia bi eperáará ichimaa it'aa tipataadamerá, 
Tachi Ak'óremaa it'aa t'idai k'áyaara (Mt 4.9; 1 Co 10.20; Ap 13.4). 
Eperáará k'ürapari ichia oopi bik'a oodamerá (2 Co 4.4 y 11.13-15; Ef 
2.2; 2 Ts 2.9-10). Jesucristopa jaraji Netuara Poro Waibia eperáará 
peeyaa bapari máik'aapa seewa-idaa bapari (Jn 8.44). Mamida Tachi 
Ak'õrepa k'inia bak'ári, ichi, ichideerá ome jópiit'tee (Mt 25.41). 


Olivo Israel eujáde olivo pak'uru waibia waripari. Mamída chi t'a 
ma-ári bapari. Judiorápa olivo t'a oropachida chi aceite-it'ee: áchi 
lamparade péidait'ee, maa-e pirá k'ayaa beerá k'ap'iade p'urudait'ee 
maa-e pirá chik'ode péidait'ee. 


Oveja Chak'e Chonaaráweda Tachi Ak'órepa Moisemaa jaraji Israel 
pidaarápa oveja chak'e ateedamerá p'aareerámaa, árapa peedap'eda, 
paadamerá Tachi Ak'óre tedepema altar waibiade. Mágá irua 
achi p'ek'au k'achia oopatap'ledaa awara biit'eeda aji. (Lv 5. 14-19.) 
Jesucristo na p'ek'au eujáde bapariik'ári, na tT bijida irumaa, iru 

piuda k'aurepa Tachi Ak'órepa irude ijáapataará p'ek'au k'achia 
oopatap'edaa wépapipari perá (Jn 1.29). 


Pedee pia (evangelio, buenas nuevas) Tachi Ak'órepa pedee pia jara péiji 
Cristode ijáapataará k'ap'ia pari, jóomaarápa k'awaadamerá Jesucristo 
bapata, ichi piuda eperáará o k'achiadeepa k'aripa atait'ee máik'aapa 
ichi chok'ai p'irabaida. (Ro 1.1-4.) 


Perla Perla mau pi-ia bik'a bi; k'ira torroo wa p'áimaa. Golfo 
Persicodepema ostión edajáde uchiapari. Eperáarápa perla chok'ara— 
ee unupata pera, ipia netopata. (Mt 7.6.) 


Pórtico Tachi Ak'õre te waibia áuk'idaa tarimbak'a oojida. Mágí te 
k'iru iru baji, mamida pared wee baji. Columna aupai iru baji. Magi 
tarimbak'a bi tijarapachida pórtico. Jesús na p'ek'au eujáde bapariik'ári 
Tachi Ak'õre te waibiade bada pórtico tíjarapachida Salomón Pórtico, 
chonaaráweda Salomón judiorá rey waibia pada perá. (Jn 10.23.) 


3 


P'aareerá (sacerdotes de los judios) Moisés bapariik'ari, Tachi Ak'orepa 
jaraji Levideepa uchiadap'edaarã úk'uru awara bimerá p'aareerá 
mimia-it'ee. Jaraji eperáará jip'aará tiunaadamerá ichi te waibiade. 
Aba ne-animalaará ateepachida ma te taawapema altarmaa, 
mama p'aareerápa peedap'eda, paadamerá Tachi Ak'Ore-it'ee. Ma 
p'aareerápa ichiaba nágee mimia oopachida Tachi Ak'ore te waibiade: 
ne-inaa t'íía bapari paapachida ichi tedepema altarde; pan bipachida 
ichi tedepema mesade; lámpara k'oopachida ichi tedepema lámpara 
bipatade; it'aa chupiria iidipachida Israel pidaará pari. (Lv 8-9.) 
Jesucristo ittaa wáda t'éepai, irude ijiapataará p'aareerák'a p'aneejida 
na p'ek'au eujáde. (1 P 2.9.) 


Saduceo Jesucristo na p'ek'au eujáde bapariik'ári, saduceorápa judiorá 
audú Tachi Ak'órede ijáapatada apatap'edaará paji. Tachi Ak'óre Úraa 
p'áda pia k'awapachida máik'aapa oopachida Moisepa p'ádade jara 
bik'a. Uk'uru p'aareerá máik'aapa judiorá poroorá saduceorá paji. 
Saduceorápa Moisepa p'idade aupai ijáapatada apachida. Ijáadak'aa 
paji eperá jai-idaap'eda, chok'ai p'irabai. (Mr 12.18.) Mapa k'isiajida 
achita fariseorá k'áyaara pipiara p'anajida. Mamida fariseorák'a 
Jesucristo auk'a yiaraa iru p'anapachida. 


Salmos Chonaaráwedapema judiorápa salmos p'ájida k'aridaittee Tachi 
Ak'óremaa chip'edaidak'ári, maa—e pirá leedait'ee máik'aapa aide 
k'isiadait'ee, audú Tachi Ak'9rede jarapata pera. 

Samaria Jesucristo na p'ek'au eujáde bapariik'ári, Judea norte eere 
Samaria euja baji. Chonaaráweda Israeldeepa uchiadap'edaa ëreerá 
diezdepemaará uchiadak'ári Judá éreerá ik'aawaapa, áchi p'uuru 
pidaará chok'ara p'aneejida ma eujáde. T'éepai Asiriadepemaará jura 
choo chedak'ári, ma eujá jári atajida máik'aapa áchi auk'aará péijida 
mama p'ananadamerá. Maap'eda Israel pidaará waya p'ana chedak'ári 
ma eujáde, miak'iipachida ma Asiriadepemaará ome, Tachi Ak'óre 
Úraa p'ádade jara baji mida mága oonaadamerá. Taará pak'ári, 
Jesucristo na p'ek'au eujáde bapariik'ári, ma Samaria pidaará chik'ira 
unuamaa p'lanapachida Judea eujádepemaará ome. Ijáadak'aa paji 
Tachi Ak'õre pedee jarapataarápa p'idap'ledaade. Jip'a ijaapachida 
Moisepa p'ádade máik'aapa áchi eujáde it'aa tipachida, awaraa judio- 
eerápa oopatap'edaak'a. (Jn 4.9, 20.) 


Suerte jemenepatap'edaa (echar suertes) Chonaaráweda judiorá jemene 
pik'apachida k'awaadait'ee ne-inaa achia waide k'awada-e p'ani. 
(Hch 1.26.) Mága oopachida máu chak'eerá jitadak'ári, pak'uru 
jitadak'ári, maa—e pirá dado bat'adak'ári. 


Tachi Ak'óre ewari waibia ewate Tachi Ak'óre Úraa p'ádade jara bi 
ewari cherude eperáará jómaweda panadait'ee iru k'irapite (Ap 
20.11-15). Ma ewate irua ak'iit'ee eperáarápa oopatap'edaa jómaweda 
máik'aapa jaraittee pia wa k'achia. Chi pia oopatap'edaará ichi Warra 
Jesucristode ijáapatap'edaa perá péiit'ee ichi juaraare, ichi truade 
ichita p'anapataadamerá ichi ome. Jódee ichi Warrade ijáadak'aa 
beerá pëiit'ee ichi jua bi eere atuadamerá t'ipitau jérajéraa jira bide. 


Tachi Ak'óre Jaure (Espíritu Santo, Espiritu de Dios) Jesucristo na p'ek'au 
eujádeepa uchiada t'éepai, Tachi Ak'óre Jaure péiji ichide ijiapataará 
ome bapariimerá. (Jn 14.15-21.) Mãgá ichide ijáapataarápa oopata ne- 
inaa eperáarápa p'oyaa oodak'aa áchi juadoopa. (Hch 2.1-4.) 


Tachi Ak'óre jua (el poder de Dios) Jesucristo na p'ek'au eujáde 
bapariik'ári, ne-inaa k'ira t'ádoo oopachi eperáarápa p'oyaa oodak'aa 
achi juadoopa. K'ayaa beerá jipapachi, chik'o iwapiji, pania iri nipaji 
máik'aapa netuaraará uchiapipachi eperáará k'ap'tadeepa. Ma jóma 
oopachi Tachi Ak'óre juapa, ichi Tachi Ak'óre pera. (Lc 9.1.) 


Tachi Ak'óre k'aitta wádaik'araa beerá (los impuros, inmundos) 
Chonaaráweda, Jesucristo t'oi naaweda, Tachi Ak'orepa jaraji ichi 
eperáarápa ne-inaa úk'uru oodap'eda, iru te k'aita wádaik'araa baji. 
Naágí ne-inaa k'aurepa p'oyaa Tachi Ak'õre k'ait'a wádak'aa paji: chik'o 

irua k'oik'araa bida adadepema k'odap'edaa perá; leprapa k'ayaa 
p'anadap'edaa pera; piuda k'ap'ia t'Obaidap'edaa pera maik'aapa waa 
t'õbaidap'edaa pera. (Lv 11-15; Mt 15.11.) 


Tachi Ak'óre pedee jarapari (profeta de Dios) Chonaaráweda Tachi 
Ak'õrepa Israeldepemaará úk'uru jiritleraji ichi pedee awaraarámaa 
jaranadamerá. Ichi Jaure péiji mágiirámaa mága oodamerá 
máik'aapa edaare oodamerá ne-inaa eperáarápa p'loyaa oodak'aa áchi 
juadoopa. Moisés Ak'ore pedee jarapari paji. Ak'õrepa ichi úraa jaraji 
Moisemaa, irua Israel pidaarámaa jarateemerá. Moisés k'ap'ia pari 
Tachi Ak'orepa Mar Rojo esajíak'a t'oot'aaji Israel pidaará p'oo bide 
waáyaadamerá p'usa esajiak'a. (Ex 14; 2 P 1.19-21.) 


Tachi Ak'ore te waibia (el templo de Dios) Chonaaráweda Tachi 
Ak'õrepa ichi te waibia oopiji Rey Salomonmaa. Ma tede Israel 
pidaará p'aareerá it'aa iidipachida eperáará pari máik'aapa mimia 
oopachida Tachi Ak'õrepa jaradak'a. Rey Salomonpa ma naapiara 
te waibia pi-ia oopiji. (1 R 6.) Mamida Babilónia puurudepemaará 
Israel pidaará eujáde jura chóo chedak'ári, mágí te jot'aajida. T'éepai 
Israel pidaará ateedap'edaa Babilónia puurudee waya áchi eujádee 
chedak'ári, te waibia chiwidi oo atajida Tachi Ak'óre-it'ee. (Esd 
5.) Mamida Salomonpa oodak'a pi-ia ooda-e paji. Maap'eda Israel 
pidaará Romadepemaará jua ek'ari p'anapataadak'ári, áchi rey 
Herodepa ma te pi-iara oopiji. (Jn 2.20.) Ma te oo p'anajida sesenta 
y cuatro años wáyaaru misa. Mápai aupap'eda, seis años parumaa 


ooda-e paji Tachi Ak'Ore-it'ee. 


Tachi Ak'õre trua Tachi Ak'óre Úraa p'ádade jara bi ichi Warrade 
ijáapataará jai-idaadak'ári, p'ananadaittee Tachi Ak'óre truade. Mama 
Tachi Ak'õre ichi Warra Jesucristo ome p'anapata pera, ne—inaa 
k'achia apida unuda-e pait'ee. Mama eperáará waa jéeda-e pait'ee 
máik'aapa t'ári pua p'anada-e pait'ee. T'ári o-la p'anapataadait'ee, 
waa piuda—e pait'ee perá. (Ap 21.1-4.) 


Tachi Ak'óre Úraa Chonaaráweda Tachi Ak'órepa ichi úraa p'ápiji 
Moisemaa, irua Israeldeepa uchiadap'edaarámaa jarateemerá 
(Ex 24.4). K'inia baji áchi p'anapataadamerá ma úraade jara 
bik'a máik'aapa ma üraa k'awapidamerá áchi eujá ik'aawa 
p'anapatap'edaarámaa. Ma t'éepai waapiara üraa jara péiji ichi pedee 
jarapataará k'ap'ia pari. Israel pidaarápa ma úraa p'ada jóomaweda 
iapachida máik'aapa jiapachida, edaare áchi poro waibiará Tachi 

Ak'õrede mak'iara ijáada—e p'anadap'edaa pera. Ma üraa Antiguo 
Testamento apata. Mápai Jesucristo it'aa wap'eda, Tachi Ak'ore 
Jaurepa p'apiji iru bapata máik'aapa jaratee nipada, ichideerápa 
jaratee nipadap'edaa paara. Ma úraa Nuevo Testamento apata. 


Tachi Akóre Úraa jarateepata te (sinagoga) Chonaaráweda Israel pidaará k'ira 
unuamaa iru p'anapataarápa Tachi Ak'ore te waibia jõpijida máikaapa Israel 
pidaará úk'uru ateejida áchi eujádee. Maapai Israel pidaarápa te awara bijida 
chipedait'ee máik'aapa Tachi Akóre Úraa p'áda leedaitee. Naapiara paareerá 
jiripachida jarateedamerá. Mamida téepai chi Ak'óre Úraa p'áda kawaara 
beerápa jarateepachida mágee tede. Maap'eda Israel pidaará waya chedak'ári 
achi eujádee, Tachi Ak'óre te waibia chiwidi oo atajida mida, mágee Ak'óre 
Úraa jarateepata te ichiaba oopachida, p'uuru bee chaa made eperáará it'aa 
tipataadamerá máik'aapa Akúre Úraa úripataadamerá. (Mr 1.21; Lc 4.16.) 


Tachi Ak'orepa eperáará bipari ichi jua ek'ari, ichideerá p'aneedamerá 
(reino de Dios, reino de los cielos) Chonaaráweda Tachi Ak'órepa 
Israeldeepa uchiadapledaara jiritteraji ichi puuru pidaará paneedamerá 
(Ex 6.6-8). Mamida ara p'oyaa p'anadak'aa paji irua üraa p'ã béidade jara 
badak'a. Mapa ichi Warra Jesucristo péiji ara karipa atamerá o Kkachiade 
wádap'edaadeepa. Ichi Warrade ijáadakári, ara biji ichi jua ek'ari ichideerá 
p'aneedamera. (Col 1.12-14.) Mágá ichi Warrade ijáapata k'aurepa eperáará 
jóomaweda, judiorá, judio-eerá paara, Tachi Ak'úre warrará p'aneejida. 


Tachi Ak'ore warrará Jesucristo Tachi Ak'óre Warra. Eperáará irude 
ijáa p'aneedak'ári máik'aapa oopataadak'ári irua jara bik'a, Tachi 
Ak'õre warrará p'aneepata máik'aapa jai-idaadak'ári, Tachi Ak'ore 
truade p'lananadait'ee. (1 Jn 3.1-10.) 


Tau chaa bidap'edaa imik'ira k'ap'iade (circuncisión) Chonaaráweda Tachi 
Ak'repa jaraji ichide ijaapari Abrahammaa irua tau chaa bimerá ichi 
k'ap'iade, ichi warra k'apiade máik'aapa imik'iraará ichi tede p'anapata 
k'apiade. Jaraji ma imik'iraará me e t'ii atamerá. Mágá ara awara 
p'aneedait'eeda aji, ichi eperáarák'a. T'éepai Abrahamdeepa uchiadapledaa 
imik'iraará jomaarápa mága oopachida ak'ipidaitee áchi Tachi Ak'õre 
p'uuru pidaará. (Gn 17.1-14.) Mamida Jesucristo it'aa wáda téepai, irude 
ijáadap'edaarápa waa mága ooda-e paji. Ma k'iyaara irude ijáadak'iriipa, 
t'aride tauchaa pik'a p'aneejida. (Col 2.11.) 


Zeus Chonaaráweda Greciadepemaarápa áchi ak'óre waibia 
apatap'edaará poro waibia tíijarapachida Zeus. Romadepemaarápa 
ma ak'óre waibia apata tíijarapachida Júpiter. (Hch 14.12.) 

